
Mateo papel tepyaca 
Jesucristo po'ó 


1Dios jas tjejyama Jesucristo nosis nt'a jis capj la p'acj judiopan*. 
Papel niná nin vele püna tapatja jis lá, Jesucristo ne yupj sin 
popa p'iyá, püs naya tüpü'ü jupj. David* popa watsja jupj. Abraham” 
popa watsja. 
2 Abraham* Isaac popay waytsja. 
Isaac Jacob popay waytsja. 
Jacob Judá popay waytsja, Judá jüpülücpan jis popay watsja. 
3Judá Fares popay waytsja, Zara popay watsja jupj. Tamar 
yupj sejamay waytsja. 
Fares Esrom popay waytsja. 
Esrom Aram popay waytsja. 
^ Aram Aminadab popay waytsja. 
Aminadab Naasón popay waytsja. 
Naasón Salmón popay waytsja. 
5Salmón Booz popay waytsja. Booz jamay Rahab lotsja. 
Booz Obed popay waytsja. Obed jamay Rut lotsja. 
Obed Isaí popay waytsja. 
6Isaí David* popay waytsja. David jépatsja jupj Israel mo'ó 
püná. 
David* Salomón* popay waytsja. Salomón jamay Urías jats'om 
waytsja jupj. 
7Salomón Roboam popay waytsja. 
Roboam Abías popay waytsja. 
Abías Asa popay waytsja. 
8Asa Josafat popay waytsja. 

Josafat Joram popay waytsja. 

Joram Uzías popay waytsja. 

9Uzías Jotam popay waytsja. 

Jotam Acaz popay waytsja. 

Acaz Ezequías popay waytsja. 

10Ezequías Manasés popay waytsja. 

Manasés Amón popay waytsja. 

Amón Josías popay waytsja. 

11 Josías Jeconías popay waytsja, Jeconías jüpülücpan jis 
papay watsja jupj. Josías tüpü!ü na, Babilonia mo'o tapatja 
tjiquil, la tapalan yupj israelpan* jis lal. Jis tsupapj, tjaman 
Babilonia nt'a. 

12Babilonia nt'a tsupapj tjil na, p'a wa sin popa jis tepyala. 

Jeconías Salatiel popay waytsja. 

Salatiel Zorobabel popay waytsja. 

13Zorobabel Abiud popay waytsja. 

Abiud Eliaquim popay waytsja. 

Eliaquim Azor popay waytsja. 

14 Azor Sadoc popay waytsja. 

Sadoc Aquim popay waytsja. 

Aquim Eliud popay waytsja. 

15Eliud Eleazar popay waytsja. 

Eleazar Matán popay waytsja. 

Matán Jacob popay waytsja. 

16 Jacob José popay waytsja. José niná María voyum waytsja. 
María Jesús jamaytsja. Jesús, Cristo ló wa jupj; Dios tjevele 
ca jas majamas jupj, gente jis capj la p'acj, mpes nin ló jupj. 

17 Nin jis latsja püna tapatja, Jesucristo ne yupj sin popa p'iyá, püs 
naya tüpü'ü jupj. Pjü way jis lá sin pac na Abraham* ló mpe David* 
ló nt'a, catorce way yupj. Nin p'iyá, pjü way jis lá sin pac na David 
ló mpe israelpan* Babilonia nt'a tsupapj tjil nas, catorce way yupj 
'ots'ipj. Nin p'iyá, pjü way jis lá sin pac na yupj tjil na mpe Jesucristo 
ló nt'a, catorce wa yupj. 


Jesucristo tjac'. 
(Lucas 2.1-7) 
18Jesucristo niná Yomen Dios jas tjejyamá qjuis capj la p'acj. Papel 
niná nin vele 'oyn nyuca tjemya'na Jesucristo nosis nt'a. Jamay María 

lotsja. Tsjücjüim na tjevéletsja José lal ca jupj lal mwayim. Custjay ma 
tjowaya p'in, way tsjicj já'asatsja jupj Dios Cjües mpes. P'a nequem 
jin tulucj tepyala jupj. 19José ma jus nléyatsja tsjan mpes María way 
tepyala. Malala la tjiji jupj, Jólatsja José. Mpes quelel véletsja María lal 
ma mwayim jupj lal. Jupj lal p'in quelel véletsja. Ma quelel véletsja la 
p'a jis lal María malala la tjiji. José 'üsüstsja Dios lal, ne nin. 20Nasa 
quelel véletsja na niná María lal, Dios ángel* pjaní lay tepyala José 
nt'a. José tjejyá na tjinyuca jupj. Ángel tjevele José lal: “José, David* 
püna tüpü!ü popa p'iyá jipj. Po ma lecj meyan mwayim María lal. Dios 
Cjües mpes p'in way tsjicj tepyala jupj. Ma malala la tjiji. 21 Yom tsjicj 
ca ma'nus jupj, María, ne jipj ca ló nt'an, Jesús ló nsem. Jesús mpes ca 
Dios perdonar lis mijis israelpan*, malala nyuca la tjajay, ne ma ca jis 
capj ntülüs yupj. Nin mpes ca nin ló nsem jupj”, nin tjevele ángel José lal. 

22Nin tepyala ca pjü t'üc! mpalas Dios tjevele püná. Pajal püna Dios 
profeta* pjaní tjevele ca nin mpalas. Tjevele: 

23 “Tsjúcjúim way tsjicj ma'ajam, ca yom tsjicj ma'nus. 

“Emanuel ló ca nsem jupj.” 

Jupj ló cupj qjuis tin “Dios Cupj Qjuis Lal” velecj cupj. 

24 José jola tepyala na, nin la tjiji Dios ángel* tjevele jinwá. Lal tjac! María 
jupj wo nt'a ne jupj jats'om tepyala jupj. 25Custjay ma ne'aj tjemya'na jupj, 
María tsjicj tjemya'na nas. José tsjicj ló ttya Jesús ló nsem, ángel tjijyi'ta jin. 


Niyom campa mpe tjiquil, topon Jesucristo pajal piiné. 


2 1Jesús tjemya'na Belén nt'a, Judea mpe se jütütj nt'a. Herodes 

jépatsja ne'aj Jesús tjemya'na na. Jupj nt'a tjiquil niyom magopan* 
nepenowá, Jerusalén nt'a. Niyom nenem tjiquil tsiquin mpe, pajal campa 
mpe tjiquil yupj, la tapal tsjicj way. 2Niyom tjowelepj jupj lal: 

—¿Ca'aj pü!ü tsjiquis, ca jepa püné nsem judiopan* mpes? Ncupj 
nyucucj pjulacj pjaní jupj tjac' mpes. Nin mpes jus nlayecj tjemya'na 
quinam tsjiquis. Ne'aj tjinyucucj pjulacj, cupj pyatjaquecj nt'a, tsiquin 
mo'ó. Nin mpes tjiquilaca. Cupj quelel palá nipi'tjiquecj jupj wolap'a'á, 
qjuiyola jupj püné —nin tjowelepj niná noyomes. 

3Herodes tjapjácatsja na niná, pajal jola tepyala jupj. Pajal yola 
tepyala wa pjü way Jerusalén mo'o tapatjá. 4Mpes Herodes pjü jis lal 
tjevele 'a jis mulus sacerdote* noypan, 'a jis mulus wa niyom Moisés* 
popel sin 'yüsa lajay, israelpan* sin popé. Herodes jis la tji'yüya ca'aj 
ca ma'nus Jepa Püné Dios tjevele ca jas majamas jis capj la p'acj 
judiopan*. 5Yupj tjowelepj jupj lal: 

Niyom tjiquil tsiquin mpe. (San Mateo 2.2) 


— Belén mo'o patja nt'a ca ma'nus jupj, Judea mpe se jütütj nt'a. 
Nin tepyaca profeta”: 
6 Belén nt'a, Judá püna tüpü'ü nt'a, 

pjaní way p'in patja ne'aj. 

Mop'in Belén pajal tsjicj way tulucj 
Judea mo'o se jütütj jis lal. 

Belén mpe jepa ca ncuwim. 

Ca jis majamas jupj israelpan*, 

yupj nina napj jyütütj.' 

Nin tepyaca profeta, Dios Yom ca jas majamas mpes —tjowelepj yupj. 

7Nin tjowelepj Herodes lal, mpes seletsja Belén mo'o tjemya'na 
tsjiquis. Mpes Herodes tjevele ncul niyom tsiquin mpe tjiquil. Ma 
tepyala pjulacj, tsjicj mpes lay tepyala. 8 Yupj jupj wola tjowelepj na, 
jupj sin tjejyama yupj Belén mo'ó. Jis lal tjevele: 

—Lowa, pajal ca la mü'üyá tsjicj niná mpes. Jus tjunucú na, nawala tjowelé. 
Napj mis wa ca jupj nt'a, ca pala mpi'tjis jupj wolap'a'á —tjevele Herodes. 

Jupj li tsuwíletsja. Quelel 'yú'natsja tsjicj way. 

2Noyomes tjil yupj Belén nt'a, Herodes tjevele mpes. Tjil na, pjulacj 
tjunuc niswá, 'in lacasana tjunuctsja p'in. Niswa lay tepyala tsjun popé. 
Nin p'iyatsja tsiquin mo'o tjunuc jin p'iyá. Pjulacj mwalá tjemeytsja yupj 
jis lal, nasa ne'as tjemey tsjicj tüpü'ü nt'a. Ne'aj tóricatsja. 10 Niná noyomes 
pajal 'ücj jisastsja pjulacj tjunuc mpes. 11 Ne'as tjil tsjicj wo nt'a, jupj tüpü'ü 
nt'a. Wama tjil, wosis mo'ó. Jus tjunuc tsjiquis jamay lal. Jamay María 
lotsja. Tjunuctsja na, tsjicj wolap'a'a palá nipi'tjiñ. Tjowelepj jupj pajal püné. 
Locopyaya jun tjocjol yupj jis caja, pje'á la tocoy jis la 'ayas tsjicj mpes. Oro* 
tja'ayapj. Ts'ülüc! 'üsüs cjumsu la 'üm tja'ayapj wa. Mirra* perfume mpes 
tja'ayapj wa. 12Tjunuc tsjicj way yupj, mop'in ma tjil Herodes nt'a niswá. 
nt'a. Nin mpes tjil p'a jümücj nt'a, püna tapatja po'ó. 

José, María lal ts'üequenetsja Jesüs lal. 


13Niyom tjil na, Dios ángel* pjaní lay tepyala José nt'a, jupj tjejyá 
na. Ángel tjevele jupj lal: “Jin ni'isa ntstequenem Egipto mo'ó tsjicj 
lal, jamay lal. Ne'aj mpü'üm, napj tjevelé nas ca ncuwim. Herodes 
tsjicj ca la mpalas la 'ünan", tjevele jupj. 

14Mpes José jas nisa, nin jawas püste p'iyá tjemey Egipto nt'a. Tjemey 
tsjicj lal, tsjicj jamay lal wa. 15Ne'aj tüpü'ütsja Herodes tepe'e nas. Nin 
tepyala ca t'üc! mpalas qjuis Jepa Dios tjevelá püná. *Napj tjevelé natjam 
ca mim Egipto mpe”, tjevele Dios. Nin tjevele profeta* jupj mpes. 

Herodes tsjictjacj pülücj jis tji'yü'na. 

l6Locopyaya Herodes jus nleya niyom tsiquin mpe ne'espan ma 
jiquiltsja. La tsawiltsja yupj. Pajal ts'i tji'ínatsja jupj. Mpes jis tjijyü'ta 
pjü jis la 'ünan niyom tsjictjacj Belén nt'a, Belén ne'aj p'in 'ots'ipj. Pjü 
niyom tsjictjacj año mat'e jis tjü'ünan. Más 'in tsjicj way pjü jis tjü'ünan 

wa yupj. Herodes jola tepyala tsjiquis año mat'e tya'a quinam, noyomes 
mpes nin oras Jeremías* tjevele püná. Ninana jupj tjevelá Dios mpes: 
18 ^Tjepjyacai la puyupj Ramá nt'a. 
Ne'aj pajal yümücj la tupuyupj. 
Raquel la tipiya watsja tsjictjacj mpes, 
locopyaya tapatjá. 
Jupj ma quelel jo! pé'etsja, 
tsjictjacj tecya'liñ mpes." 
Nin tjevele Jeremías. 


José niswa tjac' Israel nt'a Jesús lal. 


19 Herodes tepe'e na, Dios ángel* niswa lay tepyala José lal, tjejyá 
na. José newa pü'ütsja Egipto mo'ó. Ángel tjevele jupj lal: 20“Jutja 
niswá Israel nt'a. Nasa tecya'liñ tsjicj quelel ja'ünan witjacj." 

21 Mpes José jas nisa, tjemey niswá Israel mo'ó. Lal tjemey wa tsjiquis, 
tsjicj jamay lal wa. 22Locopyaya José wola tjoweleptsja Herodes jatjam 
Arquelao jepa tjá'asa quinam Judea mo'ó, popay tepe'e mpes. José 
lecj jéyatsja jupj mpes, ne ma quelel jámatsja ne'aj, jupj tjijyü'ta nt'a. 
Locopyaya Dios José lal tjevele niswá, tjejyá na. Tjevele ca ma mim 
Judea nt'a. Mpes José más 'in campa tjemey Judea mpe. Galilea nt'a 
tjemey, nin p'iyá Israel mpetsja jupj, Galilea. 23Galilea nt'a tjemey, 
pjaní way p'in patja nt'a, lo püt'üs ne'aj. Nazaret lotsja ne'aj tapatja 
nt'a. Mpes nin tepyala profetapan* tjowelepj püná. Tjowelepj: “Yom 
Dios jas tjejyamá Nazaret mpe 'esepj nsem jupj”. 


Juan el Bautista tjac'. Dios mpes tjevele jupj. 
(Marcos 1.1-8; Lucas 3.1-9, 15-17; Juan 1.19-28) 


3 lJesüs newa tüpü'ü Nazaret po'ó, Juan el Bautista mwalá way 
véletsja na Dios mpes. Pülücj jis walap'a'a tjevele jupj. Judea 
nt'a wínetsja, wa cjuwá nt'a. 2Jupj tjevéletsja: “Aplijila t'as malala 
nyuca la tjüjí mpes. 'Üsüs la miji quinam Dios jos jinwá. Quina ca nu 
müjü'tüs Dios", tjevele jupj. 3 Pajal püna Isaías tjevele nin ca mveles 
jupj. Isaías profétatsja* jupj püná. Ninana Isaías tjevele Juan po'ó: 
“Yom niná wa cjuwá nt'a ca mim. Pajal ca quelel mveles gente 
jilal. Mpes yümücj ca mveles: 
*Qjuis Jepa Dios ca ncuwim. 
Nujola t'as ca nin la müjí quinam jupj jos jin. 

Malala nujola nun, jümücj la lu'ulú jinwá. 

Po ma malala nujola t'as quinam. 

'Üsüs nujola t'as qjuis Jepa Dios jos jinwá 

nin ca mveles jupj." 
Isaías tjevele jupj ca nin mveles, ne t'üc' way Juan nin tjevele. 
^Juan jas quip camello* ts'üilin waytsja jupj. Col tsyü'patsja pjoloc' 

mpes. Ts'elel lyájatsja. Ts'as qjuisiyas mo'o píjisa watsja. Lovin nin 
tüpü'ü. »Gente pajal pülücj tjiquil jupj nt'a jis la pjac jupj tjevelá. 
Jerusalén mpe tjiquil wa, judiopan* pülücj patja mpe. Pjü Judea mpe 
tjiquil wa, ne'aj judiopan pjaní pjaní patja nt'a. Tjiquil wa 'üsü püné 
la nt'a patja mpe, nina 'üsü Jordán ló. 6Yupj tjiquil, tjowelepj jupj lal 
malala nyuca la tjajay. Niná tjowelepj na, Juan bautizar* lis tjiji 'üsü 
mo'ó, niná 'üsü Jordán 1ó. 

7 Juan tjinyuca watsja fariseopan* pülücj jiquiltsja, pülücj saduceopan* 
tjiquil wa. Juan ma tepyónatsja yupj pajal 'aplijílatsja malala la tjajay 
mpes. Mpes jupj tjevele yupj jis lal: “Nun nin p'iyá latsj jinwá. Nun 
solejé Dios po ma jos gente malala lajay. Leñ way ca jis capj ntülüs. 
Nin mpes tjuculá nun napj nt'a, napj ca bautizar* la numejay. Nujola 
nin lojí mpes, jupj ma ca nucopj ntülüs. T'üc' tulucj. Dios selé nun 
newa ma quelel lojí jupj jos jinwá. 8T'üc' way 'aplijila catsja nun 
malala la tjüjí, 'üsüs la cüjí quinam Dios jos jin. Najas la müjí nun 
niná. 9Po ma nujola t'as nun pajal 'üsüs, nun judiopan* mpes. Ma ca 
nujola nsem nun pajal 'üsüs way, nun Abraham* püna tüpü'ü popa 
p'iyá mpes. T'üc! tulucj. Dios ca 'ücj la qjuijis nina pwen Abraham 
ts'uyupj ca mpalas. 10 Dios pajal leti way ca jis capj ntülüs malala lajay. 
Yupj ma 'üsüs way lajay, jupj ca jis capj ntülüs yupj pjü way. Yom jupj 
sine ma vyala jinwá ca la mijis Dios. Jupj sine ma vyala, jyo'o, 'awa 
mo'o ts'iyá. Nin ca la mijis Dios malala lajay jis lal", nin tjevele Juan 
fariseopan jis lal, saduceopan jis lal wa. 

11 Juan tjevele wa: “Napj bautizar* la nusejay 'üsü lal p'in. Napj nin 
lejay mpes, ca pjü jus nlayecj 'aplijila nun malala nyuca la tjüjí mpes. 
Jus nlayecj nasa quelel lojí Dios jos jinwá. P'a wa ca ncuwim más püné 
napj lal. Napj pajal tsjicj way jupj lal. Po 'üsüs napj lal napj tsji' lejay 
jupj mpes. Napj jupj caite jet' la p'in, 'ücj napj lal. Pajal 'üsüs ca la 
mijis jupj. Nun nepénowa quelel lojí Dios jos jinwá. Jupj ca nu ma'ayas 
Dios Cjües. Nun nepénowa newa ma quelel lojí Dios jos jinwá. Jupj ca 
nucopj ntülüs. 12Leñ way ca nin la mijis. Ca 'üsüs la mijis jupj 'amá nt'a, 
ma ca malala witjacj mpatjam ne'aj. Ca ne'aj mo'onsos 'üsüs witjacj, 

ma ca malala jis mpalas. Pjü malala ca mü'ümüs. Jupj 'yúma na, leñ 
pjacj se wat'ata jupj 'owus”, nin tjevele Juan el Bautista yupj jis lal. 


Juan bautizar la tjiji Jesús. 
(Marcos 1.9-11; Lucas 3.21-22) 


13Locopyaya Jesús tjac! wa Juan nt'a. Jesús jostsja ca Juan bautizar* 
la mijis jupj. Jesús tjac! Galilea mpe. Tjac' 'üsü nt'a, niná 'iisú Jordán 
ló, Juan tüpü'ü nt'a. 14Juan ma quelel bautizar líjitsja jupj. Nin tjevele 
Jesús lal: 

—Más 'ücj jipj bautizar* la nejay napj. Jipj más 'üsüs napj lal. 

15 Jesús tjevele Juan lal: 

—Najas ne jipj ca nin la mijin quinam. Más 'ücj pjü 'üsüs lijicj Dios jos jin. 

Mpes Juan tjevele 'úcj ca bautizar* la mijis jupj. 

16 Bautizar* la tjiji na, Jesús tjemey 'üsü mpe. Tjemey na 'üsü mpe, 
leii way tsjun po'o tsjicj way la tücüeme, jun cjol tepyala. Jupj tjinyuca 
Dios Cjües palavin tjac'. Sipipj jinwá justa tjac' jupj Jesús nt'a. Jesús 
copá nt'a tjac'. Ma tjemey nepé. !7 Tsjun po'o nepé vele pjactsja: “Niná 
napj Natjam. Pajal quelel lejay jupj. Pajal 'üsüs najas jupj mpes." 


(Marcos 1.12-13; Lucas 4.1- 13) 


4 1Jesús bautizar* tepyala na, campa 'in tjemey, wa cjuwá nt'a, 
jusapj p'in. Dios Cjües jostsja mpes tjemey jupj. Ne'aj jámatsja 
nt'a, diablo* quelel malala véletsja jupj lal, la nuc ncu malala la mijis 
jupj. 2Jaw cuarenta, püste cuarenta Jesús laja sectsja tjuwine ne'aj. 
Tecyawaja ts'ac' cuarenta na, vecj pé'etsja jupj. 3Diablo lovin jostsja 
Jesús malala la mijis. Diablo lovin malala vele gente jis lal, jos malala 
nyuca lajay. Jupj tjac' Jesús nt'a, tjevele: 
—Jipj Dios Jatjam p'iyá, 'ücj ca müjü'tün niná pe ca ve mpalas, ne 
nin ca nsem. 
4Jesús ma la tjiji diablo* tjevele jin. Jesús Dios Popel velá tjevele p'in. 
—Dios Popel vele: ‘Gente ma ca mpatjam ve mpes p'in. Pjü way 
Dios tjevelá mpes ca mpatjam yupj’ —tjevele. 
5Locopyaya diablo* malala la tjiji, tjemyana Jesús Jerusalén 
mo'ó, Dios wo* toñca nt'a. Ne'aj Dios wo casapa tjijyünsa jupj. Pajal 
campányatsja ne'aj. 6Diablo tjevele Jesús lal: 
—Jipj Dios Jatjam p'in, palá ntolo quepé. Dios Popel vele: 
‘Dios ca jis müjü'tüs jupj angelpan*, 

ca mya jamacj jipj. 
Jis mas mpes ca mya ma'nucj, 
ne ca ma mpojom jipj, pe lal. 
Ma ca malala mya palas 
—nin tjevele diablú*. 
7 Jesús ma la tjiji diablo* tjevele jin. Nin p'in tjevele jupj lal: 
—Dios Popel tjevele wa: Jipj ma ca malala la mijin ma jola jinwá, 
la nuc ncu jipj Jepa Dios ca cyapj mp'a'sas' —nin tjevele Jesús. 
$Diablo* niswa malala la tjiji Jesús lal. Lal eed joc' campanya 
wa pjú 'üsüs way jatatj. “Diablo tjevele jupj lal: 
—Napj nawalap'a'a ca pala mpi'tjim, ca mvelen napj pajal püné. 
Niná la tjejay na, napj ca pjü niná mya 'a Dn 
—Satanás”, jutja jipj. Dios Popel vele: “Dios j jepa más püné pjü jilal. 
Nujola tapalas jupj p'in püné. Ma nin nujola nsem la p'a p'in püné 
Dios jinwá. Dios jos jin la müjí la p'in. 
11 Jesús nin tjevele na, diablo* tjemey. Tjemey na, angelpan* tjiquil, 
cus tjap'acj Jesüs. 


Jesús tjemey Galilea mo'ó. Jupj tjevele ne'aj patja jis lal. 
(Marcos 1.14-15; Lucas 4.14-15) 


12Jesás wola tjowelepj Juan ntji'liñ, cawilta mo'o tjo'onsopj jupj, 
jepa tjevele mpes. Niná jus nleya na, Jesús tjemey Galilea mo'ó niswá, 
cámpatsja 'in. 13Ne'as tjemey na, ma tüpü'ü Nazaret nt'a, püna tüpü'ü 
nt'a. Tjemey nepé quinam, Capernaum nt'a tjemey, pülücj patja nt'a. 
Ne'aj p'intsja 'iisú la nta, Zabulón lotsja ne'aj pajal püna. Neftalí 16 
watsja ne'aj pajal püna. 14Jesús tjemey ne'aj ca t'üc' cüpalas Isaías 
tjevele Dios mpes püná. Isaías profétatsja* jupj. Ninana jupj tjevelá: 
15 ^Pülücj patja ne'aj Zabulón nt'a. 
Pülücj patja wa Neftalí nt'a. 
Jümücj 'üsú püné nt'a, 
yupj patja nt'a culupwen nipj jama jümücj niná. 
'Üsú la nt'a patja, niná 'üsú Jordán 1ó. 
Ne'aj Galilea ló, judiopan* tulucj patja nt'a. 
16 Yupj ma sa nuctsja Dios. Quina pajal 'üsüs 
sin tji'yüsa Dios mpes. 
Tecya'liñ jinwatsja yupj yas nam, ma topon mpes. 

Malala lajaytsja. 
Quina 'ücj sin 'yüsa Dios tjevele jin." 

Nin tjevele Isaías ca nin mpalas ne'aj. 

17Nin tepyala jupj tjevele jin. Jesús ne'as tjemey na Capernaum 
nt'a, jupj véletsja Dios po'ó pülücj jis walap'a'á, ne'aj tapatja sin popé. 
Véletsja: "Aplijila t'as malala nyuca la tjújí. 'Üsüs la müjí quinam Dios 
jos jinwá. 'Üsüs way quinam Dios ca müjü'tüs. Jepa jupj. Leh way ca 
müjü'tüs nosis nt'a", nin tjevele Jesús yupj jis lal. 


Jesús niyom yulupjana jis lal tjevele ca ncul, cus ncoiücocj. 
(Marcos 1.16-20; Lucas 5.1-11) 


18 Jesús tjuwínetsja 'iisú la nt'a. Niná 'üsü Galilea lotsja. Ne'aj wínetsja 
na, niyom mat'e yus tjinyuca. Pjaní wa Simón lotsja. Jupj ló watsja 
Pedro. P'a wa Andrés lotsja. Jupj Simón tsüípetsja. Yupj jis ataraya la 
tsli 'üsü mo'ó. Cjul pje'á la coytsja. Lovin nin lajaytsja, tapatja yupj. 
19 Jesús tjevele yupj jis lal: *Ncapj ncoiicó nun. Napj ca nusin 'yüsa 
la mejay 'ücj la veles p'a jilal Dios mpes. Nin mpes ca nepénowa cus 
ncoiicocj wa jupj”, nin tjevele Jesús. 20Leñ way tüpüntüpj yupj jis 
ataraya, tjil Jesús lal. 

21Tsjicj way tjil na, Jesús tjinyuca la p'a wa niyom mat'e. Pjaní wa 
Jacobo lotsja. Ma'ajapj Juan lotsja. Juan Jacobo tsüípetsja. Zebedeo 
jatjampan waytsja yupj. Játjatsja yupj jis barco* mo!ó, yupj jis papay 
lal. Jis ataraya 'ücj lajaytsja. Jesús jis la tjemyona ncul yupj, ca cus 
ncoricocj. 22Leii way tjil Jesús lal. Barco tüpüntüpj tjil. Tjil jis papay 
mpe. 


Jesús sin tji'yüsa lis tjiji Galilea mo'ó. Jis tji'yü'sa lis tjiji wa 
malala jisas. 
(Lucas 6.17-19) 


23 Jesús tjuwínetsja jun ta'á Galilea mo'ó. Newa sin !yüsa la síjitsja 
judiopan*. Wosis judiopan 'a jis tjimyula nt'a sin tji'yüsa lis tjiji 
jupj lovin. Pülücj jis walap'a'a tjevele pajal 'üsüs tepyala Dios mpes. 
Tjevele quina ca müjü'tüs Dios yupj jis lal. Jupj jis tji'yü'sa la tjiji wa 
pjü malala jisas ne'aj. Jis tji'yü'sa la tjiji wa pajal sin napnapj witjacj. 
24Nin mpes yupj tjowelepj Jesús pajal 'üsüstsja. Campa nepé tapatja 
tjepjyacaü watsja Jesús po'ó. Pjü Siria mo'o tapatja pjyacaü watsja 
jupj po'ó. Mpes yupj jis tucuman wa malala jisas yupj sin popé Jesús 
nt'a. Nepénowa pasal nepé vyájatsja. Nepénowa lapanenpan jatjatsja 

yupj jisas mo!ó. Nepénowa yun jyu'ya jin lajaytsja. Nepénowa ma polel 
'yutanañtsja. Pjü way Jesús jis tji'yü'sa lis tjiji. 25Pajal pülücj tjiquil 
jupj nt'a. Cus tocoñ wa jupj tjemey nt'a. Pülücj way tjiquil Galilea 
mpe, Decápolis mpe 'ots'i ipj, Jerusalén mpe 'ots'ipj, Judea mpe 'ots'ipj. 
Tjiquil wa 'üsú na'aj po!ó patja mpe, 'üsü Jordán 16. 


Jesús tjevele pjacj más 'üsüs jos ca nsem. 
(Lucas 6.20-23) 


1Jesús pje'á tóñcatsja. Jupj tjinyuca gente pajal pülücj tjiquil, 'a jis 
tjimyula jupj nt'a. Nin mpes tucuc' popa viyá tjemey, tsjicj way p'in. 
'Etjele jupj, ca sin 'yüsa la mijis. Jupj nt'a tjiquil watsja jupj discipulopan*. 
Quelel pjyacaiitsja jupj tjevele mpes. 2Nasa tjiquil na, jupj sin 
tji'yüsa lis tjiji. Nin tjevele: 
3*Nun po jisas ca Dios nucopj mp'a'sas, pajal 'ücj nujisas nsem 
nun. 
Dios nun jis Jepa quinam, niná nujostsja mpes. 
^Nun pajal 'aplijila jotjaqué, pajal 'ücj nujisas nsem wa nun. 
Dios ca 'ücj nujos la mijis. 
5 Nun nujola nun tsjictjacj way p'in, pajal 'ücj nujisas nsem wa 
nun. 
Nosis nun nuts'a'á ca nsem, nin nujola mpes. 
6 Nun pajal quelel 'üsüs loji Dios jos jin, pajal 'ücj nujisas nsem 
wa nun. 
Dios ca nucopj mp'a'sas ca 'üsüs la miji, nujisas jinwá. 
7 Nun quelel jis capj mp'a'sá la p'a wa, malala se palá na, pajal 
'ücj nujisas nsem wa nun. 
Jupj ca nucopj mp'a'sas wa nun. 
8 Nun nepénowa pjaní p'in quelel lojí. Nun quelel lojí Dios jos 
jin. Nin mpes ca 'ücj nujisas nsem nun. 
Nun ca jus nucü Dios. 
9 Nun tsji' loji, la p'a wa ca perdonar lis mijicj yupj yuwá, pajal 
'ücj nujisas nsem wa nun. 
Dios ca mveles nun jupj jatjampan, jucucuspan. 
10 La p'a wa malala lajay nun jilal, nun 'üsüs lojí mpes Dios jos 
jin, pajal 'ücj nujisas nsem wa nun. 
Dios nun jis Jepa quinam. 
11”La p'a wa malala javelepj nun jis lal nun ncapj coñcó mpes, pajal 
'ücj nujisas nsem. La p'a wa malala lajay nun jis lal, nun ncapj coñcó 

mpes, 'ücj nujisas nsem wa. La p'a wa la tsuwil nun po!ó ncapj coñcó 
mpes, 'ücj nujisas nsem. 12'Ucj nujisas t'as nin tepyala mpes. Po 'üsüs 
ca nu ma'ayas Dios tsjun po!ó, 'üsüs la tjüjí mpes. T'üc' way nina. Nin 
p'iyá nu tepyala nun, profetapan* püna tapatja jis tepyala jin p'iyá. 
Dios ma jisas malala la tjajay wa yupj jis lal", nin tjevele Jesús. 


Nosis casá patja ca nucucj Dios ts'uyupan 'üsüs lajay. Nin mpes 
ca jus nlayecj Dios 'üsüs. 
(Marcos 9.50; Lucas 14.34-35) 


13Jesüs tjevele wa yupj jis lal: *Nun sal jinwá nosis casá, nun ncapj 
coñcó mpes. Sal mpes ts'ucü pisis, ma malala mpalas, ma mojo jupj. 
Nin tulucj sal ma wüjü na. Sal ma wüjü na, ma polel wüjü lajay jupj. 
'Usiis tulucj jupj. Na'aj la ts'i p'in, ca casá majatsjacj gentas. Nin p'iyá 
nun jis lal, mpes sal 'üsüs jinwá t'as nun. 

14"Nun ncapj coricó, nun jaw jinwá nosis casa'á. Nun mpes la p'a 
wa ca sin mü'üsüs Dios mpes. Pülücj patja tucuc' paca nt'a, ma polel 
pjya'leñ. Yupj patja nt'a a 'ücj la nuc. Nin p' iyá, la p'a wa januc wa nun 
loji jin. 15'Iyó su müjü na, ma jun t'o'nó quiliyá lal. 'Usüs way nt'a 
p'in ca mpüntü, 'iyó jaw ca pjü nucucj jis wa nt'a. Nin p'iyá jaw jinwá 
ca nsem nun, nosis casá patja jis lal. 16Nun jaw jinwá ncapj coñcó 
mpes. Nun loji Dios jos jinwá, nun jaw jinwá la p'a jis lal. Nin la müjí 
Dios jos. Nin mpes ca la p'a wa nucucj nun 'üsüs lojí. Ca 'üsüs mvelecj 
Dios po'ó. Jupj nun jis Papay tsjun po!ó”, nin tjevele jupj, Jesucristá. 


Dios ts'uyupj ca 'üsüs la mijicj. Ma ca niswa malala la mijicj. 
(Mateo 19.9; Lucas 6.27-30, 32-36; 12.57-59; 16.18; Marcos 10.11-12) 


17Niná Jesüs tjevele wa yupj jis lal, neven po'o 'a jis tjimyula na: 
“Pajal puna Moisés* tjevele judiopan* jis lal Dios tjijyü'tá. Pla wa 
profetapan* tjowelepj wa Dios jostsja mpes. Newa nin ca nsem yupj 
tjowelepj jinwá. P'a casá velé tulucj. Nusin tjü'üsüs niná. Napj lejay 
pjü ca mpalas yupj tjowelepj jinwá. 18Dios lovin ca müjü'tüs niná 
p'iyá, puna tjijyü'ta jin p'iyá. Nin ca nsem tsjun po'o jala p'in, nosis 
jala p'in. Pjü ca mpalas jupj tjijyü'ta jinwá. Nina tliic! way. 19T'üc' 
tulucj 'ücj ma lojí pjü way Dios tjijyü'tá. Nun pjaní way p'in ma lojí 
Dios tjijyü'tá, malala nin. Nun la p'a wa sin 'yüsa loji wa 'ücj ma 
lajay nina, malala pajal. Niná sin 'yiisa lajay tsjictjacj way p'in ca 
nsem yupj Dios jyü'ta nt'a. Nun pjü way loji Dios tjijyü'ta jinwá, po 
'üsüs way niná. Nun la p'a wa sin !yüsa lojí ca pjü la mijicj Dios jyü'ta 

jin, 'üsüs way niná. Niná sin 'yiisa lajay, ca noypan nsem Dios jyü'ta 
nt'a. 20 Moisés popel sin !yüsa lajay ma pjü way lajay Dios jos jinwá. 
Fariseopan* ma pjü way lajay Dios jos jinwá. Ma yupj jinwá la mújí. 
'Üsüs la müjí la p'in Dios jos jin. Nun yupj jinwá lojí, ma nun jis Jepa 
nsem Dios lovin. 

21"Pajal püna Moisés* tjijyü'ta: “Ca ma jis mü'ü'nacj la p'a’. Nun la 
p'a 'ü'ná, jepapan ca nucopj ntülücj, ca nu mü'ü'nacj ca nun. Püna 
tapatja salejeptsja niná Moisés tjijyü'tá. Nun solejé wa niná. 22Mop'in 
napj najas más 'üsüs la müjí püna tapatja jis lal. Dios jos 'üsüs ca la 
müjí. Jos wa 'üsüs nujola nun. Mpes napj nin velé niná: nun ts'u 'inyá 
p'a jis lal, jepa 'ücj ca nucopj ntülüs. Nun welé wa p'a lal: Jey c'a jipj, 
judiopan* jis jepapan 'ücj nucopj ntülücj nin tjowelé mpes. Nun welé 
p'a lal: ‘Malala jipj pajal”, Dios 'ücj ca nucopj ntülüs 'awa püné nt'a. 

23"Nin mpes ma malala la müjí la p'a lal. Nun malala la tjüjí na 
p'a lal, la tjomoná jupj ca perdonar la numijis nun. Nun ma 'ücj la 
tjüjí na p'in, ma polel t'emel la 'ayas Dios mpes. Nasa quelel 'oyá 
Dios mpes ca nacj, Dios wo* mo'ó. Quelel 'oyá na, nujola pyala nun 
malala la tjüjí p'a lal. 24Ma ca ma'ayá Dios mpes quinam. Niná nujola 
tepyala na, lowa jupj nt'a, püna malala la tjüjí nt'a. Tjowelé nujisas 
jupj ca perdonar la numijis. Tjowelé nujisas nun jupj jomicapan ca 
nsem quinam. Niná la tjüjí na 'ücj lowü Dios wo nt'a, t'emel nu la 
layas”, nin tjevele Jesús. 

25 Jesús sin tji'yüsa lis tjiji wa más 'ücj po 'in leh way ca nlaca 
Ninana Jesús tjevelá: “Nun jis enemigo quelel t'ya mveles nun mpes 
lay nt'a ca nacj. Nin quelel liji jupj, lei way lowa jupj nt'a. La moná 
ca perdonar la numijis. Nun malala la tjüjí jupj juts'a'á, nun ca p'a 
wa seyasa ma'ayá jupj, malala la tjüjí mpes. Nun ma lojí niná, nun jis 
enemigo ca mim jepa já'asa nt'a, ca mveles nun malala la tjüjí. Nin 
mpes ca jepa nucopj ntülüs. Jepa ca mveles jupj auxiliar lal cawilta 
mo'o ca nu wama manus. 26Jepa ma wa ca nusin majamas ma pjü 
way jaylacj la tjüjí jupj la tjemyona mpes. Pjü way jaylacj la müjí 
nun. Niná t'üc' way”, tjevele Jesús. Pjü way mpes sin tji'yüsa lis tjiji 
ca Dios qjuis capj ntülüs, ma le monacj la p'a ca perdonar la qjuis 

27 Jesús tjevele wa niná: “Tsjay püna tjüjütütsja niyom ma ca ne'aj 
ma'nucj sejats'om tulucj. Tjüjütütj nequem ma ca mal jis voyum tulucj 
jis lal. Nun solejé niná. 28 Napj najas más 'üsüs lojí pina la tjajay jis 

lal. Dios jos 'üsüs lojí. Jos wa 'üsüs way nujola nujos mo!ó. Yom quepj 
si nucú ne jos jupj, malala niná Dios lal. Jupj quelel malala líjitsja, 

29”Po ma malala la müjí nun. Nun nucú mpes p'in quelel malala 
lojí, po ma tjunucú niná. Nujun tulucj jinwá nujola t'as nun, nujun t'ü, 
na'aj la ts'i jinwá. Malala lajay ca mal 'awa püné nt'a, mpem ne'aj. Más 
'ücj nujun tulucj, ne ma ca mpem nup'üy pjü 'awa püné nt'a. 30Nun 
quelel malala loji nun numos li'inyampe mpes, ma la müjí. Nujola 
t'as numos cjuwá jinwá, numos t'ü, na'aj la ts'i jinwá. Malala lajay 
ca mal 'awa püné nt'a, mpem ne'aj. Más 'ücj numos cjuwá ne ma ca 
mpem nup'üy pjü 'awa püné nt'a. 

31"Püna javeleptsja: “Yom quelel se jamá jats'om, ca papel ma'ayas 
jupj. Papel ca mveles niná jupj jats'om tulucj quinam. 32Nin la 
tjajaytsja püná. Napj najas más 'üsüs lojí püna la tjajay lal. Ma najas 
nun sejatstom so jamá. Jets'om la p'a yom lal wine, nin mpes p'in 
'ücj se jam jupj. Yom se jamá jats'om, jats'om la p'a lal ca mwayis ca 
nacj. Jupj la p'a voyum nta'as, mop'in nin, Dios ca ma voyum lal wine 
mveles jupj. Nin p'iyá yom lal. P'a yom jats'om lal woya, Dios ca ma 
jats'om ne'aj mya'na mveles jupj. Malala lajay p'in Dios lal. 

33"Nun solejé wa püna tjüjütütj püna tapatja jis lal ma la ntsawilicj. 
‘T'üc' la müjí pjú way nun tjowelé Dios lal. Jupj nun jis Jepa Püné, 
nin tjüjütütj yupj. 34 Napj najas más 'üsüs loji püna la tjajay lal. T'üc' 
tjowelé lovin. Po ma jurar* la müjí. Ma wa jurar la müjí tsjun po'ó 
mpes. 'Ücj tulucj lu tsuwilí nina welé mpes. Dios p'in jyü'ta tsjun po'ó. 
35Ma wa jurar la müjí nosis mpes. !Ücj tulucj lu tsuwilí nina welé mpes. 
Dios jyü'ta wa nosis nt'a. Ma wa jurar la müjí Jerusalén mpes. Ne'aj 
pülücj patja nt'a Dios Jepa Püné. 36Ma wa jurar la müjí nun sey pjucj 
mpes. !Ücj tulucj lu tsuwilí niná welé mpes. Nun ma ca polel la müjí 
nun jis ts'il pjaní pje, nun jis ts'il pjaní te. 37Nin mpes ma ca jurar la 
müjí. T'üc' tjowelé la p'in. Gente jurar lajay na, diablo* jos jin lajay. 

38"Püna javelepj watsja niná: la p'a malala la tjiji nun lal, 'ücj wa 
malala loji jupj lal. ‘Malala liji jun la p'a lal, 'ücj wa malala la mijis 
wa jupj jun. La p'a wis 'yula, 'ücj wa lu 'ul jupj wis, nin javeleptsja 
yupj püná. Nun solejé nina. 39 Mop'in napj najas más 'üsüs loji puna 
la tjajay lal. Jis ma'ayá la p'a ca malala la mijicj nun jis lal. La p'a wa 
nupjocj po'o tyüla li'inyampe po'ó, nun ca ma'ayá nancupwepe tyüla 
wa. 40 Jipj enemigo quelel t'ya vele jipj mpes ca nacj. Jos wa jepa ca 
la monas jin quip wampa, jipj la tjejay mpes. Tje'yaya jipj enemigo 

jin quip wampa. Tje'yaya wa jin quip pje'apa. 41Jepa jyü'ta nlawú 
jupj lal legua pjaní, lowa jupj lal. Ca nlawü wa p'a legua po!ó jupj 
lal. 42La p'a wa nun lal la mon na, jis ma'ayá wa. La p'a wa jisas nun 
prestar lojí, ma ca mvelé ca ma ma'ayá. Ninana napj najas. 

43"Püna javelepj watsja: Jipj ca quelel lis mijin ne'aj patjá. Ma ca 
jyas nsem jipj enemigopan.' Nun solejé wa niná tjowelepj. ^^ Mop'in 
napj najas más 'üsüs lojí püna la tjajay lal. Najas nun quelel lis müjí 
nun jis enemigopan. La p'a malala lajay na nun jis lal, Dios lal la 
tjomoná nun yupj mpes. La tjomoná jupj ca jis capj mp'a'sas. 4SNun 
niná lojí na, Nupopay Dios jinwá lojí. Jupj jatjampan nun, jucucuspan 
nun. Jupj nun jis Papay tsjun po!ó. Jupj pajal 'üsüs liji pjü jis lal. Jupj 
liji jyawca lots'ac'. Jyawca wa malalapan mpes. Jyawca wa 'üsüspan 
mpes. Jüwü jive mpes se 'aya Dios 'üsüspan mpes, malalapan mpes 
wa se 'aya jüwüs. 46La p'a quelel la nusejay nun, mpes nun quelel la 
sojí wa yupj. Yupj ma quelel la nusejay nun, nun ma wa quelel la sojí 
yupj. Dios ma ca mveles nun 'üsüs way lojí nun nin lojí mpes. Malala 
lajay ne nin p'iyá lajay. Nun 'üsüs way welé nun sejamicapan jis 
lal ca nacj. Ma quelel 'üsüs welé p'a wa jis lal ca nacj. Nun nin p'iyá 
lojí, nun más 'üsüs tulucj p'a jis lal. Ne nin p'iyá lajay Dios ma japon. 
48Nin mpes najas pajal 'üsüs lojí nun, nun jis Papay Dios 'üsüs liji 
jinwá”, nin tjevele Jesús. 

Nun 'üsüs lojí na, Dios ca nucus. Nun ma 
ca jisas nsem la p'a ca nucucj. 


6 1 Jesús tjevele wa yupj jis lal: “Nepénowa jisas la p'a wa yola yupj 
'üsüs. Nin mpes 'üsüs lajay la p'a jis la nuc. 'In tjajama ma la müjí 
niná. Niná lojí na, nun Nupopay tsjun po'o ma ca mveles nun 'üsüs 
la tjüjí. 2Nin mpes najas ma mvelé nun p'a lal nun t'emel 'oyá t'emel 
cjuwá. T'emel 'oyá na, lyájasa jinwá la miijí. Nepénowa jisas pjü way 
jus nlayecj yupj 'üsüs lajay, mpes pjü jis walap'a'á ja'ayapj, judiopan* 
la si mulú nt'a, jümücj nt'a 'ots'ipj. Jisas la p'a wa ca mvelecj yupj 'üsüs. 
Yupj ma t'üc' way quelel lajay t'emel cjuwá. T'üc' way gente p'in javelepj 
yupj 'üsüs. Dios ma ca nin mveles. 3Ma ca nin la müjí nun. Nun 'oyá 
na cjuwá jilal, lyájasa jinwá ma'ayá. Ma pjaní lal tjowelé nun 'oyá. ^La 
p'a wa ma ca jus nlayecj nun tja'ayá. Nupopay Dios p'in ca nucus. Jupj 
pjü way nyuca nun ma welé. Jupj ca mveles nun pajal 'üsüs way la tjújí. 
5”Nepénowa javelepj Dios lal, newa nin ma lajay Dios jos jinwá. Jisas la 
p'a januc yupj Dios lal javelepj. Nin mpes jyünsünüi judiopan* 'a si mulu 

nt'a, pülücj jil nt'a jyúnstinúñ wa, ne'aj javelepj Dios lal. Niná nin lajay, ma 
t'üc! way 'üsüs. Napj t'üc! way velé. Gente p'in ca mvelecj yupj 'üsüs. Dios 
lovin ma ca mveles yupj 'üsüs. Nun Dios lal welé na, ma ca la müjí yupj 
lajay jinwá. 6Nun Dios lal welé na, ma ca p'a lal mvelé jupj lal ca mvelé. 
Wama lowa nun jis wa mo'ó. Jun t'o'nó jun vilicj. Nun jis wa mo'ó ca mvelé 
Nupopay Dios lal, la p'a ma januc nt'a. Nupopay pjü nyuca nun pjü lojí 
la p'a wa ma januc nt'a. Jupj ca mveles nun pajal 'üsüs way la tjüjí nun. 
7"Judiopan* tulucj ma sin 'yüsa Dios po'ó. Yupj javelepj Dios lal, ma 'üsüs 
way yola jinwá javelepj. Nin mpes nin p'iyá pajal pülücj javelepj Dios lal. 
Yupj yola pajal la pülücj javelepj mpes, Dios ca mpjacam. Po ma tjowelé 
yupj jinwá, nun Dios lal welé na. 8Po ma yupj jinwá la müjí nun. Nun la 
mona secj p'in, Nupopay Dios selé tsjan nujos. 9Ninana jin p'iyá tjowelé nun: 
*Qjuis Papay, tsjun po'o pút!. 
Po qjuisas pjü ca mvelecj jipj pajal 'üsüs. Jipj p'in 'üsüs pjü jis lal. 
10 Qjuisas leñ way Jepa nsem jipj pjü jis lal. 
Tsjun po'o patja lajay jipj jyas jinwá. 
Qjuisas wa ca nin nsem nosis casá. 
11 Qjuisas wa qjuesé 'an qjuis la las yacjaj. 


13 Qjuis capj tjep'ya'sa wa ma ca quelel malala 
la mijicj. 
Qjuis capj tjep'ya'sa diablo* ma ca malala la qjuis mijis. 
Jipj p'in Jepa. Jipj pajal püné. 
'Üsüs way p'in la veles jipj 'üsüs. 
Nin ca nsem lovin. Qjuisas ca nin nsem. " 
Nin tjevele Jesús, cupj ca nin mvelecj Dios lal. 
14Jupj tjevele wa: “Nun ca perdonar la müjí la p'a, yupj malala la 
tjajay na nun jis lal. Nin mpes 'üsüs la veles niná Dios lal. Nun perdonar 
loji yup), Nupopay Dios ca perdonar la mijis wa nun malala la tjüjí. 
15Nun ma quelel perdonar lojí yupj, Nupopay Dios ma ca perdonar 
la nu mijis wa nun", nin tjevele Jesüs. 


Jesús niswa tjevele cupj ca 'üsüs la mijicj Dios 
mpes. Ma ca qjuisas la p'a ca nucucj. 


16 Jesús tjevele wa niná: “Nepénowa ma jalá neneyawá, Dios lal quelel 
javelepj mpes. Newa ma lajay Dios jos jinwá. Yupj jisas la p'a ca jus nlayecj 

yupj ma jala. Jisas wa la p'a yola yupj 'üsüs, ma jala mpes. Nin mpes ma 
tyas'üñ, ma wa sey jacjoy. Nina p'in lajay, ma 'üsüs way yupj. Napj t'üc' 
way velé. Gente p'in ca mvelecj yupj 'üsüs way. Dios lovin ma ca mveles 
yupj 'üsüs way. Po ma la müjí yupj lajay jinwá. Nun ma lojá na, po ma 
nuwola je nu tapalas nun. 17Nun ma lojá na, ca nusey ncjoyé wa, ca nuwola 
mpa'í wa. 18La p'a ma ca jus nlayecj nun ma lojá. Nupopay Dios p'in ca 
jus nlayes. Jupj pjü way nyuca la p'a ma januc. Jupj ca nucus nun nin la 
tjújí lyájasa way jin, ca mveles nun pajal 'üsüs la tjüjí”, nin tjevele Jesús. 


Dios p'in nujos nsem. Ma nujos nsem t'emel. 
(Lucas 12.33-34) 


19 Jesús tjevele wa niná yupj jis lal: “Ma nujisas nsem pülücj nta'á 
nosis casá. Nun to'á nosis casá calatsa nlajas ca nacj. 'Ücj wa la majas. 
Pequepan ca jun ncjoltsecj, ca wama mal la pecj ca nacj. 20 Nin mpes 
más 'ücj 'üsüs lojí nun jis t'emel lal, Dios jos jinwá. Niná lojí, ca pajal 
pülücj nta'á Dios pü'ü nt'a. Ne'aj ma jalá calatsas. Ne'aj ma ca majas. 
Ne'aj ma wama jil ne'aj la pecj. 21 Más 'ücj pülücj to'á Dios pü'ü nt'a. 
Nun pülücj to'á nt'a, ne'aj pajal 'üsüs ca nsem nun jis lal. 

22"Nun jis jun jaw jinwá nun jis p'üy mpes. Nun jis jun 'üsüs, jas 
tüpwes 'üsüs way nucú. Nin p'iyá nun nusin !yüsa na Dios mpes. ?23Nun 
jis jun malala, jas tüpwes ma nucú. Pajal te toiica p'in, ma nucú mpes. 
Nin p'iyá nun ma nusin 'yúsa na Dios mpes. 

24"Nun ma polel lojí Dios jyü'ta jinwá, nun pajal t'emel nujos. Nin 
p'iyá mozo ma polel tsji' liji niyom mat'e mpes nin jawas p'in. Mozo 
ma ca quelel t'üc' la mijis jupj patrón pjaní tjijyü'ta jinwá. Ma'ajapj 
tjijyü'ta jin ca quelel la mijis ca nacj. Nenéyawa ca cus ncoiicos mwalá 
way p'in. Ma ca jos ma'ajapj. Nin p'iyá nun ma polel pajal nin nujola 
t'emel mpes, Dios mpes tsji' lojí na. 

25"Nin mpes nin velé, po ma pajal nin nujola t'as tsjan ca nlajá, tsjan ca 
müsiqué wa 'ücj la püt'üs. Po ma pajal nin nujola t'as tsjan nusin nqui'pá 
nun jis pülül, nusin 'yawa. Dios la tjiji nu la püt'üs. Jupj ca nu ma'ayas wa 
nu la las. Dios la tjiji nun jis p'üy. Jupj nu ma'ayas wa ca pülül. 26 Tjunucü 
tsipyaya. Yupj ma jasin. Velañ ma jacutj. Ma jat' ja'onsopj chiquero mo'ó. 
Dios se 'aya jis la las. Jupj Nupopay tsjun po'ó. Nin mpes solejé Dios ca nu 
ma'ayas wa nujos jin. Nun más 'üsüs way tsipyaya jilal. 22¿Ncu nun más 
tin püs ca mpatjaqué, nin nujola mpes p'in? Nin tulucj. 

28”¿Tsjan mpes pajal nujola nupülül mpes? Tjunucú wa ts'utus witjacj. 'Üsüs 
way yustapj lejeii, si t'ünü wa. Yupj ma tsji' lajay. Ma wa sa lul. 22Newa nin, 

Tjunuca tsipyaya, Dios se 'aya jis la las. (San Mateo 6.26-27) 


tsjutsj ts'ituju más 'üsüs yustapj Salomón* jas quip lal. Salomón jepa püné 
waytsja. Jas quip pülücj jaylactsja. 'Usüs justa jas tücüi'pe. 30Dios liji pajal 
'üsüs yustapj tsjutsjum. Tsjutsj lejeii ca nacj yacjaj. Ya pwe ca nacj. Nun más 
'üsüs tsjutsjum jis lal. Nin mpes ca jus nlayé Dios ca nu ma'ayas wa nusin quip. 
Nun 'ots'ots' way p'in poné Dios lal. 31 Nin mpes nin velé, po ma nin nujola 
t'as. Ma ca mvelé: ¿Tsjan ca nlajacj? ¿Tsjan ca müsiquecj? ¿Tsjan mpes ca 
qjuisin nqui'pacj? 32Dios ma jisas nin yola 'oyn nyuca cüta'acj pjü way yupj 
jisas. Po ma yupj jinwá nujos t'as. Nupopay Dios selé nujisas niná. 33Ninana 
p'in nujos t'as: nujos t'as nun ca nin la müjí Dios jyü'tá. Nujos t'as ca pjü 
mponé jupj lal. Nujos t'as ca 'üsüs way la mújí jupj jos jin. Nin lojí, Dios ca 
nu ma'ayas wa pjü way nun nujos. 34Nin mpes po ma nujola t'as tsjan ca 
mpalas yayá. Yaya tjejyawca na 'ücj ca nin jele. Yacjaj malala pyala mpes 
p'in ca nin jele yacjaj. Ma nujola nsem p'a jawasa pyalá", nin tjevele Jesüs. 


Po ma tjowelé la p'a malala. 
(Lucas 6.37-38, 41-42) 


7 1Jesüs tjevele wa: “Po ma tjowelé la p'a malala. Nun welé wa la 
p'a malala, Dios ca mveles wa malala nun. 2Nin ca nsem, nun la 
p'a po'o welé jinwá, nin jinwá ca mveles Dios nun po'ó. Nun nujola 
jin p'iyá, nin p'in ca mveles Dios nun jis lal ncu t'üc' la tjüjí niná. 
3"cTsjan pjucj jele jetjam malala liji, ma nin jele más malala lejay 
jipj jupj lal? Nin p'iyá niná tsjan tsjicj way jetjam junma tjeyaca nyuc; 
yo püné jipj jinma tjeyaca ma nyuc. 4Jetjam lal velen: Natjam, ca 
ma'ayan tsjan tsjicj way jinma tjeyaca pje'á li ts'i'. Jipj ma nyuc yo 
püné jipj jin mo!ó. Nin p'iyá lejay jipj. 5Jipj pajal malala, niná nin 
lejay na. Jipj malala wa, la p'a malala jinwá. Mya 'üsüs ca jipj. Po 


El Nuevo Testamento en Tol de Honduras, 2da ed. ©2010, Wycliffe Bible Translators 


19 SAN MATEO 7 


ma malala la mijin quinam, püna la tjejay jinwá. Niná la tjejay na, 
ca jus nlayen 'oyn nyuca ca cus mp'a'san la p'a wa”, nin tjevele jupj. 

6Jesüs tjevele nepénowa la pjüts'ünpan Dios lal. Tjevele cupj ma ca 
mvelecj yupj jis lal Dios tjevelá. Ma wa ca nin mvelecj ts'a 'inpan jis lal. Yupj 
tsjiyó jinwá, tjevele. Malana jinwá yupj, tjevele jupj. Nun 'üsüs welé na, la 
mpjüts'ünücj ca la p'in. Pajal ts'i mi'inacj ca nun tjowelé mpes, tjevele Jesüs. 


Newa la moná Dios lal. 
(Lucas 11.9-13; 6.31) 


7 Jesús tjevele wa: “Newa la moná Dios lal nun, ne jupj ca nu ma'ayas 
nun la tjomoná. Ma leñ way nusé 'aya, newa la moná, ne jupj ca nu ma'ayas 
nun la tjomoná. Nun nujos Dios ca nucopj mp'a!'sas, newa la moná Dios 
lal. Newa lo moná na, jupj ca nin la mijis. 8Nun lo moná Dios lal, nin ca 
nt'anqué. Nun lovin p'in lo moná, jupj ca nu ma'ayas. Nun newa lo moná 
Dios ca nucopj mp'a'sas, jupj ca nin la mijis nun mpes. 

2”Nun ca jus nlayé niná. Nun popa pjaní jupj popa tsjicj ve le moná 
na, ma pe ca ma'ayas jupj. 19 Cjul le moná na, ma ca ma'ayas lotsjim. 
11 Nunpan malalapan, mop'in solejé 'oyn nyuca 'üsüs jis ma'ayá nun sin 
popa tsjictjacj. Nun jis Papay tsjun po'ó, 'üsüs way jupj, malala tulucj. 
Nin mpes ca jus nlayé jupj ca ma'ayas 'üsüs p'in, jupj lal la mon mpes. 

12”Nujisas ca la p'a 'üsüs la mijicj nun mpes. Lovin niná p'iyá la 
müjí yupj mpes. Ninana Moisés* püna tepyaca. Niná profetapan* püna 
tapac wa ncupj ca nin la mijicj", nin tjevele Jesüs. 


"In tjajama ca la müjí Dios jos jin. 
(Lucas 13.24) 


13Jesüs tjevele wa yupj jis lal: “Nin p'in la müjí napj velé jinwá. 
Niná napj velé jun vilicj la'í way jinwá, 'ücj la winin la püt'üs Dios 
lal. Costa tulucj 'awa püné nt'a la winin. Jun vilicj la püné jinwá ne'aj 
la winin. Jümücj pajal la püné jinwá. Pülücj jil ne'aj, pajal malala se 
pala nt'a. 14Nin tulucj Dios lal patja mpes. Jun vilicj tsjicj way jinwá 
ne'aj la winin, Dios lal la püt'üs. Jümücj la'í way jinwá. Pjaní way 
pin jus nlayecj 'oyn nyuca la mijicj, mpatjam Dios lal." 


Ca 'ücj wa jus nlayé pjacj liji Dios jos jinwá. 
(Lucas 6.43-44) 
15Jesüs tjevele wa nina: “'In tjajama. Nepénowa la tsuwil. Yupj 
javelepj Dios mpes javelepj. Dios mpes javelepj tulucj nepenowá. 'Usüs 

jin javelepj yupj ca nacj, Dios po'o japon jinwá. Malala p'in yupj. Nun 
nuts'a'á jisas la p'in. Ts'isiñ yupj pajal, coyote jinwá. 16Nun 'ücj wa 
jus nlayé ncu t'üc' way javelepj Dios mpes. Yupj lajay mpes ca jus 
nlayé. Nun nucú na wolas velañ, nun jus nlayé ncu 'ücj lo las jupj 
wolas. Nun solejé jül ma 'anpüpj vyala. Tunun mwicj ma higo* vyala 
jupj. !7Jupj wolas 'ücj lo las, lovin nin p'iyá 'üsüs jupj. Jupj wolas 
ma polel lo las, lovin nin p'iyá malala jupj. 18Jupj wolas 'ücj lo las, 
ma ca wolas malala mvalas. Jupj wolas malala, ma ca nepénowa 'ücj 
lo las mvalas jupj. 1? Wolas ma polel lo las, nt'üjü, ca 'awa mo'o la 
nts'iyá. Nin lovin. 29 Nin p'iyá nina noyomes jis lal. Nun 'ücj wa ca 
nucú, ca jus nlayé ncu t'üc' way javelepj Dios mpes. Yupj lajay mpes 
pin ca jus nlayé. 

21"Javelepj mpes p'in ma solejé ncu 'üsüs yupj. Nepénowa javelepj 
napj yupj jis Jepa Püné —tjevele jupj—. Newa nin, Dios yupj jis Jepa 
tulucj. Dios jos jin lajay, yupj p'in Dios si jütüta popa se palá. Dios 
napj Mpapay tsjun po'ó. 22Ts'ac' p'a wa napj ca mvelé pjacj 'üsüs, ca 
mudi wa pjacj malala. Nin jawas ca pülücj way aa napj lal: Jipj 


3 


nucucj, ca sin mü'üsüs Dios pajal püné. Pjü way la tjijicj jipj mpes. 
Nin ca mvelecj nepenowá. Newa ma la tjajay Dios jos jinwá. 23 Mpes 
nin javelepj na, napj tülü way ca mvelé yupj jis lal: 'Nun lovin ma 
ncapj tocoñicó. Lowa napj mpe. Nun pjü way malala nyuca lojí. Nin 
ca mvelé yupj jis lal. 

24"Nepénowa tjepjyacañ napj tjevelé, ne nin lajay napj tjevelé jin. 
Yom 'üsüs jas tjijyiinsa wosis jin p'iyá yupj. 'Üsüs p'in jólatsja jupj. Pajal 
campwila tsjomis tyoca mwalá way p'in, pwen já'asa na tyoca nas. 
25T'üc' wo jas tjijyünsa na, pajal püné tjive. 'Üsü püné t'yüna wa. Pajal 
yümücj way jas tjelyapjünü lüpjü 'ots'ipj jupj wo nt'a. Newa ma tyüla 
wosis, tsjomis campwila toñca mpes, pwen já'asa nas. Nin p'iyá napj 
jyütütj jinwá lajay jis lal. Newa ca 'ücj mpatjam yupj. 26Nin tulucj la 
p'a jis lal. Yupj tjepjyacai watsja napj tjevelé. Mop'in ma la tjajay napj 
tjevelé jin. P'a yom wo jas tjiyünsa jinwá yupj. Ma jola jintsja, mpes 
jupj ma tyoca tsjomis. 'Amá casá jas tjijyúnsa jupj la pin. 27 Ttiic' wo jas 
tjijyiinsa na, pajal yümücj tjive. 'Üsú t'yüna. Pajal lüpjü jas tjelyapjünü 
watsja ne'aj, jupj wo nt'a. Mpes tyüla wa wosis. Pajal yümücj pjac tyiila. 
Nin p'iyá ca malala jis mpalas yupj", nin tjevele Jesús. 

28 Jesús tecyawaja tjevele quinam jupj quelel véletsja. Jupj tjevele 
tjepjyacaii yólatsja jupj pajal 'üsüs sin tji'yúsa lis tjiji. 22Jesús Moisés* 
popel sin 'yiisa lajay jin tuluctsja. 'Ucj jis la jütütj jinwá tjevele jupj. 


Jesús pülücj way pajal 'üsüs la tjiji, gente ma polel lajay jin. 
Tji'y ü'sa la tjiji jüp'üy tjamaja. 
(Marcos 1.40-45; Lucas 5.12-16) 
8 lJesüs tecyawaja sin 'yüsa lis tjiji na, tucuc! mpe palavin tjac'. Pajal 
pülücj jupj cjüil tjil. Quelel jiltsja Jesús lal. 2ZYom pjaní Jesús nt'a 
tjac'. Tüic' jin tjá'asa Jesás wolap'a'á. Malala jostsja pajal. Jupj jüp'üy 
pajal tjamájatsja lovin. Palá tinca jüp'üy popé. Jupj tjevele Jesús lal: 
—Nejepa, jipj polel ni 'ü'sa lejay. Jipj jyas na ca nin nsem. 
3Mpes Jesüs pjwel la tepyacta, po la tje'yot'a yom malala jos. Tjevele: 

—Najas. 'I tjü'ü'süs quinam. 

Ninana tjevele na, leii way tji'yü'sa niná yomen. Jüp'üy 'üsüs way 
tepyala jupj. ^Yom tji'yü'sa na, Jesús tjevele jupj lal: 

—Po ma tjevele la p'a lal quinam jipj 'i tjü'ü'sa. Jutja sacerdote* 
nt'a. Ca jis nucus. Jupj ca la mpalas ncu malala lo nuc p'yüy po'ó. Ca 
mveles 'üsüs quinam. Niná la tjejay na, Dios mpes ma'ayan, jipj 'i 
tjü'ü'sa mpes. Pajal püna Moisés* tjijyü'ta tsjan ca ma'ayacj, jis p'üy 
jis tji'yü'sa na. Jupj tjijyü'ta jin ca la mijin. Pjü la tjejay na, la p'a ca 
jus nlayecj jipj t'üc' way 'i tjü'ü'sa quinam —nin tjevele Jesús. 


Jesús cus tjep'ya'sa wa israelpan popa tulucj. 
(Lucas 7.1-10) 


5Capernaum nt'a tjemey Jesús. Ne'as tjemey na, jepa militar tjac' 
jupj nt'a. Jepa militar israelpan* popa tuluctsja. 

Militar romano* waytsja. Jépatsja jupj niyom cien jis lal. Jupj tjac' 
na, la tjemyona Jesús lal jupj ca mü'ü'süs la mijis jupj jomozo. 6Jupj 
tjevele: 

—Namozo pajal lapj jos. Pü'ü p'in, ma polel 'utaná. Pajal nepé 
vyaja jupj. 

7 Jesús tjevele jupj lal: 

—Napj p'iyá ca mis, mü'ü'süs la mejay jupj. 

8Jepa militar tjevele Jesüs lal: 

—Pajal 'üsüs way jipj. Napj 'üsüs tulucj. Más 'ücj ma nawá mo'o 
cuy jipj. Más 'ücj jipj ca müjü'tün ca mü'ü'süs jupj la p'in. Napj selé 
jipj nin la tjejay na, ca mü'ü'süs jupj. ? Napj selé jipj 'ücj jyütütj. Nin 

p'iyá napj nejepa ni jütüta. Napj lejay jupj vele jin. Napj Jyütütj wa 
niyom militar pajal pülücj. Pjaní lal velé jutja, mpes jama jupj. P'a 
lal velé was, mpes jac'. Namozo lal velé nin la mijis, mpes nin liji jupj 
—nin tjevele jepa militar. 

10 Jesús nin tjapjaca na, jupj jólatsja pajal 'üsüs tjevele jepa militar. 
Mpes Jesús tjevele jupj cjüil tjil jis lal: 

—Pajal !üsüs pyona jupj, jupj ne israelpan* popa tulucj. Newa ma 
tjinyuc Israel mpe 'esepj pajal tepyona jupj jinwá. 11 Pülücj israelpan 
tulucj ca mpatjam wa Dios jyü'ta nt'a. Pjü jun ta'á mpe ca ncul. Ca 
majatjum, ca nlajacj Abraham* lal, Isaac lal wa, Jacob lal wa. T'üc' 
way nin ca nsem. 12Dios jostsja pjú israelpan ca ne'aj mpatjam jupj 
jyü'ta nt'a, mop'in ma ca ne'aj mpatjam nepenowá. Israelpan pülücj ca 
pje'á lis ncoyes pajal püste nt'a. Ne'aj ca pajal la mpuyucj. Jis wis ca 
jas nqui'licj pajal nepé vyaja mpes —nin tjevele Jesús israelpan mpes. 

13Jupj tjevele wa jepa militar lal: 

—Úcj la winin quinam. Jipj tepyon jinwá ca nsem. 

Jesás nin tjevele na, tji'yü'satsja jepa militar jomozo. 


Jesús pajal pülücj jis tji'yü'sa lis tjiji malala jisas. 
(Marcos 1.29-34; Lucas 4.38-41) 

14Pedro wo nt'a tjemey Jesús. Jesús wama tjemey jupj wo mo'ó, jus 
tjinyuca Pedro pwisam. Pü'ütsja jupj, malala jostsja mpes. Si 'áwatsja 
jupj. 15Jesús jupj mos po la tje!yot'a. Po la tje'yot'a na, tji'yü'sa jupj. 
Leii way jas tjijyünsa. Tje'yaya Jesús la las. 'Usiis tji'yü'sa quinam. 

16T!yaja na, la p'a wa malala jisas tucuman Jesús nt'a. Lapanenpan 
pátjatsja yupj jisas mo'ó. Jupj pje'á sin tjejyama lapanenpan. Tjil yupj 
jupj tjevele mpes p'in. Pjü malala jisas jis tji'yü'sa lis tjiji. 17 Nin la 
tjiji mpes, t'üc' la tjiji Isaías tjevelá pajal püna. Isaías profétatsja* jupj. 
Dios mpes tjevele. Nina Isaías tjevelá Jesús mpes: “Jupj qjuis tji'yü'sa 
la qjuis tjiji cupj, malala qjuisastsja mpes. Jupj p'iyá 'aplijílatsja cupj 
'aplijílatsja mpes." 

Jesús tjevele 'onin la qjuijim cus la coï jupj. 
(Lucas 9.57-62) 

18 Jesús yus tjinyuca pajal pülücj 'a jis tjimyula jupj nt'a. Mpes jupj 
discipulopan* jis tjijyü'ta ca mal 'üsü na'aj po'ó. 19 Custjay ma tjil na, 
yom p'a wa tjac' Jesús nt'a. Moisés* popel sin !yüsa lajay pópatsja 
jupj. Jupj tjevele Jesús lal: 

—Gente sin 'yüsa lejay jipj. Napj ca cyapj ncoñ jun ta'á jipj quelel 
jay nta. 

20 Jesús tjevele costa way cus la coñ jupj. Tjevele: 

—Gato selván yupj jis jomwen jul jinañ, tsipyaya yupj jis tsintsil 
jatatj wa. Nin tulucj napj lal. Napj nawá cjuwá. Napj p'iyá niná Yomen 
Dios jas tjejyamá —nin tjevele Jesús. 

21P!a wa yom Jesús discípulo* watsja. Jupj tjevele Jesús lal jupj 
quelel se cóiicatsja jupj p'a jyawca na. 

—Ntje'aya la nuc mpa'is mpapay p'in. Tepe'e na, ca cyapj ncoñ 

—tjevele jupj. 
22 Jesús tjevele ma polel li nucú cus la coi. Tjevele: 

—Ncapj tecyoiica quinam. La p'a wa 'ücj 'amá jis la toc jis pülücj tepe'e 
na. Yupj p'iyá tecya'liñ jinwá, yupj Dios lal ma japon mpes —tjevele Jesús. 


Jesüs tjijyü'ta lüpjü, 'üsü püné 'ots'ipj. 
(Marcos 4.35-41; Lucas 8.22-25) 

23 Jesús barco* mo'o wama tjemey. Jupj discipulopan* wama tjil wa. 
'Üsü na'aj po'o jil watsja yupj. Pajal la pünetsja 'üsü, pajal campwila 
watsja. 24Leii way pajal jas tjelyapjünü lüpjüs 'üsú püné nt'a. 'Üsü 
pajal la tjepjetpjets'é. 'Üsú barco wama tjemey, quelel pít'atsja barcas. 
Jesús nasa tjejyá. Newa tjejyatsja jupj. 2» Mpes jupj discipulopan jupj 
nt'a tjil, jas tiquilquil, ne jola tepyala. Tjowelepj: 

—Qjuis capj tjep'ya!sa, qjuis Jepa. Qjuis qjues nt'ancam. 

26 Jesús tjevele yupj jis lal: 

—"Ots'ots! way p'in poné nun napj lal. ¿Tsjan mpes locj jeyá? —tjevele. 

Jas nisa jupj. Cus tjeve'le lüpjü, cus tjeve'le wa 'üsü. Mpes lüpjü 
'üt'ün nasa tepyala. 'Usú 'üt'ün nasa wa. 27 Niyom yólatsja jupj pajal 
'üsüs la tjiji, pajal püné jupj. Yuwá tjowelepj: *iT'üc' way yom ninda 
pasal püné way! 'Ücj si jütüta lüpjü, 'üsü 'ots'ipj, ne nin lajay wa jupj 
jyü'ta jin." 


Jesús pje'á sin tjejyama lapanenpan. 
(Marcos 5.1-20; Lucas 8.26-39) 
28Ne'as tjemey 'üsü na'aj po!ó. Jesús tjemey nt'a Gadara lotsja. Ne'as 
tjemey na, niyom mat'e tjiquil la nyüjüsüi jupj. Panteón mpe tjiquil 
yupj ne'aj. Janucun waytsja yupj, nin p'in lapanenpan jisas mo'o tapatja 
yupj. Pajal ts'a 'intsja yupj, mpes la p'a wa ma polel jiltsja ne'aj, yupj 
tjelyawui nt'a. 29 Yupj Jesús jus tjunuc na, pajal yümücj la tupuyupj: 

—¿Tsjan mpes tjacuy quinam cupj nt'a? Jipj Dios Jatjam. ¿Ncu ca 
malala la qjuis mijin? Nin jawas jyawca tulucj nin la mijin mpes —nin 
tjowelepj yupj Jesús lal. 

30Ne'aj way p'in 'in malana pajal pülücj tJelyawuñ, jalatsja ne'aj. 
31Lapanenpan pajal la tjomon Jesús lal: 

—Jipj ca müjü'tün ca nlaca ncupj ca nacj. Qjuisas jyütütj ca nlaca 
malana jisas mo'ó. 

32 Jesús tjevele lapanenpan jis lal: 

—Lowa nepé. 

Mpes pje'á tjil niyom jisas mpe. Malana jisas mo'o tjil. Jisas mo'o 
tjil na, malana pjü tstequeneñ neven palavin, 'üsú püné mo'o tjil yupj. 
Jis qjues t'anca, tecya'liñ pjü. 

33Niyom malana jajamapj tjunuc nin tepyalá, tstequeneñ yupj pülücj 
patja nt'a. Pjü tjowelepj Jesús la tjijá. Niyom po'o tjowelepj wa, yupj 
ne lapanenpan jisas mo'o tapatja püna p'in. 34Mpes pjü way tjiquil 
la nyüjüsüñ Jesús. Pues pjü way pülücj patja mpe tjiquil. Jus tjunuc 
na, pajal la tjomon Jesús lal jupj ca mim yupj mpe. 


Jesüs tji'yü'sa la tjiji ma polel 'utaná. 
(Marcos 2.1-12; Lucas 5.17-26) 


9 1 Jesús niswa wama tjemey barco* mo'ó. !Üsü na'aj po'o tjemey 

jupj, püna tüpü'ü nt'a. 2Ne'as tjemey na, niyom nepenowá 
tjiquil jupj nt'a. Malala jos tucuman hamaca lal. Malala jos ma polel 
'utanatsja. Yupj topon Jesús 'ücj la qjuijis lo 'ü'süs jupj. Jesús jus nleya 
yupj topon, ne jupj tjevele malala jos lal: 

—Ma nin jele t'as. Jin tjiyocj wa ca nsem. Napj perdonar la 'ejay 
malala la tjejay Dios lal. Ma nin nola quinam. 

3Ne'aj játjatsja noyomes Moisés* popel sin 'yüsa lajay. Yupj ma 
jisastsja Jesús tjevelá. Yupj yólatsja Jesús tjevele pajal malala. Dios 
p'in 'ücj nin vele, yólatsja. 4Jesús seletsja nin yólatsja yupj. Jupj 
tjevele yupj jis lal: 

—¿Tsjan mpes pajal malala nyuca nujola nun? 5Napj 'ücj velé: Napj 
perdonar la 'ejay jipj malala la tjejay Dios lal. Napj 'ücj wa velé: Jin 
tjijyiinsa, mim’. ¿Cana más 'in costa la veles? 6Nin p'iyá ca mvelé wa 
malala jos lal, mpes nun ca jus nlayé napj 'ücj perdonar lejay nosis 
nt'a. Napj p'iyá niná Yomen Dios jas tjejyamá —nin tjevele Jesús. 

Jupj tjevele wa malala jos lal: 

—Jin tjijyünsa. Jipj hamaca nt'ya, nt'an. Ca mim wya nt'a. 

7Leñ way jas nisa malala jos. !Ücj jostsja quinam. Tjemey wo nt'a. 
8Pülücj way tjunuc nina nin tepyalá. Tjunuc na pajal 'üsüs yola tepyala 
Jesús la tjiji mpes. Nin mpes 'üsüs tjowelepj Dios po!ó. Dios tje'yaya 
yom pjaní 'ücj la tjiji niná, tjowelepj yupj. 


Jesüs jostsja Mateo ca cus ncoiicos jupj. 
(Marcos 2.13-17; Lucas 5.27-32) 


9 Jesás tjemey nepé. Jupj jámatsja na, jupj tjinyuca yomen. Yom 
niná impuesto jaylacj t'e'éncatsja jepa mpes. Wa nt'a t'emel t'e'éncatsja 
nt'a já'asatsja jupj. Niná yom Mateo lotsja jupj. Jesús tjevele jupj lal: 

“Ncapj tecyoñca jipj. Najas ncapj cyoi lovin." Leñ way jas tjijyiinsa 
Mateo, cus tecyorica jupj. 

10Locopyaya Jesús Mateo wo nt'a já'asatsja. Ne'aj lyájatsja t'awaná 
jupj discipulopan* jis lal. Ne'aj tjiquil wa, tjalá watsja niyom pülücj. 
Nepénowa impuesto jata'epj tapatja Mateo jinwá. Yupj pequeñtsja 
püna p'in. P'a witjacj ma t'üc' la tjajay Moisés* popel tjijyü'ta jinwá. 
l1Fariseopan* tjunuc Jesús já'asatsja yupj jis lal, lyaja watsja yupj jis 
lal. Mpes yupj jis la tjü'üy Jesús discipulopan jis lal: 

—éTsjan mpes lyaja nujepa impuesto jata'epj jis lal, malala lajay jis lal wa? 

12Jesüs tjapjaca yupj jis la tjü'üy. Mpes jupj tjevele yupj jis lal jupj 
quelel se p'á'satsja malala lajay. Tjevele: 

—Ücj jisas ma jisas la p'a si ts'ucá. Malala jisas pin jisas nina. Napj si 
ts'uc jinwá lejay malala lajay jis lal, ne yupj ca cü'ü'süs quinam. 13Nun 
ma nusin 'yüsa tsjan jos Dios. Dios tjevele jupj Popel mo'ó: *Napj najas 
la p'a quelel la sojí nun. Najas jis capj mp'a'sá la p'a wa. Niná lojí más 
'üsüs Dios mpes 'oyá lal? Lowa nun, nusin tjü'üsüs tsjan mpes nin tjevele 
Dios. Napj niná nin lejay Dios jos jinwá. Napj tjacuwis la veles malala 
lajay jis lal. Napj velé yupj jis lal Dios jos yupj 'aplijila nsem malala nyuca 
la tjajay mpes. Dios jos 'üsüs la mijicj quinam jupj jos jinwá. La p'a wa 
'üsüs lajay Dios jos jin. Nina napj ma velé yupj jis lal —nin tjevele Jesús. 


Jesús discipulopan p'a casá lajay püna tapatja jis lal. 
(Marcos 2.18-22; Lucas 5.33-39) 


14Locopyaya Juan discipulopan* tjiquil Jesús nt'a. Juan bautizar* 
liji watsja püná. Jupj discipulopan tjowelepj Jesús lal: 

—Nenéyawa ma lyajacj cupj, quelel velecj p'in Dios lal. Nin p'iyá 
fariseopan* ma jalá wa neneyawá, quelel javelepj p'in Dios lal. ¿Tsjan 
mpes ma nin lajay jipj discipulopan*, Dios lal la veles? 

15 Jesús tjevele jupj discipulopan* ma nin lajaytsja custjay. P'a 
jyawca na ca nin la mijicj. Ninana tjevelá: 

—Nin jawas yom judío* woya na, jupj jomicapan jiquil wa cus la coï 
jupj. Pajal 'ücj jisas jatja; ma la puyupj yupj. Nin p'iyá napj discipulopan* 
jis lal. Napj yupj jis lal 'os. 'Ücj javelepj napj lal. Nin mpes 'ücj jisas jatja 
yupj. 'Ucj yupj jala. P'a jyawca na, p'a casá ca nsem. La p'a ca ncul, ca 
ma tjililii. Leñ ca nsem napj. Nin tepyala na, napj discipulopan ma ca 
nlajacj neneyawá, ca mvelecj p'in Dios lal —nin tjevele Jesüs. 

16 Jupj tjevele wa jupj lal japon ma polel nin p'iyá jis la jay püna 
tapatja la tjajay jinwá. 

—Nin p'iyá ma polel jul sa lul jis pülül pül pülül seyasa mpes —tjevele—. 
Nin lajay na, pülül seyasa la'í pyala. Mpes pülül pül way ca la ntsü'üm, ca 
püné way la jul nsem. 17Nin p'iyá wa, judiopan* uva 'üsü seyasa jatatj na. 
Uva 'üsü seyasa ma ca mo'o nt'ucj pjoloc! pül way mo'ó. Nin lajay nina, 
pjoloc' pül ca mpjoltem 'üsü myolca mpes. Tjopjolta na, uva 'üsü ca jus 
ncocom. Malala ca mpalas wa pjoloc!. Nin mpes ma lajay niná. Uva 'üsü 
seyasa jatatj na, pjoloc' seyasa mo'o ca nt'ucj. Nin mpes ma ca malala 
mpalas uva 'iisú, ma wa ca malala mpalas pjoloc! —nin tjevele Jesús. 


tji'yü'sa la tjiji wa quepj malala jos. 
(Marcos 5.21-43; Lucas 8.40-56) 


18 Jesús newa véletsja na yupj jis lal, yom p'a wa tjac' yupj nt'a. Yom 
nina jepapan pópatsja judiopan* 'a si muli nt'a. Tjac' Jesús wolap'a'á, 
tüic' jin tóricatsja. Yom nina tjevele: 

—Ncucus yas way tepe'e. Was nawa nt'a. Najas po la mo'ot'en 
ncucus, ca jupj mpü'üm. 

19Mpes Jesús tjemey jupj lal. Jesús discipulopan* tjil wa Jesús lal. 
20 Jiltsja na, quepj pjaní Jesús cjüil tjac'. Quepj nina po la tje'yot'a 
Año dóceya newa 'os tepyálatsja, ma tji'yü'sa. 21 Jupj jólatsja: “Jesús 
jas quip po le 'otj p'in, ma 'ü'süs ca napj”. 22Jupj po la tje'yot'a na, 
Jesús la nujuya, jus tjinyuca quepan. Tjevele jupj lal: 

—Ma nin jele t'as, Ncucus. Jipj tepyon napj polel 'i 'ü'sa lejay, nin 
mpes 'i tjú'ú'sa jipj. 

Jesüs nin tjevele na, tji'yü'sa quepan. 

23Locopyaya Jesús judiopan* jis jepa wo nt'a tjemey, jupj jámatsja 
nt'a. Nasa pülücj 'a jis tjimyula jupj wo nt'a, jupj jucucus tepe'e mpes. 

Nepénowa jis flauta* la tjupjus. Nepénowa pajal yümücj la tupuyupj. 
Jesús yus tjinyuca, 24tjevele: 

—Lowa, nun pjü way. Tsjicj tepe'e tulucj. Tjejyá p'in. 

Jesüs seletsja jupj ca 'yü'sa la mijis, mpes nin tjevele. Yupj ma 
topon. Tjuwi'iñ p'in. 25Jesús pjü pje'á sin tjejyama. Tjil na, tsjicj 
tüpü'ü nt'a tjemey, mos ntjüi'le jupj. Nin la tjiji na, jas tjijyünsa tepe'á. 
Nyucunutsja jupj quinam. 26Ne'aj way tapatjá pjü jis wala tjowelepj 
ninana tepyalá. Mpes pjü ne'aj jus nlay Jesüs la tjiji niná. 

Yun tulucj jis tji'yü'sa lis tjiji Jesüs. 

27 Jesás judiopan* jis jepa wo mpe tjemey quinam. Tjemey na, 
niyom mat'e cjüil tjil wa. Manas yun tuluctsja yupj. Yupj la tupuyupj: 

—Qjuis capj tjep'ya'sa. Jipj nina Yomen Dios jas tjejyama qjuis capj 
la p'acj. Jipj David* popa p'iyá, locopyaya tüpüt' —nin tjowelepj yupj. 

28 Jesús wama tjemey na, niyom yun tulucj wama tjil wa. Yupj 
tjiquil Jesús nt'a. Jupj jis la tji'yüya: 

—éNcu poné nun napj polel nu 'yü'sa lejay nuyun? 

—Nin pyonecj —tjowelepj yupj. 

29 Jesús jis yun po la tje'yot'a. Tjevele: 

—Nun poné jinwá nsem. 

30Leñ way 'ücj januctsja yupj, jis tji'yü'sa. Locopyaya Jesús tülü way 
jis tjijyü'ta ma nin mvelecj 'oyn nyuca jis tji'yü'sa yupj. 31 Mop'in ma la 
tjajay Jesús tjevele jinwá. Tjil na, pjü jis lal tjowelepj niná Jesús la tjiji 
yupj mpes. Mpes pjü ne'aj way p'in tapatja, pjü tjepjyacai nina tepyalá. 


Jesús tji'yü'sa la tjiji ma polel véletsja. 


32Noyomes püna yun tuluctsja pje'á tjil na, la p'a wa noyomes tjiquil 
wa Jesús nt'a. Yom ma polel vele lal tjiquiltsja yupj. Lapanen pü'ütsja 
jupj jos mo'ó. Nin mpes ma polel véletsja. 33 Jesús pje'á jas tjejyama 
lapanen. Nin la tjiji na, 'ücj véletsja yomen. La p'a wa tjepjyacañ niná 
tepyalá. Tjepjyacañ na, yupj yólatsja Jesús pajal 'üsüs la tjiji. Tjowelepj: 
“Lovin ma tjinyucuctsja niná Israel mo'ó”. 

34Newa fariseopan* ma 'üsüs tjowelepj Jesús po'ó. Yupj javeleptsja: 
“Lapanenpan jis jepa se p'a'sa Jesús. Nin mpes 'ücj pje'á sin jyama lapanenpan. 


? 


Jesüs pajal jólatsja gente malala jis tepyala mpes. 
35 Jesús jun ta'á tjuwine Galilea mo'ó. Pjaní pjaní tjemey pülücj patja 
nt'a, pjaní way p'in patja nt'a 'ots'ipj. Jupj tjemey nt'a sin tji'yüsa lis 

tjiji lovin judiopan* 'a jis tjimyula nt'a. Pjü jis wala tjevele pajal 'üsüs 
tepyala Dios mpes. Tjevele quina ca jis müjü'tüs Dios. La talata malala 
jos, jupj tji'yü'sa la tjiji wa. Pajal sin napnapj jin jisastsja jis tji'yü'sa 
lis tjiji wa pjü. 36 Jupj gente pülücj yus tjinyuca na, pajal jólatsja yupj 
mpes. Oveja* yusapj jinwá yupj, jólatsja Jesús. Leñtsja pjacj jis ciijamas. 
Lapj nyuca yólatsja yupj lovin. Ma polel jis capj tjep'ya'sa yupj p'iyá. 
37 Mpes Jesús tjevele jupj discipulopan* jis lal: “Pajal pülücj ma sa 
coii Dios custjay. 'Ücj wa Dios jatjampan jis la pal yupj. Pülücj velaii 
jinwá yupj napj lal. Mop'in namozopan pjaní way p'in, ca jis lal ncul 
pjü. 38Mpes la tjomoná nun Dios lal mozopan pülücj ca sin majamas 
yupj nt'a. Jupj p'iyá jyü'ta jupj mozopan. La tjomoná pülücj jilal ca 
mvelecj yupj napj mpes. Nin mpes ca pülücj mponecj napj lal, ca Dios 
jatjampan jis mpalas", tjevele Jesüs. 


Jesús niyom dóceya sin tjejyama ca tsji' la mijicj jupj mpes. 
(Marcos 3.13-19; 6.7-13; Lucas 6.12-16; 9.1-6) 


10 1 Jesús discipulopan* dóceya jilal tjevele jis la cuwis. Jupj lis 
tjiji jupj apostolpan* yupj. Tjevele ca p'a nt'a mal, ca tsji' la 

mijicj jupj mpes. Jupj jis tje'yaya 'ücj pje'á la nts'iyacj lapanenpan. 
Jis tje'yaya wa 'ücj jis mü'ü'süs la mijicj ca pjü malala jisas. Pjü sin 
napnapj witjacj, pjü 'ücj ca jis mü'ü'süs la mijicj wa. 

2Ninana apostolpan* jis lá: mwalá way Simón lotsja. Pedro ló watsja 
jupj. Jupj tsüipe Andrés apóstol watsja. Jacobo pjaní watsja. Jupj 
tsüipe Juan pjaní watsja. Yupj ne Zebedeo jatjampan. 3Felipe apóstol 
watsja, Bartolomé pjaní watsja; Tomás pjaní watsja jupj. Mateo pjaní 
wa. Jupj impuesto jaylacj t'e'enca watsja püna. Jacobo apóstol watsja 
jupj, jupj ne Alfeo jatjam. Tadeo pjaní watsja jupj. ^Simón p'a watsja. 
Simón le palánatsja jepa lal, jepa israelpan* popa tulucj, ne nin. Nin 
mpes “Israel Mpes Jola" lotsja wa jupj. Judas Iscariote apóstol watsja. 
Jupj Jesús enemigo tepyala. Jis capj tjep'ya'sa Jesús enemigopan jis 
la tjilil jupj. 

5Jesüs sin tjejyama niyom nenem, tsji' lajay jupj mpes. Jupj jis lal 
tjevele wa 'oyn nyuca la mijicj tjil na. Ninana Jesús tjevele yupj jis 
lal: “Po ma nlawú judiopan* tulucj nt'a —tjevele jupj—. Ma wa nlawü 
Samaria“ mo'o patja nt'a. 6 Cupj nepé nt'a nlawü p'in, israelpan* nt'a 
p'in. Yupj ma sa coii Dios. Oveja* leñ jis tjevyala jinwá yupj. 

7”Nun lowú na, pjü jis lal tjowelé Dios ca Jepa ma'ajam yupj nt'a 
quinam. 8 Malala jisas jis mü'ü'süs lis müjí wa. Tecya'liñ sin müjünsü, 

ne yupj ca mpatjam. Jis mü!ü!süs lis müjí wa jis p'üy tjamaja. Pje'á sin 
majamá wa lapanenpan. Ma la moná nun lojí mpes. Nun ma jaylacj la 
tjújí napj la tjejay nun mpes. Así 'üsüs la müjí wa la p'a mpes. Jaylacj 
tulucj 'ücj ca nsem." %Jesús tjevele wa sin tjejyama jis lal: “Nun nasa 
lowú tsji' lojí napj mpes, ma ca nt'a nun p'a jawasa nujisas mpes. Ma 
t'emel t'o nun. 10Po ma ve t'o, yacjaya nu lo las. Ma ca mát'eya nusin 
nqui'pá nlawü. Ma ca p'a wa nt'a p'a wa caite. Ma wa ca nt'a tjacjaj. 
Nun lowú nt'a, ne'aj nun ca 'üsüs la müjí yupj mpes. Mpes más 'ücj 
yupj nu ma'ayacj nujisas. 

11”Nun pülücj patja nt'a ca nlawü neneyawá. Más 'in la! way patja 
nt'a ca nlawü neneyawá. Nun lowú nt'a, yom 'üsüs way ca la mpalá 
nun ne'aj. Jupj lal ca la moná ca jupj lal mpatjaqué. Ne'aj potjaqué 
na p'in pülücj way patja nt'a, lovin ca ne'aj mpatjaqué jupj wo nt'a. 
12Nun wama lowú na, nina yom wo mo'ó, tjowelé nujisas jupj wo 
nt'a patja ma yola nsem pjü mpes Dios 'üsüs la siji mpes. 13Yupj 'üsüs 
jisas nsem nun napj mpes tsji' lojí ca nacj. Nin mpes nin ca nsem nun 
tjowelé jin p'iyá. Nepénowa nun lowü nt'a ma ca jisas nsem nun tsji' 
lojí napj mpes. Ma ca 'üsüs jis mpalas nun tjowelé mpes. Nun p'in 
'üsüs mpatjaqué nun tjowelé jinwá. 

14Nepénowa ma ca jisas nsem nun tjuculá. Ma ca jisas nsem nun 
welé napj mpes. Nenéyawa nin ca nsem wa pjaní nt'a. Nenéyawa nin 
ca nsem pülücj patja nt'a. Mpes lowa yupj mpe. Nun lowü na nepé, 
nun jis tsjom sin tjowowojó, ca pala ntüncüs pjüpjüs. Nin mpes ca sin 
!'yüsa lis müjí Dios ma japon jinwá yupj quinam. 15Dios ca pajal jis 
capj ntülüs, malala lajay jis capj tyüla na. Más ca jis capj ntülüs yupj, 
Sodoma nt'a tapatja jis lal. Más ca jis capj ntülüs yupj, Gomorra nt'a 
tapatja jis lal. Nin ca la mijis Dios ne'aj patja jis lal, yupj ma quelel 
pjyacañitsja mpes. Nina t'üc' way", tjevele Jesús. 

16 Jesús tjevele wa niná jupj sin tjejyama jis lal: “Napj p'iyá nusin 
jyam malala witjacj nt'a. Napj selé nun ma polel nucopj p'o'sá nun 
p'iyá, yupj malala lajay na nun jis lal. Nun oveja* jinwá. Yupj pü'á 
jinwá. Pajal ts'a 'in yupj. Mpes 'üsüs tjajamá nun p'iyá latsj jinwá, 
mop'in nin, ca 'üsüs la müjí lovin sipipj jinwá. !7'In tjajama gente jis 
lal. Nepénowa ca nu ntji'li nun. Ca nu manucj jepapan nt'a, nucopj 
la tül. Mo'o ca nsüpücj nun judiopan* 'a si muli nt'a. 18Jepapan nt'a 
ca nu manucj nun ncapj coñcó mpes. Ne'aj p'in se jütütj nt'a ca nu 
manucj. Jepa noypan nt'a ca nu manucj wa. Nin lajay na, nun ca 
'ücj mvelé yupj jis lal 'onin ne 'ücj potjaqué Dios lal napj mpes. Nin 

ca mvelé wa judiopan tulucj jis lal. 19 T'üc' way ca nu ntji'liñ, ca nu 
manucj jepapan nt'a. Nin lajay na, po ma malala nyuca nujola t'as 
tsjan ca mvelé nun yupj jis lal. Dios Cjües ca nusin mü'üsüs la mijis 
tsjan ca mvelé nin tepyala na. 20Nun ma ca cüwelé nun nujola jin. 
Nun welé na, Dios Cjües jos jin ca mvelé. Mpes nun welé na, Dios 
Cjües p'iyá ca mveles yupj jis lal. 

21"Ne'aj patja nun jis enemigopan ca nsem neneyawá, nun ncapj 
coñcó mpes. Nepénowa malala ca mvelecj jis pülücpan sin po'ó, mpes 
jepapan ca jis mü'ü'nacj yupj jis pülücpan. Nepénowa ca malala mvelecj 
wa sejatjampan sin po'ó. Ca jisas wa nsem jis la 'ünan yupj. Nepénowa 
ca ts'i mi'inacj jis papay lal, sejamay lal wa. Ca malala mvelecj yupj 
sin po'ó jepapan jis lal. Mpes ca jis mü'ü'nacj jis papay, sejamay wa. 
Nin ca la mijicj ncapj jacoñ jis lal. 22Pjü ma ca jisas nsem nun, nun 
napj nats'a'á mpes. Po ma nin nujola t'as. Nun poné napj mpes lovin, 
nun ca 'ücj mpatjaqué Dios lal. 23Malala la nusejay na jun pjaní nt'a, 
nun ca ts'üequenequé p'a nt'a. Nun ma ca jun ta'á tjalawü custjay 
israelpan* patja nt'a, napj niswa tjacuwis na. Napj p'iyá niná Yomen 
Dios jas tjejyamá. Niná t'üc' way. 

24”Malala la ntjajay wa napj, ca nin wa la mijicj nun jis lal. Nun 
nusin tji'yüsa napj lal. Jupj jas tji'yüsa püné tulucj sin 'yüsa la siji 
lal. Nun tsji' lojí napj mpes. Mozopan noypan tulucj yupj jis jepa lal. 
25Mpes 'ücj nin la pal sin 'yüsa la siji lal, 'ücj wa nin p'iyá jis la pal 
sin !yüsa jis lal. 'Ücj malala pyala jis jepa, 'ücj wa malala se pala 
jupj jomozopan. Malala tjowelepj napj nin po'ó. Tjowelepj napj p'iyá 
Beelzebú, jupj ne lapanenpan jis jepa. Nun napj mpülücpan. Mpes ca 
jus nlayé yupj más malala ca mvelecj nun po'ó napj lal tjowelepj lal. 

26"Nin mpes nin velé: po ma locj tjeyá malala lajay jis lal. Tsjan cus 
tüpwijitj, tjapjalen, cus ncjoltses ca. Püna tjapjalen la p'a ca jus nucucj. 
27 Napj velé nun jis lal la p'a wa ma pjyacañ nt'a. Ninana tjowelé pjü 
pjyacai nt'a. Napj velé nun jis lal nusapj p'in. Ninana tjowelé pjü jis 
lal. 28Ca nacj nepena ca quelel nu mü'ü'nacj nun, napj mpes welé 
mpes. Po ma locj tjeyá yupj jis lal. Lovin ma polel nu mü'ü'nacj nun 
jis qjues. Pjaní lal p'in locj tjeyá. Locj tjeyá Dios lal. Jupj 'ücj jis capj 
tyüla malala lajay 'awa püné nt'a. Ne'aj pjü malala se palá jis p'üy, 
jis qjues malala se palá wa. 

29"Po ma locj tjeyá p'a mpes. Dios nusé jamá. Dios se jamá tsipyaya 
tsjictjacj. Tsipyaya ma ca pala nyacas, mpa'is, Dios ma jos na p'in. 
Tsipyaya pajal tsjictjacj. Tsipyaya mat'e, centavo pjaní jaylacj. Dios 

Nupopay. Más quelel la nusiji nun tsipyaya jis lal. 30Dios selé nol jatja 
nuts'üil. Pajal 'üsüs nusé jamá nun. 31Mpes po ma locj tjeyá. Nun 
más 'üsüs tsipyaya pülücj jis lal. 

32"Nun welé la p'a jis lal nun ncapj coiicó, napj ca nin p'iyá mvelé wa 
Mpapay lal tsjun po'ó. Ca mvelé wa napj nucopj cyoñ. 33 Nun welé la p'a 
jis lal nun ma ncapj coricó, napj ca nin p'iyá mvelé wa Mpapay lal tsjun 
po'ó. Ca mvelé wa napj ma nucopj cyoñ. Po ma locj tjeyá la p'a jis lal. 

34”¿Ncu nujola napj lejay pjü way nin p'iyá yola nosis nt'a? Nin 
tulucj. Ma ca nin p'iyá yola napj mpes. Ca la mpa'nacj napj mpes. Nin 
ca mpalas napj tjacuwis mpes. 35*Niyom nepenowá ca ts'i mi'inacj jis 
papay lal, jis papay napj lal pyona mpes. Nequem nepenowá ca ts!i 
mi'inacj sejamay lal, sejamay napj lal pyona mpes. Nequem nepenowá 
ca ts'i mi'inacj jis pisam jis lal, jis pisam napj lal pyona mpes.' Nin 
ca mpalas napj tjacuwis mpes. 36'Jis wa nt'a patja jis enemigopan ca 
nsem.' Nin ca nsem napj lal japon jis lal. 

37"Najas yupj más quelel la najay pjü jis lal. Pajal quelel lajay jis 
papay, sejamay, ne napj 'ots'ots' way p'in quelel la najay, ma polel 
ncapj jacoñ. Pajal quelel lajay sejatjampan, jis jucucuspan, napj 'ots'ots! 
way p'in quelel la najay, ma polel ncapj jacori. 38Ma jisas malala se 
palá, ma wa polel ncapj jacoñ yupj. Najas yupj nin p'iyá lajay napj 
lejay jinwá. 'Ücj napj lal malala ne pala. 'Ücj napj lal ni pü'í cruz* po'ó. 
Yupj ma quelel lajay napj lejay jinwá, ma polel ncapj jacoñ. 39Pajal 
nin yólatsja 'onin ne 'ücj mpatjam nosis nt'a, ma ca mpatjam Dios lal. 
Yupj pjü jatja tjil Dios mpes, 'ücj mpatjam Dios lal", nin tjevele Jesüs. 

40Niná Jesús tjevele wa sin tjejyama jis lal: *Nun ca nlawü quinam, 
ca mvelé napj mpes. Nun lowú nt'a, nepénowa 'ücj jisas nsem nun 
tjuculá mpes. 'Ücj jisas na nun tjuculá, t'üc' way 'ücj jisas wa napj 
mpes, napj p'iyá tjacuwis jinwá. 'Ücj jisas na napj mpes, t'üc! way 'ücj 
jisas wa nin tjejyama mpes, jupj p'iyá tjac' jinwá. 41 'Üsüs lajay na nun 
jis lal, Dios ca 'üsüs la mijis yupj mpes, nin lajay mpes. Nepénowa 
'ücj jisas profetapan* jiquil. Quelel pjyacai profetapan javelepj Dios 
mpes. Nin mpes Dios ca 'üsüs la mijis yupj mpes, profetapan mpes liji 
jin p'iyá. Nepénowa 'ücj jisas yom 'üsüs jac!. 'Ücj jisas jupj 'üsüs liji 
Dios jos jw Nin mpes Dios ca usus la mijis yupj mpes, yom 'üsüs 
discípulo* mpes. Tsjicj jupj ca nacj, discípulo niná. 'Üsü tsjojose p'in 
ja'ayapj lo müs ca nacj. Nin lajay p'in, Dios ca 'üsüs la mijis yupj jis 
lal nin la tjajay mpes. T'üc' way niná", nin tjevele Jesús. 

1 1 l Jesús t'üc' tjevele quinam discipulopan* dóceya jis lal. Jupj 
sin 'yüsa la síjitsja 'oyn nyuca la mijicj. Jupj t'üc! tjevele na, 
tjil yupj. Jupj wine watsja jun ta'á Galilea mo'ó, pülücj 'a mulú patja 


(Lucas 7.18-35) 
2Juan tjá'asa cawilta mo'ó quinam. Jupj ne bautizar* lis tjiji püná. 
Juan jas tji'yüsatsja Jesucristo pajal 'üsüs way líjitsja. Mpes Juan sin 
tjejyama jupj discipulopan* mát'eya Jesús nt'a, tjil la veles jupj lal. 
3Niná la tjü'üy yupj: 

—éNcu jipj ninana Dios tjevele ca jas majamas cupj nt'a? éNcu p'a 

wa la nucum? 
4(Yupj nasa tjunuc Jesús pajal 'üsüs la tjiji. Nasa tjepjyacañ Jesús 
tjevelá.) Nin mpes Jesús tjevele yupj jis lal: 

—Lowa, tjowelé Juan lal nun tjapja'aqué napj nt'a, tjowelé nun tjunucü 
wa. 5Yun tulucj 'ücj januc quinam. Ma polel jiltsja 'ücj lyawuñ quinam. 
Jis p'üy tjamaja jis tji'yü'sa wa quinam. Jis pjat la topj 'ücj pjyacaii quinam. 
Tecya'lii nepenowá sin tjüjünsüpj wa 'ücj jis la püt'üs quinam. Napj 
velé t'emel cjuwá jis lal Dios 'üsüs la tjiji yupj mpes. Pjü nin lejay napj, 
Dios tjevele jin. 6Tjowelé wa Juan lal: jupj newa pyona napj mpes, 'ücj 
jos nsem jupj pajal —nin tjevele Jesús Juan sin tjejyama jis lal. 

7Tjil niyom nenem. Tjil na, Jesús tjevele Juan po!ó ne'aj tjatja jis 
lal. Tjevele pjacj ne jupj. Jesús jis la tji'yüya: “¿Tsjan mpes tjalawü 
nun Juan nt'a, jis wa cjuwá nt'a tüpü'ü na? ¿Tsjan mpes quelel su 
nucutsja jupj? éNcu visyú si lapjüna jinwatsja jupj? ¿Ncu nenéyawa 
p'a casá jólatsja? Nin tulucj. 8¿Tsjan mpes tjalawú jupj nt'a? ¿Tsjan 
quelel su nucutsja? ¿Ncu 'üsüs sa capyatsja? Nin tulucj. Jepa noypan 
sin quip 'üsüs way yustapj. Jis wa 'üsüs yustapj nt'a patja yupj. Juan 
nin tuluctsja. 9 ¿Tsjan mpes tjalawü Juan nt'a? ¿Tsjan quelel nucutsja? 
¿Ncu profeta* quelel nucutsja? Nin. T'üc' way profeta jupj. Más püné 
jupj p'a profetapan jis lal. 19 Dios Popel tjevele Juan po'ó pajal pina. 
Dios tjevele Juan jupj jomozo. Tjevele ca jas majamas jupj, ne ca 'ücj 
la mijis napj ca ncuwis mpes. Tjevele Juan ca mveles napj mpes, mpes 
la p'a ca nus nucucj napj tjacuwis na. Nin tjevele Dios Juan mpes. 
11 Juan más püné püna tapatja jis lal, quina patja jis lal wa. Nin p'in, 
Dios si jütüta sin popé más noypan yupj jupj lal. Nin p'iyá tsjictjacj 
Dios si jütüta sin popé: más noypan yupj jupj lal. 

12”Juan el Bautista tjac', tjevele Dios mpes. Pajal pülücj way quelel 
pjyacañtsja jupj tjevelá. Po jisastsja Dios yupj jis Jepa nsem. Pajal 
la tjomon yupj ca 'ücj mpatjam jupj jyü'ta nt'a. Newa nin quinam. 
Nepénowa po jisas Dios yupj jis Jepa ca nsem, mpes nin ca nsem yupj 
jis lal. 13Pjü profetapan* tjowelepj Dios ca jis müjü'tüs pjü nosis casá 
patjá. Niná tapac Dios Popel mo'ó. Niná p'iyá tepyaca Moisés*. Jupj 
tepyaca Dios tjijyü'ta püná. Juan locopyaya wa tjac'. 14Profetapan 
tjowelepj wa jupj ncuwim. Elías* ca ncuwim niswá, tjowelepj yupj. 
Elías profétatsja püna tüpü'á. Juan el Bautista niná profeta Elías 
ca nacj. 15Najas pjü tjapja'aqué, pjü nusin mü'üsüs napj tjevelé", nin 
tjevele Jesús. 

16Jupj tjevele wa: “¿'Oyn nyuca lajay quina patjá? Tsjictjacj jinwá 
yupj, pülücj 'a si mulu nt'a. Tsjictjacj nenem ts'a tin la p'a tsjictjacj jis lal, 
la p'a ma quelel pjelañ yupj jis lal. Mpes yümücj javelepj la p'a jis lal: 
17'Nun ma quelel pjwelequé fiesta lijicj jinwá. Ma wa quelel pjwelequé 
tyoquecj jinwá. Cupj flauta* la tjipjyusacj. éTsjan mpes ma tjüpjwelequé, 
fiesta nt'a lajay jinwá? Locopyaya pajal tülü way tjenejets'equecj. Pajal 
'aplijila jinwá la tjijicj. ¿Tsjan mpes ma la tupuyú, nun sejamica tepe'e 
jinwá?” Nin javelepj tsjictjacj pjelañ na. 18Nin p'iyá javelepj quina patjá 
Juan lal, napj lal 'ots'ipj. Yupj ma jisastsja Juan el Bautista la tjijá. 
Jupj la pülücj ve ma tjelyaja. Lovin ma tjümü'ü uva 'üsü. Mpes yupj 
tjowelepj lapanen pü'ütsja jupj jos mo'ó. 1%Locopyaya napj tjacuwis. 


po'ó. Yupj javelepj pajal lya lovin. Javelepj 'üsú pajal mü'üs, ne maná. 
Javelepj impuesto jata'epj sejamica napj. Malala nyuca lajay sejamica 
napj, javelepj. Malala javelepj ncupj manas mpes. Yupj ma salejepj tsjan 
jisas yupj. Cupj cjay manas 'üsüs lijicj. 'Üsüs tepyala Juan la tjiji mpes. 
'Usiis wa tepyala napj la tjejay mpes. Nin mpes nun ca jus cülayé cupj 
qjuiyólatsja 'üsüs. Nin lovin 'üsüs lajay jis lal", tjevele Jesús. 


Jesucristo jos pjü lajay Dios jos jin. 
(Lucas 10.13-15) 
20 Jesüs nin tjevele na, tjevele wa malala la tjajay israelpan* pülücj. 


Nin la tjiji sin la 'üsüs jis la jay Dios jas tjejyama jupj. Más pülücj 
'üsüs la tjiji yupj nt'a la p'a nt'a jis lal. Newa 'aplijila tuluctsja yupj 

malala la tjajay mpes. Ma quelel 'üsüs lajaytsja Dios jos jin. Ninana 
Jesús véletsja yupj jis lal: 21“Malala ca nu mpalas nun, Corazín mo'o 
potjaqué. Malala wa ca nu mpalas nun, Betsaida mo'o potjaqué. Pajal 
nola nun mpes. Napj pajal 'üsüs la tjejay nun nt'a, yom p'in ma polel 
patja pajal malala yupj, nujola nun. Nun p'in malala. Napj pajal 'üsüs 
la cüjaytsja yupj nt'a, nun nt'a la tjejay jinwá, yupj nasa ca 'aplijila 
cüpalastsja malala la tjajay mpes. Nasa ca sin 'ücüipaptsja pülül si 
tsutsca, nasa 'üpjü sin 'ücjololtsja wa 'aplijila mpes. Yupj nasa quelel 
la cüjaytsja Dios. 22Dios pajal ca nucopj ntülüs p'a jawas, malala lajay 
jis capj tyüla na. Nin liji na, más malala ca nu mpalas Tiro mo'o patja 
jis lal. Más malala ca nu mpalas Sidón mo'o patja jis lal. T'üc' niná. 

23"Nin p'iyá velé wa Capernaum nt'a patja jis lal. Nun ma ca nlawú 
Dios pü'ü nt'a. Tecya'liñ patja nt'a ca nlawú. Nun tjunucú 'üsüs la tjejay 
malala la tjüjí mpes. Nun nujola Sodoma mo'o tapatjá pajal malala 
yupj. Nun p'in pajal malala. Napj püné la cüjaytsja yupj nt'a, nun nt'a 
la tjejay jinwá, nasa 'üsüs cüpalastsja yupj Dios lal. Ca Dios ma jis capj 
cütülüstsja yupj. Newa cüpatjam yupj. 24Dios pajal ca nucopj ntülüs 
p'a jawas, malala lajay jis capj tyüla na. Nin liji na, más malala ca 
nsem nun jis lal Sodoma mo'o tapatja jis lal. T'üc' nina”, nin tjevele 
Jesús pülücj patja sin popé nepénowa mpes. 

25 Niná tjevele na, tjevele wa Dios lal: “Mpapay, Jepa pajal püné jipj 
tsjun po'ó, nosis casá nin wa. Nepénowa pajal pülücj salejepj jin yola. 
Pajal sin tji'yüsa jin yola. Jipj ma jis tje'yan yupj sin tji'yüsa niná jipj 
lejay. La p'a wa tsjictjacj jinwá yupj. Yusapj ma sin 'yüsa. Niná sin 
!yüsa tulucj. Jipj sin 'yüsa lis tjejay la p'in, mpes nin salejepj nina jipj 
lejay. Jipj pajal 'üsüs. 26Jipj jyastsja mpes nin tepyala quinam. 'Üctsja 
jipj lal”, nin tjevele Jesús jupj Popay Dios lal. 

27 Tjevele wa: “Mpapay pjü way ntje'aya. Pjü ma salejepj pjacj napj. Ma 
salejepj napj ne Dios Jatjam. Mpapay p'in selé. Ma wa salejepj pjacj napj Mpapay. 
Napj p'in selé. Napj quelel sin 'yüsa lejay wa nepenowá. Yupj p'in salejepj 
pjacj ne napj Mpapay. 28Nun nepenowá quelel lojí Dios jyü'ta jinwá, newa 
ma polel nin lojí. Nun pajal nin nujola malala la tjüjí mpes. Najas mponé napj 
mpes nun. Ncapj ncoñcó. Napj ca nucopj mp'acj. Napj ca la mejay nun 'üsüs 
ca nsem Dios lal. Ma ca nin nujola nun malala la tjüjí mpes. 29 Ncapj ncoricó. 
Cupj 'a mulú yugo qjuesé pü'ü jinwá ca nsem. Nusin mü'üsüs napj nusin 'yüsa 
lejay. Napj 'üsüs way lejay pjü jis lal. Napj tsjicj way jin p'in. Nun ncapj coñcó, 

"ücj nujisas mpatjaqué. Nun ma ca nujola nsem püna la tjüjí mpes. 30Napj lal 
tsji' loji na, 'a muli yugo qjuesé pü'ü jinwá. Tsji' lijicj 'a muli. Costa tulucj 
tsji' loji napj mpes. Costa tulucj nun loji napj jyütütj jinwá , nin tjevele Jesús. 


Jesüs polel jyü'ta wa sábado jawas po'ó. 
(Marcos 2.23-28; Lucas 6.1-5) 


1 2 1Locopyaya Jesús trigo* sine lejeñ culupwen nipj tjemey, jupj 

discipulopan* jis lal. Sábado* jawas waytsja, nin jawas judiopan* 
ma tsji' lajay. Jupj discipulopan vecj tecya'liütsja, mpes trigo nepenowá sey 
jat'anqueptsja. Tjalá yupj. ('Üctsja niná nin la tjajay yupj ne'aj. Jümücj nt'a 
jiltsja na, 'üctsja jis la las la p'a 'isin nt'a.) 2Fariseopan* tjunuc watsja Jesüs 
discipulopan trigo nepenowá jat'anqueptsja. Tjunuc na, malala yólatsja yupj, 
nin la tjajay mpes. Tjowelepj Jesús lal: 

—Jipj discipulopan* malala lajay. Dios Popel vele cupj ma polel tsji' lijicj 
sábado* na. Yupj ma polel trigo* jat'anquepj sábado na —tjowelepj yupj. 

3Jesüs jis wala tjevele: 

— Dios Popel vele David* la tjijá pajal pina. ¿Ncu lovin ma mo'o tjowelé nina? 
(David israelpan* jis jépatsja. 'Üsüstsja jupj Dios lal.) Ts'ac! pjaní jupj vecj pé'etsja. 
Noyomes jupj cus tocoñ wa, vecj tecya'liñ wa yupj. ^Mpes jupj wama tjemey Dios 
wo nt'a. Ne'aj pan nt'ya. Niná pan israelpan tja'ayapj Dios mpes. David tjelyaja 
pansas. Noyomes jupj cus toco tjalá wa yupj. Dios Popel tjevele sacerdotepan* 
p'in 'ücj jalá pan niná. P'a wa ma polel jalá niná pansas. David sacerdote 
tuluctsja, mop'in nin Dios ma ts'i tji'ina jupj tjelyaja mpes. »Moisés* popel vele wa 
sacerdotepan 'ücj tsji' lajay Dios wo nt'a sábado* na. Malala tulucj tsji' lajay yupj 
sábado na, nin jawas judiopan* ma polel tsji' lajay. ¿Ncu lovin ma mo'o tjowelé 
nun nina? Napj discipulopan* ma malala la tjajay. 6Napj más 'üsüs Dios wo lal. 
Niná t'üc' way. 7Nun ma nusin 'yiisa tsjan jos Dios. Dios Popel vele: *Napj najas 
la p'a quelel la sojí nun. Najas jis capj mp'a'sá. Niná lojí más 'ücj nun no 'oyá lal” 
Nun ma nusin tji'yüsa niná Dios tjevelá. Nusin cü'üsüstsja, ma ca cüweletsja napj 
discipulopan malala la tjajay. Yupj ma malala la tjajay. 8La p'a wa velé wa. Napj 
p'iyá niná Yomen Dios jas tjejyamá. Napj 'ücj wa jyütütj tsjan 'ücj jis la jay sábado 
na, ts'ac! ma tsji! lijicj na —nin tjevele Jesús. 

Jesús tji'yü'sa la tjiji sábado na. 
(Marcos 3.1-6; Lucas 6.6-11) 


9Trigo* sine lejeii mpe tjemey Jesús. Wama tjemey, judiopan* 'a si 
mulú nt'a. 10 Yom ne'aj tjá'asa wa mo'ó, mos c'atsja jupj. Ma polel le 
páctatsja jupj. Niyom p'a wa ne'aj jatja watsja. 

Yupj po jisastsja Jesús ca malala mveles, mpes ca 'ücj jat! mvelecj 
Jesús malala. Nin mpes la tjü!üy: 

—éNcu 'ücj wa Dios lal 'uts'ucucj ma'ayacj sábado* na? 

1 Jesús tjevele yupj jis lal: 

—Nun popa pjaní oveja* tya'a, ca cus mp'a'sas wa oveja niná sábado* 
na. Oveja jomwen jul campwila yaca na sábado na éncu ma ca ntji'lim, 
ca pje'á la nts'iyas jupj sábado na? Nin ca la mijis. 12 Yom más 'üsüs 
oveja lal. Nin mpes nin velé, 'ücj wa Dios lal 'üsüs lijicj sábado na. 

13Jesüs nin tjevele na, tjevele wa yom mos c'atsja lal: 

—Myas la tepyacta. 

Nin mpes yom mos la tepyacta quinam. Nasa tji'yü'sa. 'Ücj quinam, 
mos ma'ajapj jinwá. 14Fariseopan* ma polel malala jis la velestsja 
Jesús la tjijá. Tjil yup). Yuwá tjowelepj 'oyn nyuca la 'ünan Jesús. 


Jesucristo 'üsüs liji pajal, Dios tjevele jinwá. 


15 Jesús seletsja yupj quelel ja'ünantsja jupj, mpes jupj tjemey nepé. 
Pülücj way cus tocoñ jupj tjemey nt'a. Nepénowa malala jisastsja 
yupj, ne jupj jis tji'yü'sa lis tjiji pjü way. 16Newa jis tjijyü'ta ma jis 
la veles jupj ne Dios Jatjam. 17Pajal püna Dios Popel tjevele ca nin 
la mijis jupj. Mpes nin la tjiji t'üc' la mijis Dios Popel tjevelá. Niná 
Dios Popel Isaías tepyacá. Profétatsja* jupj, Isaías. Jupj tepyaca Dios 
tjevelá. Ninana Dios tjevele Jesucristo mpes: 

18 “Nina napj namozo. Napj la t'ya jupj. 

Quelel lejay jupj. Pajal 'ücj najas jupj lal. 

Napj Neqjues ca ma'ayá jupj, 
la püt'üs jupj jos mo'ó. 

Mpes jupj ca mveles napj mpes 
judiopan* tulucj jis lal. Ca nin mveles 
napj quelel perdonar lejay malala lajay. 

19 'Üsüs way jupj pajal. Jupj ma le velele. 

Ma yümücj vele. Ma nepé vele pjac jupj velá jümücj po'ó. 

20 Jupj ma jis capj velele la puyupj na. 

Jupj ma ca pje'á la nts'iyas 
'ots'ots! way p'in japon. Jis capj plya'sa jupj. 
Jupj ca t'üc' la mijis napj tjijyütütj. 
Nin mpes ca jis capj mp'a'sas malala lajay. 
Pjü ca la mijis jupj, mpes yupj 'üsüs way ca nsem napj lal. 
21 Jupj mpes judiopan tulucj ca jus nlayecj 'üsüs 

jis mpalas napj mpes.” 
Nin tjevele Dios Jesús mpes. 


Dios mpes p'in 'üsüs liji Jesús. 
(Marcos 3.20-30; Lucas 11.14-23; 12.10) 

22P'a wa yom tucuman Jesús nt'a. Lapanen pútiitsja jupj jos mo'ó. 
Lapanen malala la tjiji mpes jun tuluctsja yomen. Mpes wa ma polel 
wa vele tepyala jupj. 23Pjü way yola jis tepyala Jesús pajal 'üsüs la tjiji. 
Tjowelepj: “¿Ncu Jesús niná Yomen Dios tjevele ca jas majamas cupj nt'a? 
Dios tjevele David* püna tüpü'ü popa pjaní ncuwim, qjuis capj la p'acj." 

24Fariseopan* jus nlay watsja Jesús pje'á jas tjejyama lapanen. 
Newa ma quelel japontsja Jesús 'üsüs. Yupj tjowelepj: “Beelzebú se 
p'á'satsja Jesús. Nin mpes 'ücj pje'á jas tjejyama lapanen. Beelzebú 
jepa püné lapanenpan jis lal." 

25Jesüs seletsja yupj nin yólatsja. Mpes jupj sin tji'yüsa lis tjiji Dios 
nt'a, ne'aj ca malala jis mpalas. Nin p'iyá wa pjaní nt'a patja jis lal. Yawá 
nyucunuii, jis enemigopan 'ücj ca malala lis mijicj yupj. Nin p'iyá ne'aj 
patja pülücj patja nt'a yawá nyucunuñ, malala nin yupj jis lal. 26Nin 
p'iyá Satanás* lal. Satanás ma polel pje'á se jamá jupj p'iyá. Jupj nin wa 
la qjuijis, jupj nucunú ca nsem jupj mpes p'iyá. Ninana la qjuijis, jupj 
enemigopan 'ücj ca malala la qjuijicj jupj. Nin mpes ca jus cülayé Satanás 
ma polel ncapj p'ya'sa. 27 Mop'in nin welé nun. Nun welé wa Beelzebú 
ncapj p'ya'sa. Nun welé nin mpes 'ücj pje'á li ts'i lapanenpan. Nin tulucj. 
Nun popa nepenowá pje'á sin tjajam wa lapanenpan. éPjacj jis capj p'ya'sa 
yupj? Yupj p'iyá ca mvelecj wa nun malala welé pajal. 28Dios Cjües ncapj 
p'ya'sa. Nin mpes napj 'ücj jyütütj pje'á jil lapanenpan. Jupj ncapj p'ya'sa, 
nun !ücj ca nusin la 'üsüs Dios quelel Jepa já'asa quinam nun nt'a. 

29"Napj tsyupapj jupj, diablá*. Nin mpes 'ücj lo 'ü'süs lejay jupj 
malala la tjijá. Diablú yom jas tjiyocj jinwá. P'a wa ma polel wama la 
winin la pecj yom jas tjiyocj wo nt'a. Mwalá way ca ntsu'pá yom jas 
tjiyocj. Locopyaya, nin la tjiji na, 'ücj lo tjilil yom jas tjiyocj juts'a'á. 

30”Nun ca nujola cüpalas diablú* ncapj p'ya'sa tulucj. Jupj ma jos 
napj lejay, mpes napj ne'enemigo jupj. Jupj ma gente cyuna Dios nt'a, 
napj lejay jinwá. Jupj liji yupj ma jis la winin Dios nt'a. 

31"Nin mpes nin velé Dios ma ca perdonar la numijis nun, nin 
tjowelé mpes. Pjü way malala lajay, pjü way 'ücj perdonar liji Dios. 

Pjü malala javelepj Dios po!ó, jupj 'ücj perdonar liji wa. Pjaní p'in ma 
perdonar liji. Malala javelepj Dios Cjües po'ó, Dios ma ca perdonar lis 
mijis. 32Javelepj napj malala, Dios 'ücj perdonar liji yupj. Napj p'iyá 
niná Yomen Dios jas tjejyamá. Malala javelepj Dios Cjües po'ó, Dios 
ma ca perdonar lis mijis quinam, cupj pyatjaquecj na p'in. Ma wa ca 
perdonar lis mijis p'a jawasa, nosis seyasa liji na. 

33"Nujola tapalas wolas vyala na, nin p'iyá vyala jupj lovin. Jupj 
wolas 'ücj lo las, lovin 'ücj lo las jupj. Jupj wolas ma polel lo las, lovin 
ma polel lo las jupj. Jupj wolas nucú na, nun solejé ncu 'ücj lo las jupj 
wolas. Nin p'iyá napj lal. Napj 'üsüs lejay, mpes ca jus nlayé napj 'üsüs 
way. 34Nun latsj sin popa jinwá. Malala nun. Nin mpes ma polel welé 
tsjan 'üsüs way. Nun nujola, niná p'in welé. Nin p'iyá pjü way jis lal. 
35Yom 'üsüs, 'üsüs wa jola jupj. Nin mpes vele wa 'üsüs way. Yom 
malala, malala jola jupj. Nin mpes jupj vele wa malala. 36 Nenéyawa 
ma jajamapj javelepj. Ma nin yola ncu t'üc' way javelepj. P'a jyawca 
na Dios ca mveles ncu t'üc' way malala la tjajay. Nin jawas jupj ca 
jis la mü'üyas tsjan mpes nin tjowelepj yupj niná. Ninana t'üc' way. 
Nin ca nsem nun jilal. 37Nun 'üsüs way welé nosis casá, Dios ca 
mveles nun 'üsüs way. Nun malala welé nosis casá, Dios ca mveles 
nun malala”, nin tjevele Jesús. 


Malala ma la pon Dios jas tjejyama Jesús. 
(Marcos 8.12; Lucas 11.29-32) 


38Locopyaya niyom nepenowá tjowelepj Jesús lal, yupj fariseopan* 
nepenowá, niyom Moisés* popel sin 'yiisa lajaytsja nepenowá. Ninana 
tjowelepj: 

—Quelel nyucucj jipj pajal 'üsüs lejay, gente ma polel lajay jinwá. 
Qjuisin mü'üsüs la mijin jipj Dios mpes velen. 

39 Jesús yupj jis lal tjevele: 

—Nun quina potjaqué malala pajal. Nun welé Dios jatjampan nun, 
mop'in nun ma quelel lojí jupj. Ma quelel lojí jupj jos jin. Nun lo moná 
napj 'üsüs lejay, gente p'in ma polel lajay jinwá. Nin mpes ca nusin 
mü'üsüs ncu Dios nin tjejyama napj, nin welé nun. Ma ca la mejay 
napj. Pjaní way p'in ca la mijis Dios, nun nucú mpes. Püna Jonás lal la 
40 Cjul püné jas tjevé Jonás. Jyawca cont'e, püste cont'e wa cjul col mo'o 
tjá'asa jupj. Nin wa ca nsem napj lal. Jyawca cont'e, püste cont'e wa napj 
ca mo'os tecya'liii patja nt'a. Napj p'iyá nina Yomen Dios jas tjejyamá. 

41P'a wa ca mvelecj wa nun malala. Nínive mo'o tapatja topon Jonás 
tjevelá. 'Aplijila jis tepyala malala la tjajay mpes. Yupj nasa quelel 'üsüs 
lajaytsja jupj tjevele mpes. Nin tulucj nun jis lal. Nun lal 'os quinam. 
Más püné napj Jonás lal. Newa nun ma poné napj velé. P'a jawas 
Dios ca mveles ncu t'üc' malala la tjajay pjü. Nin jawas tjejyawca na, 
Nínive mo'o tapatja ca nlújúñ nun jis lal Dios wolap'a'á, ca mvelecj 
nun malala. Nun ma poné, ne nin. 42P'a wa ca mveles wa nun malala. 
Pajal püna quepj jepa já'asatsja campa nt'a, Sur mo'ó. Jupj p'iyá ca nin 
mveles. Pajal campa mpe tjac' jupj lo pjac Salomón* tjevelá. Salomón 
jepa p'a watsja Israel mpe pajal püna. Salomón pajal selé waytsja Dios 
tjevelá. Nin mpes quepj quelel pjócatsja jupj tjevelá. Nin tulucj nun 
jis lal. Nun lal 'os quinam. Más püné napj Salomón lal. Newa nun ma 
quelel pjo'oqué napj velé. P'a jawas Dios ca mveles ncu t'üc' malala 
la tjajay pjü. Nin jawas tjejyawca na, quepj niná ca ntojom nun jis lal 
Dios wolap'a'á. Ca mveles nun malala. Nun ma quelel pjo'oqué, ne nin 
—nin tjevele Jesús. 

43P'a wa tjevele Jesús yupj jis lal. Tjevele Dios leñ yupj jisas mo'ó, 
ca malala jis mpalas. Tjevele: 

—Lapanen yom jos mpe jama na, 'üsü pja nt'a jama, wine. Le palá 
ca'aj 'ücj la püt'üs. Lovin ma si nucü. ^^Mpes jupj vele: “Pina tüpü'üs 
nt'a ca mis niswá. Yom nt'a ca mis. Yom nt'a tjac! na, leñ ne'aj yom 
jos mo'ó. Dios ma pü'ü jupj jos mo'ó. Wosis 'üsüs la tjajapjun jinwá 
yomen jupj lal. Wosis pajal 'ücj la tjajay jinwá jupj lapanen lal. 4»Mpes 
jama lapanen. Lapanenpan p'a wa jilal jac'. Siéteya jilal jac! p'a wa. 
Más malala yupj mwalá way lal. Pjü yupj yom jos mo'o jil jis la püt'üs. 
Mpes locopyaya más malala tepyala yomen püna lal. Püna lapanen 
pjaní way p'in tüpü'ü jupj jos mo'ó. Nin p'iyá ca nsem judiopan* quina 
patja jilal —tjevele Jesús—. Malala yupj. 


Jesús pajal quelel liji jupj discipulopan. 
(Marcos 3.31-35; Lucas 8.19-21) 


46 Jesús newa véletsja yupj jis lal. Pülücj ne'aj tjatja tjepjyacan. 
Newa véletsja na, jupj jamay tjac'! wa. Tjiquil wa Jesús jatjaypan. 
Pje'á lejeütsja. Quelel javeleptsja jupj lal. 4^7 Pjaní way ne'aj tjatja 
popé tjevele Jesús lal: 

—Jemay pje'á toiica. Ne'aj lejeii wa jipj jetjaypan. Quelel javelepj 
jipj lal. 

48 Jesús tjevele jupj lal: 

—¿Tsjan nujola nun? ¿Pjacj ne napj namay? ¿Pjacj ne napj mpülücpan? 

49 Jesús mos ne'aj tecyacaná jupj discipulopan* nt'a. Tjevele: 

—Niná napj namay jin p'iyá napj lal. Nina napj mpülücpan jin p'iyá. 
50Dios napj Mpapay tsjun po'ó. Dios jos jin lajay, napj natjaypan 
jinwá yupj, napj nta'apan jinwá yupj, namay jinwá yupj napj lal —nin 
tjevele Jesús. 


Pülücj pjyacaii Dios velá. Nepénowa nin lajay, nepénowa ma 
lajay jupj vele jin. 
(Marcos 4.1-20; Lucas 8.4-15) 


] 3 1Nin jawas p'iyá Jesús tjemey wo nepé. 'Üsü la nt'a tjemey 
jupj. Pajal la pünetsja 'üsüs. Campwílatsja. 'Etjele jupj 'üsü 
la nt'a. 2Pajal pülücj 'a jis tjimyula jupj nt'a. Jupj quelel sin 'yüsa 
la síjitsja. Mpes barco* wama tjemey, 'etjele jupj, más 'ücj la veles 
yupj jis walap'a'á. Pajal pülücj 'üsü la nt'a tjelejeñ jis la pjac. 3Pülücj 
sin tji'yüsa lis tjiji jupj. Lovin parábola* tjevele jupj, sin la 'üsüs jis 
la jay. Ninana Jesús tjevelá: “Yom setel sine wínetsja. Na'aj li ts'iyá 
sínetsja jupj. 4Mpes sine na, setel nepenowá palá tinca jümücj casá. 
Tsipyaya tjiquil, tjalá setel niná. 5Setel nepenowá pe casá pala tinca. 
'Ots'ots! way 'amá 'alatsja ne'aj. Leti way tecyojo, 'amá tsjicj way p'in 
já'asatsja mpes. 6Nin mpes malala tepyala jupj. Tjejyawca na ts'iquenaii. 
Ts'iquenaiitsja jis ts'il 'amá casá way toñca mpes. 7Setel nepenowá 
jam nt'a palá tinca. Jam jis t'yüna watsja. Pajal qjuisiyama tepyala, 
mpes jupj sínetsja ma si t'ünü. 8Setel nepénowa 'amá 'üsüs casá pala 
tinca. 'Üsüs tjevelaii yupj. Setel pjaní popé cien tjevelaii nepenowá. La 
p'a wa sesenta tjevelai. P'a wa tréinteya tjevelañ”, nin tjevele Jesús. 
9 Jesás nasa t'üc' tjevele quinam parabolas. T'üc! tjevele na, tjevele 
wa: “Najas pjü tjapja'aqué, pjü nusin tjü'üsüs napj tjevelé". 
10Locopyaya Jesús discipulopan* tjiquil jupj nt'a, la tjü'üy jupj lal: 

—¿Tsjan mpes jipj sin 'yüsa lejay parábola* mpes p'in? 

11Jupj tjevele: 

—Dios ma se 'aya pjü sin 'yüsa 'oyn nyuca jyü'ta jupj. Jupj nu 'yaya 
nun ca nusin mü'üsüs niná. Ma se 'aya yupj ca sin mü'üsüs. 12Nun 
quelel nusin !'yüsa, mpes Dios ca nusin mü'üsüs la mijis ne p'a wa 
ca nusin mü'üsüs. Pülücj ca nusin mü'üsüs nun. Nin p'iyá pjü jis 
lal. Dios jisas, mpes ca sin mü'üsüs. Nepénowa ma quelel sin 'yüsa. 
Pjyacai p'in. Mpes ma ca polel sin mü'üsüs Dios mpes. Sey c'a ca la 
mijis jupj. 13 Nin mpes napj sin 'yüsa lejay parabola” mpes. Yupj januc, 

Tom setel sine wínetsja. (San Mateo 13.3-12) 


newa ma yola se pala tsjan mpes januc niná. Yupj pjyacaii, newa ma 
salejepj tsjan mpes pjyacañ nina. Ma sin 'yüsa. 14Tsjay püna Isaías 
tepyaca yupj ca nin la mijicj. Dios p'iyá nin tjevele yupj mpes. Isaías 
profétatsja* jupj. Jupj tepyaca jinwá jis tepyala quinam. Jupj tepyaca: 
“Lovin ca mpja'aqué, newa ma ca nusin mü'üsüs. 
Lovin ca nucú, newa ma ca jus nlayé 
tsjan nucú nun. 
15 Gente nina ma quelel sin 'yüsa Dios jos jin, 
nin jis tepyala yupj. 
Jis pjat la topj Jinwá yupj quinam. 
Yun jatsicyacj jinwá yupj. 
Ma quelel salejepj tsjan niná yupj januc. 
Ma quelel sin 'yüsa pjyacañ. 
Nin mpes ma sin !yüsa tsjan niná yupj januc. 
Mpes wa ma jus nlay tsjan niná yupj pjyacan. 
Nin mpes ma t'üc' way sin 'yúsa yupj. 
Yupj newa ma quelel sa coii Dios, 

mpes napj ma polel lejay yupj ca 'üsüs jis mpalas Dios lal. 

Nin tepyaca Isaías yupj sin po'ó. 

16”Dios pajal 'üsüs la tjiji nun mpes. Nun 'ücj nusin 'yüsa nun 
nucú. Nun 'ücj nusin 'yüsa nun pjo'oqué. 17 Profetapan* pülücj quelel 
januctsja nun nucú. Newa ma tjunuc yupj niná. Quelel pjyacañtsja nun 
pjo'oqué jinwá. Newa ma tjepjyacaii nina yupj. Nin p'iyatsja niyom 
'üsüs Dios lal püna tapatjá. T'üc' way niná. 

18"Tjapja'aqué nun. Napj ca mvelé tsjan po'o tjevelé parábola* tjevelé 
na. Setel sine po'o tjevelé. 19 Pülücj way pjyacañi nina cupj velecj Dios 
jyü'ta po'ó. Nepénowa ma sin !yüsa yupj pjyacañ. Setel jümücj casá 
pala tinca jinwá yupj. Diablo* jac! la tales yupj tjepjyacai. Mpes lovin 
ma lajay Dios tjevele jin. 20 Gente nepénowa setel pe casá palá tinca 
jinwá. Yupj pjyacah wa Dios tjevelá. Japon yupj. 'Usüs jisas tjepjyacaü 
mpes. 21 Tsjutsj jis ts'il 'amá casá way toñica jinwá yupj. Tsjicj way p'in 
japon. Locopyaya malala se palá ca nacj. La p'a wa malala la sejay 
yupj napj lal japon mpes ca nacj. Nin tepyala na, leii way p'a casá 
yola se palá yupj. Ma quelel sa coii Dios quinam. 22Gente la p'a wa 
setel jam casá palá tinca jinwá. Pjyacaii wa Dios tjevelá. Japon wa 
yupj. Mop'in pajal nin yola nosis casá lajay mpes. T'emel pülücj jisas 
wa. Yola t'emel pajal 'üsüs. T'üc' tulucj. Nin mpes lovin ma lajay Dios 
tjevele jin. 23Gente la p'a wa setel 'amá 'üsüs casá palá tinca jinwá. 
Yupj pjyacaii Dios tjevelá. Sin 'yüsa yupj. Yupj nin lajay Dios tjevele 
jin. Yupj 'üsüs pajal; setel sine, cyojo, velañ jinwá yupj. Nepénowa cien 
velaii jinwá. Nepénowa sesénteya velañ jinwá. Nepénowa tréinteya 
velai jinwá —nin tjevele Jesús Dios Popel pjyacaii mpes. 


Nepénowa ma t'üc' javelepj Dios po'ó. 


24 P'a parabola” tjevele Jesús, sin la 'üsüs jis la jay. Sin tji'yüsa lis 
tjiji 'oyn nyuca liji Dios nosis casá. Jesús tjevele: *Ts'ac! pjaní yom 
setel 'üsüs sínetsja jupj moma nt'a. 25Püste na pjü way tjijinañ yom wo 
nt'a. Tjijinañ na, jupj enemigo tjac'. Tsjutsj malala sínetsja jupj, yom 
trigo* sine nt'a. Tsjutsj malala sine na, tjemey. 26Locopyaya tecyojo 
wa trigas. Ts'ituju jupj. Tecyojo wa tsjutsj malala. 27 Yom jomozopan 
tjiquil jupj nt'a. Tjowelepj: Jipj setel 'üsüs sin jipj myama nt'a. ¿Tsjan 
mpes tecyojo tsjutsj malala? 28'Napj enemigo nin la tjiji ca nacj, 
tjevele yomen. Jupj jomozopan la tjü'üy: ¿Ncu jyas pyoqjuecj tsjutsj 
malala?' 29*Ma najas”, tjevele jupj. Nun poqjué na tsjutsj malala, 
nun ca mpoqjué wa trigas ca nacj. 30 Más 'ücj 'a mulú ca jis nt'ünüs 

quinam. Ne'aj velaii jacutj na, napj ca mvelé namozopan jis lal: Mwalá 
way ca mpogjué tsjutsj malala. Pjü 'a mulú 'a mulú ntsu'pá mü'ümü. 
Locopyaya nca'á wa trigas. Chiquero mo'o mpa'tá nin tjevele nina 
yomen.” Jesús tjevele ca nin nsem wa gente jis lal. 


Ma pjü way Dios jisas, Dios mpes 'a si mulú nt'a. 
(Marcos 4.30-34; Lucas 13.18-21) 


31 Jesús parábola* p'a wa tjevele sin la 'üsüs jis la jay. Ninana tjevelá: 
“Napj ca mvelé tsjan ca mpalas Dios si jütüta jis lal. Mostaza* setel jinwá 
ca nsem. Yom setel niná sine 'amá mo!6, jupj sine nt'a. 32 Mostaza setel 
tsjicj way pajal. Más tsjicj way jupj la p'a setel jis lal. Locopyaya tecyojo, 
t'yüna jupj. Más püné tepyala jupj la p'a tsjutsj jis lal. Campanya toñca 
tepyala jupj, mpes tsipyaya jiquil, tsintsil lajay mostaza pjwel nt'a. (Nin 
p'iyá ca nsem Dios si jütüta jis lal)", nin tjevele Jesüs. 

33 Jesús p'a wa parabola” tjevele wa, sin la 'üsüs jis la jay. Ninana 
tjevelá: “Napj ca mvelé tsjan ca mpalas Dios si jütüta jis lal. Levadura 
jinwá ca nsem. Quepj levadura tyá'atsja. Harina medida cont'e lal la 
süpjütj la tjiji jupj, pan la tjiji. Levadura mpes pjü jis t'yüna harinas. 
Nin p'iyá ca nsem nosis Dios si jütüta jis lal", tjevele Jesüs. 

34Parábola* p'in tjevele jupj, pülücj 'a jis tjimyula jis lal. Pues pjü 
profeta* pjaní tjevele Jesús ca nin la mijis. Jupj tjevele: 

"Parábola mpes ca sin mü'üsüs lis mejay napj. 
Püna ma sin tji'yüsa, 
niná ca sin mü'üsüs lis mejay quinam. 
Dios nosis la tjiji na mpe, 
ma sin tji'yüsa nina.” 
Nin tepyaca jupj Jesús po'ó. 


Jesús tjevele tsjan po'o tjevele parábola pjaní tjevele na. 


36 Gente pülücj way pjyacaritsja Jesús tjevelá. Jupj sin tjejyama t'üc' tjevele na. 
Wa mo'ó tjemey. Jupj discipulopan* tjiquil jupj nt'a. Tjowelepj: 

—Ma gjuisin tji'yüsa tsjan po'o tjevelen, parabola” tsjutsj malala 
mpes tjevelen na. ¿Tsjan qjuisin !yüsa lejay jipj parábola nina lal? 

37 Jesús tjevele yupj jis lal: 

—Parábola* tjevelé, napj mpes p'iyá tjevelé niná. Nosis casá patja 
mpes wa tjevelé. Napj setel sin jinwá lejay. Napj p'iyá niná Yomen Dios 
jas tjejyamá. 38Nosis napj namama jinwá. Dios jatjampan setel 'üsüs 

way jinwá. Diablo* jos jinwá lajay, tsjutsj malala jinwá yupj. 39Diablo 
napj ne'enemigo jupj. Jupj tsjutsj malala sine jinwá liji. Nasa quelel 
cyawaja na nosis, nasa vyala jinwá. Angelpan* vyala jacutj jinwá. 
40"Parábola* tjevelé na, tjeveletsja yupj japocj tsjutsj malala. Ja'üm, tjevelé napj. 
Nin pliyá ca nsem nosis casá, nosis quelel cyawaja na. ^! Napj p'iyá nina Yomen 
Dios jas tjejyamá. Napj ca sin majam napj angelpan", ca tsji! la mijicj napj mpes. 
Yupj ca lis ncoyecj pjü malala lajay. Yupj malala lajay mpes, la p'a wa malala 
quelel lajay wa. Angelpan ca pjü lis ncoyecj yupj. Malala lajay ma ca mpatjam napj 
jyütütj nta. Angelpan ca na'aj la nts'iyacj yupj 'awa püné nt'a. Ne'aj pajal yümücj 
ca la mpuyucj. Jis wis ca jas nqui'licj, pajal nepé vyaja mpes. 43'Üsüs witjacj p'in 
'üsüs ca mpatjam pajal. Sin majawaques yupj, lots'ac! jyawca jinwá jis Papay Dios 
jyü'ta nt'a. Najas pjü tjapja'aqué, pjü nusin tjü'üsüs napj tjevelé —tjevele Jesüs. 


Dios pajal quelel la qjuisiji. 
44 Jesús p'a wa parábola” tjevele wa yupj jis lal, sin la 'üsüs jis la 
jay. Ninana parabolas: 
—Yom ms t'emel don. yus tjinyuca 'amá 'alá. Jus tjinyuca na, niswa 


p'iyá liji Dios j jupi jatjampan jis lal —tjevele Jesús—. Pajal quelel la siji yupi. 
45P'a wa parábola* nin p'iyá tjevele wa Jesús. Tjevele: 

— Yom pjaní tjemey, pe la tepyala, pe 'üsüs yustapj. Jupj pe 'üsüs yustapj 
vender liji, pútiitsja jupj. 46Pe pjaní pajal 'üsüs justa jus tjinyuca jupj. Pülücj 
jaylactsja pajal. Mpes yom wo nt'a tjemey. Jupj pjü way vender la tjiji 
jupj tyá'atsja. T'emel mpes jaylacj la tjiji niná pwen. Nin wa liji Dios jupj 
jatjampan jis lal —tjevele Jesús—. Pajal quelel la siji yupj. 


Malala lajay ma ca mpatjam Dios lal. 


47 Jesás p'a wa parábola* tjevele yupj jis lal, sin la 'üsüs jis la jay. 
Sin tji'yüsa lis tjiji pülücj 'a si mulú Dios jatjampan jis lal. Ma pjü ca 
mpatjam jupj lal. Jesús tjevele: 

—Niyom jis ataraya püné na'aj la ts'i 'üsú püné casá, cjul jis la tjilil. Yupj 
lajay jinwá liji Dios nosis casá. Niyom pülücj pje'á la coy cjulun. Cjul nepénowa 
'üsüs, nepénowa malala. 48Ataraya pit'a na, 'üs la nt'a la locjocj. 'Atjalapj yupj. 
Gjul 'üsüs way japüntüpj quiliyú mo'ó. Malala witjacj na'aj la ts'i yupj. 49Nin 
wa ca nsem nosis quelel cyawaja na —tjevele Jesús—. Malala lajay 'a mulú 
majatjum 'üsüs witjacj jis lal. Angelpan* ca ncul. Ca pje'á la ncoyecj malala 

lajay 'üsüs witjacj mpe. 50'Awa püné mo'o ca la nts'iyacj malala witjacj. Ne'aj ca 
pajal la mpuyucj. Jis wis ca jas nqui'licj pajal nepé vyaja mpes —tjevele Jesús. 
51 Jesús jis la tji'yüya yupj jis lal: 
—¿Ncu nusin tji'yüsa pjú? 
—Qjuisin tji'yüsa —tjowelepj yupj. 
52Mpes Jesús tjevele yupj jis lal: 

—Nun nepenowá solejé Dios tjijyü'tá pajal püna. Nun nusin tji'yüsa 
wa napj nin po'ó quinam. Nasa nusin tji'yüsa 'onin nyuca liji Dios. 
Mpes 'ücj sin 'yüsa loji manas. Yom pülücj tya'a jinwá nun. Yom tya'a 
pül way, seyasa way tya'a wa. Nin wa nun nepenowá. 'Ücj sin 'yiisa 
loji püna tjowelepj. 'Ücj wa sin 'yiisa loji nina napj velé —tjevele Jesús. 


Ma quelel lajaytsja Jesús, jupj püna tüpü'ü nt'a. 
(Marcos 6.1-6; Lucas 4.16-30) 


53 Parábola” nina pjü way t'üc' tjevele na, tjemey nepé Jesús. »^Püna 
tüpü'ü nt'a tjemey. Sin tji'yüsa lis tjiji ne'aj tapatjá judiopan* 'a si mulú 
nt'a. Yupj pajal yólatsja Jesús 'üsüs tjevele mpes. Yuwá jis la tjü'üy: 

NICE im mpes pajal selé yom niná? ¿ ¿'Oyn nyuca pajal 'üsüs liji, yom 
Jupj popay cupj popa p' iyá p'in. Jupj jamay María p'in. Jupj pS 
tulucj. Selecj wa jatjaypan jis lá. Pjaní wa Jacobo ló, p'a wa José ló, 
p'a wa Simón ló, p'a wa Judas 16. 56 Jesús to'opan qui'á patja wa cupj 
qjuis lal. ¿Tsjan mpes jupj pajal selé? —nin tjowelepj yupj. 

57Nin mpes ma jisastsja Jesús. Ts'a tji'in jupj lal. Nin mpes Jesús 
tjevele yupj jis lal: 

—Nun ma nujisas napj velé, napj nun jis lal tüpü'üs mpes. Nin lovin 
profetapan* jis lal. P'a nt'a patja jisas profeta vele Dios mpes. Jupj 
pü'ü nt'a p'in ma quelel japon jupj pajal 'üsüs. Nin p'iyá jupj wo nt'a 

—tjevele Jesús. 

58Yupj ma japontsja Dios jas tjejyama jupj. Mpes jupj ma pülücj 
'üsüs la tjiji yupj nt'a. Pjaní way p'in 'üsüs la tjiji ne'aj, yom p'in ma 
polel lijá. 

Judiopan jis jepa tji'yü'na Juan el Bautista. 
(Marcos 6.14-29; Lucas 9.7-9) 


1 4 1Jesüs ne'aj já'asatsja na püna tüpü'ü nt'a, Herodes tjapjaca wa 
Jesús po'ó. Herodes jépatsja Galilea mo'ó. 2Herodes tjevele jupj 
mozopan jis lal: “Jesús ne Juan el Bautista p'iyá. Napj nola Juan jas 

tjijyiinsa, niswa la püt'üs. Nin ca nacj. Nin mpes 'ücj 'üsüs liji Jesús, 
yom p'in ma polel liji jinwá”, tjevele jupj. 

3Püna Herodes tjijyü'ta jis la tjilil Juan. Tjijyü'ta la tsupapj, la 
'onsos jupj cawilta mo'ó. Nin jostsja Herodias. Ts'i 'inyatsja pajal Juan 
lal. Nin mpes Herodes tjijyü'ta niná. Herodías Herodes vosastsja jupj. 
Herodes jatjay Felipe jats'om waytsja jupj, Herodías. ^Herodes ne'aj 
tjemya'na jupj. Mpes Juan lovin véletsja jupj lal: “Malala Dios lal jipj 
vyasas myanun”. 5Herodes quelel 'yú'natsja Juan el Bautista, newa 
ma la tjiji. Lecj jéyatsja jupj la pla wa judiopan* jis lal. Judiopan 
topontsja Juan el Bautista profeta* jupj. Herodes lecj jéyatsja ca yupj 
ts'i mi'inacj, jupj cü'ü'nas na. 6Locopyaya p'a año tepyala Herodes. 
jis la nuc. Herodes 'ücj jostsja tsjücjüim bailar la tjiji mpes. 7Mpes 
Herodes tjevele jupj lal: 

—Jipj le mon, mya 'a ca. Dios pjoca napj velé. 

STsjücjüim tjevele: 

—Nca'an ma 'en Juan el Bautista jay pjucj. Plato püné mo'o nca'an. 

Jamay tjevéletsja 'ücj le moná niná, mpes nin tjevele tsjücjüim. 
9'Aplijila tepyala Herodes. Ma quelel líjitsja niná; tsjücjüim la tjemyona 
mpes la tjiji la p'in. Jupj nasa tjevele jupj 'ücj la 'ayas jupj la tjemyoná. 
Tjevele wa Dios tjapjaca jupj tjevelá. Pülücj tjepjyacaii niná. Yupj nasa 
tjiquil watsja, Herodes pülücj jis la las la tjiji mpes. Nin mpes Herodes 
tjijyú'ta tsjücjüim jos jinwatsja ca nsem. 10Tjijyü'ta mwen taná la jocj 
Juan el Bautista cawilta mo'ó. 11 Tucutj jupj jay pjucj plato püné mot'ó. 
Tucutj, tja'ayapj tsjücjüim. Tsjücjüim nt'ya, tje'yaya jamay. 

12Locopyaya Juan discipulopan* tjiquil, jis la t'as Juan jüp'üy. 'Amá 
jul tüpüntüpj jupj. Nin la tjajay na, tjil, tjowelepj Jesús lal niná tepyalá. 


Jesús pülücj way jis tje'yaya jis la las. 
(Marcos 6.30-44; Lucas 9.10-17; Juan 6.1-14) 


13 Jesús tjapjaca na niná Juan po!ó, jusapj tjemey jis wa cjuwá nt'a. 
Barco* mpes tjemey jupj 'üsü na'aj po'ó. Pajal pülücj jus nlay jupj 
tjemey, mpes yupj patja mpe tjil Jesás quelel jámatsja nt'a. Jis tsjam 
mpes tjil yupj. 14Jesús ne'as tjemey na 'üsü la nt'a, tjinyuca pajal 
pülücj ne'aj játjatsja jus la nuc. Jesús pajal jólatsja yupj mpes. Po 
quelel jis capj p'yá'satsja jupj. Yupj nepenowá malala jisastsja. Jupj 
jis tji'yü'sa lis tjiji. 

15T'awaná Jesús discipulopan* tjiquil jupj nt'a. Tjowelepj: 

—T'awaná quinam. Sin tjejyama yupj quinam, ne'aj ca mal jis wa 
nepénowa lejeñ nt'a. Ca ve jaylacj la mijicj yupj, nlajacj. 

16 Jesás tjevele yupj jis lal: 

—'Ücj wa jala qui'á. Nun p'iyá jis ma'ayá nlajacj yupj. 
17 —Pansas cínquiya p'in tya'acj cupj. Cjul mat'e pin tya'acj 
—tjowelepj yupj. 

18—Nca'á ma 'e —tjevele Jesús. 

19pjü jis tjijyü'ta jis la 'osos tsjutsj lejeii nt'a. Nasa 'atjalapj na, Jesús pan 
cínquiya nt'ya. Nt'ya wa cjul mat'eyá. Tjinyuca tsjun po'ó, tjevele Dios 
lal tjüwüi'i ve tje'yaya mpes. T'üc! tjevele na, la tjelepta tana pansas. Jis 
tje'yaya discipulopan*. Yupj pjü jis tja'ayapj wa tsjutsj casá tjatjá. 

20 Yupj pjü way t'üc' tjalá. Pjü jis col pit'a tepyala. Ma polel pjü tjalá yupj. 
Pjü way ma pjü tjalá, discipulopan* quiliyú mo'o t'olon. Quiliyú dóceya tipit'a 
pan tsjictjacj lal, cjul tsjictjacj lal. 21 Jesús pajal 'üsüs la tjiji, mpes niyom 
cinco mil t'üc' tjalá jupj jis tje'yaya popé. Nequem tjalá wa, tsjictjacj tjalá wa. 


Jesús 'üsü casá tjuwine. 
(Marcos 6.45-52; Juan 6.16-21) 


22pjü t'üc' tjalá na, Jesús j jis tjijyú'ta jupj discipulopan* jis la winin yupj 
jis barco* mo!ó. 'Üsú na!aj po!ó sin tjejyama, jupj quelel jámatsja nt'a. Jesús 
jostsja yupj mwalá ca mal jupj lal, jupj la p'a wa sin tjejyama nas. Mpes tjil 
yupj. 23Pjú sin tjejyama na, neven po!ó tjemey jupj jusapj, Dios lal la veles. 
Püste tepyala na, jusapj já'asatsja jupj. 24Jupj discipulopan pajal campa játjatsja 
'üsá casalá. Barco mo'o játjatsja yupj custjay. Malala jis tepyala, ne ma polel 
jiltsja yupj. 'Üsú pajal lo pjets'epjets'e. Pajal yümücj po yácatsja barco po'ó. 
Lüpjü püné jis wala séjetsja, ne nin. 25 Püstetsja custjay. Nasa quelel jyawca 
na, Jesús tjac! yupj nt'a. 'Üsü casá wínetsja jupj. 26Discipulopan jus tjunuc 
na, lacj tjeyapj pajal. Tjunuc 'üsú casá tjuwine p'in. Ma salejeptsja Jesús jupj. 

—Tepe'e cjües wine —tjowelepj yupj. 

La tupuyupj yupj, lacj tjeyapj mpes. 

27Leñ way Jesús tjevele yupj jis lal: 

—'Ücj nujisas t'as. Napj ne p'in winis. Po ma locj tjeyá nun. 

28Pedro tjevele jupj lal: 

—Nejepa, ne jim p'iyá, tjevele napj ca mis 'üsü casá. 

29 —Was jipj —tjevele Jesüs. 

Mpes Pedro pala tjac! barco* mpe. 'Úsiis casá wínetsja Jesús 
nt'a. 30Jupj sin nin lecj tjeyá jupj, Pedrú. Tjinyuca pajal yümücj jas 
tjelyapjünü lüpjüs, mpes lecj tjeyá jupj. Nasa 'üsü pwila quelel jámatsja. 

Jesús !üsü casá wínetsja. (San Mateo 14.31) 


—Nejepa, ncapj tjep'ya'sa —tjevele jupj. 

31Leii way Jesús jupj mos ntjüi'le. Jas tjijyünsa. 

—Tsjicj way p'in pyon jipj napj lal —tjevele Jesús Pedro lal—. ¿Tsjan 
mpes ma pyon jipj napj 'ücj nin lejay jipj mpes? —tjevele. 

32 Manas wama tjil barco* mo'ó. Barco wama tjil na, lüpjú 'üt'ün 
nasa tepyala. 33Barco mo'o tjatjá yólatsja pajal piiné Jesús, jupj 'üsüs 
la tjiji mpes. Palá nipi'tjiñ Jesús wolap'a'á. Tjowelepj: 

—T'üc' way jipj Dios Jatjam. 

34'Üsü na'aj po'ó ne'as tjil. Genesaret lotsja ne'aj, yupj tjil nt'a. 
35Niyom ne'aj tapatjá ne'as tjunuc Jesús. Mpes pjü jis wala tjowelepj 
ne'aj way p'in tapatjá. Tjowelepj Jesús tjac'. Mpes yupj tucuman pjü 
malala jisas ne'aj way p'in tapatja sin popé. 36 Topon Jesús 'ücj si 'ü'sa 
liji. Pajal la tjomon Jesús lal jupj ca jis ma'ayas malala jisas po la 'otj 
jupj jas quip la nt'a. Quelel po la 'otsja jupj jas quip la nt'a la p'in, jis 
la 'ü'süs. Pjü way jas quip po la tjo'otj, pjü way jis tji'yü'sa yupj. 


Malala yola na, malala wa lajay, mpes malala nsem yupj Dios lal. 
(Marcos 71-23) 


1 D 1P'a jyawca na niyom nepénowa tjiquil Jesús nt'a. Jerusalén 
mpe tjiquil yupj. Yupj nepénowa fariseopan*, nepénowa Moisés* 
popel sin 'yüsa lajaytsja. Yupj la tjü'üy Jesús lal: 
2—¿Tsjan mpes jipj discipulopan* ma lajay judiopan* püna tapatja 
tjüjütütj? Jipj discipulopan quelel jalá na, yupj ma jis mas japatsj 
judiopan lajay jinwá. 
3Jesüs ma jis wala tjevele yupj la tjü'üy mpes. Jupj nina jis lal tjevele: 
—Nun p'in ma lojí Dios jyü'ta jinwá. Nun quelel nin p'iyá lojí püna 
tapatja la tjajay jinwá. 4Dios tjevele: “Úsiis la müjí nun jis papay lal, 
nun sejamay lal wa. Nujola nsem noypan yupj nun jis lal. Dios tjevele 
wa: “Nun ma ca mvelé nujisas malala jis mpalas nupopay, nun sejamay. 
Nun popa nin vele, nun ca mü'ü'ná jupj, malala tjevele mpes. »Nun 
ma nin p'iyá jü'tá, Dios tjevele jin p'iyá. T'emel cjuwá nupopay, nun 
sejamay ca nacj. Nun cjuwá tulucj. Nun welé 'ücj ma 'oyá yupj jisas. 
Nun welé nun popa pjaní 'ücj vele yupj jis lal: ‘Ninana napj nats'a'á 
ma ca nu ma'ayá. Nasa tjeveletsja ninana ca malaya Dios mpes.' 6Nun 
welé 'ücj ma 'üsüs liji jupj popay mpes, niná tjevele na. Nun niná 
welé na, ma nin nujola Dios tjijyü'tá. Nun quelel lojí judiopan* püna 
tjüjütütj p'in. 7Nun welé nun p'iyá 'üsüs loji; mop'in nin, nun 'üsüs 
lojí tulucj. Isaías t'üc! way tjevele nun mpes pajal püna. Profétatsja* 
jupj, Isaías. Dios mpes tjevele jupj. Jupj tjevele Dios tjevelá nun po'ó. 
8Ninana tjevelá: 
“Gente niná 'üsüs javelepj napj nin po'ó, 
Newa ma quelel la najay yupj. 
9 Yupj javelepj napj püné, 
newa ma lajay napj najas jinwá. 
Yupj sin 'yiisa lajay gente jajütütj p'in, 
napj velé jin sin 'yüsa lajay tulucj.” 

Nin tjevele Dios nun po!ó —tjevele Jesús. 
10P!a wa pajal pülücj játjatsja Jesús ne'aj p'in. Jupj tjevele ncul yupj. 
Tjiquil na, jupj tjevele yupj jis lal: 

—Tjapja'aqué napj velé. Nusin tjü'üsüs nina. 11 Yom ma malala 
nsem Dios lal ve lama 'yonsa mpes. Lampe pyacj mpes p'in, yom niná 
malala nsem Dios lal —nin tjevele Jesüs. 

12Locopyaya Jesús discipulopan* tjiquil jupj nt'a. Tjowelepj jupj lal: 
—Fariseopan* ts'a 'in jipj lal, nina tjevelen mpes. ¿Ncu selen? 
13 Jesús tjevele: 

—Yupj ma javelepj Mpapay Dios velá. Niná yupj javelepj lol jinwá 
Mpapay lal. Jupj ca mpogjues lol nina. Nin liji pjü malala javelepj jis lal. 
14Ma nin nujola t'as yupj javelepj mpes. Yupj ma polel sin !yüsa lajay 
Dios mpes. Yun tulucj jinwá yupj. Yun tulucj ma polel jacacan p'a wa. 
Yom jun tulucj cyacaná yom p'a wa jun tulucj, manas ts'entuna mo'o 
palá jis ntüncüs ca —nin tjevele Jesús. 

15Pedro tjevele jupj lal: 

—Jipj tjevelen: lampe pyacj, malala. ¿Tsjan qjuisin 'yüsa lejay jipj 
parábola* niná lal? 

16 Jesús tjevele jupj lal: 

—¿Ncu ma wa nusin 'yüsa nun? 17 Ve jalá na, jis col mo'o jama pin. Locopyaya 
na'aj la ts'i jis pwi mpe. Nin mpes nin velé nun malala tulucj Dios lal nun lojá 
mpes. ¿Ncu ma nusin !yüsa nina? 18Malala nyuca javelepj, malala nyuca yola 
wa. Malala javelepj mpes, malala yupj Dios lal. 1? Yupj malala yola, mpes nin 
p'in yola yupj. Malala yola, mpes wa sa 'ünan la p'a. Malala yola, mpes wa 
ne'ajjamanun sejats'om tulucj. Mpes wa nequem lyawuii jis vayum tulucj jis lal. 
Yupj malala yola, mpes nin. Nin mpes wa niyom ne'aj jamanun tsjücjüimpan, 
tjewyayiñ tulucj. Nin mpes wa pequeñ. Nin mpes wa la tsuwil. Nin mpes wa 
pajal malala javelepj la p'a po'ó. Yupj malala yola, mpes nin lajay. 20Niná lajay 
na, te jinwá yupj Dios lal. Malala tulucj Dios lal yupj ma lajay judiopan* lajay 
jinwá, jis mas japatsj na —nin tjevele Jesús. 


Judío tulucj pajal tepyona Jesüs 'üsüs. 
(Marcos 7.24-30) 

21 Jesús tjemey nepé. Campa way 'in tjemey judiopan* patja mpe. 
Jupj tjemey nt'a Tiro po'o patja ne'aj p'intsja, Sidón po'o patja ne'aj 
p'intsja wa. 22Ne'as tjemey na, quepj tjac' la nüjüsü jupj. Judío tuluctsja 
jupj, quepan. Jupj Canaán mpe 'eseptsja. Judiopan tulucj patja mpe 
tjac!', ne'aj p'in patja mpe. Niná quepj li piyutsja, tjevele Jesús lal: 

—Nejepa, jipj ne nina Yomen Dios tjevele ca jas majamas nosis nt'a. 
Jipj David* püna tüpü'ü popa p'iyá. Malala ntepalá. Ncapj tjep'ya'sa. 
Lapanenpan patja napj ncucus jos mo!ó. Newa pajal malala lajay 
ncucus lal —nin tjevele quepan. 

23Jesús ma lal tjevele jupj lal. Nin mpes Jesús discipulopan* tjiquil 
jupj nt'a, la tjomon jupj lal: 

—Tje'yaya jupj le moná. Jas tjejyama jupj. Newa la cjüipepé jac!, 
newa li piyú. 

24 Jesús tjevele yupj jis lal: 

—Mpapay Dios nin tjejyama judiopan* nt'a p'in. Yupj ne leñ jis 

tjevyala, oveja* jinwá. 
25 Jesús nin tjevele na, quepj ninana p'iyá tjac' jupj nt'a. Palá nipi'tje 

Jesús wolap'a'á. Tjevele: 

—Nejepa, ncapj tjep'ya'sa. 

26 Jesús tjevele quepj lal: 

—Judiopan* Dios ts'uyupj. Napj 'üsüs lejay yupj mpes. Yupj yuts'a'á 
ma polel la 'ayas la p'a. Nin p'iyá tsjictjacj jis ve ma polel la 'ayas 
yupj jis tsjiyó —nin tjevele Jesús. 

27 Quepj tjevele jupj lal: 

—T'üc! tjevelen. Nin velé p'in, ve tsjictjacj nepenowá pala tinca wo 
juts'a'á lyaja mpe. Niná 'ücj wa jalá tsjiyó witjacj —tjevele jupj. (Jupj 
quelel véletsja Jesús 'ücj wa se p'a'sa jupj.) 

28 Jesús jupj wola tjevele: 
—Jipj pajal pyon napj lal. Nin ca nsem jipj la tjiemyon jinwá. 
Jesús nin tjevele na pin, tji'yü'sa quepj jucucus. 


Jesüs gente pülücj jis tji'yü'sa la tjiji. Pajal pülücj jis tje'yaya jis 

la las 'ots'ipj. 
(Marcos 8.1-10) 

29 Jesús tjemey nepé. 'Üsú püné la nipj tjemey, 'üsü niná Galilea 16. 
Locopyaya tucuc' popa viyá tjemey, tsjicj way p'in. Ne'aj 'etjele jupj. 
30 Ne'aj tjá'asa na, pajal pülücj tjiquil jupj nt'a. 'A jis tjimyula jupj nta. 
Lal tjiquil wa ma polel jil nepenowá. Nepénowa yun tulucj jis lal tjiquil 
wa. Nepénowa jis mas cjuwá jis lal tjiquil wa. Jis tsjam cjuwá nepenowá 
jis lal tjiquil wa. Nepénowa ma polel javelepj jis lal tjiquil wa. La p'a 
wa pajal pülücj malala jisas jis lal tjiquil wa yupj. Tüpüntüpj yupj 'amá 
'alá Jesús wolap'a'á; jupj jis tji'yü'sa la tjiji yupj. 31 Ne'aj 'a jis tjimyula 
tjunuc nin tepyala. Tjunuc ma polel javelepj 'ücj javelepj jis tepyala. 

Tjunuc jis mas cjuwatsja, jis mas seyasa jis tepyala yupj. Tjunuc jis 
tsjam cjuwá, jis tsjam seyasa jis tepyala yupj. Ma polel jiltsja, 'ücj jis 
la winin jis tepyala. Yun tulucj 'ücj januc jis tepyala. Pjú jis tji'yü'sa 
mpes gente ne'aj tjatjá pajal nin yólatsja Jesús !üsüs la tjiji mpes. Nin 
mpes 'üsüs pjac tjowelepj Dios po'ó, jupj ne israelpan* jis Dios. 

32Locopyaya Jesús tjevele ncul jupj discipulopan”. Niná jupj tjevele 
yupj jis lal: 

—Nola napj yupj mpes. Ts'ac' cont'e nasa qui'á jatja napj lal. Tecyawaja 
nasa yupj jis ve. Napj ma quelel sin jyam yupj, laja secj custjay. Jis 
capj nt'ajas ca nacj jümücj nt'a. 

33 Jupj discipulopan* tjowelepj: 

—Wa cjuwá qui'á. Cjuwá ca'aj mpe jis la t'as pansas yupj t'üc! jis la 
las mpes. Pajal pülücj way yupj. 

34 Jesús jis la tji'yüya: 

—¿Nol to'á nun pansas? 

—Siete —tjowelepj yupj—. Cjul tsjictjacj pjaní way p'in tya'acj wa. 

35 Jesús jis tjijyü'ta gente jis la 'osos 'amá 'alá. 36Nin la tjajay na, 
jupj nt'ya wa pansas sieteyá, cjul nt'ya wa. Tjevele Dios lal tjüwüi'i 
jupj tje'yaya jis la las. T'üc' tjevele na, tjelepta pansas, la tücüeme 
wa cjulun. Nina jis tje'yaya jupj discipulopan* jis la 'ayas ne'aj jatjá. 
Yupj pjü jis tja'ayapj pansas popé, cjulun popé wa. 37 Pjü yupj tjalá. 
Pjü jis col pit'a tepyala. T'üc' tjalá na, newa játjatsja pan popé, cjul 
popé wa. Mpes discipulopan quiliyú mo'o t'olon pan tsjictjacj, cjul 
tsjictjacj wa, ma pjü tjalá. Quiliyú noypan siéteya tipit'a la tjajay pan 
mpes, cjul mpes wa. 38Nasa tjalá niyom pajal pülücj. Cuatro miltsja 
yupj. Nequem pülücj tjalá wa. Tsjictjacj pülücj tjalá wa discipulopan 
jis tja'ayapj popé. 39 T'üc' tjalá na, Jesús sin tjejyama yupj. Tjil na, 
barco* wama tjemey. Magdalá po'o tjemey jupj, barco mpes. 


Nepénowa la tjomon Jesüs pajal 'üsüs ca la mijis yupj jis la nuc. 
(Marcos 8.11-13; Lucas 12.54-56) 


16 1Niyom tjiquil Jesús nt'a, nepénowa fariseopan*, nepénowa 
saduceopan*. Ma topon Dios mpe tjac' jupj, mpes la tjomon 
jupj ca 'üsüs la mijis, gente p'in ma polel lajay jinwá. Nin mpes ca sin 
mü'üsüs ncu Dios jas tjejyama jupj, tjowelepj yupj. 
2Jesüs tjevele yupj p'iyá 'ücj ca jus cülayecj pjacj ne jupj. Ninana 
tjevelá: ^Nun quelel solejé ncu cus cjol nsem yayá, nun 'ücj lo palá 
nucú tsjun po'ó. Nenéyawa je way tsjun po'ó t'awaná. Mpes nun welé 

cus cjol nsem yayá. 3Nenéyawa je way tsjun po'ó püstapj, te toñca 
'ots'ipj. Mpes nun welé majawus ca yacjaj. Nun 'ücj lo palá nucú tsjun 
po'ó. Niná 'ücj lojí la p'in. Nun welé nun quelel nusin 'yüsa Dios po'ó. 
T'üc' tulucj. Ma nusin 'yüsa tsjan mpes 'üsüs tepyala quinam nosis nt'a. 
4Nun quina potjaqué malala pajal. Nun welé Dios jatjampan nun, newa 
nun ma quelel lojí jupj. Nun ma quelel lojí Dios jos jin. Nun lo moná 
napj 'üsüs la mejay, gente p'in ma polel lajay jinwá. Nin mpes ca nusin 
mü'üsüs Dios nin tjejyama, welé nun. Ma ca la mejay napj. Pjaní way 
la mijis napj lal. (Jonás profeta* waytsja jupj piiná)”, nin tjevele Jesús. 
Niná tjevele na, tjemey yupj mpe. 


Jesüs jos jupj discipulopan 'in jajamapj, la p'a ma yus ntsawilicj. 
(Marcos 8.14-21) 


5Jesús 'üsü na'aj po'ó tjemey jupj discipulopan* jis lal. Pansas cjuwá 
tjil yupj, discipulopan. Yo! tepe'e jis la cutj. 6Jesás tjevele yupj jis lal: 

—'In tjajama. Po ma jisas t'as fariseopan* jis levadura. Ma wa jisas 
t'as saduceopan* jis levadura. Yupj jis levadura malala pajal. 

7 Jupj discipulopan* ma sin tji'yüsa Jesús tjevelá. Yuwá p'in jis 
la tjü'üy tsjan mpes nin tjevele jupj. Tjowelepj: “Cupj ma teque'acj 
pansas. Nin mpes nin tjevele ca nacj.” 8Jesás seletsja nin tjowelepj 
yuwá. Mpes jupj tjevele yupj jis lal: 

—Nun tsjicj way p'in poné napj lal. ¿Tsjan mpes nin nujola cjuwá 
pansas? ¿Tsjan mpes nin welé? 9 cNcu ma nusin 'yiisa napj 'ücj wa nu 
tya nun nujos? ¿Ncu ma nujola tepyala napj 'ücj jis tje'yá jis la las niyom 
cinco mil? Pansas cinco p'in tya'actsja; napj la tjejay t'üc' tjalá yupj pjü. 
¿Ncu ma nujola tepyala yupj ma polel pjü tjalá? Nun quiliyú mo'o t'o'nó 
pan tsjictjacj yupj ma pjü tjalá. éNcu nuyo! tepe'e nol quiliyü tipit'a pan 
tsjictjacj mpes? 19 éNcu ma nujola tepyala p'a jyawca na napj tje'yá jis 
la las niyom cuatro mil? Pansas siete p'in tya'actsja; napj la tjejay t'üc' 
tjalá yupj pjü. Niswa ma polel pjü tjalá yupj. Nun quiliyú mo'o t'o'nó 
pan tsjictjacj yupj ma pjü tjalá. ¿Ncu nuyo' tepe'e nol quiliyú tipit'a pan 
tsjictjacj mpes? 11 Napj ma nin veletsja pansas po'ó. Ma nin nólatsja pansas 
mpes. éTsjan mpes ma nusin !yüsa nina? Napj nin tjevelé 'in tjajama. 
Po ma jisas t'as fariseopan* jis levadura. Ma wa jisas t'as saduceopan* 
jis levadura. Yupj jis levadura malala pajal —nin tjevele Jesús. 

12 Jesús nin tjevele na, jupj discipulopan* jus nlaytsja jupj ma véletsja 
levadura po'6, yupj jis pansas lajay mpes. Jupj nin véletsja fariseopan* 

sin 'yüsa lajaytsja mpes, saduceopan* sin 'yüsa lajaytsja mpes wa. 
Yupj sin 'yüsa lajay levadura jinwá. Yupj 'ücj yus tsuwil la p'a wa. 


Pedro tjevele Jesucristo niná Yomen Dios jas tjejyamá. 
(Marcos 8.27-30; Lucas 9.18-21) 


13 Jesús ne'as tjemey Cesarea Filipo po'o patja nt'a. Ne'as tjemey 
na, jupj la tji'yüya jupj discipulopan* jis lal: 

—¿Pjacj ne napj jin javelepj gentas? Napj p'iyá nina Yomen Dios jas tjejyamá. 

14 Yupj tjowelepj: 

—Nepénowa javelepj jipj Juan el Bautista p'iyá. Nepénowa javelepj jipj Elías*, 
püna tüpü'ü p'iyá. Pla wa javelepj jipj Jeremías*, püna tüpü'ü wa. Nepénowa 
javelepj jipj p'a profeta* pina tüpü'á. Püna ti tipü!í, niswa püt!, nin javelepj gentas. 

15Jesüs nin p'iyá la tji'yüya wa discipulopan* jis lal. 

—¿Ne nun? —la tji'yüya jupj—. ¿Pjacj ne napj jin welé nun? 

16Simón Pedro jupj wola tjevele: 

—Cristo jipj. Jipj ne Jepa Püné Dios tjevele ca jas majamas qjuis 
capj la p'acj. Jipj mpes ca 'üsüs mpatjaquecj. Jipj ne Dios Jatjam, Dios 
ne pü'ü lovin —tjevele jupj. 

17 Jesás tjevele jupj lal: 

— Dios pajal 'üsüs la tjiji jipj mpes. Yom p'in ma jin tji'yüsa la tjiji nina. Napj 
Mpapay tsjun polo pü'ü, jupj ne jin tji'yüsa la tjiji niná. Jipj Simón, Jonás jatjam 
jipj. 18P!a wa lyá le t'a jipj mpes quinam. Pedro lyá nsem wa quinam. Pe jinwá jipj, 
mpes nin lyá jipj quinam. Napj 'os wa pe püné jinwá. Pülücj ca mponecj napj lal, 
ca mpatjam Dios lal. Napj nin lejay ca nin nsem. Diablo* jas tjiyocj tulucj ca nsem 
yupj jis lal. Newa ca mpatjam yupj napj lal. 19 Napj ca mya 'a jipj ca 'ücj mvelen p'a 
jis lal napj mpes. Jipj velen napj mpes llave jinwá ca nsem. Nepénowa ca mponecj 
jipj velen. Yupj ca 'ücj la winin Dios jyü'ta nt'a. Nepénowa ma ca mponecj. Mpes 
ma ca polel la winin Dios jyü'ta nt'a. Jipj ca 'ücj mvelen ncu malala la tjajay napj 
lal japon. Jipj nin velen nosis nt'a, Dios ca nin p'iyá mveles wa tsjun po'ó. Jipj ca 
'ücj mvelen wa ncu malala la tjajay tulucj. Jipj nin velen nosis nt'a, Dios ca nin pliyá 
mveles wa tsjun po'ó —nin tjevele Jesús Simón Pedro lal. 

20T'iic! tjevele na, Jesús jis tjijyü'ta jupj discipulopan* ma jis la veles la p'a 
lal jupj niná Jepa Püné Dios tjevele ca jas majamas jis capj la p'acj judiopan*. 


Jesüs tjevele jupj ca mpa'is, ca niswa jas müjünsüs la püt'üs. 
(Marcos 8.31-9.1; Lucas 9.22-27) 
21 Pedro nin tjevele Jesús nina Jepa Püné Dios tjevele ca jas 
majamas. Niná tjevele na, Jesús 'üsüs way tjevele jupj discipulopan* 

jis lal tsjan ca mpalas jupj lal. Püna ma pjü tjevele. Quina !üsüs way 
tjevele niná neneyawá. Tjevele Dios jostsja jupj ca mim Jerusalén 
nt'a, ca pajal malala mpalas jupj ne'aj. Tjevele niyom nepénowa ca 
malala la mijicj jupj lal ne'aj. Co'müypan* ca nin la mijicj, sacerdote* 
noypan 'ots'ipj, Moisés* popel sin !yüsa lajay 'ots'ipj. Tjevele yupj ca 
mü'ü'nacj jupj. Tjü'ünan na, ca jas müjünsüs ts'ac' cont'e tepyala na. 
Niswa ca mpü'üm, tjevele jupj. 

22Pedro ma jostsja niná ca mpalas Jesús lal, mpes jas tjan tjemyana 
jupj, cus tjeve'le. Tjevele: 

—Ma ca nin mya palas jipj. Dios ca cyapj mp'a'sas. 

23 Pedro nin tjevele na, Jesás la nujuya, jupj wola tjevele: 

—Jutja napj mpe. Satanás* jinwá velen. Jipj jyas napj ca malala la 
mejay. Jipj ma jele Dios jola jinwá. Yom p'in jola jinwá jele jipj. 

24 Niná tjevele na, Jesás tjevele wa jupj discipulopan* pjü way jis lal: 

—Nun popa quelel ncapj cyoñca, ma ca nin la mijis jupj p'iyá jos 
jinwá. Nin ca la mijis napj lejay jinwá. Napj cruz* po'ó ca ma pats'. 
Malala ca mpalas wa jupj, ncapj cyoiica mpes. Jupj ca jas mü'üsüs 
napj mpes. 25 Nepénowa ca quelel jis capj mp'a'sacj yupj p'iyá. Ma ca 
jisas malala se palá, mpes ca mvelecj yupj japon tulucj napj lal. Yupj 
ma ca mpatjam Dios lal. Nepénowa nca'liñ napj lal japon mpes. Más 
'üsüs ca jis mpalas yupj la p'a jis lal. Yupj lovin ca mpatjam Dios lal. 
26Nepénowa pülücj jatatj nosis nt'a, mop'in ma polel patja Dios lal. 
Pjü way jatatj nosis nt'a ca nacj. Newa ma polel patja, mpes 'üsüs jis 
tepyala tulucj pülücj jatatj mpes. Ma polel jaylacj lajay mpatjam Dios 
lal. 27 Napj p'iyá nina Yomen Dios jas tjejyamá. Napj ca niswa ncuwis 
p'a jawas. Tjacuwis na, pjü ca nucucj napj pajal püné, Mpapay jinwá. 
Napj angelpan* ca ncapj ncoñcocj. Tjacuwis na, napj ca jis ma'ayá pjü 
gente yupj la tjajay mpes. Nepénowa 'üsüs la tjajay, mpes napj ca jis 
ma'ayá tsjan 'üsüs way. Nepénowa malala la tjajay, mpes ca jis capj 
ntül. Mpes más 'ücj nin lajay Dios jos jin quinam. 28Napj p'iyá niná 
Yomen Dios jas tjejyamá. Nun popa nepenowá ca nucú napj cuwis 
Jepa la 'osos, nun ma taca'liqué na p'in. Newa potjaqué p'in, napj 
Jepa ca nsem. T'üc' niná —tjevele Jesüs. 


Jesús jas jaw tepyala Dios mpes. 
(Marcos 9.2-13; Lucas 9.28-36) 


1 7 1Tslac! séisiya tjejyawca na, Jesús tjemey Pedro lal, Jacobo lal wa, 
Juan lal wa. Juan niná Jacobo jüpülüctsja. Yupj jis lal tjemey joc! 

campanya toñca nt'a, tucuc' paca nt'a. Yupj yulupjana way p'in tjil. 2Ne'aj 

tjatja na, Jesús p'a casá justa tepyala tjunuc yupj. Jupj wola pajal jaw tepyala 

lots'ac! jinwá. Jupj jas quip pajal pje way tepyala wa. Jas quip jaw tepyala 

wa, pajal pje way mpes. 3Nin tepyala na, nepé lay tepyala wa Moisés*. Elías* 

lay tepyala wa. Yupj manas profetapan* püna tapatjá. Jesüs lal javeleptsja. 
4Pedro tjevele Jesús lal: 

—Nejepa, po 'üsüs qui'á jyatjaquecj. ¿Ncu jyas ts'epjel cónt'eya sin 
müjünsü nun mpes? Pjaní way jipj mpes ca nsem, pjaní wa Moisés* 
mpes ca nsem, pjaní wa Elías* mpes ca nsem. 

5Pedro newa véletsja na, leii way mol palá tjac! wa yupj capa nt'a. 
T'asiyü tóricatsja. Jas jawtsja molon. Nepé vele pjactsja mol mpe. 
“Niná napj Natjam —tjevele—. Quelel lejay jupj. Pajal 'ücj najas jupj 
lal. Tjapja'aqué jupj velá", nin tjevele mol mpe. 

6Niná tjepjyacai na, discipulopan* jis wala 'amá 'alá tjo'onsopj. Pajal 
lacj tjeyapj yupj. 7 Nin la tjajay na, Jesús tjac' yupj nt'a. Po lis tje'yot'a jupj. 

—Nusin tjüjünsü —tjevele—. Po ma locj tjeyá. 

8Viyá tjunuc na, leritsja la p'a. Jesús p'in jus tjunuc. ?Yacjaya joc! 
mpe palavin tjiquil. Yupj palavin jiquiltsja na, Jesás tjevele yupj jis lal: 

—Ma ca mvelé p'a jis lal nun tjunucú quinam. Napj p'iyá nina Yomen Dios 
jas tjejyamá. Napj ca ma pats', locopyaya ca nin müjünsü la püt'üs. Niswa 
nin tjijyünsü na, 'ücj lo veles nun tjunucú joc! mo'ó —niná nin tjijyü'ta Jesús. 

10 Jupj discipulopan* tjowelepj jupj lal: 

—Cupj pyonecj jipj nina Jepa Püné Dios tjevele ca jas majamas. ¿Tsjan 
mpes la p'a javelepj Elías* mwalá way ca ncuwim niná Jepa Püné 
lal? Nin javelepj Moisés* popel sin 'yiisa lajay —nin tjowelepj yupj. 

11 —T'üc' way jupj mwalá way ncuwim Jepa Püné lal —tjevele Jesús—. 
Dios Popel tjevele jupj pjü ca 'ücj la mijis Jepa Püné jac! mpes. 12Nasa tjac' 
jupj. Yupj ma sin tji'yüsa jupj ninana p'iyatsja Dios Popel tjevele ca ncuwim. 
Malala la tjajay jupj lal, yupj jisastsja jinwá. Nin p'iyá ca malala la mijicj 
napj lal, napj p'iyá nina Yomen Dios jas tjejyamá —nin tjevele Jesús. 

13Nin tjevele na, jupj discipulopan* sin tji'yüsa jupj véletsja Juan el Bautista 
po'ó. Juan el Bautista p'iyatsja nina Dios tjevele ca mwalá ncuwim Jepa Püné lal. 

Jesús pje'á jas tjejyama lapanen tjamacjas jos mpe. 
(Marcos 9.14-29; Lucas 9.37-43) 

14 Joc! 'alá mpe tjiquil na, niswa tjiquil la p'a discipulopan* tjatja 
nt'a. Ne'aj gente pajal pülücj lejeritsja wa yupj jis lal. Ne'as tjiquil na, 
yom pjaní tjac' Jesús nt'a. Tüic' jin tjá'asa Jesús wolap'a'á. 


El Nuevo Testamento en Tol de Honduras, 2da ed. ©2010, Wycliffe Bible Translators 


57 SAN MATEO 17 


15—Nejepa, cus tjep!ya'sa natjam —tjevele—. Pajal malala jos. Jun 
jyu'ya jin liji jupj lovin. Po 'in malala tepyala jupj. La pülücj 'awa 
mo'o tjeyaca jun jyu'ya mpes. 'Üsüma tjeyaca wa la pülücj. 16 Napj 
jupj lal tjacuwis jipj discipulopan* nt'a. Yupj ma polel !y ü'sa lajaytsja 
jupj —nin tjevele yomen Jesús lal. 

17 Jesás tjevele yupj jis lal: 

—Nun ma poné napj lal. Malala nujola pajal. Pajal püs way li nuc 
nun ca mponé napj lal. Püs way tüpü'üs nun lal quinam. Lowa, lal 
nculá jupj jatjam. 

18 Tjac' na, Jesús cus tjeve'le lapanen, yom jatjam jos mo'o já'asatsja. 
Mpes pje'á tjac' tjamacjas jos mpe. Leñ way 'ücj jos já'asatsja tjamacjas. 
19 Yacjaya Jesús discipulopan* tjiquil jupj nt'a, p'a leñtsja na. La tjü'üy: 

—¿Tsjan mpes ma polel pje'á jas tjejyamacj lapanen nina? 

20 Jupj jis wala tjevele: 

—Nun tsjicj way p'in poné napj lal. Nin mpes ma polel lojitsja nun. 
Tsjicj way p'in cüponé, mostaza* setel tsjicj way jinwá, pjü way 'ücj la 
cüjí. 'Ucj cüwelé mim joc! 'alá. 'Ücj cüwelé: Jutja p'a nt'a’. Ne nin ca 
nsem nun tjowelé jinwá. T'üc' way niná. 21 Nin p'in velé, lapanenpan 
nepenowá pajal costa way sin jam. Nintsja niná. Más 'ücj lo moná 
Dios lal ca 'ücj jas majamá. Ts'ac' pjaní ma ca nlajá, Dios lal ca mvelé 
p'in. Ma nin lojí, ma ca mim —nin tjevele Jesús. 


Jesús niswa tjevele ca mpa'is, ca niswa jas müjünsüs la püt'üs. 
(Marcos 9.30-32; Lucas 9.43-45) 


22 Jesús newa wínetsja Galilea mo'ó jupj discipulopan* jis lal. Jawas 
pjaní tjejyawca na, jupj tjevele yupj jis lal: *Napj p'iyá niná Yomen Dios jas 
tjejyamá. Dios ca ma'ayas niyom ca malala la mijicj napj lal yupj jisas jinwá. 
23Ca ma 'ü'nacj, locopyaya ts'ac! cont'e na ca nin müjünsü la püt'üs niswá”, 
nin tjevele jupj. Nin tjevele na, pajal 'aplijila jis tepyala jupj discipulopan. 


Jesús impuesto jaylacj la tjiji. 

24 Jesús tjemey Capernaum nt'a jupj discipulopan* jis lal. Ne'as 
tjemey na, niyom nepénowa tjiquil Pedro nt'a. Yupj niyom nenem 
impuesto jaylacj jata'epj Dios wo* mpes. Yupj la tjü'üy Pedro lal: 

—éNcu ma impuesto jaylacj liji Jesús, jupj ne jin 'yüsa liji? 
25—Jaylacj liji jupj —tjevele Pedro. 

Pedro wo nt'a tjemey, yupj tapatja nt'a. Tjac' na, Jesús tjevele jupj 
lal, Pedro ma tjevele na p'in. Tjevele: 

—Jepapan nosis nt'a se jütütj impuesto jaylacj jata'epj gente jatatj 
mpes, yupj moma jatatj mpes wa —nin tjevele Jesús—. ¿Ncu jele 
jepapan sejatjampan p'iyá jaylacj lajay niná? ¿Ncu jele p'a wa p'in 
jaylacj lajay impuesto mpes? é'Oyn jele jipj? —tjevele Jesús. 

26Pedro jupj wola tjevele: 

—P'a wa p'in jaylacj lajay nina yupj jata'epj. 

—Nin —tjevele Jesús—. Jepapan sejatjampan ma jaylacj lajay 
impuesto. 

(Jupj quelel véletsja jupj 'ücj wa ma jaylacj lijitsja. Jupj Dios Jatjam, 
ne nin.) 27 Jupj tjevele: 

—Mop'in ca jaylacj la mijicj. Ma jaylacj lijicj, yupj ca yola nsem cupj 
ma qjuisas Dios wo*. Jutja jipj 'üsü püné nt'a. Jipj anzuelo 'iisiima 
tjevyala. Ca nts'icjun cjulun. Mwalá way cjul ts'icjucj jipj, jupj lala 
ma'aptan. Lala mo'o ma'ajam ca t'emel c'a. Niná t'emel t'üc' nsem 
impuesto jaylacj mpes. Niná ca jis ma'ayan napj jaylacj lejay mpes, 
jipj jaylacj lejay mpes wa —nin tjevele Jesús Pedro lal. 

Ne nin la tjiji niná. 


Jesús tjevele pjacj püné nsem jupj Jepa pyala na. 
(Marcos 9.33-37; Lucas 9.46-48) 


] 8 lYacjaya Jesús discipulopan* tjiquil jupj nt'a. La tjü'üy pjacj 

yupj popa más püné ca nsem Dios jyü'ta nt'a. 2Jesús tjevele 
ncuwim tsjicj way. Jupj discipulopan culupwen nt'a tjijyünsa jupj. 
3Nin la tjiji na, Jesús tjevele: 

—Nun ma 'üsüs way nujola. P'a casá nujola t'as, Dios jos jinwá. 
Tsjictjacj jinwá t'as nun. Nun ma lojí niná, nun Dios si jütüta popa 
nsem tulucj. T'üc' way. ^Nun popa pjaní pajal tsjicj jin jola jupj p'iyá, 
tsjicj niná jinwá, jupj más püné ca nsem Dios jyü'ta nt'a. "Gente pülücj 
nin jinwá patja, yupj tsjicj niná jinwá. Najas nun ma nujola noypan 
nun p'iyá. Najas 'üsüs loji yupj jilal napj mpes. 'Usüs loji na yupj jilal, 
t'üc! way 'üsüs lojí napj lal. 6Malala lajay yupj jis lal, malala nin Dios 
lal. Tsjictjacj nepénowa japon napj lal. P'a wa nin liji ne tsjictjacj 
nenem malala nyuca lajay, malala pajal ca nsem jupj lal, nin la tjiji 
mpes. Más 'üsüs way nsem jupj mpes, la p'a pe püné 'utsu'pa mwen 
po'ó, ca 'üsú püné mo'o la nts'iyas jupj, mpa'is. 

7”T'üc' way nepénowa malala nyuca lajay. Yupj lajay mpes la p'a 
quelel malala nyuca lajay wa. Malala ca jis mpalas pajal, yupj nin 
lajay. Pajal malala ca mpalas wa nosis nt'a yupj malala lajay mpes. 8Po 

ma malala la müjí. Nun quelel malala lojí numos mpes, ma la müjí. 
Nujola t'as numos cjuwá jinwá. Numos t'ü, na'aj la tocoyé jinwá nujola 
t'as. Más 'ücj numos cjuwá, ne ca 'ücj mpatjaqué Dios lal. Más malala 
numos mat'e ca na'aj la nts'iyacj nun 'awa püné nt'a, nun malala la 
tjújí mpes. Ne'aj pwe lovin. Nun quelel lowú, malala la müjí, ma la 
müjí. Nin p'iyá nujola t'as nutsjom cjuwá jinwá. Más 'ücj nutsjom cjuwá, 
ne ca 'ücj mpatjaqué Dios lal. Más malala nutsjom mat'e ca na'aj la 
nts'iyacj nun 'awa püné nt'a. 2Nun quelel malala loji nun nucú mpes 
p'in, ma ca nucú niná. Nujun tulucj jinwá nujola t'as nun. Nujun t'ü, 
na'aj la tocoyé jinwá nujola t'as. Más 'ücj nujun pjaní cjuwá, ne ca 
'ücj mpatjaqué Dios lal. Más malala nujun mat'e ca na'aj la nts'iyacj 
nun 'awa püné nt'a —nin tjevele Jesús jupj discipulopan* jis lal. 


Dios pajal quelel liji tsjictjacj. 
(Lucas 15.3-7) 


10 Jesús tjevele wa: 

—Po ma nujola t'as tsjictjacj 'üsüs tulucj, yupj tsjicj way mpes. Dios 
sin jyama yupj jis angelpan*, jis majamacj tsjictjacj. Niná angelpan 
Dios pü'ü nt'a patja. Januc Mpapay Dios lovin, jupj ne tsjun po'ó 
pü'ü. Mpes nun ca jus cülayé Dios quelel liji tsjictjacj. [11 Ma sa coii 
Dios, leh jinwá yupj Dios lal. Napj jis capj p'yacj mpes ca 'üsüs nsem 
yupj Dios lal ne ca mpatjam jupj lal. Napj p'iyá niná Yomen Dios jas 
tjejyamá —nin tjevele Jesús.] 

12 Jesús sin tji'yüsa lis tjiji Dios quelel liji pjú gente. Ninana tjevelá: 

—Yom pjaní oveja* ciéneya si manuna ca nacj, pajal pülücj. Oveja 
pjaní way tjemey, leñ tjevyala. Mpes yom niná ca mim, ca la mpalas 
oveja lei tjevyalá. Oveja noventa y nuéveya ne'aj lyawui ca nacj joc! 
'ala'á, tsjutsj jala nt'a. Pjü way lejJeñ mpe ca mim yomen. ¿Ncu ma 
t'üc' way ca nin la mijis nina? 13Jupj jus tjinyuca na oveja leñ tjevyalá, 
pajal 'ücj jos nsem jupj. T'iic! way niná. Más 'ücj jos nsem oveja niná 
mpes, la p'a noventa y nueve jis lal. Noventa y nuéveya ma lei jis 
tjevyala yupj. 1^ Nin wa Nupopay tsjun po'o pü'ü lal. Jupj ma jos tsjicj 
pjaní leñ mvalas. Ma jos malala mpalas. Jupj jos pjü way ca jupj lal 
mpatjam —nin tjevele Jesús. 


Nun ca mvelé nun jis pülücpan jis lal yupj malala la tjajay mpes. 
(Lucas 17.3) 


15Jesüs tjevele wa jupj discipulopan* jis lal: 

—Napj mpes japon nun jis pülücpan napj mpes. Jipj pyülücj pjaní 
malala liji jipj lal ca nacj. Malala la tjiji na, jutja jus nucun jisapj 
p'in. 'Üsüs way tjevele jupj lal tsjan nina jupj malala lija. Nun p'in 
nuseya mat'e ca mvelé. Jupj ca jola mpalas jupj malala la tjiji ca 
nacj. 'Üsüs ca la mijis quinam, mpes nun nusey manas wa ca quelel 
la müjí niswá. 16Jupj ma quelel pjoca jipj velen ca nacj, mpes jipj ca 
mim p'a wa lal jupj nt'a. 'Ücj wa mat'e jis lal mim jupj nt'a. Yupj ca 
mpjacaiü jipj pyülücj velá. Yupj ca 'ücj mvelecj jipj t'üc' way velen. 
Dios ts'uyupan ma polel la pon pjaní pin vele. *Mát'eya javelepj yupj 
tjepjyacañ, 'ücj jis la pon. Cónt'eya 'ücj jis la pon wa. Manas jipj lal 
jil, yupj ca mvelecj wa malala la tjiji lal. Yupj ca mvelecj yupj jisas 
wa jupj ca 'ücj la mijis. 17 Jupj newa ma quelel pjoca nin la tjejay na, 
jipj ca mvelen nina Dios ts'uyupj jis lal. 'A jis tjimyula na mvelen ca. 
Yupj p'iyá ca mvelecj jipj pyülücj lal, jupj malala nyuca liji mpes. Jupj 
ma quelel pjoca yupj javelepj, Dios ts'uyupj ca mvelecj ma yupj popa 
jupj quinam. Ma pyona jinwá ca nsem jupj jipj lal. Jipj jele nsem jupj 
pecj jinwá, impuesto jaylacj jata'epj jinwá. 

18Nun 'ücj wa ca mvelé ncu malala nyuca la tjajay p'a wa. Nun 
nin welé nosis casá, nin p'iyá Dios ca mveles tsjun po'ó. Nun 'ücj 
wa ca mvelé ncu malala nyuca la tjajay tulucj. Nun nin welé nosis 
casá, nin p'iyá Dios ca mveles tsjun po'ó. T'üc'. 19Nin p'iyá nina: nun 
p'in nuseya mat'e nujola pyala nin p'iyá lo moná Dios lal, jupj ca nu 
ma'ayas nun lo moná. Mpapay Dios tsjun po'o pü'ü ca nu ma'ayas 
nun lo moná nosis casá. 20 Mat'e, cont'e 'a si mulú napj mpes, napj 'os 
wa yupj jis lal. Nin mpes ca nt'anquecj Dios lal la mon —nin tjevele 
Jesús yupj jis lal. 


Lovin perdonar la müjí nun sejatjampan. 


21 Yacjaya Pedro tjac' Jesús nt'a. Tjevele Jesús lal: 

—Nejepa, ¿la nol perdonar la mejay napj natjam, jupj malala la 
nijá? ¿Ncu la siéteya 'ücj perdonar la mejay jupj? 

22 Jesús tjevele jupj lal: 

—La siéteya tulucj. Jipj lovin ca perdonar la mijin jipj jetjam —nin 
tjevele Jesús. 

23 Jesús parábola* tjevele wa Pedro lal. Jas tji'yüsa la tjiji Dios jos 
ncupj lovin perdonar lijicj la p'a wa. Ninana nin tjevele: 

—Napj ca mvelé 'onin ne nin liji Dios jupj jyü'ta lal. Jepa püné po'ó 
ca mvelé napj. Dios liji wa jepa püné niná jinwá. Jepa püné quelel 

seletsja nol leveltsja jupj jomozopan jupj lal. Jostsja ca jaylacj la 
mijicj quinam. 24Nin mpes jupj vele watsja jomozopan jis lal. Nasa 
nin lajaytsja na, mozo pjaní lal jiquil watsja jupj nt'a. Mozo niná level 
pünetsja. Peso millón quínceya leveltsja jupj lal. 22Mozo ma polel 
jaylacj la tjiji, ma tje'yaya. Nin mpes jepa tjijyü'ta jupj jomozopan ca 
vender la mijicj mozo niná. Esclavo* ca nsem jupj. Tjevele ca vender 
la mijicj wa jupj jats'om, jupj juts'uyupj 'ots'ipj, pjü way jupj tya'a 
watsja 'ots'ipj. T'emel ca jaylacj mpalas level mpes. 26Mozo pajal la 
tjemyona jepa ma ca nin la mijis. Tüic' jin tjá'asa jepa wolap'a'á. La 
tjemyona: “In la ntjinucú. Tülü way ca jaylacj la mejay pjú.* 27Nin 
tjevele na, jupj jepa pajal jólatsja jupj mpes. Tjevele ca perdonar la 
mijis level mpes. Tjevele 'ücj la winin. 

28"Mpes tjemey mozo niná. Tjemey na, mozo niná tjinyuca mozo 
p'a wa. Niná leveltsja mozo mwalá way lal. Jupj level pjaní waytsja 
p'in. Mozo mwalá ntjüi'le jupj mwen po'ó. Tjevele level lal: Jaylacj la 
mijin jipj level napj lal, 29Jupj level tjevele: “In la ntjinucú. Tülü way 
ca jaylacj la mejay”. 39Mozo mwalá ma jostsja. Jepapan nt'a tjemey. 
T'ya tjevele la p'a ma jaylacj la tjiji level. Tjiquil, ntji'liñ level líjitsja 
mpes. Cawilta mo'o tjo'onsopj jupj. Tjowelepj ne'aj ca mpü'üm jupj, 
pjü way jaylacj la tjiji nas. 31La p'a wa mozopan tjunuc nin tepyalá. 
Pajal 'aplijílatsja mozo mwalá ma perdonar la tjiji ma'ajapj. Tjil yupj 
jis jepa nt'a, pjü tjowelepj tepyalá. 32Jepa püné tjevele ncuwim mozo 
mwalá. Tjevele jupj lal: “Malala jipj pajal. Jipj pajal la tjemyon napj 
lal, mpes tjevelé ca perdonar la mejay jipj level mpes. 33 ¿Tsjan mpes 
ma nin p'iyá la tjejay jipj, mozo la p'a wa lal? Napj nólatsja jipj mpes. 
éTsjan pjucj ma jéletsja mozo p'a wa mpes?' nin tjevele jepá. 34Jepa 
ts'i 'inyatsja pajal. Tjevele ca cus ntülücj mozo niná. Tjevele lovin 
ca cus ntülücj, pjü jaylacj la tjiji nas. 35 Nun ma quelel perdonar loji 
nun sejatjampan, Mpapay Dios ca nin p'iyá la mijis nun jis lal —nin 
tjevele Jesús. 


Dios ma jos niyom pje'á la ts'i yupj sejats'om. 
(Marcos 10.1-12; Lucas 16.18) 
19 1 Jesús tecyawaja tjevele jupj quelel véletsja. T'iic' tjevele na, 
tjemey jupj Galilea mpe. Niswa tjemey Judea nt'a. 'Üsü na'aj 
po'ó wínetsja. Niná 'üsú Jordán lotsja. 2Gente pülücj 'a jis tjimyula jupj 
nt'a jümücj nt'a, cus la coii. Nepénowa yupj malala jisastsja. Jesús jis 
tji'yü'sa lis tjiji ne'aj, jümücj nt'a. 3Fariseopan* nepenowá tjiquil wa 

Jesús nt'a. Quelel la 'üytsja jupj lal. Yupj ma jisastsja Jesús. Yólatsja 
yupj la 'üytsja pajal costa nsem jis wala la veles. Yólatsja jupj mveles 
malala ca nsem judiopan* jis lal. Yupj la tjü'üy: 

—éNcu 'ücj Dios lal yom se jama jupj jats'om, jupj jos mpes p'in? 
Malala tulucj jupj jats'om ca nacj. 

4 Jesús jis wala tjevele: 

—¿Ncu ma mo'o tjowelé Dios Popel nun? Jupj Popel nin vele Dios 
p'iyá la tjiji gentas. La tjiji wa niyom, nequem, 'ücj ca mwayiñ yupj. 
5Dios tjevele: Yom ca mim popay mpe, jamay mpe, jats'om lal lo 
püt'üs. Ca quelel la mijis jupj. Manas ca jüp'üy pjaní jinwá nsem yupj.” 
6Nin mpes yupj mat'e tulucj, tjewyayiii na. Pjaní p'in yupj Dios lal. 
Dios yugo sey pjucj po'ó tipyünta jinwá la tjiji. Dios p'iyá nin la tjiji 
na, gente ma polel sin tjan sin majamacj —nin tjevele Jesüs. 

7Fariseopan* tjowelepj: 

—Moisés* tjevele Dios tjijyü'ta püná. Jupj tjevele yom ca papel mpaques, 
jats'om pje'á li ts'iyá na. Papel ca mveles quepan jupj jats'om tulucj 
quinam. Moisés tjevele yom papel ca ma'ayas jupj, ca jas majamas jupj 
jats'om. ¿Tsjan mpes Moisés tjevele jupj ca 'ücj la mijis niná? 

8Jesüs yupj jis wala tjevele: 

—Nun ma 'üsüs quelel lojitsja, Dios jos jin. Nin mpes Moisés* nin 
tjevele 'ücj jas majamá nun sejats'ompan. Dios nosis la tjiji na, jupj 
ma jostsja yom nin la qjuijis. 9 Napj najas más 'üsüs loji püna la tjajay 
jis lal. Ma najas nun sejats'om so jamá. Yom se jamá jats'om, p'a lal 
woya ca nacj. P'a lal woya na, Dios ca jola nsem yom niná ma jats'om 
ne'aj mya'na. Malala lajay p'in Dios lal. Jets'om la p'a lal wine, nin 
mpes p'in 'ücj se jam mim —nin tjevele Jesús. 

10 Jupj discipulopan* tjowelepj jupj lal: 

—Po 'in costa way nina la mijicj jipj tjevelen jinwá. Jipj velen 
yom ma polel pje'á li ts'iyá jupj jats'om, jupj jos na. Más 'ücj ma ca 
mwayim ca nacj. 

1 Jesús tjevele: 

— Costa way patja niyom sejatstom tulucj. Dios jis capj p'ya'sa niyom 
nepenowá. Yupj 'ücj wa patja sejats'om tulucj. La p'a wa ma polel jis la jay 
niná. 12Niyom nepenowá ma quelel wyayiñ. Lovin nintsja yupj. Nepénowa 
malala jis tepyala jis jüp'üy, la p'a wa malala lis tjajay mpes, nin mpes ma 
polel wyayiñ nepenowá. Nepénowa yupj jinwá tulucj. Yupj 'ücj wyayiñ. 
Yupj sin nin ma wyayiñ, Dios mpes tsji' lajay mpes. Nepénowa 'ücj nin lajay 
napj velé jinwá. 'Ucj nin lajay, ca nin la mijicj ninam —nin tjevele Jesús. 


El Nuevo Testamento en Tol de Honduras, 2da ed. ©2010, Wycliffe Bible Translators 


63 SAN MATEO 19 


Jesús jos tsjictjacj jiquil jupj nt'a. 
(Marcos 10.13-16; Lucas 18.15-17) 
13Nepénowa tjiquil Jesús nt'a tsjictjacj jis lal. Jisastsja tsjictjacj sey 
pjucj po'ó ca po la mo'ot'es Jesús. Jisastsja wa jupj Dios lal mveles 
tsjictjacj mpes. Jesús discipulopan* jis capj tjowelel tsjictjacj jis lal tjiquil 
mpes. 14Mop'in 'üctsja Jesús lal yupj tjiquil. Jupj tjevele: "Jis ma'ayá 
ca ncul tsjictjacj napj nt'a. Po ma jis miijii'tú ma ncul. Gente japon 
tsjictjacj japon jinwá, Dios 'ücj si jütüta yupj.” 15 Jesús nin tjevele na, 
tsjictjacj sey pjucj po la tje'yot'a. Nin la tjiji na, tjemey ne'aj patja mpe. 


Costa way pülücj jatatj Dios si jütüta popa se palá yupj. 
(Marcos 10.17-31; Lucas 18.18-30) 


16 Yom pjaní tjac' Jesús nt'a. Tjevele jupj lal: 

—Jipj sin 'yüsa lejay Dios mpes. ¿Tsjan 'üsüs ca la mejay napj ne 

Dios ca ma'ayas napj ca 'ücj mpü'üs lovin jupj lal? 
17 Jesús tjevele: 

—¿Tsjan mpes napj lal nla 'yúy tsjan ca la mijin pajal 'üsüs? Pjaní 
way p'in 'üsüs. Jipj jyas mpü'üm jupj lal, nin la mijin jupj jyü'tá. 

18Yom tjevele: 

—Jupj pülücj tjijyü'ta. ¿Cana ca la mejay jupj tjijyü'tá? 

Jesús tjevele jupj lal: 

—'Ma ca mü'ü'nan la p'a. Niyom ma ca ne'aj manucj sejats'om tulucj. Nequem 
ma ca mal jis vayum tulucj jis lal. Ma ca mpequem. Ma la ntsawilin. 19Ca 'üsüs 
la mijin pyapay lal, jemay lal, yupj noypan mpes jipj lal. Quelel lis mijin ne'aj 
patjá. Jipj piya quelel la 'ejay jinwá, ca quelel lis mijin yupj' —nin tjevele Jesús. 

20 Tjamacjas nina tjevele Jesús lal: 

—Pjú way nina t'üc' la tjejay jipj tjevelen jinwá. ¿Ncu pjaní way 
ma lejay custjay? 

21 Jesás tjevele jupj lal: 

—Pjaní way ma lejay custjay Dios jos jinwá. Jipj 'üsüs way quelel 
lejay Dios jos jin, jipj ca vender la mijin jipj jits'a'á pjü way. T'emel así 
way ca jis ma'ayan t'emel cjuwá. Jutja, ca nin la mijin. Mpes pülücj ca 
nt'an tsjun po!ó, Dios pü'ü nt'a. Nin la tjejay na, ncuwim napj nt'a, ca 
ncapj ncoiicon. Jipj ca jin mü'üsüs napj lal —nin tjevele Jesús jupj lal. 

22Tjamacjas tjapjaca na nina Jesús tjevelá, 'aplijila tepyala. Tjemey 
jupj Jesús mpe. Pülücj tyá'atsja, mpes ma quelel así 'yáyatsja jupj juts'a'á 
cjuwá jis lal. 22 Tjamacjas tjemey na, Jesús tjevele jupj discipulopan* jis lal: 

—Nin lovin, pülücj jatatj jis lal. Pajal costa way Dios si jütüta popa 
se pala yupj. T'üc' way niná. 24Nin p'iyá nin velé. Pajal costa way 
camello* jav jul casá jama. Camello ma polel nin liji niná. Más 'in costa 
way pülücj jatatj Dios si jütüta popa ca jis mpalas —nin tjevele Jesús. 

25 Jupj discipulopan* tjepjyacaii na niná, pajal yólatsja jupj tjevele 
mpes. Yupj tjowelepj: ^Pajal costa way Dios si jütüta popa se palá 
yupj. Pjü way ma 'üsüs se palá Dios lal ca nacj, ma mpatjam Dios lal." 

26 Jesús yus tjinyuca, tjevele: 

—Gente yusapj p'in ma polel 'üsüs se palá Dios lal. Dios !ücj nin liji 
pjü way niná yupj mpes —tjevele. 

27 Pedro jola tepyala tjamacjas ma quelel jámatsja jupj juts'a'á mpe, 
'ücj la püt'üs Dios lal. Mpes Pedro tjevele Jesús lal: 

—Neupj cuts'a'á jatja tjeleque jipj lal. Tjeleque cyapj la coi. ¿Tsjan 

28 Jesús tjevele jupj lal, la p'a wa discipulopan* jis lal wa: 

—Napj p'iyá niná Yomen Dios jas tjejyamá. P'a Jawasa Dios ca pjü 
seyasa la mijis nosis nt'a. Seyasa liji na, napj Jepa ca mo'os. Pajal püné 
ca nsem napj. Nun ncapj coiicó quinam, nun jepapan ca nsem 'ots'ipj, 
nin tepyala na. Nun jepapan dóceya nsem, israelpan* jis tribu dóceya 
jis la jütütj. Nun ca mvelé israelpan jis lal ncu malala la tjajay nosis 
nt'a. Nin ca nsem nun ncapj tocoricó mpes. T'üc! way. 29Nin p'iyá 'üsüs 
lejay napj lovin ncapj tocoñ jis lal. Nepénowa jil jis wa nepé ncapj 
jacoii mpes. Nepénowa jil jis pülücpan nepé. Jis papay, sejamay nepé 
jil nepenowá. Nepénowa jil jis tstuyupan nepé. Nepénowa jil jis moma 
mpe, ncapj jacoii mpes. Napj pajal pülücj ca jis ma'ayá nin la tjajay 
mpes. Pjaní way p'in tjá'asa tjil ca nacj. Napj ciéneya ca jis malaya yupj 
pjaní way tja'ayapj mpes. Lovin ca mpatjam Dios lal 'ots'ipj, nin ca 
la mejay napj yupj mpes. 30 Nepénowa püna p'in topon napj lal, yupj 
tsjictjacj ca nsem napj Jepa 'os na. Nepénowa p'a jawasa ca mponecj, 
noypan ca nsem yupj. Nin ca nsem pülücj jis lal —nin tjevele Jesüs. 


Parábola uva lejeii nt'a tsji' lajay mpes. 


2 0 1Jesüs parabola” tjevele wa sin la 'üsüs jis la jay. Sin tji'yüsa 
lis tjiji 'onin ca jis ma'ayas Dios Jesucristo cus tocoñ jis lal. 
Ninana Jesús tjevelá: 
—Napj ca mvelé 'oyn nyuca liji Dios, jupj jyü'ta nt'a. Yom po'o ca mvelé. 
Yom niná 'amá püné tya'a, pülücj sine mpes. Dios liji yom niná liji jinwá. 
Niná yom mozopan jostsja jupj. Po 'in püstapj tjemey, la tepyala niyom 

nepenowá, jupj jomozopan nsem. Tjevele ca tsji' la mijicj jupj uva lejeñ 
nt'a. 2Yupj tjowelepj 'ücj ca tsji' la mijicj ts'ac' pjaní t'emel mpes, ts'ac' 
pjaní tsji' lajay jaylacj mpes. 'Uctsja nina yom lal. Sin tjejyama tsji! la 
mijicj jupj uva lejeñ nt'a. 3Yacjaya yom tjemey jis wa nepénowa lejeñ 
nt'a. Las nueve ca nactsja. Yom yus tjinyuca niyom nepénowa yupj 
lejeñ p'intsja, ma tsji' lajaytsja. 4Yom tjevele yupj jis lal: “Nun p'iyá ca 
nlawú wa, ca tsji' la müjí napj uva lejeii nt'a. Napj t'üc' way ca jaylacj 
la mejay nun tsji' loji mpes.' 5Mpes tjil yupj tsji' jis la jay. 

"Yacjaya, culupwen nt'a tjá'asa na, yom tjemey wa niswá yupj jis 
wa lejeñ nt'a. Nin p'iyá tjevele jupj niyom ma tsji' lajaytsja jis lal. 
Jupj nin p'iyá la tjiji wa las tres na, t'awaná. Sin tjejyama wa tsji' jis 
la jay ne'aj. 6 Yacjaya tjemey wa niswá yomen. Ne'aj já'asa las cinco 
pyala na quinam. Jupj p'a wa yus tjinyuca ma tsji' lajay. Mpes jupj 
jis la tji'yüya yupj jis lal: ¿Tsjan mpes nun p'in lüjüquetsja, tsji' liji 
secj ts'ac! pjaní?' 7'Leñ pjacj mozo jostsja yacjaj', nin tjowelepj yupj. 
Yom jis lal tjevele: Lowa wa nun, ca tsji' la müjí napj uva lejeñ nt'a*. 

8”Nasa t'yaja na, yom uva juts'a'á tjevele mozo pjaní lal. Mozo nina 
jépatsja la p'a wa mozopan jis lal. Yom tjevele jupj lal: “Tjevele ncul uva 
lejeii nt'a tsji' lajay. T'emel jis tje'yaya yupj, tsji' la tjajay jaylacj. Mwalá 
way ca t'emel jis ma'ayan locopyaya sin tjejyam jis lal. Jis tje'yan na, ca 
jis ma'ayan wa mwalá way sin tjejyam jis lal", nin tjevele yom uva juts'a'á. 

9"Niyom nepénowa tlawaná tjil, las cinco na, hora pjaní tsji' la tjajay. Mpes 
yupj mwalá way tjiquil, natj t'emel. Ts'ac' pjaní tsji' la tjajay jinwá natj yupj pjü. 
10 Yacjaya niyom p'a wa tjiquil ttemel mpes. Niyom nenem mwalá way tsji' la 
tjajay tjil yupj, püstapj pin. Ts'ac' pjaní tsji! la tjajay yupj, mpes yupj yólatsja yom 
uva juts'a'á más 'in pülücj way jaylacj la mijis yupj jis lal. Nin tuluctsja. T'emel 
ts'ac! pjaní tsji' lajay jaylacj natj wa yupj pjü. Nin p'iyá jaylactsja. 11 Mpes yupj 
jis t'emel natj na, malala po'o javeleptsja yom uva juts'a'á lal. 12'Jipj locopyaya 
sin tjejyam niná noyomes. Hora pjaní p'in tsji! la tjajay”, tjowelepj yupj. 'Cupj 
p'iyá jis tje'yan wa yupj ncupj qjuis tje'yan jin p'iyá. Malala nin, tjowelepj yupj. 

13"Uva juts'a'á tjevele yup] popa pjaní lal: Najamica —tjevele jupj—, napj 
malala la tjejay tulucj nun jis lal. Jipj tjevelen 'ücj ca tsji! la mijin ts'ac' pjaní, ne 
napj jaylacj lejaytsja jipj ts'ac' pjaní tsji la tjejay mpes. 14Nt'ya jipj t'emel. Jutja 
quinam wya nt'a. Napj quelel jaylacj lejay watsja nin p'iyá locopyaya jas tjejyam 
lal; jipj lal jaylacj la tjejay jin p'iyá, nin p'iyá jaylacj lejay jupj lal. 15T'emel nina 
napj nt'emel. Napj 'ücj 'ya napj nt'emel napj najas jinwá. ¿Ncu ts'üis jipj napj 'üsüs 
la tjejay mpes?' nin la tji'yüya uva juts'a'á. 

16 Jesús tecyawaja tjevele parábola* quinam. Tjevele: 

—Nin jinwá liji Dios. Nepénowa locopyaya topon napj mpes, noypan 
ca nsem yupj ca nacj napj Jepa 'os na. Nepénowa piina p'in topon, 
tsjictjacj ca nsem napj Jepa 'os na. Dios véletsja pülücj jis lal ca yupj 
ncul jupj nt'a, mop'in ma jiquil nepenowá. Dios p'iyá lis t'ya pjacj 
mpatjam jupj lal. Pjaní way p'in lis t'ya —nin tjevele Jesüs. 


Jesüs niswa tjevele ca mpa'is, ca niswa jas müjünsüs la püt'üs. 
(Marcos 10.32-34; Lucas 18.31-34) 


17 Jesús newa jámatsja Jerusalén nt'a. Jámatsja na jümüc;j nt'a, Jesús jas tjan 
tjemey jupj discipulopan* dóceya jis lal pin. Tjevele yupj jis lal: 18 "Jerusalén nt'a 
leque quinam. Napj p'iyá niná Yomen Dios jas tjejyamá. Dios ca jis ma'ayas niyom 
nepenowá malala la mijicj napj lal; sacerdote* noypan ca nin la mijicj, Moisés* 
popel sin 'yüsa lajay ca nin la mijicj wa. Yupj ca mvelecj napj malala la tjejay. Ca 
mvelecj ca ncapj ntülücj, ma pats'. 19Mpes ca ma manucj judiopan* tulucj nt'a. 
Judiopan tulucj ca la mpjüts'ünücj, ca ma süpücj. Ca cruz* po'o ca ma valacj 
napj, ma pats'. Tslac! cont'e na, ca nin müjünsü, mpü'üs niswá”, nin tjevele Jesús. 


Más 'ücj Jesús sa coii ma püné jin yola yupj p'iyá. 
(Marcos 10.35-45) 
20Locopyaya, Zebedeo jatjampan sejamay tjac!' la veles Jesús lal. 
Jupj jatjampan tjiquil wa yupj sejamay lal. Sejamay tüic' jin tjá'asa 
Jesús wolap'a'á, la tiemyona Jesús ca 'üsüs la mijis jupj mpes. 
21 —¿Tsjan jyas? —la tji'yüya jupj. 

Yupj sejamay tjevele: 

—Najas natjampan jipj lal p'in majatjum, jipj Jepa jac' na. Najas pjaní 
wa jipj li'inyampe ma'ajam, ma'ajapj ma'ajam wa jipj nancupwepe 
najas. Nin la mijin, ma 'en —tjevele. 

22 Jesús tjevele yupj jis lal: 

—Nun ma solejé tsjan niná nun lo moná. Malala ca ma palas napj. 
¿Ncu 'ücj wa nun lal ca malala nu mpalas nun, napj malala ne palá 
jinwá? 

—Ücj wa nina cupj qjuis lal —nin tjowelepj yupj. 

23 Jesús tjevele yupj jis lal: 

—Nin ca nsem nun lal. Ca malala nu mpalas, malala ne palá jinwá. 
Newa nin, napj ma polel velé nun ca majatjaqué napj lal, pjaní wa 
li'inyampe, pjaní wa nancupwepe. Mpapay nasa la t'ya pjacj ca majatjum 
ne'aj. 'Ücj la tjiji nasa yupj majatjum nt'a —nin tjevele Jesús yupj jis lal. 

24 Jesús discipulopan* p'a witjacj Jus nlay niná la tjomon yupj. Jus 
nlay yupj la tjomon ca noypan nsem Jesús Jepa tepyala na. Mpes la 
p'a wa discipulopan diéziya ts'a tji'in discipulopan mat'e jis lal. 25Mpes 
Jesús nin tjevele ca pjü 'a jis mulus. Tjiquil na, tjevele yupj jis lal: 

—Judiopan* tulucj jis jepapan jajütütj la pla wa, yupj noypan mpes. 
Yupj jis auxiliarpan yümücj se jütütj wa ne'aj patjá. 26Nin tulucj ca 
nsem nun jis lal. Nun p'in nujos noypan nsem nun, ca pajal 'üsüs la 
müjí la pla mpes. Yupj jis mozo jinwá nsem nun. Nin lojí na, noypan 
nsem nun. 27Nun nujos más 'üsüs ca nsem nun pjü jis lal, ca 'üsüs la 
müjí lovin la p'a jis lal. Yupj jis esclavo* jinwá ca nsem nun. Nin lojí 
na, más 'üsüs nsem nun la p'a jis lal. 28Nin p'iyá lejay napj. Napj p'iyá 
nina Yomen Dios jas tjejyamá. Napj tjacuwis jis capj la p'acj la p'a wa. 
Yupj ncapj jap'acj mpes tjacuwis tulucj. Malala jis tepyala nosis casá 
patja, malala la tjajay mpes. Napj ma pats' ca yupj mpes. Nin mpes 
yupj sin popa pülücj ca 'üsüs nsem Dios lal —nin tjevele Jesás jupj 
discipulopan* jis lal. 


Jesús jis tji'yü'sa lis tjiji niyom yun tulucj. 
(Marcos 10.46-52; Lucas 18.35-43) 

29 Jesús ne'as tjemey watsja Jericó po'ó jupj discipulopan* jis lal. 
Nasa jiltsja Jericó mpe. Gente pajal pülücj jupj lal jiltsja. Cus tocoñ 
jümücj nt'a. 39 Niyom mat'e jümücj la nt'a játjatsja. Yun tuluctsja yupj 
manas. P'a wa jis wala tjowelepj Jesús ne'aj wa ca mim. Mpes niná 
manas yümücj tjowelepj: 

—Qjuis Jepa, qjuis capj tjep'ya!sa. Dios jin tjejyama nosis nt'a. Jipj 
David” püna tüpü'ü popa p'iyá —nin tjowelepj yupj. 

31 Pülücj way Jesús cus tocoñ sin popé jis capj tjowelel la tupuyupj 
mpes. 

—Lyájasa t'as —tjowelepj yupj. 

Más yümücj la tupuyupj: 

—Qjuis Jepa, qjuis capj tjep'ya!sa. Dios jin tjejyama nosis nt'a. Jipj 
David* püna tüpü'ü popa p'iyá —tjowelepj yupj. 

32 Jesús tyantaná. Tjevele ncul yupj. La tji'yüya yupj jis lal: 

—éTsjan nujos napj la mejay nun mpes? 

33 —Po quelel nyucucj —tjowelepj yupj. 

34Jesüs pajal jólatsja yupj mpes, malala jis tepyala mpes. Po la 
tje'yot'a yun po'ó. Yun po la tje'yot'a na, leii way 'ücj januc jis tepyala 
yupj. Yupj sa coii watsja Jesús quinam, sin la 'üsüs yupj jupj lal. 

Jesús Jerusalén mo'o tjemey jepa püné jinwá. 
(Marcos 11.1-11; Lucas 19.28-40; Juan 12.12-19) 


2 1 1Ne'aj way p'intsja quinam Jerusalén nt'a. Ne'as tjil Betfagé 
po'ó nepénowa tapatja nt'a. Jis wa ne'aj lejeñtsja tucuc' po'ó, 
niná tucuc' Olivos ló. Ne'as tjil na Betfagé nt'a, Jesús mwalá sin tjejyama 
jupj discipulopan* mát'eya. 2Tjevele yupj jis lal: “Lowa yupj jis wa 
lejeii nt'a. Ne'as tjalawü na, nun ca nucü soysoy tsyu'pa toñca. Soysoy 
tsjicj ne'aj toñca jamay lal ca nucú wa. 'Osocté, ncumaná ma 'e manas. 
3P'a wa ca nu la mü'üyas tsjan mpes socté, monú soysoysos ca nacj. 
Nin vele niná, nun ca mvelé Nujepa jos yupj. Tjowelé na niná, jupj 
leñ way ca mveles 'ücj monú soysoysos”, nin tjevele Jesús yupj jis lal. 
^Nin mpes nin tepyala profeta* pjaní tjevele pajal püna. Ninana 
jupj tjevelá Dios mpes: 
5 “Tjowelé Jerusalén nt'a patja jis lal: 
"Tjunuca nun. Nun jis jepa jac' nun nta. 
'Üsüs jupj. Lyájasa wine. Ma le palana. 
Soysoy casá jalasa jama. Soysoy tsjicj casá jalasa jupj." " 
Nin tjevele profeta. Tjevele Jesús ca nin la mijis. 
jin. 7 Tucuman soysoy jamay soysoy tsjicj lal. Sin quip soysoy casá 
tjo'onsopj, casá lo 'osos Jesús. Casá já'asa tjemey Jerusalén nt'a, pülücj 
patja nt'a. 8Gente pülücj sa coñtsja Jesús jümücj nt'a. Pülücj yupj sin 
popé jümücj po'o tapajatj yupj sin quip. Nepénowa manaca pjwel tapajatj 
júmiicj po'ó. Nin la tjajay 'üsüs lo pal jümücj po'ó, Jesús jama nt'a. 
9Gente pülücj mwalá tjil jümücj nt'a. Pülücj wa cjüil tjil. Pjü way 
yümücj la tupuyupj Jesús 'üsüs. Tjowelepj: 
“Üsüs pjac tjowelé Jesús po'ó. 
Jupj niná Yomen Dios tjevele ca jas majamas. 
David* püna tüpü'ü popa p'iyá jupj. 
Dios pajal 'üsüs ca la mijis jupj mpes. 
Dios mpes vele jupj, 
Dios ne cupj qjuis Jepa Püné. 
Tsjun po'o patja 'üsüs pjac ca mvelecj wa 
Jesús po'ó.” 
Nin tjowelepj yupj jümücj nt'a. 
10 Jesús ne'as tjemey Jerusalén nt'a. Ne'as tjemey na, pjü way 
Jerusalén mo'o patja javeleptsja Jesús nasa tjac'. Yupj jis la tjü'üy: 


El Nuevo Testamento en Tol de Honduras, 2da ed. ©2010, Wycliffe Bible Translators 


69 SAN MATEO 21 


—¿Pjacj niná, jepa püné jinwá tjac'? 

11 Jesús cus tocoñ tjowelepj: 

—Ninana Jesús. Profeta* jupj. Nazaret mpe 'esepj jupj, Galilea mpe 
se jütütj mpe —nin tjowelepj yupj la p'a jis lal. 


Jesús ma jostsja malala la tjajay Dios wo nt'a. 
(Marcos 11.15-19; Lucas 19.45-48; Juan 2.13-22) 


12 Jesús wama tjemey Dios wo* nt'a Jerusalén po'ó. Vender lajaytsja 
ne'aj játjatsja. Jaylacj lajay ne'aj jatja watsja. Jesús pje'á sin tjejyama 
jis la winin pjü way. Ma jostsja nin lajay Dios wo nt'a. Nepénowa 
judiopan* jis t'emel vender lajaytsja romanopan* jis t'emel mpes. 
Judiopan jis t'emel mpes p'in 'ücj jaylacj lajaytsja ne'aj, Dios wo nt'a. 
Jesús yus ts'eptaná yupj jis mesa. Nepénowa sipipj vender lajaytsja. 
Jupj yus ts'eptaná wa yupj jis banco tsjictjacj. 13Tjevele: “Dios Popel 
vele wa Dios tjevele jupj wo po'ó. ‘Ninana nawa mpe javelepj napj lal 
—tjevele—. Nin ca ló nsem wosis”, tjevele jupj. Nun ma nujos nina. 
Nun la tjüjí pwecapan 'a si mulú qui'á”, nin tjevele Jesús. 

14 Jesús Dios wo* nt'a já'asatsja na, nepénowa yun tulucj tjiquil jupj 
nt'a. Nepénowa ma polel lyawuñtsja tjiquil wa jupj nt'a. Jis tji'yü'sa lis 
tjiji. 15Sacerdote* noypan tjunuc Jesús pajal 'üsüs la tjiji. Niypom Moisés* 
popel sin 'yiisa lajay tjunuc wa. Tjepjyacaii wa tsjictjacj tjowelepj Jesús 
pajal 'üsüs. “Dios ca cus mp'a!'sas Jesús —nin la tupuyupj tsjictjacj—. 
Jupj David* püna tüpü'ü popa p'iyá”, tjowelepj yupj. 

Sacerdote* noypan ts'a 'intsja tsjictjacj nin tjowelepj mpes. Nin p'iyá niyom 
Moisés* popel sin 'yüsa lajay. Ts'a 'intsja wa yupj. 16 Yupj la tjü'üy Jesús lal: 

—éNcu tjapjac' tsjictjacj javelepj? 

—Tjapjacas —tjevele Jesás—. Dios Popel vele: “Dios la tjiji tsjictjacj 
'ücj wa jis la veles Dios 'üsüs'. ¿Ncu lovin ma mo'o tjowelé nina? —nin 
la tji'yüya Jesús yupj jis lal. 

17 Nin tjevele na, tjemey Jerusalén mpe. Betania mo'o tjemey ca 
majas püste mpes. 


Lovin nin p'iyá pyala Jesús velá. 
(Marcos 11.12-14, 20-26) 
18Püstapj na niswa tjac! Jesús Jerusalén nt'a. Jümücj po'o jámatsja 
na, vecj pé'etsja jupj. 1? Higuera tjinyuca jupj jümücj la nt'a. Higuera 
niná julupj 'üsüs lo pis. Jesús la tepyala julupj. Cjuwatsja jupj. Joló 
p'in tjinyuca. Mpes Jesüs tjevele higuera lal: 

—Lovin ma ca mvalas jipj quinam. 

Niná tjevele na, leñ way ts'üique higuera niná. 20 Jesús discipulopan* 
tjunuc niná tepyalá. 

—Po 'in leñ way ts'üique jupj, jipj tjevelen na —tjowelepj yupj. 

21 Jesús tjevele yupj jis lal: 

—Nun poné na Dios lal, 'ücj ca nin pl'iyá la müjí, napj la tjejay jinwá. 
Nun newa poné ca nin mpalas nun welé jinwá, 'ücj wa ca nin la müjí 
higuera lal, napj la tjejay Jinwá. 'Ücj wa ca mvelé joc! lal: Jutja jipj 
'üsüma ntolo 'üsü püné mo'ó”. Nun poné ca nin mpalas, ca nin mpalas. 
Ninana ne t'üc'. 22Nun Dios lal poné na, Dios ca nin la mijis nun lo moná 
jupj lal. Pjü lo moná, pjü ca nu ma'ayas —nin tjevele Jesús yupj jis lal. 


Judiopan jis jepapan la tjü'üy Jesús lal tsjan mpes 'ücj si jütüta. 
(Marcos 11.27-33; Lucas 20.1-8) 


23 Jesús niswa wama tjemey Dios wo* mo'ó Jerusalén nt'a. Sin 
'yüsa lis tjiji ne'aj 'a jis tjimyula jis lal. Newa sin 'yüsa líjitsja na, 
niyom nepénowa tjiquil jupj nt'a. Yupj nepénowa sacerdote* noypan, 
nepénowa co'müypan* judiopan* jis lal. Yupj la tjü'üy Jesüs lal: 

—éPjacj 'e tje'aya 'ücj nin lejay, jipj lejay jinwá? ¿Pjacj 'i tjüjütüta 
nin lejay jipj? —nin la tjü'üy Jesüs lal. 

24 Jesüs jis wala tjevele: 

—Napj ca nu la mü'üy 'ots'ipj. Pjaní way p'in nu la mü'üy. Nun 
nawala tjowelé na niná, napj ca mvelé wa nun lal pjacj ntjijütüta 
nin lejay. 25 Ninana nu la 'yüy: ¿Pjacj tje'yaya Juan el Bautista 'ücj 
bautizar* la tjiji? ¿Ncu Dios p'in tjijyü'ta ca nin la mijis? ¿Ncu gente 
p'in jisastsja ca nin la mijis jupj? —nin jis la tji'yüya Jesús. 

Yuwá tjowelepj sacerdote* noypan, co'müypan* jis lal. Yuwá tjowelepj 
tsjan cüwelem jupj lal. Tjowelepj: *Cupj ma polel velecj Dios tjijyü'ta 
niná. Nin cüvelecj ca niná, Jesús ca qjuis la mü'üyas tsjan mpes ma 
tepyonecj Juan tjevelá. 206 Ma wa polel velecj gente p'in jisastsja jin 
la tjiji Juan. Nin cüvelecj ca niná, la p'a wa judiopan* ca ts'i mi'inacj 
cupj qjuilal. Ca malala la qjuis mijicj ca nacj. Yupj pjü way japon Juan 
el Bautista vele watsja Dios mpes", niná tjowelepj yuwá. 

27 Mpes yupj tjowelepj Jesüs lal: 

—Cupj ma selecj pjacj tje'yaya Juan el Bautista jupj 'ücj bautizar* la tjiji. 

Jesús tjevele yupj jis lal: 

—Nun ma nlal tjowelé, mpes napj ma wa ca mvelé nun nla tjü'üyá 
napj lal. Ma ca mvelé pjacj ntjijütüta napj nin lejay —nin tjevele jupj. 

28 Jesús parabola” tjevele wa sacerdote* noypan jis lal, co'müypan* 
jis lal wa. Jupj tjevele niná sin la 'üsüs jis la jay yupj ma lajaytsja Dios 
jos jinwá. Ninana tjevelá: 

—Yom pjaní jatjampan mát'etsja jupj. Nun ca mvelé pjacj manas popé 
'üsüs la tjiji. Yupj jis papay tjemey jatjam mwalá way nt'a. Tjevele: 
Jutja, ca tsji' la mijin uva lejeñ nt'a yacjaj'. 22Ma najas’, tjevele jatjam. 
Yacjaya 'üsüs way jólatsja, mpes tjemey. Tsji' la tjiji popay tjevele jinwá. 
30Locopyaya popay tjemey jatjam ma'ajapj nt'a. Nin p'iyá tjevele jupj 
lal. Jatjam tjevele: “Úcj napj jum tsji' lejay. Newa ma tjemey jupj 
—nintsja parabolas*. 

31 Jesús jis la tji'yüya sacerdote* noypan jis lal, co'müypan* jis lal wa: 

—éPjacj manas popé nin la tjiji popay jostsja jinwá? 

—Jupj jatjam mwalá way —tjowelepj yupj. 

Nin tjowelepj na, Jesús tjevele wa yupj jis lal: 

—Niyom impuesto jaylacj jata'epj malala yupj. Pwecapan yupj. Newa 
más 'üsüs se palá yupj nun jis lal. Dios si jütüta popa 'ücj se palá yupj. 
Mwalá way Dios si jütüta popa se palá yupj, nun jis lal. Nin p'iyá 
nequem malala lajay. Dios si jütüta popa 'ücj T "pala yupj. 32Juan el 
'üsüs way la cüjí Dios jos jinwá. Nun ma 3 toponé jupj tjevelá. Impuesto 
jaylacj jata'epj 'ücj topon jupj tjevelá. Nequem malala lajay 'ücj topon wa. 
Nun tjunucú yupj 'üsüs la tjajay yupj topon na. Newa ma 'üsüs quelel 
lojitsja nun. Newa ma quelel ponetsja jupj tjevelá —nin tjevele Jesús. 

33 Jesús parabola” p'a wa tjevele sacerdote* noypan jis lal, co'miiypan* 
jis lal wa. Niswa sin tji'yüsa lis tjiji yupj malala la tjajay. Ninana 
Jesús tjevelá: 

—Tjapja'aqué p'a wa parabolas*. Yom 'amá püné tyá'atsja. Uva pülücj 
sínetsja jupj. 'Ücj la tjiji wa uva sine nt'a. T'asiyü tjivyü'ü jupj. Pe jul 
püné tyoca, uva ca ne'aj jay majatsjacj, ca 'üsü mpalas. Ts'epjel jas 
tjijyiinsa wa ne'aj, jomozopan ca majamacj uva sine nt'a. Nin la tjiji 
na, yom jis tje'yaya mo'o jasin p'a witjacj, 'ücj la mijicj lo valas. Yupj 
tjowelepj ca ma'ayacj jupj, tjevyala popé. Nin la tjiji na, tjemey yomen 
pajal campa. 34P'a jawas uva tjevyala na, uva juts'a'á sin tjejyama 
jupj jomozopan uva lejeii nt'a. Sin tjejyama jis la ta'es tjevyala popé. 
35Niyom ne'aj tsji' la tjajay ma quelel ja'ayaptsja tjevyala popé. Jis 
ntji'liñ jupj jomozopan. Pjaní way mo'o süp, jas tjajam jupj. Pjaní wa 
tjü'ünan. P'a wa pe mpes po'o la tsi jupj, nasa tepe'e na. 36Locopyaya 
uva juts'a'á sin tjejyama p'a wa mozopan uva nt'a tsji' la tjajay nt'a. 

Pülücj sin tjejyama quinam. Niyom uva nt'a tsji' la tjajay malala lis 
tjajay wa yupj jis lal. 

37"Lovin ma tja'ayapj tjevyala popé, mpes jupj jas tjejyama wa 
jupj jatjam yupj nt'a. Jólatsja ca 'üsüs yola nsem jupj lal, jupj jatjam 
mpes. 38Nin tuluctsja. Jatjam jus tjunuc na, yuwá tjowelepj: “Uva lejeñ 
nt'a jupj popay juts'a'á. Jupj juts'a'á ca nsem, popay tepe'e na. Mas, 
mü'ünacj jupj, ne ma ca nta'es uva lejeii nt'a. Cupj p'iyá ca nt'anquecj 
momas”, tjowelepj. 39 Mpes ntji'liñ wa jupj. Pje'á la ts'i jupj sin mpe. 
Tjü'ünan jupj —nintsja parabolas*. 

40 Jesús tjevele ne'aj 'a jis tjimyula jis lal: 

—Uva juts'a'á ca mim sine lejeñ nt'a. Ne'as tjemey na ¿ncu nujola 
tsjan ca la mijis jupj ne'aj tsji' lajay jis lal? 

41 —Ca jis capj ntülüs ne'aj tsji' lajay. Ca jis mü'ü'nas niná niyom 
malala —nin tjowelepj 'a jis tjimyula popé—. Ca jis ma'ayas la p'a 
wa ca 'ücj la mijicj lo valas ne'aj. Yupj ca ma'ayacj tjevyala popé jupj 
juts'a'á mpes —nin tjowelepj yupj. 

42 Jesús tjevele sacerdote* noypan jis lal, co'müypan* jis lal wa: 

—Dios Popel tjevele ca nin nsem, parábola* jinwá. ¿Ncu ma mo'o 
tjowelé niná? Nin tjevele jupj Popel: 

“Niyom nepénowa quelel jajünsüptsja wosis 
pe mpes. 

Pe pjaní ma jisastsja wosis la jünsüs. 
Pe nina t'üc' way 'üsüstsja. 

Mpes qjuis Jepa Dios jas tjijyünsa wosis. 
Jupj mwalá way tje'yonsa pe niná 
wosis si jünsa mpes. 

Pe niná más 'üsüs waytsja pjü pe witjacj jilal. 
Tsjomis pe nina casá tóncatsja. 

Cupj selecj Dios p'iyá la tjiji niná. 
Jupj pajal 'üsüs way la tjiji. 

Nin vele Dios Popel. 

43"Dios pajal 'üsüs la tjiji nun mpes. Nu tje'yaya wa 'ücj tsji' la tjüjí 
jupj mpes. Newa nun malala la tjüjí Dios juts'a'á lal, uva lejeñ nt'a tsji' 
la tjajay jinwá. Nin mpes Dios ma ca nu ma'ayas tsji' lojí jupj mpes 
quinam. La p'a wa ca tsji' la mijicj jupj mpes. Yupj ca 'üsüs la mijicj 
jupj jos jin. 4^ Napj niná pe 'üsüs jinwá, napj tjevelé jinwá. Nun wosis 
su jünsü jinwá. Yom pe niná casá yaca, jupj malala ca mpalas pajal. 
Pe niná yom casá yaca na, más malala ca mpalas jupj. 'Upjú jinwá 

ca mpalas jupj. Ca nin nsem ma quelel la najay jis lal —nin tjevele 
Jesús yupj jis lal. 

45Sacerdote* noypan tjepjyacaii parabolas* Jesús tjevelá. Fariseopan* 
tjepjyacaü wa. Yupj jus nlaytsja Jesús véletsja yupj sin po'ó. 46Ma 
jisastsja Jesús tjevelá. Malala quelel lajaytsja Jesús lal. Ma la tjajay 
custjay. Lacj tjeyapj la p'a judiopan* jis lal. La p'a judiopan yólatsja 
Jesús 'üsüs. Yupj yólatsja profétatsja* jupj, Jesús. 
2 2 1Jesús p'a wa parabola” tjevele sacerdote* noypan jis lal, 

fariseopan* jis lal wa. 2Sin !yüsa la síjitsja pajal malala la 

tjajay yupj Dios lal. Ninana tjevelá: *Napj ca mvelé 'oyn nyuca liji 
Dios nosis casá. Jepa püné po'ó ca mvelé. Dios ca la mijis niná jepa 
püné liji jinwá. Niná jepa püné, jatjam quelel wóyatsja quinam. Popay 
jostsja pülücj ncul, ca cus ncoñcocj jatjam, woya na. Lovin nin lajaytsja 
jis la wayis ne'aj. Mpes jepa püné pülücj la tjiji jis la las. 3Pülücj jis 
lal tjevele ncul jis la las. Ve tjojon na, sin tjejyama jomozopan yupj 
nt'a. Tjowelepj ca 'ücj ncul quinam. Mop'in ma quelel jiquiltsja yupj. 

4"Mpes jepa sin tjejyama jupj jomozopan p'a wa yupj nt'a. Jepa tjevele 
ca nin mvelecj niná: “Nasa 'ücj la tjejay nu lo las. Nasa tjü'ünan vaca witjacj 
nu lo las. Tjü'ünan wa vaca t'ünt'ün witjacj. Pjü way 'ücj la tjejay quinam. 
Nculá, cus ncoiicó natjam, jupj woya na. 5Mpes tjil jepa jomozopan. Yupj 
jis lal tjowelepj jepa tjevele jinwá. Mop'in gente niná ma quelel jiquiltsja 
jepa jatjam wóyatsja nt'a. Ma quelel pjyacañtsja jepa jomozopan tjowelepj. 
Tjil la p'in yupj quelel jiltsja nt'a. Pjaní wa jupj sine lejeii nt'a tjemey. P'a 
wa tjemey vender la mijis. 6P'a witjacj jis ntji'liñ jepa jomozopan. Tjowelepj 
jepa jomozopan malala. Jis tjü'ünan yupj. 7Jepa pajal ts'i tji'ina nin la 
tjajay mpes. Sin tjejyama jupj militarpan niná niyom nt'a. Jis tjü'ünan 
yupj, jepa jomozopan tjü'ünan mpes. Yupj jis wa tjü'üm wa. 

8"Locopyaya jepa tjevele ncul jomozopan p'a wa. Tjevele yupj jis 
lal: “Ve tjojon quinam, natjam woya mpes. Pülücj jis lal tjevelé ncul 
jis la las, mop'in ma quelel jiquiltsja. Malala yupj, mpes ma ca nlajacj. 
9?Lowa nun jümücj la püné nt'a. Gente ca yus nucú jümücj nt'a. Pjü 
nucú, pjü jis lal ca mvelé ncul jis la las”, nin tjevele jepa püné. 19 Mpes 
jupj jomozopan tjil jümücj nt'a. Pülücj tjunuc ne'aj. Nepénowa 'üsüstsja, 
nepénowa malala. Pjü jis lal tjiquil jepa wo nt'a. Mpes pülücj wama 
tjil, cjuwá ca'aj cücj p'a wa jupj wo mo'ó. 

11"Jepa tjac' yus la nuc. Yupj pjü sin quip 'üsüstsja, woya nt'a játjatsja 
mpes. Jepa p'iyá jis tje'yaya nina pülül 'üsüs. Yom pjaní p'in ma jas 
tücüi'pe pülül 'üsüs. 12Jepa tjevele jupj lal: 'Najamica é'oyn nyuca 

wama tjacuy, cJuwá jin quip !üsüs? Cjuwá niná, ma polel wama cuy 
qui'á^ Myáycatsja yomen. Ma lal tjevele jepa lal. 

13”Mpes jepa tjevele jomozopan jis lal: "Utsu'pa mos, tsjom 'utsu'pa 
wa. Pje'á la nts'iyá jupj, pajal püste nt'a. Gente ne'aj jil pajal ca la 
mpuyucj. Yupj jis wis ca jas nqui'licj wa’, nin tjevele jepa. 
véletsja ca ncul jupj nt'a, mop'in ma jiquil pülücj. Dios p'iyá lis t'ya 
pjacj ca mpatjam jupj lal. Pjaní way p'in lis t'ya jupj”, nin tjevele Jesús. 


Jesüs po 'üsüs tjevele jupj enemigopan jis lal. 
(Marcos 12.13-17; Lucas 20.20-26) 


15 Jesús t'üc' tjevele na, tjil fariseopan*. Ts'a 'intsja pajal Jesús lal. Yuwá 
p'in tjowelepj tsjan la mü'üyacj jupj lal, jupj ca malala cüveles yupj jis 
wala tjevele na. Jisastsja ca 'ücj la tjilil jupj, cus la tül. 16 Mpes yupj sin 
tjajam sejamicapan nepenowá Jesús nt'a. Sejamicapan nin p'iyá yólatsja 
yupj jin p'iyá. La p'a niyom jis lal tjil. La p'a wa niná 'ücj jisastsja Herodes 
jépatsja Israel mo'ó. 'Üctsja yupj jis lal romanopan* mpes tsji' líjitsja 
jupj. Ne'as tjil na Jesás nt'a, fariseopan sejamicapan tjowelepj Jesüs lal: 

—Cupj selecj jipj t'üc' way velen. Sin 'yüsa lejay Dios jyü'tá t'üc! way. 
Ma nin jele ncu jisas jipj velen. Nin p'iyá velen pjü jis lal, noypan jis 
lal, tsjictjacj jis lal wa. 17 Mpes cupj quelel lya 'yüyacj ncu 'ücj Dios 
lal jaylacj lijicj impuesto jepa romano* t'e'enca mpes. ¿Tsjan jele jipj? 

—nin la tjü'üy yupj. 

18 Jesús jus nleya yupj quelel malala lajaytsja jupj lal. Jupj tjevele 
yupj jis lal: 

—Nun welé nun quelel lojí Dios jos jin. Nun lu tsuwilí. ¿Tsjan mpes nla 
liya nina napj lal? Napj selé nun ma quelel jus nlayé nla tjü'üyá mpes. Nun 
nujos napj malala velé. 19 Nca'á nuc t'emel impuesto jaylacj —tjevele jupj. 

Mpes tucutj romano* jis t'emel c'a. 20 Jesús la tji'yüya yupj jis lal: 

—éPjacj wola t'emel wola po'ó já'asa? ¿Tsjan ló t'emel po!ó tapac? 
—tjevele jupj. 

21 —Romanopan* jis jepa jupj —tjowelepj yupj. 

Nin tjowelepj na, Jesüs tjevele yupj jis lal: 

—Tja'ayá jepá jupj 'ücj le moná nun lal. Tja'ayá Dios jupj 'ücj le 
moná nun lal —tjevele. 

22 Niná tjevele tjepjyacai na, pajal yólatsja Jesús pajal 'üsüs tjevele 
mpes. Jupj ma malala tjevele, yupj jisastsja jinwá. Mpes tjil quinam 
Jesüs já'asa mpe. 


El Nuevo Testamento en Tol de Honduras, 2da ed. ©2010, Wycliffe Bible Translators 


75 SAN MATEO 22 


Tecya'liñ ca sin müjünsücj, mpatjam niswá. 
(Marcos 12.18-27; Lucas 20.27-40) 


23Nin jawas p'iyá tjiquil wa saduceopan* Jesús nt'a. Saduceopan 
japon tecya'li ma ca sin müjünsücj, ma ca mpatjam niswá. Yupj 
tjowelepj Jesüs lal: 

24—Püna Moisés* tjevele tsjan nina Dios qjuisí jütüta. Tjevele 
yom pjaní popa tulucj pe'e, jupj jatjam mwayim ca, tepe'e jats'om 
lal. Ca popa jana nsem tepe'e jats'om lal. Tepe'e juts'uyupan jin p'iyá 
ca nsem yupj, nin tjevele Moisés. 25Nin mpes cupj lya 'yüyacj. Püna 
niyom siéteya tapatja qui'á cupj qjuis lal. Pjü yupj jis sejatjampan 
yupj. Sejatjampan popa mwalá way tjowaya. Popa tulucj tepe'e jupj. 
Popa tuluctsja, mpes jupj tsüipe tjowaya tepe'e jats'om lal. 26Nin p'iyá 
tepyala jupj lal. Popa tulucj tepe'e wa jupj. Jupj tepe'e na, jupj jatjay 
tjowaya wa jatjam jats'om lal. Nin p'iyá popa tulucj tepe'e jupj. Nin 
p'iyá tepyala pjü sejatjampan jis lal. Pjü way tjewyayiñ quepj niná lal. 
Pjü way siéteya sin popa tulucj tecya'liii yupj. 27 Yupj pjü way tecya'liñ 
na, tepe'e wa quepan. Popa tuluctsja jupj lovin. 28 ¿Pjacj jatstom nsem 
jupj, tecya'li sin müjünsücj na jis la püt'üs niswá? Pjü way niyom 
siéteya tjewyayin jupj lal, tapatja na p'in —nin tjowelepj yupj Jesús lal. 

29 Jesús tjevele yupj jis lal: 

—Nun ma solejé Dios Popel tjevelá. Nin p'iyá ma solejé Dios pajal 
püné. Nin mpes ma nusin !yüsa nina. 30 Tecya'liñ sin müjünsücj ca, ca 
mpatjam niswá. Sin tjüjünsüpj na, ma nin p'iyá lajay, püna la tjajay 
jinwá. Nequem, niyom niswa patja na, ma ca mwayiñ yupj. Angelpan* 
Dios pü'ü nt'a patja jinwá ca nsem yupj. 31 T'üc' way ca sin müjünsücj 
tecya'liñ, ca mpatjam niswá. ¿Ncu ma molo tjowelé Dios tjevelá jupj 
Popel mo'ó? 32Ninana Dios tjevelá: Napj Dios Abraham” lal, Isaac 
lal wa, Jacob lal wa”. Cupj selecj conas pajal püna tecya'liñ. Selecj wa 
Dios tecya'liñ jis Dios tulucj. Patja jis Dios jupj. Nin mpes selecj yupj 
conas patja quinam —nin tjevele Jesús saduceopan* jis lal. 

33Pülücj way tjepjyacai jupj tjevelá. Tjepjyacai na, pajal yólatsja 
jupj pajal seletsja mpes. Pajal 'üsüs sin 'yúsa líjitsja Jesús. 


Jesús tjevele cana más 'ücj jis la jay pjü Dios tjijyü'ta popé. 
(Marcos 12.28-34) 
34Fariseopan* tjepjyacañi wa Jesús pajal 'üsüs jis wala tjevele saduceopan". 
Saduceopan ma polel malala javeleptsja Jesás lal. Mpes fariseopan 'a jis 

tjimyula. 35Niswa quelel januctsja ncu malala mveles Jesús. Yupj popa 
pjaní pajal seletsja Moisés* popel. Mpes jupj tjevele Jesús lal: 
36—Dios pülücj way qjuis tjijyü'ta. ¿Cana más 'ücj jis la jay pjü 
Dios tjijyü'ta popé? 
37 Jesús tjevele jupj lal: 

—Pajal ca quelel la mijin Dios, jipj Jepa Püné jupj. Pajal ca tsji' la mijin 
jupj mpes lovin. Lovin ca jele mpalas jupj pajal 'üsüs.' 38Ninana Dios qjuisí 
jütüta, po jos nin lijicj cupj. Ninana lijicj más 'ücj pjü way lijicj lal. 39Dios 
jos p'a wa lijicj nin p'iyá. Tjevele: “(Ca quelel lis mijin wa ne'aj patjá. Jipj 
quelel la 'ejay jinwá ca quelel lis mijin yupj.' 49Dios po jos manas lijicj. Nin 
mpes tjijyü'ta pjü way jupj tjijyü'tá Moisés* popel mo'ó. Nin p'iyá tjowelepj 
wa profetapan*, cupj ca nin la mijicj —ninana Jesús tjevele fariseo* lal. 


Jesucristo Jepa watsja David püna tüpü'ü lal. 
(Marcos 12.35-37; Lucas 20.41-44) 


41Fariseopan* 'a mulú tjátjatsja na, Jesús tjevele yupj jis lal. Tjevele: 
42 —Dios tjevele ca jas majamas yom pjaní jis capj la p'acj judiopan*. 
¿Ncu solejé Dios tjevelá yom niná mpes? ¿Pjacj jupj cocoytsja pajal 
püna tüpü'á? 
Fariseopan* tjowelepj: 
—David* ca jupj cocoy nsem, niná David jépatsja pajal püna. 
43—T'üc' tjowelé —tjevele Jesús—. David” jupj cocoy pajal püna 
tüpü'á. David tjevele wa ninana p'iyá jupj jépatsja. Nin tepyaca David 
Dios Popel mo!ó. Dios Cjües cus tjep'ya'sa t'üc' la veles Dios mpes. 
Ninana David tepyacá: 
44 'Ojuis Jepa Dios tjevele Nejepa lal: “Nt'itisa jipj napj li'inyampe. 
Jipj ca müjü'tün napj lal. Napj ca la mpalan 
jipj enemigopan jis lal. 
Napj ca la mejay jipj enemigopan 
tsjyam 'alá jatja jinwá. 
Nin ca la mejay jipj mpes, jipj napj lal jac! na.” ' 
David tjevele niná Dios tjevelá. 45Dios nin tjevele David jepa lal. Cupj 
selecj Jepa niná Dios ca jas majamas p'iyá. é'Oyn nyuca nacj David 
popa nacj jupj? Niná Yomen Dios ca jas majamas, pajal püné jupj 
David lal —nin tjevele Jesús fariseopan* jis lal. 
46 Yupj pjü way salejeptsja Jesús t'üc' tjevele. Ma polel la veleltsja 
jupj lal. Nin jawas mpe ma quelel la 'üytsja Jesús lal. Lacj tjeyaptsja 
Jesús pajal 'üsüs tjevele mpes yupj jis lal. 

Dios jos gente t'üc' way 'üsüs lajay. 
(Marcos 12.38-40; Lucas 11.37-54; 20.45-47) 


2 3 l Jesús nasa tecyawaja tjevele fariseopan* jis lal. La p'a wa 
pajal pülücj 'a jis tjimyülatsja Jesús nt'a. Jupj tjevele yupj jis 
lal quinam. Jupj discipulopan* jis lal tjevele wa jupj. Ninana tjevele: 
2*Ninana noyomes Moisés* popel nusin !yüsa lajay. Nu jajütütj tsjan 
la müjí, nin la müjí Dios jyü'ta jin. Fariseopan nu jajütütj wa yupj 
jinwá. Yupj yola 'ücj wa jajütütj la p'a wa Dios mpes. 3Pjü way la müjí 
nun yupj javelepj jinwá. Ma ca la müjí yupj lajay jinwá. Yupj p'iyá 
ma nin lajay yupj jajütütj jinwá. *Yupj jajütütj p'a wa pajal 'üsüs jis 
la jay. Pajal costa way nin lajay yupj jajütütj jinwá. Newa yupj p'iyá 
ma jis capj jap'acj ca nin la mijicj yupj jajütütj jinwá. Lovin ma yola 
p'a wa mpes. Nin fariseopan. Nin p'iyá Moisés popel sin 'yiisa lajay. 
5"Yupj 'üsüs jin lajay la p'a januc na. Yupj jisas p'in la p'a ca yola 
nsem Dios quelel lajay yupj. Nin mpes Dios Popel tsjictjacj ja'onsopj 
'opopa tsjictjacj mo'ó. Jis wala po'ó jatsupapj 'opopa tsjictjacj neneyawá, 
nenéyawa jis pjel po'ó jatsupapj. Po jisas la p'a ca nucucj 'opopa 
tsjictjacj. Po jisas wa la p'a wa yola nsem yupj 'üsüs, mpes más 'in 
püné lajay 'opopa tsjictjacj. Nin p'iyá pajal campa lajay sin quip po'o 
velan. Jisas ca p'a wa ca nucucj, ca yola nsem yupj quelel lajay Dios. 
6Pülücj 'a si mulú na jis la las, yupj quelel jatja noypan jatja nt'a. 
Judiopan* 'a si mulú nt'a, quelel jatja co'müypan* jatja nt'a. 7Pülücj 
lyawuñ nt'a, po jisas la p'a wa 'üsüs javelepj yupj jis lal, 'üsüspan jis 
lal javelepj jinwá. *Rabbí* javelepj jisas. Nin jisas fariseopan*. Nin 
jisas wa Moisés* popel sin !yüsa lajay. 
8”Malala nin. Malala nin yupj jisas la p'a wa ca mvelecj “Rabbi”? yupj 
jilal. Dios ma jos la p'a wa ca mvelecj *Rabbf' nun jilal. Pjaní p'in nusin 
!yüsa liji, Dios jupj. Nun pjü way nun sejatjampan, nun jis to'opan. ?Po 
ma tjowelé yom nosis casá pü'ü nupopay jupj, jupj pajal püné mpes. 
Pjaní p'in Nupopay. Dios p'in. Tsjun po'o pü'ü jupj. 10Dios ma jos p'a wa 
javelepj nun 'ücj sin 'yüsa loji p'a wa. Pjaní p'in nusin 'yüsa liji. Jupj nina 
Dios tjevele ca jas majamas nucopj la p'acj. 11 Nun popa pajal püné, jupj 
mozo jinwá ca nsem p'a wa mpes. 12Jupj püné jin jola jupj p'iyá, Dios ca 
tsjicj way la mijis jupj. Jupj tsjicj jin jola jupj p'iyá, Dios ca püné la mijis 
jupj”, nin tjevele Jesús 'a jis tjimyula jis lal, jupj discipulopan* jis lal wa. 
13Jupj tjevele wa: “Malala ca nu mpalas, Moisés* popel sin !yüsa 
loji. Malala ca nu mpalas wa nun fariseopan*. Nun nujos la p'a wa 

ca yola nsem nun 'üsüs, nun loji mpes. Ma t'üc' way 'üsüs nun. P'a 
wa nepenowá jisas Dios yupj jis Jepa nsem. Jisas ca !üsüs jis mpalas 
Dios lal. Nun ma nujos niná. Nun lojí pajal costa way cus la coii Dios. 
Nun p'iyá ma nujos 'üsüs nu pyala Dios lal. Nun lojí wa yupj ma wa 
polel 'üsüs se palá Dios lal. 

14"Ca malala nu mpalas nun, Moisés* popel sin 'yüsa loji. Malala ca 
nu mpalas wa nun fariseopan*. Nun nujos la p'a wa ca yola nsem nun 
'üsüs, nun loji mpes. Ma t'üc' way 'üsüs nun. Nun pwe'qué nequem jis 
wa, nequem jis vayum tecya'lii. Newa nun nujos la p'a 'üsüs jin yola 
nun po'ó, mpes pülücj way welé Dios lal pülücj pjyacaü nt'a. Nun nin 
lojí mpes, Dios ca mveles nun más malala la tjüjí la p'a jilal. Más ca 
nucopj ntülüs pjü jilal. 

15”Malala ca nu mpalas nun, Moisés* popel sin !yüsa lojí. Malala 
ca nu mpalas wa nun fariseopan*. Nun nujos la p'a wa ca yola nsem 
nun 'üsüs, nun loji mpes. Ma t'üc' way 'üsüs nun. Nun po nujos 
judiopan* tulucj fariseopan ca nsem wa, nun jinwá. Pajal tsji' lojí ca 
pjaní way fariseo mpalas. Pjaní way fariseo tepyala na, nun pülücj si 
'üsá loji jupj. Niná jas tji'yüsa na, pajal malala jupj. Malala jupj Dios 
lal, nun jinwá. Más malala pyala jupj nun jis lal. 'Awa püné nt'a ca 
mim, mpem, pajal malala mpes. 

16”Malala ca nu mpalas nun. Nun ma polel sin 'yiisa lojí Dios mpes. 
Nun p'iyá ma nusin !yüsa tsjan jos Dios. Nun nuyun tulucj jinwá. Nun 
welé gente Dios wo” lal jurar* lajay na, nun ma nin nujola ncu t'üc' 
javelepj yupj. Nin tulucj jurar lajay na oro* lal, niná oro Dios wo nt'a 
ja'asá. Oro lal jurar lajay na, nun nujola más 'ücj t'üc' javelepj yupj. 
17Nun ma nujola jinwá lojí. Nuyun tulucj jinwá nun. Dios wo más 
'üsüs oro lal. Niná oro pajal 'üsüs Dios wo nt'a já'asa mpes p'in. Nin 
mpes 'ücj tulucj ma t'üc' javelepj yupj. 18Nun welé wa gente jurar 
lajay mesa lal, mesa niná Dios ja'ayapj nt'a, nun ma nin nujola ncu 
t'üc! javelepj yupj. Nin tulucj jurar lajay na mesa niná casá ja'ayapj 
lal. Dios ja'ayapj lal jurar lajay na, nun nujola más 'ücj t'üc' javelepj 
yupj. 19Nun ma nujola jinwá loji. Nuyun tulucj jinwá nun. Mesa nina 
más 'üsüs mesa casá ja'ayapj lal. Mesa casá ja'ayapj pajal 'üsüs mesa 
nina casá já'asa mpes p'in. 20 Nin mpes jurar lajay mesa nina lal, nin 
p'iyá niná yupj jurar lajay wa pjü way mesa casá já'asa lal. 21 Nin 
p'iyá jurar lajay na Dios wo lal. Dios wo lal jurar lajay, nin p'iyá niná 
yupj jurar lajay wa Dios lal. Jupj pü'ü jupj wo mo'ó. 22Nin p'iyá jurar 
lajay na tsjun po'ó lal. Tsjun po'o lal jurar lajay, nin p'iyá nina yupj 

jurar lajay Dios jyü'ta nt'a lal. Nin p'iyá niná yupj jurar lajay Dios lal. 
Jupj p'iyá já'asa jupj jyü'ta nt'a. 

23"Malala ca nu mpalas nun, Moisés* popel sin !yüsa loji. Malala 
ca nu mpalas wa nun fariseopan*. Nun nujos la p'a wa ca yola nsem 
nun 'üsüs, nun loji mpes. Ma t'üc'! way 'üsüs nun. Nun tsjicj way p'in 
loji Dios jyü'ta jin. Nun tsjutsj tsjictjacj sina popé 'oyá Dios mpes. Pjü 
way diez to'á popé, pjaní way 'oyá Dios mpes. Tsjutsj cilantro jinwá 
'oyá wa Dios mpes, ajo jinwá 'oyá wa, comino* 'oyá wa. 'Ücj wa nin 
lojí. Malala p'a wa ma lojí. Dios jos nun ca 'üsüs la müjí la p'a wa jis lal. 
Jupj jos nun ca jis capj mp'a'sá malala jis tepyala na yupj. Jos wa nun 
ca t'üc! la müjí nun welé jinwá. Ninana jupj Popel mo'o tjijyü'ta, ma la 
tjüjí nun. Jupj jos nun ca nin la müjí. Niná lojí na, mop'in ca ma'ayá wa 
nun to'á popé Dios mpes. 24Nun ma polel sin 'yüsa loji Dios mpes. Nun 
p'iyá ma nusin 'yiisa tsjan jos Dios. Nuyun tulucj jinwá nun. Niná nun 
lojí Dios mpes, tsjicj way p'in Dios lal. 'Ücj wa ma lojí niná. La p'a wa 
Dios tjijyü'ta jupj po jos nun ca la müjí niná. Ninana nun ma quelel lojí. 

25”Malala ca nu mpalas nun, Moisés* popel sin 'yüsa loji. Malala 
wa ca nu mpalas nun fariseopan*. Nun nujos la p'a wa ca yola nsem 
nun 'üsüs, nun lojí mpes. Ma t'üc' way 'üsüs nun. Nunpan pocillo te 
way jinwá. Pocillo pje'á p'in so pü'í jinwá lojí nun. Plato 'ala'á p'in so 
pü'í jinwá lojí. Wa mo'ó pajal te custjay. Nin p'iyá nun. Lovin 'üsüs 
lojí la p'a januc na. Newa malala nun t'üc' way. Nun ts'üisiqué pajal. 
Nun malala quelel loji, ne nin loji wa nina. 26Nun fariseopan ma nusin 
!yüsa tsjan jos Dios. Nuyun tulucj jinwá nun. Nujola t'as ma ca malala 
la müjí. Nujisas t'as ca 'üsüs la miji Dios jos jinwá. Ninana la tjüjí 
na, t'üc! way ca 'üsüs nsem nun. La p'a wa ca nucucj nun 'üsüs lojí. 

27”Malala ca nu mpalas nun, Moisés* popel sin 'yüsa lojí. Malala 
ca nu mpalas wa nun fariseopan*. Nun nujos la p'a wa ca yola nsem 
nun 'üsüs, nun loji mpes. Ma t'üc' way 'üsüs nun. Nun 'amá jatoc nt'a 
jinwá. 'Amá jatoc nt'a 'üsüs justa pje'á. Wa mo!ó 'üsüs tulucj. 'Amá 
'ala'á ne'aj patja tepe'e cjüele. Jüp'üy tjamaja ne'aj pü'ü wa. 'Amá jatoc 
nt'a wine ma nyuca niná. 28Nin p'iyá la p'a wa ma januc nun malala. 
Yupj januc nun 'üsüs lojí yupj nt'a. Yola nun 'üsüs Dios lal. Nin tulucj. 
Nun malala nujola pajal. Ma 'üsüs way lojí, nun welé jinwá. Nun ma 
'üsüs way quelel lojí Dios jos jinwá. 

29"Malala ca nu mpalas nun, Moisés* popel sin 'yüsa lojí. Malala ca mpalas 
wa nun fariseopan*. Nun nujos la p'a wa ca yola nsem nun 'üsüs, nun lojí mpes. 
Ma t'üc' way 'üsüs nun. Wosis tsjicj way su jünsü profetapan” püna tapatja 

mpes, toc patja casá. !Ücj loji wa püna toctsja nta, 'üsüs witjacj jis p'üy patja 
nt'a. 30Nun welé: Judiopan* püna tapatja tjü'ünan profetapan. Cupj yupj 
jinwá tulucj. Ncupj püna cüpatjaquectsja, ma ca cü'ü'nactsja profetapan' nin 
welé nun. 31Nun p'iyá welé nun yupj popa p'iyá. Yupj popa p'iyá nun, mpes 
nin p'iyá loji, yupj la tjajay jinwá. Püna tapatja jis tjü'ünan profetapan. 32Ma 
pjü jis tjü'ünan custjay. Mpes ncawajas la müjí nun quinam. Nun ncawajas 
la müjí püna tapatja malala nyuca lajaytsja. 

33”Malala nun, latsj jinwá. Nun cascabel sin popa jinwá. Pajal lu tsuwilí. T'üc' 
way Dios ca mveles nun malala la tjüjí. Ca mveles nun ca nlawú 'awa püné nt'a, 
mpem, malala nyuca la tjüjí mpes. T'üc' way ca nin mpalas. 34Nin mpes napj 
profetapan* pla wa ca sin majam nun nt'a, ca mvelecj yupj napj mpes. Ca sin 
majam niyom nepenowá, yupj pajal sin 'yüsa Dios mpes. Ca sin majam wa niyom 
nepenowá, yupj 'ücj nusin 'yüsa lajay Dios mpes. Yupj 'üsüs ca nsem, mop'in nin, 
nun ma ca nujos nsem yupj. Nun ca jis mü'ü'ná yupj nepenowá, ca jis mvalá yupj 
cruz* po'ó. Nun pajal ca mo'o nsüpü nepenowá. Judiopan* 'a si muli nt'a ca nin 
la mújí. Ca pje'á la nts'iyá yupj nun potjaqué mpe. P'a nt'a jil na, pje'á la nts'iyá 
wa yupj nepé. 35Nin ca la müjí nun, mpes Dios pajal ca nucopj ntülüs. Püna 
tapatja malala la tjajay mpes wa ca nucopj ntülüs nun. Püna tapatja tjü'ünan 
'üsüs witjacj, yupj 'üsüstsja Dios lal. Mwalá way Abel tjü'ünan. Jupj 'üsüs waytsja 
Dios lal. Locopyaya pülücj way jis tjü'ünan. Judiopan tjü'ünan wa Zacarías, 
Berequías jatjam. Nun tjü'ünan jupj Dios wo* nt'a. Mesa Dios mpes ja'ayapj nt'a 
ne'aj pin tepe'e jupj. 36Dios ca jis capj ntülüs judiopan quina patjá pjü nina mpes. 
Püna tapatja la tjajay mpes wa ca jis capj ntülüs quina patjá. T'üc' way niná. 

37"Nun Jerusalén mo'o potjaqué, profetapan* su 'ü'ná lovin. Pe lo ts'iyaná 
Dios sin tjejyama sin po'ó, su 'ü'ná yupj. La pülücj napj quelel lejaytsja ca nun 
ta nusí mulus napj nt'a. Castlyaj jupj tsjictjacj se t'olona, nin p'iyá quelel lejaytsja 
nun jilal. Nun ma jisastsja lovin. 38Nusin tjü'üsüs niná. Dios ma nucopj cyoñca 
quinam nun potjaqué nt'a. 32Napj ca mis quinam nun mpe. Nun ma quelel la 
nojí naya plin, ma ca nus nucú. P'a jawas p'a casá nujola ca nsem nun. Nun 
ca mvelé napj nin po!ó: “Dios pajal 'üsüs ca la mijis jipj mpes. Dios mpes velen 
jipj, Dios ne cupj qjuis Jepa Piiné, Nina tjowelé na, ca niswa ncuwis nun nt'a. 
T'üc' way ca nin nsem”, nin tjevele Jesús Moisés* popel sin 'yiisa lajay jis lal, 
fariseopan* jis lal wa. 


Jesús tjevele malala ca mpalas nosis nt'a jupj quelel jac' na. 
(Marcos 13.1-23; Lucas 21.5-24; 17.22-24) 


2 4 lJesüs tjemey quinam Dios wo* mpe. Jámatsja na, jupj 
discipulopan* tjiquil jupj nt'a. Jisastsja jupj ca nucus wosis 

nepenowá ne'aj. Dios wo pjaní waytsja, wosis nepénowa Dios wo t'asiyú 
tjelejeñ 'ots'ipj. Pjü way Dios mpestsja. Pajal 'üsüs way yustaptsja 
yupj. 2Jesús tjevele yupj jis lal: 

—Napj nyuc wosis witjacj 'üsüs way yustapj. Tjunuca wa nun. Pjú way 
niná ca malala mpalas. P'a jyawca na judiopan* jis enemigopan ca ncul. 
Yupj ca sin mojoyecj pjü way niná wosis. Pjü pwen ca palá la ncoyecj, 
wo la tjajay mpes. Pjü ca na'aj la ncoyecj, mpes pe pjaní ma ca pla casá 
ma'ajam nsem. Niná t'üc' way —nin tjevele Jesús jupj discipulopan* jis lal. 

3Yacjaya Jesús tjemey joc! 'ala'á, tucuc' Olivos ló nt'a. Jupj 'etjele 
ne'aj. Ne'aj p'intsja Dios wo* toñca nt'a. Jupj ne'aj tjá'asa na, jupj 
discipulopan* tjiquil jupj nt'a yusapj. La tjü'üy jupj lal: 

—¿'Ona ca nin mpalas Dios wo" nt'a, jipj tjevelen jin? ¿Tsjan ca la 
mijis Dios qjuisin 'yüsa la mijis jipj le way ncuwim niswá? ¿Tsjan ca 
la mijis Dios qjuisin 'yüsa la mijis lei way ncawajas nosis casá pyalá? 

4 Jesús jis wala tjevele: 

—'In tjajama. Pülücj ca ncul, ca la ntsawilicj gente jis lal. Po ma 
toponé yupj javelepj. »Yupj pjaní pjaní ca mvelecj yupj p'iyá Jepa 
niná Dios tjevele ca jas majamas jis capj la p'acj judiopan*. Pülücj 
ca mponecj yupj javelepj. Po ma toponé nun. 6Nun ca jus nlayé wa 
militarpan pülücj la palan p'a nt'a. Ca jus nlayé wa quelel la palan 
p'a jyawca na. Po ma locj tjeyá niná tepyala na. T'üc' way ca malala 
mpalas nosis nt'a. Custjay ma pjü tecyawaja niná malala tepyalá. 
7 Napj quelel cuwis na, ca pülücj la mpa'nacj. Nepénowa patja nt'a 
la mpa'nacj ca p'a nt'a patja jis lal. Ca jis mü'ü'nacj. Jepapan ca sin 
majamacj jis militarpan jis la palan p'a jepapan jis militarpan jis lal. 
Nepénowa patja nt'a ca pjü cjuwá nsem jis la las 'ots'ipj. Pajal ca jus 
nquits'is nosis pülücj jun ta'á 'ots'ipj. 8Pjü niná ca nin mpalas napj 
quelel cuwis na. Más malala ca mpalas wa nosis casá, napj cuy secj 
na p'in. 

9"Niná pyala na, Dios ma jisas ca nu ntji'li nun nepenowá, ca malala 
la numijicj. Ca nin la mijicj nun ncapj coñcó mpes. Ca mü'ü'nacj nun 
nepenowá. 10Niná pyala na, nepénowa napj lal japon ma ca quelel 
ncapj ncoñicocj. Yuwá p'in pajal ts'a 'in ca nsem. Ca malala mvelecj 
yupj sejatjampan sin po'ó jepa wolap'a'á, mpes jepapan ca jis ntji'liñ 
napj lal japon nepenowá. 11La tsuwilpan pülücj ca ncul nun nt'a 'ots'ipj. 
Ca mvelecj yupj javelepj napj velé, mop'in la tsuwil yupj. Pülücj ca 
mponecj yupj javelepj. 12 Mpes napj lal japon pülücj ca malala nyuca 
la mijicj. Más malala ca la mijicj püna lal. Nin mpes ma ca quelel la 

sajay yupj sejatjampan. Nin ca mpalas yupj jis lal. 13Newa ma pjü 
way nun sin popé ca malala la mijicj yupj lajay Jinwá. Nun nepénowa 
ca ncapj ncoñcó custjay. Newa ncapj coricó, Dios ca la mijis nun 'ücj 
ca mpatjaqué jupj lal. 14P'a wa ca mpalas wa napj quelel cuwis na. 
Nepénowa ca mal jun ta'á nosis nt'a. Nin p'iyá ca mvelecj nun welé 
jinwá. Ca mvelecj pjü jis lal pajal 'üsüs tepyala Dios 'üsüs la tjiji mpes. 
Ca mvelecj Dios ca müjü'tüs quinam nosis nt'a. Jun ta'á way patjá ca 
jus nlayecj wa niná, yupj javelepj mpes. Niná tjowelepj na jun ta'á, 
ca pjü way ncawajas nosis nt'a pyalá —nin tjevele Jesüs. 


Jerusalén pjü ca malala mpalas. 


15Jesüs tjevele wa yupj jis lal: 

—Nun ca nucú pajal malala nyuca la mijicj Dios wo* nt'a. Nin mpes 
Dios wo pajal te jinwá ca mpalas Dios lal, yupj malala la tjajay mpes. 
Yupj malala lajay mpes wa, leñ ca nsem ne'aj Dios wo nt'a. Nin p'iyá 
ca mpalas Daniel* tjevele jinwá pajal püna. Profétatsja* jupj, Daniel. 
Nun mo'o welé na niná, nusin tjü'üsüs tsjan mpes napj nin velé niná. 
Niná tjunucú na 16más 'ücj Judea mo'o patja ts'equeneñ, joc! mo'o 
ca mal. Pajal malala ca mpalas Judea nt'a. 17Judío* pjaní jupj wo 
jay ntojom ca nacj, nina pyala na Dios wo nt'a. Más 'ücj jupj lei way 
ts'üequené. Ma ca pje'á la nts'iyas jupj juts'a'á jupj wo nepé. 18Jupj 
sine lejeii mo'o ntojom ca nacj niná pyala na Dios wo nt'a. Más 'ücj 
jupj leñ way ts'üequené. Ma ca wo nt'a mim jas quip lo ta'es. 

19”Niná pyala na, pajal malala ca nsem nequem way jatja jis lal, 
nequem tsjictjacj jatatj jis lal 'ots'ipj. Pajal malala ca mpalas Judea 
mo'ó. 20La tjomoná Dios lal ma ca nin mpalas jive na. Más costa 
ts'üequenequé jive na. La tjomoná wa ma ca nin mpalas sábado* na. 
Judiopan* ma tsji' lajay sábado na. Más costa nsem ts'üequenequé 
sábado na. 21Pajal malala ca la mijicj judiopan jis lal. Más malala ca 
la mijicj püna la tjajay lal. Niná t'üc' la tjajay na, ma ca nin p'iyá la 
mijicj lovin. Judiopan pajal 'aplijila ca nsem. 

22”Mpes Dios la tjiji ma ca ts'ac! pülücj nsem nina. Jupj ma ca jis 
ma'ayas yupj pjü malala la mijicj, yupj jisas jinwá. Dios ma la qjuijistsja 
nina, pjü way 'aca'liñtsja nosis casá. Dios ma jos ca pjü nca'liñ. Jupj 
la t'ya nepenowá, jupj lal ca mpatjam. Yupj mpes ma ca ma'ayas ts'ac' 
pülücj ca malala mpalas. 

23”Malala tepyala na Judea mo'ó, nepénowa ca mvelecj Cristo tjac' 
quinam. Ca mvelecj: Tjunuca nun. Qui'á jalasa nina Yomen Dios jas 


El Nuevo Testamento en Tol de Honduras, 2da ed. ©2010, Wycliffe Bible Translators 


83 SAN MATEO 24 


tjejyama qjuis capj la p'acj.' Nin ca mvelecj ca nacj. 'No'ompe já'asa', 
ca mvelecj ca nacj. Nin javelepj nun jis lal, po ma toponé yupj javelepj. 
24La tsuwilpan nepénowa ca ncul. Nepénowa ca mvelecj yupj p'iyá 
Cristo. Nepénowa ca mvelecj yupj javelepj Dios mpes. La tsuwil p'in 
yupj. Yupj ca quelel yus ntsawilicj pjü way. Ca quelel yus ntsawilicj 
wa Dios lis t'ya jis lal. Nin mpes p'a casá ca la mijicj yupj, gente p'in 
ma polel lajay jinwá. Jisas la p'a yola yupj noypan yupj nin lajay 
mpes. Dios lis tya ma ca mponecj yupj jilal. 2» Napj nasa tjevelé ca 
nin mpalas. Mpes nujola tapalas niná. 

26”Ma toponé yupj javelepj. La p'a ca mveles Cristo ne'aj já'asa ca 
nacj, jis wa cjuwá nt'a. Po ma nlawú ne'aj. Ca mveles Cristo pjo'na 
pülücj patja nt'a ca nacj. Po ma toponé niná. 27 Napj cuwis na ca pjü 
jus nlayecj. Menmené la mena nt'a pjü se jawca liji, tsiquin mo'ó 'ots'ipj, 
t'yaja mo'ó 'ots'ipj. Nin p'iyá ca nsem napj tjacuwis na. Ca pjü nucucj. 
Napj p'iyá niná Yomen Dios jas tjejyamá. 28Vaca tepe'e jüp'üy pü'ü 
nt'a, ne'aj 'a jis mulus montes. Nin p'iyá ca nsem napj quelel cuwis 
na —nin tjevele Jesüs. 


Jesús niswa ncuwim. 
(Marcos 13.24-37; Lucas 21.25-33; 17.26-30, 34-36) 


29Ninana Jesüs tjevele wa jupj discipulopan* jis lal: 

—Malala ca mpalas nosis nt'a napj tjevelé jinwá. Nina t'üc!' tepyala 
na, lei way lots'ac! püste ca mpalas. Mümüy püste ca mpalas wa. 
Pjulacj ca palá jis ntüncüs tsjun mpe. La p'a wa noypan tsjun po'ó 
ca jus nquitstis.' 

30”Niná tepyala na, napj ca lay ma palas tsjun po'ó. Nin mpes ca sin 
mü'üsüs la mejay napj tjacuwis quinam. Napj p'iyá niná Yomen Dios 
jas tjejyamá. Pjü gente nosis casa'á pajal ca la mpuyucj. Ca nucucj 
napj tjacuwis mol casa'á. Cuwis na, 'ücj ca müjütütj napj. Nosis casá 
patja ca jus nlayecj napj pajal 'üsüs, pajal püné. 31 Trompeta la mpjusá. 
Yümücj pjac nsem pajal, ca pjü ncul napj nt'a napj lal japon. Napj lis 
t'ya yupj, ca napj lal mpatjam. Napj ca sin majam napj angelpan* yupj 
nt'a, pjü jis lal la cuwis. Pjü nosis mpe jis lal ncul yupj. Pajal campa 
patja jis lal ncul wa yupj —nin tjevele Jesüs. 
ncuwim. Ninana tjevelá: 

—Nusin tjü'üsüs parábola* niná mpes. Nujola t'as ts'oway po'ó. Lo 
quelel cyojo na, pjwel 'u'u way jupj. Jis lo tecyojo na, nun solejé lei 

way quelel jive. 33Nin p'iyá nun ca nucú malala ca mpalas nosis casá, 
napj tjevelé jinwá. Nun niná tjunucú na, nun ca jus nlayé leñ way ca 
ncuwis napj. 34Pjü niná napj tjevelé, pjü ca mpalas. Judiopan* newa 
mpatjam pjü tepyala na. T'üc! way niná. 35Tsjun po!ó ca ncawajas, 
nosis ca ncawajas wa. Napj velé jin ma ncawajas ca lovin. Pjü tjevelé, 
pjú ca mpalas. 

36”Napj ma ca mvelé 'ona ca nin mpalas niná napj velé. Pjü ma 
salejepj tsjan jawas ca nsem. Ma wa salejepj angelpan* tsjun po'ó. 
Ma wa selé napj. Napj ne Dios Jatjam. Mpapay p'in selé. 37 Napj p'iyá 
nina Yomen Dios jas tjejyamá. Napj ca ncuwis niswá. Napj quelel 
cuwis na, nosis casá patja ma ca la ma nucucj. Ma ca yola mpalas 
lehi way ca jis capj ntül malala lajay. Nin p'iyatsja püná, Noé tüpü'ü 
na. Püna tapatja ma topon Dios ca jis capj ntülüs. 38Custjay ma nin 
pyálatsja p'in, yupj ma japontsja ca malala mpalas. Newa jalatsja, 
newa myü'üntsja. Newa wyayiñtsja yupj. Lovin nin p'iyá lajaytsja. 
Nin p'iyatsja Noé barco* wama tjemey jawas. 39Ma jus nlaytsja ca leh 
way malala mpalas. Yacjaya pajal püné tjive. T'yüna 'üsü, jis tiyama 
pjü way. Tecya'lii. Nin p'iyá ca nsem napj cuwis na. Ma ca yola jis 
mpalas napj cuwis. Napj p'iyá nina Yomen Dios jas tjejyamá. 40 Napj 
cuwis na, napj ca jis man nepenowá napj nt'a. Nepénowa ma ca jis 
man. Niyom mat'e 'a mulú me'elecj yupj jasin nt'a ca nacj, napj cuwis 
na. Pjaní way ca man. Pjaní wa ca ne'aj ntojom. 4! Nequem mat'e jun 
pjaní nt'a ncjocjocj ca nacj, napj cuwis na. Pjaní way ca man napj. 
Pjaní wa ca ne'aj ntojom. 

42"Lovin nujola tapalas napj ca ncuwis. Nun ma solejé tsjan jawas 
ncuwis. Napj nun jis Jepa. 43Nin p'iyá jupj wo 'esepj ma seletsja tsjan 
hora jactsja pwequepj püste na. Mpes ma tjejyama jupj wo. Wo ma 
tjejyama mpes, pwequepj wama tjac!, tüpweca. Jupj jus cülayes catsja 
'ona jactsja pwequepj, jupj cüjamas catsja wosis. Ma ca wama cuytsja 
pwequepj. Nin p'iyá nun lal. Nujola tapalas nun ma solejé 'ona ncuwis. 
44Mpes lovin ca la ma nucú napj. Lovin la müjí napj nu tjijyütütj. Napj 
cuwis na, nun ma ca jus nlayé niná jawas jyawca na ncuwis. Nun ca 
nujola nsem napj ma ca ncuwis custjay —nin tjevele Jesüs. 


Jesüs jos 'üsüs tsji' lijicj jupj mpes, jupj leii na. 
(Lucas 12.41-48) 
45 Jesús p'a parabola” tjevele wa yupj jis lal. Sin tji'yüsa lis tjiji ca 
'üsüs tsji! la mijicj jupj mpes jupj leñ na. Ninana jupj tjevelá: 

—éNcu namozopan 'üsüs way nun? Napj ca mvelé mozo 'üsüs way 
Mpes jupj patrón la tjiji mozo niná jepa tepyala la p'a mozopan jis 
lal. Tjevele ca jis ma'ayas jis ve yupj jalá na. 46Jupj patrón leñ na, 
jomozo niná newa 'üsüs liji. Jupj patrón wo nt'a tjac' na, ca nucus 
niná. 47 Jupj patrón ca mveles mozo niná ca pjü majamas jupj juts'a'á 
popé. T'üc' niná. 

48”Mozo niná malala la qjuijis, p'a casá ca nsem jupj lal. Jupj 
patrón püs way leñ ca nacj. Mpes jupj mozo jola ca nacj: “Napj patrón 
ma 'ucuy quinam’. 49 Malala liji jupj ca nacj. Si süpü mozopan p'a wa. 
Wine wa jis tjemyona jis lal. Pajal püné lyaja jupj yupj jis lal ca nacj. 
Myona wa yupj jis lal ca nacj. 50P!a jawas ncuwim jupj patrón. Mozo 
ma li nucú na ca ncuwim. Ma ca jus nlayes jupj ca ncuwim quinam. 
51Jupj patrón pajal ca cus ntülüs jupj, malala la tjiji mpes. Ca cus 
ntülüs jupj, la p'a malalapan si tülü jinwá. La p'a malalapan jisastsja 
la p'a wa ca nin yola yupj 'üsüs, yupj lajay mpes. Newa 'üsüs tulucj 
yupj. Yupj jis lal mpü'üm mozo malala. Ne'aj pajal ca la mpuyucj. Jis 
wis ca jas nqui'licj. Nin p'iyá ca malala nu mpalas nun, nun malala 
la cüjí napj leñ na —nin tjevele Jesús jupj discipulopan* jis lal. 

Jesús jos 'ücj lijicj jupj jac' mpes. 
2 5 1 Jesús parábola* pla wa tjevele jupj discipulopan* jis lal. Sin tji'yüsa 
lis tjiji yupj ca 'ücj la mijicj jupj jac! mpes. Ninana Jesús tjevelá: 

—Napj ca mvelé tsjan ca mpalas nosis casá napj quelel cuwis 
na. Nin ca nsem Dios jyü!ta mpes. Pülücj way quelel patja Dios lal. 
Yupj tsjücjüimpan diéziya jinwá. 
Tsjücjüimpan niná sejamica tjowaya. 
Yupj quelel jiltsja wa sejamica 
voyum wo nt'a, nlajacj yupj jis lal. 
Nin mpes tjil tsjücjüimpan jümücj 
nt'a la nyüjüsüi sejamica voyum. 
Quelel jiltsja jupj lal, jupj wo nt'a. 
Pústetsja. Candil* jatatsja yupj, 
jis jaw jis la jay. 2 Tsjücjüimpan 
cínquiya ma yola jinwá lajaytsja 
yupj. Cínquiya 'üsüs way yólatsja. Candil jatatsja yupj, jis jaw jis 
3Ma yola witjacj candil jatatj la jay. (San Mateo 25.1) 

watsja yupj. Mop'in ma tucutj aceite*, candil pwe mpes. 4!Üsüs yola 
witjacj jatatj watsja candil witjacj. Aceite tucutj wa jis botella mo'ó. 
5Sejamica voyum püs way leñitsja. Mpes tsjücjüimpan pjü ja sívetsja. 
Pjü way tjijinañ. 

6”Piiste culupwen nt'a nepé vele pjactsja: *Qui'á jac! jupj, yomen. 
Nculá la müjüsüqué jupj.' 7 Mpes pjü way yola tepyala pjü tsjücjüimpan. 
'Ücj la tjajay yupj jis candil* witjacj mwalaquem mpes. 8Ma yola witjacj 
tjowelepj 'üsüs yola jis lal: 'Aceite* qjuis tja'ayá ncupj, nun to'á popé. 
Cupj qjuis candil cya'liñ quinam. 9'Üsüs yola witjacj tjowelepj: “Ma 
polel nu 'yayacj nun. Ma t'üc' way tofica quinam nun mpes, ncupj mpes 
wa. Lowa nun aceite vender lajay nt'a. Ca jaylacj la müjí nun mpes. 

10”Mpes yupj tjil, aceite* jaylacj la tjajay. Tjil na, ne'aj tjac! sejamica 
voyum. Tsjücjüimpan 'üsüs yola witjacj nasa jus tjümü yupj jis candil* 
witjacj. La nuctsja jupj. Mpes yupj tjil sejamica voyum lal, jupj wo nt'a. 
Wama tjil jis la las tjewyayiü jis lal. Wama tjil na, jun t'yo'na jun vilicj. 

1”Yacjaya tjiquil wa tsjücjüimpan ma yola witjacj. Ne'aj lejeritsja pje'á. 
Tjowelepj: Jun tjecjyoltse quinam. Nasa tjiquilaca ncupj.' 12Sejamica 
voyum tjevele: Napj ma nujus nyuc nun, pjacj cuscú. T'üc' way. Yupj 
ma polel wama jiltsja —tjevele Jesús. 

13—Nin p'iyá ca nsem napj cuwis na —tjevele—. Mpes lovin nujola 
tapalas napj ca ncuwis. 'Ücj la müjí ca 'üsüs nsem nun Dios lal, napj cuwis 
na. Nun ma solejé 'ona ncuwis —nin tjevele Jesús jupj discipulopan* jis lal. 


Jesús liji cupj 'ücj polel tsji' lijicj jupj mpes. Malala ma tsji' lijicj 
jupj mpes. 
(Lucas 19.11-27) 

14 Jesús niswa tjevele jupj jostsja jupj discipulopan* ca 'üsüs la 
mijicj jupj leñ na. Tjevele: 

—Napj yom campa jama jinwá lejay. Niná yom tjevele ncul jupj 
jomozopan. Tjevele jupj jostsja jupj t'emel más pülücj way mpalas jupj 
leri na. Mpes pjü jis tje'yaya t'emel. Tjevele ca jaylacj la mijicj t'emel 
lal. Yupj jaylacj la tjajay ca vender la mijicj más 'in pülücj jaylacj. 
Mpes más pülücj mpalas t'emel. Pjü t'emel niná jis patrón juts'a'á 
nsem. 15Yom niná seletsja mozo pjaní 'üsüs vender líjitsja. T'emel 
pülücj tje'yaya jupj. Seletsja la p'a wa 'ots'ots' way vender lajaytsja. 
T'emel más 'in pjaní way jis tje'yaya yupj. Mpes tje'yaya mozo pjaní 
peso cinco mil. Tje'yaya mozo p'a wa peso mil mat'e. Tje'yaya wa 
mozo p'a wa peso mil p'in. T'emel jis tje'yaya na, tjemey jupj quelel 

patrón tjevele jinwá. Niná vender la tjiji. Nin mpes p'a wa peso cinco 
mil nt'ya, vender la tjiji mpes. 17P!a wa mozo peso mil mat'e tyá'atsja. 


tjemey jupj. 'Amá tyoca, jul tjepjya'na jupj patrón t'emel. 

19”Locopyaya pajal püs tepyala na, mozopan jis patrón tjac' niswá. 
Jupj la tji'yüya jupj mozopan jis lal nol natj t'emel, jupj t'emel mpes, 
jupj jis tje'yaya mpes. 20Mozo mwalá way tjac'. Teque'e niná peso 
cinco mil jupj patrón tje'yayá. Teque'e wa p'a wa cinco mil jupj nt'ya 
vender la tjiji mpes. Jupj tjevele jupj patrón lal: “Tjinyuca ma'a. P'a 
wa cinco mil netj napj jipj mpes. 

21"Jupj patrón 'ücj jostsja jupj lal. Tjevele: Namozo 'üsüs way jipj. 
Napj tjevelé jinwá la tjejay jipj. Nin mpes ca 'üsüs la mejay napj jipj mpes. 
Más püné ca nsem jipj quinam. Jipj 'üsüs la tjejay t'emel tsjicj way lal. 
Pülücj way napj nats'a'á ca majaman jipj quinam. Was, 'ücj jyas nsem 
quinam napj lal", nin tjevele jupj patrón. 

22”Nin p'iyá tjac! wa mozo p'a wa, jupj ne peso mil mat'e tyá'atsja. 
Jupj tjevele jupj patrón lal: Jipj ntje'an peso mil mat'e. Tjinyuca ma'a. 
P'a wa mil mat'e netj napj jipj mpes-' 

23"Jupj patrón tjevele jupj lal: Namozo 'üsüs way jipj. Napj tjevelé 
jinwá la tjejay jipj. Nin mpes ca 'üsüs la mejay napj jipj mpes. Más 
püné ca nsem jipj quinam. Jipj 'üsüs la tjejay t'emel tsjicj way lal. 
Pülücj way napj nats'a'á ca majaman jipj quinam. Was, 'ücj jyas nsem 
quinam napj lal, nin tjevele jupj patrón. 

24"Locopyaya p'a wa mozo tjac', jupj ne peso mil tyá'atsja. Jupj 
tjevele jupj patrón lal: “Napj seletsja ts'üis jipj. Tjevyala jequetj jipj 
ma jisin mpe. Wya nt'a 'yonson jipj ma tsji' la tjejay mpe. 25 Nin mpes 
napj lecj tjeyá jipj lal. Tjum, tjepjyalen jipj t'emel 'amá jul. Tjinyuca 
ma'a. Qui'á jalasa jipj emel. 

26”Jupj patrón tjevele jupj mozo lal: ‘Malala nyuca jele jipj. Pajal 'e 
pjasá. Jipj tjevelen jipj selen ts'üisis napj. Jipj tjevelen napj tjevyala 
jequetj napj ma jisin mpe. Tjevelen napj nawá nt'a 'yonsó napj ma tsji! 
la tjejay mpe. 27 Jipj tjevelen selen niná. ¿Tsjan mpes ma prestar la tjejay 
nt'emel banco* nt'a, más 'in pülücj mpalas t'emel? Jipj nin la cüjaytsja, 
napj cüt'anquetsja napj nt'emel napj tjacuwis na. Cüt'anqué watsja p'a 
wa t'emel, napj nt'emel prestar la tjejay mpes”, nin tjevele jupj patrón. 

28"Jupj patrón tjevele wa jomozopan p'a wa jis lal: 'No'oté napj nt'emel jupj 
mpe. Tja'ayá t'emel nina namozo p'a, jupj ne peso cinco mil nt'ya. Jupj 'üsüs la 
tjiji mpes jupj peso cinco mil nenem diez mil tepyala quinam. 29'Ücj wa p'a wa 
t'emel 'ya jupj. Nepénowa 'üsüs lajay napj jis tje'yá mpes. Mpes más pülücj ca jis 
ma'ayá yupj. Ca yupj pülücj way ca nta'acj. Nepénowa nin tulucj. Liji secj yupj 
napj jis tje'yá mpes. Mpes napj ca nt'anqué yupj jatatj. Püna pjaní way jatatsja, 
cjuwá ca nsem quinam’ 30 Jupj patrón tjevele wa jupj jomozopan jis lal: Pje'á 
la nts'iyá nun nina mozo malala. Na'aj la nts'iyá jupj püste nt'a. Ne'aj gente ca 
la mpuyucj. Jis wis nqui'licj nepé vyaja mpes nin tjevele yupj jis patrón. Nin 
p'iyá ca nsem namozopan jis lal, jupj jomozopan jinwá —nin tjevele Jesús. 


Jesüs ca mveles pjacj 'üsüs, pjacj malala. 


31 Jesús tjevele wa tsjan ca mpalas gente jis lal, jupj nasa tjac' na. 
Ninana tjevelá: 

—Napj p'iyá nina Yomen Dios jas tjejyamá. Napj niswa ca ncuwis 
nosis nt'a. Napj nasa tjacuwis na, pajal püné nsem napj, Mpapay Dios 
jinwá. Pjü Dios angelpan* ca ncapj ncoricocj. Tjacuwis na, Jepa Püné 
ca nsem napj. Ca mo'os, müjütütj. Pajal 'üsüs majawaques ne'aj Dios 
mpe Pu gente pjú jun ta'á patja mpe ca a jis mulus napj los nt'a. 
cabro lejeñ wa oveja jis lal. Mpes sin tjan Jyünsa oveja witjacj, sin tjan 
jyünsa wa cabrú. Nin p'iyá ca la mejay napj 'úsús lajay jis lal. Sin tjan 
ca jis müjünsü yupj la p'a wa mpe. 83 'Üsüs lajay ca jis müjünsú napj 
li'inyampe. Malala lajay ca jis müjünsü napj nancupwepe. 

34"Napj Jepa Püné nsem pjü jis lal. Ca mvelé napj li'inyampe lejeñ 
jis lal: 'Nculá nun. Mpapay la tjiji pajal 'üsüs nu tepyala nun. Newa 
'üsüs jotjaqué. Nun ca jepapan nsem, napj jinwá. Pajal püna Dios 'ücj 
la tjiji ca nin nu mpalas nun. Nosis la tjiji na, 'ücj la tjiji niná nun 
mpes. Nun jupj ts'uyupan, mpes nin la tjiji nun mpes. 35Nun ca jus 
cülayé niná, nun 'üsüs la tjújí mpes. Napj vecj ni pü'itsja na, nun 
nta'ayá tjelyá. Napj 'üsü nívetsja na, nun 'üsü toco'á tjümü'üs. Napj p'a 
nepé tjacuwis na, nun ntja'ayá la püt'üs la jas nun nt'a. 36Napj pülül 
cjuwatsja na, nun nta'ayá pülül. Malala najastsja na, nun ntjajamá 
napj. Cawilta mo'o tjo'os na, nun tjuculá nus la nuc. Nin ca mvelé 
'üsüs lajay jis lal. 

37"Niná tjevelé na, 'üsüs lajay ca nla mü'üyacj napj lal: 'Qjuis Jepa, é'ona jis 
tjinyucucj vecj ti pü'itsja? Ma selecj 'ona tje'yayacj tjelyan. é'Ona jis tjinyucucj 
'üsü 'ívetsja? Ma selecj 'ona teque'acj tjüimüs. 38¿!Ona jis tjinyucucj jipj p'a 

nepé tjacuy? Ma selecj 'ona tje'yayacj la püt'üs la jas jipj. ¿'Ona jis tjinyucucj 
jipj pülül cjuwá? Ma selecj 'ona tje'yayacj pülül. 39 ¿'Ona jis tjinyucucj malala 
jyastsja? ¿'Ona jis tjinyucucj jipj cawilta mo'o jactsja? ¿Ncu tjeleque jis la 
nuc nina tepyala na” 'Üsüs lajay nin ca nla mü'üyacj napj lal. 

40"Napj Jepa Püné ca nsem pjü jis lal. Napj ca mvelé yupj jis lal: 
“Nun 'üsüs la tjüjí mpülücj pjaní lal, nin p'iyá ninda nin la tjüjí wa napj 
lal. Mpülücj niná más 'in tsjicj waytsja pjü jis lal ca nacj. Nin p'iyá 
pajal 'üsüs napj lal nun 'üsüs la tjüjí jupj lal. T'üc' nina.” 

41"Nancupwepe lejeñ jis lal ca mvelé wa. Ca mvelé: ‘Lowa napj mpe. 
Dios nasa tjevele ca nucopj ntülüs, malala la tjüjí mpes. 'Awa püné nt'a 
lowa, ne'aj ca mpem lovin. Ne'aj pwe quinam cus la tül diablú*, jis capj 
la tül wa ángel* malalapan. Yupj diablo jomozopan. 42'Ücj napj nucopj 
tyül, nun malala la tjüjí mpes. Napj vecj ni pü'itsja na, nun ma nta'ayá 
tjelyá. Napj 'üsü nívetsja na, nun 'üsü ma toco'á la müs. 43Napj p'a 
mpe tjacuwis na, nun ma ntja'ayá la püt'üs la jas nun nt'a. Napj pülül 
cjuwatsja na, nun ma ntja'ayá pülül. Malala najastsja, cawilta mo'o 
tjo'os 'ots'ipj, mop'in ma quelel ntjajamá.' Nin ca mvelé yupj jis lal. 

44"Niná tjevelé na, ninana ca yupj mvelecj: “Qjuis Jepa, cé'ona jis 
tjinyucucj jipj vecj 'i pü'itsja? ¿'Ona jis tjinyucucj jipj 'üsü 'ívetsja? 
é'Ona jis tjinyucucj p'a mpe tjacuy? é'Ona jis tjinyucucj jipj pülül 
cjuwatsja? é'Ona ma quelel 'e jamactsja, jipj malala jyastsja na, jipj 
cawilta molo jactsja wa na?” Nin ca mvelecj yupj napj lal. 

45"Napj ca mvelé yupj jis lal: Nun ma 'üsüs la tjüjí mpülücj pjaní 
lal, nin p'iyá niná nun ma wa 'üsüs la tjüjí napj mpes. Mpülücj niná 
más 'in tsjicj waytsja pjü jis lal ca nacj. Nin p'iyá malala niná, nun 
ma 'üsüs la tjüjí jupj mpes. T'üc' way. Nin ca mvelé yupj jis lal. 

46”Niná tjevelé na, yupj ca mal napj jis capj tyül nt'a. Yupj ne'aj 
mpatjam lovin. Nin tulucj 'üsüs witjacj jis lal. 'Ústis Dios lal ne ca 
yupj mpatjam Dios lal lovin —nin tjevele Jesüs. 


Nepénowa yuwá p'in javeleptsja 'onin la qjuijim cü'ü'nam Jesús. 
(Marcos 14.1-2; Lucas 22.1-2; Juan 11.45-53) 

2 6 1Jesús tecyawaja tjevele quinam tsjan ca mpalas jupj niswa 
jac' na. Niná t'üc' tjevele na, tjevele wa jupj discipulopan* jis 

lal: 2^Ts'ac' mat'e na fiesta ca nsem, nina fiesta Dios Qjuis Capa Nipj 

Tjemey”* 1ó cupj qjuis lal. Nun solejé niná. Fiesta lajay na, yupj ca ma 

gililiü, ca ma manucj ma 'ünan nt'a. Cruz* po'o ca ma valacj napj. Napj 

p'iyá niná Yomen Dios jas tjejyamá", nin tjevele Jesús. 

3Nasa jupj véletsja na niná, sacerdote* noypan 'a jis tjimyula watsja 
Moisés* popel sin 'yüsa lajay jis lal, co'müypan* judiopan* sin popé 
jis lal 'ots'ipj. Ne'aj 'a jis tjimyula sacerdote más püné wo nt'a. Niná 
sacerdote más püné Caifás lotsja. * Yuwá p'in tjowelepj 'onin ne 'ücj 
ntji'liñ Jesús, la p'a wa ma jus cülayecj. Yupj quelel tji'liitsja jupj, la 
'ünan. 5Yupj tjowelepj: “Ma ntjiliquem ca jupj judiopan fiesta lajay 
na. Cupj niná la qjuijicj, yupj ts'i mi'inacj ca pajal. 'A jis mulus ca, la 
mpa'nacj ca cupj qjuis lal. Yupj po jisas Jesús”, nin tjowelepj yupj. 


Quepj 'üsüs la tjiji Jesús mpes. 
(Marcos 14.3-9; Juan 12.1-8) 

6Jesús Betania mo'o tjemey, ne'aj p'in Jerusalén nt'a. Simón wo nt'a 
tjemey. Niná Simón malala jostsja püná. Jupj poloc' mójotsja. Jesús 
Simón wo nt'a tjá'asa na, 7quepj tjac' jupj nt'a 'üsüs lo jay jupj mpes. 
Botella pajal 'üsüs jástatsja teque'e jupj. Nina botella pe mpestsja, pe 
alabastro ló. Perfume botella jul tóñcatsja, perfume pülücj jaylactsja. 
Niná perfume Jesús jay pjucj po'ó t'yu. 'Üsüs cjúmsutsja. Jesús ne'aj 
já'asatsja na, lyájatsja na, nin la tjiji jupj. 

8Jupj discipulopan* tjunuc quepj nin la tjiji niná. Tjunuc na, ts'a 
tji'in yupj. 

—Malala nin —tjowelepj yupj—. Pjü way jay pjucj po'ó t'yu. Tjapjaja 
perfume. 9'Ücj vender la qjuijis jupj. Ca pülücj jaylacj nactsja. T'emel 
'ücj así cü'ayas t'emel cjuwá jis lal —nin tjowelepj discipulopan*. 

10 Jesús jus nleya yupj malala tjowelepj quepj la tjiji mpes. Jupj la 
tji'yüya jupj discipulopan* jis lal: 
1 Cjuwá jis lal mpatjaqué nun lovin. Napj ma ca mpü'üs nun jis lal 
lovin. 12Ma pats! ca napj. Nin mpes perfume t'yu jupj nay pjucj po'ó. 
'Ücj la ntjiji yupj ca ntoquecj napj mpes. 13Napj lal japon ca mal nosis 
jun ta'á. Ne'aj ca mvelecj la p'a jis walap'a'á Dios 'üsüs la tjiji gente 
mpes. Jun ta'á yupj jil nt'a, ca mvelecj wa quepj niná 'ücj la tjiji napj 
mpes. Ma ca yo! mpa'is. T'üc! way —nin tjevele Jesús. 


Judas tjevele 'ücj jis lal la winin la tjilil Jesús. 
(Marcos 14.10-11; Lucas 22.3-6) 


14Locopyaya Judas Iscariote tjemey sacerdote* noypan nt'a. Judas 
apostolpan* dóceya sin pópatsja. 15Jupj tjevele 'ücj wa jis lal ca mim 
la tjilil Jesús. 

—¿Nol ma'ayá nun, napj nin lejay mpes? —nin la tji'yüya jupj. 
Yupj tja'ayapj jupj t'emel c'a tréinteya, plata* waytsja yupj, t'emel c'a. 16Yupj 
jaylacj la tjajay na, tjemey. La nuctsja 'ona 'ücj jis lal la winin la tjilil Jesús. 


Jesús tjelyaja jupj discipulopan jis lal, püts'í secj p'in. 
(Marcos 14.12-25; Lucas 22.7-23; Juan 13.21-30; 1 Corintios 11.23-26) 


17Ts'ac! mwalá way tjejyawca fiesta mpes. Nina fiesta lajay na, pan 
levadura cjuwá jalá. Fiesta “Dios Qjuis Capa Nipj Tjemey"* lotsja. Nin 
jawas Jesús discipulopan* tjiquil jupj nt'a. La tjü'üy: 

—¿Ca'aj jyas cupj 'ücj lijicj ca nlajan fiesta mpes? 

18 Jupj tjevele: 

—Lowa pülücj patja nta, Yom napj velé nt'a ca nlawü. Nun ca mvelé: Jesús tjevele 
leti way ca mpa'is. Jupj ca nlajas jipj wya nt'a jupj discipulopan" jis lal fiesta mpes. Ca 
quiyola mpalas Dios jis capj tjep'ya'sa judiopan* pajal pina. Nin ca mvelé nun jupj lal. 

19Mpes tjil discipulopan*. Nin la tjajay Jesús tjevele jinwá. 'Ücj la 
tjajay jis la las fiesta mpes. 

20Püste na Jesús já'asatsja, lyájatsja jupj discipulopan* dóceya jis 
lal. 21 Jalatsja na, jupj tjevele: 

—Nun popa pjaní malala nyuca la mijis napj lal. Jupj ca jis lal ncuwim 
napj enemigopan, ca yupj ma tjililii. T'üc' way ca nin mpalas —tjevele. 

22Mpes pajal 'aplijila jis tepyala. Pjaní pjaní tjowelepj: 

—Jipj napj Nejepa. ¿Ncu napj ca nin la cüjay? 

23 Jesús tjevele: 

—Nun popa pjaní tjelyaja wa napj mplato mpe, la pa wa jinwá, mop'in nin, jupj 
quelel malala liji napj lal. Jupj ca jis lal ncuwim napj enemigopan ma tjililiñi. 24Napj 
p'iyá niná Yomen Dios jas tjejyamá. Pajal püna profetapan* tapac ca nin ma palas 
napj. Yupj tapac jin p'iyá ca nsem. Ma pats' ca napj, yupj tapac jinwá. Mop'in pajal 
malala nin, jupj ca jis lal ncuwim napj enemigopan, ca ma tjililiñ. Pajal malala ca 
mpalas jupj, jupj malala la niji mpes. Pajal malala ca mpalas jupj, mpes más 'ücj ca 
nactsja jupj lovin ma pü'ütsja —nin tjevele Jesús. 

25 Judas p'iyá nasa quelel jámatsja jis lal jac! Jesús enemigopan. 
Judas la tji'yüya wa quinam: 

—Rabbí*, ¿ncu napj ca nin la cüjay? 

Jesüs jupj wola tjevele: 

—Nin. 

26Yupj jalatsja na, Jesús nt'ya pan pjaní. Tjevele Dios lal tjüwüi'i 
pan tje'yaya mpes. Nin la tjiji na, vitvitj la tücüeme, jis tje'yaya 
discipulopan”. Jis tje'yaya na, tjevele: 

—No'oté, nlajá. Nina pan napj mp'üy jinwá. 

27 Tjalá na, jupj nt'ya wa pocillo, uva 'iisú mo'o tóñcatsja. Tjevele 
Dios lal tjüwüi'i wa uva 'üsü tje'yaya mpes. Pocillo jis tje'yaya jupj 
discipulopan”, vitvitj jis la müs pjü. 

—Tjümüsiqué napj pocillo mpe nun pjü way —tjevele jupj—. 28Niná uva 
'üsü napj na'as jinwá. Ma pats! ca napj nun mpes, la p'a pülücj mpes wa. 
Napj ca 'as ma palas, mpes Dios ca perdonar lis mijis napj lal japon. Ma 
ca jola nsem yupj malala la tjajay. Mpapay tjevele t'üc' ca nin la mijis yupj 
mpes napj ntipü'í na. 29 Napj lovin ma ca mü'üs uva 'üsü niswá quinam. P'a 
jawas cupj 'a mulá mpatjaquecj Mpapay jyü'ta nt'a. Nin jawas tjejyawca 
na, niswa ca mü'üs napj nun jis lal. T'üc' way —nin tjevele Jesús. 

30 Yacjaya tjenejets'eii Dios po'ó. Lovin nin lajaytsja fiesta mpes. 
Tjenejets'eñ na, tjil. Joc' Olivos ló nt'a tjil. 


Jesús tjevele Pedro ca ntsüpünüs Jesús jomica jupj. 
(Marcos 14.26-31; Lucas 22.31-34; Juan 13.36-38) 


31Tjil na, Jesús tjevele jupj discipulopan* jis lal: 

—Püste na, nun pjü ca nts'equenequé, malala ne palá na. Nasapj 
mo'os. Pajal püna profeta* tepyaca ca nin mpalas. Niná tepyacá: Napj 
ca mü'ünan oveja* jyama, mpes jupj oveja witjacj sin tjan ca mal”. Nin 
tjevele profeta ca nin mpalas. 32Newa nin ca 'üsüs la mejay nun mpes. 
Napj ca nin müjünsü la püt'üs niswá. Niswa pü'üs na, ca mis Galilea 
nt'a. Napj mwalá way ca mis nun jis lal, cupj ca la müjüsüquecj ne'aj 

—nin tjevele Jesús jupj discipulopan* jis lal. 
33Pedro jupj wola tjevele: 

—?Pjü ca ntstequeneñ ca nacj, malala 'e pala na. Napj ma nin la 
mejay. Lovin ma ca malala la mejay jipj lal. 

34 Jesús tjevele Pedro lal: 

—Yacjaj püste p'iyá la con ca mvelen ma nus nyuc. Castlyaj cocoy 
ma la tipiya p'in, ca nin la mijin jipj. T'üc! way nina —tjevele Jesús. 

35Pedro tjevele ma ca nin la mijis. 

—Napj 'ücj wa ni pü'í jipj lal —tjevele—. Lovin ma ca mvelé ma jis nyuc. 

Nin p'iyá tjowelepj wa pjü discipulopan*. 


Jesús tjevele Popay lal ma tepe'e na p'in. 
(Marcos 14.32-42; Lucas 22.39-46) 
36 Jesús pje'á tjemey jupj discipulopan* jis lal sine lejeii nt'a. Getsemaní 
ló ne'aj. Ne'as tjemey na jupj tjevele yupj jis lal: *Ne'aj p'in ca mis, ca 

mvelé Mpapay Dios lal. Nínawa majatjaqué velé na jupj lal”, tjevele. 
37 Discipulopan cont'e jis lal tjemey jupj jámatsja nt'a. Pedro pjaní 
watsja. Zebedeo jatjampan mát'eya tjil watsja. Pajal 'aplijila tepyala 
Jesús. Pajal jola tepyala malala ca mpalas mpes. 38Tjevele yupj jis lal: 
“Nasa ni pü'í jin najas, pajal 'aplijila mpes. Qjuive la tjunucü. Po ma 
müjünaqué, ma nyucun nsem nasapj", nin tjevele Jesús yupj conas lal. 

39 Jupj tsjicj way p'in mwalá tjemey jusapj. Palá nipi'tje 'amá 'alá. 
Tjevele Popay Dios lal: ^Mpapay, éncu 'ücj wa jipj lal napj ma ni pü'f? Jipj 
'ücj polel lejay niná, najas ma ca nin ma palas. Newa najas ca jipj jyas 
jinwá nsem. Ma napj najas jinwá t'as", nin tjevele Jesús jupj Popay lal. 





Jesüs 'aplijila tepyala, tjevele jupj Popay lal. (San Mateo 26.39) 


40 T'üc' tjevele na, tjemey niswá discipulopan* cónt'eya tjatja nt'a. 
Tjinyuca tjijinañ yupj quinam. “¿Ncu nun ma polel nucunú napj lal 
hora pjaní way p'in? —nin tjevele Jesús yupj jis lal —. 44 Ma müjünaqué. 
La tjomoná Dios lal ma ca malala la müjí, nun quelel malala lojí na. 
Napj selé nun quelel lojí napj najas jinwá. Mop'in pajal costa nun jis 
lal, nun niyom p'in”, nin tjevele Jesús. 

42 Tjevele na, tjemey niswá. Tjevele Popay Dios lal: ^Mpapay, 'ücj 
tulucj ma ni pü'f. Jipj jyas nin ne palá. Ntipü'í na p'in ca 'ücj nsem. 
Najas ca nin nsem, jipj jyas jinwá”, tjevele. 

43 Jupj niswa tjemey jupj discipulopan* cónt'eya tapatja nt'a. Niswa 
yus tjinyuca tjijinañ yupj. Pajal ja sívetsja. ^^Mpes niswa tjemey la veles 
jupj Popay Dios lal. La con quinam tjevele Dios lal. Nin p'iyá tjevele 

jupj. 45T'üc' tjevele na, tjemey niswá jupj discipulopan nt'a. La tji'yüya: 
“¿Ncu potjaqué, jiinaqué custjay? Quina ca mpalas napj tjevelé jinwá. 
Najamica pjaní jis lal ncuwim napj enemigopan, ca ma tjilili;i. Malala 
lajay ca malala la ma jicj, yupj jisas jinwá. Napj p'iyá niná Yomen Dios jas 
tjejyamá. 46Nusin tjüjünsü. Mas quinam la müjüsüquecj yupj. Nasa jac' 
quinam yom malala la niji. Jis lal jac! napj enemigopan”, nin tjevele Jesús. 


Yupj ntji'liñ Jesús. 
(Marcos 14.43-50; Lucas 22.47-53; Juan 18.2-11) 

47 Jesús nina véletsja na, ne'aj tjac' Judas. Jupj apostolpan* dóceya 
popa watsja. Se cóñcatsja Jesús. Niyom pajal pülücj tjiquil Judas lal 
quinam. Pjü way polomay jatatsja, yo pjwel jatatj watsja mo'o la siip 
Jesús. Sacerdote* noypan sin tjajam yupj la tjilil Jesús. Co'müypan* 
judiopan* sin popé sin tjajam wa yupj. 48Judas jis lal tjac' la tjilil 
Jesús. Jupj nasa tjevéletsja ca sin 'yüsa la mijis cana Jesús. Tjevele: 
“Pjaní lal ca la nlapan napj. Nina ne Jesús. Ntjüiliqué jupj.” 4? Mpes 
ne'aj tjemey Judas, Jesüs nt'a p'in. Ne'as tjemey, 'üsüs tjevele jupj lal, 

—Nejepa, tjacuwis quinam. 

50 Jesás tjevele jupj lal: 

—Najamica, napj selé tsjan mpes tjacuy. 

Jesús nin tjevele na, p'a wa niyom ne'as tjiquil. Ntji'liñ Jesús, jis 
la man jupj jepapan nt'a. 51 Nin la tjajay na, Jesús discípulo* pjaní 
polomay nt!ya, syults'a jupj vaina mpe. Jay tjejyo'o yom pjaní. Yom 
niná mozo waytsja, sacerdote* más püné mpes. Pjots' tana tjejyo'o jupj. 

52 Jesús tjevele discípulo* lal: 

—Vaina molo jas tjejyama jipj polomay. Polomay mpes la palan, 
cya'lii wa polomay mpes. 53Napj ma ca la mpalan yupj jis lal. Napj 
'ücj la cimon Mpapay ncapj la p'acj. Napj la ciimon Mpapay lal, jupj 
ca ángel* militarpan pülücj sin cüjamas napj nt'a, la cüpa'nactsja napj 
enemigopan jis lal. Más 'in pülücj yupj setenta mil lal. ¿Ncu ma jin 
!'yüsa nina? 54Ma ca nin la mejay. Niná la cüjay napj, ma ca cüpalas 
Dios Popel tjevele jinwá. Dios Popel tjevele yupj ca nin la mijicj napj 
lal —nin tjevele Jesás jupj discípulo* lal. 

55Nin tjevele na, tjevele wa jupj ntji'liñ jis lal: 

—¿Tsjan mpes polomay t'o, yo pjwel t'o wa la tjilil napj? Niná lojí 
pwequepj la tjilil. Pjü jyawca Dios wo* nt'a tjo'ostsja napj. Napj sin 
!yüsa la tjejay ne'aj. Lovin ma ntjutjililiqué ne'aj tjo'os na. 56Niná pjü 

tepyala ca nin mpalas profetapan* tapac pajal püna. Yupj tapac, Dios 
Popel jupj —tjevele Jesús. 
Nin tjevele na, pjü tstequeneñ jupj discipulopan*. Jesús ne'aj tóricatsja tjil. 


Tjaman Jesús judío noypan nt'a. 
(Marcos 14.53-65; Lucas 22.54-55, 63-71; Juan 18.12-14, 19-24) 


57 Nasa ntji'liñ Jesús. Yupj tjaman jupj Caifás nt'a. Caifás sacerdote* más 
pünetsja. Nasa 'a jis tjimyula ne'aj Moisés* popel sin 'yüsa lajay. Co'müypan* 
judiopan* sin popé 'a jis tjimyula wa ne'aj, Caifás wo nt'a. 58Pedro Jesús 
cjüil tjemey campapé. Ne'as tjemey wa jupj sacerdote más püné wo nt'a. 
Tjüwücj jun vilicj po'ó tjac! Pedrú. Tjüwücj nta wama tjemey wa. 'Etjele 
jupj militarpan nepénowa jis lal. Quelel nyücatsja tsjan ca mpalas Jesüs. 

59 Ne'aj jatja watsja sacerdote* noypan. Ne'aj jatja watsja judiopan* 
jis jepapan. Yupj 'a mulú jajütütj judiopan. Yupj pjü la tjü'üy tjunuc 
pjacj malala mveles Jesús po'ó. La tapal watsja pjacj ca la ntsawilis 
Jesús po'ó. Po quelel javeleptsja 'ücj cus la tül jupj. Quelel ja'ünantsja 
jupj. 99 Pülücj tjiquil yupj jis walap'a'á la tsuwil Jesús po'ó. Newa la 
tsuwilpan ma nin p'iyá javeleptsja. Mpes jepapan ma polel cus tül Jesús 
yupj tjowelepj mpes. Pjaní p'in t'ya tjevele mpes, ma polel cus tül jupj. 

Yacjaya niyom mat'e tjiquil yupj jis walap'a'á. 61 Niyom mat'e tjowelepj: 

— Yom niná tjevele jupj 'ücj malala liji Dios wo*. Tjevele ts'ac' cont'e 
na t'üc' ca jas müjünsüs niswá. 

62Niná tjowelepj na, sacerdote* más püné jas tjijyünsa, tüwütüwü 
torica. La tji'yüya Jesús lal: 

—éNcu ma ca qjuis lal mvelen ncu t'üc' way nin tjevelen? Yupj javelepj 
yupj salejepj jipj malala tjevelen —nin tjevele sacerdote* más püné. 
63Newa lyájasa tóiicatsja Jesús. Sacerdote* más püné tjevele jupj lal: 
—Napj 'i jütütj jipj ca t'üc' mvelen. Dios pjoca jipj velen. Jupj pü'ü lovin. 
Ca cyapj ntülüs jipj li tsuwil. Qjuis wala tjevele ncu jipj niná Jepa Püné 
Dios tjevele ca jas majamas qjuis capj la p'acj. ¿Ncu Dios Jatjam jipj? 
64—Nin —tjevele Jesús—. Napj niná p'iyá jipj velen jin. Pjü way nun jis 
lal velé wa, nun ca nucú napj t'üc! way velé. Napj p'iyá nina Yomen Dios 
jas tjejyamá. P'a jyawca na ca nus nucú napj ca mo'os Dios li'inyampe. 
Ne'aj ca mo'os, ncupj 'a mulú ca müjü'tücj. Jupj pajal jas tjiyocj pjü jis 
lal. Nun ca nucú wa napj ncuwis nosis nt'a mol mpes —nin tjevele Jesús. 

65 Jupj nin tjevele na, sacerdote* más püné la tücüeme jupj jas 
quip p'iyá. Nin lajay judiopan*, p'a wa malala vele na Dios po'ó. Jupj 
tjevele jepapan p'a wa jis lal: 

—Pajal malala tjevele Jesús Dios po!ó. Ma qjuisas la p'a wa mveles 
Jesús malala la tjiji. Nun p'iyá tjapja'aqué Jesús malala tjevele. 66¿Ncu 
pajal malala la tjiji Jesús? 

—Pajal malala la tjiji —tjowelepj—. Cupj ca cus ntülücj, mpa'is, 
jupj malala la tjiji mpes. 

67Nin tjowelepj na, cus tjupjuts' Jesús, wola po'ó. Yupj jis mas jus 
tjolototj, po'o jatültsja jupj. P'a wa mos la pacatj mpes wola pot'ó tül 
jupj. 98 Tjowelepj jupj lal: 

—Qjuis lal tjevele pjacj wyala po!ó tyüla. Dios ca jin 'yüsa la mijis. 
Jipj nina Yomen Dios jas tjejyama qjuis capj la p'acj —nin tjowelepj 
la tjüpjüts'ün jupj mpes. 


Pedro tjevele jupj Jesús jomica tulucj. 
(Marcos 14.66-72; Lucas 22.56-62; Juan 18.15-18, 25-27) 


69 Newa wosis tlasiyú tjüwücj mo'o já'asatsja Pedrú, sacerdote* más 
püné wo nt'a. Ne'aj já'asatsja na, tsjücjüim tjac' jupj nt'a. Tsjücjüim 
niná mozo waytsja ne'aj. Jupj tjevele Pedro lal: 

—Jipj se coñ watsja Jesús, jupj ne Galilea mpe 'eseptsja. 

70 Pedro tsyüpünü pjü jis walap'a'á. 

—Ma nin !yüsa tsjan mpes velen jipj —tjevele. 
71 Pedro nin tjevele na, tjemey tjüwücj jun vilicj po'ó. Ne'aj toñca na, 
tsjücjüim p'a wa jus tjinyuca. Niná tsjücjüim tjevele ne'aj lejeñtsja jis lal: 
— Yom niná se cóücatsja Jesús, Jesús Nazaret mpe 'eseptsja. 
72Pedro tsyüpünü niswá. Tjevele: 
—Dios pjoca napj velé. T'üc' way ma si nuc jupj —tjevele. 
73Niyom p'a wa ne'aj tjelejeii custjay. Yacjaya yupj tjiquil Pedro 
nt'a. Tjowelepj: 
—T'üc' way jipj Jesús discipulopan* popa. Jipj Galilea mpe 'esepj 
jin p'iyá velen. 

74Nin tjowelepj na, Pedro tjevele: 

— Dios 'ücj ca ncapj ntülüs napj li tsuwil. T'üc! way ma si nuc yom nina. 

Nin tjevele na, leñ way la tipiya castlyaj cocoy. 75La tipiya na, Pedro 
jola tepyala Jesús tjevelá. “La con ca mvelen ma nus nyuc. Castlyaj 
cocoy la puyú secj p'in, ca nin la mijin”, tjevele Jesús. Pedro jola tepyala 
na, tjemey wo nepé. Pajal la tipiya jupj. Pajal jólatsja malala la tjiji. 
27 1Piistapj na sacerdote* noypan 'a mulú játjatsja niswá 

co'müypan* jis lal. Tjüjütütj ca mü'ü'nacj Jesús, püste na 
tjowelepj jin p'iyá. 2Mpes Jesús mos tsupaptsja. Tjaman jupj Pilato 

nt'a, ca cus ntülüs jupj. Pilato jepa püné auxiliar waytsja jupj. Romano* 
waytsja, judío* tulucj. Israel mo'o patja jis tjijyü'ta jupj. 
Judas jupj p'iyá tji'yü'na. 

3Judas p'iyá jis lal tjac' Jesús enemigopan, jis la tjilil jupj. Locopyaya 
Judas jus nleya jepapan quelel ja'ünantsja Jesús. Ca cus ntülücj Jesús, 
jupj malala la tjiji mpes, tjowelepj. Niná jus nleya na, jupj jola tepyala 
pajal malala la tjiji Jesús lal. 'Aplijila tepyala pajal. Mpes jupj tjemey 
niswá sacerdote* noypan nt'a, co'müypan* nt'a wa. 'A mulú játjatsja 
yupj. Judas teque'e, tje'yaya nina t'emel c'a tréinteya, nawaja'a tja'ayapj. 
Ma jostsja quinam jupj. 

4—Malala nyuca la tjejay napj —tjevele jupj—. Napj nun jis lal 
tjum jupj nt'a, la tjilil jupj. Nun nasa quelel mü'ü'ná jupj. Jupj malala 
la tjiji tulucj, nujisas mpes p'in quelel 'ü'ná jupj —tjevele. 

Yupj jupj wola tjowelepj: 

—Jipj p'iyá nin la tjejay. Ma nin qjuiyola jipj la tjejay mpes —nin 
tjowelepj yupj. 

5Mpes Judas 'amá 'alá la ts'iya nina t'emel Dios wo* mo!ó. Tjemey 
jupj. Tjemey na, jupj p'iyá mwen tsyu'pa tjevyala, tepe'e. 

6 Judas tjemey na, sacerdote* noypan tapay t'emel jupj na'aj la ts'iya. 
Yupj yuwá p'in tjowelepj: ^Malala Dios lal 'yonsocj t'emel niná p'a wa 
Ma polel la ta'es niná", tjowelepj yupj. 7 Yuwá tjowelepj tsjan la qjuijicj 
t'emel mpes. Yólatsja 'ücj jaylacj jis la jay 'amá tsjo'oy tstyawa juts'a'á. 
'Amá niná panteón nsem p'a mpe ne'espan mpes. Mpes nin la tjajay 
t'emel lal. 8Nin mpes 'amá nina “Ama 'As" ló tepyala. Nin ló ne'aj custjay. 

9Nin tepyala na, t'üc! tepyala Jeremías* tjevele pajal püna. Profétatsja* 
jupj, Jeremías. Jupj tjevele: “Yupj natj t'emel c'a treinteyá. Pjaní 
waytsja yupj jis lal. Israelpan* tjowelepj 'ücj jaylacj jis la jay niná jupj 
mpes, ne nin la tjajay. 10 T'emel mpes jaylacj la tjajay momas, tsjo'oy 
ts'yawa juts'a'á. Nejepa Dios ntjijütüta ca nin la mejay t'emel mpes." 
Nin tjevele Jeremías pajal püna. 


Pilato tjevele Jesús malala la tjiji tulucj. Jupj sin cus tyüla jupj. 
(Marcos 15.2-20; Lucas 23.3-5, 13-25; Juan 18.33-19.16) 


11Nasa tjaman Jesüs jepa romano* nt'a, jupj ca mveles ncu ca cus 
ntülüs. Jepa niná la tji'yüya jupj lal: 
—éNcu judiopan* jis jepa püné jipj? 

—Nin napj —tjevele Jesús. 

12Sacerdote* noypan tjat! tjowelepj Jesús po!ó jepa romano* 
wolap'a!á. Co'müypan* tjat! tjowelepj wa. Newa ma tjevele Jesús ncu 
t'üc! tuluctsja. 13Jepa romano Pilato lotsja. Jupj la tji'yüya Jesús lal: 

—¿Tsjan mpes ma qjuis wala velen ncu t'üc' malala la tjejay, yupj 
javelepj jinwá? ¿Ncu ma tjapjac' yupj tjowelepj jipj jin po'ó? Tjowelepj 
la pülücj malala la tjejay jipj. 

14 Jesús newa ma lal tjevele jupj. Pues ma tjevele ncu t'üc' waytsja 
yupj tjowelepj. Pilato ma jas tji'yüsa tsjan mpes Jesús ma tjevele. Nin 
jólatsja jupj. 15Jepa romano* janmacj jas tjejyama yom pjaní cawilta 
mpe fiesta niná tepyala na. Judiopan* la t'aptsja pjacj pje'á nyacas 
cawilta mpe. 16Nin jawas cawilta mo'o já'asatsja wa yom malala la 
tjijá. Barrabás lotsja jupj. Pjü salejeptsja jupj malala la tjiji. 17 Pilato 
quelel se jamatsja Jesás. Mpes judiopan pülücj 'a jis tjimyula na, jupj 
la tji'yüya yupj jis lal. 

—¿Cana nujos napj ca jas majam cawilta mpe? —la tji'yüya jupj—. ¿Ncu 
nujos Barrabás ca mim? ¿Ncu nujos Jesús ca mim? Nepénowa javelepj 
jupj niná Yomen Dios jas tjejyama nucopj la p'acj —nin tjevele Pilato. 

18 Jupj seletsja jyamañ waytsja judío* noypan Jesús lal. Jupj seletsja 
nin mpes tjaman Jesús jupj nt'a, jupj ca cus ntülüs. 

19 Pilato ne'aj tjá'asatsja jupj silla casá, niná casá tjá'asatsja la veles 
ncu cus lo tül. Ne'aj tjá'asatsja na, Pilato jats'om taná tjevele jupj lal: 
“Yom niná malala la tjiji tulucj. Po ma mvelen ca cus ntülücj jupj. 
Püste malala tjinyuc jupj mpes. Pajal lecj tjeyá malala tjinyuc mpes." 
Nin tjevele Pilato jats'om. 

20 Judiopan* p'a casá yólatsja. Sacerdote* noypan nasa tjoweleptsja ne'aj 'a 
jis tjimyula jis lal. Co'müypan* tjowelepj wa yupj jis lal. Topon yupj tjowelepj. 
Nin mpes yupj japontsja más 'ücj la mon ca cus ntülüs Jesús, mpatis. 

21 Pilato la tji'yüya yupj jis lal: 

—éPjacj yupj popa ca jas majam nun nt'a? ¿Tsjan nujos nun? 

—Qjuisas ca jas majaman Barrabás —tjowelepj. 

22 Pilato la tji'yüya: 

—¿Tsjan ca la mejay Jesús lal, ne ma se jam? Nepénowa javelepj 
jupj nina Yomen Dios jas tjejyama nucopj la p'acj. 

Pjü yupj tjowelepj: 

—Cruz* po'o tjevyala jupj, mpatis. 

23 —¿Tsjan mpes ca müjütütj cruz* po'o lo valas jupj? —tjevele 

Niná tjevele na, pajal yümücj la tupuyupj: 

—Cruz* po'o mvalan jupj, mpa'is. 

24Pilato jola tepyala yupj ma quelel pjyacaiitsja jupj tjevelá. Mop'in 
jisastsja Jesús mpa'is. Pilato jus nleya wa ts'a 'intsja yupj, jupj ma la 
tjiji yupj la tjomon jinwá. Nasa quelel la palantsja yupj. Nin mpes 'üsü 
tepyula, mos tepe'e pjü jis walap'a'á. Pajal pülüctsja judiopan* ne'aj. 
Pilato tjevele yupj jis lal: 

—Napj ma nin lejay mpa'is nina yomen. Nun p'in nujos mpes ca mpatis. 

?5pjü way yupj jupj wola tjowelepj: 

—Ücj ca qjuis capj ntülüs Dios, ncupj mü'ü'nacj Jesús. 'Ücj wa jis 

capj ntülüs cupj qjuis ts'uyupan —nin tjowelepj yupj. 

26 Niná tjowelepj na, Pilato jas tjejyama Barrabás cawilta mpe, yupj 
jisastsja jinwá. Tjijyü'ta jupj militarpan mo'o nsüpücj Jesús. Tjijyü'ta 
ca cruz* po'ó mvalacj jupj, la 'ünan. 


Militarpan la tjüpjüts'ün Jesüs. 


27 Niná tjijyü'ta na jepa romano*, militarpan tjaman Jesüs jepa romano 
wo mo'ó. Tjowelepj ncul wa la p'a wa militarpan jupj wo nt'a tsji' lajaytsja. 
Tjiquil, t'asiyá tjelejeñ Jesús. 28Yümücj jas tjü'ipj jupj jas quip. Jas tjü'ipj 
na, jas tjüwü'ün militar jas quip je. Nin la tjajay la pjüts'ün Jesás mpes. 
Jepa jas quip jin justa la tjajay. 29 Yo pjwel jam jus tjulujupj jay pjucj po'ó 
la 'onsos. Jesús jay tjo'onsopj, corona* jay já'asa jinwá. Visyú tja'ayapj 
jupj mos li'inyampe, jepa püné t'e'enca jinwá. Nin la tjajay na, pajal la 
tjüpjüts'ün jupj mpes. Jis tic' jin tjelejeri jupj wolap'a'á. Tjowelepj: 

—Qjuisas 'ücj jyas mpü'üm. Jipj jepa püné judiopan* jis lal. 

30La pülücj cus tjupjuts! Jesús. Natj wa visyú jupj mos mpe, mo'o 
süptsja jupj visyú mpes. Tsjay la pülücj süptsja jupj. 31 T'üc' la tjüpjüts'ün 
na, jas tjü'ipj jas quip je. Niswa jas tücüipap jupj jas quip. Nin la tjajay 
na, jupj lal tjil, cruz* po'o jis la valas jupj. 


Pajal la tjüpjüts'ün Jesüs, cruz po'o tjevyala na. 
(Marcos 15.21-32; Lucas 23.26-43; Juan 19.17-27) 

32 Jesús lal tjil na, militarpan tjunuc yom pjaní ne'aj jámatsja. Simón 
lotsja jupj, Cirene mpe i jupj. Tatan tjyama cruzus* Jesús 
lotsja ne'aj. “Gólgota” mpes 'ücj la veles "Jay Pjucj Cjüele" cupj qjuis 
tin. 34Uva 'üsü tja! ayapj Jesás lo müs. Uva 'üsü niná leméliyu la 
süpjütsja, pajal nepé vyaja lo ts'uc. Pajal 'ónatsja. Jesús tsjicj way 

tjümü'ü, tJinyuca. Jus nleya leméliyu la süpjütsja, ne ma tjümü'ü. 
35Cruz po'o tjovalapj jupj clavo mpes. Nin la tjajay na, Jesús jas quip 
jis tja'ayapj yuwá. Militarpan tjepjelañ tjunuc pjacj nta'es jupj jas quip. 
36'Atjalapj yupj ne'aj, tjajamapj Jesús, jupj jomicapan ma ca ncul, ma 
ca cus nts'optecj cruz mpe. 37Nasa tüpüntüpj tabla tsjicj cruz po'ó Jesüs 
jay nt'a. Tabla niná po'o tapac tsjan mpes cus tül Jesás. Ninana tapac: 
NINANA JESÚS, JEPA PÜNÉ JUDIOPAN JIS LAL. 
38Yupj tjovalapj wa pwecapan mat'e p'a wa cruzus po!ó. Pjaní wa tjovalapj 
Jesús li'inyampe. Pjaní wa tjovalapj Jesús nancupwepé. 39Judiopan* 
nepénowa cruz toñca jin tjil. Yupj sey pjucj la süpjüntsja jupj mpes. 
Ma topon 'üsüstsja jupj. Pajal malala po'o tjowelepj jupj. ^9 Tjowelepj: 

—Jipj tjevelen jipj 'ücj malala la mijin Dios wo*. Tstac! cont'e na niswa 
ca jas müjünsün, tjevelen jipj. Mpes 'ücj wa cyapj la p'acj jipj p'iyá. Jipj 
Dios Jatjam, 'ücj palá ncuwim cruz* mpe —nin tjowelepj yupj. 

41 Sacerdote* noypan la tjüpjüts'ün wa Jesús, yupj jinwá. Nin p'iyá 
tjowelepj wa Moisés* popel sin 'yüsa lajay. Nin p'iyá co'müypan*. 
Niná tjowelepj: 

42 —Jupj jis capj tjep'ya'sa la p'a wa. Ma polel cus la p'acj jupj p'iyá. 
Jupj ne p'iyá Jepa Püné judiopan* mpes, qjuisas ca palá ncuwim. Jupj 
nin la qjuijis, cupj cüponecj catsja jupj mpes. 43Jupj tepyona Dios ca 
'üsüs la qjuijis jupj mpes. Dios quelel liji jupj, más 'ücj Dios ca cus 
mp'a'sas quinam. Jupj tjevele jupj p'iyá Dios Jatjam —nin tjowelepj 
yupj. 

44Pwecapan cruz* po'o tjelejeñ Jesús lal, nin p'iyá tjowelepj yupj. 
Yupj pajal malala tjowelepj Jesús lal, la p'a jinwá. 


Jesús tepe'e. 
(Marcos 15.33-41; Lucas 23.44-49; Juan 19.28-30) 


45Lots'ac! culupwen nt'a tjá'asa na, püste tepyala pjü nosis casá. 
Hora cont'e te tóñcatsja. 46Las tres tepyala na, Jesús pajal yümücj la 
tipiya, tjevele Dios lal: 

—Elí, Elí, ¿lama sabactani? —tjevele jupj. (Ninana jupj tjevele 'ücj 
wa la veles: “Napj Ndios, napj Ndios, ¿tsjan mpes 'os tjay jipj?” Nin 
velecj niná cupj qjuis tin.) 

47 P'a wa ne'aj pin tjelejeñ, tjepjyacaü wa jupj tjevelá. Tjepjyacañ 
na, ma sin tji'yüsa tsjan mpes nin tjevele. Yupj tjowelepj: 

—Jupj Elías* lal vele ncuwim. Jos ca cus mp'a'sas. Elías profeta* 
püna tüpü'ü jupj. 

48 Jesús nin tjevele na, yupj popa pjaní leti way ts'üequené, esponja* 
teque'e. Esponja uva 'üsü 'ona mo'o ts'yuca, tsyu'pa yo po'ó, mpe 
tecyacaná. Tje'yaya ca mü'üm Jesús. 49Pjú way la p'a wa tjowelepj: 

—Po ma ma'ayan mü'üm niná. Cupj quelel nyucucj ncu Elías* 
ncuwim cus la p'acj. 

50 Jesús yümücj tjevele niswá. Nin la tjiji na, tepe'e jupj. 

51 Púlil p'omp'om jálatsja Dios wo* mo'ó, pülül nina wo t'em pjaní 
jinwatsja. Jesús tepe'e na, púliil niná nayapé palavin la tüucüeme. Dios 
la tjiji la tücüeme. Nosis jus tiquits'e 'ots'ipj. Pe witjacj la tjeleptan 
'ots'ipj. 52Jesüs tepe'e na, pülücj janucun jis tepyala püna tecya'lii sin 
popé. Dios sa coii witjactsja yupj. 'Amá toc tapatja nt'a la tjelepta. 
53Pje'á tjiquil toc pátjatsja mpe. Jesús jas tjijyünsa na la püt'üs niswa, 
yupj tjil wa Jerusalén mo'ó. Pülücj yus tjunuc yupj. 

54 Jepa militar tjejyámatsja Jesús, jupj jomicapan ma ncul cus 
nts'optecj cruz* mpe. P'a wa militarpan jupj lal lejeñ watsja, militar 
püné lal. Tjunuc nosis jus tiquits'e. Tjunuc wa pjü nina tepyala Jesús 
tepe'e na. Niná tjunuc na, pajal lacj tjeyaptsja. Tjowelepj: 

—T'üc!' way jupj Dios Jatjam waytsja. 

55Nequem pülücj way ne'aj lejeritsja, campa way 'in cruz* torica mpe. Tjunuc 
wa tepyalá. Jesús jomicapan waytsja yupj. Cus tocoñ Jesús, Galilea mpe tjac' 
na. Tjojon jupj mpes, pjü 'ücj la tjajay wa jupj tüpü'ü nt'a. 56 Yupj popa pjaní 
María lotsja. Magdalá mpe 'eseptsja jupj. Pla wa María ló watsja jupj. Jupj 
Jacobo jamaytsja, José jamaytsja. Quepj p'a wa Zebedeo jatjampan sejamay. 


Pe jul mo'6, neven nt'a, tüpüntüpj Jesús. 
(Marcos 15.42-47; Lucas 23.50-56; Juan 19.38-42) 


57Nasa quelel t'yaja na, yom p'a wa tjac'. Yom nina pülücj tyá'atsja. 
Arimatea mpe 'eseptsja, judiopan* patja nt'a. José lotsja. Jesús discípulo* 
watsja. 58José tjemey Pilato nt'a. La tjemyona Jesús jüp'üy la toc. Pilato 


eo Tipyünta Jesús jüp'üy pe jul mo!ó, neven nt'a, tepe'e 'ücj la püntüs nt'a. 
Püna p'in tjijyü'ta la toc jomwen jul, jupj p'iyá tepe'e tulucj p'in. Nin lajaytsja 
judiopan. José jostsja jomwen jul toc torica jupj pe'e na. Tepe'e ne'aj tipyünta 
tulucj custjay. Jesús jüp'üy ne'aj tipyünta na, pe püné jas tentené jun la 
t'olon jomwen jul. Jun t!yo'na na, tjemey. 61 María newa ne'aj já'asatsja pe 
jul wolap'a'á. Niná María, Magdalá mpe 'eseptsja. P'a quepj tjá'asa watsja 
María lal. María ló watsja jupj. 

Militarpan jajamaptsja jomwen jul nt'a, Jesús jüp'üy tüpü'ü nt'a. 


62Ya sacerdote* noypan tjil Pilato nt'a. Fariseopan* tjil wa yupj 
jis lal. Nin jawas ma polel tsji' lajaytsja; t'añ p'in 'ücj la tjajay ma ca 
tsji' la mijicj nin jawas ma tsji' lajay na. Tjil na, 63tjowelepj Pilato lal: 

—Cupj qjuiyola tepyala Jesús tjevelá. Tjevele jupj ca jas müjünsüs 
mpü'üm niswá ts'ac' cont'e tepyala na. Jupj la tsyawilitsja lovin. $4Mpes 
cupj qjuisas jipj ca müjü'tün militarpan majamacj jomwen jul, Jesús jüp'üy 
pü'ü nt'a. Qjuisas newa majamacj ne'aj, tslac! cont'e tepyala nas. Militarpan 
lei ne'aj, jupj discipulopan* 'ücj wa ncul, mpequei jupj jüp'üy. Ca mvelecj 
jupj jas tjijyiinsa. Nyucunü quinam, ca mvelecj. Ca yus ntsawilicj judiopan*. 
Judiopan topontsja Jesús lal, jupj nyucunutsja na. T'üc! ca mponecj quinam, 
jupj jüp'üy le cüvalas —nin tjowelepj yupj Pilato lal. 65Pilato jis lal tjevele: 

—Mwiü. Napj militarpan ca mal nun jis lal, ca majamacj nujisas 
jinwá. Nin la müjí Jesús jomicapan ma ca wama mal jomwen jul mo'ó. 
Pjü 'ücj polel loji, pjü la müjf. 

66Mpes tjil yupj. 'Ücj la tjajay jomwen jul nt'a. Jun t'yó'natsja 
jomwen jul, pe püné mpes. Hilo tsjicj way po'o tüpüntüpj pe wolap'a'á 
'ots'ipj, ca jus nlayecj ncu wama jil gentas. Militarpan jis tjüjünsüpj 
tjil, militarpan jis la jamas ne'aj. 





Militarpan jajamaptsja jomwen jul nt'a. (San Mateo 27.66) 

Jesús nyucunú tepyala niswá. Jas tjijyünsa jupj. 
(Marcos 16.1-8; Lucas 24.1-12; Juan 20.1-10) 


2 8 1Tecyawaja sábado* quinam, nasa domingo tepyala. 'Ücj tsji' 

lajaytsja quinam. Tjejyawca na, tjil nequem jomwen jul la 
nuc, Jesús jüp'üy tüpüntüpj nt'a. Quepj pjaní María, Magdalá mpe 
'esepj. Ma'ajapj María ló watsja. 

2Pajal jus tiquits'e nosis. Dios ángel* pjaní tjac' tsjun mpe, nin 
mpes nin tepyala niná. Tjemey jupj jomwen jul nt'a. Jas tentené pe 
püné jun vilicj mpe. Jun cjol tepyala. 'Etjele ángel pe casa'á. 3Pasal 
jas jawtsja jupj, menmené jinwá. Jas quip pje waytsja pajal, mol pje 
jinwá. 4Militarpan tjelejeii ne'aj custjay. Tjajamapj jomwen jul nt'a. 
Ángel tjunuc na, ticyücüyün yupj, lacj tjeyapj mpes. Jis capj t'yaja pjü. 

5Nequem ma sin tji'yüsa tsjan tepyalá. Mpes ángel* tjevele yupj 
jis lal: 

—Po ma locj tjeyá quinam. Napj selé nun lo palá Jesús. Jupj ne 
cruz* polo tepe'e. 6Leii quinam jupj. Jas tjijyünsa. Nyucunú tepyala 
niswá, jupj tjevele jinwá. Nculá nun. Tjunuca jupj tüpü'ü nt'a. 7Nun 
tjunucü na, leñ way lowa jupj discipulopan* nt'a. Tjowelé yupj jis lal 
jupj jas tjijyünsa quinam. Nyucunú p'in quinam. Mwalá way jama 
nun jis lal Galilea nt'a. Galilea nt'a ca jus nucú jupj niswá. Nin ca 
mvelé nun yupj jis lal. T'üc! ca mpalas napj tjevelé jinwá —nin tjevele 
ángel* yupj jis lal. 

8Mpes leii way tjil nequem jomwen jul mpe, ángel* tjijyü'ta jinwá. 
Newa lacj jeyaptsja. Pajal 'ücj jisastsja wa. Tstequeneñ la veles 
discipulopan* jis lal. Quelel javeleptsja ángel tjevelá. 9Newa ts'equeneñ 
na, Jesús lay jis tepyala yupj jis lal. Tjac' la nüjüsü. 

—¿Min nucopj tjejyawca? —tjevele jupj. 

Nequenm tjil jupj nt'a, palá nipi!tjiñ jupj wolap'a'á. Ntji'lifi jupj tsjom. 
Yólatsja jupj pajal püné, mpes nin la tjajay. 19Jesás tjevele yupj jis lal: 

—Po ma locj tjeyá quinam. Lowa, mvelé mpülücpan jis lal. Najas ca 

mal Galilea nt'a. Ne'aj ca nus nucucj. Nin ca mvelé yupj jis lal —tjevele. 


Militarpan la tsawil. 


11 Nequem nasa tjil jomwen jul mpe. Tjil na, militarpan ne'aj tjátjatsja 
custjay, yupj ne jajamaptsja jomwen jul. Yupj sin popa nepenowá tjil 
Jerusalén mo'ó. Tjowelepj sacerdote* noypan jis lal. Pjü tjowelepj 
tepyalá. 12Sacerdote noypan 'a jis tjimyula judío* co'miiypan* jis lal. 

Ma jisastsja la p'a wa judiopan ca jus nlayecj Jesús jas tjijyünsa. Mpes 
yuwá p'in tJowelepj 'oyn nyuca la qjuijicj la p'a ma ca jus nlayecj. 
T'emel pülücj jis tja'ayapj militarpan niná la tsuwil mpes. 13Ninana 
yupj tjowelepj militarpan jis lal: “Nun ca mvelé jupj discipulopan* 
tjiquil püste na. Ca mvelé tepequeñ jupj jüp'üy nun tjüjünaqué na. 
14P'a witjacj niná cüvelecj jepa romano* lal, cupj 'ücj ca la mijicj ma 
nucopj tyüla jupj”, nin tjowelepj yupj. 

15Niná 'üctsja militarpan jis lal. Mpes natj t'emel. Yupj la tsawil, 
sacerdotepan* tjüjütütj jinwá. Judiopan* topon militarpan tjowelepj. 
Ninana tintsja yupj t'ya tjowelepj, newa javelepj niná Jesús po'ó. 


Jesús jos jupj discipulopan ca mal pjü nosis nt'a, ca sin 'yüsa la 
mijicj jupj mpes. 
(Marcos 16.14-18; Lucas 24.36-49; Juan 20.19-23) 

16 Jesús discipulopan* 'ónceya tjil Galilea nt'a, jupj tjijyü'ta jinwá. 
Tjil joc! pjaní nt'a, jupj nasa tjevele yupj ca mal ne'aj. 17Ne'aj jus 
tjunuc Jesús. Salejeptsja jupj Dios Jatjam, mpes palá nipi'tjiñ jupj 
wolap'a'á. Yupj sin popa nepenowá sey c'a jinwatsja custjay. 'Ots!ots' 
way p'in topon niná ne t'üc'! way Jesús. 18Jesús ne'as tjemey yupj 
nt'a. Tjevele yupj jis lal: 

—Napj 'ücj jyütütj pjü way tsjun po'ó. Pjü wa nosis casá 'ücj jyütütj 
wa. Mpapay ntje'aya ca nin nsem. 1?Mpes lowa nun pjü nosis casá. 
Pjü 'a mulú patja jis lal ca mvelé napj mpes. Sin 'yüsa lis muji, mpes 
yupj napj discipulopan* ca jis mpalas. Bautizar* ca lis müjí Dios 
Mpapay mpes, Dios Jatjam mpes wa, Dios Cjües mpes wa. 20Ca sin 
mü'üsüs la müjí ca nin la mijicj pjú way napj nu tjijyütütj. T'üc' way 
napj p'iyá ca nucopj ncoii lovin, nosis cyawaja nas —nin tjevele Jesús 
jupj discipulopan jis lal. 

Marcos papel tepyaca 
Jesucristo po'ó 


Juan el Bautista tjevele Jesucristo po'ó. 
(Mateo 3.1-12; Lucas 3.1-9, 15-17; Juan 1.19-28) 


1 1Po quina papel ca mpac Jesucristo po'ó, jupj ne Dios Jatjam. Papel 
niná ca mveles tsjan niná pajal 'üsüs tepyala jupj la tjiji mpes. 
2Püna Isaías la p'a jis lal tjevele Dios tjevelá. Profétatsja* jupj püná. 
Jupj papel tepyaca Dios tjevelá Jatjam lal. Ninana tepyacá: 
“Napj yom pjaní jas majam ca. 

Jupj ca mim napj mpes. 

Jupj mveles ca napj mpes. 

Jupj mwalá way ca mim jipj lal. 

P'a jawas jipj ca mim. 

Yom niná ca mveles gente jilal. 

Mpes yupj ca jisas nsem jipj jay yupj nt'a. 

3 Yom niná wa cjuwá nt'a ca mim jupj. Pajal ca quelel mveles 

gente jilal napj mpes. Mpes yümücj ca mveles: 

“Qjuis Jepa Püné ca ncuwim. 

Nujola t'as ca nin la müjí quinam jupj jos jin. 

Malala nujola nun jümücj la lu'ulú jinwá. 

Po ma malala nujola t'as quinam. 

'Üsüs nujola t'as, qjuis Jepa Püné jos jinwá', 

nin ca mveles jupj." 

Dios tjevele jupj ca nin mveles; Isaías tepyaca Dios tjevelá. ^Mpes 
p'a jawas yom ne'aj tjac! wa cjuwá nt'a. Juan el Bautista lotsja jupj. 
Gente jis walap'a'a tjevele más 'ücj 'aplijila nsem yupj, malala nyuca 

la tjajay mpes. Más 'ücj ca Dios jos jin la mijicj quinam. Juan tjevele 
jupj ca 'üsüma jis mpa'tas, mpes bautizar* jis mpalas ca. Tjevele ca 
sin müjünsüs niswá. Mpes pjü ca jus nlayecj yupj quelel 'üsüs la mijicj 
quinam, Dios jos jinwá. Nin mpes Dios ca perdonar lis mijis malala 
nyuca la tjajay. Nin tjevele Juan yupj jis lal. 

SPülücj way tjiquil jupj nt'a. Judea mpe tjiquil wa, ne'aj judiopan* 
pjaní pjaní patja nt'a. Jerusalén mpe tjiquil wa, ne'aj pülücj patja 
judiopan. Yupj tjiquil, tjowelepj jupj lal malala nyuca la tjajay. Niná 
tjowelepj na, Juan bautizar* lis tjiji 'üsú mo'ó. Jordán ló 'üsü ne'aj. 

6Juan jas quip camello* ts'üilin waytsja jupj. Col tsyü'patsja pjoloc' 
mpes. Ts'elel lyájatsja jupj. Ts'as joc! 'alape píjisa watsja. Lovin nin 
tüpü'ü. 7 Gente jilal tjevele: “P'a jawas p'a wa ncuwim. Más püné jupj 
napj lal. Napj pajal tsjicj jupj lal. Po 'üsüs napj lal tsji' lejay jupj mpes. 
Napj jupj caite syoc la p'in 'ücj napj lal. 8Napj bautizar* la nusejay 
'üsü mpes la p'in. Yom p'a wa niná más 'üsüs ca la mijis. Jupj ca nu 
ma'ayas Dios Cjües." 


Juan el Bautista bautizar la tjiji Jesüs. 
(Mateo 3.13-17; Lucas 3.21-22) 


9P'a jawas Jesús Nazaret mpe tjac' jupj, Galilea se jütütj mpe. Juan 
el Danes nt'a | tjemey. Juan el Bautista bautizar* la tjiji Jesús 'üsú 
tjinyuca km po'ó tsjicj way la tücüeme, jun cjol tepyala. Nepé pala 
tjac! Dios Cjües. Sipipj jinwá justa tjac' jupj Jesús nt'a. Niná tjinyuca 
Jesús. 11Tsjun po'o nepé vele pjactsja wa: “Jipj napj Natjam. Quelel 
la 'ejay pajal napj. Pajal 'ücj najas jipj lal." 

Diablo jostsja Jesús malala nyuca la mijis. Ma la tjiji. 
(Mateo 4.1-11; Lucas 4.1-13) 

12Dios Cjües jas tjejyama Jesús campa way 'in, wa cjuwá nt'a. Mpes 
tjemey jupj. 13Ts'ac! cuarenta tüpü'ü ne'aj. Animal pülücj lyawuñtsja la 
p'in ne'aj. Ne'aj tjac! Satanás* Jesús nt'a. Malala tjevele Jesús lal. Jostsja ca 
Jesús malala nyuca la mijis. Angel* witjacj tjiquil Jesús nt'a, cus tjap'acj jupj. 

Jesüs tjevele Dios tjevelá, pajal 'üsüs way niná. 
(Mateo 4.12-17; Lucas 4.14-15) 


14Jepa cawilta mo'o tje'yonsa Juan el Bautista. Nin tepyala na, 
Galilea mo'o tjemey Jesús. Ne'aj pülücj jis walap'a'a tjevele Dios pajal 

'üsüs la tjiji gente mpes. 15Jesús tjevele: “Quina ca nin mpalas, Dios ca 
müjü'tüs nosis nt'a. Leñ way ca nin nsem. 'Aplijila t'as malala nyuca 
la tjüjí. 'Üsüs la müjí quinam Dios jos jinwá. Mponé Dios tjevelá, jupj 
tjevele jupj pajal 'üsüs liji nun mpes.” 


Jesús tjevele niyom yulupjana jilal: “Mas napj lal". 
(Mateo 4.18-22; Lucas 5.1-11) 


16 Jesús 'üsü püné la nt'a tjemey jupj. Galilea ló 'üsú niná. Yom 
mát'eya yus tjinyuca. Pjaní Simón lotsja jupj. Ma'ajapj Andrés lotsja 
jupj. Jupj Simón tsüípetsja. Po quina ataraya püné la ts'itsja 'üsü 
mo!ó. Lovin cjul pje'á la coytsja yupj, lovin nin la tjajaytsja, tapatja. 
17 Jesús tjevele yupj jilal: “Ncapj ncoñcó nun. Napj ca nusin 'yiisa la 
mejay 'ücj la veles la p'a jilal Dios mpes. Nin mpes ca nepénowa cus 
ncoñicocj wa jupj." Nin tjevele Jesús. 

18Leii way tüpüntüpj yupj jis ataraya, tjil Jesús lal. 

19 Jesús tsjicj way tjemey na, la p'a wa yus tjinyuca jupj. Pjaní 
Jacobo lotsja jupj. P'a wa Juan lotsja jupj. Jupj Jacobo tsüípetsja. Yupj 
Zebedeo jatjampan waytsja. Barco* wama tjátjatsja yupj jis papay lal, 
jupj jomozopan jis lal wa. Ataraya püné 'ücj la tjajaytsja yupj. 20 Jesús 
ma la tjinyuca. Jis lal tjevele ncul yupj, ca cus ncoñcocj. Mpes tjil jis 
papay tjá'asa mpe, jupj jomozopan mpe wa. Tjil Jesüs lal. 


Jesús más püné lapanenpan jilal. 
(Lucas 4.31-37) 


21 Capernaum nt'a tjil yupj, pülücj patja nt'a. Sábado* na tjil judiopan* 
la si mulü nt'a. Jesús sin 'yúsa la síjitsja yupj quinam. 22Pajal nin 
yólatsja yupj Jesús tjevele mpes. Jesús Moisés* popel sin 'yüsa lajay 
jin tuluctsja. 'Ücj jis la jütütj jinwá tjevele jupj. 23 Yom tjá'asa ne'aj, 
wosis nt'a judiopan 'a si mulá nt'a. Lapanen jupj jos mo'o tüpü'ütsja. 
Yom niná yümücj tjevele Jesús lal: 

24 —Jipj Jesús Nazaret mpe 'esepj. ¿Tsjan pjucj tjacuy cupj nt'a? 
¿Ncu pjü malala qjuis la jay tjacuy jipj? Napj selé pjacj ne jipj. Dios 
juts'a'á way jipj. Pajal 'üsüs way jipj. 

25Jesüs yümücj tjevele lapanen lal: 

—iLyájasa t'as! iJutja jupj jos mpe! —tjevele. 

26 Yom pajal jun jyu'ya tepyala lapanen la tjiji. Lapanen yümücj 
la tipiya. Jupj jos mpe tjemey. ?7Pjü way po yólatsja 'üsüs tepyala 
mpes. Mpes yuwá tjowelepj yupj: “¿'Oyn ne nin vele jupj? Seyasa way 

qjuisin !yüsa liji Jesús. Jepa jinwá qjuisin 'yüsa la qjuisiji. Jyü'ta wa 
lapanenpan jilal, ne nin lajay jupj vele jin.” 28Pjú jilal tjowelepj Jesús 
la tjijá. Mpes Galilea mo'ó leñ way pjü tjepjyacaii Jesús po'ó. 


Jesús tji'yü'sa la tjiji Simón pwisam. 
(Mateo 8.14-15; Lucas 4.38-39) 

29 Judiopan* 'a si mulú nt'a, niná wo mpe tjemey quinam Jesús. 
Jacobo, Juan jilal tjemey jupj. Simón, Andrés jis wa nt'a tjil yupj. 
Wama tjil yupj. 39 Ne'aj Simón pwisam pü'ütsja, malala jostsja jupj. 
Po 'in si 'áwatsja jupj. Ne'aj patja tjowelepj Jesús lal malala jostsja 
niná. 31Jesüs tjemey jupj nt'a. Mos ntjüi'le, jas tjijyünsa jupj. Mpes 
'ücj já'asatsja jupj quinam. Si 'awa tji'yü'sa quinam. Leii way nina ve 
jis tje'yaya, tjalá yupj. 


Pülücj malala jisas jis tji'yü'sa lis tjiji Jesús. 
(Mateo 8.16-17; Lucas 4.40-41) 

32Piiste tepyala na, la p'a wa tjiquil, jis tucuman pjü way malala 
jisas Jesús nt'a. Nepénowa lapanenpan yupj jisas mo'o pátjatsja yupj. 
33pjü way ne'aj p'in patja 'a jis tjimyula wo jun vilicj nt'a. 34Pülücj 
malala jisas jis tji'yü'sa lis tjiji Jesús. Pje'á sin tjejyama lapanenpan 
pülücj. Mpes yupj tjil. Yupj salejeptsja pjacj ne jupj, Jesús. Mpes Jesús 
ma jis tje'yaya jis la veles. 


Galilea mo!ó Jesús tjevele Dios tjevelá. 
(Lucas 4.42-44) 


35Püstapj tsyülümü Jesás, ma tjejyawca na p'in. Jas nisa jupj. 
Tjemey jusapj, pjü leñ nt'a. Dios lal tjevele ne'aj. 36 Yacjaya Simón, jupj 
jomicapan jis lal la tapaltsja Jesús. 37 Jupj la nyüjüsün na, tjowelepj 
jupj lal: 

—Pülücj la 'e pal jipj. 

38 Jesús tjevele: 

—La p'a nt'a 'alas, ne'aj p'in nepénowa patja nt'a. Napj ca 
mvelé wa yupj jis walap'a'á Dios tjevelá. Napj tjacuwis lo veles 
Dios tjevelá. 

39Pues jun ta'á tjemey Galilea mo'ó, Jesús. Wa witjacj judiopan* 
la si mulú nt'a tjemey lovin. Pjü jis walap'a'a tjevele Dios tjevelá. 
Nepénowa lapanenpan pátjatsja yupj jisas mo'ó. Mpes Jesús pje'á lis 
tecyoye tjil lapanenpan. 

(Mateo 8.1-4; Lucas 5.12-16) 


40 Yom pjaní tjac' Jesús nt'a. Malala jostsja pajal. Jupj jüp'üy tjamaja 
lovin, palá tinca jupj jüp'üy popé. Jesüs nt'a tjac' na, tüic' jin tjüjünsü 
jupj. La tjemyona: 

—Jipj polel ni 'ü'sa lejay. Jipj jyas na ca nin nsem. 

41 Jesús pajal jólatsja jupj mpes. Mpes pjwel la tepyacta, po la 
tje'yot'a yom malala jos. Tjevele: 

—Najas. 'I tjü'ü'süs quinam. 

^2 Len way jüp'üy tji'yu'sa. 

43Tji'yü'sa na p'in, Jesús jas tjejyama jupj sacerdote* nt'a. Tülü way 
tjipyü'ta ma ca nin mveles nin tepyalá. Tjevele: 

44 —Po ma mvelen la p'a lal quinam jipj 'i tjü'ü'sa. Jutja sacerdote* 
nt'a. Jupj ca jis nucus. Ca la mpalas nucus ncu malala lo nuc jipj p'yüy 
po'ó. Ca mveles 'üsüs quinam. Niná la tjejay na, Dios mpes ma'ayan, 
jipj i tjü'ü'sa mpes. Pajal püna Moisés* tjijyü'ta tsjan ca ma'ayacj, jis 
p'üy jis tji'yü'sa na. Jupj tjijfyü'ta jin ca la mijin. Pjü la tjejay na, la 
p'a ca jus nlayecj jipj t'üc' way 'i tjü'ü'sa quinam —nin tjevele Jesús. 

45 Yom tjemey wa mpe. Ma la tjiji Jesús tjevele jin. Pjü way jilal 
Jesús ma polel jámatsja pülücj patja nt'a. Mpes gente leñ nt'a tüpü'ü 
jupj. Mop'in pülücj tjiquil pülücj patja mpe Jesús nt'a. 


Yom ma polel 'utanatsja. Jupj tji'yü'sa la tjiji Jesús. 
(Mateo 9.1-8; Lucas 5.17-26) 


1P'a jawas Jesús tjemey niswá Capernaum nt'a. Pjü way tjepjyacañ 
Jesús ne'aj tüpü'ü wa mo'ó. 2Jupj lal pülücj 'a jis tjimyula wa 
mo'ó. P'a wa ma polel wama jiltsja yupj. Pülücj way lejeñtsja jun vilicj 
nt'a 'ots'ipj. Jesús yupj jilal tjevele Dios tjevelá. 3Nin líjitsja na, niyom 
yulupjana tjiquil. Yom ma polel 'utaná tucuman hamaca lal. 4Ma polel 
wama tjil yupj malala jos lal, mpes wo jay tjujulul Jesás casa'á. Jul 'ücj 
la tjajay na, malala jos palá tüpüntüpj hamaca mpes. 5Jesüs jus nléyatsja 
yupj topon jupj polel 'yü'sa liji jupj. Nin mpes malala jos lal tjevele: 
—Napj perdonar la 'ejay malala nyuca la tjejay Dios lal. Ma nin 
nola quinam. 
6Niyom Moisés* popel sin 'yüsa lajay ne'aj tjatja, tjepjyacaii Jesús tjevelá. 
Malala jin yólatsja Jesús tjevelá. Yólatsja: 7 ^Tsjan pjucj niná nin vele? Jupj tjevelá 

Yom ma polel 'utaná tucuman Jesús nt'a. (San Marcos 2.3) 


malala Dios lal. Jupj ma polel perdonar liji malala nyuca liji. Dios p'in nin liji.” 
8Nin yólatsja na p'in, Jesús seletsja nin yólatsja yupj. Mpes Jesús tjevele yupj jilal: 

—¿Tsjan mpes nin nujola napj tjevelé malala Dios lal? Nin tulucj. 
9Napj 'ücj velé: *Napj perdonar la 'ejay malala la tjejay Dios lal. Napj 

'ücj wa velé: Jin tjijyiinsa, ca mim'. ¿Cana más 'in costa la veles? 
10Nin p'iyá ca mvelé wa malala jos lal, mpes nun ca jus nlayé napj 
'ücj perdonar lejay nosis nt'a. Napj p'iyá niná Yomen Dios jas tjejyamá 
—nin tjevele Jesüs. 

Nin mpes Jesüs tjevele malala jos lal: 

11—Jin tjijyünsa. Hamaca nt'ya, nt'an, jutja wya nt'a. 

12Leñ way jas nisa jupj. Hamaca nt'ya. Tjemey quinam pje' á. Pjü way jus tjunuc. 
Pajal yólatsja yupj 'üsüs tepyala mpes. 'Üsüs tjowelepj Dios po!ó. Tjowelepj: 

—Lovin ma tjinyucuctsja cupj nin tepyalá. Yacjaj p'in tjinyucucj. 


Jesús jostsja Leví ca cus ncoñcos jupj. 
(Mateo 9.9-13; Lucas 5.27-32) 


13'Üsü püné la nt'a tjemey Jesús niswá. Pajal pülücj 'a jis tjimyula 
jupj nt'a, ne jupj sin tji'yüsa lis tjiji. 14Yacjaya tjemey Jesús. Jámatsja 
na, Leví jus tjinyuca. Alfeo jatjam waytsja jupj, Leví. Impuesto jaylacj 
t'e'éncatsja jupj jepa mpes jümücj casá tjelyawuñ jilal. Wa nt'a impuesto 
t'e'enca nt'a tjá'asa. Jesús tjevele jupj lal: “Ncapj tecyorica jipj. Najas 
ncapj cyoii lovin." Mpes jas nisa jupj, cus tecyorica quinam jupj. 

I5Locopyaya Jesús Leví wo nt'a já'asatsja. Ne'aj tjelyaja jupj discipulopan* jilal. 
Ne'aj tjiquil wa, tjalá watsja niyom pülücj. Nepénowa impuesto jata'epj tapatja, 
Leví jinwá. Yupj pequeritsja pina p'in. P'a witjacj ma t'üc' la tjajay Moisés* popel 
tjijyü'tá. Yupj sin popa pülücj cus tocoñ Jesús quinam. 16Niyom p'a wa tjunuc 
Jesús tjelyaja yupj jilal. Yupj ne Moisés popel sin 'yüsa lajaytsja. Fariseopan* 
waytsja yupj. Niná tjunuc na, yupj jis la tjü'üy Jesús discipulopan jilal: 

—¿Tsjan mpes lyaja Jesús impuesto jat'anquepj jis lal, malala nyuca 
lajay jilal 'ots'ipj? 

17 Jesús tjapjaca jis la tjü'üy jupj discipulopan* jilal. Tjevele yupj jilal: 

—Ücj jisas ma jisas doctor. Malala jisas p'in doctor jisas. Napj doctor jinwá 
malala lajay jis lal. Napj niná nin lejay Dios jos jinwá. Napj tjacuwis la veles 
malala lajay jis lal. Napj velé yupj jis lal Dios jos yupj 'aplijila nsem malala nyuca 
la tjajay mpes. Dios jos yupj 'üsüs la mijicj quinam jupj jos jinwá. Niná napj ma 
velé 'üsüs lajay jis lal —nin tjevele Jesús. 


Jesús discipulopan p'a casá lajay püna tapatja jis lal. 
(Mateo 9.14-17; Lucas 5.33-39) 


18 Juan discipulopan* ma jalatsja neneyawá; quelel javeleptsja p'in 
Dios lal. Nin lajay watsja fariseopan*. Mpes nepénowa tjiquil Jesús 
nt'a, tjowelepj: 

— Juan discipulopan* ma jala neneyawá; quelel javelepj p'in Dios 
lal. Nin p'iyá lajay wa fariseopan* jis discipulopan. ¿Tsjan mpes jipj 
discipulopan ma nin lajay? 

19 Jesús jis wala tjevele: 

—Yom judío* woya na, jupj jomicapan jiquil wa cus la coñ jupj. Pasal 
'ücj jisas, jala jupj lal. Nin p'iyá napj discipulopan* jis lal. Napj yupj 
jis lal 'os. 'Ücj javelepj napj lal. Nin mpes 'ücj jisas jatja yupj. 'Ücj 
yupj jalá. 20P'a jyawca na, p'a casá ca nsem. La p'a ca ncul, ca ma 
tjilili. Leñ ca nsem napj. Nin jawas tjejyawca na, napj discipulopan 
ma ca nlajacj neneyawá, ca mvelecj p'in Dios lal —nin tjevele Jesús. 

21 Jupj tjevele wa jupj lal japon ma polel nin p'iyá lajay püna tapatja 
la tjajay jinwá. 

—Nin p'iyá ma polel jul sa lul jis pülül pül pülül seyasa mpes —tjevele—. 
Nin lajay na, pülül seyasa la'í pyala tepe'e na. Mpes pülül pül way ca la 
ntsü'üm, ca püné way la jul nsem. 22Nin p'iyá wa, judiopan* uva 'üsü 
seyasa jatatj na. Uva 'üsü seyasa ma ca mo'o nt'ucj pjoloc! pül way mo'ó. 
Nin lajay niná, pjoloc! pül ca mpjoltem 'üsü myolca mpes. Tjopjolta na, uva 
'üsü ca jus ncocom. Malala ca mpalas wa pjoloc'. Nin mpes ma lajay nina. 
Uva 'üsü seyasa jatatj na, pjoloc! seyasa mo'o ca nt'ucj —nin tjevele Jesús. 


'Ücj Jesús jyü'ta wa sábado jawas. 
(Mateo 12.1-8; Lucas 6.1-5) 


23Sábado* pjaní Jesús trigo* lejeñ culupwen nipj tjemey. Sábado 
ts'ac! ninda judiopan* ma tsji' lajay. Jupj discipulopan* tjil wa jupj 
lal. Jiltsja na, trigo nepénowa sey jat'anqueptsja yupj. 24Fariseopan* 
yólatsja malala niná yupj la tjajay. Mpes tjowelepj Jesús lal: 

—¿Tsjan pjucj nin lajay jipj discipulopan*, trigo* jat'anquepj? Dios 
Popel vele ma polel tsji' lijicj sábado* na. 

25Jesüs jis wala tjevele: 

—Dios Popel vele wa David” la tjijá pajal püna. ¿Ncu lovin ma mo'o 
tjowelé nina? (David israelpan* jis jepa waytsja püná. 'Üsüstsja jupj 
Dios lal.) Ts'ac' pjaní jupj vecj pé'etsja. Noyomes jupj cus tocoñ wa, 
vecj tecya'liñ wa yupj. Ve cjuwatsja yupj. 26 Mpes jupj wama tjemey 
Dios wo nt'a. Pan nt!ya, tjelyaja. Jis tje'yaya wa niyom cus tocori. Pan 
niná israelpan tja'ayapj Dios mpes. Dios Popel tjevele sacerdotepan* 
p'in 'ücj jalá pan niná. P'a wa ma polel jala yupj. David sacerdote 
tuluctsja, mop'in nin, Dios ma ts'i tji'ina jupj tjelyaja mpes. David nin 
la tjiji Abiatar sacerdote más pünetsja na. 

27 Jesús tjevele wa: 

—Dios gente jis tje'yaya ma tsji' lajay sábado* na. Niná jis tjijyü'ta 
'üsüs jis la pal la p'in. Dios ma nin liji pajal costa nsem gente 'üsüs 
lajay sábado na. 28Napj p'iyá niná Yomen Dios jas tjejyamá. Napj 
'ücj wa jyütütj tsjan 'ücj lajay sábado na, ts'ac' ma tsji' lijicj na —nin 
tjevele Jesús. 


Yom mos c'a tji'yü'sa la tjiji Jesüs 

(Mateo 12.9-14; Lucas 6.6-11) 
3 1P'a jyawca na Jesús wama tjemey judiopan* 'a si mulú nt'a. Yom 
ne'aj tjá'asa wa mo'ó, mos c'a waytsja jupj. Ma polel le páctatsja 
jupj. 2Niyom p'a wa ne'aj tjatja wa. Pajal jus tjunuc Jesús, quelel 
januctsja ncu 'yü'sa liji sábado* na, ts'ac! nina ma tsji' lajay. Jisastsja 

Jesús ca malala la mijis, mpes 'ücj jat! mvelecj ca Jesús malala. 

3Jesüs tjevele yom mos ma polel le pacta lal: 

—Jin tjijyünsa jipj. Yupj lejeii culupwen nt'a was jipj. 

4Tjevele wa niyom p'a wa jilal: 

—éCana más 'ücj lejay sábado* na, ts'ac' ma tsji' lijicj na? ¿Ncu más 
'ücj 'üsüs lejay, ncu más 'ücj malala lejay? ¿Ncu más 'ücj se p'acj 'ücj 
la püt'üs jupj, ncu más 'ücj 'yünan jupj? —nin tjevele Jesús. 

Lyájasa tjelejeritsja yupj. 5Jesús po ma jostsja yupj malala yólatsja; 
yupj ma quelel sin 'yüsatsja Dios jos jin. 'Aplijila tepyala Jesús yupj 
malala yólatsja mpes. Tjevele yom mos c'a lal: 

—Myas la tepyacta. 

La tepyacta jupj mos quinam. Tji'yü'sa jupj quinam. 

6Fariseopan* tjil quinam yupj. Tjil Herodes jomicapan nt'a. Yuwá 
tjowelepj 'oyn nyuca la 'ünan Jesús. 


Pülücj tjiquil Jesús toñca nt'a, 'üsü la nt'a. 


7Locopyaya Jesús tjemey 'üsü püné nt'a jupj discipulopan* jilal. 
Pülücj way Galilea po'o patja witjacj tjil wa Jesús lal. 8Pajal pülücj 
jus nlay Jesús 'üsüs la tjíjitsja. Mpes tjiquil wa yupj jupj nt'a. Tjiquil 
Judea mpe, Jerusalén mpe wa, Idumea mpe wa, 'üsü püné na'aj po'ó 
mpe wa. (Jordán ló nina 'üsú püné.) Tiro ne'aj p'in mpe tjiquil wa 
nepenowá. Sidón ne'aj p'in mpe tjiquil wa nepenowá. 9-10Pülücj way 
jis tji'yü'sa lis tjiji Jesús. Mpes la p'a malala jisastsja pjü cus tjeletjatj 
jupj. Pülücj waytsja yupj. Nin mpes Jesús jupj discipulopan jilal 
tjevele: “Barco* nca'á ma 'e nun. Pülücj ncapj jaletjatj yupj." 11 Ne'aj 

lapanenpan tapatja gente nepénowa jisas mo'ó. Jesús jus tjunuc na, 
palá nipi'tjiñ yupj. Yümücj tjowelepj yupj: 

—Jipj Dios Jatjam. 

12 Jesús jis tjijy ü'ta: 

—Po ma tjowelé la p'a jilal pjacj ne napj. 


Niyom dóceya lis t'ya Jesüs. 
(Mateo 10.1-4; Lucas 6.12-16) 


13Jesús neven popa viyavin tjemey. Ne'aj 'etjele na, niyom nepénowa 
lis t'ya jupj. Tjevele ncul yupj, mpes tjiquil. 14 Dóceya lis t'ya, tjevele 
jupj apostolpan* ca nsem yupj. Tjevele ca jupj lal mpatjam, ne jupj ca 
sin majamas p'a nt'a. Ne'aj pülücj jis walap'a'a ca mvelecj Dios tjevelá. 
15Tjevele 'ücj ca jis müjü'tücj lapanenpan, mpes ca mal gente jisas 
mpe. 16Ninana niyom dóceya jis lá: Simón pjaní wa (Jesús p'a ló la 
t'ya Simón mpes. Pedro ló la t'ya wa.) !7 Jacobo pjaní wa, jupj tsüipe 
Juan ló pjaní wa, yupj ne Zebedeo jatjampan (Jesús la p'a jis lá lis 
t'lya wa yupj. Yümücj tjowelepj lovin, mpes Boanerges jis lá tjevele 
Jesüs. T'i'ila pjac jin javelepj velecj cupj, cupj qjuis tin.) 18Andrés 
p'a wa, Felipe p'a wa, Bartolomé p'a wa, Mateo p'a wa, Tomás p'a 
wa, Jacobo p'a wa, jupj ne Alfeo jatjam; Tadeo p'a wa, Simón p'a 
wa (Simón le palánatsja jepa lal, jepa israelpan* popa tulucj. Nin 
mpes "Israel Mpes Jola” lotsja wa jupj.) 19 Judas Iscariote p'a wa. P'a 
jawas Judas Iscariote Jesús enemigo tepyala. Jis capj tjep'ya!'sa Jesús 
enemigopan jis la tjilil jupj. 


Jesucristo tsyu'pa diablú. 
(Mateo 12.22-32; Lucas 11.14-23; 12.10) 


20 Yacjaya Jesús wama tjemey wosis ne'aj toñca mo'ó. Niswa pülücj 
tjiquil, 'a jis tiimyula jupj nt'a. Mpes Jesús ma polel lyájatsja, ma wa 
tjalá jupj discipulopan*. 21La p'a tjowelepj niná Jesús pülücpan jis lal, 
jupj jamay lal wa. Mpes tjil yupj, Jesás lal la cuwis. Yuwá javeleptsja: 
“Malala jola jin liji jupj”. 

22Niyom Moisés* popel sin 'yiisa lajay malala wa tjowelepj Jesús 
po'ó. Jerusalén mpe tjiquil yupj. Tjowelepj: “Beelzebú pü'ü jupj jos 
mo!ó, se p'a'sa jupj. Nin mpes 'ücj pje'á jas tjejyama lapanen. Beelzebú 
diablo* p'in. Jepa püné jupj lapanenpan jis lal." 

23 Yupj nin tjowelepj mpes Jesús yupj jis lal tjevele ncul. Parábola* 
tjevele jupj, sin 'yiisa lis tjiji mpes. Tjevele: “Satanás* ma polel pje'á se 

jama jupj p'iyá. 24Yuwá nyucunui jepa pjaní jyü'ta nt'a, jis enemigopan 
'ücj ca malala lis mijicj yupj. 2» Nin p'iyá wosis pjaní nt'a patja jis lal. 
Yuwá nyucunuii, jis enemigopan 'ücj ca malala lis mijicj yupj. 26Nin wa 
Satanás lal. Jupj pje'á se jamá jupj si jütüta sin popé, jupj enemigopan 
'ücj ca malala la mijicj jupj. Jupj nin la qjuijis, jupj nucunü watsja jupj 
mpes p'iyá. Nin la qjuijis, lei way ca polel malala mpalas jupj. 

27"Napj tsyupapj jupj, diablá*. Nin mpes 'ücj lo 'ü'süs lejay jupj 
malala la tjijá. Diablo yom jas tjiyocj jinwá. P'a wa ma polel wama 
la winin la pecj yom jas tjiyocj wo mo'ó. Mwalá way ca ntsu'pas yom 
jas tjiyocj. Locopyaya 'ücj lo tjilil yom jas tjiyocj juts'a'á. 

28"Nin mpes nin velé Dios ma ca perdonar la numijis nun, nin 
tjowelé mpes. T'üc' way velé napj. Pjü way malala nyuca lajay, pjü 
way 'ücj perdonar liji Dios. Pjü malala javelepj Dios po!ó, jupj 'ücj 
perdonar liji wa. 29 Pjaní p'in ma perdonar liji. Malala javelepj Dios 
Cjües po'ó, Dios ma perdonar lis mijis. Yupj lovin malala nsem Dios 
lal." 30Nin tjevele Jesús. Niyom nepénowa tjowelepj lapanen jupj jos 
mo'o pü'ü, mpes nin tjevele. 


Dios jos jin lajay, yupj ne Jesús jüpülücpan. 
(Mateo 12.46-50; Lucas 8.19-21) 


31 Jesús jamay ne'aj tjac', jupj jüpülücpan tjiquil wa. Wama ma 
polel jiltsja yupj, mpes pje'á lejeritsja yupj. Quelel javeleptsja Jesús lal. 
Mpes ne'aj tjatja sin popa pjaní jas tjajam wa mo'ó, lal ncuwim Jesús. 

32 Gente pülücj Jesús t'asiyü játjatsja, tjowelepj Jesús lal: 

—Jemay tjac', pyülücpan tjiquil wa, pje'á jatja quinam. Quelel jis 
januc yupj. 

33Jesüs jis wala tjevele: 

—é'Oyn nujola nun? ¿Pjacj napj namay? ¿Pjacj napj mpülücpan? 

34T'asiyü jatja yus tjinyuca Jesüs, tjevele: 

—Nun napj namay jin p'iyá napj lal. Nun napj mpülücpan jin p'iyá. 
35Dios jos jin lojí, nun napj natjaypan jinwá, napj nta'apan jinwá, napj 
namay jinwá nun napj lal —nin tjevele Jesüs. 


Pülücj pjyacaii Dios velá. Nepénowa nin lajay, nepénowa ma 
lajay jupj vele jin. 
(Mateo 13.1-23; Lucas 8.4-15) 
4 1 Jesús tjemey 'üsü püné la nt'a. Sin !yüsa la síjitsja ne'aj. Pajal 
pülücj 'a jis tjimyula jupj nt'a. Mpes barco* wama tjemey, 'etjele 

jupj, más 'ücj la veles yupj jis walap'a'á. Pajal pülücj 'üsü la nta lejeñtsja 
jupj, sin la 'üsüs jis la jay. Niná Jesús tjevelá: 3“Tjapja'aqué nun. Yom 
setel sine wínetsja. Na'aj li ts'iyá sínetsja jupj. 4Mpes sine na, setel 
nepénowa palá tinca jümücj casá. Tsipyaya tjiquil, tjalá setel niná. 
5Setel nepenowá pe casá pala tinca. 'Ots'ots! way 'amá 'alatsja ne'aj. 
Lei way tecyojo, 'amá tsjicj way p'in já'asatsja, ne nin. 6Nin mpes 
malala tepyala jupj. Tjejyawca na, ts'iquenai. Ts'iquenaiitsja jis ts'il 
'amá casá way toñca mpes. 7Setel nepénowa jam nt'a palá tinca. Jam 
jis t'yüna watsja. Pajal qjuisiyama tepyala, mpes jupj sínetsja ma si 
t'ünü. Ma tjevyala jupj. 8Setel nepénowa 'amá 'üsüs casá palá tinca. 
Tecyojo, jis t'yüna. 'Usiis tjevyala. Nepénowa setel tréinteya tjevelaii, 
nepénowa sesenta, nepénowa cien", nin tjevele Jesús. 

9Tjevele wa: “Najas pjü tjapja'aqué, pjü nusin tjü'üsüs napj tjevelé". 

10Pjii way tjil na, Jesús discipulopan* dóceya jupj lal játjatsja custjay. 
La p'a nepenowá jupj lal játjatsja wa. La tjü'üy Jesús lal tsjan mpes 
parábola* mpes sin tji'yüsa lis tjiji. Más 'in costa la 'üsüs nina. 

11 Jesús tjevele: “Dios ma se 'aya pjú sin 'yüsa 'oyn nyuca jyü'ta 
jupj. Jupj nu 'yaya nun ca nusin mü'üsüs niná. Nin tulucj yupj jis lal. 
Dios si jütüta sin popa tulucj yupj. Parabola” mpes p'in sin 'yüsa lejay 
yupj. 12Mpes t'üc' ca nsem nina Dios Popel tjevelá: 

“Lovin ca nucucj, newa ma ca jus nlayecj tsjan nucucj yupj. 
Lovin ca mpjacañ, newa ma ca sin mü'üsüs. 
Yupj newa ma quelel sa coii Dios, 
mpes Dios ma polel perdonar la siji. 
Nin mpes ma se 'aya sin 'yúsa yup). " 

13Jesüs tjevele wa: “¿Ncu ma nusin !yüsa parábola* niná? Ma nusin 
!'yüsa niná, p'a wa ma wa ca nusin mü'üsüs nun. 14 Yom setel la ts'iya, 
nin p'iyá nina jupj pülücj jis lal vele Dios tjevelá. 15 Gente nepénowa 
setel jümücj casá palá tinca jinwá yupj. Yupj pjyacai Dios tjevelá. 
Locopyaya Satanás* jac! la tales yupj tjepjyacaii. Nin mpes yo! pe'e 
Dios tjevelá. 16 Gente la p'a, setel pe casá palá tinca jinwá yupj. Yupj 
pjyacañ Dios tjevelá. Japon yupj. 'Ücj jisas se pala tjepjyacañ mpes. 
17 Tsjutsj jis ts'il 'amá casá way torica jinwá yupj. Tsjicj way p'in japon. 
Locopyaya malala se palá ca nacj. La p'a malala la sajay napj lal japon 
mpes ca nacj. Nin tepyala na, leñ way p'a casá yola se palá yupj. Ma 
quelel sa coi quinam Dios. 18Gente la p'a setel jam nt'a pala tinca 
jinwá yupj. Pjyacaü wa Dios tjevelá. Japon yupj. 1?Mop'in pajal nin 

yola nosis casá lajay mpes. T'emel pülücj jisas yupj. Yola t'emel pajal 
'üsüs; t'üc' tulucj niná. Jisas ca pülücj nta'acj nosis casá. Mpes lovin 
ma lajay Dios tjevele jin. 20Gente la p'a wa setel 'amá 'üsüs casá palá 
tinca jinwá yupj. Pjyacañ Dios tjevelá, jisas wa niná. Yupj nin lajay 
Dios tjevele jin. Yupj 'üsüs pajal; setel sine, cyojo, vyala jinwá yupj. 
Nepénowa treinta velaii jinwá yupj. Nepénowa sesenta velañ jinwá 
yupj. Nepénowa cien velañ jinwá yup)”, nin tjevele Jesús Dios Popel 
pjyacaiü mpes. 


Dios jos qjuisin 'yiisa jupj velá. 
(Lucas 8.16-18) 

21 Jesús tjevele yupj jilal: “Nenéyawa nun sin popa pjaní 'iyó je si 
müjü, que'e jupj. Nin liji na, ma tsjo'oy 'alá pyünta. Ma cjan 'alá pyünta. 
Campanya pyünta pjü 'ücj jis la nuc. 22Nin p'iyá, Dios ma mpja'nes jupj 
quelel sin 'yiisa liji. Püna ma jis tje'yaya sin la 'üsüs, nina quelel sin 
mü'üsüs la mijis jupj. Püna ma sin tji'yüsa, niná ca jus nlayecj. Niná 'ücj 
ca jus nucucj nsem. 23Najas pjü tjapja'aqué, pjü nusin tjü'üsüs napj velé. 

24”Po nujola t'as pjo'oqué mpes. Nun quelel nin lojí Dios velá, jupj 
pülücj ca nusin !yüsa la mijis. Más 'üsüs la mijis ca jupj nun la tjüjí 
lal. 25Nun quelel nusin 'yüsa Dios velá, mpes más pülücj ca nusin 
tyüsa la mijis Dios. Nin p'iyá pjü jis lal. Dios jisas, mpes ca sin mü'üsüs. 
Nepénowa ma quelel sin 'yiisa Dios velá. Pjyacaii p'in. Mpes ca ma 
polel sin 'yiisa Dios velá. Sey c'a ca la mijis jupj”, nin tjevele Jesús. 


Pülücj ca mpatjam Dios lal, jupj tjevele topon mpes. 


26 Jesús tjevele wa: “Napj ca nusin mü'üsüs la mejay 'oyn nyuca liji 
Dios nosis casá. Yom setel sine jinwá liji. Yom setel witjacj la ts'iya. 
27 Setel cyojo, si t'ünü. Jaw na, püste na, newa si t'ünü. Yom jya na 
nin p'iyá, si jünsa na nin p'iyá. Yom nina ma selé 'onin ne nin lovin 
si t'ünü. 28Jupj sin nin cyojo 'amá mpe, lejeñ yupj. Mwalá way 'elyon 
pyala. 'Elyon tepyala na, ts'ituju. P'a jawas wolas velar. 29 Wolas 
ts'its'e na, 'ücj jat'anapj quinam. Mpes jat'anapj, jacutj yupj. Nin p'iyá 
ca nsem gente jis lal", nin tjevele Jesüs. 


Ma pjü way Dios jisas, Dios mpes 'a si mulú nt'a. 
(Mateo 13.31-32; Lucas 13.18-19) 


30 Jesús tjevele wa: “¿Tsjan ca mpalas Dios si jütüta jis lal? Parábola* 
ca mvelé, mpes ca nusin 'yüsa la mejay tsjan ca mpalas. 31 Mostaza* 

setel jinwá ca nsem. Mostaza setel más tsjicj way pjü setel jilal. 32Sine 
na, t'yüna jupj. Más püné t'yüna la p'a tsjutsj jilal. Campanya toñca. 
Jis pjel campa se palá. Mpes tsipyaya jiquil, 'ücj lejeñ jupj pjwel casá, 
tsjojoca nt'a. Nin p'iyá ca nsem Dios si jütüta jis lal", nin tjevele Jesüs. 

33P'a wa parábola* witjacj tjevele Jesús yupj jilal. Parábola mpes 
sin tji'yüsa la tjiji Dios tjevelá. 'Ücj sin 'yúsatsja, nin pin tjevele jupj. 
34Parábola p'in tjevele jupj, pülücj 'a jis tjimyula jis lal. Jusapj tjá'asa 
na jupj discipulopan* jis lal, sin tji'yüsa lis tjiji tsjan quelel véletsja 
parábola mpes. 


Jesús 'ücj tjijyü'ta lüpjü, 'üsü püné 'ots'ipj. 
(Mateo 8.23-27; Lucas 8.22-25) 
35 Yacjaya, t'yaja na, Jesús tjevele jupj discipulopan* jilal: 
—Mas 'üsü püné na'aj po'ó. 

36 Mpes leñ way tjil jupj lal. Tjil pülücj 'a jis tjimyula mpe. Así 'ücj 
liji secj tjemey Jesús. Barco* la p'a wa tjil wa yupj jilal. 37Pajal jas 
tjelyapjünü lüpjü 'üsü püné nt'a. 'Usú la tjepjetpjets'é tepyala. 'Usú 
wama tjemey barco mo'ó, ne quelel pít'atsja barcas. Campwila quelel 
jámatsja. 38Jesás barco cjüip'a'a pü'ütsja, jyatsja. Pülül jay pálatsja 
jupj. Jupj discipulopan* jas tiquilquil. Tjowelepj: 

—Qjuis Jepa, qjuis qjues nt'ancam, nca'lequecj ca ncupj. iQjuiyola 
ma jele jipj! 

39 Jas nisa Jesús. Cus tjeve'le lüpjü. Cus tjeve'le wa 'üsüs. Mpes 
lúpjú 'üt'ün nasa tepyala. 'Üsü 'üt'ün nasa wa. 40Jesús jis la tji'yüya 
jupj discipulopan* jilal: 

—¿Tsjan mpes locj jeyatsja nun? ¿Ncu ma poné custjay napj polel 
nucopj p'yacj? 

^1 Yupj pajal lacj tjeyaptsja. Yuwá tjowelepj: 

—iT'üc' way yom niná pasal püné way! 'Ucj si jütüta lüpjü, 'üsü 
'ots'ipj, ne nin lajay jupj jyü'ta jin. 


Jesüs pje'á sin tjejyama, tjil lapanenpan. 
(Mateo 8.28-34; Lucas 8.26-39) 
D 1Yupj tjil 'üsú püné na'aj po'ó. Gadara lotsja ne'aj. 2Barco* mpe 
pje'á tjemey Jesús 'amá nt'a. Yom tjac' la nüjüsü jupj panteón 
mpe. Lapanenpan pülücj pátjatsja jupj jos mo'ó. 3Yom niná lovin 
tüpü'ütsja panteón mo!ó. Pajal jas tjiyoctsja jupj. La p'a ma polel 
tsupaptsja jupj, 'üpú t'anca jupj lovin. Nin p'iyá cadena* lal, t'anca wa 

jupj. 4La pülücj jupj mos t'asiyú tsupaptsja, tsjom t'asiyú tsupaptsja 
wa acero mpes, cadena mpes wa. Lovin t'anca jupj cadenas. Lovin 
tji'yula aceras. Mpes lovin polel jámatsja la p'a tsupaptsja na. 5Lovin 
tjuwine panteón nt'a, joc! mo'ó 'ots'ipj. Ne'aj tjuwine jaw na, püste 
na 'ots'ipj. Newa la tipiya, jupj jüp'üy newa t'yüjü wa jupj, pe mpes. 
6 Jupj jus tjinyuca Jesús campa mpe, ne ts'üequené Jesús nt'a. Jesús 
wolap'a'a tüic' jin tjüjünsü jupj. 

7Yümücj la tipiya: 

—¿Tsjan mpes napj nt'a tjacuy? Jesús jipj. Dios Jatjam jipj, Dios ne 
más püné pjü jilal. Najas mvelen Dios lal ma ca malala la mijin napj 
lal —lapanen nin tjevele. 

8Yom jactsja na p'in, Jesús tjevele nas yom lal: 

—Lapanen jipj. iJutja jipj jupjjos mpe! 

9 Jesús la tji'yüya: 

—¿Tsjan lyá jipj? 

Jupj tjevele: 

—Pülücj napj nlá. Cupj cjay pülücj. 

10 Jupj pajal la tjemyona Jesús lal ma ca sin majamas lapanenpan 
quepem. 11Ne'aj neven nt'a malana pülücj tjelyawuñtsja, tjalatsja. 
12Lapanenpan la tjomon Jesús lal: 

—Qjuis tjijyü'ta nlaca malana nt'a. Qjuis ma'ayan nlaca malana 
jisas mo'ó. 

13 Jesús tjevele 'ücj jis la winin yupj nt'a. Mpes lapanenpan tjil yom 
jos mpe. Tjil malana jisas mo'ó. Jisas mo'o tjil na, malana ts'equeneñ 
neven palavin. Mil mat'e waytsja yupj. 'Usú püné mo'o tjil. Jis qjues 
t'anca yupj, tecya'liü. 

14Malana jajamapj nina tjunuc na, ts'equeneü yupj. Pülücj patja 
nt'a tjowelepj nin tepyalá. Wa pjaní pjaní lejeñ nt'a tjowelepj wa 
yupj. Mpes pülücj tjil jis la nuc niná tepyalá. 15Jesás nt'a tjil na, jus 
tjunuc yomen lapanenpan pülücj pátjatsja jupj jos mo'ó püna p'in. 
Ne'aj tjá'asa. Sa capyatsja jupj, 'ücj jólatsja quinam. Lacj tjeyapj yupj 
nin tepyala mpes. 

16P!a witjacj tjunuctsja Jesús tji'yü'sa la tjiji yomen. Mpes yupj 
tjowelepj la p'a jis lal tsjan tepyala yom lal, lapanenpan jupj jos mo'o 
tapatja p'iyá. Tjowelepj wa tsjan tepyala malana jilal. 17Nin mpes 
ne'aj tapatjá pajal la tjomon Jesüs lal jupj ca mim yupj nepé. 

18Mpes Jesús barco* wama tjemey. Custjay ma tjemey na p'in, niná 
yomen, lapanenpan jupj jos mpe tjil p'iyá, jupj tjevele Jesás lal. La 

tjemyona Jesús lal jupj ca ma'ayas jupj lal ca mim, cus la cori. 19Jesús 
ma tje'yaya tjemey jupj lal. Tjevele: 

—Jutja jipj wya nt'a. Wya nt'a patja jis lal mvelen jipj Jepa Dios 
pajal 'üsüs la tjiji jip) mpes. Mvelen ca jupj jólatsja malala 'e tepalá 
—nin tjevele Jesús jupj lal. 

20 Mpes yom tjemey quinam. Decápolis nt'a pülücj jilal tjevele Jesüs 


way malala jos tji'yü'sa la tjiji wa. 
(Mateo 9.18-26; Lucas 8.40-56) 


2 Jesús 'iisú nalaj po'ó tjemey niswá barco* mpes. Ne'aj tjil na, barco 
mpe tjemey. Pülücj 'a jis tjimyula Jesús nta, 'üsü la nt'a tóiicatsja na. 
22Yom pjaní Jairo ló tjac! wa. Jupj jépatsja judiopan* 'a jis tjimyula 
nt'a. Jus tjinyuca na Jesús, tüic' jin tjüjünsü jupj Jesús wolap'a'á. 
23Pajal la tjemyona Jesús lal: 

—Ncucus tsjicj quelel pe'e. Was nawa nt'a. Najas po la mo'ot'en 
ncucus, ne mü'ü'süs ca jupj, ca jupj mpü'üm. 

24Mpes Jesús tjemey jupj lal. La p'a wa pülücj cjüil tjil. Cus tjeletjatj 
Jesüs. 25Quepj malala jostsja ne'aj wínetsja. Afio dóceya newa 'os 
tepyálatsja, ma tji'yü'sa jupj. 26Lovin leméliyu jaylacj la tjíjitsja 
jupj doctor lal. Malala tepyala p'in leméliyu mpes. Pjü jupj t'emel 
tecyawaja. Lovin ma tji'yü'sa, más 'in malala jos tepyala p'in. 27 Jupj 
wola tjowelepj Jesús polel jis mü'ü'süs la mijis malala jisas. Mpes Jesús 
cjüil tjemey. Po la tje'yot'a Jesús jas quip. 28Jupj jólatsja: “Jesús jas 
quip po le 'otj p'in, ma 'ü'süs ca napj”, nin jólatsja jupj. 22Leñ way 
tji'yü'sa jupj. 'Os tjapjaja quinam. Tji'yü'sa jin jostsja jupj. 
jis la tji'yüya 'a jis tjimyula jis lal: 

—éPjacj po la tje'yot'a nin quip? 

31 Jesús discipulopan* tjowelepj Jesús lal: 

—Jipj selen pülücj t'asiyü lejeñ jipj nt'a, cyapj jaletjatj. ¿Tsjan mpes 
jis la tji'yüy pjacj jin po la tje'yot'a? 

32 Jesús yus nyúcatsja custjay. Quelel jus nléyatsja custjay pjacj po 
la tje'yot'a jupj. 33 Quepj seletsja jupj tji'yü'sa quinam, mpes tjemey 
Jesús nt'a, tüic' jin tjüjünsü jupj Jesús wolap'a'á. Ticyücüyütsja, pajal 
lecj tjeyatsja mpes. Jesús lal tjevele pjü way jupj la tjijá. 

34 Jesús tjevele: 

—Jipj tepyon napj polel 'i 'ü'sa lejay. Nin mpes 'i tjü'ü'sa jipj. 'Üsüs 
way mim quinam jipj. Lovin ca 'ücj winim quinam jipj. 

35Newa jupj lal véletsja na, niyom nepenowá tjiquil Jairo wo mpe, 
jupj ne jépatsja judiopan* 'a si mulú nt'a. Tjowelepj: 

—Jipj cyucus tepe'e. Más 'ücj ma le mon quinam qjuis Jepa lal. 

36 Jesús tjapjaca jepa lal tjoweleptsja. Tjevele jepa lal: 

—Po ma lecj tjeyá. Tepyona p'in napj polel cyapj p'yacj. 

37 Jesás jostsja la p'a ma ca mal quinam jupj lal. Nepénowa cus 
tocoii p'in. Pedro pjaní waytsja, Jacobo pjaní waytsja, Juan p'a watsja. 
Juan Jacobo tsüipe waytsja. 38 Tjil na jepa wo nt'a, Jesús yus tjinyuca 
gente pülücj ne'aj, yumücj pjac la tjajaytsja. Yümücj la tupuyuptsja. 
39 Jesús wama tjemey, jis la tji'yüya: 

—¿Tsjan mpes yümücj pjac lojí? ¿Tsjan mpes pajal lu puyú? Tsjicj 
tepe'e tulucj. Tjejyá p'in. 

40 Yupj tjuwi'iñ jupj tjevele mpes. 

Jesüs pjü pje'á sin tjejyama. Tsjicj popay, jamay jis lal tjemey tsjicj 
pü'ütsja nt'a. Jupj discipulopan* ne'aj cus tocoñ, yupj tsjicj pü'ü nt'a 
tjil wa. 41 Jesús ntjüi'le tsjicj mos. Tjevele tsjicj lal: 

—Talita, cumi. (Cupj velecj: “Tsjicj, jipj lal velé napj, jin tjijyünsa".) 

42Leii way jas tjijyünsa jupj. Tjuwine jupj quinam (Año doce tyá'atsja 
jupj.) Yupj ne'aj tjelejeii pajal yólatsja pajal 'üsüs tepyala mpes. 43Jesüs 
jis tjijyü'ta tsjicj popay lal, jamay lal wa, ma jis la veles la p'a jilal 
niná tepyalá. Jilal tjevele wa ma'ayacj la las tsjiquis. 


Ma topon Jesüs lal jupj püna tüpü'ü nt'a. 
(Mateo 13.53-58; Lucas 4.16-30) 


1Nepé tjemey quinam Jesüs. Püna tüpü'ü nt'a tjemey jupj 

discipulopan* jilal. 2Sábado* tjejyawca na, judiopan* 'a si mulü 
nt'a tjemey. Sin tji'yüsa lis tjiji ne'aj. Tjepjyacai sin popa pülücj pajal 
yólatsja jupj 'üsüs tjevele mpes. Tjowelepj yuwá: 

—¿Ca'aj tjemey yom nina jas la 'üsüs nina? ¿Tsjan mpes pajal selé 
jupj? ¿'Oyn nyuca pajal 'üsüs liji, yom p'in ma polel lijá? 3Silla líjitsja, 
cjan líjitsia pá'ütsja jupj. Jupj María jatjam p'in. Jupj püné tulucj. 
Selecj wa jupj jatjaypan jis lá: Jacobo pjaní wa, José p'a wa, Judas 
p'a wa, Simón p'a wa. Jupj to'opan qui'á patja wa cupj qjuis lal —nin 
tjowelepj yuwá. 

Mpes ma jisastsja Jesüs. Ts'a tji'in jupj lal. 

4Nin mpes yupj jilal tjevele jupj: 

—Nun ma jisas napj velé, napj nun jis lal tüpü'üs mpes. Nin lovin 
profetapan* jis lal. P'a nt'a patja jisas profeta vele Dios mpes. Jupj 
pü'ü nt'a p'in ma quelel japon jupj 'üsüs. Jupj jüpülücpan p'in ma 
yola jupj 'üsüs. Nin p'iyá jupj wo nt'a —tjevele Jesüs. 

5Mpes Jesús ma polel 'üsüs la tjiji ne'aj, Dios p'in 'ücj liji jinwá. 
Yupj ma topon püné waytsja jupj, ne nin. Malala jisas nepenowá po 
la tje'yot'a la p'in. Jis tji'yü'sa lis tjiji. 6Ne'aj tapatja ma topon Jesús 
pajal 'üsüs líjitsia. Jesús jólatsja yupj pajal sey c'a, yupj ma topon mpes. 
Locopyaya p'a nt'a tjemey. 'A mulú patja nt'a wínetsja, sin !yüsa la 
síjitsja. T'üc' sin !yüsa lis tjiji na, p'a nt'a tjemey lovin. 


Jesús jupj discipulopan dóceya sin tjejyama tsji' la mijicj jupj mpes. 
(Mateo 10.5-15; Lucas 9.1-6) 


7 Jesás discipulopan* dóceya jilal tjevele jis la cuwis. Sin tjejyama, mat'e 
mat'e ca mal, ca tsji! la mijicj jupj mpes. Jis tje'yaya 'ücj pje'á la ts'i lapanenpan. 

8Yupj jis lal tjevele wa 'oyn nyuca la mijicj yupj, tjil na. Ninana Jesús 
tjevelá yupj jis lal: “Nun lowú na tsji' la müjí napj mpes, ma ca nt'a nun 
p'a jawasa nujisas mpes. Tjacjaj p'in 'ücj t'o nun, lowü na. Po ma ve t'o, 
yacjaya nu lo las. Ma tjamá 'opos. Po ma t'o t'emel. 9'Ücj caite nun jis 
tsjom pwi'tjí, nin p'in ma mát'eya nun sin quip nlawú. 10 Wa pjaní nt'a 
yaya nu la püt'üs nun, janmacj jupj wo nt'a tapatjaqué, yupj patja nepé 
lowú nas. 11 Nepénowa ma ca jisas nsem nun tjuculá yupj nt'a. Ma ca 
quelel mpjacaii nun welé napj mpes. Mpes yupj mpe lowa. Nun lowú na 
nepé, nun jis tsjam sin tjowowojó, ca palá jis ntüncüs pjüpjüs. Mpes ca 
sin mü'üsüs la müjí Dios ma japon jinwá yupj quinam. Dios ca pajal jis 
capj ntülüs, malala la tjajay jis capj tyüla na. Más ca jis capj ntülüs yupj, 
Sodoma nt'a tapatja jilal. Más ca jis capj ntülüs yupj, Gomorra nt'a tapatja 
jilal. T'üc! way niná”, nin tjevele Jesús. 

12Mpes Jesús discipulopan* dóceya tjil yupj. Tjowelepj pülücj jis walap'a'á 
más 'ücj yupj ca 'aplijila nsem malala nyuca la tjajay mpes. Tjowelepj más 
"ücj ca 'üsüs la mijicj quinam Dios jos jin. 13Lapanenpan jilal tjüjütütj wa 
jis la winin gente jisas mpe. Malala jisas aceite* sey tjocjolol wa jis la 'ü'süs. 


Juan el Bautista tepe'e. 
(Mateo 14.1-12; Lucas 9.7-9) 
14 Herodes jepa pünetsja Galilea mo'ó. Jupj wola tjowelepj wa Jesús 
pajal 'üsüs la tjiji mpes. Pjü ne'aj tapatja jus nlaytsja Jesás po'ó, mpes 

nin. Yupj nepénowa javeleptsja: “Jesús Juan el Bautista p'iyá. Jas 
tjijyiinsa, niswa la püt'üs jupj. Nin mpes 'ücj 'üsüs liji Jesús, yom p'in 
tjowelepj: “Profeta* jupj, profetapan püna tapatja jinwá”. 16Herodes 
wola tjowelepj na Jesús po'ó, jupj tjevele: “Jesús ne Juan el Bautista 
p'iyá. Napj tjijyütütj jupj mwen taná la jocj, tepe'e jupj. Quina jas 
tjijyiinsa, pü'ü niswá”, nin tjevele Herodes. 

17Pina tjijyü'ta jis la tjilil Juan, ne nin. Tjijyü'ta la tsupapj, la 'onsos 
jupj cawilta mo'ó. Nin la tjiji Herodías mpes. Herodías Herodes vosastsja. 
Herodes jatjay Felipe jats'om waytsja jupj, Herodías. Locopyaya Herodes 
tjowaya wa jupj lal. 18Juan lovin véletsja Herodes lal: “Malala Dios 
lal jipj vyasas myanun. Jetjay jats'om jupj." 19Nin mpes Herodías 
lovin ts'i 'inyatsja Juan el Bautista lal. Quelel 'yú'natsja jupj, newa 
ma polel líjitsja nina. 20 Herodes tjejyama Juan el Bautista, ne nin. 
Lecj tjeyatsja Juan el Bautista lal. Jupj seletsja Juan 'üsüs waytsja. 
Seletsja Juan 'üsüs waytsja Dios lal. Nenéyawa Juan tjevele Herodes 
lal. Herodes 'ücj jos tjapjaca Juan tjevelá, lovin ma jas tji'yüsa tjapjacá. 

21P!a jyawca na, Herodías 'ücj malala la tjiji. Herodes p'a año 


pasal 'ücj jostsja tjinyuca mpes, la p'a 'ücj jisastsja wa. Mpes Herodes 
tjevele jupj lal: 

—La monan napj lal jipj jyas jin. Jipj le mon mya 'a ca. 23T'üc' way 
velé napj, Dios pjoca. Jipj le mon, mya 'a. La mitad way nas napj 
jyütütj popé 'ücj 'e 'a —nin tjevele Herodes. 

24 pje'á tjemey jamay nt'a. Jupj lal la tji'yüya: 

—éNamay, tsjan jyas napj le mon? 

Jamay tjevele: 

—Mvelen ca jipj jyas Juan el Bautista jay pjucj —nin tjevele jupj 
jamay. 

25Leñ way tjemey Herodes nt'a, tjevele: 

—Najas nca'an ma 'en Juan el Bautista jay pjucj plato püné mo'ó 
quinam —nin tjevele jupj. 

26 Herodes pajal 'aplijila tepyala jupj tjevele mpes. Ma quelel líjitsja 
nina, tsjücjüim la tjemyona mpes la tjiji p'in. Jupj nasa tjevele jupj 'ücj 
la 'ayas jupj la tiemyoná. Tjevele wa Dios tjapjaca. Pjü ne'aj tjepjyacaiü 
jupj tjevelá. Yupj nasa tjiquil watsja, Herodes pülücj jis la las la tjiji 


El Nuevo Testamento en Tol de Honduras, 2da ed. ©2010, Wycliffe Bible Translators 


SAN MARCOS 6 124 


mpes. Nin mpes ma quelel véletsja ma ca ma'ayas niná. 27Mpes leñ 
way tjijyü'ta jomozo Juan el Bautista mwen taná la jocj, nca'as jay 
pjucj. Mpes jomozo tjemey cawilta nt'a. Juan el Bautista mwen taná 
tjejyo'o. 28Jupj jay pjucj teque'e plato püné mo'ó, tje'yaya tsjücjüim. 
Tsjücjüim jupj jay pjucj tje'yaya jamay. 

29 Juan el Bautista discipulopan* jus nlaytsja niná tepyalá, mpes 
tjiquil. Juan el Bautista jüp'üy tjajam, tüpüntüpj pe jul mo'ó, neven 
nt'a, tepe'e 'ücj la püntüs nt'a. 


Jesús pülücj way jis tje'yaya jis la las. 
(Mateo 14.13-21; Lucas 9.10-17; Juan 6.1-14) 

30 Apostolpan* tjiquil Jesús sin tjejyama mpe. Tjowelepj Jesús lal 
tsjan la tjajay yupj tjil nt'a. Tjowelepj wa tsjan sin tji'yüsa la tjajay. 
31 Gente pülücj jiquiltsja Jesús nt'a. Newa tjiquil nepenowá, newa tjil 
nepenowá. Mpes ma polel jalatsja yupj. Jesás tjevele jupj apostolpan 
jilal: 

—Napj lal 'alas. Ca nlaca jis wa cjuwá nt'a, ne'aj tsjicj way ca 
mpatjaquecj. 

32Mpes yusapj tjil barco* mpes, jis wa cjuwá nt'a tjil. 33Pasal pülücj 
yus tjunuc tjil yupj. Ne'as jus tjunuc Jesús jupj discipulopan* jilal. 
Mpes ts'equeneñ 'üsú t'asiyú. Pasal pülücj nin la tjajay, tjil yupj tapatja 
mpe. Mwalá way ne'as tjil Jesús lal. 34Jesüs ne'as tjemey na, gente 
pasal pülücj yus tjinyuca, játjatsja jus la nuc. Pajal jólatsja yupj mpes. 
Oveja* yusapj jinwatsja yupj, leitsja pjacj jis cüjamas. Mpes pülücj 
sin tji'yüsa lis tjiji. 35Pajal t'awaná nasa. Mpes Jesús discipulopan 
tjiquil jupj nt'a, tjowelepj: 

—T'awaná quinam. Wa cjuwá qui'á. 36 Mpes pjü sin tjejyama, ne'aj 
ca mal jis wa pjaní pjaní lejeñ nt'a, jis wa nepénowa lejeñ nt'a wa. Ca 
ve jaylacj la mijicj jis la las —nin tjowelepj yupj. 

37 Jesús jis wala tjevele: 

—Nun p'iyá jis tja'ayá, nlajacj yupj. 

Yupj tjowelepj: 

—é'Oyn la gjuijicj la qjuijim nenem cupj? ¿Ncu jyas cupj ca nlaca 
ca pan jaylacj la mijicj? Yom pjaní mes ocho tsji' liji jaylacj nsem niná, 
ne pjü t'üc' nlajacj. 

38 Jesús jis la tji'yüya: 

—éPan nol to'á? Lowa nucú —tjevele. 

Tjunuc na, tjowelepj: 

—Pan cinquiyá, cjul mát'eya tya'acj cupj. 

39 Jesús tjevele yupj jilal jis müjü'tücj pjü way 'a mulú 'a mulu 
majatjum tsjutsj lejeñ nt'a. 

40Mpes pjü 'atjalapj yupj. Cien cien 'a mulú játjatsja nepenowá. 
Cincuenta cincuenta 'a mulú játjatsja nepenowá. 41 Jesús nt'ya pan 
cínquiya, nt'ya wa cjul mát'eya. Tjinyuca tsjun po'ó, tjevele Dios lal 
tjüwüi'i ve tje'yaya mpes. T'iic' tjevele na, la tjelepta tana pansas. 
Jis tje'yaya jupj discipulopan* jis la 'ayas ne'aj tjatjá. Nin p'iyá la tjiji 
cjulun lal. 42Yupj pjü t'üc' tjalá. Pjü jis col tipit'a tepyala. 43Ma polel 
pjü tjalá. Mpes discipulopan quiliyú noypan dóceya tipit'a la tjajay 
yupj pansas lal, cjulun lal wa. 44Jesüs pajal 'üsüs la tjiji, mpes niyom 
cinco mil t'üc' tjalá jupj jis tje'yaya popé. 


'Üsü püné casá tjuwine Jesús. 
(Mateo 14.22-27; Juan 6.16-21) 

45 pjü t'üc' tjalá na, Jesús jis tjijyü'ta jupj discipulopan* barco* mo'o 
jis la winin. Sin tjejyama 'üsü püné na'aj po'ó, Betsaida nta, jupj quelel 
jámatsja nt'a. Jesús jostsja yup] mwalá way ca mal jupj lal, jupj la p'a 
sin tjejyama nas. Mpes tjil yupj. 

46 pjü sin tjejyama na, neven po'ó tjemey, Dios lal la veles. 47 Púste 
tepyala na, jupj discipulopan* barco* mo'o játjatsja 'üsü püné culupwen 
nt'a. Jesús jusapj já'asatsja 'amá nt'a. 48Yus tjinyuca yupj pajal tsji' la 
tjajaytsja tjil. Lüpjü püné jis wala séjetsja, ne nin. Pústetsja custjay. 
Nasa quelel jyawca na, Jesús tjac! yupj nt'a. 'Usú casá wínetsja jupj. 
Barco la quin quelel jámatsja jupj. 49Discipulopan jus tjunuc, ma jus 
nlaytsja Jesustsja jupj. Tepe'e cjües wine p'in, nin yólatsja yupj. La 
tupuyupj 50jus tjunuc na. Pasal lacj tjeyaptsja. Leñ way Jesús tjevele: 

“ej nujisas t'as. Napj ne p'in winis. Po ma locj tjeyá nun." 

51 Jesús barco* wama tjemey yupj tjatja nta. Wama tjemey na, lüpjü 

'üt'ün tepyala. Jupj discipulopan* pajal yólatsja 'üsüs tepyala mpes. 


ma la winin barcas. 54Barco pje'á tjil na p'in, gente pülücj jus tjunuc 
Jesús. 55Mpes jun ta'á ts'equenei tjil yupj, malala jisas tucuman 
hamaca mpes Jesús nt'a. Jupj p'a nt'a tjemey na, la p'a wa jis wala 
tjowelepj ca'aj tjemey, ne malala jisas tjajam wa ne'aj jupj nt'a. 56Lovin 
nintsja. Jupj tjemey nt'a, jis wa nepénowa lejeñ nt'a, pülücj patja nt'a 

wa, jis wa pjaní pjaní lejeñ nt'a wa, lovin tucuman malala jisas jupj 
nt'a. Pülücj 'a si mulú nt'a tüpüntüpj yupj. Pajal la tjomon Jesús lal 
jupj ca jis ma'ayas malala jisas po la 'otj jupj jas quip la nt'a. Quelel 
po la 'otsja jupj jas quip la nt'a la p'in, jis la 'ü'süs. Pjü way jas quip 
po la tjo'otj, pjü way jis tji'yü'sa yupj. 


Malala yola na, malala wa lajay, mpes malala nsem yupj Dios 
lal. 
(Mateo 15.1-20) 


7 1Niyom nepénowa tjiquil Jerusalén mpe, 'a jis tjimyula Jesús 

nt'a. Nenem nepénowa fariseopan*, nepénowa Moisés* popel sin 
tji'yüsa lajaytsja la p'a jilal. 2Yus tjunuc Jesús discipulopan* nepenowá 
jalatsja na. Ma jis mas tapatsj, judiopan* püna la tjajay jinwá. Yupj 
sin tjalá. Mpes niyom nenem yólatsja malálatsja discipulopan Dios lal. 
Yólatsja te jinwatsja yupj. 3(Fariseopan quelel jalá na, yupj jis mas 
japatsj, ca jis mas 'üsüs nsem niswá Dios lal. Nin p'iyá lajaytsja pjü 
judiopan. Judiopan püna tapatja nin lajaytsja, mpes newa nin lajay 
yupj. ^Ve jaylacj lajay na jis la las, niná jis wa nt'a jacutj. Quelel jalá 
na, jis mas japatsj mwalá way p'in. Ma jis mas japatsj, ma jalá. La 
p'a nin p'iyá lajay wa, püna tapatja nin la tjajay mpes. Pocillo japatsj 
wa püna tapatja la tjajay jinwá. Nin p'iyá jarro japatsj wa, tsjo'oy nin 
p'iyá, jalá nt'a nin p'iyá.) 

5Nin mpes Jesús lal tjowelepj fariseopan*, Moisés* popel sin 'yüsa 

lajay jupj lal tjowelepj wa. La tjü'üy: 

—¿Tsjan mpes jipj discipulopan* ma lajay judiopan* püna la tjajaytsja 
jinwá? Jipj discipulopan quelel jalá na, ma jis mas japatsj judiopan 
lajay jinwá. 

6Jesüs jis wala tjevele: 

—Nun welé nun ptiyá 'üsüs loji, newa nun 'üsüs loji tulucj. Püna 
Isaías t'üc' way tepyaca nun po'ó. Profétatsja* jupj, Isaías. Dios mpes 
tjevele jupj. Tepyaca Dios tjevelá. Dios tjevele: 

“Gente niná 'üsüs javelepj napj nin po'ó, 
newa ma quelel la najay. 
7 Yupj javelepj napj püné, 
newa ma lajay napj najas jinwá. 
Yupj sin 'yiisa lajay gente jajütütj p'in, 
napj velé jin sin 'yüsa lajay tulucj", 
nin tjevele Dios nun po'ó. 

8”Ma lojí quinam Dios tjijyü'ta jin. Nin lojí judiopan* püna tapatja 
lajaytsja jinwá p'in. Nin lojí jarro po'í na. Nin p'iyá lojí pocillo lal. La 
p'a pülücj nin p'iyá lojí wa. 9Ma lojí Dios tjijyü'ta jin. Nin p'in lojí 
judiopan püna tapatja lajaytsja jinwá. Nun nujola pasal 'üsüs nin lojí. 
10Püna Moisés* tjevele: “Üsüs la müjí nun jis papay lal, nun sejamay 
lal wa. Nujola nsem noypan yupj nun jis lal. Nun ma ca mvelé nujisas 
malala jis mpalas nun jis papay, nun sejamay. Nun popa nin cúweles, 
nun ca mü'ü'ná jupj, malala tjevele mpes', Moisés nin tjevele püná. 
11 Nun ma nin pliyá jü'tá, Dios tjevele jin. T'emel cjuwá nun jis papay, 
nun sejamay ca nacj. Nun cjuwá tulucj. Nun welé 'ücj ma 'oyá yupj 
jisas. Nun welé nun popa pjaní 'ücj vele yupj jis lal: Ninana napj 
nats'a'á ma ca nu ma'ayá. Nasa tjeveletsja ninana ca malaya Dios mpes', 
nin welé jupj 'ücj ca mveles. 12Nujisas jupj ma 'üsüs la mijis popay 
mpes, jamay mpes wa. 13Nun loji judiopan püna la tjajay jinwá p'in. 
Mpes ma nin lojí Dios tjevele jinwá. La p'a pülücj nin p'iyá malala 
lojí —nin tjevele Jesús. 

14Piiliicj way játjatsja Jesús ne'aj p'in. Niswa tjevele ncul yupj jupj 
nt'a. Tjiquil na, jupj tjevele yupj jis lal: 

—Pjü way tjapja'aqué. Nusin tjü'üsüs napj velé. 15Nun lojá na, ma 
malala nsem nun Dios lal, niná tjalajá mpes. Lampe pyacj mpes p'in, 
malala nsem nun Dios lal. 16Najas pjü tjapja'aqué, pjü nusin tjü'üsüs 
napj tjevelé —nin tjevele Jesüs. 

17Locopyaya Jesús tjemey pülücj 'a jis tjimyula mpe. Wama tjemey 
jupj tüpü'ü nt'a. Jupj discipulopan* tjowelepj jupj lal ma sin tji'yüsa 
parábola* niná. 

18 Jesüs tjevele: 

—éNcu ma wa nusin !yüsa nun? Nun lojá na, ma malala nsem 
nun Dios lal nina tjalajá mpes. 1? Ve tjalajá na, nucol mo'o jama p'in. 
Locopyaya na'aj lo ts'iyá nun jis p'üy mpe. Newa nin nujola nun, püna 
nujólatsja jinwá. 

(Mpes Jesús tjevéletsja pjü 'ücj la las, pjü 'ücj lyajacj. Ma ca malala 
nsem cupj Dios lal cupj lyajacj mpes.) 20 Tjevele: 

—Lampe pyacj mpes p'in, malala nsem nun Dios lal. 21Nin lovin. 
Malala yola, malala lajay. Yupj p'iyá malala, ne nin. Malala yola, 
mpes nin p'in yola yupj. Nin mpes wa niyom jamanun tsjücjüimpan 
tjewyayiñ tulucj. Nin mpes wa pequeñ. Nin mpes wa sa 'ünan la p'a. 
Malala yola, mpes wa ne'aj jamanun sejats'om tulucj. Mpes wa nequem 
lyawuñ jis vayum tulucj jis lal. Yupj malala yola, mpes nin. 22Nin 


El Nuevo Testamento en Tol de Honduras, 2da ed. ©2010, Wycliffe Bible Translators 


SAN MARCOS 7 128 


mpes wa ts'isi. Nin mpes wa jisas ca malala mpalas la p'a. Malala 
yupj, mpes nin. Nin mpes wa la tsuwil. Nin mpes wa yupj jisas jin 
lajay. Nin mpes wa ts'a 'in 'üsüs tepyala la p'a wa lal. Nin mpes wa 
pajal malala javelepj la p'a po!ó. Nin mpes wa yola yupj p'iyá pajal 
püné way. Nin mpes wa ma yola jin lajay yupj. 23Malala yola, mpes 
nin lajay. Malala yupj Dios lal nin lajay mpes p'in —nin tjevele Jesús. 


Quepj, Sirofenicia mpe 'esepj, tepyona Jesús polel se p'á'satsja 
jupj. 
(Mateo 15.21-28) 

24 Jesús nasa tjemey nepé. Campa 'in tjemey judiopan* patja mpe. 
Jupj tjemey nt'a Tiro po'o patja ne'aj p'intsja, Sidón po'o patja ne'aj 
p'intsja wa. Wa pjaní wama tjemey. Jostsja gente ma ca jus nlayecj 
ne'aj já'asatsja. Newa nin, jus nlaytsja ne'aj tjac' jupj. 25Quepj pjaní 
jus nleya na Jesús po'ó, lei way tjac' jupj. Lapanen pü'ütsja quepj 
jucucus jos mo'ó. Mpes tjac' jupj Jesús nt'a, tüic' jin tjüjünsü Jesús 
wolap'a'á. 26Griego* waytsja quepan, judío tulucj. Sirofenicia mpe 
'eseptsja. Pajal la tjemyona Jesús lal jupj ca pje'á jas majamas lapanen 
jupj jucucus jos mpe. 

27 Jesús jupj wola tjevele: 

—Judiopan* Dios ts'uyupj. Napj 'üsüs lejay yupj mpes. Yupj yuts'a'á 
ma polel la 'ayas la p'a. Nin ptiyá tsjictjacj jis ve ma polel la 'ayas yupj 
jis tsjiyó. Más 'ücj tsjictjacj jalá pjü jisas —nin tjevele Jesús. 

28Quepj tjevele: 

—T'iic' tjevelen. Nin p'in velé, ve tsjictjacj nepenowá palá tinca 
tsjictjacj jalá mpe. Niná 'ücj wa jalá tsjiyó witjacj. (Jupj quelel véletsja 
Jesús 'ücj wa se p'a!'sa jupj.) 

29 Jesús tjevele jupj lal: 

—'"Üsüs way tjevelen jipj. Mpes jutja jipj wya nt'a. Lapanen nasa 
tjemey cyucus jos mpe. 

30Mpes quepj tjemey quinam jupj wo nt'a. Jucucus jus tjinyuca 
cjan casá pü'ütsja. Leii quinam lapanen. 


Yom pjots' ` la toptsja, ma 'üsüs ias 


31Tiro po'o patja nepé tjemey Jesús. Sidón E nipj tjemey 
wa quinam. Tjemey 'üsü püné nt'a, nina 'üsú Galilea 16. Ne'as tjemey 
Decápolis po'o patja nt'a. 32Ne'aj tüpü'ü na, jupj nt'a tucuman wa 

yomen pjots' la toptsja. Ma wa polel 'üsüs véletsja yomen. La tjomon 
Jesús lal jupj ca po la mo'ot'es yom nina, mü'ü'süs ca. 33 Jesús jas tjan 
tjemyana jupj. Mos ts'ipal pjots' jul la tje'yot'a jupj. Jupj mos ts'ipal 
p'iyá tipyuts'a wa, po la tje'yot'a yom pwelam. 34Tsjun po'ó tjinyuca. 
Yiimicj tjeqjuesca. Tjevele: “¡Efata!” (Cupj velecj: “Tjapjaca”.) 
35Mpes yom 'ücj pjócatsja tepyala. !Üsüs polel véletsja quinam. 
36 Jesús jis tjijyü'ta pjü way jilal ma jis la veles la p'a jilal nin tepyalá. 
Mop'in nin tjowelepj. Newa jis tjijyü'ta ma lo veles, newa nin la 
pülücj nin tjowelepj la p'a jilal nin tepyalá. 37Pasal yólatsja Jesús 'üsüs 
la tjiji mpes. Tjowelepj: “Pjü way 'üsüs la tjiji. Jis pjats! la topj, si 'ü'sa 
la siji, pjyacañ yupj. Maysa javelepj, si !ü!sa la siji wa, ne 'ücj javelepj.” 


Jesús pülücj way jilal jis tje'yaya la las. 
(Mateo 15.32-39) 
1P'a jawas pülücj 'a jis tjimyula niswá Jesús nt'a. Cjuwatsja 
tsjan ca nlajacj yupj. Mpes Jesüs tjevele jupj discipulopan* jilal 
jis la cuwis. Tjevele: 

2—Nola napj yupj mpes. Ts'ac! cont'e nasa qui'á jatja napj lal. Tecyawaja 
nasa yupj jis ve. 3Ma quelel sin jyam yupj, laja secj p'in. Nepénowa campa 
patja. Jil na, sin napnapj way ca nsem, jis capj nt'ajas —nin tjevele Jesús. 

4 Jupj discipulopan* wola tjowelepj: 

—Jipj selen jis wa cjuwá qui'á. Cjuwá ca'aj mpe jis la t'as pansas 
t'üc! jis la las yupj. 

5Jesüs jis la tji'yüya yupj: 

—¿Nol to'á nun pansas? 
—Siete —tjowelepj yupj. 

6 Jesás jis tjijyü'ta gentas jis la 'osos 'amá 'alá. Nt'ya pansas sieteyá. 
Tjevele Dios lal tjüwüi'i pansas mpes. T'üc! tjevele na, tjelepta pansas. 
Nina jis tje'yaya jupj discipulopan* jis la 'ayas ne'aj jatjá. Nin la tjajay 
yupj. 7 Cjul tsjictjacj pjaní way p'in játjatsja wa yup). Mpes Jesús tjevele 
wa Dios lal tjüwüi'i cjulun mpes. Jis tje'yaya discipulopan. Tjevele ca 
jis ma'ayacj gentas. 8Nin la tjajay, mpes pjü way tjalá gentas. Pjü jis 
col tipit'a tepyala. T'üc' tjalá na, newa játjatsja pan popé, cjul popé 
wa. Mpes discipulopan quiliyú mo'o t'olon pan tsjictjacj, cjul tsjictjacj 
wa, yupj ma pjü tjalá. Quiliyú siéteya tipit'a la tjajay pan mpes, cjul 
mpes wa. 9Nasa tjalá niyom cuatro mil, pajal pülücj. 

T'üc' tjalá na, Jesús sin tjejyama yupj, mpes tjil. 19Jesás barco* 
wama tjemey jupj discipulopan* jilal. Tjil Dalmanuta nt'a. 


El Nuevo Testamento en Tol de Honduras, 2da ed. ©2010, Wycliffe Bible Translators 


SAN MARCOS 8 130 


11 Fariseopan* tjiquil Jesús nt'a quinam. La tjü'üy jupj lal tsjan mpes 
ca 'üsüs la mijis, gente p'in ma polel lajay jinwá. Nin mpes ca sin 
mü'üsüs ncu Dios jas tjejyama jupj, tjowelepj yupj. 

12 Jesús yümücj tjeqjuesca, 'aplijílatsja yupj pajal sey c'atsja mpes. Tjevele: 

“Nun quina potjaqué, lo moná napj ca 'üsüs la mejay, gente p'in ma polel 
lajay jinwá. ¿Tsjan mpes lo moná nun nina? T'üc' way velé, ma ca nin la 
mejay.” 13 Jesús tjemey quinam yupj mpe. Barco* wama tjemey niswá 
jupj discipulopan* jilal, ne tjil. Quelel jiltsja 'üsú püné na'aj po'ó niswá. 


Jesús jostsja jupj discipulopan ma mponecj fariseopan jilal, 
Herodes lal wa. 
(Mateo 16.5-12) 


14 Jesús discipulopan* pan pülücj ma tucutj. Yo! tepe'e. Pan pjaní 
jatatsja p'in. 15Jesüs tjevele yupj jilal: 

—'In tjajama. Po ma nujos t'as fariseopan* jis levadura. Ma wa nujos 
t'as Herodes levadura. Yupj jis levadura malala pajal. 

16 Jupj discipulopan* ma sin tji'yüsa Jesús tjevelá. Yuwá ptin jis la tjü'üy 
tsjan mpes nin tjevele jupj. Tjowelepj: “Pan cjuwá cupj, mpes nin tjevele 
niná”. 17 Jesús seletsja nin tjowelepj yuwá. Mpes jupj tjevele yupj jis lal: 

—¿Tsjan mpes nun weletsja cjuwá pansas? ¿Ncu ma nusin !yüsa custjay? 
¿Ncu ma polel nusin 'yüsa? 18Nun jis jun janapj nun. ¿Ncu ma nusin 'yüsa 
tsjan nucú? Nun jis pjats' janapj nun. ¿Ncu ma sin 'yüsa pjo'oqué mpes? 
¿Ncu ma nujola pyala napj la tjejay? 19Pan cínquiya tjelepj napj, jis tje'yá 
niyom cinco mil tjalá. Nun quiliyá mo'o t'olonó pan tsjictjacj yupj ma pjü 
tjalá. ¿Ncu nujola tepyala nol quiliyú tipit'a la tjüjí pan tsjictjacj mpes? 

—Doce —tjowelepj yupj. 

20 Jesús tjevele: 

—P'a jyawca na pan siete tjelepj napj, jis tje'yá niyom cuatro mil 
tjalá. Nin p'iyá nun quiliyú mo'o t'olonó pan tsjictjacj yupj ma pjü 
tjalá. ¿Ncu nujola tepyala nol quiliyú tipit'a la tjüjí pan tsjictjacj mpes? 

—Siete —tjowelepj yupj. 

21 Mpes Jesús jis la tji'yüya: 

—¿Ncu ma nusin !yüsa custjay, napj najas nusin mü'üsüs mpes? 


Yom ma polel tjinyúcatsja jupj, Jesús tji'yü'sa la tjiji. 


22Betsaida nt'a tjil yupj. Ne'aj tjá'asa yom ma polel nyúcatsja; la 
p'a witjacj tucuman jupj Jesús nt'a. La tjomon Jesús lal po la mo'ot'es 


El Nuevo Testamento en Tol de Honduras, 2da ed. ©2010, Wycliffe Bible Translators 


131 SAN MARCOS 8 


ma nyucá, mü'ü'süs ca jupj. 23Mpes Jesús jupj mos ntjüi'le, lal tjemey 
campa 'in yupj jis wa lejeñ mpe. Ma nyuca jun mo'o tipyuts'a Jesús, 
po la tje!yot'a jupj jun. La tji'yüya: 

—¿Ncu nyuc quinam? 

24 Jupj jay pjucj jas tjijyünsa, tjinyuca, tjevele: 

—Napj nyuc gente lyawuñ. Newa yo jinwá yustapj jin nyuc. 

25Mpes Jesús jupj jun po la tje'yot'a niswá. Po la tje'yot'a na, yom 
'ücj tjinyuca. Jun tji'yü'sa tepyala. Pjü way pasal 'üsüs nyücatsja 
quinam. 26 Jesús jas tjejyama jupj wo nt'a. Tjijyü'ta: 

—Ma ca mim yupj jis wa lejeii nt'a. Ma ca mvelen yupj jilal niná tepyalá. 


Pedro tjevele Dios jas tjejyama Jesüs nosis nt'a. 
(Mateo 16.13-20; Lucas 9.18-21) 


27 Jesús wínetsja jupj discipulopan* jilal Cesarea Filipo ne'aj p'in 
tapatja nt'a. Ne'aj pjaní way patja nt'a jis wa tjelejeñ Cesarea Filipo 
tlasiyú. Pülücj pátjatsja Cesarea Filipo nt'a. Jesús pjaní pjaní tjemeytsja 
la nuc pjaní way patja nt'a. Ne'aj tjelyawuñ na, Jesús jis la tji'yüya 
jupj discipulopan jilal: 

—éPjacj ne napj jin javelepj gentas? 

28Wola tjowelepj: 

—Nepénowa javelepj jipj ne Juan el Bautista p'iyá. Nepénowa javelepj 
jipj Elías*, püna tüpü'ü p'iyá. La p'a wa javelepj jipj p'a profeta* püna 
tüpü'á. Püna 'i tipü'í, niswa püt', nin javelepj gentas. 

29 Jesús nin p'iyá la tji'yüya discipulopan* jis lal: 

—Ne nun, épjacj ne napj jin welé nun? 

Pedro wola tjevele: 

—Cristo jipj. Jipj ne Jepa Püné Dios tjevele ca jas majamas qjuis 
capj la p'acj. Jipj mpes ca 'üsüs mpatjaquecj. 

30Jesüs jis tjijyü'ta ma la veles nina la p'a jilal. 


Jesús tjevele la p'a ca mü'ü'nacj jupj. 
(Mateo 16.21-28; Lucas 9.22-27) 

31 Jesüs sin tji'yüsa la tjiji quinam jupj discipulopan*. Tjevele jupj 
p'iyá niná Yomen Dios jas tjejyamá. Tjevele Dios jostsja ca pajal malala 
mpalas jupj. Tjevele co'müypan* ma ca jisas nsem jupj. Nin p'iyá ca 
nsem sacerdote* noypan, nin p'iyá Moisés* popel sin 'yüsa lajay. Ma 
ca jisas nsem jupj, tjevele. Tjevele la p'a ca mü'ü'nacj jupj. Tjü'ünan 
na, ca jas müjünsüs ts'ac! cont'e na. Ca mpü'üm niswá, nin tjevele. 

32'Üsüs way sin tji'yüsa la tjiji nina. Pedro ma jostsja niná ca mpalas 
Jesús lal, mpes jas tjan tjemyana jupj, cus tjeve'le. Tjevele: 

—Ma ca nin mya mpalas. Dios ca cyapj mp'a'sas. 

33 Jesús la nujuya, yus tjinyuca discipulopan*. Cus tjeve'le Pedrú, 
tjevele: 

—Jutja napj mpe. Satanás* jinwá velen. Jipj ma jele Dios jola jinwá. 
Yom p'in jola jinwá jele jipj —nin tjevele Jesús. 

34 Jesús nin tjevele na, tjevele jis la cuwis pjü ne'aj tjelejeñ, tjevele 
yupj jilal, jupj discipulopan* jilal tjevele wa: 

—Nun popa quelel ncapj cyoñica, ma ca nin la mijis jupj jos jinwá. 
Nin ca la mijis napj lejay jinwá. Napj cruz* po'ó ca ma pats'. Malala 
ca mpalas wa jupj, ncapj cyoñca mpes. Jupj ca jas mü'üsüs napj mpes. 
35 Nepénowa ca quelel jis capj mp'a'sacj yupj p'iyá. Ma ca jisas malala 
se palá, mpes ca mvelecj napj lal japon tulucj. Mop'in ma ca mpatjam 
Dios lal. P'a casá nsem nepénowa jis lal. Nepénowa nca'liñ napj lal 
japon mpes. Nca'liñ ca nacj napj mpes javelepj mpes. Nin mvelecj 
Dios 'üsüs liji gente jis lal napj mpes. Más 'üsüs ca jis mpalas yupj la 
p'a jis lal. Yupj lovin ca mpatjam Dios lal. 

36"Nepénowa pülücj jatatj nosis casá, mop'in ma polel patja Dios lal. 
Pjü way jatatj nosis nt'a ca nacj. Newa 'üsüs way tulucj pjü niná, yupj 
ma polel patja mpes. 37 Yupj ma polel jaylacj lajay mpatjam Dios lal. 
38"Napj p'iyá niná Yomen Dios jas tjejyamá. Po ma nu tjemaycas 
napj mpes. Po ma nu tjemaycas napj velé mpes. Quina patja ma jisas 
Dios. Pajal malala nyuca lajay. Nun nu tjemaycas yupj ca jus nlayecj 
nun ncapj coricó, ne mayca wa ca nsem napj nun mpes, niswa tjacuwis 
na. Niswa tjacuwis na, pjü ca nucucj pajal püné napj, Mpapay jinwá. 
Ncuwis Dios angelpan* jis lal. 
9 l Jesús tjevele wa yupj jilal: 
—T'üc! way velé nun jilal. Nun nepénowa ca nucú Dios ca 
müjü'tüs nosis nt'a. Custjay ma taca'liqué na p'in, nun ca nucú niná. 
Newa potjaqué na p'in, pajal 'üsüs ca mpalas Dios pajal püné mpes. 


Jesús jas jaw tepyala Dios mpes. 
(Mateo 17.1-13; Lucas 9.28-36) 


2Ts'ac' séisiya tjejyawca na, Jesús tjemey Pedro lal, Jacobo lal wa, 
Juan lal wa. Yupj jis lal tjemey joc! campanya toiica nt'a, tucuc! paca 
nt'a. Yupj yulupjana way p'in tjil. Ne'aj tjatja na, Jesús p'a casá justa 
tepyala tjunuc yupj. 3Jupj jas quip pajal pje tepyala, jas jaw jinwá. Ma 

polel pülül la patsj ne pajal pje way cüpalas Jesús jas quip pje way 
tepyala jinwá. 4Nepé lay tepyala wa Elías*. Moisés* lay tepyala wa. 
Yupj manas profetapan* püna tapatjá. Tjoweleptsja Jesús lal. »Pedro 
tjevele Jesús lal: 

—Rabbí*, po 'üsüs qui'á jyatjaquecj. Ts'epjel cónt'eya ca sin müjünsücj. 
Pjaní jipj mpes ca nsem, pjaní Moisés* mpes ca nsem, pjaní Elías* 
mpes ca nsem. 

6Ma seletsja tsjan más 'ücj la veles, mpes niná tjevele. Pajal lacj 
jeyaptsja yupj. 

7 Jupj nin tjevele na, mol lay tepyala, pala tjac' yupj jis capa nt'a. 
T'asiyü tóricatsja. Nepé vele pjactsja: “Niná napj Natjam. Quelel lejay 
jupj. Tjapja'aqué jupj velá", nin tjevele mol mpe. 8Nin tjepjyacaii na 
p'in, t'asiyá tjunuc yupj. Jesús jusapj tóücatsja. Leñtsja Moisés*, Elías* 
len wa. 

?Yacjaya joc! mpe palavin tjiquil. Palavin jiquiltsja na, Jesús jis 
tjijyü'ta ma jis la veles la p'a jilal tsjan tjunuc yupj. Tjevele jupj p'iyá 
nina Yomen Dios jas tjejyamá. Mpa'is ca, ca jas müjünsüs la püt'üs 
niswá, tjevele. Jas tjijyünsa na, 'ücj jis la veles tjunuc mpes joc! mo!ó; 
nin tjevele Jesús yupj jis lal. 

10Mpes ma tjowelepj niná la p'a jilal. Yuwá p'in jis la tjü'üy tsjan 
mpes Jesús tjevele mpatis ca, jas müjünsüs la püt'üs niswá. 11 Tjowelepj 
Jesús lal: 

—Cupj pyonecj jipj nina Jepa Püné Dios tjevele ca jas majamas. 
éTsjan mpes niyom nepénowa javelepj Elías* mwalá way jac'? Nin 
javelepj Moisés* popel sin 'yüsa lajay. 

12 Jesús wola tjevele: 

—T'iic! way Elías* mwalá way jac' Jepa Püné lal. Dios Popel vele 
jupj pjü 'ücj liji Jepa Püné jac! mpes. Mop'in nin, Dios Popel vele pasal 
malala ca ma palas. Nosis casá patja malala ca mvelecj napj nin pot'ó. 
¿Ncu solejé tsjan mpes Dios Popel nin vele? 13Nasa tjac' Elías. Malala 
la tjajay jupj lal, yupj jisastsja jinwá. Dios Popel tjevele ca nin la mijicj 
jupj lal, ne nin la tjajay —nin tjevele Jesüs. 

Jesús pje'á la ts'iya lapanen tjamacjas jos mpe. 
(Mateo 17.14-21; Lucas 9.37-43) 


14 Joc! 'alá mpe tjiquil na, niswa tjil la p'a discipulopan* nt'a. Tjunuc 
gente pülücj t'asiyá lejeñtsja yupj jilal. Niyom nepénowa la veleltsja 
yupj jilal. Yup] ne Moisés* popel sin 'yüsa lajay witjacj. 15Pjü way 

ne'aj 'a jis tjimyula ma salejeptsja Jesús ncuwim quinam. Mpes tjac' 
na, po yólatsja jupj tjac! mpes. Ts'equeneñ la tjalapan jupj lal. 16 Jesús 
jis la tji'yüya discipulopan: 

—éTsjan nina nun tjoweletsja niyom nenem jilal, lo velelé? 

17 Yom p'a wa wola tjevele Jesús lal 'a jis tjimyula popé: 

—Natjam lal tjacuwis jipj nt'a. Lapanen pü'ü jupj jos mo'ó. Natjam 
ma polel vele liji jupj, lapanen. 18Nenéyawa tjüi'le jupj. Ntjüi'le na, 
'amá po'o tyüla liji jupj. Natjam lampe p'yoya, wilis si quilila. Pajal 
cyac'aja. Napj la tjemyon jipj discipulopan* jilal yupj ca pje'á la ncoyecj 
lapanen. Ma polel nin la tjajay yupj. 

19 Jesús tjevele yupj jilal: 

—Nun ma poné napj lal. Pajal püs way li nuctsja nun ca mponé 
napj lal. Püs way tüpü'üs nun lal quinam. Lowa, jupj jatjam lal nculá. 

20 Nin la tjajay, lal tjiquil. Lapanen Jesús jus tjinyuca na, tjamacjas 
jun jyu'ya, ticyücüyü la tjiji jupj. Tyüla jupj, la ts'yüpjütü. Lampe 
p'yóyatsja. 21 Jesús la tji'yüya tjamacjas popay lal: 

—éNcu püs way nin pyálatsja? 

Jupj wola tjevele: 

—Mwalá way tepyala jupj tsjictsja na. 22La pülücj jupj tyüla nas 
t'awa mo'ó, 'üsü mo'ó 'ots'ipj, lapanen nin liji. Quelel 'yü'na jupj. Jipj 
polel qjuis capj p'yacj ca nacj. Jele t'as malala qjuis tepyala mpes. 
Qjuis capj tjep'ya'sa. 

23 Jesús tjevele: 
—¿Tsjan mpes velen napj polel nucopj p'yacj ca nacj? Jipj napj lal 
pyon, pjü 'ücj la pal. 

24Mpes leii way yümücj tjevele: 

—Napj pyon. iNcapj tjep'ya'sa, más 'üsüs ca mpon! 

25Pülücj ts'equeneritsja yupj nt'a jis la nuc tepyalá. Mpes Jesús cus 
tjeve'le lapanen. Tjevele: 

—Tjamacjas niná ma pjoca, ma wa vele, jipj nin lejay. 'I jütütj, jutja 
jupjjos mpe. Lovin ma ca mim jupj jos mo'ó niswá —nin tjevele jupj 
lapanen lal. 

26Nin tjevele na, lapanen yümücj la tipiya. Tjamacjas jun jyu'ya, 
pajal ticyücüyú la tjiji jupj. Tjemey jupj. Tjamacjas tepe'e jinwá pü'ütsja 
jupj. Pülücj tjowelepj nasa tepe'e. 27 Tepe'e tulucj jupj. Jesús jupj mos 
mpes ntjüi'le, jas tjijyünsa. Tórcatsja jupj quinam. 

28 Yacjaya Jesús wama tjemey. Jupj discipulopan* wama tjil wa, la 
tjü'üy jupj lal la p'a leñtsja na: 

—¿Tsjan mpes ma polel pje'á jas tjejyamacj lapanen nina? 
29 Jis wala tjevele: 

—Lapanenpan nepenowá pajal costa way sin jomá. Nintsja niná. 
Más 'ücj lo moná Dios lal ca 'ücj jas majamá; ts'ac' pjaní ma ca nlajá, 
Dios lal ca mvelé p'in. Ma nin lojí, ma ca mim —nin tjevele Jesús. 

30Locopyaya tjemey Jesús, jupj discipulopan* jis lal. Galilea 
culupwen nipj tjil yupj. Jesús jostsja la p'a ma ca jus nlayecj ne'aj 
lyawuñtsja yupj. 31Sin tji'yüsa la tjíjitsja jupj discipulopan, ne nin. 
Yupj jis lal tjevele: “Napj p'iyá nina Yomen Dios jas tjejyamá. Dios ca 
ma'ayas niyom ca malala la mijicj napj lal yupj jisas jinwá. Ca ma 
'ü'nacj; locopyaya, ts'ac' cont'e na ca nin müjünsüs la püt'üs niswá”, 
nin tjevele jupj. 32 Yupj ma sin tji'yüsa jupj tjevelá. Lacj tjeyapj, mpes 
ma queleltsja la 'üy tsjan mpes nin tjevele. 


Jesús sin tji'yüsa lis tjiji pjacj más püné nsem. 
(Mateo 18.1-5; Lucas 9.46-48) 

33Ne'as tjil quinam Capernaum nt'a, pülücj patja nt'a. Wama tjatja 

na Jesús la tji'yüya jupj discipulopan* jilal: 
—¿Tsjan mpes lo veleletsja nunwa tjalawú na? 

34Lyájasa tjatja yupj. Jis tjemyácatsja yupj. Ma quelel javeleptsja 
tsjan tjowelepj yupj jümücj casá tjelyawuñ na. Nin tjowelepj cana 
yupj popé más püné. Niná mpes la tjowelel discipulopan*. 

35 Jesús 'etjele quinam. Tjevele jis la cuwis jupj discipulopan*. Tjevele: 

—Nujisas noypan ca nsem nun, más 'ücj po 'in tsjictjacj jin nujola t'as 
nun p'iyá. Nun pjü jis mozopan nu tepyala na, noypan ca nsem nun. 

36Jupj nin tjevele na, tsjicj tecyumaná, discipulopan* culupwen 
nt'a tjijyiinsa jupj. Col tjevyala tsjiquis. Jesús tjevele yupj jilal: 

37 —Gente pülücj nin jinwá patja, yupj tsjicj niná jinwá. Najas nun 
ma nujola noypan way nun p'iyá. Najas 'üsüs loji yupj jilal napj mpes. 
'Üsüs loji na yupj jilal, t'üc! way 'üsüs wa loji napj lal. 'Üsüs loji na 
napj lal, t'üc! way 'üsüs wa loji Dios lal; jupj nin tjejyama qui'á. 


Dios mpes tsji' lajay, pjü Dios ts'uyupj jilal tsji' lajay. 
(Mateo 10.42; Lucas 9.49-50) 
38 Juan tjevele Jesús lal: 
—Nejepa, jus tjinyucucj yom p'a wa lapanenpan pje'á li ts'iyatsja 
jupj. Jipj lyá tjevele mpes lapanenpan pje'á la ts'iya. Tjevelecj jupj lal 
ma nin ca la mijis jupj, ma ncuwa popa ne. 

39 Jesús tjevele: 

—Po ma müjü'tú jupj ma ca nin la mijis. Jupj napj nlá vele !üsüs la 
napj nin po'ó yacjaya. 49 Jupj p'a casá jola tulucj cupj qjuilal, qjuis 
capj p'ya'sa jupj. 4! Nepénowa ca nucopj mp'a'sacj ca nacj nun ncapj 
coñcó mpes. 'Üsü ca nu ma'ayacj müsiqué p'in ca nacj, 'üsü nu vya 
na. T'üc' way velé napj, Dios ca 'üsüs la mijis yupj jis lal nin la tjajay 
mpes p'in. 


Malala lajay malala ca jis mpalas. 
(Mateo 18.6-9; Lucas 17.1-2) 


42”Tsjictjacj nepénowa japon napj lal. P'a wa nin la qjuijis ne 
tsjictiacj nenem malala nyuca la qjuijicj, malala pajal ca nsem jupj 
lal, nin la tjiji mpes. Más 'ücj nactsja la p'a wa pe püné ntsu'pacj jupj 
mwen po'6, ca 'üsü püné mo'o la nts'iyacj, mpa'is. 

43"Po ma malala la müjí. Nun quelel malala lojí nun jis mas mpes, 
ma la müjí. Nun jis mas cjuwá jinwá jin nujola t'as. Nun jis mas taná 
t'ü jinwá jin nujola t'as. Más 'ücj nun jis mas cjuwá, mpatjaqué Dios 
lal. Más malala nsem nun jis mas mat'e nlawü 'awa püné nt'a. Ne'aj 
leii pjacj se wat'ata 'owus. 

44 Pajal malala ne'aj. Lotsjotsj lovin yupj jis p'üy jala. 'Awa pwe 

lovin ne'aj.” 

45” Nun quelel lowú, malala la miijí, ma la mújí. Nun jis tsjam cjuwá 
jinwá jin nujola t'as. Nun jis tsjam taná t'ü jinwá jin nujola t'as. Más 
'ücj nun jis tsjam cjuwá, mpatjaqué Dios lal. Más malala nsem nun jis 
tsjam mat'e nlawú 'awa püné nt'a. 

46 'Pajal malala ne'aj. Lotsjotsj lovin yupj jis p'üy jala. 'Awa pwe 

lovin ne!aj” 

47"Nun quelel malala lojí nun nucú mpes p'in, ma ca nucú niná. 
Nun jis jun tulucj jinwá jin nujola t'as. Nun jis jun pje'á la ts'i jinwá 
nujola t'as. Más 'ücj nun jun pjaní mpatjaqué Dios pü'ü nt'a. Más 
malala nsem nun jis jun mat'e nlawü 'awa püné nt'a. 

48 'Pajal malala ne'aj. Lotsjotsj lovin yupj jis p'üy jala. 'Awa pwe 

lovin ne!aj” 
49pjü ne'aj ca malala jis mpalas 'awa mpes. 

50”Sal 'üsüs way. (Sal mpes ts'yuca pwisis, ma malala mpalas, ma 
mojo jupj.) Nin tulucj sal ma wüjü na. Sal ma wüjü na, ma polel wüjü 
lajay jupj. Najas sal 'üsüs jinwá nsem nun nosis casá. 'Úsiis ca la müjí 

napj najas jin. Mpes ma ca pjü malala jis mpalas nosis casá patja. Po 
ma la tjowe'lé nunwá. Quelel lis müjí nun jis pülücpan. 


Malala Dios lal yom se jamá jupj jats'om. 
(Mateo 19.1-12; Lucas 16.18) 


1 0 1Jesüs tjemey quinam. Tjemey Judea nt'a. Tjemey 'üsá püné na'aj 
po!ó, 'üsú nina Jordán lotsja. Gente pülücj tjiquil niswá jupj nt'a. Sin 
Jesús nt'a, la 'üytsja jupj lal. Ma jisastsja Jesús. Yólatsja costa way nsem jis 
wala la veles. Jisastsja jupj mveles malala ca nsem judiopan* jis lal. La tjü'üy: 
—¿Ncu 'ücj Dios lal yom se jamá jupj jats'om, jats'om ma ncuwim niswá? 
3Jesüs jis wala tjevele: 

—éNcu solejé tsjan tjijyü'ta Moisés* püná? 

4Tjowelepj: 

—Jupj tjevele yom ma jos na jupj jats'om, 'ücj papel mpaques, 
ma'ayas jupj. Papel ca mveles quepj niná jupj jats'om tulucj quinam. 

5Jesüs tjevele: 

—Nun ma quelel lojitsja Dios jos jin. Nin mpes Moisés* tjevele yom 
ca nin la mijis jats'om se jamá na. 

6"Dios nosis la tjiji na, jupj ma jostsja yom nin liji. La tjiji wa niyom, 
nequem, 'ücj ca mwayiñ yupj.' 7 Dios tjevele: Yom ca mim popay mpe, jamay 
mpe, jats'om lal lo püt'üs. 8Ca quelel la mijis jupj. Manas ca jüp'üy pjaní 
jinwá nsem yupj. Nin mpes yupj mat'e tulucj, tjiewyayii na. Yupj jüp'üy 
pjaní p'in nsem Dios lal. 9Dios yugo sey pjucj po'o tipyünta jinwá la tjiji. Dios 
p'iyá nin la tjiji na, gente ma polel sin tjan sin majamacj —Jesús nin tjevele. 

l0Yacjaya Jesús discipulopan* yusapj játjatsja wa mo'ó Jesús lal. 
Yupj jisastsja jupj ca 'üsüs mveles niná, tsjan mpes yom ma polel se 
jamá jats'om. 11 Jesüs tjevele: 

—Yom se jamá jats'om, p'a lal woya ca nacj. P'a lal woya na, Dios ca 
mveles yom niná ca ma jats'om ne'aj mya'na jupj. P'a lal woya, malala liji 
jats'om mwalá way lal. 12Nenéyawa quepj jama voyum mpe. Niná quepan 
p'a yom lal woya. Jupj p'a voyum lal mpü'üm, mop'in Dios ca mveles quepj 
niná ma voyum lal wine. Malala lajay p'in Dios lal —nin tjevele Jesüs. 


Jesús jostsja tsjictjacj jiquil jupj nt'a. 
(Mateo 19.13-15; Lucas 18.15-17) 
13Nepénowa tucuman yupj jis tsjictjacj Jesús nt'a. Jisastsja Jesús 
tsjictjacj sey pjucj po la mo'ot'es, mveles ca 'üsüs jis mpalas tsjictjacj 

Dios mpes. Jesús discipulopan* jis capj tjowelel yupj, tsjictjacj jis lal 
tjiquil mpes. 

14 Jesús tjapjaca yupj tjowelepj. Po ma jostsja tjowelepj. Tjevele: “Jis 
ma'ayá ca ncul tsjictjacj napj nt'a. Po ma jis müjü'tá ma ncul. Gente 
japon tsjictjacj japon jinwá, Dios 'ücj si jütüta yupj. 15'Ucj tsjictjacj jilal 
Dios si jütüta. Gente ma jisas Dios si jütüta yupj, tsjictjacj jinwá, ma 
ca Dios popa jis mpalas yupj. T'üc' nina”, Jesús nin tjevele. 16Tsjictjacj 
pwena tje'yonsa jupj quinam. Sey pjucj po la tje'yot'a, tjevele 'üsüs 
jis mpalas Dios mpes. 


Costa way pülücj jatatj Dios si jütüta popa se palá yupj. 
(Mateo 19.16-30; Lucas 18.18-30) 

17 Jesús tjemey quinam. Jámatsja na yom ts'üequené, tjac', tüic' jin 
tjüjünsü Jesús wolap'a'á. Tjevele: 

—Üsüs way jipj. 'Usüs sin 'yüsa lejay. Najas mvelen napj lal tsjan 
más 'ücj la mejay napj ne ca Dios la mijis 'ücj mpü'üs lovin jupj lal. 

18 Jesús jupj wola tjevele: 

—¿Tsjan mpes tjevelen napj 'üsüs way? Dios p'in 'üsüs way jupj. 
19 Jipj selen Dios tjijyü'ta jupj Popel mo'ó. Tjijyú'ta ma mü'ü'nan la 
p'a. Tjijyü'ta niyom ma ca ne'aj jis manucj sejats'om tulucj. Tjijyü'ta 
nequem ma ca mal yupj jis vayum tulucj jilal. Ma mpequem. Ma la 
ntsawilin. Ma la ntsawilin la t'anques la p'a juts'a'á. 'Úsiis la mijin 
pyapay, jemay jilal. Jele nsem noypan way yupj jipj lal. 

20Ninana yomen wola tjevele: 

—Lovin la tjejay niná jupj tjijyü'tá. Napj tsjictsja na p'in lovin nin 
la tjejay. 

—Pjaní way ma la tjejay jipj custjay. Pjü way vender la mijin jipj 
jits'a'á. T'emel niná jis ma'ayan t'emel cjuwá mpes. Nin la tjejay na 
tsjay pülücj ca nta'an Dios pü'ü nt'a. Nin la tjejay na ncuwim. Nin ca 
la mijin napj lejay jinwá. Napj cruz* po'ó ca ma pats'. Malala ca mya 
palas wa, ncapj cyoii mpes. Ca jin mü'üsüs napj mpes. 

22 Yom nina tjapjaca na, pasal 'aplijila tepyala jupj. Tjemey. Pajal 
pülücj tyá'atsja, ne ma quelel líjitsja jupj Jesús tjevelá. 

23Mpes Jesús yus tjinyuca jupj discipulopan*. Tjevele yupj jilal: 

—Pajal costa way pülücj jatatj Dios si jütüta popa se palá yupj. 

24 Jupj discipulopan* pasal yólatsja niná tjevele mpes. Jupj niswa 
tjevele: 

—Gente nepénowa japon 'üsüs mpatjam yupj jatatj mpes; pülücj 
jatatj yup). Costa way Dios si jütüta popa se palá yupj. 25Pasal costa 
way camello* jav jul casá jama. Camello ma polel nin liji niná. Más 
'in costa way pülücj jatatj Dios si jütüta popa se palá yupj. 

26 Jupj discipulopan* pajal nin yólatsja quinam nina tjevele mpes. 
Tjowelepj yuwá: “Pajal costa way Dios si jütüta popa se palá yupj. Pjü 
way ma 'üsüs se palá Dios lal ca nacj, ma mpatjam Dios lal." 27 Jesüs 
yus tjinyuca, tjevele: 

— Gente yusapj p'in ma polel 'üsüs se palá Dios lal. Dios 'ücj nin liji 
yupj mpes. Pjü way 'ücj liji Dios. 

28Pedro Jesüs lal tjevele: 

—Cupj cuts'a'á jatja tjeleque jipj lal. Tjeleque cyapj la con. 

29 Jesús tjevele: 

—Nun nuts'a'á jatja tjalawü napj lal, 'üsüs pajal napj lal. Po 'üsüs 
ca nsem nun mpes, nin la tjüjí mpes. Nepénowa quelel pjü lajay napj 
najas jinwá, quelel javelepj p'a jilal napj 'üsüs la tjejay gente mpes. 
Nin mpes jil nepenowá yupj jis wa mpe. Jil jis pülücpan mpe ca nacj. 
Nepénowa jil yupj jis papay mpe, sejamay mpe 'ots'ipj. Nepénowa jil 
yupj sin popa mpe. Nepénowa jil yupj jis mama mpe. 30 T'üc' way pasal 
pülücj ca jis ma'ayas Dios yupj nin la tjajay mpes. Nin ca jis ma'ayas 
nosis casá patja na. Ca jis ma'ayas jis wa pülücj. Ca jis ma'ayas jis 
pülücpan pülücj, sejamay pülücj 'ots'ipj, sin popa pülücj 'ots'ipj. Ca 
jis ma'ayas wa momas pülücj. Newa nin, gente la p'a malala nyuca 
lis mijicj, yup) ncapj jacofi mpes. Tsjicj way p'in malala se palá yupj. 
Niswa tjacuwis na, lovin ca mpatjam Dios lal, nin ca jis ma'ayas. 
31 Nepénowa püna p'in topon napj lal, tsjictjacj ca nsem napj jepa 'os 
na. Nepénowa p'a jawasa ca mponecj, noypan ca nsem yupj. Nin ca 
nsem pülücj jis lal —nin tjevele Jesús. 


Niswa Jesüs tjevele mpa'is ca jupj. 
(Mateo 20.17-19; Lucas 18.31-34) 


32Jiltsja quinam Jerusalén nt'a. Jesás mwalá way jámatsja. 
Discipulopan* ma sin 'yúsatsja tsjan mpes jupj ne'aj jámatsja. La 
p'a wa yupj jis lal jiltsja, lacj jeyaptsja ca malala mpalas Jesús. Jupj 
discipulopan dóceya jis lal sin tjan tjemey niswá. Jilal tjevele tsjan ca 
mpalas jupj lal. 33Tjevele: “Jerusalén nt'a leque quinam. Napj p'iyá 
niná Yomen Dios jas tjejyamá. Dios ca jis ma'ayas niyom nepénowa 
malala la mijicj napj lal; sacerdote* noypan ca nin la mijicj, Moisés* 


El Nuevo Testamento en Tol de Honduras, 2da ed. ©2010, Wycliffe Bible Translators 


SAN MARCOS 10 140 


popel sin 'yiisa lajay ca nin la mijicj wa. Yupj ca mvelecj napj malala 
la tJejay. Ca mvelecj ca ncapj ntülücj, ma pats'. Mpes ca ma manucj 
judiopan* tulucj nt'a. 34Yupj ca la mpjüts'ünücj napj lal. Napj nin po'ó 
ca mputs'acj, ca ma süpücj wa. Ca ma 'ü'nacj. Ts'ac! cont'e tepyala 
na ca nin müjünsü, mpü'üs niswá”, tjevele jupj. 
Jesüs jos jupj sa coii ma püné jin yola yupj p'iyá. 
(Mateo 20.20-28) 

35Discipulopan* mát'eya tjiquil Jesús nt'a; Jacobo pjaní, Juan pjaní 
wa, yupj Zebedeo jatjampan. Tjowelepj: 

—Jesüs, qjuisas jipj ca nin la mijin cupj qjuisas. 

36 Jesüs jis la tji'yüya: 

—é'Oyn jisas la mejay napj nun mpes? 

37 Tjowelepj: 

—Jipj ca Jepa Püné nsem p'a jawasiyá. Cupj quelel jyatjaquecj jipj 
lal, pjaní jipj li'inyampe, pjaní wa jipj nancupwepe. 

38Jesüs tjevele: 

—Nun ma solejé tsjan niná nun lo moná. Malala ca ma palas. ¿Ncu 
'ücj wa nun jilal ca malala nu mpalas, malala ne palá jinwá? Malala 
ca nsem pajal. 

39 Tjowelepj: 

—'Ücj wa nina cupj qjuilal. 

Jesús tjevele yupj jis lal: 

—Nin ca nsem nun lal. Ca malala nu mpalas, malala ne palá jinwá. 
Malala ca nsem pajal. 49Newa nin, napj ma polel velé nun ca majatjaqué 
napj lal, pjaní li'inyampe, pjaní wa nancupwepe. Dios la t'ya pjacj 
majatjum ca ne'aj. 'Ücj la tjiji nasa yupj mpes —nin tjevele Jesús. 

41 La p'a discipulopan* diéziya tjepjyacaü yupj nin la tjomon Jesús 
lal. Mpes ts'a tji'in Jacobo lal, Juan lal wa. 42Mpes Jesús tjevele ca 
pjü 'a jis mulus jupj nt'a. Tjevele: 

—Judiopan* tulucj jis jepapan jajütütj la p'a wa, yupj noypan mpes. 
Yupj nin yola 'ücj nin lajay jepapan. Nin p'iyá yupj jis auxiliarpan 
yümücj se jütütj wa ne'aj patjá. 43Nin tulucj ca nsem nun jis lal. Nun 
p'in nujos noypan nsem nun, ca pajal 'üsüs la müjí la p'a mpes. Yupj 
jis mozo jinwá nsem nun. Nin loji na, noypan nsem nun. 44^Nujisas 
nun más 'üsüs way nsem pjü way jilal, ca 'üsüs la müjí lovin pjü 
way jis lal. Pjü jis esclavo* jinwá ca nsem nun. Nin lojí na, más 'üsüs 
nsem nun la p'a jis lal. 45Nin lejay napj. Napj p'iyá niná Yomen Dios 

jas tjejyamá. Napj tjacuwis jis capj la p'acj la p'a. Yupj ncapj jap'acj 
mpes tjacuwis tulucj. Malala jis tepyala nosis casá patjá, malala la 
tjajay mpes. Napj ma pats' ca yupj mpes. Nin mpes yupj popa pülücj 
ca !üsüs nsem Dios lal —nin tjevele Jesús. 


(Mateo 20.29-34; Lucas 18.35-43) 


46Ne'as tjil Jericó nt'a, pülücj patja nt'a. Yacjaya Jesús tjemey jupj 
discipulopan* jis lal Jericó mpe. Gente la p'a pülücj jis capj tocoñ jümücj 
nt'a. Yom ma polel nyúcatsja ne'aj já'asatsja jümücj nt'a. Bartimeo 
lotsja. Timeo jatjam waytsja jupj. Lovin t'emel la tjemyónatsja. 47 La 
p'a wa jupj wola tjowelepj Jesús ne'aj jámatsja. Mpes pajal yümücj 
la tipiya: 

— Jesús, ncapj tjep'ya'sa. Dios jin tjejyama nosis nt'a. Jipj David* 
püna tüpü'ü popa p'iyá. 

48Pülücj cus tjowelel jupj. Tjowelepj: 

—iLyájasa t'as! 

Más yümücj la tipiya: 

—Ncapj tjep'ya'sa. Dios jin tjejyama nosis nt'a. Jupj David” püna 
tüpü'ü popa p'iyá. 

49 Jesús tyantaná. Tjevele: 

—Mvelé ncuwim napj nt'a. 

Mpes tjowelepj ma nyuca lal: 

—"Ücj jyas t'as. Jin tjijyünsa. Jupj jos jipj jay jupj nt'a. 

50 Mpes jupj cobija pala la ts'iya. Leti way jas tjijyünsa, tjemey Jesús nt'a. 

51 Jesüs la tji'yüya: 

—¿Tsjan jyas napj lejay jipj mpes? 

Ma nyuca tjevele: 

—Nejepa, po quelel nyuc napj. 

52 Jesús tjevele: 

—Jipj tepyon napj polel 'i 'ü'sa lejay mpes nasa 'i tjü'ü'sa jipj. 'Ücj 
mim quinam. 

Leñ way 'ücj nyuca tepyala. Cus tecyofica Jesús jümücj nt'a. 


Gente 'üsüs tjowelepj Jesús po'ó, Jerusalén nt'a tjemey na. 
(Mateo 21.1-11; Lucas 19.28-40; Juan 12.12-19) 
1 1 1Ne'aj way p'intsja quinam Jerusalén nt'a. Ne'as tjil Betfagé nt'a 
nepénowa tapatja nt'a, Betania nt'a wa nepénowa tapatja nt'a. Jis wa 

ne'aj lejeñtsja tucuc! po!ó, niná tucuc! Olivos ló. Ne'aj tjil na Betfagé nt'a, Betania 
nt'a wa, Jesús discipulopan* mát'eya sin tjejyama, 2tjevele: “Lowa yupj jis wa 
lejeñ nt'a. Netas tjalawú na soysoy tsjicj ca nucú. Mwen tsyu'pa toñca jupj. Casá 
losos secj jupj custjay. 'Osocté, ncumaná ma 'e jupj. 3P'a wa ca nu la mü'üyas ca 
nacj tsjan mpes socté jupj. Wola mvelé Nujepa jos jupj. Leñ way ca jas majamas, 
ca ncunucj jupj niswá, ca mvelé nun." 

^Mpes tjil yupj. Jus tjunuc soysoy tsjicj, tsyu'pa tóñicatsja jümücj 
nt'a. Wa jun vilicj nt'a tóñcatsja jupj. Soc jupj. 

5Nepénowa lejeritsja ne'aj, mpes yupj soysoy soc na, la p'a jis la tjü'üy: “¿Tsjan 
mpes nin loji? ¿Tsjan mpes socté soysoysos?" 6Nin p'iyá jis wala tjowelepj Jesús 
tjevele jinwá. Mpes la p'a tjowelepj 'ücj jis la winin. 7 Tjaman soysoysos Jesús 
nt'a. Sin quip pje'apa la tsjinan soysoy lüicj casá. Jesús casá 'etjele quinam. 
8Gente pülücj yupj sin quip pje'apa tapajatj jümücj po'ó. La p'a wa manaca 
pjwel t'ü manaca lejeii nt'a. Tucutj, jis tapajatj jümücj po'ó. Nin la tjajay 'üsüs lo 
pal jümücj po'ó Jesús jama nt'a. 9 Gente pülücj Jesús mwalá way jiltsja. Pülücj 
cjüil jiltsja wa. Yümücj tjowelepj: 

“Üsüs pjac tjowelé Jesús po'ó. 

Dios pajal 'üsüs ca la mijis jupj mpes. 
Dios mpes vele jupj, 
Dios ne cupj qjuis Jepa Püné. 

10 Pasal püna David* israelpan* jis jépatsja, 

Tsjun po'o patja 'üsüs pjac ca mvelecj wa 

Jesús po'ó.” 
Nin tjowelepj. 

11 Jesús ne'as tjemey quinam Jerusalén nt'a. Dios wo* nt'a tjemey. La tepyala 
tjinyuca jupj ncu 'üsüs lajaytsja ne'aj. T'awaná tepyala mpes tjemey niswá Betania 
nt'a, nepénowa patja nt'a. Jupj discipulopan* dóceya jilal tjemey jupj. 

12Yaya tjil Betania mpe. Jesüs vecj pé'etsja. 13Higuera tjinyuca jupj, 
campa way tóñcatsja 'in. Higuera niná julupj 'üsüs lo pistsja. Lo jánatsja. 
Mpes Jesüs tjemey jupj nt'a. La tepyala julupj. Cjuwatsja jupj. Lo p'in 
tjinyuca. Ma ne'as custjay lo valas. 14 Mpes Jesús tjevele higuera lal jupj 
lovin ma ca mvalas niswá. Jupj discipulopan* tjepjyacai nin tjevelá. 


Jesüs ma jostsja vender lajay Dios wo nt'a. 

(Mateo 21.12-17; Lucas 19.45-48; Juan 2.13-22) 
15Ne'as tjil na Jerusalén nt'a, Jesás tjemey Dios wo* nt'a. Vender 
lajaytsja ne'aj, jaylacj lajaytsja wa ne'aj. Jesús pje'á sin tjejyama pjü way. 

Ma jostsja nin lajay Dios wo nt'a. Nepénowa judiopan* jis t'emel vender 
lajaytsja romanopan* jis t'emel mpes. Judiopan jis t'emel mpes p'in !ücj 
jaylacj lajaytsja ne'aj, Dios wo nt'a. Jesús yus ts'eptaná yupj jis mesa. 
Nepénowa sipipj vender lajaytsja. Jupj yus ts'eptaná wa yupj jis banco 
tsjictjacj. 16Ma jis tje'yaya jis la winin ne'aj vender lajay tucutj na. 17Nin 
la tjiji na, jupj sin tji'yüsa lis tjiji ne'aj. Tjevele: “Dios Popel vele Dios 
tjevelá jupj wo mpes. Vele: Ninana nawá nt'a javelepj napj lal. Gente pjü 
way 'ücj javelepj napj lal ne'aj. Nin ca ló nsem wosis', Dios Popel nin vele. 
Nun ma nujos niná. Nun la tjüjí pwecapan 'a si mulü qui'á." 
18Sacerdote* noypan tjepjyacañ Jesús tjevelá, niyom Moisés* popel 
sin 'yiisa lajay tjepjyacaii wa yupj. Jus nlaytsja gente pjü way ne'aj pajal 
yólatsja Jesús 'üsüs sin tji'yüsa lis tjiji mpes. Sacerdote noypan nin yólatsja 
gente lovin ca jisas nsem Jesús. Ma jisastsja. Nin p'iyá yola watsja Moisés 
popel sin 'yiisa lajay. Mpes yuwá tjowelepj 'oyn la qjuijicj cü'ü'nacj Jesús. 
19T'yaja na Jesús tjemey Jerusalén mpe jupj discipulopan* jis lal. 


Higuera ts'üique tepyala Jesús tjevele mpes p'in. 
(Mateo 21.20-22) 


20 Yaya püstapj jiltsja na, higuera jus tjunuc niswá. Ts'üique tepyala, tepe'e 

jupj, tjunuc. 21 Pedro jola tepyala Jesús tjevelá higuera lal. Tjevele Jesús lal: 

—Rabbí*, tjinyuca. T'añ tjevelen higuera lal lovin ma ca mvalas 
niswá. Nasa ts'üique jupj. 

22 Jesús tjevele: 

—Najas mponé Dios lal. 22Nun popa pyona Dios lal, 'ücj wa vele joc! 
niná lal: Jutja. Ntolo 'üsú püné mo'ó. Jupj newa pyona ca nin mpalas 
jupj tjevele jinwá, nin ca nsem jupj tjevelá. T'üc' niná. 24Mpes nun 
jilal velé, lo moná na Dios lal, más 'ücj mponé jupj nasa nin la tjiji 
nun mpes. Nin toponé na, t'üc' way jupj ca la mijis nujisas. 

25”Dios nun jis Papay tsjun po'ó. Nun welé na jupj lal, nujola pyala ca 
nacj nun ts'u 'inyá p'a lal. Niná nujola tepyala na, perdonar la müjí jupj. 
Mpes Dios ca perdonar la numijis wa nun malala nyuca la tjújí. 26 Nun ma 
quelel perdonar la sojí, nun jis Papay Dios ma wa ca perdonar la numijis. 


Nepénowa la tjü'üy Jesús lal tsjan pjucj si jütüta. 
(Mateo 21.23-27; Lucas 20.1-8) 


27 Ne'as tjil niswá Jerusalén nt'a. Tjil Dios wo* nt'a. Niyom nepénowa 
tjiquil Jesás nt'a, yupj nepénowa sacerdote* noypan, nepénowa Moisés* 
popel sin 'yüsa lajay, nepénowa co'miiypan”. 28Jesüs lal tjowelepj: 

—¿Pjacj 'e tje'yaya 'ücj nin lejay, jipj lejay jinwá? ¿Pjacj 'i tjüjütüta 

nin lejay jipj? —nin la tjü!üy Jesús lal. 
29 Jesús tjevele: 

—Napj ca nu la mü'üy 'ots'ipj. Pjaní way p'in nu la mü'üy. Niná 
nawala tjowelé na, napj ca mvelé wa nun lal pjacj ntjijütüta nin lejay. 
30Juan el Bautista bautizar* lis tjiji gentas. éPjacj tje'yaya ne 'ücj 
nin la tjiji? ¿Ncu Dios p'in tjijyü'ta ca nin la mijis? ¿Ncu gente p'in 
jisastsja ca nin la mijis? Nawala mvelé nun. 3! Yuwá tjowelepj yupj tsjan 
cüwelem Jesús lal. Tjowelepj: “Ma polel mvelecj Dios tjijyü'ta niná. 
Nin cüvelecj niná, Jesús ca qjuis la mü'üyas tsjan mpes ma tepyonecj 

(Yupj lacj jeyaptsja la p'a wa judiopan* jilal. Pjü way yupj topon 
Juan el Bautista tjevele Dios tjevelá.) 33Mpes tjowelepj Jesús lal: 

—Ma selecj pjacj tje'yaya Juan el Bautista 'ücj bautizar* la tjiji. 

Jesús tjevele yupj jis lal: 

—Nun ma nlal tjowelé, mpes napj ma wa ca mvelé nun jis lal nun 
nla tjü'üyá napj lal. Ma ca mvelé pjacj ntjijütüta napj nin lejay. 


Judío noypan malala la tjajay lovin Dios jomozopan jis lal, jupj 
Jatjam lal 'ots'ipj. 
(Mateo 21.33-46; Lucas 20.9-19) 


1 2 l Jesús p'a parábola* tjevele yupj jilal. Sin 'yüsa lis tjiji malala pajal 
Dios lal judiopan* ma jisastsja jupj Jatjam. Tjevele: “Yom pjaní 


jomozopan ca ne'aj majatjum, majamacj, mpes la pla ma mpequeñ ne'aj. 
Yom tecyawaja la tjiji na, jis tje'yaya mo'o jasin p'a witjacj. Yupj 'ücj la 
mijicj lo valas, ca ma'ayacj jupj tjevyala popé. Nin la tjiji na, campa tjemey. 

2"?P'a jawasa uva tjevyala na, uva juts'a'á jas tjejyama jupj mozo 
uva lejeii nt'a. Jas tjejyama la tales tjevyala popé. 3Ne'aj tsji' lajay 
ma quelel ja'ayaptsja tjevyala popé. Yupj ntji'liñ mozo niná, mo'o süp 
jupj. Jas tjajam, jas pjan tjemey. *Locopyaya uva juts'a'á jas tjejyama 
p'a mozo uva nt'a tsji' lajay nt'a. Yupj jay sip jupj jay pjucj, malala 
tjowelepj wa jupj lal. 5Nin la tjajay na, uva juts'a'á jas tjejyama p'a wa 
mozo. Yupj tjü'ünan jupj. Yom uva juts'a'á la p'a pülücj sin tjejyama. 
Yupj süp nepenowá. Tjü'ünan nepenowá. 

6”Yom uva juts'a'á ma jas tjejyama custjay jupj jatjam. Pajal quelel 

yola jupj jatjam, 'üsüs la mijicj jupj lal. 7 Nin tuluctsja. Niyom ne'aj la 
tel yuwá tjowelepj: ‘Niná uva juts'a'á jatjam. Uva lejeñ nt'a jupj juts'a'á 
ca nsem, popay tepe'e na. Mas, mü'ü'nacj ca jupj. Mpes uva lejeñ nt'a 
cupj cuts'a'á nsem', nin tjowelepj yupj. 8Mpes ntji'liñ jupj. Tjü'ünan 
jupj. Pje'á la ts'i jupj uva sin mpe”, nintsja parabolas*. 

9 Jesús jis la tji'yüya: “¿Ncu solejé tsjan la mijis yom niná? Ca mim 
uva lejeii nt'a, mü'ü'nas ca ne'aj tsji' lajay. Uva sin lejeri ca jis ma'ayas 
la p'a 'ücj la mijicj lo valas. 19 Dios Popel nin p'iyá vele. Napj selé nun 
mo'o tjowelé Dios Popel. Vele: 

“Niyom nepénowa quelel jajünsüptsja wosis 
pe mpes. 

Pe pjaní ma jisastsja wosis la jünsüs. 
Pe niná t'üc! way !üsüstsja. 

Mpes qjuis Jepa Dios jas tjijyünsa wosis. 
Jupj mwalá way tje'yonsa pe niná 
wosis si jünsa mpes. 

Pe niná más 'üsüs waytsja pjü pe witjacj jilal. 
Tsjomis pe nina casá tóücatsja. 

11 Cupj selecj Dios p'iyá la tjiji niná. 
Jupj pajal 'üsüs way la tjiji." 
Dios Popel nin vele", nin tjevele Jesüs. 

12Yupj salejeptsja Jesús nin tjevele parabola” niná yupj sin po'ó. 
Mpes quelel tji'liñtsja Jesús. Ma nin la tjajay custjay. Lacj jeyaptsja 
la p'a wa judiopan* jis lal. Mpes tjil p'in yupj. 


Jesüs pajal 'üsüs tjevele jupj enemigopan jis lal. 
(Mateo 22.15-22; Lucas 20.20-26) 


13Yuwá tjowelepj tsjan más 'ücj ca la mü'üyacj Jesús lal, jupj ca 
malala jis wala cüveles. Jisastsja yupj 'ücj ca jat! mvelecj jupj po'ó. 
Nin mpes sin tjajam fariseopan* nepenowá, niyom la p'a jis lal, la 
mü'üyacj Jesús lal. Niyom la p'a nenem 'ücj jisastsja Herodes jépatsja 
Israel mo'ó. Romanopan* mpes tsji' lfjitsja Herodes. 14Yupj tjil Jesús 
nt'a. Tjowelepj: 

—Cupj selecj t'üc' way velen. Jipj ma nin jele ncu la p'a wa jisas 
jipj velen. Nin p'iyá velen pjü jilal, noypan jilal, tsjictjacj jilal wa. Sin 
'yüsa lejay Dios jyü'tá t'üc' way. Nin mpes qjuisas mvelen ncu 'ücj 
Dios lal impuesto jaylacj lijicj jepa romano* t'e'enca mpes. ¿Ncu 'ücj 
jaylacj lijicj? ¿Ncu 'ücj tulucj jaylacj lijicj? 

15Jesús seletsja yupj quelel malala lajaytsja jupj lal. Jis la tji'yüya: 

—¿Tsjan mpes nla 'üyá nina napj lal? Napj selé nun ma quelel jus 
nlayé nla tjü'üyá mpes. Nujisas napj malala mvelé. Lowa, t'emel c'a 
pjaní nca'á ma 'ayá la nuc. 

16T!emel c'a pjaní tucutj. Jesús jis la tji'yüya: 

—éPjacj wola t'emel wola po!ó já'asa? ¿Tsjan ló t'emel po!ó tapac? 

Wola tjowelepj: 

—Jepa romano* jupj. 

17 Jesús tjevele: 

—Tja'ayá jepá jupj 'ücj le moná nun lal. Tja'ayá Dios jupj 'ücj le 
moná nun lal. 

Yupj pajal yólatsja Jesús pajal 'üsüs tjevele mpes. 


Tecya'liñ ca sin müjünsüs, mpatjam niswá. 
(Mateo 22.23-33; Lucas 20.27-40) 


18Niyom p'a wa tjiquil Jesás nt'a. Saduceopan* waytsja yupj. 
Yupj javelepj tecya'lii ma ca sin müjünsücj, ma ca mpatjam niswá. 
19Saduceopan quelel jat! la velestsja wa Jesús po'ó, mpes tjowelepj 
jupj lal: 

—Püna Moisés* papel tepyaca tsjan qjuisí jütüta Dios. Ninana pjaní 
way jupj tepyacá: yom pe'e jats'om popa tulucj, más 'ücj yom jüpülücj 
mwayis ca tepe'e jats'om lal. Ca popa jana nsem tepe'e jats'om lal. 
Tepe'e ts'uyupj jin p'iyá ca nsem. 

20”Nin mpes cupj lya 'yiiyacj. Püna niyom siéteya tapatja, pjü 
yupj jis sejatjampan yupj. Mwalá way tjowaya, popa tulucj tepe'e 
jupj. ?! Tepe'e na, jupj tsüipe tjowaya tepe'e jats'om lal. Nin p'iyá 
popa tulucj tepe'e jupj. Jupj tepe'e na, jupj jatjay tjowaya wa jüpülücj 
jats'om lal. Nin p'iyá tepyala jupj lal. Popa tulucj tepe'e. 22Nin p'iyá 
jis tepyala yupj jis pülücpan pjü. Pjü tjewyayii quepj nina lal. Pjü 
tecya'liñ. Popa tuluctsja lovin. Pjü tecya'liii na, quepj nina tepe'e wa. 

23”¿Pjacj jats'om nsem jupj, tecya'liii sin müjünsücj na jis la püt'üs 
niswá? Pjü way niyom siéteya tjewyayiñ jupj lal, tapatja na p'in —nin 
tjowelepj Jesús lal. 

24 Jesús wola tjevele: 

—Nun ma nusin 'yisa Dios Popel. Ma wa solejé Dios pasal püné 
way, pjü 'ücj liji jupj. Nin mpes ma nusin 'yüsa nina. 25Tecya'liñ sin 
müjünsücj na jis la püt'üs, ma ca mwayiñ yupj. Angelpan* Dios pü'ü 
nt'a patja jinwá ca nsem yupj. Angelpan ma wyayii. 

26"T'üc! way tecya'liñ ca sin müjünsücj, mpatjam niswá. Napj selé nun mo'o 
tjowelé Moisés* tepyacá. Tepyaca püna tepyalá, yo tsjicj pwetsja na, Dios ne'aj 
tjá'asa mpes. Tepyaca Dios jupj lal tjevelá. Dios tjevele: Napj ne Dios Abraham* 
lal, Isaac lal wa, Jacob lal wa, nin tjevele Dios. 27 Dios tecya'liñ jis Dios tulucj. 
Patja jis Dios jupj. T'üc! way ma solejé nun —Jesús nin tjevele saduceopan* jilal. 


Dios jos cupj quelel lijicj jupj. 
(Mateo 22.34-40) 

28 Yom pjaní tjac', tjapjaca Jesús tjevéletsja saduceopan* jilal. Yom 
niná Moisés* popel sin 'yiisa lajay sin popa. Jus nléyatsja 'üsüs way 
jis wala tjevele Jesús. Mpes jupj tjevele Jesús lal: 

—Dios pülücj way qjuis tjijyü'ta. ¿Cana más 'ücj jis la jay pjü Dios 
tjijyü'tá popé? 

29 Jesás wola tjevele: 

—Napj ca mvelé cana más 'ücj Dios lal ca cupj la mijicj. Jupj tjevele: Nun 
israelpan*, tjapja'aqué. Dios cupj qjuis Jepa Püné. Dios pjaní way jupj. 30Pajal 
ca quelel la mijin qjuis Jepa Dios. Pajal ca tsji' la mijin jupj mpes lovin. Lovin 
ca jele mpalas jupj pajal 'üsüs. Ca jupj jos jin la mijin. 

31”P!a wa 'üsüs wa Dios lal ca cupj la mijicj. Jupj tjevele: ‘Ca quelel 
lis mijin wa ne'aj patjá. Jipj quelel la 'ejay jinwá ca quelel lis mijin 
yupj.' Manas Dios qjuis tjijyü'ta jupj po jos nin lijicj. Ninana lijicj más 
'üsüs jupj lal pjü way lijicj lal —nin tjevele Jesús. 

32Mpes yom niná tjevele: 

—Úsiis tjevelen. T'üc! tjevelen Dios pjaní way jupj. Leii p'a wa Dios. 
33'Üsüs way nin, cupj 'yayacj Dios mpes. 'Üsüs way animal 'yayacj 
Dios mpes, sacerdote* sa 'üm. Mop'in más 'ücj Dios lal pajal quelel 
lijicj jupj. Más 'ücj lovin ca qjuiyola mpalas jupj pajal 'üsüs. Más 'ücj 
pajal tsji' la mijicj jupj mpes lovin. Más 'ücj ca jupj jos jin la mijicj. Más 
'ücj nin p'iyá quelel la sijicj ne'aj patjá, cupj p'iyá quelel lijicj jinwá. 

34Yom niná 'üsüs way tjevele jin jólatsja Jesús. Mpes Jesús tjevele jupj lal: 

—Lei way Dios si jütüta popa nsem jipj —nin tjevele Jesús. 

Nin tjevele na, yupj jus nlaytsja Jesús lovin 'üsüs jis wala tjevele. Mpes lovin 
ma la tjü'üy Jesús lal niswá. Lacj jeyaptsja Jesús lovin 'üsüs tjevele mpes. 


Jesucristo David Jépatsja. 
(Mateo 22.41-46; Lucas 20.41-44) 
35 Jesús sin tji'yüsa lis tjíjitsia custjay Dios wo" nt'a. Yupj jis lal 
tjevele: 

—Dios tjevele jupj ca jas majamas Jepa Püné jis capj la p'acj judiopan”. 
Moisés* popel sin 'yiisa lajay javelepj Jepa niná David* popa jupj. 
¿Tsjan mpes nin javelepj yupj? 36David p'iyá tjevele yom niná jupj 
Jépatsja. Dios Cjües cus tjep'ya'sa la veles niná. David nin tjevele: 

*Qjuis Jepa Dios tjevele Nejepa lal: 
“Ntlilisa napj li'inyampe. 
Jipj ca müjü'tün napj lal. Napj ca la mpalan 
jipj enemigopan jis lal. 
Napj ca la mejay jipj enemigopan tsjyam 
'alá jatja jinwá. 
Nin ca la mejay jipj mpes, jipj napj lal jac! na.” ' 
David tjevele niná Dios tjevelá. 37 David tjevele niná yomen jupj Jepa 
wa jupj. Cupj selecj Jepa niná nin p'iyatsja Dios ca jas majamas p'iyá. 
é'Onin nacj ne David popa nacj jupj? —nin tjevele Jesús. 
Pülücj way tjepjyacaitsja Jesús tjevelá. 'Ücj jisastsja tjevele mpes. 


Jesüs tjevele Moisés popel sin 'yüsa lajay malala yupj. 
(Mateo 23.1-36; Lucas 11.37-54; 20.45-47) 


38 Jesús sin tji'yüsa lis tjíjitsja custjay. Tjevele: ^Moisés* popel sin 
!yüsa lajay malala yupj. Po ma nin p'iyá la müjí, yupj lajay jinwá. Yupj 
jisas la p'a yola noypan yupj, mpes sin quip campa sin quipe yupj. 
Pülücj lyawuñ nt'a po jisas la p'a 'üsüs javelepj yupj jilal, 'üsüspan 
jilal javelepj jinwá. 39Judiopan* 'a si mulú nt'a, silla más 'ücj nt'a la 
'osos jisas, cocoypan p'in jatja nt'a. Pülücj 'a si mulü na jis la las, más 
'üsüs nt'a quelel jatja lovin, noypan jatja nt'a. Nin lajay Moisés popel 
sin !yüsa lajay. 49Yupj pequeii nequem jis wa, nequem jis vayum 
tecya'liñ. Newa jisas la p'a 'üsüs jin yola yupj. Mpes püs way javelepj 
Dios lal pülücj piyacañ nt'a. Nin lajay Moisés popel sin !yüsa lajay, 
mpes Dios ca mveles más malala la tjajay yupj la p'a jilal. Más ca jis 
capj ntülüs yupj pjú jilal”, nin tjevele Jesús. 


Quepj t'emel cjuwá po 'üsüs tje'yaya. 
(Lucas 21.1-4) 

41 Caja nepénowa játjatsja Dios wo* nt'a, t'emel mo'o la 'onsos Dios 
mpes. Jesüs ne'aj p'in 'etjele, yus tjinyuca gente pülücj tjo'onsopj 
t'emel caja mo!ó. Pülücj jatatj pülücj tjiquil wa, t'emel pülücj tja'ayapj 
yupj. ^? Tjinyuca wa quepj pjaní, t'emel c'a mát'eya p'in mo'o tje'yonsa 
jupj. Centavo pjaní jaylactsja p'in. Quepj niná voyum tepe'e jupj. 

Pjü cjuwatsja jupj. 43Jesús tjevele jupj 
discipulopan* jilal jis la cuwis. Tjevele: 
“Quepj nina más pülücj mo'o tje'yonsa la 
p'a jilal. T'üc' niná. Voyum tepe'e jupj. 
Pjü cjuwá jupj. 44La p'a pülücj jatatj popé 
tja'ayapj yupj. Quepj niná pjü cjuwá jupj. 
Pjü tyá'atsja mo'o tje'yonsa. Cjuwá quinam. 
Ma polel jaylacj liji la las quinam. Mpes 
t'üc! way pülücj mo'o tje'yonsa jupj la 
p'a jilal.” 


€ 


Malala ca mpalas Dios wo. 
(Mateo 24.1-2; Lucas 21.5-6) 


1 3 1 Jesús Dios wo" mpe tjemeytsja na, 
jupj discípulo* pjaní tjevele jupj lal: 
—Tjinyuca. Tsjay 'üsüs way wosis witjacj 
qui'á. Noypan yupj. Tsjay 'üsüs way pwen  Quepj t'emel cjuwá po 'üsüs 
wosis jas tjüjünsüpj mpes, noypan yupj. tje'yaya. (San Marcos 12.42) 
2 Jesús tjevele: 

—Napj nyuc wosis witjacj nenem. Tjunuca wa nun. Pasal 'üsüs way 
yupj. Pjü way niná ca malala mpalas. P'a jyawca na judiopan* jis 
enemigopan ca ncul. Yupj ca sin mojoyecj pjü way niná wosis. Pjü 
pwen ca palá la ncoyecj, wa la tjajay mpes. Pjü ca na'aj la ncoyecj, 
mpes pe pjaní ma ca p'a casá ma'ajam nsem. Niná tliic! way —nin 
tjevele Jesás jupj discipulopan* jis lal. 





Jesús tjevele malala ca mpalas nosis nt'a jupj quelel jac' na. 
(Mateo 24.3-35, 42,44; Lucas 21.7-24; 17.22-24; 21.25-36) 

3Yacjaya Jesús tjemey joc! 'ala'á, tucuc' Olivos ló nt'a. Jupj 'etjele ne'aj. 
Ne'aj p'intsja Dios wo” torica nt'a. Jupj ne'aj tjá'asa na, jupj discipulopan* 
nepénowa tjiquil jupj nt'a yusapj. Yupj sin popa pjaní Pedro waytsja, 
Jacobo p'a wa, Juan p'a wa, Andrés p'a wa. Jupj lal tjowelepj: 

4—Jipj tjevelen cupj qjuilal malala ca mpalas Dios wo*. é'Ona ca 
nin mpalas? ¿Tsjan ca mpalas mwalá way p'in, ca jus nlayecj leñ way 
malala mpalas ca Dios wo? 

5Jesüs jis wala tjevele: 

—'In tjajama. Pülücj ca ncul, ca la ntsawilicj gente jis lal. Ma 
toponé yupj javelepj. 6 Yupj pjaní pjaní ca mvelecj yupj p'iyá Cristo. 

Ca mvelecj Dios sin tjejyama yupj. Pülücj ca mponecj yupj javelepj. 
Po ma toponé nun. 

7” Nun ca jus nlayé wa militarpan pülücj la palan p'a nt'a. Ca jus 
nlayé wa quelel la palan p'a jyawca na 'ots'ipj. Po ma locj tjeyá niná 
tepyala na. T'üc' way malala ca mpalas nosis nt'a. Custjay ma pjü 
tecyawaja niná malala tepyalá. 8Ca pülücj la mpa'nacj. Nepénowa 
patja nt'a la mpa'nacj ca p'a nt'a patja jis lal. Ca jis mü'ü'nacj. Jepapan 
ca sin majamacj jis militarpan jis la palan la p'a jepapan militar jilal. 
'Amá jus nquits'is pülücj jun ta'á. Nepénowa patja nt'a ca pjü cjuwá 
nsem jis la las 'ots'ipj. Pjü niná ca nin mpalas napj quelel cuwis na. 
Más malala ca mpalas nosis nt'a napj cuy secj na. 

9"'In tjajama. La p'a ca nu ntji'liñ nun. Ca nu manucj jepapan nt'a, 
nucopj la til. Judiopan* 'a si muli nt'a ca nu nsüpücj. Nun ncapj 
coñcó, mpes ca nlüjüqué jepapan jis walap'a'á, yupj nepenowá ne'aj 
p'in se jütütj, yupj nepenowá jepa noypan. Nun ca mvelé yupj jilal 
'onin ne 'ücj potjaqué napj mpes. 19 Ma tjacuwis na p'in, napj lal japon 
ca mvelecj la p'a jilal p'a nt'a. Ca mvelecj napj 'üsüs la tjejay gente 
mpes. Pjü nosis nt'a, pülücj se jütütj nt'a ca nin la mijicj. 

11”La p'a wa ca nu ntji'liñ, ca nu manucj jepapan nt'a. Nin lajay na, 
ma ca nujola mwalá way p'in tsjan ca mvelé nun yupj jilal. Dios Cjües 
ca nusin mü'üsüs la mijis tsjan más 'ücj mvelé. Nun ma ca mvelé nun 
nujola jin. Nun welé na, Dios Cjües jos jin ca mvelé. Mpes nun welé 
na, Dios Cjües p'iyá ca mveles yupj jis lal. 

12"Ne'aj patja nun jis enemigopan ca nsem neneyawá, nun ncapj 
coñcó mpes. Nepénowa malala ca mvelecj jis pülücpan sin po'ó, mpes 
jepapan ca jis mü'ü'nacj yupj jis pülücpan. Nepénowa ca malala mvelecj 
wa sejatjampan sin po!ó. Ca jisas wa nsem jepapan jis mü'ü'nacj yupj. 
Nepénowa ca ts'i mi'inacj jis papay lal, sejamay lal wa. Ca malala 
mvelecj yupj sin po'ó jepapan jis lal. Mpes ca jis mü'ü'nacj jis papay, 
sejamay 'ots'ipj. Nin ca la mijicj ncapj jacoñ jis lal. 13Pjü ma ca jisas 
nsem nun, nun ncapj coricó mpes. Po ma nin nujola t'as. Nun poné 
napj mpes lovin, nun ca 'ücj mpatjaqué Dios lal. 

14"Ca nucü gente pasal malala la mijicj Dios wo* mo'ó. Pasal 
malala Dios lal yupj ca nlüjüñ ne'aj. Nin mpes Dios wo pajal te jinwá 
ca mpalas Dios lal, yupj malala la tjajay mpes. Nin mpes wa leñ ca 
nsem ne'aj. Nin tepyala na, más 'ücj Judea mo'o patja ntstequeneñ, 
joc' mo'o ca mal. (Nina mo'o welé na, nusin tjü'üsüs tsjan mpes napj 
nin velé niná.) 15Judío* pjaní jupj wo jay toñca ca nacj niná pyala na 

Dios wo nt'a. Más 'ücj jupj lei way ts'üequené. Ma ca wo mo!ó mim 
la tales jupj juts'a'á. 16Jupj sine lejeñ mo'o torica ca nacj, nina pyala 
na Dios wo mo'ó. Más 'ücj jupj leii way ts'üequené. Ma ca wo nt'a 
mim jas quip lo ta'es. 17 Niná pyala na, pajal malala ca nsem nequem 
way jatja jis lal, nequem tsjictjacj jatatj jis lal 'ots'ipj. Pajal malala ca 
mpalas Judea mo'ó. 

18”La moná Dios lal ma nin ca mpalas jive na. Más costa way 
ts'üequenequé jive na. 19Pajal malala ca la mijicj judiopan* jis lal. Más 
malala ca la mijicj pina la tjajay lal. Nina t'üc' la tjajay na, ma ca nin 
p'iyá la mijicj lovin. Judiopan pajal 'aplijila ca nsem. 20 Mpes nun jis 
Jepa Dios la tjiji ma ca tstac' pülücj nsem niná. Püs way malala se pala, 
pjü nca'liñ. Dios ma jos pjü nca'liñ. Jupj lis tya nepénowa, yupj jupj 
lal ca mpatjam. Yupj mpes ma tje'yaya ts'ac' pülücj ca malala mpalas. 

21”Nin tepyala na Judea mo'ó, nepénowa ca mvelecj Cristo tjac' 
quinam. Ca mvelecj: “Tjunucú. Qui'á já'asa niná Jepa Püné Dios jas 
tjejyama qjuis capj la p'acj.' Nin ca mvelecj ca nacj. “Tjunucú. No'ompe 
jalasa, ca mvelecj ca nacj. Nin javelepj na nun jis lal, po ma toponé 
yupj javelepj. 22La tsuwilpan nepénowa ca ncul. Nepénowa ca mvelecj 
yupj p'iyá Cristo. Nepénowa mvelecj ca yupj p'iyá javelepj Dios mpes. 
La tsuwil p'in yupj. Yupj ca quelel yus ntsawilicj pjú way. Ca quelel 
yus ntsawilicj wa Dios lis t'ya jis lal. Nin mpes p'a casá ca la mijicj 
yupj, gente p'in ma polel lajay jinwá. Jisas la p'a mponecj yupj t'üc' 
javelepj yupj, niná 'ücj lajay mpes. Dios lis t'ya ma ca mponecj yupj 
javelepj. 23Mpes pasal 'in tjajama. Ma nin tepyala na p'in, nin tjevelé 
niná ca nin mpalas. 

24”Malala ca mpalas nosis nt'a. Niná t'üc' tepyala na, lots'ac! püste 
ca mpalas. Mümüy püste ca mpalas wa. 25Pjulacj ca palá jis ntüncüs 
tsjun mpe. La p'a wa noypan tsjun po!ó ca jus nquits'is. 

26"Niná tepyala na, gente ca nucucj napj cuwis mol mo'ó. Napj p'iyá 
niná Yomen Dios jas tjejyamá. Cuwis na, püné nsem napj pajal, pjü 
'ücj la cüjay. Napj nt'a pajal majawaques ca Dios mpes. 27 Napj ca sin 
majam napj angelpan* napj lal japon nt'a, pjü jis lal la cuwis. Napj lis 
t'ya yupj, ca napj lal mpatjam. Mpes angelpan jun ta'á ca mal nosis 
nt'a, tsjun po'ó 'ots'ipj. Pjü nosis mpe jis lal ncul yupj. Pajal campa 
patja jis lal ncul wa yupj —nin tjevele Jesüs. 

28— Nusin tjü'üsüs parábola* nina mpes. Nujola t'as ts'oway po'ó. 
Lo quelel cyojo na, pjwel 'u'u way jupj. Jis lo tecyojo na, nun solejé 
leñ way quelel jive. 29 Nin p'iyá, nun ca nucú malala ca mpalas nosis 

casá, napj tjevelé jinwá. Nun niná tjunucü na, nun ca jus nlayé leñ way 
ncuwis napj. 30Pjü niná napj tjevelé, pjü ca mpalas. Judiopan* newa 
mpatjam pjü tepyala na. 31 Tsjun po!ó ca ncawajas, nosis ca ncawajas 
wa. Napj velé jin ma ncawajas ca la p'in. Pjü tjevelé pjü ca mpalas. 

32”Napj ma ca mvelé 'ona ca nin mpalas niná napj velé. Pjü ma 
salejepj tsjan jawas ca nsem. Ma wa salejepj angelpan* tsjun po'ó. 
Ma wa selé napj. Napj ne Dios Jatjam. Mpapay p'in selé. 33Nujola 
t'as ca nin mpalas napj tjevelé jin. 'In tjajamá. Ma solejé tsjan jawas 
nin ca mpalas. 

34”Napj nin p'iyá lejay yom campa jama jinwá. Mwalá way jupj 
vele jomozopan jilal tsjan la mijicj yupj, jupj leñ na. Vele wa jun 
vilicj toñca lal 'üsüs way 'in majamas wosis. T'üc' tjevele na, jama 
jupj. 35-36 Más 'ücj yom jomozopan lovin 'üsüs lajay jupj tjevele jin. 
Yupj ma salejepj 'ona ncuwim. T'yaja na ncuwim ca nacj. Püste na 
ncuwim ca nacj. Castlyaj li piyú na ncuwim ca nacj. Quelel jyawca 
na ncuwim ca nacj. Lei way ncuwim ca nacj. Mpes más 'ücj lovin la 
nucucj. Napj yom niná jinwá. Nun napj nomozopan jinwá. Ma solejé 
'ona ncuwis. Mpes lovin 'in tjajamá. Más 'ücj lovin ca la ma nucú. 
37Niná nin velé nun mpes, nin velé wa pjú mpes. 'In tjajama. Más 
'ücj lovin ca la ma nucú. 


Nepénowa yuwá p'in tjoweleptsja 'onin la qjuijim cü'ü'nam 
Jesús. 
(Mateo 26.1-5; Lucas 22.1-2; Juan 11.45-53) 


1 4 lTs'ac! mat'e na judiopan* fiesta ca la mijictsja. Fiesta nina 

“Dios Qjuis Capa Nipj Tjemey"* ló jupj. Pan levadura cjuwá 
jalá fiesta mpes. Sacerdote* noypan 'a jis tjimyula Moisés* popel sin 
tyüsa lajay jis lal. Yuwá tjowelepj 'onin ne 'ücj ntji'liñ Jesús, la p'a 
wa ma jus ciilayecj. Quelel tji'liñtsja jupj, la 'ünan. 2Tjowelepj: “Ma 
ntjiliquem ca jupj judiopan fiesta lajay na. Cupj niná la qjuijicj, yupj 
ts'i mi'inacj ca pajal. 'A jis mulus ca, la mpa'nacj ca cupj qjuilal,” nin 
tjowelepj yupj. 


Quepj 'üsüs la tjiji Jesús mpes. 
(Mateo 26.6-13; Juan 12.1-8) 


3Jesús Betania nt'a tjemey wa. Ne'aj Simón wo wama tjá'asa la las. 
(Simón malala jostsja püná. Pjoloc' mójotsja jupj.) Ne'aj tjá'asa na, 
quepj tjac' Jesús nt'a 'üsüs lo jay jupj mpes. Botella pajal 'üsüs justa 

teque'e jupj. Niná botella pe mpestsja, pe alabastro ló. Nardo* botella 
mo'o tóricatsja. Perfúmetsja jupj, pülücj jaylacj. Botella jay tji'yula, 
perfume Jesús jay pjucj po'o t'yu jupj. *Nepénowa tjunuc quepj la 
tjijá. Tjunuc na, ts'a tjilin. Yuwá tjowelepj: 

—Malala la tjiji. Pjú way t'yu. Tjapjaja perfume. 5Yom año pjaní 
tsji' liji jaylactsja. Más 'ücj vender la qjuijis, t'emel 'ücj así cü'ayas 
t'emel cjuwá mpes. 

Pajal cus tjowelel quepan nin la tjiji mpes. 

6Jesüs ma nin p'iyá jólatsja yupj jinwá. Jupj tjevele: 
—Po ma cus tjowe'lé jupj. ¿Tsjan mpes nin welé jupj lal? Pasal 


pats'. Nin mpes perfume t'yu jupj nay pjucj po!ó. 'Ucj la ntjiji yupj ca 
ntoquecj napj mpes. ?Napj lal japon ca mal nosis jas tüpwes. Ne'aj ca 
mvelecj la p'a jis walap'a'á napj 'üsüs la tjejay gente mpes. Jun ta'á 
yupj jil nt'a, ca mvelecj wa quepj niná 'üsüs la tjiji napj mpes. Ma ca 
yo! mpatis. T'üc' way —nin tjevele Jesús. 


Judas tjevele 'ücj jis lal ca mim Jesús enemigopan la tjilil jupj. 
(Mateo 26.14-16; Lucas 22.3-6) 


10Locopyaya Judas Iscariote tjemey sacerdote* noypan nt'a. Jesús 
discipulopan* dóceya sin pópatsja jupj. Tjevele 'ücj ca jis lal mim la 
tjilil Jesús. 11 Yupj 'ücj jisas tepyala. Tjowelepj t'emel ca ma'ayacj jupj 
nin liji na. Mpes Judas la nuctsja 'ona 'ücj jis lal la winin la tjilil Jesús. 


Qjuis Jepa Jesús tjelyaja jupj discipulopan jilal, püts'í secj p'in. 
(Mateo 26.17-29; Lucas 22.7-23; Juan 13.21-30; 1 Corintios 11.23-26) 
12Ts'ac! mwalá way tjejyawca fiesta mpes. Niná fiesta lajay na, 
pan levadura cjuwá jalá. Fiesta niná “Dios Qjuis Capa Nipj Tjemey"* 
nin 1ó. Nin jawas oveja* tsjicj ja'ünan jis la las fiesta mpes. Jesús 
discipulopan* la tjü'üy jupj lal: 
—¿Ca'aj jyas cupj ca nlaca 'ücj la mijicj ca nlajan fiesta mpes? 
13Discipulopan* mát'eya sin tjejyama 'ücj la mijicj. Yupj jilal tjevele: 
— Jerusalén nt'a nlawú. Ne'as tjalawü na, nun la müjüsüqué yomen jarro 
tya, 'üsú mo'o toiica. Cjüil lowa. 14Jupj jama nt'a wama mim. Ne'aj wo 
lal tjowelé: Yom qjuisin 'yüsa liji qjuisin tjejyama jipj nt'a. Jupj tjevele 
cupj ca lya mü'üyacj ca'aj já'asa jupj ca nlajas nt'a. Jupj quelel lyaja ne'aj 


El Nuevo Testamento en Tol de Honduras, 2da ed. ©2010, Wycliffe Bible Translators 


SAN MARCOS 14 154 


jupj discipulopan* jilal fiesta mpes, fiesta “Dios Qjuis Capa Nipj Tjemey”* 
ló? 15Mpes ne'aj wo 'esepj nun jis lal ca mim cuarto püné nt'a, wo casá 
toñca. Jupj nasa 'ücj la tjiji cuartas quinam. Pjü qjuisas ne'aj jatja cupj 
mpes. Ne'aj ca 'ücj la müjí cupj nlajacj mpes —Jesús nin tjevele. 

16Mpes discipulopan* mát'eya nenem tjil. Pjü Jesús tjevele jin 
tepyala. Mpes 'ücj la tjajay jis la las fiesta mpes. 

17Püste tepyala na, Jesús tjemey cuarto nina nt'a jupj discipulopan* 
dóceya jilal. 18Ne'aj játjatsja, jalatsja. Jesús tjevele: 

—Nun popa pjaní malala nyuca la mijis napj lal. Quina lyaja napj 
lal. Jupj ca jis lal ncuwim napj enemigopan, ca yupj ma tjililiñ. T'üc' 
way nin ca ma palas —tjevele. 

19Mpes yupj 'aplijila jis tepyala. Pjaní pjaní la tjü'üy: 
—éNcu napj ca nin la cüjay? 
20 Jesús tjevele: 

—Jupj napj discipulopan* dóceya popa pjaní. Jupj pan molo ts'yuca wa, 
lyaja wa napj mplato mpe, la p'a wa jinwá. Jupj ca jis lal ncuwim ma tjililiñ. 
21Napj p'iyá nina Yomen Dios jas tjejyamá. Pajal püna profetapan* tapac ca 
nin ma palas napj. Yupj tapac jin p'iyá ca nsem. Ma pats! ca napj, yupj tapac 
jinwá. Mop'in pajal malala nin, jupj ca jis lal ncuwim napj enemigopan, ca ma 
tjililiñi. Pasal malala ca mpalas jupj, jupj malala la niji mpes. Pajal malala ca 
mpalas jupj, mpes más 'ücj ca nactsja jupj lovin ma pü'ütsja —nin tjevele Jesús. 

22Yupj jalatsja na, Jesús nt'ya pan pjaní. Tjevele Dios lal tjüwüi'i 
pan tje'yaya mpes. Nin la tjiji na vitvitj la tücüeme, jis tje'yaya jupj 
discipulopan”. Jis tje'yaya na, tjevele: 

—No'oté, nlajá. Niná pansas napj mp'üy jinwá. 

23Tjalá na, jupj nt'ya wa pocillo, uva 'üsü mo'o tóiicatsja. Tjevele 
Dios lal tjüwüi'i uva 'üsü tje'yaya mpes. Pocillo jis tje'yaya jupj 
discipulopan*. Pjü vitvitj tjimyü'ür. 24Jis tje'yaya na, tjevele: 

—Niná uva 'üsü napj na'as jinwá. Ma pats! ca napj nun mpes, la p'a 
pülücj mpes wa. Napj ca 'as ma palas. Mpapay tjevele t'üc' ca perdonar 
lis mijis napj ntipü'í na. 25Napj lovin ma ca mü'üs uva 'üsü niswá 
quinam. P'a jawasa mpatjaquecj Dios jyú'ta nt'a. Nin jawas tjejyawca 
na, niswa ca mü'üs napj. T'üc! way velé —tjevele jupj. 


Jesús tjevele Pedro ca ntsüpünüs jupj se coñca Jesús. 
(Mateo 26.30-35; Lucas 22.31-34; Juan 13.36-38) 
26 Yacjaya tjenejets'eii Dios po'ó. Lovin nin lajaytsja fiesta mpes. 
Tjenejets'eii na, tjil. Joc' Olivos ló nt'a tjil. 27 Jesús tjevele yupj jilal: 

Jesús tjelyaja jupj discipulopan jilal, püts!í secj p'in. (San Marcos 14.24) 


—Nun pjü way ca nts'equenequé malala ne palá na. Nasapj mo'os. 
Püna profeta* tepyaca ca nin mpalas. Tepyaca: “Napj ca mü'ünan 
oveja* jyama, mpes jupj oveja witjacj sin tjan ca mal. 28Newa napj ca 
'üsüs la mejay nun mpes. Napj ca niswa nin müjünsú la püt'üs. Niswa 
pü'üs na, ca mis Galilea nt'a. Nap] mwalá way ca mis nun jis lal, cupj 
ca la müjüsüquecj ne'aj —nin tjevele Jesús yupj jis lal. 

29 Pedro tjevele: 
—Pjú ca nts'equeneii ca nacj. Napj lovin ma ca nin la mejay. 
30 Jesüs tjevele: 

—Yacjaya püste p'iyá jipj p'iyá ca mvelen ma nus nyuc. Castlyaj 

cocoy la pjaní p'in la tipiya na, jipj la con ca mvelen ma nus nyuc. 

31 Pedro tjevele t'üc' way ma ca nin la mijis. 

—Napj 'ücj wa ni pü'í jipj lal. Lovin ma ca mvelé ma jis nyuc —nin 
tjevele Pedro. 

Nin p'iyá tjowelepj wa pJü discipulopan*. 


Jesús tjevele Dios lal Getsemaní nt'a. 
(Mateo 26.36-46; Lucas 22.39-46) 


32Locopyaya yupj pje'á tjil. Sine lejeñ nt'a tjil, Getsemaní ló ne'aj. Jesús tjevele 
jupj discipulopan* jilal: “Mis mvelé Mpapay Dios lal. Nínawa majatjaqué velé 
na jupj lal.” 33Jupj discipulopan cónt'eya jis lal tjemey ne'aj p'in. Pedro pjaní 
wa, Jacobo p'a wa, Juan p'a wa. Jesús pasal jólatsja, pasal 'aplijila tepyala. 
34Tjevele: “Nasa ni pü'í jin najas, pasal 'aplijila mpes. Quive la ntjunucú. Po 
ma müjünaqué, ma nyucun nsem nasapj.” 

35Jusapj tsjicj way p'in tjemey. Palá tipi'tje, tjevele Dios lal jupj jostsja ma ca 
malala la mijicj jupj. La tji'yüya ncu 'ücj ma ca nin mpalas. Tjevele: 36“Mpapay, 
pjú polel lejay jipj. Najas jipj la mijin ne yupj ma malala la ma jicj. Newa najas ca 
jipj jyas jinwá nsem. Ma napj najas jinwá t'as", nin tjevele Jesús jupj Popay lal. 

37 Ttiic' tjevele na, Jesús tjac' jupj discipulopan* nt'a. Yus tjinyuca tjijinañ 
yupj. Tjevele Pedro lal: “Simón, éncu tjejyan? ¿Ncu ma polel nyucuntsja hora 
pjaní p'in? 38Ma müjünaqué. La moná Dios lal ma ca malala la mújí, nun 
quelel malala lojí na. Napj selé nun quelel lojí napj najas jinwá. Mop'in pajal 
costa nun jis lal, nun niyom p'in”, tjevele jupj. 

39 Niswa Jesús jusapj tjemey. Nin p'iyá nin tjevele Dios lal. 40 Jupj 
niswa tjac' jupj discipulopan* cont'e tapatja nt'a. Niswa yus tjinyuca 
tjijinañ yupj. Pajal ja sívetsja. Jis tsyülümü na jis tjemyayca, mpes 
ma salejeptsja tsjan más 'ücj la veles jupj lal. 

41 Jesás tjemey niswá la veles Dios lal. Niswa tjac' na jupj discipulopan* 
nt'a, jis la tji'yüya: “¿Ncu potjaqué jünaqué custjay? Nasa t'üc' tjüjünaqué. 
Po quina ca mpalas napj tjevelé jinwá. Napj p'iyá niná Yomen Dios jas 
tjejyamá. Najamica pjaní jis lal ncuwim napj ne'enemigopan, ca ma 
tjililiñ. Malala lajay ca malala la ma jicj, yupj jisas jinwá. 42iNusin 
tjújiinsú! Mas quinam la müjüsüquecj yupj. Nasa jac! quinam yom 
malala la niji. Jis lal jac' napj ne'enemigopan”, nin tjevele Jesús. 


Yupj ntji'liñ Jesús. 
(Mateo 26.47-56; Lucas 22.47-53; Juan 18.2-11) 
43 Jilal véletsja na, Judas ne'aj tjac'. Jupj Jesús apostolpan* dóceya 
popa watsja. Püs way se cóñcatsja Jesús. Pülücj tjiquil jupj lal quinam. 

Polomay jatatsja, yo pjwel jatatj watsja mo'o la süp Jesús. Sacerdote* 
noypan sin tjajam jis la tjilil Jesús. Moisés* popel sin 'yiisa lajay sin 
tjajam wa. Co'miiypan* sin tjajam wa. Judas jis lal tjac' la tjilil 
Jesús. Jupj nasa tjevéletsja ca sin 'yiisa la mijis cana Jesús. Tjevele: 
“Pjaní lal ca la nlapan napj. Nina Jesús. Ntjüiliqué jupj. Tiamanú jupj. 
'Üsüs tjajama ne ma mim." 45Mpes ne'aj tjemey Judas, Jesús nt'a p'in. 

—Nejepa. 

46Niyom la p'a ntji'liñ Jesús, jis la man jupj jepapan nt'a. 

47 Jesús discípulo* pjaní ne'aj p'in tóncatsja. Jupj polomay syults'a. 
Jay tjejyo'o yom pjaní. Jupj pjots' taná tjejyo'o jupj. Yom niná mozo 
waytsja sacerdote* más piiné mpes. 48 Jesús tjevele pülücj tjiquil jis lal: 

—¿Tsjan mpes polomay t'o, yo pjwel t'o wa la tjilil napj? Niná lojí 
pwequepj la tjilil. 49 PJü jyawca tjo'os napj nun jilal Dios wo* nt'a. Ne'aj 
sin tji'yüsa la tjejay. Nun lovin ma ntjutjililiqué ne'aj. Niná tepyala 
ca t'üc' mpalas Dios Popel vele jin. 

50Nin tjevele na, Jesús discipulopan* pjü way ts'equenen. Jesús 
ne'aj toiica tjil. 

51Tjamacjas Jesús cjüil tjemeytsja. Jupj sa capyatsja jas quip pjyapja 
mpes la p'in. Yupj ntji'liñ wa jupj. 52Jupj jas quip ntji'liñitsja p'in. Mpes 
ts'üequené jupj, jas pjütpjüt' way tjemey. 


Yupj tjaman Jesüs judío noypan nt'a. 
(Mateo 26.57-68; Lucas 22.54-55, 63-71; Juan 18.12-14, 19-24) 


53Yupj tjaman Jesús sacerdote* más püné nt'a. Sacerdote noypan 
pjü way 'a jis tjimyula ne'aj. Co'müypan* ne'aj tjatja wa, Moisés* popel 
sin !yüsa lajay ne'aj tjatja wa. 54Pedro Jesús cjüil tjemey campapé. 
Ne'as tjemey wa jupj sacerdote más püné wo nt'a. Tjüwücj mo'o wama 
tjemey jupj. 'Etjele militarpan nepénowa jilal. 'Awa süísetsja. 

55Ne'aj jatja watsja sacerdote* noypan. Ne'aj jatja watsja judiopan* 
jis jepapan. Yupj 'a mulú jajütütsja judiopan. Yupj pjü la tjü'üy tjunuc 
pjacj malala mveles Jesús po'ó. Po quelel javeleptsja 'ücj cus la tül 
jupj. Quelel ja'ünantsja jupj. Newa pjü tjunuc Jesás malala la tjiji 
tulucj. 56 Pülücj tjiquil la tsuwil Jesús po'ó. Tjowelepj Jesús malala 
la tjiji. Newa nin ma nin p'iyá tjowelepj. Mpes jepapan ma polel cus 
tül Jesús yupj tjowelepj mpes. Pjaní p'in t'ya tjevele mpes, ma polel 
cus tül jupj. 57 Locopyaya la p'a tjiquil yupj jis walap'a'a la tsuwil 
Jesús po'ó. Tjowelepj: 

58 —Cupj tjepjya'aquecj Jesús malala tjevele. Tjevele: ‘Gente p'in 
jas tjüjünsüpj Dios wo“. Napj ca jas mojoy. Ts'ac! cont'e na, napj t'üc' 
ca jas müjünsü niswá. Gente tulucj ca jas müjünsücj —nin tjowelepj. 

59Newa nin ma nin p'iyá tjowelepj ninana tjowelepj. 

60Niná tjowelepj na, sacerdote* más püné tüwütüwü toñica. La 
tji'yüya Jesüs lal: 

—éNcu ma ca qjuis lal mvelen ncu t'üc'! way nin tjevelen? Yupj 
javelepj malala tjevelen jipj. 

61 Jesús ma wola tjevele. Lyájasa tóücatsja. Sacerdote“ más püné 
la tji'yüya niswá: 

—éNcu jipj nina Yomen Dios tjevele ca jas majamas qjuis capj la 
p'acj? ¿Ncu Dios Jatjam jipj? Dios pasal 'üsüs way jupj. 

62 Jesás wola tjevele: 

—Nin napj. Nun ca nucú napj t'üc! way velé. Napj p'iyá nina Yomen 
Dios jas tjejyamá. P'a jyawca na ca nus nucú napj ca mo'os Dios 
li'inyampe. Ne'aj ca mo'os, ncupj 'a mulú ca müjü'tücj. Dios pajal jas 
tjiyocj pjü jilal. Nun ca nucú napj ncuwis nosis nt'a mol mpes —nin 
tjevele Jesús. 

63 Jupj nin tjevele na, sacerdote* más püné la tücüeme jupj jas quip. 
Judiopan* nin lajay p'a wa malala vele na Dios po'ó. Tjevele: 
64Nun tjapja'aqué pajal malala tjevele Jesús. ¿Ncu pajal malala la 
tjiji Jesús? 

Pjü way tjowelepj malala la tjiji. Tjowelepj más 'ücj mü'ü'nacj jupj. 

65Nin tjowelepj na, nepénowa cus tuputs! Jesús wola po'ó. Pülül 
mpes tsupapj Jesús jun. Yupj jis mas sa lototsja, jüp'üy po'o tül jupj. 
Tjowelepj: 

—Qjuis wala mvelen, ¿pjacj wyala po'ó tyüla? ¡Dios ca jin mü'üsüs 
la mijis! 

Malala tjowelepj, mpes la tjüpjüts'ün jupj lal. Sacerdote* militarpan 
Jesús lal tjil, mo'o la süp. 


Pedro tjevele ma cus tecyóiücatsja Jesús. 
(Mateo 26.69-75; Lucas 22.56-62; Juan 18.15-18, 25-29) 

66 Pedro já'asatsja custjay wosis t'asiyü tjüwücj mo'ó. Ne'aj tjá'asa 
na, tsjücjüim ne'aj tjac! wa. Sacerdote* más püné jomózotsja jupj. 
67 Pedro 'awa süísetsja custjay. Tsjücjüim niná jus tjinyuca jupj, püs 
way jus tjinyúcatsja. Tjevele: 

—Jipj cus tecyoñtsja wa Jesús, Jesús Nazaret mpe 'esepj. 

68Pedro tsyüpünú. 

—Nin tulucj —tjevele—. Ma nin !yüsa tsjan mpes nin velen jipj. 

Tjemey tjüwücj jun vilicj nt'a. Castlyaj cocoy la tipiya quinam. 
69 Ne'aj toñca na, tsjücjüim jus tjinyuca ne'aj. Tjevele yupj jilal ne'aj: 

—Niná Jesús discipulopan* popa. 

70 Pedro niswa tsyüpünü. 

Yacjaya ne'aj p'in lejeñ tjowelepj: 

—T'üc' way jipj jupj discipulopan* popa. Galilea mpe 'esepj wa jipj. 

71 Pedro tjevele: 

— Dios 'ücj ca ncapj ntülüs napj li tsuwil. Yom nina ma si nuc. T'üc' 
way velé napj. 

72Nin tjevele na castlyaj cocoy la tipiya niswá, lama quinam. Mpes 
Pedro jola tepyala Jesús tjevelá: “Jipj p'iyá ca mvelen ma nus nyuc. 
Castlyaj cocoy la pjaní p'in la tipiya na, la con ca mvelen ma nus 
nyuc." Mpes Pedro pasal la tipiya, pajal 'aplijílatsja jupj. 


Tjaman Jesús Pilato nt'a. 
(Mateo 27.1-2, 11-31; Lucas 23.1-5, 13-25; Juan 18.28-19.16) 


1 D lYaya pajal püstapj pjü way judiopan* jis jepapan 'a jis tjimyula, 
yupj nepenowá sacerdote* noypan, nepénowa co'müypan*, 

nepénowa Moisés* popel sin 'yiisa lajay, nepénowa p'a wa jepapan 
judiopan sin popé. Tjüjütütj tsjan ca la mijicj Jesús lal. Jupj mos 
tsupapj. Tjaman jupj Pilato nt'a. Pilato jepa püné auxiliar waytsja jupj. 
Románotsja* jupj, judío tulucj. 2Pilato la tji'yüya Jesús lal: 

—éNcu judiopan* jis jepa püné jipj? 

Jesús wola tjevele: 

—Nin napj. 

3Sacerdote* noypan tjat' tjowelepj Jesús po'ó jepa romano* wolap'a'á. 

—éNcu ma quelel qjuis wala velen ncu t'üc' malala la tjejay, yupj 
javelepj jinwá? Javelepj jipj la pülücj malala la tjejay. 

5Jesús newa ma lal tjevele jupj. Pilato pasal nin jólatsja tsjan mpes 
Jesüs ma tjevele. 

6Pilato janmacj jas tjejyama yom pjaní cawilta mpe fiesta niná 
tepyala na. Judiopan* janmacj la t'apj pjacj pje'á nyacas cawilta mpe. 
7 Cawilta mo'o já'asatsja yom malala la tjijá, Barrabás lotsja jupj. Jupj 
jepa püné lal la tapalan sin popa watsja. La tapalan na, jis tjü'ünan 

la p'a. Nin mpes játjatsja quinam cawilta mo!ó. 8Judiopan Pilato wo 
nt'a 'a jis tjimyula, tjil quinam Pilato nt'a, tjowelepj: 

—Janmacj se jam yom pjaní cawilta mpe fiesta tepyala na. Qjuisas 
nin lejay quinam. 

9Pilato jis la tji'yüya: 

—éNcu jisas se jam judiopan* jis jepa? 

10Pilato seletsja sacerdote* noypan tjejyamañtsja Jesús lal. Seletsja 
nin mpes tucuman jupj. Jisastsja Pilato ca cus ntülüs. 11 Sacerdote 
noypan nasa tjowelepj 'a jis tjimyula jis lal. Tjowelepj pajal malala 
Jesús. Más 'ücj la mon ca jas majamas Barrabás, tjowelepj. Mpes nin 
la tjomon. 

12Pilato tjevele: 

—¿Tsjan jyas napj lejay yom niná lal? Nun welé jupj p'iyá judiopan* 
jis jepa piné. 

13Yümücj tjowelepj: 

—iCruz* po'o tjevyala, mpa'is jupj! 

14 Pilato jis la tji'yüya: 

—¿Tsjan mpes? Ma malala la tjiji. 

Más yümücj tjowelepj: 

—iCruz* po'o tjevyala, mpa'is jupj! 

15Pilato jostsja yupj ma ca ts'i mi'inacj. Mpes jas tjejyama Barrabás 


cruz* po'o mvalacj, la 'ünan. 


Yupj cruz po'o tjovalapj Jesüs, tepe'e jupj. 
(Mateo 27.32-56; Lucas 23.26-49; Juan 19.17-30) 


16Niná tjijyü'ta na, militarpan tjaman Jesús Pilato wo nt'a. Wama 
tjil. Pilato wo Pretorio lotsja. Pünetsja pajal. Tjowelepj jis la cuwis wa 
la p'a wa militarpan Pilato wo nt'a tsji' la tjajaytsja. 17 Jas tjüwü'ün 
Jesús militar jas quip je mpes. Nin la tjajay la pjüts'ün jupj mpes. Pülül 
je jepa jas quip jin jástatsja. Yo pjwel jam jus tjulujupj jay pjucj po'o la 
'onsos. Jesús jay tjo'onsopj, corona* jay tjá'asatsja jinwá. 18 Tjowelepj: 

—iQjuisas 'ücj jyas mpü'üm! iJipj jepa püné judiopan* jilal! 

Pajal la tjüpjüts'ün jupj mpes. 

191a pülücj Jesús jay süptsja tjacjaj mpes. La pülücj cus tuputs! Jesús 
wola po'ó. Yupj jis tic! mpes tjijyünsünün. Nin lajay jepapan jilal, mop'in 
ma topon jépatsja jupj. 20 T'üc' la tjüpjüts'ün na, jas tjü'ipj pülül je. Jas 
tücüipap jupj jas quip mpes. Pje'á tjaman jupj la valas jupj cruz* po'ó. 


El Nuevo Testamento en Tol de Honduras, 2da ed. ©2010, Wycliffe Bible Translators 


161 SAN MARCOS 15 


21 Júmicj nt'a jiltsja na, yom pjaní ntji'liñ yupj. Jupj nasa way jactsja 
Jerusalén nt'a jupj tüpü'ü mpe. Jis wa pjaní pjaní lejeñ mpe tjac' jupj. 
Simón lotsja jupj. Cirene mpe 'eseptsja. Jupj ne Alejandro popay, Rufo 
popay wa jupj. Militarpan tjüjütütj Simón ntjamas cruzus*. 

22Nin la tjajay na, tjaman Jesús Gólgota nt'a. “Gólgota” mpes 'ücj la 
veles “Jay Pjucj Cjüele" cupj qjuis tin. 23Uva 'üsü tja'ayapj Jesús lo miis. 
Uva 'üsü mirra* la süpjütsja, pajal nepé vyaja lo tstuc. Jesús jus nleya 
leméliyu la süpjütsja, ne ma tjümü'ü. 24Cruz* po'o tjovalapj jupj. Militarpan 
jisastsja Jesús jas quip. Mpes tjepjelañ tjunuc pjacj nta'es jupj jas quip. 

25Las nueve na, püstapj, cruz* po'o tjovalapj jupj. 26Nasa tapac 
tsjan mpes cus tül Jesús. Tapac: 

NINÁ JEPA JUDIOPAN JILAL. 

27 Yupj tjovalapj wa pequepan mát'eya p'a wa cruzus* po!ó. Pjaní 
way tjovalapj Jesús li'inyampe. La p'a wa tjovalapj Jesús nancupwepe. 
28Dios Popel tjevele niná ca nin mpalas. Tjevele: “Yupj yólatsja jupj 
malálatsja, malala lajay jinwá". Nin tepyala quinam. 29Judiopan* 
nepénowa cruz toiica jin tjil. Malala tjowelepj Jesús po'ó. Yupj sey 
pjucj la süpjüntsja jupj mpes. Ma topon 'üsüstsja jupj. Jupj lal tjowelepj: 

—Jipj tjevelen ca jas mojoyen Dios wo”. Ts'ac' cont'e na ca jas 
müjünsün niswá, nin tjevelen. 30 Mpes, ipalá was cruz* mpe! iCyapj 
tjep'ya'sa jipj p'iyá! 

31Sacerdote* noypan yuwá tjowelepj. La tjüpjüts'ün wa Jesús po'ó. 
Nin p'iyá la tjajay wa Moisés* popel sin !yüsa lajay. Tjowelepj: 

—Jis capj tjep'ya'sa la p'a wa. Ma polel cus la p'acj jupj p'iyá. 32Jupj 
vele jupj p'iyá niná Jepa Püné Dios tjevele ca jas majamas qjuis capj 
la p'acj. Jupj vele Jepa jupj israelpan* jilal. Qjuisas palá ncuwim cruz* 
mpe, ca nucucj ncupj. Jupj nin la qjuijis, cupj cüponecj catsja jupj 
mpes —nin tjowelepj. 

Pequepan cruz* po'o lejeñtsja pasal malala tjowelepj wa Jesús lal. 

33Lots'ac! culupwen nt'a tjá'asa na, püste tepyala pjü nosis nt'a. 
Hora cont'e mpes püstetsja. 34Las tres na Jesús yümücj tjevele: 

—Eloi, Eloi, ¿lama sabactani? (Cupj qjuis tin mpes velecj: “Napj 
Ndios, napj Ndios, étsjan mpes 'os tjay jipj?”) 

35La p'a wa ne'aj p'in tjelejeritsja. Tjepjyacai na jupj tjevelá, ma 
sin tji'yüsa jupj tjevelá. Nepénowa yupj sin popa tjowelepj: 

—Tjapja'aqué. Jupj jos Elías* ncuwim cus la p'acj jupj. 

36Yom pjaní ts'üequené, esponja* teque'e. Molo ts'yuca uva 'üsü 'ona 
mpes. Esponja yo jay tsyu'pa, viyá tecyacaná Jesús lo müs. Tjevele: 

Pülül p'omp'om jálatsja Dios wo mo!ó. Nayapé 
palavin la tücüeme. (San Marcos 15.38) 


—'"Ücj quinam. Ma ca p'a la müjí. Ca nucucj ncu Elías* jac! pala 
nt'anques jupj cruz* mpe. 

37 Jesús yümücj tjevele, tepe'e jupj. 38Pülül p'omp'om jálatsja Dios 
wo” mo'ó, pülül nina wo t'em pjaní jinwatsja. Jesús tepe'e na, nayapé 
palavin la tücüeme. Jas tüpwes la tücüeme jupj. 39Jepa militar tóñcatsja 
Jesús wolap'a'á. Jupj tjapjaca wa Jesús yümücj tjevele na. Tjinyuca 
'oyn nyuca tepe'e jupj. Mpes tjevele: 

—T'üc' way yom niná Dios Jatjam waytsja. 

40Nequem nepénowa campa way 'in lejeñtsja, tjunuc tepyalá. Pjaní 

wa María lotsja, Magdalá mpe 'eseptsja. P'a wa María ló watsja. Jupj 

Jacobo jamaytsja, José jamay watsja. Jacobo niná “Jacobo pjyapja” 
tjowelepj yupj. Quepj p'a wa ne'aj Salomé lotsja. 4! Nequem nenem 
cus tocoñtsja Jesús Galilea po'o tjuwine na. Yupj tjojon jupj mpes, 
'ücj la tjajay wa jupj tüpü'ü nt'a. Nequem la p'a wa pülücj lejeütsja 
wa ne'aj. Nasa tjiquil wa Jesús lal Jerusalén nt'a. 


Pe jul mo'ó, neven nt'a, tüpüntüpj Jesús. 
(Mateo 27.57-61; Lucas 23.50-56; Juan 19.38-42) 


42Nin jawas pjü 'ücj la tjajay ya mpes, ya ma ca tsji' la mijicj. Sábado* 
nsem yayá. T'awaná tepyala quinam, 43mpes José tjac' quinam. 
Arimatea mpe 'eseptsja jupj. Jupj judiopan* jis jepapan popa watsja. 
Püné waytsja yupj jis lal. Jostsja wa Dios lei way müjü'tüs ca nosis 
nt'a. Ma lecj tjeyatsja Pilato lal. Mpes tjemey Pilato nt'a, la tjemyona 
Jesús jüp'üy la toc. “Pilato ma seletsja pasal leh way tepe'e Jesús. 
Mpes tjijyü'ta la cuwis jepa militar. La tji'yüya ncu nasa tepe'e jupj. 
45 Jepa militar tjevele nasa tepe'e. Mpes Pilato tjevele José 'ücj la 
tales Jesús jüp'üy. 

46Mpes José pülül pje jaylacj la tjiji. Palá t'e'enca Jesús jüp'üy, jas 
tjivyü'ünü. Tipyünta Jesús jüp'üy pe jul mo'ó, neven nt'a, tepe'e 'ücj 
la püntüs nt'a. Püna p'in tjijyü'ta la toc jomwen jul, tepe'e tulucj 
p'in. Nin lajaytsja judiopan*. Jesás jüp'üy ne'aj tipyünta na, pe pones 
jas tentené, jun t'yo'na jomwen jul. ^7 Nequem mát'eya tjunuc ca'aj 
tipyünta Jesús jüp'üy. Pjaní wa María, Magdalá mpe 'esepj. La p'a 
wa María ló watsja, José jamay. 


Jesús jas tjijyünsa, tüpü'ü niswá. 
(Mateo 28.1-10; Lucas 24.1-12; Juan 20.1-10) 
1 6 1Sábado* tecyawaja na, nequem cónt'eya pjü 'ücj la tjajay. Lo 
pajal 'üsüs way cjumsu jaylacj la tjajay. Quelel sa cjololtsja 
Jesüs jüp'üy 'üsüs la cjumsus. Pjaní wa María, Magdalá mpe 'eseptsja. 
La p'a wa María ló watsja, jupj Jacobo jamay. La p'a wa Salomé ló 
waytsja. 2Domingo na tjil Jesás jüp'üy pü'ütsja nt'a. Pajal püstaptsja, 
tjejyawca na p'in tjil. 3 Yuwá jis la tjü'üy: “Jomwen jul nt'a, ¿pjacj ca 
jas ntentenes pe pones, 'ücj wama leque?" 
4Ne'as tjil na, tjunuc jun vilicj jun cjol quinam. Pe pajal pünetsja 
nasa t'üc' jas tentené tepyala. 5Pe jul wama tjil na, jus tjunuc tjamacjas. 
Jupj jas quip pje waytsja, cámpatsja. Tjá'asa yupj li'inyampe. Pasal 
lacj jeyaptsja yupj. 6 Tjamacjas tjevele: 


El Nuevo Testamento en Tol de Honduras, 2da ed. ©2010, Wycliffe Bible Translators 


SAN MARCOS 16 164 


—Po ma locj tjeyá. Napj selé nun lo pala Jesús jüp'üy, jupj ne Nazaret 
mpe 'eseptsja. Nasa tjovalapj jupj cruz* po'ó, tepe'e. ¡Jas tjijyünsa, 
nyucunú tepyala niswá! Jupj len qui'á. Tjunucú jupj tüpü'ü nt'a. Len. 
7Lowa Pedro nt'a, jupj discipulopan* la p'a wa nt'a wa. Jilal mvelé: 
“Jesús mwalá way jama nun jilal Galilea nt'a. Ne'aj ca jus nucü. Niná 
nun jilal tjevele jupj nawaja'a. 

8Mpes nequem nenem leii way tjil pe jul mpe. Pasal ticyücüyüi, lacj 
tjeyaptsja mpes. Tjil na, ma tjowelepj la p'a jilal lacj tjeyaptsja mpes. 


Jesüs lay tepyala María lal. 
(Juan 20.11-18) 


2Domingo na Jesús jas tjijyünsa, tüpü'ü niswá. Mwalá way lay 
tepyala María Magdalena lal. Püna lapanenpan siéteya tapatja jupj 
jos mo!ó. Jesús pje'á lis ts'iya yupj, mpes tji'yü'sa jupj. Nin tepyala 
püná. 19Quina María tjemey Jesús discipulopan* nt'a. Yupj 'aplijila 
way tjátjatsja, la tupuyuptsja. María tjevele yupj jilal Jesús lay tepyala 
jupj nt'a. «1 Tjevele Jesús nyucunú niswá, nasa jus tjinyuca, tjevele. 
Yupj ma topon. 


Jesüs discipulopan mát'eya jilal lay tepyala. 
(Lucas 24.13-35) 


12Yacjaya Jesás discipulopan* mát'eya jilal lay tepyala wa. Yupj 
tjelyawuñtsja jis wa pjaní pjaní lejeñ nt'a. P'a casá jústatsja jupj, yupj 
jus tjunuc na. 13Discipulopan nenem tjil la p'a discipulopan nt'a. 
Tjowelepj yupj jilal Jesás lay jis tepyala. Ma wa topon yupj tjowelepj. 


Jesüs tjevele jupj discipulopan jilal yupj ca mal pjü nosis nt'a 
jupj mpes. 
(Mateo 28.16-20; Lucas 24.36-49; Juan 20.19-23) 

14 Yacjaya Jesús lay jis tepyala jupj apostolpan* once jilal. Yupj 'a 
mulú jalatsja jupj lay jis tepyala na. La p'a wa nasa tjowelepj yupj jilal 
yupj jus tjunuc Jesús. Nasa jas tjijyünsa, nyucunü niswá, tjowelepj. 
Newa ma topon. Mpes Jesüs yupj jilal tjevele malálatsja ma nin topon 
yupj tjowelepj. Tjevele malálatsja ma wa quelel japontsja. 15 Tjevele 
yupj jilal: “Lowa nun pjü nosis casá. Tjowelé pjü jis walap'a'á Dios 
pajal 'üsüs la tjiji gente mpes. !6Pülücj ca mponecj napj lal nun 
welé mpes. Napj lal japon ca bautizar* jis mpalas. Nin lajay 'üsüs 
ca mpatjam Dios lal. Ma japon, Dios ca jis capj ntülüs malala lajay 

mpes. 17 Napj lal japon ca 'üsüs la mijicj, gente p'in ma polel lajay 
jinwá. Mpes la p'a ca jus nlayecj Dios jis capj cyoñca. Ca 'ücj pje'á la 
nts'iyacj lapanenpan. Nin ca 'ücj la mijicj napj nlá ca mvelecj mpes. 
Ca polel mvelecj la p'a jis tin, yupj p'iyá ma sin !yüsa la veles. 18Ca 
polel nt'anquecj lotsjim. Veneno myü'üii na, ma nca'liñ ca. Yupj po 
la mo'ot'ecj ca malala jisas sey pjucj, ca jis mü'ü'süs yupj. Niná pjü 
lajay mpes la p'a ca jus nlayecj Dios jis capj cyoñica.” 


Dios tjemyana Jesüs jupj pü'ü nt'a. 
(Lucas 24.50-53) 
19Qjuis Jepa Jesús t'üc' jilal tjevele na, Dios jas tjemyana jupj tsjun 
po'ó. 'Etjele jupj Dios li'inyampe. 20 Jupj discipulopan* tjil jun ta'á, la 
p'a jis walap'a'a tjowelepj Jesús 'üsüs la tjiji. Qjuis Jepa Jesús jis capj 
tjep'ya'sa. Mpes 'üsüs la tjajay, gente p'in ma polel lajay jinwá. Mpes 
la p'a jus nlay t'iic! way tjowelepj yupj Dios tjevelá. 

Lucas papel tepyaca 
Jesucristo po'ó 


Süs wa la tjiji Lucas Teófilo lal. 


1 1-3Don Teófilo mpes: 

Qjuis catjampan nepénowa Jesucristo cus tocoñ, jupj nosis mo'o 
tjuwine na. Yupj tjunuc jupj la tjijá. Yupj tjepjyacai jupj tjevelá. Jupj 
jomozopan waytsja yupj, ne p'a jilal tjowelepj Dios tjevelá. Locopyaya 
tjowelepj wa cupj qjuilal pjü tepyalá. Mpes cupj sin popa pülücj quelel 
japactsja Jesucristo la tjijá qjuis catjampan tjunuc. Napj nin p'iyá 
quelel pyactsja. Pajal püs way, tülü way la tji'yüy, nin tji'yüsa pjü 
tepyalá. Mpes quina 'ücj napj lal pjü pyac. Pjaní pjaní ca mpac, mpes 
ca jin mü'üsüs jipj. 'Úsiis way jipj pajal. 4La p'a jin tji'yüsa la tjajay wa 
Jesucristo po'ó; napj pyac mpes jipj ca jus nlayen t'üc' way nin tepyala. 


Ángel lay tepyala Zacarías nt'a. 


5Püna Herodes jepa más püné waytsja Judea nt'a. Jupj tüpü'ü na, 
yom Zacarías ló sacerdote* waytsja Dios wo* nt'a. Sacerdotepan pülücj 
tapatja. Lovin nepénowa yupj sin popé 'a mulú tsji' la tjajay, locopyaya 
p'a wa tsji' la tjajay. Newa nepénowa tsji' la tjajay lovin. Zacarías tsji' 
líjitsja jilal Abías lotsja, yupj 'a mulú tsji' la tjajay na. Zacarías jats'om 
Elisabet lotsja. Elisabet Aarón püna tüpü'ü popa p'iyatsja püs naya 
tüpü'ü jupj. (Aarón sacerdote waytsja 'ots'ipj. Sacerdote mwalá waytsja 
jupj.) 9Zacarías, Elisabet, manas 'üsüs waytsja Dios lal. Malala tulucj. 
Lovin pjü la tjajay yupj jis Jepa Dios tjijyü'tá jupj Popel mo'ó. 7Newa 
sin popa cjuwá yupj. Elisabet cjuwá tsjicj way lovin; manas co'müy 
waytsja yupj quinam. 

8P'a jyawca na, niyom Zacarías tsji' líjitsja jilal tsji' la tjajay Dios 
wo* nt'a, ne Zacarías tsji' la tjiji wa yupj jis lal. 9Sacerdotepan* lovin 
papel la t'apj, niná papel mo'ó tjowelepj tsjan 'ücj la mijicj tsji' la 
tjajay na. Pjaní pjaní la t'apj yupj. Nin jawas nin la tjajay na, pjaní 
way la t'ya Zacarías. Jupj papel tjevele jupj Dios wo mo'ó ca mim, 
ts'ülüc' 'üsüs cjumsu ca mü'ümüs ne'aj. Lovin nin la tjajay Dios mpes. 

10Zacarías ts'ülüc! 'yúmatsja na, gente pajal pülücj pje'á tjelejeñ ne'aj. 
Dios lal la montsja yupj. !! Wa mo'ó Zacarías toñca nt'a ángel* lay tepyala 
jupj nt'a. Dios jas tjejyama ángel niná la veles Zacarías lal. Mesa Zacarías 
!'yüma nt'a, li'inyampe toñca ángel. 12Zacarías ma seletsja tsjan la qjuijis 
ángel tjinyuca na. Pajal lecj tjeyá jupj. 13 Mpes ángel tjevele jupj lal: 

—Po ma lecj tjeyá. Dios lal le montsja jupj ca mya 'as. Jets'om 
Elisabet yom tsjicj ca popa nsem. Tjac' na, Juan ló nt'as jupj. 14Pajal 
ca !ücj jyas nsem jipj; gente pülücj 'ücj jisas nsem wa jetjam tjac' mpes. 
15Cupj qjuis Jepa Dios ca mveles jupj püné. Lovin uva 'üsü ma ca 
mü'üm jupj, guaro ma wa ca mü'üm. Ma tjemya'na na custjay, Dios 
Cjües jupj jos mo'o ca mpü'üm. Dios Cjües jyü'ta jin ca la mijis jupj. 
16Nin mpes jetjam vele na Dios po'ó, israelpan* pülücj po ca jisas 
nsem yupj jis Jepa Dios, ne ca cus ncoñcocj jupj. 

17 Ángel* tjevele wa: 

—Jetjam ca mwalá mim qjuis Jepa Dios jama nt'a. 'Ücj ca 'üsüs la 
mijis Dios mpes, Elías* jinwá. Püna Dios Cjües cus tjep'ya'sa Elías, 
mpes pajal 'üsüs la tjiji. Nin p'iyá ca nsem jetjam lal. Jetjam ca sin 
mü'üsüs lis mijis, mpes jis papay ca quelel lis mijicj sejatjampan niswá. 
Nin mpes wa malala lajay ca cü'ü'süs 'ots'ipj. Yupj ne ma lajaytsja 
Dios tjevelá pina p'in. 'Usüs witjacj jinwá ca yola nsem yupj quinam. 
Jetjam ca nin la mijis. Mpes qjuis Jepa Dios jac' na, nepénowa 'ücj 
ca cus ncoricocj jupj —nin tjevele ángel* Zacarías lal. 

18 Zacarías tjevele ángel* lal: 

—Pajal co'müy napj. Nats'om co'müy wa jupj. ¿'Onin ne ca jus nley 
napj ncu t'üc' velen jipj? 

19 Ángel* wola tjevele: 

— Gabriel napj. Lovin Dios wolap'a'a jús napj, nin mpes ca jus nlayen 
t'üc' velé napj. Jupj nin tjejyama jipj nt'a. Nin tjejyama la veles 'üsüs ca 
mya palas. 20Newa jipj ma tepyon napj tjevelé, mpes lyájasa ca nsem 
jipj quinam. Ma ca polel mvelen nsem jipj. Napj tjevelé jin tepyala 
na, niswa ca 'ücj mvelen nsem. Dios jos na ca pjü mpalas napj tjevelé 
jin —nin tjevele ángel* jupj lal. 


El Nuevo Testamento en Tol de Honduras, 2da ed. ©2010, Wycliffe Bible Translators 


SAN LUCAS 1 168 


21La p'a witjacj pje'á la tjunuc Dios wo” nt'a. La tjunuctsja Zacarías 
pje'á ncalas. Po yólatsja ma pje'á tjac! mpes. 22'Tjac! na, ma polel véletsja 
jupj. Nin mpes yupj jus nlaytsja Dios la tjiji Zacarías !ücj tjinyuca Dios 
jas tji'yüsa la tjiji, Dios wo mo'ó tóñicatsja na. Jus nlaytsja nin mpes ma 
polel véletsja. Newa ma polel tjevele, mpes lovin la seña tjevele p'in. 

23P'a jawas Zacarías t'üc' tsji! la tjiji ne'aj. Wo nt'a tjemey jupj. 24T'üc' 
tepyala ángel* tjevelá. Jats'om jupj ts'uyupj jana tepyala jupj, mpes 
mes cínquiya wo nt'a tjá'asa. Tjevele: 25“Nejepa Dios ncapj tjep'ya'sa. 
Malala ntepalá po jólatsja jupj. Püna la p'a wa yólatsja malala napj, 
tsjicj cjuwatsja mpes. Ma ca nin yola quinam." 


Ángel María nt'a tjemey. 


26Elisabet mes séisiya way tjá'asa na, Dios jas tjejyama jupj ángel* 
Nazaret nt'a, Galilea mpe se jütütj nt'a. Ángel jupj p'iyatsja ni, Gabriel 
ló. 27 Dios jas tjejyama jupj la veles tsjücjüim lal. Tsjücjüim María 
lotsja. Lovin ma yom lal tjuwine jupj. Ma tjowaya custjay. Tjevele p'a 
jawas José lal ca mwayim. José David” popa p'iyá, püs naya tüpü'ü 
jupj. (David israelpan* jis jépatsja pajal püna.) 

28María nt'a tjac! jupj, ángel*. Tjevele: 

—i'Ücj jyas t'as! Po 'üsüs la tjiji Dios jipj mpes, jupj ne jipj Jepa 

Püné. Cyapj cyoñca jupj. Más 'üsüs 'e tepalá pjü nequem jis tepyala lal. 
29 Ángel* vele tjapjaca na, po lapj nyuca jólatsja María. Ma seletsja 
jupj tsjan mpes nin tjevele jupj. 
30Mpes ángel* tjevele jupj lal: 

—iPo ma lecj tjeyá! Dios po 'üsüs way liji jipj mpes. 31 Way tsjicj ca 
ma'ajam jipj. Yom tsjicj ca ma'nun. Jesús ló ca la nt'an jupj. 32Püné 
nsem jupj. Dios Jatjam ló nsem jupj. Jupj David* popa p'iyá, püs 
naya mpü'üm. David tjijyü'ta nt'a ca müjü'tüs jupj. Qjuis Jepa Dios 
ca ma'ayas müjü'tüs. 33Israelpan* ca jis müjü'tüs lovin. Lovin ca Jepa 
nsem jupj. 

34 María tjevele ángel* lal: 
—&'Onin ne nin mpalas? Mvayum tulucj. 
35 Ángel* wola tjevele: 

— Dios Cjües ncuwim jipj nt'a, ca cyapj mp'a'sas. Dios más püné 
pjü jis lal. Jupj 'üsüs liji gente p'in ma polel lajay jin. P'a nequem jin 
tulucj ca nsem jipj lal. Jupj püné mpes ca nin nsem la p'in. Jipj lejay 
mpes tulucj ca nin nsem. Mpes jipj tsjicj Dios juts'a'á ca nsem. Dios 
Jatjam ló ca nsem jupj. 

36”Jemapj Elisabet yom tsjicj ca ma'nus wa jupj. Co'müy way jupj, 
mopt'in nin. La p'a javeleptsja ma tsjicj way já'asa jupj lovin; nin tulucj 
jupj quinam. Mes séisiya nas tsjicj já'asa jupj. 37 Cjuwá tsjan ma 'ücj 
la qjuijis Dios. 

38María wola tjevele: 

—Mwü. Dios ni jütüta. Jipj tjevelen jin ca nsem napj lal. 

T'iic' tjevele na tjemey ángel* jupj mpe. 


Elisabet nt'a tjemey María. 


39'[staway María 'ücj la tjiji quelel jámatsja mpes, ne leñ way joc' 
mo'o tjemey pülücj patja nt'a, Judea mo'ó. María tjemey tjinyuca ncu 
t'üc! tjevele ángel* jomapj po!ó. 40Zacarías wo wama tjemey. Süs wa 
Elisabet col mo'o já'asa ntolo jupj. Dios Cjües tjac! wa Elisabet nt'a, 
cus tjep!ya'sa t'üc' la veles Dios mpes. 


Dios mpes tjevele Elisabet. 


421Ücj jostsja mpes yümücj tjevele nina: 

—Dios más 'ücj jyas la tjiji pjü nequem jis lal. Jipj tsjicj way cyol mo'o 
já'asa 'ücj jos la tjiji wa Dios. 43Pajal 'üsüs ntepalá, napj Nejepa jamay 
la nuc tjac' napj nt'a. ^^Nin mpes jipj napj lal tjevelen na, tsjicj ncol 
molo já'asa ntolo jupj, 'ücj jostsja mpes. 45Jipj tepyon ángel* tjevelá 
Dios mpes, jupj ne cupj qjuis Jepa Püné. Tepyon t'üc' ca mpalas jupj 


Dios mpes tjevele María. 


46María wola tjevele: 

“Napj nola pajal püné way napj Nejepa Dios. 

47 Po 'ücj najas Dios mpes. Jupj ca la mijis 
napj 'ücj ca mpü'üs jupj nt'a. 

48 Jomozo way napj. Po jólatsja jupj 
pajal tsjicj way napj, püné tulucj. 

'Üsüs la tjiji napj mpes. Nin mpes pjü way 
locopyaya patja ca mvelecj Dios 'ücj najas 
la tjiji. 

49 Pajal jas tjiyocj Dios. Pajal 'üsüs la tjiji 
napj mpes, jupj pajal püné mpes. 
Ncapj tjep'ya!sa. 

Lovin ma malala nyuca liji jupj. 
Lovin !üsüs way p'in liji. 
50 Jupj quelel jis capj p!ya'sa jupj lal japon. 
Püna tapatja jilal nin p'iyá la tjiji, 
p'a jawas ca mpatjam jilal nin p'iyá ca la mijis. 
Yupj salejepj Dios ca jis capj ntülüs malala lajay. 


mpes ma jajütütj jis tepyala. 
P'a witjacj tsjicj waytsja yupj yas nam, 
53 Nepénowa vecj cya'liñ, mpes Dios se 'aya 
tsjan 'üsüs. Jis col pit'a se palá yupj. 
P'a wa pülücj jatatj, mpes 'aya secj sin jyama. 
54 Jis capj tjep'ya'sa israelpan"*, 
yupj ne jupj jomozopan. 
Lovin ma jo! pe'e jupj tjevelá yupj jis lal 
pajal püna. 
Tjevele ca jis capj mp'a'sas, ne nin. 
55 Nin tjevele jupj püna tapatja jis lal, 
cupj ne yupj sin popa. 
Nin tjevele Abraham“ lal, jupj ts'uyupj sin popa locopyaya 
tapatja jis lal 'ots'ipj”, 
nin tjevele María. 
56Mes cont'e ne'aj tüpü'ü María Elisabet wo nt'a. Locopyaya jupj 
wo nt'a tjemey niswá. 


Juan el Bautista tjac!. 


57Pülücj tjejyawca na Elisabet quelel myá'natsja tsjicj way, ne 
yom tsjicj tjemya'na jupj. 58Ne'aj patja 'ücj jisastsja pajal Elisabet 
'ücj jostsja mpes. Nin p'iyá 'ücj jisastsja wa jupj jüpülücpan. Jus nlay 
Dios pajal cus tjep'ya'sa jupj. 59 Tsjicj ts'ac' ocho tepyala na, tjiquil 
cus la coii yom tsjicj, pjoloc' tsjicj t'asiyá t'ü na. Dios Popel jis tjijyü'ta 
israelpan* ca nin la mijicj niyom tsjictjacj jis lal tstac! ocho jis tepyala 
na, ne nin la tjajay lovin. Yupj quelel tsjicj ló la t'apj 'ots'ipj. Zacarías 
ló quelel la t'apj yupj tsjicj mpes, popay jinwá. 60 Jamay ma jostsja 
nin ló nsem. Jis wala tjevele: 

—Nin tulucj. Juan ló nsem jupj. 

61 Yupj tjowelepj jupj lal: 

—¿Tsjan mpes nin? Nin jis lá tulucj jipj pyülücpan pjü, jipj vyasaspan 
ma nin jis lá way yupj. 

62 Mpes la seña lal tjowelepj tsjicj popay lal. La tjü'üy 'oyn jostsja 
ló la t'apj yupj. 63 Mpes tabla tsjicj la tjemyona la pac. Tepyaca: “Juan 
ló jupj”. Ma jus nlaytsja tsjan mpes nin la tjiji. 

64 Zacarías nin la tjiji na, !ücj vele tepyala jupj niswá, ne !üsüs pjac 
tjevele jupj Dios po'ó. 65Mpes pjü ne'aj patja pajal yólatsja Dios pajal 
'üsüs la tjiji mpes; yupj yólatsja pajal püné Dios. Pjü niná tepyalá pjü 
yuwá tjowelepj joc! mo'ó Judea nt'a. 66Niná tjepjyacañ na, po yólatsja 
tsjan mpes nin tepyala. Yupj tjowelepj: *Püné ca nsem jupj ca nacj. 
Pajal 'üsüs ca la mijis jupj ca nacj." T'üc! way qjuis Jepa Dios yom 
tsjicj nina cus tecyoñca, cus tjep'ya'sa pajal. 


Zacarías Dios mpes tjevele. 


67 Zacarías lotsja tsjicj popay. Dios Cjües tjac' Zacarías nt'a, cus 
tjep'ya'sa t'üc' la veles Dios mpes. Mpes 'ücj Dios mpes tjevele jupj. 
Niná tjevelá: 

68 ^'Üsüs pjac tjowelé qjuis Jepa Dios po'ó. Israelpan* jis Dios 

jupj. 

Cupj ne jupj si jütüta sin popé. 

Malálatsja cupj püna p'in, jupj juts'a'á tuluctsja, 

Perdonar la qjuis tjiji quinam, 
ne ca 'üsüs nsem cupj jupj lal lovin. 

69 David* jupj jomozo waytsja püná. 

David ncupj qjuis jepa waytsja pajal püna. 

David popa pjaní qjuis tje'yaya Dios quinam. Pajal jas tjiyocj 
jupj. Jupj qjuis capj p'ya'sa, mpes 'ücj ca mpatjaquecj Dios 
lal. 

70 Pajal püna profetapan* tjowelepj ca nin mpalas. Yupj Dios 

juts'a'atsja. Dios tjevele p'iyá tjowelepj yupj. 

71 Tjowelepj jupj ca qjuis capj mp'a'sas, qjuis enemigopan ma 

malala la qjuis mijicj ncupj. 

P'a witjacj ma quelel la qjuesejay, 
ma wa ca polel malala la qjuis mijicj yupj. 

72 Niná Dios tjevelá püna tapatja jis lal, 

cupj ne yupj sin popa p'iyá. 
Tjevele ca qjuis capj mp'a'sas, 
malala qjuesé palá na. 
Ma jo! tepe'e tjevelá. 'Üsüs way tjevelá, t'üc! way 'üsüs ca la 
mijis cupj mpes, jupj tjevele jin. 
73 Nin tjevele Abraham” lal, jupj ne püna tüpü'á. T'üc' ca nin la 
mijis, tjevele jupj. 
74 Jupj ca qjuis manus qjuis enemigopan mpe, 
ma ca malala qjuis mpalas. 
Nin mpes 'ücj ca tsji' la mijicj cupj jupj mpes. 
Ma ca lecj meyacj. 
75 Dios jos jin ca la mijicj cupj. 
Lovin 'üsüs ca la mijicj, pyatjaquecj na. 
Jupj qjuiyus nyuca lovin. 
Pjü niná 'üsüs way ca la mijis Dios, 
jupj quelel la qjuisiji mpes. 
76 Natjam tsjicj, Dios ca mveles jipj jupj profeta. 
Jipj ca mvelen jupj mpes. 
Pajal püné jupj pjü jis lal. 
Jupj wolap'a'a ca mim, 'ücj la mijin 
jupj ca mim nt'a. 
77 Jipj ca sin mü'üsüs la mijin israelpan 
'onin ne 'ücj mpatjam Dios lal. 
Jupj ca perdonar lis mijis 
yupj malala nyuca la tjajay, mpes nin. 
78 Qjuis Dios po jola cupj mpes, 
malala qjuesé palá mpes, ne 
pjaní ca jas majamas qjuis capj la p'acj. 
Lots'ac' jinwá jupj. 
Dios pü'ü mpe ca ncuwim cupj nt'a. 
79 Gente te toñica nt'a patja 
malala nyuca lajay mpes. 
Nca!liñ ca yupj, mpes lacj jeyapj. 
Yom niná Dios se jamá, 
jupj ca sin 'yiisa lis mijis yupj. 
Jis capj jyawca jinwá ca nsem yupj jis lal. 
Ca qjuisin !yüsa la mijis 'onin ne 'üsüs la püt'üs Dios lal", 
nin tjevele Zacarías. 

80Püs tepyala na Zacarías jatjam t'yúna jupj, püné tepyala. Yom 
'üsüs tepyala jupj. 'Usüs jólatsja jupj Dios jos jinwá. Wa cjuwá nt'a 
pü'ütsja lovin, israelpan* jis walap'a'a tjac' nas. 


Jesús tjac!. 
(Mateo 1.18-25) 


1 Jepa püné jis tjijyü'ta israelpan*. Israelpan popa tuluctsja jupj. 

Augusto lotsja jupj. Tjijyü'ta pjü way jupj si jütüta sin popé ca mal 
jis lá jis la pac. 2Lovin ma nin la tjajay yas nam ne'aj; mwalá way nin la 
tjajay quinam. (Nin la tjajay na, Cirenio jepa auxiliar waytsja Siria mo!ó.) 
3Mpes pjü tjil yupj jis papay, sejamay püna tapatja nt'a, jis lá jis la pac. 
4 José tjemey wa. Nazaret nepénowa patja mpe tjemey. Galilea mpe jis 
tjijyú'ta ne'aj Nazaret nt'a. Judea mo'o tjemey jupj, Belén nt'a tjemey, 
nepénowa patja nt'a. Belén nt'a tüpü'ü israelpan jis jepa David* püná. 
José David popa p'iyatsja, püs naya tüpü'ü jupj. »María lal tjemey jis lá 
jis la pac ne'aj. María tjevele ca mwayim jupj lal p'a jawasa. Way tsjicj 
tjá'asa jupj, María, José popa tulucj. Dios Cjües 'üsüs la tjiji mpes way 
já'asatsja jupj. €Ne'aj tapatja na, Belén nt'a, way tsjicj quelel myá'natsja 
María, 7ne jatjam mwalá tjemya'na jupj. Pülül mpes jas tjivyü'ünü 
tsjiquis, ne caja mo'o tje'yonsa jupj, caja niná tsjutsj mpestsja, vaca ne'aj 
jalatsja mpes. Pensión nt'a ma polel tjijinañ yupj, María, José, pajal 
pülücj tjiquil mpes. Nin mpes animal pülücj sa manun nt'a tjijinañ yupj. 


Angelpan lay jis tepyala oveja jajamapj nt'a. 


8Belén ne'aj p'in tapatja wa niyom p'a wa. Oveja* jajamaptsja 
tsjutsj lejeii nt'a, püste naya. 9Leñ way angel” pjaní lay tepyala yupj 
nt'a. Qjuis Jepa Dios jomozo way jupj. Nin mpes yupj casá po 'üsüs 
way tjejyawca, Dios pajal jyawca mpes. Pajal lacj tjeyapj noyomes. 
10 Mpes ángel jis wala tjevele: “Po ma locj tjeyá nun. Napj tjacuwis la 
veles pajal 'üsüs tepyala quinam. Gente pajal 'ücj jisas nsem napj velé 
mpes. Po 'üsüs ca nsem pjü israelpan* mpes. 11 Tsjicj tjemya'na yacjaj, 
David* püna tüpü'ü nt'a. Tsjicj niná ca la mijis nun 'ücj ca mpatjaqué 
Dios lal. Qjuis Jepa jupj. Cristo jupj. Jupj ne Jepa Püné Dios tjevele ca 
jas majamas nucopj lo p'acj. 12 Tsjan mpes nun ca jus nlayé napj t'üc' 
velé: tsjicj jas tjüwü'ün ca nucú caja mo'ó, vaca jala nt'a." 

13Leii way pülücj lay jis tepyala ángel* militarpan, nayapé tjiquil. 
Pajal pülücj waytsja yupj. Ángel mwalá lal tjelejeii yupj, tjowelepj 
pajal 'üsüs way Dios. Ninana tjowelepj: 

María jatjam mwalá tjemya'na jupj. (San Lucas 2.7) 


14 “Qjuisas 'üsüs mvelecj Dios po'ó jupj pü'ü nt'a. 
Dios 'ücj jos gente nepénowa jis lal, 
mpes qjuisas wa yupj ma yola pjü mpes." 

15 Angelpan* pjü tsjun po'o tjil niswá. Tjil na, oveja* jajamapj tjowelepj: 
“Mas Belén nt'a. Mas nucum tsjan tepyalá no'oj, tsjan niná Dios qjuisin 
tji'yüsa la tjiji angelpan popem, Dios ne cupj qjuis Jepa Püné." 

16Mpes leñ way tjil. Yus tjunuc María José lal. Tsjicj tjunuc wa, caja 
mo'o tüpü'ü, caja niná tsjutsj mpestsja, vaca ne'aj jalatsja mpes. 17 Yus 


El Nuevo Testamento en Tol de Honduras, 2da ed. ©2010, Wycliffe Bible Translators 


175 SAN LUCAS 2 


tjunuc na, tjil, pjü jis lal tjowelepj angelpan* tjowelepj tsjicj po'ó. 18Pjü 
tjepjyacaii niyom nenem tjowelepj, pjü yólatsja yupj tjowelepj mpes. 
19 María lovin ma jo! tepe'e pjü way niná. Lovin 'ücj jos jola tepyala 
jupj niná. 29 Oveja* jajamapj tjil pina tjatja nt'a. Pjü tjepiyacañ mpes, 
pjü tjunuc mpes wa 'üsüs tjowelepj Dios po'ó. Tjowelepj pajal püné 
way Dios, pajal 'üsüs way jupj. Pjü tepyala ángel tjevele jin p'iyá. 
Dios wo nt'a tucuman Jesüs. 
21Tsjicj ts'ac! ocho tepyala na, jupj pjoloc' tsjicj way t'asiyü t'ü 
yupj. Dios Popel jis tjijyü'ta israelpan* nin la mijicj niyom tsjictjacj 
ts'ac! ocho se palá na, mpes nin la tjajay. Nin jawas Jesús ló la t'apj 
yupj, ángel* tjevele jin. Tsjicj cjuwatsja na ángel tjevele ca nin ló la 
nt'acj jupj. 
22P!a jawas tjil yupj, María José lal. Tsjicj tucuman Jerusalén 
nt'a, Dios wolap'a'a la 'onsos Jesús. Püna Moisés* tjijyü'ta quepj 
ts'ac! cuarenta ma polel jama Dios wo nt'a, tsjicj tjemya'na na. Ts'ac' 
cuarenta tepyala na, ca mim, ma'ayas Dios mpes. Nin la tjiji na, salá 
jinwá nsem quepan Dios lal. Mpes ts'ac' cuarenta t'üc' tepyala na, 
tjil yupj. 23Dios wo* nt'a tucuman tsjiquis, Dios Popel tjevele mpes. 
Tjevele: *Mwalá popa yom way, Dios juts'a'á nsem jupj”. 24Animal 
quelel ja'ayaptsja Dios mpes. Dios Popel tjijyü'ta: “Sipipj, castucú 
tsjictjacj 'ücj wa ca ma'ayacj lo 'ünan Dios mpes". Nin la tjajay yupj. 
25Ne'aj Jerusalén nt'a yom tüpü'ü Simeón ló. 'Üsüs waytsja jupj 
Dios lal, 'üsüs cus tecyoñca Dios. Po la tjinyuca Dios ca jas majamas 
Yom pjaní yupj nt'a jis capj la p'acj israelpan*. Dios Cjües Simeón 
nina Jepa Püné Dios se jamatsja. Ma ca mpa!'is jupj, ma jus tjinyuca 
na p'in. 27Nin jawas Dios wo” nt'a tjemey jupj; Dios Cjües tjijyü'ta 
ca nin la mijis. Ne'aj Jesús jamay, popay tucuman tsjiquis. Ne'aj tjil, 
Dios Popel tjijyü'ta jin la mijicj tsjicj mpes. Ne'aj tjatja na, 28Simeón 
tsjicj tjemya'na. 'Usiis tjevele Dios po'ó. Tjevele: 
29 *Napj Nejepa, napj jipj myozo, 
'ücj jipj nt'a jum quinam. 
Jipj tjevelen jin la tjejay jipj, 
mpes ma nola quinam. 
30 Nan mpes jus tjinyuc niná jipj jas tjejyam 
qjuis capj la p'acj, 'ücj qjuis la püt'üs jipj lal. 
31 pjü jis walap'a'a 'ücj la tjejay niná. 

32 Jaw jinwá ca nsem jupj israelpan tulucj jilal. 
Sin mü'üsüs la mijis ca Dios po'ó. 
Más püné ca la mijis ncupj, israelpan, 
cupj ne jipj jits'a'á", 

nin tjevele Simeón Jesús po'ó. 

33Tsjicj popay, jamay yólatsja Simeón pajal 'üsüs tjevele mpes jupj 
po'ó. 34Simeón Dios lal la tjemyona wa jupj ca 'üsüs lis mijis conas jis 
pülücj tsjicj nina mpes. Tjijyü'ta wa tsjicj ninda ca jis capj mp'a'sas 
israelpan p'a wa, mpes pülücj ca cus ncoñicocj Dios. Dios jas tjejyama 
tsjicj niná sin la 'üsüs lis mijis Dios jos. Mop'in nepénowa ca malala 
mvelecj jupj po'ó. 35Nin mpes p'a witjacj ca jus nlayecj tsjan yola 
pülücj witjacj. Jipj 'aplijila ca nsem pajal, jyas mo'o tsjyaca jinwá. 
Nin ca mpalas tsjicj niná mpes", nin tjevele Simeón Jesús jamay lal. 

36 Ne'aj Dios wo" nt'a quepj p'a wa tjá'asa, Ana ló jupj, Fanuel jucucus 
waytsja. Israelpan* popa watsja jupj. Ana profétatsja* jupj, Dios mpes 
tjevele. Pajal co'müytsja quinam. Tsjücjüim waytsja na, tjowaya jupj. 
Año siete tüpü'ü voyum lal, 37locopyaya tepe'e voyum. Voyum tepe'e 
na, jusapj pü'ütsja jupj. Año ochenta y cuatro tyá'atsja jupj quinam. 
Lovin ma tjemey Dios wo mpe. Jólatsja Dios püné. Jaw na, püste na 
véletsja Dios lal. La pülücj laja secj la tjemyona Dios lal. 38 Ana yupj 
nt'a tjac' quinam. Tjevele tjüwüi'i Dios lal, tsjicj jas tjejyama mpes. 
Locopyaya Ana p'a jis lal tjevele lovin, tsjicj po'ó. Tsjay püs way la 
tjunuc yom pjaní ncuwim Jerusalén mo!ó, ca jis capj mp'a'sas, yupj 
jis enemigopan ma ca jis müjü'tücj. 

Nazaret nt'a tjil niswá. 
39Popay, jamay, pjü la tjajay Dios Popel tjijyü'ta jin. Pjü la tjajay 


na, niswa tjil yupj püna tapatja nt'a. Nazaret ló ne'aj, Galilea se jütütj 
mpe. Tsjicj lal tjil yupj. 40 T'yüna jupj, tsjiquis. 'Usüs jólatsja jupj Dios 


Jesús año doce tyá'atsja na, Dios wo nt'a tjemey jupj. 

41 pjü año Jerusalén nt'a tjil popay, jamay, fiesta mpes. “Dios Qjuis 
Capa Nipj Tjemey"* lotsja fiesta niná. 42Jesás año doce tyá'atsja na, 
tjil wa yupj Jerusalén nt'a. 43Fiesta tecyawaja na, jamay, popay tjil 
jümücj po'ó, jis wa nt'a jiltsja niswá. Mop'in ne'aj tüpü'ü Jesús, ma 
tjemey. Jamay, popay, ma salejeptsja ma tjemey jupj. ^^ Yupj yólatsja la 

p'a jis lal tjemey jupj. Pülücj 'a mulú jiltsja jis wa nt'a, mpes nin. Ts'ac' 
pjaní ma jus tjunuc jümücj nt'a, mpes la tapal jupj yupj sejamicapan 
tjatja nt'a, jis pülücpan tjatja nt'a wa. Lovin ma jus tjunuc, mpes 
tjil niswá Jerusalén nt'a, newa la tapal jupj ne'aj. 

46Ts'ac! cont'e tepyala na, Dios wo” nt'a la nyüjüsün. Sin 'yüsa lajay 
jilal tjá'asa. Tjapjaca tjowelepj, jis la tji'yüya 'ots'ipj. ^7 Tjepjyacaü na 
jupj tjevelá, pjü way yólatsja 'üsüs way jas tji'yüsa. Yólatsja wa 'üsüs 
jis wala tjevele jupj. 48 Popay, jamay jus tjunuc na, ma salejeptsja tsjan 
mpes ne'aj tjá'asa jupj. Jamay tjevele jupj lal: 

—Natjam, po lecj tjeyacj jipj mpes, pajal la tepyalacj. ¿Tsjan mpes 
nin la tjejay cupj qjuis lal? 

49 Jesüs jis wala tjevele: 

—¿Tsjan mpes p'a nt'a la tapalá napj? Dios napj Mpapay. Jupj wo 
niná. éNcu ma jus nlayé más 'ücj qui'á 'os napj? 

50 Yupj ma sin tji'yüsa tsjan mpes nin tjevele jupj. 

51 Nazaret nt'a tjemey Jesús niswá yupj jis lal. Pjü tjüjütütj la tjiji 
jupj. Jupj jamay jola tepyala pjü tepyalá. 'Ucj jos jola tepyala jupj. 
52Jesüs más 'üsüs jas tji'yüsa lovin. T'yüna wa jupj. Dios más 'ücj 
jos tepyala jupj lal lovin. Nin p'iyá gente más 'ücj jisas jis tepyala wa 
jupj lal lovin. 


Juan tjevele Dios po'ó. 
(Mateo 3.1-12; Marcos 1.1-8; Juan 1.19-28) 


1-2(Locopyaya, Jesús püné tepyala na, gente sin !yüsa la síjitsja 

Dios po'ó. Custjay ma nin la tjiji na p'in, Juan wínetsja, véletsja 
Dios mpes. Dios jas tji'yüsa la tjiji tsjan la veles. Juan niná Zacarías 
jatjam p'iyatsja jupj.) Juan wa cjuwá nt'a pü'ütsja. Jupj quelel véletsja 
na Dios mpes, jepa noypan israelpan* tuluctsja. Tiberio jepa más püné 
waytsja ne'aj. Poncio Pilato jepa auxiliar waytsja Judea mo'ó. Herodes 
jepa waytsja Galilea mo!ó. Herodes jüpülücj Felipe jepa waytsja Iturea 
mo'ó, Traconite mo!ó 'ots'ipj. Lisanias jepa waytsja Abilinia mo'ó. 
Israelpan sin popa nepénowa jepa jatja watsja yupj. Anás, Caifás lal, 
sacerdotepan* más püné witjacj waytsja yupj. 

Tiberio año quince nas tjijyü'ta jupj, Juan quelel véletsja na Dios 
mpes. 3Juan jun ta'á tjemey 'üsü püné la nt'a. Jordán lotsja 'üsü 
püné ne'aj. Ne'aj gente jis walap'a'a tjevele más 'ücj 'aplijila nsem 
yupj, malala nyuca la tjajay mpes. Más 'ücj yupj ca Dios jos jin la 
mijicj quinam, tjevele. Juan tjevele jupj ca 'üsüma jis mpa'tas, mpes 

bautizar* jis mpalas ca. Mpes pjü ca jus nlayecj yupj quelel 'üsüs la 
mijicj quinam, Dios jos jin. Nin mpes Dios ma ca jola nsem yupj püna 
malala nyuca la tjajay mpes. Nin tjevele Juan yupj jis lal. 
4Isaías Juan po!ó tepyaca püná. Profeta* waytsja jupj, Isaías. Tepyaca 
popel mo!ó Dios tjevelá. Nin tepyaca jupj Juan po!ó: 
“Yom niná wa cjuwá nt'a ca mim. Pajal ca 
quelel mveles gente jilal napj mpes. Mpes yümücj ca mveles: 
“Qjuis Jepa Püné ca ncuwim. 
Nujola t'as ca nin la müjí quinam jupj jos jin. 
Malala nujola nun, jümücj la lu'ulú jinwá. 
Po ma malala nujola t'as quinam. 
'Üsüs nujola t'as qjuis Jepa Püné jos jinwá”, 
nin ca mveles jupj. 
5 Nujisas jümücj viyavin, palavin jinwá quinam Dios lal. 
Ts'entuna nt'a tipit'a la müjí quinam. 
Joc! witjacj, neven 'ots'ipj, 
yumal la müjí quinam. 
La lu'ulú nt'a la t'atsj la miji. 
La toc nt'a jüljül la müjí. Ca jümücj 'üsüs nsem qjuis Jepa 
Püné mpes. 
Nin p'iyá la müjí nujisas mo'ó. 
Qjuis Jepa Püné leñ way ncuwim. 
Ma malala nujola t'as. 
Dios jola jin nujola t'as. 
6 Nin la tjüjí na, gente pjü way ca jus nlayecj Dios liji yupj 'ücj 
ca mpatjam jupj lal" ", 
nin tepyaca Isaías. 
7 Gente pajal pülücj tjiquil Juan nt'a. Jisastsja jupj ca bautizar* lis 
mijis. Jis wala tjevele: 

—Nun nin p'iyá latsj jinwá. Nun solejé Dios po ma jos gente malala 
lajay. Leti way ca jis capj ntülüs. Nin mpes tjuculá nun napj nt'a, napj 
ca bautizar* la numejay. Nujola nun nin lojí mpes, jupj ma ca nucopj 
ntülüs. T'üc' tulucj. Dios selé nun newa ma quelel lojí jupj jos jin. 
8T'üc' way 'aplijila t'as nun, malala la tjüjí mpes, ne ca 'üsüs la müjí 
quinam Dios jos jin. Po ma nujola t'as nun pajal 'üsüs, nun judiopan* 
mpes. Ma nujola t'as nun pajal 'üsüs, nun Abraham* püna tüpü'ü popa 
mpes. T'üc! tulucj. Dios ca 'ücj la qjuijis niná pwen Abraham ts'uyupj 
ca mpalas. ?Dios pajal leñ way ca jis capj ntülüs malala lajay. Yupj 

ma !üsüs lajay, jupj ca jis capj ntülüs yupj pjú way. Yom jupj sine ma 
vyala jinwá ca la mijis Dios. Jupj sine ma vyala, jyo'o, 'awa mo'o ts'iyá. 
Nin ca la mijis Dios malala lajay jis lal. —Nin tjevele Juan yupj jis lal. 

10 Mpes yupj pajal pülücj la tjü'üy jupj lal: 

—¿Tsjan más 'ücj la qjuijicj cupj? 

11Juan jis wala tjevele: 

—Po ma la müjí püna la tjüjí jin. Jipj jin quip mat'e tyatj, pjaní ca 
ma'ayan jas quip cjuwá. Ve tyatj na, nin p'iyá ca la mijin. 

12Nenéyawa niyom impuesto jat'anquepj tjiquil wa. Jisastsja Juan 
ca bautizar* lis mijis. Juan lal tjowelepj: 

—Jipj qjuisin 'yüsa lejay Dios mpes. Qjuis wala mvelen tsjan jos 
Dios ca cupj la qjuijicj. 

13Jis wala tjevele: 

—Püna p'in t'emel más pülücj nt'a nun jepa tjijyü'ta lal, niná 
tüpwe'qué nun. Ninana ma ca la müjí quinam. Jepa tjijyü'ta jinwá 
p'in ca nta'é jupj mpes. Más pülücj ma ca nta'é. 

14Militarpan nepenowá tjiquil wa, la tjü'üy wa: 

—¿Tsjan jos Dios la qjuijicj cupj? 

Juan jis wala tjevele: 

—Malala nyuca lojitsja püná, ma nin la müjí quinam. Po ma tüpwe'qué, 
la p'a lacj jeyapj mpes nun jilal. Po ma ca mvelé yupj malala la tjajay, 
yupj ma malala la tjajay nam. 'Ücj nujisas t'as t'emel tsji' lojí jaylacj lal. 

15Judiopan* la nuctsja Dios ca jas majamas Yom pjaní jis capj la p'acj. 
Püna Dios tjevele ca nin la mijis jupj. Ne'aj tapatja nin yólatsja Juan 
p'iyá niná Yomen Dios se jamá. 16Mpes Juan jis wala tjevele pjü jis lal: 

—Nam 'a niná Yomen tulucj. Napj bautizar* la nusejay 'üsü lal p'in. 
P'a wa ncuwim más püné napj lal. Nam 'a pajal tsjicj way jupj lal. Po 
'üsüs napj lal jupj mpes tsji' lejay. Napj jupj caite syoc la p'in, 'ücj napj 
lal. Püné jupj pajal. Nun nepénowa nasa quelel lojí Dios jos jin. Jupj 
ca nu ma'ayas Dios Cjües. Nun nepénowa newa ma quelel lojí Dios 
jos jin. Jupj ca nucopj ntülüs. 

17”Leñ way ca nin la mijis. Ca 'üsüs la mijis jupj 'amá nt'a, ma ca 
malala mpü'üm ne'aj. Ca ne'aj mo'onsos 'üsüs witjacj, ma ca malala 
jis mpalas. Pjü malala ca mü'ümüs; jupj 'yüma na, leñ pjacj se wat'ata 
jupj 'owus —nin tjevele Juan yupj jis lal. 

18 Juan p'a wa nin p'iyá tjevele wa judiopan* jis lal; pülücj tjevele. 
Jupj tjevele más 'ücj yupj más 'üsüs ca la mijicj quinam Dios jos jin. 
Jis walap'a'a tjevele Dios pajal 'üsüs la tjiji yupj mpes. 


El Nuevo Testamento en Tol de Honduras, 2da ed. ©2010, Wycliffe Bible Translators 


SAN LUCAS 3 180 


19 Juan cus tjeve'le yupj jis jepa ne'aj, jepa niná Herodes ló. Cus 
tjeve'le vosas lal tjowaya mpes, vosas Herodias lotsja. Pjü way Herodes 
malala nyuca la tjiji mpes wa cus tjeve'le jupj. 20 Herodes ma jostsja 
Juan tjevelá. Nin mpes p'a wa malala la tjiji: cawilta mo!o tje'yonsa 
Juan. 


Juan bautizar la tjiji Jesüs. 
(Mateo 3.13-17; Marcos 1.9-11) 


21 Custjay cawilta mo'o 'onsa secj p'in, Juan bautizar* la tjiji Jesús. 
La p'a pülücj bautizar lis tjiji na, Juan bautizar la tjiji wa Jesús. 
Bautizar tepyala na, Jesús Dios lal tjevele. Dios lal tjevele na, tsjun 
po'o tsjicj way la tücüeme, jun cjol tepyala. 22Nepé Dios Cjües palá 
tjac! Jesús jay nt'a la 'osos. Sipipj jinwá justa lay tepyala jupj. Tsjun 
po'o nepé vele pjactsja: “Jipj napj Natjam. Quelel la 'ejay pajal napj. 
Pajal 'üsüs najas jipj lal." 


Qui'á sin tapac püna tapatja jis lá, José yupj popa p'iyá püs 
naya tüpü'ü. 
(Mateo 1.1-17) 


23 Jesús quelel sin mü'üsüs la mijis na, nasa way año tréinteya 
tyá'atsja jupj. 
Gente yólatsja jupj ne José jatjam. 
José niná Elí jatjam waytsja jupj. 
24 Elí Matat jatjam waytsja; 
Matat Leví jatjam waytsja; 
Leví Melqui jatjam waytsja; 
Melqui Jana jatjam waytsja; 
Jana José jatjam waytsja; 

25 José Matatías jatjam waytsja; 
Matatías Amós jatjam waytsja; 
Amós Nahüm jatjam waytsja; 
Nahúm Esli jatjam waytsja; 

Esli Nagai jatjam waytsja; 

26 Nagai Maat jatjam waytsja; 

Maat Matatías jatjam waytsja; 
Matatías Semei jatjam waytsja; 
Semei José jatjam waytsja; 
José Judá jatjam waytsja; 

27 Judá Joan'an jatjam waytsja; 
Joan'an Resa jatjam waytsja; 
Resa Zorobabel jatjam waytsja; 
Zorobabel Salatiel jatjam waytsja; 
Salatiel Neri jatjam waytsja; 

28 Neri Melqui jatjam waytsja; 
Melqui Adi jatjam waytsja; 

Adi Cosam jatjam waytsja; 
Cosam Elmodam jatjam waytsja; 
Elmodam Er jatjam waytsja; 

29 Er Josué jatjam waytsja; 

Josué Eliezer jatjam waytsja; 
Eliezer Jorim jatjam waytsja; 
Jorim Matat jatjam waytsja; 

30 Matat Leví jatjam waytsja; 

Leví Simeón jatjam waytsja; 
Simeón Judá jatjam waytsja; 
Judá José jatjam waytsja; 

José Jonán jatjam waytsja; 
Jonán Eliaquim jatjam waytsja; 

31 Eliaquim Melea jatjam waytsja; 
Melea Mainán jatjam waytsja; 
Mainán Matata jatjam waytsja; 
Matata Natán jatjam waytsja; 

32 Natán David* jatjam waytsja; 
David Isaí jatjam waytsja; 

Isaí Obed jatjam waytsja; 

Obed Booz jatjam waytsja; 
Booz Salmón jatjam waytsja; 
Salmón Naasón jatjam waytsja; 

33 Naasón Aminadab jatjam waytsja; 
Aminadab Aram jatjam waytsja; 
Aram Esrom jatjam waytsja; 
Esrom Fares jatjam waytsja; 
Fares Judá jatjam waytsja; 

34 Judá Jacob jatjam waytsja; 
Jacob Isaac jatjam waytsja; 
Isaac Abraham* jatjam waytsja; 

Abraham Taré jatjam waytsja; 
Taré Nacor jatjam waytsja; 

35 Nacor Serug jatjam waytsja; 
Serug Ragau jatjam waytsja; 
Ragau Peleg jatjam waytsja; 
Peleg Heber jatjam waytsja; 
Heber Sala jatjam waytsja; 

36 Sala Cainán jatjam waytsja; 
Cainán Arfaxad jatjam waytsja; 
Arfaxad Sem jatjam waytsja; 
Sem Noé jatjam waytsja; 

Noé Lamec jatjam waytsja; 

37 Lamec Matusalén jatjam waytsja; 
Matusalén Enoc jatjam waytsja; 
Enoc Jared jatjam waytsja; 

Jared Mahalaleel jatjam waytsja; 
Mahalaleel Cainán jatjam waytsja; 

38 Cainán Enós jatjam waytsja; 
Enós Set jatjam waytsja; 

Set Adán jatjam waytsja, 


(Mateo 4.1-11; Marcos 1.12-13) 


1'Üsü püné la nt'a tjálasa Jesús. Niná 'üsú Jordán 16. Nepé 
tjemey quinam jupj. Pjü la tjiji Dios Cjües jostsja jinwá. Quina 
Dios Cjües tjijyü'ta Jesús lo winin campa way 'in, 2pjü jis wa cjuwá 
nt'a. Mpes tjemey Jesús. Ts'ac! cuarenta ne'aj wínetsja jupj. Ne'aj 
tjá'asa na diablo* tjac' jupj nt'a. Jostsja ca Jesás malala nyuca la mijis, 
mpes malala tjevele Jesús lal. Jesús ne'aj tjuwine na, ma tjelyaja jupj. 
Mpes t'üc' ts'ac! cuarenta na, pajal vecj pé'etsja jupj. 3Ninana diablo 
tjevele jupj lal: 
—Jipj Dios Jatjam p'iyá, 'ücj ca müjü'tün niná pe ca ve mpalas, ne 
nin ca nsem. 
4 Jesús ma la tjiji diablo* tjevele jin. Jupj wola tjevele p'in: 
—Dios vele jupj Popel mo'ó: “Gente ma ca mpatjam ve mpes p'in. 
Pjü way Dios tjevele mpes ca mpatjam yupj. 

SYacjaya diablo* tjemyana Jesús campanya nt'a. Jupj la tjiji Jesús 
'ücj nyúcatsja pjü patja nt'a nosis mo!ó. Leñ way tjinyuca pjü. 6 Diablo 
Jesús lal tjevele: 

—Napj ca mya 'a jipj ca müjü'tün pjü patja nt'a. Napj ca mya 'a pjú yupj 
jatatj 'üsüs yustapj. Püné nsem jipj yupj 'üsüs lajay mpes. Pjü nina napj nats'a'á 
quinam. Napj le t'a lal 'ücj 'ya napj. 7Najas jipj nawalap'a'a pala mpi'tjim. Najas 
jipj ca mvelen napj pajal püné. Nin la tjejay na, pjü way niná jipj jits'a'á nsem. 

8 Jesús jupj wola tjevele ma ca nin la mijis. 

—Satanás* jipj, jutja napj mpe —tjevele—. Dios Popel vele: “Dios 
Jepa más püné pjü jis lal. Nujola tapalas püné jupj p'in. Ma ca nin 
nujola nsem la p'a p'in püné Dios jinwá. Dios jos jin la müjí la p'in.' 

9Locopyaya diablo* tjemyana Jesús Jerusalén nt'a. Ne'aj Dios wo* 
casá pajal campanya nt'a tjijyünsa jupj. Tjevele Jesüs lal: 

—Dios Jatjam jipj, 'ücj pala ntolo quepé. 19 Dios Popel vele: 

*Dios ca müjü'tüs jupj angelpan* 
yupj ca mya jamacj jipj. 

11 Jis mas mpes ca mya ma'nucj 

ne ma ca mpojom jipj pe lal. 
Ma ca malala mya palas' 
—nin tjevele diablü*. 

12 Jesús ma la tjiji diablo* tjevele jin. Nin p'in wola tjevele: 

— Dios Popel vele wa: “Ma ca malala nyuca la mijin ma jola jinwá, 
la nuc ncu jipj Jepa Dios ca cyapj mp'a'sas”. 

13Diablo* po jostsja Jesús malala nyuca la mijis, mpes la pülücj 
malala tjevele jupj lal. Mop'in Jesús ma malala la tjiji. Mpes diablo 
pjü la tjiji na, tjemey, li nucutsja 'ona 'ücj la cuwis niswá. 

Jesús tsji' la tjiji Dios mpes Galilea mo'ó. 
(Mateo 4.12-17; Marcos 1.14-15) 

14Locopyaya Jesús Galilea nt'a tjemey niswá. Dios Cjües cus tjeptya!sa 
pjü 'ücj la mijis. Mpes Jesüs pajal 'üsüs la tjiji. Pjü ne'aj tapatjá jas 
tjowelepj Jesús. 15Jis wa judiopan* 'a si mulú nt'a, sin tji'yüsa lis tjiji 
jupj lovin. Pjü 'üsüs tjowelepj Jesús po'ó. 

Nazaret nt'a ma jisastsja Jesús tjevelá. 
(Mateo 13.53-58; Marcos 6.1-6) 


l6 Nazaret nt'a tjemey Jesús, püna tüpü'ü nt'a tsjicj waytsja nam. 

Ne'aj jis walap'a'a toñca, mo'o la veles jupj. !7 Tja'ayapj nt'ya jupj Dios 
Popel Isaías tepyaca püná. Isaías profeta* waytsja jupj. Mpes Jesús la 
tyü'pa popel, la tepyala pjaní way Isaías tepyacá. Tjinyuca na, mo'o 
tjevele jupj. Nin tjevele: 

18 *Dios la ntjet'á jis wala la veles cjuwá jis lal. 

Napj velé Dios ca 'üsüs la mijis yupj mpes quinam. 
Dios Cjües ncapj p'ya'sa nin la mejay. 
Dios nin tjejyama la veles ntji'liñ jis lal. 
Velé 'ücj jis la winin quinam. 
Velé yun cjuwá jis lal, 'ücj januc liji Dios. 
Nepénowa yupj jis enemigopan 
po malala nyuca lis tjajay. 
Dios nin tjejyama sin majam yupj, 
'ücj ca mal jis enemigopan nepé. 
19 Nin tjejyama la veles jupj quelel la siji, 
quelel jis capj p'ya'sa yupj. 
Nin liji jupj quinam, velé napj." 

20 Jesús t'üc' mo'o tjevele. Dios Popel jun t'yo'na, tje'yaya yom ne'aj 
tsji' liji. Tjá'asa Jesús, sin 'yüsa la mijis. Pjú wa mo'ó 'a jis tjimyula 
witjacj pajal jus tjunuc jupj. 21 Jupj yupj jis lal tjevele: *Püna tepyaca 
niná Dios Popel jupj. Niná jupj Popel tjevelá, t'üc' tepyala yacjaj. Jupj 
tepyaca napj nin po!ó”, tjevele Jesús. 

22pjü tjowelepj 'üsüs tjevele jupj. Po yólatsja 'onin ne pajal 'üsüs 
way tjevele. Jis la tjü'üy yuwá: “¿Tsjan mpes nin vele jupj p'iyá niná 
Yomen Dios se jamá? José jatjam p'in jupj.” 

23 Yupj nin yólatsja mpes, Jesús tjevele: “Napj selé tsjan quelel welé 
nun napj lal. Niná nun welé lovin. Nun quelel welé: “Doctor jipj, mpes 
mya ts'ucun jipj p'iyá. Nun quelel welé: “Úsiis la mijin jipj qui'á, püna 
tüpüt' nt'a. Cupj tjepjya'aquecj pajal 'üsüs la tjejay Capernaum nt'a. 
Qjuisas nin p'iyá la mijin qui'á." 

24”Nin welé, mop'in ma quelel la nojí. Lovin nin profetapan* jis lal. 
Püna tapatja nt'a, ma jisas yupj. T'üc' way nina. 25Nin p'iyatsja Elías* 
lal. Elías tüpü'ü na püná, afio cont'e, mes séisiya ma tjive, mpes jun 
ta'á po cjuwatsja jis la las. Qui'á Israel nt'a nequem pülücj jis vayum 
tulucj tapatja. T'üc' way niná. 26 Dios ma jas tjejyama Elías yupj nt'a 
jis capj la p'acj. Quepj p'a nt'a tüpü'ü nt'a jas tjejyama jupj. Quepj 
niná Sarepta nt'a tüpü'ü jupj, Sidón mpe se jütütj nt'a. Israelpan* popa 
tuluctsja jupj, quepan. 

27"Eliseo p'a profeta* watsja. Jupj tüpü'ü na, pülücj malala jisastsja 
Israel mo'ó, jis pjoloc' tjamaja mpes. Jas tüpwes ma jis tji'yü'sa yupj. 
Pjaní way p'in tji'yü'sa, salá tepyala. Naamán lotsja jupj. Siria mpe 
'eseptsja jupj, israelpan* popa tuluctsja”, nin tjevele Jesús, Nazaret 
mo'o tapatja jis lal. 

28 Jupj tjevele tjepjyacai na ts'a tji'in pajal. Nin p'iyá pjü way wosis 
nt'a tjatja ts'a tjilin. (Israelpan* waytsja yupj, mpes yólatsja Dios más 
'üsüs jis capj tjep!ya!'sa yupj la p'a jis lal. Nin mpes ma jisastsja Jesús 
tjevelá.) 29Sin tjüjünsüpj, ntji'liñ jupj, pje'á la ts'i pülücj patja nepé. 
Quelel ja'ünantsja jupj. Tjaman jupj neven pacá nt'a, la pala'á la ts'i 
mpes. 30Newa ma la tjajay yupj quelel lajaytsja jinwá. Yupj culupwen 
nipj tjemey, tjuwine tjemey jupj. 


Jesús más püné lapanenpan jis lal. 
(Marcos 1.21-28) 


31 Nazaret nepé palavin tjemey Capernaum nt'a. Pülücj patja ne'aj. 
Galilea mpe se jütütj. Sábado* na sin tji'yüsa lis tjiji ne'aj. 32Yupj pajal 
nin yólatsja jupj pajal 'üsüs sin tji'yüsa lis tjiji mpes. Jupj tjevele 'ücj 
lo jütütj jinwá, mpes nin. 

33Ne'aj, wosis mo'ó, judiopan* 'a si mulü nt'a, yom tjá'asa, lapanen 
jupj jos mo'o tüpü'ü. Lapanen malala jos jin la tjiji yomen. Yümücj 
la tipiya: 

34—Jipj Jesús Nazaret mpe 'esepj. ¡Ma qjuisas jipj! ¿Tsjan pjucj 
tjacuy cupj nt'a? éNcu pjü malala qjuis lo jay tjacuy jipj? Napj selé 
pjacj ne jipj. Dios juts'a'á way jipj. Pajal 'üsüs way jipj. 

35 Jesús yümücj tjevele lapanen lal: 

—iLyájasa t'as! iJutja jupj jos mpe! —tjevele. 

Leii way lapanen yom palá ts'iya yupj jis walap'a'á. Yom nepé tjemey. 
Lapanen ma malala la tjiji quinam jupj lal, püna la tjiji jinwá. 36Pjü 
way yólatsja 'üsüs tepyala mpes. Yuwá tjowelepj: “¿'Oyn ne nin vele 
jupj? Jepa jinwá jyü'ta lapanen. 'Ücj lo jütütj jinwá si jütüta yupj, ne 
pje'á jil, jupj jyü'ta jin." 37 Pjü jis lal tjowelepj nina tepyalá, mpes pjü 
tjepjyacañi Jesús po'ó Capernaum mo'ó, Capernaum ne'aj p'in 'ots'ipj. 


Jesús tji'yü'sa la tjiji Simón pwisam. 
(Mateo 8.14-15; Marcos 1.29-31) 
38 Yacjaya Jesús tjemey wosis mpe, nina wosis judiopan* 'a si muli 
nt'a. Simón wo nt'a tjemey. Wama tjemey. Ne'aj Simón pwisam malala 

jostsja jupj, pajal si 'áwatsja jupj. Nin mpes wa nt'a tapatja la tjomon 
Jesús cü'ü'süs la mijis jupj. 39 Mpes Jesús tjac', toñca malala jos nt'a. 
Cus tjeve'le 'owus, mpes tji'yü'sa quinam. Simón pwisam leñ way jas 
tjijyünsa, jis tje'yaya jis la las. Nas tji'yü'sa quinam, ne nin. 


Jesús jis tji'yü'sa lis tjiji malala jisas pülücj. 
(Mateo 8.16-17; Marcos 1.32-34) 
40 T!yaja na, la p'a tjiquil Jesús nt'a. Pjü tucuman malala jisas yupj 
sin popé. Pjü p'a casá malala jisas tucuman yupj. Jesús po la tje'yot'a 


I? 


tjil, pülücj nepé tjil. Tjil na, la tupuyupj, tjowelepj: *iDios Jatjam jipj 
Mpes Jesüs jis capj tjeve'le lapanenpan. Yupj salejeptsja jupj niná Jepa 
Püné Dios tjevele ca jas majamas jis capj la p'acj judiopan*. Nin mpes 
Jesús ma jis tje'yaya jis la veles yupj. 


Jesús tjevele Dios po'ó Galilea mo'ó. 
(Marcos 1.35-39) 


42Tjejyawca na, pje'á tjemey Jesús jusapj, pjü leñ nt'a. Mop'in gente 
la tapal jupj. Tjiquil jupj nt'a. Ma quelel jas tjajam jupj yupj mpe. 
43Mpes jupj yupj jis lal tjevele: “Dios jos p'a nt'a jum 'ots'ipj, nepénowa 
patja nt'a. Ca mvelé Dios pajal 'üsüs la tjiji yupj mpes. Jis walap'a'a 
ca mvelé Dios ca müjü'tüs nosis nt'a. Dios nin tjejyama nin la veles." 

4^ Mpes newa jun ta'á jámatsja judiopan* tapatja nt'a. Jis wa judiopan 
la si mulú nt'a tjevele Dios tjevelá yupj jis walap'a'á. Nin líjitsja lovin. 


Jesús niyom jis lal tjevele ncul, ca cus ncoiicocj jupj. 
(Mateo 4.18-22; Marcos 1.16-20) 


5 1P'a jyawca na, Jesús 'üsú püné la nt'a toñca. Genesaret lotsja 'üsü 

püné. (Pajal campwila waytsja, pajal la püné.) Ne'aj toñca na, pülücj 
'a jis tjimyula jupj nt'a. Jesús jis wala tjevele Dios tjevelá. Tjepjyacañ, ne 
cus tjeletjatj. 2Ne'aj barco* mat'e 'iisú püné la nta tsyu'pa tjatja tjinyuca. 
Leiütsja barco wa mo!ó. Niyom cjul pje'á la coy, jis barco ne'aj tsupapj yas 
nam. Jis ataraya japatsj quinam. 3Barco pjaní wama tjemey Jesüs. Simón 
juts'a'á waytsja barcas. Jesás Simón lal la tjemyona jupj ca nsoctes barcas, 
ca tsjicj way mim 'üsü la mpe. Jesús 'etjele barco mo'ó, nepé sin 'yüsa lis tjiji. 

4T'üc! jis lal tjevele na, tjevele Simón lal: 

—'Üsü campwila nt'a tjemyana barcas*. Nun jis ataraya mo'o la 
ts'iyá, cjul pje'á la coy. 

5Simón jupj wola tjevele: 
—Nejepa, püste cus tüpwes quelel pje'á la tecyoyecj; lovin lei. Jipj 
velen mpes p'in niswa ca mo'o la nts!i na'ataraya. 

6Nin la tjajay na, cjul pajal pülücj jis ntji'liñ. Ataraya po tipit'a 
mpes, quelel lo comyatsja quinam. 7 Mpes Simón, jupj jomicapan jis 
lal wa, jis walap'a'a la tjamayapj niyom p'a barco* mo'ó. Jisastsja ncul 
jis capj la p'acj. Tjiquil na, cjul pajal pülücj la tocoy wa, mpes barco 
manas tipit'a cjul lal. Pajal tü waytsja, mpes quelel pwila jama barcas. 
8Simón Pedro nina tjinyuca na, tüic' jin tjüjünsü Jesús wolap'a'á. Palá 
nipi'tje jupj. Tjevele: 

—Nejepa, más 'ücj napj nepé ca mim jipj. Malala napj, jipj 'a 'üsüs. 

9Pajal jólatsja pajal pülücj pje'á la tecyoye cjulun quinam. Püna 
ma polel pje'á la tecyoye. Seletsja pajal 'üsüs la tjiji Jesás, mpes nin 
tjevele jupj. Niyom p'a wa nin p'iyá yólatsja cjul pajal pülücj pje'á 
la tocoy mpes. 10Nin p'iyá jólatsja wa Jacobo, Juan 'ots'ipj, yupj ne 
Zebedeo jatjampan. Simón lal 'a mulú tsji' lajaytsja lovin. 

Jesüs tjevele Simón lal: 

—Po ma lecj tjeyá. Cjul pje'á le coytsja püna p'in. Quina p'a casá 
ca la mijin. Jipj ca mvelen la p'a jis lal Dios mpes, mpes yupj ca cus 
ncoricocj Dios —nin tjevele Jesús. 

11 Nin mpes yupj jis barco* 'üsú la nt'a tjaman. Tsupapj na, pjü jatja 
tjil. Yupj quelel sa coñtsja Jesús lovin. (Quina ma cjul pje'á la coy 
pátjatsja; quina tsji' lajaytsja Jesús mpes.) 


Jesús tji'yü'sa la tjiji yom jüp'üy tjamaja. 
(Mateo 8.1-4; Marcos 1.40-45) 

12 Jesús p'a nt'a pülücj patja nt'a tjá'asa na, yom tjac' jupj nt'a. Malala 
jostsja pajal. Jüp'üy tjamaja lovin, palá tinca jüp'üy popé. Jupj Jesús 
tjinyuca na, palá nipi'tje Jesús wolap'a'á. La tjemyona: 

—Nejepa, jipj polel ni 'ü'sa lejay. Jipj jyas na ca nin nsem. 

13Mpes Jesús pjwel la tepyacta, po la tjetyot!a. Tjevele: 

—Najas. 'I tjü'ü'süs quinam. 

Lei way tji'yü'sa, jüp'üy 'üsüs tepyala jupj. 14Locopyaya Jesús 
tjijyü'ta jupj: 

—Ma ca mvelen p'a lal nin tepyalá. Jutja sacerdote* nt'a. Jupj ca 
jis nucus. Ca la mpalas ncu malala lo nuc p'yüy po!ó. Ca mveles 'üsüs 
quinam. Niná la tjejay na, jipj ca ma'ayan Dios mpes, jupj 'i tjü'ü'sa 
la tjiji mpes. Pajal püna Moisés* tjijyü'ta tsjan ca ma'ayacj, jis p'üy 

jis tji'yü'sa na. Jupj tjijyü'ta jin ca la mijin. Pjü la tjejay na, la p'a ca 
jus nlayecj jipj t'üc' way ti tjü'ü'sa quinam —tjevele Jesús. 

15Newa pajal pülücj 'üsüs tjowelepj Jesús po'ó. Campa tapatja 
tjepjyacaü wa Jesús pajal 'üsüs la tjiji. Mpes pajal pülücj 'a jis tjimyula 
jupj nt'a jis la pjac jupj tjevelá, jis la 'ü'süs wa tjiquil, malala jisastsja 
mpes. 16 Mop'in Jesús la pülücj jusapj tjemey la veles jupj Popay Dios 
lal. Nin tüpü'ü jupj. 


Ma polel 'utaná tji'yü'sa la tjiji Jesús. 
(Mateo 9.1-8; Marcos 2.1-12) 


17P'a jyawca na Jesús sin !yüsa líjitsja. Fariseopan* nepénowa ne'aj 
tjatja wa jupj nt'a. Niyom Moisés* popel sin !yüsa lajay ne'aj tjatja wa. 
Pülücj waytsja yupj. Galilea nepé tjiquil nepenowá. Pjü nepénowa 
patja mpe tjiquil yupj. Judea nepé tjiquil wa nepenowá. Jerusalén 
nepé tjiquil wa nepenowá. Qjuis Jepa Dios cus tecyoiica Jesús, mpes 
'ücj si 'ü'sa líjitsia malala jisas. 

18Wama tjá'asa Jesús yupj jis lal. Locopyaya niyom p'a wa tjiquil, 
yom ma polel 'utaná tucuman hamaca lal. Yupj quelel jamantsja 
malala jos wa mo'ó, Jesús nt'a, Jesús wolap'a'a la püntüs jupj. Mpes 
pajal la tapal yupj 'oyn ne 'ücj wama mal. 1? Cjuwatsja. Pülücj tjatja 
mpes ma tjunuc 'oyn ne wama la winin. Mpes wa casa'á tjil, wo jay 
tjujulul yupj. Nin la tjajay na, wo jay nepé palá tüpüntüpj malala jos 
hamaca lal. Jesús wolap'a'a tüpüntüpj pülücj tjatja culupwen nt'a. 

20 Jesás jus nleya yupj topon jupj polel cü'ü'süs la mijis. Jupj tjevele 
malala jos lal: 

—Natjam, napj perdonar la 'ejay malala nyuca la tjejay Dios lal. 
Ma nin nola quinam. 

21Niyom Moisés* popel sin 'yiisa lajay malala jin yólatsja Jesús 
tjevelá. Nin p'iyá fariseopan*. Yólatsja: “Jupj tjevelá malala Dios lal. 
Jupj ma polel perdonar liji malala nyuca la tjiji. Dios p'in nin liji.” 

22 Jesús jus nleya yupj nin yólatsja, mpes jis wala tjevele: 

—éTsjan mpes nujola napj tjevelé malala Dios lal? Nin tulucj. 
23Napj 'ücj velé: Napj perdonar la 'ejay malala nyuca la tjejay Dios 
lal. Napj 'ücj wa velé: “Jin tjijyünsa, tjuwine jipj. ¿Cana más costa la 
veles? 24Nin p'iyá ca mvelé wa malala jos lal, mpes nun ca jus nlayé 
napj 'ücj perdonar lejay nosis nt'a. Napj p'iyá niná Yomen Dios jas 
tjejyamá —nin tjevele Jesús. 

Mpes jupj tjevele yom ma polel 'utanatsja lal: 

—Jin tjijyünsa, jipj hamaca nt'ya nt'an, jutja wya nt'a. 

25Leñ way malala jos tji'yü'sa. Jas tjijyünsa yupj jis walap'a'á, 
hamaca jupj tüpü'ü casá nt'ya, tjemey wo nt'a. Po 'üsüs way tjevele 
Dios po'ó, 'üsüs tepyala mpes. 26Pjü ne'aj tjatja pajal yólatsja pajal 
'üsüs tepyala mpes, ne 'üsüs tjowelepj Dios po'ó. Yólatsja Jesús püné. 
Mpes tjowelepj: “Lovin ma nin tjinyucucj cupj yas nam". 


Jesús jostsja Leví ca cus ncoicos. 
(Mateo 9.9-13; Marcos 2.13-17) 


27 Locopyaya pje'á tjemey Jesús. Yom tjinyuca, tsji' lijitsja jepa mpes. 
T'emel t'e'éncatsja lovin jepa mpes, impuesto jaylacj. Wa nt'a t'emel 
t'e'éncatsja nt'a tjá'asa. Yom niná Leví lotsja jupj. Jesás jupj lal tjevele: 

—Ncapj tecyorica jipj. Najas ncapj cyoii lovin. 

28Mpes jas tjijyünsa, pjü jatja tjemey. Cus tecyorica Jesüs. 

29 Locopyaya Leví pülücj la las la tjiji jupj wo nt'a Jesús mpes. Pülücj 
jis lal tjevele ncul jupj wo nt'a. Leví jostsja la p'a ca jus nlayecj püné 
Jesús jupj lal, mpes nin la tjiji. Pülücj tjiquil, yupj nepénowa niyom 
impuesto jaylacj jat'anqueptsja, Leví jinwá. Niyom p'a wa tjiquil wa. 
Yupj jis lal tjatja, tjalá. 30 Fariseopan* ma jisastsja yupj nin la tjajay. 
Tjowelepj Jesús discipulopan* jilal malala nin, yupj 'a mulú tjalá yupj 
jis lal. Nin p'iyá tjowelepj wa Moisés* popel sin 'yüsa lajay. 

—¿Tsjan pjucj lojá impuesto jaylacj jat'anquepj jis lal, malala nyuca 
lajay jis lal wa? —nin la tjü'üy yupj. 

31 Jesús jis wala tjevele: 

—Ücj jisas ma jisas doctor. Malala jisas doctor jisas yupj. Napj 
doctor jinwá malala lajay jis lal. 32Napj niná nin lejay Dios jos jinwá. 
Napj tjacuwis la veles malala lajay jis lal. Napj velé yupj jis lal Dios 
jos yupj 'aplijila nsem malala nyuca la tjajay mpes. Napj velé Dios 
jos yupj 'üsüs ca la mijicj quinam jupj jos jin. La p'a wa 'üsüs lajay 
quinam, napj ma nin velé yupj jis lal —nin tjevele Jesús. 


Jesús discipulopan p'a casá lajay püna tapatja jis lal. 
(Mateo 9.14-17; Marcos 2.18-22) 
33Nin mpes yupj tjowelepj jupj lal, yupj fariseopan* nepenowá, 
Moisés* popel sin 'yüsa lajay nepenowá. Yupj tjowelepj: 
— Juan discipulopan* la pülücj ma jalá, quelel javelepj p'in Dios 
lal. Nin p'iyá lajay fariseopan* jis discipulopan. ¿Tsjan mpes jipj 
discipulopan lovin jalá, lovin myü'üi? 

34 Jesús tjevele jupj discipulopan* ma nin lajaytsja custjay. P'a 
jyawca na ca nin la mijicj. Ninana tjevelá: 

—Yom judío* woya na, jupj jomicapan jiquil wa cus la coii jupj. Pajal 
'ücj jisas jatja, jala wa yupj. Nin p'iyá napj discipulopan* jis lal. Napj 
yupj jis lal pü'üs quinam. 'Ücj javelepj napj lal, mpes 'ücj jalá. 35P'a 
jyawca na, p'a casá ca nsem. La p'a ca ncul, ca ma tjililiñ. Leñ ca 
nsem napj. Nin tepyala na, napj discipulopan ma ca nlajacj nenéyawa, 
ca mvelecj p'in Dios lal. 

36Parábola* tjevele Jesüs sin la 'üsüs jis la jay. Sin tji'yüsa lis tjiji 
tsjan mpes jupj lal japon ma polel nin p'iyá lajay püna tapatja la tjajay 
jinwá. Ninana Jesús tjevelá: 

—Nin p'iyá nun nusin quip seyasa to'á na, nusin quip seyasa ma 
cüemá nusin quip pül way po pwi'tjí mpes. Nin lojí, malala se palá 
manas. Seyasa way la tücüeme nsem; ma'ajapj malala wa nsem. Pülül 
po pwi'tjí ma yuwal justa nsem pülül pül lal. 37Nin p'iyá wa judiopan* 
uva 'üsü seyasa jatatj na. Uva 'üsü seyasa ma ca mo'o nt'ucj pjoloc! pül 
mo'ó. Nin lajay, pjoloc! pül ca ma'apcas 'üsú myolca mpes. Tje'yapta 
na, uva 'üsü ca jus ncocom. Pjoloc! malala mpalas wa. 38Más 'ücj uva 
'üsü seyasa pjoloc! seyasa mo'ó ca mo'o nt'ucj. 39 Nepénowa uva 'üsü 
pil tjimyü'üii lovin. Seyasa ma jisas yupj. Nin lovin. Yupj javelepj 
pül way po 'üsüs —nin tjevele Jesüs. 


Jesüs 'ücj jyü'ta wa sábado na. 
(Mateo 12.1-8; Marcos 2.23-28) 


1Sábado* pjaní Jesús trigo* lejeii culupwen nipj tjemey jupj 

discipulopan* jis lal. Sábado ts'ac' nina judiopan* ma tsji' lajay. 
Jesüs discipulopan trigo nepénowa sey jat'anqueptsja, tjulujun, tjalá. 
('Üctsja niná nin la tjajay yupj ne'aj. Jümücj tjelyawuñ na, 'ücj p'a 
sine popé tjalá yupj.) 2Mop'in fariseopan* nepénowa ma jisastsja nin 
la tjajay sábado na. Tjowelepj: 

—éTsjan pjucj nin loji? Dios Popel vele ma polel t'yanacj sábado* 
na, ts'ac! nina ma tsji' lijicj. 

3Jesús jis wala tjevele: 

—Dios Popel vele David* la tjijá pajal püna. ¿Ncu lovin ma mo'o 
tjowelé niná? (David israelpan* jis jepa waytsja. 'Usiistsja jupj Dios 
lal.) Ts'ac' pjaní jupj vecj pé'etsja. Noyomes jupj cus toco wa, vecj 
tecyalliii wa yupj. ^Mpes jupj wama tjemey Dios wo mo'ó; ne'aj pan 
nt'ya, tjelyaja. Jis tje'yaya wa niyom cus tocoñ. Pan niná israelpan 

tja'ayapj Dios mpes. Dios Popel tjevele sacerdotepan* p'in 'ücj jalá 
pan niná. P'a witjacj ma polel jalá yupj. David sacerdote tuluctsja; 
newa nin Dios ma ts'i tji'ina jupj tjelyaja mpes. 

S Jesús tjevele wa yupj jis lal: 

—Napj p'iyá nina Yomen Dios jas tjejyamá. Napj 'ücj jyütütj tsjan 
'ücj jis la jay sábado* na, ts'ac' ma tsji' lijicj na. 


Jesús tji'yü'sa la tjiji sábado na. 
(Mateo 12.9-14; Marcos 3.1-6) 

6P'a sábado* na, Jesús wama tjemey judiopan* 'a si muli nt'a. Sin 
tji'yüsa lis tjiji. Yom ne'aj tjá'asa wa mo'ó, mos li'inyampe c'a. Ma 
polel le páctatsja jupj. 

7Niyom p'a wa ne'aj tjatja wa, Moisés* popel sin 'yiisa lajay nepenowá, 
fariseopan* nepenowá. Pajal jus tjunuc Jesús, quelel januctsja ncu 
'yü'sa la mijis sábado* na, ts'ac! nina ma tsji' lajay yupj. Po jisastsja 
Jesús ca malala la mijis, mpes ca 'ücj jat! mvelecj Jesús malala. 8Jesüs 
seletsja nin yólatsja yupj. Jupj tjevele yom mos ma polel le pacta lal: 

— Jin tjijyiinsa. Culupwen nt'a was jipj. 

Mpes yom jas tjijyünsa, culupwen nt'a tjac', toiica jupj. 9 Jesús tjevele 
wa niyom ne'aj tjatja jis lal: 

—Napj nu la 'yüy cana más 'ücj lejay sábado* na, ts'ac! nina ma tsji' 
lijicj. ¿Ncu más 'ücj 'üsüs lejay, ncu más 'ücj malala lejay? ¿Ncu más 
'ücj se p'acj 'ücj la püt'üs jupj, ncu más 'ücj 'yünan jupj? 

10 Jesús pjü yus tjinyuca na, mos ma polel le pacta lal tjevele: 

—Myas la tepyacta. 

Mpes mos la tepyacta quinam. Mos tji'yü'sa jupj. 11 Niyom ne'aj tjatjá 
pajal ts'a tji'in. Yuwá tjowelepj 'oyn nyuca malala la qjuijicj Jesús lal. 


Jesüs niyom dóceya lis t'ya, tsji' la mijicj jupj mpes. 
(Mateo 10.1-4; Marcos 3.13-19) 


12P!a jawas Jesús joc! mo'o tjemey la veles Dios lal. Newa püste cus 
tüpwes Dios lal tjevele jupj. 13 Tjejyawca na, jupj discipulopan* jis lal 
tjevele ncul. Yupj sin popé dóceya lis t'ya jupj. Jupj apostolpan* waytsja 
yupj; jupj sin tjejyama tsji' la mijicj jupj mpes. 14Jupj apostolpan popa 
pjaní Simón lotsja. Jesús p'a ló la t'ya jupj locopyaya. Pedro jupj ló 
la t'ya wa. P'a apóstol Andrés lotsja, Simón tsüipe jupj. Jacobo lotsja 
pjaní wa. Juan lotsja pjaní wa. Felipe pjaní wa, Bartolomé pjaní wa. 
15Mateo p'a wa, Tomás p'a wa, Jacobo p'a wa, jupj ne Alfeo jatjam. 

Simón p'a wa. Simón quelel le palánatsja jepa lal, jepa israelpan* 
sin popa tulucj, ne nin. Nin mpes “Israel Mpes Jola” lotsja wa jupj. 
16 Judas p'a wa, jupj ne Jacobo jatjam. Judas Iscariote p'a wa. P'a 
jawas Judas Iscariote Jesús enemigo tepyala jupj. Jis capj tjep'ya!'sa 
Jesús enemigopan jis la tjilil jupj. 


Pülücj sin 'yüsa lis tjiji Jesüs. 
(Mateo 4.23-25) 

17 Jesás jupj apostolpan* lis t'ya na, palavin tjemey yupj jis lal. 
Yumal nt'a toñca jupj. Ne'aj jupj discipulopan* pajal pülücj tjatja. 
P'a wa pajal pülücj tjatja wa. Judea jun ta'á nepé tjiquil, nepénowa 
Jerusalén mpe tjiquil. P'a witjacj Tiro nepé tjiquil, pülücj patja mpe. 
P'a pülücj patja nepé tjiquil wa nepenowá, Sidón ló ne'aj. Tiro, Sidón, 
pajal cámpatsja. 'Usú püné ne'aj p'in tapatja yupj. Pjü tjiquil jis la 
pjac Jesús tjevelá. Tjiquil wa Jesús ca cü'ü'süs lis mijis, yupj malala 
jisastsja mpes. 18Yupj sin popa nepenowá lapanenpan malala lis tjajay 
lovin. Jesús jis tji'yü'sa lis tjiji wa yupj. 19Jesús po la tjo'otj na, jis 
tji'yü'sa yupj. Mpes pjü quelel po la 'otsja jupj, pülüctsja pajal. Pjü 
malala jisas pjü jis tji'yü'sa, Jesús po la tjo'otj na p'in. 


Jesús sin tji'yüsa lis tjiji tsjan mpes ca 'ücj jisas nsem. 
(Mateo 5.1-12) 
20Locopyaya Jesús yus tjinyuca jupj discipulopan*, tjevele: 
“Nun nepénowa pjü cjuwá, mpes pajal 'ücj nujisas nsem. 
Dios 'ücj nu jyü'ta cjuwá na. 

21 Nun nepénowa vecj co'liqué, mpes pajal 'ücj nujisas nsem. 

'Üsüs ca nu ma'ayas Dios. 
Nun lu puyú na, 'ücj nujisas nsem. 
Locopyaya mwi'iqué ca. (Nin ca la mijis Dios.) 

22 P'a wa ma jisas nun, ncapj coñcó mpes, 'ücj nujisas nsem. Ma 
jisas nun culá yupj nt'a, nun ncapj coñcó mpes, 'ücj nin. 
Malala javelepj nun po'ó ncapj coñcó mpes, 'ücj nujisas 
nsem. Javelepj malala nun, nun ncapj coiicó mpes, 'ücj 
nujisas nsem. Napj ne niná Yomen Dios jas tjejyamá. 

23"Ninana lajay na nun jis lal, 'ücj nujisas t'as. Viyá lo tolonó 'ücj 

nujisas mpes. Po 'üsüs ca nu ma'ayas Dios tsjun po'ó 'üsüs la tjüjí 
mpes. T'üc' way niná. Nin p'iyá püna canapatjá yupj sin popa p'iyá 
malala lis tjajay wa profetapan*. 

24 "Ma ca 'üsüs nsem nepénowa jis lal. Nun nepénowa pülücj to'á. 
Mpes malala ca nu mpalas. Po quina way p'in !ücj nujisas 
nun. 

P'a wa ma ca nu ma'ayas Dios. 

25 Malala ca nu mpalas nun nepenowá. Pjü nujisas, pjü to'á 

quinam. 
P'a jawas cjuwá ca nsem. 

Malala ca nu mpalas nun nepénowa. Wüi'iqué quinam. 
P'a jawas 'aplijila ca nsem nun pajal. La mpuyucj ca. 

26 pjü 'üsüs nusin javelepj lovin, malala ca nu mpalas. Nin p'iyá 
püna canapatjá yupj sin popa p'iyá 'üsüs sin tjowelepj 
la tsuwilpan sin po'ó püná. Profetapan nenem ma t'üc' 
tjowelepj. Dios mpes tjowelepj tulucj yupj. 


Dios jos cupj quelel la sijicj cupj qjuis enemigopan. 
(Mateo 5.38-48; 7.12) 


27”Napj najas más 'üsüs la müjí nun yupj jis lal. Nun quelel pjo'oqué 
napj velé, nin velé napj nun jis lal: quelel lis müjí nun jis enemigopan. 
Nepénowa ma jisas nun, ma nin nujola t'as. Nun ca jis capj mp'a'sá 
newá. 28Nepénowa malala javelepj nun sin po'ó ca nacj, yupj jisas 
ca malala nu mpalas. Nun ma ca nin p'iyá la müjí yupj jis lal. Nun ca 
mvelé nujisas 'üsüs ca jis mpalas yupj. Yupj javelepj nun malala, ma 
nin nujola t'as. La moná nun Dios lal jupj ca jis capj mp'a'sas. 

29”La p'a nupjocj pjaní tyüla na, nun ca ma'ayá ma'ajapj tyüla wa. 
Nusin quip pje'apa tjüi'le, t'ya, nusin quip wampa ca malaya ntji'lim 
wa. 30La p'a la mon na nun jis lal, nun ca jis ma'ayá yupj. Nin ca la 
müjí pjü jis lal. La p'a nun nuts'a'á nt'ya naya, ma ca la moná jupj 
ma'ayas niná. 

31”Tsjan nina nujisas la p'a lajay nun jis lal, nin p'iyá la muji yupj 
jis lal. 32La p'a quelel la nusejay nun ca nacj, mpes nun quelel la sojí 
wa yupj. Ma quelel la nusejay nun, nun ma wa quelel la sojí yupj ca 
nacj. Dios ma ca mwi'im nin lojí mpes. Malala lajay nin p'iyá lajay yupj. 
La p'a quelel la sajay yupj, yupj quelel la sajay wa yupj. Dios jos nun 
más 'üsüs la müjí yupj jis lal. 33La p'a 'üsüs lajay nun mpes ca nacj, 
mpes nun 'üsüs lojí wa yupj mpes. Ma 'üsüs lajay nun mpes, nun ma 
wa 'üsüs lojí yupj mpes ca nacj. Dios ma ca mwi'im nin nin lojí mpes. 
Malala lajay nin p'iyá lajay yupj. Dios jos nun más 'üsüs la müjí yupj 
jis lal. 34La p'a nun jis lal le moná ca nacj. Nun 'oyá jupj la tjemyona, 

newa nujola p'a Jawasa jupj t'e'éncatsja ca nca'as, ma'ayas. Dios ma 
ca mwi'im nin lojí mpes. Malala lajay nin p'iyá lajay yupj. La p'a yupj 
jis lal le monana, yupj ja'ayapj wa. Yola p'a jawasa jupj t'e'éncatsja ca 
nca'as, ma'ayas jupj. Dios jos nun más 'üsüs lojí yupj jis lal. 

35”Quelel lis müjí nun jis enemigopan. Jis capj mp'a'sá p'a wa. 
La mon na, jis ma'ayá nun. Ma nujola t'as pla Jawasa yupj natj ca 
nca'acj, ma'ayacj. Nin lojí na, po 'üsüs ca nu ma'ayas Dios jupj pü'ü 
nt'a. Dios más püné pjü jis lal. Nin lojí na, Nupopay Dios jinwá lojí 
nun. Jupj jatjampan nun, jupj jucucuspan nun. Jupj 'üsüs la siji wa 
malala lajay. Nepénowa ma wi'iü jupj se 'aya mpes, newa 'üsüs la siji 
wa jupj. 36Malala se palá na, nun jis Papay Dios quelel jis capj p'ya'sa. 
Nin p'iyá 'üsüs la müjí nun. 


Dios jos ma welé la p'a malala. 
(Mateo 7.1-5) 


37"Po ma tjowelé la p'a malala. Nun welé la p'a malala, Dios ca 
mveles nun p'in malala wa. Po ma tjowelé p'a po'ó más 'ücj Dios 
ca cus ntülüs. Nun nin welé, Dios ca mveles más 'ücj jupj ca nucopj 
ntülüs wa nun. Perdonar la müjí p'in la p'a malala nyuca la tjiji, ne 
Dios ca perdonar la numijis wa nun. 

38”Tjalayá p'a wa jos, ne Dios ca nu ma'ayas. Yom 'üsüs 'yaya 
jinwá ca ma'ayas. Quiliyú pit'a. Tipit'a na, mo'o t'a liji. Nin la tjiji na, 
syolsol, niswa pit'a, palá soca nas. Nin jin ca nu ma'ayas Dios. Nun 
p'a wa 'oyá jinwá, nin jinwá ca nu ma'ayas Dios”, nin tjevele Jesús. 


Ma sin 'yiisa, ma polel sin 'yüsa lajay. 
39 Jesús parábola* mpes sin 'yiisa lis tjiji niswá. Ninana tjevelá: 
“Yom jun tulucj ma polel cyacaná yom p'a jun tulucj wa. Nin la qjuijis, 
manas ts'entuna mo'o pala jis ntüncüs ca. Nin p'iyá nun jilal. 40Si 
'üsú püné tulucj jupj jas tji'yüsa la tjiji lal. 'Üsüs jas tji'yüsa na, yuwal 
nsem jupj jas tji'yüsa la tjiji lal la p'in. Nin lovin", tjevele Jesüs. 


Nun malala lojí, ma polel sin 'yüsa lojí 'oyn 
nyuca ca 'üsüs la mijicj la p'a wa. 

41 Jesús tjevele wa: “¿Tsjan pjucj jele jetjam malala liji, newa ma jele 
más malala lejay jipj jupj lal? Nin p'iyá niná, tsjan tsjicj way jetjam 
junma tjeyaca nyuc; yo püné jipj jinma tjeyaca ma nyuc. Jetjam lal 
velen: *Natjam, najas jipj ca ma'ayan napj ca pje'á la nts'i tsjan tsjicj way 

jinma tjeyaca'. Jipj ma nyuc yo püné jipj jin mo'ó. Nin p'iyá lejay jipj. Jipj 
pajal malala, niná nin lejay mpes. Jipj malala wa, la p'a malala jinwá. 
Mya 'ü'süs ca jipj. Po ma malala la mijin quinam, püna la tjejay jinwá. 
Locopyaya ca jus nlayen 'onin ca cus mp'a'san p'a”, nin tjevele Jesús. 


'Úsiis witjacj 'üsüs lajay, 'üsüs wa javelepj. 
(Mateo 7.17-20; 12.34-35) 

43 Jesús p'a wa sin tji'yüsa lis tjiji. Tjevele: “Yo wolas 'ücj la las, ma 
ca wolas malala mvalas. Jupj wolas malala, ma ca nepénowa 'ücj la 
las mvalas jupj. ^^Nun nucú na wolas velañ, nun jus nlayé ncu 'ücj 
la las jupj wolas. Nun solejé tunun mwicj ma higo* vyala. Jül ma 
'anpüpj vyala jupj. 45Nin p'iyá gente jis lal. Yom 'üsüs, 'üsüs wa jola. 
Nin mpes vele wa 'üsüs way. Yom malala, malala jola jupj. Nin mpes 
jupj vele wa malala. Nun nujola, niná p'in welé. Nin p'iyá pjü way jis 
lal”, nin tjevele Jesús. 


Jesús tjijyü'ta jin lijicj na, 'üsüs nsem cupj qjuilal. 
(Mateo 7.24-27) 

46 Jesús tjevele wa yupj jis lal: “¿Tsjan mpes nun welé napj nun jis 
Jepa, mop'in ma lojí napj jyütütj? Napj jyütütj ma lojí, nun jis Jepa 
tulucj napj. ^7 Nasa ca mvelé 'oyn nyuca liji napj jyütütj jin liji. Napj 
nt'a jac! jupj, pjoca napj velé. Pjoca na, nin liji napj vele. 48Jupj yom 
wo 'üsüs jas tjijyiinsa jinwá. Pajal campwila tsjomis tyoca mwalá way 
p'in, pwen já'asa nas tyoca jupj. Yo t'ol pe casá lejeii la tjiji. Locopyaya 
wosis tjecyawaja, 'ücj la tjiji. T'üc! la tjiji na, 'üsü püné t'yüna, pajal 
yümücj wo nt'a pala tjac' 'üsüs. Newa ma si cüts'itsja wosis, 'üsüs 
tóiicatsja mpes. Nin p'iyá 'üsüs pü'ü napj jyütütj jin liji. 

49"Yom p'a wa pjoca wa napj velé ca nacj, jupj ma liji napj jyütütj 
jin. P'a yom wo jas tjijyünsa jinwá jupj. Ma tsjomis tyoca. 'Amá casá 
jas tjijyünsa jupj la p'in. Locopyaya wosis tecyawaja. T'üc' la tjiji na, 
'üsü püné t'yüna, pajal yümücj wo nt'a pala tjac' 'üsüs. Leii way tyüla 
wosis. Jas tüpwes malala tepyala wosis. Nin p'iyá malala pyala niná, 
jupj ma liji napj jyütütj jin." 

Campa mpe tji'yü'sa la tjiji Jesüs. 
(Mateo 8.5-13) 


7 lJesüs pjü tjevele yupj jis la pjac. T'üc' tjevele na, Capernaum 
nt'a tjemey jupj. 2Ne'aj jepa militar tüpü'ü. Israelpan* popa 

tuluctsja jupj. Romano* militar waytsja jupj. Jépatsja jupj niyom cien 
jis lal. Jupj mozo malala jostsja pajal, nasa quelel pé'etsja jupj. Jepa 
militar pajal quelel líjitsja jupj jomozo. 3La p'a wa jupj wola tjowelepj 
Jesús 'ücj 'yü'sa liji. Mpes jupj sin tjejyama niyom nepénowa Jesús 
nt'a. Niyom nenem israelpan noypan waytsja yupj. Jepa militar sin 
tjejyama yupj, jis la mon Jesús ncuwim, jupj jomozo 'yü'sa la mijis. 

4Ne'as tjil na Jesús nt'a, pajal la tjomon Jesús lal, jupj ca cus 
mp'a'sas. Tjowelepj: 

—Jepa militar po 'üsüs jupj, mpes ca nin la mijin jupj mpes. 5Israelpan* 
popa tulucj jupj, mop'in po quelel la qjuisiji cupj. Qjuis wa 'a qjuisí 
mulú nt'a jas tjijfyünsa jupj. 

6Jesüs tjemey yupj jis lal. Ne'aj way p'in tjemey na, jepa militar 
wo nt'a, jepa militar jomicapan p'a witjacj sin tjejyama Jesús nt'a. 
Jupj mpes tjowelepj: 

—Nejepa, ma najas pajal costa nsem jipj mpes. Pajal 'üsüs way jipj. 
Napj 'üsüs tulucj. Más 'ücj ma nawa mo!ó cuy jipj. 7 Nin mpes wa ma 
tjacuwis napj jipj nt'a. Napj nin nola 'üsüs tulucj napj. Najas jipj ca 
müjü'tün la 'ü'süs jupj la p'in, ne ca cü'ü'süs napj namozo. 8Napj selé 
jipj 'ücj jyütütj. Nin p'iyá napj nejepa ni jütüta. Napj lejay jupj vele jin. 
Napj jyütütj wa niyom militar nepénowa. Pjaní lal velé jutja, mpes 
jama. P'a lal velé was, mpes jac'. Namozo lal velé nin la mijis, mpes 
nin liji —nin tjevele jepa militar. 

9 Jesús nin tjapjaca na, jupj jólatsja pajal 'üsüs tjevele jepa militar. 
Pajal pülücj cus tocoñ jupj tjuwine nt'a. Jupj la nujuya, tjevele yupj 
jis lal: 

—Pajal 'üsüs pyona jupj, jupj ne israelpan* popa tulucj. Lovin ma 
tjinyuc israelpan popa pjaní más 'üsüs way tepyona jupj lal. T'üc! way 
niná —tjevele Jesüs. 

10 Tjil niyom nenem jepa militar sin tjejyamá. Jepa militar wo mo'ó 
tjil na, jupj jomozo 'ücj já'asa jus tjunuc. Jesús tji'yü'sa la tjiji jupj 
campa mpe. Jupj tjijyü'ta mpes p'in tji'yü'sa jupj. 

Jesús yom tepe'á jas tjijyünsa, mpes niswa tüpü'ü jupj. 

1 Locopyaya p'a nt'a pülücj patja nt'a tjemey Jesús. Naín ló ne'aj. 
Jupj discipulopan* cus tocoñ, la p'a pajal pülücj cus tocoñ wa. 12Naín 
tlasiyú tjüwücj tórncatsja. Ne'as tjil na, tjüwücj jun vilicj nt'a, yom 
tepe'e pje'á jacumantsja la toc tjinyuca Jesús. Yom tepe'á, jupj pjaní 
jamay jatjam waytsja. Jupj jamay voyum tepe'e wa jupj puna p'in, 

mpes malala tepyala quepan pajal. Pülücj cus tocoñ jupj, ne'aj tapatjá 
sin popé. Jatoc nt'a tjil. 13Qjuis Jepa Jesús yom jamay jus tjinyuca 
na, pajal jólatsja malala tepyala mpes. Yom jamay lal tjevele: 

—Po ma la tipiya. 

(Jesús seletsja 'üsüs ca la mijis, mpes nin tjevele.) 

14 Jesús cacaste nt'a tjac!, cacaste po la tje'yot'a jupj. Niyom cacaste 
jacumantsja jis tyantaná. Nin la tjajay na, Jesás tjevele tepe'e lal: 

—Natjam, jin tjijyünsa. 

15Mpes yom tepe'á nyucunú tepyala. Jas tjijyünsa, tjá'asa quinam, 
jis wala tjevele wa. Jesüs tjevele jamay lal: 

—Já'asa quinam jetjam. 

16Pjú way niná tjunuc pajal yólatsja Jesús pajal 'üsüs la tjiji, yólatsja 
jupj pajal püné. 'Üsüs tjowelepj Dios po'ó. Yuwá tjowelepj: “Profeta* 
püné way jupj. Quina israelpan* jis capj tjep'ya'sa Dios.” 

17pjü way Judea mo'o tapatja, pjü sin tji'yüsa Jesús jas tjijyünsa 
tepe'á, niswa tüpü'ü. Judea ne'aj p'in tapatja, sin tji'yüsa wa niná. 


majamas. 
(Mateo 11.2-19) 


18 Juan jus nleya wa Jesús jas tjijyünsa tepe'á, niswa tüpü'ü. Juan 
bautizar* líjitsja püna p'in. Jupj discipulopan* tjowelepj jupj lal nin 
tepyalá. Tjowelepj wa jupj lal pjü way Jesús pajal 'üsüs líjitsja. 19Juan 
jupj discipulopan mát'eya jis lal tjevele jis la cuwis, sin tjejyama qjuis 
Jepa Jesucristo nt'a jis la veles jupj lal. Tjevele ca nin la veles: “¿Ncu jipj 
ninana Dios tjevele ca jas majamas cupj nt'a? éNcu p'a wa la nucum?" 
20Mpes Juan discipulopan Jesús nt'a tjil. Ne'as tjil na, tjowelepj: 

—Juan el Bautista qjuisin tjejyama jipj nt'a. Tjevele ca nin mvelecj: 
¿Ncu jipj ninana Dios tjevele ca jas majamas cupj nt'a? ¿Ncu p'a wa 
la nucum? 

21 Yupj ne'aj tjatja na, pülücj malala jisas jis tji'yü'sa lis tjiji Jesús. 
Pajal si tsjunú, jis tji'yü'sa la tjiji wa. Lapanenpan malala lis tjajay 
yupj nepenowá. Jesüs jis tji' yü' sa la gii wa yupj. Pülücj yun Ma 
Jesús tjevele Juan sin a tjejyama jis lal: 

—Lowa, tjowelé Juan lal nun tjapja'aqué napj nt'a, tjowelé nun 
tjunucú wa. Yun tulucj 'ücj januc quinam. Ma polel jiltsja 'ücj lyawuñ 
quinam. Jis p'üy tjamaja jis tji'yü'sa wa quinam. Jis pjats' la topj 

'ücj piyyacañ quinam. Tecya'liñ nepenowá sin tjüjünsüpj wa 'ücj jis 
la püt'üs quinam. Napj velé wa t'emel cjuwá jis lal Dios 'üsüs la tjiji 
yupj mpes. Pjü niná lejay napj, Dios tjevele jin. 23'Tjowelé wa Juan 
lal: jupj newa pyona napj mpes, 'ücj jos nsem jupj pajal —nin tjevele 
Jesús Juan sin tjejyama jis lal. 

24Tjil niyom nenem. Tjil na, Jesús tjevele Juan po'ó ne'aj tjatja jis 
lal. “¿Tsjan mpes tjalawü nun Juan nt'a, jupj wa cjuwá nt'a tüpü'ü na? 
¿Tsjan mpes quelel nucutsja jupj? ¿Ncu visyú si lapjüna jinwatsja jupj? 
¿Ncu nenéyawa p'a casá jólatsja? Nin tulucj. 25¿Tsjan mpes tjalawú 
jupj nt'a? ¿Tsjan quelel nucutsja? ¿Ncu 'üsüs sa capyatsja? Nin tulucj. 
Niyom 'üsüs sin quípetsja pajal pülücj jatatj lovin. Jis wa po 'üsüs 
yustapj nt'a patja yupj. 26¿Tsjan mpes tjalawü Juan nt'a? ¿Tsjan quelel 
nucutsja? ¿Ncu profeta* quelel nucutsja? Nin. T'üc' way profeta jupj. 
Más püné jupj p'a profetapan jis lal. 27Dios Popel tjevele Juan po'ó 
pajal püna. Dios tjevele Juan jupj jomozo. Tjevele ca jas majamas jupj, 
ne ca 'ücj la mijis napj cuwistsja mpes. Tjevele Juan ca mveles napj 
mpes, mpes la p'a ca nus nucucj napj tjacuwis na. Ninana tjevelá: 

“Tjapjaca jipj. Namozo se jam, 
mwalá ca mim jipj lal. 
'Ücj la mijis mpes, más 'üsüs ca nsem jipj jay na. 

28 Juan más püné pjü puna tapatja jis lal, quina patja jis lal wa. Nin 
p'in, pjú way Dios si jütüta sin popé más noypan yupj jupj lal. Nin p'iyá 
tsjictjacj Dios si jütüta sin popé, más noypan yupj jupj lal”, tjevele Jesús. 

29 (Pjü tjepjyacañi Jesús tjevelá, pjü tjowelepj 'üsüstsja yupj jis lal 
Dios si jütütá. Nin p'iyá tjowelepj wa impuesto jat'anquepj. Juan 
bautizar* lis tjiji yupj yas nam. 30Mop'in fariseopan* ma jisastsja 
Juan bautizar la siji, mpes ma bautizar lis tjiji. Niná Dios jostsja yupj 
la mijicj ma jisastsja yupj. Nin p'iyatsja Moisés* popel sin !yüsa lajay.) 

31 Mpes Jesús tjevele: “¿'Oyn nyuca lajay quina patjá? ¿Pjacj jinwá 
yupj? 32Tsjictjacj jinwá yupj, pülücj 'a si mulú nt'a. Tsjictjacj nenem ts'a 
tin la p'a tsjictjacj jis lal, la p'a ma quelel pjelaii mpes. Mpes yümücj 
javelepj la p'a jis lal: Nun ma quelel pjwelequé fiesta lijicj jinwá. Ma 
wa quelel pjwelequé tyoquecj jinwá. Cupj flauta* la tjipjyusacj. ¿Tsjan 
mpes ma tjüpjwelequé, fiesta nt'a lajay jinwá? Locopyaya pajal tülü 
la tupuyú, nujamica tepe'e jinwá?” Nin javelepj tsjictjacj, pjelañ na. 

33"Nin p'iyá javelepj quina patjá Juan lal, napj lal 'ots'ipj. Juan el 
Bautista tjac! na, la pülücj ve ma tjelyaja. Uva 'üsü lovin ma tjümü'ü 

jupj. Mpes nun welé: 'Lapanen jupj jos mo'o pü'ü. Nin mpes nin liji 
jupj- ci e napj tjacuwis. Napj p'iyá niná Yomen Dios jas 
Newa nin  malala wa welé napj nin po' ó. Nun welé napj pajal lya lovin. 
Welé 'üsú mü'üs, ne maná. Nun welé niyom impuesto jata'epj sejamica 
napj. Malala nyuca lajay sejamica napj, welé nun. Malala welé cupj 
cjay manas mpes. Nun ma solejé tsjan nujos nun. 35Cupj cjay manas 
'üsüs lijicj. 'Üsüs tepyala Juan la tjiji mpes. 'Üsüs wa tepyala napj la 
tjejay mpes. Nin mpes ca jus cülayé cupj qjuiyólatsja 'üsüs. Nin lovin 
'üsüs lajay jis lal", tjevele Jesús. 


Fariseo wo nt'a tjemey Jesús. Quepj 
pjaní 'üsüs la tjiji Jesús mpes. 

36Yom pjaní Simón lotsja. Jupj fariseo* watsja. Jupj tjevele Jesús lal 
jupj jostsja Jesás ncuwim, nlajas jupj lal. Mpes fariseo wo nt'a tjemey. 
Tjá'asa, tjelyaja Jesús. 37Ne'aj p 'in, púliicj patja nta, quepj tüpü'ü. pjü 
jupj. Quepj jus nleya Jesús fariseo wo nta já'asatsja, lyájatsja jupj. 
Nin mpes ne'aj tjemey wa. Botella pajal 'üsüs justa teque'e jupj. Niná 
botella pe mpestsja, pe alabastro lotsja. Perfume botella jul tóücatsja. 
38Jesüs cjüip'a'a tjemey, toñca quepan, tsjom jyatsja nt'a. La tipiya 
jupj, quepan. Jesús tsjom jas tji'its'a jun la puyupj lal. Jay ts'üil lal 
tsjom tjicjyücja. Tsjom po la tje!yot'a jupj wola mpes. Perfume lal jas 
tjecjyo'la wa. Tjüwüi'i jupj Dios 'ücj perdonar liji malala nyuca lajay. 
Nin mpes tjac! jupj Jesús nt'a. 

39Fariseo* tjinyuca wa quepj la tjijá. Fariseo p'iyá Jesús lal tjevele 
ncuwim, nlajas. Niná tjinyuca na, jólatsja: “Profeta* tulucj yom niná. 
Profeta ca jus nlayes pjacj niná jupj po le 'et'é. Ca jus nlayes malala 
jupj. Malala nyuca liji quepj niná." 

40 Jesús seletsja nin jólatsja jupj, mpes jupj tjevele: 

— Simón, napj quelel velé jipj lal. 

Fariseo* tjevele: 

—Mwi. 

41 Mpes Jesús parábola* tjevele jupj lal. Jas tji'yüsa la tjiji Dios nasa 
perdonar la tjiji quepan. Nin mpes quepj pajal quelel liji jupj. Ninana 
parabolas: 

—Yom pjaní t'emel prestar lis tjiji niyom mat'eyá, p'a jawas t'emel 
ca nca'actsja, jaylacj la mijictsja yupj. Pjaní way quinientos jaylacj 

ca la mijistsja, ma'ajapj cincuenta way p'in ca jaylacj la mijistsja. 
42 Mop'in manas jis t'emel cjuwá. Ma polel jaylacj la tjajay. Nin mpes 
yom tjevele 'ücj lovin t'emel ma jaylacj lajay yupj. 

Jesüs la tji'yüya fariseo* lal: 

—¿Cana pajal quelel la mijis yomen? 

43—Más pülücj way leveltsja, más ca quelel la mijis jupj ca nacj 
—tjevele Simón. 

—T'üc! tjevelen jipj —tjevele Jesús. 

44 Jesás la nujuya, quepj tjinyuca, newa Simón lal tjevele. 

—Tjinyuca jipj quepj nina —tjevele jupj—. Jupj pajal quelel la niji. 
Nin tulucj jipj lal. Jipj ma quelel la nejay. Nap] wya mo'ó tjacuwis 
na, 'iisú ntsjam la patsj ma ntje'an jipj. Quepj nina ntsjam tji'its'a jun 
la puyupj lal, jay ts'üil lal ntsjam tjicjyücja. 45Jipj ma po la tje'yotj 
namas. Quepj nina janmacj ntsjam po la tje!yot'a jupj wola mpes 
nas tjacuwis na, pajal quelel la niji mpes. 46Aceite* pjaní jaylacj lal 
ma nay jas tjecjyolol nay pjucj. Perfume pülücj jaylacj lal ntsjam jas 
malala nyuca la tjiji. Ma ca nin nola niswá. Pjü la tjiji, pjú perdonar 
la tjejay napj. Jupj pajal quelel la niji, mpes ca jus nlayen niná. P'a 
wa tsjicj way p'in quelel la niji. Nin mpes ca jus nlayen pjaní way p'in 
perdonar la tjejay jupj. 

48 Jesás quepj lal tjevele wa: 

—Napj perdonar la 'ejay malala nyuca la tjejay. Ma nin nola quinam. 

49La p'a Jesús lal tjalá. Yupj yólatsja: “¿Tsjan mpes Jesús 'ücj 
perdonar liji quepj malala nyuca la tjiji?" 

50 Jesús tjevele quepj lal: 

—Tepyon mpes ti tjü'ü'sa, 'ücj ca cus ncoñicon Dios. 'Üsüs mim. 


Nequem nepénowa cus tocoii Jesüs. 


8 1Locopyaya Jesús tjuwine Galilea mo'ó la veles ne'aj tapatja 

jilal. Pülücj patja nt'a tjemey, más 'in la! way patja nt'a tjemey 
'ots'ipj. Lovin p'a nt'a tjemey jis lal la veles Dios po'ó. Pjü jis walap'a'a 
tjevele tsjan 'üsüs tepyala quinam Dios 'üsüs la tjiji mpes. Tjevele 
Dios ca müjü'tüs nosis casá. 

Püna p'in Jesús niyom dóceya lis ttya, ca yupj tsji' la mijicj jupj mpes. 
Yupj cus tocoii Jesús. 2Nequem nepenowá cus tocoñ wa jupj. Jesús 
tji'yü'sa lis tjiji yupj yas nam malala jisastsja mpes. Lapanenpan nepénowa 
malala lis tjajay püná. Jis tji'yü'sa lis tjiji wa jupj. Quepj pjaní María 

lotsja. Magdalá mpe 'eseptsja jupj. Lapanenpan siéteya pje'á la ts'iya 
Jesús María jos mpe. 3Quepj p'a wa Juana lotsja. Chuza jatstom waytsja 
jupj. Chuza Herodes auxiliar waytsja jupj. Quepj p'a wa Susana lotsja. 
Cus tecyofica wa. P'a wa nequem pülücj cus tocoñ wa. Yupj yuts'a'á 
tja'ayapj 'ücj la püt'üs Jesús, 'ücj jis la patj wa Jesús apostolpan* dóceya. 


Pülücj piyacañ Dios tjevelá. Nepénowa lajay jupj tjevelá, 
nepénowa ma nin lajay. 
(Mateo 13.1-23; Marcos 4.1-20) 


4Pajal pülücj 'a jis tiimyula Jesús nt'a. Newa p'a mpe tjiquil p'a wa 
pülücj patja mpe. Pülücj 'a si mulutsja na, parábola* tjevele Jesús, 
sin la 'üsüs jis la jay. Ninana Jesús tjevelá: 5“Yom setel sine wínetsja. 
Na'aj li ts'iyá sínetsja jupj. Mpes sine na, setel nepenowá pala tinca 
júmiicj casá. Mpes pala ta'á tjajatsj setel. Tsipyaya tjalá wa setel nina. 
6Setel nepenowá peme casá palá tinca. Tecyojo na, ts'its'e tepyala 'üsü 
pja mpes. 7Setel nepenowá jam nt'a palá tinca. 'A mulá si t'ünü. Pajal 
qjuisiyama tepyala, mpes jupj sínetsja ma si t'iinú. 8Setel nepenowá 
'amá 'üsüs casá pala tinca. Tecyojo, jis t'yüna. Pülücj tjevelai yupj. 
Setel pjaní sine popé setel cien tjevelai”, tjevele Jesús. 

Parabola” t'üc' tjevele na, yümücj tjevele: “Najas pjü tjapja'aqué, 
pjü nusin tjü'üsüs napj tjevelé". 

9?Locopyaya jupj discipulopan* la tjü'üy jupj lal tsjan sin 'yüsa lis 
tjiji parábola* mpes. Yupj salejeptsja ma setel po'o tjevele jupj. 

10 Jesús jis wala tjevele: “Dios ma se 'aya pjü gente sin !'yüsa 'oyn 
nyuca jyü'ta jupj. Jupj nu 'yaya nun ca nusin mü'üsüs niná. P'a jilal 
parábola* mpes sin 'yüsa lejay la p'in. Mpes t'üc' ca nsem niná: 

"Yupj januc, newa ma yola se palá tsjan mpes januc niná. 
Yupj pjyacar, mop'in ma sin 'yiisa. 

11”Ninana nusin 'yiisa lejay parabola” mpes: setel Dios tjevelá jinwá. 
12Setel nepenowá jümücj casá palá tinca, nepénowa pjyacai jinwá. 
Dios tjevele tjepjyacaü yupj. Locopyaya diablo* jac', t'e'enca yupj 
tjepjyacar. Yo! pe'e liji jupj. Diablo ma jos yupj japon Dios tjevelá. 
Ma jos yupj ca 'ücj mpatjam Dios lal. 

13"Setel peme casá pala tinca, nepénowa pjyacañ jinwá 'ots'ipj. Dios 
tjevelá pjyacai na, po 'ücj jisas japon yupj. Mop'in ma lajay Dios jos 
jin. Tsjutsj ts'üil cjuwá jinwá yupj. Tsjicj way japon la p'in. Locopyaya 
diablo* malala vele yupj jis lal, mpes yupj quelel malala nyuca lajay. 
Malala nyuca quelel lajay na, ma nin lajay Dios tjevele jin. 

14”Setel nepenowá jam mo'o palá tinca, nepénowa pjyacañ jinwá 
'ots'ipj. Dios tjevele tjepjyacaü. Newa ma lajay Dios tjevele jin. Pajal 
nin yola malala pyala mpes. Po jisas t'emel. Po jisas yupj ca 'ücj jisas 
nsem nosis nt'a. Nin mpes ma 'üsüs lajay yupj, Dios jos jin. 

15"Setel p'a wa 'amá 'üsüs casá palá tinca, nepénowa pjyacaii jinwá 
yupj 'ots'ipj. Yupj pjyacaii Dios tjevelá. Ma yo! pe'e. Po 'üsüs witjacj 
yupj. Ma la tsuwil. Malala pyala na, newa 'üsüs lajay Dios jos jin. 
Nin mpes t'üc! lajay Dios tjevele jin", nin tjevele Jesús Dios Popel 
pjyacaü mpes. 


Dios jos gente ca sin mü'üsüs jupj velá. 
(Marcos 4.21-25) 


16 Jesús p'a parabola” tjevele yupj jis lal. Ninana tjevelá: “Yom 
yo je si müjü na, ma tsjo'oy lal jun t'yo'na. Ma cjan 'alá 'yonsa jupj. 
Campanya si jünsa, mpes pjü wama jiquil pjü 'ücj januc jupj 'owus. 
17Nin p'iyá Dios ma pjo'na jupj quelel sin 'yiisa liji. Püna ma jis 
tje'yaya sin la 'üsüs, ninda pjü way ca sin mü'üsüs la mijis. Püna ma 
sin tji'yüsa, niná ca jus nlayecj. Niná 'ücj ca jus nucucj nsem. 18Mpes 
tin tjajama 'üsüs tjapja'aqué Dios velá. Nun quelel nusin !yüsa, p'a wa 
ca nusin mü'üsüs la mijis jupj. Nin p'iyá pjü jis lal. Dios jisas, mpes ca 
sin mü'üsüs. Nepénowa ma quelel sin 'yüsa. Pjyacaii p'in. Mpes ma 
ca polel sin !yüsa Dios mpes. Sey c'a ca la mijis jupj. Yupj yola yupj 
sin !yüsa Dios mpes, sin !yüsa tulucj yupj”, nin tjevele Jesús. 


Jesüs pajal quelel liji Dios jos jin lajay. 
(Mateo 12.46-50; Marcos 3.31-35) 


19 Jesús jamay tjac' jus la nuc, jüpülücpan tjiquil wa jupj nt'a. Mop'in 
ma polel ne'as tjil Jesús nt'a, pülücj tantan tjatja mpes. 20Nin mpes 
ne'aj tjatja sin popa pjaní tjevele jupj lal: 

—Jemay pje'á toiica, pyülücpan pje'á leje wa yupj. Quelel jis januc yupj. 

21 Jesús jupj wola tjevele: 

—La p'a wa namay jinwá yupj napj lal, mpülücpan jinwá yupj napj 
lal. Yupj pjyacaii Dios velá, lajay wa jupj vele jin —nin tjevele Jesús. 


Jesüs tjijyü'ta lüpjü, 'üsü püné 'ots'ipj. 
(Mateo 8.23-27; Marcos 4.35-41) 
22P'a jyawca na, barco* wama tjemey Jesús jupj discipulopan* jis 
lal. Tjevele yupj jis lal: 

Pajal jas tjelyapjiinú lüpjüs 'üsű püné nt'a. 'Üsü 
la tjepjetpjets!é. (San Lucas 8.23) 


—Mas 'üsü püné na'aj po!ó. 

Mpes tjil. Pajal la püné, pajal campwila waytsja 'üsüs. 23Tjil 
na 'üsü casá, tüpü'ü, tjejyá Jesús barco* mo!ó. Tjejyá na, pajal 
jas tjelyapjünü lüpjüs 'üsü püné nt'a. 'Usú la tjepjetpjets'é mpes 
'üsú wama tjemey barco mo'ó, mo'o ca mpit'as. Nasa quelel pwila 
Jama barcas. 24Mpes jupj discipulopan* jupj nt'a tjil, jas tiquilquil, 
tjowelepj: 

—Qjuis Jepa, qjuis Jepa, qjuis qjues nt'ancam. 

Jesús tsyülümü, jis capj tjeve'le lüpjü, 'üsú 'ots'ipj. Mpes lüpjü 'üt'ün 
nasa tepyala. Nin p'iyá 'üsü tji'lyü'sa quinam. 25 Discipulopan* jis lal 
tjevele Jesús: 

—¿Tsjan mpes ma poné napj ca nucopj mp'acj? 

Lacj tjeyapj yupj. Pajal yólatsja Jesús la tjiji mpes. Yuwá tjowelepj: 
“T'üc! way yom niná pasal püné way. 'Ücj si jütüta liipjú, 'üsü püné 
'ots'ipj, ne nin lajay jupj jyü'ta jin." 

Jesús pje'á lis ts'iya lapanenpan. 
(Mateo 8.28-34; Marcos 5.1-20) 

26Locopyaya 'üsü na'aj po!ó tjil, Gadara mo'ó. Gadara 'üsü na'aj po!ó 
Galilea lal. 27Barco* mpe pje'á tjemey Jesús. 'Amá casá toñca naya, 
yom tjac! pülücj patja nepé la nüjüsü Jesús. Lapanenpan tapatja yom 
jos mo'ó, tjüjütütj jupj. Püs way jas pjütpjüt' tüpü'ü jupj. Ma wo mo'ó 
tüpü'ü; panteón nt'a tüpü'ü. 28Jupj Jesüs jus tjinyuca na, yümücj la 
tipiya, tüic' jin tjüjünsü Jesús wolap'a'á. Yümücj tjevele: 

—éTsjan mpes napj nt'a tjacuy? Jesús jipj. Dios Jatjam jipj. Más püné 
way Dios pjü jis lal. La 'e mon ma malala la mijin napj lal. 

29 Yom jactsja na, Jesüs tjijyü'ta ca pje'á mim lapanen yom jos mpe, 
mpes nin tjevele yomen. Püna la pülücj lapanen pajal malala la tjiji 
jupj lal, mpes gente ne'aj patja tjajamapj jupj. Mos t'asiyü tsupaptsja, 
tsjom t'asiyü tsupaptsja wa cadena* mpes, acero mpes wa. Mop'in 
tsjan mpes tsupaptsja t'anca jupj, ne lapanen tjemyana jupj wa cjuwá 
nt'a. 30 Jesús la tji'yüya jupj lal: 

— éTsjan lyá jipj? 

Yom tjevele: 

—'Pülücj' napj nlá. 

Lapanenpan pülücj jos mo'o tapatja ne nin. 31Lapanenpan pajal la 
tjomon Jesús lal jupj ma ca jis müjü'tüs mal jul pajal campwila mo'ó, 
lapanenpan jis capj tyüla nt'a. 32Ne'aj p'in yupj tjelejeii nt'a malana 
pülücj tjelyawui, tjalá yupj neven nt'a. Lapanenpan pajal la tjomon 
Jesús lal jupj ca jis ma'ayas mal malana jisas mo'ó. Jesús jis tje'yaya 
nin la mijicj yupj. 33Tjil yom jos mpe. Malana jisas mo'o tjil yupj. Nin 
la tjajay na, malana pjü ts'equeneii neven palavin; 'üsü püné mo'o 
tjil yupj. Jis qjues t'anca, tecya'liñ. 

34Malana jajamapj niná tjunuc na, ts'equeneñ yupj. Pülücj patja 
nt'a tjowelepj nin tepyalá. Wa pjaní pjaní lejeñ nt'a tjowelepj wa yupj. 
35Mpes pülücj tjil jis la nuc tepyalá. Jesús nt'a tjil. La nyújústiñ yomen, 
lin lacasana lapanenpan jupj jos mo'o tapatja. Jesús wolap'a'a tjá'asa. 
Sacapyá quinam jupj, 'ücj jólatsja quinam. Lacj tjeyapj yupj nin tepyala 
mpes. 36P'a witjacj tjunuctsja Jesús tji'yü'sa la tjiji yomen. Mpes tjowelepj 
la p'a jis lal 'onin ne yom niná tji'yü'sa quinam. 'In lacasana lapanenpan 
jupj jos mo'o tapatja. 37Nin mpes pjü Gadara mo'o tapatjá, pjü la tjomon 
Jesús ca mim yupj nepé. Pajal lacj tjeyapj, ne nin la tjomon yupj. Mpes 
barco* wama tjemey Jesús, tjemey niswá Galilea nt'a. 

38Custjay ma tjemey na p'in, niná yomen, lapanenpan jupj jos mpe 
tjil p'iyá, tjevele Jesús lal. La tjemyona Jesús lal jupj ca ma'ayas jupj 
lal jama. Jesús ma jostsja jupj ca mim quinam. Jesús jupj wo nt'a jas 
tjejyama, tjevele: 

39 —Niswa wya nt'a jutja. La p'a jis lal ca mvelen pajal 'üsüs way 
la tjiji Dios jipj mpes. 

Mpes tjemey yomen, la tjiji Jesús tjevele jin. Pjü jis wala tjevele 
ne'aj pülücj patja nt'a. Tjevele pajal 'üsüs way la tjiji Jesús jupj mpes. 


Jesüs jas tjijyünsa tepe'á. Niswa tüpü'ü la tjiji. Quepj püs way 
malala jos tji'yü'sa la tjiji wa. 
(Mateo 9.18-26; Marcos 5.21-43) 

40 Jesús !üsú na'aj po'ó ne'as tjemey na, pülücj 'a jis tjimyula ne'aj. 
Po 'ücj jisastsja Jesús la nyüjüsüñ. Püs way la tjunuc jupj ncuwim. 
41 Ne'aj yom tjac' Jairo ló. Jepa waytsja jupj judiopan* 'a si mulú nt'a. 
Jupj wola 'amá 'alá tje'yonsa Jesús wolap'a'á. Pajal la tjemyona Jesús 
lo cuwis jupj wo nt'a. ^2Jupj jucucus nasa quelel pé'etsja ne nin. Jairo 
popa pjaní waytsja jupj, año dóceya tyá'atsja jupj quinam. Mpes tjemey 
Jesús. Tjemey na, pülücj jis capj tocoñ, cus tjeletjatj. 

43Ne'aj tjac! wa quepj malala jos. Año dóceya newa 'os tepyálatsja, 
ma tji'yü'sa. Pjü jupj t'emel jis tje'yaya doctor witjacj, leméliyu jaylacj. 
Pjü ma polel 'yü'sa la tjajay jupj. ^^Jupj Jesús cjüip'a'a tjac' quinam, 
jas quip po'o velai po la tje'yot'a. Leñ way tji'yü'sa jupj. 'Os tjapjaja. 

45 Jesús jis la tji'yüya ne'aj lejen jis lal: 

—¿Pjacj nin po la tje'yot'a? 

Pjü tjowelepj ma nin la tjajay yupj. Pedro tjevele: 

—Nejepa, pülücj tantan t'asiyü lejeñ jipj nt'a, cyapj jaletjatj. Pülücj 
jin po la 'otj. 

46Niswa tjevele Jesüs: 

—T'üc' way pjaní way nin po la tje'yot'a. Pjaní tji'yü'sa la tjejay jin 
najastsja napj. 

47 Quepj jus nléyatsja ma polel pjo'na, ne tjac'. Ticyücüyü, pajal 
lecj tjeyá mpes. Jupj wola 'amá 'alá tje'yonsa Jesús wolap'a'á. Pjü 
jis walap'a'a tjevele tsjan mpes po la tje'yot'a Jesús. Tjevele le way 
tji'yü'sa jupj, po la tje'yot'a na. 48Jesús tjevele jupj lal: 

—Ncucus, jipj tepyon napj polel 'i 'ü'sa lejay, mpes 'i tjü'ü'sa jipj. 
Ma nin jele t'as. 'Üsüs mim quinam jipj. 

49 Newa quepj lal véletsja na, yom tjac' jepa wo mpe, tjevele jepa lal: 

—Tepe'e cyucus. Po ma pajal la tjemyona qjuis Jepa lal quinam. 

50 Jesús nin tjapjaca na, Jairo lal tjevele: 

—Po ma lecj tjeyá. Mponen p'in napj polel cyapj p'yacj ne cü'ü'süs 
ca jupj. (Jupj seletsja jupj ca 'üsüs la mijis, mpes nin tjevele.) 

51Wo nt'a tjac' na, Jesús ma jis tje'yaya pjü way wama tjil, cus la con. 
Nepénowa cus tocoii p'in, Pedro pjaní way, Juan pjaní way, Jacobo p'a 
wa, tsjicj jamay p'a wa, popay p'a wa. 52La p'a pülücj pajal yümücj 
la puyuptsja. 'Aplijílatsja tsjicj tepe'e mpes. Jesús tjevele yupj jis lal: 

—Po ma la tupuyú. Ma tepe'e, tjejyá p'in. (Jupj seletsja jupj ca 'üsüs 
la mijis, mpes nin tjevele.) 

53Yupj tjuwi'iñ, la tjüpjüts'ün Jesús. Salejeptsja t'üc' way tepe'e 
tsjiquis. 54Jesús pjü sin tjejyama tjil yupj. Tsjicj tepe'á mos ntjúi'le, 
yümücj tjevele: 

—Tsjicj, jin tjijyünsa. 

55Mpes jupj cjües tjac! niswá quinam. Leñ way jas tjijyünsa, nyucunü 
tepyala. Jesús jis tjijyü'ta lo 'ayas lo las tsjiquis. »6Tsjicj jamay, popay 
po yólatsja Jesús 'üsüs la tjiji mpes, mop'in nin Jesús jis tjijyü'ta ma 
jis la veles p'a jis lal ninana tepyalá. 


Niyom dóceya sin tjejyama Jesüs, tsji' la mijicj Dios mpes. 
(Mateo 10.5-15; Marcos 6.7-13) 

9 1 Jesús 'a jis tjimyula lis tjiji jupj discipulopan* dóceya. Jis tje'yaya 
'ücj pje'á la ts'i pjü lapanenpan. Jis tje'yaya wa 'ücj si 'ü'sa lis mijicj 
malala jisas. 2Nin la tjiji na, sin tjejyama jis la veles pülücj jis walap'a'á 
malala jisas la 'ü'süs lis mijicj 'ots'ipj. 3Ninana Jesús tjevele yupj jis lal: 
“Nun nasa lowú tsji' lojí napj mpes, ma ca nt'a nun p'a jawasa nujos 
mpes. Po ma tjacjaj t'o, 'opopa ma t'o wa, ve ma t'o wa, t'emel ma t'o 
wa. Ma wa ca mát'eya nsem nusin quip. ^Wa pjaní nt'a ja'ayapj nu la 
püt'üs nun, janmacj jupj wo nt'a mpatjaqué yupj patja nepé lowú nas. 
5"Nepénowa ma ca jisas nsem nun tjuculá. Ma ca jisas nsem nun 
welé napj mpes. Nenéyawa nin ca nsem pülücj patja nt'a. Mpes lowa 
yupj mpe. Lowú na, nun jis tsjam sin tjowowojó, ca palá ntüncüs 
pjüpjüs. Nin mpes ca sin mü'üsüs la müjí Dios ma japon jinwá yupj 
quinam", nin tjevele Jesús niyom jupj sin tjejyama jis lal. 6 Mpes tjil 
niyom dóceya. 'A mulú patja nt'a tjelyawuñ. T'üc' tjowelepj na, p'a 
nt'a tjil lovin. Newa pülücj jis walap'a'a tjowelepj tsjan 'üsüs tepyala 
quinam Dios la tjiji mpes. Malala jisas jis tji'yü'sa lis tjajay wa yupj. 

Judiopan jis jepa ma seletsja pjacj ne Jesús. 
(Mateo 14.1-12; Marcos 6.14-29) 


7Herodes tjapjaca wa Jesús la tjiji po'ó. Tjapjaca wa jupj apostolpan* 
la tjajay po'ó. Herodes jepa waytsja Galilea nt'a. Pajal lapj jólatsja jupj 
tjapjaca mpes. Ma seletsja jupj pjacj ne Jesús. Nepénowa javeleptsja 
Jesús ne Juan el Bautista. Juan tepe'e püna p'in. Yupj tjowelepj Juan 
jas tjijyünsa, niswa pü'ütsja. 8Nepénowa javeleptsja Jesús ne Elías*. 
Elías profeta* püné püna tüpü'ü jupj. Nepénowa javeleptsja p'a profeta 
Jesús. Tjowelepj jupj püna tepe'e, jas tjijyünsa, niswa pü'ü p'in jupj. 

% Herodes ma tepyona yupj tjowelepj. Tjevele: “Juan tulucj jupj. Juan 
mwen tana tjejyocj, tji'yünan jupj. éPjacj nina? Jupj ne pajal 'üsüs liji 
mpes javelepj.” Herodes po quelel nyúcatsja Jesús. 


Jesús pülücj jis tje'yaya tjalá. 
(Mateo 14.13-21; Marcos 6.30-44; Juan 6.1-14) 

10 Apostolpan* tjiquil Jesús sin tjejyama mpe. Tjiquil na, Jesús lal 
tjowelepj tsjan la tjajay yup). Pina p'in sin tjejyama tsji' la mijicj jupj 
mpes. Quina Jesüs yupj jis lal tjemey Betsaida nt'a, pülücj patja nt'a. 
Yusapj tjil yupj. 11 Mop'in yusapj tuluctsja. Pajal pülücj jus nlay jupj 
tjemey, mpes jupj nt'a tjil yupj. Jupj 'ücj jos la nüjüsü yupj. Tjevele wa 
yupj jis lal 'oyn nyuca jyü'ta Dios. Malala jisas jis tji'yü'sa lis tjiji 'ots'ipj. 

12T'awaná tepyala, nasa quelel t'yaja. Mpes Jesús apostolpan* 
dóceya tjiquil jupj nt'a, tjowelepj jupj lal: 

—Pjú sin tjejyama, ne'aj ca mal jis wa nepénowa lejei nt'a, jis wa 
pjaní pjaní lejeü nt'a 'ots'ipj. Ca la mpalacj ca'aj 'ücj ca mpatjam, 
müjünarn. Ve jaylacj ca la mijicj jis la las yupj. Cjuwá jis wa qui'á. 

13Jesüs jis wala tjevele: 

—Nun p'iyá jis ma'ayá nlajacj. 

Niyom tjowelepj: 

— Pan cínquiya tya'acj p'in, cjul mát'eya tya'acj p'in. ¿Ncu jyas cupj 
ca nlaca ve jaylacj la mijicj pjü jis la las? 

14Niyom pajal pülücj, sey cinco mil ne'aj tjatja ne nin. Más 'in pülücj 
waytsja ca nacj, más 'in la! way ca nacj. Pülücj pajal. Jesús tjevele 
jupj discipulopan* jis lal: 

—Jis müjü'tü majatjum pjü. Cincuenta cincuenta 'a mulú ca majatjum 
yupj. 'Ücj nepénowa más tin pülücj 'a mulú jatja, nepénowa más tin 
la! way jatja yupj —tjevele Jesús. 

15Discipulopan* nin la tjajay. Jis tjüjütütj pjú majatjum, mpes tjatja 
yupj. 16Jesús pan cínquiya nt'ya, nt'ya wa cjul mat'eyá. Tsjun po'o 
tjinyuca, tjevele Dios lal tjüwüi'i ve tje'yaya mpes. T'üc' tjevele na, 
la tjelepta taná pansas. Nin p'iyá 
cjul la tücüeme wa. Jis tje'yaya 
discipulopan jis la 'ayas ne'aj tjatjá. 
17 Yupj pjü way t'üc' tjalá. Pjü jis 
col pit'a tepyala yupj. Ma polel pjü 
tjalá yupj. Yupj ma tjalá, quiliyú 
mo'o t'olon quinam discipulopan. 
Pan cínquiya jatatsja p'in, cjul Quiliyü dóceya tipit'a pan tsjictjacj 
mát'eya jatatsja p'in. (San Lucas 9.16) lal, cjul tsjictjacj lal wa. 





Pedro tjevele Dios jas tjejyama Jesüs nosis nt'a. 
(Mateo 16.13-19; Marcos 8.27-29) 


18P'a jyawca na, Jesús jusapj Dios lal tjevele. Discipulopan* ne'aj 
p'in tjatja jupj nt'a, ne jupj jis la tji'yüya: 

—éPjacj ne napj jin javelepj gentas? 

19 Yupj jupj wola tjowelepj: 

—Nepénowa javelepj jipj Juan el Bautista p'iyá. Nepénowa javelepj 
jipj Elías*, pina tüpü'ü p'iyá. Pla wa javelepj profeta* p'a wa jipj. Püna 
ti tipü!í, jin tjijyúnsin, niswa püt', nin javelepj gentas. 

20 Jesús nin p'iyá la tji'yüya discipulopan* jilal: 

—Ne nun épjacj ne napj jin nujola nun? 

Pedro wola tjevele: 

— Cristo jipj. Jipj ne Jepa Püné Dios tjevele ca jas majamas qjuis 
capj la p'acj. Jipj mpes ca 'üsüs mpatjaquecj Dios lal. 

21 Jesús pajal jis tjijyü'ta ma ca nin mvelecj p'a lal. 22Tjevele: 

—Napj p'iyá niná Yomen Dios jas tjejyamá. Dios jos pajal malala 
ca ma palas napj quinam. Co'müypan* ma ca jisas nsem napj. Nin 
p'iyá sacerdote* noypan. Nin p'iyá Moisés* popel sin 'yüsa lajay. Ma 
ca jisas napj yupj. La p'a ca ma 'ü'nacj. Ntjü'ünan tyan, ts'ac' cont'e 
naya ca nin müjünsü. Ca mpü'üs niswá. 

23 Jesús tjevele wa pjü jupj discipulopan* jis lal: 

—Nun popa quelel ncapj cyoñica, ma ca nin la mijis jupj jos jinwá. Nin 
ca la mijis napj lejay jinwá. Napj cruz* po'ó ca ma pats'. Malala ca mpalas 
wa jupj, ncapj cyorica mpes. Jupj ca jas mü'üsüs napj mpes. Pjü jyawca 
ca jola nsem 'ücj nsem jupj lal malala pyala jupj lal, ncapj cyoñca mpes. 

24Nepénowa ca quelel jis capj mp'a'sacj yupj p'iyá. Ma ca jisas malala 
se palá, mpes ca mvelecj napj lal japon tulucj. Yupj ma ca mpatjam Dios 
lal. Nepénowa nca'liii napj lal japon mpes. Más 'üsüs ca jis mpalas yupj 
la p'a jis lal. Yupj lovin ca mpatjam Dios lal. 25Nepénowa pülücj jatatj 
nosis nt'a, mop'in ma polel patja Dios lal. Pjú way jatatj nosis nt'a ca nacj. 
Newa 'üsüs tulucj pjü niná, yupj ma polel patja mpes. 

26"Napj p'iyá niná Yomen Dios jas tjejyamá. Nun nu tjemaycas napj 
mpes, ne mayca wa ca nsem napj nun mpes, niswa tjacuwis na. Nun 
nu tjemaycas napj velé mpes, ne mayca wa ca nsem napj nun mpes, 
niswa tjacuwis na. Niswa cuwis na, pjü ca nucucj pajal püné way napj, 
Mpapay jinwá. Ncuwis Dios angelpan* jis lal. 27 Nepénowa nun popa 
ca nucú Dios ca müjü'tüs nosis nt'a. Custjay ma taca'liqué na p'in, nun 
ca nucú niná. T'üc' nina —tjevele Jesús. 


Jesüs jas jaw tepyala Dios mpes. 
(Mateo 17.1-8; Marcos 9.2-8) 


28 Ts'ac! ocho tjejyawca na, más 'in pülücj ca nacj, más 'in la! way ca 
nacj, joc' mo'o tjemey Jesús la veles Dios lal. Pedro lal tjemey, Juan 
lal tjemey wa, Jacobo lal tjemey wa. 29Jesús Dios lal véletsja na, jupj 
wola p'a casá justa tepyala. Jas quip pje tepyala, tjejyawca, menmené 
jinwá. 30Leñ way niyom mát'eya lay jis tepyala, Moisés* pjaní way, 
Elías* ma'ajapj, püna tapatja yupj. 31Jisas jaw yustapj lay jis tepyala 
yupj, Dios pü'ü nt'a yustapj jinwá. Jesús lal tjowelepj. Tjowelepj 'onin 
ca mpa'is jupj Jerusalén nt'a. Dios jostsja ca nin mpalas ne quina ca 
nsem, tjowelepj yupj. 

32Pedro po ja vyatsja. Nin p'iyá niyom p'a wa. Tjijinaii yupj. Jis tsyülümü 
na, tjunuc Jesús po 'üsüs jas jaw jústatsja. Tjunuc wa niyom mát'eya ne'aj 
lejeiitsja jupj lal. 33Locopyaya niyom mát'eya quelel jiltsja Jesús nepé. 
Jiltsja na, Pedro Jesús lal tjevele: 

—Nejepa, po 'üsüs qui'á jyatjaquecj. Ts'epjel cónt'eya ca sin müjünsüm 
cupj. Pjaní way jipj mpes ca nsem, pjaní wa Moisés* mpes ca nsem, pjaní 
wa Elías* mpes ca nsem. 

Pedro molo tjevele jupj. 34Nin véletsja na, mol lay tepyala, palá tjac' 
yupj jis capá nt'a. Mol t'asiyá toñca, mpes discipulopan* pajal lacj tjeyapj. 
35Mol nepé vele pjactsja. Tjevele: “Niná napj Natjam. Napj la t'ya jupj. 
Tjapja'aqué jupj velá." 36T'üc!' tjevele na, Jesús jusapj toñca tjunuc yupj. 
Nin tepyala na, discipulopan ma tjowelepj la p'a jis lal yupj tjunuc joc' 
mo!ó. Yuwá p'in tjowelepj niná. 

Jesús más püné lapanenpan jis lal. 
(Mateo 17.14-21; Marcos 9.14-29) 


37Yaya joc! mpe palavin tjiquil. Palavin tjiquil na, pajal pülücj Jesús 
nt'a tjiquil la nyüjüsüñ. 38Yom pjaní yupj sin popa yümücj tjevele: 

—Po najas jipj ca cus mp'a'san natjam. Napj mpopa pjaní way jupj. 
Jusapj way jupj. 39Lapanen tjüi'le jupj neneyawá. Ntjúi'le na, lei way 
li piyú natjam. Jun jyu'ya, pajal cyücüyü wa, mpes lampe plyoya. 
Lapanen malala liji jupj lovin. Ma quelel jama jupj. 49 Napj la tjemyon 
jipj discipulopan* jis lal yupj ca pje'á la nts'iyacj lapanen. Ma polel 
nin lajaytsja yupj. 

41 Jesús jis wala tjevele: 

—Nun ma poné napj lal. Malala nujola pajal. Pajal püs li nuc nun 
ca mponé napj lal. Püs way tüpü'üs nun lal quinam. 

Tjevele wa yom lal: 

—Jetjam lal ncuwim napj nt'a. 

42Yom jatjam jactsja na, lapanen pala la ts'iya jupj. Jun jyu'ya, 
cyücüyü la tjiji. Jesús cus tjeve'le lapanen. Tji'yü'sa la tjiji yom jatjam, 
niswa tje'yaya popay. 43Pjü ne'aj po yólatsja pajal 'üsüs la tjiji Jesús. 
Pajal püné Dios, yólatsja yupj. 

Newa nin yólatsja, Jesús pjü way 'üsüs la tjiji mpes. Mop'in nin, 
jupj tjevele jupj discipulopan* jilal: 

44 —Nusin tjü'üsüs niná napj ca mvelé. Napj p'iyá niná Yomen Dios 
jas tjejyamá. Dios ca ma'ayas niyom ca malala la ma jicj yupj jisas jinwá. 

45 Yupj ma sin tji'yüsa jupj tjevelá. Dios ma jis tje'yaya sin tji'yüsa, 
mpes nin. Yupj lacj tjeyapj mpes ma quelel la 'üytsja jupj tsjan mpes 
nin tjevele. 


Jesús tjevele pjacj más püné nsem. 
(Mateo 18.1-5; Marcos 9.33-37) 


46Discipulopan* pajal nin yólatsja cana yupj popé más püné nsem. 
47 Jesús jus nléyatsja nin yólatsja yup), mpes tsjicj way tecyumaná, 
t'empe way tjijyünsa. 48Tjevele yupj jis lal: 

—Najas nun ma nujola noypan nun p'iyá. Najas 'üsüs lojí la p'a jis 
lal napj mpes. 'Üsüs loji na tsjicj nina lal, t'üc' way 'üsüs loji wa napj 
lal. 'Üsüs loji na napj lal, t'üc! way 'üsüs loji wa Dios lal, jupj ne nin 
tjejyama qui'á. Nin mpes velé nun popé más in tsjicj way jin jola jupj 
p'iyá pjü way jis lal, más püné way jupj p'a lal —nin tjevele Jesús. 

Dios mpes tsji' lajay, pjü Dios ts'uyupj jis lal tsji' lajay. 
(Marcos 9.38-40) 

49 Juan tjevele Jesús lal: 

—Nejepa, jus tjinyucucj yom p'a wa lapanenpan pje'á li ts'iyatsja 
jupj. Jipj lyá tjevele mpes lapanenpan pje'á la ts'iya. Tjevelecj jupj lal 
ma nin ca la mijis jupj, ma ncuwa popa ne. 

50 Jesús tjevele jupj lal: 

—Po ma müjü'tü jupj ma ca nin la mijis. Jupj p'a casá jola nun lal 

tulucj, nucopj p'ya'sa p'in jupj —nin tjevele Jesús. 


Jesús ma ts'i tji'ina Samaria mo'o tapatja jis lal. 


51Leñ way Dios quelel myánatsja Jesús tsjun po'ó jupj pü'ü nt'a. Püna 
p'in Dios tjevele 'ona ca mpalas. Mpes Jesús po quelel jámatsja Jerusalén 
nt'a. Jostsja ca Dios jos jin mpalas. 52Jesás mwalá sin tjejyama niyom 
nepenowá Samaria* nt'a, pülücj patja nt'a. Quelel 'ücj lajaytsja ne'aj way 
mpü'üm, majas Jesús jupj discipulopan* jis lal. 53Ma polel nin la tjajay 
yupj. Samaria mo!o tapatja ma jisastsja ne'aj ncuwim Jesüs, Jerusalén nt'a 
quelel jámatsja mpes. (Samaria mo'o patja ma jisas Jerusalén mo'o patjá.) 
54 Jesús discipulopan mat'eyá, Jacobo pjaní way, Juan p'a wa, jus nlay yupj 
ma jisastsja Jesús ncuwim, mpes yupj tjowelepj Jesús lal: 

—Qjuis Jepa ¿ncu jyas ncupj jyü'tücj 'awa palá nyacas tsjun nepé, 
jis mü'ümüs yupj pjú? 

55Nin tjowelepj mpes Jesús la nujuya, yus tjinyuca, jis capj tjeve'le. 
Malálatsja jupj lal nin la mijicj yupj. Tjevele: 

—Nun ma solejé pajal malala welé, niná welé na. 56Napj niná Yomen Dios 
jas tjejyamá. Napj tjacuwis jis capj la p'acj nosis casá patjá, ca yupj mpatjam 
Dios lal. Ma najas malala se palá ne ca ma mpatjam Dios lal —nin tjevele Jesús. 

Nin tjevele na, p'a nt'a pülücj patja nt'a tjil yupj. 


Jesús tjevele 'oyn nyuca 'ücj sa coii jupj. 
(Mateo 8.19-22) 

57 Jümücj casá jiltsja na, yom pjaní tjevele Jesüs lal: 

—Napj ca cyapj ncoii jun ta'á jipj quelel jay nt'a. 

58 Jesús tjevele costa way cus la coii jupj. Tjevele: 

—Gato selván yupj jis jomwen jul jinañ, tsipyaya yupj jis tsintsil 
lajay. Nin tulucj napj lal; napj nawá 'a cjuwá. Napj p'iyá niná Yomen 
Dios jas tjejyamá. 

59 Jesús tjevele yom p'a wa lal: 

—Ncapj tecyorica. 

Yom niná tjevele: 

—Ntje'aya la nuc mpa'is mpapay p'in. Tepe'e na ca cyapj ncoii. 

60 Jesús tjevele ma polel la nuc jupj cus la coii. Tjevele: 

—La p'a wa 'ücj 'amá jis la toc jis pülücj tepe'e na. Yupj p'iyá tecya'liñ 
jinwá, yupj ma japon Dios lal. Jipj ca mim, mvelen pjü jis walap'a'á 
Dios mpes. Ca mvelen Dios ca yupj jis Jepa nsem quinam. 

61 Yom p'a wa Jesús lal tjevele: 

—Nejepa jipj. Cyapj ncoñ p'a jawas. Ntje'aya mis mvelé jum wa 
nepé mwalá way p'in. 

62 Jesús tjevele jupj lal: 

—Püna la tjejay po jyas custjay, jipj ma polel lejay Dios 'i jütütá. 
Nin p'iyá jipj le ts'ec na ma cjüipe nyuc jipj. Cjüipe nyuc, jipj ma polel 
'üsüs tsji' lejay. 


Jesüs niyom setenta sin tjejyama tsji' la mijicj Dios mpes. 


10 1Locopyaya qjuis Jepa Jesucristo niyom p'a wa lis t'ya, tsji' 
la mijicj Dios mpes. Setenta lis t'ya jupj. Mwalá sin tjejyama 
yupj jupj quelel jámatsja nt'a. Mat'e mat'e sin tjejyama. Pülücj patja 
nt'a sin tjejyama. Pjaní pjaní patja nt'a sin tjejyama wa. Jun ta'á jupj 
quelel jámatsja nt'a sin tjejyama jupj. 2Niyom setenta jis lal tjevele: 
"Pülücj 'ücj ca cus ncoñcocj Dios, quina ma sa coii jupj custjay. Pülücj 
velaü jinwá yupj. Namozopan po pjaní way. Costa way pjü jilal la 
cuwis yupj. La moná Dios lal mozopan más pülücj ca sin majamas, 
más pülücj jilal ncul Dios nt'a. 
3"Lowa quinam. Nusin tji'yüsa: napj p'iyá nusin jyam malala witjacj 
nt'a. Napj selé nun ma polel nucopj p'o'sá nun p'iyá. Oveja* tsjictjacj 
jinwá nun. Coyote jinwá ts'a 'in yupj. 4Lowú na, po ma t'emel t'o nun. 
Po ma ve t'o nun. 'Ücj jis la t'as caitas, mop'in caite p'a wa ma ca 
nt'a. Nujola t'as Dios mpes tsji' lojí. Po ma nu tyantaná nu la lapaná. 
5"Wo pjaní wama lowú na, lovin mwalá way mvelé: Dios pajal 
'üsüs la siji wosis niná nt'a patja jilal, ne yupj ma ca malala nyuca 
yola ncu ca malala mpalas”. 6Ca nacj wa nt'a pü'ü quelel 'üsüs pü'ü 
Dios lal, mpes jupj ca 'üsüs mpü'üm nun nin tjowelé mpes. Jupj ma 
quelel 'üsüs pü'ü Dios lal, ma ca nin cüpalas nun tjowelé. Nun p'in 
ca 'üsüs mpatjaqué custjay. Ma ca malala nyuca nujola nun pjü mpes. 
7Nun mwalá tjüjünaqué nt'a newa müjünaqué. Tjalajá, müsiqué wa 

yupj nu ja'ayapj. Pjaní tsji' liji na p'a wa mpes, p'a wa ca ma'ayas jupj, 
tsji' la tjiji jaylacj. Nun tsji' loji napj mpes. Nin mpes 'ücj nu ja'ayapj 
yupj. Po ma wosis wosis nlawü la moná müjünaqué ne'aj. Po ma p'a 
la tjomoná, nasa to'á quinam 'ücj jünaque nt'a. 

8"Ca nacj pülücj patja nt'a lowü na, yupj ca jisas tjuculá, ca jisas 
ca nacj nun welé yupj jis lal Dios po'ó. Nin tepyala na, lovin tjalajá 
yupj nu ja'ayapj. ?Ne'aj way ninana ca la müjí Dios mpes tsji' loji 
mpes. Malala jisas jis tjü'ü'süs lis tjüjí. Ne'aj patja jis lal tjowelé: 
Dios jyü'ta. Quelel jyü'ta quinam nun nt'a.' 19 Nenéyawa pülücj patja 
nt'a tjalawü na, yupj ma ca jisas nsem nun tjuculá, ma ca jisas nsem 
nun welé yupj jis lal Dios po'ó. Nin tepyala na, jis wa nepé jümücj 
campalanya lowa. Tjowelé: 11 “Úpjú qjuis tsjom pü'ü nun potjaqué 


nin p'in ma nujostsja.' Nin ca mvelé nun. 

12”Yupj ne'aj patja ma jisastsja nun tjowelé Dios mpes, Dios pajal ca jis 
capj ntülüs p'a jawas, malala lajay jis capj tyüla na. Nin liji na, más malala 
nsem yupj jis lal Sodoma mo'o tapatja jis lal. T'üc' nina”, nin tjevele Jesús. 

13 Tjevele wa pülücj patja nepénowa mpes: “Malala ca nu mpalas, Corazín 
mo'o potjaqué. Malala wa ca nu mpalas nun, Betsaida mo'o potjaqué. 
Pajal nola nun mpes. Napj namozopan pajal 'üsüs la tjajay nun nt'a, gente 
p'in ma polel lajay jinwá. Nun nujola Tiro mo'o patja pajal malala. Sidón 
mo'o patja pajal malala, nujola nun. Nun p'in malala. Napj namozopan 
pajal 'üsüs la cüjaytsja yupj nt'a, nun nt'a la tjajay jinwá, yupj püna ca 
'aplijila cüpalastsja malala la tjajay mpes. Nasa ca sin 'ücüipaptsja pülül 
si tsutsca, nasa 'üpjü sin 'ücjololtsja wa 'aplijila mpes. Yupj nasa quelel 
la cüjaytsja Dios. 14Dios pajal ca nucopj ntülüs pla jawas, malala lajay 
jis capj tyüla na. Nin liji na, más malala nu mpalas Tiro mo'o patja jis 
lal. Más malala nu mpalas Sidón mo'o patja jis lal. 15Nin p'iyá velé wa 
Capernaum nt'a patja jis lal. Nun ma ca nlawú Dios pü'ü nt'a. Tecya'liü 
patja nt'a ca nlawú”, nin tjevele Jesús pülücj patja nepénowa mpes. 

16Tjevele wa jupj sin tjejyama jis lal: “Nun napj mpes welé. Mpes 
pjyacaii na nun welé, pjyacañ wa napj velé. Ma jisas nun, ma wa jisas 
napj. Ma jisas napj, ma wa jisas Dios. Jupj nin tjejyama", nin tjevele Jesús. 


Niyom setenta niswa tjiquil. 


17 Tjil niyom setenta, Jesús sin tjejyama mpes. Niswá tjiquil na, po 
'ücj jisastsja yupj. Tjowelepj: 

—Qjuis Jepa, pajal !üsüs qjuis tepyala tjeleque na. Jipj lyá velecj 

na, 'üsüs polel lijicj. 'Ücj pje'á li ts'iyacj lapanenpan jipj lyá velecj na. 
18 Jesús yupj jis lal tjevele: 

—Satanás* jepa jupj lapanenpan jis lal. Nun tsji' la tjújí na napj mpes, 
napj tjinyuc Satanás palá tjeyaca tsjun nepé. Menmené jinwá palá 
tjeyaca. Püné waytsja pina. Malala tepyala jupj quinam. 19T'üc' way 
napj la tjejay más püné way nun diablo* lal. Qjuis enemigo way jupj. 
Diablo latsj jinwá jupj, tsjev jinwá jupj. Quelel malala la siji gentas. 
Mop'in püné tulucj jupj nun jis lal. Napj la tjejay nun 'ücj malala lojí 
diablo, latsj jay jotsjá jinwá. Diablo polel malala liji, newa ma ca nin 
nujola t'as. Napj la tjejay nun 'ücj jü'tü ma nin la mijis jupj. Jupj ma 
polel malala la numijis. 20 Nun polel pje'á lo ts'iyá lapanenpan, mop'in 
nin, ma nin mpes 'ücj nujisas t'as. Nun lovin ca mpatjaqué Dios lal. 
Nin mpes Dios nun jis lá tepyaca tsjun po'ó. Nin tepyala mpes 'ücj 
nujisas t'as nun —nin tjevele Jesüs. 


'Ücj jostsja Jesús jupj Popay lal. 
(Mateo 11.25-27; 13.16-17) 


21Nin tjevele na, Jesús pajal 'ücj jos tepyala Dios Cjües la tjiji mpes. 
Jesús tjevele Dios lal: “Mpapay, Jepa pajal püné way jipj tsjun po'ó, 
nosis casá nin wa. Nepénowa pajal pülücj salejepj jin yola. Pajal sin 
'yüsa jin yola. Niná sin 'yiisa tulucj. Jipj ma jis tje'yan sin tji'yüsa 
niná jipj lejay. La p'a wa tsjictjacj jinwá. Yusapj ma sin !yüsa. Jipj sin 
tji'yüsa lis tjejay la p'in, mpes nin salejepj niná jipj lejay. Jipj pajal 
'üsüs. Jipj jyastsja mpes nin quinam. 'Üctsja jipj lal”, nin tjevele Jesús 
jupj Popay Dios lal. 

22 Jupj tjevele wa: “Mpapay pjü way ntje'aya. Leñ pjacj ca jus cülayes 
pjacj ne napj. Ma salejepj napj ne Dios Jatjam. Mpapay p'in selé. Leh 
pjacj ca jus cülayes pjacj ne napj Mpapay. Napj p'in selé. Napj quelel 
sin !'yüsa lejay nepenowá. Yupj p'in salejepj pjacj ne napj Mpapay”, 
nin tjevele Jesüs. 

23Nin tjevele na, jupj taná tjinyuca, tjevele wa jupj discipulopan* 
jis lal: “Nun nucü quinam, niná püna tjowelepj ca nin mpalas. Dios 
pajal 'üsüs la tjiji nun mpes nun nucú jupj lijá quinam. 24T'üc' way 
profetapan* pülücj püna tapatjá, po quelel januctsja nun nucú, lovin 
ma tjunuc yupj niná. Po quelel pjyacaiitsja nun pjo'oqué, lovin ma 
tjepjyacaü yupj niná. Nin p'iyatsja jepa noypan pülücj jis lal." Nin 
tjevele Jesás niyom setenta jis lal, yupj niswa tjiquil na. 

Dios jos 'üsüs lijicj pjü jis lal. 
25Yom pjaní ne'aj torica, jupj seletsja Moisés* popel. Quelel la 
tyüyatsja jupj Jesús lal, mpes ca jus nlayes ncu t'üc' vele Jesús Dios 
mpes. Yom tjevele Jesüs lal: 

—¿Tsjan más 'ücj la mejay napj ne Dios la mijis 'ücj mpü'üs lovin 

jupj lal? 
26 Jesús jupj wola tjevele: 

—¿Tsjan tepyaca Moisés* püná, Dios qjuis tjijyü'tá? ¿Tsjan mo'o 

velen jipj Dios Popel mo'ó? 
27 Yom Jesús wola tjevele: 

— Dios Popel vele jipj *pajal ca quelel la mijin Dios, jipj Jepa Püné. 
Pajal ca tsji' la mijin jupj mpes lovin. Ca jupj jos jin la mijin. Lovin 
ca jele mpalas jupj pajal 'üsüs. Jupj Popel vele wa jipj ca quelel lis 
mijin ne'aj patjá. Jipj p'iyá quelel la 'ejay jinwá ca quelel lis mijin 
yupj' —nin tjevele yom niná Jesús lal. 

28 Jesús tjevele jupj lal: 
—T'üc' tjevelen jipj. Lovin nin la cüjay, 'üsüs ca mpü'üm lovin Dios lal. 
29 Yom niná jostsja la p'a ca yola nsem jupj 'üsüs la tji'yüya, mpes 

tjevele wa Jesüs lal: 

—Dios jos napj quelel lejay ne'aj patjá. ¿Pjacj ne'aj pü'ü napj lal? 

30Jupj nin la tji'yüya mpes, Jesüs jas tji'yüsa la tjiji más 'ücj pjü 
way jupj wo jin popa jola t'as. Más 'ücj quelel la siji pjü. Ninana Jesús 
tjevelá: 

— Yom israelpan* popa palavin tjemey Jericó nt'a. Jerusalén mpe 
tjemey jupj. Jümücj nt'a pwecapan ntji'liñ jupj. Pjü tepequeñ jupj 
tya'atsjé, tjat! wa jas quip, jas pjütpjüt' tepyala. Mo'o süp jupj, ne tjil 
yupj. Nasa way pe'e naya, tjil yupj. 31 Yacjaya nepé tjac! wa yom pjaní, 
sacerdote*. Israelpan popa watsja jupj. Ne'aj way quelel jámatsja jupj 
la p'in. Yom pajal mo'o 'üsüp tjinyuca na, campapj way tjemey jümücj 
nt'a, tjemey. 32Locopyaya, p'a wa tjac', yom levita*. Israelpan popa 
watsja jupj. Nenéyawa Dios wo* nt'a tsji' la tjiji. Jus tjinyuca wa yom 
pajal mo'o 'üsüp, ne campapj way tjemey wa jümücj nt'a. 33Locopyaya 
p'a wa nepé tjac', yom Samaria* mpe 'esepj jupj, israelpan jis enemigo. 
Yom pajal mo'o 'üsüp nt'a tjac' jupj. Po jólatsja malala tepyala mpes. 
34 Yom mo'o 'üsüp nt'a tjemey. 'At'anca mo'o ts'yuca aceite", vino 
'ots'ipj, leméliyu mpes. 'At'anca nt'a tsyu'pa jupj. Soysoy casá tje'yonsa. 
Wa jinaii nt'a tjemyana jupj, tjejyama jupj. 35 Ya quelel jámatsja jupj, 

yom Samaria mpe 'esepj. Mpes t'emel c'a mát'eya tje'yaya yomen wa 
juts'a'á. Pülücj jaylactsja yupj jis lal t'emel c'a. Tje'yaya na, tjevele: 
“In tjejyama jupj. Más pülücj jaylacj pyala jupj jyaman, jaylacj ca la 
mejay napj, niswa tjacuwis na' —nin tjevele jupj. 

Jesús t'üc' tjevele quinam nina tepyala mpes. 36Jupj tjevele yom 
Moisés* popel seletsja lal: 

—Niyom cónt'eya sin popé écana quelel la tjiji yomen niná pwecapan 


Jesús tjevele: 
—Nin p'iyá la mijin jipj. Quelel lis mijin pjü, jipj enemigopan 'ots'ipj. 


Más 'ücj la pjac Jesús velá. 


38 Jesús newa jámatsja discipulopan* jis lal. Pülücj patja nt'a tjemey 
jupj. Ne'aj quepj jostsja Jesás ncuwim jupj wo nt'a sin mü'üsüs lis 
mijis Dios mpes. Marta lotsja jupj, quepan. 39Jupj t'olapj María lotsja. 
María Jesús jun 'asa'á tjá'asa, tjapjaca qjuis Jepa Jesús jas tji'yüsa la 
tjiji. 4? Marta ma nin la tjiji. Pajal pülücj líjitsia jupj. Ma polel pjü la 
qjuijis. Mpes tjemey Jesüs nt'a, tjevele: 

—Nejepa éncu ma jele nt'alapj ma tsji' liji napj lal? Tjijyü'ta ca 
ncapj mp'a'sas jupj. 

41 Qjuis Jepa Jesucristo tjevele jupj lal: 

— Marta, pajal nin jele jipj, 'aplijila jipj pülücj lejay mpes. 42Más 
'ücj pjaní ninam lejay. Tjapjaca napj velé, jin tjü'üsüs 'onin ne Dios 
jipj Jepa nsem. Jipj pyülücj niná nin liji. Más 'ücj jupj lal si 'üsú Dios 
vele jin, tsji' liji lal. Jupj jas tji'yüsa ma polel lo ta'es p'ampa. 


Jesüs sin 'yüsa lis tjiji la veles Dios lal. 
(Mateo 6.9-15; 7.7-11) 


] ] 1P!a jyawca na, Jesús Dios lal véletsja. Tecyawaja tjevele na, 
jupj discípulo* pjaní tjevele jupj lal: 
—Qjuis Jepa, qjuisin mü'üsüs la mijin la veles Dios lal. Juan el 
wa qjuisin 'yüsa la mijin wa ncupj. 
2Jesüs tjevele yupj jis lal: 
—Dios lal welé na, nin p'iyá ca mvelé: 
*Qjuis Papay, tsjun po'o pút!. 


El Nuevo Testamento en Tol de Honduras, 2da ed. ©2010, Wycliffe Bible Translators 


217 SAN LUCAS 11 


Po qjuisas pjü ca mvelecj jipj pajal 'üsüs. 
Jipj p'in !üsüs pJü jis lal. 

Qjuisas leñ way Jepa nsem jipj pjü jis lal. 

3 Qjuisas wa qjuesé 'an qjuis la las pjü Jyawca na. 

qjuisas perdonar la qjuesejay. 

La p'a malala la qjuisiji na, lovin perdonar lijicj jupj malala la 
qjuis tjiji. 

Qjuis capj tjep'ya'sa wa cupj ma ca 
quelel malala nyuca la mijicj' 

—nin tjevele ca nin mvelecj Dios lal. 

5Jesús sin 'yiisa lis tjiji wa Dios quelel 'yaya jupj ts'uyupj la mon. 
Tjevele: 

——Ca nacj nun popa pjaní ca mim püste mo'oya jupj jomica nt'a. 
Ca mveles jomica lal: Najamica, pan cont'e ma 'en. 6Najamica p'a 
wa campa nepé tjac' quinam. Cjuwá napj tsjan cü'ayá, cülajas jupj.' 

7”Ca nacj jupj jomica ca mveles wa nepé: “Po ma la tjemyona quinam. 
Jun t'yolon jun vilicj quinam. Napj nts'uyupj napj lal patja ncjan nt'a. 
Ma polel nin jyünsü la 'ayas jipj? 8Ca nacj jomica quelel liji mpes 
yaya tulucj. Jupj jomica newa le mona mpes p'in ca ma'ayas jupj. Nin 
mpes jupj ca jas müjünsüs, ma'ayas jupj. Pjü jos ca ma'ayas. ?Mpes 
nin velé nun jis lal, newa la moná Dios lal nun, ne jupj ca nu ma'ayas 
nun la tjomoná. Ma leñ way nu 'yaya, newa la moná, ne jupj ca nu 
ma'ayas nun la tjomoná. Nujisas Dios nucopj mp'a'sas, newa la moná 
nina Dios lal. Newa lo moná na, jupj ca nin la mijis. 19Nun lo mona 
Dios lal, nin ca nt'anqué. Nun lovin p'in lo moná, jupj ca nu ma'ayas. 
Nun newa lo moná Dios nucopj mp'a'sas, jupj ca nin la mijis nun mpes. 

11"Nun ca jus nlayé niná. Nun popa pjaní jatjam tsjicj ve le moná na, 
ma ca pe ma'ayas jupj. Cjul le moná na, ma ca ma'ayas lotsjim. 12Pejey le 
moná na, ma ca tsjev ma'ayas. 13Nunpan malalapan, mop'in solejé 'oyn 
nyuca 'üsüs jis ma'ayá nun sin popa tsjictjacj. Nun jis Papay tsjun po!ó, 
'üsüs way jupj, malala tulucj. Nin mpes nun ca jus nlayé jupj ca nu ma'ayas 
jupj Cjües, nun lo moná na —nin tjevele Jesús jupj discipulopan* jis lal. 


Dios mpes p'in 'üsüs liji Jesucristo. 
(Mateo 12.22-30; Marcos 3.20-27) 
14 Jesús pje'á la ts'iya lapanen yom jos mpe. Yom jos mo'o tüpü'ü 
na, yom ma polel vele la tjiji. Lapanen pje'á tjemey na, yom 'ücj 

vele tepyala niswá. Pülücj tjunuc niná tepyalá. Yólatsja pajal 'üsüs 
Jesús nin la tjiji. 15Nepénowa p'in malala tjowelepj: “Beelzebú se 
p'a'sa Jesús, mpes 'ücj pje'á li ts'iyá lapanenpan. Beelzebú jepa püné 
lapanenpan jis lal." 

16P'a witjacj quelel salejeptsja ncu t'üc' way Dios mpe tjac! Jesús. 
Ma topon yupj. Mpes jisastsja Jesús ca pajal 'üsüs la mijis gente p'in 
ma polel lajay jinwá. Nin mpes quelel sin mü'üsüstsja ncu Dios jas 
tjejyama. 17 Jesús seletsja niná yólatsja yupj. Mpes jupj sin tji'yüsa lis 
tjiji Dios mpes p'in pajal 'üsüs la tjiji. Jupj tjevele yupj jis lal: “Yuwá 
nyucunui jepa pjaní si jütüta nt'a, ne'aj malala ca mpalas pajal. Nin 
p'iyá wa pjaní nt'a. Yuwá nyucunuñ, ma polel 'üsüs patja yupj. Malala 
ca jis mpalas. 18Nin p'iyá Satanás* lal. Jupj nucunü waytsja jupj 
mpes p'iyá, jupj enemigopan 'ücj ca malala la qjuijicj jupj. Nun welé 
Beelzebú ncapj p'ya'sa, ne nin mpes 'ücj pje'á lis ts'i lapanenpan. Ma 
quelel nin la qjuijis jupj. 1? Mop'in nin welé nun. Nun welé Beelzebú 
ncapj p'ya'sa. Nun welé nin mpes 'ücj pje'á li ts'i lapanenpan. Nin 
tulucj. Nun popa nepenowá pje'á la ts'i wa lapanenpan. ¿Pjacj jis capj 
p'ya'sa yupj? Yupj p'iyá ca mvelecj malala welé nun pajal. 20 Dios ncapj 
p'ya!'sa. Nin mpes 'ücj jyütütj pje'á jil lapanenpan. Jupj ncapj p'ya'sa, 
nun 'ücj ca nusin la 'üsüs Dios quelel Jepa já'asa quinam nun nt'a. 

21"Diablo* yom jas tjiyocj jinwá jupj. Jupj tya'a tsjan mpes 'ücj lo 
palan. Pajal mo'o li nucuna ncu jiquil enemigopan. Nin liji, jupj juts'a'á 
'ücj jatja. Pla wa ma polel lo cuwis la ta'es jupj juts'a'am. 22Nin p'in, 
napj más nin tjiyocj jupj lal, más 'ücj le palan napj jupj lal. T'e'é napj 
jupj tya'á tsjan mpes 'ücj lo palan, t'e'é wa jupj juts'a'á. Se 'a niyom 
napj lal tjiquil. Niná napj lejay diablo lal. 

23"Nun ca nujola cüpalas diablo* ncapj p'ya'sa tulucj. Jupj ma jos 
napj lejay, mpes napj ne'enemigo jupj. Jupj ma gente cyuna Dios nt'a, 
napj lejay jinwá. Jupj liji yupj ma jis la winin Dios nt'a", nin tjevele 
Jesüs. 


Ma Dios lal patja, diablo 'ücj jac' yupj nt'a. 
(Mateo 12.43-45) 
24P'a wa tjevele Jesús yupj jis lal. Tjevele Dios leñ yupj jisas mo'ó, 
ca malala jis mpalas. Tjevele: “Lapanen yom jos mpe jama na, 'üsü 
pja nt'a jama wine. Le palá ca'aj 'ücj ca mpü'üm. Lovin ma si nucü, 
mpes vele: 'Püna tüpü'üs nt'a ca mis niswá. Yom nt'a ca mis.’ 2» Yom 
nt'a tjemey na, wosis 'üsüs la tjajapjun jinwá yomen jupj lal. Leñ ne'aj 

yom jos mo'ó. Dios ma pü'ü jupj Jos mo'ó. Mpes wosis pajal 'ücj la 
tjajay jinwá jupj lapanen lal. 26Mpes jama lapanen. Lapanenpan p'a 
wa jis lal jac'. Siete jilal jac. Más malala yupj mwalá way lal. Pjü 
yupj yom jos mo'o jil jis la püt'üs. Mpes locopyaya más malala pyala 
yomen püna lal. Püna lapanen pjaní way p'in jupj jos mo'o tüpü'ü", 
nin tjevele Jesús. 


Dios vele jin lajay ca 'ücj jisas nsem. 


27 Jesús nin tjevele na, quepj pjaní yümücj tjevele Jesús lal 'in 
campapé. Pülücj ne'aj tjatja popa waytsja jupj. Jupj jólatsja Jesús 
tjevele pajal 'üsüs. Mpes tjevele: 

—Po 'ücj jos nsem jemay 'i tjimanunu mpes, 'e tje'aya tsots'. 

28 Jesús jupj wola tjevele: 

—P'a casá velé napj. Gente Dios tjevelá pjyacañ, jupj vele jin lajay 
wa, pajal 'ücj jisas nsem yupj pjü. 


Ma japon Dios jas tjejyama Jesüs, malala. 
(Mateo 12.38-42; Marcos 8.12) 


29 Más pülücj jun 'asas tjiquil Jesús nt'a. Pülücj waytsja yupj pajal. 
'A jis tjimyula ne'aj. Jesús tjevele yupj jis lal: “Nun quina potjaqué 
malala pajal. Nun lo moná napj 'üsüs la mejay gente p'in ma polel 
lajay jinwá. Nin mpes ca nusin mü'üsüs Dios nin tjejyama napj, nin 
welé nun. Ma ca nin la mejay napj. Pjaní way p'in ca la mijis Dios 
lal. Jonás profeta* waytsja püná. 30'Usiis tepyala Jonás lal mpes 
Nínive nt'a tapatja salejeptsja Dios jas tjejyama jupj. Lovin ma nin 
pyala, Jonás lal tepyala jinwá. Nin p'iyá 'üsüs ca ma palas napj, mpes 
quina patjá ca jus nlayecj Dios nin tjejyama. Napj p'iyá niná Yomen 
Dios jas tjejyamá. 

31"P'a wa ca mveles wa nun malala. Pajal piina quepj jepa já'asatsja 
Sur mo'ó Egipto nt'a. Jupj p'iyá ca nin mveles. Pajal campa mpe tjac' 
jupj lo pjac Salomón* tjevelá. Salomón p'a wa jépatsja Israel mo'ó 
pajal piina. Salomón pajal selé waytsja Dios tjevelá. Nin mpes quepj 
quelel pjócatsja jupj tjevelá. Nin tulucj nun lal. Nun lal 'os quinam. 
Más püné napj Salomón lal. Newa nun ma quelel pjo'oqué napj velé. 
P'a jawas Dios ca mveles ncu t'üc' malala la tjajay pjü. Nin jawas 
tjejyawca na, quepj nina ca ntojom nun jis lal Dios wolap'a'á. Ca 
mveles nun malala. Nun ma quelel pjo'oqué, ne nin. 

32"P'a wa ca mvelecj wa nun malala. Nínive mo'o tapatja topon 
Jonás tjeve1á. 'Aplijila Jis tepyala malala la tjajay mpes. Yupj nasa 
quelel 'üsüs lajaytsja. Nin tulucj nun lal. Nun lal 'os quinam. Más 
püné napj Jonás lal. Newa nun ma poné napj velé. P'a jawas Dios ca 
mveles ncu t'iic' malala la tjajay pjü. Nin jawas tjejyawca na, Nínive 
mo'o tapatja ca nlüjüü nun jis lal Dios wolap'a'á, ca mvelecj nun 
malala. Nun ma poné, ne nin”, tjevele Jesús yupj jis lal. 


Dios jy ü'ta jin quelel lajay, yupj ca sin mü'üsüs Dios po'ó. 
(Mateo 5.15; 6.22-23) 

33 Jesús sin tji'yüsa lis tjiji Dios jos yupj sin 'yüsa jupj velá. Tjevele: 
“Yo je si müjü, ma quiliyú lal jun t'yo'na. Ma 'amá jul mo'o 'yonsa jupj. 
Campanya si jünsa, mpes la p'a wama jiquil na, jupj 'owa pjü 'ücj jis 
la nuc. Nin p'iyá liji Dios. 

34Nin p'in, ma pjü sin 'yüsa Dios velá. Nun jis jun jaw jinwá nun jis 
p'üy mpes. Nun jis jun 'üsüs, jas tüpwes 'üsüs way nucú. Nin p'iyá niná 
nun 'üsüs nusin !yüsa na Dios mpes. Nun jis jun malala, jas tüpwes 
ma nucú. Te toñca p'in nucú. Nin p'iyá niná nun ma nusin 'yüsa na 
Dios mpes. 35'In tjajama nun t'üc' way nusin !yüsa Dios po'ó. 36Nun 
t'üc! way nusin !yüsa Dios po'ó, po 'üsüs. Pjü way ca nusin mü'üsüs. 
Lámpara* mpes tjejyawca jinwá ca nsem nun lal", tjevele Jesüs. 


6 


Malala ca jis mpalas fariseopan, malala la tjajay mpes. Nin 
p'iyá ca nsem Moisés popel sin 'yiisa lajay jis lal. 
(Mateo 23.1-36; Marcos 12.38-40; Lucas 20.45-47) 


37 Jesús t'üc' tjevele na, fariseo* pjaní Jesús lal tjevele lo winin lo 
las jupj wo nt'a, lotstac' culupwen nt'a já'asa na. Mpes tjemey Jesús, 
'etjele lo las. 38Fariseo tjinyuca Jesús ma mos tepe'e quelel lyájatsja 
na. Pajal püna Moisés* tepyaca más 'ücj jis mas japatsj jalá. Mpes 
fariseo po jólatsja tsjan mpes ma nin la tjiji Jesús. 39 Mpes qjuis Jepa 
Jesús tjevele jupj lal: 

—Nun fariseopan* pülücj lojí la p'a jis la nuc. Nujisas yupj yola nun 
'üsüs. Ma tliic! way 'üsüs nun. Nunpan pocillo te way jinwá. Pocillo 
pje'á p'in so pü'í jinwá lojí nun. Plato 'ala'á p'in so pü'í jinwá lojí. Wa 
mo'ó pajal te custjay. Nin p'iyá nun. Lovin 'üsüs lojí la p'a januc na. 
Newa malala nun t'üc' way. Nun ts'üisiqué pajal. Po quelel malala 
lojí, ne nin lojí wa niná. 40Ma yola jinwá lojí nun. Dios nun jis p'üy 
la tjiji. Nun jis qjues la tjiji 'ots'ipj. 41 Jupj selé tsjan nujola nun. Jupj 

selé 'üsüs tulucj nun. Mpes 'üsüs nujola t'as nun Dios jos jin. 'Üsüs la 
müjí jupj jos jin. Jis tje'yayá jis t'emel cjuwá jisas. Nin lojí, pjü salá 
nsem nun Dios lal. 'Üsüs wa ca nsem nun nujolá. 

42”Malala ca nu mpalas nun, fariseopan*. Pjü diez popé nun nuts'a'á, 
pjaní 'oyá Dios mpes. Tsjutsj culantro jinwá 'oyá Dios mpes. P'a wa 
tsjutsj ajo jinwá 'oyá. P'a sina popé 'oyá wa Dios mpes. 'Ücj wa nin 
lojí. Malala p'a wa ma lojí. Dios jos 'üsüs lojí p'a jilal. Jos wa quelel 
lojí jupj. Ninana ma lojí nun. Jupj jos ca nin la miijí. Niná lojí na, 
mop'in ca ma'ayá wa nun to'á popé Dios mpes. 

43”Malala ca nu mpalas nun, fariseopan*. Judiopan* 'a si mulú nt'a 
po quelel jotjaqué noypan jatja nt'a. Pülücj lyawuñ nt'a, nujisas la p'a 
wa 'üsüs javelepj nun lal, yom 'üsüs lal javelepj jinwá. 

44”Malala ca nu mpalas, Moisés* popel sin 'yüsa lojí. Malala ca nu 
mpalas wa nun fariseopan*. Nun nujos p'a wa ca yola nsem nun 'üsüs, 
nun loji mpes. Ma t'üc' way 'üsüs nun. Toc patja cruz* cjuwá jinwá 
nun. Cruz cjuwá mpes nenéyawa ne'aj jil ma salejepj tsjan casá jil 
yupj. Nin p'iyá la p'a yola 'üsüs nun Dios lal. Ma salejepj pajal malala 
way nun —nin tjevele Jesüs fariseopan jis lal. 

45Yom pjaní ne'aj já'asatsja Moisés* popel salejepj popa pjaní waytsja 
jupj. Jupj tjevele Jesús lal: 

—Nin velen na, qjuis capj velel wa ncupj. 

46 Jesús jupj wola tjevele: 

—Nin. Malala ca nu mpalas wa nun, nun pülücj solejé Moisés* popel 
po'ó. La p'a su jü'tá pülücj lajay. Pajal costa way nin lajay nun jü'tú. 
Nun p'iyá ma nin lojí nun su jü'tú. Jas tüpwes ma lojí nun. 

47”Malala ca nu mpalas. Püna canapatjá nun popa p'iyá jis tjü'ünan 
profetapan* püná. Quina nun 'ücj justa lojí yupj toc, profetapan patja 
nt'a. Nun nujola 'üsüs loji, ma 'üsüs loji nun. 48 Nun solejé malala la 
tjajay yupj, püna tapatjá. Yupj la tjajay 'ücj nun jilal. Yupj jis tjü'ünan 
profetapan. Nun t'üc' lojí yupj la tjajay. Nun 'ücj justa lojí yupj toc, 
profetapan patja nt'a. 

49”Dios pjü selé jupj. Nin mpes tjevele: ‘Profetapan* sin majam ca 
napj yupj nt'a. Apostolpan* sin majam wa napj yupj nt'a. Yupj ca la 
nts'iyacj yupj, yupj patja mpe. P'a nt'a jil na, pje'á la nts'iyacj wa yupj 
nepé. 50Püna tapatja nun popa p'iyá jis tjü'ünan profetapan. Yupj 
mwalá way nin la tjajay. Quina nun nin p'iyá lojí. Nin mpes Dios nucopj 
ntülüs ca nun pjü mpes, quina patja la tjajay mpes, püna tapatja la 
tjajay mpes 'ots'ipj. Pjü jis tjü'ünan mpes Dios ca nucopj ntülüs nun. 

51 Mwalá way Abel tjü'ünan. Locopyaya pülücj jis tjü'ünan. Judiopan* 
tjú'iinan wa Zacarías. Dios wo* wama tepe'e jupj. Mesa Dios ja'ayapj 
nt'a ne'aj p'in tepe'e jupj. Dios ca jis capj ntülüs quina patjá pjü way 
mpes. T'üc' nina. 

52”Malala ca nu mpalas nun nepenowá, pülücj solejé Moisés* popel. 
Dios jis tje'yaya la p'a 'ücj sin 'yüsa jupj po'ó. Jis tje'yaya 'onin ne ca 
sin mü'üsüs. Nun ma nujisastsja niná. Tjapja'né 'onin ne ca sin mü'üsüs 
yupj. Nun p'iyá ma nusin tji'yüsa Dios tjevelá, ma wa jis tja'ayá p'a 
wa sin !'yüsa yupj —tjevele Jesús. 

53Nepé tjemey na Jesús, ts'a 'in waytsja pajal Moisés* popel sin 
'yüsa lajay, fariseopan* 'ots'ipj. Po jisastsja Jesús malala cüveles, ne 
pülücj mpes la tjü'üy jupj. 54Po tjepjyacañ ncu malala nyuca tjevele 
jupj. Po jisastsja jupj malala nyuca cüveles, mpes ca 'ücj jat' mvelecj 
yupj. Ma quelel lajaytsja jupj. 


Malala ma qjuisas p'a wa ca jus nlayecj 
cupj pyonecj Jesucristo lal. 


1 ) 1Nin jawas pajal pülücj 'a jis tiimyula Jesús nt'a. Pajal pülücj 
mpes jis tsjom jay tjajatsj. Pajal pülücj 'a jis tjimyula na, Jesús 
tjevele discipulopan* jis lal. Pjaní quelel véletsja mwalá way p'in. 
Po jostsja sin 'yúsatsja nina. Ninana tjevelá: “Nujola t'as fariseopan* 
'üsüs lajay la p'a januc nt'a, mop'in ma t'üc' 'üsüs yupj. Yupj malala 
lajay ma si nuc, levadura ma si nuc jinwá. Levadura ma si nuc pan 
püm mo'ó. Yacjaya pansas t'yüna jupj, mpes 'ücj jus cülayes levadura 
mo'o pü'ütsja jupj. 2Nin lovin. P'a jyawca la p'a ca jus nlayecj tsjan 
niná nun poné, ca jus nlayecj nun nujolá. Tsjan cus tüpwijitj, tjapjalen, 
cus ncjoltses ca. Püna tjapjalen, la p'a ca jus nucucj. 3Te toñca nt'a 
tjevelen, tjejyawca na ca mpjacam p'a wa. Pjü leñ nt'a la tjivisan, 
yümücj ca mvelecj pjü pjyacaii nt'a. Mpes ca mvelé nun p'a lal tsjan 
niná nun poné, mvelé nun nujolá. 
4”Ca nacj nepena ca quelel jis mü'ü'nacj nun, napj mpes poné mpes. 
Najamicapan, po ma locj tjeyá yupj jis lal. Nu tjü'ünan na, ma polel 
p'a lajay yupj. »Napj ca nusin !yüsa la mejay pjacj ne 'ücj locj jeyá: 
locj tjeyá Dios lal. Jupj 'yü'na na, 'ücj wa na'aj li ts'iyá 'awa püné nt'a, 
malala lajay jis capj tyüla nt'a. iLocj tjeyá jupj! 
6”Po ma locj tjeyá p'a mpes. Dios jyama nun. Jupj ma ca jo! mpa'is 
nun mpes. Dios ma jo! pe'e tsipyaya tsjictjacj. Tsipyaya cínquiya veinte 
centavos jaylacj. Yupj pajal tsjictjacj way nun lal. 7Dios selé nol jatja 

jits'il. Po ma lecj tjeyá. Más 'üsüs way jipj tsipyaya pajal pülücj jis lal. 
T'üc! way ma ca jo! mpa'is jipj mpes. 

8”Napj velé t'üc'. Nun welé la p'a jis lal nun ncapj coñcó, Dios 
angelpan* jis lal ca mvelé wa napj nucopj cyoñ nun. Napj p'iyá niná 
Yomen Dios jas tjejyamá. 2Nun welé la p'a jis lal nun ma ncapj coñcó, 
Dios angelpan jis lal ca mvelé wa napj ma nucopj cyoñ nun. 

10”Napj p'iyá niná Yomen Dios jas tjejyamá. Malala javelepj napj nin 
po'ó, Dios !ücj perdonar liji yupj. Malala javelepj Dios Cjües po'ó, Dios 
ma ca perdonar lis mijis yupj. Lovin ca jola nsem malala tjowelepj mpes. 

11”P!a jawas niyom ca ncul, ca nu ntji'liñ. Nun lal ca mal wosis nt'a, 
judiopan* 'a si muli nt'a. Ne'aj jat! mvelecj ca nun po!ó, nun ncapj 
coñcó mpes. Jepapan jis walap'a'a ca jat! mvelecj nun po'ó neneyawá. 
Jepa auxiliar jis walap'a'a ca jat! mvelecj nun po'ó neneyawá. Nin 
lajay na, po ma nin nujola t'as nun tsjan ca mvelé yupj jis lal yupj 
malala tjowelepj mpes. 12Dios Cjües nusin mü'üsüs ca la mijis tsjan 
'ücj jis wala ca mvelé. Mpes po ma locj tjeyá nun.” 

Más 'ücj ma t'emel pülücj qjuisas. 

13Yom pjaní pülücj yuwá popa tjevele jupj lal: 

—Tjijyü'ta natjam la mitad ma 'es qjuis papay juts'a'á. Tepe'e qjuis 
papay. Jupj juts'a'á ncupj cuts'a'á quinam. 

—éTsjan pjucj jele napj jyütütj p'a wa la mitad liji jipj lal? Ma juez 
jinwá jyütütj napj. 

15Jesüs tjevele wa ne'aj tjatja jis lal: 

—'In tjajama. Po ma t'emel pülücj nujisas t'as. Po ma ts'üisiqué t'as 
nun. Gente ma nin mpes patja, pülücj jatatj mpes. 

l6Parábola* mpes sin !yüsa lis tjiji quinam niná. Tjevele: 

—Yom pjaní t'emel pülücj tyá'atsja jupj. Jupj 'isine nt'a pülücj tjevyala 
pajal. 17Mpes nin jólatsja: ¿Tsjan la cüjay? Pülücj tjevelahi mpes cjuwá 
ca'aj pyajatj tjevyalá.' 18Mpes jupj tjevele: Nin ca la mejay: napj chiquero 
witjacj sin mojoy ca. Chiquero más noypan ca sin müjünsü. Noypan 
mo'o 'ücj ca mpajatj pjü tjevelañ. Pjü napj nats'a'á 'ücj ca mpajatj ne'aj. 
19Ninana ca nola nsem napj: “Pajal pülücj tyatj napj. Año pülücj t'üc' 
la las nsem, pülücj ne'aj tepyajatj mpes. Ma ca tsji' la mejay quinam 
napj. Nla ca. Mü'üs ca. 'Ücj najas nsem." ' 20Mop'in ma nin tepyala, 
jupj jólatsja jinwá. Dios tjevele jupj lal: “Ma jele jin lejay jipj. Yacjaj 
püste mya pats! ca jipj. Mpes pjü jipj tepyajatj p'a juts'a'á nsem. 

21 Jesús tjevele: 

—Lovin nin ca nsem ninana lajay jis lal. Nosis nt'a pülücj jatatj la 

p'in. Cjuwá yupj lovin Dios lal, mpes pjú ca ncawajas, tecya'liii na. 
22 Jesús tjevele wa discipulopan* jilal: 

—Nin mpes nin velé, po ma pajal nujola t'as tsjan ca nlajá 'ücj nu 
la püt'üs. Po ma pajal lapj nyuca nujola t'as tsjan nusin nqui'pá nun 
jis pülül, nusin 'yawa lowiqué. 23Dios la tjiji nu la püt'üs. Jupj ca nu 
ma'ayas wa nu lo las. Dios la tjiji nun jis p'üy. Jupj nu ma'ayas wa ca 
pülül. 24Nujola t'as sanata po'ó. Yupj ma jasin. Velañ ma jacutj. Cjuwá 
yupj ca'aj ca mo'onsocj yupj yuts'a'á. Dios se 'aya jis la las yupj. Nin 
mpes solejé jupj ca nu ma'ayas wa nun nujos. Nun más 'üsüs sanata 
jilal. Yupj pajal tsjictjacj. 

25”¿Ncu nun más 'in püs way ca mpatjaqué nun, pajal nin nujola 
mpes? Nin tulucj. 26Pajal tsjicj way niná Dios lal; nun p'in ma polel nin 
lojí lovin. ¿Tsjan mpes pajal nin nujola nun pjü nujisas mpes? 27 Nujola 
t'as tsjutsj ts'ituju po'ó. Ma tsji' lajay yupj. Ma wa sa lul. Newa nin, 
tsjutsj ts'ituju más 'üsüs yustapj Salomón* jas quip lal. Salomón jepa 
püné waytsja jupj. Jas quip pülücj jaylactsja. 'Üsüs justa jas tücüi'pe. 
28 Dios liji pajal 'üsüs yustapj tsjutsjum. Tsjutsj lejeii ca nacj yacjaj. Ya 
pwe ca nacj. Nun más 'üsüs tsjutsjum jis lal. Nin mpes ca jus nlayé 
Dios ca nu ma'ayas wa nusin quip. Nun 'ots'ots! way p'in poné Dios lal. 

29"Po ma pajal nujola t'as tsjan ca nlajá, tsjan ca müsiqué. Po ma 
lapj nyuca nujola t'as nun. 30 Dios ma jisas nin yola 'oyn nyuca cüta'acj 
pjü way yupj jisas. Po ma yupj jinwá nujos t'as. Nun jis Papay Dios 
selé nujos niná. 31Lovin nujos t'as ca nin la müjí Dios jyü'tá. Nujos t'as 
pjü ca mponecj jupj lal. Nin lojí, Dios ca nu ma'ayas wa niná nujisas. 


Más 'ücj pülücj tya'acj Dios pü'ü nt'a. 
(Mateo 6.19-21) 
32 Jesús tjevele wa: 

—Po ma locj tjeyá. Nun pjaní way, mop'in no'oveja* jinwá | nun. 
Napj nu jyamá. Nun jis Papay Dios quelel nu 'yaya nun müpjü'tü wa 
jupj lal. 'Ücj jupj lal nin nu 'yaya. 33Mpes nun nuts'a'á vender la müjí, 
t'emel jis tja'ayá jis t'emel cjuwá mpes. Nosis nt'a ca jis ma'ayá nun 
jis t'emel Dios jos jin. Nin lojí, pülücj ca nta'á Dios pü'ü nt'a. Nun 
to'á Dios pü'ü nt'a lovin ma ncawajas ca. Ne'aj pwecapan ma pequeii, 
ma wa jalá calatsas. 34Más 'ücj pülücj to'á Dios pü'ü nt'a. Nun pülücj 
to'á nt'a, ne'aj pajal 'üsüs ca nsem nun jis lal —nin tjevele Jesucristo. 

Más 'ücj Jesús mozopan la nuc patja Jesús jac!. 


35 Jesucristo tjevele wa: 

—Napj ca mis nun mpe; p'a jawas ca ncuwis. Lovin la ma nucú niswa 
ca ncuwis. Lovin la müjí nu tjijyütütj. 36 Mozopan jis patrón la nuc jinwá 
t'as nun. Jis patrón tjemey, tjowaya jinwá napj. Mozopan jis patrón 
ncuwim, mpes la nuc. Jupj jac' na, ca mveles: Jun tjecjyoltse jun vilicj", 
ne leñ way yupj ca jun ncjoltsecj. 37 Jis patrón tjac! na, mozopan po 
'ücj jisas nsem la nuctsja yupj custjay. Po 'ücj jisas nsem yupj newa 
lajaytsja jupj tjijyü'tá. Nin jinwá la müjí nun. Nun jis patrón la p'a jis 
patrón jin tulucj. Jupj ca pasal 'üsüs la mijis jupj jomozopan mpes, 
yupj lajaytsja jupj tjijyü'tá. Jis patrón 'ücj ca la mijis jis ma'ayas jis 
la las. Jis müjü'tüs ca majatjum yupj. Ncuwim jupj, jis ma'ayas jis la 
las. Napj tjacuwis na, nin p'iyá ca la mejay napj nun mpes. T'üc! niná. 

38"Nun napj namozopan. Ma solejé 'ona ncuwis napj. Püste culupwen nt'a 
ncuwis ca nacj. Nasa jyawca na ncuwis ca nacj. Nun newa la nu nucü napj 
cuwis na, po 'ücj nujisas nsem nun. 39Nusin tji'yüsa niná: nun ma solejé 
'ona ncuwis napj. Nin p'iyá yom ne'aj wo ma seletsja 'ona ncuwim pwequepj, 
mpes tjejyá, ma tjejyama jupj wo. Tjejyá na, pwequepj tjac', wama tjemey, 
tüpweca. Ma nin la müjí nun, yom tjejyá jinwá. 49Nun la ntjunucú, lovin la 
tjüjí napj nu tjijyütütj. Napj cuwis na, nun ma ca jus nlayé niná jawas jyawca 
na ncuwis. Nun ca nujola nsem napj ma ca ncuwis custjay —tjevele Jesús. 

41 Pedro tjevele Jesús lal: 

—Nejepa éncu ncupj p'in qjuisin 'yüsa lejay jipj, parábola* niná 
mpes? ¿Ncu pjü sin !yüsa lejay wa nin tjevelen mpes? 

42Qjuis Jepa Jesús tjevele: 

—Niná velé pjü way nomozopan 'üsüs witjacj jis lal. 

P'a parabola” tjevele wa jupj jupj jomozopan sin potó. (Sin tji'yüsa 
lis tjiji ca 'üsüs tsji' la mijicj jupj mpes, jupj leñ na.) Ninana jupj tjevelá: 

—¿Ncu mozopan 'üsüs way nun? Napj ca mvelé mozo 'üsüs way po'ó. 
jupj patrón la tjiji mozo niná jepa tepyala la p'a mozopan jis lal. Tjevele 
ca jis ma'ayas jis ve yupj jalá na. 43Jupj patrón leii na, jomozo nina 
newa 'üsüs liji. Jupj patrón wo nt'a tjac' na, ca nucus jupj jomozo pjü 
ca mveles mozo niná ca pjü majamas jupj juts'a'á popé. T'üc' niná. 

45”Mozo ma 'üsüs liji, p'a casá ca nsem jupj lal. Jupj patrón püs way 
leh ca nacj. Mpes jupj mozo jola: Napj patrón ma 'ucuy quinam’. Malala 

liji jupj ca nacj. Si siipú mozopan p'a witjacj, niyom nepenowá, nequem 
nepenowá. Pajal püné lyaja, pajal püné mü'ü 'ots'ip. Myona jupj. 46P'a 
jawas ncuwim jupj patrón. Mozo ma li nucú na ca ncuwim jupj. Ma ca jus 
nlayes jupj ca ncuwim quinam. Jupj patrón pajal ca cus ntülüs mozo niná, 
malala la tjiji mpes. Jupj patrón lovin nin liji mozopan malala jis lal, yupj 
ma la tjajay jupj tjijyü'tá. 47 Jupj mozo seletsja tsjan jostsja jupj patrón. Jupj 
sin nin ma nin la tjiji, mpes jupj patrón yümücj nsüpüs ca jupj. 48 Mozo p'a 
wa ma selé tsjan jos jupj patrón ca nacj. Malala liji wa jupj ca nacj. Malala 
la tjiji mpes jupj patrón tsjicj way p'in ca cus ntülüs jupj. Tsjicj way p'in ca 
nsüpüs jupj, ma seletsja mpes. Nin p'iyá Dios lal. Dios pülücj jas tji'yüsa la 
cus tjep!ya'sa jomozo 'ücj tsji' la mijis jupj mpes, Dios jos mozo nina pajal 
'üsüs ca tsji' la mijis jupj mpes —nin tjevele Jesús. 


Pjü ma ca nin p'iyá yola Jesüs po'ó. 
(Mateo 10.34-36) 


49 Jesús tjevele wa: 

—Napj tjacuwis la veles pjacj t'üc' nin liji Mpapay Dios jos jin. Napj velé 
'awa jinwá ca nsem. Pajal 'ücj najas nsem napj, t'üc' la tjejay nam. 50 Mpapay 
jos mwalá way malala ne palá, mpes po najas leii way ca nin ma palas, jupj 
jos jin. 51 ¿Ncu nujola napj tjacuwis pjü nin p'iyá yola lis mejay nosis nt'a? Nin 
tulucj. Ca p'a casá yola nsem, napj tjacuwis mpes. (Nepénowa ca mponecj 
napj lal. Nepénowa ca ma mponecj.) 52Jis wa pjaní nt'a, p'a casá yola nsem 
nepenowá p'a jilal. Jis wa nt'a cínquiya ne'aj patja, cont'e ca mponecj ca 
nacj; mat'e ma ca mponecj. Mpes mat'e ca p'a casá yola nsem cont'e jis lal. 
Nin ca nsem quinam. 53Nenéyawa popay ma ca nin p'iyá jola jatjam lal; jupj 
jatjam ma ca nin p'iyá jola popay lal. Nenéyawa jamay ma ca nin p'iyá jola 
jucucus lal; jupj jucucus ma ca nin p'iyá jola jamay lal. Nenéyawa pwisam 
ma ca nin p'iyá jola jupj nuera lal; jupj nuera ma ca nin p'iyá jola pwisam lal. 


Más 'ücj pjü way Dios lal javelepj yupj jisas jupj ma ca jola 
nsem yupj malala la tjajay. 
(Mateo 16.1-4; 5.25-26; Marcos 8.11-13) 
54 Jesús tjevele wa pülücj 'a jis tjimyula jilal: 

— Mol tjac' na t'yaja mo'ó, nun leñ way welé: “Nasa majawus ca’, 
ne nin pyala. 55Nin p'iyá lüpjü jac! na sur mpe, nun welé: “Quina ca 
pajal ma'awus”, ne nin pyala. 56Tsjun po'ó 'üsüs lo palá nucú, nosis 
'üsüs lo palá nucú wa, mpes nusin 'yüsa tsjan ca mpalas. ¿Tsjan mpes 

ma 'üsüs lo palá nucú tsjan pyala quinam, mpes ca nusin mü'üsüs 
tsjan liji Dios? Nun welé nun quelel nusin !yüsa Dios po'ó. T'üc' tulucj. 
Mpes ma nusin !yüsa tsjan liji Dios quinam nun nt'a. 

57"Nujola t'as tsjan más 'ücj Dios lal ca nun la müjí quinam. 58Leñ 
way la müjí niná. Ma nin lojí, malala ca nsem, niná napj velé jinwá 
ca nsem. La p'a quelel t'ya vele jipj po'ó jepa lal ca nacj. Nin jele t'as 
ca 'ücj la mijin jupj lal quinam, jupj ma nin tjevele na p'in. Ma nin 
lejay, jupj ca mim jipj lal juez wolap'a'á. Nin mpes ca cyapj ntülüs. 
Ca mveles jupj auxiliar ca mya manus cawilta mo'ó. 59 Juez ma wa 
ca jin majamas ma pjü way jaylacj la tjejay nas, jupj la tjemyona jin 
p'iyá. Pjü way jaylacj la mijin. Nina t'üc! way —tjevele Jesús. 


Más 'ücj pjü way pajal yola malala la 
tjajay. Más 'ücj Dios jos jin lajay. 
1 3 1Locopyaya nepénowa tjiquil Jesús nt'a, tjowelepj malala 
jis tepyala Galilea mo'o tapatja nepenowá. Dios wo* nt'a tjil 
animal jis la 'ünan, jis la 'ayas Dios mpes. Nin lajaytsja na, Pilato 
tjac!, jis tji'yü'na yupj, mpes jis 'as la tjiwyuca animal jis 'as lal. Nin 
tjowelepj yupj Jesús lal. 2Jesús jis wala tjevele: “¿Ncu nujola más 
malala nyuca la tjajay yupj la p'a wa Galilea mo'o tapatja jilal, mpes 
malala jis tepyala yupj? 3Nin tulucj. Pajal nujola t'as nun p'iyá malala 
nyuca la tjüjí wa. Dios jos jin la müjí quinam. Ma nin lojí, nca'liqué 
ca nun yupj jinwá. 4Siloé nt'a, wosis pajal campanya toñca jis capaná 
tjeyaca niyom diez y ocho casa'á, mpes tecya'liñ. ¿Ncu nujola más 
malala nyuca la tjajay yupj la p'a jilal, Jerusalén nt'a patja jilal? 5Nin 
tulucj. Pajal nujola t'as nun p'iyá malala nyuca la tjüjí wa. Dios jos 
jin la muji quinam. Ma nin loji, nun nca'liqué wa ca, yupj jin p'iyá", 
tjevele Jesús. 
6Parábola* mpes sin tji'yüsa lis tjiji wa niná. Nin tjevele jupj: “Yom 
pjaní yo higuera sínetsja yo witjacj sine nt'a. (Higuera wolas 'ücj la 
pis.) Locopyaya yom nina tjac' jupj higuera nt'a, jupj wolas la tepyala. 
Cjuwá waytsja jupj. Lo valas po'ó, mop'in cjuwá. 7 Mpes jupj tjevele 
jomozo lal: “Año cont'e yo wolas la tjinyuctsja napj. Cjuwá. Mpes 
ca mojocj jupj. éTsjan mpes jupj sin ntojom nínawa momas?' 8Jupj 
jomozo ma jostsja jupj ca nin la mijis. Mpes jupj wola tjevele: Niswa 
tin la 'unyuca así 'otoñi yon año pjaní. Yon t'asiyü ca jay mojocj momas, 
lu'luy ca la mejay. Vaca pwiya'a ca tlasiyú mo'onsó más 'ücj mvalas. 
9P'a año tjejyawca na, pajal 'üsüs mvalas ca nacj. Ma velam, 'ücj le 

jocj. ” Nin tjevele Jesús. (Mpes sin tji'yüsa lis tjiji nin p'iyá ca nsem 
yupj jis lal. Ma 'üsüs lajay Dios jos jin, malala ca jis mpalas.) 


10Sábado* pjaní, nin jawas judiopan* ma tsji' lajay na, Jesús sin 
tyüsa la síjitsja yupj. Wa nt'a, judiopan 'a si mulú nt'a, sin 'yüsa la 
síjitsja jupj. 11 Quepj malala jos tjac' wa ne'aj. Palá pala pwi'tje jin 
wínetsja. Año diez y ocho nas ma polel se t'antsja jupj. Lapanen malala 
jos la tjiji, mpes nin tepyala. 12Jesás jus tjinyuca na, la tjemyona tjac!. 
Tjevele jupj lal: 

—Jipj 'i tjü'ü'sa quinam. 

13 Jesús po la tje'yot'a quepan, ne lei way tji'yü'sa. Jas t'yantsja 
tepyala quepan. Tjevele tjüwüi'i Dios lal, 'üsüs tjevele Dios po!ó. 
14Nin tepyala na, jepa pjaní wo nt'a ts'i tji'ina jupj. Jesús tji'yü'sa la 
tjiji sábado* na, mpes ts!i tji'ina. Jupj jólatsja malala Jesús 'yü'sa liji 
sábado na, israelpan* ma tsji' lajay jawas. Mpes jepa niná tjevele la 
p'a jilal ne'aj: 

—Jyawca séisiya 'ücj tsji' lijicj. Nin jawas nculá nu mü'ü'süs la mijis. 
Po ma nculá nu mü'ü'süs la mijis sábado* na. 

15Jepa nin tjevele na, qjuis Jepa Jesús jupj wola tjevele: 

—Malala way nun. Nun welé napj malala, quepj pjaní cus tjep'yacj 
mpes sábado* na. Nun lovin jis capj p'o'sá nun jis animalpan sábado 
na. !Ücj nun lal nin lojí sábado na. Nun jis buey tsyu'pa toñca lyaja 
na sábado na, nun pjü 'osocté, monú jupj 'üsü mo'ó, ca mü'üm jupj 
sábado na. Nin p'iyá lojí nun jis soysoy mpes. 16Quepj más 'üsüs 
vaca lal. Quepj niná Abraham* püna tüpü'ü popa p'iyá jupj. Satanás* 
tsyu'pa quepj niná, mpes malala jos tepyala. Año diez y ocho newa 
tsyü'patsja jupj. Mpes 'ücj la soc sábado na. 

17 Jesás nin tjevele na, jupj enemigopan jis tjemyayca. Pjü ne'aj 
tjatja 'ücj jisastsja pajal, Jesús pajal 'üsüs la tjiji mpes. 


Ma pjü way Dios jisas, Dios mpes 'a si mulú sin popé. 
(Mateo 13.31-32; Marcos 4.30-32) 


18Mpes Jesüs tjevele: 

—¿Tsjan ca mpalas Dios si jütüta jis lal? Parabola” ca mvelé napj, 
nusin la 'üsüs la mejay tsjan ca mpalas. 19 Mostaza* setel jinwá ca 
nsem. Yom mostaza sine 'amá mo'ó, jupj sine nt'a. Setel niná tsjicj way 
pajal. Locopyaya setel tecyojo, t'yüna, pajal püné tepyala. Yo püné 

tepyala jupj, setel tsjicj way. Püné na, tsipyaya tjiquil, jis tsintsil la 
tjajay yo jay nt'a. (Nin p'iyá ca nsem Dios si jütüta jis lal.) 
20P'a wa nin p'iyá tjevele Jesús: 

—¿Tsjan ca mpalas Dios si jütüta jis lal? P'a parábola* ca mvelé napj, 
nusin la 'üsüs la mejay tsjan ca mpalas. ?1Levadura jinwá ca nsem. 
Quepj levadura tyá'atsja. Harina medida cont'e lal la süpjütj la tjiji 
jupj, pan la tjiji. Levadura mpes pjü jis t'yüna harinas. Nin p'iyá ca 
nsem Dios si jütüta jis lal —nin tjevele Jesús. 


Quina p'in 'ücj Dios ts'uyupj se palá gentas. P'a jawas ma ca 
polel nin la mijicj. 
(Mateo 7.13-14, 21-23) 


22 Jesús newa jámatsja Jerusalén nt'a, mpes nepénowa patja jin 
jámatsja, jis wa pjaní pjaní lejeü jin jámatsja. Ne'aj ne'aj tjemey. 
Yupj tapatja nt'a lovin sin !yüsa la síjitsja. 23Ne'aj patja popa pjaní 
la tji'yüya jupj lal: 

—Nejepa ¿ncu pjaní way p'in ca Dios lal mpatjam, jupj perdonar 
lis tjiji mpes? 

Jesüs tjevele yupj jilal ne'aj: 

24— [n tjajama nin p'in la müjí napj velé jinwá. Niná napj velé jun 
vilicj la'í way jinwá, 'ücj la winin la püt'üs Dios lal. Pülücj ca quelel 
mpatjam Dios lal ne ma ca polel mpatjam jupj lal. 25Dios wo jun 
vilicj jun cjol jinwá quinam. Ts'ac' p'a wa jun t'yolon ca nsem. Jupj 
jun t'yo'na na, nun ma ca polel ne'aj la winin la püt'üs jupj lal. Nun 
nepenowá ca quelel mpatjaqué jupj lal, ne ma ca polel la müjí. Nun 
nepenowá ca mvelé Dios lal: Jipj cupj qjuis Jepa. Jun tjecjyoltse, 'ücj 
qjuis la winin.' Pajal ca la mona, newa ma ca polel ne'aj la winin la 
püt'üs jupj lal. Jupj ca mveles nun lal: “Ma selé ca'aj mpe tjuculá nun. 
Nun ma ncapj coiicó.' 26 Nin mpes nun ca mvelé: “Püna tjelyajacj jipj 
lal. Tjimyüsiquecj jipj lal. Jipj sin 'yüsa la tjejay cupj pyatjaquecj nt!a.' 
27 Newa ca mveles jupj: “Ma selé ca'aj mpe tjuculá nun. Nun ma ncapj 
coñcó. Lowa napj mpe. Nun pjü way malala nyuca loji.” 

28"Nun ca su nucú Abraham", Isaac 'ots'ipj, Jacob 'ots'ipj, pjü 
profetapan* 'ots'ipj Dios jyü'ta nt'a. Yupj ne'aj ca majatjum. Nun ca 
pje'á lüjüqué, mpes nun lüjüqué nt'a yümücj ca la mpuyú. Nun ca wis 
jas nqui'lí, pajal ts'u 'inyá mpes. 29Pülücj ca ncul p'a nepé, majatjum 
jis la las Dios jyü'ta nt'a. Tsiquin mpe ncul wa, t'yaja mpe ncul wa, 
norte mpe ncul wa, sur mpe ncul wa. 30 Nujola t'as: nepénowa más 'in 

malala lajaytsja más leñ way 'üsüs ca jis mpalas Dios lal. Nepénowa 
más 'in 'üsüs lajaytsja más costa way nsem 'üsüs se palá yupj Dios 
lal —nin tjevele Jesús. 

31T'üc! tjevele na, fariseopan* nepénowa tjiquil, tjowelepj Jesús lal: 

—Jutja quiyam jipj quelel jaytsja nt'a. Herodes quelel 'i 'ünana. 
(Herodes jepa pünetsja Galilea mo!ó.) 

32Mpes Jesús yupj jis lal tjevele: 

— Herodes joyomac! jinwá jupj. 'Ücj jos li tsuwile. Lowa, nun ca 
mvelé jupj lal napj newa tsji' lejay. Yacjaj, ya 'ots'ipj ca pje'á la nts'i 
lapanenpan, ca jis mü'ü'süs lis mejay malala jisas. Yaya sipé leñ way 
ca ncawajas tsji' lejay. 33 Newa yacjaj, ya 'ots'ipj, yaya sipé 'ots'ipj 
ne'aj ca mis Jerusalén nt'a. P'a nt'a ma polel jis la ca'liii profetapan*. 
Nin mpes más 'ücj ma pats' napj Jerusalén mo'ó. 

34"Nun Jerusalén nt'a potjaqué, profetapan* su 'ü'ná lovin. Pe lo 
ts'iyaná Dios sin tjejyama jilal, su 'ü'ná yupj. La pülücj napj quelel 
'a nusí mulutsja nun napj nt'a. Castlyaj jupj tsjictjacj se t'olona, nin 
p'iyá quelel lejaytsja nun jilal. Nun ma jisastsja lovin. 35Nusin tjü'üsüs 
niná. Dios ma nucopj cyorica quinam nun potjaqué nt'a. Napj ca mis 
quinam nun mpe. Nun ma quelel la nojí na, ma ca nus nucú. P'a jawas 
p'a casá nujola ca nsem nun. Nun ca mvelé napj nin po'ó: “Dios pajal 
'üsüs ca la mijis jip) mpes. Dios mpes velen jipj, Dios ne cupj qjuis 
Jepa Piné.' Nin tjowelé na, ca niswa ncuwis nun nt'a. T'üc' way ca 
nin nsem —nin tjevele Jesús. 
Jesús tji'yü'sa la tjiji yom pajal t'yünt'ünü. 
] 4 1Sábado* pjaní Jesús tjemey fariseo* wo nt'a lo las. Fariseo niná 
jepa waytsja fariseopan jilal. Fariseopan p'a wa nepenowá tjatja 
wa jupj wo nt'a. Pajal tjunuc yupj 'oyn nyuca la mijis Jesús; judiopan* 
ma tsji' lajay sábado na. 2Ne'aj yom malala jos tjá'asa Jesús wolap'a'á. 
Pajal jas t'ünt'üntsja jupj, malala jostsja mpes. 3Mpes Jesús tjevele niyom 
jilal, Moisés* popel salejeptsja yupj nepenowá, fariseopan nepenowá: 

—Sábado* jawas ma tsji' lijicj cupj. ¿Ncu Moisés* popel vele 'ücj 
!yü'sa lijicj sábado na? ¿Ncu malala nin lijicj? 

Tji'yü'sa na, Jesús jas tjejyama jupj. »Tjemey na, Jesús tjevele niyom jilal: 

—Nun jis soysoy 'üsü campwila mo'ó tjeyaca na ¿ncu ma leii way 
pje'á la nts'iyá jupj sábado* na 'ots'ipj? ¿Ncu ma nin lojí nun jis buey 
mpes wa? 

6Yupj ma salejeptsja tsjan wola cüvelecj Jesús lal. 

Jesús tjevele más 'ücj ma püné jin yola yupj p'iyá. 

7 Jesús tjinyuca nepénowa más tin 'üsüs nt'a lis t'apj la 'osos, noypan jatja 
nt'a. Yupj tjiquil wa jis la las fariseo* wo nt'a. Mpes parábola* tjevele Jesús; 
sin !yüsa lis tjiji más !ücj ma püné jin yola yupj p'iyá. Ninana tjevelá: 

8— Ca nacj jemica pülücj way tya'a la las, ne jipj lal tjevele la cuwis la las. 
Nin liji na, po ma la nt'an jipj más 'in 'üsüs nt'a la 'osos, noypan jatja nt'a. Ca 
nacj p'a wa más püné jipj lal 'ucuy wa. Jemica jupj lal tjevele wa la cuwis 
jupj. ?Mpes jemica ncuwim jipj nt'a, ca mveles: Jipj jac! nt'a ma'ayan ma'ajam 
niná yomen'. Mpes jipj ca mim, ma'ajam p'a nt'a. Más malala nt'a nsem pjü 
jilal jipj jac' nt'a. Mpes pjü ne'aj ca nucucj püné tulucj jipj, ne jipj ca pajal mya 
maycas. 10 Mpes p'a casá ca la mijin. Jemica jipj lal vele la cuwis la las, jipj 
ca mim, ma'ajam silla más malala nt'a ne'aj. Mpes jemica ca mveles jipj lal: 
“Najamica, was, nt'i'isa más 'ücj ntla”. Mpes pjü ne'aj ca nucucj püné way jipj 
jupj lal. 11 Nun popa pjaní püné jin jola jupj p'iyá, Dios ca tsjicj way la mijis 
jupj. Tsjicj jin jola jupj p'iyá, Dios más püné ca la mijis jupj. 


Jesús tjevele yom 'üsüs liji cjuwá jilal, Dios 
ca 'üsüs la mijis jupj lal 'ots'ipj. 

12 Jesús tjevele wa yomen lal, yom niná jupj lal tjevele la cuwis. Tjevele: 

—Jipj pülücj lejay na pülücj jis la las, lots'ac! culupwen nta já'asa na ca nacj, püste 
na ca nacj, po ma lovin ca mvelen jis la cuwis jemicapan plin. Ma lovin ca mvelen 
jis la cuwis pyülücpan p'in. Ma lovin ca mvelen jis la cuwis jepeypan p'in. Ma lovin 
ca mvelen jis la cuwis pülücj jatatj p'in, ne'aj patja sin popé. Yupj 'ücj mvelecj la 
cuwis wa jipj, yupj jis wa nt'a. Yupj polel 'üsüs lajay jipj lal, jipj 'üsüs lis tjejay mpes. 
13Mpes po ma nin la mijin jipj. Pülücj lejay na pülücj jis la las, jipj ca mvelen jis la 
cuwis jis t'emel cjuwá. Ca mvelen jis la cuwis jis más tulucj, jis tecj tulucj. Ca mvelen 
jis la cuwis ma polel jil. Ca mvelen jis la cuwis yun tulucj. 14Cjuwá yupj. Yupj ma 
polel 'üsüs la mijicj jipj lal, jipj 'üsüs lis tjejay mpes. Mpes Dios p'iyá ca 'üsüs la mijis 
jipj mpes. P'a jawas Dios ca sin müjünsüs 'üsüs witjacj, tecya'liñi sin popé. Lovin ca 
mpatjam Dios lal. Dios nin liji na, jupj ca 'üsüs la mijis jipj lal, jipj 'üsüs lis tjejay mpes. 

Israelpan pülücj ma ca mpatjam Dios lal. Pülücj way israelpan 
tulucj ca mpatjam Dios lal. 
(Mateo 22.1-10) 


15Jesüs lal tjalá popa pjaní tjapjaca wa Jesús tjevelá. Tjapjaca na, 
tjevele Jesús lal: 

—Dios ca pülücj jis la las la mijis jupj jyü'ta nt'a. Tsjay ca 'üsüs 
nsem ne'aj jala jis lal. 

16 Jupj nin tjevele mpes, Jesús jas tji'yüsa la tjiji pjacj ca nlajas ne'aj. 
Parábola* niná tjevele jupj: 
quelel lyájatsja na, jomozo jas tjejyama la veles yupj jilal: 'Nculá quinam. Nasa 
'ücj la tjejay nu lo las. 18Mpes jomozo yupj nt'a tjemey. Mop'in yupj pjü way nin 
p'iyá tjowelepj ma polel jiltsja. Mwalá way yupj sin popé tjevele: “Amá jaylacj 
la tjejay napj. Quelel jum nyuc ca 'ücj nacj. Ma nin jele t'as ma jum. 19P'a wa 
tjevele: Buey diéziya jaylacj la tjejay. Mpes quina ca mis nyuc 'oyn nyuca lejei. 
Ma nin jele t'as ma jum? 20P'a wa tjevele: “Tjawayis quinam, mpes ma polel 
jum. 21 Mpes jomozo jupj patrón nt'a tjemey niswá. Tjevele patrón lal tsjan 
tjowelepj yupj. Mozo tjevele tjapjaca na, ts'i tji'ina jupj. Tjevele jomozo lal: Leñ 
way pülücj patja nt'a jutja. Ne'aj jümücj la püné nt'a, jümüc;j la'í nt'a wa, gente 
la mpalan jipj. Pülücj patja nepé jis lal ncuwim jis t'emel cjuwá jis lal, jis mas 
tulucj jis lal 'ots'ipj, jis tecj tulucj jis lal 'ots'ipj, yun tulucj jis lal 'ots'ipj, ma 
polel jil jis lal 'ots'ipj. Jis lal ncuwim pjü.' 

22"Locopyaya jomozo tjac! niswá. Tjevele: *Napj la tjejay jipj ntjijütütj. 
Newa leii nepenowá mesa nt'a.' 22 Mpes jupj patrón tjevele mozo lal: 
“La nt'a patja nt'a jutja. Ne'aj ca lis mpalan jümücj püné nt'a, jümücj 
la'í nt'a 'ots'ipj. Lis tjiemyona ncul, pajal pülücj nlawuñ nawa nt'a. 
24Mwalá jilal tjevelé ma ca nlajacj napj la tjejay jis la las. T'üc' way. 

Nasa t'üc' tjevele parabolas* Jesús. 


Ma quelel jatja jama jupj juts'a'á mpe, ma polel si 'üsü Jesüs lal. 
(Mateo 10.37-38) 

25P'a jyawca na, pajal pülücj sa coritsja Jesús. Jupj la nujuya, jis 
wala tjinyuca, tjevele yupj jis lal: 26*Najas napj lal japon más quelel 
la najay pjü jis lal. Ma ca nin yola nsem ncu 'ücj niná jis papay lal. Ma 
ca nin yola nsem ncu 'ücj niná sejamay lal. Ma ca nin yola nsem ncu 
'ücj niná sejats'om lal. Ma ca nin yola nsem ncu 'ücj niná jis ts'uyupj 
jis lal. Ma wa ca nin yola nsem ncu 'ücj niná yupj jis pülücpan jis lal. 
Ma ca nin yola nsem ncu ca malala jis mpalas, nca'liñ ca nacj, yupj 
ncapj jacoii mpes. Yupj nina mpes nin yolá, ma polel napj discipulopan* 
nsem yupj. ?7 Ma jisas malala se pala, napj discipulopan tulucj nsem 
yupj. Najas yupj nin p'iyá lajay, napj lejay jinwá. 'Ücj napj lal malala 
ne palá. 'Ücj napj lal ni pü'í cruz* po'ó. Yupj ma quelel lajay napj 
lejay jinwá, napj discipulopan tulucj nsem yupj. 28Nujola t'as costa 

way ncapj coñcó. Nujola t'as ncu t'üc' way quelel ncapj coiicó. Nun 
popa quelel si jiinsa wosis pajal püné, mwalá way 'etjele, sin pyaca 
nol jaylacj si jünsa wosis. Jola ncu t'üc' ttemel la cawajas la jünsüs 
wosis. 29Ma nin liji, tyoca, si jünsa tsjomis la p'in ca nacj. Nin la tjiji 
na, ma polel cyawaja wosis ca nacj. Mpes pjü tjunuc nin la tjiji, pjü 
la mpjüts'ünücj ca jupj. 39 Ca mvelecj: Jupj quelel jas tjijyiinsa wosis, 
newa ma polel pjü tecyawaja jupj. 

31”Nin p'iyá jepa püné lal. Jupj quelel jama jupj militarpan jilal 
ca nacj. Quelel le palana p'a wa lal, jupj militarpan jilal. Wine secj 
p'in, 'etjele jupj, jola nsem ncu 'ücj le palana p'a jepa lal. Jola nsem 
militarpan diez mil si manuna ca nacj. Jepa p'a wa militarpan veinte 
mil si manuna, más pülücj witjacj yupj jupj militarpan jilal. 32 Jupj 
más püné tulucj, jupj ca sin majamas auxiliarpan nepenowá p'a jepa 
nt'a. Custjay pajal campa torica p'a, ca sin majamas, ca jupj lal la 
mü'üyacj 'onin ne 'ücj jis la püt'üs, ma la mpa'nacj. 33Nin p'iyá nun 
jis lal. Nujola t'as costa way ncapj coiicó. Nun ma nin nujola pjü way 
nun nuts'a'á Dios juts'a'á, napj discipulopan* tulucj nsem nun. 

34"Sa] 'üsüs way. (Sal mpes tstyuca pwisis, ma malala mpalas, ma 
mojo jupj.) Nin tulucj sal ma wüjü na. Sal ma wüjü na, ma polel wüjü 
lajay yupj. 35Ma wa 'yü'sa liji momas abono jinwá. Ma wa 'yü'sa liji 
abono 'amá la ts'uc. Na'aj la ts'i p'in. Nin p'iyá nun jis lal. Sal 'üsüs 
jinwá t'as nun”, nin tjevele Jesús. 


Jesús sin tji'yüsa lis tjiji Dios quelel liji pjü gente. 
(Mateo 18.10-14) 

1 D lPülücj 'a jis tjimyula Jesús nt'a. Yup] nepenowá impuesto 
jaylacj jat'anquepj pátjatsja. Jupj nt'a tjiquil wa p'a witjacj 
malala nyuca lajay. Quelel pjyacaütsja Jesús tjevelá. 2Nin mpes 
fariseopan* tülü way tjowelepj Jesús malala. Nin p'iyá tjowelepj niyom 
p'a wa, Moisés* popel sin !yüsa lajay. Tjowelepj: ^Yom niná 'ücj jos 

jiquil malala nyuca lajay. Lyaja wa jupj yupj jis lal." 
3Yupj nin tjowelepj, mpes Jesús parabola” tjevele yupj jis lal. Sin 
'yüsa lis tjiji Dios jos pjü ca cus ncoñcocj jupj. Ninana tjevelá: 4“Nun 
popa pjaní oveja* cien tya'a jupj ca nacj, pajal pülücj. Pjü way jos jupj. 
Pjaní lei tjevyala na, jupj ca mim la mpalas jupj. Oveja noventa y 
nueve pjü lyawui tsjutsj jala nt'a. Pjü lejeii ca mim yomen. Oveja pjaní 
jus tjinyuca nas ca la mpalas. 5Jus tjinyuca nam, 'ücj jos nsem pajal. 
Oveja ca jüpjüs mpüntüs, ntjamas. Wo nt'a ca mim. 6Jus tjevyanta 

na wo nt'a, ca 'a jis mulus jomicapan, la p'a wa ne'aj patja ca 'a jis 
mulus wa. Ca mveles yupj jilal: “Ucj nujisas t'as napj lal. Napj oveja 
leñtsja, jus tjinyuc quinam? 

7”Nin p'iyá Dios lal —tjevele Jesús—. Pülücj 'üsüs Dios lal ca nacj, 
noventa y nueve ca nacj. Yupj püna la tjajay 'ücj newa lajay yupj. Ca 
nacj yom pjaní way p'in malálatsja. Locopyaya jola tepyala malala 
nyuca la tjiji. Dios jos jinwá quelel liji quinam. Dios pü'ü ntla más 
'ücj jisas nsem jupj mpes, pülücj 'üsüs witjacj jilal.” 

8Jesús p'a parabola” tjevele quinam. (Newa sin tji'yüsa lis tjiji 
Dios pajal quelel liji gentas.) Nin tjevele jupj: “Quepj t'emel c'a 
diéziya tya'a ca nacj. Pjaní palá yaca, ne ma si nuc ca nacj. Nin 
tepyala na, t'üc' way 'iyó si müjü, lepa jupj. Ca wa la majapjunus, 
ca la mpalas jupj t'emel. Jus tjinyuca nas ca la mpalas. Lovin nin 
lajay nequem. ?Jus tjinyuca na, 'a jis mulus ca jupj jomicapan, la 
p'a wa ne'aj patja 'ots'ipj. Jupj ca mveles yupj jilal: “Ucj nujisas 
t'as napj lal. Napj nt'emel palá tjeyaca, ma si nuctsja, nasa jus 
tjinyuc. Nin ca mveles jupj. 19Nin p'iyá Dios angelpan* 'ücj jisas 
yom pjaní way mpes, quepj pjaní way mpes. Malálatsja ca nacj 
jupj püná. Quina ma jos niná jupj malala la tjijá; 'üsüs quelel liji 
quinam Dios jos jinwá." 

11 Jesús p'a parábola* tjevele quinam. (Newa quelel sin 'yüsa líjitsja 
Dios pjü quelel la siji.) Jesús tjevele: “Yom pjaní, mat'e jatjampan jupj. 
12Ts'ac! pjaní jatjam pjyapja tjevele popay lal: Mpapay, jipj quelel ne 
'antsja jipj jits'a'á popé, quina ma 'en'. Mpes jupj popay pjaní pjaní jis 
je yaya jatjampan manas pjü yupj que ara. 13Pla jyawca na, jatjam 
tjemey popay mpe. Tjemey nt'a malala nyuca la tjiji. Pjú jis tje'yaya 
t'emel. Tecyawaja. 

14”Pjú jupj juts'a'á cjuwatsja na, pjü cjuwatsja wa jis la las jupj 
tüpü'ü nt'a. Pues pjü cjuwatsja jis la las ne'aj. Mpes cjuwatsja wa jupj. 
15 Tjemey jupj, yom ne'aj tüpü'ü nt'a. Quelel tsji' lfjitsja yom mpes. Yom 
nina jas tjejyama jupj malana lyawuñ nt'a, jupj ca jis ma'ayas jis la 
las. 16Pajal vecj pé'etsja jupj. Malana jalá po jostsja wa jupj. Pjü 'aya 
secj yupj. 17 Locopyaya 'üsüs jola tepyala jupj. Jupj jólatsja: Mpapay 
jomozopan pülücj si manuna. Pülücj jatatj jis la las yupj pjü. Napj 
qui'á 'os, vecj ni pü'í. 18Mpes ca nin müjünsü, ca mis quinam mpapay 
nt'a. Ca mvelé jupj lal: *Mpapay, malala nyuca la tjejay napj Dios lal, 
jipj lal 'ots'ipj. 19Jetjam tulucj jinwá napj quinam. 'Usiis tulucj napj 

jipj lal. Nin nt'a ma 'en tsji' la mejay, Mpapay. Jipj myozo nsem napj.” 
' 20Nin la tjiji jupj. Jas nisa, tjemey popay nt'a. 

"Custjay campa wine p'in, jupj popay jus tjinyuca jupj. Popay po 
jólatsja malala tepyala jatjam. Ts'üequené tjemey la nüjüsü jupj. Col 
tjevyala jupj. Po 'ücj jostsja jatjam tjac'. 

21”Jupj jatjam tjevele popay lal: Mpapay, malala nyuca la tjejay napj 
Dios lal, jipj lal 'ots'ipj. Jetjam tulucj jinwá napj quinam. 'Usiis tulucj 
napj jipj lal” 22Jupj popay ma nin jólatsja jupj. Tjevele jomozopan 
jilal: Leni way nin quip más 'üsüs way nca'á ma 'e, jas nqui'pá natjam. 
Anillo nca'á ma 'e, mos tjo'onsó. Zapato nca'á ma 'e wa, tsjom tjo'onsó. 
23Vaca tsjicj t'ünt'ün ncumaná mü'ü'ná 'ots'ipj. Nlajam ca, pajal 'ücj 
qjuisas nsem. 24Natjam tepe'e jin nólatsja, newa pü'ü. Jupj leritsja; 
jus tjinyuc quinam. Nin tjevele popay, mpes 'ücj jisastsja pajal. 

25"Nin tepyala na, jatjam mwalá tsji' liji nt'a tjá'asa jupj. Yacjaya 
tjac' jupj wo nt'a. Ne'aj p'in tjac' na jupj wo nt'a, nepé jatül jin tjapjaca 
jupj. Ne'aj bailar lajay jin tjapjaca jupj 'ots'ipj. 26La tjemyona tjac' 
mozo pjaní, la tji'yüya tsjan tepyala quinam. 27Mozo jupj wola tjevele: 
Jitsipe tjac', mpes pyapay vaca tsjicj t'ünt'ün tji'yü'na jis la las. Jitsipe 

28”Mpes jatjam mwalá ts'i tji'ina. Ma quelel wama jámatsja. Yacjaya 
popay jus nleya pje'á tjá'asa jupj, mpes tjemey, tjinyuca jupj. ‘Wama 
was, Natjam', tjevele. 29 Jatjam mwalá ma jostsja. Jupj tjevele popay 
lal: Año pülücj lovin tsji' la tjejay napj jipj mpes. Lovin ntjijütütj la 
tjejay napj. Mop'in ma ntje'an cabro tsjicj la las, najamicapan jilal la 
las. 309 Niná jetjam, malala nyuca la tjiji. Jipj jet'emel pjü jis tje'yaya 
nequem malala witjacj. Jupj tjac' na, tji'yünan vaca tsjicj t'ünt'ün 
jupj mpes.' 31 Mpes jupj popay tjevele jupj lal: Natjam, lovin napj lal 
pút' jipj. Pjü napj nats'a'á jipj jits'a'á wa. 32Najastsja 'ücj qjuisas nsem 
quinam jetjam niswá tjac' mpes p'in. Tepe'e jin nólatsja, newa pü'ü. 
Leitsja jupj, ne niswa jus tjinyucucj.' " (Parábola* nina t'üc' tjevele 
quinam Jesús. Sin tji'yüsa lis tjiji Dios quelel liji wa malala witjacj.) 
Más 'ücj Dios ts'uyupj pajal 'üsüs tsji' lajay Dios mpes. 
1 6 1Jesás p'a parábola* tjevele wa discipulopan* jilal. Parábola 
mpes sin tji'yüsa lis tjiji más 'ücj 'üsüs lajay yupj jis t'emel lal 
Dios jos jin. Nin lajay, más 'ücj ca nsem yupj mpes, Dios nt'a jil na. 
Jesús tjevele: *Yom pjaní t'emel pülücj tyá'atsja, mozo tya'a watsja 
jupj, pjü jis lo jütütj jupj juts'a'á. Ts'ac' pjaní tjejyawca na, p'a wa tjat' 

Eoo 





Popay po jólatsja malala tepyala jatjam. (San Lucas 15.21) 


tjowelepj mozo nina po'ó. Tjowelepj mozo nina malala nyuca la tjiji, 
pjü jis tje'yaya yom juts'a'á. 2Mpes yom niná la tjemyona ncuwim 
jomozo, tjevele jupj lal: ¿Tsjan pjucj nin la tjejay jipj? Ca mvelen 
tsjan la tjejay napj nats'a'á jilal. Ca mvelen nol netj napj mpes, nol jis 
tje'yan napj mpes 'ots'ipj. Napj namozo tulucj ca nsem jipj quinam." 

3”Mpes jomozo jólatsja: ¿Tsjan ca la mejay napj quepé tjum nam? 
Napj mpatrón nin jyama, mpes jupj Jomozo tulucj ca nsem napj quinam. 
Ma polel tsji' lejay nampa yümücj. Niná ma lejay napj. Ma wa quelel 
mocj la cümon. Pajal ne mayca nin lejay. 4Selé quinam tsjan ca la 
mejay. Ninana lejay mpes, nepénowa 'ücj jisas nsem napj pü'üs yupj 
jilal, jupj nin tjejyama na. 

5"Mpes jomozo pjü lis tjemyona ncul level lajay, jupj patrón lal 
level la tjajay. Pjaní pjaní lis tjemyona ncul. Mwalá lal tjevele: “¿Nol 
level jipj napj mpatrón lal?” 6Level liji tjevele: “Cien tina level napj 
aceitas””. Mpes mozo tjevele jupj lal: “Nca! pyapel, jipj cien level vele 
jupj. Nt'i'isa, pyapel seyasa tepyaca jipj, cincuenta ca level nsem jipj la 
p'in? 7Locopyaya mozo tjevele p'a wa lal, level liji watsja jupj. Tjevele: 
“Ne jipj ¿nol level jipj?' Level liji tjevele: ‘Cien carga level napj trigo”. 
Mpes mozo tjevele jupj lal: ‘Nca' jipj pyapel, jipj cien level vele jupj. 
Pyapel seyasa tepyaca jipj, ochenta ca level nsem jipj la p'in” 

8”Malala waytsja mozo nin la tjiji. 'Ucj tulucj jupj, mop'in jupj patrón 
'üsüs pjac tjevele jupj po'ó, mozo 'üsüs nyuca jólatsja mpes. Dios ma 
jisas 'üsüs nyuca yola tsjan más 'ücj lajay yupj, p'a wa Dios ma jisas 
jilal. Dios ts'uyupj jaw nt'a patja jinwá yupj Dios mpes, newa ma pajal 
'üsüs nyuca yola tsjan más 'ücj lajay yupj, p'a wa Dios ts'uyupj jis lal. 

9"T'emel 'üsüs tulucj, mop'in más 'ücj 'üsüs la müjí nun jis t'emel 
lal, Dios jos jin. Nin loji, 'üsüs ca nu mpalas. Dios lovin ma jo! mpa'is 
'üsüs la tjüjí. Mpes co'liqué na, 'üsüs nsem. Potjaqué na Dios lal, Dios 
'ücj jos nsem nun jilal 'üsüs la tjüjí mpes. Nin velé napj. 

10”Nun popa Dios jyü'ta jin liji pjaní way lal, Dios jyü'ta jin ca la mijis 
wa pülücj lal. Ma Dios tjijyü'ta jin liji pjaní way lal, ma wa Dios jyü'ta jin 
ca la mijis pülücj lal. Nin lovin. 11 T'emel tsjicj way pajal Dios lal. 'Üsüs 
tulucj. Mpes nun ma Dios jyü'ta jin lojí t'emel lal, jupj ma ca nu ma'ayas 
jupj juts'a'á 'üsüs way, nun jis la jamas jupj mpes. 12Nun ma jupj tjijyü'ta 
jin la tjüjí jupj juts'a'á lal, Dios ma ca nu ma'ayas tsjan nun nuts'a'á nsem. 

13"Nun ma polel lojí Dios jyü'ta jinwá, nun pajal t'emel nujos na. Nin 
p'iyá mozo ma polel tsji' liji niyom mat'e mpes nin jawas p'in. Mozo ma 
ca quelel t'üc! la mijis jupj patrón pjaní tjijyü'ta jinwá. Ma'ajapj tjijyü'ta 
jin ca quelel la mijis ca nacj. Nenéyawa ca cus ncoñicos mwalá way p'in. 
Ma ca jos nsem ma'ajapj. Nin p'iyá nun ma polel pajal nin nujola t'emel 
mpes, Dios mpes tsji' lojí na", nin tjevele Jesús. 

14Fariseopan* nin tjepjyacañ na Jesús tjevelá, pajal la tjüpjüts'ün. Yupj 
pajal jisastsja t'emel. 15Jesüs seletsja nin tjowelepj yupj, mpes jupj tjevele 

yupj jis lal: “Nun welé gente jis lal nun p'iyá !üsüs; mop'in malala nun. 
Dios selé tsjan t'üc' way nujola. Gente p'in yola nun pajal 'üsüs. Nina 
nun lojí pajal malala Dios lal. 

16”Juan el Bautista custjay ma tjac! na, Moisés* popel to'atsja, profetapan* 
tapac to'atsja wa. (Yupj pjü way tapac Dios mpes.) Po quina Juan el 
Bautista tjac! naya mpe, napj velé pülücj jis walap'a'á. Nin velé Dios ca 
müjü'tüs nosis nt'a. Pjü way po jisas ca Dios si jütüta popa jis mpalas yupj. 
Pjü polel lajay, pjü nin lajay, 'ücj jis la winin ne'aj. 

17"Newa ca nin mpalas Moisés* popel vele jin, jupj niná tepyaca Dios 
tjijyü'tá. Dios lovin ma ca jo! mpatis jupj tjijyü'tá. Tsjicj way p'in jo! pe'e 
tulucj. Tsjun po'ó ca ncawajas; mop'in ma ca jo! mpa'is Dios. Nosis ca 
ncawajas; mop'in ma ca jo! mpa'is Dios. 

18"Yom se jamá mim jats'om, p'a lal woya jupj ca nacj. P'a lal woya na, 
Dios ca mveles ma jats'om ne'aj mya'na jupj. Nin p'iyá jats'om lal woya 
lal. P'a yom jats'om lal woya, Dios ca mveles ma jats'om ne'aj mya'na jupj. 
Malala lajay p'in Dios lal", tjevele Jesús. 

Más 'ücj Dios tjevele jin lijicj. 

19(Jesús sin 'yüsa la sijitsja más 'ücj pyonecj Dios Popel tjevelá, ne nin ca la 
mijicj Dios tjevele jin.) Nin tjevele Jesús: “Yom tüpü'ü, t'emel pülücj tyá'atsja. 
Lovin jas tücüi'pe pülül je. Lovin pülül pülücj jaylacj, po 'üsüs yustapj jas 
tücüi'pe jupj. Pjü jyawca pülücj la las la tjiji, pülücj tjelyaja jomicapan jilal, 
mpes 'ücj jos tepyala jupj. 20 Ts'ac' pjaní p'a witjacj tjiquil jupj wo t'asiyü 
tjüwücj jun vilicj nt'a, yom tüpüntüpj, tjil. Pjú cjuwatsja yomen. Lázaro lotsja 
jupj. Jüp'üy jas tüpwes püts'ey. 21 Pajal vecj pé'etsja. Quelel lyájatsja na'aj la 
tsliya popé, yom t'emel pülücj jupj ve pala tinca popé. Moptin t'e'enca secj jupj. 
Más malala tepyala wa jupj. Tsjiyó witjacj tjiquil, jupj püts'ey tüpwis 'ots'ipj. 

22"Locopyaya nin pues cjuwá tepe'e Lázaro. Angelpan* tjaman jupj 
Dios pü'ü nt'a. Ne'aj Abraham* pü'ü wa quinam. Yomen t'emel pülücj, 
tepe'e wa jupj, jupj 'a toctsja. 23 Malala nt'a tjemey jupj, 'awa püné mo'o 
tjemey. Ne'aj pajal 'aplijila tjá'asa. Ne'aj tjálasa nepé Abraham pajal campa 
toñca tjinyuca. Jus tjinyuca wa Lázaro Abraham lal. 24Jupj 'awa püné 
mpe yümücj tjevele: Ncocoy Abraham, jele t'as malala ntepalá. Ncapj 
tjep'ya'sa. Jas tjejyama Lázaro napj nt'a, 'üsü mo'o le 'et'é, palá ts'yosa, 
ca mpelam po la mo'ot'es, más 'in tsjo ca ma palas. Pasal 'aplijila napj 
'awa mo'o jüs, mpes le mon” 

25"Abraham* jupj wola tjevele: “Natjam, jele t'as nosis nt'a tüpüt' na, 
pülücj netj jipj pajal 'üsüs. Lázaro nt'ya malala waytsja. Quina 'ücj 

jos tepyala Lázaro; jipj pajal li piyun. 26P'a nin p'iyá velé wa: ne'aj 
ts'entuna pajal campwila 'i jipj 'i napj. Mpes quepé quelel jil nun nt'a, 
ma polel jil. Nin p'iyá jipj jac' nepé, pjú ma polel jiquil wa cupj nt'a. 
Yoquin cjuwá', tjevele Abraham. 

27”Yom 'awa püné mo!ó, wola tjevele jupj: Nin mpes la 'e mon, ncocoy, 
jas majaman Lázaro, müjü'tün jupj napj mpülücpan nt'a ca mim. 28Cínquiya 
mpülücpan napj. Lázaro ca mveles yupj jilal ca malala jis mpalas yupj, 
yupj malala lajay, napj lejaytsja jinwá. Jupj ma jama yupj nt'a, ca ncul 
wa yupj qui'á, malala nt'a, ca nacj. Nt'a po malala ne palá napj lovin.” 

29”Abraham* tjevele jupj lal: Moisés* tepyaca Dios tjijyü'tá. Jupj Popel 
jatatj yupj. Profetapan* tapac püná Dios po!ó jatatj wa yupj. Más 'ücj yupj 
jis tjüjütütj jin la mijicj pyülücpan. Nin lajay, Dios ma ca jis capj ntülüs yupj. 

30"Yom 'awa püné mo'ó tjevele: “Nin tulucj, ncocoy Abraham”. 
Tepe'e jama yupj nt'a, yupj ca yola mpalas malala nyuca la tjajay. Ma 
ca jisas nsem newa malala lajay yupj. 

31"Abraham* wola tjevele jupj: Ma jisas Moisés* tepyacá, ma jisas 
profetapan* tapac, ma wa ca jisas nsem jupj velá, yom püna tepe'e jas 
nisa, pü'ü niswá. Newa ma ca mponecj jupj velá.' " Nin tjevele Jesús. 


Más 'ücj lovin perdonar lijicj la p'a. 
(Mateo 18.6-7, 21-22; Marcos 9.42) 


17 1Locopyaya Jesús tjevele jupj discipulopan* jilal: 

—T'üc' way nepénowa malala nyuca lajay mpes p'a witjacj malala 
quelel lajay wa. Malala ca jis mpalas pajal, niná lajay mpes. 2Más 'üsüs 
nsem yupj mpes la p'a pe püné jis men ntsu'pacj mvalacj, 'iisú püné mo'o 
ca la nts'iyacj, nca'liñ. Más malala nsem yupj mpes yupj malala nyuca lajay 
ne ca tsjicj pjaní malala nyuca la mijis wa, yupj la tjajay mpes. 3'In tjajama. 

"Jetjam malala nyuca la 'iji na, cus tjeve'le. Jupj jola mpalas malala 
nyuca la tjiji ca nacj, ne ca 'üsüs la mijis quinam. Nin la tjiji na, jipj 
ca mya 'ü'süs jupj lal. Jipj ca perdonar la mijin jupj. 4La siete malala 
nyuca la iji ts'ac! pjaní ca nacj. La siete jipj nt'a jac! wa, jupj vele jipj 
lal: ‘Malala la tjejay jipj lal. Ma ca nin la mejay quinam: Nin liji na, 
jipj ca mya 'ü'süs jupj lal niswá —nin tjevele Jesús. 


Dios lal japon 'ücj müjü'tücj jupj mpes. 
5 Apostolpan* tjowelepj qjuis Jepa Jesús lal: 
—Qjuis capj tjep'ya'sa más 'ücj qjuis la pon jipj velen. 
6Jupj tjevele: 

—Tsjicj way p'in poné na, setel tsjicj way jinwá, 'ücj ca mvelé ts'oway 
lal: Tepyocja, 'üsü püné mo'o 'isine jipj. Ne nun welé jin ca la mijis 
jupj —nin tjevele Jesüs. 

7 (Jesús sin tji'yüsa lis tjiji 'ücj jajütütj Dios mpes, jupj lal japon na.) 
Ninana jupj tjevelá: 

—Nun popa pjaní jomozo tya'á ca nacj. Jomozo 'amá le tsjec ca nacj, 
oveja* jyama ca nacj. Mozo tsji' liji mpe jac' na, éncu nun popa ca 
mveles jomozo lal: ‘Leñ way was. Nt'i'isa la las?” 8Ma nin ca mveles 
jupj. Ca mveles jomozo lal: “Ucj la tjiji napj nla. Jin quip 'ulupela la 
mijin. Pjü najas jipj ca ma 'en lya na, mü'üs na wa. Yacjaya jipj ca 
nlajan wa, ca mü'üm wa. ?Jupj ma ca mveles jomozo pajal 'üsüs, jupj 
tjijyü'ta la tjiji mpes. 109 Nin p'iyá nun jilal. Nun napj namozopan. Pjü 
la tjüjí na Dios nu jyü'ta, nun ca mvelé: “Mozopan 'üsüs tulucj cupj. 
Qjuis tjijyü'ta la tjijicj la p'in, pjú mozopan lajay jin’ (—nin tjevele 
Jesús ca nin mpalas cupj jyü'tücj na Dios mpes.) 


Niyom diéziya jis tji'y ü'sa la tjiji Jesús. Pjaní 
p'in tjevele tjüwüi'i nin la tjiji mpes. 

11 Jesús newa jámatsja Jerusalén nt'a. Galilea la nipj tjemey, Samaria” 
la nipj tjemey wa. 12Nepénowa patja nt'a ne'aj p'in tjac' na, niyom 
diéziya la nyüjüsüi jupj. Malala jisastsja pajal, jis pjoloc' tjamaja mpes. 
Mpes sin tjan nyüjünsünüin yupj. Ma quelel jacutsja malala jisas sin 
popé. 13 Campa mpe yiimiicj tjowelepj: 

—Jesús, qjuis Jepa jipj. Qjuis capj tjep'ya'sa, malala qjuis tepyala mpes. 

14Yus tjinyuca na, Jesús tjevele yupj jis lal: 

—Sacerdotepan* nt'a lowa nun. Yupj ca nujus nucucj, nun jis p'üy 
ca la mpalacj ncu malala lo nuc —tjevele Jesús. 

Mpes tjil malala jisas. Custjay jiltsja na, jis tji'yü'sa yupj. 15Jus nlay 
jis tji'yü'sa, ne pjaní way yupj sin popé tjac' niswá. Po 'üsüs pjac tjevele 
Dios po'ó. Yümücj tjevele jupj. 16Palá nipi'tje jupj Jesús wolap'a'á. 
Tjevele tjüwüi'i pajal Jesús lal, tji'yü'sa la tjiji mpes. Samaria* mpe 
'eseptsja jupj, judío* tulucj. 17 Jesús jupj wola tjevele: 

—Diez witjacj jis tJityü!sa. Nueve leñ, ma niswa tjiquil yupj. 18Pjaní 
way p'in niswa tjac' 'üsüs pjac la veles Dios po'ó. Niná judío* tulucj, 
napj negente tulucj jupj —tjevele Jesüs. 

19 Tjevele wa tji'yü'sa lal: 

— Jin ni'isa nucun, napj jin jyam quinam. Tepyon napj tjevelé, mpes 
'j tjü'ü'sa —tjevele Jesüs. 

Dios jyü'ta na, ma polel la nuc nin pyalá. 
(Mateo 24.23-28, 36-41) 


20Fariseopan* Jesús lal la tjü'üy 'ona Dios ca Jepa ma'ajam nosis 
casá. Jesús jis wala tjevele: 

—Dios Jepa já'asa na, cjuwá tsjan ca nucú, ca jus cülayé ca nin mpalas 
quinam. 21Ma ca mvelecj: “Qui!á nin pyala’. Ma ca mvelecj: “No!oj nin 
pyala”. Nusin tjü'üsüs nina: nasa jyü'ta jupj quinam, gente jisas mo'ó. 

22 Jesús tjevele wa discipulopan* jilal: 

—Napj p'iyá nina Yomen Dios jas tjejyamá. P'a jawas nun pajal ca 
nujos nsem napj mpü'üs nun jis lal niswá, quina nun lal pü'üs jinwá. 
Po ca nujos nsem ts'ac! pjaní way p'in niswa ca mpü'üs nun jis lal. 
23 Nepénowa ca mvelecj nun jilal: "Tjunuca. Qui'á já'asa jupj. Tjunuca. 
No'oj já'asa jupj. Ma lowa nun. Ma ca nlawú yupj jilal. 24 Napj cuwis 
na, ca pjü jus nlayecj. Menmené la mena pjü jyawca liji; nin p'iyá 
ca nsem napj lay ne pala na. 25Mwalá way p'in pajal malala ca ma 
palas; ma wa ca quelel la ma jicj quina patjá. 

26"Napj quelel cuwis naya, nin p'iyá ca nsem Noé tüpü'ü na jinwá. 
27 Noé tüpü'ü na, ma japontsja ca malala mpalas. Newa jalatsja, 
myü'üntsja. Newa wyayiñtsja yupj. Lovin nin p'iyá lajaytsja. Nin 
p'iyatsja Noé barco* wama tjemey jawas. Yacjaya pajal püné tjive. 
T'yüna 'üsü, ne pjü sey jis la tjemey, tecya'liñ. (Nin p'iyá ca nsem, napj 
quelel cuwis naya. Ma ca jus nlayecj leñ way Dios ca jis capj ntülüs.) 

28"Nin p'iyatsja Lot tüpü'ü na püná. Ma yólatsja yupj. Newa jalatsja, 
newa myü'ürtsja yupj. Jaylacj lajaytsja 'ots'ipj, vender lajaytsja 'ots'ipj, 
jis wa sin jajünsüptsja 'ots'ipj. 22Pjü newa nin lajaytsja, Lot Sodoma 
nepé tjemey nas. (Nin jawas p'iyá Dios jis capj tyüla Sodoma nt'a 
tapatjá, malala nyuca la tjajay mpes.) 'Awa tjive, pe pwe tjive la tjiji 
Dios, mpes pjü jis tji'yü'na ne'aj. 309 Napj lay ne pala na, nin p'iyá ca 
nsem. (Ma ca jus nlayecj tsjan ca mpalas.) 

31”Dios nasa jis capj tyüla na, más 'ücj ts'üequenequé. Yom wo jay 
nt'a ntojom ca nacj, nin pyala na. Jupj juts'a'á wo mo'ó jatja. Más 'ücj 
leti way ts'üequené, ne ma pje'á le queyé jupj juts'a'á wo nepé. Jupj 
sine lejeii nt'a toiica, más 'ücj ma jama lo ta'es jupj juts'a'á mpes. Más 
'ücj leh way ts'üequené. 32Nujola tapalas Lot jats'om. (Malala tepyala, 
tepe'e, ma quelel jámatsja mpes.) 33(Nin lovin.) Nun pajal nin nujola 
'onin ne 'ücj mpatjaqué nosis nt'a, ma ca mpatjaqué Dios lal. Nun pjü 
jatja lowü Dios mpes, 'ücj mpatjaqué Dios lal. 

34”Napj cuwis na, napj ca man nepénowa napj nt'a. Nepénowa ma ca jis 
man. Mát'eya ca cjan mpatjam püste na ca nacj, napj cuwis na. Pjaní way 
ca man. Pjaní wa ca ne'aj mpü'üm. T'üc' nina. 35 Nequem mat'e jun pjaní 
nt'a ncjocjocj ca nacj, napj cuwis na. Pjaní way ca man napj. Pjaní wa ca 
ne'aj ntojom. 36Niyom mat'e 'a mulú me'elecj yupj jasin nt'a ca nacj, napj 
cuwis na. Pjaní way ca man napj. Pjaní wa ca ne'aj ntojom —tjevele Jesús. 

37 Jupj discipulopan* tjowelepj jupj lal: 

—¿Ca'aj ca nin mpalas nina pjü? 

Jis wala tjevele: 

—Tepe'e jüp'üy pü'ü nt'a, ne'aj 'a jis mulus montes. (Nin p'iyá gente 
pajal malala lajay nt'a, ne'aj ca ncuwis, jis capj la tül.) 


Más 'ücj lovin ca la monacj Dios lal, mponecj 
wa jupj ca qjuis capj mp'a'sas. 


1 8 lJesüs parabola” p'a wa tjevele yupj jilal. Parábola mpes sin 
'yüsa lis tjiji más 'ücj lovin Dios lal la mon jis capj mp'a'sas. Ma 

jis capj tjep'ya'sa custjay, más 'ücj newa la nuc Dios ca jis capj mp'a'sas. 
T'üc' way jupj ca nin la mijis. 2Ninana parabolas Jesús tjevelá: “Yom 
püné tüpü'ü pülücj patja nt'a. Juez waytsja jupj. Ma lecj jéyatsja Dios 
ca cus ntülüs jupj. Ma wa jólatsja gente sin po'ó. 3Quepj, voyum tepe'e, 
ne'aj tüpü'ü wa jupj, pülücj patja nt'a. 'Üy'üy way jactsja jupj juez nt'a, 
véletsja: *Ncapj tjep'ya'sa ma malala la ma jis napj ne'enemigá.' 4Püs 
way juez ma quelel se p'á'satsja jupj. Locopyaya jupj jólatsja: ‘T'üc' way 
napj ma lecj jeyá Dios lal. Ma wa nola gente sin po'ó. 5Mop'in ca cus 
mp'acj jupj. Quepj niná newa pajal le moná napj lal, mpes cus mp'acj ca 
napj. Ma nin lejay, pajal ca nin tulum, lovin jac! mpes”, nin jólatsja juez." 
6Qjuis Jepa Jesús tjevele: *Nujola t'as juez malala po'ó. Nujola t'as jupj 
tjevelá, quepj lovin la tjemyona mpes. 7Dios más 'üsüs juez lal. T'üc! way 
jupj ca jis capj mp'a'sas jupj ts'uyupj, yupj lovin la mon mpes, jaw na la 
mon wa, püste na la mon wa. Dios lis t'ya yupj. éNcu pajal ca la nucus 
jis capj la p'acj? Nin tulucj. 8Leñ way ca jis capj mp'a'sas, jis enemigopan 
ma malala lis mijicj. Nin velé napj nun jis lal. Napj p'iyá niná Yomen 
Dios jas tjejyama nun nt'a. Nosis nt'a cuwis na 'üsüs la jay ¿ncu nosis 
casá patja ca mponecj Dios quelel jis capj p'ya!'sa yupj?" nin tjevele Jesús. 


Más 'ücj pjü tsjictjacj jin yola yupj p'iyá. 
9P'a parábola* tjevele wa Jesús nepénowa ne'aj tjatja jilal. Yupj p'iyá 
'üsüs Dios lal jin yólatsja. Yupj yólatsja la p'a wa 'üsüs tulucj. Mpes 


El Nuevo Testamento en Tol de Honduras, 2da ed. ©2010, Wycliffe Bible Translators 


243 SAN LUCAS 18 


Jesús sin tji'yüsa lis tjiji más 'ücj ma 'üsüs jin yola yupj p'iyá. Tjevele: 
10“Niyom mat'e tjil Dios wo* nt'a jis la veles Dios lal. Pjaní fariseo* 
waytsja. (Ne'aj patja yólatsja jupj 'üsüs.) Ma'ajapj t'emel t'e'éncatsja 
jepa mpes. (Ne'aj patja yólatsja jupj malala.) 11 Fariseo 'ücj jus la nuc 
nt'a toñca jupj, tjevele Dios lal. (Pajal 'üsüs way jupj p'iyá, tjevele.) 
Nin tjevele: Dios, la p'a witjacj malala yup). Wüi'is yupj jin tulucj 
napj. Pwecapan yupj nepenowá. Malala nyuca lajay yupj nepenowá. 
Nepénowa ne'aj jamanun sejats'om tulucj. Yom qui toñca jin tulucj wa 
napj. T'emel t'e'enca jupj jepa mpes. (Malala jupj pajal.) 12 Napj 'üsüs 
lejay jipj mpes. Ts'ac! mat'e pjü semana ma lya, 'üsüs quelel lejay mpes. 
Pjü napj tyatj popé, pjü diez popé, pjaní 'e 'a 'ots'ipj.' Nin tjevele fariseo. 

13"Yom ma'ajapj, t'emel t'e'éncatsja jepa mpes. Tsjicj way p'in wama 
tjemey Dios wo" mo'ó. Ma jostsja la p'a jus la nuc. Ma tsjun po'o 
tjinyuca jupj. Mop'in jos suna tyüla 'aplijila mpes. Pajal nin jólatsja 
jupj malala nyuca la tjiji. Tjevele Dios lal: ‘Malala nyuca lejay napj 
lovin. Ninpe jele t'as. Ncapj tjep'ya'sa.' ” 

14 Jesús tjevele: “Yom t'emel t'e'éncatsja 'üsüs tepyala Dios lal. 
Ma'ajapj malala waytsja custjay. Nin velé napj nun jis lal. Püné jin 
jola jupj p'iyá, Dios ca tsjicj way la mijis jupj. Nin lovin. Tsjicj jin jola 
jupj p'iyá, Dios más püné ca la mijis jupj", nin tjevele Jesús. 

Jesús jos tsjictjacj jiquil jupj nt'a. 
(Mateo 19.13-15; Marcos 10.13-16) 

15Nepénowa tjaman wa tsjictjacj Jesús nt'a. Jisastsja Jesús ca po 
la mo'ot'es tsjictjacj sey pjucj, mveles ca 'üsüs jis mpalas Dios mpes. 
Jesüs discipulopan* yus tjunuc tjiquil ne'aj, ne jis capj tjowelel tsjictjacj 
tucuman mpes. 16 Jesús ma jostsja discipulopan nin la tjajay. Tjevele 
ncul tsjictjacj. Tjevele wa discipulopan jis lal: “Jis malaya ca ncul 
tsjictjacj napj nt'a. Po ma jis müjü'tü ma ncul. Gente japon tsjictjacj 
japon jinwá, Dios 'ücj si jütüta yupj. 17!Ücj tsjictjacj jis lal Dios si 
jütüta. Gente ma jisas Dios si jütüta yupj, tsjictjacj si jütüta jinwá, ma 
ca Dios popa jis mpalas yupj. T'üc' niná”, tjevele Jesús. 


Costa way pülücj jatatj Dios si jütüta popa se palá yupj. 
(Mateo 19.16-30; Marcos 10.17-31) 


18 Judiopan* jis jepa pjaní tjevele Jesús lal: 
—'Üsüs way jipj. 'Usüs sin !yüsa lejay. Najas mvelen napj lal tsjan más 
'ücj la mejay napj ne Dios ca ma'ayas napj ca 'ücj mpü'üs lovin jupj lal. 

19 Jesús jupj wola tjevele: 

—¿Tsjan mpes tjevelen napj 'üsüs way? Dios p'in 'üsüs way jupj. (¿Ncu quelel 
velen napj p'iyá Dios?) 20 Jipj selen Dios tjijyü'tá jupj Popel mo'ó. Tjijyü'ta yom 
ma ca ne'aj ma'nus jats'om tulucj, quepj ma ca ne'aj mim voyum tulucj lal, ma 
ca mü'ü'nan p'a wa, ma ca mpequem, ma la ntsawilin. 'Usüs la mijin pyapay lal, 
jemay lal wa. Jele nsem noypan yupj jipj lal. Nina Dios tjijyü'tá —tjevele Jesús. 

21 Yom judiopan* jis jepa tjevele: 
—.Lovin nin la tjejay. Napj tsjicj waytsja na p'in lovin nin la tjejay. 
22 Jesús tjapjaca na niná, tjevele jupj lal: 

—Pjaní ma la tjejay custjay. Pjü vender la mijin jipj jits'a'á. T'emel 
niná jis ma'ayan t'emel cjuwá. Nin la tjejay na tsjay pülücj ca nta'an 
Dios pü'ü nt'a. Nin la tjejay na ncuwim, ncapj ncoñcon. 

23Yomen tjapjaca na nina, 'aplijílatsja jupj pajal. Ma quelel líjitsia Jesús 
tjevelá. Pajal pülücj tyá'atsja jupj. 24Jesüs tjinyuca pajal 'aplijílatsja jupj. Tjevele: 

—Pajal costa way pülücj jatatj Dios si jütüta popa se palá. 25Pajal costa way 
camello* jav jul casá jama. Camello ma polel nin liji niná. Más 'in costa way 
pülücj jatatj Dios si jütüta popa se palá yupj —tjevele Jesüs. 

26Niná tjepjyacaii tjowelepj: 

— Pajal costa way Dios si jütüta popa se palá yupj. Pjü way ma 'üsüs 

se palá Dios lal ca nacj, pjü ma mpatjam Dios lal ca nacj. 
27 Mpes Jesús tjevele: 

—Niná gente ma polel lajay, 'ücj nin liji Dios. Dios 'ücj jis capj p'ya!'sa 

'ücj jis la püt'üs jupj lal. 
28Pedro tjevele Jesús lal: 

——Cupj cuts'a'á jatja tjeleque jipj lal, cyapj la con. 

29Mpes Jesús tjevele discipulopan* jilal: 

—Nun nuts'a'á jatja tjalawú napj lal, 'üsüs pajal napj lal. Po 'üsüs ca nsem nun 
jis lal nin la tjújí mpes. Nepénowa quelel lajay Dios jyü'tá, mpes jil jis wa nepé 
ca nacj, jil sejats'om mpe wa ca nacj. Nepénowa jil jis púliicpan nepé. Nepénowa 
jil sejamay nepé ca nacj. Jil wa jis papay nepé nepenowá. Nepénowa sin popa 
nepé jil. T'üc! way 30pajal pülücj ca jis ma'ayas Dios nosis nt'a patja na, nin la 
tjajay mpes. Más pülücj ca nt'anquecj jatja tjil jis lal. Pla wa ca jis ma'ayas wa. P'a 
jawas, napj niswa tjacuwis nam, lovin ca mpatjam yupj Dios lal —tjevele Jesüs. 


Jesüs niswa tjevele malala ca mpalas jupj, mpa'is. 
(Mateo 20.17-19; Marcos 10.32-34) 
31Locopyaya sin tjan jis lal tjemey Jesús, discipulopan* dóceya jis 
lal. Jupj tjevele yupj jis lal: "Jerusalén nt'a leque. Ne'aj pjü ca ma palas 

profetapan* ninpe tapac püná. Napj p'iyá niná Yomen Dios jas tjejyamá. 
32Ne'aj Jerusalén nt'a, Dios ca jis ma'ayas judiopan* tulucj malala la 
ma jicj. Yupj la mpjüts'ünücj ca napj lal. Ca nin po'o mvelecj malala 
napj. Ca ncapj mputs'acj. 33Ca ma süpücj, ma 'ü'nacj ca. Ntipü'í na, 
nin müjünsü, mpü'üs niswá tstac! cont'e tepyala na”, nin tjevele Jesús. 

34Niná jupj tjevelá ma sin tji'yüsa discipulopan*. Ma polel sin 
tji'yüisa yupj. Ma jus nlaytsja tsjan po'o tjevele jupj. 


Yom jun tulucj tji'yü'sa la tjiji Jesús. 
(Mateo 20.29-34; Marcos 10.46-52) 

35Jesüs newa jámatsja Jerusalén nt'a. Ne'aj p'in tjemey quinam Jericó 
nt'a, pülücj patja nt'a. Ne'aj tjá'asa yom jun tulucj jümücj la nt'a. T'emel 
la tjemyona ne'aj jiltsja jis lal. 36 Tsjay pülücj ne'aj jil jin tjapjaca jupj, 
mpes jupj la tji'yüya tsjan mpes pülücj tjil. 37 Nepénowa tjowelepj jupj lal: 

— Jesús ne'aj wa Jama. Nazaret mpe 'esepj jupj. 

38Niná tjapjaca na, yom jun tulucj la tipiya: 

— Jesús, ncapj tjep'ya'sa. Dios jin tjejyama nosis nt'a. David” püna 
tüpü'ü popa p'iyá jipj. 

39Mwalá tjil sin popé cus tjowelel yom jun tulucj. 

—Lyájasa t'as —tjowelepj jupj lal. 

Más yümücj la tipiya jupj: 

—Ncapj tjep'ya'sa. Dios jin tjejyama. David” puna tüpü'ü popa 
p'iyá jipj. 

40Mpes Jesús tyantaná, tjevele ca yom jun tulucj lal ncul jupj nt'a. 
Yom jun tulucj tjac' na, Jesús la tji'yüya jupj lal: 

41 —¿Tsjan jyas napj lejay jipj mpes? 

Yom jun tulucj tjevele: 

—Nejepa, po quelel nyuc napj. 

42 Jesús tjevele jupj lal: 

—J] tjü'ü'sa catsj quinam. Jipj tepyon napj polel ti 'ü'sa lejay mpes 
'ücj quinam. 

43Leñ way yom jun tulucj 'ücj nyuca tepyala jupj. Cus tecyorica 
Jesús, 'üsüs pjac tjevele wa Dios po'ó 'üsüs tepyala mpes. Pjü ne'aj 
tjunuc tji'yü'sa la tjiji, 'üsüs pjac tjowelepj wa Dios po'ó. 


Zaqueo tjac! la nüjüsü Jesús. 


19 1 Jesús Jericó nt'a ne'as tjemey. Newa jámatsja Jerusalén nt'a. 
Culupwen nipj tjemey Jericó mo'ó. 2Ne'aj yom tüpü'ü Zaqueo 

ló. T'emel t'e'éncatsja jupj jepa mpes. Nin la tjiji, tüpü'ü jupj. Niyom 
p'a wa ne'aj natj wa t'emel jepa mpes. Zaqueo yupj jis jépatsja jupj. 
T'emel pülücj tyá'atsja jupj, Zaqueo. 3Zaqueo po quelel si nucutsja 
Jesús. Quelel nyúcatsja cana jupj. Ma polel si nucutsja pajal pülücj 
tantan tjelyawuñ mpes. Zaqueo 'amá 'alá tóñicatsja, ne nin. 

^Nin mpes mwalá way ts'üequené jupj, ts'oway jay tjemey, Jesüs 
quelel nyücatsja mpes. Yon toñca jin jámatsja Jesús. 5Jesús yon toñca 
nas tjemey, yon jay nt'a tjinyuca, Zaqueo torica nt'a. Tjevele jupj lal: 

—Zaqueo, lei way pala was. Mpapay Dios jos napj jum wya nt'a 
la püt'üs yacjam. 

6Mpes leii way palá tjac! Zaqueo. 'Usiis jos la nüjüsü Jesús. 7La 
p'a wa ne'aj tjelejeii, tjunuc Jesús tjemey Zaqueo lal, mpes pjü way 
tülü way tjowelepj malala la tjiji Jesás. Tjowelepj: ^Yom malala lal 
tjemey, wo nt'a ca ma'ajam". 

8T'üc' way ma sin tyüsatsja yupj. Zaqueo pjü jis walap'a'a tjevele 
qjuis Jepa Jesüs lal: 

—Jipj napj Nejepa —tjevele—. Ma ca malala la cüjay quinam. 
Dios jos jin ca la mejay quinam. T'üc' way la mitad napj nats'a'á ca 
jis ma'ayá t'emel cjuwá quinam. La p'a jus tsyawil, tüpweques jupj 
t'emel püna p'in, niswa ca ma'ayá jupj t'emel. Pjaní tüpweques mpes, 
yulupjana ca ma'ayá —tjevele Zaqueo. 

9 Jesús tjevele jupj lal: 

—Malálatsja jipj Dios lal. Yacjaj 'ücj 'e tepalá Dios lal, mpes ca 
mpü'üm Dios lal. Nin ca nsem jipj wya nt'a patja jilal. Pyon quinam 
jipj, Abraham* tepyona jin p'iyá püná, mpes 'ücj 'e tepalá Dios lal. 
10Ma sa coii Dios 'a malala yupj. Leii jinwá yupj Dios lal. Napj tjacuwis 
la pal leñ jis tjevyala jis lal. Jis capj p'yacj mpes ca 'üsüs nsem yupj 
Dios lal ne ca 'ücj mpatjam yupj jupj lal. Napj p'iyá niná Yomen Dios 
jas tjejyamá. 


Jesús jos jupj jomozopan 'üsüs tsji' lajay jupj mpes jupj leii p'in. 
(Mateo 25.14-30) 


11Ne'aj tjatja tjepjyacai nina Jesús tjevelá Zaqueo lal. Parabola” 
mpes sin tji'yüsa lis tjiji 'ots'ipj. Ne'aj way p'intsja Jerusalén nt'a, mpes 
yupj yólatsja quina ca Dios Jepa ma'ajam nosis nt'a. Pjü ca nucucj ca 
nin mpalas, yólatsja yupj. 12 Ma nin pyálatsja, mpes Jesús sin tji'yüsa 
lis tjiji tsjan líjitsija Dios nosis nt'a. Ninana tjevelá: “Jepa jatjam quelel 
campa jámatsja. Quelel jámatsja nt'a jepa püné ca püné la mijis jupj, 

ca jepa mpalas jupj. Jepa tepyala na, quelel jactsja niswá. 13Mpes 
wine secj p'in, jupj jomozopan diéziya jis lal tjevele ncul. Pjaní pjaní 
jis tje'yaya t'emel c'a pjaní pajal pülücj jaylacj. Tjevele yupj jis lal: 
*Napj leñ na, najas t'emel más pülücj mpalas t'emel nina mpes. Jaylacj 
la müjí t'emel lal. Nina ca vender la müjí más tin pülücj jaylacj. Mpes 
más pülücj mpalas t'emel.” 

14"Ne'aj tapatjá ma jisastsja jepa jatjam. Mpes niyom nepénowa 
mwalá sin tjajam jepa püné nt'a, la veles jepa püné lal. Javeleptsja: 
“Ma qjuisas nina qjuisí jütütam ncupj. 15Jepa püné mop'in jepa la 

"Nin tepyala na, jepa jatjam niswa tjac', jupj tjevele jin. Tjac' na, 
tjijyü'ta lal ca mvelecj ncul jomozopan diéziya, t'emel jis tje'yaya 
yas nam. Jupj quelel seletsja nol natj t'emel jupj tje'yaya lal. 16 Mozo 
mwalá way tjac', tjevele: *Nejepa, jipj t'emel c'a pjaní diéziya tepyala 
quinam’. 17 Mpes jupj jepa tjevele jupj lal: “Üsüs la tjejay. Namozo 
'üsüs jipj. Tsjan tsjicj way pajal 'üsüs la tjejay jipj, mpes ca jis müjü'tün 
pülücj patja nt'a, pülücj patja diéziya nt'a ca jis müjü'tün.' 

18"Locopyaya mozo p'a wa tjac', tjevele: Nejepa, jipj t'emel c'a 
pjaní cínquiya tepyala quinam". 19Jepa tjevele jupj lal: “Nin mpes jipj 
ca jis müjü'tün pülücj patja nt'a, pülücj patja cínquiya ca jis müjü'tün'. 

20"Locopyaya mozo p'a wa tjac!, tjevele: Nejepa, qui'á já'asa jet'emel. 
Tjivyü'ün, tje'yonsó jet'emel. 21Lecj tjeyatsja jipj lal, mpes nin la tjejaytsja. 
Napj seletsja ts'üis jipj. Más pülücj t'e'en jipj püna tje'yan lal. Tjevyala 
jequetj jipj ma jisin mpe”, nin tjevele jomozo niná. 22Nin mpes jepa tjevele 
mozo niná lal: “Mozo malala jipj. Pajal malala nyuca jele. Jipj tjevelen 
mpes napj selé malala la tjejay jipj. Jipj tjevelen jipj selen ts'üisis napj. 
Más pülücj netj napj püna tjetyá lal. Tjevelen napj tjevyala jequetj napj 
ma jisin mpe. 23Jipj selen niná. ¿Tsjan mpes ma prestar la tjejay nt'emel 
banco* nt'a, más 'in pülücj mpalas nt'emel? Jipj nin la cüjaytsja, napj 
cüt'anquetsja napj nt'emel napj tjacuwis na. Cüt'anqué watsja p'a wa 
t'emel, napj nt'emel prestar la tjejay mpes”, nin tjevele jepá. 

24”Jepa tjevele wa ne'aj tjelejeñ jis lal: *No'oté napj nt'emel jupj 
mpe. Tja'ayá t'emel c'a niná namozo p'a, jupj ne diéziya tya'a.' 25Mpes 
yupj tjowelepj jupj lal: *'Qjuis Jepa, diéziya tya'a jupj quinam’. 26Jupj 
jis wala tjevele: “Ucj wa p'a wa t'emel 'ya jupj. Nepénowa 'üsüs lajay 
napj jis tje'yá popé, mpes más pülücj ca jis ma'ayá yupj. Ca yupj 
pülücj way nta'acj. Nepénowa nin tulucj yupj. Liji secj yupj napj jis 
tje'yá mpes, ne p'a wa ca nt'anques yupj jatatj. Nin velé ca nin nsem. 

27”Jepa tjevele wa: Napj ne'enemigopan ma jisastsja napj jis müjütütj, 
jis lal nculá, ma 'e. Nawalap'a'a jis tjü'ü'ná.' ” Tecyawaja quinam 
parabolas*. (Niná tjevelá mpes sin tji'yüsa lis tjiji tsjan ca jis mpalas jupj 
jomozopan jupj tjac' na, tsjan ca jis mpalas jupj enemigopan 'ots'ipj.) 


Jesús jepa püné jinwá tjemey Jerusalén mo'ó. 
(Mateo 21.1-11; Marcos 11.1-11; Juan 12.12-19) 


28 Jesús nin tjevele na, tjemey niswá, Jerusalén mo'o jámatsja jupj. 29 Tucuc' 
nt'a tjac', tucuc! nina Olivos ló, ne'aj way p'in Betfagé nt'a, Betania ne'aj p'in 
'ots'ipj. Ne'aj tjac' na, jupj discipulopan* mát'eya sin tjejyama, 30tjevele yupj 
jis lal: “Lowa yupj jis wa lejeñ nt'a. Ne'as tjalawü na, soysoy tsjicj ca nucú. 
Mwen tsyu'pa toiica jupj. Casá 'osos secj jupj custjay. 'Osocté ncumaná, ma 
le. 31P'a wa ca nu la mü'üyas ca nacj tsjan nu lo jay socté soysoysos. Wola 
mvelé Nujepa jos jupj. Nin welé na, 'ücj ca nsem yupj jis lal." 

32Mpes niyom jupj sin tjejyama tjil, Jesás tjevele jinwá tjunuc yupj. 
33 Yupj soysoy jasoctsja na, jupj soysoy 'esepj tjowelepj yupj jis lal: 

—¿Tsjan nu lo jay socté soysoysos? 

34 Yupj tjowelepj: 

—Qjuis Jepa jos jupj. 

Mpes 'üctsja quinam yupj jis lal. 35Soysoy Jesús nt'a tjaman quinam. 
Sin quip pje'apa soysoy lüicj casá la tsjinan ne Jesús soysoy casá 
tjo'onsopj. 36Jupj soysoy casá tjá'asa tjemey na, gente p'a wa sin quip 
jümücj casá tapajatj, pülül casapa lo winin Jesüs. 

37 Tucuc' palavin tjemey, tucuc' nina Olivos ló, ne'aj p'in quinam 
Jerusalén. Pjü ne'aj tjelyawuñ 'ücj jisastsja, jupj discipulopan* pajal 
pülücj, 'ücj jisastsja pajal. 'Üsüs pjac tjowelepj Dios po'ó, yümücj pjac 
tjowelepj yupj, Jesás pajal 'üsüs la tjiji mpes. La pülücj pajal 'üsüs la 

—Jepa ma'ajam Jesús. 
Dios pajal 'üsüs ca la mijis jupj mpes. 
Dios mpes vele jupj, 
Dios ne cupj qjuis Jepa Püné. 

Mpes tsjun po'o patja 'üsüs ca mpatjam. 
Cupj pajal 'üsüs ca mvelecj Dios po'ó. 
Dios tsjun po'o pü'ü jupj. 

39Fariseopan* nepenowá Jesús lal jiltsja wa. Tjowelepj Jesús lal: 


ma mvelecj niná, jipj pajal püné. 

40 Jesús yupj jis wala tjevele: 
—Yupj lyájasa nacj, pwen witjacj ca nin p'iyá la mpuyucj wa. T'ic' 
velé napj. 


Jesús tjevele malala ca mpalas Jerusalén mo'ó. 


41 Más 'in ne'aj p'in tjac!' quinam Jesús Jerusalén nt'a. Jerusalén 
tjinyuca na, pajal jólatsja Jerusalén mpes, ne la tipiya jupj. (Jupj 
seletsja jis wa Jerusalén mo'o lejeñ pjü malala jis mpalas. Seletsja 
pasal malala ca jis mpalas ne'aj tapatjá.) ^2 Niná jupj tjevele Jerusalén 
nt'a patja mpes: 

— Po nola nun mpes, nun ma nusin tji'yüsa 'oyn ne 'üsüs nsem nun 
Dios lal. Yacjaj p'in 'ücj nin cüpalastsja. Quina ma polel nusin 'yüsa 
'oyn ne 'üsüs nsem nun Dios lal. 43P'a jyawca nun jis enemigopan 
ca ncul, 'amá ne'aj ca mpa'tacj potjaqué t'asiyú. Pues yupj ca t'asiyü 
mpatjam jun ta'á, nun ma polel nlawü. 44Nun jis enemigopan ca pjü 
malala lis mijicj nun jis wa. Ca jis mü'ü'nacj ne'aj patjá. Pjü jis wa 
cjuwá ca nsem. Pe pjaní ma ca casá ma'ajam p'a lal, jis wa pópatsja 
jupj yas nam. Dios nin tjejyama na nucopj la p'acj, nun ma ponetsja 
Dios nin tjejyama, mpes nin ca nu mpalas —tjevele Jesüs. 


Jesüs pje'á la tecyoye vender lajay Dios wo mpe. 
(Mateo 21.12-17; Marcos 11.15-19; Juan 2.13-22) 


45 Jesüs Jerusalén nt'a tjemey na, Dios wo" nt'a tjemey. Jesús pje'á 
la tecyoye vender lajay ne'aj. Ma jostsja vender la tjajay Dios wo mo'ó. 
46Tjevele yupj jis lal: “Dios tjevele jupj Popel mo'ó: ‘Ninana nawa 
mpe javelepj napj lal. Nun ma nujos ninda. Nun la tjüjí pwecapan 'a 
si mulü qui'á", tjevele Jesüs. 

47 Pjü jyawca Jesús sin 'yúsa lis tjiji Dios wo“ nt'a. Newa sacerdote* 
noypan po quelel ja'ünantsja jupj. Yólatsja 'oyn la qjuijim cü'ü'nam. 
Nin p'iyá yólatsja Moisés* popel sin 'yüsa lajay, judío* noypan 'ots'ipj. 
48Pues ma salejeptsja 'onin ne 'ücj cü'ü'nacj Jesús. Yupj salejeptsja 
ne'aj patjá pajal ts'i mi'inacj yupj malala la cüjay Jesüs lal. Pjü ne'aj 
tapatjá po quelel pjyacaiitsja Jesús tjevelá. 

2 0 1Ts'ac' p'a wa tjejyawca na, Jesús sin 'yüsa lis tjiji ne'aj Dios 

wo* mo'ó, Jerusalén nt'a. Jis wala tjevele tsjan ninda Dios 
'üsüs la tjiji gente mpes. Custjay véletsja na, niyom nepénowa tjiquil 
wa Jesús nt'a, sacerdote* noypan nepenowá, Moisés* popel sin 'yiisa 
lajay nepenowá, co'müypan* nepenowá. 2Tjowelepj jupj lal: 

—Qjuis wala tjevele pjacj tjevele !ücj nin lejay, jipj lejay jinwá. ¿Pjacj 
ti jütüta nin lejay jipj? 

3Jis wala tjevele Jesús: 

—Napj ca nu la mü'üy 'ots'ipj. Nawala tjowelé 4tsjan mpes 'ücj 
bautizar* lis tjiji Juan. éNcu Dios tjijyü'ta nin la tjiji? ¿Ncu gente p'in 
jisastsja nin la tjiji? 

5Yupj yuwá tjowelepj tsjan cüwelem jupj lal. Yuwá tjowelepj: “Cupj 
la mü'üyas tsjan mpes ma tepyonecj Juan tjevelá. 6Cupj ma wa polel 
velecj gente p'in jisastsja nin la tjiji. Nin cüvelecj ca niná, pjü pe ca 
qjuesé nts'iyacj, qjuis mü'ü'nacj. Pjü japon Juan Dios mpes tjevele." 
7Mpes yupj tjowelepj Jesüs lal: 

—Cupj ma selecj pjacj tje'yaya Juan el Bautista 'ücj bautizar* lis 
tjiji. 8Jesús tjevele yupj jis lal: 

—Nun ma nlal tjowelé, mpes ma wa ca mvelé nun nla tjü'üyá napj 
lal. Ma ca mvelé pjacj ntjijütüta napj niná lejay. 


Judío noypan malala la tjajay lovin Dios jomozopan jis lal, jupj 
Jatjam lal 'ots'ipj. 
(Mateo 21.33-44; Marcos 12.1-11) 


9Nin tjevele na, Jesús parábola* tjevele wa Dios wo* nt'a tjatja jis 
lal. Sin 'yüsa lis tjiji malala pajal Dios lal judiopan* ma jisastsja jupj 
Jatjam. Ninana parabolas Jesüs tjevelá: 

— Yom uva sine jupj. Locopyaya jupj sínetsja jis tje'yaya mo'o jasin 
p'a witjacj, 'ücj la mijicj lo valas. Yupj tjowelepj ca ma'ayacj jupj, 
tjevyala popé. Molo jasin jis tje'yaya naya, tjemey pajal campa nt'a. 
Ne'aj pajal püs tüpü'ü. 109 Uva tjevyala po'ó, mozo jas tjejyama yupj 
nt'a, sine lejeii nt'a lo ta'es tjevyala popé, yom juts'a'á mpes. Niyom 
ne'aj mo'o jasin jas tüpwes ma tja'ayapj jomozo. Mozo sup, jas tjajam. 
Jas pjan tjemey. 11 Locopyaya jupj mozo p'a wa jas tjejyama yupj nt'a. 
Pajal wa jasüp ni. Tsjicj jin yólatsja, malala tjowelepj jupj lal, ne jas 
pjan jas tjajam yupj. 12Locopyaya mozo p'a wa jas tjejyama yupj nt'a. 
Cont'e tepyala quinam. Jay tjojocj, na'aj la ts'i yupj. 

13”Mpes uva juts'a'á tjevele: “¿!Oyn la mejay napj quinam? Natjam 
ca jas majam. Pajal quelel lejay natjam. Püné jupj ca yola nsem yupj- 
14Nin tuluctsja. Niyom ne'aj la 'el jus tjunuc na, yuwá tjowelepj: Niná 
uva juts'a'á jatjam. Uva lejeñ nt'a jupj juts'a'á nsem, popay tepe'e 
na. Mas, mü'ü'nacj ca jupj, mpes uva lejeñ nt'a cupj cuts'a'á nsem. 

15Mpes yupj jupj Jatjam la ts'i sin mpe, tjü'ünan. —Parábola* t'üc' 
tjevele Jesús quinam. 

Tjevele wa: 

—-Cupj selecj tsjan ca lis mijis yomen 'isin jis tje'yaya jis lal. 16 Jupj 
ca mim yupj nt'a, sin lejeñ nt'a. Jis mü'ü'nas ca niyom ne'aj tsji' la 
tjajay. Uva sin lejeñ ca jis ma'ayas la p'a, yupj ca 'ücj la mijicj lo valas 
ne'aj —nin tjevele Jesús. 

Yupj tjepjyacañ na jupj tjevelá, yupj sin tji'yüsa judiopan* sin po'ó 
tjevele jupj, mpes tjowelepj: 

—iMa ca nin cüpalas! 

17Newa Jesús yus tjinyuca, tjevele yupj jis lal: 
— Dios Popel vele ca nin nsem. Nina velá: 
“Niyom nepénowa quelel jajünsüptsja wosis 
pe mpes. 
Pe pjaní ma jisastsja wosis la jünsüs. 
Pe niná t'üc' way 'üsüstsja. 
Mpes qjuis Jepa Dios jas tjijyünsa wosis. 
Jupj mwalá way tje'yonsa pe niná 
wosis si jünsa mpes. 
Pe niná más 'üsüs waytsja pjü pe witjacj lal. 
Tsjomis pe nina casá tóñcatsja ” 
Nin vele Dios Popel. 
18"Napj niná pe 'üsüs jinwá, napj tjevelé jinwá. Nun wa su jünsü jinwá. 
Yom pe niná casá yaca, malala ca mpalas jupj pajal. Pe niná yom casá yaca 
na, más malala ca mpalas jupj. 'Upjú ca mpalas jupj, yomen —tjevele Jesús. 


Jesüs pajal 'üsüs tjevele jupj enemigopan jis lal. 
(Mateo 22.15-22; Marcos 12.13-17) 


19Moisés* popel sin 'yiisa lajay quelel tji'liñtsja Jesús. Nin p'iyá 
sacerdote* noypan. Yupj jus nlay Jesús parábola* niná tjevele yupj sin 
po'ó. Ma polel tji'liñitsja jupj custjay. Lacj jeyaptsja la p'a judiopan* ca 
pajal ts'i mi'inacj yupj jis lal, mpes ma nin la tjajay. 29 Yupj la tjunuc 
'ona 'ücj la tjilil Jesús. Mpes niyom sin tjajam Jesús nt'a. Yupj quelel 
la 'üytsja jupj lal, jupj ca malala cüveles yupj jis lal yupj jis wala 
tjevele na. Yupj 'üsüs jin la tjajay, newa malala la tjajay. Yupj yólatsja 
ca ne'aj majatjum, mpjacañ, mpes 'ücj ca jat! mvelecj jupj po'ó jepa 
romano* auxiliar lal. Jepa romano auxiliar pünetsja jupj, mpes 'ücj 
ca cus ntülüs Jesús. 21 Mpes yupj tjil Jesús nt'a, tjowelepj: 

—Cupj selecj jipj t'üc' velen. Jipj sin 'yüsa lejay 'üsüs. Nin p'iyá velen 
jipj pjü jilal. Sin 'yisa lejay Dios jyü'tá t'üc! way. 22Nin mpes quelel 
lya 'yüyacj jipj lal. ¿Ncu 'ücj Dios lal cupj impuesto jaylacj lijicj, jepa 
romano* t'emel t'e'enca mpes? ¿Ncu 'ücj tulucj nin lijicj? 

23 Jesús jus nleya tsjan mpes nin la tjü'üy jupj lal. Seletsja yup] ma 
quelel jus nlaytsja la tjü'üy mpes. Seletsja yupj jisastsja jupj malala 
nyuca ca mveles. Mpes Jesüs tjevele yupj jis lal: 

24 —T'emel c'a pjaní way nca'á ma 'e. éPjacj wola t'emel wola po'ó 
já'asa? ¿Tsjan ló t'emel po'o tapac? —tjevele jupj. 

Yupj tjowelepj: 

—Jepa romano* jupj. 

25Jesüs tjevele yupj jis lal: 

—Mpes tja'ayá jepá jupj 'ücj le moná nun lal. Tja'ayá Dios jupj 'ücj 
le moná nun lal —nin tjevele Jesús. 

26Yupj ma polel malala tjowelepj Jesús po'om la p'a jis walap'a'á, 
jupj tjevele mpes. Po yólatsja Jesús 'üsüs jis wala tjevele mpes. 'Úsiis 
tjevele jupj pajal, mpes yupj lyájasatsja. 


Püna tecya'liñ ca sin müjünsücj, niswa ca mpatjam. 
(Mateo 22.23-33; Marcos 12.18-27) 


27 Niyom p'a wa tjiquil wa Jesús nt'a. Saduceopan* waytsja yupj. 
Yupj javelepj tecya'lii ma ca sin müjünsücj, ma ca mpatjam niswá. 
28Saduceopan quelel jat! la velestsja wa Jesús po'ó, mpes tjowelepj 
yupj jupj lal. Tjowelepj: 

—Püna Moisés* popel tepyaca tsjan qjuisí jütüta Dios. Ninana pjaní 
way jupj tepyacá: yom pe'e jats'om popa tulucj, más 'ücj yom jüpülücj 
mwayis ca tepe'e jats'om lal. Ca popa jana nsem tepe'e jats'om lal. 
Tepe'e ts'uyupj jin p'iyá ca nsem. Moisés nin tepyaca. 29Nin mpes cupj 
lya 'yüyacj. Püna niyom siéteya tapatja, pjü yupj jis sejatjampan yupj. 
Mwalá way tjowaya, popa tulucj tepe'e jupj. 39 Tepe'e na, jupj tsüipe 
tjowaya tepe'e jats'om lal. Nin p'iyá popa tulucj tepe'e jupj. 31 Jupj 
tepe'e na, jüpülücj locopyaya way tjowaya wa jüpülücj jats'om lal. Nin 
p'iyá popa tulucj tepe'e jupj. Nin p'iyá pjü jis pülücpan quepj pjaní 
lal tjewyayin. Pjü jis pülücpan sin popa tulucj tecya'liñ. 32Yupj pjü 
way tecya!liii na, tepe'e wa quepan. Lovin popa tulucj jupj. 33 ¿Pjacj 
jats'om nsem jupj, tecya'liñ sin müjünsücj na jis la püt'üs niswá? Pjü 
way niyom siéteya tjewyayiñ jupj lal, tapatja na p'in —nin tjowelepj 
saduceopan*. 

34 Jesús tjevele yupj jis lal: 

—Niyom, nequem quina patja pjü wyayiñ. 35Dios lal patjam ma 
nin lajay. Dios vele yupj 'üsüs, ne yupj ca sin müjünsücj tecya'liñ 
sin popé, ca mpatjam Dios lal. Ne'aj ma mwayiñ yupj. 38 Yupj ma 
polel cya'lià niswá ne nin. Angelpan* jinwá yupj, mpes ma cya'liñ. 
Dios ts'uyupj way yupj. Yupj sin jajünsüpj jis la püt'üs lovin Dios lal. 
37T'üc' way tecya'liñ ca sin müjünsücj, ca mpatjam niswá. Selecj ca 
nin nsem Moisés* tepyaca mpes 'ots'ipj. Tepyaca püna tepyalá, yo 
tsjicj pwetsja na, qjuis Jepa Dios ne'aj tjá'asa mpes. Jupj tjevele 'qjuis 
Jepa Dios Dios jupj Abraham” lal, Isaac lal 'ots'ipj, Jacob lal 'ots'ipj”. 
38Cupj selecj püna tecya!liñ conas. Selecj wa Dios tecya'liñ jis Dios 
tulucj. Patja jis Dios jupj. Nin mpes selecj patja yupj quinam. Dios 
selé newa patja pjü —nin tjevele Jesüs. 

39 Moisés* popel sin 'yiisa lajay nepénowa jupj wola tjowelepj: 

— Po 'üsüs tjevelen jipj. 

40Lacj tjeyapj la p'a jis la "iy. 


Jesús Jepa watsja jepa püna tüpü'ü lal. 
(Mateo 22.41-46; Marcos 12.35-37) 


41 (Jesús ma lecj tjeyá.) Jupj tjevele yupj jilal: 

— Dios tjevele jupj ca jas majamas Jepa Püné jis capj la p'acj judiopan”. 
¿Tsjan mpes javelepj yom niná David* popa jupj? David p'iyá tjevele 
jupj po'ó Dios Popel mo'ó. Dios mpes nüejets'e tepyaca nt'a tjevele: 

“Nejepa Dios tjevele Nejepa Püné lal: ^Nt'i'isa jipj napj li'inyampe. 
43 Jipj ca müjü'tün napj lal napj ca la mpalan naya jipj enemigopan jis lal. 
Napj ca la mejay tsjyam la p'a'á jatja jinwá yupj. 
Nin ca la mejay jipj mpes, jipj napj lal jac' na.” ' 
David tjevele niná Dios tjevelá. 
44 Jesús tjevele: 
—David* tjevele yom niná jupj Jepa way jupj. é'Onin nacj ne David 
popa nacj jupj? 
Moisés popel sin 'yiisa lajay malala lajaytsja yupj. 
(Mateo 23.1-36; Marcos 12.38-40; Lucas 11.37-54) 
45 Jesús tjevele jupj discipulopan* jilal, pjü 'ücj jis la pjac: 
46 —Moisés* popel sin 'yüsa lajay malala yupj. Po ma nin p'iyá la tjüjí, yupj 
lajay jinwá. Yupj jisas la p'a yola yupj noypan, mpes sin quip campa jisas. Pülücj 
lyawuñ nt'a jil na, po jisas la pla 'üsüs javelepj yupj jilal, 'iisiispan lal javelepj 

jinwá. Judiopan* 'a si mulú nt'a jil na, silla más !üsüs nt'a la 'osos jisas, cocoypan 
p'in jatja nt'a. Pülücj 'a si mulú nt'a jil na jis la las, más 'üsüs nt'a quelel jatja lovin, 
noypan jatja nt'a. Nin lajay Moisés popel sin 'yüsa lajay. ^7 Yupj pequeñ nequem 
jis wa, nequem jis vayum tecya'liñ. Newa jisas la p'a 'üsüs jin yola yupj, mpes 
püs way javelepj Dios lal, pülücj piyacañ nt'a. Nin lajay mpes Dios ca mveles más 
malala la tjajay yupj la p'a jilal. Más ca jis capj ntülüs yupj pjü jilal —tjevele Jesús. 


Quepj t'emel cjuwá po 'üsüs tje'yaya. 
(Marcos 12.41-44) 


21 1Caja nepenowá ne'aj tjatja Dios wo” nt'a t'emel mo'o la 

'onsos la 'ayas Dios mpes. Jesüs jay jas tjijyünsa, tjinyuca 
gente pülücj jatatj jis t'emel tjo'onsopj ne'aj. Pülücj tjo'onsopj yupj. 
2Tjinyuca wa quepj pjaní centavito mát'eya tje'yonsa wa jupj. Quepj 
niná voyum tepe'e jupj. Pjü cjuwatsja jupj. 3Tjinyuca na, Jesús tjevele 
jupj discipulopan* jilal: 

—Quepj nina más pülücj tje'yonsa pjü jilal. Quepj nina voyum tepe'e 
jupj. Pjü cjuwá jupj, quepan. Pjaní way tje'yonsa, pülücj jin p'iyá napj 
lal. T'üc'. ^La p'a wa pülücj jatatj popé tja'ayapj yupj. Quepj nina 
cjuwá jupj. T'emel pjaní way ve jaylacj liji popé tje'yaya jupj. Cjuwá 
jupj quinam —nin tjevele Jesús quepj tje'yaya po'ó. 


Jesús tjevele ca malala mpalas Dios wo Jerusalén nt'a. 
(Mateo 24.1-28; Marcos 13.1-23) 


5Discipulopan* nepénowa tjowelepj wa Dios wo" po'ó. 

—Po 'üsüs way justa —tjowelepj—. Pe po 'üsüs yustapj lal 'üsüs 
justa la tjajay. Tsjan 'üsüs yustapj tja'ayapj popé 'üsüs justa la tjajay 
wa Dios wo*. 

Jesús tjevele: 

6—Pjü ca malala mpalas niná nun nucú qui'á. P'a jawas judiopan* 
jis enemigopan ca ncul. Yupj ca sin mojoyecj pjü way niná wosis. 
Pjü pwen ca palá la ncoyecj, wosis la tjajay sin popé. Pjü na'aj ca la 
ncoyecj, mpes pe pjaní ma ca p'a casá ma'ajam nsem —tjevele Jesüs. 

7 Jupj discipulopan* la tjü'üy: 

—é'Ona ca malala mpalas Dios wo*? ¿Tsjan ca la mijis Dios mwalá 
way p'in, mpes ca jus nlayecj leii way ca nin mpalas? 

8Jesüs jis wala tjevele: 

— In tjajama. Pülücj ca ncul la ntsawilicj ca gente jis lal. Po ma 
toponé yupj javelepj. Yupj pjaní pjaní ca mvelecj yupj p'iyá Cristo. Ca 

mvelecj Dios sin tjejyama yupj. Ca mvelecj wa ca leñ way ncawajas 
pjú. Ma ca nin la müjí yupj javelepj jinwá. 2Nun ca jus nlayé wa 
militarpan pülücj la palan p'a nt'a. Ca jus nlayé wa yuwá p'iyá la 
palan wa. Niná pjo'oqué na, po ma pajal locj tjeyá. T'üc! way malala 
ca mpalas nosis nt'a. Ma leñ way ncawajas ca pjü nina malala tepyalá. 

10 Jesús tjevele wa yupj jis lal: 

—Nepénowa patja nt'a la mpa'nacj ca p'a nt'a patja jis lal. Ca jis 
mü'ü'nacj. Jepapan ca sin majamacj jis militarpan jis la palan p'a 
jepapan jis militarpan jis lal. 11Pajal ca jus nquits'is nosis 'ots'ipj. 
Nepénowa patja nt'a cjuwá ca nsem jis la las 'ots'ipj. Nenéyawa pjü 
way nin p'iyá ca malala jisas yupj 'ots'ipj. Dios ca la mijis p'a casá ca 
mpalas tsjun po!ó, nosis casá patja jis la nuc. Nin mpes ca jus nlayecj 
Dios ca jis capj ntülüs malala lajay. Tjunuc na ca lacj meyacj pajal. 

12”Niná tepyala secj p'in, nepénowa ca nu ntji'liii. Ca malala la 
nu mijicj ncapj coiicó mpes. Ca nu manucj judiopan* 'a si muli nt'a, 
cawilta nt'a 'ots'ipj. Ne'aj ca jat! mvelecj nun sin po'ó. Ca nu manucj 
jepapan jis walap'a'á. Ne'aj p'in se jütütj nt'a ca nu manucj. Jepa 
noypan nt'a ca nu manucj wa. Yupj jis walap'a'a ca jat! mvelecj nun 
sin po'ó ncapj coricó mpes. 13Nin nu tepyala na, 'ücj ca mvelé nun yupj 
jis lal 'onin ne 'ücj potjaqué Dios lal napj mpes. 14Mpes quina nujola 
t'as ma ca nin nujola mwalá way p'in tsjan ca jis wala cüwelé. 15Nin 
pyala nam, napj ca nucopj mp'acj ne ca 'ücj mvelé nun. Nun ca jus 
nlayé t'üc! way. Nun ca pajal 'üsüs mvelé, mpes nun jis enemigopan 
pjü ca jus nlayecj t'üc' welé nun. Ma ca polel p'a casá mvelecj. 

16"Nenéyawa nun jis pülücpan p'iyá ca nu ntji'lià wa nun, ca quelel 
jat! mvelecj nun sin po'ó nun ncapj coñcó mpes. Nenéyawa nin ca la 
mijicj wa nun sejamicapan. Ca nu mü'ü'nacj nun nepenowá. 17 Pjü 
gente ma ca jisas nsem nun, nun ncapj coiicó mpes. 18Newa 'üsüs 
ca mpatjaqué nun. Co'liqué naya, Dios newa ca nucopj ncoiicos. Nun 
newa 'üsüs ca mpatjaqué Dios lal. Ma tecyawaja nun ts'üil popa pjaní 
jinwá ca nsem. 1? Nun newa ncapj coiicó malala pyala na, lovin ca 
mpatjaqué Dios lal. 

20" Jerusalén ca pjü malala mpalas. Nun ca nucú Jerusalén t'asiyú lejeñ 
militar pajal pülücj, 'ücj jis la palan ne'aj patja jis lal. Niná tjunucü na, 
nun ca jus nlayé leii way Jerusalén pjü malala ca mpalas. 21Nin quelel 
pyala na, más 'ücj Judea mo'o patja tstequeneñ, joc! mo'o ca mal. Pajal 
malala ca mpalas Judea nt'a. Más 'ücj Jerusalén mo'o patja Jerusalén mpe 
ca mal. Más 'ücj jis wa pjaní pjaní lejeñ nt'a patja ma ca mal Jerusalén 

mo'ó. 22Dios ca jis capj ntülüs israelpan*, malala la tjajay mpes. Püna 
tapac Dios Popel mo'ó Dios ca jis capj ntülüs, ne pjü ca mpalas quinam 
yupj tapac jin. Nin mpes ca pjü malala mpalas Jerusalén. 

23”Niná pyala na, pajal malala ca nsem nequem way jatja jis lal, 
nequem tsjictjacj sa manun jis lal 'ots'ipj. Pajal malala ca mpalas Judea 
mo'ó. Dios po quelel jis capj tyüla Judea mo'o patja, yupj malala la 
tjajay mpes. 24 Jis enemigopan ca sey mojo'ocj nepenowá polomay 
lal. Jis ntji'liñ nepenowá, p'a'á ca jis manucj. Jun ta!á ca jis manucj, 
sin tjan, sin tjan jis la püt'üs, judiopan* tulucj patja nt'a. Año pülücj 
judiopan tulucj müjü'tücj ca Jerusalén nt'a. Nin ca nsem Dios Popel 
vele jin. Dios selé nol año müjü'tücj. Locopyaya, Dios jos na, judiopan 
juts'a'á ca nsem Jerusalén niswá. 


Jesús niswa ncuwim. 
(Mateo 24.29-35, 42-44; Marcos 13.24-37) 


25Jesüs tjevele wa: 

—Dios ca la mijis p'a casá justa ca mpalas lots'ac', mümüy 'ots'ipj, 
pjulacj 'ots'ipj, mpes nosis casá patja ca jus cülayecj quina ca nin 
mpalas napj velé jin. Nosis nt'a 'iisú püné pajal ca mpjac ca la mijis, 
pajal lo pjets'epjets'e ca mim. Mpes p'a nt'a patja pajal pülücj ca lapj 
nyuca yola yupj pajal. Ma ca jus nlayecj 'oyn la mijicj. 26Pajal ca lacj 
meyacj, mpes ca nca'liñ nepenowá, pajal ca nin yola malala ca mpalas 
nosis. Noypan tsjun po'ó ca jus nquits'is, mpes nin. 27 Nin tepyala na, 
ca nus nucucj, mol mo'o ca ncuwis. Pasal püné nsem napj, pjü 'ücj la 
cüjay. Napj nt'a pajal majawaques ca Mpapay Dios mpes. Napj p'iyá 
niná Yomen Dios jas tjejyamá —tjevele Jesús. 

28 —Nepénowa nas tepyala na napj tjevelé jin, 'ücj jisas t'as nun. Po 
ma locj tjeyá la p'a wa jinwá. Nepénowa nas tepyala na napj tjevelé 
jin, nun ca jus nlayé leñ way ca ncuwis nucopj la p'acj. Mpes la 'unucü 
Dios ca 'üsüs la numijis, ma ca malala nu mpalas —tjevele Jesüs. 

29 Jesús parábola* tjevele wa yupj jis lal sin la 'üsüs jis la jay niná. 
Tjevele: 

—Nujola t'as ts'oway po'ó, pjü yo po'ó 'ots'ipj. 30Jis lo tecyala na, 
nun solejé leti way quelel jive. 31 Nin p'iyá nun ca nucú nepénowa nas 
tepyala napj tjevelé jin. Niná tjunucü na, nun jus nlayé wa leñ way 
Dios müjü'tüs ca pjü nosis nt'a. 

32"pjü ninda napj tjevelé, pjü ca mpalas. Judiopan* newa ca mpatjam 
pjü tepyala na. T'üc' way niná. 33Tsjun po'ó ca ncawajas, nosis ca 

ncawajas wa. Napj velé jin ma ncawajas ca lovin. Pjü tjevelé, pjü ca 
mpalas. 

34"'Tn tjajama nun p'iyá. Po ma lowa p'a nt'a malala nyuca la müjí. 
Po ma nun sey 'üts'a t'as nun. Po ma pajal nujola t'as 'oyn nyuca 
mpatjaqué nosis nt'a. Nin la cüjí, ma lu nucú naya ca nin mpalas 
napj tjevele jin. 35Animal walan 'ityüla leti way pe'e. Nin p'iyá pjü 
napj tjevelé let way ca mpalas pjü nosis casá patja mpes. 36Pajal 'in 
tjajamá. Lovin Dios lal la moná nun ca 'ücj la müjí Dios jos jin lovin. 
Mpes nosis nt'a malala tepyala na, ma ca malala nyuca la müjí wa 
nun, la p'a jinwá. Mpes napj velé na nun lal ncu 'ücj la tjüjí, 'ücj nsem 
nun napj lal. Ma ca nu maycas nun napj lal. Napj p'iyá niná Yomen 
Dios jas tjejyamá —nin tjevele Jesús jupj discipulopan* jilal. 

37 Jesús lovin sin !yüsa la síjitsja Dios wo* nt'a jaw na. Püste na 
pülücj patja mpe tjemey lovin. Joc' Olivos ló nt'a tjejyá. 38Pajal püstapj 
sin tjüjünsüpj pjü, tjil Jesás nt'a Dios wo nt'a, jis la pjac jupj tjevelá. 


Jesús enemigopan quelel ja'ünantsja jupj. 
(Mateo 26.1-5, 14-16; Marcos 14.1-2, 10-11; Juan 11.45-53) 


2 2 lLeü way quelel pyálatsja fiesta, israelpan* pan levadura 
cjuwá jalá na. Fiesta niná “Dios Qjuis Capa Nipj Tjemey"* ló 
jupj. 2Sacerdote* noypan yólatsja 'oyn la qjuijicj cü'ü'nacj Jesás. Nin 
p'iyá yólatsja wa Moisés* popel sin 'yiisa lajay. Custjay ma malala la 
tjajay Jesús lal. Lacj tjeyapj ne'aj patja ca ts'i mi'inacj yupj jilal, ne nin. 
3Locopyaya Satanás* Judas jos mo'o tjemey. Niná Judas, “Iscariote” 
apellido waytsja jupj. Apostolpan* dóceya pópatsja jupj. ^Jupj tjemey 
la veles jepapan jilal Dios wo* nt'a, yupj sacerdote* noypan nepenowá, 
militarpan nepenowá. Yuwá nin tjowelepj 'oyn ne Judas ca jis capj 
mp'a'sas 'ücj jis la tjilil Jesús. 5'Ücj jisastsja yupj. Tjowelepj Judas lal 
yupj ca jaylacj la mijicj Judas nin la mijis mpes. Judas tjevele nin ca 
la mijis jupj. Tjemey, la tjinyuca 'ona 'ücj jis lal ca mim la tjilil Jesús, 
ne'aj patja leñ na p'in. 
Jesús tjelyaja jupj discipulopan jilal püts'í secj p'in. 
(Mateo 26.17-29; Marcos 14.12-25; Juan 
13.21-30; 1 Corintios 11.23-26) 

7 Locopyaya ts'ac! mwalá way tjejyawca fiesta mpes, pan levadura 
cjuwá jala na yupj. Fiesta nina “Dios Qjuis Capa Nipj Tjemey"* lotsja. 

Nin jawas oveja* tsjicj ja'ünan jis la las fiesta mpes. 

8 Jesús sin tjejyama Pedro, Juan 'ots'ipj, 'ücj la mijicj fiesta mpes. Tjevele: 

—Lowa, 'ücj la müjí qjuis la las fiesta mpes lyajacj, “Dios Qjuis Capa 
Nipj Tjemey”* mpes. 

9? Yupj la tjü'üy: 

—¿Ca'aj jyas 'ücj la mijicj? 

10 Jesús jis wala tjevele: 

— Jerusalén nt'a lowa. Ne'as tjalawü na, nun la müjüsüqué yom 
jarro t'ya, 'iisú mo'o torica. Cjüil lowa wama jama nt'a. 11 Ne'aj wo lal 
tjowelé: “Yom qjuisin 'yúsa liji qjuisin tjejlyama jipj nt'a. Jupj tjevele 
cupj ca lya mü'üyacj ca'aj toñca cuarto niná jupj ca nlajas nt'a. Ne'aj 
quelel lyaja jupj discipulopan* jis lal fiesta mpes, fiesta “Dios Qjuis 
Capa Nipj Tjemey”* 16? 12Ne'aj wo 'esepj nun jis lal ca mim cuarto 
püné nt'a, wo casá torica. Jupj nasa 'ücj la tjiji cuartas quinam. Ne'aj ca 
'ücj la müjí cupj lyajacj mpes —nin tjevele Jesús Pedro lal, Juan lal wa. 

13Mpes tjil yupj. Pjü Jesüs tjevele jin tepyala, ne 'ücj la tjajay yupj 
jis la las fiesta mpes. 

Ne'aj wo 'esepj nasa 'ücj la tjiji cuartas. (San Lucas 22.12) 

14Quelel jalatsja na, Jesús tjá'asa mesa nt'a apostolpan* jis lal. 
15Jupj tjevele yupj jis lal: 

—Custjay ma malala ntepalá p'in, po najastsja 'a mulú nlajacj nina 
fiesta na. 16Malala ntepalá na püs way ma ca nla napj fiesta niná mpes, 
fiesta Dios Qjuis Capa Nipj Tjemey'* ló. Fiesta nina mpes qjuiyola 
pyala Dios 'üsüs la tjiji püná, ma malala jis mpalas judiopan*. Po quina 
más 'üsüs ca la mijis püna la tjiji lal, mpes t'üc' way ca 'ücj mpatjam 
napj lal japon. Nin ca nsem Dios jyü'ta na nosis casá. Nin tepyala na, 
niswa ca nla niná fiesta mpes —tjevele Jesüs. 

17 Nt'ya jupj pocillo, uva 'üsü mo'o tóñcatsja. Tjevele Dios lal tjüwüi'i 
'üsü tje'yaya mpes. Locopyaya tjevele niyom jis lal: 

—No'oté nun, vitvitj way pjü tjümüsiqué nina. 18Ma niswa ca mü'üs 

napj quinam uva 'üsü. Dios nosis nt'a jyü'ta na niswa ca mü'üs p'in. 
19Locopyaya pan pjaní nt!ya, tjevele Dios lal tjüwüi'i pan tje'yaya 
mpes. Nin la tjiji na, vitvitj la tücüeme, jis tje'yaya pjü. Tjevele: 

—Pan niná napj mp'üy jinwá. Ma pats! ca napj, mpes Dios ma ca nin jola 
nsem nun malala la tjüjí. 'Ücj ca mpatjaqué nun Dios lal. Nenéyawa nin 
p'iyá pan 'alajá nun. Nujola tapalas nin la tjejay napj nun mpes —tjevele jupj. 

20Nin p'iyá la tjiji pocillo lal. Pocillo nt'ya t'üc' tjalá na. Tjevele: 

—Uva 'üsü niná na'as jinwá. Ma pats! ca nun mpes. 'As ca ma palas 
napj, mpes Dios 'ücj ca perdonar la numijis. Jupj tjevele t'üc' nin ca la 
mijis nun mpes ntipü'í na. P'a casá ca la mijis quinam püna la tjiji lal. 

21”Mop'in nin, nun popa pjaní quelel malala liji napj lal. Jupj ca jis 
lal ncuwim napj ne'enemigopan, ca ma tjilili;i. Qui'á já'asa wa, lyaja 
wa napj lal. 22Püna p'in Dios tjevele 'oyn la cüjay ciipats!, ne nin ca 
nsem napj lal. Mop'in pajal malala nin, jupj ca jis lal ncuwim napj 
ne'enemigopan, ca ma tjililii. Ca malala mpalas jupj pajal, jupj malala 
la niji mpes. Napj p'iyá niná Yomen Dios jas tjejyamá —tjevele jupj. 

23 Jupj discipulopan* jis la tjü'üy yuwá cana yupj popé Jesús 
enemigopan jis lal ncuwim. 

24Yuwá la tjowelel wa cana yupj popé más püné nsem la p'a jilal Dios jyü'ta 
nt'a. 25 (Jesús ma jostsja nin yólatsja yupj.) Nin mpes jupj tjevele yupj jilal: 

—Judiopan* tulucj jis jepapan jajütütj la p'a wa, yupj noypan mpes. 
'Ücj sa jajütütj jin lajay ne'aj patja jis lal. Nina lajay jis capj la p'acj, 
javelepj yupj. 26Nin tulucj ca nsem nun jilal. Nun jilal más püné, 
pjyapja jinwá ca nsem jupj. Jepa ca mozo jinwá nsem jupj. 27 Yom 
jupj jomozopan tsji' lajay, más püné yom niná tsji' lajay jis lal. Nujola 
tapalas napj tsji' lejay nun mpes. Napj lejay jinwá la müjí nun. 

28”Napj p'iyá ca nin la mejay nun más noypan ca nu mpalas. Nun 
ncapj tocoñicó lovin. Malala ntepalá na, newa ncapj tocoñcó. 29(Nin 
mpes napj ca 'üsüs la numejay wa.) Mpapay ntje'aya la jütütj. Nin p'iyá 
napj nu 'ya wa 30'ücj nun ca müjü'tü wa. Nun ca nlajá, ca müsiqué wa 
napj lal napj jyütütj nt'a. Jepapan noypan nsem nun. Napj auxiliarpan 
nsem nun. Nun ca mvelé israelpan* pjú jilal ncu t'üc! malala nyuca 
la tjajay yupj nosis nt'a. Nin ca nsem nun ncapj coñicó mpes. 


Jesús tjevele Simón Pedro ca ntsüpünüs Jesús jomica jupj. 
(Mateo 26.31-35; Marcos 14.27-31; Juan 13.36-38) 


31 Jesús tjevele wa Simón lal: 

—Simón, 'üsüs tjapjaca napj velé. Satanás* la tjemyona Dios ca 
ma'ayas jupj ca pajal malala la numijis. Jupj ca nucus ncu t'üc' way 
quelel ncapj coñicó nun. Nin ca nsem jupj la tijemyona jinwá. 32Nin 
mpes napj Mpapay Dios lal la tjemyon wa nun mpes. La tjemyon jipj 
lovin ca mponen napj lal. (Napj selé jipj ca malala nyuca la mijin. 
Locopyaya jipj ca 'üsüs jele mpalas niswá. Niswa ncapj cyoñ na, najas 
jipj ca jis capj mp'a'san pyülücpan más 'in 'ücj mponecj yupj napj mpes.) 

33Simón tjevele Jesús lal: 

—Nejepa jipj. 'Ücj napj lal cawilta mo'o na 'onsopj napj jipj lal. Ma 
'ü'nacj jipj lal 'ücj wa napj lal. 

34 Jesüs tjevele: 

— Pedro, yacjaj p'iyá la con ca mvelen ma nus nyuc. Castlyaj cocoy 

la puyú secj p'in, ca nin la mijin. 
35Jesüs tjevele wa discipulopan* pjü jis lal: 

—Nusin tjejyam nun jis t'emel cjuwá, nun jis ve cjuwá 'ots'ipj, nun 
jis caite pjaní p'in. ¿Ncu pjaní nujos cjuwatsja? 

Yupj tjowelepj: 

—Pjú qjuisastsja, pjü tya'actsja. 

36 Jesús tjevele yupj jis lal: 

—Quina ma ca nlawú nusin pjan. Nun popé t'emel to'á, t'o wa nun 
lowü nt'a. Ve to'á, t'o wa nun lowü nt'a. Nun popé polomay cjuwá, más 
'ücj jas quip pje'apa vender ca la mijis, t'emel mpes polomay ca jaylacj 
la mijis jupj. 37Dios Popel vele: La p'a ca yola nsem malala nyuca 
lajay jin p'iyá napĵ’. Dios jos nin ca nsem napj lal, Dios Popel nin vele 
mpes. Pjü tapac napj nin po'ó, quina ca nin mpalas pjü —tjevele Jesüs. 

38Yupj tjowelepj: 

—Qjuis Jepa, 'unyuca. Polomay mát'eya tya'acj qui'á. 

Jesús tjevele: 
—Po ma p'a wa cüwelé quinam. 


Malala pyálatsja na, Jesús tjevele Popay lal. 
(Mateo 26.36-46; Marcos 14.32-42) 


39 Jesús tjemey nepé yacjayam. Joc! Olivos ló nt'a tjemey, janmacj 
jin líjitsja jin. Jupj discipulopan* cjüil tjil. 49 Ne'as tjemey na, tjevele 
yupj jis lal: “Dios lal la tjomoná ma ca malala la müjí nun, nun quelel 
malala lojí na". 41 Nin tjevele na, ne'aj p'in tjemey jusapj. Ne'aj tüic' 
jin tjüjünsü, tjevele Dios lal. 42Nin tjevele jupj: ^Mpapay, nin la mijin 
ma ca nin ma palas. Newa najas ca jipj jyas jinwá nsem. Ma napj 
najas jinwá t'as", tjevele Jesús. 43Tjevele na, ángel* tsjun mpe tjac!, 
lay tepyala jupj nt'a, cus tjep'ya'sa. “Jesús 'aplijila waytsja pajal, ne 
pajal la tjemyona Dios lal. Pjü tji'yawa. Pajal noypan way ts'yósatsja 
'ama'á, 'as jin jústatsja. 

45T'üc' tjevele na Dios lal, Jesús jas nisa, tjemey discipulopan* nt'a. 
Yus tjinyuca pjü tjijinañ. Yupj pajal 'aplijila waytsja, mpes ja sívetsja. 
46 Jesús tjevele yupj jis lal: “¿Tsjan pjucj jünaqué nun? Nusin tjüjünsü, 
Dios lal la tjomoná ma ca malala la müjí nun quelel malala la miji na.” 


Yupj ntji'liñ Jesús. 
(Mateo 26.47-56; Marcos 14.43-50; Juan 18.2-11) 

47 Jesús nin véletsja na, leñ way niyom pülücj 'a mulú tjiquil. Yom 
pjaní jis lal tjac' Jesús toñica nt'a. Yom niná Judas p'iyatsja. Jupj 
apostolpan* dóceya pópatsja. Judas jun 'asas tjac' Jesús nt'a la 
tjelyapaná. 48 Jesús tjevele jupj lal: 

—Jipj nlal velen sin la 'üsüs jis la jay napj niná yomen yupj quelel 
tji'lin. Napj p'iyá nina Yomen Dios jas tjejyamá —tjevele Jesús. 

49 Jesús discipulopan* jus nlay yupj tjiquil jis la tjilil Jesús, mpes 
tjowelepj Jesús lal: 

—¿Ncu jyas sey mojo'ocj polomay lal? 

50 Yupj popa pjaní polomay nt'ya, jay tjejyo'o yom pjaní. Pjots' 
li'inyampe taná tjejyo'o. Jupj ne mozo waytsja sacerdote* más püné 
mpes. 51 Jesús ma jostsja pjots' tjejyo'o. 

—Po ma la tapa'ná nun —tjevele jupj. 

S2Pülücj tjiquil jis la tjilil Jesús. Sacerdote* noypan nepenowá, 
jepapan militar nepenowá Dios wo* nt'a tsji' lajaytsja sin popé. Judío* 

co'müypan* nepenowá. Mpes Jesús yom pjots! tji'yü'sa la tjiji na, 
tjevele yupj jis lal: 

—¿Tsjan mpes polomay t'o, yo pjwel t'o wa la tjilil napj? Nina loji pwequepj la tjilil. 
53pjü jyawca Dios wo* nt'a tjo'ostsja nun jilal. Lovin ma ntjutjililiqué ne'aj tjo'os na. 
Nun loji diablo* jos jin. Po quina way p'in Dios 'yaya jupj jyü'ta, mpes nun malala loji 
quinam nujisas jinwá —tjevele Jesüs. 


Pedro tsyüpünü Jesús jomica jupj. 
(Mateo 26.57-58, 69-75; Marcos 14.53-54, 66-72; Juan 18.12-18, 25-27) 


54 Jesús nin tjevele na, ntji'liñ, lal tjil. Tjaman jupj sacerdote* más püné wo nt'a. 
Pedro jupj cjüil tjemey, campapé. Sacerdote jis jepa wo nta tjemey wa jupj. 55 Wo nt'a 
niyom nepénowa 'awa jus tol wosis t'asiyá tjüwücj culupwen nta, 'a muli 'atjalapj jis 
la sis. Pedro 'etjele wa yupj jilal. 56 Pedro ne'aj 'etjele na, tsjücjüim jus tjinyuca Pedrü, 
'awa jyawca nt'a tjá'asa jupj, ne nin. Tsjücjüim nina mozo waytsja jupj ne'aj. Püs way 
jus tjinyuca na, tjevele: 

—Yom niná cus tecyorica Jesús. 

57 Pedro tsyüpünü. 

—Nin tulucj. Ma si nuc —tjevele jupj. 

58Locopyaya yom pjaní ne'aj jus tjinyuca wa Pedro, mpes tjevele: 
—Jipj Jesás discipulopan* popa wa. 

Pedro wola tjevele: 
—iNin tulucj! 

59Locopyaya, hora pjaní tepyala na, más lin püs ca nacj, más 'in leh 

way ca nacj, p'a wa ne'aj janmacj nin jólatsja Pedro po'ó, mpes tjevele: 
—T'üc! way yom niná cus tecyoñica wa Jesús. Jupj Galilea mpe 
'esepj wa, Jesús jinwá. 
60 Pedro tjevele jupj lal: 
—Ma nin !yüsa jipj velen. 

Pedro nin véletsja na, castlyaj cocoy nepé la tipiya. 9! Nepé la tipiya na, qjuis Jepa 
Jesús la nujuya, tjinyuca Pedrü. Mpes Pedro jola tepyala jupj tjevelá. Ninana jupj 
tjevelá: “Yacjaj p'iyá la con ca mvelen ma nus nyuc. Castlyaj cocoy la puyú secj p'in, 
ca nin la mijin." 62Pedro tjemey wo nepé. Pajal 'aplijila waytsja, pajal la tipiya wa. 


La tjüpjüts'ün Jesús mpes. 
(Mateo 26.67-68; Marcos 14.65) 


63Niyom nepénowa jamanuntsja Jesús. La tjüpjüts'ün jupj mpes. 
Pajal mo'o süptsja wa jupj. 64Jun tsupapj, tjowelepj: 
—Qjuis wala mvelen pjacj jey syüpa. Dios ca jin 'yüsa la mijis. 

65La p'a wa pajal pülücj malala tjowelepj Jesús po'ó, jupj pajal 
tsjicj way jin tjowelepj. 


Judiopan tjowelepj Jesás malala la tjiji. 
(Mateo 26.59-66; Marcos 14.55-64; Juan 18.19-24) 


66Tjejyawca na, judiopan* jis jepapan 'a jis tjimyula yupj, nepénowa 
sacerdote* noypan, nepénowa Moisés* popel sin 'yiisa lajay. Yupj lovin 
la jis tiimyula nt'a tjaman Jesús. Tjowelepj Jesús lal: 

67 —Dios tjevele jupj ca jas majamas Jepa Püné judiopan* nt'a qjuis 
capj la p'acj. Qjuis wala mvelen ncu ninana yomen jipj. 

Jesüs tjevele yupj jilal: 

—Napj nin cüvelé nun jis lal, ma ca mponé napj velé. 68 Napj nu la 
'yüy wa, nun ma ca nawala mvelé. 69?Quina Dios li'inyampe ca mo'os 
lovin. 'A mulú ca müjü'tücj cupj. Pajal jas tjiyocj jupj. Napj p'iyá niná 
Yomen Dios jas tjejyamá —tjevele Jesús. 

70Yupj pjü way la tjü'üy Jesús lal: 

—¿Ncu Dios Jatjam jipj? 

Jesús tjevele yupj jis lal: 

—T'iic' tjowelé, Dios Jatjam napj. 

71Mpes yupj yuwá tjowelepj: 
—Quina ma qjuisas la p'a mvelecj tsjan niná yupj salejepj jupj po'ó. 


yuwal jupj Dios lal. 


Pilato nt'a tjaman Jesús. 
(Mateo 27.1-2, 11-14; Marcos 15.1-5; Juan 18.28-38) 


2 3 1Locopyaya yupj pjü sin tjüjünsüpj, tjaman Jesús Pilato nt'a. 
Pilato jepa püné auxiliar waytsja jupj. Romano* waytsja jupj, 
judío* tulucj. 2Ne'aj tjat! tjowelepj Jesús po'ó. Tjowelepj: 

—Cupj tjinyucucj, tjepjya'aquecj wa yom ninda judiopan* sin 'yüsa lis 
jaylacj, jepa püné jyü'ta jin. Jupj vele jupj jepa wa. Vele Dios jas 
tjejyama jupj jis capj la p'acj judiopan —nin tjowelepj co'müypan* 
judiopan sin popé. 

3Mpes Pilato la tji'yüya Jesüs lal: 

—¿Ncu judiopan* jis jepa püné jipj? 

Jesüs wola tjevele: 

—Nin napj. 

4Locopyaya Pilato tjevele sacerdote* noypan jilal, la p'a pajal pülücj 
ne'aj tjelejeñtsja jilal 'ots'ipj. Tjevele: 

—Napj velé yom niná malala tulucj. Ma polel la veles jupj malala 
li jam. 

5Yupj newa malala tjowelepj Jesús po'ó. Po jisastsja Pilato ca cus 
ntülüs Jesús. Tjowelepj: 

—Jupj vele mpes judiopan* ts'a 'in se palá jepa romanopan* jilal, 
mpes quelel la palan nun jilal. Jun ta'á judiopan patja nt'a sin 'yüsa 
liji jupj. Galilea mo'ó sin tji'yüsa lis tjiji mwalá way p'in. Nepé qui'á 
tjac! Jerusalén nt'a. Nin p'iyá liji qui'á —tjowelepj yupj. 


Herodes nt'a tjaman Jesüs. 


6Pilato tjapjaca Galilea nepé tjac' Jesús. Niná tjapjaca na, jis la 
tji'yüya Jesús po'ó: 

—Yom niná éncu Galilea mpe tjac' jupj? 

7Yupj wola tjowelepj Galilea mpe tjac' Jesús. Pilato ma tjijyü'ta 
Galilea nt'a. Herodes jépatsja jupj Galilea nt'a, mpes 'ücj lo jütütj wa 
Jesús. Nin mpes Pilato jas tjejyama Jesús Herodes nt'a. Herodes la 
nuc wínetsja Jerusalén nt'a quinam. 8Mpes tjaman Jesús Herodes 
nt'a. Herodes Jesüs tjinyuca na, po 'ücj jostsja jupj. Püna tjapjaca jupj 
Jesús po'ó, mpes quelel si nucutsja jupj. Pajal püna quelel si nucutsja 
jupj. Herodes quelel nyácatsja Jesás 'üsüs la mijis, yom p'in ma polel 
Jesüs ma lal tjevele jupj. 

10Ne'aj tjelejeñ wa sacerdote* noypan, Moisés* popel sin 'yüsa lajay 
'ots'ipj. Yup] newa pajal tjat' tjowelepj Jesús po'ó. 11 Locopyaya Herodes 
malala la tjiji Jesás lal. Nin p'iyá la tjajay wa jupj militarpan. Malala 
jin tjowelepj Jesús. La tjüpjüts'ün Jesús mpes. Locopyaya jas tücüipap 
jepa jas quip. Pajal 'üsüs way jústatsja niná jas quip. Locopyaya Herodes 
jas tjejyama Jesüs Pilato nt'a niswá. 12Nin jawas sejamicapan jis 
tepyala yupj, Herodes Pilato lal. Püna p'in enemigopan waytsja yupj. 


Pilato tjevele cruz po'o ca mvalacj Jesús, mü'ü'nacj. 
(Mateo 27.15-26; Marcos 15.6-15; Juan 18.39-19.16) 


13Pilato 'a jis tjimyula sacerdote* noypan, la p'a jepapan judiopan* 
sin popé 'ots'ipj, la p'a judiopan 'ots'ipj. 14Tjevele yupj jis lal: 
—Nun tucumaná ntja'ayá niná yomen, jas la veles. Tjowelé jupj sin 

la tji'yüy jupj nun nuwolap'a'á. Napj nin velé jupj ma nin la tjiji nun 
jas tjejyama Jesús cupj nt'a, ne niswa tjac'. T'üc! ma pajal malala la 
tjiji. Malala napj pajal si tül, 'yünampa, nujisas jin. 16 Más 'ücj napj 
ca jay nsüp, locopyaya ca jas majam. 

17Pilato janmacj pjaní way jas tjejyama cawilta mpe fiesta nina 
lajaytsja na. Ne'aj tapatja nin jisastsja mpes nin la tjiji. 18Pilato quelel 
se jamatsja Jesús. Judiopan* p'in ma jisastsja. Pjü 'a mulú la tupuyupj: 

—iTjü'ü'ná nina yomen! Barrabás se jam qjuisas. 

19(Barrabás ma jostsja jepá, mpes la tepya'na 'ücj pje'á la nts'iyas 
jupj. La p'a tji'yü'na wa jupj, mpes cawilta mo'o tjo'onsopj jupj.) 

20Niswa yupj jilal tjevele Pilato. Tjevele quelel se jamatsja Jesüs. 
21Newa pajal la tupuyupj yupj: 

—-Cruz* po'o tjevyala jupj, mpa'is. Cruz po'o tjevyala jupj, mpa'is. 

22Niswa jilal tjevele Pilato. La con nas tjevele jupj: 
Napj selé ma pajal malala la tjiji. Malala napj pajal si tül, si jütütj 
ja'ünan Jesús. Napj ca jis müjütütj mo'o nsüpücj jupj; locopyaya ca 
jas majam —tjevele Pilato. 

23Newa nin pajal yümücj tjowelepj, tjüjütütj cruz* po'ó lo valas 
Jesús. Yupj pajal yümücj tjowelepj mpes, Pilato la tjiji yupj jisastsja 
jin. 24Tjijyú'ta yupj tjüjütütj jin ca nsem, mpes ca cus ntülüs Jesús. 
25 Barrabás jas tjejyama jupj, yupj la tjomon mpes. Barrabás t'üc' way 
jepapan jilal quelel le palánatsja, yom tji'yü'na wa jupj, mpes cawilta 
mo'o tjo'onsopj jupj. Pilato jis tjijyü'ta jupj militarpan ca mal la 'ünan 
Jesüs. Judiopan* nin jisastsja, mpes nin la tjiji. 


Cruz po'o tjovalapj Jesús, la 'ünan. 
(Mateo 27.32-44; Marcos 15.21-32; Juan 19.17-27) 


26Militarpan Jesüs lal tjil cruz* po'ó ca mvalacj nt'a. Jümücj nt'a 
jiltsja na, yom p'a wa ntji'lii yupj. Simón lotsja jupj, Cirene mpe 'eseptsja. 
Jupj nasa way jactsja Jerusalén nt'a jupj tüpü'ü mpe. Jis wa pjaní pjaní 
lejeñ mpe tjac' jupj. Cruz tja'ayapj tiyama jupj, ne Jesús cjüil tjemey jupj. 

27 Pajal pülücj cjüil tjil Jesús. Yupj sin popé nequem nepénowa pajal 
'aplijila waytsja malala tepyala Jesús. Pajal yümücj la tupuyupj yupj. 
28Mpes Jesús cjüipe tjinyuca, tjevele yupj jis lal: 

—Po ma la tupuyú nun napj mpes. Nun p'iyá mpes la tupuyú, 
nuts'uyupj mpes la tupuyü. Nun p'in nequem Jerusalén mpe ne'espan. 

29P'a jyawca pajal 'aplijila ca nsem nun. Malala ca nu mpalas nun 
Jerusalén mo'o potjaqué. Mpes nun ca mvelé: “Mas 'ücj jisas ts'uyupj 
cjuwá. Más 'ücj jisas lovin way tsjicj cjuwatsja. Más 'ücj jisas lovin ma 
tja'ayapj tsyo'o tsjicj way. T'üc' niná. 30Malala nyuca jis tepyala na, ca 
quelel tstequeneñ, Dios ma jis capj la tül. Mop'in ma ca polel la mijicj. 
Ca quelel mvelecj joc! lal: Jipj 'amá jus nts'eptam cupj capa nta”. Ca 
quelel mvelecj neven jilal: Qjuis tjepjya'na jipj 'amá mpes”. 31 T'üc! way 
malala nyuca ca nu mpalas nun. Quina malala la najay, napj ne malala 
tulucj. Mpes solejé más malala ca la mijicj nun jis lal —tjevele Jesús. 

32 Militarpan jis tjaman wa pwecapan mát'eya cruz* po'o la valas, 
jis la 'ünan Jesús lal. 33Tjil nt'a 'amá ne'aj Jay Pjucj Cjüele ló. Ne'as tjil 
na, ne'aj cruz po'o tjovalapj Jesús. Cruz poto jis tjovalapj wa pwecapan, 
la p'a wa cruzus po'ó. Jesús culupwen tjovalapj yupj jilal. Pjaní way 
Jesús nancupwepe tjovalapj. Ma'ajapj jupj li'inyampe tjovalapj. 

34 Jesús cruz* po'o tjevyala na, jupj tjevele: 

—Mpapay, ma nin jele t'as yupj malala la ntjajay. Perdonar lis mijin. 
Ma sin 'yiisa tsjan lajay yupj. 

Militarpan ne'aj tjelejeñ Jesús jas quip jisastsja. Tjepjelañ tjunuc pjacj 
nta'es jupj jas quip. 35Judiopan* pülücj ne'aj tjelejeñ, Jesús jus tjunuc. Nin 
p'iyá la tjajay wa judiopan jis jepapan. La tjüpjüts'ün Jesús lal. Tjowelepj: 

—La p'a wa jis capj tjep!ya'sa. Dios jas tjejyama jupj jis capj la p'acj 
judiopan*, más 'ücj jupj ca cus mp'a!sas jupj p'iyá. 'Ücj nin la qjuijis, 
Dios la t'ya jupj. 

36Militarpan la tjüpjüts'ün wa Jesús lal. Jun 'asas tjiquil, uva 'üsü 
'ona tja'ayapj lo müs Jesüs. 37 Tjowelepj jupj lal: 

—Jipj jepa püné judiopan* jilal, cyapj tjep'ya'sa jipj p'iyá. 

38Nasa tabla tapac, tüpüntüpj Jesüs jay nt'a. Tabla niná tapac tsjan 
mpes cus tül Jesús. Nin tjevele tablá: 

NINÁ JUDIOPAN JIS JEPA. 

39 Pecj pjaní Jesús lal toñica p'a cruz* po'ó, jupj malala nyuca tjevele 
wa Jesüs lal. Tjevele: 

—Dios jin tjejyama jis capj la p'acj judiopan”, cyapj tjep'ya'sa jipj 
p'iyá, qjuis capj tjep'ya'sa wa ncupj. 

40Pecj ma'ajapj cus tjeve'le jupj, nin tjevele na. Tjevele: 

—éNcu ma lecj jeyan tsjan ca la mya jis Dios? Qjuis capj jatül wa 
ncupj yom nina lal. Qjuis tjovalapj wa ncupj cruz* po'ó la mas. 41 'Ücj 

42Pecj nin wa tjevele Jesús lal: 

— Jesús, ninpe jele tapalas cuy Jyütütj na. 

43 Jesús tjevele jupj lal: 

—T'üc! way yacjaj p'in ncapj ncoñicon Dios pü'ü nt'a. Pajal 'üsüs 
way ne!aj. 


Tepe'e Jesüs. 
(Mateo 27.45-56; Marcos 15.33-41; Juan 19.28-30) 


44 Jesús nin tjevele na, lots'ac! culupwen nt'a tjá'asa quinam. Püste 
tepyala pjü nosis nt'a. Pástetsja hora cónt'eya. 49Lots'ac! ma tjejyawca 
la tjiji. Dios wo* nt'a pülül p'omp'om jupj sin la tücüeme. Pülül niná 
wo t'em pjaní jinwatsja. Jas tüpwes la tücüeme, mat'e tepyala jupj. 
46Nin tepyala na, Jesús pajal yümücj tjevele Dios lal: 

—Mpapay, neqjues 'e 'a cyapj la coii. 

Nin tjevele na, tepe'e. 

47 Jepa militar tjinyuca pjü tepyalá Jesús tepe'e na. Tjinyuca na, 
'üsüs tjevele Dios po'ó. Tjevele: 

—T'üc' way yom niná 'üsüs waytsja jupj, malala tulucj. 

48Nin nt'a pajal pülücj 'a si mulutsja nas, jis la nuc jis la 'ünan cruzus* 
po'ó. Pjü tjunuc na, tjil jis wa nt'a. Jisas suna tül tjil. 'Aplijílatsja Jesús 
tjü'ünan mpes. Yupj jus nlay malala nyuca la tjajay. Lacj tjeyapj yupj. 
49 Jesús jomicapan custjay campa lin tjelejeñ, tjunuc pjü tepyalá. Yupj 
nepénowa nequem. Yupj Jesús cus tocoñ, Galilea mpe tjac' na. 


Pe jul mo'6, neven nt'a, tüpüntüpj Jesús jüp'üy. 
(Mateo 27. 57-61; Marcos 15.42-47; Juan 19.38-42) 


50Judío* pjaní José lotsja. Arimatea mpe 'eseptsja jupj, judiopan 
patja nt'a. Jupj judiopan jis jepapan pópatsja. 'Usüs líjitsia jupj. Dios 
lal 'üsüs waytsja 'ots'ipj. 51 José ma jostsja yupj tjowelepj ca cus 
ntülücj Jesás. Malálatsja jupj lal nin la jaympa. Ma jostsja tjü'ünan 
jupj. José jólatsja leti way Dios ca müjü'tüs nosis nt'a. 52Jesüs tepe'e 
na, José tjemey Pilato nt'a. Jesús jüp'üy la tjemyona la toc la püntüs. 
'Üctsja niná Pilato lal. 53 Mpes José Jesús jüp'üy pala nttya cruz* mpe. 
Jas tjivyü'ünü pülül 'üsüs mpes. Pe jul nt'a tipyünta jupj, neven nt'a, 
tepe'e 'ücj la püntüs nt'a. Püna p'in tjijyü'ta la toc jomwen jul, tepe'e 
tulucj p'in. Nin lajaytsja judiopan. Mop'in ma tepe'e ne'aj tüpüntüpj 
custjay. »4Jesüs tepe'e na, nin jawastsja pjü 'ücj lajay judiopan, ya 
ma ca tsji' la mijicj. Leh way ca sábado* mpalas, yupj ma tsji' lajay 

na. Mpes leñ way quelel líjitsja pjü. Ma polel pjú líjitsia Jesús jüp'üy 
mpes, jupj quelel líjitsja jin. 

55 Nequem nepénowa cjüil tjil José, Jesús jüp'üy tipyünta nt'a. Yupj 
Galilea mpe tjiquil wa Jesús lal nawaja'a. Yupj quelel 'ücj lajaytsja 
Jesús jüp'üy, tepe'e mpes, lovin lajaytsja jin tecya'liñ jilal. Ma polel 
lajaytsja quinam, sábado* pyala na. Mpes tjunuc yupj Jesús jüp'üy 
tüpüntüpj nt'a, tjunuc wa 'oyn nyuca tüpüntüpj jupj. Domingo na 
quelel jiquiltsja 'ücj la mijis jüp'üy. 

»6Yacjaya jis wa nt'a tjil. Ne'aj 'ücj la tjajay Jesús jüp'üy jas la 
cjolol tepe'e mpes, lo 'üsüs cjumsu nepénowa, pomada 'üsüs cjumsu 
'ots'ipj. Ya sábado* waytsja, mpes ma tsji' la tjajay. Moisés* popel nin 
tjevele püná. Dios jis tjijyü'ta ma ca tsji' la mijicj sábado na, mpes la 
nuctsja yupj. 


Jesús jas tjijyünsa. Pü'ü jupj niswá. 
(Mateo 28.1-10; Marcos 16.1-8; Juan 20.1-10) 

2 4 1Domingo tjejyawca na, nequem jomwen jul nt'a tjil, Jesús 

jüp'üy tüpüntüpj nt'a. Pajal pústapj tjil yupj. Yupj tjat' lo pajal 
'üsüs cjumsu, tjat! wa pomada 'üsüs cjumsu, yupj 'ücj la tjajay t'aü 
yasapé. Pomada lal quelel sa cjololtsja Jesás jüp'üy, lovin lajaytsja jin 
tecya'liñ jis lal. 2Ne'as tjil na, jomwen jul nt'a, tjunuc pe püné jomwen 
jul jun tapá tjo'onsopj; jomwen jul jun cjol quinam. Nasa jas tentené 
tepyala pe püné quinam. 3Nequem wama tjil jomwen jul mo'ó. Wama 
tjil na, Jesús jüp'üy ma tjunuc, jupj ne cupj qjuis Jepa. Leñtsja ne'aj. 
4Nequem ne'aj tjelejeñ, pajal yólatsja tsjan mpes nin. Leñ way niyom 
mat'e lay jis tepyala, ne'aj p'in lejeiitsja nequem lejeñtsja nt'a. Niyom 
sin quip sin jyáwcatsja. 5Pajal lacj tjeyapj nequem, ne sey tococj yupj. 
Mpes niyom tjowelepj yupj jis lal: 

—¿Tsjan pjucj lo palá yom jun 'yüna tepe'e japüntüpj nt'a? 6Leii jupj 
qui'á. Jas tjijyünsa. Nyucunú tepyala niswá. Nujola tapalas jupj tjevele 
ca nin mpalas; newa Galilea mo'o tüpü'ü na tjevele niná. 7Tjevele 
niyom malala nyuca lajay ca ntji'lii jupj, yupj jisas jin ca mijicj jupj lal. 
Tjevele cruz* po'o ca mvalacj jupj, mpes ca mpa'is. Tjevele locopyaya, 
ts'ac! cont'e tepyala na, ca jas müjünsüs, ca mpü'üm niswá. Jupj 
p'iyá niná Yomen Dios jas tjejyamá. Dios jostsja ca nin nsem —nin 
tjowelepj niyom mat'eyá. 

8Locopyas yola tepyala Jesús tjevelá. 9 Pje!á tjiquil quinam yupj, jomwen 
jul mpe. Jesás discipulopan* tapatja nt'a tjil yupj. Jesás apostolpan* 

Angelpan lay jis tepyala, tjowelepj Jesús 
leñ quinam. (San Lucas 24.4) 


once jilal tjowelepj pjü tepyalá jomwen jul nt'a. P'a discipulopan jis 
lal 'ots'ipj, pjú jis lal tjowelepj pjü tepyalá jomwen jul nt'a. 19 Nequem 
nenem María Magdalena lotsja pjaní wa, p'a wa Juana lotsja, María 
Jacobo jamaytsja pjaní wa. La p'a nequem jis lal tjiquil. 11 Discipulopan 
ma topon nequem tjowelepj. Nequem ma yola javelepj yólatsja yupj. 

12Locopyaya Pedro jas nisa jupj tjálasa mpe, ts'üequené pe jul mo!ó. Quelel 
nyúcatsja min t'üc' tjowelepj locopyas. Ne'aj jun vilicj nt'a palá nipi'tje, 
wama tjinyuca. Pülül jas tjüwü'üntsja jas tjan já'asa tjinyuca. Tjinyuca na, 
wo nt'a tjemey Pedrú. Pajal jólatsja, ma jas tji'yüsa tsjan mpes nin tepyala. 


Jesüs lay tepyala jümücj nt'a, niyom jilal tjevele. 
(Marcos 16.12-13) 


13Nin jawas p'iyá discipulopan* mát'eya tjil Emaüs nt'a, nepénowa 
patja nt'a. Legua mát'etsja Emaús Jerusalén mpe. 14Jümücj casá jiltsja, 
nin javeleptsja pjü tepyalá Jesús tepe'e mpes. 15 Yuwá p'in tjowelepj 
'oyn nyuca tepyala pjü. Nin javeleptsja na p'iyá, Jesús p'iyá tjac' ne'aj, 
jis capj tecyorica jümücj nt'a. 16Ma jus nlay pjacj niná. Dios ma jis 
tje'yaya ne'as tjunuc jupj. 17 Jesús tjevele yupj jis lal: 

—¿Tsjan welé lowú p'in? 

Jesüs nin tjevele na, jis tyantaná yupj, pajal 'aplijila jin yus tjunuc 
yupj. 18Pjaní way Cleofas lotsja. Jupj Jesús lal tjevele: 

—Jipj tjacuy wa la nuc Jerusalén nt'a, mpes ca jus nlayen Jerusalén 
nt'a tepyalá nawaja'a p'in. Pjü salejepj ne'aj tepyalá. 

19 Jesús tjevele yupj jis lal: 

—¿Tsjan tepyala? 

Yupj Jesús lal tjowelepj: 

—Jesüs lal tepyalá velecj cupj. Nazaret nepé 'eseptsja jupj. Profétatsja* 
jupj. Pajal 'üsüs la tjiji, Dios p'in 'ücj liji jinwá. Pajal 'üsüs tjevele wa, 
'ücj la jütütj jinwá. Dios selé. Pjü gente salejepj wa nina. 20Jupj pajal 
'üsüstsja, yupj sin nin tjü'ünan jupj. Qjuis jepapan Jesús ntji'liñ, tjaman 
jupj Pilato nt'a. Nin la tjajay sacerdote* noypan, la p'a jepapan 'ots'ipj. 
Pilato tjevele 'ücj cus la tül, la 'ünan Jesús. Cruz* po'o tjovalapj mpes 
tepe'e jupj. 21 Pajal malálatsja niná cupj qjuilal. Cupj tepyonecj Dios 
jas tjejyama jupj judiopan* jis capj la p'acj. Tepyonecj jupj ca 'ücj la 
mijis ma ca qjuis müjü'tücj romanopan* quinam. P'a wa mpes qjuiyola: 
newa nin p'iyá; tahi yasapé nin tepyala. Ts'ac! cont'e quinam. 

22”Pajal qjuiyola nequem nepénowa qjuis wala tjowelepj mpes. 
Discipulopan* popa yupj, cupj jinwá. Pajal püstapj ne'as tjil jomwen jul 
nt'a, Jesús jüp'üy tüpüntüpj nt'a. 22Ne'aj ma tjunuc jüp'üy. Niswa tjiquil, 
tjowelepj angelpan* ne'aj lay jis tepyala yupj nt'a. Angelpan tjowelepj Jesús 
nyucunú niswá. 24Mpes nepénowa ne'aj tjil cupj popé, jomwen jul nt'a 
tjil, Jesús jüp'üy tüpüntüpj nt'a. Nin p'iyá tjunuc yupj, nequem tjowelepj 
jin. Ma jus tjunuc Jesús lovin —nin tjowelepj discipulopan mát'eya. 

25Jesús tjevele yupj jis lal: 

—Nun ma nujola jinwá loji. Nusey c'a pajal. Po ma quelel poné pjü 
way profetapan* tjowelepj. 26 Dios jas tjejyama jupj jis capj la p'acj 
judiopan*. T'üc! way pjü nin tepyala, Dios jostsja jin tepyala jupj. 
Jostsja wa pajal püné ca nsem jupj pjü jis lal, pjú niná t'üc' tepyala 
na —tjevele Jesús. 

27 Jesús jis wala tjevele Moisés* tepyaca popé, locopyaya tjevele wa 
pjü profetapan* tapac popé 'ots'ipj. Pjaní pjaní 'üsüs jis wala tjevele 
tsjan mpes pjü tapac jupj po'ó. Yupj tapac, Dios Popel niná. 

28Yacjaya ne'aj p'intsja quinam yupj quelel jiltsja nt'a, nepénowa 
patja nt'a. Jesás jümücj casá ca mim jinwá la tjiji. 22 Yupj ma jisastsja 
jupj ca mim. Pajal la tjomon ma lo winin quinam. Tjowelepj: 

—Qui'á mpü'üm, majan ncupj nt'a. Quina quelel t'yaja. Leii way 
ca ncawajas jaw na. 

Yupj tjowelepj mpes, jis lal tjemey mpü'üm, ca majas yupj patja nt'a. 
30Wo nt'a wama tjemey. Yacjaya mesa nt'a tjá'asa yupj jis lal, quelel 
jalatsja na. Jesús pan nt'ya, tjevele tjüwüi'i Dios lal pansas tje'yaya 
mpes. La tjelepta, jis tje'yaya pansas. 31 Nin la tjiji na, jus nlay pjacj 
ne jupj. Yun la tapacj tjunuc jinwatsja yupj. Yupj jus nlay na Jesüs 
jupj, lei tjevyala jupj, tjá'asa nt'a. 32Niyom tjowelepj yuwá: 

— Jesús p'iyatsja jupj. Nin mpes pajal 'ücj qjuisastsja qjuis lal tjevele 
na jümücj nt'a. Jupj 'üsüs qjuis wala tjevele tsjan mpes pjü nin tapac 
Dios Popel mo'ó, mpes pajal 'ücj qjuisastsja cupj. 

33Leii way tjil yupj tjatja mpe, discipulopan* mat'eyá. Jerusalén nt'a 
tjil niswá. Ne'aj apostolpan* 'ónceya 'a mulú tjatja tjunuc. La p'a wa 
la mulú tjatja wa yupj jis lal. 34 Apostolpan javeleptsja: ^T'üc' way jas 
tjijyiinsa, pü'ü niswá qjuis Jepa Jesús. Lay tepyala jupj Simón nt'a." 

35Locopyaya niyom mat'e tjowelepj wa tsjan jis tepyala jümücj 
nt'a. Tjowelepj Jesús pan la tjelepta yupj jis wa nt'a. Nin la tjiji na, 
jus nlay jupj p'iyá ne Jesüs. 


Jesús lay jis tepyala discipulopan tjatja nt'a. 
(Mateo 28.16-20; Marcos 16.14-18; Juan 20.19-23) 
36Yupj nin tjowelepj na, leñ way Jesús lay jis tepyala, culupwen 
nt'a toñica. Tjevele yupj jis lal: 
—'Üsüs mpatjaqué; ma nujola t'as. 
37 Pajal tiipwectañ, lacj jeyapj lejeüitsja yupj. Cjües p'in tjunuc jin 
yólatsja yupj. 38 Jesús tjevele yupj jis lal: 


El Nuevo Testamento en Tol de Honduras, 2da ed. ©2010, Wycliffe Bible Translators 


SAN LUCAS 24 272 


—¿Tsjan mpes lapj nyuca nujola nun? ¿Tsjan mpes nusey cla nun? Nun ma 
poné napj pü'üs niswá. 32Namas jus tjunucú, ntsjam jus tjunucü wa. Jus nlayé 
ca napj Jesús. Nin po la tjo'ot'é, nus 'unuca wa. Cjües p'in jüp'üy tulucj, cjüele 
tulucj wa. Nun nus nucú mp'üy jana wa, neqjuele jana wa —tjevele Jesús. 

40Nin tjevele na, jis tje'yaya tjunuc jupj mos, jupj tsjom, clavo mo'o 
tjil mpe. 41 Pajal 'ücj jisastsja yupj. Jesús jin yólatsja, newa Jesús tulucj 
jin yólatsja. Ma polel japontsja custjay, mpes jupj tjevele yupj jis lal: 

—éNcu to'á qui'á napj nla? 

42Mpes cjul tjü'üm tsjicj way tja'ayapj. Tsjiminicj ts'osis tja'ayapj wa jupj. 
43 Jupj nt'ya, tjelyaja wa tjunuc yupj. ^^Locopyaya yupj jis lal tjevele: 

—Niná nin ntepalá tjevelé nun jis lal nin ca ma palas. Newa nun lal 
tüpü'üs na tjevelé niná. Tjevelé pjü nin po'o tapac Dios Popel mo'ó, 
Dios jostsja pjü nin tapac jinwá tapalas pjü. Pjü Moisés* nin po'o 
tepyaca, profetapan* nin po'o tapac wa, nejets'eii tapac nin po'o tapac 
wa, jupj jostsja nin tapac jinwá tapalas pjü —tjevele Jesús. 

45Locopyaya jis capj tjep!ya'sa sin la 'üsüs, mpes sin tji'yüsa Dios 
tjevelá jupj Popel mo'ó. 46Tjevele yupj jis lal: 

—Püna tapac Dios ca nin majamas nosis nt'a jis capj la p'acj nosis casá 
patjá. Tapac pajal ca malala ma palas, ma pats! ca. Locopyaya ts'ac' cont'e 
tepyala na, ca nin müjünsü, mpü'üs niswá. Nin tapac yupj. 47 Napj pjü la 
tjejay mpes, napj mpes japon p'a lal ca mvelecj nin po'ó. Pjü nosis nt'a ca 
mvelecj yupj. Ca mvelecj Dios jos pjü way 'aplijila nsem malala nyuca la 
tjajay mpes, ca 'üsüs la mijicj quinam Dios jos jinwá. Napj mpes topon na, 
Dios ma ca nin jola nsem yupj malala la tjajay. Mwalá way p'in Jerusalén 
nt'a jis wala ca mvelecj niná. Locopyaya jun ta'á ca mal, pjü p'a nt'a patja 
nt'a ca mvelecj napj la tjejay. 

48"Nun pjü tjunucü pjü tepyalá, mpes la p'a jis lal tjowelé tepyalá. 49 Nusin 
tjü'üsüs niná: napj Dios Cjües ca jas majam nun nt'a. Püna Mpapay tjevele 
ncuwim jupj. Mpes ma lowa quepem, Jerusalén mpe quinam. Jupj tjac' naya, 
'ücj lowú. Tsjun popé jac! qui'á. Jupj tjac' na nun nta, jupj ca nucopj mp'a'sas 'ücj 
la müjí Dios jos jin. Nucopj mp'a'sas 'ücj tsji' la müjí Dios mpes —tjevele Jesús. 
Tsjun po'ó tjemey Jesüs. 
(Marcos 16.19-20) 
50Locopyaya Jesús tjemey yupj jis lal Jerusalén mpe. Betania ne'aj 
pin nt'a tjemey yupj jis lal. Ne'aj mos sin tjijyünsa, la tjemyona jupj 
Popay lal jupj ca 'üsüs lis mijis yupj. 5! Newa véletsja na, jas tjan tjemey, 
ne Dios tsjun po'o jas tjemyana jupj. 52 Yupj ne'aj tjelejeñ pajal 'üsüs 

pjac tjowelepj jupj po'ó. Pajal püné jupj Jin yólatsja yupj. Pajal 'ücj 


jisastsja yupj niswa tjil na Jerusalén nt'a. 53 Ne'aj lovin Dios wo* nt'a 
tjátjatsja yupj, 'üsüs pjac tjowelepj Dios po'ó, tjowelepj tjuwi'iñ Dios lal. 

Juan papel tepyaca 
Jesucristo po'ó 


Jesucristo yom tepyala jupj. 


1Jesucristo vele cupj qjuis lal Dios po'ó. 
Jupj p'iyá liji mpes qjuisin 'yüsa Dios mpes. 
Jesucristo lovin pü'ütsja jupj. 
Pajal püna nosis cjuwatsja na, 
pues pjü cjuwatsja na, 
jupj newa tüpü'ütsja. 
Jupj lovin Dios lal tüpü'ü, 
ne jupj p'iyá Dios watsja jupj. 
2 Jupj p'iyá Dios lal pü'ütsja 
nosis cjuwatsja na p'in. 


4 Jesucristo mpes pátjatsja pjü. 

Jupj se 'aya 'ücj jis la püt'üs. 

Jupj pü'ü mpes, 

nosis casá patja 'ücj sin 'yüsa wa Dios po'ó. 
5 Nosis püste jinwá malala nyuca lajay mpes. 

Jesucristo jaw jinwá nosis nt'a. 

Sin !yüsa liji Dios po'ó. 

Gente malala lajay ma jisas jupj. 

Newa ma sin !yüsa Jesucristo po'ó. 
6 Yom tjac' wa cupj nt'a. 

Juan lotsja jupj. 
Dios jas tjejyama tjac' jupj. 
7 Juan tjac' la veles jupj seletsja po'ó. 
Jupj tjevele yom pjaní jyawca jinwá ca nsem 
cupj qjuilal, qjuisin 'yüsa la mijis Dios mpes. 
Juan jostsja pjü ca mponecj yom niná po'ó. 
8 Jesucristo niná p'iyá, 
jyawca jinwatsja nosis nt'a. 
Juan p'a watsja. Jupj tjac' la veles 
Jesucristo po!ó, jupj seletsja mpes. 
? Locopyaya Jesucristo nosis nt'a tjac! wa. 
T'üc! way jupj jyawca jinwatsja nosis nt'a. 
Jupj pjü gente sin 'yüsa liji. 
10 Dios pjü la tjiji nosis nt'a jupj lal. 
Jupj tüpü'ü nosis nt'a, 
mop'in nosis casá patja ma salejeptsja 
pjacj cuscú jupj. 
11 Jupj tjac' jupj jyü'ta nt'a; 
nin p'iyá jupj si jütüta sin popé 
ma jisastsja jupj. 
12 Nepénowa jisastsja jupj. 
Yupj topon jupj mpes ca 'ücj mpatjam Dios lal. 
Nin mpes jupj jis tje'yaya 
'ücj Dios ts'uyupj ca jis mpalas yupj. 
13 Dios p'iyá liji jupj ts'uyupj se palá yupj, 
mpes nin. 
Sejamay niswa se jamanun mpes tulucj. 
Jis papay, sejamay sin popa jisas mpes tulucj. 
Yom jos mpes tulucj; Dios p'iyá liji 
jupj ts'uyupj se palá Jesucristo lal japon. 
14 Jesucristo liji mpes qjuisin !'yüsa Dios po!ó. 
Yom tepyala jupj püná. 
Jupj pü'ütsja ncupj pyatjaquecj nt'a wa. 
Tjinyucucj jupj pajal 'üsüs la tjiji, 
t'üc! way pünetsja jupj. 
Jupj Popay Dios pjaní way Popa, 
mpes 'üsüs jupj pajal. 
Qjuis Papay Dios mpe tjac!. 

Cupj 'üsüs tuluctsja, mop'in nin, 
jupj pajal 'üsüs la tjiji cupj mpes. 
Jupj t'üc' way qjuisin !yüsa liji Dios po'ó. 
15Juan seletsja mpes 'üsüs tjevele Jesucristo po'ó. Ninana jupj velá 
Jesucristo po!ó, pjü 'ücj jis la pjac: "Jupj ne nina yomen napj tjevelé 
po'ó. Napj tjevelé napj mwalá way tjacuwis; tjevelé yom p'a wa ncuwim 
p'a jawas nun jis lal la veles Dios po'ó. Más püné tepyala jupj napj lal. 
Jupj pajal püna tüpü'ü, mpes más püné jupj napj lal. 
16”Jupj lovin pajal quelel la qjuisiji. Mpes jupj pajal 'üsüs la tjiji 
cupj mpes. Newa qjuesé 'aya, jupj quelel la qjuisiji mpes. Nin p'iyá 
pjü way ncupj qjuilal. 17 Moisés* qjuis wala tjevele Dios tjijyü'tá, 
nin p'in. Jesucristo más 'üsüs Moisés lal. Jesucristo mpes Dios pajal 
'üsüs la tjiji cupj mpes. Jesucristo mpes wa qjuisin 'yüsa liji t'üc! way 
jupj p'iyá po'ó. 18Gente lovin ma jus tjunuc Dios, yupj yun lal. Dios 
Popa pjaní qjuisin !yüsa liji 'onin nina Dios. Dios Popa pjaní jupj, p'a 
cjuwá. Lovin se coñca Popay. Quelel liji jupj pajal”, nin tjevele Juan 
Jesucristo po!ó. 


Juan 'üsüs way tjevele Jesucristo más püné jupj lal. 
(Mateo 3.11-12; Marcos 1.7-8; Lucas 3.15-17) 


19 Judiopan* jis jepapan Jerusalén nt'a tapatja. Yupj sacerdotepan* 
sin tjajam Juan nt'a jis la veles jupj lal. Auxiliarpan sin tjajam wa 
yupj jis lal. Sin tjajam la tjü'üy, tjunuc tsjan mpes 'ücj bautizar* la 
tjiji. Juan seletsja mpes tjevele jupj. 

20Niná pajal tülü way jis wala tjevele Juan: 

—Dios tjevele püná jupj ca jas majamas Jepa Püné judiopan* nt'a, 
jis capj la p'acj. Nam 'a jupj tulucj. 

21 Yupj tjowelepj Juan lal: 

—Jipj velen ninana tulucj jipj. ¿Pjacj ne jipj? ¿Ncu Elías* jipj, jupj 
ne pajal püna tüpü'ü? 

Juan jis wala tjevele: 

—Napj Elías* tulucj. 

Yupj la tjü'üy: 

—¿Ncu jipj profeta* nina Dios tjevele ca jas majamas cupj nt'a la 
veles jupj mpes? 

Juan jis wala tjevele: 

—Jupj tulucj napj. 
22 Mpes jupj lal tjowelepj: 

—Qjuis wala mvelen pjacj jipj ne 'ücj nin la cüjay niná. Cupj quelel 

jis wala velecj ncupj qjuisin tjajam. ¿Tsjan velen jipj p'iyá po'ó? 
23 Jupj tjevele: 
—Isaías Dios mpes tjevele pajal püna. La pjaní napj nin po'ó tjevele 
jupj. Tjevele: 
“Yom niná wa cjuwá nt'a ca mim. 
Pajal ca quelel mveles gente jilal napj mpes. Mpes yümücj ca 
mveles: 
“Malala nujola nun, jümücj la lu'ulá jinwá. 
Po ma malala nujola t'as quinam. 
'Üsüs nujola t'as qjuis Jepa Püné jos jinwá." ' 
Nin tjevele Isaías ca nin mvelé napj —tjevele Juan. 
24Fariseopan* nepenowá Juan lal tjowelepj wa. Jepapan sin tjajam 
wa yupj. 
25Yupj tjowelepj: 

—Jipj velen jipj Yom niná tulucj, Yom niná Dios tjevele ca jas majamas 
jis capj la p'acj judiopan*. Jipj velen Elías* tulucj jipj. Jipj velen jipj 
profeta* niná tulucj, profeta niná Dios tjevele ca jas majamas la veles 
jupj mpes. ¿Tsjan pjucj bautizar* la sejay jipj? 

26 Juan jis wala tjevele: 

—Napj bautizar* la nusejay la p'in 'üsü mpes. Yom p'a wa wine 
nun potjaqué nt'a, nun ma solejé pjacj ne jupj. 27 Jupj jac' locopyaya 
napj lal, Dios Popel vele jin. Jupj ca mveles wa nun jis lal Dios mpes. 
Pajal püné jupj napj lal. Napj pajal tsjicj way jupj lal. Po 'üsüs napj 
lal tsji' lejay jupj mpes. Napj jupj caite syoc la p'in, 'ücj napj lal —nin 
tjevele Juan niyom jilal. 

28Nin tepyala Betania mo'ó 'üsü na'aj po'ó. Jordán lotsja 'üsü püné. 
Juan bautizar* líjitsja ne'aj. 


Juan tjevele Jesucristo Dios Cjües 'yaya. 


29 P!a jyawca Juan tjinyuca Jesús jactsja jupj nt'a. Mpes Juan tjevele 
ne'aj tjatja jis lal: “¡Tjunucú nun! Niná Dios jas tjejyama. Jupj ca mpa'is 
gente mpes. Jupj tepe'e na, Dios ca perdonar lis mijis malala nyuca la 
tjajay. 30 T'aii p'in jupj mpes tjevelé. “Yom pjaní jac' locopyaya napj lal 

—tjevelé—. Más püné way jupj napj lal. Mwalá way pü'ütsja napj lal, 
mpes más püné jupj napj lal, nin tjevelé napj. 31 Napj quelel sin 'yüsa 
lejaytsja israelpan* pjacj ne jupj. Nin mpes tjacuwis, bautizar* la sejay 
'üsá lal. Püna p'in napj p'iyá ma seletsja pjacj ne jupj", tjevele Juan. 

32 Juan p'a wa jis wala tjevele wa Jesucristo po'ó. Tjevele: “Napj 
tjinyuc Dios Cjües sipipj jinwá tjac', jay la p'a'ape tjac'. Nayapé pala 
tjac! Jesús nt'a, ne Jesús casá já'asatsja. 33Püna p'in napj p'iyá ma 
seletsja Jesús niná Dios jas tjejyama cupj nt'a. Dios nin tji'yüsa la tjiji 
niná. Jupj p'iyá nin tjejyama bautizar* lis mejay napj. Jupj napj lal 
tjevele püna p'in: Jipj ca nucun napj Neqjues palá ncuwim nayapé. 
Jupj yom pjaní nt'a ca mim lo püt'üs. Yom niná napj Neqjues se 'aya, 
gente jis lal la püt'üs, Dios Cjües ca jis capj ncoricos', nin tjevele Dios 
napj lal. 34Jupj tjevele jin tjinyuc napj. Napj tjinyuc mpes nin tjevelé 
yomen niná 'a Dios Jatjam jupj”, nin tjevele Juan. 


Juan discipulopan mát'eya Jesüs nt'a tjil. 


35Yaya Juan tóñcatsja niswá jupj discipulopan* mát'eya jis lal. 36Jupj 
Jesús jus tjinyuca ne'aj tjemey. Mpes Juan tjevele jupj discipulopan jis lal: 

—Tjunuca nun. Niná Dios jas tjejyamá. Jupj ca mpa'is nosis casá 
patja mpes, oveja* tsjicj jinwá. Jupj ca mpa'is malala nyuca la tjajay 
mpes, ca yupj mpatjam. 37 Juan discipulopan* mát'eya sin tji'yüsa 
jupj tjevelá, mpes tjil cus la coii Jesús. 38Jesás la nujuya, yus tjinyuca 
cjüil jiquiltsja. Tjevele yupj jis lal: 

—éTIsjan nujisas nun? 

Yupj tjowelepj jupj lal: 

—Cupj quelel selecj ca'aj püt' jipj. Rabbi” jipj. (Rabbi tjowelepj yupj 
jis tin; “jipj sin 'yúsa lejay", velecj cupj.) 

39 Jupj tjevele yupj jis lal: 

—Nculá, nucü nun. 

Mpes tjil jupj lal. Tjunuc jupj tüpü'ü nt'a. Tstac' niná jupj lal tjatja 
yupj. Las cuatro t'yaja na tjil jis la nuc Jesús tüpü'ü nt'a. 

40Mát'eya tjepjyacañ Juan tjevelá. Manas tjil cus la coii Jesús. Yupj 
popa pjaní Andrés lotsja. Andrés Simón Pedro tsüípetsja. ^! Andrés 
Jesús jus tjinyuca na, leii way tjemey la tepyala jupj tsüipe Simón. 
Jus tjinyuca, tjevele jupj lal: 

—Ncupj jus tjinyucucj Jepa niná Dios tjevele ca jas majamas cupj 
nt'a. Jupj ca qjuis capj mp'a'sas. Cristo” jupj velecj cupj. Nasa tjac' 
jupj —tjevele Andrés. 

42 Andrés tsüipe lal tjac! Jesús nt'a. Jesús Andrés tsüipe jus tjinyuca, 
tjevele: 

—Simón jipj, Jonás jatjam jipj. P'a wa ca lya nsem jipj quinam. Cefas 
lyá nsem jipj. (Cefas “Pedro” javelepj ts'ecj. “Pe püné" velecj cupj.) 

Felipe, Natanael Jesús cus tocoñ wa. 


43Yaya Galilea nt'a quelel jámatsja Jesús. Mwalá way p'in, jupj 
Felipe jus tjinyuca, tjevele jupj lal: 

—Ncapj tecyoñca. Najas ncapj cyoii lovin. 

44Felipe Betsaida mpe 'eseptsja jupj. Pülücj patja Betsaida nt'a. 
Andrés, Pedro 'ots'ipj, Betsaida mpe ne'espan watsja yupj. 45Felipe 
Natanael la tepyala yacjaya. Jus tjinyuca na, jupj lal tjevele: 

—Moisés* tjevele Dios ca jas majamas Yom pjaní cupj nt'a, jupj ca 
qjuis capj la p'acj. Nin tepyaca jupj popel mo'ó. Profetapan* nin p'iyá 
tapac Dios mpes. Nas tjinyucucj yomen niná yupj tjowelepj po'ó. Jesús 
jupj, José jatjam jupj. Nazaret mpe 'esepj jupj. 

46Natanael Felipe lal tjevele: 

—Ma pyon Nazaret mpe 'esepj ca 'üsüs nacj jupj. 

Felipe wola tjevele: 

—Was, nucun jipj. 

47 Locopyaya Jesús Natanael jus tjinyuca, jactsja na. Jupj mpes tjevele: 

—Israelpan* popa t'üc' way jupj. Jupj Dios jos. Ma li tsuwile. 

48 Natanael tjevele jupj lal: 

—¿!Oyn ne selen nus nyuc? 

Jesüs jupj wola tjevele: 

—Napj jis tjinyuc, ts'oway 'ala'á jactsja na. Napj jis tjinyuc Felipe 
custjay ma jipj lal tjevele na p'in. 

49Mpes Natanael Jesús wola tjevele: 

—Rabbí*, jipj Dios Jatjam. Israelpan* jis Jepa Püné jipj. 

50 Jesús tjevele jupj lal: 

—Napj tjevelé jipj lal jis tjinyuc tstoway 'ala'á, mpes jipj pyon napj 
Dios Jatjam. Jipj ca nucun wa napj más 'üsüs ca la mejay wa niná lal. 

51 Jesús tjevele wa jupj lal: 

—Nun ca nucú tsjun po'ó jun cjol, Dios pü'ü nt'a. T'üc! way velé. Ca 
nucü wa Dios angelpan* viyá ca mal napj mpe, ca palá ncul wa niswá 
napj nt'a. Napj p'iyá nina Yomen Dios jas tjejyama —nin tjevele Jesús. 


Pajal 'üsüs la tjiji Jesús yom tjowaya nt'a. 


2 1Ts'ac! mat'e tepyala na, pülücj 'a jis tjimyula Caná nta, Galilea mpe se 

jütütj nt'a. Ne'aj yom pjaní tjowaya. Nin mpes jupj popay pülücj jis la 
las la tjiji jüpülücpan mpes, jomicapan mpes 'ots'ipj. Lovin nin la tjajay yupj, 
tjewyayiñ jis lal. Jesús jamay ne'aj wa já'asatsja. 2Tjowaya popay tjevele Jesús 

ncuwim nlajas wa. Jupj discipulopan* jis lal tjevele ca ncul wa jis la las yupj, 
mpes tjil yupj. 3Ne'aj uva 'üsú nasa quelel pjojo na, Jesús jamay tjevele jupj lal: 

—Tjapjaja quinam uva 'üsú jis la müs. 

4 Jesús tjevele jamay lal: 

—Namay, ¿tsjan mpes velen niná napj lal? Quina 'a li nuc. Dios jos 
naya ca la mejay. 

5Jesús jamay tjevele mozopan jis lal: 

—Jesús vele jin la müjí ca nun. 

SNe'aj tjelejeñ jarro noypan séisiya, pe witjacj yupj. Judiopan* jisastsja jarro 
nin jinwá, 'üsü jis la 'as'üs jis la pul. Judiopan jis popel tjijyü'ta 'onin ca 'üsüs 
malas!üñ, ne ca salá jinwá nsem yupj Dios lal. Jarro pjü way veinte galón ca 
nacj, treinta galón ca nacj, noypan waytsja pajal. 7 Jesús tjevele mozopan jis lal: 

—Üsú mo'o t'u jarras mo'ó, pues pjü way mo'o t'u, pit'a nas. 

Mpes tipit'a la tjajay quinam pjü way jarras. 8T'üc' nin la tjajay na, 
Jesús tjevele yupj jis lal: 

—Mpulú quinam. Tja'ayá mü'üm auxiliar más püné, jupj pjü 'ücj 
liji pülücj jis la las mpes. 

Nin la tjajay yupj. 9 Auxiliar más püné tsjicj way tjümü'ü, tjinyuca 
'üsü 'oyn sya'ma. 'Usü tuluctsja quinam. Uva 'üsú tepyala nas. Auxiliar 
ma seletsja ca'aj mpe tucutj nenem. Mozopan salejeptsja la p'in. Yupj 
'üsú tupul ne nin. Mpes auxiliar tjevele yom tjowaya lal: 

—Was jipj. 

10 Auxiliar tjevele jupj lal: 

—Niyom p'a witjacj uva 'üsú pajal 'ücj sya'ma ja'ayapj jis la müs 
mwalá way p'in. Locopyaya, pajal tjimyü'üii na, uva 'üsü pjaní way 
jaylacj ja'ayapj jis la miis. Jipj ma nin la tjejay. Uva 'üsú niná se 'an, 
pajal 'üsüs mwalá way tje'yan lal —nin tjevele auxiliar más püné. 

11 Niná Caná nt'a nin la tjiji Jesás, Galilea mpe se jütütj nt'a. Mwalá 
way nenem Jesús pajal 'üsüs la tjiji sin la 'üsüs jis la jay Dios jas 
tjejyama jupj. Nin mpes wa sin 'yüsa lis tjiji wa jupj p'iyá pajal 'üsüs, 
pajal püné jupj. Nin la tjiji na, jupj discipulopan* topon t'üc' way jupj 
Yom niná Dios jas tjejyama jis capj la p'acj judiopan*. 

12Locopyaya palavin tjemey Jesús Capernaum nt'a. Tjemey jamay lal, 
jüpülücpan jis lal wa, jupj discipulopan* jis lal wa. Ne'aj tsjicj way tapatja yupj. 


Jesüs pje'á lis ts'iya vender lajay Dios wo nepé. 


13Nasa quelel fiesta pyálatsja. “Dios Qjuis Capa Nipj Tjemey"* nin 
lotsja fiesta niná. Jesás tjemey Jerusalén nt'a fiesta niná mpes. 

14Dios wo* nt'a tjemey jupj. Ne'aj nepénowa jis tjinyuca vaca vender 
lajaytsja. Oveja* vender wa lajaytsja, sipipj 'ots'ipj. Jis tjinyuca wa 
nepénowa judiopan* jis t'emel vender lajaytsja romanopan* jis t'emel 
mpes. 15 Jesús ma jostsja nin lajaytsja Dios wo nt'a. Mpes 'üpü tipi'ts'a 
jupj. 'Üpü lal mo'o la syüpjünü, pje'á sin tjejyama pjü way yupj Dios 
wo nepé, oveja 'ots'ipj, vaca 'ots'ipj. 'Amá 'alá la ts'iya wa yupj jis 
t'emel, t'emel vender la tjajay yuts'a'á. Jis mesa ts'eptaná wa. 16Jesüs 
tjevele sipipj vender lajay jis lal: 

—Pje'á la tocoyé nun jis caja quepé, sipipj jis wa. Mpapay wo niná. 
¿Tsjan pjucj vender lojí nun qui'á? 

17 Jesás discipulopan* yola jis tepyala 'oyn tsji Dios Popel. Vele: 
“Dios wo* mpes nin nola, mpes ca malala nyuca ma palas napj". 
Nintsja Jesús lal. 

18 Jesús pjü pje'á sin tjejyama mpes, judiopan* jis jepapan nepenowá 
jupj wola tjowelepj: 

—¿Tsjan ds 'ücj la cüjay niná PM Cupj qjuisas pajal 'üsüs la 
tj ejyama jipj. 

19Jesüs jis wala tjevele: 

—Nin ca la mejay napj: nun malala loji na Dios wo, ts'ac' cont'e 
tepyala na napj ca t'üc' jas müjünsü niswá. 

20Mpes judiopan* jis jepapan jupj wola tjowelepj: 

—Pajal püs way jas tjüjünsüpj Dios wo* niná. Año cuarenta y seis 
mpes t'üc' jas tjüjünsüpj. ¿'Oyn jele ne 'ücj jas müjünsün ts'ac' cont'e 
p'in? 

21 Judiopan* jis jepapan ma sin tji'yüsa Jesüs tjevelá. Yólatsja wosis 
pe mpes ca jas müjünsüs. Nin tuluctsja. Jupj tjevele jupj jüp'üy po'ó. 
Jesús jüp'üy Dios wo wa. 22Jesüs tepe'e na, jas tjijyünsa niswá lo 
püt'üs. Nin tepyala na, jupj discipulopan* yola jis tepyala nin tjevele 
Jesús. Nin mpes yupj topon Dios Popel tjevelá jupj po'ó. Topon wa 
Jesús tjevelá. 

Jesús selé 'oyn nyuca lajay pjü way. 
(Mateo 21.12-13; Marcos 11.15-18; Lucas 19.45-46) 

23Ts'ac! nepenowá fiesta nt'a tüpü'ü Jesús, fiesta “Dios Qjuis Capa 
Nipj Tjemey"* ló. Ne'aj tjá'asa na, Jesús pajal 'üsüs líjitsja sin la 'üsüs 
jis la jay Dios jas tjejyama jupj. Pajal pülücj tjunuc jupj pajal 'üsüs 
líjitsja, mpes yupj popa pülücj topon jupj lal. 22Newa Jesús ma pjü 

tjevele yupj jis lal. Jupj seletsja yupj ma t'üc' way sa coñtsja jupj. Jupj 
seletsja 'oyn nyuca yola pjü gente nosis nt'a. 25La p'a jupj lal tjevele 
tulucj; jupj sin seletsja gente sin po'ó. Jupj p'iyá seletsja pjü yolá. 


Nicodemo tjac' la veles Jesús lal. 


3 1 Nicodemo tüpü'ü wa Jerusalén nt'a, Jesús tjá'asa nt'a. Nicodemo 

jepa popa watsja judiopan* jis lal. Fariseopan* sin popa watsja 
jupj. Fariseopan jisastsja wa pjü lajay judiopan püna tapatja tjüjütütj 
jinwá. 2Nicodemo Jesús nt'a tjac' püste na. Tjevele jupj lal: 

—Rabbí*, cupj selecj Dios jin tjejyama qjuisin 'yüsa la mijin ncupj. 
lo jay pajal 'üsüsmpa jipj lejay jin. Mop'in ne nin p'in. 

3Jesüs jupj wola tjevele: 

—Niswá jis tjamanun ca mpatjam Dios jyü'ta nt'a. Ma niswa jis 
tjamanun, ma polel jis la nuc Dios jyü'ta nt'a. T'üc' velé. 

4Nicodemo tjevele jupj lal: 

—Yom co'müy ma polel la 'osos jamay col mo'ó niswá, lo manun 
niswá. 

5Jesüs jupj wola tjevele: 

—Pjii se jamanun la pjaní sejamay mpes. Dios jos ca jis ma'nucj 
niswá jupj Cjües mpes. Jupj Cjües liji ca Dios lal mpatjam. Nin mpes 
pin 'ücj jis la winin jis la püt'üs Dios jyü'ta nt'a. T'üc' niná. Gente 
ts'uyupj gente p'in yupj. Ma polel patja Dios lal. Dios Cjües popa jis 
qjues wa yupj, jupj jinwá, mpes 'ücj mpatjam Dios lal. 

7"Po ma nin jele t'as tsjan mpes nin velé Dios jos niswa 'i manunu jipj. 
8Dios Cjües nin liji. Jipj ma ca jus nucun Dios Cjües lijá. Ma ca jus nlayen 
jupj nin lijá. Nin p'in ca jus nucun 'üsüs tepyalá Dios Cjües la tjiji mpes. 
Nin lovin Dios ts'uyupj jis lal. Dios Cjües liji mpes yupj Dios ts'uyupj se 
palá. Dios Cjües ma si nuc, lüpjü jinwá. Lüpjü jun ta'á si lapjüna. 'Ücj 
pjoc', newa ma selen ca'ampe tjac' lüpjüs. Ma wa selen ca'aj jama. 
9Nicodemo tjevele jupj lal: 

—é'Onin ca nin nacj, jipj velen jin? 

10 Jesús la tji'yüya jupj lal: 

—¿Tsjan mpes ma jin !yüsa napj velé? Israelpan* sin 'yüsa lajay 
popa jipj. 11Cupj way velecj, cupj selecj. T'üc' niná. Cupj velecj cupj 
tjinyucucj mpes. Newa nun ma quelel poné cupj tjevelecj. 12 Napj 
tjeveletsja nosis nt'a pyalá, ne nun ma toponé. Napj cüvelé tsjun po'o 
pyalá, más ca costa way nsem cüponé nun. 

13”Leñ pjacj ne'aj tjemey Dios pü'ü nt'a, 'ücj la veles nun lal 'oyn 
nyuca pyala ne'aj Dios pü'ü nt'a. Napj ne p'in tjacuwis nosis nt'a Dios 
pü'ü mpe. Napj p'iyá niná Yomen Dios jas tjejyamá. Mpes 'ücj velé 
'oyn nyuca pyala Dios pü'ü nt'a. 

14”Napj p'iyá niná Yomen Dios jas tjejyamá. Dios jos campanya ca 
nin müjünsücj, Moisés* latsj jas tjijyinsa, tjevyala jinwá pajal püna. 
15Napj lal japon lovin ca Dios lal mpatjam. Malala jis mpalas tulucj 
tecya!liñ na —nin tjevele Jesús. 

16 Tjevele wa: 

— Dios pajal quelel lis tjiji nosis casá patjá, mpes Jatjam jis tje'yaya. 
Dios pjaní Jatjam. P'a leti. Mpes Dios Jatjam lal japon na, malala jis 
mpalas tulucj tecya'li na. Lovin ca mpatjam Dios lal. 17Nin mpes 
Dios jas tjejyama jupj Jatjam nosis nt'a. Dios jas tjejyama malala la 
tjajay la veles tulucj. Jas tjejyama jis capj la p'acj; jupj mpes 'ücj ca 
mpatjam Dios lal. 

18”Dios Jatjam lal japon, Dios ma nin vele jupj ca jis capj ntülüs 
yupj. Ma japon Dios Jatjam lal, nasa way Dios nin vele jupj ca jis 
capj ntülüs. Yupj ma topon Dios Jatjam 'ücj jis capj p'ya'sa, mpes nin. 
Dios Popa pjaní way jupj. 12¿Ncu selen tsjan mpes Dios nin vele gente 
malala lajay? Napj jyawca jinwá nosis nt'a. Napj sin 'yiisa lejay t'üc' 
way Dios po'ó. Newa nin, yupj ma jisastsja napj. Yupj p'iyá malala 
nyuca yólatsja, ninana jisastsja yupj. Lovin malala nyuca lajaytsja, 
mpes nin. 20Malala nyuca lajay ma jisas jyawca. Nin mpes yupj ma 
quelel japon napj lal. Ma quelel jus nlayecj yupj malala nyuca lajay. 
21Nin tulucj Dios vele jin lajay jis lal. Dios vele t'üc' way. Yupj japon 
napj lal. Yupj jisas la p'a ca sin mü'üsüs yupj la tjajay, Dios jos jin la 
tjajay yupj. 

Juan 'ücj jostsja Jesucristo pajal püné jupj lal. 


22Locopyaya Judea mo'o tjuwine Jesús jupj discipulopan* jis 
lal. Ne'aj püs pü'ütsja jupj yupj jis lal. Ne'aj Jesús bautizar” lis tjiji 
gentas. 23Juan pülücj bautizar lis tjiji wa Aenón nt'a, ne'aj way 
p'in Salim mo'ó. Pajal 'üsú püné ne'aj, mpes bautizar lis tjiji ne'aj 
jupj. Ne'aj pülücj tjiquil watsja lovin Juan nt'a. Jupj lovin bautizar 
líjitsija nepenowá. 24Nin tepyala jepa Juan cawilta mo'o 'yonsa secj 
pin. 25Juan discipulopan judío* p'a lal la veleltsja judiopan la tjajay 
po!ó. Nin tjowelepj yupj 'onin ne 'üsüs se palá gentá Dios lal. 26Tjil, 
tjowelepj Juan lal Jesucristo po'ó: 

—Rabbí*, jupj cyapj tecyoñca wa 'üsü na'aj po!ó, 'üsú Jordán 1ó 
nt'a. Jipj 'a 'ücj velen jupj mpes lovin. Quina ma qjuisas jupj lija. Jupj 
bautizar* la siji wa quinam jipj jinwá, ne pjü jil jupj nt'a. Jipj nt'a ma 
jiquil quinam. 

27 Juan jis wala tjevele: 

— Dios ma 'yaya, cjuwá nempe. Nin lovin. Nin mpes ca jus nlayé 
Jesús tya'á, Dios tje'yaya mpes tya'a jupj niná. 28Nun p'iyá tjapja'aqué 
napj tjevelé, mpes solejé tsjan tjevelé napj. Tjevelé Dios tjevele ca jas 
majamas Yom pjaní judiopan* nt'a. Jupj ca jis capj mp'a'sas. Nam 'a 
jupj tulucj. Dios nin tjejyama 'ücj la mejay jupj locopyaya jac' mpes. 
29Nin p'iyá judío woya na, jupj jats'om lal jac' na. Jupj jomica se 
p'a'sa jupj. Se coñca jupj, pjoca jupj velá. Jomica pajal 'ücj jos yom 
woya vele mpes. Nin p'iyá napj lal. Pajal 'ücj najas 'os quinam pülücj 
Jesús lal japon quinam. 30Más 'ücj Jesús más püné pyala jupj. Más 
'ücj napj más tsjicj way ca ma palas quinam. 

31"Jupj tsjun mpe tjac', mpes jupj más püné pjü jilal. Napj nosis 
nt'a patja popa p'in. Nosis nt'a pyala 'ücj velé. Jupj tsjun mpe tjac!, 
mpes más püné jupj pjü jilal. 32Jupj vele la p'a jilal jupj tjinyucá, jupj 
tjapjacá nin vele jupj. Newa pjü ma quelel japon jupj velá. 33Pjaní 
p'in topon jupj tjevelá. Japon Jesucristo velá, mpes p'a witjacj ca jus 
nlayecj yupj japon wa Dios t'üc' way vele lovin. 34Dios jas tjejyama 
Jesús. Jupj nin vele Dios velá. Mpes yupj japon na Jesús velá, japon 
wa Dios velá. Dios 'yaya jupj Cjües, pjü 'ücj la mijis jupj. Pues pjü way 
vele pjü 'ücj vele Dios Cjües se p'a'sa mpes. 

35”Dios jupj Popay. Popay pajal quelel liji Jatjam, ne pjü way tje'yaya 
Jatjam. 36Dios Jatjam mpes japon, lovin ca mpatjam Dios lal. P'a 
witjacj ma lajay Dios Jatjam vele jin, mpes yupj ma ca mpatjam Dios 
lal. Dios ma jos yupj malala nyuca lajay. Jupj newa nin jola jupj ca 
jis capj ntülüs —nin tjevele Juan el Bautista Jesucristo po'ó. 


Samaria nt'a pülücj topon Jesucristo lal. 


lFariseopan* tjepjyacai wa gente tjowelepj Jesús po'ó. Gente 

tjowelepj Jesús más pülücj sin 'yüsa líjitsja Juan lal. Más pülücj 
bautizar* lis tjiji Juan lal, tjowelepj. 2(Jesús p'iyá ma bautizar lis tjiji 
yupj. Jupj discipulopan* bautizar lis tjajay jupj mpes. Mop'in nin, 
más pülücj sa coñtsja Jesús Juan lal.) 3Qjuis Jepa Jesús jus nleya 
fariseopan tjepjyacaii niná. Jus nleya na, tjemey jupj Judea mpe. 
Tjemey niswá Galilea po!ó. 

4Newa jámatsja na jümücj nt'a, Samaria* la nipj jámatsja jümücj 
mpes jupj. 5Ne'aj Samaria mo'ó, jus tjevyanta pülücj patja nt'a ne'aj. 
Sicar lotsja pülücj patja nt'a. Po 'in ne'aj way p'intsja 'amá nt'a, 'amá 
nina Jacob tje'yaya jupj jatjam José pajal püna. 6Ne'aj 'üsú muju 
tóñicatsja, niná 'üsú muju toñca Jacob juts'a'á watsja pajal püna. 
Jesús jas tálatsja campa tjuwine mpes, ne 'üsú muju la nt'a 'etjele 
jupj. Lotstac' culupwen nt'a já'asatsja quinam. 7 Ne'aj quepj tjac' 'üsü 
lo pul. Samaria mpe 'eseptsja jupj. 

—'Üsü ma 'en, mü'üs —tjevele Jesús jupj lal. 

8Jesüs discipulopan* tjiltsja pülücj patja nt'a jaylacj jis la jay jis la 
las. Yupj leñtsja ne'aj, mpes jupj 'üsü la tjemyona quepj lal. 9Quepj 
Samaria* mpe 'eseptsja jupj, mpes jupj tjevele Jesús lal: 

—Judío* jipj. ¿Tsjan pjucj le mon 'üsüs napj lal? Samaria* mpe 'esepj 
napj. Judiopan sejamicapan tulucj cupj. 

10 Jesús tjevele jupj lal: 

—Jipj ma selen Dios 'yayá. Ma wa selen pjacj tjevele jipj lal: “Usú 
ma 'en, mü'üs'. Ma selen pjacj napj. Napj 'ücj 'e 'á 'üsü pla wa, nina 
'üsü mpes 'ücj cüpü'üm jipj. Napj lal le mon, mya 'a ca niná. Ma selen, 
mpes ma la tjemyon napj lal. 11 Quepj tjevele jupj lal: 

—Jim 'a cjuwá tsjan mpes cüpul 'üsüs. Nina 'üsü muju toiica pajal 
campwila. ¿Ca'aj mpe mpulun tiisú 'ücj lo püt'üs? 12Jacob püna tüpü' ü, 
cupj ne jupj popa p'iyá locopyaya pyatjaquecj. Jupj tyoca niná, 'üsü 
muju toñcá. Jupj qjuis tje'yaya nina. 'Usiis pajal. Jupj 'üsü tjümü'ü 
wa nina popé, jupj sin popa tjimyü'üi wa qui'á, jupj cabro 'ots'ipj, 
jupj oveja* 'ots'ipj. éNcu más püné way jipj Jacob lal? 

13Jesüs tjevele quepj lal: 

—'Usú niná myü'üñ, 'üsü jis mvas niswá. 14Nin tulucj napj jis ma'ayá 
lal. 'Üsü tjimyú'úñ na, napj p' iyá jis ma'ayá, lovin ma ca 'üsü j jis mvas 
niswá. 'Üsü napj se 'a, 'üsü 'amá popa pyacj jinwá nsem yupj jisas 
mo'ó. Lovin pyaca yupj jis qjues mpe, 'ücj jis la püt'üs la mijis lovin. 

15Quepj tjevele jupj lal: 

—'Üsü que'e ma 'en niná popé, ne ca ma 'üsú mvas niswá. Ma ca 
qui'á ncuwis 'üsü lo pul. 

16 Jesús tjevele jupj lal: 

—Jutja, tjevele ncuwim vyayum. Ncuwim jupj lal. 

17 Quepj jupj wola tjevele: 

—Mvayum tulucj. 

Jesüs tjevele jupj lal: 

—Jipj t'üc! velen vyayum tulucj. 18 Cínquiya vyayumpan waytsja 
jipj. Jipj püt' lal quinam, vyayum tulucj. Mpes jipj t'üc' tjevelen. 

19Quepj jupj lal tjevele: 

—Quina napj jus nley profeta* jipj. Jipj Dios mpes velen. 20Piina 
tapatja Dios cus tocoii witjacj Dios lal tjowelepj qui'á. Palá nipi'tjiñ 
yupj Dios wolap'a'á qui'á, joc! nina mo'ó. Qui'á tjatja na, tjowelepj Dios 
pajal püné. Nun judiopan* nin welé cupj ma polel nin lijicj quinam. 
Nun welé más 'ücj pjü gente Jerusalén nt'a jil, Dios lal la veles ne'aj. 
Nun welé más 'ücj Jerusalén nt'a p'in pala nipi'tjiñ Dios wolap'a'á, 
más 'ücj ne'aj mal jis la veles Dios püné. 

21 Jesús jupj lal tjevele: 

—Ücj la pon napj velé. P'a jyawca na, gente jun ta'á palá mpi'tjiñ 
Dios wolap'a'á, yupj patja nt'a. Ca mvelecj Dios pajal püné, joc! niná 
nt'a p'in tulucj, Jerusalén nt'a p'in tulucj wa. 22Nun Samaria* mo'o 
potjaqué palá pwi'tjiqué wa Dios wolap'a'á, newa ma solejé nun 'oyn 
nyuca liji jupj. Nin tulucj cupj qjuis lal. Cupj judiopan*, cupj palá 
nipi'tjiquecj wa Dios wolap'a'á, mop'in nin, cupj selecj 'oyn nyuca liji 
jupj. Dios ca la mijis gente 'ücj ca mpatjam jupj lal. Judiopan popa 
mpes nin liji jupj. 

23 Mop'in p'a casá ca nsem p'a jawas. P'a jawas Dios quelel lajay 'ücj 
ca pala mpi'tji Dios wolap'a'á jupj Cjües mpes. Jun tala, yupj patja 
nt'a, 'ücj ca nsem. 'Ücj ca mvelecj Dios pajal püné jupj Cjües mpes. 
Jupj Cjües sin 'yiisa liji t'üc! way Dios po'ó, mpes 'ücj quelel lajay jupj. 
Qjuis Papay Dios jos nin jina lajay quelel lajay jupj. Nin ca nsem p'a 
jawas. Nasa way nin tepyala quinam. 24Cjües way Dios. Dios Cjües 
mpes p'in gente 'ücj palá mpi'tjiñ Dios wolap'a'á. Dios Cjües mpes 
p'in 'ücj yola Dios püné. Dios Cjües sin !yüsa la siji t'üc' way Dios 
po'ó, mpes 'ücj quelel lajay jupj. 

25Quepj tjevele jupj lal: 

—Napj selé Dios ca jas majamas Jepa Püné cupj nt'a. Jupj ca qjuis 
capj mp'a'sas. (Cristo ló jupj cupj qjuilal.) Jac' na, jupj ca 'üsüs qjuisin 
mü'üsüs la mijis pjü way. 

26 Jesús tjevele jupj lal: 

—Niná pjacj lal velen, napj mp'iyá niná. 

27 Jesús nin tjevele na, jupj discipulopan* tjiquil. Pajal nin yólatsja 
tsjan mpes quepj lal véletsja jupj. Newa ma la tjü'üy tsjan mpes nin la tjiji. 
Ma la tjü'üy tsjan mpes tjevele quepj lal. 28Leñ way tjemey quepan. Jupj 
jarro já'asa tjemey. Tjemey pülücj patja nt'a. Tjevele ne'aj tapatja jis lal: 

29—Nculá nun. Jus nucú ca niná yomen. Jupj nawala tjevele pjú 
way napj la tjejay. Jupj ne ‘Cristo’ ca nacj. Dios jas tjejyama nosis nt'a. 

30Mpes ne'aj tapatja jis wa nepé tjil. Jesús nt'a jiltsja. 31 Gente 
jiquiltsja na, Jesús discipulopan* jupj lal la tjomon nlajas: 

—Rabbí*, nlajan jipj —tjowelepj yupj. 

32Ma quelel lyájatsja jupj quinam. Jupj tjevele yupj jis lal: 

—Nun ma solejé 'onin niná, napj lya popé. 

33 Jupj nin tjevele mpes discipulopan* yuwá jis la tjü'üy ncu ne'aj 
patja sin popa teque'e, tje'yaya jupj la las. 

34Yupj ma sin tji'yüsa, mpes Jesús 'üsüs tjevele yupj jis lal: 

— Dios nin tjejyama nosis nt'a. Pjü Dios jos, pjü way quelel t'üc' lejay 
napj —tjevele jupj—. Napj tsji' lejay jupj mpes, quelel t'üc' lejay niná. 
Niná lejay pajal 'üsüs napj lal, ve lya jinwá napj lal. 35 Nun welé mes 
yulupjana newa custjay, vyala mpes. Napj velé nin tulucj napj vyala 
lal. Gente napj jisin jinwá. Yupj topon napj jis capj p'yacj 'ücj jis la 
püt'üs Dios lal, yupj napj jisin popa vyala jinwá. Tjunuca nun gentas. 
Tjevyala nasa tji'yü jinwá yupj. Yupj nasa quelel japon. 36Nun sin !yüsa 
lojí na napj nin po'ó, yupj nepénowa ca mponecj. Nin lojí na, vyala 
co'á jinwá lojí napj mpes. Niná lojí na, nta'é ca nun, nun la tjüjí mpes. 
Dios ca la mijis wa yupj lovin ca mpatjam jupj lal yupj topon mpes. 

"Namozopan jasin jinwá lajay neneyawá. Vyala jacutj jinwá lajay 
neneyawá. Namozo pjaní mwalá way jis lal vele Dios tjevelá, seyasa 
jin yola jupj tjevelá. Ma quelel japon custjay. Namozo setel sine jinwá 
la tjiji. P'a jawas p'a wa vele yupj jis lal Dios tjevelá, mpes yupj japon. 
Manas tjowelepj mpes topon. Manas ca 'ücj jisas nsem yupj topon 
mpes. 37 Nepénowa nin javelepj: Pjani sine, locopyá vyalaná'. Nina t'üc' 
way nun lal quinam. 38Napj nusin tjejyam la p'a jis lal la veles napj 
mpes. Nepénowa ca mponecj, mpes lovin ca mpatjam Dios lal. Püna 
ma sin 'yúsa lis tjüjí nun. La p'a sin !yüsa lajaytsja. La p'a lajaytsja, 
nun cyawaja lojí quinam —tjevele Jesús. 

39Samaria* po'o tapatja sin popa pülücj topon Jesüs lal, yupj ne 
pülücj patja mpe ne'espan p'iyá. Quepj tjevele Jesús tjevelá, mpes 
topon yupj. Quepj tjevele: 

—Jupj nawala tjevele pjü way napj la tjejay. 

40 Mpes Samaria* po'o tapatja Jesús nt'a tjiquil na, Jesús lal la tjomon 
la 'osos tsjicj way yupj jis lal. Mpes ts'ac' mat'e ne'aj tüpü'ü yupj jis 
lal. 4 Jesús tjevele mpes wa más pülücj topon yupj. Nin tepyala pajal 
pülücj topon quinam. 42Mpes yupj quepj lal tjowelepj: 

—Jipj velen mpes tulucj pyonecj quinam. Cupj p'iyá tjepjya'aquecj 
jupj tjevelá, mpes selecj t'üc! way jupj ca nin la mijis gente !ücj ca 
mpatjam Dios lal —nin tjowelepj Samaria* po'o tapatja Jesús po!ó. 

Jesús jepa auxiliar jatjam tji'yü'sa la tjiji. 

43T'üc! ts'ac' mat'e na, Jesús tjemey niswá. Galilea mo'o wínetsja. 
44 (Jesús seletsja Galilea mo'o patjá ma ca quelel la mijicj jupj, mpes 
jupj p'iyá véletsja: “Profeta* pü'ü nt'a ma quelel japon jupj pajal !üsüs”.) 
45 Jus tjevyanta na Galilea mo'ó, Galilea mo'o tapatja 'ücj jisastsja 
jupj tjac' mpes. Galilea mo'o tapatja tjil wa nawaja'a Jerusalén mo'ó. 
Fiesta nt'a tjil yupj, mpes tjunuc wa pjü way pajal 'üsüs la tjiji Jesús 
fiesta nt'a. Nin mpes 'ücj jisastsja yupj Jesús tjac' quinam. 

46Newa Galilea mo'ó p'in, Caná ne'as tjemey Jesús niswá. Pülücj 
patja ne'aj. Püna pajal 'üsüs la tjiji ne'aj. 'Usú p'in uva 'üsü tepyala 
la tjiji Jesús ne'aj. Ne'aj way p'in pü'ütsja jepa auxiliar, Capernaum 
nt'a. Jupj jatjam pajal malala jostsja. ^7La p'a wa tjowelepj auxiliar 
niná lal Jesús nasa tjac! Judea nepé, niswá tjac' Galilea mo'ó. Niná jus 
nleya na, tjemey Jesús nt'a. Pajal la tjemyona lo cuwis Jesús, lo 'ü'süs 
lo jay jatjam. Jatjam nasa way pé'etsja jupj. 48 Jesús tjevele jupj lal: 
tyüsa la mejay Dios nin tjejyama napj. Ma nucú nina lejay, lovin ma 
cüponé napj lal. Malala nin. 

49 Auxiliar tjevele jupj lal: 

—Leñi way was. Najas 'üsüs la mijin, ne ca ma mpatis natjam tsjicj. 

50 Jesús tjevele auxiliar lal: 

—Ücj la winin quinam. Jetjam ca mpü'üm ca nsem. 

Yom tepyona Jesüs tjevelá, mpes wo nt'a tjemey yomen. 51 Newa 
ne'ajjámatsja custjay, jomozopan tjiquil la nyüjüsün. Jupj lal tjowelepj: 

— Ma tepe'e jetjam. 'Ucj já'asa quinam jupj. 

52Mpes auxiliar jis la tji'yüya yupj 'ona tji'yü'sa. Yupj tjowelepj jupj lal: 

—T'aii t'awaná, la una na tji'yü'sa si 'awa. 

53Tsjicj popay jus nléyatsja t'aii la una na p'in, Jesús tjevele jupj 
lal: “Jetjam ca mpü'üm ca nsem". Nin mpes auxiliar tepyona Jesús 
Yom niná Dios tjevele ca jas majamas jis capj la p'acj judiopan*. Nin 
p'iyá topon wa pjü way auxiliar wo nt'a tapatjá. 

54Ninana Jesús la tjijá Galilea nt'a, Judea mpe tjac! na. Pajal 'üsüs 
la tjiji, sin tji'yüsa lis tjiji Dios jas tjejyama jupj. La miyá quinam pajal 
'üsüs la tjiji Jesús Galilea mo'ó, gente p'in ma polel lajay jinwá. 

lLocopyaya p'a wa fiesta la tjajay judiopan”. Jesús ás tjemey 
Jerusalén nt'a fiesta mpes. 2Jerusalén nt'a 'üsú muju toiica jis la 
'as'üs. Pajal la püné, campwílatsja jupj. Judiopan jis tin “Betesda” ló niná 
'üsü. Nelaj way p'in jun vilicj püné oveja* mpe wama jil Jerusalén mo'ó. 
'Usú muju tojica tlasiyú cinco corredor witjacj lejeñitsja. ?Tsjojoca nt'a 
malala jisas pülücj tapatja ne'aj. Nepénowa yun tuluctsja, nepénowa 
ma polel jiltsja, nepénowa ma polel 'yutanañtsja. Yupj pjü way la tjunuc 
'üsü lo pjets'epjets'e 'üsú muju toiica mo'ó. 4Ángel* pjaní Dios mpe tjac' 
neneyawá, 'üsü muju torica nt'a tjemey, lo pjets'epjets'e la tjiji 'üsüs. Nina 
la tjiji na, malala jos pjaní way tji'yü'sa jupj. Mwalá way 'üsü mo'o tjemey, 
niná p'in tji'yü'sa. Pjü way malala jisas 'ücj jis tji'yü'sa 'üsü niná mpes. 
5Yom pjaní ne'aj tüpü'ü, año pülücj malala jostsja jupj. Año treinta 
y ocho nas malala jostsja jupj. 9Jesás jus tjinyuca, jus nleya yom nina 
pajal püs ne'aj tüpü'ü jupj, malala jos. Mpes la tji'yüya jupj lal: 
—éNcu quelel 'i 'ü'sa jipj? 
7 Yom malala jos lal tjevele Jesús lal: 

—Leñ pjacj ncapj cüp'acj 'üsü mo'o mis. Nin mpes 'üsü lo pjets'epjets'e 
na, newa nasapj jum 'üsüs mo'ó. Newa jum, p'a wa mo'o jama mwalá 
way p'in napj lal. 

8Jesüs tjevele malala jos lal: 
—iJin ni'isa jipj! Nt'ya nt'an jipj cobija. Mwinim ca. 
9Leii way tji'yü'sa nina yomen. Jupj nt'ya jupj cobija, tjemey jupj. 

Sábado* waytsja nin jawas, judiopan* ma tsji' lajay jawastsja. 10 Mpes 
judiopan jis jepapan tjowelepj yomen tji'yü'sa lal: 

—Sábado* yacjampa, ts'ac! nina ma tsji' lijicj jawas. Ma polel lya 
t'as jipj cobija. 

11Jupj jis lal tjevele: 

12 Yupj la tjü'üy jupj: 

—éPjacj yomen lyal tjevele Jipj ca nran jipj cobija, ca mwinim? 
Jesús. Pülücj játjatsja ne'aj, ne Jesús yupj culupwen nipj tjemey jupj. 
14Yacjaya Jesús la nüjüsü yomen Dios wo* nt'a. Jesús tjevele jupj lal: 

—Nin jele t'as nin mpes: 'i tjü'ü'sa jipj quinam. Po ma newa malala 
la mijin quinam jipj. Jipj newa malala nyuca lejay, más malala ca 
mya palas jipj. 

15Tjemey yomen judiopan* jis jepapan nt'a. Tjevele yupj jis lal tji'yü'sa 
la tjijá, Jesús waytsja jupj. 16Judiopan jis jepapan pajal ts'a 'intsja 
Jesús !yü'sa líjitsia sábado* na, nin jawas judiopan ma tsji' lajay. Nin 
mpes quelel malala lajaytsja Jesús lal. Lovin malala lajaytsja jupj lal. 

17 Jesús yupj jis lal tjevele malala tulucj sábado* na tji'yü'sa la tjiji. 
Tjevele: 

—Mpapay newa tsji' liji. Napj 'a newa tsji' lejay wa jupj jinwá. 

18Niná tjevele mpes, judiopan* jis jepapan po quelel ja'ünantsja 
Jesús. Más nin yólatsja quinam ca nin la mijicj. Jesús tji'yü'sa la tjiji 
sábado* na, nin jawas yupj jajütütj ma ca tsji' la mijicj judiopan. Niná 
po 'in malálatsja yupj jis lal. Jupj tjevele wa Dios jupj Popay, mpes 
wa ts'a tji'in. Jupj tjevele mpes quelel véletsja jupj p'iyá püné jupj 
Popay Dios jinwá. 


Dios Jatjam nin p'iyá liji Popay lal. 


19 Yupj malala yólatsja mpes, Jesús tjevele yupj jis lal. Ninana tjevelá: 
“Napj lejay ma polel la cüjay nasapmpa, napj p'iyá quelel lejay mpes 
p'in. Napj Dios Jatjam. Napj nyuc Mpapay lijá, nin p'in 'ücj wa lejay 


jupj p'a jawasiyá. Nin liji na, ca nin mü'üsüs wa la mijis niná, ne nin 
ca la mejay napj. Nin ca la mijis jupj, mpes nun nujola mpalas ma 
nusin 'yüsa 'onin ne nin lejay napj. 21 Mpapay sin jyünsa tecya'liñ, 
mpatjam liji jupj. Nin p'iyá lejay napj; napj patja la sejay napj najas 
mpatjam. 22Mpapay ntje'aya wa 'ücj la veles pjü mpes pjacj ne 'üsüs 
nyuca la tjajay, pjacj ne malala nyuca la tjajay. Mpapay p'iyá ma ca 
nin la mijis. 22Mpapay jos pjü pajal 'üsüs pjac javelepj napj mpes, jupj 
mpes 'üsüs javelepj jinwá. Nin mpes ne 'aya nin lejay napj. Ma 'üsüs 
pjac javelepj napj mpes, nin p'iyá ma wa 'üsüs pjac javelepj jupj mpes. 
Jupj nin tjejyama, mpes nin. 

24"Nepénowa napj velé jin lajay, japon wa nin tjejyama lal. Ninana 
lajay, nasa way patja yupj, ne lovin ca mpatjam yupj Dios lal. Lovin 
ma ca mvelé malala nyuca la tjajay yup). Püna tecya'liñ jinwatsja 
Dios lal. P'a casá way quinam, jupj lal topon mpes. Lovin ca Dios lal 
mpatjam. T'üc' way niná. 25Dios lal ma japon, tecya'liii jinwá yupj 
quinam. P'a jyawca na, yupj ca mpjacañ napj velé. Yupj sin popa 
nepenowá ca la mijicj napj velé jinwá. Napj velé jin lajay, mpatjam 

ca yupj lovin. Nin ca nsem p'a jawas. Nasa way nin tepyala quinam. 
Napj Dios Jatjam. T'üc' way niná. 

26”Mpapay 'ücj liji p'a wa lo püt'üs. Nin p'iyá ntje'aya napj 'ücj 
wa lejay la p'a lo püt'üs. 27 Jupj ntje'aya 'ücj la veles gente po!ó pjacj 
ne 'üsüs nyuca la tjajay, pjacj ne malala nyuca la tjajay. Napj 'a yom, 
gente popa p'iyá, mpes ntje'aya 'ücj nin lejay napj. 28Po ma nusey 
c'a t'as nun nin mpes. P'a jawas pjü tecya'liñ, toc patja witjacj, ca 
mpjacai napj velé. 29 Tjepjyacai na, pje' á ncul ca yupj. 'Üsüs way la 
tjajay sin müjünsücj, ca mpatjam niswá. Malala nyuca la tjajay sin 
müjünsücj wa ca, mop'in malala ca jis mpalas yupj. Napj ca mvelé 
t'üc' way malala nyuca la tjajay yupj. 


P'a wa javelepj Jesús tjac' Dios mpe. 


30”Napj lejay, ma polel la cüjay nasapj, napj p'iyá quelel lejay mpes 
p'in. Mpapay vele napj lal, niná napj nin velé p'in. Jupj jola jin velé 
ncu gente malala nyuca la tjajay. Nin mpes napj velé yupj po'ó t'üc! 
way. Napj ma quelel lejay napj quelel le jaympa p'in. Napj quelel lejay 
jupj jos jin. Nin tjejyama jupj. 31 Napj nasapj cüwelé nun lal napj selé 
napj p'iyá po!ó, ma ca polel jus cülayé ncu t'üc' way niná napj velé. 
32 Ma nasapj napj. P'a vele wa jupj selé napj nin po'ó. Napj selé jupj 
vele napj po'ó, t'üc' way. 

33”Juan niná napj nin velé po'ó. Nun p'iyá niyom sin tjajamá jis 
la veles Juan lal. Jupj seletsja mpes t'üc' way tjevele napj nin po'ó. 
34Napj ma nin nola ncu gente p'in javelepj Dios nin tjejyama. Napj 
najas nun ca mponé napj lal. Najas ca Dios lal mpatjaqué. Nin mpes 
nin tjevelé Juan 'üsüs tjevele napj mpes. 35Juan pajal 'üsüs nusin 
tji'yüsa lis tjiji Dios po'ó. Jupj jyawca jinwatsja nun lal. 'Iyó je su müjú 
'ücj la nuc. Nin p'iyá jupj tjevele mpes 'ücj nusin tji'yüsa Dios po'ó. 
Tsjicj way mpes 'ücj nujisastsja pajal, jupj nusin tji'yüsa la tjiji mpes. 

36”Juan 'üsüs tjevele jupj seletsja napj nin po'ó. Pjaní waytsja jupj. 
P'a mpes wa nun ca jus nlayé Dios nin tjejyama. Niná más 'üsüs Juan 
vele lal. Niná napj pajal 'üsüs lejay Mpapay mpes. Jupj ntje'aya napj 
ca t'üc' la mejay, niná p'iyá lejay napj. Nin mpes wa nun ca jus nlayé 
Mpapay nin tjejyama. 

37”Mpapay tjevele wa napj mpes jupj selé mpes. Nin tjejyama jupj. 
Newa ma tjapja'aqué jupj tjevelá. Ma wa tjunucú jupj. 38 Ma wa nujos 
jupj tjevelá. Nun ma quelel lojí jupj tjevelá. Nin tjejyama jupj, newa 
ma poné napj t'üc' velé. 39Nun nujola Dios Popel nusin 'yüsa liji 'onin 

ne 'ücj la püt'üs Dios lal lovin. Nin mpes tülü way mo'o welé Dios 
Popel. Nun quelel nusin 'yiisa Dios tjevelá. T'üc! way Dios Popel p'iyá 
vele napj nin po!ó. 40Newa nin, nun ma quelel poné napj lal. Nun ma 
quelel poné napj polel nucopj p'yacj, 'ücj nu la püt'üs Dios lal. 

41”Ma nin nola gente p'in javelepj mpes napj nin po'ó. Ma nin nola 
ncu 'üsüs pjac javelepj napj nin po'ó. Nin p'in, napj selé nun ma t'üc' 
way quelel lojí Dios. Napj nujus nyuc, mpes selé napj niná. 43Napj 
qui'á tjacuwis Mpapay qui'á nin tjejyama mpes. Newa nin, nun 'ücj 
jisas tulucj napj tjacuwis. P'a wa jupj sin nin 'ucuy, nun ca 'ücj jisas 
nsem jupj tjac!. 

44"Nun ma polel poné napj lal. Nun po jisas p'a wa nun popa 
javelepj nun pajal 'üsüs. Nun ma nin nujola Dios ma nin vele nun 
lisus. Dios pjaní jupj, más püné jupj pjü jis lal. 45Napj p'iyá ma ca 
malala mvelé nun po'ó Mpapay wolap'a'á. Ma nin nujola t'as. Dios 
Popel Moisés* tepyacá malala mveles ca nun po'ó. Nun nujola nun 
lojí Moisés tjijyü'tá, ca 'üsüs nu mpalas. 46Jupj tepyaca wa napj mpes. 
Nun cüponé Moisés tepyacá, cüponé catsja napj t'üc' tjevelé wa. Mpes 
jupj popel ca mveles nun malala nyuca la tjújí. Nun ma poné jupj 
tepyacá, mpes ma wa ca mponé napj velé”, nin tjevele Jesús. 


Jesús jis tje'yaya jis la las gente pajal pülücj. 
(Mateo 14.13-21; Marcos 6.30-44; Lucas 9.10-17) 


6 1Locopyaya 'üsü na'aj po'o tjemey Jesús. 'Üsü niná pajal la 
pünetsja, pajal campwílatsja. Galilea lotsja. Tiberias lotsja wa 
jupj. Mát'eya 1ó. 2Pajal pülücj sa coñtsja Jesús ne'aj. Tjunuc pajal 'üsüs 
la tjiji Jesús, jupj malala jisas jis tji'yü'sa lis tjiji na. Jupj la tjiji mpes 
ca jus cülayecj Dios jas tjejyama jupj. Nin mpes sa coñtsja jupj. 3Jesüs 
neven popa viyavin tjemey. 'Etjele jupj discipulopan* jis lal. 4Leñ way 
pyálatsja judiopan* jis fiesta. “Dios Qjuis Capa Nipj Tjemey"* lotsja 
fiesta niná. 5Jesús jay viyá nt'ya, yus tjinyuca. Tjinyuca pajal pülücj 
jiquiltsja jupj nt'a. La tji'yüya Felipe lal: 
—¿!Onin la qjuijim jaylacj la qjuijim pansas, pjü jis la las? 
6Jesüs quelel nyücatsja tsjan la veles Felipá, mpes nin la tji'lyüya 
jupj lal. Jupj p'iyá seletsja tsjan la mijis. 7Felipe jupj lal tjevele: 
—Mes ocho tsji' lejay jaylacj, ma t'üc' ttemel nsem pan jaylacj la 
qjuijicj, pjü tsjicj way jis la las. 
8P'a discípulo* ne'aj já'asatsja, Andrés lotsja jupj. Andrés Simón 
Pedro tsüípetsja jupj. Jupj tjevele Jesús lal: 

2—Qui'á já'asa wa yom tsjicj. Pan cebada* cínquiya tya'a jupj. Cjul 
mát'eya tya'a wa jupj. Newa cjuwá pjü jis la las. Nenem 'a pjaní way. 

10 Jesús tjevele: 

—Pjü jis tjújitó majatjum yupj. 

Tsjutsj pülücj lejeritsja ne'aj, pajal 'üsüs la 'osostsja ne'aj. Mpes 
niyom 'atjalapj ne'aj. Pajal pülüctsja yupj, cinco mílyatsja yupj. Más 
tin la! way ca nacj, más 'in pülücj way ca nacj. 11 Jesús nt'ya pansas, 
tjevele Dios lal tjitwúi'i pan tje'yaya mpes. T'üc' tjevele na, pan jis 
tje'yaya pjü. Pjü tjalá. Nin p'iyá la tjiji cjulun lal. Yupj jisas nas tjalá. 
Pajal jis col tipit'a. 12Pjü t'üc' tjalá na, jis col pit'a na, Jesüs tjevele 
jupj discipulopan* jis lal: 

—Ma polel pjü tjalá yupj. Pan newa jatja no'oté nun. Na'aj mo'onsó, 
ma ca na'aj la nts'iyá pansas sin popé. 

13Mpes yupj natj pansas tsjictjacj. Pan cebada* cinco popé quiliyü 
dóceya tipit'a pan lal, ma pjü tjalá. 14 Gente ne'aj tjatja tjunuc nin 
sin tji'yüsa lis tjiji Dios jas tjejyama jupj. Tjunuc mpes javeleptsja: 
“Tliic! way jupj profeta* nina Moisés* tjevele ca ncuwim nosis nt'a". 

15 Jesús jus nleya yupj quelel jiquiltsja, quelel tji'liitsja jupj, ca 
jepa mpalas jupj. Ma jostsja jupj. Mpes niswa neven popa viyavin 
tjemey jusapj. 


Jesús 'üsü casá tjuwine. 
(Mateo 14.22-27; Marcos 6.45-52) 


16Yacjaya discipulopan* palavin tjiquil 'üsü püné la nt'a. Nasa way 
tiyájatsja. 17 Barco* wama tjil, 'iisú na'aj po'ó jis la winin quinam. 
Capernaum nt'a jiltsja yupj. Pástetsja quinam, newá ma tjac' Jesús. 
18Lüpjü püné la tjelyapjünü, mpes pajal la tjepjetpjets'é 'üsü. 19Legua 
pjaní tjil na 'üsú casa'á, jus tjunuc Jesús. 'Usti casá wínetsja, ne'aj way 
p'in jactsja barco nt'a. Pajal lacj tjeyaptsja discipulopan. Ma salejeptsja 
Jesús jupj. 20“Napj ne p'in winis. Po ma locj tjeyá nun”, tjevele jupj. 
21Tjevele na, 'üctsja yupj jis lal jupj barco wama la winin yupj jis 
lal. Barco wama tjemey na, leñ way ne'as tjil, yup) quelel jiltsja nt'a. 

22Yaya gente pülücj newa játjatsja 'üsü la nt'a, Jesús jis tje'yaya 
tjalá nt'a. Ma tjil yupj 'üsü na'aj po'ó Jesús discipulopan* jis lal. Yupj 
jus nlay barco* pjaní way p'in 'üsü la nta já'asatsja t'ai. Discipulopan 
tjil 'üsü na'aj po'ó niná barco mo'ó. Salejeptsja Jesús ma wama tjemey 
barco mo'ó discipulopan jis lal. Yusapj tjil discipulopan. 

23Püstapj leñtsja barcas*. Locopyaya barco tsjictjacj nepénowa 
tjiquil Tiberias mpe. Ne'aj p'in tjiquil niná gente pülücj tjatja nt'a, 
ne'aj p'intsja qjuis Jepa Jesús pan jis tje'yaya tjalá nt'a. (T'añ p'in 
pan ntlya, tjevele Dios lal tjüwüi'i pan mpes. Jis tje'yaya, tjalá yupj.) 
24 Yupj jus nlay Jesús leñ yacjaj, jupj discipulopan* leñ watsja. Jus 
nlay na, barco wama tjil, 'üsü na'aj po'ó jis la winin. Capernaum 
mo'o tjil jis la pal Jesüs. 
25Jus tjunuc 'üsü na'aj po'ó. Jus tjunuc na, tjowelepj jupj lal: 
—Rabbí*, ¿tona tjacuy qui'á? 
26 Jesús jis lal tjevele: 

—Nun pülücj tjalajá pansas, mpes la no palá. Nun jis col pit'a nas 
tjalá, mpes p'in. T'üc! way niná. La no palá 'üsüs la tjejay mpes tulucj. 
Nun ma nusin 'yüsa tsjan mpes pajal 'üsüs lejay, yom p'in ma polel 
Ve newa malala pyala. Nin nujola t'as tsjan ma cyawaja mpes. Nun 
Dios lal cüpatjaqué lovin, newa ma ca 'acawajas niná napj nu 'ya. 
Napj p'iyá niná Yomen Dios jas tjejyamá. Mpapay Dios nusin tji'yüsa 
la tjiji t'üc! way jupj nin tjejyama —nin tjevele Jesús. 

28Mpes yupj la tjü'üy jupj lal: 
—¿Tsjan jos Dios cupj lijicj, ne jupj ca 'ücj jos nsem cupj lijicj mpes? 
29 Jesús tjevele yupj jis lal: 

—Dios jos nun newa poné napj lal. Ninana Dios jos nun lojí. Jupj 

nin tjejyama. 
30Mpes jupj lal tjowelepj yupj: 

—éTsjan lejay jipj qjuisin la 'üsüs lejay Dios jin tjejyamá? Cupj 
jipj velen. ¿Tsjan ca la mijin jipj? 31 Judiopan* püna tapatja maná* 
jalá jiltsja wosis cjuwá nt'a lyawuñtsja na püná. Nin mpes Dios Popel 
vele: “Ve jis tjetyaya jis la las Dios pü'ü mpe’. 

32 Jesús yupj jis lal tjevele: 

—Moisés* tulucj ve nu tje'yaya Dios pü'ü mpe. Mpapay p'in ve t'üc' 
way nu 'yaya jupj pü'ü mpe. T'üc' way niná. 33Ve Dios nu 'yayá, Dios 
pü'ü mpe jac'. Ve niná nin liji gente 'ücj ca mpatjam lovin. 

34 Yupj tjowelepj Jesüs lal: 
—Lovin qjuis ma'ayan ncupj ve niná. 
35 Jesús tjevele yupj jis lal: 

—Napj p'iyá ve niná. Napj p'iyá nin lejay gente lovin ca 'ücj mpatjam. 

Ncapj jacoñ pjü ca nta'acj 'ücj jis la püt'üs Dios lal. Lovin ma vecj 

cya!liñ Jinwá ca nsem yupj jis lal. Nin lovin napj lal japon jis lal. Lovin 
ma 'üsü sive jinwá ca nsem yupj jis lal. 36 Mop'in nun ma poné. Napj 
nasa tJevelé niná nun jis lal. Nun nus tjunucú, newa ma poné napj 
polel nucopj p'yacj 'ücj nu la püt'üs Dios lal. 

37”Mpapay ne 'aya gente nepenowá, yupj ca ncapj ncoricocj. Yupj pjü 
way ca mponecj napj lal. Napj lovin ma ca pje'á lis nts'i napj lal japon 
witjacj. 38Napj Dios pü'ü mpe tjacuwis nin la mejay Mpapay jos jin. Nin 
tjejyama jupj. Napj p'iyá najas jin lejay mpes tjacuwis tulucj. 39 Mpapay 
Dios nin tjejyama. Jupj jos napj ca 'ücj la mejay ma ca lei cüvalas 
jupj ntje'ayá sin popé. Jupj jos pjü yupj sin jyünsü la mejay p'a jawas 
tecya!liñ sin müjünsücj na, ne ca niswa mpatjam yupj. 49 Nin jos Mpapay. 
Nepénowa japon napj ne Dios Jatjam. Japon wa napj mpes ca mpatjam 
Dios lal. Mpapay jos pjü yupj ca jupj lal mpatjam lovin. Napj p'iyá ca 
sin müjünsü nin jawas tecya'liii sin müjünsücj na —nin tjevele Jesús. 

41 Judiopan* sin popé yuwá jas tjowelepj jupj, jupj tjevele mpes. 
Jupj tjevele: “Napj p'iyá ve niná. Napj tjacuwis Dios pü'ü mpe.” Ma 
jisastsja niná tjevelá. 42Yupj javeleptsja: “Niná Jesús, José jatjam. 
Selecj pjacj jupj popay, jupj jamay. éTsjan mpes nin vele quinam, Dios 
pü'ü mpe tjac' jupj?” 

43 Yupj nin javeleptsja mpes, Jesús tjevele yupj jis lal: 

—Po ma nin tjowelé nunwá niná quinam. “Gente yusapj ma polel 
japon napj lal. Mpapay liji yupj 'ücj ca quelel mponecj. Napj ca sin 
müjünsü mpatjam yupj niswá. Nin ca mpalas nin jawas tecya'liñ sin 
müjünsücj na. Nin tjejyama Mpapay. 45Profetapan* tjowelepj: ‘Dios 
ca sin mü'üsüs lis mijis pjú jupj tstuyupj'. Nin tapac profetapan Dios 
Popel mo!ó. Gente nepénowa pjyacaii Mpapay velá, sin 'yüsa wa jupj 
velá. Pjü way yupj ca mponecj napj mpes. 

46"Ma quelel velé yupj jus tjunuc Mpapay Dios, yun lal. Napj p'in 
jus tjinyuc jupj. Jupj nepé way tjacuwis. 47 Napj lal japon, Dios lal 
patja lovin. T'üc' way velé. 48Napj p'iyá niná ves. Napj p'iyá nin lejay 
gente lovin ca 'ücj mpatjam. 

49"Judiopan* püna tapatja maná* jalá jiltsja wosis cjuwá nt'a püná. 
cya!liñ jin p'iyá. 59 Ve niná napj velé mpes, más 'üsüs liji maná lal. 
Ve nina Dios pü'ü mpe jac'. Ve niná jalá, lovin ma ca nca'liñ. 51 Napj 
p'iyá ve niná, ve nyucunü jinwá napj. Napj Dios pü'ü mpe tjacuwis. 
Ve niná jala, ca mpatjam lovin. Ve niná napj mp'üy. Ma pats! ca napj, 
gente 'ücj ca mpatjam Dios lal —nin tjevele Jesús. 

52 Judiopan* ts'a tji'in Jesús nin tjevele mpes. La veleltsja yuwá. 
Javeleptsja: “¿'Oyn la qjuijis yom niná, jupj jüp'üy cü'es cülá ncupj?" 
53 Jesús tjevele yupj jis lal: 

—Napj p'iyá nina Yomen Dios jas tjejyamá. Napj mp'üy lojá jinwá 
loji tulucj, ma t'üc' way potjaqué nun. Nin p'iyá, napj na'as müsiqué 
jinwá loji tulucj, ma t'üc' way potjaqué. T'üc' way nina. 

54”Nepénowa mp'üy jala jinwá lajay, na'as myü!üñ jinwá lajay 
wa. Ninana lajay lovin ca mpatjam Dios lal. P'a jawas tecya'liñi sin 
müjünsücj na, nin jawas napj ca sin müjünsü yupj jis p'üy, mpes ca 
mpatjam lovin. »»Napj mp'üy ve t'üc' way jinwá. Nin lejay gente 'ücj 
jis la püt'üs. Nin mpes wa na'as 'ücj lo müs jinwá. »6Nin mpes nin velé 
mp'üy jalá jinwá lajay sin po'ó, na'as myü!üñ jinwá lajay sin po'ó wa. 
Ninana lajay newa ncapj jacoñ lovin. Napj pü'üs wa yupj jisas mo'ó 
lovin. 37 Mpapay lovin pü'ü. Jupj jusapj 'ücj pü'ü. Nin tjejyama jupj, ne 
napj pü'üs wa jupj mpes. Nin p'iyá niná. Nepénowa pajal japon napj 
lal, napj 'ücj jis capj p'yacj pjü way mpes. Napj mpes ca mpatjam yupj. 
58Napj p'iyá ve nina, ve nina Dios mpe tjac'. Napj maná” jin tulucj. 
Más 'in 'üsüs napj maná lal. Judiopan* püna tapatja maná jalatsja. 
Yupj tecya'li wa, gente janmacj cya'liñ jinwá. Nin tulucj ca nsem 
napj lal japon jis lal. Pajal japon napj lal, napj 'ücj jis capj p'yacj pjü 
way mpes, lovin ca mpatjam yupj. 

59Ninana Jesús tjevele Capernaum mo'6, sin tji'yüsa lis tjiji na. Ne'aj 


Discipulopan nepenowá ma jisastsja Jesüs tjevelá. 


60 Jesús discipulopan* pülücj ma jisastsja jupj tjevelá. Tjepjyacaü 
na jupj tjevelá, yupj tjowelepj: “Jupj tjevelá pajal malala cupj qjuilal. 
Ma polel qjuis la pon jupj velá. Ma qjuiyola t'as ncupj niná." 

61 Jesús seletsja yupj malala po'o tjowelepj jupj tjevele mpes. P'a wa 
ma Jesús wola tjevele; jupj seletsja p'in. Mpes jupj la tji'yüya yupj jis lal: 

—éNcu ma quelel poné quinam, napj nin velé mpes? 62Nun ca nus 
nucú napj ca mis niswá Dios pü'ü nt'a, püna pü'üstsja nt'a. ¿Tsjan ca 
nujola nun, nin tepyala na? Napj p'iyá niná Yomen Dios jas tjejyamá. 
63Dios Cjües nujos mo'o pü'ü na pin, 'ücj nu la püt'üs Dios lal. Gente 
yusapj ma polel jis la püt'üs Dios lal. é'Onin 'ucuy cüpüt' Dios Cjües 
nujos mo'ó? Napj tjevelé toponé na, Dios Cjües nujos mo'o ca mim 
mpü'üm. Jupj lal ca 'ücj mpatjaqué lovin. 64Nun nepenowá ma poné 
napj velé la p'in —nin tjevele Jesús. 

Jesús lovin seletsja pjacj ma ca quelel mponecj. Selé watsja pjacj ca 
lal ncuwim jupj enemigopan, ntji'liñ jupj. Nin mpes nin tjevele jupj. 

65Jesús tjevele wa: 

—Nepénowa nun popa ma japon napj velé. Nin mpes nun lal tjevelé 
gente yusapj ma polel jis la pon napj lal. Mpapay jis capj p'ya'sa jis 
la pon napj lal, ca mponecj. 

66 Jesús nin tjevele na, jupj discipulopan* pülücj tjil jupj mpe. Ma 
quelel sa coñitsja Jesús quinam. Ma quelel sin 'yúsatsja quinam Jesús 
po'ó. 67 Mpes Jesús jis la tji'yüya jupj apostolpan* doceyá: 

—éNcu nun quelel lowü wa napj mpe? 

68 Niyom dóceya popa Simón Pedro pjaní wa. Jupj tjevele Jesús lal: 

—Jipj cupj qjuis Jepa. éPjacj nt'a cülaca ncupj? Jipj velen mpes 
qjuisin 'yüsa 'onin 'ücj qjuis la püt'üs Dios lal lovin. 69 Cupj pyonecj 
jipj niná Yomen Dios tjevele ca jas majamas nosis nt'a qjuis capj la 
p'acj. Selecj cupj t'üc' way jipj nina. 

70 Jesús tjevele yupj jis lal: 

—Napj la nu t'ya nun, pjü dóceya, tsji' la müjí napj mpes. Mop'in 
ma pjü nun popa quelel tsji' lojí napj mpes. Nun popa pjaní ma quelel 
la niji. Jupj tsji' liji diablo* mpes. 

71Ninana Jesús tjevelá, Judas po'ó tjevele jupj. Simón Iscariote 
jatjam waytsja jupj, Judas. Niyom dóceya popa watsja, mop'iyá jis 
lal tjemey Jesús enemigopan jis la tjilil Jesús p'a jawas. Jesús seletsja 
Judas ca nin la mijis. 


Jesús jüpülücpan ma topon Dios jas tjejyama jupj. 


1Locopyaya Jesús Galilea mo'o tjuwine; ne'aj patja sin !yüsa 
lis tjiji jupj. Judiopan* jis jepapan quelel ja'ünantsja jupj, mpes 
Jesús ma quelel jámatsja Judea nt'a, yupj tapatja nt'a. 2Judiopan jis 
fiesta nasa quelel pyálatsja. Fiesta niná mpes judiopan ts'epjel mo'o 
tapatja. Nin la tjajay pjü año na. Judiopan pülücj tjil ne'aj, Jerusalén 
nt'a, fiesta niná tepyala na. 3Mpes Jesüs jüpülücpan tjowelepj jupj lal: 
— Más 'ücj mim jipj Judea mo'o. Ne'aj Jerusalén mo'ó jipj discipulopan* 
pülücj ca ne'aj majatjum fiesta mpes. Jutja ne'aj, jis tje'yaya januc 
jipj pajal 'üsüs lejay Dios mpes. 4Jipj jyas pjü jis januc jipj, mpes po 
ma tjepjya'na niná jipj lejay. Jipj pajal 'üsüs lejay Dios mpes, más 'ücj 
pülücj patja nt'a mim. Ne'aj la p'a ca nucucj jipj lejay, jus nlayecj ca 
pjacj jipj. 
5Ninana tjowelepj la pjüts'ün. 

Jesús jüpülücpan ma topon Dios jas tjejyama jupj nosis nt'a. 
6 Jüpülücpan nin tjowelepj na, Jesús tjevele yupj jis lal: 

—Yacjaj 'ücj tulucj napj jum. Nun lal ts'ac' la talata 'ücj lowú. 7 Dios 
ma jisas ma polel ts'i mi'inacj nun lal. Napj lal ts'a 'in napj velé mpes. 
Napj velé yupj jis lal napj selé yupj pajal malala nyuca lajay. 8Lowa 
nun fiesta nt'a. Yacjaj 'ücj tulucj napj jum, mpes ca ma mis napj po 
quinam. 

9Nin tjevele Jesús jupj jüpülücpan jis lal, ne ma wa tjemey yupj 
jis lal fiesta nt'a. Newa Galilea mo'o tüpü'ü ts'ac' pjaní way p'in 'in. 

10 Jüpülücpan tjil na fiesta nt'a, locopyaya p'a tjejyawca na, tjemey 
wa Jesús. Lyájasa tjemey, mpes la p'a ma jus nlay jupj tjemey. 11 Ne'aj 
fiesta nt'a judiopan* jis jepapan Jesús la paltsja. Jis la 'üytsja ne'aj 
tjelyawuñ jis lal: “¿Ca'aj já'asa nina yomen?” 

12Pülücj 'a jis tjimyula ne'aj fiesta mpes. Yupj sin popa pülücj tülü 
way la tjowelel Jesús po'ó. Nepénowa tjowelepj: “Yom 'üsüs way jupj”. 
La p'a wa tjowelepj: *Nin tulucj. Jupj li tsuwile gente jis lal, mpes 
ma lajay Dios jos jin." 13Leii pjacj cüweles Jesús po'ó pülücj cüpjacaü 
nt'a. Lacj tjeyapj judiopan* jis jepapan mpes. !Üsüs yólatsja Jesús po'ó, 
judiopan jis jepapan ca jis capj ntülücj. 

Fiesta nasa la mitad tecyawaja na, Jesús tjemey Dios wo* nt'a. 
Gente sin !yüsa lis tjiji ne'aj. 15Judiopan* jis jepapan pajal yólatsja 
Jesús 'üsüs sin 'yüsa lis tjiji mpes. Yupj tjowelepj: “¿'Onin jus cülayé 
niná pjü? Jupj lovin ma tjemey qjuis escuela nt'a lo 'üsüs." 

16Nin tjowelepj mpes, Jesús tjevele 'a jis tjimyula jis lal: 

—Napj ma nusin 'yüsa lejay napj nola mpes. Napj nusin 'yüsa lejay 
Dios jola jin. Nin tjejyama jupj. 17 Nun popa pjaní quelel liji Dios jos 
jin, jupj ca jus nlayes ncu napj sin 'yiisa lejay napj nola jin, ca jus 
nlayes ncu sin !yüsa lejay Dios jola jin. 18Nepénowa yupj p'iyá yola 
jin sin !yüsa lajay, jisas la p'a püné jin yola yupj. Ma nin lejay napj. 
Napj najas la p'a püné jin yola nin tjejyamá. Mpes nun ca jus cülayé, 
napj velé, tliic! way niná; ca jus cülayé malala tulucj napj. 

19”Nun malalapan. Püna Moisés* papel tepyaca Dios tjijyü'tá, nun 
mo'o la veles. Newa nun pjü way ma nin lajay Dios tjijyü'ta jin. Nun 
quelel na 'ü'ná. Nenem 'a malala —tjevele Jesús. 

20Nin tjevele na, nepénowa 'a jis tjimyula sin popé wola tjowelepj 
Jesüs: 

—Lapanen jyas mo'o pü'ü jipj, nin lo ts'ün jipj. Leñ pjacj quelel 'i 'ü'na. 

21 Jesús tjevele yupj jis lal: 

—Yom pjaní tji'yü'sa la tjejay napj sábado* na, nin jawas cupj ma tsji' 
lijicj. Nun nujola pajal malala niná, napj nin la tjejay sábado na. ?2Nin 
tulucj. Nun nin p'iyá lojí, napj lejay jinwá. Moisés* tjijyü'ta judiopan* 
tlasiyú jis la t'üs niyom tsjictjacj jis pjoloc' tsjicj way, tsjictjacj ts'ac' 
ocho jatatj na. (Israelpan* püna tapatja p'in tjüjütütj niná.) Nun nin 
loji custjay. Yom tsjicj ts'ac' ocho tya'a na, t'üjü jupj. Ts'ac! ocho pyala 

sábado na, nt'üjü ca sábado na. 23'Ücj nun lal yom tsjicj ca nt'üjá 
sábado na, 'ücj la jay Moisés tjijy ü'tá. Mpes más 'ücj ma ts'i mi'iná 
napj lal napj tji'yü'sa la tjejay yom jüp'üy jas tüpwes sábado na. 24Po 
ma tjowelé la p'a malala nyuca liji nun nujola mpes p'in. Nujola t'as 
ncu t'üc' way malala nyuca la tjiji. 

25Jesüs nin tjevele mpes, nepénowa Jerusalén mo'o tapatja sin 
popé Jesús po'o javeleptsja: “T'üc' way jupj nina yomen jepapan 
quelel ja'ünan. 26 Mop'in ma lecj jeya jupj. Jupj vele pjü jis la pjac 
nt'a; newa nin jepapan ma jajütütj ma nin liji jupj. Yupj ca jus cülayecj 
t'üc! way jupj niná Jepa Püné Dios tjevele ca jas majamas qjuis capj la 
p'acj. 27 é'Onin nacj nina? Cupj selecj wa Jesús tjac! mpe. Cupj qjuisin 
tjityiisa wa nin tulucj ca nsem Yomen Dios se jama lal. Cupj selecj 
niná jac' na, ma ca jus nlayecj ca'aj mpe tjac' jupj”, nin tjowelepj yupj. 

28Nin javeleptsja na, Jesús tjevele t'üc! way Dios jas tjejyama jupj. 
Dios wo* nt'a tjá'asa jupj, mpes yümücj tjevele pjü jis la pjac: 

—Nun nujola nus nucú. Nujola wa nun solejé ca'aj mpe tjacuwis. 
Nin tulucj. Napj tjacuwis napj quelel cuwistsja mpes p'in tulucj. T'üc' 
way p'a wa nin tjejyama. Nun ma su nucú jupj. 29Nam 'a si nuc. Napj 
tjacuwis jupj mpe; jupj nin tjejyama —nin tjevele Jesús. 


Jepapan quelel ntji'liñtsja Jesús, la 'ünan jupj. 


30 Judiopan* jis jepapan ts'a 'intsja Jesús lal Jesús nin tjevele mpes. 
Po quelel ntji'liñtsja jupj, mo'o la 'onsos jupj cawilta mo'ó. Newa ma 
polel ntji'liñ jupj. Custjay ma nin jawas nem Dios tjevele Jesús ca 
mpa'is, mpes ma polel ntji'lii jupj. 31 Pajal pülücj fiesta nt'a tjiquil sin 
popé, pülücj topon Jesús lal. Yupj javeleptsja: “Jepa Püné niná Dios 
tjevele ca jas majamas qjuis. capj lap ad, ma ca más 'üsüs la Pira 
tyüsa la qjuisiji Dios jas tjelyama." 

32Fariseopan* nepenowá tjepjyacai wa gente pülücj sin popé tülü 
way javeleptsja niná Jesús po'ó. Niná tjepjyacañ na, pajal nin yólatsja 
yupj. Ma jisastsja la p'a jis la pon Jesús lal. Mpes jis auxiliarpan sin 

tjajam Jesús nt'a jis la tjilil jupj, yupj nt'a la cuman. Sacerdote* noypan 
sin tjajam wa auxiliarpan nenem. 33Jesús seletsja nin quelel lajaytsja 
yupj. Mpes tjevele: 

—Tsjicj way p'in pü'üs nun lal. P'a jawas ca mis niswá nin tjejyama 
pü'ü nt'a. 34Tjum na, nun ca la ma palá. Nun ca nujisas napj ca nucopj 
mp'acj. Mop'in ma ca nus nucú. Napj mpü'üs nt'a, nun ma ca polel 
nculá —tjevele jupj. 

35Judiopan* jis jepapan ma quelel japontsja Jesús tjevelá. Mpes 
yupj yuwá tjowelepj: “¿Ca!aj 'ucuy nina yomen, ne cupj ma polel jus 
la nuc? éNcu ca mim judiopan tulucj pülücj patja nt'a? Judiopan 
nepénowa ne'aj patja judiopan tulucj patja nt'a. Ca nacj Jesús ca ne'aj 
mim, sin mü'üsüs lis mijis judiopan tulucj. 36¿Tsjan quelel vele jupj nin 
vele na, cupj ca la mpalacj jupj, cupj ca qjuisas nsem jupj qjuis capj 
mp'a'sas? ¿Tsjan quelel vele jupj nin vele na, cupj ma ca jus nucum, 
ne jupj mpü'üm nt'a cupj ma ca polel nlaca cupj?” 


Jesús lal japon 'ücj ca mpatjam Dios lal. Jesús 
ca Dios Cjües jis ma'ayas yupj. 


37 pjü tjejyawca na fiesta na, ts'ac! más 'üsüstsja na, Jesús yupj jis 
walap'a'a tóñcatsja, yümücj tjevele pjü 'ücj jis la pjac: 

—'Üsú nusive jinwá nun nepenowá, nun pajal nujos Dios ca nucopj 
mp'a'sas. Toponé napj lal. Napj 'üsü j jinwá nun mpes. 38 'Usú !ücj jis la 
püt'üs jisas mo'o cyala jinwá ca nsem napj lal japon mpes. 'Usú püné 
jinwá ca nsem. Dios Popel nin vele ca nin nsem —nin tjevele Jesús. 

39 Jesús nin tjevele na 'üsü mpes, jupj véletsja Dios Cjües po'ó. Jesús 
po'o japon nt'anquecj wa yupj Dios Cjües, jisas mo'o mpü'üm. Jesüs 
wine secj Dios pü'ü nt'a custjay, 'a mulú la 'osos Popay lal. Nin mpes 
'aya secj custjay Dios Cjües. 


Gente ma nin p'in yólatsja Jesús mpes. 


40Tjepjyacañ na Jesús tjevelá, nepénowa tjowelepj: “T'üc' way jupj profeta* 
Moisés* jin p'iyá, profeta niná pajal la tjinyucucj lovin". 4! Nepénowa 
p'a casá yólatsja, mpes tjowelepj: “Jupj ninana Yomen Dios tjevele ca 
jas majamas cupj nt'a qjuis capj la p'acj". P'a wa tjowelepj: “Nin tulucj. 
Ma polel nacj niná Yomen Dios tjevele ca jas majamas. Selecj Yom Dios 
se jamá ma ca ncuwim Galilea mpe." 42Dios Popel vele niná Jepa Püné 
Dios se jamá David* püna tüpü'ü popa p'iyá jupj. Dios Popel vele wa 
Jepa niná Belén mpe 'esepj ca nsem jupj. Ne'aj David tüpü'ü wa püná. 

43Ma nin way p'in yólatsja Jesús po!ó. Nepénowa 'üsüs tjowelepj 
Jesús po'ó. Nepénowa malala tjowelepj jupj po'ó. 44 Nepénowa quelel 
tji'liñtsja jupj, quelel jamantsja jupj jepa nt'a. Newa ma nin la tjajay. 

45 Auxiliarpan ma wa ntji'liñ Jesús, mpes tjil niswá sin tjajam nt'a, 
sacerdote* noypan nt'a, fariseopan* nt'a 'ots'ipj. Yupj jis la tjü'üy: 

—¿Tsjan mpes ma tucumaná jupj? 

46 Auxiliarpan jis wala tjowelepj: 

— Yom p'in lovin ma jupj jinwá tjevele. 'Üsüstsja pajal jupj tjevelá. 
Nin mpes ma quelel ntjiliquecj jupj. 

47 Auxiliarpan nin tjowelepj mpes, ts'a tji'in fariseopan*. Tjowelepj 
auxiliarpan jis lal: 

—Jupj nujus tsyawilí wa nun ca nacj. 48Nun solejé pjü judiopan* jis 
jepapan ma japon Jesús mpes. Pjü fariseopan* ma wa japon Jesús mpes. 
Cupj ma pyonecj jupj yom niná Dios se jamá. é'Oyn la cüjí cüponé 
nun? 49? Gente fiesta nt'a tjiquil japon, mop'in ma salejepj yupj. Yupj 

50Fariseo* pjaní ma nin p'iyá jólatsja la p'a fariseopan jinwá. 
Nicodemo lotsja jupj. Püna p'in Jesús nt'a tjemey la veles jupj lal 
püste na. Mpes Nicodemo tjevele quinam: 

51 —Qjuis jepapan jajütütj cup] ma ca mvelecj t'üc' malala nyuca 
jajütütj mwalá way ca qjuisin mü'üsüs ncu t'üc' way malala la tjiji. 

52La p'a fariseopan* ma tjowelepj ncu t'üc' Nicodemo tjevelá. Malala 
tjowelepj p'in. Tjowelepj: 

— Galilea mpe tjacuy wa jipj ca nacj, Jesús jinwá. Dios Popel mo'ó 
la tepyala nucun ncu nin vele Galilea mpe jac! profeta* pjaní. 

Ma nin vele Dios Popel. (Yupj la tsawiltsja.) 53T'üc' tjowelepj quinam, 
ne pjü jis wa nt'a tjil. 
Quepj tucuman Jesús nt'a jas la veles. 


8 1Jesüs joc! 'alá tjemey püste la püt'üs lo jawaques. Yo olivo* 
pülücj lejeñtsja ne'aj, mpes joc! nina “Olivos” lotsja. 2Pajal 
püstapj tjemey niswá Dios wo* nt'a. Pülücj ne'aj játjatsja, Jesús tjac' 
na. Pjü jiquiltsja jupj nt'a jis la pjac jupj tjevelá. Mpes 'etjele Jesüs, 
3Yacjaya Moisés* popel sin 'yiisa lajay tjiquil wa Jesús nt'a. Fariseopan* 
tjiquil wa. Quepj pjaní tucuman jas la veles. Quepj niná yom p'a lal 

tjuwine, voyum tulucj. P'a wa jus tjunuc jupj nin la tjiji. Quina niyom 
tucuman jupj Jesús wolap'a'á, pjü jis la nuc ne'aj. 4Niyom Jesús lal 
tjowelepj: 

—Jipj sin 'yüsa lejay gentá. Pajal selen jipj. Nin mpes quelel lya 
'yüyactsja 'oyn la qjuijim niná quepan lal. Quepj niná yom p'a lal 
tjuwine, voyum tulucj. Tjinyucucj nin la tjiji. »Moisés* tepyaca popel 
mo'ó Dios tjijyü'tá. Tjevele pe mpes mü'ü'nacj nequem nin lajay. 
éTsjan velen jipj tsjan más 'ücj la qjuijim quepj lal? —niná yupj la 
tjü'üy Jesús lal. 

6T'üc' way yupj ma quelel salejeptsja tsjan la qjuijicj yupj. Yupj 
jisastsja Jesús malala cüveles, ne ca yupj 'ücj jat! mvelecj Jesús po'ó. 
Mop'iyá ma jis lal tjevele jupj. Palá tipi'tje, tepyaca 'amá 'alá, mos 
ts'ipal mpes. 7Newa la tjü'üy tsjan la qjuijicj quepj lal, mpes Jesús 
niswa jas nisa, tjevele yupj jis lal: 

—éNcu nun popa pjaní lovin ma malala nyuca la tjiji? Lovin ma 

8Nasa tjevele na, niswa pala tipi'tje, niswa tepyaca 'amá 'alá. 9Niyom 
tjepjyacaü na Jesús tjevelá, jus nlay yupj p'iyá malala waytsja 'ots'ipj. 
Mpes pjü tjil. Más co'müypan mwalá way tjil; pjü pjaní pjaní tjil. Jesás 
ne'aj tjá'asa tjil. Quepj newa ne'aj já'asatsja. Jesús wolap'a'a toiica 
custjay. 19 Jesús jas nisa, tjevele quepj lal: 

—¿Ca!aj tjil noyomes, yupj ne tjat' tjowelepj jipj jin po'ó? ¿Ncu leri 
pjacj cüweles cyapj cütül? 

11Quepj tjevele: 

—Leñ pjacj cüweles ncapj cütül. 

Jesús tjevele jupj lal: 

—Napj 'a ma wa velé cyapj cütülücj. 'Ücj la winin quinam. Po ma 
malala nyuca la mijin quinam, püna lejaytsja jinwá. 

Jesús tjevele 'ücj cüponecj jupj p'iyá po'ó tjevelá. 

12 Jesús tjevele niswá ne'aj tjatja jis lal. Tjevele: 

—Napj jyawca jinwá nosis nt'a. Napj sin 'yüsa la sejay Dios mpes. 
Ncapj jacoñ, jaw nt'a lyawuñ jinwá yupj. Ca jus nlayecj 'oyn nyuca la 
püt'üs Dios lal. Püste nt'a lyawuñ ma salejepj ca'aj lyawuñ yupj. Nin 
tulucj ca nsem ncapj jacoñ jis lal —nin tjevele Jesús. 

13Fariseopan* ma jisastsja Jesüs nin tjevelá, mpes tjowelepj jupj lal: 

—Jipj niná velen jipj p'iyá po'ó la p'in, mpes ma selecj ncu t'üc! 
velen. Leñ pjacj cüweles jipj velen t'üc' way. 

14—Nin tulucj —tJevele Jesús—. Nam 'a napj p'iyá velé napj nin po!ó, 
mop'iyá ca nun jus cülayé napj t'üc! way velé. Napj selé ca'aj mpe tjacuwis. 
Selé wa ca'aj jum p'a jawasiyá. Nun ma solejé ca'aj mpe tjacuwis. Ma 
wa solejé ca'aj ca mis locopyayá. 15Gente p'in jin nujola nun. Nun nucú 
mpes p'in nun welé napj ma t'üc' way velé. Napj p'iyá ma velé p'a po!ó 
ncu malala jupj. 16 Mop'iyá napj velé na ncu pjaní malala nyuca la tjiji, 
'ücj nina napj nin velé. Napj velé jupj po'ó t'üc' way. Ma velé napj nola 
p'in. Mpapay nin p'iyá jola napj nola jinwá. Nin tjejyama jupj. 

17"P'a wa mpes nun ca jus cülayé napj p'iyá po'ó velé t'üc' way. Napj 
way p'in nin velé tulucj. La p'a nin p'iyá vele. Nun jis papel Moisés* 
tepyacá nin vele 'ücj niná. Mat'e nin p'iyá javelepj na, nun 'ücj ca 
mponé t'üc' way javelepj yupj. Nin vele jupj popel. 18Nin mpes nun 
'ücj jis la pon napj velé. Napj way p'in nin velé tulucj. Napj velé napj 
p'iyá po'ó, napj Mpapay nin p'iyá vele wa napj po!ó. Nin tjejyama jupj. 

19 Jesús nin tjevele na, fariseopan* la tjü'üy jupj lal: 

—¿Ca'aj pü'ü pyapay? Jupj leñ qui'am. 

Jesüs jis wala tjevele: 

—Nun ma solejé pjacj ne napj. Ma wa solejé pjacj Mpapay. Jus cülayé 
pjacj ne napj, jus cülayé wa pjacj Mpapay. 

20Ninana Jesús tjevele Dios wo" nt'a, sin 'yiisa lis tjiji na ne'aj. Ne'aj 
já'asatsja t'emel ja'ayapj nt'a Dios mpes. Judiopan* jis jepapan pajal 
ts'a 'intsja Jesús lal, mop'iyá ma polel ntji'liñ Jesús cus la tül. Newa 
ma jyáwcatsja Jesús pe'e jawas. 


Ma japon Jesús tjevelá, ma polel jil jupj jama nt'a. 


21 Judiopan* jis jepapan ma topon Jesús t'üc' way tjevele, mpes 
Jesüs p'a way tjevele yupj jis lal. Tjevele: 

—Napj mis ca quepé p'a jawasiyá. Napj tjum na, nun ca la ma palá. 
Mop'in ma ca polel nus nucú. Nun co'liqué na, newa malala nsem 
nun, ne Dios ca nucopj ntülüs malala nyuca la tjüjí mpes. Napj jum 
nt'a nun ma ca polel nu la cuwis —nin tjevele Jesüs. 

22Mop'iyá judiopan* jis jepapan la tjüpjüts'ün Jesús yuwá. Tjowelepj: 
“¿Ncu jupj p'iyá ca mü'ü'nas jupj? Nin mpes tjevele ma polel leque 
jupj jama nt'a ca nacj." 

23Nin javeleptsja mpes, Jesús tjevele yupj jis lal tsjan mpes nin 
tjevele jupj. Tjevele: 

—Nun nosis nt'a potjaqué. Napj Dios pü'ü mpe tjacuwis. Nun Dios 
enemigopan popa. Nam 'a nin tulucj. 24Nin mpes napj tjevelé nun 

co'liqué na, newa malala nsem nun. Nin mpes tjevelé Dios ca nucopj 

ntülüs malala nyuca la tjüjí mpes. Nun ma poné napj nin p'iyá napj 

nin tjevelé, newa malala nsem nun Dios lal, co'liqué na —tjevele jupj. 
25 Judiopan* jis jepapan tjowelepj jupj lal: 

—Pajal püné jin jele jipj p'iyá. ¿Pjacj ne jipj? 

Jesús tjevele yupj jis lal: 

—Napj nin p'iyá lovin nun lal tjevelé. 26Napj 'úcj pülücj cüvelé nun 
mpes. 'Ucj la veles pajal la pülücj malala nyuca la tjüjí nun. Nun ma 
poné napj velé, mop'iyá t'üc' velé napj. P'a wa nin tjejyama. Jupj lovin 
t'üc! way vele. Napj tjapjacas jupj tjevelá, ninana velé napj nosis nt'a 
patja jis lal —nin tjevele Jesüs. 

27 Yupj ma jus nlay Jesús jas tjevele Popay tsjun casapa pü'ü po'ó. 
28 Mpes Jesús 'üsüs tjevele t'üc' way Popay po'ó tjevele jupj. Tjevele: 

— Napj p'iyá nina Yomen Dios jas tjejyamá. Nun ca nin müjünsü la 
valas. Nin la tjüjí na, ca jus nlayé napj niná napj tjevelé. Nin la tjüjí 
na napj lal, ca jus nlayé wa napj ma lejay napj quelel lejay. Nun ca 
jus nlayé napj velé Mpapay nin tji'yüsa la tjiji velé. Ma p'a way velé. 
29 Mpapay nin tjejyama, newa ncapj cyoñica. Lovin jupj jos jin lejay. 
Ma nasapj 'os. 

30 Jesús nin véletsja na, pülücj topon jupj niná Yomen Dios tjevele 
ca jas majamas. 


Ma quelel lajay Jesús, Dios ts'uyupj tulucj yupj. 


31 Judiopan* nepénowa topon Jesús lal. Jesús tjevele yupj jis lal: 

—Nun lovin loji napj tjevelé jin, t'üc' way nun napj discipulopan*. 
32Nun ca jus nlayé t'üc' way p'iyá. Jus nlayé na niná, esclavopan* 
tulucj ca nsem nun. Newa 'ücj ca la müjí tsjan más 'ücj la müjí. 

33 —¡Cupj esclavopan* tulucj! —tjowelepj yupj—. Abraham* pajal 
püna tüpü'ü popa p'iyá ncupj. Lovin esclavopan tuluctsja ncupj. Lovin 
p'a juts'a'á tuluctsja cupj. éTsjan pjucj niná tjevelen: “Esclavopan 
tulucj ca nsem nun?” 

34 Jesús jis wala tjevele: 

—Newa malala lajay, esclavopan* yupj. Ma polel lajay más 'ücj lajay 
jin. Mop'in malala lajay. T'üc' way ninda. 35Esclavo ma polel lo püt'üs 
jupj patrón wo mo'ó lovin. Jupj patrón jatjam p'in 'ücj lo püt'üs jupj 
popay wo nt'a lovin. Nin p'iyá nun jis lal. Nun esclavopan jinwá malala 
lojí mpes, ne nin mpes nun ma polel jis la püt'üs Dios lal lovin. Dios 
ts'uyupan p'in 'ücj jis la patj Dios lal lovin. 36Napj Dios Jatjam. Napj 

'ücj jis la jütütj jupj juts'a'á. Nin mpes 'ücj napj nusin jyam nlawü, mpes 
esclavopan tulucj nsem nun. Napj nin lejay na, t'üc! way esclavopan 
tulucj nsem nun. Ca 'ücj la müjí Dios jos jin. 

37"Napj selé Abraham” pajal püna tüpü'ü popa p'iyá nun. Mop'iyá 
nun quelel na 'ü'ná. Nun ma quelel poné napj tjevelé, ne nin. 38Napj 
tjinyuc Mpapay lal, niná velé napj. Nun nun jis papay tjevele jin lojí 
—tjevele Jesús. 

39 Judiopan* jupj wola tjowelepj: 

—Abraham* püna tüpü'ü popa p'iyá ncupj. ('Usüs witjacj ncupj.) 

Jesüs tjevele yupj jis lal: 


—nin tjevele Jesüs. 

Yupj tjowelepj jupj lal: 

—Qjuis Papay pjaní p'in. Dios jupj. Leñ qjuis papay p'am. 

42 Jesús tjevele yupj jis lal: 

— Dios jatjampan tulucj nun. Dios Nupopay nacj, ca quelel la cüjitsja 
napj. Napj Dios Popa; Dios mpe tjacuwis napj. Napj tjacuwis napj quelel 
tjacuwis mpes tulucj. Jupj nin tjejyama. 43 ¿Tsjan mpes ma nusin 'yiisa 
napj velé? Nun ma quelel pjo'oqué napj velé nun lal. 44Nun nupopay 
popa. Diablo* nupopay, ne nun quelel lojí nupopay jos jin. Lovin jupj 
si 'ü'natsja (nun quelel loji jinwá quinam). Lovin ma jos t'üc' way. 
Cjuwá t'üc' way jupj jos mo'ó, mpes nin. Jupj li tsuwile na, jupj jos 
jin p'iyá vele jupj. Jupj lovin li tsuwile; la tsuwilpan jis popay jupj. 

45"Napj t'üc' way velé. Nin mpes nun ma poné napj velé. 46¿Ncu 
pjaní way p'in nun popa cüweles jupj selé napj malala nyuca la tjejay? 
Nin tulucj. (Lovin malala nyuca liji secj napj.) T'üc' way velé lovin. 
é'Oyn ne ma poné napj lal? 47Dios ts'uyupj sin 'yüsa Dios velá, quelel 
wa lajay jupj velá. Nun ma nusin 'yüsa Dios velá, ma wa quelel lojí Dios 
velá. Nin mpes nin velé nun Dios jatjampan tulucj —nin tjevele Jesús. 

48 Judiopan* pajal ts'a tji'in Jesás nin tjevele na. Mpes yupj tjowelepj 
Jesús lal: 

—Jipj velen yom Samaria” mpe 'esepj jinwá. Ma t'üc' velen Dios 
po'ó. Lapanen jyas mo'o pü'ü. Ninana tjevelecj jipj po'ó lovin, ne cupj 
tjevelecj, t'üc' nem. 

49—Nin tulucj. T'üc! tulucj —tjevele Jesús—. Lapanen leñ najas mo'ó. 
Napj velé napj Mpapay pajal 'üsüs, pajal püné; newa nin, nun welé 'üsüs 
tulucj, püné tulucj napj. 50 Mop'in napj velé na, ma nin nola ncu p'a 
nin yola pajal püné, pajal 'üsüs napj. P'a wa nin jola. Jupj jos la p'a wa 
'üsüs jin yola napj. Jupj ca mveles napj t'üc! way pajal !üsüs, pajal püné. 
51T'üc' velé napj. Napj velé jin lajay ma ca nca'liri. Mpatjam ca Dios lal. 

52 Jesús nin tjevele na, yupj tjowelepj jupj lal: 

— Quina selecj t'üc' way lapanen jyas mo'o pü'ü. Malala jele. 
Abraham* tepe'e pajal püna. Profetapan* pjü tecya'li wa yupj; yupj 
topontsja Dios tjevelá. Quina jipj nin velen jipj velen jin lajay lovin 
ma ca nca'lii. 53 Abraham püna tüpü'ü popa p'iyá cupj. Nasa tepe'e 
jupj. ¿Ncu más püné jipj jupj lal? Nin tulucj. Profetapan tecya'liñ wa. 
¿Ncu más püné jipj yupj jis lal? Nin tulucj. ¿Tsjan jin jele jipj? 

54 Jesús tjevele yupj jis lal: 

—Napj ma 'üsüs velé napj p'iyá po'ó. Napj nin velé napj p'iyá, ma 
polel nu lo pon niná. P'a wa mpes 'ücj la pon. Mpapay 'üsüs vele napj 
po'ó. Mpapay 'a Dios; nun welé nun so coñcó jupj. »»Newa Dios so 
coñcó tulucj. Nun ma nusin 'yiisa Dios lija. Nam 'a 'üsüs way si nuc. 
Napj cüvelé ma si nuc, nun jin p'iyá ca la ntsawil napj. T'üc' way si 
nuc, ne lovin nin lejay jupj velá. 56 Abraham* püna tüpü'ü, nun jupj 
popa p'iyá, pajal 'ücj jostsja napj ncuwistsja nosis casa'á. Tjinyuca na 
napj tjacuwis, 'ücj jos tepyala jupj. 

57 Jesús nin tjevele na, judiopan* jis jepapan tjowelepj jupj lal: 

—Año cincuenta tulucj jipj custjay. Ma wa ca jus tjinyuc Abraham*. 
Pajal püna tüpü'ü jupj. 

58 Jesús tjevele yupj jis lal: 

—Abraham* custjay ma tüpü'ü na p'in, napj newa tüpü'üstsja. T'üc' 
way niná. 

5? Yupj pajal ts'a 'intsja Jesús nin tjevele mpes. Pe natj jay la ts'is, 
la 'ünan. Newa ma polel malala lajaytsja jupj. Jesús tjapja'na, ne Dios 
wo* pje'á tecyala jupj. 

Jesús tji'yü'sa la tjiji yom jun tulucj. 
Q 1Jesús jámatsja na, jupj jus tjinyuca yom jun tulucj. Tjemya'na 
pepes jun tuluctsja jupj. 2Jesús discipulopan* la tjü'üy: 

—Rabbí*, ¿tsjan mpes tjemya'na pepes jun tuluctsja niná? ¿Ncu jupj 
p'iyá malala nyuca la tjiji mpes nin tepyala? ¿Ncu jupj popay, jamay 
malala nyuca la tjajay mpes nin tepyala jupj? 

3Jesús jis wala tjevele: 

—Nin tulucj. Jupj p'iyá malala nyuca la tjiji mpes tulucj. Ma wa jupj 
popay, jamay malala nyuca la tjajay mpes nin tepyala. Dios quelel 
sin 'yúsa liji jupj pajal 'üsüs, pajal püné. Nin mpes tjemya'na pepes 
jun tuluctsja yomen. Dios ca pajal 'üsüs la mijis jupj mpes quinam. 
4Nosis casa'á pyatjaquecj na p'in, Dios jos lovin tsji' lijicj jupj mpes. 
Nun taca'liqué na, ma ca polel tsji' la mújí. Nin p'iyá pjü gente jis 
lal. Dios nin tjejyama. *Nosis casa'a pü'üs na p'in, napj jyawca jinwá 
nosis casá patja jis lal. Napj sin 'yúsa lejay Dios mpes. 

6 Jesús nin tjevele na, 'amá 'alá tipyuts'a. Tjutj mpes pililicj tsjicj 
la tjiji na, tjevele jupj lal: 

—Jutja, jin jas mpa'in 'üsú muju toñca nt'a, 'üsú Siloé 16 jupj. (Siloé 
yupj jis tin; “Jas TJejyama” velecj cupj.) 





Jesús tji'yü'sa la tjiji yom jun tulucj. (San Juan 9.6) 

Mpes tjemey yom jun tulucj. Jun jas tepe'e Jesús tjevele jin. 'Usú 
mpe tjac! na, !ücj nyúcatsja quinampa. 8Mpes la p'a püna jus tjunuctsja 
pajal nin yólatsja tsjan mpes 'ücj nyuca quinam. Nepénowa yuwá sin 
pópatsja yom jun tuluctsja lal, nepénowa lovin jus tjunuctsja t'emel 
le monatsja jupj. Yupj tjowelepj: “¿Ncu ninana p'iyá lovin t'emel la 
tjemyona tja'asá, jun tulucj mpes?” 9Nepénowa javeleptsja: “T'iic!. 
Ninana yomen.” P'a wa javeleptsja: “Ninana tulucj nempe. Yom jun 
tulucj jin justa la p'in." Mpes yom p'iyá tjevele: *Napj mp'iyá p'in 
niná yomen". 

10—¿'Oyn ne 'ücj nyuc quinam? —la tjü'üy jupj lal. 

11Jupj jis lal tjevele: 

— Yom Jesús ló 'amá 'its'its' la tjiji, nan poloc' jas tjecjyo'la. Tjevele 
napj lal: ‘Siloé nt'a jutja, jin jas tepe'e”. Mpes tjum, nan jas tepyatsj. 
T'iic! jas tepyatsj na, tji'yü'sa quinam nan. 'Ücj la nuc quinam. 

12 Yupj la tjü'üy jupj lal: 

—¿Ca'aj jalasa nina yomen? 

—Ma selé —tjevele jupj. 

13Mpes yom püs jun tuluctsja tjaman fariseopan* nt'a. 14Sábado* 
natsja Jesús 'amá 'its'its! la tjiji, tji'yü'sa la tjiji yom jun tulucj. Sábado 
na nin jawas judiopan* ma tsji' lajay. Jesús nin la tjiji, ninana tsji' la 
tjijá, nin yólatsja yupj. 15Nin mpes fariseopan la tjü'üy wa yom lal 
'onin 'ücj nyuca quinam. Jupj tjevele yupj jis lal: 

—Jupj 'amá mpes nan poloc' po'o ts'yuca. Napj nan jas tepyatsj, ne 
'ücj nyuc quinam. 

16 Mpes fariseopan* nepenowá javeleptsja: “Jesús ma tsji' liji Dios mpes. 
Dios mpes tsji' lajay, Dios jos jin lajay sábado* nampa. Nin mpes selecj 
ma tsji' liji Dios mpes." Fariseopan la p'a javeleptsja: “Nin tulucj. Yom 
malala liji, Dios ma se p'a'sa pajal 'üsüs liji jupj mpes. Jesús t'üc' pajal 
'üsüs liji Dios mpes. Nin mpes selecj Dios mpes tsji' liji.” Nin tepyala 
mpes fariseopan nepénowa malala yólatsja Jesás po'ó, nepénowa 'üsüs 
yólatsja. 17 Mpes tjowelepj yom jun tuluctsja lal niswá. Tjowelepj: 

—Jipj velen jupj tji'yü'sa la tjiji jipj jin. ¿Tsjan jin jele jupj? 

Yom jun tuluctsja tjevele yupj jis lal: 

— Profeta* jupj, nin nola napj. Dios mpes vele jupj. 

18 Judiopan* jis jepapan custjay ma quelel japontsja ninana yomen 
püs jun tuluctsja jupj. Ma quelel japontsja quina tji'yü'sa jun. Mpes 
yom jamay, popay jis lal tjowelepj jis la cuwis. Tjowelepj wa yupj jis 
lal. 19Jis la tjü'üy: 

—éNcu ninana nun sin popa? ¿Ncu t'üc'! way tjemya'na pepes jun 
tuluctsja jupj? é'Oyn ne 'ücj nyuca quinam? 

20Yom popay, jamay yupj jis lal tjowelepj: 

—Selecj ninana cupj qjuis catjam. Selecj way tjemya'na pepes jun 
tuluctsja jupj. 21 Ma selecj 'oyn ne 'ücj nyuca quinam. Ma wa selecj 


'Ucj way vele jupj p'iyá tsjan tepyala jupj jun. 

22Yom popay, jamay lacj jeyaptsja judiopan* jis jepapan jis lal, mpes nin 
tjowelepj yupj. Judiopan nepénowa tjowelepj Jesás ninana Yomen Dios tjevele 
ca jas majamas jis capj la p'acj judiopan. Jepa judiopan ma jisastsja judiopan 
ninana velam. Mpes yuwá tjowelepj judío pjaní nin cüveles p'a lal Jesús po!ó, 
yupj ca müjü'tücj jupj lovin ma polel ncuwim ne!aj judiopan 'a si muli nt'a. 22 Nin 
mpes yom popay, jamay tjowelepj: ^Püné jupj quinam. La tjü'üyá nucú jupj.” 

24Nin mpes judiopan* jis jepapan niswa la tjomon tjac! yom jun 
tuluctsja. Tjowelepj jupj lal: 

— Dios wolap'a'a mvelen t'üc'! ca mvelen jipj quinam Jesús po'ó. 
Cupj selecj Jesús ma liji Moisés* popel jyü'ta jin, mpes malala jupj. 

25 Yom jun tuluctsja tjevele: 

—Napj ma selé ncu Moisés* popel jyü'ta jin liji. Pjaní way p'in selé. 
Nan tuluctsja pünam; 'ücj nyuc quinam. 

26Locopyaya jepapan la tjü'üy jupj niswá: 
27 Yomen jis lal tjevele: 

—Nasa nun lal tjevelé 'oyn ne tji'yü'sa la tjiji nan. Nun ma quelel 
pjo'oqué, ma quelel nusin 'yüsa. éTsjan mpes quelel pjo'oqué niswá? 
Nujisas nun jupj discipulopan* ca nu mpalas, la p'a jinwá ca nacj. 

28 Judiopan* jis jepapan ts'a tji'in yom nin tjevele mpes. Yupj quelel 
malala javeleptsja jupj lal, mpes tjowelepj: 

—Jipj Jesús discípulo*; cupj nin tulucj. Moisés* discipulopan ncupj, 
Moisés pajal püna tüpü'ü jupj. 29Cupj selecj Dios Moisés lal tjevele. 
Nin tulucj Jesás lal. Ma selecj ca'aj mpe tjac' niná yomen. 

30Yom jun tuluctsja yupj jis lal tjevele: 

—Napj ma selé 'onin nacj ne nin nacj nun ma jus cülayé ca'aj mpe 
tjac' jupj. Jupj tji'yü'sa la tjiji nan, mpes ca jus cülayé. 31 Cupj selecj 
Dios ma ca jis cü'ayas malala lajay la mon jupj lal. Nin yolá Dios 
pajal 'üsüs, pajal püné, lajay wa Dios jos jin, Dios se 'aya yupj la mon. 
32Lovin leñtsja pjacj polel 'yü'sa liji jun, tjemya'na pepes jun tuluctsja. 
33 Yom niná Dios mpe ma 'ucuy, ma ca polel nin la gjuijis. 

34Jupj nin tjevele na, judiopan* jis jepapan tjowelepj yom jun tuluctsja lal: 

—Monuna secj p'in malálatsja jipj. Lovin nintsja jipj. ¿Tsjan mpes 
jipj quelel qjuisin 'yüsa lejay? 

Nin tjowelepj na, pje'á la ts'i jupj yupj tjatja mpe. 

35Jesüs jus nleya judiopan* jis jepapan yom jun tuluctsja pje'á la ts'i 
yupj tjatja mpe. Jus nleya na, la tepyala, jus tjinyuca jupj. Tjevele jupj lal: 

—éNcu pyon jipj Dios jas tjejyama Yom pjaní nucopj la p'acj, jupj 
tjevele jin? 

36 Yom jun tuluctsja Jesús lal tjevele: 

—Nawala mvelen pjacj niná yomen, mpes ca mpon napj jupj lal. 

37 Jesús tjevele jupj lal: 

—Nasa jus tjinyuc jipj. Nasa velen jupj lal. Napj ne jupj. 

38Yomen tjevele: 

—Pyon napj. Napj Nejepa jipj. 

Jesús wolap'a'a palá nipi'tje jupj. Jólatsja Jesús pajal püné. 


Nepénowa ma quelel japon, mpes ma japon. 


39 Jesüs tjevele: 

—Napj nosis nt'a tjacuwis mpes, nepénowa lovin ca mpatjam Dios lal. 
Nepénowa Dios ca jis capj ntülüs. Nepénowa ma sin 'yüsa Dios mpes. Yun 
tulucj jinwá yupj. Yupj japon na napj mpes, ca 'üsüs sin mü'üsüs. 'Ücj 
januc jinwá ca jis mpalas. La p'a nin tulucj yupj. Yupj nin yola nasa sin 
tji'yüsa quinam. Ma quelel japon napj lal. Nin mpes lovin ma ca polel sin 
mü'üsüs Dios mpes. Yun tulucj jinwá ca nsem yupj —nin tjevele Jesüs. 

40Fariseopan* nepenowá ne'aj wa tjatja Jesús nt'a. Tjepjyacan jupj 
tjevelá. Mpes la tjü'üy jupj lal: 

—¿Ncu quelel velen yun tulucj jinwá cupj 'ots'ipj? ¿Ncu quelel velen 
cupj ma qjuisin 'yüsa Dios mpes? 

41 Jesás jis lal tjevele: 

—Nun welé nun 'üsüs nusin !'yüsa Dios mpes. Nujun tulucj jinwá 
nacj, Dios ma ca nin jólatsja nun malala nyuca la tjüjí mpes. Mop'in 
welé nun nasa nusin 'yüsa Dios po'ó, mpes Dios newa jola nun malala 
nyuca la tjüjí mpes —nin tjevele Jesús fariseopan* jis lal. 


Jesús tjevele jupj se jamá Dios ts'uyupj. 


10 1Jesüs niswa sin 'yüsa lis tjiji wa. Tjevele: 
—Oveja* tjüwücj mo'o jatja püste na, ca ma malala jis mpalas. 
Jun vilicj tofica wama la cuwis. La p'a ma quelel wama jil jun vilicj mpe, 

pwecapan yupj. T'empe viyá jil wama jil yupj. Lyawuñ sa 'ünan. T'üc! way 
niná. 2Jun vilicj mpe wama jama tjüwücj mo'ó, jupj ne jyama ovejas. 3Tjüwücj 
nt'a yom pjaní way já'asa, jun vilicj jyama jupj. Oveja jyama tjac' na, yom 
jun vilicj jyama jun cjyoltse 'ücj wama la winin. Oveja jyama oveja jis lá 
t'ya quinam, mpes jis lá se mona jiquil. Pje'á jis lal jama, mwalá jama oveja 
jis lal. 4Pjú jupj juts'a'á jis lal pje'á tjemey na, mwalá way jama jupj yupj jis 
lal. Yupj jupj cjüil jil. Oveja jyama vele pjac sin 'yüsa pjacj nepé vele, mpes 
cjüil jil. Ma wa lacj jeyapj. »Yupj ma sa nuc ma cjüil jil. Tstequeneñ jupj mpe. 
Ma sa nuc nepé vele pjac ma sin 'yüsa pjacj nepé velá, mpes ts'equeneñ. 

6Ninana Jesús tjevelá oveja* jyama po'ó. Nin tjevele sin 'yüsa la 
siji 'onin nyuca liji jupj p'iyá, 'onin nyuca lajay wa jupj mpes japon. 
Nin pin, yupj ma sin tji'yüsa tsjan po'ó tjevele jupj. 

7Mpes Jesús niswa tjevele: “Napj tjüwücj jun vilicj jinwá, oveja* 
patja jinaii nt'a. T'üc! way niná. 8La p'a wa mwalá tjiquil napj lal, 
tjowelepj sin 'yüsa la tjajay 'onin 'ücj la püt'üs Dios lal. La tsawiltsja 
yupj. Pjü ne yupj pequepan jinwá, ja'ünan jinwá yupj 'ots'ipj. Mop'iyá 
napj lal japon ma topon yupj tjowelepj. 2Napj jun vilicj jinwá Dios 
jyü'ta nt'a. Napj mpes pyona, lovin ca Dios lal mpü'üm, Dios ma ca 
cus ntülüs jupj. Napj pjü ca ma'ayá jupj jos, 'ücj lo püt'üs. Nin p'iyá 
liji oveja jyamá. Jupj se 'aya oveja jisas 'ücj jis la püt'üs. 

10"Pequepan jiquil na, jis la pecj mpes jiquil la p'in. Jis la 'ünan 
mpes jiquil wa. Pjü malala jis la jay mpes jiquil la p'in. Nin nepenowá 
noyomes, la p'a sin !yüsa lajay. Yupj javelepj Dios mpes sin 'yüsa 
lajay, mop'in ma quelel la najay. La p'a wa malala se palá yupj mpes. 
Napj 'a nin tulucj. Napj tjacuwis mpes, napj lal japon lovin Dios lal 
mpatjam. 'Ücj jisas ca mpatjam yupj Dios lal. 

11”Oveja* jyama pajal 'üsüs, 'ücj jupj lal jupj pe'e oveja ma ca 
nca'liñ. Nin nam. 'Ücj napj lal napj ma pats', napj lal japon ma ca 
nca'liñ. 12La p'a wa ma quelel lajay napj lal japon, ma nin lajay napj 
lejay jinwá. Mozo jin p'in yupj. Mozo way p'in, oveja jupj juts'a'á 
tulucj. Oveja jyama tulucj jupj. Mpes nyuca na pü'á jac', oveja ne'aj 
lejeï ts'üequené jupj. Mpes pü'á oveja ntjüi'le, ne pjü tstequeneñ, sin 
tjan jil. 13 Mozo, mozo way p'in, ma quelel la siji oveja witjacj. Nin 
mpes pü'á tjac' na, ts'üequené. 

14"Napj oveja* jyama pajal 'üsüs jinwá. Napj yus nyuc napj lal 
japon; yupj nus januc wa napj. 15Nin p'iyá Mpapay nus nyuca; napj 
si nuc wa jupj. 'Ucj napj lal napj ma pats! ca, mpes napj lal japon 
ma ca nca!liñ. 16 Nepénowa judiopan* tulucj ca mponecj wa napj lal. 

Oveja jyama pajal 'üsüs, 'ücj jupj lal jupj pe'e 
oveja ma nca'liñ. (San Juan 10.11) 


Dios jos napj mpes ca mpatjam wa yupj jupj lal. Yupj ca la mijicj wa 
napj velé jin. Pjü napj lal japon napj nats'a'á ca nsem yupj. Nin p'iyá 
ca nsem yupj jis lal, ne napj p'iyá ca jis majamá yupj pjü way, yom 
jupj oveja jyama jinwá. 

17”Napj quelel ni pü'í yupj mpes, niswa la püt'üs napj. Nin mpes 
Mpapay quelel la niji. 18 Ma najas na 'ünan, ma polel na 'ünan. Napj 
ca jis ma'ayá na'ünan, mpes ma pats! ca. Napj 'ücj nin jyütütj ma pats!. 
Napj 'ücj wa jyütütj ne ca niswa mpü'üs. Ninana Mpapay tjevele jupj 
nin jostsja napj nin lejay”, tjevele Jesús. 

19 Jesús ninana tjevele na, judiopan* niswa ma nin p'in yólatsja Jesús 
po'ó. Nepénowa yólatsja jupj 'üsüs, nepénowa yólatsja jupj malala. 
20Pülücj judiopan sin popa javeleptsja: “Lapanen jupj jos mo'o pü'ü, 
mpes malala jola jin vele. ¿Tsjan pjucj pjo'oqué jupj velá?" 21La p'a wa 
javeleptsja: “Nin tulucj. Lapanen jupj jos mo'o cüpüt', ma polel 'üsüs 
la veles, jupj vele jin. Lapanen ma wa cus tjep'ya'sa tji'yü'sa la tjiji 
yom jun. Dios way p'in nin liji niná", nin tjowelepj judiopan nepenowá. 
Nepénowa 'üsüs jin yólatsja jupj; nepénowa malala jin yólatsja jupj. 


Jesús tjevele jupj Dios Jatjam, mpes jepa 
judiopan ts'a tji'in pajal jupj lal. 
22P!a jawasa Jesús tjuwine niswá Jerusalén mot'ó. La p'a fiesta 
lajaytsja quinam Jerusalén mo'ó. Fiesta niná mpes judiopan* yola 

tepyala püna tepyalá. Püna Dios ma jisas malala la tjajay Dios wo*. 
Nin mpes judiopan nepenowá la tapalan yupj jis lal. !Ücj la tjajay wa 
Dios wo. Judiopan niswa tjowelepj Dios wo Dios mpes p'in. Mpes 
pjü año fiesta la tjajay, yola mpalas niná. Jive natsja niná, tsjojose 
wa na. 23Corredor Dios wo t'asiyü nt'a wínetsja Jesús. Corredor niná 
“Salomón* Corredor” lotsja. 24Corredor nt'a tjuwine na, judiopan 
nepenowá tjiquil Jesús nt'a, t'asiyá nyüjünsünün. Jupj lal la tjü'üy: 

—é'Ona 'üsüs way ca mvelen pjacj ne jipj? Mvelen, qjuisin mü'üsüs 
ncu t'üc' way jipj nina Jepa Püné Dios tjevele ca jas majamas qjuis 
capj la p'acj. 

25Jesüs jis wala tjevele: 

—Nasa tjeveletsja. Nun ma quelel poné napj velé. Napj pajal 'üsüs 
Nin mpes 'ücj ca jus cülayé pjacj ne napj. 26Newa nun ma poné. Napj 
nats'a'á popa tulucj nun, mpes nin. 27Napj lal japon, napj no'oveja* 
jinwá yupj. Napj se jamá yupj. Napj lal japon, napj velé jin lajay. Napj 
yus nyuc yupj; yupj napj ncapj Jacoñ. 28Napj lejay lovin Dios lal patja, 
ne yupj ma pjü malala jis mpalas ne'aj. Leñ pjacj ciipwec' yupj napj 
mpes. 29 Mpapay ntje'aya yupj. Jupj más püné pjü jis lal. Leni pjacj 
cüpwec!' yupj Mpapay mpes. 30 Napj 'a Mpapay jin p'iyá. Nin p'iyá 
lijim —nin tjevele Jesús. 

31 Jesús nin tjevele na, judiopan* niswa pe natj jay la ts'is la 'ünan 
jupj. 32Mpes Jesús nin tjevele yupj jis lal: 

—Nun tjunucú la pülücj napj pajal 'üsüs la tjejay. Nin la tjejay Mpapay 
tjevele jin. ¿Cana la tjejay mpes quelel na 'ü'ná pe mpes? 

33Yupj jupj wola tjowelepj: 

—Ma 'üsüs la tjejay mpes quelel ti 'ü'nam. Jipj tjevelen malala Dios lal, 

mpes quelel 'i 'ü'nam. Yom p'in jipj; newa nin jipj velen jipj p'iyá Dios. 
34 Jesús tjevele yupj lal: 

—Malala tulucj napj tjevelé. Nun to'á Dios Popel. Jupj Popel vele 
Dios tjevelá israelpan* noypan jis lal pajal püna. Dios tjevele: 'Nun 
Dios jinwá gente jis lal. Jü'tá Dios mpes.' 35Cupj selecj Dios Popel 
lovin t'üc' vele; jupj Popel tjevele israelpan noypan Dios jinwatsja yupj. 
Israelpan nenem, Dios jepapan lis tjiji yupj, mpes nintsja yupj. Gente 
p'intsja yupj. 36 Napj más 'üsüs yupj jis lal. Mpapay la ntjet'á napj ca 
jupj jos jin la mejay. Nin tjejyama nosis nt'a. ¿Tsjan mpes welé nun 
napj velé malala Dios lal, napj velé na napj Dios Jatjam? 37Napj ma 

nacj nun ma poné napj p'iyá Dios Jatjam napj velé mpes p'in. Nun 
'ücj ca mponé napj Dios Jatjam napj pajal 'üsüs lejay mpes. Nun poné 
napj 'üsüs lejay Mpapay Dios mpes, nun ca jus nlayé Mpapay napj 
mpes já'asa, ca jus nlayé napj jupj mpes wa 'os —nin tjevele Jesús. 

39 Jesús nin tjevele na, judiopan* jis jepapan niswa quelel ntji'liñ 
jupj sa tül. Custjay ma polel ntji'liñ jupj. Tjemey. 

40Niswa 'üsü na'aj po'ó tjemey, 'üsü Jordán ló jupj. Ne'aj tjemey 
Jesús, Juan gente bautizar* lis tjiji nt'a püná. Ne'aj tüpü'ü. 4! Ne'aj 
pülücj tjiquil Jesús nt'a. Yuwá javeleptsja: “Juan lovin ma pajal 'üsüs 
la tjiji qjuisin la 'üsüs lo jay Dios mpes tjevele jupj. Mop'iyá pjü way 
Juan tjevelá nina yomen po'ó, pjü t'üc' waytsja.” 42Pülücj topon Jesús 
lal ne'aj. 

Jesús tüpü'ü la tjiji tepe'á. 
1 1 1Yom pjaní malala jos tepyala. Jupj Lázaro lotsja. Betania 
mo'o pü'ütsja. Ne'aj Betania mo'o tapatja wa Lázaro to'opan 
manas. María lotsja pjaní wa, Marta lotsja pjaní wa. 2(María niná 
quepan qjuis Jepa Jesús tsjom jas tjecjyo'la perfume lal. Jay pjucj 
3Lázaro tsjyuna na, jupj to'opan taná tjowelepj qjuis Jepa Jesás mpes: 
“Malala jos jipj jemica, jupj ne pajal quelel lejay jipj”. 

4Jesús tjapjaca na nina, tjevele: “Jupj malala jos mpes, la p'a ca sin 
mü'üsüs pajal 'üsüs Dios. Ca jus nlayecj pajal 'üsüs Dios Jatjam. Ma 
nin tepyala la mas jupj”, nin tjevele Jesús. 

5Jesüs pajal quelel la síjitsja conas, Marta 'ots'ipj, María 'ots'ipj, 
Lázaro 'ots'ipj. $Mop'iyá ma leh way tjemey Jesús jupj nt'a. Newa 
tslac! mat'e tjá'asa ne'aj, tjá'asa nt'a. Jupj seletsja jupj ca 'üsüs la mijis 
locopyaya. ? Locopyaya ts'ac' mat'e na, tjevele discipulopan* jis lal: 

—Mas quinam Judea mo'ó niswá, Lázaro pü'ü nt'a. 

8Mpes Jesüs discipulopan* tjowelepj jupj lal: 

—Pajal nin qjuiyola jipj jay Judea mo'ó, judiopan* jis jepapan patja 
nt'a. Nawaja'a p'in quelel ja'ünantsja jipj pe mpes. ¿Ncu yupj patja 
nt'a quelel jay jipj? 

9-10 Jesús jis lal tjevele: 

—Jyawca na, hora dóceya jyawca nin jawas. Jaw na wine, ma pojo. 
'Ücj nyuca jupj, lotstac! jyawca mpes. Püste wine p'in pojo, jupj jaw 
cjuwá mpes. Nin p'iyá napj lal. 'Ücj jum quinam. Jaw na jinwá napj 

lal custjay. Ma malala ma palas custjay. 11Nin tjevele na jupj, tjevele 
wa discipulopan* jis lal: 

—Cupj qjuis cajamica Lázaro tjejyá. Napj ca lya miyawú jupj, ca 
jas müjünsüs. 

12Mpes discipulopan* tjowelepj qjuis Jepa lal: 

—Jupj 'a tjejyá, quina wa ca mü'ü'süs jupj. 

Discipulopan* ma sin tji'yüsa Jesús tjevelá, mpes nin tjowelepj. 

13Jesüs quelel véletsja Lázaro tepe'e quinam. Nin mpes jupj tjevele 
“tjejyá” quinam. Discipulopan* yólatsja Jesús nin quelel véletsja Lázaro 
nasa tjejyá p'in. 14Mpes Jesús 'üsüs way tjevele yupj jis lal: 

—Lázaro tepe'e. 15 Más 'üsüs ca nsem nun mpes ma tjo'os napj Lázaro 
nt'a, malala jostsja na. Napj ca pajal 'üsüs la mejay quinam jupj mpes, 
ne nun ca mponé napj nin po'ó. Nin mpes 'ücj najas ma tjo'os ne'aj 
jupj nt'a jupj malala jostsja na. Mas quinam jupj nt'a. 

16 Jesás nin tjevele na, Tomás tjevele discipulopan* p'a wa jis lal: 

—Mas wa ncupj, nca'lequecj wa Jesús lal. (Tomás 'a discípulo* watsja. 
“Pjaní Popa Mát'eya' lotsja wa jupj.) 

17 Mpes Lázaro tüpü'ü nt'a tjemey Jesús, jupj discipulopan* jis lal. 
Jus tjevyanta na, jupj jus nleya ts'ac' yulupjana tjejyawca quinam 
tepe'e Lazará. Ts'ac' yulupjana tjejyawca quinam jomwen jul tüpü'ü 
Lázaro jüp'üy. 'Ücj la tjajay la toc, judiopan* lajay jinwá. 

18Lázaro tüpü'ü nt'a Betania lotsja ne'aj. Ne'aj way p'in Jerusalén nt'a, 
pülücj patja nt'a. Tucuc' pjaní way p'in ne'aj. 19 Ne'aj way p'in, mpes 
judiopan* pülücj tjiquil wa Jerusalén mpe yus la nuc Lázaro jüpülücpan, 
Marta pjaní wa, pjaní wa María. Tjiquil yus la nuc jis pülücj tepe'e 
mpes. Quelel 'üsüs javeleptsja yupj jis lal, ma ca pajal nin yola yupj. 

20 Marta jus nleya Jesús jac'. Jus nleya na, tjemey la nüjüsü. María 
newa wa nt'a tjá'asa. 21 Marta tjevele Jesüs lal: 

—Jipj qui'á cücj, ma cüpa'istsja nquiway. 22Newa napj selé Dios ca 
mya 'ayas pjü way jipj le mon. 

23 Jesús tjevele jupj lal: 

—Jiquiway ca niswa jas müjünsüs mpü'üm niswá. 

24 Marta wola tjevele: 

—Napj selé jupj ca jas müjünsüs mpü'üm niswá, nin jawas tecya'liü 
sin müjünsücj na. 

25 Jesüs tjevele jupj lal: 

—T'üc'. Napj p'iyá ca nin la mejay niná jiquiway mpes. Napj p'iyá 
ca sin müjünsü tecya'liñ. Napj p'iyá nin lejay patjá. Napj lal japon, 

lovin ca mpatjam. Yupj cya'lifi na, newa ca mpatjam. 26Quina patja, 
napj lal japon, ma ca nca'liii yupj lovin. ¿Min pyon jipj nina? —nin 
la tji'yüya Jesús. 

27Marta tjevele: 

—Napj pyon. Napj pyon jipj niná Yomen Dios tjevele ca jas majamas 
qjuis capj la p'acj. Jipj Dios Jatjam. Püna Dios nin tjevele jipj nosis 
nt'a ca ncuwim. 

28Marta nin tjevele na, wo nt'a tjemey niswá. Tjevele ncuwim 
jüpülücj María. Jupj way lal p'in tjevele. Tjevele: 

— Nasa tjac' sin 'yüsa la sijá. Jupj la tjemyona jipj ca mim jupj nt'a. 

29 María niná tjapjaca na, leii way jas nisa, tjemey Jesús nt'a. 30 Jesús 
ma ne'as tjac' pülücj patja nt'a custjay. Newa Marta la nüjüsü nt'a 
tjá'asa jupj. 31 María tjemey na, judiopan* nepenowá newa wo nt'a 
tjatja cüiway tepe'e mpes. Yupj jus tjunuc jas nisa, lei way tjemey. 
Ma sin tji'yüsa tsjan mpes nin la tjiji. Yólatsja jupj tjemey jüpülücj 
toc pü'ü nt'a lo puyus ca nacj. Mpes cjüil tjil yupj. 

32 María ne'as tjemey Jesús nt'a. Jus tjinyuca na, María palá nipi'tje 
jupj wolap'a'á. Tjevele Qjuis Jepa Jesüs lal: 

—Jipj qui'á cücj, ma cüpa'istsja mpülücj. 

33 Jesús jus tjinyuca María pajal li piyutsja. Tjinyuca wa judiopan* 
María lal tjiquil pajal la puyuptsja wa yupj. Nin tjinyuca na, pajal 
laplijila way tepyala Jesús. Pajal jola tepyala jupj. 34Jis la tji'yüya 
yupj jis lal: 

—éCa'aj tüpüntüpj jupj jüp'üy? 

— Was, jus nlayen —tjowelepj yupj. 

35 Jesús la tipiya wa. 36Mpes judiopan* nepénowa tjowelepj: 

—T'üc' way quelel la tjíjitsja Lázaro. 

37 Nepena yupj sin popa wa tjowelepj: 

— Jesús tji'yü'sa la tjiji ma nyucá. ¿Ncu ma polel tji'yü'sa la tjiji wa 
Lázaro, ma lo mas? 

38Niswa pajal jola tepyala Jesús. Lázaro jüp'üy tüpü'ü nt'a tjac' 
quinam. 'Amá jul, neven nt'a, pü'ütsja jupj. Pe püné jun tapá já'asatsja 
jun vilicj nt'a. 39Jesüs tjevele: 

—Na'aj jas tentené pwen. 

Marta ne'aj já'asatsja. Tepe'e jüpülücj waytsja jupj. Tjevele Qjuis 
Jepa Jesús lal: 

—Pajal malala cjumsu quinam. Ts'ac! yulupjánatsja tepe'e nas. 

40 Jesús tjevele jupj lal: 

—Quina ca jus nlayen Dios pajal !üsüs. Niná nasa tjevelé jipj lal. 
Jipj pyon napj lal, ca jus nlayen Dios pajal 'üsüs —nin tjevele jupj. 

41Mpes na'aj jas tentené quinam pwen, jun cjol tepyala. Nin la 
tjajay na, Jesús tjevele Popay Dios lal. Jay la p'a'a tjinyuca, tjevele: 

—Wüi'is, Mpapay, jipj lal. Napj tjevelé na jipj lal, jipj ntje'an najastsjé. 42Napj selé 
lovin pjoc' napj velé na jipj lal. La p'a pülücj qui'á jatja, ma salejepj niná. Nin mpes 
'ücj jis la pjac tjevelé jipj lal. Mpes ca mponecj jipj nin tjejyam —nin tjevele Jesús. 

43Tecyawaja tjevele na Popay Dios lal, Jesús yümücj tjevele: 

—Lázaro, pje'á was 'amá jul mpe. 

44Mpes jupj tjac', tepe'etsjé. Niswa nyucunü quinam. Newa jun 
tapá jas tjüvü'üntsja jupj. Pülül p'a wa jay tsupaptsja jupj. Mpes Jesús 
ne'aj jatja jis lal tjevele: 

—Jas 'osocté, 'ücj mim jupj. 

45 Judiopan* nepenowá María lal tjil ne'aj, mpes tjunuc wa Jesús 
la tjijá. Tjunuc na niná, yupj sin popa pajal pülücj topon Jesús lal. 
46Nepena yupj sin popa ma topon lovin. Más ts'a 'in jis tepyala Jesús 
nin la tjiji mpes. Ma jisastsja pülücj japon Jesús lal. Mpes fariseopan* 
nt'a tjil, yup) jis lal tjowelepj Jesús la tjijá. 47 Mpes sacerdote* noypan 
la jis tiimyula fariseopan jis lal. 'A jis tjimyula na, yuwá jis la tjü'üy: 





Lázaro nyucunú tepyala, pje'á tjac'. (San Juan 11.44) 

—¿Tsjan ca la mijicj cupj? Yom niná pajal la pülücj pajal 'üsüs liji, 
jupj. 48 Cupj ma polel 'yayacj newa nin liji Jesús. Cupj 'yayacj Jesús nin 
liji, ca pjü mponecj jupj niná Yomen Dios tjevele ca jas majamas qjuis 
capj la p'acj. Yup] ca mvelecj Jesús judiopan* jis Jepa. La mpa'nacj ca 
romanopan* jis jepapan jis lal. Nin lajay nampa, romanopan ca ncul, 
ca pjü malala la mijicj cupj jyü'tücj nt'a. Ca mvelecj wa cupj ma polel 
jyü'tücj cupj qjuis gentá —nin tjowelepj yupj. 

49 pjaní ne'aj yupj sin popa, Caifás lotsja jupj. Año niná jupj sacerdote* 
más pünetsja. Jupj tjevele yupj jis lal ne'aj: 

—Nun ma nusin 'yüsa jas tüpwes. 50Nun ma jus nlayé más 'ücj cupj 
mpes Jesús mpa'is, ma ca judiopan* pjü nca'liü. 

51 Niná jupj tjevele, jupj jola jin tuluctsja. Dios jola jin tjevele. Caifás 
sacerdote* más pünetsja nin tepyala na, mpes Dios cus tjep'ya'sa 
'ücj lo veles tsjan ca mpalas Jesús lal. Nin mpes t'üc! tjevele Jesús ca 
mpa'is judiopan* mpes. 52Pjü mpes wa tepe'e Jesús, judiopan mpes 
p'in tulucj. Jesús tepe'e, 'a jis mulus pjü way Dios ts'uyupj. Pjü Dios 
ts'uyupj, pjü jun ta'á patja, pjü jis pülücpan la tjiji jupj. 

53Nin jawas nepé judiopan* jis jepapan nin tjowelepj 'oyn la qjuijicj 
cü'ü'nacj Jesús. 54Nin mpes Jesús ma tjuwine quinam pülücj patja 
nt'a, judiopan tapatja nt'a. Tjemey jupj Jerusalén mpe. Efraín mo'o 
tjemey. Pjaní way patja ne'aj 'in. Ne'aj p'intsja wa cjuwá nt'a. Ne'aj 
tüpü'ü Jesús jupj discipulopan* jis lal. 

55 Nasa quelel fiesta p'a wa lajaytsja judiopan*. “Dios Qjuis Capa Nipj 
Tjemey”* nin lotsja fiesta niná. Mwalá way p'in, judiopan pülücj tjil 
Jerusalén nt'a yupj pjaní pjaní pátjatsja mpe. Judiopan püna la tjajay 
jin p'iyá la tjajay wa, salá jinwá jis la pal Dios lal. Ma nin la qjuijicj 
nina, ma polel fiesta la cüjaytsja yupj. 56 Yupj la tapaltsja Jesús ne'aj, 
Jerusalén mo'ó. Ma jus tjunuc, mpes yuwá tjowelepj Jesús pot'ó, 'a jis 
tjimyula na Dios wo* nt'a. Tjowelepj: “Jesús ma ncuwim ca nacj fiesta 
nt'a", 57Sacerdote* noypan la pal watsja Jesús. Nin p'iyatsja fariseopan”. 
Yupj tjüjütütj judiopan ca jis wala mvelecj ca'aj jalasa Jesús, yupj jus nlay 
na p'in. Quelel salejeptsja 'ücj jis la winin jis la tjilil Jesús, cus la tül. 


Quepj pjaní 'üsüs la tjiji Jesús lal. 
(Mateo 26.6-13; Marcos 14.3-9) 
] 2 1Ts'ac' séisiya faltar custjay, fiesta mpes Jerusalén nt'a, fiesta 
“Dios Qjuis Capa Nipj Tjemey”* ló. Jesús jama watsja fiesta nt'a. 

Mpes Betania ne'as tjemey jupj, locopyaya quelel jámatsja Jerusalén 
mo'ó. Betania nt'a tüpü'ü Lázaro. 'In lacasana Lázaro malala jos 
tepyala, tepe'e. Jesús jas tjijyünsa la tjiji jupj, nyucunú tepyala niswá. 
2Mpes Jesús tjac' na Betania nt'a, Lázaro 'a jis tjimyula jupj jomicapan 
pülücj Jesás mpes, jis tja'ayapj tjalá. 

Jesüs tjá'asa, tjelyaja jomicapan jis lal. Marta se 'áyatsja jis la las. 
Lázaro pjaní wa ne'aj já'asa, lyájatsja Jesús lal, la p'a jis lal wa. 3María 
Lázaro jüpülücj watsja. Jupj quelel 'üsüs líjitsia wa Jesús mpes. Nin 
mpes newa jalatsja na, Jesús tsjom perfume jas tjecjyo'la. Püné jas 
tjecjyo'la jupj, libra pjaní mpes jas tjecjyo'la. Perfume nina t'üc' way 
nardo* p'in waytsja jupj. Pajal 'üsüs cjümsutsja, pajal pülücj jaylactsja 
jupj. Tsjom jas tji'itsta na perfume mpes, María jas tjicjyücja jay ts'üil 
mpes. Wo jas tüpwes 'üsüs tjucjumsu perfume mpes. 

4Jesús discipulopan* ne'aj jatja watsja. Yupj sin popa pjaní Judas 
Iscariote lotsja jupj. Simón jatjam waytsja jupj. Judas p'iyá malala la 
tjiji Jesús lal. P'a tjejyawca na jis capj tjep'ya'sa Jesús enemigopan 
jis la tjilil jupj. Judas tjevele: 

5—Malala pjü t'yu jupj. ¿Tsjan mpes ma vender la tjiji? T'emel 
'ücj así 'yáyatsja t'emel cjuwá mpes. Pajal pülücj jaylacj ca nactsja 
perfumas. Yom año pjaní tsji' liji jaylacj ca nactsja jupj. 

6Nin tjevele jupj, mop'in ma t'üc' nin jólatsja t'emel cjuwá witjacj 
mpes. Jupj p'iyá jostsja t'emel. Pecj waytsja jupj. Judas jyámatsja 
t'emel pjü discipulopan* yuts'a'á, Jesús juts'a'á wa. Yupj jis t'emel 
tüpweca neneyawá. 7 Jesús tjevele Judas lal: 

—Po ma cus tjeve'le jupj. Jupj selé napj ca ma pats', mpes nin la 
tjiji. Custjay 'ücj nin liji na napj mpes, quelel nin liji jupj. 'Ucj la ntjiji 
yupj ca ntoquecj napj mpes. 8T'emel cjuwá jis lal ca mpatjaqué nun 
lovin. Napj ma ca mpü'üs nun jis lal lovin. 


Sacerdote noypan quelel wa ja'ünantsja Lazará. 


9 Judiopan* pajal pülücj jus nlay Jesús Betania nt'a tjá'asa, mpes 
ne'aj tjil jus tjunuc. Tjil wa jus la nuc Lazará. Lázaro p'iyá tepe'e 
nawaja'a. Locopyaya Jesús jas tjijyünsa jupj, nyucunü tepyala niswá, 
mpes pülücj quelel sa nuctsja jupj. 10Nin mpes sacerdote* noypan 
yuwá nin tjowelepj 'onin 'ücj cü'ü'nacj wa Lazará. 11 Judiopan pülücj 
ma quelel japontsja quinam sacerdote noypan jis lal. Quelel sa coñtsja 
Jesús. Jupj pajal 'üsüs la tjiji Lázaro mpes, ne pajal pülücj topon Jesús 
lal quinam. 

Pajal pülücj tjil la nyüjüsüñ Jesús, Jerusalén nt'a tjemey na. 
(Mateo 21.1-11; Marcos 11.1-11; Lucas 19.28-40) 


12Ya pajal pülücj jus nlay Jesús jactsja Jerusalén nt'a. Yas way tjiquil 
fiesta lajay Jerusalén nt'a, fiesta “Dios Qjuis Capa Nipj Tjemey"* 16. 
13Mpes tjil la müjüsüii Jesús jümücj nt'a. La nyüjüsüi jepa püné jinwá. 
Manaca pjwel jatatsja pajal 'ücj jisastsja mpes. La tupuyupj: 

—Üsüs pjac tjowelé Jesús po'ó. 
Dios pajal 'üsüs ca la mijis jupj mpes. Dios mpes vele jupj, Dios 
ne cupj qjuis Jepa Püné. 
Dios pajal 'üsüs liji israelpan* jis Jepa lal 
—nin tjowelepj Jesús po'ó. 

14 Jerusalén mo'o jámatsja na, Jesús soysoy la tepyala, jus tjinyuca. 
Casá tjá'asa tjemey. Dios Popel nin véletsja nin ca la mijis Jesús. 
Ninana tjevelá Dios Popel: 

15 “Po ma locj tjeyá nun, Jerusalén mo'o potjaqué. 

Nun jis jepa ca ncuwim. 
Soysoy casá ca ma'ajam, ncuwim." 

16Nin tepyala na, Jesús discipulopan* ma sin tji'yüsa Dios Popel 
tjevele jin tepyala. Locopyaya Jesús tepe'e, niswa jas tjijyünsa, tüpü'ü. 
Dios pajal püné la tjiji Jesás. Niná pjü tepyala na, discipulopan yola 
tepyala Dios Popel nin tjevele nin ca mpalas jupj jas tjejyama lal. Yola 
tepyala nin p'iyá la tjajay Jesús lal, Jerusalén mo'o tjac' na. 

17Pülücj Jesús lal tjelejei puna p'in, Lázaro niswa tüpü'ü la tjiji na. 
Yupj tjunuc, tjepjyacaii wa Jesús tjevele ncuwim Lazará 'amá jul mpe. 
Tjunuc Lázaro nyucunú tepyala niswá, pje'á tjac'. Yupj tjunuc mpes, 
tjepjyacati mpes wa, lovin la p'a jis wala javelepj watsja niná tepyalá. 

18 Javeleptsja mpes, pajal pülücj jus nlay Jesús pajal 'üsüs la tjiji, yom 
Mpes tjil la nyüjüsüi Jesús, Jerusalén nt'a jactsja na. 19Fariseopan* 
ts'a 'intsja pajal pülücj tjil la nyüjüsün. Yuwá tjowelepj: 


quinam. Pjü way quelel sa coii Jesús. 


Jesüs tjevele jupj pe'e jos Dios, ca gente 'ücj mpatjam. 


20Lovin pülücj tjil fiesta niná nt'a, pjü afio na. Tjil Dios wo* nt'a 
Jerusalén nt'a. Tjil la veles Dios pajal 'üsüs, pajal püné. Fiesta nt'a tjil 
wa griegopan* nepenowá, judiopan* tulucj. 21 Griegopan Jesús quelel 

sa nuctsja, jupj lal la veles. Mpes tjil Felipe nt'a. (Jesús discípulo* 
watsja Felipá. Betsaida mpe 'eseptsja jupj, Galilea mpe se jütütj nt'a.) 
Griegopan tjowelepj Felipe lal: 

—Jesús quelel si nucucj. 

22Mpes Felipe tjemey, Andrés lal tjevele niná. Manas tjil Jesús nt'a, 

jupj lal tjowelepj griegopan* quelel sa nuctsja jupj. 23Jesüs yupj jis 
lal tjevele: 

—Lei way Dios ca gente sin mü'üsüs la mijis napj pajal 'üsüs, pajal 
püné. Napj p'iyá nina Yomen Dios jas tjejyamá. 24T'üc' way ma pats! 
ca napj. Ma ni pü'f, nasapj ca mpü'üs. Ni pü'í, pajal pülücj ca mpatjam 
napj lal. Nin ca nsem setel sine jin p'iyá. Setel pjaní sine popé pajal 
pülücj vyala. 25 Nepénowa po quelel patja nosis nt'a. Ma jisas malala 
se palá, mpes ma polel lajay Dios jos jin. Yupj ma ca polel mpatjam 
Dios lal. Nepénowa ma nin yola ncu ca mpatjam nosis nt'a. 'Ücj wa 
cyalii Dios jos jin lajay mpes. Nin mpes yupj ca mpatjam wa lovin 
Dios lal. Nin lovin. 26Najas napj mpes tsji' lajay nin p'iyá lajay napj 
lejay jinwá. Nin lajay niná, napj nomozopan ca nsem yupj. Napj ca 
mpü'üs nt'a, ne'aj ca mpatjam wa namozopan. Napj mpes tsji' lajay, 
Mpapay ca mveles wa yupj 'üsüs. 

27"Pajal 'aplijila way napj quinam. Newa ma ca mvelé Mpapay lal: 
“Ncapj tjep'ya'sa ma ma 'ü'nacj. Tjacuwis malala la pal napj, la mas 
napj. Nin mpes tjacuwis nosis nt'a. 28 Jesús Popay lal tjevele: 

—Mpapay, pjü sin tjü'üsüs lis mijin jipj pajal 'üsüs, pajal püné wa. 

Tjevele na niná, tsjun po'o nepé vele tjapjaca niná: “Nasa sin tji'yüsa 
la tjejay napj pajal 'üsüs, pajal püné wa. Nin ca la mejay niswá." 29Pajal 
pülücj ne'aj tjatja Jesús tjá'asa nt'a. Tjepjyacaü wa tsjun mpe tjevele. 
Mop'in ma jus nlay tsjan nina yupj tjepjyacai. Nepénowa tjowelepj 
t'i'ila pjac tjepjyacat. Nepénowa tjowelepj: 

—Ángel* nepé tjevele Jesús lal. 

30Mpes Jesús jis lal tjevele: 

—Tsjun mpe vele tjapjaca, napj mpes tjapjaca tulucj. Napj selé Mpapay 
pjoca. Nun mpes vele tjapjaca tsjun nepé, ca nun mponé napj mpes. 
31Leii way ca malala jis mpalas gentas, malala la tjajay mpes. Quina 
diablo* jyü'ta nosis nt'a. Malala ca mpalas wa jupj. Leii way Dios 
na'aj ca la nts'iyas jupj, ma müjü'tüs diablú. 32Napj ca pajal 'üsüs la 
mejay gente mpes. Niyom ca nin müjünsücj, campanya ca ma valacj 
napj. Nin tepyala na, napj pjü gente ca jis capj mp'acj mponecj napj 
mpes —nin tjevele Jesús. 

33 Jupj nin tjevele sin !yüsa la mijis nin ca la mijicj mpa'is. 34Jupj 
tjevele tjepjyacañ pajal nin yólatsja jupj tjevele mpes. Tjowelepj: 

— Dios Popel vele Jepa Püné Dios se jama qjuis capj la p'acj lovin ca 
mpü'üm jupj. Ninana selecj cupj. Jipj velen jipj p'iyá niná Jepa Püné 
Dios jas tjejyamá, mop'in velen wa yupj campanya ca mvalacj jipj, 
mya pats! ca. Jipj tulucj ca nacj Jepa ninda Dios se jamá. ¿Pjacj ne jipj? 

35Jesüs tjevele yupj jis lal: 

—Tsjicj way p'in ca mpü'üs nun lal. Napj jaw jinwá nun mpes. Nusin 
'yüsa lejay Dios mpes. Napj nun lal pü'üs na, nusin tjü'üsüs nun. Ma 
nusin !yüsa napj mpes, lovin ma ca jus nlayé 'onin 'ücj la püt'üs Dios 
lal. Ma nusin 'yüsam, püste nt'a lowiqué jinwá. Püste nt'a wine, ma 
selé ca'aj jama jupj. 36Napj nun jis lal pü'üs na, toponé nun napj nin 
po'ó. Napj po'o poné, jaw tsjictjacj jinwá ca nsem nun. 'Ücj ca nusin 
mü'üsüs Dios mpes. 

Jesüs nin tjevele na, tjemey. Yupj ma polel jus la nuc nt'a tjemey jupj. 


Judiopan ma topon Jesús niná Yomen Dios 
tjevele ca jas majamas jis capj la p'acj. 

37 Jesús pajal pülücj 'üsüs la tjiji sin la 'üsüs jis la jay Dios jas 
tjejyama jupj. Yupj tjunuc pajal 'üsüs la tjijá. Newa ma topon jupj lal. 
38Mpes nin tepyala Isaías tjevelá puna Dios mpes. Isaías profétatsja* 
jupj. Ninana jupj tjevele Dios lal: 

“Yupj ma topon cupj tjevelecj jipj mpes. 
Ma wa jus nlay tsjan mpes pajal 'üsüs lejay jipj." 
39Isaías tjevele wa tsjan jis tepyala ma quelel japontsja mpes. Tjevele: 
40 “Dios yun tulucj jinwá lis tjiji yupj, 
mpes ma sin !yüsa tsjan niná yupj januc. 
Jupj lis tjiji yupj ma polel jisas tsjan 'üsüs, 
mpes ma tliic' way sin 'yúsa yupj. 
Yupj newa ma quelel sa coii Dios, 
mpes napj ma polel lejay yupj ca 'üsüs 
jis mpalas Dios lal." 
41 Niná Isaías tepyaca Jesús po!ó. Jesús nosis nt'a cuwis secj p'in, Isaías 
jus tjinyuca. Jus tjinyuca jupj pajal 'üsüs, pajal püné. Nin mpes nin 
tjevele Jesús po'ó. 

42 Judiopan* jis jepapan pülücj ma topon Jesús lal, mop'in nin, yupj 
sin popa pülücj topon jupj lal. Newa ma quelel javeleptsja nasa topon 
yupj. Lacj jeyaptsja fariseopan* jis lal. Fariseopan ma jisastsja judiopan 

jis la veles Jesús niná Yomen Dios tjevele ca jas majamas jis capj la 
p'acj. Fariseopan tjowelepj judío ninana cüveles Jesús po!ó, yupj ca 
müjü'tücj jupj lovin ma polel ncuwim ne'aj judiopan 'a si muli nt'a. 
Nin mpes lacj jeyaptsja. ^3 Malálatsja ma quelel javeleptsja nasa topon 
Jesús lal. Yupj po jisastsja la p'a 'üsüs yola yupj mpes. Ma pajal nin 
yólatsja ncu Dios 'üsüs jólatsja yupj mpes. 

Jesús lal ma pyona, Popay lal 'a ma wa pyona. 

44 Jesús pajal yümücj tjevele ne'aj tjatja jis walap'a'á: 

—Napj lal pyona, ma pyona napj lal p'in. Pyona wa napj nin 
tjejyama lal. 45Nus nyuca, si nucú wa nin tjejyamá. 46Napj tjacuwis 
nosis casa'á, ca jyawca jinwá nsem napj gente pjü way mpes. Dios 
mpes sin !yüsa lejay. Napj lal japon, ca sin mü'üsüs Dios po'ó. Püste 
lyawuñ jinwá tulucj yupj. 

47"Nepénowa napj velé pjyacaii, newa ma nin lajay napj velé jin. 
Napj p'iyá ma ca mvelé yupj malala la tjajay. Jis capj la tül mpes 
tjacuwis tulucj. Napj nosis nt'a tjacuwis jis capj la p'acj gentas, 'ücj 
jis la patj Dios lal. 48La p'a ca mveles malala la tjajay yupj, yupj 
ne ma quelel la najay, ma wa jisas napj velé. Pjü way napj tjevelé 
nin ca mveles yupj malala la tjajay. Nin ca nsem nin jawas tecya'liü 
sin müjünsücj na. 49Napj lovin vele secj napj nola jin. Mpapay nin 
tjejyama, ntjijütüta tsjan la veles, ne nin tjevelé napj. 59 Napj selé 
jupj tjevele mpes gente ca jus nlayecj 'onin nyuca 'ücj lo püt'üs jupj 
lal lovin. Mpes pjü way Mpapay vele napj lal, niná pjü way nin p'iyá 
velé napj —nin tjevele Jesüs. 


Discipulopan ca yola nsem yupj p'iyá tsjictjacj. 


1 3 lLei way ca fiesta la mijictsja yupj, fiesta “Dios Qjuis Capa 
Nipj Tjemey”* ló. Jesús seletsja quina ca mim nosis mpe, 
Popay nt'a ca mim niswá. Lovin quelel lis tjiji jupj lal japon, nosis 
nt'a tapatjá. Jesús tüpü'ü na nosis nt'a, lovin quelel la síjitsja pajal. 
2Nasa quelel t'yaja na, Jesás discipulopan* jis lal tjá'asa lo las. 
Judas Iscariote pjaní wa ne'aj já'asatsja. Simón jatjam waytsja jupj, 
Judas. Jupj nasa quelel jis capj p'yá'satsja Jesús enemigopan 'ücj la 
tjilil Jesús. Diablo* nin la tjiji Judas nin jólatsja jupj. 3Jesüs seletsja 
jupj Popay tje'yaya jupj p'iyá 'ücj lo jay pjü. T'üc' way pjü 'ücj la 
tjiji Jesús. Seletsja wa Dios mpe tjac!, seletsja wa ne niswa Dios nt'a 

sin la patsj. Pjaní pjaní jis tsjam sin tepe!e. Pülül jupj wolapé tjevyala 
mpe jis tsjam tjapjaja la tjiji jupj. 

6Tjac' wa Simón Pedro nt'a, jupj tsjom sin la patsj. Tjac' na, Simón 
Pedro Jesús lal la tji'yüya: 

—éNcu napj ntsjam ca jas mpa'in jipj? Jipj napj Nejepa. Ma najas 
jipj nin lejay napj mpes. 

7 Jesús jupj lal tjevele: 

—Po quina ma jin 'yüsa tsjan mpes nin lejay napj. P'a jyawca na 
ca jin mü'üsüs. 

8Pedro tjevele: 

—Lovin ma ca ntsjam jas mpa'in. 

Jesús jupj lal tjevele: 

—Napj ma pjü sala way la 'ejay jipj, jipj ma polel ncapj cyoñ. 

9Mpes Simón Pedro tjevele Jesús lal: 

—Pajal quelel cyapj cyoii jipj. Mpes ma najas ntsjam p'in mpa'in. 
Nin tepe'e namas, nay pjucj 'ots'ipj. 

10 Jesús tjevele jupj lal: 

—Ücj tsjyam way p'in jas la patsj quinam. Tja'as'üm na, sala way 
jipj. Ma jyas la 'as'üs niswá. Tjuwin mpes tsjyam way p'in te. Tsjyam 
jas tepyatsj na, p'yüy jas tüpwes salá way. Nun salá way jinwá quinam 
Dios lal. Jupj ma nin jola quinam nun malala la tjüjí. Mop'in ma nun 
pjü way salá jinwá Dios lal —nin tjevele Jesús. 

11 Jesús seletsja pjacj ca jis lal ncuwim jupj enemigopan jis la tjilil 
jupj. Nin mpes nin tjevele: *Mop'in ma nun pjü way salá jinwá Dios lal". 

12Tecyawaja na sin tepe'e jis tsjam, jas quip pje'apa jas tücüi'pe 
niswá, 'etjele niswá. 'Etjele na, yupj jis lal tjevele: 

—Napj sin tepyatsj quinam nutsjom. ¿Ncu jus nlayé tsjan nusin 
tji'yüsa la tjejay nin la tjejay na? 13Nun welé napj nusin !yüsa la sejay, 
welé wa napj nun jis Jepa. 'Ücj niná nin welé na. T'üc! way niná napj 
niná. 14Püné napj nun lal. Napj nun jis Jepa, nusin 'yüsa wa lejay; 
así nin napj nusin tepyatsj nutsjom. Napj nun jis mozo jinwá nin la 
tjejay napj. Mpes solejé más 'ücj nun pajal 'üsüs lojí nunwa mpes, 
mozopan jinwá. Tsjictjacj way nun pjü. 1» Napj nin la tjejay mpes 
nun ca jus nlayé más 'ücj ca nin p'iyá la müjí napj la tjejay jin p'iyá. 
16'Ücj nin lejay napj, 'ücj wa nin loji nun. T'üc! niná. Nun más noypan 
tulucj napj lal. Mozo más püné tulucj jupj patrón lal. Auxiliar más 

püné tulucj jyü'ta lal. 17Nun jus nlayé quinam más 'ücj lovin nin lojí 
nunwá. Nin lojí lovin, ca 'üsüs nujisas nsem —nin tjevele Jesús jupj 
discipulopan* jis lal. 


Jesús tjevele ca yupj popa pjaní malala la mijis jupj lal. 
(Mateo 26.20-25; Marcos 14.17-21; Lucas 22.21-23) 


18 Jesús tjevele wa yupj jis lal: 

—Pjú nun mpes tulucj nin velé niná. Napj selé nun popa pjaní ma 
ca nin la mijis napj tjevelé. Napj la nu t'ya nun ca tsji' la müjí napj 
mpes. Napj pajal 'üsüs nujus nyuc pjü. Napj selé ca nin mpalas Dios 
Popel vele jin. Vele: *Najamica napj lal lyájatsja, po quelel malala la 
niji quinam'. Nin ca nsem, ca nin mpalas jupj Popel vele jin. 12Quina 
velé nun jis lal nin ca mpalas. Nin tepyala tulucj custjay. P'a jawas 
ca mpalas. Mpes nin tepyala na napj tjevelé, newa ca mponé nun 
napj Dios Jatjam. 

20"Napj ca nusin majam tsji' la müjí napj mpes. La p'a wa sin majam 
wa ca, tsji' la mijicj wa ca napj mpes. Jil na napj mpes, nepénowa 
yupj jil nt'a ca 'ücj jisas nsem yupj tjiquil. 'Ücj jisas yupj tjiquil, t'üc' 
way 'ücj jisas wa napj mpes, napj p'iyá tjacuwis jinwá. 'Ucj jisas 
napj tjacuwis, 'ücj jisas wa Dios mpes, jupj p'iyá tjac' jinwá. Jupj nin 
tjejyama napj —tjevele Jesús. 

21T'üc!' nin tjevele na Jesús, 'aplijila waytsja pajal. Jupj seletsja 
tsjan ca mpalas, mpes niná tjevele yupj jis walap'a'á: 

—Nun popa pjaní malala nyuca la mijis napj lal. Jupj ca jis lal 
ncuwim napj enemigopan, ca yupj ma tjililiñ. T'üc! way ca nin mpalas. 

22Nin tjevele na, discipulopan* yuwá yus tjunuc. Pues ma salejeptsja 
pjacj mpes tjevele Jesús. 23Discípulo pjaní Jesús lal tjá'asa. Jesús pajal 
quelel líjitsja jupj. 22 Mpes Simón Pedro la seña tjevele niná discípulo 
lal la 'yüya nucus pjacj mpes nin tjevele Jesús. 2» Mpes discípulo nina 
más 'in jun 'asas tjemey Jesús nt'a, la tji'yüya: 

—éPjacj mpes velen? 

26 Jesús jupj lal tjevele: 

— Pan tsjicj way caldas mo'o tstyuc, !ya lyaja jupj; napj jupj po'ó velé. 

Mpes Jesús pan tsjicj way 'in tjelepta, caldas mo'o ts'yuca, tje'yaya 
nlajas Judas. Judas Simón Iscariote jatjam waytsja. 27 Judas nt'ya na 
pansas, leñ way Satanás* jupj jos mo'o tjemey. (Satanás diablo* jupj. 
Lapanen jis jepa jupj.) Jesús seletsja tsjan ca la mijis Judas quinam, 
mpes Judas lal tjevele: 

—Niná jipj quelel lejay, más 'in leñ way la mijin jipj. 

28P'a wa Jesús lal tjatjá ma sin tji'yüsa tsjan mpes nin tjevele jupj. 
29 Judas t'emel jyámatsja pjü discipulopan* yuts'a'á, Jesús juts'a'á wa. 
Mpes discipulopan nepénowa yólatsja Jesús nin tjevele jupj lal: “Jutja, 
jaylacj la mijin cupj qjuisas fiesta mpes nlajacj". Nepénowa yólatsja 
jupj tjevele: “Jutja, jis ma'ayan niná gente jis t'emel cjuwá mpes". Nin 
yólatsja yupj. Ma nin tjevele Jesás. Discipulopan ma sin 'yüsatsja la 
p'in. 30 Judas nt'ya na pan tsjicj way Jesús tje'yayá, lei way tjemey 
jupj. Püstetsja. 

31 Judas tjemey na, Jesús tjevele: 

—Napj p'iyá nina Yomen Dios jas tjejyamá. Quina gente ca nucucj 
ca 'üsüs la mejay napj. Napj lejay mpes ca jus nlayecj wa Dios pajal 
'üsüs, pajal püné. 32 Napj nin lejay gente jus nlayecj Dios pajal 'üsüs, 
pajal püné. Nin mpes wa Dios p'iyá ca sin !yüsa la mijis napj pajal 
'üsüs, pajal püné wa. Leñ way ca nin la mijis jupj —nin tjevele Jesús. 


Jesús yupj jis lal tjevele jupj ca mim quinam. 
33Niná tjevele wa: 

—Tsjicj way p'in ca mo'os nun lal quinam, nun napj tsjictjacj jinwá. 
Nun pajal ca quelel nus nucü. Nun ca jisas nsem napj ca nucopj mp'acj. 
Nin p'in, nun ma polel lowú napj jum nt'a. Nin tjevelé judiopan* jis 
jepapan jis lal; quina nin wa velé nun jis lal. 34 Mpes quina ca nu jyútiitj 
tsjan la müjí, nenem 'a seyasa way. Ninana nu jyütütj: nunwa quelel 
la tjújí nun. Napj quelel la nutjejay jinwá, najas nin p'iyá quelel la sojí 
nunwá. 35Nun lovin quelel la sojí nunwá, pjü ca jus nlayecj nun napj 
discipulopan*. Ca jus nlayecj nusin tji'yüsa napj mpes —nin tjevele Jesús. 

36Simón Pedro la tji'yüya Jesüs lal: 

—éCa'aj mim jipj? 

Jesús jupj lal tjevele: 

—Napj jum nt'a jipj ma polel ncapj cyoii quinam. P'a jyawca na ca 
ncapj ncoücon ne'aj, napj jum nt'a. 

37 Pedro tjevele jupj lal: 

—¿Tsjan mpes ma polel cyapj cyoii quinam napj? 'Ücj napj lal ni 
pü'í jipj mpes. 

38 Jesús jupj lal tjevele: 

—T'üc! tulucj 'ücj jipj lal jipj "i pü'í napj mpes. Castlyaj la puyú 
secj p'in yacjaj, la con ca mvelen jipj ma nus nyuc. T'üc' niná —nin 
tjevele Jesás Pedro lal. 

Jesús mpes p'in 'ücj ca nlaca Dios nt'a. 


] 4 1 Jesús tjevele jupj discipulopan* jis lal: 

—Po ma pajal nin nujola t'as napj ca mis mpes. Nasa toponé 
Dios pajal 'üsüs liji nun mpes. Nin p'iyá mponé wa napj pajal 'üsüs 
lejay nun mpes. 2Mpapay wo pajal püné, pajal la püné ne'aj, pülücj 
ne'aj mpatjam. Napj ne'aj ca mis 'ücj la mejay ne'aj, nun 'ücj mpatjaqué 
nt'a. T'üc' way. Ma t'üc' nacj, ca cüveletsja nina t'üc' tulucj. 3Napj 
ca mis 'ücj la mejay nun mpatjaqué nt'a. T'üc! way ca nin la mejay. 
Niswa ca ncuwis, ne ca nun jis lal mis napj lal mpatjaqué. Mpes napj 
pü'üs nt'a ne'aj wa ca mpatjaqué nun lovin. ^Nun solejé 'onin ne 'ücj 
lowü napj jum nt'a. 

5 Tomás tjevele Jesús lal: 

—Ma selecj ca'aj jay jipj. Mpes ma wa selecj 'oyn nyuca ne'as la winin. 

6Jesüs tjevele Tomás lal: 

—Napj mpes p'iyá ca ne'as jay ne'aj, Dios nt'a. Napj mpes p'iyá ca 
nusin mü'üsüs t'üc' way Dios po'ó. Napj mpes p'iyá ca jipj mpü'üm 
jupj lal. Napj mpes way p'in 'ücj la winin Mpapay nt'a. Ma polel la 
winin jupj nt'a p'a 'isin. 

7Jesüs tjevele wa pjú jupj discipulopan* jis lal: 

—Nun jus cülayé pjacj ne napj, ca jus cülayé wa pjacj Mpapay. Quina 
t'üc! way solejé pjacj Mpapay, jus tjunucü wa jupj quinam. 

SFelipe tjevele jupj lal: 

—Qjuis ma'ayan jus nucucj Pyapay. Ninana qjuisas p'in. 

9 Jesús jupj lal tjevele: 

—Pajal püs tüpü'üs nun jis lal. ¿Ncu ma jus nlayen pjacj ne napj? 
Nun popa nus tjinyuca na, nasa jus tjinyuca wa Mpapay. ¿Tsjan mpes 
velen: *Qjuis ma'ayan nucucj Pyapay?' 10 ¿Ncu ma pyon Mpapay napj 
mpes já'asa? ¿Ncu ma pyon napj Mpapay mpes 'os wa? Nin p'iyá ncupj. 
Napj tjevelé nun lal, ma napj nola jin tjevelé. Mpapay najas mo'o pü'ü. 
Jupj tsji' liji jupj jos jinwá napj mpes. 11 Najas mponé nina napj velé. 
Napj Mpapay mpes 'os. Mpapay napj mpes já'asa wa. Nun ma poné 
napj nin tjevelé mpes p'in, más 'ücj ca mponé napj pajal 'üsüs way 

12"Napj mpes pyona, nin p'iyá ca la mijis napj lejay jin p'iyá. T'üc' 
niná. Más 'in 'üsüs ca la mijis wa napj la tjejay lal. Napj ca mis mpü'üs 
Mpapay nt'a, mpes 'ücj ca 'üsüs la mijis. 33 Napj ca pjü la mejay nun 
lo moná napj lal, nun lo moná na napj mpes. Nin ca la mejay la p'a 

sin mü'üsüs la mejay Mpapay pajal 'üsüs, pajal püné. 14Pjú 'ücj lo 
moná napj lal, napj mpes lo moná na. Napj mpes lo moná, pjú ca la 
mejay —nin tjevele Jesús jupj discipulopan* jis lal. 


Jesús tjevele jupj ca jas majamas Dios Cjües. 


15 Jesús tjevele wa yupj jis lal: 

—Nun quelel la nojí, napj nu tjijyütütj jin ca la mújí nun. 16Napj 
p'iyá ca la mon Mpapay lal jupj ca p'a wa jas majamas nucopj la p'acj. 
Mpes nin ca la mijis Mpapay. P'a wa ca ncuwim nun nt'a nucopj la 
p'acj. Nucopj ncoiicos lovin. 17 Ninana Dios Cjües jupj. Jupj gente sin 
'yüsa liji t'üc' way Dios po'ó. Dios ma jisas ma polel jis la tales Dios 
Cjües yupj jisas mo'ó. Yupj ma jus nlay jupj já'asa. Ma salejepj pjacj 
jupj, mpes nin. Nun solejé cana Dios Cjües. Jupj nun jis lal pü'ü, ne 
jupj ca mpü'üm nujos mo'ó p'a jyawca na. 

18"Napj jum na, ma ca nusapj nacj. Ncuwis ca nun nt'a niswá. 19Po 
quina way nosis casá patjá ma ca nus nucucj niswá; nun p'in ca nus 
nucú niswá. Napj pü'üs mpes, nun mpatjaqué wa ca. 20 Nin jawas, Dios 
Cjües tjac' na nujos mo'o la püt'üs, nun ca jus nlayé napj Mpapay mpes 
'os. Ca jus nlayé wa nun napj mpes jotjaqué wa. Ca jus nlayé napj nun 
mpes 'os wa. 21 ¿Cana quelel la niji? Nun popa selé napj jyütütj, liji wa 
niná, ninana quelel la niji t'üc! way. Jupj quelel la niji na, Mpapay ca 
quelel la mijis jupj. Napj ca quelel la mejay wa jupj, ne ca mis jupj nt'a, 
jas mü'üsüs ca la mejay jupj napj mpes —nin tjevele Jesús yupj jis lal. 

22 Jesús nin tjevele na, Judas p'a wa (Judas Iscariote tulucj) la 
tji'yüya jupj: 

—¿Tsjan mpes jipj ca qjuisin mü'üsüs la mijin cupj p'in jipj mpes? 
éTsjan mpes ma ca sin mü'üsüs la mijin pjü wa nosis casá patjá? 

23 Jesús jupj lal tjevele: 

—Nun popa quelel la niji na, napj velé jin liji jupj. Ninana liji na, 
Mpapay ca quelel la mijis jupj, ne cupj ca nlaca jupj nt'a jupj jos mo'o 
la püt'üs. Pjú ma quelel la najay, mpes ma wa pjü nt'a ca nlaca la püt'üs 
yupj jisas mo'ó. 24Ma quelel la najay na, ma wa lajay napj velé jin. 
Nin mpes ma wa lajay Dios jos jinwá. Napj nusin 'yüsa lejay, ma napj 
nola mpes nin velé. Napj velé Mpapay jola mpes. Jupj nin tjejyama. 

25"Napj pü'üs nun lal p'in, nin tjevelé nun lal, nusin 'yüsa lejay 
mpes. 26Dios Cjües tjac' na, jupj ca nusin mü'üsüs la mijis pjü way. 
Jupj ca la mijis nujola mpalas pjü way napj tjevelé nun jis lal. Jupj 
jac' nucopj la p'acj. Mpapay ca jas majamas jupj nun nt'a napj mpes. 

27”Napj lejay ma nujola nsem pjü mpes. Napj ma nola jinwá, nin 
p'iyá ma nujola nsem lejay napj. T'üc! way nin lejay nun mpes. Más 
'üsüs lejay nun mpes nosis casá patja lajay lal. Po ma pajal nin nujola 
t'as napj jum quinam. Ma wa locj meyá. 28Nujola tapalas napj tjevelé 
nun jis lal. Tjevelé: “Napj jum nas quinam, niswa ca ncuwis nun nt!a”. 
Nun quelel la cüjí napj, 'ücj nujos nactsja nun napj jum Mpapay nt'a. 
Más püné jupj napj lal. 29Nin tjevelé quinam nun jis lal, ma nin tepyala 
na p'in, mpes nin tepyala na napj tjevelé, nun ca mponé napj nin po'ó. 

30”Ma polel pülücj la veles nun jis lal quinam. Diablo* jac! quinam. 
Jyü'ta jupj nosis casa'á. Jupj p'iyá ma polel malala la ngjuijis. 31 Napj 
jum Mpapay jos jin lo jay. Najas nosis nt'a patja jus nlayecj ca napj 
pajal quelel lejay Mpapay, mpes pjü ni jütüta, pjü nin lejay napj. Mas 
quepé —nin tjevele Jesús. 

Jesüs jis capj p'ya'sa 'üsüs la mijicj. 
1 D 1Jesás tjevele jupj liji 'ücj ca 'üsüs la qjuijicj Dios jos jin. 
Ninana jupj tjevelá: 

—Napj uva 'üpü ts'il jinwá. Nun napj mpjel jinwá. Mpapay uva jis 
pjel t'yüjü lo valas jinwá liji jupj. Nin liji jupj nun mpes. 2Yom uva 
pjwel t'yüjü, nyuca pjwel ma vyala, 
t'yüjü jupj. La p'a wa vyala nyuca, A 
tsjicj way p'in t'yüjü jupj, más pülücj 
lo valas. 3Ninana la tjiji quinam e 
Dios nun mpes. Nun toponé napj 
tjevelé, mpes jupj la tjiji nun 'ücj 
lojí jupj jos jin. 4Najas lovin ncapj 
ncoiicó. Nun ncapj coñicó, napj ca 
nucopj ncoñ wa. Nun ma ncapj A 
coñicó, ma polel loji Dios jos jin, V fex 
yo pjwel t'ü ma vyala jinwá. 'Ücj WO 
toñca na, 'ücj lo valas. | 

5"Napj uva 'üpü ts'il jinwá. Nun Ni 
mpjel jinwá. Nun lovin ncapj coñicó, < 
napj nucopj cyoñ wa, t'üc! way nun 
ca pajal 'üsüs la müjí Dios jos jin. 
Napj ma nucopj p'yacj, nun ma 
polel loji Dios jos jin. £Nun popa 
ma ncapj cyoñca, yo pjwel na'aj la Uva velari. (San Juan 15.5) 

tsliya jinwá jupj. Yo pjwel na'aj la ts'iya, ts'üique jupj. Ts'üique mpes 
yom t'e'enca jupj, 'amá li ts'iyá, mpem ca quinam. 

7”Nun lovin ncapj coñcó, nun lovin loji wa napj tjevelé, nun 'ücj 
lo moná Dios lal nun nujos, ne nin ca la mijis jupj. 8Nun pajal 'üsüs 
lojí Dios jos jin, la p'a ca jus nlayecj Dios pajal 'üsüs, pajal püné. Ca 
jus nlayecj wa t'üc' way nun napj discipulopan*. ?9Mpapay quelel la 
nin loji, napj ca quelel la numejay lovin. 10Nun nin lojí napj tjijyütütj, 
napj ca quelel la numejay lovin. Nin p'iyá napj lal. Mpapay ntjijütüta 
jin la tjejay napj, mpes jupj quelel la niji lovin. 

11”Najastsja 'ücj nujos nsem nun lovin, napj 'ücj najas jinwá. Nin 
mpes ninana tjevelé nun jis lal. La tjüjí na napj tjevelé jin, ca 'ücj 
nujos nsem nun pajal. 12Ninana napj nu jyütütj: nunwa quelel la 
nutjüjí. Napj quelel la nutjejay jinwá, nunwa quelel la nutjüjí. 13Yom 
pjaní way pe'e jis capj la p'acj jomicapan, ninana más püné quelel liji 
pjü jis lal. 14Nun loji napj nu jyütütj, nun napj najamicapan. 15Napj 
ma velé quinam nun napj namozopan. Mozo ma selé tsjan mpes jupj 
patrón liji lijá. Quina velé nun napj najamicapan. Pjü Mpapay tjevele 
napj lal, pues pjü nusin tji'yüsa la tjejay nun. Nin mpes velé nun napj 
najamicapan. 

16"Nun ma la ntjet'á napj. Napj la nu t'ya nun. Napj nusin tjejyam 
nun pajal 'üsüs la müjí Dios jos jin. Lovin ca 'üsüs mpalas nun 'üsüs 
la tjüjí mpes. Nin mpes, pjü lo moná Mpapay lal napj mpes, pjü ca nu 
ma'ayas jupj. 17 Ninana napj nu jyütütj nun: quelel la nutjüjí nunwá 
—nin tjevele Jesucristo. 


Jesüs tjevele gente ma jisas jupj lal japon. 


18Ninana tjevele wa Jesüs: 

—Nun ncapj coiicó mpes, gente ma jisas nun. Nujola tapalas püs 
way nas yupj ma jisastsja napj. 19Nun p'iyá nosis nt'a patja jinwá nacj, 
nosis nt'a patja quelel la quijicj wa nun, yupj sin popa jinwá. Nun 'a 
yupj jin tulucj. Napj p'iyá la nu t'ya nosis casá patja popé ncapj la 
coii. Nin mpes nosis casá patja ma jisas nun. 20 Nujola tapalas napj 
tjevelé nun jis lal: Mozo más püné tulucj jyü'ta lal. Malala quelel la 
najaytsja napj, ca malala quelel la nusejay wa nun. Ma la tjajay napj 
tjevelé, mpes yupj ma wa ca la mijicj nun welé jin. 21 Ncapj coricó, 
mpes ca nin la mijicj nun lal. Yupj ma sa nuc Dios, mpes nin. Dios 
nin tjejyama nap). 

22"Napj ma 'ucuwistsja yupj nt'a jis lal la veles Dios po'ó, Dios ma 
nin jola cüpalastsja yupj ma japon. T'üc' way jola jupj quinam yupj ma 
japon mpes. Yupj nasa tjepjyacañ napj tjevelé, mpes malala nin, yupj 
ma japon. 23 Yupj ma jisas napj, ma wa jisas napj Mpapay. 24Napj ma 
pajal malala nin, yupj ma japon. Nasa tjunuc napj pajal 'üsüs la tjejay, 
newa ma jisas napj, ma wa jisas Mpapay. 25 Yupj jis papel tjevele jin 
tepyala. Tjevele: 'Yupj sin nin ma jisastsja napj'. Jis papel vele Dios 
tjijyi'tá, mpes t'üc' tepyala jupj tjevelá —nin tjevele Jesús. 

26 Jesús tjevele wa jupj discipulopan* jis lal: 

—Dios Cjües ncuwim nucopj mp'a'sas. Tjac' na, jupj ca mveles gente 
jis lal jupj selé napj mpes. Jupj sin 'yüsa la siji t'üc' way Dios po'ó. 
Mpapay mpe jac! jupj. Napj p'iyá ca jas majam jupj Mpapay mpe. 
27 Najas nun ca mvelé wa nun solejé way napj mpes. Nun lovin ncapj 
tocoñicó napj mwalá way sin tji'yüsa la tjejay na, newa nin —nin 
tjevele Jesás yupj jis lal. 


1 6 l Jesús tjevele wa nina: 

—Nin tjevelé nun jis lal, mpes nin tepyala na, napj tjevelé jin, 
newa ca mponé nun napj mpes. 2Judiopan* jis jepapan ca müjü'tücj 
nun lovin ma polel nlawú judiopan 'a si mulú nt'a. Más malala ca 
la mijicj wa. Nu ja'ünan na, pjü yupj ca yola nsem Dios jos jin lajay 
yupj. Nin ca nsem p'a jyawca na. 3Yupj lovin ma cus tocoii Mpapay, 
ma wa ncapj tocoñ napj. Nin mpes ca nin la mijicj yupj nun jis lal. 
4Nin tjevelé nun jis lal, mpes yupj ninana la nusejay na, nun ca nujola 
mpalas napj tjevelé ca nin mpalas. Ma nin tjevelé püna p'in, napj nun 
jis lal tüpü'üs mpes. 


Jesüs tjevele Dios Cjües ca ncuwim. 


5Jesüs tjevele wa jupj discipulopan* jis lal: 

—Mpapay nin tjejyama. Napj ca mis quinam jupj nt'a. Newa ma pjaní 
nun popé nla 'yüya ne ca'aj jum napj. 6Napj tjevelé ca mis, mpes pajal 
'aplijila nu tepyala nun. 7 Mop'in más 'üsüs nun mpes napj jum. T'üc' 
way niná. Napj ma jum, Dios Cjües ma ncuwim nucopj la p'acj. Napj 
jum, jas majam ca jupj nun nt'a. 8Jupj tjac' na, jupj ca sin mü'üsüs la 
mijis gentas t'üc' way malala nyuca la tjajay yupj. Ca sin mü'üsüs la 
mijis wa tsjan t'üc! way 'üsüs Dios lal. Ca sin mü'üsüs la mijis Dios 
ca jis capj ntülüs malala lajay. ?Jupj ca sin mü'üsüs la mijis t'üc! way 
malala Dios lal ma japon napj lal. 

10”Napj mis ca Mpapay nt'a, ne nun ma ca nus nucú quinam. Mpes 
ca Dios Cjües sin mü'üsüs la mijis wa t'üc' way napj 'üsüs, Dios nt'a 
tjum mpes. 11 Diablo* jyü'ta nosis nt'a po quina way p'in; Dios nasa 
tjevele jupj ca cus ntülüs diablú. Mpes Dios Cjües gente ca sin mü!üsüs 
la mijis wa Dios ca jis capj ntülüs malala nyuca lajay. 

12"Pülücj quelel velé nun jis lal custjay, pajal ca pülücj nacj nun 
jis lal. Mpes ma ca pjü mvelé nun jis lal quinam. 13Dios Cjües tjac' 
na, jupj ca nusin mü'üsüs la mijis pjü way t'üc' way. Jupj gente sin 
'yüsa la siji t'üc' way Dios po'ó. Jupj ma vele jupj jola way jin p'in. 
Jupj tjapjacá, nin ca mveles. Nun jis lal ca mveles p'a jyawca na ca 
mpalas. 14Lovin ca sin mü'üsüs la mijis gentas napj pajal 'üsüs, pajal 
püné. Jupj ca nusin mü'üsüs la mijis napj velé. 15Pjü way Mpapay 
vele, nin p'iyá velé wa napj. Mpes tjevelé: Jupj ca nusin mü'üsüs la 
mijis napj velé”. 

16”Piis way tepyala na, ma ca nus nucú. Locopyaya p'a wa püs tepyala 
na, nun ca nus nucú niswá, Mpapay nt'a jum mpes —nin tjevele Jesús. 

17 Jesás discipulopan* ma sin tji'yüsa Jesús tjevelá. Mpes yupj 
nepenowá yuwá tjowelepj: “¿Tsjan vele niná? Jupj vele püs tepyala 
na, ma ca jus nucucj. Locopyaya p'a wa püs tepyala na, ca jus nucucj 
niswá. Tjevele wa Popay nt'a ca mim.” 18Ma sin tji'yisa mpes newa 
jis la tjü'üy yuwá: “¿Tsjan quelel vele nina: ‘püs tepyala na’ ca nin 
mpalas? Ma qjuisin !yüsa jupj velá.” 

19 Jesús seletsja yupj quelel la 'üytsja jupj lal. Mpes jupj tjevele 
yupj jis lal: 

—Nun nu la tjü'üyá nunwá tsjan mpes napj tjevelé püs tepyala na, 
ma ca nus nucü. Locopyaya p'a wa püs tepyala na, ca nus nucü niswá. 
20T'üc' way niná. Pajal 'aplijila ca nsem nun. Pajal ca la mpuyú. Nin 
tulucj Dios ma jisas jis lal. Yupj pajal 'ücj jisas nsem. Nun p'in pajal 
'aplijila ca nsem malala tepyala mpes. Locopyaya pajal 'ücj nujisas 
mpalas. Nun ca jus nlayé malala tepyala pajal 'üsüs. 21 Quepj tsjicj way 
quelel mya'na na, 'aplijila pyala jupj malala jos ca mpalas quinam. Tsjicj 
tjemya'na na, 'ücj. Tsjicj jamay pajal 'ücj jos tsjicj way tjac' quinam. 
Mpes ma jola quinam pajal vyájatsja yas nam. 22Quina 'a nin wa nun 
jis lal. Nun 'aplijila quinam. P'a jyawca na ca nu mü'ü'süs. Napj ca 
nujus nuc niswá, ne pajal ca 'ücj nujisas nsem nun. Nin tepyala na, 
la p'a ma ca polel la qjuijis 'aplijila cüpalas nun. 

23"Nin tepyala na, ma ca nla mü'üyá napj lal. T'üc' way la talata lo 
moná Mpapay lal, jupj ca nu ma'ayas nun, napj mpes lo moná mpes. 

24Custjay lo moná secj nun napj mpes. Najas lovin la moná, ne nun lo 
mona nta'é ca. No'oté lo mona, mpes pajal ca 'ücj jisas nsem nun t'üc' way. 

25”Napj tjevelé nun jis lal costa way tin jas la 'üsüs. P'a jyawca na 
ma ca nin nsem. Ma ca nin jinwá velé nun jis lal. 'Ücj jas la 'üsüs 
mvelé nun jis lal Mpapay po'ó. 26Ninana tepyala na, napj ma ca la 
cümon Mpapay lal nun mpes. Nun p'iyá ca la moná Mpapay lal, napj 
mpes lo moná mpes. 27 Nun quelel la ntüjí. Nasa toponé wa Dios mpe 
tjacuwis. Nin mpes Mpapay quelel la nusiji wa nun, ne 'ücj ca nsem 
nun lo moná jupj lal. 28T'üc' way Mpapay mpe tjacuwis. Nosis nt'a 
tjacuwis napj. Quina mis wa ca niswá nosis casá pem. Mpapay nt'a 
ca mis niswá —niná Jesús tjevelá. 

29Nin tjevele na, jupj discipulopan* tjowelepj jupj lal: 

—Üsüs qjuisin 'yüsa velen quinam. Parábola* mpes tulucj qjuisin 
!yüsa lejay quinam. 39 Cupj jus nlayecj quinam jipj pjü selen. Jis la 'üy 
secj p'in, jipj selen tsjan quelel lya 'üy yupj. Nin mpes pyonecj Dios 
mpe tjacuy jipj. 

31 Jesüs jis la tji'yüya: 

—éNcu t'üc' way poné quinam? 32Pjü ca nts'equenequé. Pjü ca 
nuwó nt'a nlawü, ne napj nasapj ca mo'os. Leñ way ca nin mpalas. 
Mop'in ma ca nasapj nsem napj, Mpapay napj nlal. 33Najas nun ma 
nin nujola nsem; najas 'üsüs mpatjaqué nun ncapj coñcó mpes. Nin 
mpes niná tjevelé nun jis lal. Nosis casá patja ma jisas napj, mpes 
malala ca nu mpalas neneyawá. Po ma locj tjeyá. Napj más pünetsja 
lovin nosis nt'a patja jis lal. Lovin nin —nin tjevele Jesüs. 


Jesús Popay lal la tjemyona jupj lal japon mpes. 


17 1Jesús tecyawaja tjevele na niná discipulopan* jis lal, jupj 
tjinyuca tsjun po'6, tjevele Popay Dios lal. Tjevele: “Mpapay, 
quina ca ma pats'. Jipj nt'a ca mis niswá, jipj tjevelen jin. Sin tjü'üsüs 
lis mijin gentas napj pajal 'üsüs, pajal püné. Mpes wa napj mpes ca sin 
mü'üsüs wa jipj pajal 'üsüs, pajal püné. 2Jipj ntje'an 'ücj jis müjütütj 
pjü gentas. Mpes gente jipj ntje'an 'ücj lovin ca mpatjam jipj lal ca 
la mejay napj. Nin mpes la 'e mon gente sin mü'üsüs lis mijin napj 
'üsüs, napj püné. 3 Yupj cyapj jacoii na, ncapj jacoii wa na, yupj lovin 
ca mpatjam jipj lal. Jipj pjaní t'üc' way Dios. Jipj nin tjejyam jis capj 
la p'acj gentas, püna tjevelen jin. 
4"Nosis nt'a napj sin 'yüsa la tjejay jipj pajal 'üsüs, pajal püné. Pjü 
way tecyawaja la tjejay jipj ntjijütütj. »Mpapay, nosis cjuwatsja na 

p'in, cupj 'a mulutsja pajal pünetsja. Quina la 'e mon napj pajal püné 
ca nsem niswá jipj pút' nt'a, püna jin p'iyá. 

6”Napj sin !yüsa la tjejay noyomes nenem jipj po!ó. Jipj ntje'an yupj, 
nosis casá patja sin popé. Yupj jipj jits'a'atsja yas nam, ne jipj ntje'an 
yupj quinam. Yupj la tjajay jipj tjevelen jin. 7 Quina yupj salejepj jipj 
ntje'an pjü. Jipj p'iyá nin la tjejay napj mpes. 8Jipj tjevelen napj lal, 
napj tjevelé nin p'iyá yupj jis lal. Yupj jisas napj tjevelé. Salejepj t'üc' 
way napj jipj mpe tjacuwis. Topon wa jipj nin tjejyam. 

9"Ouina la 'e mon yupj mpes. Ma la 'e mon jipj ma jisas mpes. La 
'e mon jipj ntje'an mpes p'in. Jipj jits'a'á way yupj, mpes quina la 'e 
mon yupj mpes. 10Pjü napj nats'a'á, jipj jits'a'á wa; jipj jits'a'á, napj 
nats'a'á wa. Niná noyomes la p'a sin 'yiisa la tjajay napj pajal 'üsüs, 
pajal püné. 

11”Nasa ca mis quinam napj nosis mpe. Mop'in ninana noyomes ca 
mpatjam nosis nt'a custjay. Napj jipj nt'a ca mis. Mpapay Dios, pajal 
'üsüs way jimpe. Jipj ntje'an niná noyomes. Mpes najas jis majaman, 
jipj pjü 'ücj lejay mpes, ca yupj lovin cyapj ncoñicocj. Nin mpes yupj 
pjü nin p'in yola ca nsem yom pjaní jinwá, cupj jin p'iyá. 12Napj 
tüpü'üs na yupj jis lal, napj p'iyá lovin jis tjejyamá, mpes lovin cyapj 
tocoñ yupj. Jipj püné mpes 'ücj nin la tjejay. Jis tjejyamá ne p'a wa 
ma malala lis tjiji. Ma pjaní lei tjevyala. Pjaní p'in tjemey. Ma quelel 
cyapj cyóñicatsja jupj. Jupj lovin malala lajay popa p'iyatsja. Jipj Pyapel 
tjevele ca nin mpalas, ne nin tepyala, ca nin mpalas jipj Pyapel tjevelá. 

13”Quina ca mis jipj nt'a. Ninana tjevelé nosis nt'a 'os na p'in, yupj 
pajal 'ücj jisas la sejay, napj pajal 'ücj najas jinwá. 14Nas tjevelé yupj 
jis lal tsjan niná jipj quelel velen gente jis lal. Nosis nt'a patja ma 
jisas yupj quinam. Yupj ma yuwal yola nosis casá patja jis lal, napj 
jinwá. Napj ma wa yuwal nola nosis casá patja jis lal. Mpes nosis casá 
patja ma jisas yupj. 15Ma la 'e mon jipj ca jis man yupj nosis mpe. 
Napj la 'e mon jipj ca majaman yupj, diablo* ma malala lis mijis yupj. 
16 Gente jipj ntje'an ma nin p'in yola nosis nt'a patja jis lal. Nin p'iyá 
napj. Napj ma wa nin p'in nola nosis casá patja jis lal. 17Sin tjü'üsüs 
lis mijin t'üc! way. Nin la mijin niná noyomes pajal 'üsüs witjacj ca 
nsem, ne ca yupj la mijicj jipj velen jin p'in. Pjü jipj velen t'üc! way. 
18 Jipj nin tjejyam nosis nt'a patja nt'a. Nin p'iyá napj sin tjejyam wa 
yupj nosis nt'a patja nt'a. 19 Napj nin lejay jipj velen jin lovin, ca 'üsüs 
jis mpalas yupj. Napj nin lejay mpes, t'üc' way yupj 'ücj ca la mijicj 
wa jipj velen jin lovin. 

20”Ma la 'e mon noyomes qui jatja mpes p'in. La p'a mpes 'a le 
mon wa. La p'a wa ca mponecj napj lal, niyom qui jatja javelepj 
mpes. Jipj lal velé yupj mpes wa. 21Pjü mpes la 'e mon nin p'iyá ca 
yola nsem pjü, cupj Jin p'iyá. Jipj napj mpes jac'; napj jipj mpes 'os 
wa. Mpapay, najas ca nin p'iyá nsem, yupj ca majatjum cupj mpes. 
Nin mpes nosis nt'a patja mponecj ca jipj nin tjejyam. 22Jipj la tjejay 
napj 'ücj la cüjay. Napj nin p'iyá la tjejay yupj jis lal. Napj la tjejay 
ca yupj 'ücj wa la quijicj, napj jin p'iyá. Nin mpes 'ücj nin p'iyá yola 
ca nsem yupj yuwá, cupj nin p'iyá qjuiyola jinwá. 23Napj yupj mpes 
'os; jipj napj mpes jac! wa. Nin mpes 'ücj ca nin p'iyá yola yuwá t'üc' 
way. Nina jis tepyala na, nosis casá patja ca jus nlayecj jipj napj nin 
tjejyam. Ca jus nlayecj wa jipj quelel la sejay napj mpes japon, jipj 
quelel la nejay jinwá. 

24"Mpapay najas gente jipj ntje'an mpatjam wa napj pü'üs nt'a. Najas 
ne'aj ca jus nlayecj jipj la ntjejay napj pajal püné. Nosis cjuwatsja na, 
jipj quelel la nejaytsja, mpes jipj la tjejay nina napj mpes. 2» Mpapay, 
jim 'a pajal 'üsüs. Nosis casá patja ma jis januctsja jipj; napj 'a jis 
nuctsja. Ninana noyomes jus nlay jipj nin tjejyam. 26Napj sin !yüsa 
la tjejay jipj mpes. Newa ca sin 'yüsa la mejay. Nin mpes jipj quelel 
la ntjejay jinwá, nin p'iyá ca quelel la mijicj yupj p'a wa, ne napj ca 
mpü'üs yupj jisas mo!ó”, nin tjevele Jesús Popay lal. 

Niyom pülücj tjiquil la tjilil Jesüs. 
(Mateo 26.47-56; Marcos 14.43-50; Lucas 22.47-53) 
1 8 1 Jesús nin tjevele na niná, nepé tjemey jupj discipulopan* jis 
lal. 'Usú vequecj la pja na'aj po'ó tjil. Cedrón lotsja jupj, 'üsü 

vequecj la pja nt'a. Ne'aj sin lejeñ. Sin lejeh mo'o tjemey Jesús, jupj 
discipulopan jis lal. 2Judas Jesús enemigopan jis capj p'yá'satsja jis 
la tjilil Jesús. Jupj selé watsja Jesús tjemey nt'a. La pülücj Jesús jupj 
discipulopan 'a jis tjimyula ne'aj, mpes seletsja Judas. 3Nin mpes 
Judas pajal pülücj jis lal tjac' militar romanopan", Jesús tjá'asa nt'a. 
Auxiliarpan nepénowa jis lal tjac! wa. Auxiliarpan sacerdote* noypan 
mpe tjiquil, fariseopan* mpe wa tjiquil. 'Iyó jaw, lámpara* jaw wa 
tjiquil. Pjü way 'ücj jis la palan tjiquil. 4Jesús seletsja tsjan ca mpalas 
jupj quinam, pjü way seletsja. Mpes Jesüs pje'á tecyala la nüjüsü yupj. 
Jis la tji'yüya: 

—¿Pjacj lo pala nun? 

5Yupj jupj lal tjowelepj: 

—Cupj le palacj Jesús, Nazaret mpe 'esepj jupj. 

Jesús tjevele yupj jis lal: 

—Napj ne Jesús. 

Judas ne'aj wa tóñicatsja militarpan jis lal, auxiliarpan jis lal wa. 
Judas jis capj tjep'ya'sa Jesús enemigopan jis la tjilil Jesús. 6Jesüs 
tjevele na: “Napj ne Jesús”, yupj jis cjüipe jin tjil, jis tyü'na. 7 Mpes 
Jesús jis la tji'yüya niswá: 

—¿Pjacj lo pala nun? 

Yupj jupj lal tjowelepj: 

—Cupj le palacj Jesús, Nazaret mpe 'esepj jupj. 

8Jesüs yupj jis lal tjevele: 

—Napj nuwola tjevelé napj ne Jesús. Nun napj la no palá, mpes jis 
tja'ayá mal noyomes napj lal jatjá. 

9? Jupj nin tjevele ca nin mpalas jupj Popay lal tjevelá. Yacjaj p'in 
nin tjevele Popay lal: “Napj jis tjejyamá mpes ma pjaní lei tjevyala 
jipj ntje'an popé”. 

10Simón Pedro polomay tyá'atsja jupj. Polomay syults'a quinam 
ne'aj tjiquil popa jay lo jocj. Yom pjaní jay tjejyo'o, pjots' li'inyampe 
taná t'yüjü jupj. Niná yomen Malco lotsja jupj. Mozo waytsja jupj 
sacerdote* más püné mpes. !1Jesüs ma jostsja pjots' tjejyo'o. Mpes 
tjevele jupj lal: 

—Vaina mo'o jas tjejyama jipj polomay. Mpapay jos malala ne pala 
quinam. Najas jupj jos jin ca ma palas. Ma ca nts'equenes. 

12Nin tjevele na, niyom pülücj ntji'lii Jesús. Nin la tjajay militar 
romanopan*, yupj jis jepa 'ots'ipj, judiopan* auxiliarpan 'ots'ipj. Tsupapj 
jupj pjwel po'ó. 13 Tjaman jupj judío püné nt'a mwalá way. Judío nina 
Anás lotsja. Caifás joyomtsja jupj. Joway sacerdote* más pünetsja nin 
tepyala na. 14'In lacasana Caifás p'iyá tjevele judiopan jis jepapan jis 
lal más 'ücj yom pjaní mpa'is, ca ma nca'liñ judiopan pjü way. 


Pedro tsyüpünü Jesüs discípulo jupj. 
(Mateo 26.69-70; Marcos 14.66-68; Lucas 22.55-57) 
15Simón Pedro Jesús cjüil tiemey campapé. Discípulo* p'a wa 
cjüil tjemey wa. Sacerdote* más püné ne'as jus tjinyuca discípulo 
niná. Si nucutsja mpes, jupj 'ücj wama tjemey wosis t'asiyü tjüwücj 
mo!ó, Jesús tjá'asa nta. 16Pedro newa tüwütüw(ü toiica jun vilicj nt'a. 
Tsjücjüim jun vilicj jyámatsja. Discípulo ma'ajapj si nucutsja sacerdote 
más püné, mpes niswa jun vilicj nt'a tjemey, tjevele jun vilicj jyama 

lal. Nin mpes Pedro lal tjac' t'asiyú tjüwücj mo'ó. 17 Jun vilicj jyama 
tjevele Pedro lal: 

—¿Ncu Jesús discipulopan* popa wa jipj? 

Pedro tjevele: 

—Nin tulucj. 

18 Pajal tsjojósetsja. Mpes mozopan 'awa jus t'ol 'etsjecj mpes. 
T'asiyú tjelejeñ jis la sis. Nin la tjajay wa militarpan. Pedro yupj jis 
lal toñca wa la sis. 


Anás la tji'yüya Jesüs lal. Jostsja tsjan mpes mveles malala la tjijá. 
(Mateo 26.59-66; Marcos 14.55-64; Lucas 22.66-71) 


19 Anás sacerdote* más pünetsja püna p'in. Jupj la tji'yüya Jesús 
lal jupj discipulopan* sin po'ó. La tji'yüya wa tsjan sin tji'yüsa la tjiji 
jupj. 29Jesás jupj lal tjevele: 

—Napj tjevelé pjü 'ücj jis la pjac nt'a. Wosis judiopan* 'a si mulú nt'a sin 
!yüsa la tjejay napj lovin. Dios wo* nt'a sin 'yüsa lis tjejay wa, pjü judiopan 
la si muli nt'a. Pequé tjevelé tulucj. 21 ¿Tsjan pjucj nin nla 'yüy napj? 
Pülücj tjepjyacaü napj tjevelé. Jis la tji'yüya tsjan tjevelé. Yupj salejepj. 

22 Jesás nin tjevele na, auxiliar pjaní Jesús wola po'ó tyüla jupj. 
Ne'aj p'in tóñcatsja. La tji'yüya Jesús lal: 

—éTsjan pjucj tjevelentsja nin jinwá, sacerdote* más püné lal? 

23 Jesús tjevele jupj lal: 

—Malala tjevelé tulucj. Napj malala tjevelé, pjü jis walap'a'a mvelen 
tsjan malala tjevelé. Napj 'ücj tjevelé, ¿tsjan mpes nawala po'ó tyül? 
—tjevele jupj. 

24Yacjaya Anás Jesús jas tjejyama Caifás nt'a. Caifás sacerdote* 
más pünetsja quinam. Jesüs tsyu'pa tjemey. 


Pedro niswa tsyüpünü Jesás discípulo jupj. 
(Mateo 26.71-75; Marcos 14.69-72; Lucas 22.58-62) 


25 Mwalá way p'in, Jesús ne'aj toñca na p'in, Simón Pedro 'awa nt'a 
toñca süise. La p'a ne'aj lejeütsja la tjü'üy jupj lal: 

—éNcu jupj discipulopan* popa wa jipj? 

Pedro tsyüpünü. Tjevele: 

—Nin tulucj nam. 

26 Yom p'a wa ne'aj tóñicatsja, mozo watsja jupj sacerdote* más püné 
mpes. Mozo nenem pjots' jay tjejyo'o jopey. Pedro p'iyá mozo jopey 
pjots' jay tjejyo'o. Mpes jupj tjevele Pedro lal: 

—Napj nola napj jis tjinyuc sin lejeñ nt'a Jesús lal. 
27Pedro niswa tsyüpünü. Leñ way la tipiya costlyas. 


Judiopan jis jepapan jisastsja jepa romano ca cus ntiiliis Jesús. 
(Mateo 27.1-2, 11-26; Marcos 15.1-15; Lucas 23.1-5, 13-25) 


28Locopyaya yupj Jesús lal tjil Caifás wo mpe. Jepa romano* wo 
nt'a tjaman jupj. Pajal püstaptsja. Judiopan* jis jepapan jisastsja jepa 
romano ca cus ntülüs Jesús. Yupj p'iyá ma wama tjil jepa romano wo 
mo'ó. Yupj yólatsja ma polel wama mal judío tulucj wo mo'ó. Judío 
tulucj wo mo'ó jil, malala nsem yupj Dios lal. Malala yupj Dios lal, 
ma ca polel nlajacj oveja* pisis fiesta na, fiesta “Dios Qjuis Capa Nipj 
Tjemey”* ló. 29 Nin mpes jepa romano pje'á tjac' yupj nt'a. Jepa romano 
Pilato lotsja jupj. Jupj tjevele judiopan jis jepapan jis lal: 

—Nawala tjowelé tsjan la tjiji yom niná. 

30Yupj jupj wola tjowelepj: 

— Yom niná ma malala nyuca la qjuijistsja, ncupj ma ca 'ucumantsja 
cus cütül. 

31 Yupj nin tjowelepj na, Pilato yupj jis lal tjevele: 

—Nun p'iyá tjamanú jupj. Nun la tjü'üyá ncu malala la tjiji. Nun jis 
jepapan jajütütj jin la müjí jupj lal. 

Yupj tjowelepj jupj lal: 

—Ncupj qjuis jepapan jajütütj la 'ünan jupj. Jipj judío* tulucj. Jipj 
jyütütj ma polel la qjuijicj nina ncupj. 

32Nin mpes nin tepyala Jesús tjevelá. Jupj tjevele cruz* po'o ca 

mvalas, mpa'is. Judiopan* ma salejepj la 'ünan cruz po'ó. Romanopan* 
cruz po'o jis capj jatül. 33Pilato wo mo'ó tjemey niswá, tjevele ncuwim 
Jesús. La tji'yüya jupj lal: 

—éNcu jipj judiopan* jis jepa püné? 

34 Jesús la tji'yüya jupj lal: 

—éNcu jipj p'iyá quelel selen mpes nla 'yüy nina? ¿Ncu p'a wa 

javelepj mpes nla 'yüy? 
35 Pilato tjevele: 

—Napj p'iyá quelel selé tulucj. Judío* tulucj nam. Jipj gente popa 
tucuman jipj napj nt'a, napj cyapj la tül. Sacerdote* noypan p'iyá la 
tjajay niná. ¿Tsjan malala la tjejay jipj? 

36 Jesús tjevele jupj lal: 

—T'üc' way Jepa napj, mop'in napj nosis casá jajütütj jin lejay tulucj. 
Napj cüjütütj nosis nt'a jajütütj jinwá, napj ca jis cüjütütj namozopan 

jis la palan judiopan* jis lal, ma ma tjililifi. Yupj ma nin la tjajay. Napj 
qui'á jajütütj jin tulucj. 
37Mpes Pilato tjevele Jesüs lal: 

—Nin velen t'üc!' jepa jipj. 

Jesús jupj lal tjevele: 

—T'üc' way. Napj ne jepa. Napj tjacuwis nosis casa'á t'üc' way la veles 
gente jis walap'a'á, napj selé mpes. Nin mpes tjacuwis napj. Gente quelel 
salejepj tsjan t'üc' way, yupj pjyacaii napj velé. Napj velé jin lajay wa yupj. 

38Pilato tjevele Jesús lal: 

— Ma polel jus cülayes tsjan t'üc' way. 

Pilato nin tjevele na, niswa pje'á tjemey judiopan* la nuctsja nt'a. 
Tjevele yupj jis lal: 

—T'üc! la tji'yüy napj. Ma polel la veles jupj malala li jam. 39Napj lovin 
yom pjaní se jam cawilta mpe nun jis fiesta pyala na, fiesta Dios Qjuis 
Capa Nipj Tjemey”* ló. Lovin nin lejay nun mpes. ¿Ncu nujisas Jesús se 
jam cawilta mpe nun mpes? Jupj judiopan* jis jepa püné. 

40Pilato tjevele na niná, yupj la tupuyupj: 

— Ma qjuisas se jam jupj. Qjuisas Barrabás se jam. 

Barrabás pwequepj waytsja jupj. 


Pajal la pjüts'üntsja Jesús mpes. 
(Mateo 27.26-29; Marcos 15.16-19) 


19 1Nin tjevele na, Pilato jis tjijyü'ta jupj militarpan mo'o jasüp Jesús 
'üpú mpes, ne nin la tjajay yupj. 2Militarpan la tjüpjüts'ün wa 
Jesús. Yo pjwel jam jus tjulujupj Jesús jay la 'onsos. Jesús jay tjo'onsopj, 
corona* jay tjá'asatsja jinwá. Je jas tücüipap wa. Jepa püné jas quip 
jin justa la tjajay. 3La pülücj jupj wolap'a'a jiquil watsja, javeleptsja: 
—Qjuisas 'ücj jyas mpü'üm. Jipj jepa püné judiopan* jis lal. 
Nin tjowelepj na, wola po'o jatültsja jupj. 


Pilato ma quelel jyü'tatsja jis la 'ünan Jesús. 


4Niswa pje'á tjac' Pilatá, judiopan* tjatja nt'a. Tjevele yupj jis lal: 

—Quina ca mvelé Jesús ncuwim, nun jus nucú. Mpes jus nlayé napj 
ma tjinyuc malala la tjijam. 

5Mpes pje'á tjac! Jesús. Yo pjwel jam jay já'asatsja custjay jupj. Jas 
quip je militarpan jas tücüipap newa sa capyatsja jupj. Jesús tjac' na, 
Pilato judiopan* jis lal tjevele: 

Militarpan la tjüpjüts'ün Jesús. (San Juan 19.3) 
— Jus 'unuca niná yomen. 


6Sacerdote* noypan jus tjunuc na Jesús, yupj yümücj tjowelepj: 
—Cruz* po'o tjevyala jupj, mpa'is. Cruz po'o tjevyala jupj, mpa'is. 
Nin p'iyá yümücj tjowelepj wa yupj jis militarpan. 
Pilato tjevele yupj jis lal: 
—Nam ma ca müjütütj niná. Nun p'iyá cruz* po'o tjovalá jupj. Napj 
nasa la tji'yüy tjinyuc jupj. Napj velé jupj ma la tjiji nun welé jupj po'ó 
7 Judiopan* tjowelepj Pilato lal: 

—Jupj tjevele jupj p'iyá Dios Jatjam. Ncupj qjuis jepapan jajütütj 
ma polel la veles nenem. Jajütütj tepe'e nas ca cus ntül nin tjevele 
mpes. 

8Pilato tjapjaca na yupj nin tjowelepj, más lecj jéyatsja. Ma quelel 
si tülütsja jupj Jesús. 29Wama tjemey jupj wo nt'a, tjevele Jesús lal: 

—éCa'ampe 'esepj jipj? 

Jesús ma lal tjevele. 

10Pilato ts'i tji'ina Jesús lal, ma lal tjevele mpes. Mpes tjevele Jesús 
lal: 

—¿Ncu ma velen napj lal? Napj ca 'ücj jin cüjam, 'ücj wa ca cüjütütj 
cruz* po'o cüvalacj, ca 'i quipats!. 

11 Jesús jupj wola tjevele: 

—Dios 'e tje'aya 'ücj lo jütütj 'oyn nyuca la cüjay napj lal. Dios ma 
que'as, jipj ma ca cüjütütsja 'oyn nyuca la cüjay napj lal. Nin mpes 
yom p'a wa más malala la tjiji jipj lal, jupj nlal tjac' jipj nt'a. 

12 Jesús nin tjevele na, Pilato pajal quelel se jamatsja Jesús. Mop'in 
yümücj tjowelepj judiopan*: 

—Jipj se jam niná, romanopan* jis jepa püné jomica tulucj jipj. 
Jesüs vele jupj p'iyá jepa püné. Yom pjaní nin vele jepa püné wa jupj, 
enemigo jupj romanopan jis jepa püné lal. 

13Pilato nin tjapjaca na yupj tjowelepj, pje'á tjac' Jesús lal. Pilato 
silla casá tjá'asa nin la veles ncu cus ntülüs Jesás. Nin mpes niná 
sillas. Jupj palá 'etjele na silla casa'á, pjü jus nlay jupj ca mveles 
quinam ncu sa tül. Silla nt'a Gabato ló ne'aj. Ncupj velecj “Pe Noypan 
'Ama'á". 14 Judiopan* newa fiesta lajaytsja, fiesta “Dios Qjuis Capa 
Nipj Tjemey"* ló. Yacjaj pjü 'ücj lajaytsja ya mpes, ya ma polel tsji' la 
mijicj fiesta mpes. Lots'ac! culupwen nt'a já'asa nas. Pilato judiopan 
jis lal tjevele quinam: 

— Jus tjunuca nujepa püné. 

15Pilato nin tjevele na, yupj yümücj tjowelepj: 

—iTjü'ü'na jupj! iTjü'ü'na jupj! Cruz* po'o tjevyala, mpa'is. 

Pilato tjevele yupj jis lal: 

—Malala nyuca nujola nun. Malala nin nujisas napj ca müjütütj 
yupj ca cruz* po'o mvalacj nujepa püné. 

Sacerdote* noypan jupj wola tjowelepj: 

—Romanopan* jis jepa püné, cupj qjuis jepa püné jupj. Leñ p'am. 

16Mpes Pilato tjijyü'ta yupj jisastsja jin ca nsem. Tjijyü'ta militarpan 
Jesüs cruz* po'o ca mvalacj. 

Yupj Jesús cruz po'o tjovalapj la 'ünan. 
(Mateo 27.32-44; Marcos 15.21-32; Lucas 23.26-43) 


17Niná tjijyü'ta mpes militarpan tjil Jesús lal. Jesús p'iyá cruz* 
tjyama jámatsja. Jay Pjucj Cjüele lotsja ne'aj, jupj tjemey nt'a. “Gólgota” 
tjowelepj judiopan* jis tin. 18Ne'aj Jesús cruz po'o tjovalapj. Niyom 
p'a wa mat'eyá cruz po'o jis tjovalapj wa p'a wa cruz po'ó. Jesús 
t'empe jis tjovalapj. Jesús tóiicatsja culupwen yupj jis lal. 19Pilato 
tjijyü'ta tabla mpaquecj, Jesús jay pjucj nt'a lo valas cruz po'ó. Tabla 
niná mo'o tepyaca tsjan mpes cus túl Jesús. Ninana tepyacá niná: 

NINANA J ESÚS, NAZARET MPE 'ESEPJ. 
JEPA PÜNÉ JUPJ JUDIOPAN JIS LAL. 

20 Jesús cruz* po'o tjovalapj nt'a ne'aj way p'in Jerusalén nepem. 
Nin mpes judiopan* pülücj mo'o tjowelepj niná mo'o tepyacá. Jis tin 
cont'e mpes tepyaca, judiopan jis tin pjaní wa, pjaní wa romanopan* 
jis tin, pjaní wa griegopan* jis tin. 21Sacerdote* noypan judiopan sin 
popé, ma jisastsja niná tepyacá. Mpes yupj Pilato lal tjowelepj: 

—Po ma tepyaca: Jepa püné jupj judiopan* jis lal Más 'ücj mpaquen: 
“Ninana yomen tjevele jupj jepa püné judiopan mpes”. 

22Pilato yupj jis wala tjevele: 

—Napj tepyac jinwá ma'ajam lovin. 

23Militarpan Jesüs cruz* po'o tjovalapj na, natj yupj Jesüs jas quip. 
Militar yulupjana játjatsja ne'aj, mpes Jesús jas quip la tequemaii, jis 
tja'ayapj yuwá, yulupjana yuts'a'á. Natj wa Jesús jas quip wampa, 
pajal 'üsüs waytsja niná. Jupj jas quip wampa jus tjulul tulucj, jas 
toptsja la p'in. 22Mpes militarpan yuwá tjowelepj: 

—Po ma la tequemam niná. Mpjelaquecj nucucj pjacj nta'es niná. 

Ne nin la tjajay yupj. Dios Popel tjevele ca nin la mijicj yupj, ne 
t'üc! way nin la tjajay, jupj Popel tjevele jinwá. Dios Popel tjevele: 

“Nin quip la tequemaii, jis tja'ayapj yuwá. 
Tjepjelañ tjunuc pjacj nta'es nin quip." 
Ne nin la tjajay militarpan. 

25P'a wa ne'aj lejeñitsja cruz* toñca nt'a, ne'aj p'intsja 'in. Pjaní 
wa Jesüs jamaytsja, pjaní wa Jesás jomapj, pjaní wa María, Cleofas 
jats'om, pjaní wa María Magdalena lotsja jupj. 26Discípulo* pjaní 
ne'aj p'in toñca watsja cruz toñca nt'a. Jesús pajal quelel líjitsja jupj. 
Mpes Jesús tjinyuca na discípulo niná ne'aj way p'in jamay toñca 
mpe, jupj tjevele jamay lal: 

—Namay, niná jipj jetjam quinam. 

27 Jesús tjevele wa discípulo* niná lal: 

—Ninana jemay quinam. 

Mpes nin jawas p'iyá discípulo* niná Jesús jamay lal tjemey jupj 
wo nt'a lo püt'üs. 


Jesüs tepe'e. 
(Mateo 27.45-56; Marcos 15.33-41; Lucas 23.44-49) 

28Locopyaya Jesús seletsja pjü t'üc' la tjiji Dios jostsja jin. 

—'Üsü nive —tjevele jupj. 

Dios Popel tjevele nin ca mveles, mpes niná tjevele na, t'üc' la tjiji 
Dios Popel tjevelá. 

29Uva 'üsü 'ona ne'aj já'asatsja botella mo'ó. Mpes esponja* tji'its'a 
la tjajay uva 'üsú lal, yo hisopo* ló po'ó tsupapj, viyá tecyacaná Jesús 
lo müs. 30 Jesús tjümü'ü na niná, tjevele: 

—T'üc! la tjejay quinam. 

Tjevele na, jay t'yoca, tepe'e. 

31Nin jawas pjü 'ücj lajaytsja ya mpes, ya ma polel tsji' la mijicj 
fiesta mpes. Judiopan* ma jisastsja niyom jis p'üy newa cruz* po'o 
velañ ts'ac! nina yupj ma polel tsji' lajay na, sábado* nsem. Sábado ma 
tsji' lajay jawas tsjay 'üsüstsja fiesta mpes. Nin mpes yupj la tjomon 
Pilato lal militarpan niyom jis tecj la 'ul, más 'in lei way nca'liñ. La 
tjomon wa pala jis la cutj jis p'üypan tecya'liñ na. 32Mpes militarpan 
cruz tjelejeñ nt'a tjil. Nin jawas p'iyá niyom mat'e cruz po'o tjovalapj 
Jesús lal. Quina yom mwalá tüecj la tju'ul. Locopyaya yom ma'ajapj 
tüecj la tju'ul wa. 33Ma la tju'ul Jesús tüecj. Jesús toñca nt'a ne'as 
tjiquil na, jus tjunuc nas tepe'e quinam. Mpes ma tju'ul jupj tüecj. 

34Militar pjaní Jesús wüints'il po'o tsjyaca yo jay ts'ülül lal. Lei 
way 'as tepyala, 'üsü wa tepyala. 35Napj p'iyá tjinyuc nin tepyalá, 
mpes velé napj tjinyuc. Velé t'üc' velé. Nin velé ca 'ücj mponé wa nun. 
36Pjü niná tepyala pjü nin la pal Dios Popel tjevelá. Jupj Popel vele: 
“Jupj cjüele popé ma ca pjaní la c'ulim". 37P'a nt'a Dios Popel mo'ó 
vele wa: “Jupj 'atsjac, tjü'ünan, jus nucucj wa ca yupj". 


Jesús jüp'üy tüpüntüpj pe jul mo'ó, neven nt'a. 

(Mateo 27.57-61; Marcos 15.42-47; Lucas 23.50-56) 
38Pjü nina tepyala na, yom pjaní Pilato nt'a tjemey, la tjemyona 
Jesús jüp'üy la toc. Pilato tjevele 'ücj la ta'es jupj jüp'üy, mpes tjac!, 

palá nt'ya jüp'üy. Yom nin la tjijá José lotsja. Arimatea mpe 'eseptsja 
jupj. Jesús discípulo* watsja. Lecj jéyatsja la p'in judiopan* jis jepapan 
jis lal, mpes lyájasa wínetsja püna p'in; püna ma véletsja la p'a jis lal 
jupj cus tecyoñca Jesús. 39 Nicodemo tjac! wa José lal Jesús jüp'üy la 
ta'es. Püna jupj püste na tjac!, tjinyuca Jesús. Nicodemo pomada teque'e 
Jesüs jüp'üy jas la cjolol. Pomada mirra* mpes la tjajay, áloe* mpes 
la tjajay wa, 'üsüstsja pajal. Pomada pajal püné teque'e, quintal pjaní 
jinwá tü waytsja. 4? Mpes yupj manas tjat' Jesús jüp'üy, 'ücj la tjajay la 
toc, judiopan lajay jinwá. Pomada pülül jas tjocjolol, jas tjüwü'ün Jesús. 
41 Ne'aj way p'intsja Jesús cruz* po'o tjovalapj mpe, ne'aj sin lejeü. Sin 
lejeii nt'a pe jultsja, neven nt'a, tecya'liñ mo'o la püntüpj. Newa mo'o 
püntü secj tepe'á pe jul mo'ó. 42Mpes Jesús jüp'üy pe jul tüpüntüpj, 
ne'aj p'intsja mpes. Ts'ac' nina nasa cyawájatsja, ts'ac! 'ücj lajaytsja ya 
mpes. Ya ma ca polel tsji' la mijicj. Nin mpes ma p'a wa la tjajay. 


Jesüs jas tjijyünsa la püt'üs niswá. 
(Mateo 28.1-10; Marcos 16.1-8; Lucas 24.1-12) 
2 0 1Domingo na, María Magdalena ne'as tjemey pe jul nt'a. 
Pajal püstaptsja, jaw secj p'in. Jupj tjinyuca jun vilicj jun 

cjol quinam. Pe jomwen jul nt'a tjo'onsopj nawaja'a, jas tentené, jun 
cjol tepyala quinam. 2Mpes ts'üequené, Simón Pedro nt'a tjemey, 
discípulo* p'a wa nt'a wa. Jesús pajal quelel líjitsja discípulo nina. 
María Magdalena tjevele yupj jis lal: 

—Yupj pje'á tjaman qjuis Jepa jüp'üy pe jul mpe. Cupj ma selecj 
ca'aj tüpüntüpj jupj. 

3Mpes Pedro tjemey. Discípulo* ma'ajapj cus tecyorca. Pe jul nt'a 
jiltsja Jesús jüp'üy tüpüntüpj nt'a. ^Manas ts'equeneñ, mop'in discípulo 
ma'ajapj más 'in yümücj tjemey, más 'in leñ way ne'as tjemey pe jul nt'a. 
5Jay t'yoca, tjinyuca. Tjinyuca pülül newa patja, jüp'üy len. Ma wama 
tjemey jupj. 6Locopyaya ne'as tjemey wa Simón Pedro. Jupj pe jul tjemey. 
Tjinyuca wa pülül newa ne'aj pátjatsja. 7Tjinyuca wa pülül jay tsyú'patsja 
jas tjan tüpü'ü, jas tjüwü'ün pü'ütsja. Ma pülül la p'a lal pü'ütsja. 

8Discípulo* ma'ajapj mwalá way ne'as tjemey pe jul nt'a, jupj newa 
pje'á toiica. Simón Pedro wama tjemey na, discípulo ma'ajapj wama 
tjemey wa. Tjinyuca wa, mpes jupj tepyona Jesús niswa pü'ü. ?Newa 
ma sin !yüsatsja Dios Popel tjevelá Jesús mpes. Tjevele tepe'e na, Dios 
jostsja jupj ca jas müjünsüs, mpü'üm niswá. 10 Discipulopan manas 
pje'á tjiquil pe jul mpe, jis wa nt'a tjil yupj. 

Jesús jüp'üy tjaman, tüpüntüpj pe jul mo'ó. (San Juan 19.42) 


María Magdalena jus tjinyuca Jesús. 
(Marcos 16.9-11) 
11 María Magdalena newa pje'á tóncatsja pe jul nt'a, li piyutsja. Newa 
li piyutsja, jay t'yoca, tjinyuca pe jul mo'ó. 12Jupj tjinyuca angelpan* 
mat'eyá. Pje way sin quiptsja yupj. Jesús tüpü'ü nt'a játjatsja yupj. Jesús 

jay pjucj tüpü'ü nt'a já'asatsja pjaní wa. Tsjom tapatja nt'a já'asatsja 
ma'ajapj. 13Yupj la tjü'üy María Magdalena lal: 

—¿Tsjan mpes li piyun? 

Jupj tjevele yupj jis lal: 

—Yupj pje'á la ts'i Nejepa, ne ma selé ca'aj tüpüntüpj jupj. 

14Nin tjevele na nina, cjüipe tjinyuca. Jupj jus tjinyuca Jesús tóricatsja 
ne'aj. Ma seletsja jupj Jesús. 15 Jesús la tji'yüya jupj lal: 

—éTsjan mpes li piyun? ¿Pjacj le pal jipj? 

María Magdalena jólatsja jupj sin lejeñ nt'a tsji' líjitsja. Mpes tjevele 
Jesüs lal: 

—Jipj tjyam tepe'á, nawala tjevele ca'aj tjyam tipyüntün jupj. Mpes 
napj ca mis, ca man 'üsüs nt'a. 

16 Jesás jupj ló tjevele. 

—María —tjevele jupj. 

Mpes María niswa cjüipe tjinyuca, tjevele Jesüs lal: 

—Raboni. (Ninana javelepj judiopan* Dios mpes sin 'yüsa liji lal.) 

17 Jesús tjevele jupj lal: 

— Po ma ntjutjilila. Custjay wine secj Mpapay pü'ü nt'a. Mpes jutja 
quinam napj mpülücpan nt'a. Tjevele yupj jis lal napj ca mis Mpapay 
pü'ü nt'a. Jupj napj Mpapay, nun jis Papay wa. Jupj napj Dios, nun jis 
Dios wa —nin tjevele Jesüs. 

18Mpes María Magdalena tjemey, tjevele discipulopan* jis lal: *Nasa 
jus tjinyuc qjuis Jepa Jesús”. Tjevele wa Jesús jupj lal tjevelá. 

19Nin jawas p'iyá, domingo püste na, discipulopan* 'a jis tjimyula 
wa mo'ó. Lacj jeyaptsja yupj judiopan* jis jepapan jis lal, mpes jun 
t'olon jun vilicj. Leñ way Jesús lay tepyala yupj jis lal. Yupj lejeñ 
culupwen nt'a tóñicatsja jupj. Tjevele yupj jis lal: 

—Ma nujola t'as pjü mpes. 'Üsüs mpatjaqué. 

20Niná tjevele na, jis tje'yaya tjunuc jupj mos, wüints'il 'at'anca nt'a 'ots'ipj. 
Discipulopan* pajal 'ücj jisastsja jus tjunuc. 21Jupj niswa tjevele yupj jis lal: 

—Ma nujola t'as pjü mpes. Mpapay nin tjejyama nosis casá. Nin 
p'iyá napj nusin jyam quinam, ca nun tsji' la müjí napj mpes. 

22 Nin tjevele na, yupj lejeñ nt'a tana tjejyó. Tjevele yupj jis lal: 

—Na'ata nun Dios Cjües. 23Napj nu 'ya nun 'ücj la p'a jis lal welé 
Dios perdonar la siji quinam yupj malala la tjajay. Nun welé na niná, 
t'üc! way Dios perdonar la siji. Nu 'ya wa 'ücj welé la p'a jis lal Dios 
newa ma perdonar la siji yupj malala la tjajay. Nin welé na, t'üc' way 
Dios ma perdonar la siji —nin tjevele Jesús jupj discipulopan* jis lal. 

Jesús lay tepyala Tomás lal. 


24 Jesús tjac! na discipulopan* tjatja nt'a, leñtsja Tomás. “Pjaní Popa 
Mat'eyá” lotsja wa Tomás. Jesús apostolpan* dóceya popa watsja jupj. 
25Mpes locopyaya discipulopan p'a witjacj Tomás lal tjowelepj: 

—Nasa jus tjinyucucj qjuis Jepa Jesús. 

Tomás tjevele yupj jis lal: 

—Napj ma nyuc clavo mo'o t'yüjü mpe jupj mos nt'a, napj ma mo'o 
se jam namas clavo mo'o t'yüjü mpe, napj ma ca cüpon t'üc' way jupj 
pü'ü niswá. Napj ma namas mo'o se jam wüints'il 'at'anca mo'ó, ma 
ca cüpon napj. 

26Locopyaya, ts'ac! ocho tjejyawca na, Jesús discipulopan* niswa 
wa mo'ó 'a mulú tjatja. Tomás yupj jis lal já'asa watsja quinam. Jun 
t'olontsja jun vilicj; Jesús lay tepyala la p'in yupj jis lal. Yupj lejeü 
culupwen nt'a tóncatsja. Tjevele: 

—Ma nujola t'as pjü mpes. 'Üsüs mpatjaqué. 

27 Nin tjevele na, tjevele wa Tomás lal: 

—Tjinyuca namas. Myas mo'o jas tjejyama namas mo'ó, clavo mo'o 
tjemey mpe. Myas mo'o jas tjejyama wa newints'il mo'ó. Ma pajal jey 
c'a t'as jipj. Tepyona jipj napj pü'üs niswá —nin tjevele Jesás Tomás lal. 

28 Tomás Jesús lal tjevele: 

—Jipj napj Nejepa, jipj napj Dios wa. 

29 Jesús tjevele jupj lal: 

—Jipj nus tjinyuc mpes pyon quinam jipj. Pla wa ma nus tjunuc, mop'in 
japon yupj. Nin mpes yupj pajal 'ücj jisas liji Dios —nin tjevele Jesüs. 


Ninana papel pjü sin 'yiisa liji Jesús ne Dios Jatjam. 


30Jesüs discipulopan* tjunuc jupj la tjiji. Papel niná vele wa tsjan 
Jatjam. Discipulopan tjunuc pajal la pülücj 'üsüs la tjiji papel niná 
ma pjü way vele. 31 Nepénowa tepyaca p'in. Tepyaca nusin 'yiisa lo 
jay, ne ca mponé nun Jesús ninana Yomen Dios jas tjejyama qjuis 
capj la p'acj. Dios Jatjam jupj. Mpes nun poné na jupj lal, Dios lal ca 
mpatjaqué lovin, nun Jesús cus tocoiicó mpes. 
2 ] 1Locopyaya Jesús niswa lay tepyala discipulopan* jis lal, 'üsú 
püné la nt'a. Tiberias lotsja jupj, 'üsú. Pajal la pünetsja, pajal 
campwila watsja. Ninana Jesús la tjiji lay tepyala na. 2Discipulopan 
nepenowá 'a mulú játjatsja. Simón Pedro pjaní watsja, pjaní wa Tomás 

(“Pjaní Popa Mát'eya" lotsja jupj), Natanael pjaní wa. Natanael Caná 
mpe 'eseptsja, Galilea mpe se jütütj mpe. Zebedeo jatjampan yupj jis 
lal jatja watsja. Discipulopan p'a wa mát'eya yupj jis lal jatja watsja. 
3Simón Pedro yupj jis lal tjevele: 

—Napj ca mis nts'icjucj. 

Pjü way p'a witjacj jupj lal tjowelepj: 

—Ncupj ca nlaca wa jipj lal. 

Mpes yupj tjil. Barco* jul mo'o tjil la ts'icjucj; mop'in püste cus 
tüpwes ma la tocoy yupj. 4Nasa quelel jyawca na, 'iisú la nt'a tóñcatsja 
Jesús. Discipulopan* ma salejeptsja jupj Jesús. »Mpes Jesús tjevele 
yupj jis lal: 

—éNcu nasa to'á cjulun? 

Yupj wola tjowelepj: 

—Cjuwá. 

6Jesüs tjevele yupj jis lal: 

—Barco* li'inyampe la ts'iyá ataraya. Ne'aj pje'á la ncoyé ca. 

Mpes yupj mo'o la ts'i ataraya Jesús tjevele nt'a. Pajal pit'a tepyala 
ataraya cjulun lal, mpes yupj ma polel wama tüpüntüpj atarayas 
barco* mo'ó. Tütsja pajal. 7 Jesús pajal quelel líjitsia discípulo* pjaní. 
Ninana discípulo Pedro lal tjevele: 

—Üsú la nt'a toñca ncupj qjuis Jepa jupj. 

Jupj tjapjaca na niná, jupj pülül pje'apa jas tücüi'pe. Jupj jas tji'ipje yas 
nam cjul la ts'icjucj. Mpes jas tücüi'pe na, 'üsü mo'o ntolo, la tjemyaya 
tjemey 'üsü la nt'a. 8La p'a discipulopan* barco* mo'o tjiquil, la tjolocjocj 
cjulun ataraya mo'ó. Barco campa tuluctsja 'üsü la nepem. Ne'aj waytsja 
p'in, cien metro ca nacj. 9'Üsü la nt'a tjil na, 'etsjecj 'awa tjunuc. Cjul 
püné 'yúmatsja, pan jatja watsja ne'aj. 10Jesás tjevele yupj jis lal: 

—Cjul nepénowa nca'á ma 'e, cjulun po quina 'its'u'cá popé. 

11 Mpes Simón Pedro barco* mo'o tjemey niswá, ataraya 'üsü la 
nt'a la tjelyo'cja. Cjul noypan pajal pülücj mo'o pátjatsja, ciento 
cincuenta y tres mo'o pátjatsja. Mop'in ma t'anca ataraya. 12Jesüs 
tjevele discipulopan* jis lal: 

—Nculá nlajá. 

Ma yupj popa quelel la 'üytsja Jesús pjacj ne jupj. Yupj jus nlay 
qjuis Jepa Jesús jupj. 13Jesüs 'awa nt'a tjac!, pan nt'ya, pjü jis tje'yaya. 
Cjulun jis tje'yaya wa. 

14Nasa la cónt'eya Jesús lay tepyala jupj discipulopan* jis lal, jupj 
jas tjijyiinsa, niswa nyucunú tepyala na. 

Jesús Pedro lal tjevele. 


15Yupj tecyawaja tjalá naya, Jesús Simón Pedro lal tjevele: 

—Jipj Simón, Jonás jatjam. ¿Ncu más quelel la nejay jipj yupj jis lal? 

Jupj tjevele Jesús lal: 

—Jipj napj Nejepa. Jipj selen napj quelel la 'ejay. 

Mpes Jesás tjevele jupj lal: 

—Napj lal japon sin tjü'üsüs lis mijin napj mpes. Yupj napj no'oveja* 
tsjictjacj jinwá. 

16Niswa tjevele Jesüs jupj lal: 

—Jipj Simón, Jonás jatjam. ¿Ncu t'üc' way quelel la nejay jipj? 

Jupj tjevele Jesús lal: 

—Jipj napj Nejepa. Jipj selen napj quelel la 'ejay. 

Mpes Jesús tjevele jupj lal: 

—Tjejyama napj mpes japon. Napj no'oveja* jinwá yupj. 

17 Jesás niswa tjevele jupj lal, la con tjevele nasa: 

—Jipj Simón, Jonás jatjam. ¿Ncu t'üc' way jipj quelel la nejay? 

Pedro 'aplijila tepyala la con la tji'yüya Jesús ncu quelel liji jupj. 
Jupj tjevele Jesús lal: 

—Nejepa jipj. Jipj selen pjü. Jipj jus nley napj quelel la 'ejay. 

Jesüs tjevele jupj lal: 

—Napj mpes japon sin tji'yüsa lis mijin napj mpes. Napj no'oveja* 
jinwá yupj. 18Jipj tjamacjastsja na, jipj jin quipaptsja, jipj jaytsja wa jipj 
quelel jaytsja nt'a. Co'müy na, p'a casá ca mpalas. Jepjel la mpactan 
ca, ne p'a ca jin nqui'pas. Jipj ma quelel jay nt'a ca mya manus. T'üc' 
way niná —nin tjevele Jesús Pedro lal. 

19 Jupj tjevele niná jas mü'üsüs la mijis nin ca mpalas Pedro lal, 
mpa'is jupj. Nin ca mpalas mpes ca p'a wa sin mü'üsüs Dios pajal 
'üsüs, pajal püné. Jesús niná tjevele na, tjevele wa Pedro lal: 

—Ncapj tecyorica jipj lovin. 

20Pedro la nujuya, tjinyuca. P'a discípulo* jus tjinyuca cjüil tjac'. 
Jesús pajal quelel líjitsja ninda discipulú. Jupj p'iyá Jesús jun 'asas 
tjemey discipulopan 'a mulú tjalá na, Jesús ma tepe'e na p'in. Jupj 
Jesús lal la tji'yüya pjacj ca mim jis lal ncuwim jupj enemigopan jis 
la tjilil jupj. 21 Mpes Pedro jus tjinyuca na niná discipulú, la tji'yüya 
Jesús lal: 

—éTsjan ca mpalas niná yom lal? 

22 Jesús tjevele Pedro lal: 

—Ca nacj napj najas jupj pü'ü napj tjacuwis nas. Jipj ma ca nin jele 
nsem nepes. Ncapj tecyoñca jipj lovin. 

23 Jesús nin tjevele mpes, qjuis pülücpan pülücj tjowelepj niná 
discípulo* ma ca cüpa'is. Jesús ma tjevele niná discípulo ma ca mpa'is 
lovin. Jupj tjevele: “Ca nacj napj najas jupj pü!ü napj tjacuwis nas. 
Jipj ma ca nin jele nsem nepes.” 

24Napj p'iyá niná discipulú*. Napj p'iyá nin velé la p'a jis lal napj 
tjinyuc. Napj tepyac niná. Cupj selecj napj velé t'üc' way. 

25P'a wa pajal pülücj la tjiji Jesás, ma tepyac qui'á. Napj nola napj 
pjü cüpac, cjuwá nosis mo'ó ca'aj cüpajatj papel pjü. Nasa tecyawaja 
tepyac. 

Lucas papel tepyaca 
apostolpan la tjajay mpes 


Jesucristo tjevele Dios Cjües ncuwim. 


] 1Teófilo, püna 'in napj tepyac Jesucristo la tjijá. Tepyac wa jupj 

sin tji'yüsa la tjijá. 2Nosis nt'a tjuwine na, apostolpan* lis t'ya. 
Jupj tjijyü'ta yupj ca nin la mijicj jupj tjevele jin. Jupj tjevele Dios 
Cjües nin jostsja jupj velá. 3Jesucristo pajal malala tepyala, tepe'e. 
Locopyaya jas tjijyünsa, tüpü'ü niswá. Nin tepyala na, ts'ac! cuarenta 
lay tepyala apostolpan jilal. La pülücj lay tepyala. Jupj la tjiji mpes 
yupj sin tji'yüsa jupj tüpü'ü niswá. Jupj sin tji'yüsa lis tjiji Dios jyü'ta 
po'ó. ^La pjaní jis tjijyü'ta: 

—Ma pje'á lowa custjay Jerusalén mpe. La tjunucü nun Dios Cjües 
jac' mpes. Mpapay tjevele jupj Cjües jas majamas nun nt'a. Napj 
tjevelé nun jilal nin ca mpalas. 5Juan bautizar* lis tjiji 'üsü mpes la 
p'in. Más 'üsüs ca nu mpalas quinam. Dios ca nu ma'ayas jupj Cjües. 
Ts'ac' pjaní way p'in tepyala na ca nin mpalas —nin tjevele Jesucristo. 


Jesucristo tjemey tsjun po'ó. 


6 Apostolpan* 'a jis tjimyula na Jesucristo lal, tjowelepj jupj lal: 

—Qjuis Jepa, jipj selen la p'a way jajütütj quinam israelpan* jis lal. 
¿Ncu leñ way ca mal yupj, israelpan jis la jütütj yup) p'iyá? ¿'Ona ca 
nin la mijin, Dios Popel vele jinwá? 

7 Jesucristo jis wala tjevele: 

—Mpapay jos nun ma ca jus nlayé tsjan jawas ca nin mpalas. Jupj 
p'in selé tsjan jawas niná ca la mijis israelpan* jis lal. 8Najas p'a wa 
ca jus nlayé. Dios Cjües nujisas mo'o tjemey na, ca 'üsüs polel la müjí 

Jesucristo tsjun po!ó tjemey. (Hechos 1.9) 

nun. Ca polel mvelé la p'a jilal napj mpes. Napj mpes solejé mpes ca 
mvelé. Nin ca la miijí Jerusalén nt'a, Judea nt'a 'ots'ipj, Samaria* nt'a 
'ots'ipj, nosis casá jas tüpwes ca nin la müjí —nin tjevele Jesucristo. 

9 Jesucristo t'üc' tjevele na, Dios tsjun po'o tjemyana jupj. Tjemey 
na, apostolpan* jus tjunuc. Mol mo'o tjemey. Mol mpes ma polel jus 

tjunuc tsjun po!ó tjemey na. 10Newa januctsja. Januctsja na, ángel* 
mat'e lay jis tepyala yupj nt'a. Niyom jinwá yustaptsja yupj. Yupj sin 
quip pje waytsja. 11 Tjowelepj: 

—¿Tsjan mpes tsjun po'o nucú? Tjunuc Jesucristo tjemey tsjun po'ó. 
Nin p'iyá ca ncuwim niswá —nin tjowelepj. 


Yupj la t'apj Matías, apóstol nsem jupj. 
12Mpes yupj tjil joc' mpe, joc! niná Olivos ló. Tjil Jerusalén nt'a. 
Ne'aj p'intsja; judiopan* !ücj ne!aj tjil sábado* na, nin jawas ma polel 
campa jiltsja. 13 Wosis cuarto viyapa mo'o tjil. Ne'aj tapátjatsja yupj 
quinam, apostolpan*. Ne'aj tjátjatsja Pedro, Jacobo 'ots'ipj, Juan 'ots'ipj, 
Andrés 'ots'ipj. Tjátjatsja wa Felipe, Tomás 'ots'ipj, Bartolomé 'ots'ipj, 
Mateo 'ots'ipj. Tjátjatsja wa Jacobo (jupj ne Alfeo popa), Simón 'ots'ipj. 
(Simón le palánatsja jepa lal, jepa israelpan* popa tulucj. Nin mpes 
"Israel Mpes Jola" lotsja wa jupj.) Judas já'asa watsja (jupj ne Jacobo 
pópatsja). 14 Pajal la pülücj 'a jis tjimyula jis la veles Dios lal. Nequem 
nepenowá tjiquil wa, Jesucristo jamay 'ots'ipj, Jesucristo jatjaypan 
'ots'ipj, tjiquil wa; 'a jis tjimyula yupj tjatja nt'a. 
15P!a jawas Jesucristo lal japon witjacj ciento veinte 'a jis tjimyula. 
Pedro jas tjijyünsa, tjevele: 16*Natjampan, nun solejé püna David” 
papel tepyaca Judas po'ó. Tepyaca Dios Cjües jostsja nin tepyaca jupj. 
Tepyaca Judas ca nin la mijis, ne nawaja'a Judas nin la tjiji David 
tepyaca jin p'iyá. Dios Popel tjevele ca nin la mijis, mpes nin la tjiji. 
Judas niyom jis ticyuna, Jesucristo la tjilil. 17 Judas cupj sin pópatsja. 
T'üc' way Jesucristo la t'ya jupj 'ots'ipj, Dios mpes tsji' la tjiji 'ots'ipj. 
18 Mop'in nin, pasal malala la tjiji Jesucristo lal. Yupj t'emel tja'ayapj 
Judas, jupj malala la tjiji mpes. 'Amá jaylacj la tjiji t'emel nina mpes. 
Ne'aj wolap'a'a tyüla, jupj col tjopjolta. Juts'ul pje'á pala tinca. 19Pjü 
way Jerusalén po'o patja sin tji'yüsa nin tepyalá. Mpes 'amá niná 
jupj jaylacj la tjiji yupj ló la t'apj. Acéldama lotsja momas ne'aj. Yupj 
jis tin javelepj yupj, mpes Acéldama javelepj. Cupj velecj: "Amá 'As' 
", Pedro nin tjevele. 
20Pedro tjevele niswá: *Püna Dios mpes tjenejets'eñ tapac mo'ó 
yom pjaní tepyaca Judas pot'ó: 
‘Pjü ca mal jupj wo mpe. Wo mo!ó cjuwá ca nsem. 
Ma ca p'a mpü'üm jupj wo nt'a. 
Jupj ma polel sin 'yiisa la mijis quinam. 
La p'a ca nin la mijis quinam jupj la tjijá”, 

nin tepyaca yom pjaní. 21Mpes yom p'a wa apóstol* nsem qjuisas, Judas 
tepe'e mpes. Ca mveles la p'a jilal Jesucristo jas tjijyiinsa, pü!ü niswá. 
La p'a pülücj lovin qjuis capj tocoñ, qjuis Jepa Jesucristo cus tecyoñcocj 
na. 22Yupj qjuis capj tocoñ, tjunuc Juan el Bautista bautizar” la tjiji 
Jesucristá. Lovin qjuis capj tocoñ. Yupj tjunuc pjü way Jesucristo la tjijá. 
Jesucristo qjuisin tji'yüsa la tjiji na, pjú tjepjyacañ yupj. Cupj qjuilal 
tjelejeñ, Dios jupj tiemyana na tsjun po'ó. Mpes yupj sin popa ca pjaní 
la nt'acj. Jupj nin p'iyá la mijis cupj lijicj jinwá. Ca mveles Jesucristo 
jas tjijyünsa, pü'ü niswá", nin tjevele Pedro yupj jilal. 

23 Mpes niyom mat'e lis t'apj. Pjaní Matías lotsja. Pjaní wa José lotsja. 
José cónt'eya lotsja jupj. Barsabás lotsja wa, Justo lotsja wa. 2425Lis t'apj 
na, tjowelepj Dios lal. Tjowelepj: “Jipj cupj qjuis Jepa. Qjuisin 'yüsa la 
mijin tsjan más 'ücj la mijicj cupj. Judas apóstol* waytsja jupj. Tepe'e 
quinam jupj; malala nyuca la tjiji, ne nin. Quina cupj quelel la nt'acj p'a 
wa, apóstol ca nsem jupj. Mpes jupj ca qjuis capj ncoiicos. Ca mveles wa 
la p'a jilal Jesucristo niswa pü'ü. Jipj selen tsjan yola pjü way. éCana 
más 'ücj jipj lal cupj la nt'acj apóstol nsem jupj?" nin la tjü'üy Dios lal. 
26 Yupj la t'apj tjunuc cana más 'ücj la nt'acj. Matías la t'apj. Apóstol 
tepyala jupj. Jupj lal apostolpan doce waytsja niswá. 

Dios Cjües tjac' Dios ts'uyupj nt'a. 

2 1P!a jawas judiopan* fiesta lajaytsja, fiesta nina Pentecostés* ló. Nin 

jawas tjejyawca na, pjü Dios tstuyupj 'a jis tjimyula wa nt'a. 2Leñ way 
pasal yümücj pjactsja tsjun po'ó, lüpjü pajal püné jinwá. Yümücj pjac yupj 
nt'a tjac'. Más yümücj pjactsja quinam, nin tepyala yupj tjátjatsja nt'a. 
3'Awa wolaqué jinwá tjunuc. Tsjictjacj jis tepyala 'owus, jis capa nt'a jis 
tjiquil. 4Nin tepyala na, Dios Cjües yupj jisas mo'o tjemey. La p'a jis tin 
tjowelepj, yupj p'iyá ma sin 'yúsatsja. Dios Cjües nin la tjiji mpes yupj 
'ücj tjowelepj la p'a jis tin. 

5Judiopan* pülücj pátjatsja quinam Jerusalén po'ó. Jun ta'á nosis 
mpe jiquiltsja jis la püt'üs Jerusalén po'ó. Yupj pülücj way po quelel 
lajaytsja Dios jos jin. 6 Yümücj pjactsja tjepjyacañ na, tjiquil Dios ts'uyupj 
la jis tjimyula nt'a. Ma sin tyüsatsja tjunuc yupj. Ma tjunuctsja püna 
p'in. Dios ts'uyupj tjoweleptsja yupj jis tin. Judiopan p'a mpe 'esepj 
jis tin 'ücj tjowelepj yupj. 7Mpes judiopan po yólatsja nin tepyala, 
tjunuc mpes. Tjowelepj: 

—Yupj Galilea mpe ne'espan. 8¿'Onin ne nin javelepj yupj? Quina 
'ücj javelepj pjü cupj qjuis tin. Nin p'iyá tjevelecj cupj tsjictsja na, 

'Awa wolaqué jinwá tjunuc. Tsjictjacj jis tepyala 
'owus, jis capá nt'a jis tjiquil. (Hechos 2.3) 


nin javelepj quinam. ?Cupj nepenowá Partia mpe ne'espan. Cupj 
nepenowá Media mpe ne'espan. Cupj nepenowá Elam mpe ne'espan. 
Cupj nepenowá Mesopotamia mpe ne'espan. Cupj nepenowá Judea mpe 
ne'espan, nepenowá Capadocia mpe ne'espan 'ots'ipj. Cupj nepenowá 
Ponto mpe ne'espan, nepenowá Asia mpe ne'espan 'ots'ipj. 19 Cupj 
nepenowá Frigia mpe ne'espan, nepenowá Panfilia mpe ne'espan 
'ots'ipj. Cupj nepenowá Egipto mpe ne'espan. Cupj nepenowá ne'aj way 
tepyatjaquecj Libia po'ó, ne'aj way p'in Cirene mo'ó. Cupj nepenowá 
Roma mpe ne'espan. Cupj popé nepenowá judiopan* tulucj, mop'in 
judiopan jinwá japon yupj quinam. !! Cupj nepenowá Creta mpe 
ne'espan, nepenowá Arabia mpe ne'espan 'ots'ipj. Pjü cupj qjuis tin, 
'ücj javelepj yupj. Dios püné mpes 'ücj nin javelepj —pülücj tjiquil 
nin tjowelepj. 

12Tjiquil witjacj po yólatsja nin tepyala mpes, tjunuc mpes. Jis la 
tjü'üy yupj yuwá: “¿Tsjan mpes nin pyala nina?” nin la tjü'üy. 133 Mop'in 
yupj nepenowá la tjüpjüts'ün. Tjowelepj 'üsü jis tjemyona p'in yupj. 

Pedro tjevele Jesucristo po!ó. 


14Quina apostolpan* dóceya sin tjüjünsüpj. Pedro tjevele pjü jilal ne'aj. 
Yümücj tjevele pjü jis la pjac. Tjevele: “Quelel velé pjü judiopan* jilal, 
pjü judío tulucj jilal 'ots'ipj. 'Üsüs tjapja'aqué nun. 15Nun nepenowá 
tjowelé niyom nenem 'üsü jis tjemyona. Müsü secj yupj. Püstapj custjay. 
Nueve p'in quinam. 16Joel tjevele niná ca mpalas. Profétatsja* jupj; 
tjevele Dios tjevelá. 17Ninana Joel tjevele Dios p'iyá tjevelá: 
“Pla jawas napj ca jis ma'ayá napj Neqjues 
gente pjü way jis lal la püt'üs. 
Nun sejatjampan ca mvelecj la p'a jilal napj mpes. Nin ca la 
mijicj wa nun jis cucuspan. 
Napj ca la mejay tjamacjaspan ca nucucj 
napj ca sin mü'üsüs la mejay. 
Niyom co'müypan püste ca nucucj, 
mpes ca sin mü'üsüs la mejay napj. 
18 Napj ca jis ma'ayá napj Neqjues napj nomozopan jis lal la püt'üs. Nin 
ca nsem nomozopan niyom jilal, nomozopan nequem jilal 'ots'ipj. 
Jupj pajal ca jis capj mp'a'sas. Nin mpes 
yupj ca 'ücj mvelecj la p'a jilal napj mpes. 
19 P'a casá la mejay tsjun po'ó. 
P'a casá la mejay nosis nt'a 'ots'ipj. 
Nusin mü'üsüs la mejay püné napj. 
'Os ca nucü nun. Ca nucü wa 'owus. 
Pajal ca musques ca nucü. 
20 ots'ac! püste ca nsem. 
Mümiüy 'as jin justa nsem ca. 
Nin tepyala nam, leii way pajal 'üsüs ca mpalas. Pjü ca nucucj 
Dios püné. 
Qjuis Jepa Dios ncuwim. 
21 Yupj la mon Dios lal jupj ca perdonar lis mijis qjuis Jepa Püné 
'üsüs la tjiji mpes, 
t'üc! way Dios ca perdonar lis mijis. 
Lovin ca mpatjam jupj lal. 
Pjü nin lajay, pjü ca mpatjam jupj lal. 
Joel nin tjevele Dios tjevelá", tjevele Pedro. 
22 pedro tjevele niswá: “Judiopan*, 'üsüs tjapja'aqué napj velé. Napj 
velé nun jilal Jesucristo po'ó, Nazaret mpe 'eseptsja jupj. Nun solejé 

la tjiji nusin 'yüsa la mijis Dios jas tjejyama jupj. Nun pajal nujólatsja 
jupj la tjiji mpes. Dios tje'yaya mpes pajal 'üsüs polel líjitsja. Mpes 
t'üc! way tsji' la tjiji Dios mpes. Newa nin, nun ma nusin tji'yüsa jupj 
tsji' la tjiji Dios mpes. 23Nun tsu'pá Jesucristo. Tja'ayá niyom malala 
witjacj cruz* po'o tjovalapj jupj. Tjü'ünan jupj. Yupj la tjajay nun 
jisastsja jinwá. Dios seletsja nin ca la müjí. Dios jostsja ca nin mpalas, 
mpes nin polel la tjüjí nun. 24Mop'in nyucunú jupj quinam. Dios jas 
tjijyünsa jupj, tepe'e na. Tüpü'ü niswá. Dios ticyuna jupj tecya'liü 
tjil mpe. Ma polel pü'ütsja ne'aj. Malala nyuca lajay p'in patja ne'aj. 
25Püna David* tjevele Jesucristo po'ó. Tjevele: 
“Napj selé Nejepa Dios lovin ncapj cyorica. 
Jupj ncapj p'ya'sa. Mpes ma nola pjü mpes. 
26 Mpes 'ücj najas pajal. Velé po 'ücj najas. 
Napj mp'üy mpa'is ca, 
mop'in selé 'üsüs ca ma palas. 
27 Dios ca ncunus napj neqjues tecya'liü tjil mpe. 
Napj jipj jits'a'á. Napj mp'üy ma ca majam 
la mijis jupj. 
28 Napj selé quinam 'onin la cüjay la püt'üs lovin. 
Jipj lal mpü'üs na, 'ücj najas nsem.' 
David nin tjevele püná Jesucristo po'ó. 
29"Natjampan, t'üc' way velé nun jilal David* po'ó, pajal püné waytsja 
jupj. Mop'in nin, jupj tepe'e, ne toc. Solejé toc nt'a. Polel nyucucj toc nt'a. 
30David profétatsja* jupj. Jupj seletsja jupj popa p'iyá pjaní, püs naya 
pü'ü, ca müjü'tüs israelpan* jilal jupj jinwá. Dios nin tjevele David lal. 
Tjevele t'üc! way mpalas ca niná. 31 Mpes David seletsja nin ca mpalas 
p'a jawasa, püs naya. Jas tji'yüsa Dios tjevele mpes, Dios tjevele jupj ca 
jas majamas Jepa Püné jis capj lo p'acj judiopan*. Mpes David tjevele 
jupj po'ó. Jupj tjevele Dios ca jas müjünsüs tepe'e mpe, mpü'üm niswá. 
Tjevele Dios ca ncunus jupj tecya'liñ tjil mpe. Tjevele Dios ca la mijis 
jupj jüp'üy ma ca majam. 32T'üc' way Dios nin la tjiji Jesucristo lal. Jas 
tjijyünsa jupj, la püt'üs niswá. Pülücj way cupj jus tjinyucucj jupj, niswa 
pü'ü tepyala na. 33Dios tjemyana jupj, jupj pü'ü nt'a. Tjevele ca ma'ayas 
jupj Cjües jupj lal, ne tje'yaya jupj. Jesucristo já'asa Dios li'inyampe 
quinam. Jesucristo jas tjejyama Dios Cjües cupj nt'a, mpes nin tjunucü, 
tjapja'aqué yacjaj. 34 David ma tjemey jupj jüp'üy lal Dios pü'ü nt'a. 
Jesucristo p'in jupj jüp'üy lal tjemey Dios pü'ü nt'a. David tjevele: 

*Qjuis Jepa Dios tjevele Nejepa lal: 

^Nt'i'isa napj li'inyampe. 
Jipj ca müjü'tün napj lal. 

35 Napj ca la mpalan jipj enemigopan jis lal. 
Napj ca la mejay jipj enemigopan 
tsjyam 'alá jatja jinwá. 
Nin ca la mejay jipj mpes, jipj napj lal jac' na." ' 
Niná Dios tjevele David Jepa lal. 

36"Judiopan*, nun tjü'ü'ná Jesucristo. Nusin tjü'üsüs t'üc' way 
Jesucristo Jepa Püné tepyala, Dios nin la tjiji. Dios jas tjejyama 
Jesucristo jis capj la p'acj judiopan", Pedro nin tjevele judiopan jilal. 

37 Judiopan* nin tjepjyacañ na, pajal 'aplijila jis tepyala yupj. Po 
yólatsja Pedro tjevele mpes. La tjü'üy Pedro lal, apostolpan* p'a wa 
jilal 'ots'ipj: 

—Qjuis catjampan, ¿Tsjan jos Dios cupj lijicj? —nin la tjü'üy. 

38Pedro jis wala tjevele: 

—-Aplijila t'as pjü malala nyuca la tjüjí mpes. Lovin 'üsüs la tjüjí quinam 
Dios jos jinwá. Dios jos cupj bautizar* la nujicj Jesucristo mpes. Mpes 
Dios ma ca jola nsem malala nyuca la tjújí. Ca jas majamas jupj Cjües 
nujisas mo'ó. 39 Püna Dios tjevele jupj ca jas majamas jupj Cjües nun 
nt'a nujos mo'o la püt'üs. Niná nin tjevele wa nun popa mpes 'ots'ipj, 
campa patja mpes 'ots'ipj. Qjuis Jepa Dios pasal pülücj lis t'ya jis la 
püt'üs jupj lal. Jupj jis capj p'ya'sa jis la pon jupj lal. Dios tjevele jupj ca 
jas majamas jupj Cjües pjü way yupj mpes 'ots'ipj —nin tjevele Pedro. 

40Pedro pülücj nin tjevele yupj jilal, tjevele niná Dios jos ca yupj 
la mijicj. Po jostsja mponecj, mpes tjevele: 

—Dios ca jis capj ntülüs malala nyuca lajay. Po ma yupj jinwá t'as. 
Más 'ücj nujisas nsem Jesucristo. Nin lojí Dios ma ca nucopj ntülüs 
—nin tjevele Pedro. 

41 Mil cónt'eya topon Pedro tjevelá. Bautizar* jis tepyala yupj. 

42 Mpes yupj lovin quelel sin 'yüsatsja apostolpan* tjowelepj mpes. 
Lovin 'a jis tjimyula, nin p'iyá yólatsja mpes. Lovin 'a muli tjalá, lovin 
yola tepyálatsja Jesucristo tepe'e yupj mpes. Lovin 'a mulú tjowelepj 
Dios lal. Nin la tjajay Jesucristo lal topon. 


Dios ts'uyupj lovin 'a jis tjimyula. Lovin 'üsüs la tjajay yuwá. 


43 Apostolpan* pajal 'üsüs la tjajay niyom p'in ma polel lajay jinwá. 
Nin la tjajay la p'a ca jus nlayecj Dios mpes tjowelepj yupj. Pjü po 

yola tepyala, yupj la tjajay mpes. 44Lovin 'a jis tjimyula. Nepénowa 
yupj sin popa cjuwatsja na, nepénowa se 'aptsja. 4»Nenéyawa t'emel 
cjuwatsja yupj nepenowá. Mpes la p'a vender la tjajay yupj yuts'a'á, 
t'emel tja'ayapj cjuwatsja mpes. 46 Yupj lovin 'a jis tjimyula Dios wo* 
nt'a. Lovin 'a mulá tjalá yupj jis wa nt'a. Pajal 'ücj jisas tepyala yupj. 
Tjuwi'iñ Dios lal. 47 'Üsüs tjowelepj Dios po'ó. La p'a wa gente pjü way 
yólatsja 'üsüs waytsja yupj. Püna ma japontsja, quina wa japontsja 
nepenowá, mpes pjü jyawca na p'a wa topon yupj, nin la tjiji qjuis 
Jepa Jesucristo. Ca mpatjam wa Dios lal. 


Pedro, Juan, tji'yü'sa la tjajay ma wine lal. 


1P'a jawas Pedro Juan lal tjemey Dios wo* nt'a. Las tres t'awaná 

tjil, judiopan* javelepj na Dios lal. 2Ne'aj tjá'asatsja yom ma 
polel wínetsja. Tsjom c'atsja jupj. Tsjicj way pepes ma polel wínetsja. 
Lovin ma polel wínetsja. Pjü jyawca na nepenowá tucuman jupj jun 
vilicj nt'a, Dios wo nt'a. Ne'aj tüpüntüpj jupj. Jun vilicj ne'aj “Úsiis 
Justa" lotsja jupj. Ne'aj t'emel la tjemyónatsja ne'aj tjelyawuñ jis lal. 
3Pedro, Juan, Dios wo wama quelel jiltsja, ne ma wine yus tjinyuca. 
La tjemyona t'emel ma'ayacj. ^La tjemyona na, Pedro, Juan, po jus 
tjunuctsja. Pedro tjevele jupj lal: 

——Cus 'unuca. 

5Mpes yupj jis wala yus tjinyuca. T'emel ma'ayacj jólatsja. 6Pedro 
tjevele: 

—Cjuwá napj nt'emel. P'a casá ca la mejay jipj mpes. Jipj ca mya 
"ü'süs Jesucristo nin polel la mijis mpes, Jesucristo Nazaret mpe 'eseptsja 
jupj. Mpes 'i jütütj, jin tjijyünsa, tjuwine —Pedro nin tjijyü'ta jupj lal. 

7Pedro yomen ma wine mos li'inyampe ntjúi'le, jas tjijyünsa. Leñ 
way jis tji'yü'sa jupj tsjom. 8'Ücj polel tóñcatsja jusapj. Ntolo, 'ücj 
jos tjuwine. Dios wo* wama tjemey Pedro lal, Juan lal wa. Ne'aj 
tjuwine, tólotsja, 'ücj jostsja mpes. 'Üsüs véletsja Dios po'ó. 9Gente 
ne'aj játjatsja tjunuc wínetsja jupj, tjepjyacai 'üsüs véletsja Dios po'ó. 
10 Yupj sa nuctsja jupj. Salejeptsja jupj p'iyá lovin tjá'asatsja jun vilicj 
nt'a, Dios wo nt'a, la tjemyónatsja. Tjunuc wínetsja quinam, mpes po 
yólatsja tji'yü'sa mpes. 


Pedro tjevele Jesucristo po'ó Dios wo mo'ó. 


11Pedro, Juan, tjelejeñtsja Dios wo" nt'a, corredor nt'a. Salomón* 
Corredor lotsja ne'aj, yupj tjelejeütsja nt'a. Yom tji'yü'sa newa 


El Nuevo Testamento en Tol de Honduras, 2da ed. ©2010, Wycliffe Bible Translators 


HECHOS 3 360 











Ma wine tji'yü'sa, tólotsja, 'Cj jostsja mpes. (Hechos 3.8) 


El Nuevo Testamento en Tol de Honduras, 2da ed. ©2010, Wycliffe Bible Translators 


361 HECHOS 3 


ntjüí'letsja Pedro, Juan 'ots'ipj, pajal !ücj Jostsja mpes. Gente pJü way 
ne'aj lei way tjiquil yupj nt'a. Po yólatsja pajal 'üsüs tepyala mpes. 
12Pedro jus nléyatsja yupj pajal yólatsja, mpes la tji'yüya yupj jilal: 
“Judiopan*, ¿tsjan mpes pajal nujola niná tepyala mpes? ¿Tsjan mpes 
po cus nucú? Nun poné cupj p'iyá 'ücj nin lijicj nina, mpes tji'yü'sa 
jupj. Nin tulucj. Nun poné cupj tsjay 'üsüs Dios lal ca nacj, mpes 
tji'yü'sa. Nin tulucj. Jupj tji'yü'sa Dios nin la tjiji mpes p'in. 13Jupj 
nun jis Dios. Jupj Dios Abraham” lal, Isaac lal wa, Jacob lal wa. Yupj 
pajal püna tapatja, nun yupj popa p'iyá püs naya potjaqué. Jupj nun 
jis Dios 'ots'ipj. Mpes Dios nusin tji'yüsa la tjiji pajal püné Jesucristá; 
jupj 'üsüs tsji' la tjiji Dios mpes. 

"Mop'in malala la tjüjí Jesucristo lal. Jis tja'ayá jupj nun jis jepapan 
jilal jis la 'ünan. Pilato quelel syóctetsja jupj; nun p'iyá malala nyuca 
tjowelé Jesucristo po'ó Pilato lal. 14 Jesucristo Dios juts'a'atsja, jupj Yom 
'Usiis Dios Lal. Nun nujisastsja Pilato ma syóctetsja jupj. Nujisastsja 
nsoctes gente si 'ü'na pin. 15T'üc' way pjü potjaqué Jesucristo mpes. 
Pero nun la tjüjí mpes, yupj tjü'ünan jupj. Tepe'e na, Dios jas tjijyünsa, 
tüpü'ü niswá. Cupj jus tjinyucucj. !6Jesucristo mpes yom ma wine 
tji'yü'sa. Nun su nucutsja jupj. Jupj tepyona mü'ü'süs ca, Jesucristo 
nin polel la mijis. Mpes jupj po 'üsüs tji'yü'sa, la tjiji Jesucristo. Nun 
nucá tji'yü'sa tepyala jupj. 

17”Napj selé nun ma nusin tji'yüsa Jesucristo Dios Jatjam waytsja 
jupj. Napj selé nun jis jepapan ma wa sin tji'yüsa yupj. Mpes nun malala 
nyuca la tjüjí jupj lal. 18Püna Dios tjevele jupj ca jas majamas Jepa 
Püné jis capj la p'acj judiopan*; Dios tjevele ca malala mpalas jupj. Nin 
tjevele profetapan* jilal, ne yupj pjü way nin tjowelepj gente jis lal. 
Quina Dios t'üc' la tjiji pina tjevelá. 19'Aplijila t'as nun, malala nyuca 
la tjüjí mpes. Dios jos jinwá la müjí quinam. Mpes Dios ca perdonar 
la numijis malala nyuca la tjüjí. Dios ca la mijis 'ücj nujisas nsem nun 
quinam, jupj so coricó mpes. 20Jupj ca jas majamas Jesucristo niswá. 
Dios la t'ya jupj. Jupj perdonar la numijis malala nyuca la tjüjí mpes. 
Jis capj mp'a'sas judiopan. 21Quina Jesucristo tsjun po'o já'asa. P'a 
jawas 'üsüs ca mpalas pjü jilal, ca la mijis Dios. Dios püna tjevele ca 
nin la mijis. Tjevele profetapan jilal, yupj ne Dios mpes tsji' lajaytsja. 
Yupj tjowelepj gente jis lal. Yupj tjowelepj jin tepyala na, Jesucristo 
ncuwim niswá. 

22”Moisés* profeta* waytsja jupj. Jupj tjevele: “Qjuis Jepa Dios ca jas 
majamas profeta pjaní napj jinwá. Nun popa ca nsem jupj. Tjapja'aqué 

pjü mveles. La müjí pjú way jupj müjü'tüs ca. 23Pülücj ma ca la mijicj 
jupj jyü'tá. Mpes t'üc' way yupj pjü nca'liñ ca” Moisés nin tjevele. 

24"pjü profetapan* tjowelepj nin ca mpalas. Samuel mwalá way 
tjevele nin ca mpalas, locopyaya pjü profetapan nin p'iyá tjowelepj 
nin ca mpalas. Quina nin pyala yupj tjowelepj jinwá. 

25”Profetapan* püna tapatja tjowelepj Dios mpes, tapac wa Dios mpes. 
Nun to'á yupj tapac, mpes solejé tsjan tjevele Dios. Nun israelpan*. 
Dios tjevele israelpan püna tapatja jis lal. Niná jupj tjevelá nun mpes 
wa tjevele. Tjevele jupj pajal 'üsüs líjitsia israelpan mpes. Ninana 
jupj tjevele Abraham* lal: Jipj cüicpan popa pjaní mpes ca 'üsüs la 
mejay pjü gente mpes, jun ta'á patja mpes'. 26Nun nt'a mwalá way 
jas tjejyama jupj Jatjam. Jas tjejyama 'üsüs way la mijis nun mpes. 
Dios nin jostsja nun lovin ma malala nyuca lojí niswá", Pedro nin 
tjevele yupj jilal. 


Jepapan jis ntji'liñ Pedro, Juan 'ots'ipj, jis capj la tül. 


1 Pedro newa véletsja na, sacerdotepan* nepenowá tjiquil. 
Saduceopan* nepenowá tjiquil wa. Yom p'a wa tjac' wa, jupj 

jépatsja Dios wo* jajamapj jis lal. 2Po ts'a tjilin Pedro lal, Juan lal 
wa, sin tji'yüsa la tjajaytsja mpes. Pedro, Juan, tjoweleptsja gente jis 
walap'a'á Dios jas tjijyünsa Jesucristo, tüpü'ü niswá. Tjowelepj t'üc' 
way Dios tecya'liñ sin müjünsüs wa p'a jawasiyá, mpatjam ca niswá. 
Mpes tjiquil po ts'a tji'in yupj tjowelepj mpes. 3Mpes jis ntji'liñ yupj. 
Quelel t'yájatsja quinam, mpes cawilta mo'o tjo'onsopj. Yaya yupj ca 
quelel mvelecj malala nyuca la tjajay. Quelel jis capj jatültsja. ^ Mop'in 
pülücj tjepjyacai Pedro tjevelá. Pülücj topon tjevelá. Mpes más pülücj 
jisastsja Jesucristo jupj tjevele mpes. Niyom cinco mil játjatsja quinam 
Jesucristo lal japon witjacj. 

5Yaya jepapan 'a jis tjimyula Jerusalén po'ó co'müypan* jis lal wa, 
Moisés* popel sin 'yüsa lajay jis lal wa. 6 Anás tjac' wa 'a jis tjimyula 
nt'a. Jupj sacerdote* más pünetsja. Caifás tjac! wa, Juan 'ots'ipj, 
Alejandro 'ots'ipj. Anás familia pjü way tjiquil wa 'a jis tjimyula nt'a. 
7Tjüjütütj jacuman Pedro, Juan 'ots'ipj. La tjü'üy yupj jilal: 

—<¿'Onin la tjüjí tji'yü'sa ma polel wínetsja? ¿Pjacj nu tjijyü'ta lo 
'üs'üs ne 'yü'sa loji? —nin la tjü'üy. 

8Dios Cjües tjevele Pedro lal. Nin p'iyá Pedro tjevele yupj jilal. Tjevele: 


tjep'ya'sacj ma wínetsja lal. Quelel solejé 'onin la tjijicj tji'yü'sa jupj. 

10Mpes ca mvelecj nun jilal. Qjuisas nusin 'yüsa; pjü judiopan* sin 
'yüsa wa qjuisas. Jesucristo mpes tji'yü'sa jupj. Jesucristo, jupj ne 
Nazaret mpe 'eseptsja. Jupj mpes ma wínetsja qui'á toñca. Nun tjü'ü'ná 
Jesucristo cruz* po'ó pero Dios jas tjijyünsa, tüpü'ü niswá. 11 Püna 
yom pjaní tepyaca Jesucristo po'ó. Tepyaca: 
“Niyom nepénowa quelel jajünsüptsja wosis 
pe mpes. 
Pe pjaní ma jisastsja wosis la jünsüs. 
Pe nina t'üc' way 'üsüstsja. 
Mpes qjuis Jepa Dios jas tjijyünsa wosis. 
Jupj mwalá way tje'yonsa pe niná 
wosis si jünsa mpes. 
Pe niná más 'üsüs waytsja pjü pe witjacj jilal. 
Tsjomis pe nina casá tóñcatsja ” 
Nin tepyaca jupj. Nun niyom nenem pe 'üsüs ma jisastsja jinwá. 
Jesucristo niná pe 'üsüs jinwá. Nun ma jisastsja Jesucristo. 12Gente 
'ücj ca mpatjam Dios lal Jesucristo mpes la p'in. Ma la p'a mpes 'ücj 
mpatjam Dios lal. T'üc' way ma la p'a mpes 'ücj mpatjam Dios lal 
—nin tjevele Pedro. 
13Pedro, Juan 'ots'ipj, ma lacj tjeyaptsja la veles niná yupj jilal. Mpes 
yupj ne'aj tjatja po yólatsja ma lacj tjeyaptsja mpes. Yupj salejeptsja 
Pedro, Juan, ma escuela mpes pülücj sin tji'yüsa. Salejeptsja noypan 
tuluctsja yupj. Mpes po yólatsja yupj tjowelepj mpes, la tjajay mpes 
wa, ma lacj tjeyaptsja mpes wa. Yola tepyala Pedro, Juan, cus tocoñ 
Jesucristo. 14Jus tjunuc yom tji'yü'sa tóricatsja Pedro, Juan jilal. Yupj 
salejeptsja pajal 'üsüs tepyala jupj lal, tji'yü'sa mpes. Mpes ma polel 
jis wala javeleptsja Pedro, Juan jilal. 15Tjüjütütj 'ístaway pje'á jil. Tjil 
na, yupj tjowelepj yuwá. 16 Tjowelepj: “¿'Oyn la qjuijim noyomes jilal? 
Pjü way Jerusalén po'o patja salejepj quinam pajal 'üsüs la tjajay ma 
wínetsja lal, niyom p'in ma polel lajay jinwá. Mpes ma polel velecj 
nin tepyala tulucj. 17 Más 'ücj ca müjü'tücj yupj ma ca mvelecj niswá 
Jesucristo po'ó. Nin la mijicj ne la p'a ma ca sin mü'üsüs jupj po'ó”, 
nin tjowelepj. 
18Tjüjütütj wama jis tucuman niswá, Pedro, Juan. Tjüjütütj ca ma 
mvelecj niswá Jesucristo po'ó, ma sin 'yüsa la mijicj jupj mpes. 19 Pedro, 
Juan ma quelel lajaytsja yupj tjowelepj jinwá. Mpes yupj jis wala tjowelepj: 
—Cupj quelel lijicj Dios jos jinwá. Nun nujisas cupj lijicj nun nujisas 
jinwá. Nun solejé ncu 'ücj Dios lal nin lijicj nujisas jinwá. 20 Cupj 


El Nuevo Testamento en Tol de Honduras, 2da ed. ©2010, Wycliffe Bible Translators 


HECHOS 4 364 


qjuiyola más 'ücj nin lijicj Dios jos jinwá. T'üc' way lovin ca mvelecj 
tjinyucucj mpes, tjepjya'aquecj mpes 'ots'ipj —nin tjowelepj. 

21 Mpes jepapan niswa jis tjüjütütj ma ca mvelecj lovin Jesucristo po'ó. 
Tjowelepj ca jis capj ntülücj yup) niswá javelepj nina. T'üc' tjüjütütj 
na, sin tjajam. Mpes tjil yupj. Jepapan po quelel jis capj jatültsja 
yupj. Newa ma nin la tjajay. Gente ne'aj ca ts'i mi'inacj, yólatsja yupj. 
Gente nenem pjü way po 'üsüs tjoweleptsja Dios po'ó, nin tepyala 
mpes ma wínetsja lal. 22Ma wínetsja año cuarenta tyá'atsja jupj, más 
'in pülücj way tyá'atsja. 


Dios ts'uyupj la tjomon Dios lal. 


23Po quina Pedro, Juan, tjil Dios ts'uyupj nt'a. Tjowelepj yupj 
jilal sacerdote* noypan tjowelepj mpes, co'müypan* tjowelepj mpes 
'ots'ipj. 24 Tjepjyacai na, tjowelepj Dios lal. Tjowelepj: “Qjuis Jepa 
Dios, más püné jipj pjü jilal. Jipj la tjejay tsjun, la tjejay wa nosis, la 
tjejay wa 'üsü püné. Pjü ne'aj patja la tjejay wa. 25David* pajal püna 
tüpü'ü, cupj jupj popa p'iyá püs naya pyatjaquecj. David jipj myózotsja. 
Tjevelen jupj lal nin jyastsja jupj mveles ca gente jis lal. Jipj Jeqjues 
cus tjep'ya'sa la veles. David nin tjevele: 

'éTsjan mpes pjü jun tala ts'a tji'in? 

éTsjan mpes gente malala quelel lajaytsja 

Dios lal? Jipj selen ma polel lajaytsja niná. 
26 Pjü noypan nosis casá 'a jis tjimyula, 
quelel la palantsja Dios lal, 
Dios se jama lal 'ots'ipj. 

Dios tjevele ca jas majamas yom pjaní nosis nt'a jis capj la p'acj", 
David nin tjevele. 27T'üc' way Herodes, Poncio Pilato 'ots'ipj, 'a jis 
tjimyula qui'á judiopan* jilal, judiopan tulucj jilal 'ots'ipj. Quelel 
ja'ünantsja Jesucristo. Jesucristo jipj jits'a'á, pajal 'üsüs tsji' la tjiji jipj 
mpes. Jipj la t'ya jupj jis capj la p'acj judiopan. 28Püna jipj tjevelen 
yupj malala ca la mijicj jupj lal, ne nin la tjajay yupj. Nin tepyala 
jipj jyastsja jinwá, jipj püné mpes. Nin tepyala jipj nin jyastsja mpes. 
290juis Jepa, jipj selen malala nyuca quelel lajay yupj cupj qjuilal 
'ots'ipj. Cupj jipj myozopan. Qjuis capj tjep'ya'sa, ma lecj meyacj la 
veles jipj tjevelen mpes. 30 Qjuisas gente si 'ü'sa la sejay jipj. Qjuisas 
pajal 'üsüs way lejay jipj Jesucristo mpes, gente p'in ma polel lajay 
jinwá. Jupj jipj jits'a'á, pajal 'üsüs la tjiji jipj mpes. Qjuisas yupj pajal 
yola nsem jipj lejay mpes", nin tjowelepj Dios lal. 

31'Tjowelepj na, wa 'a jis tjimyula nt'a jus tiquits'e. Dios Cjües jisas 
mo'o tjemey. Ma lacj jeyaptsja quinam, mpes tjil, tjowelepj gente 
jilal Dios tjevelá. 


Dios ts'uyupj jis tja'ayapj la p'a cjuwatsja na. 


32Dios ts'uyupj pjü way yuwal yólatsja. Tjowelepj yupj yuts'a'á 
pjü way Dios ts'uyupj yuts'a'á 'ots'ipj. Dios ts'uyupj cjuwatsja na, 
yupj yuts'a'á lovin jis tja'ayapj. 33Apostolpan* tjowelepj la p'a jilal 
yupj salejeptsja qjuis Jepa Jesús jas tjijyünsa tepe'e mpe, pü'ü niswá. 
Dios jis capj tjep'ya'sa 'ücj jis la veles, mpes pajal 'üsüs tepyala yupj 
tjowelepj mpes. Dios pasal 'üsüs la tjiji pjú yupj jilal. 34Dios ts'uyupj 
pjü jisastsja, pjü jatatsja. 'Amá jatatsja vender la tjajay momas. Jis 
wa jatatsja nin p'iyá la tjajay. 3» T'emel tucutj, tja'ayapj apostolpan 
jilal. Apostolpan tja'ayapj t'emel niná Dios ts'uyupj t'emel cjuwatsja 
mpes. 36 José nin p'iyá la tjiji. Levítatsja* jupj. Chipre mpe 'esepj jupj. 
Apostolpan p'a ló la t'apj jupj mpes. Bernabé p'a wa ló watsja jupj. 
Bernabé mpes 'ücj la veles *gente 'ücj jisas se palá jupj liji mpes", nin 
velecj cupj qjuis tin. 37 Jupj 'amá tyá'atsja. Vender la tjiji. Niná t'emel 
pjü way teque'e, jis tje'yaya apostolpan jilal. 


Ananías, Safira, malala nyuca la tjajay. 


lAnanías Jesucristo po'o pyónatsja wa. Jupj jats'om pyónatsja 
wa. Safira lotsja jupj. 'Amá vender la tjajay yupj, la p'a jinwá. 
2Ananías t'emel niná teque'e, jis tje'yaya apostolpan* jilal. Mop'in ma 
pjü way teque'e. La tsyawilí. Tjevele t'emel pjü way teque'e. Jats'om 
seletsja wa ma pjü way teque'e. 3Pedro la tji'yüya Ananías lal: 
—¿Tsjan mpes la tjejay Satanás* jostsja jinwá? ¿Tsjan mpes la 
tsyawil? La tsyawil Dios Cjües lal. T'emel ma pjü way tequetj. ^'Amá 
jipj jits'a'atsja. Vender la tjejay. Pjü t'emel jipj jits'a'atsja. 'Ücj t'emel 
pjü way ma jequetj. Jipj la tsyawil, niná p'in malala. ¿Tsjan mpes 
quelel li tsuwiltsja? Ma cupj qjuilal la tsyawil. La tsyawil Dios lal 
—nin tjevele Pedro. 
5Ananías nina tjapjaca na, tyüla, tepe'e. Pjü sin tji'yüsa ninana tepyalá. 
Lacj tjeyaptsja. STjamacjaspan tjiquil, tepe'e tjüwü'ün, tjaman, 'amá toc. 
7Hora cont'e tepyala na, tjac! wa Ananías jats'om apostolpan* nt'a. 
Jupj ma seletsja tepe'e Ananías. 8Pedro tjevele jupj lal: 
—'Amá vender la tjüjí. Vyayum teque'e t'emel. ¿Ncu pjü way 
teque'e? —la tji'yüya. 

—Nin, pjú way teque'e —Ananías jats'om tjevele. 

9Pedro wola tjevele: 

—¿Tsjan mpes nun quelel lu tsuwilitsja Dios Cjües lal? Nin p'iyá 
nujólatsja nun. éNcu nujólatsja jupj ma ca nucopj ntülüs? Tjamacjaspan 
tjil, vyayum tjaman, 'amá toc. Quina jiquil. Mya manucj ca jipj 'ots'ipj, 
ntoquecj ca —nin tjevele Pedro. 

10Leñ way jupj tyüla, tepe'e wa. Tjamacjaspan wama tjiquil, tjunuc 
jupj nasa tepe'e. Mpes tjaman jupj 'ots'ipj, la toc voyum toc nt'a. 11 Pjü 
Dios ts'uyupj lacj tjeyaptsja nin tepyala mpes. Pülücj ma japon witjacj 
sin tJityüsa wa tepyalá. Lacj tjeyaptsja wa yupj. 


Apostolpan la pülücj 'üsüs la tjajay. 


12 Apostolpan* pasal 'üsüs la tjajay gente nt'a, gente p'in ma polel 
lajay jinwá. Gente po yólatsja 'üsüs la tjajay mpes. Dios ts'uyupj la 
pülücj 'a jis tiimyula Dios wo" nt'a, corredor nt'a. Salomón* Corredor 
lotsja ne'aj. 13Ma topon ma 'a jis tjimyula yupj jilal. Lacj tjeyaptsja. 
Newa nin, Dios ts'uyupj po 'üsüstsja yupj jilal. 14Mop'in la p'a p'in 
japontsja wa qjuis Jepa Jesucristo po'ó, yupj jin p'iyá. Tipyülücü Dios 
ts'uyupj. 15 Apostolpan 'üsüs la tjajay mpes, gente jis tucuman malala 
jisas jümücj nt'a. Jis tüpüntüpj yupj cobija casá, cjan casá 'ots'ipj. Yupj 
jisastsja Pedro lo tsjojoc mpalas malala jisas nt'a, jupj ne'aj jámatsja 
mpes. Nin tepyala na, jis tji'yü'sa. 16Jerusalén ne'aj p'in tapatja tjiquil 
wa yupj Jerusalén nt'a. Pajal pülücj tjiquil. Jis tucuman malala jisas. 
Jis tucuman lapanenpan jatatsja. Yupj pjü way jis tji'yü'sa. 


Judiopan jis jepapan malala nyuca la tjajay apostolpan jilal. 


17Sacerdote* más püné jómatsja apostolpan* jilal, gente apostolpan 
jisastsja mpes. Saduceopan* la tjejyamanañ wa. (Saduceopan cus 
tjap'actsja sacerdote más püné.) 18Mpes yupj jis ntji'lii apostolpan. 
Jis tjo'onsopj cawilta mo'ó. 19Püste na, qjuis Jepa Dios ángel* pjaní 
jas tjejyama, tjac!, cawilta jun vilicj jun tjecjyoltse. Jis tjemyana pje'á, 
tjevele: 20“Nlawú Dios wo* nt'a la veles gente jilal ne'aj. Tjowelé 
Jesucristo po'6, pjü way tjowelé 'onin ne 'ücj la püt'üs Dios lal", ángel 
nin tjevele. 

21 Mpes nin la tjajay. Tjejyawca na Dios wo* wama tjil, sin tji'yüsa 
la tjajay yupj jilal ne'aj. 

Yacjaya, sacerdote* más püné tjac' ne'aj, saduceopan* tjiquil wa; 
yupj tjowelepj ncul 'a jis mulus judiopan* jis jepapan. Jisastsja pjü way 

yupj 'a jis mulus. 'A jis tjimyula na, nepenowá sin tjajam cawilta nt'a, 
apostolpan* jis la cuman. 22Tjil na, ma yus tjunuc ne'aj. Mpes tjiquil 
jepapan nt'a niswá, tjowelepj: 23“Cawilta jun vilicj jun t'yó'natsja 
llave mpes. Pjü jajamapj lejeñtsja yupj. Jun vilicj jun tjecjyoltsecj, 
wama tjeleque. Apostolpan leñtsja yupj”, nin tjowelepj. 24Dios wo* 
jajamaptsja jis jepa pajal jólatsja tjowelepj mpes. Sacerdote noypan 
pajal yólatsja wa tjowelepj mpes. Ma salejeptsja tsjan ca mpalas nin 
tepyala mpes. 

25Locopyaya yom pjaní tjac!, tjevele: “Cawilta mo'o tjatjá, ne'aj wa 
lejeii Dios wo“ nt'a quinam. Sin 'yiisa lajay gentas ne'aj”, nin tjevele. 
26Mpes Dios wo jajamaptsja jis Jepa tjemey apostolpan* nt'a. Tjemey 
Dios wo jajamaptsja nepenowá jilal. Tjil jis la cuman apostolpan. Ma 
malala lis tjajay; lacj jeyaptsja gente ca ts'i mi'inacj, ca pe witjacj la 
nts'iyacj. ?7 Mpes jis tucuman yupj judiopan* jis jepapan nt'a. Sacerdote* 
más püné nin tjevele apostolpan jilal: 

28— Po 'in tülü way tjijfyü'tücj ma sin 'yüsa la müjí Jesucristo po'ó. 
Ma la tjüjí nu tjijyü'tücj mpes. Pjü way Jerusalén po'o patja nin 
tjepjyacañ pjü tjowelé Jesucristo po'ó. Nujisas pjü way mponecj cupj 
tji'yü'nacj Jesucristo —nin tjevele. 

29 Pedro wola tjevele. La p'a apostolpan* nin p'iyá tjowelepj niná: 

— Dios qjuis tjijyü'ta, nun qjuis tjüjü'tü wa. Más 'ücj cupj nin lijicj 
Dios tjijyü'tá. 39Judiopan* püna tapatja, jupj yupj jis Dios waytsja. Jupj 
jas tjijy ànsa Jesucristo, pü'ü niswá. Nun tjovalá Jesucristo cruz* po'ó, 
tepe'e, mop'in pü'ü niswá jupj. 31 Jupj já'asa quinam Dios li'inyampe, 
jupj püné way mpes. Dios nin la tjiji. Jesucristo Jepa jupj. Jupj la tjiji 
gente 'ücj ca mpatjam Dios lal. Dios jos israelpan* 'aplijila se palá 
malala nyuca la tjajay mpes. Jos 'üsüs la mijicj quinam jupj jos jinwá. 
Dios perdonar lis mijis malala nyuca la tjajay, nin jos jupj. 32Pjü way 
niná tjinyucucj, velecj niná la p'a jilal. Dios Cjües nin p'iyá vele jupj. 
T'üc' way gente pülücj way nin lajay Dios tjijyü'tá. Dios jis tje'yaya 
jupj Gjües yupj jisas po'ó la püt'üs —nin tjowelepj. 

33Niná tjepjyacaii na, pajal ts'a tji'in judiopan* jis jepapan. Quelel 
ja'ünantsja apostolpan*. 

34 Judiopan* jis jepapan popa pjaní Gamaliel lotsja. Fariseo* waytsja 
jupj. Sin tji'yüsa la tjíjitsia Moisés* popel. Jupj 'üsüs waytsja pjü jilal. 
Quina jas tjijyünsa, jis tjijyü'ta ne'aj jajamapj jilal pje'á jis la man 
apostolpan*. 35Tjil na, tjevele judiopan jis jepapan jilal, co'müypan* 
jilal 'ots'ipj. Tjevele: 

—Israelpan*, 'in tjajamá ma malala loji niyom nenem jilal. 36 Nujola 
tepyala, 'in lacasana Teudas tjevele jupj p'iyá püné waytsja. Niyom 
cien yulupjana topon jupj tjevelá, ne nin la tjajay jupj tjevelá. Mop'in 
nin, la p'a tjü'ünan jupj. Mpes niyom nenem tjil yupj jis wa nt'a. Mpes 
lefitsja yupj, tjil mpes. 37Locopyaya, p'a jyawca na, jepapan gente 
sin tapac na, gente pülücj la tjajay Judas tjevelá, jupj ne Galilea mpe 
'esepj. La p'a tjü'ünan wa jupj. Mpes jupj cus tocoñ tjil wa yupj jis 
wa nt'a. Mpes leñtsja yupj, tjil mpes. 38Quina nun ma jisas niyom 
nenem Jesucristo lal japon. Po ma malala la tjújí yupj jilal. Yupj p'in 
nin quelel lajay ca nacj. Mpes t'üc' way malala nyuca ca jis mpalas. 
Leñ ca nsem yupj. 39Ma selecj ncu Dios jos jin lajay, ncu yupj sin nin 
lajay. Dios jis capj p'ya!'sa ca nacj. Mpes ca ma polel lis müjí nujisas 
jin. Más 'ücj nun ma lo palaná Dios lal —Gamaliel nin tjevele. 

40 Jupj tjevelá 'üsüstsja yupj jilal. Jis tjüjütütj jajamapj jilal wama 
jis la cuman apostolpan*. Mo'o süptsja apostolpan. Jis tjüjütütj ma 
ca mvelecj niswá Jesucristo po'ó. Nin la tjajay na, tjowelepj 'ücj jis 
la winin quinam. 

41 Apostolpan* tjil judiopan* jis jepapan mpe. 'Ücj jisastsja 'üsüs 
waytsja Dios lal malala jis tepyala, Jesucristo sa coñtsja mpes. Lovin 
sin tji'yüsa la tjajaytsja Jesucristo po'ó Dios wo* nt'a, gente jis wa 
nt'a 'ots'ipj. Pülücj jis walap'a'a tjowelepj. Sin tji'yüsa la tjajaytsja 
Jesús ne Cristo jupj. Jupj tjac' perdonar la qjuis mijis malala nyuca 
mp'a'sas judiopan. 

Dios ts'uyupj lis t'apj niyom siéteya jis capj lo p'acj. 


1 Judiopan* pülücj topontsja Jesucristo lal. Nepénowa yupj griego* 

tjoweleptsja. Yupj ts'a tji'intsja 'ots'ots' way, la p'a judiopan la 
tjajaytsja mpes. Tjowelepj: “Ja'ayapj jis la las voyum tulucj jilal. Cupj 
popa nepenowá jis vayum tulucj 'ots'ipj, mop'in tsjicj way p'in se 'ayapj 
yupj. Más pülücj se 'ayapj la p'a jis vayum tulucj jilal”, nin tjowelepj. 
2 Apostolpan* dóceya tjüjütütj 'a jis mulus pjü way Jesucristo lal japon. 
Tjowelepj: *Malala cupj se 'ayacj jis la las. Pülücj lijicj na, ma polel sin 
!yüsa lijicj Dios tjevelá. Más 'ücj sin 'yüsa lijicj Dios tjevelá. 3 Más 'ücj 
niyom siéteya ca la nt'a nun popé, yupj ca nin la mijicj. Qjuisas niyom 
nenem pajal 'üsüs nsem. Más 'ücj la p'a 'üsüs javelepj yupj sin po'ó. 
Más 'ücj t'üc! way lajay Dios Cjües velá. Más 'ücj lovin salejepj tsjan 
más 'üsüs la mijicj. Cupj ca mvelecj yupj jis lal yupj ca jis ma'ayacj 

jis la las nequem jis vayum tecya'liñ. 4Mpes cupj ca 'ücj sin !yüsa la 
mijicj Dios ts'uyupj jupj tjevelá. Ca 'ücj mvelecj hora pülücj Dios lal", 
nin tjowelepj apostolpan. 

5Yupj tjowelepj pajal 'üsüstsja pjü jilal. Mwalá way la t'apj Esteban. 
Po tepyónatsja pjü way Jesucristo tjevelá. T'üc' way la tjíjitsja Dios Cjües 
velá. La t'apj wa Felipe, Prócor 'ots'ipj, Nicanor 'ots'ipj. La t'apj wa Timón, 
Parmenas 'ots'ipj, Nicolás 'ots'ipj. Nicolás judío* tuluctsja. Antioquía 
mpe 'eseptsja jupj. Ne'aj mwalá way tepyona judiopan jinwá. Locopyaya, 
p'a jyawca na, tjac' Jerusalén nt'a. 6 Niyom siete nenem t'üc! lis t'apj na, 
jis tucuman yupj apostolpan* nt'a. Apostolpan sey pjucj po la tjo'otj, 
tjowelepj Dios lal yupj mpes. 'Ücj ca polel la mijicj Dios jos jin quinam. 

7Lovin más pülücj topon Dios tjevelá. Jerusalén po'o 'ots'ipj pajal 
pülücj jisastsja Jesucristo quinam. Sacerdotepan* pülücj topon wa 
Jesucristo tjevelá. 


NOR | Jesucristo ma jisas o Esteban. 


yólatsja jupj la tjíjitsja mpes. Dios n 'üsüs la tjíjitsia jupj lal. Nin 
tepyala mpes la p'a jus nlay Dios cus tjep!ya'sa jupj. 

9 Jerusalén po'ó, judiopan* nepenowá 'a jis tjimyula nt'a, “'Ücj Pje'á 
Jis La Winin" lotsja. 'A jis tiimyula, nepénowa Cirene mpe ne'espan. 
Nepénowa Alejandría mpe ne'espan. Nepénowa Cilicia mpe ne'espan. 
Nepénowa Asia mpe ne'espan. Yupj nepenowá tjil Esteban nt'a jis la 
velel. 10Esteban tjevele yupj jilal. Jupj po seletsja 'üsüs way la veles. 
Dios Cjües cus tjep'ya'sa. Mpes yupj ma salejeptsja tsjan jupj wola la 
veles. P'a casá yólatsja yupj. 

11 Mpes la p'a jilal jaylacj la tjajay, 'ücj la tsuwil. La tsuwilpan 
tjowelepj: “Esteban malala tjevele Moisés* po'ó, Dios po'ó 'ots'ipj". 

12Niná tjowelepj mpes, judiopan* ts'a tji'in Esteban lal. Co'müypan* 
ts'a tjilin 'ots'ipj, Moisés* popel sin !yüsa lajay ts'a tji'in 'ots'ipj. Tjiquil, 
ntji'liñ Esteban, tjaman jupj judiopan jis jepapan nt'a. 13 Tjaman wa 
la p'a, la ntsawilicj Esteban po'ó. La tsuwilpan tjowelepj: 





po'ó 'ots'ipj. 1^Tjepjya'aquecj jupj tjevele Jesús ca jas mojoyes Dios 
wo. Jesús ne Nazaret mpe 'eseptsja. Jupj tjevele Jesús jos ma lijicj 
Moisés tjijyü'tá. P'a way lijicj jos jupj —nin tjowelepj la tsuwilpan. 

15Quina pjü way ne'aj tjatja po tjunuc Esteban. Jupj wola ángel* 
wola jinwatsja. 

Esteban tjevele judiopan jis jepapan 
jilal, co'müypan jilal 'ots'ipj. 
7 1Sacerdote* más püné tjevele Esteban lal. Tjevele: 
—éNcu t'üc' way yupj tjowelepj? 
2Esteban tjevele: 

—Natjampan, najas nun pjo'oqué napj velé. Jepapan way nun. T'üc' 
way cupj qjuis Dios pajal püné. Lay tepyala Abraham* nt'a. Nun 
solejé Abraham pajal püna tüpü'ü, cupj jupj popa p'iyá püs naya 
pyatjaquecj. Lay tepyala jupj nt'a Mesopotamia po'ó, custjay Harán 
nt'a ma tjemey na p'in. 3Dios tjevele jupj lal: ‘Wya mpe mim. La p'a 
wa qui'á patja mpe mim. 'Amá p'a wa nt'a napj ca mya man. Ne'aj 
mpü'üm ca, Dios nin tjevele Abraham lal. ^Mpes tjemey Caldea mpe. 
Harán nt'a tjemey, tüpü'ü. Jupj popay tepe'e na, Dios jas tjejyama 
jupj qui'á, nun potjaqué nt'a. 5Dios 'amá ma tje'yaya Abraham lal. 
Jas tüpwes 'aya secj jupj. Dios tjevele p'a jawasa 'amá ca ma'ayas. 
Abraham popa p'iyá püs naya patja mpes ca jis ma'ayas wa, tjevele. 
Abraham ts'uyupj tuluctsja custjay, Dios niná tjevele na. 

6”Dios tjevele: “Abraham” popa p'iyá püs naya patja ca mpatjam 
'amá p'a wa nt'a. Año cien yulupjana ca mpatjam ne'aj —tjevele—. 
Pasal yümücj tsji' la mijicj ne'aj, esclavopan* nsem yupj. Ne'aj patja 
ma ca jis ma'ayacj tsji' la tjajay mpes. Lovin ca malala lis mijicj.' 7Dios 
tjevele wa: T'iic! way ca malala nyuca la mijicj yupj jilal. Mpes napj 
ca jis capj ntül. Abraham popa p'iyá püs naya patja ca ncul qui'á 
niswá. Yupj ca mvelecj napj lal. Pasal ca quelel la ma jicj”, Dios nin 
tjevele. 8Abraham po jostsja Dios tjevelá. Yuwal yola pyálatsja yupj. 
Mpes Dios jis tjijfyü'ta yupj ti yupj jis cocoy tsjicj. Jostsja jat'ú yupj 
jis pjoloc! tsjicj way t'asiyú. Jati mpes ca jus nlayecj Abraham yuwal 
jólatsja Dios lal. Mpes Abraham t'yüjü Isaac, Isaac ts'ac' ocho tyá'atsja 
na. Nin p'iyá Isaac t'yüjü wa Jacob. Nin p'iyá Jacob t'yüjü wa jupj 
jatjampan dóceya. Noypan waytsja yupj püná. 

9"Nun solejé Jacob jatjam pjaní José lotsja. Jupj jatjampan la 
tjejyamanañ jupj mpes. Mpes vender la tjajay jupj la p'a jilal. Jaylacj 
la tjajay tjaman jupj Egipto nt'a. Mop'in Dios cus tecyorica jupj. 10 Pajal 
malala tepyala José Egipto po'ó. Malala tepyala na, pajal cus tjep'ya!'sa 
Dios. Dios la tjiji José pajal 'üsüstsja jepa lal ne'aj, (Egipto jis jepa 
Faraón jupj tjowelepj yupj.) Dios la tjiji José lovin seletsja tsjan 'üsüs 
la mijis. Faraón jus nleya José lovin po seletsja tsjan 'üsüs la mijis. 

Mpes José jepa püné tepyala Egipto po!ó, Faraón wo nt'a 'ots'ipj, 
Faraón nin tje'yaya jupj lal. 

11”P!a jawasa cjuwá jis la las tepyala Egipto po'ó, Canaán po'ó 'ots'ipj. 
Malala jis tepyala pjü gente jilal, israelpan* jilal 'ots'ipj, cjuwatsja 
jis la las. 12Jacob jus nléyatsja vender lajaytsja jis la las Egipto po'ó. 
Mpes sin tjejyama jupj jatjampan Egipto nt'a jaylacj la mijicj jis la las. 
Nin mpes mwalá way tjil yupj. 13P'a jawasa sin tjejyama niswá jaylacj 
la mijicj jis la las. José tjevele yupj jis lal jupj p'iyá yupj sejatjam. 
Nin tepyala na, Faraón jas tji'yüsa José jatjampan po'ó. 14-15 José jis 
tjijyü'ta jatjampan jis lal la cuwis yupj jis papay. Jacob lotsja yupj jis 
papay. Tjevele pjü jis tstuyupan jis lal ncul, sejats'ompan jis lal ncul 
'ots'ipj. Jis tjijyü'ta jis lal la cuwis Egipto nt'a. Mpes Jacob tjac' Egipto 
nt'a, pjü jupj jatjampan jis lal, jupj cüicpan jis lal wa. Pjü way yupj 
setenta y cinco waytsja yupj. Tapatja Egipto po'ó. P'a jawasa Jacob 
tepe'e. Locopyaya, püna, jupj ts'uyupj tecya'liñ 'ots'ipj. 16P'a año yupj 
jis cjüele tjat! Siquem nt'a, püna tapatja nt'a. Jomwen jul tüpüntüpj. 
vender la tjajay. 

17”Locopyaya, año pülücj tepyala na, israelpan* pajal pülücj yupj 
sin popé tjamanun Egipto po'ó. Dios nasa quelel 'yáyatsja 'amá p'a 
way, püna tjevele Abraham* lal ca ma'ayas 'amá niná. 18Quina 
jepa p'a way já'asatsja Egipto po'ó. Mop'in ma seletsja pjactsja José. 
pyatjaquecj. Pajal malala jis tepyala jepa niná mpes. Jis tjijyü'ta pje'á 
mo'onsocj yupj jis tsjictjacj. Tjijyü'ta ne'aj jatja ca mal yupj mpe, mpes 
jis tsjictjacj tecya'liñ, yusapj pátjatsja mpes. 

20”Niná tjijyü'ta na, Moisés* tjemya'na. Pajal 'üsüs waytsja jupj Dios lal. 
Mes cont'e mpes tüpü'ü jamay lal, popay lal. 21 Mes cont'e t'üc' tepyala 
na, tjaman, tüpüntüpj p'a nt'a, ne tjil. Tüpüntüpj nt'a Faraón jucucus jus 
lal. 22 Ne'aj Moisés pjü way jas tji'yüsa 'oyn nyuca la tjajay egiptopan*. 
Po 'üsüs way tjevele, pajal 'üsüs la tjiji wa, jupj pünetsja mpes. 

23”Año cuarenta tyá'atsja na, quelel jámatsja la nuc jupj gente, 


sin nin syúpatsja jupj. Mpes Moisés* cus tjep'ya'sa israelpan popa. Jupj 
tji'yü'na Egipto mpe 'esepj. 2» Moisés jólatsja israelpan sin tji'yüsatsja 
jupj jis capj p'yá'satsja, Dios la tjiji mpes. Ma sin tji'yüsa yupj. 

26”Yaya Moisés* tjemey niswá israelpan* nt'a. Yus tjinyuca niyom 
mát'eya; pjaní malala líjitsja p'a lal. Moisés jostsja ma la palantsja 
yupj. Tjevele: Jatjampan nun. ¿Tsjan mpes lo palaná?' nin la tji'yüya. 
27 Malala líjitsja pja'as la tjiji Moisés lal, la tji'yüya: ¿Pjacj jin tjejyama 
selé t'añ jipj tji'yünan Egipto mpe 'esepj. ¿Ncu nin p'iyá quelel lejay 
napj lal?” nin la tji'yüya. 29Jupj tjevele mpes, Moisés lecj tjeyá. Leñ 
way campa ts'üequené jupj. Madián nt'a patja nt'a tjemey. Pjü ma 
ne'as tjunuc. Ne'aj tjowaya, popa mat'e tepyala jupj. 

30”Locopyaya, año cuarenta tepyala na, ángel* lay tepyala Moisés* 
nt'a. Moisés tóñicatsja pje'á, wa cjuwá nt'a, p'a leñtsja nt'a. Ángel lay 
tepyala jupj nt'a ne'aj. Ne'aj waytsja p'in joc! mpe, joc! niná Sinaí ló. 
Jül 'awa tüpwé. 'Awa culupwen nt'a lay tepyala ángel. 31 Moisés jus 
tjinyuca na, pasal jólatsja tjinyuca mpes. Ne'as tjemey la nuc. Qjuis 
Jepa Dios vele tjapjaca. 32Tjevele: "T'üc' way Abraham” tepyona napj 
lal. T'üc' way Isaac tepyona wa napj lal, Jacob tepyona wa. Yupj püna 
tapatja, jipj yupj popa p'iyá püs naya püt", nin tjevele. Moisés lecj 
tjeyatsja, ma quelel nyücatsja niswá 'owus. 

33”Qjuis Jepa Dios niswa tjevele: "Tsjyam 'yüts'opta. Jipj toii nt'a 
'amá 'üsüs way, napj qui'á jüs mpes. 34Napj selé malala se palá napj 
ts'uyupan Egipto po'o patjá. Tjapjacas yupj la puyupj. La palá tjacuwis 
jis la man la p'a nt'a. Mas. Jin majam Egipto nt'a', qjuis Jepa Dios 
nin tjevele. 

35”Israelpan* ma jisastsja Moisés* yas nam. Nujola tepyala yupj 
tjowelepj Moisés lal. La tjü'üy: ¿Pjacj jin tjejyama qjuis la jütütj? ¿Pjacj 
jas tjejyama jupj yupj nt'a, yupj jis jepa tepyala. Jupj jas tjejyama pje'á 
jis la man. Angel“ lay tepyala jül lejeii mo'ó, jupj p'iyá cus tjep'ya'sa 
jupj. 36 Mpes Moisés pje'á jis tjiemyana Egipto mpe. Pajal 'üsüs la tjiji 
nt'a 'ots'ipj. Yupj pajal yólatsja jupj 'üsüs la tjiji mpes. Año cuarenta 
mpes jis tjemyana jis wa cjuwá nt'a. Pajal 'üsüs la tjiji ne'aj 'ots'ipj. 
37Nun solejé jupj tjevelá israelpan jilal. Tjevele: “Profeta* p'a wa napj 
jinwá ncuwim; Dios ca jas majamas nun nt'a. Nun popa nsem jupj, 
nin tjevele jupj. 38Solejé Moisés já'asatsja israelpan jis lal joc! nt'a, joc! 
nina Sinaí ló, wa cjuwatsja nt'a. Joc! mo'o ángel tjevele Moisés lal. 
Niná Moisés nin tjevele israelpan jis lal. Qjuis Jepa Dios nin tjevele 
yupj mpes, nun mpes 'ots'ipj. 

39”Mop'in ma quelel lajaytsja Moisés* tjijyü'tá. Quelel jiltsja niswá 
Egipto nt'a. 49 Tjowelepj Aarón lal, Moisés leütsja na. Tjowelepj: “La 
p'a dios witjacj* la mijin. Yupj ca qjuis manucj Egipto nt'a. Ma selecj 
tsjan mpes Moisés ma tjac'. Jupj qjuis ticyuna qui'á. Leñ quinam jupj. 
Püs way leñtsja jupj, nin tjowelepj. 44 Mpes vaca jinwá justa la tjajay 
oro* mpes. Niná yupj jis dios nsem jisastsja. Animal tjü'ünan, vaca 
oro wolap'a'a tüpüntüpj jupj. Po 'ücj jisastsja la tjajay mpes. 
42”Pjulacj 'ots'ipj yupj jis dios witjacj* jin yólatsja yupj. Yólatsja 
yupj noypan. Mpes Dios tjemey yupj mpe. Ma jis capj tecyóñicatsja 
quinam. Püna Dios profeta* pjaní papel tepyaca Dios tjevelá. Tepyaca: 
'Israelpan*, wa cjuwá nt'a tjalawiqué 
afio cuarenta mpes. 
Ne'aj animal tjü'ü'ná, tja'ayá p'a mpes. 
Napj mpes tulucj la tjüjí. 
43 P'a dios witjacj la tjüjí. Moloc jin justa la tjüjí. T'üc' way nun 
quelel lojitsja jupj. 
Nujólatsja jupj püné. 
Nun tjajamá jupj, jupj wo 'ots'ipj tjajamá. 
Renfán jin justa la tjüjí wa. 
Quelel lojitsja jupj 'ots'ipj. 
Nujólatsja jupj püné. Tjajamá jupj. 
Mpes napj ca nucopj ntülüs. 
Nusin majam ca campa way, 
más campa Babilonia mpe nusin majam ca’, 
Dios nin tjevele. 
44"T'üc' way cupj yupj sin popa p'iyá püs naya pyatjaquecj. Yupj 
tjelyawuñ na wa cjuwá nt'a, wa pülül tatsja. Yupj la tjajay niná wa 
pülül. Dios jas tji'yüsa la tjiji Moisés* 'oyn nyuca la mijis niná wosis. 
Nina Dios wo ló. Nina wa mpes, salejeptsja Dios jis capj tecyóricatsja. 
45Locopyaya, p'a año na, Josué jépatsja israelpan* jis lal quinam. Wa 
niná tjam custjay. Josué jis tjemyana 'amá p'a wa nt'a. Dios leñ way 
pje'á sin tjejyama pjü way ne'aj tapatjá. Israelpan tjamtsja custjay 
wosis pülül. Locopyaya, afio pülücj tepyala na, David* israelpan jis 
jépatsja jupj. Tatsja custjay wosis pülül. 46David pajal 'üsüstsja Dios lal. 
David tjevele Dios lal: “Quelel si jünsá wa püné jipj mpes. ¿Ncu 'ücj 
napj nin lejay?' la tji'yüya Dios lal. ^7Dios jostsja ma nin liji. Mop'in 
'üctsja Dios lal David jatjam Salomón* nin la mijis. Mpes Salomón jas 
tjijyúnsa wosis pones Dios mpes. 

48”Cupj selecj Dios ma pü!ü wa mo'ó. Profeta* pjaní papel tepyaca 
Dios tjevelá. 49 Jupj tjevele: 
“Napj jyütütj tsjun po'ó. 
Jyütütj nosis nt'a 'ots'ipj. 
Nun ma polel su jiinsú wosis napj mpes. 
Ma pü'üs wa mo!ó. 
Lovin jun ta'á winis. 

50 Pjü way la tjejay napj’, 
profeta nin tepyaca Dios tjevelá —Esteban nin tjevele. 

51Esteban tjevele niswá. Tjevele: 

—Pülücj way ma quelel japon Dios tjevelá. Nun yupj jin p'iyá. 
Ma pjo'oqué Dios tjevelá. Ma lojí Dios tjijyü'tá. Ma jisas Dios Cjües. 
Nun, israelpan* püna tapatja jin p'iyá. 52Piina profetapan* tjowelepj 
Yom 'Üsüs Dios Lal ncuwim, más 'üsüs way jupj pjü jilal. Israelpan 
püna tapatja malala la tjajay profeta nepénowa jilal. Tjü'ünan yupj 
nepenowá. Nin p'iyá la tjüjí wa yom lal, nina Yom 'Üsüs Dios Lal. 
Nun tja'ayá jupj la p'a jis la 'ünan. Mpes nun tjü'ü'ná jupj. »35Püna 
angelpan* tja'ayapj Dios tjijyü'tá. Newa nin, nun ma lojí Dios tjijyü'tá 
—Esteban nin tjevele yupj jilal. 


Yupj tjü'ünan Esteban 


54 Judiopan* jis jepapan tjepjyacañ na jupj tjevelá, pajal ts'a tji'in 
Esteban lal. Nin p'iyatsja co'müypan*. Mpes jis wis jis tiquilil. 55Esteban 





Pe noypan la ts'i Esteban po'ó, tpe'e nas. (Hechos 7.60) 

newa la tjíjitsja Dios Cjües jostsja jin la p'in. Tsjun po'o tjinyuca. 
Tjinyuca jaw Dios já'asa nt'a. Jus tjinyuca Jesucristo tóñcatsja Dios 
li'inyampe. 56Esteban tjevele: 

—Tjunuca. Napj polel nyuc Dios já'asa nt'a. Yom niná Dios jas 
tjejyamá si nuc napj. Toñca Dios li'inyampe —nin tjevele Esteban. 

57 Yupj jis pjats' la topj la tjajay jis mas mpes. Ma quelel pjyacaiitsja. 
Yümücj tjowelepj, ts'a tji'intsja mpes. Pjü way yümücj ntji'liñ Esteban. 
58 Ntji'liii, tjaman jupj pülücj patja mpe. Pe noypan la ts'i jupj po'ó, jis la 
'ünan. Tjamacjas, Saulo lotsja, tjejyama yupj sin quip pje'apa pe la ts'i na. 

59 Esteban tjevele qjuis Jepa Jesucristo lal: 

—Nejepa, tjemyana napj neqjues —nin tjevele. 

Yupj lovin pe ne'aj la ts'i. 

60 Esteban tüic! jin tjüjünsü, y ümücj tjevele: 

—Nejepa, ma nin jele t'as yup) malala lajay napj lal. Ma jis capj 
ntülün. 

T'iic' tjevele na, tepe'e. 
8 1Saulo pjü tjinyuca. 'Üctsja jupj lal yupj tjü'ünan Esteban. 


Saulo malala nyuca la tjiji Dios ts'uyupj jilal. 


Quina Jerusalén po'o patja malala nyuca la tjajay Dios ts'uyupj 
jilal ne'aj. Mpes Dios ts'uyupj pülücj lei way tjil Jerusalén mpe. Jun 
ta'á tjil Judea po'ó, Samaria* po'ó 'ots'ipj. Apostolpan* p'in ma tjil. 

2Esteban tjü'ünan na, niyom 'üsüspan tjil, toc jupj. Po 'aplijílatsja 
yupj jupj tepe'e mpes. 

3Newa nin, Saulo lovin malala nyuca la tjiji Dios ts'uyupj jilal. Yupj 
jis wa wama tjemey. Jupj jis ntjüi'le, jis tjemyana cawilta nt'a. 


Dios ts'uyupj tjowelepj Jesucristo mpes Samaria nt'a. 


4Dios ts'uyupj tjil na Judea nt'a, Samaria* nt'a 'ots'ipj, lovin tjowelepj 
la p'a jilal Jesucristo po'ó. 5Felipe tjemey wa Samaria nt'a. Ne'aj wa 
pülücj lejeii nt'a yupj jis walap'a'a tjevele Cristo po'ó, jupj ne Jepa nina 
Dios tjevele ca jas majamas. 6Felipe 'üsüs la tjiji ne'aj, yom p'in ma polel 
lapanenpan pje'á mal gente jisas mpe. Yümücj tjowelepj ne tjil. Gente ma 
polel lyawuñitsja, leñ way jis tji'yü'sa la tjiji. Gente ma polel 'yutanañtsja 
'ots'ipj, jis tji'yü'sa la tjiji. 8Mpes pjü way ne'aj po 'ücj jisas jis tepyala. 

2Yom pjaní ne'aj Simón lotsja jupj. Lapanenpan cus tjap'acj p'a 

jupj la tjiji mpes. Jupj jostsja pjü yola püné way jupj. 10Ne'aj tapatja 
tjepjyacañ jupj tjevelá. Noypan, tsjictjacj 'ots'ipj, 'üsüs jin yólatsja 
jupj. Tjowelepj yom niná Dios jinwá jupj, pjú 'ücj liji Dios jinwá. 11 Püs 
way lapanenpan cus tjap'acj nin la mijis, mpes yupj yólatsja jupj 'üsüs, 
topon wa jupj tjevelá. 

12P!a casá tepyala Felipe tjac' na. Topon Felipe tjevelá Dios jyü'ta 
po'ó. Jupj tjevele pajal 'üsüs tepyala Jesucristo mpes. Topon na, 
bautizar* jis tepyala niyom, nequem 'ots'ipj. 13Simón tepyona wa 
Felipe lal. Bautizar tepyala jupj. Jupj cus tecyóñicatsja Felipe lovin, 
jupj tjemey nt'a. Tjinyuca pajal 'üsüs la tjíjitsia Felipá, yom p'in ma 

14 Apostolpan* tapátjatsja custjay Jerusalén po'ó. Sin tji'yüsa yupj 
Samaria* nt'a patja topon Jesucristo po'ó. Mpes apostolpan sin tjajam 
Pedro, Juan 'ots'ipj, Samaria nt'a. 15-16 Gente Samaria po'o patja 
bautizar* jis tepyala qjuis Jepa Jesucristo mpes. Newa Dios Cjües ma 
tjemey custjay yupj jisas mo!ó. 17 Mpes Pedro, Juan 'ots'ipj, tjowelepj 
Dios lal yupj mpes. Yupj sey pjucj po la tjo'otj. Po la tjo'otj na, Dios 
Cjües yupj jisas mo'o tjemey. 

18-19 Simón tjinyuca niná tepyalá. Mpes tjevele Pedro lal, Juan lal wa: 

—Napj quelel po le 'otj wa gente sey pjucj, Dios Cjües jisas wama 
mim. Mpes t'emel ca nu ma'ayá, no 'oyá napj ca nin p'iyá polel la 
mejay nun lojí jinwá —Simón nin tjevele yupj jilal. 

20Pedro wola tjevele: 

—Jipj pyon jipj polel jaylacj lejay, ne nin p'iyá polel la mijin cupj 
lijicj jinwá. Nin tulucj. Dios 'yaya jupj Cjües, jaylacj tulucj. Ma qjuisas 
jipj t'emel. Najas Dios ca ncawajas la mijis jipj jet'emel. 21 Ma jele Dios 
jola jinwá. Mpes ma polel tsji' lejay cupj qjuilal Dios mpes. 22'Aplijila 
way t'as jipj, malala jéletsja mpes. Dios lal la monan jupj ca perdonar 
la mijis jipj, malala jéletsja mpes. 23Malala jipj quelel nin lejay cupj 
lijicj jinwá. Jomam jipj. Lovin malala lejay —Pedro nin tjevele. 

24Simón wola tjevele: 

— Pajal 'aplijila napj jipj tjevelen mpes. Najas Dios ma ca nin la mijis 
jipj tjevelen jin. La tjemyona Dios lal napj mpes, ne jupj ma ca nin la 
mijis napj lal —nin tjevele. 

25Nin tepyala Pedro, Juan, ne'aj tapatja na. 'Üsüs tjowelepj yupj 
salejeptsja mpes. Po jisastsja yupj mponecj. Pülücj jis walap'a'a tjowelepj 
qjuis Jepa Jesucristo tjevelá. T'üc' tjowelepj na, tjil niswá Jerusalén nt'a. 
Newa jümücj casá lyawuñtsja na, Samaria* mo'o patja jis lal tjowelepj wa, 

yupj jis wa nepénowa lejeñ nt'a. La pülücj tjowelepj Samaria mo'o patja 
jis walap'a'á; nin tjowelepj Jesucristo !üsüs la tjiji quinam gente mpes. 


Felipe tjevele Jesucristo po'ó Etiopía mpe 'eseptsja lal. 


26Locopyaya ángel* tjac', tjevele Felipe lal. Tjevele: “Jutja sur nt'a. Ne'aj 
jümücj pü'ü jupj, jümücj nina Gaza nt'a Jama. Jerusalén mpe jac! jümücj niná. 
Ne'aj mim jipj”, ángel nin tjevele. Ne'aj jis wa cjuwá, gente leri. 27 Mpes Felipe 
tjemey. Tjemey na, jus tjinyuca yom pjaní jámatsja. Etiopía mpe 'eseptsja 
jupj. Yom niná püné waytsja Etiopía mo'ó. Quepj jepa já'asatsja ne'aj Etiopía 
mo'ó. Candace lotsja jupj. Yom niná jyámatsja jepa t'emel. Quina tjactsja jupj 
Jerusalén mpe. Jerusalén nt'a pala tipi'tje Dios wolap'a'á, tjevele jupj pajal 
püné. 28Quina jupj tjactsja carreta pajal 'üsüs mpes, cavayü la locjoctsja. 
Jupj mo'o véletsja Isaías tepyacá, Isaías profétatsja* jupj püna. 29 Dios Cjües 
tjevele Felipe lal: “Jutja carreta tya'a nt'a, cus ncoñcon”. 
30 Mpes Felipe ts'üequené, la nüjüsü. Ne'as tjemey na, tjapjaca jupj 
mo'o véletsja Isaías tepyacá. Felipe la tji'yüya: 
—éNcu jin 'yüsa mo'o velen? 
31 Wola tjevele: 
—Ma nin 'yüsa. Leñ pjacj nin mü'üsüs la mijis. Viyá was, ma'ajam 
napj lal —nin tjevele Felipe lal. 
32Ftiopía mpe 'eseptsja mo'o véletsja Isaías tepyacá, Dios Popel 
popé. Tepyaca: 
“Yupj oveja* jaman na la 'ünan, 
ma la puyupj ovejas. 
Nin p'iyá tjaman yom pjaní. 
Oveja lyájasa toñca, jupj ts'üil jat'ú na. 
Nin p'iyá jupj lal, ma véletsja jupj. 
33 Pajal !üsüstsja jupj; yupj sin nin ntji'liñ jupj. Pajal malala 
nyuca la tjajay jupj lal, malalapan jis lal lajay jinwá. 
Pjü ma cus tjap'acj. Pajal malálatsja yupj. 
Tjü'ünan jupj, mpes tjemey nosis mpe." 
Isaías nin tepyaca püná. 
34Etiopía mpe 'eseptsja la tji'yüya Felipe lal: 
—éPjacj po'o tepyaca profeta* niná? ¿Ncu jupj p'iyá po'o p'in tepyaca? 
¿Ncu p'a wa po'o tepyaca? —nin la tji'yüya. 
35 Felipe jas tji'yüsa la tjiji Isaías nin tepyaca Jesucristo po'ó. Felipe 
pülücj way nin tjevele jupj lal Jesucristo po'ó. Jas tji'yüsa la tjiji pajal 
'üsüs tepyala Jesucristo la tjiji mpes. 

Yom Etiopía mpe 'esepj tjactsja carreta mpes. (Hechos 8.28) 


36Newa jiltsja jümücj casá. Yacjaya 'üsü pü'ü nt'a tjil. Etiopía mpe 
'esepj tjevele: 

—'Unuca, 'üsü pü'ü. Najas bautizar* ma palas la mijin. ¿Ncu 'ücj 
jipj lal? —la tji'yüya. 

37 Felipe la tji'yüya: 

—éNcu t'üc' way pyon jipj Jesucristo po'ó? 

Wola tjevele: 

—Po pyon napj. Pyon Jesucristo Dios Jatjam jupj. 

Felipe tjevele: 

—Mpes 'ücj bautizar* mya palas la mejay napj. 

38Mpes jupj tyantaná carretas. Manas 'üsü mo'o tjil. Felipe bautizar* 
la tjiji Etiopía mpe 'eseptsja. 

39'Usú mpe tjiquil na, Dios Cjües tjemyana Felipe p'a nt'a. Etiopía 
mpe 'esepj ma jus tjinyuca niswá Felipá. Mpes jusapj tjemey. Po 'ücj 
jostsja quinam Jesucristo mpes. “Dios Cjües tjemyana Felipe Azoto 
nt'a. Ne'aj tjuwínetsja, tjevele yupj jis walap'a'á Jesucristo mpes. Jun 
ta'á, pülücj patja nt'a, tjevele jupj, Cesarea ne'as tjemey nas. 


Saulo tepyona wa Jesucristo lal. 
(Hechos 22.6-16; 26.12-18) 


9 1 Saulo ts'i 'inyatsja custjay Jesucristo lal japon jis lal. Yupj jilal 

pajal malala véletsja jupj. Quelel si 'iinánatsja yupj. Quina quelel 
jámatsja Damasco nt'a. Mpes jupj tjemey sacerdote* más püné nt'a 
Jerusalén nt'a, 2papel la mon tjemey. Papel quelel t'yatsja judiopan* 
la si mulú nt'a Damasco po'ó. Papel véletsja 'ücj la tsupapj Jesucristo 
sa coii, jis la cuman Jerusalén nt'a. 'Ücj niyom ntsu'pas jis la cuman, 
nequem 'ots'ipj. 

3Papel nt'ya na, tjemey. Nasa ne'as jámatsja na Damasco nt'a, tsjun 

po'o pajal jaw tepyala. Saulo nt'a pajal jaw tepyala wa, jupj t'asiyü 
pajal tjejyawca. ^Tyüla, pü'ütsja. Vele pjactsja. La tji'yüya: 

—Saulo, étsjan mpes malala nyuca lejay napj lal? —nin la tji'yüya. 

5Saulo la tji'yüya: 

—¿Pjacj vele napj lal? 

Wola tjevele: 

—Jesucristo napj. Malala nyuca lejay jipj napj jisas jilal. Jipj nin 
lejay na, malala nyuca lejay wa napj lal. Napj buey tsjyac jinwá lejay 
jipj lal. Buey tsjyaca na ma jama, más yümücj ntsjacas jupj lal. Buey 
niná jinwá lejay jipj. Malala 'e palá nin lejay jipj. 

6Mpes Saulo pajal lecj tjeyatsja, la tji'yüya: 

—éTsjan jyas napj la mejay? 

Jesucristo wola tjevele: 

—Jin tjijyünsa. Damasco nt'a ca mim. Ne'aj yom pjaní ca mveles 
tsjan la mijin —Jesucristo nin tjevele. 

7Saulo cus tocoñ tjepjyacaii wa vele pjactsja. Mop'in ma tjunuc 
pjacj tjevelá. Mpes lacj tjeyapj wa yupj. 

8Saulo jas nisa. Jun la tyü!pa na, ma polel nyúcatsja jupj. Mpes yupj 
jupj mos ntji'liñ tjaman Damasco nt'a. 9Ts'ac' cont'e ma nyúcatsja. 
Ma tjelyaja. Ma tjümü'ü. 

10 Ananias tüpü'ü wa Damasco po'ó. Jesucristo lal pyónatsja jupj. 
Nin jawas p'iyá Dios la tjiji Ananías tjinyuca Jesucristo. Tjinyuca 
Jesucristo tjac', tjevele jupj lal: 

—Ananías. 

Ananías la tji'yüya: 

—Nejepa, ¿tsjan jyas? 

110juis Jepa Jesucristo tjevele: 

— Judas wo nt'a mim. Jümücj T'atsi Way” ló, ne'aj pü'ü. Yom pjaní 
pü'ü ne'aj, Tarso mpe 'esepj, Saulo ló jupj. Quina jupj vele Dios lal. 
12Dios lal tjevele na, napj la tjejay jupj tjinyuca yom pjaní tjac' jupj 
nt'a, yom niná Ananías ló. Tjinyuca yom niná jay pjucj po la tjetyot'a, 
la tjemyona Dios lal jupj ca 'ücj nucus niswá. Jipj p'iyá yom niná jupj 
tjinyucá. Jupj ca jus nlayes napj jin tjejyam —Jesucristo nin tjevele. 

13Ananías wola tjevele: 

—Nejepa, pülücj nawala tjowelepj jupj mpes. Tjowelepj pajal malala 
nyuca la tjiji Dios ts'uyupj jis lal Jerusalén nt'a. 14Yupj javelepj 'ücj 
sacerdote* noypan jilal jupj tsyu'pa cyapj jacoii jilal —Ananías nin 
wola tjevele. 

15Newa nin, Jesucristo tjevele: 

—Jipj ca mim jupj nt'a. Napj la t'ya Saulo. Quina ca la mijis napj 
najas jinwá. 'Ücj ca mveles napj nin po'ó judiopan* tulucj jilal, yupj 
jis jepa noypan jilal 'ots'ipj, israelpan* jilal 'ots'ipj. 16Jas mü'üsüs 
ca la mejay pajal malala mpalas jupj lal napj mpes —Jesucristo nin 
tjevele Ananías lal, jupj jun si tsicyaca jinwá tjinyuca na. 

17Mpes Ananías tjemey. Jus tjinyuca Saulo. Jay pjucj po la tje'yot'a, 
tjevele: “Saulo, natjam jipj. Napj selé qjuis Jepa Jesús lay tepyala jipj 
lal júmicj nt'a. Jupj nin tjejyama jipj nt'a, mpes ca nucun niswá. Dios 
Cjües ca mim jyas mo'ó, mpes ca la mijin Dios Cjües vele jin", Ananías 
nin tjevele. 18Leñ way cjul jupjula jinwá palá tinca Saulo jun mpe, 
19Nin la tjiji na, Saulo tjelyaja, tjümü'ü, mpes 'ücj já'asatsja niswá. 

Saulo tjevele Jesucristo po'ó Damasco nt'a. 


Saulo tsjicj way tüpü'ü Jesucristo lal japon jilal Damasco nt'a. 
20'Usüs tjevele Jesucristo mpes judiopan* 'a si mulú nt'a. Tjevele 

Jesucristo Dios Jatjam. 21 Jupj tjevele tjepjyacañ po yólatsja jupj nin 
tjevele mpes. Ma sin tji'yüsa tsjan mpes 'üsüs véletsja Jesucristo mpes. 
Salejeptsja malala nyuca la tjiji Jesucristo jisas jilal Jerusalén nt'a. 
Salejeptsja jupj tjac' Damasco nt'a la tsupapj Jesucristo lal japon, jis 
la man sacerdote* noypan nt'a Jerusalén nt'a. Ma quelel japontsja 
Saulo Jesucristo po'o pyónatsja quinam. 22 Mop'in nin, más 'üsüs way 
véletsja jupj lovin, mpes la p'a wa Jesucristo po'o topon Saulo tjevele 
mpes. Jupj tjevele mpes, judiopan Damasco nt'a patjá sin tji'yüsa t'üc' 
way Jesucristo Jepa niná Dios tjevele ca jas majamas jis capj la p'acj 
judiopan. Yupj ma quelel japontsja Saulo lal, mop'in ma salejeptsja 
tsjan más 'ücj wola la veles jupj lal. 

23P!a jawas judiopan* 'a jis tjimyula. Yupj ma jisastsja Saulo. Mpes 
tjowelepj ca mü'ü'nacj jupj. Damasco nt'a tapatja t'asiyá campanya 
tóncatsja tjüwücj. Quelel la nuctsja tjüwücj jun vilicj nt'a; jupj nepé lay 
tepyala na, quelel ja'ünantsja Saulo. 24Lovin jaw na, püste na 'ots'ipj, 
la tjunuctsja. Saulo jus nleya la nuctsja yupj, quelel ja'ünantsja jupj. 
25Mpes püste na, jupj discipulopan* palá tjo'onsopj jupj tjüwücj jun 
mpe. Quiliyá püné mo'o tjá'asa, palá tjo'onsopj jupj 'üpü mpes, ne 
'ücj tjemey jupj yupj tapatja mpe. 


Saulo tjemey Jerusalén nt'a. 


26Saulo tjemey Jerusalén nt'a. Quelel jámatsja Jesucristo lal japon 
la jis tjimyula nt'a. Mop'in lacj tjeyaptsja yupj jupj lal. Ma topontsja 
quina se cóñcatsja Jesucristá. 27 Bernabé p'in tepyona jupj 'üsüs. Lal 
tjac' Saulo, tjil apostolpan* nt'a. Tjevele: “T'üc' way Saulo quina jos 
Jesucristá. Jus tjinyuca qjuis Jepa Jesucristo jümücj nt'a, jupj tjevele 
Saulo lal. Locopyaya Saulo 'üsüs tjevele Jesucristo mpes Damasco nt'a 
patja jilal. Ma lecj jéyatsja; 'ücj tjevéletsja Jesucristo mpes", Bernabé 
nin tjevele. 28 Tjevele mpes, 'üctsja quinam yupj jilal Saulo jámatsja 
yupj 'a si mulú jatja nt'a. Mpes Saulo lovin tjemey Dios ts'uyupj nt'a 
la jis tjimyula na. 29Jerusalén nt'a pülücj jilal tjevele Jesucristo po'ó. 
Po ma lecj jéyatsja la veles Jesucristo mpes. Ne'aj judiopan* pülücj 
griego* javeleptsja. Yupj jilal 'ots'ipj nin tjevele Jesucristo mpes. Yupj 
quelel ja'ünantsja jupj. 30 Dios ts'uyupj jus nlay yupj quelel ja'ünantsja 
jupj. Mpes tjaman jupj Cesarea nt'a. Ne'aj jas tjajam Tarso nt'a. 

31 Quina Dios ts'uyupj 'ücj játjatsja Judea mo'ó, nin p'iyá 'ücj játjatsja 
Galilea mo'ó, Samaria* mo'ó 'ots'ipj. Más 'in 'üsüs way sin tji'yüsa 
Jesucristo mpes. Nin la tjajay Dios jostsja jinwá; salejeptsja jupj ca jis 

capj ntülüs malala lajay. !Ücj jisas tepyala Dios Cjües jis capj tjep'ya'sa 
mpes. Más 'in pülücj witjacj Jesucristo lal topon janmacj. 


Eneas tji'yü'sa tepyala. 


32Quina Pedro jun ta'á tjemey yus la nuc Dios ts'uyupan. Nin mpes 
tjemey wa yus la nuc Dios ts'uyupan Lida mo'ó. 33Ne'aj malala jos jus 
tjinyuca. Eneas lotsja jupj. Pasal püs pü'ütsja j jupj, año ocho mpes pü'ütsja. 
Ma polel 'utanatsja jupj. 34Pedro  tjevele j jupj lal: “Eneas, Jesucristo 'i 
35Pjü Lida mo'o patja, Sarón mo'o patja "'otsi ipj, tjunuc 'ücj wínetsja jupj 
quinam. Mpes yupj pjü way quelel sa coñitsja wa qjuis Jepa Jesucristo. 


Tabita tepe'e, nyucunú tepyala niswá. 


36 Quepj tüpü'ü Jope po'ó, Tabita ló. Griegopan* jis tin Dorcas lotsja 
jupj. Jesucristo lal pyónatsja jupj. Lovin 'üsüs nyuca la tjiji la p'a 
wa jilal. Lovin jis capj tjep'ya'sa jis ttemel cjuwá. 37Pedro ne'aj p'in 
tjuwine na, Tabita malala jos tepyala, tepe'e. Jas tapatsj jupj Jüp'üy. 
(Judiopan* lovin nin lajay, mpes nin la tjajay.) Cuarto viyapa torica nt'a 
tüpüntüpj jüp'üy. 38Jesucristo lal japon ne'aj jus nlay Pedro pü'ütsja 
Lida nt'a. Lida ne'aj way p'in Jope lal. Mpes yupj sin tjajam niyom 
mat'e Pedro nt'a. Tjowelepj leii way ncuwim Jope nt'a. 

39Mpes Pedro leñ way tjemey yupj jilal Jope nt'a. Ne'as tjemey na, 
tjaman jupj Dorcas jüp'üy nt'a, cuarto viyapa toñca nt'a. Ne'aj pjü 
jis vayum tulucj tjiquil, la puyuptsja. Tjowelepj Pedro lal: “Unuca 
jipj, sin quip pajal pülücj la tjiji la p'a mpes. Pajal 'üsüs waytsja jupj.” 

40Pedro pje'á sin tjejyama. Tjil na, tüic' jin tjüjünsü, tjevele Dios lal. 
T'üc' tjevele na, jus tjinyuca jüp'üy, tjevele: “Tabita, jin tjijyünsa". Mpes 
Tabita jun la tyü'pa. Jupj Pedro jus tjinyuca na, jas nisa, tjá'asatsja. 
41 Pedro jupj mos 'in wa ntjüi'le, jas nisa jupj. Pedro tjevele Dios 
ts'uyupj jilal, jis voyum tulucj jilal 'ots'ipj, wama ncul niswá. Yupj 
jus tjunuc Tabita pü'ü niswá. 42Mpes pjü way Jope nt'a patja jis wala 
tjowelepj niná tepyalá. Mpes pülücj topon Jesucristo lal, nin tepyala 
mpes. 43Püs way 'in Pedro tüpü'ü Jope nt'a. Tüpü'ü Simón wo nt'a. 
Simón lovin pjoloc' napnapj la tjíjitsja, vender la mijis. 


Pedro tjemey Cornelio wo nt'a. 


] 0 1Cesarea mo'o tüpü'ü Cornelio. Jupj jépatsja militar cien witjacj 
jilal. Militar nenem "Italia Mpe Ne'espan La Palan" yupj jis 

lá. 2Cornelio po jostsja Dios. Jupj po seletsja Dios ca jis capj ntülüs 
malala lajay. Pjü way jupj wo nt'a pátjatsja salejeptsja wa. Cornelio 
lovin jis tje'yaya cjuwá jilal. Lovin tjevele Dios lal. 3P'a jawasa las 


—iCornelio! 

4Cornelio pis way tjinyuca ángel*. Po lecj jéyatsja jupj ángel tjac' 
mpes. La tji'yüya: 

—Nejepa, étsjan jyas ne tjacuy? 

Ángel* wola tjevele: 

— Dios lal velen na, jupj pjoca. Jupj selé jipj se 'an cjuwá jilal. 5Sin 
majaman noyomes Jope nt'a la cuman Simón. Simón niná Pedro ló 
wa jupj. 6Ne'aj pü'ü jomica lal. Jupj jomica Simón ló wa jupj. Pjoloc' 
napnapj liji jupj. Simón wo 'üsü la nt'a toñca —ángel nin tjevele 
Cornelio lal. 

7 Ángel* tjemey na, Cornelio tjevele jupj jomozopan mát'eya jilal, 
militar pjaní lal 'ots'ipj. Militar niná po 'üsüs waytsja jupj. Tepyona 
wa Dios lal. Lovin tsji' la tjíjitsja Cornelio wo nt'a. 8 Cornelio jis wala 
tjevele pjü tepyalá. T'üc' tjevele na, sin tjejyama Jope nt'a la cuman 
Pedrú. 

9Yaya jümücj po'o p'in jiltsja custjay. Lots'ac! culupwen nt'a jalasa 
na ne'aj way p'intsja Jope. Quina, Jope nt'a, Pedro wo casá tjemey 
la veles Dios lal. 19 Vecj tepe'e, quelel lyájatsja. Cjuwá custjay, quina 
lajaytsja jis la las. Jun si tsicyaca jinwá tjinyuca jupj. 11 Tjinyuca tsjun 
po'ó jun tjecjyoltse, 'ücj tjinyácatsja. Cobija pajal püné tjinyuca. Pala 
tjac' tjinyuca. Tsjülü casá tsyú'patsja. 12Animal pülücj mo'o pátjatsja. 
Latsj 'ots'ipj mo'o pátjatsja. 'Ümüjütütj jinwá 'ots'ipj mo'o pátjatsja. 
Tsipyaya 'ots'ipj mo'o pátjatsja. 13Jupj tjapjaca nepé vele pjactsja. 
Tjevele: 

— Pedro, jin tjijy ünsa. Jis tji'yü'na, nlajan. 

14Pedro wola tjevele: 

—Lovin ma polel la las yupj. Moisés* popel qjuisí jütüta ma nlajacj pis 
niná. Yupj pis te jinwá, ma polel nlajacj, mpes lovin ma nin tjelyá napj. 

15Tjapjaca nepé vele pjactsja niswá: 

— Dios tjevele yupj jis pis 'üsüs. Ma mvelen yupj jis pis malala —nin 
tjevele. 

16La con tjapjaca nepé vele pjactsja. La con nin p'iyá tjijyü'ta la 
'ünan, nlajas yupj jis pis. T'üc' tjevele na, cobija viyá tjemey tsjun po'ó. 

Pedro jun si tsicyaca jinwá tjinyuca. (Hechos 10.12) 


17 Pedro pajal jólatsja tjinyuca mpes. Ma jas tji'yüsa tsjan mpes 
tjejyama tjiquil Simón wo nt'a. Nasa la tjü'üy la p'a jis lal ca'aj tóñcatsja 
Simón wo. Quina tjiquil yupj jupj jun vilicj nt'a. 18 Yümücj la tjü'üy 
ncu Simón ne'aj já'asa, jupj ne Pedro ló wa. 

19Pedro jólatsja custjay tjinyuca mpes. Dios Cjües tjevele jupj lal: 

“Niyom cont'e la 'e pal. 20Ma jele t'as. Napj tjijyütütj, ne tjiquil jipj 
nt'a. Jin tjijjyünsa, pala mim, jis capj ncoticon mim yupj jilal", Dios 
Cjües nin tjevele jupj lal. 

21 Mpes Pedro palá tjemey yupj nt'a. Tjevele: 

—Napj ne nun la no palá. ¿Tsjan mpes tjuculá? —la tji'yüya. 

22Wola tjowelepj: 

— Cornelio qjuisin tjejyama mpes tjiquilaca. Jupj jepa, militar cien 
jilal. Pajal 'üsüs way jupj. Jupj selé Dios ca jis capj ntülüs malala lajay. 
'Üsüs way jupj pjü judiopan* jilal. Dios ángel* tjevele jupj lal. Tjijyü'ta 
jupj qjuisin majamas jipj nt'a, la cuman jipj jupj wo nt'a. Dios jos jipj 
mvelen Cornelio lal —nin tjowelepj Pedro lal. 

23 Mpes Pedro tjevele 'ücj wama jiquil. Jis tje'yaya tjjinañ püste mpes. 

Yaya püstapj Pedro tjemey yupj jilal. Dios ts'uyupj nepenowá Jope 
po'o tapatja tJil wa. 24'Ts'ac! pjaní mpes tjelyawuñ. Yaya Cesarea 
ne'aj tjil. Cornelio la si nucutsja. Pjü way ne'aj patja jupj jüpülücpan 
sin popé ne'aj tjatja wa. Jupj jomicapan ne'aj tjatja watsja jupj lal. 
Cornelio 'a jis tjimyula. Jupj jostsja mpjacañ wa Pedro velá. 25 Pedro 
ne'as way p'in tjemey, Cornelio jupj tüic' jin tjüjünsü Pedro wolap'a'á. 
Jupj jólatsja Pedro püné. 26Pedro jas tjijyünsa jupj. Tjevele: 

—Jin ni'isa. Yom p'in napj jipj jinwá. 

27 Jupj lal véletsja. Wama tjil Cornelio wo mo'ó. Pedro pülücj yus 
tjinyuca, játjatsja ne'aj. 28Tjevele: 

—Nun solejé malala judiopan* 'a si mulú judiopan tulucj jilal. Moisés* 
tjijyú'ta ma nin la mijicj. P'a casá nola napj quinam. Dios nin tji'yüsa 
la tjiji pjü gente yuwal. Judiopan más 'üsüs tulucj. 29 Mpes Cornelio sin 
tjejyama na napj lal la cuwis, leñ way tjacuwis. ¿Tsjan mpes jisastsja 
napj tjacuwis? —Pedro la tji'yüya. 

30 Cornelio tjevele: 

—Ts'ac! yulupjana nasa, yom lay tepyala napj nt'a. Jupj jas quip pasal 
pje waytsja, jaw jinwá. Las tres na, t'awaná, tjac' jupj. Laja sectsja 
napj, napj Dios lal tjeveletsja na. 31Jupj tjevele: “Cornelio, Dios lal 
tjevelentsja na, tjapjaca jupj. Jupj selé jipj se 'an cjuwá jilal. 32Mpes 
niyom sin majaman Jope nt'a la cuman Simón. Simón niná Pedro 
ló wa jupj. Ne'aj way pü'ü jomica lal. Jupj jomica Simón ló wa jupj. 
Pjoloc' napnapj liji jupj. Simón wo 'üsü la nt'a toñica”, jupj nin tjevele 
napj lal. 33Mpes leñ way sin tjejyam jipj nt'a la cuman. Po 'üsüs way 
jipj, tjacuy. Pjü cupj qui'á 'a qjuis tjimyula. Dios qjuiyus nyuca. Quelel 
pjya'aquecj jipj velen. Pjü way qjuis Jepa Dios 'i jütüta la veles, ca 
nin mvelen — Cornelio nin tjevele. 


Pedro tjevele Cornelio wo nt'a. 


34Mpes Pedro tjevele: 

—Napj selé quinam t'üc' way pjü gente yuwal Dios lal. Judiopan* 
más 'üsüs tulucj. Pjü gente yuwal. 35Pjü p'a nt'a patja, nepenowá 
'üsüs nyuca lajay. Salejepj Dios ca jis capj ntülüs malala lajay. Mpes 
pjü yupj 'üsüs Dios lal. Nepénowa yupj judiopan. Nepénowa yupj 
judiopan tulucj. 36Nun solejé Dios tjevele judiopan jilal. Tjevele 
yupj polel 'üsüs nsem jupj lal Jesucristo mpes. Jesucristo Jepa Püné 
pjü mpes. 37Nun solejé Juan el Bautista tjevele gente jis walap'a'á, 

nt'a, pjü way jun ta'á Judea po!ó 'ots'ipj. 38Jesucristo tjac', jupj ne 
Nazaret mpe 'eseptsja. Dios tje'yaya jupj Cjües Jesucristo jos mo'o la 
püt'üs. Jupj la tjiji Jesucristo pajal pünetsja. Solejé Jesucristo pajal 
'üsüs nyuca la tjiji. Tjijyü'ta lapanenpan tjil gente mpe. Dios lovin cus 
tecyóñicatsja Jesucristá. 

39"Mpes quina pülücj jilal velecj Jesucristo la tjiji mpes. Tjinyucucj 
mpes velecj. Tjinyucucj jupj la tjijá Jerusalén mo'ó, jun ta'á Israel 
mo'ó 'ots'ipj. Judiopan* tjovalapj jupj cruz* po'ó la mas. Mpes yupj 
tjü'ünan jupj. 49Locopyaya ts'ac' cont'e tepyala na, Dios jas tjijyünsa 
jupj, nyucunú tepyala niswá. Jupj lay tepyala cupj qjuilal. Dios qjuis 
tje'yaya 'ücj jus tjinyucucj. 4! Ma pjü jilal lay tepyala. Cupj qjuilal la 
p'in lay tepyala jupj. Yas nam Dios la qjuis t'ya la nuc Jesucristo. Jupj 
tjelyaja, tjümü'ü wa cupj qjuilal. 42Qjuis tjijyü'ta la p'a jis walap'a'a 
mvelecj cupj. Qjuis tjijfyü'ta mvelecj Dios la t'ya jupj, jupj mveles ca 
pjü jilal ncu 'üsüs la tjajay, ncu malala la tjajay. Nin ca mveles patja 
jilal, tecya'liñ jilal 'ots'ipj. 43Pjü profetapan* nin p'iyá tapac. Yupj 
tapac cupj tepyonecj na Jesucristo lal, Dios perdonar la qjuis mijis 
— Pedro nin tjevele yupj jilal. 

Dios jupj Cjües jis tje'yaya Cornelio wo nt'a. 


44 Pedro véletsja custjay. Newa véletsja na, Dios Cjües tjac!, pjü jisas 
mo'o tjemey, Pedro tjevele tjepjyacañ jisas mo'o tjemey. ^»Nin tepyala 
na, Pedro lal tjiquil pajal yólatsja nin tepyala mpes. Dios ts'uyuptsja 
judiopan* waytsja yupj. Mop'in ma salejeptsja Dios ca ma'ayas jupj 
Cjües judiopan tulucj jilal la püt'üs. 46Yupj tjepjyacai judiopan tulucj 
javeleptsja la p'a jis tin, yupj p'iyá ma sin 'yúsatsja. Mpes judiopan 
nenem sin tji'yüsa t'üc' way Dios jis tje'yaya jupj Cjües. Ma jus nlaytsja 
ca nin mpalas. Pedro tjevele yupj jilal: 

47—T'üc! way 'ücj pjü bautizar* lijicj cupj. Dios jis tje'yaya jupj 
Cjües, jupj qjuis tje'yaya jinwá —Pedro nin tjevele. 

48Mpes tjijyü'ta bautizar* lis mijicj yupj, Jesucristo mpes. Bautizar 
jis tepyala na, la tjomon Pedro lal jupj ma'ajam yupj jilal, p'a jawasa 


Pedro tjevele judiopan jilal tsjan 'üsüs tepyala Cornelio wo nt'a. 


1 1 1Jis wala tjowelepj apostolpan* jis lal judiopan* tulucj topon 
wa Dios tjevelá. Pjü way Dios ts'uyupj Judea mo'ó tjepjyacaü 

wa niná. 2Dios ts'uyupj Jerusalén po'o patja tjepjyacañ wa. Judiopan 
waytsja yupj. Mpes Pedro tjemey na Jerusalén nt'a, tjiquil jupj nt'a. 
La tjowelel jupj lal. 3'Tjowelepj: 

—Malala nin jipj judío* tulucj nt'a tjay, tüpüt' yupj jilal. 

4Pedro tjevele yupj jilal pjü tepyalá. 5Tjevele: 

—Jope nt'a tüpü'üstsja napj, pülücj patja nt'a. Dios lal tjeveletsja. Dios 
jinwá tsjun po'ó. Palá tjactsja jupj. Tsyü'patsja tsjülü casá. Palá tjac' napj 
nt'a. SWama jus tjinyuctsja napj. Animal pülücj mo'o pátjatsja. Qjuisiyasma 
nepenowá yupj. 'Ümüjütütj jinwá mo'o pátjatsja. Latsj 'ots'ipj mo'o pátjatsja. 
Tsipyaya 'ots'ipj mo'o pátjatsja. 7Nepé vele pjactsja, tjevele: ‘Pedro, jin 
tjijyünsa. Jis tji'yü'na, nlajan, nin tjevele. 8Napj wola tjevelé: Lovin ma 
polel la las yupj. Moisés* popel gjuisí jütüta ma nlajacj pis nina. Yupj jis 
pis te jinwá, ma polel nlajacj, mpes lovin ma tjelyá napj.' ?Tsjun po'o nepé 
vele pjactsja niswá. Tjevele: “Dios tjevele yupj jis pis 'üsüs. Ma mvelen yupj 
jis pis malala’, tjevele. 10La con nin tjijyü'ta jis pis la las. T'üc' tjevele na, 
cobija viyá tjemey tsjun po'ó. 

11"Tjemey na, niyom cont'e tjiquil tüpü'üstsja nt'a. Cornelio sin 
tjejyama Cesarea mpe. 12Dios Cjües napj lal tjevele: Jipj ca mim yupj 
jilal. Ma jele t'as" Mpes tjum yupj jilal. Qjuis catjampan séisiya tjil 
wa. Cornelio wo wama tjeleque. 13 Cornelio tjevele jupj jus tjinyuca 
ángel*, wo mo'o tóiicatsja. Ángel tjevele: Jope nt'a sin majaman 
niyom nepenowá la cuman Simón. La p'a ló wa jupj, Pedro ló wa jupj. 
14Jupj ca jin mü'üsüs la mijis. Wya nt'a patja pjü way ca sin mü'üsüs 
la mijis wa. Jupj tjevele toponé na, nun 'üsüs nsem Dios lal, mpes 'ücj 
ca mpatjaqué Dios lal", ángel nin tjevele Cornelio lal. 

15"Mpes napj tjevelé yupj jilal. Tjeveletsja na, Dios jis tje'yaya jupj Cjües. 
Nun solejé 'onin ne nin tepyala Dios qjuis tjetyaya jupj Cjües. Nin p'iyá tjac' 
wa jupj Cjües yupj nt'a. 16Napj nola tepyala Jesucristo tjevelá. Tjevele: Juan 
gente bautizar* lis tjiji 'üsú mpes la p'in. Mop'in más 'üsüs ca nu mpalas p'a 
jawas. Dios ca nu ma'ayas jupj Cjües. 17 Qjuis Jepa Jesucristo lal tepyonecj 
na, Dios qjuis tje'yaya jupj Cjües. Nin p'iyá Dios la tjiji yupj jilal Cornelio wo 
nt'a. Po 'üsüs napj lal nin la tjiji. Napj ma le velel Dios lal —Pedro nin tjevele. 

18Niná tjepjyacañ na, ma la tjowelel niswá Pedro lal. 'Üsüs way 
tjowelepj Dios po'ó. Tjowelepj: 

— Dios jos judiopan* tulucj 'aplijila nsem 'ots'ipj, malala nyuca 
la tjajay mpes; ca Dios jos jin la mijicj quinam. Mpes yupj lovin ca 
mpatjam jupj lal —nin tjowelepj. 

Dios ts'uyupj tjowelepj Jesucristo po'ó Antioquía nt'a. 


19Nujola tapalas judiopan* tjü'ünan Esteban. Malala nyuca la tjajay wa 
Dios ts'uyupj la p'a jilal. Mpes Dios ts'uyupj ts'equeneñ Jerusalén mpe. 
Jun ta'á tjil. Nepenowá tjil wa Fenicia nt'a, campa ne'aj. Nepenowá tjil 
wa Chipre nt'a, campa wa ne'aj. Nepenowá tjil Antioquía nt'a, campa 
wa ne'aj. Yupj tjowelepj judiopan jilal p'in Jesucristo po'ó. 20Mop'in 
niyom nepenowá tjil wa Antioquía nt'a Chipre mpe, Cirene mpe 'ots'ipj. 
Niyom nenem tjowelepj wa judiopan tulucj jilal qjuis Jepa Jesucristo 
po'ó. 21Tjowelepj na, qjuis Jepa Jesucristo jis capj tjep'ya'sa. Mpes 
judiopan tulucj pülücj topon, jisastsja Jesucristo. 

22La p'a wa jis wala tjowelepj Dios ts'uyupj jis lal Jerusalén po'ó, 
mpes yupj tjepjyacaiü judiopan* tulucj Antioquía po'o patja jisastsja 
wa Jesucristo. Mpes jas tjajam Bernabé Antioquía nt'a, yupj jis lal la 
veles. 23Jupj tjemey na, tjinyuca Dios pajal 'üsüs way la tjiji yupj mpes. 
Mpes pajal 'ücj jos tepyala jupj. Bernabé tjevele yupj jis lal: “Lovin 
jisas t'as qjuis Jepa Jesucristo. Lovin la tjüjí jupj tjevelá." 24Bernabé 
'üsüs waytsja jupj. Po la tjijitsja Dios Cjües jostsja jinwá. Po tepyona 
pjü way Jesucristo tjevelá. Jupj la tjiji mpes pajal pülücj jisastsja 
Jesucristo; nin tepyala Antioquía po'ó. 

25Locopyaya way Bernabé tjemey Tarso nt'a, Saulo la tepyala ne'aj, 
lal lo cuwis. 26Jus tjinyuca, ticyuna Antioquía nt'a. Año pjaní tapatja 
ne'aj. Lovin tjil Dios ts'uyupj 'a jis tjimyula nt'a. Pülücj sin tji'yüsa 
la tjajay Dios po'ó. Antioquía nt'a nepenowá tjowelepj Jesucristo lal 
japon “Cristianos” yupj. Mwalá way nin tjowelepj Antioquía nt'a. 

27 Yupj ne'aj tapatja na, profetapan* nepenowá tjiquil wa Antioquía 
nt'a Jerusalén mpe. 28Tjil Dios ts'uyupj 'a jis tiimyula nt'a. Yupj sin popa 
pjaní Agabo lotsja. Jas nisa. Pjü tjevele Dios Cjües jostsja jupj nin velá. 
Tjevele p'a jawasa cjuwá jis la las ca mpalas. Jun ta'á ca nin nsem, tjevele. 
Niná t'üc' way nin tepyala, Claudio jépatsja na Roma nt'a. 22Mpes yupj 
ne'aj pátjatsja quelel jis capj jap'actsja Dios ts'uyupj Judea po'o patjá. 
Mpes yupj pjü way tja'ayapj t'emel. Yupj polel ja'ayaptsja jin tja'ayapj. 
30Sin tjajam Bernabé, Saulo lal, jis la t'as t'emel niná Judea nt'a, ca jis 
ma'ayacj Dios ts'uyupj co'müypan*. Mpes yupj tjat! t'emel niná Judea nt'a. 


Herodes malala nyuca la tjiji Dios ts'uyupj jilal. 


] 2 1Nin tepyala na, Herodes jépatsja custjay. Malala nyuca la tjiji 
jupj Dios ts'uyupj nepenowá jilal. Tjijyü'ta jis ntji'liñ. 2Jupj jis 

tjijyú'ta wa jis la 'ünan Jacobo, mpes jay tjojocj tjü'ünan jupj. Jacobo 
Juan jatjam waytsja jupj. 3Judiopan* pajal 'ücj jisastsja Jacobo tepe'e. 
Herodes jus nléyatsja 'ücj jisastsja yupj. Mpes jupj militarpan sin 
Fiesta niná “Dios Qjuis Capa Nipj Tjemey”* ló jupj. Pan levadura cjuwá 
jala fiesta nina mpes. 4Pedro ntji'liñ na, mo'o tjo'onsopj cawilta mo'ó. 
Herodes jis tjijyü'ta diez y seis militarpan jis la jamas Pedro, ma ca 
pje'á mim. Yulupjana yulupjana 'a mulú tjajamapj jupj. Locopyaya 
p'a yulupjana tjiquil, tjajamapj. Lovin nin la tjajay. P'a jawas fiesta 
t'üc! tepyala na, Herodes quelel véletsja tsjan la mijis Pedro lal. Nin 
quelel véletsja gente jis walap'a'á, 'a jis tjimyula na. 5Pedro tjá'asatsja 
cawilta mo'ó custjay. Militarpan 'ücj tjajamaptsja jupj. Mop'in Dios 
ts'uyupj javeleptsja Dios lal po jisastsja jupj ca cus mp'a'sas. 


Ángel tjemyana Pedro cawilta mpe. 


6Yaya fiesta t'üc'! ca mpalas, Herodes ca mveles tsjan la mijis Pedro 
lal. Püste na, Pedro pü'ütsja militar mát'eya culupwen nta, jyatsja jupj. 
Cadena* mpes tsyü'patsja. Militar mát'eya jilal tsyü'patsja jupj. P'a 
militarpan jun vilicj tjajamaptsja. 7 Leii way Dios ángel* lay tepyala 
ne'aj. Pasal jaw tepyala ne'aj jupj mpes. Ángel Pedro jas tiquilquila, 
tjevele: “Leni way jin tjijyiinsa”. Cadena palá tinca Pedro mos mpe. 
8 Ángel tjevele niswá: “Jin tücüi'pe. Tsjyam tipi'tje." Pedro nin la tjiji 
na, ángel tjevele: “Jin quip pje'apa mpes jin tücüi'pe. Mas." 

9Mpes Pedro pje'á tjemey, angel” cjüip'a'á. Pedro ma seletsja ángel 
jupj. 19 Yupj jun vilicj mwalá jin tjil, jun vilicj jajamaptsja lejei mpe 
tjil wa. Jun vilicj p'a wa jin tjil wa, jajamaptsja ne'aj lejeñ mpe tjil 
wa. P'a jun vilicj ne'as tjil, jun vilicj acero waytsja jupj. Pünetsja jupj 
pajal. Jupj mpes ca pje'á mal cawilta mpe. Jupj sin jun tjecjyoltse. 
Pje'á tjil cawilta mpe, pülücj patja nt'a tjil. Jümücj mo'o tjelyawuntsja 
na, ángel tjemey, ne Pedro ma jus tjinyuca quinam. 

11 Mpes Pedro jola tepyala na, jólatsja: “Quina jus nley t'üc' way 
qjuis Jepa Dios jas tjejyama jupj ángel* napj nlal la winin cawilta mpe. 
Quina Herodes ca ma polel ma 'ü'nas napj. Ma pats' tulucj quinam. 
Judiopan* jisas ma pats!', mop'in ma ni pü'í quinam", nin jólatsja. 

12Niná jus nleya nam, tjemey María wo nt'a. María Juan jamaytsja. 
Juan niná p'a ló watsja jupj, Marcos lotsja wa. María wo nt'a pülücj 'a 
jis tjimyula, javeleptsja Dios lal Pedro mpes. 13Pedro jun vilicj t'ot'ojo, 

tjüwücj po'ó. Mozo tjac' jun vilicj nt'a. Rode lotsja jupj. 14Pedro tjevele 
na, jupj seletsja Pedro jin pjac tjevele jupj. Ma polel nyúcatsja jupj. 
'Ucj jos tepyala. Jun vilicj ma jun tjecjyoltse, leñ way wama tjemey 
p'in la veles yupj jilal. Tjevele: 
— Pedro toiica jun vilicj nt'a. 
15Wola tjowelepj: 
—Molo vele jinwá velen. 
Mop'in nin la pülücj tjevele: 
—T'üc' way Pedro tjac!. 
Mpes tjowelepj: 
— Pedro tulucj. Ángel* p'in. Ángel niná Pedro jyama. 

16 Pedro jun vilicj se t'ot'ójotsja custjay. Mpes jun tjocjol yupj. Pedro 
jus tjunuc, ne pajal yólatsja nina pajal 'üsüs tepyala mpes. 17Pedro 
mos jas tjijyiinsa, mpes lyájasa tepyala yupj. Quelel véletsja yupj jilal. 
Jis wala tjevele pjü tepyalá cawilta nt'a. Tjevele qjuis Jepa Jesucristo 
jas tjejyama jupj ángel* cawilta nt'a, ángel niná tjemyana jupj cawilta 
mpe. Tjevele wa: 

—Jacobo lal taná tjowelé nin tepyalá. Niná tjowelé wa pjü qjuis 
pülücpan jilal. 

Nin tjevele na, Pedro tjemey, la p'a nt'a tjemey. 

18Tjejyawca na, militarpan pajal yólatsja Pedro leti mpes. Yümücj pjac 
la tjajaytsja. Ma salejeptsja tsjan tepyala Pedro lal. 1? Herodes tjijyü'ta 
veles pjü tepyalá cawilta nt'a. T'üc' tjowelepj na, tjijyü'ta jis la 'ünan 
militarpan nenem, Pedro leii tjevyala mpes. Nin la tjiji na, Herodes 
tjemey Judea mpe. Tjemey Cesarea nt'a tsjicj way la püt'üs ne'aj. 


Herodes tepe'e. 


20Herodes ts'i 'inyatsja Tiro po'o patja jilal, Sidón po'o patja jilal 
tots'ipj. Herodes pü'ütsja nt'a, yupj lovin sin tjajam jis la las Tiro nt'a, 
Sidón nt'a 'ots'ipj. Ma sin jajamtsja quinam, Herodes ts'i 'inyatsja 
mpes. Mpes pülücj tjiquil Herodes nt'a Tiro mpe, Sidón mpe tjiquil 
'ots'ipj. Yupj jisastsja Herodes ca mü'ü'üsüs quinam. Blasto la tjemyona 
Herodes lal yupj mpes. Blasto yupj sejamícatsja, nin p'iyá jólatsja yupj 
jinwá. Herodes mozo waytsja jupj, 'üsüstsja jupj Herodes lal. 

21 Herodes tjevele tsjan jawas 'ücj la veles yupj jilal. Nin jawas, jupj 
pülül 'üsüs jas tücüi'pe, silla püné casá 'etjele. Gente jilal tjevele na, 
lovin pülül 'üsüs jas tücüi'pe, lovin 'etjele niná silla püné casá. Jupj 

tjevele yupj jilal. 22Tjevele na, yupj yümücj tjowelepj: “Jupj vele 
diospan* popa pjaní jinwá. Yom jinwá tulucj vele jupj”, nin tjowelepj. 
23'Ücj jos tepyala Herodes, yupj tjowelepj mpes. Ma tjevele dios tulucj 
jupj. Mpes leñ way malala jos tepyala, ángel* la tjiji mpes (qjuis Jepa 
Dios jomozo waytsja jupj, ángel niná). Pelets'ey col mo'o tjalá jupj, 
ne tepe'e. 

24Nin tepyala jupj lal. Newa Dios ts'uyupj pülücj sin tji'yüsa lis 
tjajay. Lovin p'a nt'a patja sin tji'yüsa lis tjajay Dios tjevelá Jesucristo 
po'ó. Más pülücj topon lovin Jesucristo po'ó. 

25Nujola tapalas Bernabé tjemey Jerusalén nt'a. Tjemey Saulo lal, 
t'emel la 'ayas Dios ts'uyupj co'müypan* ne'aj. Tja'ayapj na, tjil niswá 
Antioquía nt'a. Tjaman wa Juan yupj jis lal. Juan p'a ló waytsja jupj, 
Marcos lotsja wa. 


Dios ts'uyupj sin tjajam Bernabé, Saulo 
'ots'ipj, jis la veles Dios tjevelá. 


1 3 1Dios ts'uyupj nepenowá Antioquía po'o tapatja profetapan* 
waytsja yupj. P'a wa nepenowá sin tji'yüsa la tjajay la p'a. Yupj 
popa pjaní Bernabé waytsja jupj. P'a wa Saulo lotsja. P'a wa Simón 
lotsja. P'a ló watsja jupj, Simón, Niger lotsja wa jupj. Yupj popa pjaní 
Lucio lotsja, Cirene mpe 'eseptsja jupj. P'a wa Manaén lotsja. Jupj 
tsjictsja na, Herodes jupj jomica waytsja. Herodes niná jepa püné 
auxiliar waytsja jupj Galilea po'ó. 2P'a jawasa Dios ts'uyupj 'a jis 
tjimyula la veles Dios lal. Ma jalatsja yupj, más 'ücj jis la velestsja 
Dios lal. Dios lal javeleptsja na, jupj Cjües tjevele: *Najas Bernabé, 
Saulo 'ots'ipj, ca tsji' la mijicj napj mpes la p'a nt'a. Mpes sin tjajamá 
ca nin la mijicj napj najas jin", Dios Cjües nin tjevele. 3T'üc' quinam 
tjowelepj Dios lal. T'üc! quinam nin jawas ma tjalá, Dios lal tjowelepj 
mpes. T'üc' la tjajay na niná, po la tjo'otj Bernabé jay pjucj, Saulo 
jay pjucj po la tjo'otj wa. Nin la tjajay mpes más 'ücj ca polel tsji' la 
mijicj Dios mpes. Sin tjajam la p'a nt'a. 
Bernabé, Saulo, tjil Chipre nt'a. 
^Mpes tjil yupj, Dios Cjües tjevele mpes. Tjil Seleucia nt'a. Ne'aj 
barco* wama tjil, Chipre nt'a tjil barco mpes. Chipre 'amá 'üsá t'asiyü. 
5Mwalá way tjil Salamina nt'a, pülücj pátjatsja ne'aj Chipre po'ó. 
Juan jis capj tecyoñica tjemey, jis cap) tjep'yá'satsja. Tjil judiopan* 'a 
si mulú nt'a. Tjowelepj yupj jis walap'a'á Dios tjevelá. 

6Jun ta!á tjil Chipre po!ó. Locopyaya Pafos nt'a tjil yupj. Pülücj patja 
ne'aj. Pafos nt'a Barjesús jus tjunuc. Judío* waytsja jupj. Lapanenpan 
la p'a mponecj jupj profétatsja*, jostsja ca mponecj jupj Dios mpes 
tjevele. La tsyawilí jupj la p'in. 7Barjesús, Sergio Paulo jomícatsja. 
Sergio Paulo jépatsja Chipre po'ó. Pasal pülücj seletsja jupj, Sergio 
Paulo. Jupj jostsja Bernabé, Saulo 'ots'ipj, ca ncul jupj nt'a jis la veles 
Dios tjevelá. Mpes yupj tjiquil jupj nt'a. 8 Yupj tjowelepj Sergio Paulo 
lal Dios tjevelá. Barjesús ne'aj tóücatsja 'ots'ipj. (Griegopan* jilal jupj 
lotsja Elimas.) Jupj jostsja Sergio Paulo ma mpones Dios tjevelá. Mpes 
quelel véletsja 'ots'ipj. Tjevele Sergio Paulo lal más 'ücj ma pyona yupj 
tjowelepj Jesucristo po'ó. 

9Saulo la tjíjitsja Dios Cjües tjevele jin. Saulo p'a ló watsja jupj, Pablo 
lotsja wa. Pablo Barjesús wola tjinyuca. 19 Tjevele: “Diablo* jinwá le jay 
jipj. Li tsuwil jipj. Lovin malala nyuca quelel lejay. Gente 'üsüs quelel 
lajay na Dios jos jin, ma jyas yupj nin lajay. Gente jisas na qjuis Jepa 
Jesucristo, jis wala velen malala niná. ¿Tsjan mpes lovin nin lejay?" Pablo 
nin la tji'yüya jupj lal. 11 Pablo tjevele wa: “Quina Dios ca cyapj ntülüs. 
Ts'ac! pülücj mpes ca ma polel nucun, nin ca mpalas, Dios ca la mijis 
mpes. Ca ma polel nucun lots'ac' jyawca na”, Pablo nin tjevele jupj lal. 

Leñ way ma polel nyuca tepyala jupj. Pjü way ma polel nyúcatsja. Mpes 
la tjemyona la p'a ca mos ntji'lim, manus jupj. 12Sergio Paulo tjinyuca 
niná tepyalá. Mpes tepyona qjuis Jepa Jesucristo po'ó. Po jólatsja pajal 
'üsüstsja nina Pablo jas tji'yüsa la tjiji Jesucristo po'ó. 


Pablo, Bernabé, tjil Antioquía nt'a. 


13Locopyaya Pafos mpe tjil. Pablo, jupj sa coñtsja jilal, barco* 
wama tjil. Pafos mpe tjil, Panfilia nt'a tjil yupj. Ne'aj mwalá way tjil 
Perge nt'a. Perge nt'a pülücj patja Panfilia mo'ó. Ne'as tjil na, Juan 
tjemey yupj mpe. Niswa tjemey Jerusalén nt'a. 14Pablo, Bernabé, 
tjil Pisidia nt'a. Ne'aj mwalá way tjil Antioquía nt'a. (P'a Antioquía 
niná.) Antioquía niná nt'a pülücj patja Pisidia mo'ó. Sábado* na tjil 
judiopan* 'a si mulú nt'a, ne'aj 'atjalapj yupj. 15 Yom pjaní ne'aj mo'o 
tjevele Moisés* püna tepyacá, profetapan* püna tapac molo tjowelepj 
wa yupj, pjü jis la pjac. T'üc' mo'o tjowelepj na, noypan jas tjajam 
yom pjaní la veles Pablo lal, Bernabé lal wa. Tjevele: *Nun quelel 
welé 'a jis tjimyula jilal ca nacj, ne más 'ücj ca la mijicj Dios jos jin. 
Mpes quina mvelé ca." 

16 Pablo jas nisa. Mos jas tjijyünsa, mpes lyájasa tepyala yupj. Tjevele: 
“Israelpan*, najas pjo'oqué napj velé. Nun nepénowa israelpan tulucj, 
mop'in solejé wa Dios ca jis capj ntülüs malala lajay. Najas nun pjo'oqué 
wa napj velé. 17Israelpan po jisas Dios. Israelpan püna tapatja sin 
popa p'iyá püs naya pyatjaquecj cupj. Dios lis t'ya yupj. Yupj Egipto 
po'o tapatja na, pülücj tipyülücü yupj, Dios jis capj tjep'ya'sa mpes. 
Año cuatro cientos tapatja yupj ne'aj. P'a jawasa Dios jis tjemyana 
Egipto mpe. Püné jupj, mpes 'ücj jis tjemyana malala lis tjajay mpe. 
18 Año cuarenta mpes jis tjemyana jis wa cjuwá nt'a, gente leñ nt'a. 
Yupj ma jisastsja püs way lyawuñtsja ne'aj; ts'a tji'in yup), mop'in nin, 
Dios lovin jis capj tecyoñca. 19P'a Jawasa Canaán nt'a tjil. Ne'aj tjil 
na, pülücj Canaán mpe ne'espan tecya'liñ, Dios la tjiji tecya'liñ yupj. 
Siéteya se jütütj mpe waytsja yupj. Pjü yupj jis mama Dios jis tje'yaya 
israelpan ca ne'aj mpatjam. 20Pjü nina napj tjevelé año cuatro cientos 
cincuenta na tliic' tepyala pjü. 

"Niná t'üc' tepyala na, Dios lis t'ya jepapan israelpan* mpes. P'a 
jawasa, afio pülücj tepyala na, jis tje'yaya profeta* pjaní. Profeta niná 
yupj jis jepa tepyala jupj. Samuel lotsja jupj. 21 Locopyaya israelpan 
jisastsja jepa püné jis la jütütj, p'a gente jinwá. Mpes Dios la t'ya 
Saulo, israelpan jis jepa püné nsem jupj. Nujola tapalas Saulo Cis 
jatjam waytsja jupj. Benjamín püna tüpü'ü popa p'iyá waytsja Saulo; 
püs naya tüpü'ü jupj. Saulo yupj jis jepa pünetsja año cuarenta mpes. 
22Locopyaya Dios ma jostsja jepa ma'ajam Saulo. Mpes la t'ya David”, 
David israelpan jis jepa püné tepyala jupj. Saulo yupj jis jepa tuluctsja 
quinam. Dios tjevele David po'ó jupj jus tjinyuca mpes. Tjevele: “Po 
'ücj najas David mpes, niná David Isaí jatjam jupj. Jupj ca la mijis pjü 
way napj najas jim, Dios nin tjevele David po'ó. 23David popa pülücj 
tepyala, püs naya tapatja witjacj, Jesucristo yupj sin popa pjaní waytsja. 
ca jas majamas David popa p'iyá pjaní, ca jis capj mp'a'sas israelpan. 

24" Jesucristo custjay ma tjac' na p'in, Juan tjevele pjü israelpan* jilal. 
Tjevele: "Aplijila way t'as nun, malala nyuca la tjüjí mpes. Nujola t'as 
ca 'üsüs la müjí quinam, Dios jos jin. Nin la tjüjí na, napj ca bautizar* 
la mejay nun', nin tjevele Juan. 25Nasa way cyawájatsja na jupj la 
tjiji Dios mpes, jupj tjevele: Nun lu nucú pjaní ncuwim, jupj ne Dios 
se jama. Jupj tulucj napj. Leti way ncuwim jupj. Pajal püné jupj. Po 
'üsüs napj lal tsji' lejay jupj mpes. Napj jupj caite syoc la p'in 'ücj napj 
lal, Juan nin tjevele. 

26”Nun nepénowa Abraham* popa p'iyá püs naya potjaqué. Nun 
nepénowa israelpan* tulucj, mop'in solejé wa Dios ca jis capj ntülüs 
malala lajay. Dios jos qjuisin 'yüsa 'onin la tjiji ne perdonar la qjuisiji 
patja ma topon Jesucristo niná p'iyá Dios tjevele ca jas majamas. Yupj 
jis jepapan ma wa topon. Pjü sábado* mo'o tjowelepj profetapan* püna 
tapac, mop'in ma sin tji'yüsa pjacj mpes tapac yupj. Ma sin tji'yüsa 
yupj tapac Jesucristo po'ó. Mpes yupj tjowelepj más 'ücj cus ntülücj 
jupj. Püna profetapan papel tapac ca nin la mijicj yupj, ne nin tepyala, 
yupj tapac jin p'iyá. 28 Yupj salejeptsja Jesucristo ma malala nyuca la 
tjiji. Yupj jisastsja mpes p'in la tjomon Pilato lal jupj ca müjü'tüs jupj 
militarpan jis la 'ünan Jesucristo. 
29”Pjii way nin la tjajay profetapan* tapac jinwá, nin tapac ca nin 
mpalas Jesucristo lal. Niná t'üc' tepyala na, Jesucristo jomicapan 
tjiquil, palá natj jupj jüp'üy cruz* mpe. Tüpüntüpj jüp'üy pe jul mo'ó, 
neven nt'a. 30Locopyaya Dios jas tjijyünsa jupj, nyucunü tepyala 
niswá. 31Yas nam nepénowa tjiquil Jesucristo lal Galilea mpe, jupj 
lal tjiquil Jerusalén nt'a. Niswa tüpü'ü na, la pülücj lay tepyala yupj 
nt'a. Ts'ac! pülücj lay tepyala yupj jilal. Jus tjunuc jupj. Quina yupj 
p'iyá javelepj la p'a jilal jupj po'ó. 
32”Israelpan* püna tapatja sin popa p'iyá püs naya pyatjaquecj cupj. 
Dios tjevele püna tapatja jilal pjü niná ca nin la mijis. T'üc! way jupj 
nin liji quinam, jupj tjevele jin p'iyá. Nin velecj nun jilal tsjan niná 
jupj 'üsüs la tjiji. 33Dios tjevele Jesucristo tepe'e na ca jas müjünsüs, 
mpes tjenejets'eñ mo'ó, capítulo mat'e mo'ó tepyaca nina Dios nin 
tjevelá. Dios tjevele: 
Jipj napj Natjam. Yacjaj napj 
pajal 'üsüs way lejay jipj mpes, 
napj velé jipj napj natjam. 
34Cupj selecj Jesucristo tepe'e na, Dios jas tjijyünsa jupj, la püt'üs 
niswá. Dios tjevele Jesucristo jüp'üy ma majam ca. Niná selecj Dios 
tjevele mpes: 
"Tjevelé David” lal 'üsüs ca la mejay nun jilal. 
Mpes t'üc' way ca nin la mejay- 
35P'a nt'a, Dios mpes tjenejets'eñ mo'ó, yom pjaní tjevele Dios lal. 
Tjevele: 
Jipj Jetjam jipj jits'a'á. 

Jupj jüp'üy ma ca majam, ca nin la mijin’, 
nin tjevele. 36T'üc' way David la tjiji Dios jostsja jinwá jupj tüpü'ü na. 
T'üc' la tjiji na, tepe'e. Toc jupj mpes, püna toc nt'a jupj cocoypan toc 
patja nt'a. Jupj jüp'üy tjamaja. 37 Nin tuluctsja Jesucristo lal. Jesucristo 
jüp'üy ma tjamaja. Dios jas tjijyünsa la püt'üs niswá, mpes jupj jüp'üy 
ma tjamaja. 38Nusin tjü'üsüs napj velé. Jesucristo la tjiji mpes, Dios 
perdonar la siji malala nyuca la tjajay genta. 39 T'üc! way yupj malala 
nyuca la tjajay. Nin p'in Dios 'üsüs la siji Jesucristo mpes. Topon na 
Jesucristo lal, Dios ma ca jis capj ntülüs. Moisés* popel tjijyü'ta jin 
lajay, newa malala 'in yupj Dios lal. Jesucristo la tjiji mpes p'in Dios 
ma jis capj tyüla. 49Nujola tapalas profetapan* tapac Dios mpes. Tapac 
tsjan ca mpalas gente jis lal. 'In tjajamá ma nin nu pyala. 4! Tapac: 
*Nepénowa nun lu pjüts'ünü. Tjapja'aqué. 
Po nujola t'as napj lejay mpes. 
Pajal 'üsüs ca la mejay. Nun ma ca mponé 
napj ca nin la cüjay. 
La p'a ca mvelecj nun jilal napj nin lejay, 
mop'in ma ca mponé nun. 
Mpes nca'liqué nun, ca pajal malala nu mpalas. 
Profetapan nin tapac Dios tjevelá." Pablo tecyawaja tjevele quinam. 
42 Judiopan* 'a si mulú mpe tjil Pablo, Bernabé 'ots'ipj. Tjiltsja 
na, ne'aj 'a jis tjimyula la tjomon yupj ca ncul niswá jis walap'a'a la 
veles sábado* na. 43Pjü tjil na, nepénowa jis capj tocoñ, tjil Pablo, 
Bernabé jilal. Nepenowá judiopan tuluctsja yupj; judiopan jinwatsja 
yupj quinam, judiopan jinwá japontsja mpes. Pablo, Bernabé 'ots'ipj, 
niswa tjowelepj yupj jis lal Dios pajal 'üsüs way la tjiji yupj mpes. 
Tjowelepj más 'ücj yupj lovin jisas nsem Jesucristo. 
44Semana pjaní tepyala na, sábado* jyawca jawas nasa way pajal 
pülücj 'a jis tjimyula, pülücj patja ne'aj sin popé. 'A jis tjimyula jis 
la pjac Dios tjevelá. 45Judiopan* tjunuc pülücj 'a jis tjimyula. Po ma 
jisastsja. La tjejyamanaitsja. Mpes tjowelepj Pablo li tsuwile. Malala 
tjowelepj Pablo po'ó. 46Pablo ma lecj jéyatsja. Bernabé ma wa lecj 
jéyatsja judiopan jilal. Tjowelepj yupj lal: “Dios jostsja mwalá way 
tjevelecj nun jilal jupj tjevelá. Mop'in ma nujisas jupj tjevelá. Mpes 
nin welé ma quelel potjaqué jupj lal lovin. Mpes ca nlaca nun mpe. 
Ca nlaca judiopan tulucj nt'a. Ca mvelecj yupj jilal Dios tjevelá. 47 Nin 
ca la mijicj qjuis Jepa Dios qjuis tjijyü'ta mpes. Tjijyü'ta: 
Jipj jaw jinwá judiopan tulucj jilal, 

nin la tjejay napj. 

Mpes yupj jun ta'á ca sin mü'üsüs 
'onin ne nin la mijicj ne yupj 'ücj 
ca mpatjam Dios lal. 

Ca sin mü'üsüs 
jipj ca mvelen mpes, 

nin tjevele Dios." 

48 Judiopan* tulucj niná tjepjyacai na, 'ücj jisas tepyala. Tjowelepj 
po 'üsüs way qjuis Jepa Dios tjevelá. Püna Dios lis t'ya yupj sin popa 
nepenowá jis la püt'üs lovin jupj lal. Pjú way yupj topon Jesucristo 
po'ó. 4? Yupj tapatja nt'a tjowelepj pülücj jilal Dios tjevelá mpes. Nin 
p'iyá la tjajay ne'aj p'in tapatja nt'a. 

50Judiopan* ma jisastsja niná. Yupj tjowelepj niyom noypan jilal 
pülücj patja nt'a, nequem noypan jilal 'ots'ip. Nequem nenem nin 
p'iyá yólatsja judiopan jinwá Dios po'ó. Judiopan tjowelepj malala 
la tjajay Pablo, Bernabé 'ots'ipj. Mpes noypan nenem, ts'a tji'in Pablo 
lal, Bernabé lal wa. Malala nyuca la tjajay yupj jilal. Tjüjütütj yupj ca 
campa mal yupj mpe. 5! Pablo, Bernabé, yupj jis tsjam palá tjowowopj, 
palá tinca pjüpjüs. Mpes ne'aj tapatja sin tji'yüsa yupj nin yólatsja 
yupj ne'aj tapatja Dios ma japon jinwá lajaytsja. Pablo, Bernabé, tjil 
quinam Iconio nt'a. 5»2Newa nin, Jesucristo lal japon Antioquía po'o 
tapatjá lovin 'ücj jisas tapatja, lovin la tjajaytsja Dios Cjües tjevele jinwá. 


Pablo, Bernabé, tjowelepj Iconio nt'a Jesucristo po'ó. 


1 4 1Iconio nt'a Pablo, Bernabé, tjil judiopan* 'a si muli nt'a. Wama 
tjil, tjowelepj yupj jilal ne'aj. Pajal 'üsüs tjowelepj, mpes pajal 
pülücj topon Jesucristo po'ó. Pülücj judiopan, pülücj judiopan tulucj 
'ots'ipj, topon yupj Jesucristo po'ó. 2Mop'in nin, judiopan la p'a ma 
quelel japontsja Jesucristo po'ó. Tjowelepj judiopan tulucj jilal ne'aj 
tapatja sin popé. Tjowelepj Pablo, Bernabé, malala la tjajay. Mpes 
judiopan tulucj nenem po ma jisastsja Pablo, ma wa jisastsja Bernabé. 
3Püs way tapatja yupj Iconio nt'a. Ne'aj tjowelepj Jesucristo po'ó. Tjowelepj 
Dios pajal 'üsüs la tjiji gente mpes. Ma lacj jeyaptsja jis la veles yupj jilal. Sin 
tji'yüsa lis tjajay t'üc! way tjowelepj yupj. Yupj pajal 'üsüs way la tjajaytsja, 
niyom p'in ma polel lajay jinwá, mpes la p'a wa jus nlaytsja t'üc' tjowelepj 
yupj. Ne'aj tapatja pajal yólatsja yupj 'üsüs la tjajaytsja mpes. 
4Ne'aj tapatja ma yuwal yólatsja. Pülücj nin p'iyá yólatsja judiopan* 
yólatsja jin p'iyá. La p'a pülücj way p'a casá yólatsja. Apostolpan* 

yólatsja jinwá yólatsja yupj. 5Judiopan tulucj nepenowá, judiopan 
nepenowá 'ots'ipj, yupj jis jepapan 'ots'ipj, malala nyuca quelel 
lajaytsja Pablo lal, Bernabé lal wa. Pe quelel la ts'itsja, jis la 'ünan. 
6P'a witjacj jis wala tjowelepj nina Pablo lal, Bernabé lal wa tjowelepj 
yupj nin quelel lajaytsja. Mpes leñ way tjil. Tjil p'a nt'a pülücj patja 
nt'a Licaonia po'ó. Ne'aj pülücj patja nt'a Listra lotsja. P'a nt'a pülücj 
patja nt'a ne'aj Derbe lotsja. 7 Ne'aj newa tjowelepj pülücj jis walap'a'á 
tsjan niná Jesucristo 'üsüs la tjiji gente mpes. 


Listra po'o patja pe noypan la ts'i la 'iinan Pablo. 


8Listra nt'a yom pjaní ne'aj tjá'asatsja, tüic' ma polel 'utanatsja, ma 
polel wínetsja. Janmacj nin waytsja jupj, tjemya'na pepes. 9Pablo tjevele 
na, yom niná tjapjaca. Pablo jupj wola jus tjinyücatsja. Ma wínetsja 
pyónatsja Dios polel !yü'sa liji. Pablo jus nléyatsja nin pyónatsja jupj. 
10Mpes Pablo yümücj tjevele: 

—Jin tjijyünsa. 

Tjevele na, ma wínetsja leñ way jas nisa, tjuwine jupj. 

11 Pülücj tjunuc Pablo la tjijá. Mpes yümücj tjowelepj, yupj jis tin 
mpes. Tjowelepj: 

— Dios witjacj* cupj nt'a tjiquil. Niyom jinwá jin yustapj lay jis 
tepyala —nin tjowelepj. 

12Yupj jis dios* pjaní Zeus ló. Yupj tjowelepj Bernabé Zeus p'iyá jupj. 
Yupj jis dios p'a wa Hermes lotsja. Tjowelepj Pablo Hermes p'iyá jupj. 
Tjowelepj Pablo ne Hermes p'iyá, jupj más pülücj way véletsja mpes. 

13Wo tóñcatsja ne'aj, wa mo!o gente tjowelepj Zeus lal. Wo nenem 
ne'aj way p'intsja ne'aj tapatja jis wa lejeñtsja nt'a. Zeus sacerdote* 
buey witjacj jis ticyuna jun vilicj nt'a, ne'aj patja t'asiyá tjüwücj nt'a. 
Buey jis men polol mpes tsyú'patsja. Sacerdote niná, la p'a wa pülücj 
'ots'ipj, buey quelel ja'ünantsja, ja'ayapj Pablo mpes, Bernabé mpes 
wa. Yupj topontsja Pablo, Bernabé dios witjacj* yupj, mpes nin quelel 
lajaytsja yupj. 14La p'a wa jis wala tjowelepj Pablo, Bernabé jis lal, nin 
quelel lajaytsja. Mpes yupj sin quip la tequemañ; malálatsja Dios lal 
yupj ne'aj tapatja topon Pablo, Bernabé, dios witjacj yupj. Leii way 
yupj ts'equenei gente pülücj lejertsja nt'a, yümücj tjowelepj: 

15—¿!Onin ne nin lojí? Cupj niyom p'in, nun jinwá. Tjiquilaca nun 
jis walap'a'a la veles Jesucristo po'ó. Qjuisas nun ma ca jisas nsem 
dios witjacj*, yupj ne Dios tulucj. Janucun tulucj yupj, 'üsüs tulucj 
yupj. Dios t'üc' way lal mponé. Pü'ü jupj. Nosis la tjiji. Tsjun po'ó la 

tjiji wa. 'Üsú püné la tjiji wa. Pjü way ne'aj patja la tjiji wa. 16Püna 
pjú gente nosis casá patja yupj p'iyá jisastsja jin la tjajay. T'üc' way 
ma salejeptsja. Dios ma ts'i tji'ina yupj jis lal. 17 Mop'in nin, jupj la 
tjiji gente 'ücj sin tji'yüsa jupj t'üc! way pü'ü. Jun ta'á wine. 'Usiis la 
tjiji gente jis lal. Lovin 'üsüs la tjíjitsia gente jis lal. La tjiji wa jüwüs. 
Sina na, cyojo, vyala wa Dios nin liji. Pülücj nu 'yaya la las. 'Ücj 
nujisas nu pyala jupj nin liji —Pablo, Bernabé, nin tjowelepj yupj jilal. 

18Newa nin, ne'aj patja po quelel ja'ünantsja buey, la 'ayas yupj 
mpes. Pablo, Bernabé, la pülücj tjowelepj ma jis la 'ünan, ma jis la 
'ayas. Mpes ma nin la tjajay; newa nin quelel ja'ayaptsja yupj. 

19 Yacjaya judiopan* nepenowá tjiquil Antioquía mpe, Iconio mpe 
'ots'ipj. Malala nyuca tjowelepj Pablo po'ó, Bernabé po'ó wa. 'A jis 
tjimyula witjacj topon yupj tjowelepj, mpes ts'a tji'in Pablo lal, Bernabé 
lal wa. Yupj pjü way pe noypan jay la ts'i, la 'ünan Pabló. La tjolocjocj 
jupj pülücj patja mpe. Tepe'e jin yólatsja. 20Locopyaya Jesucristo lal 
japon jupj jüp'üy tlasiyú 'a jis tjimyula. Nin la tjajay na, jas tjijyünsa 
jupj. Ma tepe'e. Tjemey niswá pülücj patja nt'a. Ya tjemey Bernabé 
lal Derbe nt'a. 

21 Ne'aj Pablo, Bernabé, tjowelepj yupj jis walap'a'á tsjan niná Jesucristo 
'üsüs la tjiji gente mpes. Pülücj topon Jesucristo lal, mpes yupj quelel 
sa coii watsja jupj. T'üc' sin tji'yüsa lis tjajay na, Pablo, Bernabé, tjil 
Listra nt'a niswá, Iconio nt'a 'ots'ipj, Antioquía nt'a 'ots'ipj. 22Ne'aj tjil 
jis capj la p'acj 'ücj jis la pon Jesucristo po'ó. Tjowelepj más 'ücj lovin 
mponecj ca Dios tjevelá. Tjowelepj quina nin ca malala qjuis mpalas. 
Nosis casá patja na, gente ca malala nyuca lis mijicj. Nin qjuesé palá 
mpes, 'ücj Dios si jütüta popa qjuesé palá. 23Pablo, Bernabé, lis t'apj 
niyom nepenowá, yupj co'müypan* nsem Dios ts'uyupj jilal. Nin la 
tjajay pjü Dios ts'uyupj mpes, Dios mpes 'a jis tjimyula witjactsja yupj. 
Yupj tapatja nt'a 'a jis tjimyula yupj. Dios lal tjowelepj wa pjü Dios 
ts'uyupj mpes. Dios lal tjowelepj na, ma tjalá, más 'ücj jis la velestsja 
Dios lal yupj mpes. Tjowelepj yupj jilal: “Nun nasa toponé qjuis Jepa 
Jesucristo lal. Qjuisas jupj lovin nu majamas", nin tjowelepj. 


Pablo, Bernabé, tjil niswá Antioquía nt'a Siria po'ó. 


24Locopyaya Pablo, Bernabé, tjil Antioquía mpe, ne'aj pülücj pátjatsja 
Pisidia mo'ó. Tjil Perge nt'a, pülücj patja nt'a Panfilia mo'ó. 25 Ne'aj 
tjowelepj gente jis walap'a'á Jesucristo po'ó. T'üc' tjowelepj na, tjil 
Atalia nt'a, pülücj patja nt'a. 26Barco* mpes tjil niswá Antioquía nt'a 

Siria mo'ó. Antioquía nepé Dios ts'uyupj sin tjajam yupj püna p'in. La 
p'a nt'a sin tjajam, ne'aj tsji' la tjajay Dios mpes. Püna la tjomon Dios 
lal jupj ca 'üsüs jis majamas yupj. Nasa t'üc' la tjajay Pablo, Bernabé, 
mpes tjil niswá Antioquía nt'a. 27 Tjil na, la tjomon Dios ts'uyupj 'a jis 
mulus ca yupj jilal. 'A jis tjimyula na, Pablo, Bernabé tjowelepj Dios 
pajal 'üsüs la tjiji pla nt'a yupj ne'aj tjil mpes. 'Usiis polel lajaytsja Dios 
jis capj tjep'ya'sa mpes. Tjowelepj judiopan* tulucj topon Jesucristo 
tjevelá, Dios la tjiji mpes. 28Pablo, Bernabé, püs way 'in tapatja ne'aj 
Jesucristo lal japon jilal. 


Jerusalén nt'a apostolpan co'müypan jis 
lal 'a jis tjimyula jis la veles. 


] 5 1Niyom nepénowa tjiquil Antioquía nt'a Judea mpe. Sin tji'yüsa 
la tjajaytsja Dios ts'uyupj ne'aj. Tjowelepj: “Püna Moisés* 

tjevele Dios jos jupj sa coii jat'ú cocoypan, nin jat'á yupj jis pjoloc' 
tsjicj way t'asiyú. Ma nin la jay, ma ca mpatjam Dios lal", nin tjowelepj. 
2Pablo, Bernabé, tjowelepj nin tulucj niyom nenem tjowelepj. Mpes 
yupj la tjowelel Pablo, Bernabé jilal. Mpes Dios ts'uyupj tjowelepj más 
'ücj Pablo, Bernabé, jil Jerusalén nt'a, yupj jis pülücpan p'a wa jilal. 
Tjowelepj apostolpan*, co'müypan* Dios ts'uyupj jilal, ca mvelecj pjacj 
t'üc! way javelepj. 3Mpes Dios ts'uyupj sin tjajam yupj nt'a. Fenicia jin 
tjil, Samaria” jin tjil wa. Ne'aj pülücj jilal tjowelepj judiopan* tulucj 
jisastsja wa Jesucristo. Mpes jis pülücpan pjü way 'ücj jisas tepyala 
yupj tjowelepj mpes. 

4Tjil na Jerusalén nt'a, Dios ts'uyupj ne'aj 'ücj jisas jis tepyala yupj 
tjiquil mpes. Apostolpan* 'ots'ipj 'ücj jisas tepyala. Co'müypan* 'ots'ipj 
'ücj jisas tepyala. Pablo, Bernabé, tjowelepj pjü way jilal Dios pajal 
'üsüs la tjiji p'a nt'a yupj ne'aj tjil mpes. 'Üsüs polel lajaytsja Dios jis 
capj tjep'ya'sa mpes. 5Fariseopan* nepenowá játjatsja yupj jilal. Nas 
topon wa yupj Jesucristo po'ó. Sin tjüjünsüpj, tjowelepj: 

—Judiopan* tulucj jisastsja wa Jesucristo. Dios jos t'yüjücj yupj jis 
pjoloc' tsjicj way tlasiyú. Dios jos cupj jis wala velecj más 'ücj nin 
lajay pjü way Moisés* tjijyü'ta püná —nin tjowelepj. 

6Mpes apostolpan* pjü way, co'müypan*, pjü way, 'a jis tjimyula 
niswá, jis la veles. Quelel sin 'yúsatsja ncu Dios jos jat'ú judiopan* 
tulucj. Quelel sin !yásatsja ncu Dios jos judío tulucj lajay pjü way 
Moisés* tjijyü'tá. 7Püs way yuwá p'in tjowelepj. Yacjaya Pedro jas 
tjijyünsa, tjevele: 


El Nuevo Testamento en Tol de Honduras, 2da ed. ©2010, Wycliffe Bible Translators 


401 HECHOS 15 


—Natjampan, nun solejé püna p'in Dios la t'ya pjacj nun popa mveles 
judiopan* tulucj jilal, ca nin mveles tsjan niná Jesucristo 'üsüs la tjiji 
gente mpes. Jupj la ntjet'á napj ca nin mveles, ca yupj mponecj wa. 
8Dios selé pjú yola mpes. Dios yupj jis tje'yaya jupj Cjües. Cupj qjuis 
tje'yaya jinwá jis tje'yaya wa yupj. Mpes selecj Dios jos wa judiopan 
tulucj. “Dios quelel la qjuisiji. Nin p'iyá quelel la siji. Tepyonecj na, 
na, perdonar lis tjiji malala nyuca la tjajay. 19¿'Onin ne nin nujola 
discipulopan* nenem 'üsüs tulucj custjay Dios lal? Nin nujola mpes 
nun nujisas yupj ca la mijicj wa Moisés* tjijyü'tá, judiopan jinwá. Po 
'in costa way yupj nin lajay. Judiopan püna tapatja ma polel nin la 
tjajaytsja, ma wa polel lijictsja cupj niná. Dios ma jos pajal costa nsem 
yupj sa coii Dios. Nasa nusin tji'yüsa la tjiji niná. ¿Tsjan mpes ma 
poné Dios lal? 11 Napj velé nun jilal cupj pyonecj qjuis Jepa Jesucristo 
'üsüs la tjiji cupj qjuilal. Qjuisastsja jupj, mpes ca mpatjaquecj Dios 
lal lovin. Nin p'iyá yupj jis lal. Pyonecj Jesucristo 'üsüs la tjiji wa 
judiopan tulucj jilal. Jisastsja wa jupj, ne ca mpatjam wa Dios lal — 
Pedro nin tjevele yupj jilal. 

12pjü lyájasa jis tepyala. Tjepjyacariitsja p'in Bernabé tjevele, Pablo 
tjevele wa. Yupj tjowelepj Dios pajal jis capj tjep'ya'sa, mpes 'üsüs 
polel la tjajaytsja judiopan* tulucj nt'a, niyom p'in ma polel lajay 
jinwá. Gente tjunuc na niná la tjajay, pajal yólatsja 'onin ne nin la 
qjuijicj niná. 13T'üc' tjowelepj na, Jacobo tjevele: 

—Natjampan, najas pjo'oqué napj velé. 14Simón cupj qjuilal tjevele 
tsjan tepyalá Cornelio wo nt'a. Mpes selecj Dios jos quinam judiopan* 
tulucj. 15Profetapan* tapatja na, tjowelepj wa Dios ca la nt'as judiopan 
tulucj. Profeta pjaní tepyaca qjuis Jepa Dios nin tjevele. 16 Tepyaca: 

“Pla jawasa ncuwis niswá. 
David* püna tüpü'ü, jépatsja jupj. 
Judiopan quina lyawuñ, 
yupj David popa p'iyá püs naya patjá. 
Yupj ma se jütütj yuwá quinam. 
Niswa tjacuwis na, yupj popa pjaní 
niswa ca müjü'tüs, nin ca la mejay napj. 
17 Nin tepyala na, judiopan tulucj 
ca la ma palacj wa. 
Yupj ca quelel la ma jicj wa. 
Napj Jepa Püné. 

Judiopan tulucj ca jisas nsem napj 'ots'ipj. 
Napj lis t'ya yupj. 
18 Qjuis Jepa Dios nin tjevele. 
Lovin seletsja nin ca mpalas. 
Quina niná qjuisin 'yúsa liji? 
Profeta pjaní nin tepyaca. 

19 Jacobo véletsja custjay. Tjevele: 

—Nin mpes napj pyon más 'ücj judiopan* tulucj nenem ma lajay 
pjü way Moisés* tjijyü'tá. Más 'ücj ma jis müjü'tücj pjü way nin lajay. 
20'Ücj papel ca mpaquecj, nin ca jis müjü'tücj más 'ücj ma ca nlajacj 
pwisis la p'a wa tja'ayapj jis dios witjacj* mpes. Ca jis müjü'tücj 
niyom ca ma ma'nucj sejats'om tulucj. Ca jis müjü'tücj nequem ma ca 
mal jis vayum tulucj jilal. Ca jis müjü'tücj ma nlajá pwisis 'os jüp'üy 
mo'o toñca custjay. 'Os pje'á tjemey na, 'ücj. Ca müjü'tücj ma myú'úñ 
'osis. 21 Niná 'ücj ca jis müjü'tücj. Pjü sábado* na judiopan lovin mo'o 
tjoweleptsja Moisés tjijyü'ta qui. Lovin mo'o tjoweleptsja niná yupj 
la si muli nt'a. Pjü pülücj patja nt'a nin javelepj Moisés tjevelá. Pajal 
püna nintsja. Newa nin —Jacobo nin tjevele. 

22 Jacobo tjevelá 'üctsja apostolpan* jilal, 'üctsja wa co'müypan* 
jilal wa, 'üctsja wa pjü Dios ts'uyupan jilal ne'aj. Yupj popa mat'e 
lis t'apj, ca mal Antioquía nt'a Pablo lal, Bernabé lal wa. Pjaní way 
Silas lotsja. P'a Judas lotsja. P'a ló watsja jupj, Barsabás lotsja wa. 
Yupj noypan waytsja ne'aj Dios ts'uyupj jilal. 23 Papel tapac jas lo jam 
yupj jilal. Tapac: 

Nepénowa cupj apostolpan*. Nepénowa cupj co'müypan* 
qui'á Dios ts'uyupj jilal. Papel pyaquecj nun mpes Antioquía 
po'o potjaqué, Siria po'o potjaqué 'ots'ipj, Cilicia po'o potjaqué 
'ots'ipj. Nun judiopan* tulucj. Mop'in nin, nun qjuis catjampan 
quinam. Papel niná quelel pyaquecj nun mpes. 24Qjuisin tji'yüsa 
cupj sin popa nepenowá tjil nun nt'a. Yupj tjowelepj mpes nun 
ma solejé tsjan más 'ücj lojí. Pajal nujola tepyala yupj tjowelepj 
mpes. Cupj ma sin tjejyamacj yupj nun nt'a. 25-27 Mpes 'a qjuis 
tjimyula, qjuisin popa mát'eya lis t'yacj ca mal nun nt'a la veles 
cupj mpes. Niná 'üsüstsja cupj qjuilal pjü way. Mpes sin majamacj 
Judas, Silas 'ots'ipj nun nt'a. Cupj tepyaquecj, niná nin p'iyá ca 
mvelecj yupj nun jilal. Ca mal Bernabé lal, Pablo lal 'ots'ipj. Po 
quelel lijicj Bernabé, Pablo 'ots'ipj. La p'a quelel ja'ünantsja yupj, 
Jesucristo sa coritsja mpes. Ma lacj jeyaptsja yupj. 

28Dios Cjües jos ma loji pjü way Moisés* tjijyü'ta jin. Jupj tjevele 
cupj qjuilal tsjan jostsja jupj, nin p'iyá velecj nun jilal. 22 Mpes ma 
nlajá pwisis la p'a tja'ayapj jis dios witjacj* mpes. Ma müsiqué 'osis. Ma 
nlajá pwisis 'os jüp'üy mo'o toñica custjay. Niyom, ma ca jis ma'nú nun 
sejats'om tulucj. Nequem, ma nlawú nun jis vayum tulucj jilal. Nin loji 
na cupj tjevelecj jinwá, 'üsüs ca nsem nun. T'üc! tepyaquecj quinam. 
Nin tapac yupj. 
30Mpes quina sin tjajam niyom nenem Antioquía nt'a. Ne'aj tjil na, 
tjüjütütj Dios tstuyupj 'a jis mulus, ne papel nina tja'ayapj yupj. 3! Papel 
mo'o tjowelepj na, ne'aj tapatja 'ücj jisas tepyala papel 'üsüs mpes. 32Judas, 
Silas 'ots'ipj, profetapan* waytsja yupj. Mpes pülücj jis wala tjowelepj ne'aj. 
Ne'aj tapatja 'ücj jisas jis tepyala Dios lal yupj tjowelepj mpes. Yupj más 
'in 'üsüs la tjajaytsja Jesucristo tjevelá, yupj tjowelepj mpes. 33Judas, Silas, 
tsjicj way tapatja ne'aj. Locopyaya tjowelepj yupj ca mal niswá Jerusalén 
nt'a. Mpes yupj ne'aj tapatja tjowelepj 'üsüs lowa nun. Sin tjajam ne tjil. 
34Silas tjevele más 'ücj jupj p'iyá ma jama. Mpes ma tjemey. 35 Pablo, 
Bernabé ma wa tjil yupj. Tapatja wa Antioquía nt'a. Yupj sin tji'yüsa 
la tjajay Dios tjevelá mpes. La p'a wa pajal pülücj nin p'iyá la tjajay. 
Lovin tjowelepj Jesucristo po'ó gente jis walap'a'á. 


Pablo tjemey niswá la p'a nt'a, la veles Jesucristo po'ó. 


36P!a jawasa Pablo tjevele Bernabé lal: “Tjeleque pülücj nt'a, tjevelecj 
yupj jis walap'a'á Dios tjevelá. Niswá 'alas yupj nt'a. Ca qjuisin mü'üsüs 
ncu jisas custjay Jesucristo." 37 Bernabé jostsja Juan jis capj ncoñcos. Juan 
p'a ló waytsja jupj, Marcos lotsja wa. 38Pablo ma jostsja. Jupj tjevele 
más 'ücj Marcos ma jis capj cyorica. Tsji' la tjajaytsja na Jesucristo mpes 
Panfilia po'ó, Marcos tjemey yupj mpe. Mpes Pablo jostsja ma jis capj 
ncoiicos quinam. 39Pablo, Bernabé, la tjowelel Marcos mpes. Ma yuwal 
yólatsja Marcos mpes. Mpes ma 'a mulú tjil yupj. Bernabé tjemey Marcos 
lal. Tjil Chipre nt'a barco* mpes. 40Pablo jostsja Silas ca mim jupj lal. Dios 
ts'uyupj tjowelepj Dios lal yupj mpes. La tjomon Dios pasal 'üsüs way ca jis 
majamas yupj. Tjil yupj. ^! Tjil Dios ts'uyupj nt'a, pjü way Siria po'o patja 
nt'a, Cilicia po'o patja nt'a 'ots'ipj. Yupj la tjajay ne Dios ts'uyupj ne'aj más 
'üsüs way sa coñtsja Jesucristo. 


Timoteo jis capj tecyoiica tjemey Pablo, Silas jilal. 


1 6 1Tjil quinam Derbe nt'a, tjil Listra nt'a 'ots'ipj. Listra nt'a 
tjamacjas Jesucristo lal pyona tüpü'ü ne'aj, Timoteo lotsja jupj. 

Jupj popay judío* tuluctsja. Jamay judío waytsja. Jamay po tepyona 
Jesucristo tjevelá. 2Timoteo po 'üsüstsja pjü Dios ts'uyupj jilal Listra 
po'ó, Iconio po'ó 'ots'ipj. Yupj pjü way 'üsüs tjowelepj jupj po'ó. 3Pablo 
jostsja Timoteo jis capj ncoñicos. Yupj quelel jiltsja judiopan pülücj 
pátjatsja nt'a. Ne'aj tapatja salejeptsja Timoteo popay judío tuluctsja. 
Mpes Pablo jostsja yom nt'üjüs Timoteo pjoloc' tsjicj way t'asiyü, 
judiopan lajay jinwá, mpes nin la tjiji. ^Locopyaya pjaní pjaní way 
ne'as tjil, pülücj patja nt'a. Tjowelepj Dios ts'uyupj jilal tsjan tjowelepj 
apostolpan*, co'müypan* 'ots'ipj, Jerusalén molo patjá. Tjowelepj tsjan 
jisastsja yupj judiopan tulucj ca nin la mijicj. »Nin mpes Dios ts'uyupj 
más 'üsüs way topon Jesucristo po'ó, yupj tjowelepj mpes. Pjü jyawca 
más pülücj jisastsja Jesucristo, más pülücj 'a jis tjimyula jupj mpes. 


Pablo jus tjinyuca yomen Macedonia mpe 'esepj. 


6Dios Cjües jostsja yupj ma mvelecj Dios po'ó Asia nt'a. Mpes yupj 
tjil Frigia po'ó, Galacia po'ó 'ots'ipj. 7 Tjil wa Misia po'ó. Locopyaya 
quelel jiltsja Bitinia po'ó. Mop'in ma tjil. Jesús Cjües jostsja ma jil ne'aj. 
8Mpes tjil Troas nt'a, pülücj patja nt'a. 9Püste na Dios la tjiji Pablo 
tjinyuca yomen. Jun si tsicyaca jinwá tjinyuca jupj. Macedonia mpe 
'eseptsja yom niná. Ne'aj tóñcatsja, Pablo lal la tiemyona: “Macedonia 
nt'a was, qjuis capj mp'a'san", nin la tjemyona. 10 Niná tjinyuca mpes, 
leti way quelel léquetsja Macedonia nt'a. Qjuiyólatsja Dios la qjuis t'ya 
la veles yupj jis walap'a'á tsjan niná Jesucristo 'üsüs la tjiji gente mpes. 


Pablo, Silas tjil Filipos nt'a Macedonia po'ó. 


11 Mpes tjeleque Troas mpe barco* mpes. La t'as way casá tjeleque 
Samotracia nt'a. Samotracia 'amá 'üsü t'asiyü. Yaya Neápolis nt'a ne'as 
tjeleque. 12Barco mpe palá tjeleque. Tjeleque Filipos nt'a Macedonia 
po'ó. Pülücj pátjatsja ne'aj, Filipos nt'a. Romanopan* tapátjatsja ne'aj. 
Municipio jinwá jupj. Tepyatjaquecj ne'aj ts'ac! nepenowá. 13Pjü sábado* 
judiopan* ne'aj tapatjá 'a jis tjimyula 'üsü la nt'a. 'A si mulutsja la 
veles Dios lal. Mpes cupj tjeleque ne'aj. Nequem nepenowá nasa 'a 
jis tjimyula ne'aj. 'Etjelequecj na, tjevelecj yupj jilal Dios tjevelá. 
14pjaní way yupj sin popé Lidia lotsja. Judío tuluctsja jupj. Tiatira 
mpe 'eseptsja jupj. Pülül vender la tjíjitsja, tüpü'ü jupj. Pülül nina je 
waytsja, te jin jústatsja. 'Üsüstsja pülül. Lidia po jólatsja Dios püné. 
'Üsüs tjapjácatsja Pablo tjevelá. Qjuis Jepa Jesucristo cus tjep!ya'sa, 
mpes tepyona jupj. 15Bautizar* la tjajay jupj. Bautizar lis tjajay wa 

jupj wo nt'a tapatjá. Nin tepyala na, jupj tjevele cupj qjuilal: “Nun 
poné napj t'üc! way pyon Jesucristo po'ó. Mpes mas napj lal nawa 
nt'a, mpatjaqué”, nin tjevele. La pülücj la tjemyona cupj qjuilal, mpes 
tjeleque jupj lal. 

16P'a jawasa quelel léquetsja niswá, judiopan* 'a si mulú nt'a, la 
veles Dios lal. Tjeleque na, tsjücjüim jus tjinyucucj. Esclavo* waytsja 
jupj. Lapanen pü'ütsja tsjücjüim jos mo'ó, mpes 'ücj véletsja tsjan ca 
mpalas p'a jawasa la p'a jilal. Mpes la p'a wa jaylacj la tjajay ca jupj 
mveles yupj mpes. Tsjücjüim patrón witjacj t'emel pülücj natj yupj. 
17 Tsjücjüim nina Pablo cjüil tjac' lovin, cupj qjuis qjuil tjac' wa. Lovin 
yümücj tjevele: 

— Dios más püné pjü jilal. Niyom nenem Dios jomozopan. Javelepj 
nun jilal 'oyn nyuca 'ücj ca mpatjaqué Dios lal —nin tjevele. 

18 Nin la tjiji ts'ac! nepenowá jyawca mpes. Pablo pajal jólatsja 
tsjücjüim mpes, ma jostsja nin líjitsja jupj. Mpes tyantaná, la tjijyu'ya, 
tjinyuca, tjevele lapanen lal: 

—Jesucristo más püné pjü jilal. Mpes 'i jütütj Jesucristo mpes, jutja 
tsjücjüim jos mpe. 

Mpes leii way lapanen tjemey jupj jos mpe. 

19Tsjücjüim patrón witjacj jus nlaytsja lapanen tjemey jupj mpe, 
mpes quina jupj ma polel véletsja tsjan ca mpalas la p'a jilal. Mpes 
quina la p'a ma ca t'emel ma'ayacj jupj líjitsja mpes. Ts'a tji'in, ne jis 
ntji'liñ Pablo, Silas 'ots'ipj, la tjolocjocj yupj jepapan jatja nt'a. Ne'aj 
patja jis wa pülücj culupwen nt'a tjatja yupj. 20 Tjowelepj jepapan jilal: 

—Niyom nenem judiopan*. Malala lajay qui'á; pjü way p'a casá 
yola jis tepyala yupj lajay mpes. 21 Jisas nin lijicj yupj jajütütj jinwá. 
Malala nin. Cupj ne romanopan*, mpes malala lijicj yupj jajütütj jin 
—nin tjowelepj. 

22Mpes pjü ne'aj 'a jis tjimyula witjacj pajal ts'a tji'in Pablo lal, 
Silas lal wa. Yupj jis jepapan jis tjüjütütj sin la 'ipj, jis la sip, ne nin 
la tjajay yupj. 23La pülücj yümücj jis süp. T'üc' mo'o süp na, cawilta 
mo'o jis tjo'onsopj. Jepapan tjüjütütj cawilta jyama lal, 'üsüs way jis 
majamas yupj. 24Mpes cawilta jyama jis tje'yonsa yupj campa way 
lin jun vilicj mpe. Yo casá tüpüntüpj, tsjom la tsupapj. 

25Püste culupwen nt'a, Pablo, Silas tjoweleptsja Dios lal. Tjenejets'e 
Dios 'üsüs. La p'a wa cawilta mo'o pátjatsja, pjü way pjyacañtsja yupj. 
26Leii way nosis jus tiquits'e. Cawilta pasal jus tiquits'e wa. Jun vilicj 
pjü way jun tjocjol tepyala. Pjü way tsyu'pa játjatsja cadena* mpes, 

quina pjü way yupj jis cadena palá 
tinca. 27 Cawilta jyama tsyülümú. 
Tjinyuca pjü jun tjocjol lejeñ jun = 
vilicj. Jólatsja pjü tjil, leritsja 
quinam. Mpes polomay syults'a, 
quelel tsjyaca jupj p'iyá, la mas. _ 
28Pablo ma jostsja nin la qjuijis 4 ` 
jupj. Yümücj tjevele: y 

—Po ma tji'yü'na jipj sin, qui'á E 
jyatjaquecj custjay. AN 

29Cawilta jyama lámpara* la | 
tjemyona la nuc. Leii way cawilta 
wama tjemey. Pajal lecj jéyatsja Cawilta mo'o tjá'asa Pablo, 
nin tepyala mpes, cyücüyütsja. Silas 'ots'ipj. (Hechos 16.24) 
Tüic' jin tjüjünsü Pablo, Silas jis 
walap'a'á. 30 Cawilta pje'á jis ticyuna yupj manas. La tji'yüya: 

—&'Onin la cüjay mpü'üs Dios lal? 

31 Wola tjowelepj: 

—Tepyona qjuis Jepa Jesucristo po'ó, ne jipj mpü'üm ca Dios lal. 
Wya nt'a patja, pjü way, mpatjam wa Dios lal —nin wola tjowelepj. 

32Tjowelepj jupj lal qjuis Jepa Jesucristo po'ó, jupj wo nt'a patja 
jilal tjowelepj 'ots!ipj. 33Pústetsja custjay, newa püste cawilta jyama jis 
tjemyana jun jis la patsj ttyancanañ nt'a. T'üc' jun tapatsj na, bautizar* 
la tjajay jupj, bautizar la tjajay wa jupj jats'om, jupj ts'uyupj 'ots'ipj. 
34Cawilta jyama jis tjemyana Pablo, Silas, jupj wo nt'a, jis tje'yaya 
jis la las. Po 'ücj jos tepyala Dios lal tepyona mpes. Jupj jats'om, jupj 
ts'uyupj 'ots'ipj, po 'ücj jisas tepyala wa Dios lal topon mpes. 

35Yaya jepapan sin tjajam niyom nepenowá cawilta nt'a. Pülücj 
patja nt'a jajamapj yupj. Tjowelepj cawilta jyama lal, 'ücj Pablo, Silas 
jil quinam. 36Mpes cawilta jyama tjevele Pablo lal: 

—Jepapan tjüjütütj 'ücj lowü quinam. Mpes pje'á nculá quinam, 
'üsüs nlawü quinam. 

37 Pablo ma quelel jámatsja custjay. Jupj tjevele niyom nenem jilal: 

— Cupj ne romanopan*. Yupj malala la tjajay cupj qjuilal. Mo'o qjuis 
süp, ne'aj lejeñ pjü tjunuc. Ma quelel jus nlaytsja ncu t'üc! way malala 








pje'á leque, pjü ma januc na. Malala nin. Tjowelé ncul, yupj pje'á la 
nts'iyacj cupj cawilta mpe —Pablo nin tjevele yupj jilal. 

38Mpes niyom nenem tjowelepj jepapan jilal Pablo tjevele mpes. 
Lacj tjeyapj yupj. Ma salejeptsja Pablo, Silas romanopan* yupj. 39Tjil 
cawilta nt'a. Tjowelepj: “Malala nyuca la tjijicj nun jilal. Po ma ts'i 
mi'iná cupj qjuilal”, nin tjowelepj. Pje'á tucuman, la tjomon ca mal 
yupj patja mpe. 49 Mpes tjil Lidia wo nt'a. Tjowelepj Dios ts'uyupj jilal 
ne'aj. 'Ücj jisas jis tepyala Dios ts'uyupj, yupj tjowelepj mpes. T'üc! 
tjowelepj na, tjil. 


Pülücj ts'a tji'in Tesalónica po'ó, Pablo tjevele mpes. 


1 7 1Quina Pablo, Silas, la coló tjil Anfípolis mpe, Apolonia mpe 
'ots'ipj. Ne'as tjil Tesalónica nt'a. Wo toñca ne'aj judiopan* 'a 
si mulú nt'a. 2Pablo lovin tjemeytsja judiopan 'a si mulú nt'a. Mpes 
Tesalónica po'o nin p'iyá la tjiji. Tjemey judiopan 'a si muli nt'a. Sábado* 
cont'e mpes ne'aj tjemey. Tjevele yupj jilal Dios Popel tjevelá. Jostsja 
pjü sin mü'üsüs Jesucristo po'ó. 3Tjevele: “Nun solejé yom pjaní jac' 
jis capj la p'acj judiopan, Dios nin tjevele ca nin nsem. Dios tjevele ca 
malala mpalas jupj, mpa'is. Tepe'e na, ca jas müjünsüs la püt'üs niswá. 
T'üc' yom pjaní tjac' quinam jis capj la p'acj judiopan. T'üc! way malala 
tepyala jupj lal. Tepe'e na, jas tjijyünsa, tüpü'ü niswá. Jesucristo jupj”, 
nin tjevele. 4Mpes judiopan nepenowá ne'aj jisastsja wa Jesucristo. 
Topon quinam Jesucristo po'ó. Judiopan tulucj pülücj pátjatsja ne'aj 
'ots'ip, yupj pülücj way po jisastsja Dios. Topon wa Jesucristo po'ó 
quinam. Nequem noypan nepenowá topon wa Jesucristo po'ó. 
5Judiopan* p'a wa ts'a tji'in pülücj topon Pablo lal. La tjejyamanañ 
yupj. Mpes 'a jis tiimyula niyom malala witjacj. Niyom nenem pajal 
se pjasatsja yupj, lovin ma tsji' la tjajaytsja. Quina yümücj pjac la 
tjajay. Malala tjowelepj mpes, pülücj ne'aj tapatja ts'a tji'in Pablo lal, 
Silas lal wa, mpes 'a jis tjimyula malala jis la jay. Pjü way ts'equeneñ 
Jasón wo nt'a. Wama tjil, jis la pal Pablo, Silas 'ots'ipj. Quelel pje'á 
jacumantsja yupj, pülücj tjelejeitsja nt'a. 6Ma yus tjunuc. Mpes Jasón 
pin la tjolocjocj noypan nt'a, ne'aj tapatja sin popé. Ne'aj la tjolocjocj 
wa Dios ts'uyupj la p'a wa nepenowá. Yümücj tjowelepj Pablo, Silas 
po'ó. Tjowelepj: “Niyom nenem malala nyuca sin tji'yüsa la tjajay 
jun ta'á. Gente p'a casá yola tepyala la tjajay yupj. Tjiquil quinam 
cupj pyatjaquecj nt'a, nin p'iyá la tjajay qui'á. 7 Jasón 'ücj jostsja yupj 
tapátjatsja jupj lal. Yupj pjü way lovin ma lajay jepa romano* jyü'ta 
jin. Yupj javelepj jepa más püné já'asa jepa romano lal, Jesucristo 
ló jupj”, nin tjowelepj. 8Niná tjepjyacaii na, ts'a tji'in. Noypan ne'aj 

tapatja ts'a tji'in wa. 9Tjüjütütj Jasón jaylacj la mijis pje'á la winin 
nepé. La p'a wa jaylacj la tjajay wa. Noypan tjowelepj ca jis ma'ayacj 
yupj jis ttemel Pablo tjemey na, Silas tjemey wa na. Jaylacj la tjajay 
na, sin tjajam. 


Pülücj po 'ücj jisas tepyala Berea nt'a, Pablo tjevele mpes. 


10Piiste na Dios ts'uyupj sin tjajam Pablo, Silas 'ots'ipj Berea nt'a, 
pülücj patja nt'a. Ne'as tjil na, tjil judiopan* 'a si mulú nt'a. 1 Tesalónica 
nt'a ts'a tji'in Pablo tjevele mpes. Nin tuluctsja Berea nt'a. Ne'aj po 
quelel pjyacañitsja Pablo tjevelá. Po 'ücj jisas tepyala jupj tjevele mpes. 
Lovin mo'o tjowelepj Dios Popel. Quelel sin 'yüsatsja ncu t'üc! way 
véletsja Pabló. 12Mpes pülücj topon Jesucristo po'ó. Judiopan tulucj 
nepenowá topon wa Jesucristo po'ó. Noypan watsja yupj. Nequem 
judío tulucj nepenowá topon wa. Noypan watsja yupj, nequem nenem. 

13 Judiopan* Tesalónica po'o patja jus nlay Pablo véletsja pülücj 
jis walap'a'á Berea po'ó Dios tjevelá. Mpes tjiquil yupj Berea nt'a, 
malala tjowelepj Pablo po'ó. Mpes pülücj ne'aj ts'a tji'in wa Pablo lal, 
yupj tjowelepj mpes. 14Leñ way Dios ts'uyupj jas tjajam Pablo 'üsü 
püné nt'a, campa way. Ma sin tjajam Silas custjay. Ma wa sin tjajam 
Timoteo. Pátjatsja custjay Berea mo'ó. 15Niyom nepénowa tjil Pablo 
lal Atenas nt'a, pülücj patja nt'a. Locopyaya niyom nenem tjil niswá 
Berea nt'a. Pablo taná tjevele Silas lal, Timoteo lal wa jupj jostsja 
yupj lei way ca mal Atenas nt'a cus la coii jupj. 


Pablo tjevele Jesucristo mpes Atenas nt'a. 


16Pablo li nucutsja lo cuwis Silas, Timoteo 'ots'ipj. Li nucutsja na 
pajal jólatsja jupj ne'aj tapatja mpes. Yupj jis dios witjacj* pülücj yus 
tjinyuca ne'aj, Dios t'üc' way tuluctsja yupj. Ne'aj tapatja japontsja 
yupj t'üc' way noypan. 17 Mpes Pablo la pülücj tjevele Dios mpes 
judiopan* jilal, judiopan tulucj jilal 'ots'ipj. Judiopan 'a si mulü nt'a 
tjevele yupj jilal. Judiopan tulucj nenem po jisastsja wa Dios. Pjü 
ts'ac! jawas Pablo tjevele wa vender lajay nt'a. Pülücj ne'aj tjelyawuñ 
jilal tjevele Dios mpes. 

18 Nepénowa ne'aj sin tji'yüsa epicureopan* yólatsja jin pajal pina. 
La p'a wa sin tji'yüsa estoicopan* yólatsja jin. Yupj tjowelepj Pablo lal. 
Nepénowa jupj jas tjowelepj. Niná tjowelepj: “Yom niná pajal pülücj 
vele. Püné tulucj jupj. ¿Tsjan quelel qjuisin 'yüsa liji jupj?" nin la 
tjü'üy. La p'a wa tjowelepj: “Jupj vele p'a dios witjacj* mpes ca nacj”. 

Pablo tjevele Jesucristo po!ó yupj jis walap'a'á, mpes nin tjowelepj. 
Pablo tjevele Dios ca sin müjünsüs tecya'liñ, ca yupj mpatjam niswá. 
19Yupj tjaman jupj noypan 'a si mulú nt'a ne'aj. Tjowelepj Pablo lal: 
—Niná jipj sin !'yüsa lejay seyasa way custjay cupj qjuilal. Cupj 
quelel qjuisin 'yúsa tsjan mpes nin velen. 20Pajal seyasa way cupj 
qjuilal niná jipj velen. Lovin ma tjepjya'aquecj niná. Mpes quelel 
qjuisin 'yüsa tsjan niná jipj velen —nin tjowelepj. 
21 Atenas mpe ne'espan, la p'a mpe ne'espan ne'aj tapatja wa, lovin 
quelel javeleptsja tsjan seyasa mpes, lovin quelel pjyacaiitsja nina. 
22Mpes Pablo jas tjijyünsa, yupj culupwen nt'a tóricatsja. Tjevele: 
—Napj selé nun po quelel loji nun jis dios witjacj*. 23 Napj tjuwinis 
na nun potjaqué nt'a, tjinyuc nun jis dios witjacj, nun yupj jilal welé 
nt'a. Nujola yupj noypan. Tjum, yus tjinyuc nun jis dios witjacj. Pjaní 
toñca nt'a mo'o tjevelé: “Dios pjaní pü'ü ma qjuisin tji'yüsa pjacj ne 
jupj. Niná jupj juts'a'á', nin mo'o tjevelé. Nun welé jupj lal, newa ma 
solejé pjacj jupj niná. Mpes napj ca nusin mü'üsüs la mejay jupj po'ó. 
24" Jupj la tjiji nosis. Pjü la tjiji nosis casa'á. Jupj jyü'ta nosis nt'a, 
tsjun po'ó 'ots'ipj jyü'ta jupj. Dios ma wa mo'ó pü'ü, wosis nenem gente 
la tjajay. 2» Gente ma polel 'üsüs lajay jupj mpes, ma polel ja'ayapj jupj 
mpes. Pjü way ma jos jupj. Jupj p'iyá se 'aya patja pjü. Pjü jisas se 'aya. 
26"Püna jupj la tjiji yom mwalá. Yom niná püna tüpü'ü, gente pjü 
way jupj popa p'iyá püs naya patja yupj. Nin tepyala Dios la tjiji mpes. 
Jun ta'á tjil jis la püt'üs la tjiji Dios. Jupj tjevele 'ona mpatjam, ne ca 
mpatjam jupj jos na. Jupj tjevele ca'aj mpatjam, ne ne'aj ca mpatjam 
yupj. ?7Jupj la tjiji pjü gentas, jostsja yupj ca la mpalacj jupj. Jostsja 
yupj ca sin mü'üsüs pjacj ne jupj. Jostsja yupj mponecj jupj lal. Jupj 
ma campa já'asa pjü jilal. 28Jupj qjuesé 'aya pyatjaquecj. Nun popa 
pjaní jas tji'yüsa jupj, tjevele: 'Cupj jupj ts'uyupj wa, nin tjevele. 
29"T'üc' way jupj qjuis tje'yaya pyatjaquecj. Mpes malala nin nun 
poné jupj oro* jinwá, plata* jinwá ca nacj, pe jinwá ca nacj. Niyom 
pin lajay jinwá tulucj jupj. Niyom p'in yola jinwá tulucj jupj. 30Piina 
pin t'üc! way gente ma sin tji'yüsa Dios po'ó. Dios ma ts'i tji'ina yupj 
jilal. P'a casá tepyala quinam. Quina Dios vele pjü jilal jun ta'á jupj 
jos 'aplijila way nsem malala nyuca la tjajay mpes. Jupj jos 'üsüs la 
mijicj quinam jupj jos jinwá. 3! Dios jos pjü nin lajay. P'a jawas 'a jis 
mulus ca pjü way jupj nt'a. Jupj selé tsjan jawas ca nsem. Ne'aj Yom 
pjaní ca mveles pjü jilal. Mveles ca ncu 'üsüs la tjajay. Dios la t'ya 
jupj nin la veles yupj jilal. Ca mveles t'üc' way pjü jilal. Selecj Dios la 

t'ya Yom niná, nin la mijis jupj. Yom niná tepe'e na Dios jas tjijyünsa 
jupj, tüpü'ü niswá. Nin mpes Dios pjü way sin tji'yüsa la tjiji jupj ca 
nin la mijis —Pablo nin tjevele yupj jilal. 

32Pablo tjevele Dios jas tjijyiinsa Jesucristo, tüpü'ü niswá. Niná 
tjepjyacaü na, nepénowa la tjüpjüts'ün Pablo lal. La p'a wa 'üsüs 
tjepjyacai. Tjowelepj: 

—Qjuisas jipj mvelen ca niswá nin p'iyá cupj qjuilal p'a Jawasa. 

33Quina Pablo tjemey yupj mpe. 34Niyom nepénowa topon Pablo 
tjevele, jisastsja Jesucristo quinam. Yupj popa pjaní Dionisio lotsja. 
Pünetsja jupj ne'aj. P'a wa Dámaris lotsja, quepj waytsja jupj. La p'a 
witjacj nepenowá topon wa yupj. 


Pablo tjemey Corinto nt'a. 


] 8 1Locopyaya Pablo tjemey Atenas mpe. Nepé tjemey Corinto 
nt'a. Pajal pülücj pátjatsja ne'aj, Corinto nt'a. 2Ne'aj jus tjinyuca 
Aquila. Judío* waytsja jupj. Ponto mpe 'eseptsja jupj. Nawaja'a p'in 
tjac' Roma mpe, Roma Italia po'o p'iyá jupj. Aquila Corinto nt'a tjac' 
jats'om lal, jatstom Priscila lotsja. Jepa romano*, Claudio ló, tjijyü'ta 
pjü judiopan ca mal Roma mpe, mpes tjil yupj. Nin mpes Aquila ne'aj 
pü'ütsja Corinto nt'a jats'om lal. Pablo tjemey yus tjinyuca. 3Lovin jis 
wa pülül pülücj la tjajay, gente mo'o pátjatsja mpes. Ninana vender 
la tjajay. Pablo nin p'iyá la tjiji. Mpes jupj tüpü'ü yupj jilal, tsji' la 
tjiji yupj jilal. 4Pjü sábado* na Pablo tjemey judiopan 'a si mulú nt'a. 
Tjevele yupj jilal ne'aj, judiopan tulucj jilal tjevele wa. Po jostsja 
mponecj Jesucristo po'ó, mpes 'üsüs way tjevele yupj jis lal tsjan 
mpes 'ücj jis la pon niná. 
5Silas, Timoteo tjiquil quinam Macedonia mpe. Tjiquil na, Pablo 
lovin tjevele judiopan* jilal Jesucristo po'ó. Mpes jis wa pülül ma 
la tjiji quinam, lovin tjevele p'in gente jis lal. Tjevele: “Nun pasal lu 
nucü Jepa Püné ncuwim jis capj la p'acj judiopan. T'üc' way tjac' jupj 
quinam. Jesucristo jupj”, nin tjevele jupj yupj jilal. 6Ma topon jupj 
tjevelá. Tjowelepj ma t'üc' way tjevele. Malala nyuca tjowelepj Pablo 
po'ó. Mpes Pablo jupj jas quip jas tjewyawojo jinwá la tjiji. Mpes jupj 
sin tji'yüsa la tjiji Dios ma japon jinwá yupj quinam. Sin tji'yüsa la 
tjiji ma ca mveles niswá yupj jilal. Pablo tjevele: “'Üsüs la tjejay napj 
nun jilal. Najastsja nusin mü'üsüs Jesucristo po'ó. Nun p'in ma nujisas. 
Mpes nun ma mpatjaqué ca Dios lal. Nin ca nsem nun ma poné mpes. 
Quina mis la veles judiopan tulucj jilal”, nin tjevele. 

7Tjemey yupj mpe. Tjemey Ticio Justo wo nt'a la püt'üs. Justo 
lovin jólatsja Dios püné. Wosis judiopan* 'a si mulú nt'a, ttempe wo 
jupj. 8Jepa judiopan 'a si mulú nt'a tepyona wa Jesucristo lal. Crispo 
lotsja jupj. Jupj wo nt'a patja, pjü topon wa Jesucristo po!ó. La p'a 
wa pülücj Corinto po'o tapatja tjepjyacai Pablo tjevelá. Mpes yupj 
pülücj topon wa Jesucristo po'ó. Topon na, bautizar* lis tjajay yupj. 

9Qjuis Jepa Jesucristo tjevele Pablo lal. Jupj la tjiji Pablo jun si 
tsicyaca jinwá jus tjinyuca püste na. Tjevele: *Po ma lecj tjeyá jipj 
quinam. Newa 'üsüs mvelen napj nin po'ó. Ma najas lyájasa nsem jipj. 
10Napj mop'in cyapj cyoñ. Pjü ma ca mya süpücj. Gente pajal pülücj 
qui'á ca mponecj napj lal", qjuis Jepa Jesucristo nin tjevele Pablo lal. 
11Mpes Pablo tüpü'ü Corinto po'ó año pjaní, mes séisiya mpes. Sin 
tji'yüsa lis tjiji lovin Dios tjevelá Jesucristo po'ó. 

12P!a jawas, Galión jépatsja na Acaya po'ó, judiopan* 'a jis tjimyula, 
ntji'liñ Pablo. Tjaman jupj Galión nt'a. Jupj tjá'asatsja jupj silla casá, 
niná casá tjá'asa la veles ncu cus la tül. 13Judiopan tjowelepj Galión lal: 

— Yom niná vele la p'a jilal 'onin lajay ne 'üsüs mvelecj Dios lal. 
Romanopan* jis jepapan tjüjütütj jinwá tulucj jin vele jupj —nin 
tjowelepj. 

14Pablo quelel véletsja, mop'in ma tjevele. Galión mwalá way tjevele. 
Tjevele yupj jilal: 

— Yom pasal malala nyuca la tjiji na, 'ücj pjocas la p'a javelepj na 
jupj malala la tjiji mpes. Nin p'iyá 'ücj wa pjocas 'ots'ots! way p'in 
malala la tjiji mpes. Nin tulucj yom niná lal. Jupj ma malala la tjiji. 
15Ma nujisas jupj velá la p'in. Ma nujisas jupj vele niyom nepenowá 
po'ó la p'in. So velelé jupj lal judiopan* tjüjütütj mpes. Más 'ücj nun 
pin 'ücj la tjüjí niná, nujisas jin. Napj ma ca mvelé jupj malala nyuca 
la tjiji —Galión nin tjevele. 

16 Jis tjijyü'ta jis la winin jupj tjá'asatsja mpe. 17 Tjil na, ntji'liñ Sóstenes. 
Jupj jépatsja judiopan* 'a si muli nt'a. Molo süp jupj, Galión já'asatsja 
wolap'a'á mo'o süp jupj. Galión jus tjinyuca, mop'in ma jólatsja. 

Pablo tjemey niswá Antioquía nt'a. 

18Pablo tsjicj way p'in tüpü'ü quinam Dios ts'uyupj jilal Corinto po'ó. 
Locopyaya tjemey. Quelel jámatsja Siria nt'a. Priscila, Aquila 'ots'ipj, 
cus tocoii, tjil jupj lal. Mwalá way tjil Cencrea nt'a, 'üsú püné la nt'a. 
Ne'aj Pablo la tjemyona jupj ts'üil nt'üjücj. Nawaja'a Dios lal tjevele ca 

mpes. Ne'aj Pablo wama tjemey judiopan* 'a si mulú nt'a, tjevele yupj 
jilal tsjan mpes 'ücj jis la pon Jesucristo lal. Nepénowa yupj sin popé la 
tjomon Pablo tsjicj way mpü'üm ne'aj yupj jis lal. Jisastsja niswá mveles 
yupj jilal. Pablo ma quelel pü'ütsja ne'aj quinam. Tjevele mim ca quinam. 
Dios jos ncuwim, ncuwim ca niswá, nin tjevele yupj jilal. Tjemey barco 
mpes. Priscila, Aquila, ma cus tocoñ quinam. Efeso po'o tapatja yupj. 

22Pablo ne'as tjemey na Cesarea nt'a, palá tjemey barco* mpe. 
Tjemey Jerusalén nt'a yus la nuc Dios ts'uyupj. Yus tjinyuca na, tjemey 
Antioquía nt'a. 23Püs way 'in tüpü'ü ne'aj. Locopyaya tjemey Galacia 
po'6, Frigia po!ó 'ots'ipj. Ne'aj jun ta'á tjevele Jesucristo lal japon jilal. 
Más 'üsüs cus tocoii Jesucristá, Pablo tjevele mpes. 


Apolos tjevele wa Jesucristo po'ó Efeso mo'ó. 


24 Apolos judío* p'a waytsja jupj. Tjemey jupj Efeso nt'a. Alejandría 
mpe 'eseptsja jupj. 'Usüs jas tjityiisa Dios Popel mpes. Po 'üsüs polel 
véletsja. 25'Üsüs jas tji'yüsa Dios po'ó. 'Úsiis sin tji'yüsa la tjiji wa 
Jesucristo po'ó. Lovin quelel sin 'yüsa la síjitsja Jesucristo po'ó. Mop'in 
ma pjü way jas tji'yüsa custjay. Juan el Bautista sin tji'yüsa la tjiji, nin 
pin seletsja jupj. Apolos seletsja tsjan mpes Juan el Bautista bautizar* 
lis tjiji malala lajay. Ma seletsja p'am. 26 Apolos tjevele judiopan jilal, 
yupj 'a si muli nt'a. Ma lecj jéyatsja. Priscila, Aquila, tjepjyacañ jupj 
tjevelá. Yupj jus nlay jupj ma pjü way jas tji'yüsa. Mpes la p'a nt'a 
tjaman jusapj, más 'in 'üsüs way jas tji'yüsa la tjajay Jesucristo po'ó. 
27 Locopyaya, p'a jyawca na, Apolos quelel jámatsja Acaya nt'a. 'Üsüstsja 
Dios ts'uyupj jilal ne'aj ca mim jupj, mpes papel tapac, jas tjajam 
popelses jupj lal. Papel nina Jesucristo lal japon mpestsja Acaya mo'ó. 
Tapac yupj jisastsja 'ücj jisas nsem yupj, Apolos yupj nt'a tjemey mpes. 

Nepénowa ne'aj tapatja nasa topon Jesucristo lal. Dios pajal 'üsüs 
la tjiji yupj jilal. Apolos pajal jis capj tjep'ya'sa. 28Pajal 'üsüs tjevele 
judiopan* jilal Jesucristo mpes. La p'a pülücj tjepjyacaii jupj tjevelá. 
Judiopan ma salejeptsja tsjan wola la veles. Pajal 'üsüs sin tji'yüsa la 
tjiji Dios Popel mpes. Sin tji'yüsa la tjiji Jesucristo Yomen niná Dios 
tjevele jupj ca jas majamas jis capj la p'acj judiopan. 


Pablo sin tji'yüsa lis tjiji Efeso po'ó. 
19 1 Apolos Corinto po'o pü'ütsja na, Pablo tjac! Efeso nt'a. Jümücj 
casá joc! moto tjac' jupj, mpes tjac' Efeso nt'a. Ne'aj yus tjinyuca 
Jesucristo lal japon nepenowá. 2La tji'yüya: 

—Nun toponé na Jesucristo lal, ¿ncu nujisas mo'o tjemey Dios Cjües? 

Wola tjowelepj: 

—Ma mo'o tjemey. Ma selecj pjacj cuscú. 

3Pablo la tji'yüya: 

—¿Tsjan mpes nin nujisastsja bautizar* la nutjajay? 

Wola tjowelepj: 

— Juan el Bautista tjevele mpes qjuisastsja bautizar* la qjuis tjajay. 

^Mpes Pablo tjevele: 

—Gente 'aplijila jis tepyala na, malala nyuca la tjajay mpes, Juan 
bautizar* lis tjiji. Tjevele ca 'üsüs la mijicj quinam Dios jos jinwá. 
Tjevele wa yom p'a wa ncuwim p'a jawas. Jis lal tjevele mponecj yom 
nina lal. T'üc'! way tjac' quinam jupj. Jesucristo waytsja jupj —Pablo 
nin tjevele yupj jilal. 

5Niná tjepjyacaii na, jisastsja ca bautizar* jis mpalas Jesucristo mpes. 
6-7 Nin jis tepyala yupj. Niyom dóceya witjactsja yup). Locopyaya Pablo 
sey po la tje'yot'a, tjevele Dios lal yupj mpes. Nin la tjiji na, Dios Cjües 
jisas mo'o tjemey. P'a jis tin tjowelepj, yupj p'iyá ma salejeptsja. Dios 
Cjües mpes nin la tjajay p'in. Dios mpes tjowelepj wa yupj. 

8Locopyaya Pablo wama tjemey judiopan* 'a si mulú nt'a, tjevele wa 
yupj jilal. Mes cont'e mpes la pülücj way tjevele yupj jilal. Ma lecj jéyatsja 
jupj. Tjevele 'oyn liji, jyü'ta Dios. Pülücj topon jupj tjevelá. ?9Mop'in 
nepénowa ma jisastsja niná. Ma quelel japontsja jupj lal. Malala nyuca 
tjowelepj Jesucristo po'ó, gente 'a jis tjimyula nt'a. Mpes Pablo tjemey 
yupj mpe, Jesucristo lal japon jilal tjemey. Pjü ts'ac' tjejyawca na, tjevele 
Jesucristo lal japon jilal. Nin la tjiji p'a wo nt'a, Tirano sin 'yüsa liji nt'a. 
10 Año mat'e mpes, Pablo lovin sin tji'yüsa la tjiji ne'aj. Mpes pjü judiopan 
Asia mo'o tapatja sin tji'yüsa Jesucristo po'ó. Pjü way judiopan tulucj sin 
ma januctsja nenem jupj la tjijá. Dios cus tjep'ya'sa 'ücj pajal 'üsüs polel 
Ifjitsja jupj. 12Mpes gente po la tjo'otj jupj yupj jis pañuelo mpes, yupj jis 
pülül wolapé velaii mpes 'ots'ipj. Tjat! nenem, po la tjo'otj malala jisas 
pülül nenem mpes, ne jis tji'yü'sa yupj. Pülül nenem mpes po la tjo'otj 
wa lapanenpan jatatsja, mpes lapanenpan tjil jisas mpe. 

13Judiopan* nepenowá ne'aj tapatja sin popé lovin lyawuñtsja, 
jajütütsja lapanenpan ca mal gente jisas mpe. Quina jisastsja lapanenpan 
ca mal gente jisas mpe, Jesucristo ló tjowelepj na. Mpes tjowelepj 
lapanenpan jilal: “Pablo pülücj jis walap'a'a vele Jesucristo po!ó. 
Jesucristo mpes nu jyü'tücj lowa nun", nin jis tjüjütütj yupj. 

14Niyom siete witjactsja yupj. Esceva jatjampan waytsja yupj. 
Esceva judío* waytsja. Sacerdote* noypan sin popa pjaní waytsja jupj. 
I5Lapanen pjaní jis wala tjevele: “Napj si nuctsja Jesucristo. Napj selé 
wa pjacj cuscú Pabló. ¿Pjacj ne nun?” nin jis la tji'yüya. 

16 Yom lapanen tyá'atsja, yupj casá ntolo, ne jis tyü'na yupj. Pasal 
jis tyúla, mpes t'yancanaii la tjiji. Yupj sin quip pajal yümücj palá la 
tjelyo'cja. Mpes ts'equeneñ pje'á tjil, sin pjütpjütsja tjil wo mpe. 'As jis 
tepyala tjil. 17 Nin tepyala Efeso nt'a. Pjü judiopan* jus nlaytsja nina 
jis tepyalá, jus nlay watsja pjü judiopan tulucj. Pajal lacj jeyaptsja niná 
tepyala mpes. Nin mpes pülücj 'üsüs tjowelepj qjuis Jepa Jesucristo po'ó. 

18Pülücj way Jesucristo lal topon tjiquil, tjowelepj tsjan niná yupj 
malala la tjajay. 12Nepénowa yupj sin popé p'a casá polel la tjajaytsja, 
lapanenpan jis capj tjap'acj mpes. Gente nenem ma quelel lajaytsja niná 
quinam. La p'a wa ma salejeptsja 'onin ne 'ücj jis la jaytsja niná. Libro 
jatatsja. Libro witjacj mpes sin tji'yüsa tsjan la mijicj ne ca p'a casá polel 
la mijicj gente p'in ma polel lajay jin. Quina yupj jis libro tucutj, tjü'üm 
pülücj yus tjunuc nt'a. Quelel sin 'yúsatsja nol jaylacj libro pjü, mpes sin 
tapac. Libro pjü cincuenta mil t'emel c'a plata* jaylactsja. Pjü way tjü'üm. 

20'Üsüs tepyala ne'aj, mpes más pülücj tjepjyacaii qjuis Jepa 
Jesucristo po'ó, más pülücj jisastsja jupj quinam. 

21pjü way niná tepyala na, Pablo quelel jámatsja Jerusalén nt'a. 

Mwalá way quelel jámatsja Macedonia nt'a, Acaya nt'a 'ots'ipj. Tjevele: 

“Jerusalén nt'a tjum na, nola Dios jos napj ca mis wa Roma nt'a", nin 

tjevele. 22Niyom mát'eya sin tjejyama Macedonia nt'a, yupj sa p'actsja 
jupj lovin. Pjaní Timoteo waytsja. Ma'ajapj Erasto lotsja. Pablo tsjicj 
way quelel pü'ütsja custjay Asia po!ó. 


Efeso po'o tapatja ts'a tji'in yupj, yümücj pjac la tjajay. 


23Pablo custjay ma tjemey na p'in, pülücj way Efeso po'o tapatja 
po ts'a tji'in. Ma jisastsja pülücj topontsja Pablo tjevelá Jesucristo 
po'ó. 24Pjaní way yupj sin popé Demetrio lotsja. Plata* ts'yawa mpes 
tüpü'ü jupj. Efeso po'ó wosis pajal püné tóñcatsja, gente wama tjil 
la veles yupj jis dios* lal, yupj jis dios Artemisa ló. Demetrio la tjiji 
wa tsjictjacj, wosis pones jinwá yustaptsja. Plata waytsja yupj jis wa 
tsjictjacj. Pülücj vender la tjiji. Mpes Demetrio jomozopan t'emel 
pülücj natj, jis wa tsjictjacj la tjajay mpes. 2» Niyom p'a wa pátjatsja 
Efeso mo'ó, nin p'iyá tsji' lajaytsja. Demetrio jis lal tjevele 'a jis mulus 
jupj nt'a. Tjevele jupj jomozopan 'a jis mulus wa jupj nt'a. Tjevele: 

—Nun solejé t'emel pülücj t'e'enquecj, wa tsjictjacj lijicj mpes. 
26Jus nlayé tsjan la tjiji Pablo Efeso po'ó, nasa way nin p'iyá liji jun 
ta!á Asia po!ó. Jupj nin vele dios witjacj* niyom lis tjajay malala, 
dios witjacj tulucj yupj. Pülücj topon jupj lal, mpes quina ma jisas 
Artemisa. 27 Malala nin. Ca nacj pjü ca ma jaylacj la mijicj quinam wa 
tsjictjacj cupj lijicj. Ca mvelecj ca Artemisa wo malala ca nacj. Jupj 
dios* püné. Pjü Asia po'o patja po yola jupj püné. Pjü jun ta'á patja 
po yola wa jupj püné. Ma jisas nsem jupj quinam ca nacj, Pablo liji 
mpes —Demetrio nin tjevele yupj jilal. 

28 Tjepjyacai na pasal ts'a tji'in Pablo lal, jupj la tjiji mpes. Yümücj 
tjowelepj: 

—Pajal püné Artemisa. Jupj yupj jis dios* pjü way mpes Efeso po'o 
patjá —niná yümücj tjowelepj yupj. 

29Leñ way la p'a wa ne'aj tapatja pajal yümücj pjac la tjajay wa. Pjü 
way nintsja yupj, Efeso po'o patjá. Ntji'liñ Gayo, ntji'lià wa Aristarco. 
Niyom nenem Macedonia mpe tjiquil. Cus tocoritsja Pablo. Jis ntji'liii, 
la tjolocjocj yupj gente 'a si mulutsja nt'a. 30 Pablo quelel jámatsja la 
veles 'a jis tjimyula jilal. Mop'in ma tjemey. Jesucristo lal japon po ma 
jisastsja jupj ca mim ne'aj. 31 Asia nt'a tapatja jis jepapan nepenowá 
taná tjowelepj wa Pablo lal ma la winin gente 'a jis tjimyula nt'a. 
Jepapan nenem Pablo jomicapan waytsja. 

32Gente 'a jis tjimyula nt'a, pasal yümücj pjac la tjajay. Ma yuwal 
javeleptsja. Pülücj yupj sin popé ma salejeptsja tsjan mpes 'a jis tjimyula. 
33 Nepénowa topon Alejandro tjijyü'ta 'a jis mulus. Judiopan* tjaman 
jupj pjü januc nt'a, mpes yólatsja jupj mpes 'a jis tjimyula. Alejandro 
jupj mos jas tjijyünsa, jostsja pjü mpjacañ jupj lal. Quelel véletsja yupj 
la jis tjimyula judiopan la tjajay mpes tulucj. 34Leñ way sin tji'yüsa 
Alejandro judío waytsja jupj, mpes yupj 'a mulú yümücj tjowelepj: 
—Pasal püné Artemisa. Jupj yupj jis dios“ pjü mpes Efeso po'o 
patjá —niná yümücj tjowelepj yupj. 

Lovin nin tjowelepj hora mat'e mpes. 

35Hora mat'e tepyala na, lyájasa tepyala lis tjiji yupj jis jepa pjaní 
Efeso mpe. Tjevele yupj jilal: 

—Pjúi salejepj Artemisa wo toñca Efeso po'ó. Salejepj jyamacj jupj 
wo. Pasal püné jupj, Artemisa. Pjü salejepj wa jyamacj pwen niná 
Artemisa jin justa, pwen niná tsjun po'o nepé pala tjeyaca. 36T'üc' 
way pjü salejepj. Mpes más 'ücj lyájasa nu mpalas nun. Po ma malala 
la müjí nun ts'u 'inyá mpes. 37Jis tucuman niyom nenem. Yupj ma 

tepequeñ dios* jis wa nt'a. Ma wa malala nyuca tjowelepj Artemisa 
po'ó. 38 Demetrio ma jos niyom nepenowá lajay ca nacj. Niyom la p'a 
wa Artemisa wo tsjictjacj lajay, ma wa jisas niyom nenem ca nacj. Más 
'ücj mvelecj jepapan jilal. Nun solejé tsjan jawas 'ücj lowú la veles yupj 
jilal. 39Ca nacj quelel welé p'a mpes. Más 'ücj pjü 'a jis mulus la veles 
niná. Quina ma polel lojí niná. Nun solejé gente quelel 'a jis mulus na, 


41 Niná t'üc' tjevele na, sin tjejyama pjü, tjil. 
Pablo tjemey Macedonia nt'a, Grecia nt'a 'ots'ipj. 


2 0 1Mpes pjü tjil quinam. Ma yümücj pjac lajaytsja quinam. Pablo 
tjijyü'ta Jesucristo lal japon 'a jis mulus. 'Ücj jisas tepyala yupj jupj 
tjevele mpes. Nin jawas tjevele wa nasa ca mim jupj. Tjemey Macedonia 
nt'a. 2Macedonia po!o tjuwine na, tjemey yus la nuc Dios ts'uyupj. 
Pablo pajal 'üsüs tjevele yupj jis lal, ca 'ücj jisas nsem yupj Jesucristo 
mpes. Nin la tjiji na, tjemey Grecia nt'a. 3 Mes cont'e tüpü'ü jupj ne'aj. 
Locopyaya quelel jámatsja Siria nt'a barco* mpes. Quelel jámatsja na, 
jupj wola tjowelepj judiopan* nepenowá la nuctsja la 'ünan jupj. Mpes 
ma tjemey barco nt'a. Jólatsja más 'ücj niswá mim Macedonia nt'a. Mpes 
ne'aj tjemey. +Sópater tjemey jupj lal, Aristarco 'ots'ipj, Segundo 'ots'ipj. 
Gayo tjemey wa jupj lal, Timoteo 'ots'ipj. Tíquico tjemey 'ots'ipj, Trófimo 
'ots'ipj. Sópater Berea mpe 'eseptsja. Pirro jatjam waytsja jupj. Aristarco, 
Segundo 'ots'ipj, Tesalónica mpe ne'espan waytsja yupj. Gayo Derbe 
mpe 'eseptsja. Tíquico, Trófimo 'ots'ipj, Asia mpe ne'espan waytsja yupj. 
5Yupj pjü way ne'as tjil Filipos nt'a. Mwalá tjil quinam cupj qjuilal. 
La qjuesé nuctsja Troas mo'ó. 6Ma tjeleque cupj custjay. Judiopan* 
fiesta lajaytsja quinam, ne nin. Fiesta niná mpes pan levadura cjuwá 
tjelyajacj. Fiesta t'üc' tepyala na, tjeleque Filipos mpe barco* mpes. Ts'ac' 
cinco na ne'as tjeleque Troas nt'a. Qjuis catjampan la nyüjüsüquecj 
niswá. Ts'ac' siéteya tepyatjaquecj ne'aj. 


Pablo tjevele Dios ts'uyupj jilal Troas mo'ó. 


7 Troas mo!ó Dios ts'uyupj pjü way 'a jis tjimyula sábado* jawas, t'yaja 
na. Pan 'a mulá tjalá, ne yola jis tepyala Jesucristo yupj mpes tepe'e. 


El Nuevo Testamento en Tol de Honduras, 2da ed. ©2010, Wycliffe Bible Translators 


417 HECHOS 20 


Pablo tjevele yupj jis walap'a'á. Yaya quelel jámatsja, mpes mwalá 
way p'in püs way tjevele. Püste culupwen nt'a véletsja custjay, ne t'üc! 
tjevele quinam. 8Yupj tapatja cuarto viyapa mo!ó, pajal campányatsja 
jupj. Lámpara* pülücj játjatsja, sin jyawca yupj. ?Tjamacjas ventana 
casá já'asatsja. Eutico lotsja jupj. Pablo véletsja na, pajal ja vyatsja. 
Tjejyá, mpes pala tjeyaca pje'á, 'amá nt'a, pajal campanya mpe. Mo'o 
játjatsja ne'aj tjil, tjamanun jupj. Tepe'e quinam jupj. 10 Pablo pala tjac' 
wa. Tüic! jin tjüjünsü, tepe'e tempe nt'a, t'asiyü ntjüi'le, col tjevyala 
jupj. Tjevele: “Ma nujola t'as. Nyucunü tepyala niswá." 

11 Viyá tjil niswá, pjü way. Tjalá. T'üc' tjalá na, Pablo püs way tjevele 
niswá. Tjejyawca na véletsja custjay, ne t'üc' tjevele quinam. Tjemey 
quinam Troas mpe. 12Nepénowa tjaman tjamacjas jupj wo nt'a. Pajal 
'ücj jisastsja, nyucunú tepyala niswá. 


Pablo tjemey Mileto nt'a. 


13Ncupj mwalá way tjeleque Pablo lal. Barco* mpes tjeleque Asón 
nt'a. Pablo quelel jámatsja Asón nt'a 'amá casá. Tjevele ne'aj ca la 
müjüsüm cupj. No'oj mpe 'a mulú quelel léquetsja barco mpes. 14Ne'aj 
la nyüjüsüquecj Asón po'ó, ne Pablo wama tjac! barco mo!ó. 'A mulü 
tjeleque Mitilene nt'a. 15Yaya tjeleque niswá barco mpes. Quío mpe 
ne'aj p'in tjeleque. Yaya sipé ne'as tjeleque Samos po'ó. Ts'ac' cont'e 
tepyala na, ne'as tjeleque Mileto po'ó. 16Ma tjeleque Efeso nt'a; Pablo 
ma püs way quelel pü'ütsja Asia po'ó. Leñ way quelel ne'as jámatsja 
Jerusalén nt'a. Ne'aj quelel já'asatsja, judiopan* 'a si mulü na fiesta 
mpes, yupj jis fiesta Pentecostés* ló. 


Co'müypan tjiquil Efeso mpe; Pablo tjevele Dios ca jis majamas. 


17 Pablo tjá'asa na Mileto po'ó, sin tjejyama jis lal la cuwis co'müypan* 
Efeso mpe, yupj ne tsji' lajaytsja Dios mpes Dios ts'uyupj jilal. 18Tjiquil 
na, Pablo tjevele yupj jilal. Ninana tjevelá: ^Nun solejé 'oyn nyuca la 
tjejay napj nun jilal Asia po'o tjacuwis na. Solejé lovin 'üsüs la tjejay 
nun jilal. 19Solejé napj la tjejay qjuis Jepa Jesucristo jostsja jinwá. Ma 
püné jin nólatsja napj p'iyá. Pasal nólatsja la p'a po'ó; najastsja pjü 
ca jisas nsem qjuis Jepa Jesucristo. Solejé malala ntepalá, judiopan* 
quelel na 'ünantsja mpes. 20 Ma lecj tjeyá la velestsja nun jilal, nucopj 
la p'acj cus la coii Jesucristo. Nusin tji'yüsa la tjejay 'a qjuis tjimyula 
na. Nusin tji'yüsa la tjejay nun jis wa nt'a 'ots'ipj. 21 Judiopan jilal 
tjevelé, judiopan tulucj jilal tjevelé 'ots'ipj. Tjevelé: “Aplijila way t'as 

nun, malala nyuca la tjüjí mpes. Dios jos jin la müjí quinam. Toponé 
qjuis Jepa Jesucristo lal, nin tjevelé yupj jilal. 

22”Quina jum Jerusalén nt'a. Dios Cjües jos napj ca mis ne'aj. Ma 
selé tsjan ca ma palas ne'aj. 23Nin p'in selé: Dios Cjües lovin vele napj 
lal yupj ca ma 'onsocj cawilta mo'ó, malala ca ma palas ne'aj. 24Ma 
nin nola ncu ma pats! ca. !Ücj wa napj lal napj ni pü'í Jesucristo mpes, 
jupj jos jin t'üc' lejay mpes. Jupj cupj qjuis Jepa Püné. Jupj jos napj 
mvelé la p'a jis walap'a'á napj selé. Ca yupj jis lal mvelé Dios pajal 
'üsüs la tjiji gente mpes. Po quelel jis capj p'ya'sa jupj. 'Üsüs ca nin 
mvelé, 'ücj jis la pon yupj. Niná ntje'aya ca nin la mejay la p'a mpes. 

25"Nun jis walap'a'a tjevelé 'oyn liji Dios ne jyü'ta. Nasa t'üc' nusin 
tji'yüsa la tjejay. Tjum na, ma ca nus nucú niswá. 26'Ücj velé nun 
jilal napj ma la tjejay la p'a wa ca malala nsem Dios lal, ca malala 
jis mpalas. 27 Napj tjevelé Dios tjevelá, pjü. T'üc! way pjü way tjevelé. 
28'In tjajamá nun, lovin la müjí Dios tjevelá. Tjajamá Dios ts'uyupan. 
Dios Cjües la nu t'ya, ca pastorpan* nsem nun, mpes nun ca jis majamá 
yupj jupj mpes. Yupj Dios juts'a'á. Jupj Jatjam tepe'e yupj mpes, ne nin. 

29"Napj selé napj tjum na, gente pasal malala ncul ca, ca mal nun 
nt'a 'a nu mulus na. La ntsawilicj ca nun jilal. Ca jisas nsem nun ma 
ca cus ncoricó quinam Jesucristá. 30Nun sin popa nepenowá ca nin 
la mijicj. Ca la ntsawilicj wa Dios ts'uyupj jilal. Jesucristo lal japon 
nepenowá ca mponecj yupj jilal. Nin ca la mijicj yupj javelepj jinwá. 
31Mpes 'in tjajamá. Ma toponé yupj javelepj. Nujola tapalas año cont'e 
mpes lovin t'üc' way nusin tji'yüsa la tjejay. Po nólatsja nun mpes. 
Najastsja nin la müjí Dios tjevele jinwá. 

32”Najas Dios lovin ca nucopj ncoiicos. Nun solejé pasal 'üsüs way liji 
Dios nun jilal. Nasa nusin tji'yüsa jupj tjevelá, mpes solejé niná. Dios 
tjevele jupj ca nu majamas nun. Dios polel nucopj p'ya'sa más 'üsüs 
la müjí, jupj jos jinwá. Dios polel liji nun ca mpatjaqué lovin jupj lal, 
pjü way jupj lal japon jinwá, yupj ne jupj juts'a'á. 33 Nun solejé napj 
lovin ma najastsja t'emel p'a juts'a'á. Yupj sin quip ma wa najastsja. 
34Solejé tsji' la tjejay, mpes jaylacj la tjejay pjü way napj najastsja. Jis 
tje'yá wa ncapj tocoii jilal. 35 Mpes napj nusin tji'yüsa la tjejay Dios 
jos yümücj tsji' la miji, ne jis capj mp'a'sá jis t'emel cjuwá. Nujola 
tapalas qjuis Jepa Jesucristo tjevelá. Tjevele: “Ucj nujisas pyala la 
p'a nu ja'ayapj na. Más 'ücj nujisas nsem nun 'oyá na la p'a jilal ", 
Pablo nin tjevele co'müypan* jilal. Yupj ne co'müypan waytsja Dios 
ts'uyupj jilal Efeso po'ó. 

36T'üc! tjevele na, yupj pjü way jis tic' jin tjijyiinsiiniñ, ne Pablo 
tjevele Dios lal. 37 'Aplijila jis tepyala. Quelel la tjajaytsja Pablo. Jupj 
col tjovalapj. 38Pasal 'aplijila jis tepyala jupj tjevele mpes. Tjevele ma 
ca jus nucucj niswá. T'üc' tjowelepj na, cus tocoii barco* nt'a. 


Pablo tjemey Jerusalén nt'a. 


2] 1Nasa leque tjevelecj, ne barco* mo'o tjeleque. La t'as way 

tjeleque Cos nt'a. Yaya tjeleque wa Rodas nt'a. Yaya sipé 
Pátara nt'a tjeleque wa. 2Pátara nt'a p'a barco mo'o tjeleque. Barco 
nenem Fenicia nt'a jámatsja. Tjeleque ncupj. 3Chipre li'inyampe 
tjeleque. Tiro mo'o ne'as tjeleque. Tiro Siria po'ó jupj. Barco mo'o 
tjat' quelel palá jat'olontsja ne'aj. Nin mpes 'ücj pje'á tjeleque barco 
mpe. 4Jesucristo lal japon la tepyalactsja. Yus tjinyucucj na, semana 
pjaní tepyatjaquecj ne'aj yupj jis lal. Yupj tjowelepj Pablo lal: *Ma 
jutja Jerusalén mo!ó”. Dios Cjües sin tji'yüsa la tjiji malala ca mpalas 
Pablo lal Jerusalén po!ó, mpes nin tjowelepj yupj. 

5Barco* tjemyana quelel jámatsja na, tjeleque. Pjü way Jesucristo 
po'o japontsja, qjuis capj tocoñ yupj tapatja mpe. 'Üsúü la nt'a tjil 
cupj qjuis lal. Yupj sejats'om, yupj jis tstuyupj qjuis capj toco 'ots'ipj. 
Qjuis tic! jin tjijpyünsüquecj 'üsü püné la nt'a, tjevelecj Dios lal. T'üc' 
tjevelecj na, nasa leque tjevelecj. 6Barco mo'o niswa tjeleque, ne yupj 
tjil jis wa nt'a. 

7Tiro mpe tjeleque quinam. Tjeleque Tolemaida nt'a. Ne'aj la tjelyapanacj 
Dios ts'uyupj jilal. Tstac' pjaní tepyatjaquecj yupj jilal. 8 Yaya tjeleque 
Cesarea nt'a. Felipe wo nt'a tjeleque, tsjicj way tepyatjaquecj jupj lal. 
Jupj lovin tjevele la p'a jilal Jesucristo pajal 'üsüs la tjiji pjü gente 
mpes. Jupj ne niyom siéteya sin popetsja apostolpan* lis t'apj püná. 
Lis t'apj ca jis ma'ayacj jis la las jis vayum tulucj. ?Felipe yulupjana 
jucucuspan pjü way voyum tuluctsja yupj. Jucucus nenem profetapan* 
waytsja yupj. 19 Ts'ac! nepenowá tepyatjaquecj ne'aj. Ne'aj tepyatjaquecj 
na Agabo tjac' Judea mpe. Profeta watsja jupj. 11 Tjac' wa jupj cupj 
nt'a. Mos tsyu'pa, tsjom tsyu'pa wa Pablo col tsyu'pa mpes. Tjevele: 

— Dios Cjües vele judiopan* Jerusalén po'o patja nin p'iyá ca la 
mijicj. Yupj yom niná ntsu'pacj, jupj ne col tsyu'pa pülül niná mpes. 
Ca ma'ayacj jupj judiopan tulucj jilal cus la tül jupj —nin tjevele. 

12Jupj tjevele tjepjya'aquecj na, la tjemyonacj Pablo lal ma ca mim 
Jerusalén nt'a. Cesarea po'o pátjatsja nin p'iyá la tjomon Pablo lal. 
13Pablo jis la tji'yüya: 

—¿Tsjan mpes 'aplijila jotjaqué? Nun nin lojí mpes 'aplijila wa ne 
pala napj. Ma lecj jeyá yupj ntsu'pacj napj Jerusalén nt'a tjum na. Ma 
lecj jeyá ni pü'í Jesucristo mpes, jupj cupj qjuis Jepa Püné —Pablo 
nin tjevele cupj qjuilal. 

14 Jupj ma quelel líjitsija cupj qjuisastsja jin, mpes ma la tjemyonacj 
niswá. Tjevelecj p'in: 

—Qjuisas qjuis Jepa Dios jos jinwá mpalas. 
japon nepenowá, Cesarea po'o tapatja sin popé, tjil wa cupj qjuilal. 
Mnosán wo nt'a qjuis tjaman, ne'aj tepyatjaquecj püste mpes. Mnosán 
Chipre mpe 'eseptsja. Mwalá way topon sin popé waytsja jupj. 


Ntji'liñ Pablo Jerusalén nt'a. 


17 Ne'as tjeleque Jerusalén nt'a. Dios ts'uyupj 'ücj jisastsja qjuiyus 
tjunuc. 18Yaya Pablo tjemey cupj qjuilal, cus tjinyucucj Jacobo. 
Dios ts'uyupj co'müypan* 'a jis tjimyula ne'aj 'ots'ipj. 19 Pablo jis la 
tjelyapaná yupj. Tjevele tsjan la tjiji pjú way judiopan* tulucj jilal. 
Dios püné mpes la tjiji. 

20 Tjepjyacañ na, 'üsüs tjowelepj Dios po'ó. Tjowelepj Pablo lal: 
“Qjuis catjam, jipj jus nley judiopan* pülücj topon quinam Jesucristo 
po'ó. Newa javelepj Dios po jos nin lijicj Moisés* tjijyü'ta püná. 21La 
p'a wa jis wala tjowelepj jipj sin 'yüsa lejay judiopan, judiopan 
tulucj patja nt'a. Yupj tjowelepj jipj sin 'yüsa lejay más 'ücj ma lajay 
Moisés tjijyü'tá. Tjowelepj jipj sin 'yüsa lejay más 'ücj ma jat'ú yupj 
sejatjampan tsjictjacj jis pjoloc' tsjicj way t'asiyá. Tjowelepj jipj velen 
más 'ücj yupj ma lajay judiopan lovin la tjajay jinwá. 22Mpes más 'ücj 
nin la mijin cupj velecj mpes. T'üc' way yupj ca jus nlayecj jipj tjacuy 
Jerusalén nt'a. 23 Mpes cup) qjuisas jipj la mijin cupj velecj jinwá. Cupj 
sin popa yulupjana way quina t'üc' lajay Dios lal tjowelepj ca nin la 
mijicj. 24 Yupj jilal ca mim, ca nin la mijin Moisés popel jyü'ta jinwá, 
ca salá jinwá mya palas Dios lal. Jaylacj la mijin yupj jisas mpes 
'ots'ipj, ca pjü jaylacj la mijicj 'ücj t'üc' la qjuijicj yupj tjowelepj Dios 
lal. Tja'ayapj na, 'ücj ca sey ts'üil nt'üjücj t'üc' la tjajay mpes. Nin 
lejay na, judiopan Jesucristo po'o japon witjacj ca nucucj jipj nin la 
tjejay. Ca jus nlayecj nepénowa ma t'üc' way tjowelepj jipj po'ó. Ca 
sin mü'üsüs jipj lejay wa Moisés tjijyü'tá. 

25"Judiopan* tulucj p'a casá lajay 'in. Judiopan tulucj Jesucristo 
po'o topon wa, mpes papel tepyaquecj, jas tjejyamacj yupj nt'a. Papel 

tjevele más !ücj Jesucristo lal japon ma jalá pwisis p'a tja'ayapj yupj 
jis dios witjacj* mpes. Más 'ücj ma jalá pwisis 'os jüp'üy mo'o toñca 
custjay. Más 'ücj ma myü'üi 'osis. Más 'ücj niyom ma jamanun yupj 
sejats'om tulucj. Más 'ücj nequem ma jil yupj jis vayum tulucj jilal. 
Nin tjevele papel niná cupj jas tjejyamacj yupj mpes. Judiopan jus 
nlay ninda cupj tjevelecj judiopan tulucj jis lal", nin tjowelepj Pablo lal. 

26Mpes yaya Pablo nin la tjiji yupj tjowelepj jin. Tjemey niyom 
yulupjana nenem jilal. Moisés* tjijyü'ta jin la tjajay, ca salá jinwá 
cüpalas Dios lal. Tjil Dios wo* nt'a, tjowelepj ne'aj tsji' lajay jilal. 
Tjowelepj ts'ac' siete tepyala na, t'üc' nsem pjü ts'ac' jawas yupj sala 
jis mpalas mpes. Ts'ac' siete tepyala na ncul, yup) pjü way animal ca 
ma'ayacj Dios mpes, Moisés popel jyü'ta jinwá. 

27 Tslac' siete cyawájatsja na, judiopan* nepenowá jus tjunuc Pablo, 
tóricatsja jupj Dios wo* mo'ó. Yupj Asia mpe ne'espan. Ma jisastsja 
Pablo. Malala tjowelepj Pablo po'ó, mpes judiopan pülücj ts'a tji'in 
jupj lal. Ntji'lii jupj. 22 Yümücj tjowelepj: “Israelpan*, nculá qjuis capj 
mp'a'sá. Yom nina malala vele judiopan po'ó jun ta'á. Vele yupj jilal 
más 'ücj ma lajay Moisés* tjijyü'tá. Vele yupj jilal Dios wo malala. Jis 
ticyuna judiopan tulucj. Dios wo mo!ó tjil yup). Mpes pasal malala 
tjunuc Trófimo ne'aj tjuwine Pablo lal Jerusalén po'ó. Mpes yupj 
yólatsja Pablo tjemyana Trófimo Dios wo mo'ó. Trófimo judío tulucj, 
Efeso mpe 'eseptsja jupj. 

30pjü Jerusalén po'o tapatja ts'a tji'in Pablo lal yupj tjowelepj mpes. 
Leñ way 'a jis tjimyula Dios wo* nt'a, ntji'li Pablo. Pje'á la tjolocjocj 
jupj. Jun t'olon. 31Quelel ja'ünantsja jupj. Quelel ja'ünantsja na, jepa 
püné romanopan* jis militarpan mpes jas tji'yüsa pjü way Jerusalén 
nt'a patja 'a jis tjimyula. Ts'a tji'intsja, yümücj pjac tjowelepj quinam. 
32Mpes leii way ts'üequené 'a jis tjimyula nt'a. Tjemey militarpan 
nepenowá jilal, militarpan jis jepapan nepenowá jilal 'ots'ipj. Gente 
tjunuc jiquiltsja yupj, mpes ma mo'o süp quinam Pabló. 

33Militarpan jis jepa püné tjac' na, ntjüi'le Pabló. Jis tjijyü'ta militarpan 
la tsupapj jupj cadena* mpes. La tji'yüya pjacj niná. La tji'yüya tsjan 
la tjíjitsija nina. 34Gente pasal yümücj pjac tjowelepj Pablo malala. 
Ma yuwal tjowelepj. Mpes militarpan jis jepa püné ma jas tji'yüsa 
tsjan la tjiji Pabló. Jis tjijy ü'ta militarpan la man jupj militarpan patja 
nt'a. 35Jümücj ne'as tjil na, Dios wo* wolap'a'á, judiopan* pajal ts'a 
'in jis tepyala. Nasa way quelel ja'ünantsja Pablo. Mpes militarpan leñ 

way ntji'liñ jupj, campanya tjaman jupj, judiopan ma malala jis la jay 
jupj. 36 Judiopan cjüil jiquiltsja, yümücj tjoweleptsja: *Tjü'ü'ná jupj”. 


Pablo tjevele judiopan jilal. 


37 Ne'as tjil quinam militarpan tapatja nt'a. Wama quelel jiltsja na 
Pablo lal, Pablo la tji'yüya militarpan jis jepa püné lal: 

—¿Ncu 'ücj velé jipj lal? 

Jepa wola tjevele: 

—Napj ma seletsja griego* velen jipj. 38 Nólatsja jipj Egipto mpe 'esepj ca nacj. 
palánatsja jepapan jis lal. Yulupjana mil waytsja yupj. 'Ucj yupj jilal ja'ünan la 
p'a. Egipto mpe 'esepj jis tiemyana wa cjuwá nt'a. Nintsja jipj, nin nólatsja napj. 

39 Pablo wola tjevele: 

—Nin tulucj napj. Judío* napj. Püna tüpü'üs Tarso nt'a Cilicia po'ó. 
Selen Tarso nt'a pülücj patja, selen yupj jis jepapan jajütütj p'a nt'a 
patja wa. Napj la 'e mon ma'ayan mvelé gente jis lal —Pablo nin tjevele. 

40Militarpan jis jepa püné tjevele 'ücj mveles yupj jilal. Mpes Pablo 
jas nisa, tóricatsja jis wa wolap'a'á. Jupj pjwel jas tjijyünsa, la syüpjünü; 
jostsja judiopan* mpjacañ jupj mveles. Lyájasa tepyala. Pablo tjevele 
yupj jilal; yupj jis tin hebreo* ló mpes tjevele yupj jis lal. Tjevele: 
22 1“Judiopan”, co'müypan* 'ots'ipj, najas nusin mü'üsüs ma malala 

la tjejay napj. Nin mpes quelel velé nun jilal”, nin tjevele. 

2Tjepjyacañ hebreo* véletsja jupj, mpes 'üsüs tjepjyacañ jupj lal. 

Tjevele: 3“Judío* napj. Ntjamanuna Tarso nt'a Cilicia po'ó. Mop'in ntjit'ünü 
qui'á Jerusalén po'ó. Gamaliel nin tji'yüsa la tjiji. 'Üsüs nin tjilyiisa pjü way 
Moisés* tjijyü'tá. Judiopan püna tapatja la tjajay, niná 'üsüs nin tji'yüsa. Napj 
selé nun lovin quelel lojí Dios jos jinwá. Nin p'iyá la tjejaytsja napj. *Pasal 
malala nyuca la tjejay napj Jesucristo po'o japon jilal. Tsyupaptsja yupj, jis 
tje'yonsó wa cawilta mo'ó. Nepénowa tecya'liii napj la tjejay mpes. »Sacerdote* 
más püné selé napj nin la tjejay. Pjü judiopan jis jepapan, co'müypan* 'ots'ipj, 
salejepj napj nin la tjejay. Papel ntja'ayapj judiopan mpes Damasco po'o patja. 
Yupj ne cupj qjuis catjampan. Papel niná tjetsja napj Damasco nt'a. Papel 
tjevele 'ücj napj tsyupapj Jesucristo po'o japon ne'aj, 'ücj si cuman Jerusalén 
nt'a, jis capj la tül. 


Pablo tjevele 'oyn tepyala ne jostsja Jesucristo. 


6”Lots!lac' culupwen nt'a jalasa na, ne'as tjumtsja, ne'aj way p'in 
Damasco. Leii way pajal jaw tepyala tsjun po'ó. Napj nt'a pasal jaw 

tepyala wa, napj t'asiyú tjejyawca. 7Mpes ntitiilú, tüpü'üstsja napj. 
Nepé vele pjactsja tjapjacas. Tjevele: “Saulo, ¿tsjan mpes malala 
nyuca lejay napj lal?” 8Napj la tji'yüy: ¿Pjacj vele napj lal?’ Nawala 
tjevele: Jesucristo napj, Nazaret mpe 'esepj napj. Jipj malala nyuca 
lejay napj jisas lal. Mpes malala nyuca lejay wa napj lal", nin tjevele. 
9 Ncapj tocoñ tjunuc wa tjejyawca napj nt'a, nin p'in ma sin tji'yüsa 
jupj tjevelá. 10 Napj tjevelé: ¿Tsjan jyas napj la mejay?' Qjuis Jepa 
Jesucristo nawala tjevele: Jin ni'isa, mim Damasco nt'a. Ne'aj yom 
p'a wa mveles ca jipj lal tsjan nina napj najas ca jipj la mijin', nin 
tjevele. 11 Ma polel tjinyuc, tjejyawca la tjiji mpes. Mpes niyom ncapj 
tocoñtsja namas ntji'liñ, ntjaman napj Damasco nt'a. 

12"Ne'aj Damasco nt'a pü'ü watsja Ananías. Po 'üsüs la tjíjitsja 
Moisés* tjijyü'tá. Po 'üsüs waytsja jupj pjü judiopan* jilal ne'aj. 13Tjac' 
napj nt'a, tjevele: “Saulo, jipj ne napj natjam Dios mpes. Quina nucun 
ca niswá), tjevele. Leñ way tjinyuc, jupj nin tjevele na. Jus tjinyuc 
jupj. !^Tjevele: “Cupj ne judiopan püna tapatja sin popa p'iyá püs 
naya pyatjaquecj. Yupj po jisastsja Dios. Dios niná quina jos jipj jus 
nlayen tsjan ca la mijis jupj. Jupj jostsja jipj tjinyuc jupj Jatjam, jupj 
Yom 'Üsüs Dios Lal. Dios jostsja wa jipj tjapjac' Jatjam tjevelá. Mpes 
nin tepyala. 15Mpes quina mvelen ca gente pjü way jilal jupj mpes. 
Pjü tjinyuc mpes mvelen ca yupj jilal. Pjü tjapjac' mpes mvelen wa 
yupj jilal. 16Ma la 'unuca quinam. Mas, bautizar* ca la mya jay. La 
monan jipj Dios perdonar la mya jis jipj, malala nyuca la tjejay. La 
monan ca nin la mijis Jesucristo mpes, ne nin la mijis', Ananías nin 
tjevele napj lal. 


Pablo tjevele 'oyn tepyala ne tjemey judiopan tulucj nt'a. 


17"Niswa tjacuwis na Jerusalén nt'a, tjum Dios wo* nt'a la veles jupj 
lal. Nan si tsicyacj jinwá ntepalá, ne tjinyuc napj. 18 Nejepa Jesucristo 
jus tjinyuc. Napj lal tjevele: 'Leii way jutja Jerusalén mpe. Jipj velen 
napj nin po'ó ma ca mponecj yupj.' 1?Wola tjevelé: Nejepa, yupj 
salejepj napj tjum pjü yupj jis wa nt'a, judiopan* 'a si muli nt'a. Tjum 
la tjilil jipj lal topon. Salejepj cawilta mo'o jis tje'yonsó, mo'o sip yupj 
'ots'ipj. 20Salejepj 'üsüs waytsja napj lal yupj tjü'ünan Esteban, jupj 
ne la p'a jilal tjevele jipj mpes. Tjum yupj jis lal Esteban tjü'ünan na. 
Napj tjejyamá yupj sin quip pje'apa, tjü'ünan na. 21 Nin tjevelé napj 
jupj lal. Mop'in nin Nejepa Jesucristo tjevele: Jutja. Jin jyam pasal 
campa nt'a, judiopan tulucj nt'a', nin tjevele napj lal." 

Militarpan jis jepa püné jis tjijyü'ta 
militarpan mo'o la süp Pablo. 

22 pablo tjevele na judiopan* tulucj mpes, yupj ne'aj lejeütsja pajal 
yümücj pjac tjowelepj. Tjowelepj: *Tjü'ü'ná jupj. Más 'ücj ma pü'ü", 
nin tjowelepj. 

23Newa yiimicj pjac tjowelepj. Sin quip pje'apa leñ way sin tjü'ipj, 
la ts'i yupj. 'Amá jay la p'a'a la tocoy wa. Nin la tjajay yupj pajal ts'a 
tji'in mpes. 24Militarpan jis jepa püné tjinyuca na yupj nin la tjajay, 
jis tjijyü'ta militarpan jilal jis la cuwis Pablo lal militarpan patja nt'a. 
Tjijyü'ta mo'o la süp jupj, ca jupj mveles tsjan la tjijá. Jepa quelel 
si 'üsütsja tsjan mpes judiopan* pasal ts'a tji'in Pablo lal. 22Mpes 
militarpan tüpüntüpj jupj, tsupapj la süp jupj. Custjay süpü secj na 
p'in, Pablo tjevele militarpan jis jepa pjaní way lal. Tjevele: 

—Malala ca ma süpücj. Romano* wa napj. Ma nusin tji'yüsa custjay 
ncu t'üc' way malala la tjejay napj — Pablo nin tjevele. 

26Niná jepa militar tjapjaca na Pablo tjevelá, lecj tjeyá jupj. Tjemey 
militarpan jis jepa püné nt'a. La tji'yüya: 

—éNcu selen yom niná romano* jupj? Malala syüpücj jupj —nin 
tjevele. 

27 Mpes militarpan jis jepa püné tjac' Pablo nt'a, la tji'yüya: 

—éNcu t'üc' way romano: jipj? 
Pablo wola tjevele: 
—Nin. 

28 Militarpan jis jepa püné tjevele: 

—Pasal pülücj jaylacj la tjejay napj, romano* ntepalá mpes. 

Pablo tjevele: 

—Mpapay románotsja* jupj, mpes wa romano napj —nin wola tjevele. 

29Mpes militarpan ma süp jupj. Leñ way tjil. Militarpan jis jepa 

püné lecj tjeyá malala la tjiji mpes. Malala nin, jupj tjijyü'ta la tsupapj 
romano*. 


Militarpan jis jepa püné tjemyana Pablo judiopan 
jis jepapan nt'a, co'müypan nt'a wa. 
30Yaya militarpan jis jepa püné quelel seletsja custjay tsjan mpes 
judiopan* tjat! tjowelepj Pablo po'ó. Mpes tjijyü'ta 'a jis mulus pjü 
sacerdote* noypan, pjü judiopan jis jepapan 'ots'ipj. Syocte Pablo, ne 
tjemyana jupj yupj 'a jis tjimyula nt'a. 


El Nuevo Testamento en Tol de Honduras, 2da ed. ©2010, Wycliffe Bible Translators 


425 HECHOS 23 


2 3 1Pablo po jis wala tjinyuca judiopan* jis jepapan. Tjevele: 
—Natjampan, napj pyon napj lovin la tjejay Dios jostsja jinwá. 
2Ananías tjijyü'ta Pablo nt'a lejeñtsja mo'o la tül jupj. Ananías 
sacerdote* más püné waytsja jupj. 3Pablo tjevele jupj lal: 

— Dios ca cyapj ntülüs. Jipj mvelen ca ncu malala la tjejay napj. 
Jipj p'iyá malala. Selen Moisés* tepyacá, mpes 'ücj polel velen ncu 
malala la tjejay. Newa nin, jipj p'iyá ma lejay Moisés tepyaca jinwá. 
Tjijyütütj mo'o la tül napj, niná Moisés tjijyü'ta jin tulucj. 

4Ne'aj lejeñitsja tjowelepj: 

— Yom niná lal velen tsji' liji jupj Dios mpes. Jupj ne sacerdote* más 
püné. Malala nin, jipj malala tjevelen jupj lal —nin tjowelepj. 

5Pablo jis wala tjevele: 

—Natjampan, ma seletsja napj jupj sacerdote* más püné. T'üc' way 
Moisés* tjijyü'ta: Ma malala nyuca mvelé nun jis jepa po!ó'. 

6Pablo jus nléyatsja nepénowa yupj ne'aj saduceopan* waytsja yupj, 
la p'a wa fariseopan* waytsja yupj. Ma yuwal yólatsja yupj. Mpes 
yümücj tjevele jupj pjü jilal: 

—Fariseo* way napj. Mpapay fariseo waytsja jupj. Napj pyon Dios 
ca sin müjünsüs tecya'liñ jilal, mpatjam niswá. Nin mpes la velel napj 
lal —nin tjevele Pablo. 

7Niná tjevele mpes, saduceopan* la tjowelel fariseopan* jilal. Lovin ma 
yuwal yólatsja. 8Fariseopan japon tecya!liñ ca sin müjünsücj, mpatjam niswá. 
Saduceopan ma nin japon. Fariseopan japon angelpan* lyawuñ. Saduceopan ma 
nin japon. Fariseopan japon gente jis qjues lyawuñ. Saduceopan ma nin japon. 
Mpes saduceopan la tjowelel fariseopan jilal. 9Pasal yümücj la tjowelel. Fariseopan 
sin popa nepenowá, Moisés* popel sin 'yüsa lajay yupj, sin tjüjünsüpj yupj, yümücj 
tjowelepj. Ts'a 'intsja yupj. Tjowelepj: “Niná ma malala la tjiji. Cjües nin tjevele 
jupj lal ca nacj. Ángel nin tjevele jupj lal ca nacj” 10Fariseopan, saduceopan, po 
ma yuwal yólatsja yupj. Pajal la tjowelel. Pasal yümücj la tjolocjoctsja Pablo pjwel 
manas. Mpes militarpan jis jepa püné lecj jéyatsja jupj pjwel ca nt'ancanari. Mpes 
jis tjijyü'ta militarpan jis la tjilil Pablo, ca leti way manucj jupj militarpan patja nt'a. 

11 Püste na, qjuis Jepa Jesucristo tjac', tóñcatsja Pablo nt'a. Tjevele: 
“Po ma lecj tjeyá. Qui'á Jerusalén nt'a tjevelen yupj jilal napj nin po'ó 
jipj selen mpes. Nin p'iyá ca mvelen Roma nt'a 'ots'ipj”, nin tjevele. 


Judiopan quelel ja'ünantsja Pablo. 


12-13 Yaya judiopan* cuarénteya 'a jis tjimyula la veles Pablo po'ó. 
Más 'in pülücj waytsja yupj cuarenta lal. Quelel ja'ünantsja jupj. 

Tjowelepj: “Más 'ücj 'yü'nacj jupj. Laja secj ca nsem, müsü secj ca 
nsem, jupj tji'yü'nacj nas. Dios pjoca cupj velecj. Mpes ca nin la mijicj 
cupj tjevelecj jinwá.” 14Tjil sacerdote* noypan nt'a, co'müypan* nt'a 
wa. Tjowelepj yupj jilal: 

—Ca mü'ü'nacj Pablo. Laja secj nsem, jupj tji'yü'nacj nas. Dios 
tjapjaca tjevelecj, mpes nin ca la mijicj cupj tjevelecj jinwá. 15Qjuisas 
lo moná militarpan jis jepa püné lal jupj ca lal ncuwim Pablo nun 
mvelecj wa pjü way judiopan* jis jepapan. Jümücj nt'a ca la nucum. 
Tjac' na, mü'ü'nacj ca jupj —nin tjowelepj sacerdote* noypan jilal, 
co'müypan* jilal wa. 

16Mop'in ma nin tepyala yupj jisastsja jinwá. Pablo quelev jas 
tji'yüsa yupj quelel lajaytsja niná. Mpes tjemey militarpan patja nt'a, 
tjevele Pablo lal. 17Mpes Pablo la tjemyona jepa militar la cuwis jupj 
nt'a. Tjac' na, la tjemyona: 

—Militarpan jis jepa püné nt'a tjemyana tsjicj niná. Jupj lal quelel 
vele jupj. 

18Mpes tjemyana Pablo quelev militarpan jis jepa püné nt'a. Tjevele: 

— Pablo la tjemyona napj ca ncuwis jupj nt'a. Jupj ne tsyu'pa já'asa 
tjum na, la tjemyona tsjicj nina lal ca mis jipj nt'a. Quelel véletsja jipj 
lal —nin tjevele militarpan jis jepa püné lal. 

19 Mpes militarpan jis jepa püné tsjicj mos ntjüi'le, lal tjemey yusapj 
nt'a. La tji'yüya: 

—¿Tsjan quelel velentsja? 

20Pablo quelev wola tjevele: 

—Yaya judiopan* ca la monacj jipj ca jas majaman Pablo judiopan 
jis jepapan nt'a. Ca mvelecj yupj más 'üsüs quelel sin 'yüsa tsjan la 
popa cuarénteya la nucucj ca jümücj nt'a la 'ünan Pabló. Más 'in 
pülücj waytsja yupj cuarenta lal. Nasa tjowelepj Dios tjapjaca yupj 
tjowelepj, mpes nin ca la mijicj yupj tjowelepj jinwá. Quina quelel 
jus nlay ncu jas majaman. 

22Mpes militarpan jis jepa püné tjevele tsjicj lal: 

—Po ma mvelen la p'a jilal nin tjevelen napj lal. 'Ücj mim quinam. 


Militarpan jis jepa püné jas tjejyama Pablo Félix nt'a. 


23Nin tjevele na, militarpan jis jepa püné tjijyü'ta militarpan jis 
jepapan mát'eya jis la cuwis. Tjevele yupj jilal: 

—Militarpan tjüjü'tü 'ücj la mijicj nlawú Cesarea nt'a. Najas püste 
nlawú, las nueve tepyala na. Najas militarpan cien mat'e jis tsjam 
mpes ca mal. P'a wa setenta cavayú casá ca mal, najas. Najas p'a 
cien mat'e ca mal wa, nt'acj ca yo campa, sey ts'ülül lejeñ. 24Najas ca 
manú Pablo jepa romano* auxiliar nt'a, Félix ló jupj. Ma najas malala 
mpalas Pablo lal. Cavayú 'ücj la müjí Pablo casá lo 'osos —militarpan 
jis jepa püné nin jis tjijyü'ta. 

25Papel tepyaca, jas tjejyama Félix nt'a. Papel nin tjevele: 

26Félix, jipj jepa romano* auxiliar, mpes quelel pyac jipj mpes. 

Pasal püné jipj. Napj ne Claudio Lisias. 

27 Judiopan* ntji'liñ yom niná. Quelel ja'ünantsja jupj. Napj nin 
tji'yüsa romano* waytsja jupj. Mpes tjum yupj nt'a napj militarpan 
jilal, pje'á la ts'iyacj jupj yupj mpe. 28Napj quelel nin 'yüsatsja 
tsjan mpes ntji'liñ jupj. Quelel nin 'yúsatsja tsjan mpes ts'a tji'in 
jupj lal. Mpes napj tjemyan jupj judiopan jis jepapan nt'a. 29Nin 
mpes napj jus nley yupj ts'a tji'in jupj lal jupj ma judiopan tjüjütütj 
jinwá liji mpes. Malala mo'm quelel ja'ünan. Malala wa quelel 
wa tjevele napj lal t'üc' way judiopan ca mü'ü'nacj jupj. Mpes 
leii way quelel se jamtsja jupj jipj nt'a. Tjevelé ts'a tji'in jilal más 
'ücj yupj ca mal 'ots'ipj, mvelecj jipj lal 'oyn nyuca la tjiji ne ts'a 
tji'in yupj. T'üc' tepyac quinam. Nin way p'in. 

31 Militarpan la tjajay yupj jis jepa püné tjijyü'tá. Püste na tjaman 
jupj Antípatris nt'a, pülücj patja nt'a. 32Yaya militarpan cavayü casá 
tjiltsja tjaman Pablo Cesarea nt'a. Militarpan la p'a tjil Jerusalén 
nt'a niswá, yupj tapatja nt'a. 33 Cabayü casá tjil Cesarea nt'a ne'as 
tjil. Papel tja'ayapj jepa romano* auxiliar. Pablo lal tjil wa jupj nt'a, 
ca jupj majamas. 34Jepa papel mo'o tjevele na, la tji'yüya ca'ampe 
'esepj Pablo. Pablo tjevele Cilicia po'o tüpü'ü jupj. 35Jepa püné auxiliar 
tjevele: “Jipj mpes jat' javelepj tjiquil na, mpjacas mvelen ca, mpjacas 
wa yupj javelepj. Tjapjacas na, mvelé ca ncu malala la tjejay jipj”, nin 
tjevele. Tjijyü'ta 'üsüs majamacj Pablo, Herodes wo püné nt'a. 


Pablo tjevele Félix lal ma malala la tjiji. 


2 4 1Ts'ac' cinco tepyala na, Ananías tjac' Cesarea nt'a. Jupj ne 

sacerdote* más pünetsja. Tjac! co'müypan* nepenowá jilal. 
Ticyuna wa Tértulo la veles yupj mpes jepa romano* auxiliar lal. Tjil 
jepa nina nt'a. Tjowelepj 'oyn la tjiji Pablo ne ts'a tji'in yupj. 2Pablo 

tjajamapj tucuman wa jupj quinam. Pablo tucuman na Tértulo jas 
tjevele jepa lal Pablo po!ó. Jepa niná Félix lotsja. Tértulo tjevele: 

—Félix, pasal püné jipj. Jipj la tjejay mpes cupj ma le palanacj la 
p'a nt'a patja jilal. Jipj la tjejay mpes más 'üsüs tepyala pjü jilal cupj 
pyatjaquecj nt'a. Mpes wi'iquecj jipj lal. 3Po 'ücj qjuisas lovin jipj la 
tjejay mpes. Po wi'iquecj jipj lal. 4Ma quelel pajal pülücj velé napj. 
Nin p'in po le mon jipj mpjacam napj velé. Tsjicj way p'in mvelé ca. 
5Qjuisin tji'yüsa yom ninda pasal malala vele gente jis lal. Jun tala 
judiopan* patja nt'a ts'a 'in se palá la p'a wa judiopan jilal, niná sin 
'yüsa liji mpes. Jupj püné Nazareno lal japon jilal. Yupj nin japon 
Jesucristo tjevelá. 6Yom nina malala quelel líjitsja Dios wo* lal. Mpes 
ntjiliquecj jupj. Quelel velectsja malala la tjiji. Cupj selecj Moisés* 
tjipyü'tá, mpes 'üsüs polel velectsja ncu malala la tjiji. 7Nin lijictsja 
na, Lisias tjac', jupj ne militarpan jis jepa püné. Jupj, jupj militarpan 
'ots'ipj, pja'as la qjuis tjajay, ntji'liñ Pablo, tjaman jupj cupj mpe. 
SLisias tjijyü'ta cupj ca nlaca jipj nt'a la veles 'oyn nyuca la tjiji nina 
ne ma qjuisas. Niná lal velen na, ca jin mü'üsüs t'üc' tjevelecj jupj 
po'ó —Tértulo nin tjevele jepa romano* auxiliar lal. 

9? Judiopan* jis jepapan tjowelepj wa jepa lal. Nin p'iyá tjowelepj 
Tértulo tjevele jinwá. Tjowelepj Tértulo t'üc' way tjevele Pablo po'ó. 

10 Jepa romano* auxiliar jostsja Pablo mveles ca quinam. Ninana 
Pablo tjevelá: 

—Quelel velé ma malala la tjejay napj. Po 'ücj najas velé jipj lal; pis 
way nasa jepa tjactsja jipj judiopan* jilal. Püs way tjevelentsja ncu 
gente malala la tjajay. 11 Nawaja'a, ts'ac! doce nasa, napj tjum Jerusalén 
nt'a la veles Dios lal. Palá túpwi'tjis Dios wolap'a'á, tjevelé jupj pajal 
püné. T'üc' way velé napj, jipj 'ücj jus cülayé nina la p'a javelepj mpes. 
12Ma la tjevelel la p'a jilal Dios wo* nt'a. Ma wa la tjevelel judiopan 
la si mulü nt'a. Jas tüpwes ma la tjevelel napj Jerusalén mo'ó. Gente 
ma la tapalan napj la tjejay mpes. 13 Niyom nenem jat' javelepj napj 
nin po!ó la p'in. Yupj salejepj yupj p'iyá la tsuwil. 

14”Napj quelel velé jipj lal napj nin lejay Dios tjijyü'tá. Ninana 
p'iyá tjevele, judiopan* püna tapatja nin la tjajay. Cupj yupj sin popa 
p'iyá püs naya pyatjaquecj. Napj pyon pjü way Moisés* tepyacá. Napj 
pyon wa pjü way profetapan* tapac. Napj lejay Dios tjevelá, pjü way 
Jesucristo po'o japon nin lajay jinwá. Niyom nenem javelepj malala 
p'in niná Jesucristo po'o japon mpes. Niná nin lejay napj. 15Napj pyon 
p'a jawasa Dios ca sin müjünsüs tecya'liñ, mpatjam ca niswá. Sin 


El Nuevo Testamento en Tol de Honduras, 2da ed. ©2010, Wycliffe Bible Translators 


429 HECHOS 24 


müjünsüs 'üsüs witjacj, malala witjacj 'ots'ipj. Nenem qui'á leJeñ japon 
wa Dios nin ca la mijis. 16 Napj pyon mpes, lovin quelel lejay Dios jos 
jinwá. Lovin 'üsüs quelel lejay la p'a jilal. Mpes napj selé 'üsüs lejay. 

17”Año nepénowa mpes tüpü'üs napj la p'a nt'a. Nawaja'a p'in tjum 
Jerusalén nt'a. Tjum jis la 'ayas t'emel cjuwá jilal. Tjum la 'ünan 
animal witjacj, la 'ayas Dios mpes. 18Napj la tjejay Moisés* popel jyü'ta 
jinwá, ca salá jinwá nsem napj Dios lal. Nin mpes 'ücj jumtsja Dios 
wo* mo'ó. Napj 'yatsja Dios mpes ne'aj. Pülücj 'a jis tjimyula tulucj 
nin jawas, la veleltsja tulucj yupj. Nin p'in judiopan* nepenowá Asia 
mpe tjiquil, nus tjunuc yupj. 1? Más 'ücj yupj jiquil jis la veles jipj lal. 
Yupj polel javelepj ncu malala la tjejay napj. Napj selé yupj jus nlay 
ma malala la tjejay napj. 20 Mop'in leñ yupj qui'á. Nenem qui'á lejeü 
nin yola napj malala la tjejay. Nin tulucj. Pjü judiopan jis jepapan 
napj lal tjowelepj na, yupj sin tji'yüsa t'üc! way ma malala la tjejay. 
Niyom nenem jat' javelepj, salejepj wa t'üc' way velé napj. 21 Pjaní 
p'in malala la tjejay. Napj lal tjowelepj na, yümücj tjevelé: Napj pyon 
Dios ca sin müjünsüs tecya'liñ, mpatjam ca niswá. Nin mpes ncapj lo 
velelé yacjaj”, nin tjevelé. 

22 Félix seletsja tsjan japontsja Jesucristo po'o japon. Mpes jupj ma 
quelel véletsja ncu malala la tjiji Pabló. Mpes tjevele: 

—Militarpan jis jepa püné, Lisias, tjac! na, napj mvelé ca ncu niná 
malala la tjiji —nin tjevele. 

23 Jupj tjijyü'ta jepa militar ca majamas Pablo. Tjevele Pablo 'ücj 
pje'á mwinim jupj jos na. Tjevele wa Pablo jomicapan 'ücj ncul jis la 
veles jupj lal, jis la 'ayas jupj jos 'ots'ipj. 

24P!a jawasa, tslac! nepénowa tjejyawca na, Félix tjac! niswá Cesarea 
nt'a. Tjac' jats'om lal, Drusila lotsja jupj. Judío* waytsja jupj, jatstom. Félix 
tjijyú'ta la cuman Pablo. Pablo tjevele yupj jilal tsjan japon Jesucristo 
po'o japon. 25Pablo tjevele Dios jos pjü way 'üsüs lajay Dios jinwá. Tjevele 
Dios jos pjü 'in jajamapj ne nin lajay Dios jos jinwá. Tjevele p'a jawasa 
tjeyá Pablo tjevele mpes. Félix tjevele: “Najas jay quinam. P'a jawasa, 
napj liji secj na, müjütütj ca lya cuman jipj niswá napj nt'a." 26 Félix 
jostsja Pablo t'emel ma'ayas, jupj ca leñ way jas majamas cawilta mpe. 
Mpes Félix la pülücj tjijyü'ta la cuman Pablo, la veles jupj lal. Mop'in 
nin, Pablo lovin ma tje'yaya t'emel. 27Afio mat'e tepyala na, p'a jepa 
tjá'asa tepyala. Porcio Festo lotsja jupj. Félix jostsja judiopan 'ücj jisas 
mpalas jupj lal. Mpes ma tjijyü'ta 'ücj la winin quinam Pablo cawilta mpe. 

Festo lal Pablo tjevele ma malala la tjiji. 


2 5 1Mpes Festo tjac! quinam Cesarea nt'a, jepa romano* auxiliar 
nsem jupj. Ts'ac' cont'e tepyala na, tjemey jupj Jerusalén nt'a. 
2Ne'aj sacerdote* noypan, niyom p'a wa noypan witjacj judiopan* jilal, 
tjiquil wa jis la veles Festo lal. Tjowelepj Pablo pasal malala la tjiji. 3La 
tjomon Festo lal jupj 'üsüs la mijis yupj jilal. Jisastsja jupj ca müjü'tüs 
la cuman Pablo Jerusalén nt'a. Jümücj nt'a quelel la nuctsja la 'ünan 
Pablo, jümücj casá jac' na. 4Festo jis wala tjevele Pablo cawilta mo'o ca 
ma'ajam Cesarea po'ó. Tjevele: “Leñ way jum Cesarea nt'a. 5'Ücj nun 
jis jepapan ncapj jacoñ jil. Nun poné nina malala la tjiji. Cesarea po'o 
tjil na, yupj 'ücj mvelecj ca napj lal tsjan niná jupj la tjijá", nin tjevele. 
6Ts'ac' ocho, ts'ac' diez ca nacj, tüpü'ü jupj Jerusalén nt'a. Locopyaya 
tjemey Cesarea nt'a niswá. Yaya 'etjele la veles ncu malala la tjiji Pablo. 
Tjijyü'ta la cuman jupj. 7Judiopan* tjiquil Festo lal Jerusalén mpe. 
Pablo tjac' na, 'a jis tjimyula yupj Pablo t'asiyá. Tjowelepj Festo lal. 
Tjowelepj Pablo pasal la pülücj malala la tjiji. Tjowelepj mpes Festo 
ma jas tji'yüsa ncu t'üc! way malala la tjiji Pabló. 8 Pablo tjevele ma 
t'üc! way tjowelepj. Tjevele: 

—Lovin ma malala tjevelé napj judiopan* tjüjütütj po'ó. Dios wo” 
lal ma wa malala la tjejay napj. Ma wa malala la tjejay romanopan* 
jis jepa lal — Pablo nin tjevele. 

9Festo jostsja judiopan* 'ücj jisas mpalas jupj lal. Mpes la tji'yüya 
Pablo lal: 

—¿Ncu 'ücj jipj lal leque Jerusalén nt'a? Judiopan* qui'á jatja, 
javelepj pasal malala la tjejay jipj. Jerusalén nt'a napj ca mvelé ncu 
t'üc! way malala la tjejay jipj —Festo nin tjevele. 

10Pablo wola tjevele: 

—Qui'á jüs jipj lal. Jipj tsji' lejay romanopan* jis jepa mpes. Más 'ücj 
qui'á mvelen ca ncu malala la tjejay napj. Ma malala la tjejay judiopan* 
jilal. Jipj selen t'üc' way ma malala la tjejay yupj jilal. 11 Gente pasal 
malala nyuca lajay na, 'ücj la p'a ja'ünan yupj, malala la tjajay mpes. 
Napj malala la cüjaytsja yupj jinwá, 'ücj ma 'ü'nacj napj. Nin tulucj. 
Napj ma nin la tjejay yupj jinwá. Napj selé ma malala la tjejay napj. 
Judiopan nenem jat' javelepj pasal malala la tjejay napj, mop'in ma 
t'üc! way tjowelepj yupj. Mpes pjü ma polel jajütütj ne ni tjililiñ. Napj 
le mon jipj nin majaman jepa nt'a Roma po'ó. Jupj mveles ca ncu 
malala la tjejay napj —Pablo nin tjevele. 

12Nin mpes Festo tjevele se jap'actsja jilal. 'A mulú tjowelepj tsjan 
más 'ücj la mijicj Pablo lal. T'üc' tjowelepj na, Festo tjevele Pablo lal: 

—Jipj la tjemyon napj lal napj ca jin majam jepa nt'a Roma pot'ó. 
Mpes jin majam ca jupj nt'a. 


Festo tjevele Agripa lal Pablo po'ó. 


13P!a Jawasa, ts'ac! nepénowa tepyala na, tjac! wa Agripa, Berenice 
lal, Cesarea nt'a ca jus nucus Festo. Agripa jepa püné waytsja jupj. 
1 Tsjicj way tapatja ne'aj. Festo tjevele Agripa lal Pablo po'ó. Tjevele: 

—Yom püs way já'asa cawilta mo'ó. Félix ma jas tjejyama, jupj p'iyá jépatsja 
na. Yom niná já'asa custjay ne'aj. 15Jerusalén nt'a tjum na, sacerdote* noypan 
tjiquil, judiopan* jis co'müypan* tjiquil 'ots'ipj, tiowelepj yom niná pasal malala 
nyuca la tjiji. La tjomon napj müjütütj lo 'ünan jupj. 16Jis wala tjevelé: Ma 
polel jyütütj napj nina. Malala romanopan* jilal napj nin jyütütj la 'ünan jupj. 
Nun welé yom niná malala la tjiji. P'a casá vele jupj. Jupj vele ma malala la 
tjiji. Romanopan javelepj más 'ücj yom nina lal 'a nu mulus mwalá way p'in. 
Jupj ca mveles 'onin ne nin pyona ma malala la tjiji”, niná jis wala tjevelé. 

17”Yupj tjiquil 'a jis tjimyula qui'á. Mpes ma la tjinyuc. Yaya napj 'etjel 
la veles ncu malala la tjiji yom niná. Tjijyütütj militarpan la cuman jupj. 
mvelecj ca pasal malala nyuca la tjiji. P'a p'in tjowelepj. 19Nin tji'yüsa yupj 
japon malálatsja Dios lal nina la tjijá. Japon wa yom pjaní, Jesucristo ló, nasa 
tepe'e jupj. Pablo p'a casá vele. Vele pü'ü jupj. 20Mpes ma seletsja tsjan más 
'ücj la mejay. Napj la tji'yüy Pablo lal: ¿Ncu 'ücj jipj lal leque Jerusalén nt'a? 
Judiopan nenem javelepj pasal malala nyuca la tjejay. Jerusalén nt'a mvelé 
ca ncu t'üc'! way malala la tjejay jipj. 21 Pablo ma jostsja. Jupj la tjemyona 
napj ca jas majamas jupj jepa nt'a Roma po'ó, jupj mveles ca ncu t'üc! way 
malala la tjiji. Mpes napj tjijyütütj militarpan cawilta mo'o mo'onsocj ca jupj 
niswá. Napj tjevelé p'a jawasa ca jas majam jepa nt'a Roma po'ó —Festo nin 
tjevele Agripa lal. 

22 Agripa tjevele: 

—Quelel velé yomen lal. 

Mpes Festo wola tjevele: 

—Ücj. Ya 'ücj ca mvelen jupj lal. 


Pablo tjevele Agripa lal ma malala la tjiji. 


?3Mpes yaya Agripa, Berenice lal, tjac' pülücj 'a si mulú nt'a, wo 
pünetsja ne'aj. Sin quip pajal 'üsüs yustapj sin quípetsja. 'Usüs way 

tjowelepj gentas yupj sin po!ó. Wosis püné wama tjil. Militarpan jis 
jepa noypan jis capj tocoñ, jepapan ne'aj tapatja sin popé 'ots'ipj, jis 
capj tocoii tjil. Festo tjijyú'ta militarpan jis la cuman Pabló. 24Festo 
tjevele: 

—Agripa, jepa püné jipj, quelel velé jipj lal, pjú jilal qui'á jatja jilal 
quelel velé 'ots'ipj. 'Unuca yomen. Pjü judiopan* tjowelepj napj lal 
pasal malala nyuca la tjiji. Nin tjowelepj Jerusalén nt'a, qui'á 'ots'ipj. 
Jisas napj jyütütj militarpan jis la 'ünan jupj. 2» Malala waytsja nina 
napj lal. Napj pyon ma malala la tjiji. Mpes ma tjijyütütj jis la 'ünan 
jupj. Jupj la tjemyona napj lal napj ca jas majam jupj jepa nt'a Roma 
po'ó, jupj mveles ca ncu t'üc' way malala la tjiji. Mpes tjevelé 'ücj se 
jam. 26Se jam na, papel se jam wa jepa mpes. Custjay ma selé tsjan 
más 'ücj pyac jupj mpes; napj nola yom niná ma malala la tjiji. Mpes 
napj tjijyütütj militarpan jis la cuman nina cupj nt'a pjü way qjuis 
Jin tji'yüsa mpes, papel ca mpac ne jas majam ca jepa nt'a Roma po'ó. 
27 Malala se jam yomen Roma nt'a, papel tepyac tulucj. Más 'ücj papel 
pyac jupj la tjiji mpes. Nin mpes quina najas jipj jin mü'üsüs tsjan la 
tjijá, ne ninana ca mpac napj. 

2 6 1 Agripa tjevele Pablo lal: 
—'Ucj mvelen ca quinam. 

Mpes Pablo jupj mos jas tjijyünsa; pjü ne'aj tjatja mpjacañ jostsja 
jupj. Tjevele: 

2—Agripa, jepa püné jipj, mpes quelel velé jipj lal. Judiopan* qui'á 
lejeii tjowelepj pajal la pülücj malala nyuca la tjejay napj. Najas jin 
'yüsa ma t'üc' way javelepj. Mpes 'ücj najas napj polel velé jipj lal. 
3Jipj selen pjü way niná judiopan japon. Selen pjü way yupj lajay. 
Selen wa yupj lovin la velel mpes. Nin mpes po 'ücj najas napj polel 
velé jipj lal. Po le mon mpjacam ca pjü velé. 

4"Judío* napj. Lovin tüpü'üs judiopan jilal p'a nt'a tüpü'üs na. Tüpü'üs 
Jerusalén po'ó 'ots'ipj. Mpes pjü la tjejay nin salejepj judiopan. Lovin 
'üsüs la tjejay tsjictsja mpe. 5Salejepj fariseo* waytsja napj. Salejepj 
pjü la tjejay fariseopan lajay jinwá. Fariseopan más 'üsüs lajay pjü 
jilal judiopan jajütütj jinwá. Püs way mpes judiopan lovin nus tjunuc. 
Yupj 'ücj javelepj t'üc! way velé. Ma ca nin mvelecj ca nacj. 

6”Piina Dios tjevele judiopan* jilal jupj ca sin müjünsüs tecya'liñ, 
mpatjam ca niswá. Cupj judiopan nenem sin popa p'iyá püs naya 
pyatjaquecj. Napj pyon Dios ca nin la mijis niná. Pyon mpes p'in, 

judiopan jisas jipj mvelen malala la tjejay napj. 7 Judiopan pjü qjuis 
tribu dóceya sin popé japon wa Dios ca sin müjünsüs tecya'liñ. Jupj 
nin tjevele, mpes japon. Mpes lovin jisas Dios, lovin lajay Dios jos 
jinwá. Napj pyon wa Dios ca sin müjünsüs tecya'liñ, mpatjam ca 
niswá. Pyon mpes p'in, judiopan jat' javelepj napj nin po'ó. 8 Ma selé 
tsjan mpes nepénowa japon Dios ma polel sin müjünsüs tecya'liñ, jis 
la püt'üs niswá. 

2”Piina p'in napj tepyon 'üsüstsja malala la tjejay Jesucristo jisastsja 
jilal, jupj ne Nazaret mpe 'esepj. 10Nin mpes Jerusalén nt'a malala la 
tjejay Jesucristo jisastsja jilal. Pülücj jilal nin la tjejay. Cawilta mo'o 
jis tje'yonsó. Sacerdote* noypan tjowelepj 'ücj napj nin la mejay niná, 
ne nin la tjejay. Quelel ja'iinantsja na Jesucristo jisas, napj tjevelé 
'üctsja nina napj lal. 11La pülücj malala la tjejay Jesucristo jisastsja 
jilal judiopan* 'a si muli nt'a. Napj jis tjijyútiti malala mvelecj 
Jesucristo po'ó. Pasal ts'i 'intsja yupj jilal. Tjum wa pülücj patja nt'a, 
ne'aj judiopan tulucj patja nt'a, malala la tjejay wa judiopan jilal ne'aj. 

12”Quelel jumtsja Damasco nt'a nin p'iyá la mejay. Malala quelel 
lejaytsja wa ne'aj Jesucristo jisas jilal. Sacerdote* noypan tjowelepj 
'ücj ca nin la mejay napj. Papel ntja'ayapj, papel tjevele 'ücj ca nin 
mejay napj. 13Mpes tjum. Lotstac' culupwen nt'a tjá'asa na, jümücj casá 
jumtsja na, tsjun po'o pajal jaw tepyala tjinyuc. Más 'üsüs tjejyawca jaw 
lal. Napj nt'a pajal jaw tepyala, napj t'asiyá tjejyawca. Ncapj tocoritsja 
nt'a tjejyawca wa. 14Palá qjuis tyü'na, tepyatjaquectsja. Nepé vele 
pactsja jin tjapjacas. Napj ntin tjevele, hebreo* tjevele. Nla tji'yüya: 
“Saulo, étsjan mpes malala nyuca lejay napj lal? Napj buey tsjyac jinwá 
lejay jipj lal. Buey tsjyaca na ma jama, más yümücj ntsjacas jupj lal. 
Buey niná jinwá lejay jipj. Malala 'e pala nin lejay jipj.' 

15"Napj la tji'yüy: ¿Pjacj vele napj lal?' Qjuis Jepa Jesucristo nawala 
tjevele: *Napj ne Jesucristo. Malala nyuca le jay napj jisas lal. Mpes 
malala nyuca lejay wa napj lal. 16Jin tjijyünsa. Najas tsji' lejay napj 
mpes. Nin mpes lay ntepalá jipj nt'a. Najas nin ca mvelen la p'a jilal 
quina tjinyuc mpes. Napj ca lay ma palas jipj nt'a niswá, p'a jawas. Nin 
mpes ca mvelen wa. 17 Ca jin majam judiopan* tulucj nt'a. Judiopan 
ca quelel mya süpücj, judiopan tulucj ca nin p'iyá la mijicj, newa 
napj ca majamá jipj. 18Ca sin mü'üsüs la mijin judiopan tulucj. Ca 
sin mü'üsüs mpes ma ca newa la mijicj Satanás* jyü'ta jinwá. Püste 
nt'a patja jinwá yupj malala lajay mpes. Jipj ca sin mü'üsüs la mijin 
Dios mpes, ne ca yupj la mijicj Dios jos jinwá. Nin mpes jaw nt'a patja 

jinwá nsem yupj. T'üc! way napj lal mponecj ca yupj, mpes ma nola 
nsem malala nyuca la tjajay. Yupj Dios juts'a'á nsem ca jis mpalas. 
Napj 'üsüs ca jis ma'ayá, la p'a napj lal japon jinwá', niná Jesucristo 
nawala tjevele. 

19”Mpes napj la tjejay jupj tjevelá jupj lay tepyala na napj nt'a. 
20Mwalá way napj tjevelé Damasco po'o patja jis lal. Jerusalén po'o 
patja jis lal tjevelé 'ots'ipj. Nin tjevelé jun ta'á Judea po'ó. Tjevelé 
judiopan* tulucj jilal 'ots'ipj. Pjü jilal tjevelé: Dios jos 'aplijila nsem 
nun malala nyuca la tjújí mpes. Dios quelel la miijí. Dios jos jinwá la 
müjí, ne la p'a ca jus nlayecj t'üc! way nujisas Dios”, nin tjevelé yupj jilal. 

21”Niná tjevelé mpes p'in judiopan* nepenowá ntjitjililiñ Dios wo* 
mo'ó. Quelel na 'ünantsja. 22Dios lovin ncapj tjep'yá'satsja ne ma 
nin la tjajay. Yacjaj jipj wyalap'a'á jüs, velé jipj lal. Nepénowa qui'á 
noypan, nepénowa noypan tulucj. Nin p'iyá velé pjü jilal. Profetapan* 
tjowelepj jinwá ca mpalas. Moisés* tjevele jin mpalas wa. Nin p'iyá 
velé. La p'a mpes velé tulucj. 23 Yupj p'iyá tjowelepj Yom pjaní ncuwim 
perdonar lis mijis malala nyuca la tjajay. Tjowelepj malala ca mpalas 
jupj lal. Tjowelepj jupj ca jas müjünsüs tecya'lià mpe, mpü'üm niswá. 
La p'a wa ma sin tjüjünsüpj tecya'lià mpe. Jupj ca mwalá way jas 
müjünsüs tecya'liñ mpe. Ca sin mü'üsüs la mijis judiopan, judiopan 
tulucj 'ots'ipj. Yupj ca sin mü'üsüs tsjan la mijicj ne ca 'ücj mpatjam 
Dios lal. Nin tjevele profetapan. Nin tjevele wa Moisés. 

24 Pablo véletsja custjay, jostsja Agripa ca jas mü'üsüs ma malala 
la tjiji. Custjay véletsja na, Festo yümücj tjevele: 

—Pablo, imele velen! Pasal pülücj jin tji'yüsa, mpes mele velen 'e 
tepalá. 

25Pablo wola tjevele: 

—Festo, püné way jipj. Napj t'üc' way tjevelé. Mele velé tulucj. 26Jepa 
püné nina selé t'üc' way tjevelé. Mpes ma lecj jeyá nin la veles jupj lal. 
Napj nola jupj selé pjü tjevelé pjü nin tepyala. T'üc' way nin tepyala, 
pülücj tjunuc. 27 Agripa, jepa püné jipj. ¿Ncu pyon profetapan* tapac 
mpes? Napj selé pyon jipj —Pablo nin tjevele. 

28 Agripa tjevele: 

—éNcu pyon leii way napj ca najas nsem Jesucristo, jipj tjevelen 

mpes? Nin tulucj. 
29 Pablo tjevele: 

—Napj najas Jesucristo. Napj le mon Dios lal jipj ca jyas nsem 

Jesucristo, pjü qui'á jatja 'ots'ipj, ca jisas nsem Jesucristo napj jinwá. Leii 

way japon jupj po'ó, 'ücj. P'a jawasa japon, 'ücj wa. Nin p'in najas ma 
cawilta mo'o mya 'onsocj, napj lal la tjajay jinwá —Pablo nin tjevele. 
30Quina jepa püné jas nisa. Jepa romano* auxiliar jas nisa wa, 

Berenice 'ots'ipj, pjü játjatsja yupj jilal, pjü sin tjüjünsüpj. 31P'a nt'a 
tjil jis la veles. Tjowelepj: 

—Niná ma malala la tjiji. Malala yupj tjo'onsopj jupj cawilta po'ó. 
Cupj ca ma müjü'tücj militarpan jis la 'ünan jupj. 

32 Agripa tjevele Festo lal: 

—'Ücj napj lal syoctecj jupj ne jama. Quina ma polel nin li jicj. Jupj 
la tjemyona jipj lal jipj ca jas majaman jupj jepa nt'a Roma po!6, jupj 
ne'aj mveles ca ncu t'üc' way malala la tjiji. Mpes nin ca nsem. 


Jepapan jas tjajam Pablo Roma nt'a. 


27 1Mpes tjowelepj ca jas majamacj Pablo Roma nt'a Italia 
po'ó. Ca jas majamacj barco* mpes. Tjum Pablo lal. La p'a 
wa cawilta mo'o játjatsja sin tjajam 'ots'ipj. Tjowelepj militar jepa lal 
'üsüs way ca jis majamas pjü, Pablo 'ots'ipj. Niná jepa militar Julio 
lotsja. Jupj jépatsja militar cien witjacj jilal. Jepa romano* militarpan 
waytsja yupj. 2Barco pjaní ne'aj tjac', nawaja'a Adramitio mpe. Barco 
niná quelel jámatsja la p'a nt'a patja nt'a, 'üsü la nt'a Asia po'ó. Mpes 
cupj wama tjeleque barco niná mo'ó, tjeleque Cesarea mpe. Aristarco 
tjemey cupj lal. Jupj Tesalónica mpe 'esepj, Tesalónica nt'a pülücj 
patja Macedonia po'ó. 3Yaya ne'as tjeleque Sidón nt'a. Julio 'üsüs 
way la tjiji Pablo lal. Tjevele 'ücj pje'á la winin la nuc jomicapan ne'aj. 
Tjemey na jomicapan cus tjap'acj. ^Tjeleque niswá barco mpes. Wola 
mpe jactsja lüpjü, ne ma 'üsüs polel léquetsja. Mpes tjeleque Chipre 
li'inyampe. Liipjú ma wola mpe tjac' ne'aj, mpes 'ücj tjeleque. Chipre 
'amá 'üsü t'asiyú. 5Cilicia jin tjeleque, Panfilia jin tjeleque 'ots'ipj. Ma 
qjuis tyantaná ne'aj. Mira nt'a ne'as tjeleque, ne'aj qjuis tyantaná. 
Mira nt'a pülücj patja Licia po'ó. Pje'á tjiquilaca barco mpe. 
6Jepa militar barco* p'a wa jus tjinyuca. Nina tjac' Alejandría mpe. 
Quina quelel jámatsja Italia nt'a. Jepa militar tjijyü'ta wama ca nlaca 
barco niná mo'ó. 7Mpes tjeleque niswá barco mpes. Lüpjü wola mpe, 
t'em mpe tjactsja, mpes ma leñ way polel léquetsja. Püs way tepyala na, 
tjeleque ne'aj way p'in Gnido mpe. Liipjú pünetsja custjay, wola mpe, 
t'em mpe jactsja custjay, ne ma 'üsüs polel léquetsja. Mpes tjeleque 
Creta nta. 'Ücj polel léquetsja ne'aj; lüpjü tjactsja barco cjüipepé, t'em 
mpe. Creta 'amá 'üsü t'asiyü. Creta nancupwepe tjeleque. Lüpjü ma 

pünetsja ne'aj. Mwalá way Salmón jin tjeleque Creta po!ó, ma qjuis 
tyantaná ne'aj. 8'Üsü la nt'a ne! aj way p'in mpe tjeleque. Lüpjü barco 
wola mpe tjactsja niswá, mpes tülü way tjeléquetsja. Buenos Puertos 
ne'as tjeleque. Ne'aj way p'in pülücj patja nt'a, Lasea ló ne'aj. 

9Ts'ac! pülücj tülü way tjeléquetsja. Mpes año quelel cyawájatsja 
quinam. T'üc' tepyala ts'ac' judiopan* ma jala. Mpes t'üc' way año 
leñ way quelel cyawájatsja. Mpes malala barco* mim quinam; lüpjü 
pajal püné mpalas ca, 'üsü yümücj mim ca. Pablo tjevele yupj jilal 
más 'ücj ma jil quinam barco mpes. 1Tjevele: “Napj quelel velé nun 
jilal. Malala nin cupj leque quinam barco mpes. Napj nola malala ca 
qjuis mpalas. Barco mo'o jatja pjü ncawajas ca. Malala ca mpalas wa 
barco lal. Cupj pjü ca nca'lequecj ca nacj. Mpes más 'ücj ma leque 
quinam", tjevele Pablo. 11 Militar jepa ma quelel la tjíjitsja Pablo tjevele 
jin. Barco juts'a'á p'a casá tjevele, jepa 'ots'ipj barco mpes, p'a casá 
tjevele wa. Militar jepa quelel la tjíjitsja yupj tjowelepj jin. 12Buenos 
Puertos nt'a malala barco mpü'üm ne'aj jive na. Pasal yümücj jas 
nlapjünüs ca, pasal pülücj majawus ca ne'aj. Pülücj way nin yólatsja 
más 'üctsja jil p'a nt'a. Fenice nt'a pülücj patja nt'a Creta po'o polel 
jiltsja ca nacj, nin yólatsja yupj. Fenice nt'a ma yümücj si lapjüna ne'aj. 
Mpes 'ücj barco mpü'üm ne'aj jive na. Nin yólatsja yupj. 

'Üsü nt'a lüpjü pasal püné tjelyapjiinú, yümücj tjemey wa 'üsü. 

13'Üsú mpe tsjicj way jas tjelyapjünü. 'Amá nt'a jas tjelyapjünü. 
Mpes 'üctsja yupj jilal yupj ca mal quinam. Mpes fierro püné viyá la 
tjolocjocj, barco* casá tjo'onsopj, ne tjeleque. 'Usú la nt'a ne'aj way 
p'in mpe tjeleque. l4Lei way 'amá mpe yümücj jas tjelyapjiinú. 'Amá 
mpe li'inyampé tjac' lüpjüs. 15Pasal yümücj jas tjelyapjiinú barco po'ó. 
'Usú la nt'a ne'aj way p'in mpe quelel léquetsja custjay, mop' in ma 
polel tjeleque ne'aj. Pasal yümücj jas tjelyapjünü barco po'ó 'amá mpe. 
Mpes cupj qjuis barco la tjijyu'yuctsja, barco cjüip'a'a mpe yümücj jas 
tjelyapjünü quinam. Campa tjeleque 'amá mpe yümücj jas tjelyapjünü 
mpes. 16Yacjaya 'amá p'a wa ne'aj way p'in tjeleque. 'Amá nina Cauda 
ló. 'Usú t'asiyü jupj. Cauda nancupwepe tjeleque. Ne'aj ma pasal 
yümücj si lapjünatsja, 'otstots! way yümücj si lapjünatsja. Barco lovin 
la tjelyó' cjatsja pared d way. pi viyá quelel le kaa ja niná, 


a ma lo lepta quinam barcas. Lacj tjeyaptsja barco ca mim Sirte 

nt'a. Ne'aj 'üsú campwila tulucj sus mpes. Lacj tjeyaptsja barco ca po 
Bass tantan mpalas sus mpes. Mpes barco cjüip'a'a yo püné üsü 
tjeleque quinam; barco cjüipepé jas tjelyapjünü custjay. 

18Yaya yümücj jas tjelyapjünü custjay, 'üsü pajal yümücj jámatsja. 
Barco* mo'o tjajam popa, pülücj 'üsüs mo'o la tocoy. Mpes barco 
más 'in jampjaptsja quinam, ma ca campwila mim quinam ca nacj. 
19 Yaya p'a wa 'üsü mo'o la tocoy. 'Upú la tocoy wa. Pülül püné 
velaii barco mo!ó, mpes si lapjüna na, 'ücj Jama barcas. Pülül nenem 
nepenowá la tocoy wa 'üsü mo'ó. Yo mat'e pülül la valas palá la 
tocoy wa 'üsü mo'ó. 20 Ts'ac! pülücj mpes te tóñcatsja. Püste pülücj 
mpes ma polel nyucuctsja pjulacj. Pasal püné tjive. Pasal yümücj 
jas tjelyapjünü. Pasal yümücj tjemeytsja 'üsü. Qjuiyólatsja pjü cupj 
nca'lequecj ca. 

21Ts'ac! pülücj ma tjalá barco* mo'o tsji' la tjajay. Mpes Pablo quina 
jin ni'isa la veles yupj jilal. Tjevele: *Quelel velé nun jilal. Nawaja'a 
nun jilal tjevelé más 'ücj ma leque Creta mpe. Ma la tjüjí napj tjevelé 
jin. Mpes malala tepyala barco lal. Barco mo'o tjajam popa 'üsü mo'o 
la tocoyé. Malala nin. 22Najas ma pajal nin nujola nsem. Pasal malala 
mpalas ca barco lal. Ncawajas ca jupj. Mop'in ma nca'liqué ca nun. 
Pjü way mpatjaqué. 23Napj Dios popa. Tsji' lejay Dios mpes. Püste 
jupj ángel* pjaní tjac' napj nt'a, tjevele napj lal. 24Niná tjevele: Po 
ma lecj tjeyá. Dios jos jipj ca mim jepa nt'a Roma nt'a. Mpes Dios ca 
nu majamas nun pjü way. Ma ca mya pats'; cyapj jacoii ma wa nca'liü 
ca”, jupj nin tjevele napj lal. 22Mpes ma nujola t'as nun. Napj pyon 
Dios lal. Ángel tjevele, t'üc! way nin ca mpalas, nin pyon napj. 26Nin 
p'in, liipjú mpes barco yümücj mim ca 'amá nt'a, ca po ntsjacas 'amá 
'üsü tlasiyú nt'a", Pablo nin tjevele. 

27 Semana mat'e nas pasal yümücj jas tjelyapjünütsja, yümücj jámatsja 
'üsü. Newa 'üsü mo'o tjeleque, nina 'üsü Adriático ló. Pasal yümücj 
jas tjelyapjünü custjay barco* cjüipepé. Püste culupwen nt'a tjá'asa 
na, barco mo'o tsji' lajaytsja yólatsja ne'aj way p'in momas. 28'Upú, 
acero tü lal tsyu'pa, 'üsü mo'o la ts'i tjuvá, tjunuc ncu campwila 
'üsü. Campwílatsja, treinta y seis metros campwílatsja jupj. Tsjicj way 
tjil na, tjuvú niswá. Veintisiete metros campwílatsja 'üsüs. Más 'in 
pja waytsja. 29 Yólatsja barco pe püné mpes ca ntsjacas. Mpes barco 
cjüip'a'a nt'a fierro püné yulupjana 'üsüma la ts'i, 'üpü mpes tsupapj 
yupj. Campwila tjil, barco ma ca mim quinam yupj pajal tü way 

mpes. Yupj po jisastsja leñ way majawaques, ca !ücj nucucj. 30Barco 
mo'o tsji' lajaytsja po quelel jiltsja 'amá ninda nt'a. Barco wola nt'a 
barco tsjicj palá tjo'onsopj 'üsú mo'ó 'üpú mpes. Tjowelepj p'a fierro 
püné 'üsüma palá nts'iyacj. Nin lajaytsja tulucj. Quelel jiltsja 'amá 
nt'a barco tsjicj mpes. 31 Pablo tjevele militar jepa lal, militarpan jilal 
'ots'ipj. Tjevele: *Niyom nenem quelel jil 'amá nt'a. Yupj jil, nca'liqué 
ca nun. Más 'ücj ma jil." 32Mpes militarpan t'ü barco tsjicj tsyu'patsjé, 
ne tjemey barcas. 

33Quina quelel jyáwcatsja. Pablo yupj jilal tjevele más 'ücj ca 
nlajacj yupj pjü. Tjevele: *Ts'ac' catorce mpes po nujólatsja nun, ne 
ma tjalajá. 34Mpes po najas quina lojá. Nusin napnapj tepyala. Mpes 
tjalajá nun, ne ma nca'liqué. Ma malala nyuca nu mpalas ca nun", 
Pablo nin tjevele yupj jilal. 35Nin tjevele na, nt'ya pansas. Tjüwüi'i 
Dios lal pansas mpes, pjü ne'aj tjepjyacañ. Pan tjelepta, tjelyaja. 36Pjü 
yupj 'ücj jisas tepyala Pablo tjevele mpes. Mpes tjalá wa yupj. 37 Cupj 
cjay dos cientos setenta y seis jyatjaquectsja barco* mo'ó. 38T'üc' tjalá 
na, barco más 'in jampjapj la tjajay niswá. Trigo* barco mo'o tjajam 
la tocoy 'üsü mo'ó, mpes más jampjapj tepyala. 


Barco yümücj tsjyaca sus, la tju'u'na jupj. 


??Tjejyawca na 'amá tjunuc yupj. Ma salejeptsja tsjan momas 
niná. 'Usü la nt'a yumal tjunuc, sus p'intsja ne'aj, ma yümücj 
jámatsja 'üsü ne! aj. Mpes tjowelepj: *'Ücj leque ne'aj ca nacj, 'ücj 
barco* ca po ntsjacas sus ne'aj." 40 Mpes tipi t'ü fierro püné po'o 
tsyú'patsja. Fierro püné ma jisastsja quinam. Ma jisastsja wa yo 
püné barco cjüip'a'a tóñcatsja. Yo püné nenem tsupapj tóñcatsja, 
quina soc yupj. Nin la tjajay na, pülül püné tjovalapj barco wolap'a'á, 
mpes jas tjelyapjünú pülül mo'ó quinam ne barco tjemey. Mpes 
'ücj tjeléquetsja quinam, quelel léquetsja 'üsú la nt'a. 4! Ma ne'as 
tjeleque. 'Usú campwila tuluctsja sus mpes. Ma tjinyucucj sus 
niná. Mpes barco wola tsjyaca sus mpes, ne ma polel jámatsja. 
'Üsú la tjepjetpjets'é, newa yümücj tjemey barco casá, mpes barco 
la tju'á'natsja. 

42Niyom nepénowa cawilta po'o tjatja, militarpan tjajamaptsja 
yupj custjay. Quina militarpan quelel ja'ünantsja yupj, Pablo quelel 
ja'ünantsja 'ots'ipj, yupj ma ca na'aj ntoloñ, ma ca mal 'amá nt'a. 
Ma jisastsja nts'equeneñ yupj. ^3 Mop'in ma jis tjü'ünan. Militar jepa 
tjijyü'ta ma mü'ü'nacj yupj. Jostsja Pablo ma pe'e. T'üc' tjijyü'ta na, 

Barco la tju'u'na. (Hechos 27.43) 


tjevele: “Nepénowa 'ücj 'üsüma la may jil. Mpes 'üsü nt'a ntoloqué 
nun, lowa 'amá nt'a. 44La p'a ma polel la may, cjüil ca mal, nepénowa 
tabla casá ca mal, nepénowa barco* la tju'u'na casá ca mal", nin 
tjevele jupj. 

Mpes pjü way cupj 'ücj ne'as tjeleque 'amá nt'a. 


Pablo já'asatsja Malta po'ó. 

2 8 1Pjü way cupj 'ücj ne'as tjeleque ne'aj 'amá nt'a. Qjuisin tji'yüsa 

Malta lotsja momas. Malta 'üsü t'asiyá pü'ü. 2Ne'aj tapatja 
'üsüs la tjajay cupj mpes. Pajal jívetsja, pajal tsjojósetsja, mpes 'awa jus 
t'ol qjuis la sis. 3Pablo yo pjwel teque'e, 'owus mo'o tepya'ta. Nin la 
tjiji na, latsj tjac' 'awa mpe 'yawa mpes. Tjelyaja Pablo mos, mos po'o 
jálatsja. ^Ne'aj tapatja tjunuc latsj jupj mos po'o jálatsja, tjowelepj: 
“T'üc' way yom nina tji'yü'na la p'a, mpes nin tepyala. Ma tepe'e 'üsü 

mo'ó. Mpes 'ücj cupj dios* lal jupj 
pe'e quinam, malala la tjiji mpes", 
nin tjowelepj. 5Nin tuluctsja. Pablo 
latsj la syüpjünü, 'awa mo'o la ts'iya. 
Ma malala tepyala Pablo lal, 'üctsja 
jupj. 9Ne'aj tapatja yólatsja Pablo ca 
nt'ünt'ünüs ca nacj. Leti way mpatis 
ca nacj, nin topon. 'Uctsja jupj. Püs | 
tepyala na, newa ma t'yünt'ünü, 'ücj 
tjuwine jupj. Mpes p'a casá yólatsja 
quinam. Tjowelepj diospan* popa Latsj tjelyaja Pablo mos. 
pjani Jupj. (Hechos 28.3) 

7Jepa Malta po!ó, Publio lotsja. 
'Amá tyá'atsja jupj ne'aj way p'in cupj 
tepyatjaquecj nt'a. Jostsja cupj ca nlaca jupj wo nt'a. Mpes tjeleque. Ts'ac' 
cont'e tepyatjaquecj ne'aj. 'Üsüs way la tjiji cupj mpes. 8Publio popay 
malala jostsja. Cjonicj casa'á pü'ütsja. Si 'áwatsja jupj, 'üsü pwé'etsja 
wa. Pablo tjemey jus la nuc. Dios lal tjevele jupj mpes. Jay pjucj po la 
tje'yot'a, tji'yü'sa jupj. ?Tji'yü'sa na, malala jisas pjú way Malta po'o 
tapatja tjiquil wa Pablo nt'a. Jis tji'yü'sa la tjiji wa. 19 Yupj pasal 'üsüs 
way la tjajay cupj mpes. P'a jawasa tjeleque na p'a barco* mpes, qjuis 
tja'ayapj pjü way cupj qjuisastsja. 





Pablo tjemey Roma nt'a. 


11Mes cont'e mpes tepyatjaquecj Malta po'ó. Barco* p'a wa já'asatsja 
ne'aj. Pajal jívetsja mpes ma tjemey. Tjac' Alejandría mpe. Tjeleque 
barco niná mpes. Barco niná la tjajay na, wola po'o tüpüntüpj yo jas 
tiquilil, sey pjucj mat'e jin jústatsja. Pjaní Cástor jay pjucj jin jústatsja. 
P'a wa Pólux jay pjucj jin jástatsja. Gente yólatsja dios witjactsja* yupj. 
La pjaní tjemya'na mát'eya jinwatsja yupj. 

12Mwalá way tjeleque barco* mpes Siracusa nt'a, pülücj patja nt'a. 
Ts'ac' cont'e tepyatjaquecj ne'aj. 13Locopyaya nepé tjeleque Siracusa mpe, 
'üsü la nt'a ne'as way p'in tjeleque lovin. Tjeleque Regio nt'a, pülücj patja 
nt'a wa. Yaya jas tjelyapjünü barco cjüipepé. Mpes tjeleque niswá. Yaya 
sipé ne'as tjeleque Puteoli nt'a, 'ots'ots! way pülücj patja nt'a. 14Ne'aj 
yus tjinyucucj Dios ts'uyupj nepenowá. Jisastsja cupj mpatjaquecj yupj 
jilal. Mpes tepyatjaquecj yupj jilal semana pjaní mpes, ne tjeleque niswá. 
Qjuis tsjam mpes tjeleque quinam, ma barco mpes tjeleque. 

15Dios ts'uyupj Roma po'o tapatja sin tji'yüsa léquetsja cupj Roma 
nt'a. Mpes tjiquil la nyüjüsüñ jümücj nt'a. Nepénowa la nyújisiñ cupj 
Foro de Apio nt'a, cámpatsja ne'aj. Nepénowa la nyüjüsüñ cupj Tres 
Tabernas nt'a, nin p'iyá cámpatsja. Pablo yus tjinyuca na, tjüwüi'i 
Dios lal, po 'ücj jos tepyala. 16Ne'as tjeleque quinam Roma nt'a. Pablo 
jusapj tüpü'ütsja; 'üsüs waytsja niná romanopan* jis jepapan jilal. 
Militar pjaní p'in se cóñcatsja jupj, ma nts'equenem. 

17Ts'ac' cont'e tepyala na, Pablo la tjemyona judiopan* jis jepapan 
la jis mulus jupj lal. 'A jis tjimyula na, Pablo tjevele: 

—Natjampan, napj quelel velé nun jilal. Ma malala la tjejay judiopan* 
jilal. Judiopan püna tapatja sin popa p'iyá püs naya pyatjaquecj cupj. 
Ma malala tjevelé yupj la tjajay mpes. Yupj sin nin judiopan Jerusalén 
po'o patja ntjitjililiñ napj. Ntjaman romanopan* jis jepapan nt'a. 18Yupj 
tjowelepj napj lal. Yupj jus nlaytsja ma malala la tjejay napj. Mpes ma 
jis tjüjütütj militarpan jis la 'ünan napj. 'Üctsja yupj jilal soctsja napj. 
19 Judiopan ma jisastsja niná. Mpes napj la tjemyon Festo lal jupj ca 
nin majamas jepa nt'a Roma po!6, jupj la veles ncu malala la tjejay 
napj. Mpes yupj ntucuman qui'á. Ma ca mvelé judiopan malala nyuca 
la tjajay. Nin p'in najas jepa püné mveles ca ncu malala la tjejay napj. 
20 Mpes napj la tjemyon nun 'a nusí mulú napj lal, quelel veletsja nun 
jilal. Qui'á tsupapj 'os cadena* mpes. Judiopan la nuc Yom pjaní jac' 
jis capj mp'a!sas. Napj pyon jupj nasa tjac'. Nin mpes pin tsupapj 'os 
cadena mpes —Pablo nin tjevele. 

21 Yupj wola tjowelepj: 

— Judea po'o patja ma papel tapac jipj mpes. Ma jas tjajam papel cupj 
nt'a jip| mpes. Judiopan* nepenowá tjiquil; ma wa malala tjowelepj 
jipj po'ó. 22Newa nin quelel pjyaquecj jipj jele p'in. Qjuisin tji'yüsa 
Jesucristo po'o japon nepenowá. Jun ta'á pülücj javelepj malala lajay 
yupj. Quelel pjyaquecj jipj jele mpes —nin tjowelepj Pablo lal. 

23 Yupj tjowelepj tsjan jawas más 'ücj Pablo mveles ca yupj jilal. 
Nin jawas püstapj tjiquil Pablo pü'ütsja nt'a. Pasal pülücj tjiquil. Mpes 
Pablo tjevele yupj jilal. Ts'ac! pjaní tjevele. Sin tji'yüsa la tjiji 'onin 
ne jyü'ta Dios. Tjevele Moisés* tjijyü'ta mpes. Tjevele wa profetapan* 
tapac mpes. Jostsja sin mü'üsüs t'üc' way véletsja jupj Jesucristo po'ó. 
24Nepénowa topon Pablo tjevelá. Nepénowa ma topon. 25Pülücj ma 
jisastsja yupj tjepjyacañ. Sin tjüjünsüpj, quelel jiltsja quinam. Mpes 
Pablo tjevele yupj jilal: “Isaías t'üc' tjevele judiopan* püna tapatja 
jilal. Profétatsja jupj, Isaías. Dios Cjües tjevele jupj lal, Isaías nin p'iyá 

tjevele yupj jilal. Nun yupj sin popa p'iyá quina potjaqué, nin p'iyá 
lojí yupj la tjajay jinwá. 26Dios Cjües tjevele: 
Jipj ca mim judiopan nt'a, mvelen: 
“Lovin ca mpja'aqué, 
newa ma ca nusin mü'üsüs. 
Lovin ca nuc, 
newa ma ca jus nlayé tsjan nucü. 
27 Gente niná ma quelel sin 'yüsa Dios jos jin, 
nin jis tepyala yupj. 
Jis pjat la topj jinwá yupj quinam. 
Yun jatsicyacj jinwá yupj. 
Ma quelel salejepj tsjan niná yupj januc. 
Ma quelel sin !'yüsa pjyacai. 
Nin mpes ma sin !yüsa tsjan ninda yupj januc. 
Mpes wa ma jus nlay tsjan niná yupj pjyacan. 
Nin mpes ma t'üc' way sin 'yúsa yupj. 
Yupj newa ma quelel sa coii Dios, 
mpes napj ma polel lejay yupj ca 'üsüs jis mpalas Dios lal." ' 
Dios Cjües nin tjevele Isaías lal. 28 Mpes najas nusin !yüsa Dios jos 
cupj velecj judiopan tulucj jilal 'ots'ipj Jesucristo po'ó. Ca sin mü'üsüs 
'onin lajay ne 'ücj mpatjam Dios lal. Po jisas nsem cupj velecj", Pablo 
nin tjevele. 
29 Pablo t'üc' tjevele na, judiopan* tjil. Nepénowa pajal la tjowelel 
yuwá. Nepénowa topon Pablo lal, la p'a ma topon. 
30Pablo año mat'e mpes tüpü'ü Roma po'ó. Jupj tüpü'ü nt'a, t'emel 
tje'yaya wo juts'a'á lal ne 'ücj polel pá'ütsja ne'aj. Pülücj tjiquil jus la 
nuc. !Ücj jos tepyala yupj tjiquil, pjü way. 31 Tjevele yupj jilal 'onin 
ne nin liji, jyü'ta Dios. Sin tji'yüsa lis tjiji qjuis Jepa Jesucristo po'ó. 
Pablo ma lecj jéyatsja nin la veles. Romanopan* jis jepapan ma ts'a 
tji'in jupj lal jupj nin tjevele mpes. 

Pablo papel tepyaca 
Roma mo'o tapatja mpes 


] 1Napj Pablo. Napj Jesucristo jomozo. Dios la ntjet'á napj, apóstol* 
nsem napj. Nin tjejyama la veles la p'a jilal jupj mpes. Nin tjejyama 
la veles pasal 'üsüs way tepyala Jesucristo mpes. 2Piina Dios tjevele 
jupj ca jas majamas Jesucristo, tjevele gente lovin ca 'ücj mpatjam jupj 
lal Jesucristo mpes. Nin jis wala tjevele profetapan* jilal nin jis la pac 
A yupj. Yupj tapac, Dios Popel jupj. 3Qjuisin 
tyüsa Jesucristo po'ó, Dios tjevelá mpes. 
Jesucristo Dios Jatjam. Jupj Jatjam yom 
tepyala jupj. Jupj David* ts'uyupj popa 
p'iyá püs naya tüpü'ü. 4Gente sin tji'yüsa 
jupj Dios Jatjam. Jupj tepe'e na Dios jas 
sin tji'yüsa niná. Dios pajal püné, ne nin 
la tjiji. T'üc' way Jesucristo Dios Jatjam 
jupj. Jupj p'iyá Dios 'ots'ipj, pajal 'üsüs 
way jupj, jupj Popay jinwá. Jesucristo 
cupj qjuis Jepa Püné. 
5Jesucristo mpes Dios tsjay 'üsüs la 
qjuis tjiji. La qjuis t'ya, apostolpan* nsem 
ncupj, ne qjuis tjejyama la veles la p'a 
jilal Jesucristo po'ó. Dios jos pjü gente 





Pablo papel tepyaca jun ta'á patja nin japon Jesucristo po'ó. 

Roma mo'o tapatja Jos yupj lajay jupj tjevele jin. Mpes Dios 

mpes. (Romanos 1.7) qjuis tjejyama nin la veles gente nenem 

jilal. Qjuis tjejyama Jesucristo mpes. 6 Dios la nu tya wa nun. Quina 
nun Jesucristo juts'a'á. 

7Nun Dios ts'uyupj Roma po'o potjaqué. Dios pasal quelel la nusiji. 
Nun Dios ts'uyupj, jupj la nu t'ya mpes. Quina napj pyac nun mpes. Dios 
cupj qjuis Papay. Jesucristo cupj qjuis Jepa Püné. Najas yupj 'üsüs way 
la nusejay. Najas ma nujola nun pjü mpes, yupj nin la nusejay mpes. 


Pablo quelel jama Roma nt'a. 


8Mwalá nin pyac wüi'is Dios lal nun pjü way mpes. Napj 'ücj wüi'is 
Dios lal Jesucristo la tjiji mpes. Dios lal wüi'is gente jun ta'á jus nlay 
nun po poné Jesucristo lal. ?La pülücj way velé Dios lal nun mpes. 
Jupj selé nin velé. T'üc' way tsjay yümücj tsji' lejay napj Dios mpes. 
Ma quelel lejay p'a. Pasal 'üsüs tepyala Dios Jatjam mpes. Niná velé 
napj la p'a jilal, t'üc! way. 10Dios lal velé na, lovin le mon napj ca 'ücj 
polel mis nun nt'a nujus la nuc. Jupj jos, 'ücj jum. Ma jos, ma jum. 
11Napj pasal quelel nujus nyuc. Napj quelel nucopj p'yacj, más 'üsüs 
nusin mü'üsüs Jesucristo po'ó. Najas nun lovin ca jisas nsem Jesucristo, 
mpes nin quelel lejay napj. 12 Mpes tsjay 'ücj najas nsem napj, nun 
Jesucristo lal poné mpes. Nun 'ücj jisas nsem wa napj Jesucristo lal 
pyon mpes. Nin mpes pajal 'ücj qjuisas nsem cupj pjü way Dios mpes. 

13Natjampan, najas jus nlayé la pülücj quelel jumtsja nun nt'a. Lovin 
ma polel tjumtsja custjay. Quelel nucopj p'yacj, mpes más 'ücj nujola 
nsem Jesucristo jinwá. Napj polel tjumtsja la p'a judiopan* tulucj nt'a. 
Jis capj tjep'yacj, más 'ücj yola quinam Jesucristo jinwá. 14Dios la 
ntjet'á napj la veles jupj tjevelá pjü jilal. Mpes más 'ücj nin lejay. Nin 
ca mvelé griego* javelepj jilal. Ca mvelé wa la p'a jilal, griego ma 
javelepj. Ca mvelé pasal pülücj sin tji'yüsa jilal. Ca mvelé wa ma sin 
tji'yüsa jilal. 15 Mpes po quelel jum nun nt'a, nun Roma po'ó potjaqué. 
Quelel jum la veles pasal 'üsüs tepyala Jesucristo mpes. 

16Ma ne mayca la veles Dios tjevelá. Jupj nin tjevele pasal 'üsüs 
tepyala Jesucristo mpes. Gente japon na jupj tjevelá, Dios liji yupj 'ücj 
ca mpatjam jupj lal, ma ca malala jis mpalas malala la tjajay mpes. 
Niná Dios mwalá way tjevele judiopan* mpes. Locopyaya nin p'iyá 
tjevele wa judiopan tulucj mpes. !7Dios tjevele mpes qjuisin 'yüsa 
'onin 'üsüs nsem gente Dios lal. 'Üsüs yupj Dios lal, japon na jupj 
tjevelá. Japon mpes p'in, yupj 'üsüs Dios lal, nin se palá. Dios Popel 
vele: “Gente japon na Dios lal, 'üsüs yupj jupj lal. Yupj ca mpatjam 
jupj lal”, Dios Popel nin vele. 

Pjü gente malala nyuca la tjajay. 


18Pülücj jisas la p'a dios witjacj*; pasal malala nin lajay. Dios p'iyá 
po ma jos yupj malala lajay, nin mpes ca jis capj ntülüs. Yupj lovin 
nin lajay Dios ma jos. Ma quelel jus nlayecj t'üc! way Dios po'ó. 19 T'üc' 
way Dios po'o, costa tulucj la 'üsüs. Niná Dios sin tji'yüsa lis tjiji. Yupj 
ma nin jisas la p'in. Mpes Dios ca jis capj ntülüs. 20 Püna Dios nosis la 
tjiji. Gente lovin 'ücj yus januctsja Dios la tjijá. Januc mpes polel sin 
tyüsa Dios püné. Januc mpes polel sin 'yüsa Dios lovin ca püné nsem. 
Polel sin 'yüsa t'üc' way Dios jupj. Ma polel sa nuc Dios, nin p'in 'ücj 
salejeptsja Dios po'ó. 21T'üc' way yupj salejeptsja Dios já'asa. Newa 
ma yólatsja pasal püné way jupj. Ma wi'iñtsja Dios lal jupj 'üsüs la siji 
mpes. Ma yola jinwá lajaytsja yupj. 'Usüs tulucj yólatsja yupj. Püste 
jatja jinwatsja yupj, yupj ma sin tyüsatsja mpes. 22Yupj javeleptsja 
pülücj salejepj yupj p'iyá, newa más 'in malala yólatsja yupj lovin. Ma 
yola jinwá lajay. 23Ma jisas Dios t'üc' way. Pajal 'üsüs, pajal püné jupj. 
Gente p'in la tjajay, ninana jisas yupj jis dios witjacj mpes. Nenéyawa 
yo mpes la tjajay dios witjacj, gente jin yustapj, animal jin yustapj 
'ots'ipj. Nenéyawa la tjajay wa niná pe mpes. Ninana jisas yupj jis dios 
mpes. Gente nca'liñ ca, nin p'iyá ca nsem animalpan jis lal. Dios t'üc' 
way lovin ma ca mpa'is jupj. 

24 pios selé tsjay malala nyuca la tjajay yupj. Mpes tjemey yupj mpe. 
Mpes malala polel lajay, yupj jisas jinwá. Tsjay malala lajay yupj p'iyá 
jilal. Yupj lajay mpes la p'a se mayca, ne ma polel javelepj yupj lajay 
mpes. 25 Yupj ma japon t'üc' way Dios po'ó. T'üc! tulucj mpes japon 
püné. Malala lajay yupj. Ma lajay Dios jos jin. Yupj jisas Dios la tjiji 
witjacj la p'in. Más 'ücj gente lovin 'üsüs javelepj Dios po'ó. Amén. 

26 Yupj lajay mpes Dios tjemey yupj mpe. 'Ücj polel lajay yupj jisas 
jin. La p'a se mayca la veles yupj lajay mpes. Nequem nenem niyom 
ma jisas. P'a nequem jisas, ne ne'aj jamanun yupj. Yupj lajay pasal 
malala Dios lal. 27 Nin p'iyá niyom nenem jilal. Ma jisas nequem. Yupj 
sin nin jisas p'a niyom, ne ne'aj jamanun yupj. Tsjay malala yupj lajay. 
Lajay malala, mpes malala se palá jis p'üy jilal. Yupj jinwá lajay, nin 
p'iyá jis mpalas lovin. 

28Ma quelel yola mpalas t'üc' way Dios po'o. Mpes Dios tjemey 
yupj mpe. Polel yola yupj p'iyá quelel yola jinwá. 'Üsüs mpes ma 

polel nin yola. Mpes lovin tsjay malala lajay. Niná malala Dios lal. 
29Pajal malala yupj. Pjü lajay mpes malala. Niyom nenem jamanun 
yupj sejats'om tulucj. Nequem nenem jil yupj jis vayum tulucj jilal. 
Pülücj jisas yupj. Yupj lajay mpes malala se palá la p'a jilal. Jisas p'a 
yuts'a'á. Ja'ünan la p'a wa. La pülücj la velel. La tsuwil wa. Yupj lovin 
malala javelepj tsjan 'üsüs po'ó. Tin javelepj la p'a lajay mpes, ne ma 
salejepj ncu t'üc' nin lajay. 30 Javelepj la p'a lajay po'ó, javelepj malala 
nin lajay. Po ma jisas Dios. Malala javelepj la p'a jilal, mpes la p'a ts'a 
lin se pala yupj javelepj mpes. Noypan jin yola yupj p'iyá. Javelepj la 
p'a jilal yupj p'iyá noypan. Nin yola 'oyn nyuca ca malala la mijicj. 
Lovin ma lajay jis papay jisas mpes, sejamay jisas mpes. 31 Ma sin 
tji'yüsa tsjan t'üc' way. Ma nin jisas yupj. Ma lajay yupj tjowelepj la 
mijicj mpes. Ma quelel lajay jis ts'uyupj. La p'a malala la tjajay mpes, 
lovin ma yo! pe'e; yupj ts'a 'in lovin. La p'a jilal malala se pala na, 
ma yola; wi'iii ca nacj. 32Salejepj Dios tjevele gente ninana lajay na 
más 'ücj nca'!liñ yupj. Newa niná nin lajay lovin. La p'a ninana lajay 
na, po 'üsüs javelepj yupj sin po'ó. 


Dios ca mveles pjü jilal ncu 'üsüs la tjajay. Selé jupj. 


lT'üc' way gente malala lajay. Ca nacj nun welé yupj malala. 
Newa nin nun p'iyá nin p'iyá loji. Mpes t'üc' way malala wa nun, 
nin p'iyá malala lojí mpes. Nun ma polel mvelé ca Dios lal 'üsüs nun; 
nun malala lojí yupj lajay jinwá. 2Selecj Dios ca jis capj ntülüs gente 
nin lajay na. !Üsüs Dios nin liji. 3La p'a malala lajay, ne nun welé 
malala yupj. Mop'in nin p'iyá loji nun. Mpes t'üc' way Dios ca nucopj 
ntülüs 'ots'ipj. 4Dios pasal 'üsüs way liji nun jilal. Niná 'üsüs tulucj 
nun jis lal ca nacj. Dios ma ts'i 'inyá nun jilal. Niná 'üsüs tulucj nun 
jis lal ca nacj. Dios li nucú, jupj jos nun ca nujisas nsem jupj. 'Üsüs 
tulucj nun jis lal ca nacj jupj li nucá. Najas nun jus nlayé Dios jos nun 
'aplijila way nsem malala la tjüjí mpes, nin mpes jupj pasal 'üsüs liji 
nun jilal. Jos nun ca nin la müjí jupj jos jin. 
5T'üc' way p'a jawas Dios ca mveles pjü jilal ncu 'üsüs la tjajay yupj. 
Selé jupj. T'üc' ca mveles. Ca jis capj ntülüs malala la jay. Nun solejé 
tsjan jos Dios nun loji, nin p'in ma quelel nin loji. Nun 'aplijila way 
tulucj malala la tjüjí. Dios po ca nucopj ntülüs nun lojí mpes. 6“Gente 
'üsüs lajay na, t'üc' way Dios ca 'üsüs lis mijis yupj jilal pjü way. Gente 
malala lajay na, ca jis capj ntülüs yupj pjú way." 7 Nepénowa quelel 
'üsüs lajay lovin, ne nin lajay yupj. Yupj jisas Dios 'üsüs mveles yupj 

sin po!ó. Jisas Dios 'üsüs liji yupj mpes. Jisas lovin mpatjam Dios lal. 
Mpes t'üc' way lovin mpatjam ca Dios lal, Dios ca nin la mijis yupj 
mpes. 8La p'a quelel lajay yupj p'iyá jisas p'in. Dios t'üc' way tjevele, 
mop'in yupj ma lajay jupj tjevelá. Malala p'in lajay yupj. T'üc! way 
Dios quelel jis capj tyüla yupj la jay mpes, ne nin ca la mijis. 9 Gente 
malala lajay na, pasal malala ca jis mpalas. Pasal ca jis mvajas nsem 
yupj. Pasal yola nsem, ca la mpuyucj. Judiopan* malala lajay, nin ca jis 
mpalas yupj jilal. Judiopan tulucj malala lajay, nin p'iyá ca jis mpalas. 
10P!a casá ca nsem 'üsüs lajay jilal; Dios ca 'üsüs mveles yupj sin po!ó. 
Ca 'üsüs la mijis yupj mpes. Yupj ma ca yola nsem pjü mpes, Dios ca 
la mijis yupj mpes. T'üc' way Dios nin ca la mijis judiopan 'üsüs lajay 
jilal. Nin la mijis wa judiopan tulucj 'üsüs lajay jilal. 11 Malala lajay, 
Dios ca jis capj ntülüs. Pjü yupj jilal ca nin la mijis. 'Usiis lajay jilal, 
Dios ca 'üsüs lis mijis. Pjü yupj jilal ca nin la mijis. 

12Dios wola tjevele Moisés* lal tsjan jostsja judiopan* la mijicj. Moisés 
niná tjevele judiopan jilal. Niná Moisés tepyaca, Dios Popel jupj. Judiopan 
malala lajay na, Dios ca jis capj ntülüs. Jupj ca mveles ncu yupj la tjajay 
Moisés tepyaca jinwá. Judiopan tulucj malala lajay na, Dios ca jis capj 
ntülüs wa. Dios ma ca mveles ncu yupj la tjajay Moisés tepyaca jin; 
yupj ma salejeptsja Moisés tepyaca judiopan mpes. Mop'in malala ca 
jis mpalas tecya'liñ na, malala la tjajay mpes. 13Gente 'üsüs Dios lal 
nin lajay na pjü Moisés tepyacá. T'üc' way gente pülücj tjepjyacaii, sin 
tji'yüsa Moisés tepyacá; mop'in ma lajay niná. Mpes 'üsüs tulucj yupj 
Dios lal. 14Dios jos judiopan lajay, ninana judiopan tulucj pülücj way 
nin p'iyá lajay. Ma salejepj Moisés tepyacá. Yupj sin nin lajay Moisés 
tepyaca jinwá. T'üc' way ma salejepj Moisés tepyacá, mop'in nin yola 
Dios jos jinwá. Mpes salejepj 'ücj jis la jay. 1» Cupj nyucucj yupj lajay, 
mpes jus nlayecj yupj nin salejepj 'ücj jis la jay. Nin lajay Moisés tjijyü'ta 
jinwá. Yupj yola mpes 'ots'ipj cupj jus nlayecj yupj salejepj 'ücj jis la 
jay. Yupj jus nlay malala la tjajay na. Yupj jus nlay wa 'üsüs la tjajay 
na. 16T'üc' way p'a jawas Dios ca jas majamas Jesucristo qui'á la veles 
pjü jilal. Ca mveles ncu 'üsüs la tjajay. Pjü gente pülücj way la tjajay, 
la p'a ma tjunuc, ma salejepj. Jesucristo ca mveles ncu 'üsüs la tjajay. 
Selé jupj. Niná Dios nin tjevele, niná napj velé la p'a jilal. 


Judiopan ma la tjajaytsja pjü way Moisés tjevelá. 


17Nun nepénowa judiopan*. Nun nepénowa welé nun pasal 'üsüs 
way Dios lal. Quina ca mpac nun mpes. T'üc' way nun welé nun 'üsüs 

nsem Dios lal, lojí na Moisés* tepyaca jin. 18Nun solejé tsjan jos Dios. 
Nun sin tji'yüsa Moisés tjijyü'ta mpes. Nun welé 'üsüs way jupj tjijyü'tá. 
Mpes solejé 'ücj jis la jay. 19Pülücj way ma salejepj Dios po'ó, mpes 
nun sin !yüsa lojí. Nujola 'üsüs sin 'yüsa lojí. Yupj ma januc jinwá ma 
salejepj mpes. Nun nujola 'üsüs monú jinwá lojí yupj jilal. Püste nt'a 
jatja jinwá yupj. Nun nujola nun jaw jinwá yupj mpes. 20Nepénowa 
ma 'üsüs yola. Nun nujola 'üsüs sin 'yüsa loji. Nepénowa ma pülücj 
sin tji'yüsa custjay. Nujola 'üsüs sin 'yüsa lojí wa yupj. Nun nujisas 
Moisés tjijyü'tá, mpes nin nujola nun. Nun nujola Moisés tjevele niná 
Dios jos nun solejé. T'üc' way tjevele Moisés. 

21Nun sin 'yiisa loji la p'a; mop'in ma nusin 'yüsa lojí nun p'iyá. 
Nun welé la p'a jilal ma mpequeñ; mop'in nun p'iyá pwe'qué. Malala 
nin. 22Nun jü'tú la p'a jilal ma ma'nucj sejats'om tulucj; mop'in nun 
p'iyá mo'nú nun sejats'om tulucj. Malala nin. Nun ma jisas la p'a jis 
dios witjacj*. Mpes t'üc' way nina loji Moisés* tepyaca jin. Mop'in nun 
p'iyá malala lojí; nun pwe'qué yupj jis dios witjacj jatja nt'a. Mpes niná 
mop'in ma loji pjü way jupj tjijyü'tá. Mpes gente malala javelepj Dios 
po'ó nun lojí mpes. 24Dios Popel vele: *Nun mpes judiopan* tulucj 
malala javelepj Dios po'ó”, Dios Popel nin vele. 

25Nun judiopan*, mpes nun jis pjoloc' tsjicj way t'asiyü t'ü yupj. 
Dios jos nin lojí Moisés* tjijyü'ta mpes. Ma lojí na Moisés pjü way 
tjijyü'ta jin, judiopan tulucj jinwá nun. Judiopan tulucj ma ti yupj 
jis pjoloc' tsjicj way t'asiyü. Nun yupj jinwá. 26T'üc' way judiopan 
tulucj nepénowa nin lajay Moisés tjijyü'tá. Yupj ma t'ü yupj jis pjoloc' 
tsjicj way tlasiyú, judiopan lajay jinwá; newa judiopan jinwá yupj, 
Moisés tjijyü'ta jin lajay mpes. 27 Yupj lajay mpes, nun ca jus nlayé 
malala la tjüjí nun. Yupj jis pjoloc' tsjicj way t'asiyü ti tulucj, newa 
nin lajay Moisés tjijyü'ta jin. Nun to'á Moisés tepyacá. Nun jis pjoloc' 
tsjicj way tlasiyú t'ü tepyala, jupj tepyaca jinwá. Mop'in nun ma loji 
pjü way Moisés tjijyü'ta jin. Mpes yupj lajay nucü na, ca jus nlayé 
malala la tjüjí nun. 28Nun judiopan t'üc' way, nun pülücj way nin 
nujola. Mop'in nun nepénowa judiopan t'üc' way tulucj Dios lal. Nun 
jis pjoloc' tsjicj way t'asiyú t'ü yupj; mop'in ma ca judiopan nsem 
nun, nin lojí mpes p'in. 22Gente nepénowa yola Dios jos jin. Nenem 
judiopan t'üc' way yupj. Ma malala yola quinam, Dios Cjües nin lis 
tjiji. Mpes t'üc' way yupj Dios gente. Dios 'üsüs vele yupj sin po'ó. 
T'üc' way nun jis pjoloc' tsjicj way t'asiyü t'ü tepyala, mop'in nun 


El Nuevo Testamento en Tol de Honduras, 2da ed. ©2010, Wycliffe Bible Translators 


449 ROMANOS 2, 3 


nepénowa malala lojí custjay. Nin lajay, Dios gente tulucj. Ca nacj la 
p'a 'üsüs javelepj yupj sin po!ó; Dios ma nin vele. 
3 1Mpes yom pjaní ca mveles ca nacj: “Gente pülücj judiopan* yupj. 
'Üsüs tulucj niná. Yupj jis pjoloc! tsjicj way t'asiyú t'ü tepyala, 
newa más 'üsüs se palá tulucj yupj la p'a jilal." 2Napj nun jis wala 
velé pasal 'üsüs way jis tepyala judiopan. Dios jis tje'yaya jupj Popel. 
Jostsja yupj mvelecj la p'a jilal jupj tjevelá. Pasal pülücj 'üsüs la tjiji 
yupj mpes; niná la tjiji más 'üsüs pjü la tjiji lal. 3Mop'in judiopan pülücj 
ma la tjajay Dios tjevele jin. ¿Ncu nin nujola Dios ma ca la mijis jupj 
tjevele jin yupj malala la tjajay mpes? 4Nin tulucj. Lovin ca la mijis 
jupj tjevele jin. Pjú gente la tsuwil; Dios ma nin liji. Dios lovin t'üc' 
way vele. Dios Popel vele David* tjevelá Dios lal. Vele: 
“Jipj velen na, pjü ca jus nlayecj 'üsüs velen jipj, t'üc' velen. 
Nepénowa ca mvelecj t'üc' tulucj velen jipj, mop'in ca jus 
nlayecj lovin t'üc! way velen", 
Dios Popel nin vele. 

5Nepénowa javelepj yupj malala lajay na, gente ca jus nlayecj 
pasal 'üsüs Dios. Mpes malala Dios qjuis capj tyüla, nin javelepj gente 
nepenowá. ¿Ncu nujola 'üsüs nin p'iyá velecj? 6iNin tulucj! Ma nin 
ca mvelecj. 'Üsüs jupj jis capj ntülüs. Dios 'üsüs nin liji. 'Üsüs lovin 
nin liji, mpes polel jis capj ntülüs malala lajay, pjü way. 

7Ca nacj yom pjaní ca mveles napj lal. Mveles: *Napj li tsuwil na, 
gente ca jus nlayecj Dios más 'üsüs napj lal, ca mvelecj Dios lovin 
t'üc' way vele. Mpes gente javelepj Dios pasal püné. Gente 'üsüs 
javelepj Dios po'ó napj li tsuwil na. Mpes malala Dios ncapj tyüla, 
napj la tsyawil mpes", yom pjaní ca mveles niná ca nacj. 8P'a wa ca 
mveles wa napj lal ca nacj. Mveles: *Cupj malala lijicj na, gente ca jus 
nlayecj Dios más 'üsüs cupj qjuis lal, ca mvelecj Dios 'üsüs way jupj. 
Mpes más 'ücj malala lijicj", pjaní nin ca mveles ca nacj. Nepénowa 
tjowelepj cupj nin tjevelecj más 'ücj malala nyuca lijicj. Nin tulucj. 
Malala tjowelepj cupj po'ó. 'Üsüs Dios jis capj tyüla nina lajay. 

Pjü malala la tjajay. 

?Mpes napj quelel nu la 'yüy ncu nujola más 'üsüs cupj judiopan* 
tulucj jilal. Nin tulucj. Po quina nusin tji'yüsa la tjejay judiopan 
malala yupj. Nusin tji'yüsa la tjejay wa judiopan tulucj malala wa 
yupj. Pjü gente malala quelel lajay yupj. Mpes lovin nin lajay yupj. 
10Dios Popel vele: 

“Pjü gente 'üsüs tulucj Dios lal, pjü malala p'in. 
11 Pjú ma sin 'yüsa Dios jos jin. 
Pjü lovin ma quelel so coñicó Dios. 
12 Quina pjü ma quelel lajay Dios jos jin. 
Pjü malala, nin jis tepyala. 
Pjü 'üsüs tulucj lajay, pjü malala lajay. 
13 Nin javelepj malala. 
Yom tepe'e, tjamaja, pajal malala cjumsu. 
Nin p'iyá yupj javelepj mpes tsjay malala. 
Jis pelam pasal la tsuwil. 
Latsj lyaja mpes, gente cya'liñ. 
Nin p'iyá, yupj javelepj latsj lyaja jinwá. 
14 Yupj malala javelepj la p'a jilal. 
Malala javelepj yupj sin po'ó. 
Malala nyuca yola mpes malala javelepj yupj sin po'ó. 
15 Leñ way ts'a 'in se palá la p'a jilal. 
Ja'ünan yupj, ts'a 'in mpes. 
16 Malala se palá la p'a jilal, yupj lajay mpes. 
La p'a 'aplijila se palá, yupj lajay mpes. 
17 La p'a wa la velel, la palan, yupj lajay mpes. 
18 Malala la tjajay. Ma lacj jeyapj Dios jis capj ntülüs", 
Dios Popel nin vele. 
19Selecj Dios tjevele judiopan* jilal, tjevele tsjan jostsja jupj ca nin 
la mijicj yupj. Moisés* tepyaca niná, Dios Popel jupj. Jostsja yupj la 
mijicj pjü tjevelá. Salejepj malala la tjajay. Mpes ma polel mvelecj 
Dios lal 'üsüs nin la tjajay. T'üc' way Dios ca mveles pjü jilal malala 
nin la tjajay. Nin mveles ca judiopan jilal, judío tulucj jilal 'ots'ipj. 
20Gente sin 'yiisa Dios tjevelá, Moisés tepyaca mpes. Sin 'yüsa na jus 
nlay ma la tjajay pjü way Dios tjevelá. Nepénowa javelepj: *Cupj lijicj 
Dios tjevelá, mpes cupj 'üsüs Dios lal", nin javelepj. Yupj pjü way ma 
'üsüs nsem Dios lal; ma la tjajay pjü way Dios tjevelá. 


Gente 'üsüs nsem Dios lal nin japon na 
jupj tjevelá Jesucristo po'ó. 
21Quina Dios 'üsüs qjuisin tji'yüsa la tjiji 'onin ne 'üsüs nsem gentá 
jupj lal. Gente ma lajay pjü way jupj tjevelá, mop'in jupj qjuisin 'yüsa 
liji 'onin ne 'üsüs nsem yupj jupj lal. Püna Moisés* nin p'iyá tepyaca, 
profetapan* nin p'iyá tapac wa. 22Gente 'üsüs nsem Dios lal Jesucristo 

lal japon na. Jesucristo lal japon na, yupj 'üsüs nsem Dios lal, Dios 
nin liji yupj mpes, pjü way. Nin liji judiopan* jilal, judiopan tulucj 
wa jilal. Yuwal yupj Dios lal. 23Pjü malala la tjajay. Yupj la tjajay 
mpes Dios ma ca mveles 'üsüs la tjajay. 24 Mop'in nin, Dios 'üsüs la 
siji. Dios la siji yupj 'üsüs nsem jupj lal Jesucristo mpes. Perdonar la 
siji malala la tjajay, ne lovin ca 'üsüs nsem yupj jupj lal. Nin liji yupj 
lisus la tjajay mpes tulucj; jupj jostsja mpes nin la tjiji. 25 Dios jas 
tjejyama Jesucristo nosis nt'a. Dios ma quelel jis capj tyüla yupj, mpes 
jas tjejyama Jesucristo. Cus tyüla jupj gente mpes, ne tepe'e jupj yupj 
mpes. 'Os tepyala gente pjü malala la tjajay mpes. Yupj niná japon 
na, Dios perdonar la siji malala la tjajay yupj. Jesucristo po'o japon 
na, perdonar la siji. Dios jostsja gente ca sin mü'üsüs jupj ma nyuca 
p'in gente malala lajay na quinam, nin mpes cus tyüla Jesucristo. Yas 
nam, gente malala la tjajay na, ma jis capj tyüla neneyawá. 26Napj 
velé Dios jostsja gente ca sin mü'üsüs jupj ma nyuca p'in gente malala 
lajay na, nin mpes nin la tjiji. Cus tyüla Jesucristo, pjü malala la tjajay 
mpes, gentá. Jupj jostsja gente ca sin mü'üsüs yupj 'üsüs nsem jupj 
lal Jesucristo lal japon na; nin mpes nin la tjiji jupj. 

27pjü ma polel javelepj yupj p'iyá 'üsüs, yupj p'iyá la tjajay mpes. 
Gente ma 'üsüs nsem Dios lal yupj Moisés* tjevele jin lajay mpes. Yupj 
'üsüs nsem Dios lal japon na Dios tjevelá Jesucristo po'ó. 28Mpes qjuisin 
!yüsa gente 'üsüs nsem Dios lal, yupj japon na Dios tjevelá Jesucristo po'ó. 
Moisés tjevele jin la tjajay tulucj ca nacj; mop'in nin, 'üsüs nsem yupj Dios 
lal. 29 T'üc' way Dios jupj judiopan* mpes, judiopan tulucj mpes 'ots'ipj. 
Manas mpes Dios jupj, 39pjaní jupj, ne nin; leñ p'a. Jupj la siji judiopan 
'üsüs nsem jupj lal, jupj lal japon na. Nin p'iyá la siji judiopan tulucj jilal. 
31Yom pjaní mveles ca nacj: “Cupj pyonecj Dios tjevelá Jesucristo po'ó. 
Mpes Moisés tepyaca 'üsüs tulucj cupj mpes”, nin vele jupj ca nacj. Nin 
tulucj jupj tjevelá. Cupj velecj Moisés tepyaca pasal 'üsüs way. 


Abraham 'üsüstsja Dios lal jupj tepyona mpes. 


4 1Quina napj quelel pyac Abraham* po'ó. Jupj pasal püna tüpü'ü, 

cupj jupj popa p'iyá püs naya pyatjaquecj. Napj ca mpac 'onin 
tepyala ne 'üsüstsja jupj Dios lal. 2T'üc' way Abraham pasal 'üsüs la 
tjiji. 'Üsüstsja jupj Dios lal. Nintsja j jupj, jupj la tjiji mpes tulucj. Jupj 
ma tjevele !üsüstsja jupj p'iyá, jupj Dios mpes tsji' la tjiji mpes. Jupj 
ma nin tjevele Dios lal. 3Dios Popel vele: “Abraham tepyona Dios 
tjevelá. Mpes Dios tjevele jupj 'üsüstsja." 

4Yom pjaní tsji' liji na, p'a wa jaylacj liji jupj tsji' la tjiji mpes. T'emel 
'yaya jupj sin jos mpes tulucj. 'Yaya jupj tsji' la tjiji mpes. 5T'üc' way 
gente nepénowa tsji' lajay Dios mpes. Mop'in nin, Dios liji yupj 'üsüs 
nsem jupj lal, yupj p'iyá 'üsüs lajay mpes tulucj. 'Üsüs nsem yupj Dios 
lal yupj japon na jupj tjevele jin. Mpes gente malala 'üsüs polel nsem 
wa Dios lal, Dios nin liji. 6 Nin p'iyá tjevele David*. Tjevele gente 'üsüs 
Dios lal, yupj jupj tjevele jin topon mpes. Nin liji Dios. Tsjay 'ücj jisas 
yupj. Salejepj 'üsüs yupj Dios lal, yupj lajay mpes tulucj. 7David tjevele: 
“Pjü malala la tjajay. 
Dios perdonar lis tjiji nepenowá, yupj la tjajay mpes. 
Lovin ma jola yupj la tjajay mpes. 
Tsjay 'ücj jisas yupj. 
8 Ma ca mveles malala la tjajay. 

Mpes tsjay 'ücj jisas", 

David nin tjevele. 
9'T'üc' way judiopan* nin jinwá jatja, 'ücj jisas. Yupj jis pjoloc' tsjicj 

way t'asiyü t'ü tepyala. Judiopan tulucj nin jinwá jatja wa, 'ücj jisas 
wa. Yupj jis pjoloc' tsjicj way t'asiyü t'ü tulucj. Selecj Dios Popel vele 
Abraham* 'üsüstsja Dios lal jupj sin nin tepyona mpes. 10¿Ncu solejé 
'ona 'üsüs tepyala Abraham Dios lal? Jupj pjoloc' tsjicj way t!asiyú 
t'yüjü secj custjay, 'üsüstsja jupj Dios lal. 11 P'a jawas jupj pjoloc' tsjicj 
way t'asiyü t'yüjü. Dios jostsja la p'a ca jus nlayecj Abraham 'üsüstsja, 
tepyona mpes la p'in, nin mpes jostsja jupj ca nin la mijis. Dios jostsja 
la p'a ca jus nlayecj Abraham 'üsüstsja jupj pjoloc' t'asiyü t'yüjü secj 
p'in. Quina pülücj topon Dios tjevele jin. Yupj pülücj jis pjoloc' tsjicj 
way tlasiyú t'ü tulucj. Mop'in 'üsüs yupj Dios lal; Dios vele yupj 'üsüs 
yupj topon mpes. Abraham lal tepyala jin p'iyá jis tepyala yupj. Mpes 
Abraham yupj jis papay jinwá. 12T'üc' way judiopan pülücj topon wa 
Dios lal. Yupj jis pjoloc' tsjicj way t'asiyü t'ü wa. Abraham jinwá la 
tjajay wa, mpes jupj yupj jis papay jinwá 'ots'ipj. Abraham yupj jis 
papay jinwá, yupj Dios lal topon mpes, Abraham jinwá. Jupj tepyona 
Dios lal, jupj pjoloc' tsjicj way t'asiyü t'yüjü secj p'in. 


Dios tjevele Abraham lal jupj 'üsüs la mijis. 


13Dios tjevele Abraham* lal. Abraham ts'uyupj popa p'iyá püs naya 
tapatja sin po'o tjevele wa, Abraham po'o tjevele wa. Tjevele nosis 
ca jis ma'ayas. Niná mwalá nin tjevele, Moisés* lal tjevele secj p'in. 
Mpes Abraham ma pjü la tjiji Moisés tjijyü'tá. Abraham tepyona Dios 


El Nuevo Testamento en Tol de Honduras, 2da ed. ©2010, Wycliffe Bible Translators 


453 ROMANOS 4 


tjevele jin, mpes Dios tjevele niná jupj lal, tjevele ca ma'ayas nosis. 
Abraham 'üsüstsja Dios lal jupj tepyona mpes. 14Nepénowa nin lajay 
Moisés tjijyü'ta jin. Yupj japon Dios ca jis ma'ayas nosis yupj jilal. 
Japon ca nin nsem yupj Moisés tjevele jin la tjajay mpes. Nin tulucj. 
Dios ma nin ca jis ma'ayas. T'üc' way Dios ca jis ma'ayas gente japon 
na jupj tjevele jin. Dios tjevele jin ca mpalas. 15Pjü gente lovin ma pjü 
la tjajay Moisés tjijyü'ta jinwá. Mpes yupj ma polel 'üsüs nsem Dios 
lal Moisés jyü'ta jin lajay mpes. Dios quelel jis capj tyüla yupj malala 
lajay mpes, yupj ma t'üc' lajay jupj tjijyú'ta jinwá. Nin tulucj jupj ma 
jis tjijyü'ta jis lal. Ma tjijyü'ta, mpes malala tulucj ma nin la tjajay. 

16Mpes Dios ca la mijis jupj tjevele jin, gente japon mpes p'in. Nin ca la 
mijis, jupj jos mpes p'in. Nin ca la mijis jupj pjü way Abraham* ts'uyupj 
popa p'iyá püs naya patja jilal. T'üc! way judiopan* Abraham ts'uyupj 
popa p'iyá püs naya patja yupj. Nin lajay Moisés* tepyaca jin. Dios ca la 
mijis jupj tjevele jin yupj mpes. Mop'in ca nin la mijis niná yupj mpes 
p'in tulucj. Nin ca la mijis wa Abraham jinwá japon jilal. Cupj pülücj 
way pyonecj wa Dios lal Abraham jinwá, mpes Abraham ts'uyupj popa 
p'iyá püs naya pyatjaquecj jinwá cupj. 17 Dios Popel vele jin tjevele Dios 
Abraham lal. Vele: ^Püs nt'aya gente pülücj ca mpatjam. 'A mulú, 'a muli 
mpatjam p'a nt'a. Pülücj yupj jipj tstuyupj popa p'iyá püs naya mpatjam 
jinwá nsem yupj, nin la tjejay napj jipj mpes", Dios Popel nin vele. Dios 
tjevele gente pülücj Abraham ts'uyupj popa p'iyá püs naya mpatjam 
jinwá nsem yupj. Mpes t'üc' way tepyala niná. Abraham tepyona Dios 
lal. Dios 'ücj liji ne tecya'liñ patja niswá. Dios jos jin mpalas, t'üc' way 
nin ca mpalas, pjü way, jupj nin vele mpes p'in. Pjü way nin polel liji. 

18Abraham* seletsja costa way niná mpalas ca Dios tjevele jin. Newa 
tepyona Dios lal, seletsja t'üc' way mpalas ca Dios tjevele jin. Mpes 
gente pülücj Abraham ts'uyupj popa p'iyá püs naya patja jinwá jis 
tepyala yupj, pülücj yupj nin tepyala p'a nt'a 'a mulú patja mo'ó. T'üc' 
way Dios tjevele: “Jipj ts'uyupj popa p'iyá püs naya mpatjam, tsjay 
pülücj nsem yupj". 1? T'üc' way Abraham co'miiytsja. Nasa way año 
cien tyá'atsja jupj. Seletsja pajal co'müytsja jupj. Seletsja jupj jüp'üy 
quelel pé'etsja quinam. Seletsja Sara ma polel myá'natsja tsjiquis 
quinam. (Sara jupj jats'om waytsja.) Newa tepyona Dios ca la mijis 
jupj tjevele jin. 20Abraham lovin ma tjevele Dios ma ca nin la mijis 
jupj tjevele jin. Lovin más 'üsüs tepyona Dios lal. Lovin jostsja Dios. 
Lovin 'üsüs tjevele Dios po'ó. 21 Jupj seletsja Dios polel liji jupj tjevele 
jin. 22Mpes Abraham 'üsüstsja Dios lal, Dios la tjiji. 

23Dios Popel vele: “Abraham* tepyona Dios lal, mpes 'üsüstsja jupj 
Dios lal, Dios la tjiji”. Dios Popel nin vele Abraham mpes p'in tulucj. 
24Cupj mpes wa vele jupj Popel. Cupj pyonecj Dios tjevelá, mpes !üsüs 
nsem wa cupj jupj lal, nin ca la mijis jupj. Jesucristo tepe'e na, Dios 
p'iyá jas tjijyünsa, tüpü'ü jupj niswá. Jesucristo cupj qjuis Jepa Püné. 
25 Dios jis tje'yaya tjü'ünan Jesucristo cupj malala la tjijicj mpes. Jupj 
jostsja cupj 'üsüs nsem jupj lal, mpes jas tjijyünsa Jesucristo, tüpü'ü 
jupj niswá. 
Dios p'iyá nin liji cupj 'üsüs Dios lal. 
lT'üc' way cupj 'üsüs Dios lal; nin qjuis tepyala Dios la tjiji 
mpes. Cupj tepyonecj jupj tjevele jin, mpes nin qjuis tepyala. Nin 
mpes Dios wüi'i cupj qjuilal. Cupj wi'iquecj wa jupj lal. Nin tepyala 
Jesucristo la tjiji mpes. Jupj cupj qjuis Jepa Püné. 2Jesucristo la tjiji 
mpes, Dios tsjay 'üsüs la tjiji cup] mpes. Lovin nin liji cupj mpes. Cupj 
tepyonecj, mpes Dios nin liji cupj mpes. Tsjay püné way Dios. Tsjay 'ücj 
qjuisas cupj; selecj p'a jawas püné wa nsem cupj, Dios ca nin la mijis 
cupj mpes. 3'Ücj qjuisas wa gente malala lajay na cupj qjuilal. Cupj 
qjuisas Jesucristo, nin mpes nin lajay yupj. Nin tepyala na, qjuisin 
'yüsa 'onin ca 'üsüs la mijicj malala pyala na. ^Cupj newa 'üsüs lijicj 
malala tepyala na, Dios vele cupj 'üsüs. Dios vele cupj 'üsüs, mpes 
selecj 'üsüs ca qjuis mpalas p'a jawas, Dios tjevele jinwá. 5»Selecj 'üsüs 
ca qjuis mpalas. Mpes t'üc' way nin ca qjuis mpalas. 'Aplijila tulucj 
ca nsem cupj. Mwi'iquecj ca. Nin ca nsem, Dios pajal quelel la qjuisiji 
mpes. Jupj qjuis tje'yaya jupj Cjües la püt'üs qjuisas mo'ó. Dios pajal 
quelel la qjuisiji, jupj Cjües nin qjuisin 'yúsa liji. 
6Püna malálatsja cupj. Ma polel lijictsja cupj p'iyá ca 'üsüs nsem 
Dios lal. Dios p'in nin la tjiji cupj mpes. Nin jawas jupj jostsja na p'in, 
jupj jas tjejyama Jesucristo, mpa'is gente malala la tjajay mpes. Nin 
mpes tepe'e jupj cupj mpes. 7 Jesucristo pajal 'üsüs way la tjiji, cupj 
mpes tepe'e na. ¿Tsjan ca mpalas p'a wa quelel ja'ünan na yom 'üsüs? 
Pjü ma javelepj: ^Tjü'ü'ná napj, po ma tjü'ü'ná jupj”. Ca nacj niná yupj 
quelel ja'ünan, pajal 'üsüs way jupj. Jupj mpes yom pjaní 'ücj mveles 
ca: “Tjü'ü'ná napj, po ma tjü'ü'ná jupj.” Mop'in costa jupj nin mveles; 
ma quelel pe'e. Ma la pülücj ca nin mpalas. 8Nin mpes Jesucristo la 
tjiji, 'üsüstsja pajal. Jupj tepe'e cupj mpes. Malala la tjijictsja; mop'in 
Dios jas tjejyama jupj la mas cupj mpes. Nin mpes qjuisin 'yüsa Dios 
pasal quelel la qjuisiji. 9 Mpes t'üc' way cupj 'üsüs Dios lal quinam, nin 


El Nuevo Testamento en Tol de Honduras, 2da ed. ©2010, Wycliffe Bible Translators 


455 ROMANOS 5 


qjuis tepyala Jesucristo tepe'e mpes. Mpes t'üc' way Dios ma ts'i 'inyá 
cupj qjuis lal, cupj malala la tjijicj mpes. Ma ca qjuis capj ntülüs. 'Ücj 
quinam Jesucristo mpes. 10 Cupj Dios enemigopan waytsja yas nam; 
nin tulucj quinam. Quina cupj jupj jomicapan qjuis tepyala cupj, jupj 
Jatjam tepe'e mpes. T'üc' way ca mpatjaquecj Dios lal, jupj Jatjam pü'ü 
mpes. 11 Quina tsjay 'ücj qjuisas Dios lal Jesucristo mpes. Jesucristo 
cupj qjuis Jepa Püné. Jesucristo mpes, quina cupj Dios jomicapan. 


Malala qjuis tepyala Adán mpes; 'üsüs 
qjuis tepyala Jesucristo mpes. 

12Yom pjaní la tjiji mpes pjü malala nyuca la tjajay. Adán lotsja 
jupj. Malala la tjiji, mpes pjü malala lajay. Malala la tjiji, mpes tepe'e. 
Mpes pjü cya'lii, pjü malala la tjajay mpes. 13Moisés* jis wala tjevele 
gente jis lal tsjan jostsja Dios yupj ca nin la mijicj. Moisés vele secj 
p'in, gente malala la tjajaytsja wa. Mop'in Dios ma jólatsja yupj ma 
lajaytsja Moisés tjijyü'tá; jupj ma tjevele custjay Moisés lal, mpes 
Moisés ma tjevele custjay Dios jostsja gente ca nin la mijicj. 14 Newa 
nintsja; pjü tecya'liñ. Adán popa p'iyá püs naya tapatja pjü tecya'liñ. 
Moisés tjemya'na nas, nin p'iyatsja. Adán ma la tjiji Dios tjijyü'ta jin. 
yupj. Mpes niná pjü tecya'lir. 

Adán mwalá tüpü'ü. Püs tepyala na nosis nt'a tjac' Jesucristo. Adán 
Jesucristo jinwatsja 'ots'ots' way. 15Tsjay malala tepyala pjü gente 
jis lal, Adán malala la tjiji mpes. Yom pjaní waytsja p'in. Locopyaya 
pajal 'üsüs tepyala wa Jesucristo 'üsüs la tjiji mpes. Yom pjaní waytsja 
jupj, jupj ne Dios jas tjejyamá. Adán malala la tjiji, mpes pjü cya'liñ. 
Mop'in pajal 'üsüs tepyala quinam. Jesucristo mpes Dios perdonar la 
siji gente pülücj, yupj malala la tjajay mpes. Dios pajal 'üsüs la tjiji 
16Malala tepyala Adán malala la tjiji mpes. P'a casá tepyala Dios jas 
tjejyama na Jesucristo. Adán malala la tjiji, mpes Dios cus tyüla jupj. 
Mop'in Dios pajal 'üsüs la tjiji. Gente pülücj malala nyuca la tjajay na, 
Dios jas tjejyama Jesucristo. Mpes quina pülücj 'üsüs se palá Dios lal, 
Dios nin la siji Jesucristo mpes. 17 Pjü cya'liñ, yom pjaní malala la tjiji 
mpes. Mop'in pajal 'üsüs se pala gente jilal p'a yom mpes. Pjaní jupj, 
Jesucristo ni. Jisas na Jesucristo pajal 'üsüs la tjiji yupj mpes, Dios pajal 
'üsüs liji yupj mpes. Jupj nin liji yupj 'üsüs se palá jupj lal. Nin liji jupj, 
jaylacj tulucj. Lovin ca mpatjam Dios lal. Nin pyala Jesucristo mpes. 

18Yom pjaní malala la tjiji, mpes pjü gente malálatsja Dios lal, nin 
jis tepyala. Yom p'a wa pajal 'üsüs la tjiji. Jupj la tjiji mpes, Dios vele 
pülücj jilal malala tulucj yupj. Jupj la siji yupj mpatjam. 1? Yom pjaní 
ma la tjiji Dios tjevele jin. Jupj la tjiji mpes, pjü malala la tjajay wa. 
Mop'in yom p'a wa la tjiji Dios jostsja jin; Jesucristo po'o velé. Jupj 
la tjiji mpes pülücj 'üsüs nsem Dios lal; Dios ca nin lis mijis mpes ca 
nin jis mpalas. 

20Moisés* tepyaca tsjan niná Dios jostsja gente ca nin la mijicj. 
Dios jostsja Moisés niná nin pyaca, mpes gente ca sin mü'üsüs tsjay 
malala nyuca la tjajay yupj. T'üc' way qjuisin tji'yüsa tsjay malala 
'üsüs quelel la tjiji cupj mpes. 21 Gente malala nyuca lajay, ne cya'liü. 
Mop'in 'üsüs qjuis tepyala wa. Quina Dios 'üsüs liji cupj mpes. Nin 
mpes jupj nin liji cupj 'üsüs qjuesé palá jupj lal. Nin mpes lovin ca 
mpatjaquecj Dios lal. Nin qjuesé palá Jesucristo mpes, jupj ne cupj 
qjuis Jepa Püné. 


Jesucristo mpes quina ma malala quelel lijicj. 


1Ca nacj nepénowa ca mvelecj: “Más 'ücj malala lijicj, mpes Dios 
más 'üsüs ca la mijis cupj mpes". 2Malala nin javelepj. ¡Ma nin 
la mijicj ca cupj! Cupj tecya'lequecj jinwá Jesucristo lal. Mpes quina 
ma malala quelel lijicj. Más 'ücj lovin ma malala lijicj cupj. 3Nun 
solejé bautizar* la qjuis tjajay. Mpes cupj Jesucristo juts'a'á qjuis 
tepyala. Bautizar la qjuis tjajay na, tecya'lequecj jinwá Jesucristo lal. 
^Bautizar la qjuis tjajay na, tecya'lequecj jinwá Jesucristo lal, cupj 
mpes toc jinwatsja Jesucristo mpes toc jinwá. Cupj qjuis Papay Dios 
jas tjijyünsa Jesucristo, tüpü'ü niswá. Tsjay 'üsüs la tjiji Dios. Bautizar 
la qjuis tepyala na, nin la tjiji wa cupj qjuilal. Qjuisin tjijfyünsa jinwá 
cupj. Mpes quina ca la mijicj Dios jos jin. 
5T'üc' way cupj Jesucristo juts'a'á; tecya'lequecj jinwá qjuis tepyala 
Jesucristo lal, mpes nin qjuis tepyala cupj. Dios jas tjijyiinsa Jesucristo, 
tüpü'ü jupj niswá. Mpes t'üc' wa ca qjuisin müjünsüs wa. 6Selecj cupj 
jin. Dios la qjuisiji ma quelel lijicj püna la tjijicj jin. Mpes ma nin 
lijicj. Püna malala quelel lijictsja la p'in. Nin tulucj quinam. 7Nun 
popa pjaní tepe'e na, ma malala quelel liji jupj quinam. 8T'üc' way 
tecya'lequecj jinwá Jesucristo lal. Mpes pyonecj ca mpatjaquecj jupj lal. 
9? Pyonecj Dios jas tjijyünsa Jesucristo, tüpü'ü niswá. Lovin ma mpatis 

ca niswá. Ma polel pe'e quinam. 10La pjaní tepe'e Jesucristo. Tepe'e 
Dios jos p'in jin liji. 11Nin p'iyá, najas nujola nsem nun nasa taca'liqué 
Jinwá quinam, mpes ma malala la müjí niswá. Niswá nyucunucj 
jinwá qjuis tepyala, Dios jos jin qjuis la jay. Nin qjuis tepyala quinam 
Jesucristo la tjiji mpes. 

12T'üc' way ma taca'liqué custjay. Newa nin, ma ca malala nyuca 
la müjí quinam. Nun quelel malala lojí na, Dios jos ma nin lojí. Mpes 
ma nin la müjí quinam. 13Po ma malala la müjí. Po ma malala la 
müjí nun jis mas mpes, ma wa malala la müjí nun jis tsjam mpes, ma 
wa malala la müjí nun jis p'üy mpes. Dios jos jin la müjí la p'in. Nun 
taca'liqué jinwá. Quina Dios la nutjiji nun niswa potjaqué jinwá. Mpes 
'üsüs la müjí nun jis mas mpes. Nun jis tsjam mpes wa 'üsüs la miijí. 
Nun jis p'üy mpes wa 'üsüs la müjí. Nin jos Dios. 14Quina ma lovin 
malala nyuca la müjí. Yas nam nun quelel la tjüjí Moisés* tjijyü'tá 
Dios mpes. Mop'in nusapj quelel lojitsja ninda. Nusapj ma polel lojitsja. 
Mpes lovin malala nyuca la tjüjitsja. Quina Dios nucopj p'ya!'sa, mpes 
nin polel lojí jupj jos jin. 

Quina 'üsüs p'in quelel lijicj. 

15Ca nacj p'a mvelecj ca: “Dios pajal 'üsüs la qjuis tjiji. Quina 'ücj 
ma lijicj Moisés* tepyaca jin. Mpes 'ücj malala nyuca lijicj." Malala 
nin javelepj. 16Nun solejé gente quelel lajay, lovin nin lajay. Ma polel 
lajay p'a casá. Nepénowa malala quelel lajay, mpes lovin nin lajay. 
Yupj ca nca!liñ, ca mal 'awa püné nt'a. Nepénowa quelel lajay Dios 
jos jin, lovin nin lajay. Yupj ca 'üsüs nsem Dios lal. 17Püna malala la 
tjüjí nun. Lovin nin quelel malala lojitsja. Nin tulucj quinam. Napj 
wüi'is Dios lal, t'üc' way nusin tji'yüsa quinam. Quina lovin po quelel 
lojí nusin tji'yüsa jin. 18Ma quelel malala nyuca lojí quinam. Quelel 
loji quinam 'üsüs p'in Dios jos jin. 19Napj ne nin velé, 'ücj nusin lo 
'üsüs nun. Püna p'in nun jis mas mpes lovin malala la tjüjí. Püna p'in 
nun jis tsjam mpes lovin malala la tjüjí. Püna p'in nun jis p'üy mpes 
lovin malala la tjüjí. Nun quelel lojitsja malala la p'in. Quina nun jis 
mas mpes lovin 'üsüs la müjí Dios jos jin. Quina nun jis tsjam mpes 
lovin 'üsüs la müjí Dios jos jin. Quina nin jis p'üy mpes lovin 'üsüs la 
müjí Dios jos jin. Nin lojí na, nun Dios juts'a'á nu pyala. 

20Lovin malala la tjüjitsja na, ma 'üsüs lojitsja Dios jos jin. 21 T'üc' 
way 'üsüs tulucj nu tepyala nin la tjüjí mpes. Quina nu myayca malala 

la tjüjí mpes. Gente nin p'iyá lajay na, nca'liñ ca, ca mal 'awa püné 
nt'a. 22Quina ma quelel malala lojí niswá. Quina lovin quelel lojí 
Dios jos Jin. Mpes !üsüs nu pyala quinam. Nin lojí Dios jos jin. Mpes 
lovin ca mpatjaqué jupj lal. 23Gente malala lajay na, malala se palá. 
Ca nca'liñi, ma ca mpatjam Dios lal. Gente lovin polel mpatjam Dios 
lal, jupj liji mpes. Ma jaylacj lajay niná. Jupj nin liji yupj mpes, yupj 
jisas na Jesucristo. Jupj cupj qjuis Jepa Püné. 


Cupj tecya'lequecj jinwá quinam, ma ca malala la mijicj. 


7 1 Jepapan jajütütj na, gente nin lajay yupj jajütütj. Ma nin lajay, 
'ücj jis capj jatül jepapan. Natjampan, nun solejé tsjan tjüjütütj 
jepapan. Nun solejé yom pü'ü na p'in, más 'ücj nin liji jepapan tjüjütütj 
jin. Tepe'e na p'in, 'ücj ma nin liji yupj tjüjütütj jinwá. 2Nin mpes 
quepj ma polel jama p'a yom lal, jupj voyum pü'ü na p'in. Jepapan 
tjüjütütj ma ca nin la mijis. Voyum tepe'e na pin, 'ücj quepj ma liji 
yupj tjüjütütj jinwá. 'Ücj jama. 3Ca nacj quepj niná quelel jama p'a 
yom nt'a. Ma tepe'e custjay voyum. Jupj jama jupj voyum newa pü'ü 
na p'in, malala nin. La p'a ca mvelecj voyum tulucj lal wine jupj. P'a 
casá ca nsem jupj voyum tepe'e na. Jupj tepe'e na, 'ücj jama p'a yom 
nt'a. Jepapan ma tjüjütütj ma polel jama quinam. Jupj p'a yom nt'a 
jama na, ma malala liji jama mpes. 

4Natjampan, nin p'iyá nun jilal. Nun Jesucristo mpes toponé na, 
taca'liqué jinwá nu tepyala Jesucristo lal. Püna Moisés* tjijyü'tá, nun 
jis vayum jinwatsja. Nin tulucj quinam. Nun taca'liqué jinwá quinam, 
mpes 'ücj wa la p'a juts'a'á nsem nun. T'üc' way quina nun Jesucristo 
juts'a'á. Dios jas tjijyünsa Jesucristo, tüpü'ü niswá. Quina 'ücj polel 'üsüs 
lijicj Dios mpes. »Yas nam ma qjuisastsja Jesucristo. Cupj qjuisastsja 
tji'yüsa Dios jostsja ma nin lijicj. Nina qjuisin tji'yüsa mpes, cupj sin 
nin quelel la tjijictsja Dios ma jostsja jin. Cupj sin nin quelel la tjijictsja. 
Nin mpes léquetsja 'awa püné nt'a. 6Quina tecya'lequecj jinwá qjuis 
tepyala, mpes 'ücj ma lijicj pjü way Moisés tepyaca jin. Dios nin la 
tjiji cupj mpes. Yas nam quelel lijictsja Moisés tjevele jin. Quina nin 
lijicj Dios jos jin cupj nin qjuisas mpes; Dios Cjües nin la qjuisiji. 

Moisés tjijyü'ta mpes, qjuisin 'yüsa malala lijicj. 


7Nepénowa javelepj ca nacj: ^Moisés* tepyaca mpes malala”. Nin 
tulucj. Moisés tepyaca mpes napj nin tji'yüsa malala lejay napj. Moisés 

tepyaca: “Ma jyas nsem la p'a jatatj". Mpes napj nin tji'yüsa malala nin, 
najas na la p'a jatatj. 8Niná nin tji'yüsa na, po najastsja la p'a jatatj. 
Malala napj, mpes nin tepyala. Moisés tepyaca ma qjuisin tji'yüsa na, 
ma selectsja malala la tjijictsja. 9Napj tsjictsja na ma seletsja pjú way 
Moisés tepyaca mpes. Mpes ma seletsja malala la tjejaytsja. P'a jawas 
nin tji'yüisa Moisés tepyaca Dios mpes. Napj jus nleytsja malala p'in 
quelel lejaytsja napj. Jus nleytsja lovin más malala quelel lejaytsja 
napj. Napj ntipü'í jinwatsja. 10T'üc' way Moisés tepyaca tsjan niná 
Dios jostsja cupj ca nin la mijicj. Gente nin lajay na pjü way jupj 
tepyaca jin, lovin ca mpatjam yupj. Mop'in napj ma polel la tjejay 
niná. Mpes ntipü'í jinwá. 11 Napj nólatsja 'üsüs nin la tjejaytsja Moisés 
tepyacá. Mop'in ma nin la tjejaytsja. Napj la tsyawil jinwá la tjejay 
napj p'iyá lal. T'üc' way ma nin la tjejaytsja Moisés tepyacá. Niná jus 
nleytsja na, ntipü'í jinwá ntepalá napj malala la tjejay mpes. 12Nin 
mpes nin velé Moisés tepyaca Dios jostsja jin. Dios tjijyü'ta tsjan niná 
jupj jostsja gente la mijicj, nin tepyaca Moisés. Niná tepyaca po t'üc' 
way. Nin tepyaca 'üsüs. 

13Pasal 'üsüs way Moisés* tepyacá. Ntipü'í jinwá ntepalá ma nin 
la tjejay mpes; Moisés tepyaca mpes nin tepyala tulucj. Malala napj, 
mpes ntipü'í jinwá ntepalá. Nin tji'yüsa Moisés tepyaca mpes. Nin 
tji'yüsa mpes, lovin más malala quelel la tjejaytsja napj. Mpes ntipü'í 
jinwá ntepalá. Napj p'iyá malala mpes nin. Nin tji'yüsa pajal malala 
napj, Moisés tepyaca mpes. Nin tji'yüsa pajal malala la tjejay napj, 
Moisés tepyaca mpes. 

14Selecj Moisés* tepyaca Dios tjevele jin. Jupj tepyaca 'üsüs; napj ne 
malala. Yom p'in napj. Malala lejay. Napj lejay napj najas p'in. Malala 
lejay p'in. 15Napj ma selé 'onin ne nin lejay napj lejay jin. 'Úsiis quelel 
lejay mop'in ma nin lejay. Ma malala quelel lejay, mop'in nin lejay. 
16T'üc' way napj nin lejay napj p'iyá ma najas napj nin lejay. Mpes 
napj velé wa 'üsüs way Moisés tepyacá. Moisés tepyaca tsjan niná 
Dios jos cupj lijicj. Napj quelel lejay Dios jyü'ta jin. 17 Newa malala 
lejay. Nin lejay napj najas mpes tulucj. Malala napj, mpes nin lejay. 
18Napj lejay na napj najas jinwá, selé 'üsüs way tulucj napj. Nin selé 
'üsüs tulucj nin lejay, mpes selé 'üsüs tulucj napj. 'Usüs quelel lejay; 
mop'in ma polel 'üsüs lejay napj. 19'Üsüs quelel lejay mop'in ma lejay 
niná. Ma malala quelel lejay; newa nin lejay. 20 T'üc' way napj lejay 
ma quelel lejay jin. Jupj sin nin lejay niná; ma najas. Malala napj, 
mpes nin lejay niná. 

21 'Üsüs quelel lejay na, malala lejay; malala napj, ne nin. Nin 
tji'yüsa lovin nin pyala. 22T'üc' way po 'ücj najas Moisés* tepyaca 
mpes. Tepyaca Dios tjevelá. 23Mop'in ma lejay jupj jos jin. Nin tji'yüsa 
p'a casá ne palá lovin. Po ma najas niná ne palá. Malala napj, mpes 
lovin malala lejay; nin ne palá. P'a casá ma polel lejay. 24Mpes pasal 
'aplijila napj. Malala napj, mpes t'üc' way ni pü'í. Newa pajal 'üsüs 
ne palá; napj selé la p'a polel ncapj p'ya'sa. 25Napj wüi'is Dios lal 
Jesucristo 'ücj ncapj p'ya'sa. Jupj cupj qjuis Jepa Püné. 

Niswa quelel velé napj lovin quelel lejay Dios tjevele jin; mop'in 
nenéyawa lejay napj najas p'in. Napj nin lejay na, malala nyuca lejay. 
Dios Cjües qjuis capj p'ya'sa 'ücj la mijicj Dios jos jin. 

1Quina se coñicocj Jesucristo. Mpes Dios ma qjuis capj ntülüs. 
tulucj quinam. Dios Cjües qjuis capj p'ya!'sa Dios jos jin la mijicj. 2T'üc' 
way malala napj. Yas nam lovin malala la tjejaytsja napj. Jumtsja 'awa 
püné nt'a. Quina napj se coii Jesucristo, mpes quina ma ne'aj jum 
'awa püné nt'a. Lovin mpü'üs ca Dios lal. Jupj Cjües nin p'iyá liji pjü 
way Jesucristo sa coii jilal. 3Pjü gente ma polel lajaytsja pjü Moisés* 
tepyacá. Mpes pjü gente ma 'üsüs jis tepyala, nin la tjajay na Moisés 
tepyaca jin; yupj ma la tjajay pjü way jupj tepyacá. Dios la tjiji mpes 
cupj 'üsüs qjuis tepyala Dios lal. Jas tjejyama Jatjam nosis nt'a, ne 
yom tepyala jupj. Jupj Jatjam jas tji'yüsatsja tsjan yólatsja genta. Jas 
tji'yásatsja 'onin ne nin malala lajay. Dios jas tjejyama Jatjam la mas 
Malala cupj, mop'in ma lijicj cupj qjuisas jin quinam. Cupj polel lijicj 
Dios jos jin. 4Dios jostsja t'üc' way nin lijicj Moisés lal tjevele jin, mpes 
ne nin lijicj jupj tjevele jin. Quina ma lijicj cupj p'iyá qjuisas jin. 
5Pülücj nin lajay yupj jisas jin. Yupj sin nin quelel lajay niná yupj 
jisas mpes. Mop'in nepénowa Dios Cjües jos jin lajay. Jupj jis capj 
p'ya!'sa. Yupj quelel lajay Dios Cjües jos jin la p'in. 6Pajal pülücj nin 
quelel lajay yupj jisas p'in. Nin lajay ca mal 'awa püné nt'a. La p'a wa 
quelel lajay Dios Cjües jos jin. Yupj ca mpatjam Dios lal. Ma ca yola 
nsem pjü mpes. 7T'üc' way nepénowa quelel lajay yupj jisas p'in. Po 
ma quelel lajay Dios tjevele jin. Ma lajay Dios tjevele jin. Ma polel 
nin lajay. 8Yupj nin lajay yupj jisas p'in, mpes Dios ma wüi'i yupj 
lajay mpes. 

9Nun ma lojí nujisas jin; t'üc! way Dios Cjües pü!ü nujisas mo!ó, mpes 
nun ma lojí nun jisas jin. Dios Cjües jos jin quelel lojí. Dios Cjües ma 
jisas mo'o já'asa, yupj Jesucristo juts'a'á tulucj. 10 Nun ne jupj juts'a'á. 
Jesucristo pü'ü nujisas mo'ó. Nun 'üsüs Dios lal, Dios la nutjiji, mpes 'ücj 
jatja nun jis qjues. Nup'üy nca'liñ p'in, malala la tjüjí mpes. 11 Taca'liqué 
na, nusin müjünsü, niswa mpatjaqué Dios Cjües mpes. Dios Cjües pü'ü 
nujisas mo!ó. Jesucristo tepe'e na, Dios jas tjijyünsa, tüpü'ü niswá. Nin 
p'iyá ca nsem nun jis lal, Dios Cjües nujisas mo'o pü'ü mpes. 

12Mpes más 'ücj nin lijicj Dios Cjües jos jin. 'Ücj ma lijicj cupj 
qjuisas jin. 13Ca nacj nun lovin quelel lojí nun nujisas jin la p'in. Mpes 
nca'liqué ca, nlawú ca 'awa püné nt'a. Nun ma nin lojí ca nacj. Nun 
ma quelel malala loji niswá nujisas jin. Dios Cjües nucopj p'ya!'sa, ma 
quelel malala loji. Mpes ca mpatjaqué Dios lal. 14 Gente lajay na Dios 
Cjües jos jin, t'üc! way Dios ts'uyupj yupj. 

15Yas nam locj jeyatsja nun. Lovin locj jeyatsja nun. Nin tulucj 
quinam. Quina ma locj jeyá. Dios Cjües la nutjiji nun Dios ts'uyupj 
nu tepyala. Mpes 'ücj velecj Dios lal: “Jipj cupj qjuis Papay”; nin polel 
velecj Dios Cjües nin liji mpes cupj qjuilal. 16Dios Cjües lovin qjuis 
wala vele t'üc' way Dios ts'uyupj cupj. 17 T'üc' way Dios ts'uyupj cupj. 
Dios 'üsüs liji jupj tstuyupj pjü way mpes. Nin p'iyá 'üsüs la mijis wa 
cupj mpes, cupj jupj tstuyupj mpes. Nin p'iyá ca 'üsüs la qjuis mijis, 
Jesucristo lal la tjajay jinwá. Dios la tjiji Jesucristo pajal püné tepyala; 
nin p'iyá más püné nsem cupj jupj mpes. 


Dios ca 'üsüs la mijis cupj mpes. 


18T'üc'! way p'a jawas Dios ca 'üsüs la mijis cupj mpes, jupj püné 
mpes. Po ma nola malala qjuesé palá quinam. Ma nola gente malala 
nyuca lajay quinam cupj qjuilal. Qjuisas Jesucristo, mpes ma nola. 
19Dios pjü la tjiji. Pjü animal la tjiji. Yo pjü la tjiji. 'Amá pjü la tjiji 
wa. Pjü po jisas leñ way ca 'üsüs la mijis Dios jupj ts'uyupj mpes. Ca 
pjü jus nlayecj yupj ne Dios ts'uyupj. 20Pjú la tjiji Dios. Malala jis 
tepyala pjü jilal. Nin tepyala yupj jisastsja mpes tulucj. Dios tjevele ca 
nin mpalas, mpes nin tepyala quinam. P'a jawas 'üsüs ca jis mpalas 
niswá. 21 Dios la tjiji pjü cya'liñ, pjú mojo. Malala se pala pjü jilal. P'a 
jawas ma nin mpalas ca. Dios ca !üsüs la mijis pjü way jupj ts'uyupj 


niswá, ma ca majam quinam. Ma malala jis mpalas niswá. 

22 Dios la tjiji pjü; selecj pjü jisas ma malala jis mpalas niswá. Pjú 
pajal vyaja javelepj Jinwá quinam, way tsjicj quelel mya!na jinwá. Püna 
mpes nintsja; newa nin. 23Nin wa cupj qjuilal. Dios qjuis tje'yaya jupj 
Cjües. Pü'ü qjuisas mo'ó. Ninana mwalá way Dios qjuesé 'aya. Vyaja 
velecj wa cupj; po qjuisas leñ way Dios mveles cupj jupj ts'uyupj. 
Qjuisas leñ way qjuisin müjünsüs, qjuisí manú qjuis la püt'üs jupj 
lal. 24T'üc' way p'a jawas ca mpatjaquecj Dios lal. Ma nin tepyala 
custjay, nin p'in selecj ca nin mpalas. Ma nin tepyala custjay, mpes 
li nucucj. Nin tepyala na, ma ca la nucucj. 2» Ma nin tepyala custjay, 
mpes li nucucj. Po qjuisas ca nin mpalas. Newa li nucucj; newa 'üsüs 
lijicj Dios jos jin. 

26 Nenéyawa ma polel 'üsüs lijicj Dios jos jin. Mpes Dios Cjües qjuis 
capj p'ya'sa. Dios lal velecj na, ma selecj tsjan cüvelem cupj. Mpes 
Dios Cjües vele Dios lal cupj mpes. Pajal 'üsüs vele Dios lal. Cupj ma 
polel velecj jupj vele jin. 27 Dios selé cupj qjuiyola jin. Jupj selé niná 
jupj Cjües nin jos mpes. Jupj Cjües nin vele jupj lal jupj ts'uyupj mpes. 
Jupj vele Dios jos jin jupj gente mpes. 28Pülücj quelel lajay Dios. Dios 
lis t'ya yupj. Jis capj tjep'ya'sa jis la pon jupj lal. Jupj jostsja ca nin 
nsem. Mop'in malala se palá yupj nenéyawa. Nin se palá na, selecj 
Dios pajal jis capj p'ya'sa; nin mpes 'üsüs se palá yupj, nina malala 
jis tepyala mpes. 29Dios lovin seletsja pjacj ca jisas nsem Jesucristo. 
Nosis cjuwatsja na, jupj nin tjevele yupj jupj Jatjam jinwá nsem. Mpes 
Jesucristo jüpülücpan jis tepyala yupj. Jesucristo Dios Jatjam mwalá 
way jupj, más püné way jupj, mop'in gente pülücj Dios ts'uyupj jis 
tepyala wa yupj. Nin jostsja Dios. 30Dios tjevele jupj Jatjam jinwá 
nsem yupj. Mpes Dios lis t'ya. Mpes yupj 'üsüs quinam jupj lal, nin 
la tjiji. Noypan yupj quinam, nin lis tjiji. 


Jesucristo mpes selecj Dios pajal quelel la qjuisiji. 


31 Niná mpes p'a wa polel velé napj. Dios qjuis capj p!ya'sa, mpes 
pjü ma malala polel lajay cupj qjuilal. 32Dios jas tjejyama jupj Jatjam 
nosis nt'a la mas cupj mpes. Ma tjevele po ma jutja. T'üc' way jas 
tjejlyama. Nin la tjiji mpes t'üc' way pjü way ca qjuis ma'ayas. 33Dios 
la qjuis t'ya. Dios p'iyá tjevele cupj 'üsüs quinam; nin mpes pjü ma 
polel jat' javelepj Dios lal cupj po'ó. 34Pjü ma polel javelepj Dios lal 
malala cupj. Jesucristo ma nin vele jupj. Jesucristo tepe'e malala 
nyuca la tjijicj mpes. Jupj jas tjijyünsa la püt'üs niswá. Jupj pajal 
püné, mpes jupj Popay Dios li'inyampe já'asa. Jupj vele Dios lal cupj 

mpes. 35 Jesucristo quelel la qjuisiji. Pjü ma polel lajay ne Jesucristo 
ma quelel la qjuisiji. Lovin ca quelel la qjuis mijis. Ca nacj malala ca 
qjuis mpalas. Ca nacj pasal ca mvajas cupj qjuilal, ca pasal qjuiyola 
nsem. Ca nacj gente ca malala la qjuis mijicj, Jesucristo qjuisas mpes. 
Ca nacj pasal vecj nca'lequecj. Ca nacj pülül pjaní p'in nsem, pülücj 
cjuwá. Ca nacj p'a ca quelel qjuis mü'ü'nas cupj. Ca nacj yupj ca nin 
la mijicj, nca'lequecj. Mop'in Jesucristo ca quelel la qjuis mijis lovin. 
36Dios Popel vele: 
“Jipj mpes, pjü jyawca la p'a wa quelel qjuesé ja'ünan cupj. 
Malala la qjuesejay. 
Gente oveja* sa 'ünan jinwá quelel lajay 
cupj qjuilal. Jisas nca'lequecj", 
Dios Popel nin vele. 37T'üc' way pasal malala qjuesé palá; mop'in 
pajal 'üsüs qjuesé palá Jesucristo mpes. Más 'üsüs se coñcocj jupj 
quinam, malala tepyala mpes. Po qjuisas Jesucristo, jupj qjuis capj 
p'ya'sa mpes. Pasal quelel la qjuisiji. 

38-39 Jesucristo cupj qjuis Jepa Püné. Jupj mpes selecj Dios quelel 
la qjuisiji. Cya'lequecj na nin p'iyá. Pyatjaquecj na nin p'iyá. Malala 
qjuis tepyala na nin p'iyá. P'a jawas ca nin p'iyá nsem. Newa Dios 
ca quelel la qjuis mijis. Angelpan* ma polel lajay ne Dios ma quelel 
la qjuisiji. La p'a wa jay la p'a'á nt'a, nin p'iyá. Jepapan yupj, 'ücj jis 
la jütütj la p'a; newa nin. Jepa malalapan ma polel lajay ne Dios ma 
quelel la qjuisiji. Jay la p'a'á po'o patja nin p'iyá, 'amá 'alá patja nin 
p'iyá; ma polel lajay ne Dios ma quelel la qjuisiji. Pjà way Dios la tjiji 
popé, cjuwá tsjan ca nin la cüjay ne Dios ma quelel la qjuisiji. Dios 
lovin ca quelel la qjuis mijis. 


Dios jostsja judiopan mponecj jupj lal. 


1Napj se coii Jesucristo, mpes ca nun jis wala mvelé tsjan t'üc' 

way. Ma ca la ntsawil napj. Napj selé t'üc! way ca nun jis wala 
mvelé. Dios Cjües najas mo'o pü'ü, jupj nawala vele t'iic! way velé 
napj. 2Nun jis wala velé napj pajal 'aplijila. Napj pasal nola lovin 
la p'a wa judiopan* mpes. Napj yupj sin popa. 3Napj 'üsüs Dios lal; 
Jesucristo juts'a'á napj. Mop'in la p'a wa judiopan malala Dios lal; 
Jesucristo juts'a'á tulucj yupj. Napj quelel jis capj p'yacj. Más 'ücj napj 
lal Dios ncapj ntülüs, Dios ma jis capj ntülüs yupj. Más 'ücj napj lal 
napj Jesucristo juts'a'á tulucj, yupj Jesucristo juts'a'á nsem. Ma polel 
nin lejay napj yupj mpes. ^Judiopan yupj. Püna yupj Dios ts'uyuptsja, 

Dios lis tjiji. Yupj nt'a tjac' na, pasal tjejyawca jupj mpes, tjunuc yupj. 
Jis wala tjevele tsjan la mijis gente jis lal. Wola tjevele Moisés* lal 
tsjan jostsja gente la mijicj. Jas tjejyama Moisés nin la veles yupj jis 
lal. Jis wala tjevele tsjan la mijicj Dios wo* nt'a. Jis wala tjevele p'a 
jawas Yom pjaní ncuwim jis capj la p'acj. »Püna judío noypan tapatja. 
Judiopan quina patja yupj sin popa p'iyá püs naya patja. Cristo yupj 
sin pópatsja wa püs naya tüpü'ü. Yom tepyala jupj. Más 'ücj pjü gente 
lovin 'üsüs javelepj Dios po'ó. Jupj jyü'ta jun ta'á. Amén. 

6T'üc' way Dios tjevele tsjan la mijis judiopan* mpes. Dios ma la 
p'in. 7 Abraham* ts'uyupj popa p'iyá püs naya tapatja pülücj waytsja 
yupj. Mop'in yupj nepenowá Abraham jinwá tulucj. Dios sa coii tulucj 
yupj. Nin mpes Dios tjevele Abraham lal: *Napj le t'a jetjam Isaac 
ts'uyupj sin popa p'in; yupj jipj ts'uyupj sin popa nsem napj lal". 8Mpes 
qjuisin 'yüsa Abraham ts'uyupj sin popa pülücj Dios ts'uyupj tulucj. 
Abraham popa pjaní tepyala Dios tjevele mpes p'in. Niná Abraham 
popa Dios lal. Jupj ts'uyupj sin popa Abraham sin popa Dios lal, mpes 
'üsüs se pala yupj. 2Niná Dios tjevele Abraham lal. Tjevele: “Año pjaní 
tepyala na, ca ncuwis. Jipj jets'om, Sara, ma'nus ca yom tsjicj”, Dios 
nin tjevele Abraham lal. 

10 Abraham” jatjam Isaac lotsja. Jupj püna tüpü'ü, cupj jupj popa 
p'iyá püs naya pyatjaquecj. Abraham jatjam pjaní la t'ya Dios. Jupj ne 
Isaac. Isaac jats'om Rebeca lotsja. Tsjictjacj mat'e tjemya'na. 11-12Dios 
pjaní p'in la t'ya. Jupj jostsja jin, nin la t'ya. Tjevele Rebeca lal: “Jetjam 
mwalá tsji' la mijis jetjam pjyapja mpes”. Dios jostsja ca nin mpalas 
jupj jostsja jin, mpes nin tjevele jupj lal. Dios nin tjevele sejamay way 
tsjictjacj já'asatsja na p'in. Tsjictjacj malala la tjajay tulucj, 'üsüs la 
tjajay tulucj custjay. Dios pjaní la t'ya, tsjicj nina la tjiji mpes tulucj. 
Pjaní la t'ya jupj jostsja mpes p'in. 13Dios Popel vele: “Napj quelel la 
tjajay Jacob. Esaú po ma najastsja." 

14 Nepénowa ca mvelecj ca nacj: “Dios pjaní la t'ya jupj jostsja 
mpes p'in; la p'a ma la t'ya. Malala la tjiji Dios." Nin javelepj malala. 
15Dios tjevele Moisés* lal: *Nepénowa napj ca quelel jis capj mp'acj. 
Mpes napj ca jis capj mp'acj yupj. Nepénowa jilal napj 'üsüs quelel 
lejay. Mpes ca 'üsüs la mejay yupj jilal”, Dios nin tjevele Moisés lal. 
16Mpes gjuisin !yüsa Dios lis t'ya gente yupj jisas mpes tulucj. Lis 
t'ya yupj lajay mpes tulucj. Lis t'ya jupj p'iyá quelel jis capj mp'a'sas 
mpes. 17 Dios Popel vele Dios tjevelá egiptopan* jis jepa lal. Tjevele: 

“Gente ca jus nlayecj pajal püné way napj. Niná jus nlayecj ca, napj 
ca la mya jay mpes. Jun ta!á gente ca sin mü!üsüs napj nin po!ó. Nin 
ca sin mü!üsüs napj ca la mya jay mpes. Nin mpes nin la tjejay jipj 
jepa tepyala”, Dios nin tjevele jupj lal. 18Mpes qjuisin 'yüsa Dios 
quelel jis capj p'ya'sa nepenowá. Yupj jis capj p'ya'sa. La p'a gente 
nin quelel lajay yupj jisas jin la p'in, egiptopan jis jepa jinwá. Mpes 
Dios ma quelel jis capj p'ya'sa. Lovin nin lajay yupj jisas jin. Ma lajay 
Dios jos jin. 
19Ca nacj nun popa pjaní napj lal mveles: “Dios ma jis capj p'ya'sa 
nepenowá. Mpes malala Dios nin vele malala la tjajay yupj. Yupj nin 
lajay jupj jostsja mpes p'in. P'a casá ma polel lajay.” 20P!a casá nola 
napj. Napj ca mvelé jupj lal tsjicj way jupj, malala Dios lal tjevele niná. 
na, 'amá ma jyü'ta yom lal. Ma vele 'onin ne nin la ntjejay. 21 Tsjo'oy 
ts'yawa jupj jos jin liji 'amá lal. 'Amá pjaní way popa tsjo'oy nepénowa 
ts'yawa. Nepénowa c'a tulucj liji. 'Ücj 'ots'ots! way la jon. Malala jupj, 
pjaní p'in jaylacj. Nepénowa c'a way liji, 'üsüs yustapj, pülücj jaylacj. 
22Nin p'iyá Dios lal. Jupj pjü gente la tjiji. 'Ücj liji jupj jos jin yupj 
jis lal. Yupj nepenowá malala lajay lovin. Püna Dios tjevele ca pjü 
malala jis mpalas yupj. Dios quelel jis capj tyüla malala lajay, ne nin 
ca la mijis. Nin mpes ca gente nucucj jupj po ma jos yupj malala lajay, 
ca nucucj wa pajal püné way jupj. Mop'in nin, ma nin liji custjay. Jupj 
li nucú, jupj quelel 'üsüs liji mpes. 23Gente p'a wa quelel lajay Dios 
jos jin. Dios jis capj p'ya'sa. Jos jus nlay pajal 'üsüs way jupj, püné 
way wa. Püna nosis cjuwatsja na, jupj tjevele 'üsüs ca la mijis yupj 
mpes. 24Nin mpes Dios qjuis capj p'ya'sa. La qjuis t'ya. Cupj nepénowa 
judiopan*. Nepénowa judiopan tulucj. 25Oseas tepyaca Dios tjevele 
jin. Niná Dios Popel. Tepyaca: 
“ Nepénowa játjatsja, 
yupj napj nats'a'á tuluctsja. 
Quina napj ca mvelé yupj napj nats'a'á. 
Nepénowa játjatsja, 
ma quelel lis tjejay napj. 
Quina napj ca mvelé napj quelel la sejay.' 
26 Yupj tjatja nt'a, jupj jis wala tjevele: 
“Nun napj negente tulucj". 
Ne'aj p'iyá, ca mveles nun Dios jatjampan. 
Jupj ne pü'ü lovin." 

Oseas nin tepyaca. 
27 |saías tepyaca judiopan* sin po'ó. Tepyaca: 
"Israel püna tüpü'ü. 
Judiopan jupj ts'uyupj popa p'iyá püs naya tapatja. 
Pasal pülücj yupj. Sus pe tsjictjacj pasal pülücj 'üsü la nt'a. 
Nin p'iyá judiopan pasal pülücj lyawui. 
Mop'in nepénowa p'in Dios ca jis capj mp'a'sas. 
28 Qjuis Jepa Dios tjevele jupj ca jis capj ntülüs nosis casá patjá. 
Mpes t'üc' way ca nin la mijis jupj tjevele jinwá. Pasal leh way 
ca nin la mijis." 
Isaías nin tepyaca. 
29Isaías p'a wa tepyaca wa. Nin ca mpalas jupj tepyacá. Tepyaca: 
“Pjü tecya'liñ Sodoma po'ó, Gomorra po'ó 'ots'ipj. Mpes yupj 
sin popa p'iyá leti quinam. 
Newa pasal 'üsüs Dios. Mpes ma ca nin mpalas judiopan* jilal. 
Yupj jis ts'uyupj popa p'iyá püs naya mpatjam wa, 
Dios nin la mijis ca nin mpalas. 
Dios más püné pjü jilal. 
Jupj angelpan* si jütüta." 
Isaías nin tepyaca. 


T'üc' way judiopan ma topon Jesucristo mpes pyatjaquecj. 


30Napj ca mpac tsjan najas nun nusin 'yüsa mpes. Judiopan* tulucj 

ma yólatsja ncu 'üsüstsja yupj Dios lal. Quina yupj 'üsüs Dios lal, nin 
jis tepyala Dios lis tjiji. Yupj topon jupj tjevele jin, mpes nin la tjiji 
jupj. 31Judiopan la tjajay Moisés* tjevele p'in. Yólatsja 'üsüs nsem 
yupj Dios lal nin la tjajaytsja mpes. Newa ma polel lajaytsja pjü way 
Moisés tjevelá. 32Napj ca nun jis wala mvelé 'onin ne nin tepyala, yupj 
ma 'üsüs jis tepyala Dios lal. Yupj ma topon yupj 'üsüs nsem Dios lal, 
Dios lal japon na. Yupj topon yupj 'üsüs nsem Dios lal nin la tjajay 
na Moisés tjevele jin. Mop'in ma nin jis tepyala yupj. Pe mpes tepejoñ 
jinwá jis tepyala. Ma ne'as tjil Dios nt'a. Jesucristo niná pwen jinwá. 
33pios Popel vele: 

“Tjapja'aqué nun. 

Napj la t'ya yom pjaní pajal 'üsüs. 

Pe 'üsüs jinwá jupj, 'ücj jas la jünsüs wosis. 

Sión* nt'a jas müjünsüs nawá, napj nts'uyupj patja nt'a. 

Nepénowa pejoii nina pe po'ó, 

yupj ma japon mpes. 
Pe niná si tülüna liji. 
Nin tulucj jupj lal japon jis lal. 
Dios lovin ma ca mveles yupj malala.” 
10 1Natjampan, po najas judiopan* 'ücj ca mpatjam Dios lal. Po 
le mon Dios lal ca nin nsem. 2Napj selé yupj po quelel lajay 
Dios jos jin. Mop'in nin ma 'üsüs sin tji'yüsa tsjan jos Dios. 3Ma sin 
tyüsa gente 'üsüs Dios lal se palá, Dios liji mpes p'in. Yupj yola 'üsüs 
nsem yupj Dios lal yupj p'iyá lajay mpes. Ma lajay Dios jos jin, mpes 
newa malala yupj Dios lal. ^Yupj jisas yupj 'üsüs nsem Dios lal. Nin 
jisas yupj lajay na Moisés* tepyacá. Mop'in ma nin se palá Moisés 
tepyaca jin lajay mpes; ma polel lajay pjü way jupj tepyaca jin. Quina 
yupj 'üsüs polel nsem Dios lal nin japon na Dios tjevelá Jesucristo po'ó. 
5Moisés* tepyaca tsjan niná Dios jostsja gente la mijicj. Tepyaca 
gente 'üsüs se palá Dios lal nin lajay na jupj tjijyü'tá. Tepyaca: ^Niná 
lajay na, 'ücj ca mpatjam Dios lal". 6Dios vele p'a mpes ca gente 'üsüs 
se palá jupj lal; yupj japon mpes ca nin nsem. Jupj vele: “Ma tjowelé 
nunwá Dios pü'ü nt'a nlawú Cristo ncunú nosis nt'a. Ma polel la miijí 
ne nin. 7Ma tjowelé nunwá nun nlawú tecya'liii nt'a la mpalá Cristo.” 
8Jupj vele: *Nun nasa nusin tji'yüsa napj tjevelé. Nun welé napj tjevelé. 
Nun nujola niná.” La p'a jilal nin velecj Dios tjevele jin. Jupj tjevele 
gente japon na Cristo lal, 'üsüs nsem yupj jupj lal. ?Dios jos nun welé 
Jesucristo Jepa Püné. Jupj jos nun poné jupj jas tjijyünsa Jesucristo, 
nyucunú tepyala jupj niswá. Nin lojí na, ca mpatjaqué Dios lal. 10 Nun 
poné na, Dios la nusiji 'üsüs nsem nun jupj lal. La p'a jilal welé na 
nin poné, ca mpatjaqué nun Dios lal. Nin mpes ca nin nsem. 11 Dios 
Popel nin vele: “Nepénowa jupj lal japon. Dios lovin ma ca mveles 
yupj malala”. 12Yupj nepénowa ca judiopan* nsem. Nepénowa ca 
judiopan tulucj nsem. Qjuis Jepa Jesucristo Jepa jupj pjü way yupj 
mpes. Nin p'iyá yupj jupj lal. Judiopan jilal pasal 'üsüs la siji, nin la 
mon na. Nin p'iyá liji judiopan tulucj jilal. 13Dios Popel vele: “Yupj 
la mon Dios lal jupj ca perdonar lis mijis qjuis Jepa Püné 'üsüs la tjiji 
mpes, t'üc' way Dios ca perdonar lis mijis. Lovin ca mpatjam jupj lal. 
Pjü nin lajay, pjü ca mpatjam jupj lal”, Dios Popel nin vele. Nin liji 
judiopan jilal, judiopan tulucj jilal 'ots'ipj. 
14'Ücj polel la mon, nin topon na Dios tjevele qjuis Jepa Jesucristo po'ó. 
'Ucj polel japon, sin tji'yüsa na jupj tjevele mpes. 'Ücj polel sin 'yüsa, la p'a 
nina jis walap'a'a javelepj na. 15'Ucj yupj jis walap'a'a javelepj, la p'a sin 

tjajam na. Dios Popel vele: “Gente javelepj tsjan niná Dios pajal 'üsüs la tjiji 
gente mpes. Yupj jiquil na nin la veles, jis tsjam 'üsüs yustapj jinwá cupj qjuis 
lal yupj tjiquil mpes.” Dios Popel nin vele. 16Pasal pülücj ma jisastsja yupj 
tjowelepj. Isaías nin tepyaca. Isaías profétatsja* jupj. Ninana jupj tjevele Dios 
lal: “Yupj ma topon cupj tjevelecj jipj mpes”, nin tepyaca. 17Mpes qjuisin 'yüsa, 
mwalá way gente sin !yüsa Dios tjevelá qjuis Jepa Jesucristo po'ó. Sin tji'yüsa 
na nin japon. Sin !yüsa Dios tjevelá, p'a jis wala javelepj na Jesucristo po'ó. 
18Ca nacj nepénowa javelepj judiopan* ma tjepjyacañ Dios tjevelá 
qjuis Jepa Jesucristo po'ó. T'üc' tjepjyacaü yupj. Dios Popel vele: 
“Gente jun ta'á patja, nin tjepjyacaiü yupj tjowelepj. 
Niná tjowelepj jun ta'á.” 
Dios Popel nin vele. 
19Ca nacj nepénowa javelepj judiopan* ma sin tji'yüsa yupj tjepjyacaü 
mpes. Sin tji'yüsa yupj. Moisés* tjevele Dios tjevele jin. Dios tjevele: 
“Nun ca majamaqué judiopan tulucj jilal, 
napj ca la numejay. 
Nun ca ts'i mi'iná yupj jilal, 
napj ca la numejay. 
Yupj ma ca jus nlayecj napj nin po'ó, 
mop'in napj ca 'üsüs lis mejay, 
ne ts'i mi'iná nun.” 
Dios nin tjevele. 20Isaías tjevele wa Dios tjevele jin. Ma lecj tjeyá 
tjevele niná Dios mpes. Dios tjevele: 
“Gente nepénowa ma la na paltsja; 
mop'in la nyüjüsüñ napj lal. 
Ma la tjomon napj ncuwis yupj nt'a; 
mop'in napj lay ntepalá yupj jilal.” 
Dios nin tjevele. 21 Dios tjevele wa judiopan sin po'ó. Tjevele: 
“Lovin jis walap'a'a la tjemyay napj, 
jis la cuwis yupj. 
Yupj 'üsüs nsem napj lal nin quelel la sejaytsja napj. 
Newa yupj ma quelel lajay napj najas jin. 
Lovin ma pjyacai napj velé." 
Dios nin tjevele judiopan sin po'ó. 


Dios 'üsüs liji wa judiopan mpes. 


1 1 1Mpes nepénowa javelepj ca nacj Dios ma jos jupj gente. (Jupj 
gente judiopan* yupj.) Yupj javelepj t'üc' tulucj. Napj selé jupj 

jos napj. Judío napj. Abraham* ts'uyupj popa p'iyá püs naya pü'üs 
wa napj. Benjamín tstuyupj popa p'iyá püs naya pü'üs napj. 2Dios 
jos jupj gente custjay. Pina lis t'ya nosis cjuwatsja na. Newa nin jos 
yupj custjay. Nun solejé Dios Popel vele Elías* po'ó. Elías tjevele Dios 
lal judiopan sin po'ó. Tjevele yupj lajaytsja 'üsüs tulucj. 3Tjevele: 
“Judiopan tjü'ünan jipj profetapan*. Jipj lal tja'ayapj nt'a, pe pala ts'i, 
jis tecyawaja la tjajay. Quina napj p'in najas jipj. Quelel na 'ünan wa 
napj quinam", Elías nin tjevele Dios lal. 4Nun nujola pyala Dios wola 
tjevele Elías lal. Tjevele: “Siete mil po jisas napj custjay. Jis tijejyamá 
napj ne yupj jisas napj custjay. Lovin ma jis tic! jin tjijyünsünün yupj 
Baal nt'a, Baal Dios tulucj jupj”, Dios nin tjevele Elías lal. 
5Newa nin quinam. Dios lis t'ya wa judiopan* nepénowa. Lis t'ya 
jupj nin jostsja mpes. 6T'üc' way Dios lis t'ya jupj nin jos mpes p'in. 
Lis t'ya yupj 'üsüs lajay mpes tulucj. Nepénowa javelepj jupj lis t'ya 
yupj la tjajay mpes. Nin tulucj. Nin javelepj na, javelepj Dios jupj sin 
jos mpes tulucj lis t'ya yupj. 
7Mpes gjuisin 'yüsa judiopan* po jisastsja yupj 'üsüs nsem Dios 
lal, pajal yólatsja yupj niná jisastsja mpes. Mop'in ma nin jis tepyala. 
Yupj sin popa nepénowa p'in Dios lis t'ya, ne 'üsüs jis tepyala yupj 
Dios lal. Jupj la tjiji la p'a witjacj ma polel sin tji'yüsa t'üc' way. 8Dios 
Popel vele: 
“Dios la tjiji yupj lovin jinañ jinwá. 
Mpes ma sin !yüsa tsjan niná yupj januc, 
ma polel sin 'yüsa yupj pjyacan. 
Newa nin custjay." 
Dios Popel nin vele. 
9David* tjevele wa yupj sin po'ó. Tjevele: 
“Yupj la pülücj fiesta lajay Dios mpes. 
Yola Dios 'ücj jos yupj mpes. 
Yola mpes ca ma sin mü'üsüs t'üc! way. 
Najas yupj jis fiesta walan 'alama jinwá nsem yupj jis lal. 
Najas ca malala jis mpalas yupj, yupj lajay mpes. Nin ca jis 
mpalas yupj malala la tjajay mpes. 
10 Najas yupj ma ca polel sin mü'üsüs t'üc! way. 
Lovin ca la mijicj Moisés* tjijyü'tá la p'in. 
Costa way niná. 
Mpes lovin pasal t'ü ntjamacj jinwá ca nsem." 
Dios nin tjevele. 

Dios la siji judío tulucj 'üsüs se palá wa jupj lal. 


11Nepénowa nin javelepj ca nacj, judiopan* ma jisastsja Jesucristo, 
mpes Dios lovin ma ca jos nsem judiopan pjü. Niná t'üc! tulucj. 


Dios ca la mijis más !üsüs mpalas judiopan tulucj jilal. Nin ca la mijis 
judiopan pjü way 'üsüs se palá na Dios lal. 

13Quina quelel pyac judiopan* tulucj mpes la p'in. Apóstol* napj 
nun mpes. Dios nin tjejyama la veles nun jilal jupj mpes. Niná Dios jos 
napj lejay, po 'üsüs nina. Nin velé judiopan jilal. 14 Judío napj. Najas 
judiopan jyamanai nin januc na Dios 'üsüs la nusiji. Mpes ca jisas 
nsem wa Jesucristo ca nacj, ne yupj 'ücj ca mpatjam wa Dios lal, Dios 
ca nin lis mijis. 15T'üc' way judiopan ma topon Dios jostsja jin. Mpes 
Dios ma jostsja yupj. Jupj jostsja judiopan tulucj. Yupj jupj jomicapan 
jis tepyala. P'a jawas ca jos nsem judiopan niswá. Yupj tecya'liñ jinwá 
quinam. P'a jawas janucun jinwá ca nsem, Dios ca lis mijis. 

16 Judiopan* pan pim jinwá yupj. Pan pim popé tsjicj way ja'ayapj 
Dios mpes, mpes pan püm jas tüpwes Dios juts'a'á. Nin p'iyá yo lal. 
Ts'üil Dios juts'a'á, mpes pjwel jas tüpwes Dios juts'a'á. 17Yo olivo* 
mpes ca mvelé. Judiopan jupj pjwel witjacj jinwá. Jupj pjwel witjacj 
pülücj nasa t'yüjü. Dios ma "isis liji judiopan nenem jilal quinam. 
Yo olivo qjuisiyas mo'o toiica, jupj pjwel witjacj t'yüjü, teque'e, sey 
tyo'na olivo 'üsüs nt'a, tji'yü'sa. Mpes 'üsüs se palá niná pjwel witjacj, 
yupj olivo 'üsüs popa jis tepyala mpes quinam. Nun judío tulucj. Nun 
qjui pjwel jinwá. 'Úsiis nu pyala quinam. Dios tjevele jupj ca 'üsüs la 
mijis judiopan jilal, nin p'iyá ca la mijis nun jilal. 18 Nin mpes najas 
ma nujola nsem nun más 'üsüs judiopan jilal. Nun nin welé nun más 
'üsüs yupj jilal ca nacj. Malala nin. Nujola tapalas, pjwel witjacj p'in 
jinwá nun. Judiopan ts'üil jinwá yupj. Pjwel witjacj si t'ünü ts'üil 
mpes. Ts'üil pjwel witjacj mpes t'yüna tulucj. 

19Ca nacj nun mvelé ca: *Yo 'üsüs jupj pjwel witjacj Dios tji'yula. 
Judiopan* pülücj niní pjwel witjacj jinwá. Malálatsja yupj. P'a pjwel 
witjacj Dios teque'e, sey tyo'na la tjiji. Ni pjwel witjacj jinwá cupj. 
Cupj más 'üsüs yupj jilal", ca nacj nin mvelé ca nun. Malala nin welé. 

20T'üc' way Dios yo 'üsüs jupj pjwel witjacj tjityula. Judiopan pülücj 
niní pjwel witjacj Jinwá. Yupj ma topon jupj tjevele jin, mpes Dios 
ma 'üsüs la siji quinam. Pjwel witjacj la p'a sey tyo'na la tjiji. Ni 
pjwel witjacj jinwá nun. Dios 'üsüs la nusiji nun poné mpes la p'in, 
jupj tjevele po'ó poné. Mop'in ma nujola nsem nun p'iyá noypan. i'In 
tjajama nun! 21 T'üc! way yo 'üsüs pjwel witjacj t'yüjü Dios. Judiopan 
niní pjwel witjacj jinwá. Dios ma 'üsüs la siji quinam. Pjwel witjacj 
la p'a sey tyo'na la tjiji Dios. Ni pjwel witjacj 'ücj polel t'yüjü wa nin 
jos na. Ni pjwel witjacj jinwá nun. Dios lal ma poné na, ma ca 'üsüs 
la numijis. 

22Najas nusin 'yúsa Dios 'üsüs liji gente mpes. Mop'in nin, po 
jis capj tyüla nepenowá. Nepénowa ma quelel japon quinam Dios 
lal. Dios jis capj tyüla yupj. Ma nin liji nun jilal; 'üsüs la nusiji, jupj 
tjevele jin poné mpes. Ca nacj p'a jawas ma ca mponé nsem Dios lal. 
Mpes ma 'üsüs la numijis niswá. Nun yo pjwel t'yüjü witjacj jinwá 
nsem. 23Judiopan* pjwel witjacj t'yüjü jinwá. Dios polel sey tyo'na 
la siji, mpes 'üsüs jis mpalas niswá. Judiopan niswa japon na, Dios 
'üsüs lis mijis niswá. 

24Yo olivo* qjuisiyas toñica, jupj pjwel witjacj Dios t'yüjü. Sey 
tyo'na la tjiji olivo 'üsüs lal. Costa way ni pjwel witjacj 'üsüs nsem; 
mop'in Dios polel liji ca nin nsem. Nun ni pjwel witjacj jinwá. Olivo 
'üsüs jupj pjwel witjacj Dios t'yüjü. Dios polel sey tyo'na liji niswá, 
ne 'üsüs nsem yupj niswá. Ni pjwel witjacj olivo 'üsüs juts'a'á p'iyá, 
mpes costa tulucj. Judiopan* ni pjwel witjacj jinwá. 


T'üc' way p'a jawas judiopan 'üsüs nsem 
Dios lal, nin la mijis jupj. 


P'a jawas t'üc' ca sin mü'üsüs. Quina judiopan tulucj pülücj ca jisas 
nsem Dios. Yupj pjü topon na Dios lal, judiopan t'üc' way ca polel 
sin mü'üsüs niswá; Dios ca la mijis ca nin nsem. Yas nam pjü ma 
salejeptsja tsjan la mijis Dios judiopan jilal, judiopan tulucj jilal 'ots'ipj. 
Najas nun jus nlayé jupj nin la siji yupj jilal. Najas jus nlayé, mpes ma 
mvelé ca nun más 'üsüs judiopan jilal. 26Judiopan ca mpatjam Dios 
lal, jupj ca lis mijis ca nin nsem. Dios Popel vele: 

“Yom pjaní ncuwim joc! mpe, joc! Sión* ló. Judiopan 'üsüs 

nsem Dios lal, nin lis mijis. 
Ma ca quelel malala la mijicj niswá, 

nin la mijis jupj. 

27 Jupj mpes, ma ca nola nsem 

malala nyuca la tjajay. 
Püna napj tjevelé nin ca la mejay.” 
Dios Popel nin tjevele. 

28 Judiopan* ma topon Dios tjevele jin Jesucristo po!ó. Mpes yupj ma 'üsüs 
Dios lal. Nin mpes 'üsüs nu tepyala. Newa nin, Dios quelel la siji judiopan; püna 
lis t'ya yupj. Püna tjevele judiopan mwalá jilal nin la mijis judiopan mpes. 29Dios 
lis ttya judiopan, jis tje'yaya wa yupj jilal. Lovin ma ca mveles malala nin lis t'ya. 
30Yas nam nun ma la tjüjí Dios jostsja jin. Mop'in nin, Dios nucopj tjep'ya!sa; jupj 
la nutjiji nun 'üsüs quinam jupj lal. Judiopan ma la tjajay jupj jostsja jin, mpes 
Dios 'üsüs la nutjiji. 31 Quina judiopan ma lajay Dios jos jin. Mop'in Dios ca jis 
capj mp'a'sas wa yupj, jupj nucopj tjep'ya'sa mpes. 32T'üc' way pjü judiopan, 
pjü judiopan tulucj 'ots'ipj, ma la tjajay Dios jos jin. Pjü way 'üsüs tulucj Dios lal. 
Dios sin 'yüsa liji pju way yupj ma lajay jupj jos jin. Jupj quelel jis capj p'ya'sa pjü 
way, mpes nin liji jupj. Nin jisas na nin liji. Dios la siji yupj 'üsüs se pala jupj lal. 

Más 'ücj 'üsüs velecj Dios po'ó. 
33 Dios pajal 'üsüs way liji gente jis lal. 
Jupj lovin selé 'onin 'üsüs way liji yupj jis lal. 
Pjü selé jupj. La p'a ma sin 'yüsa tsjan mpes nin liji lijá. 
Dios vele nin la mijis, pjü ma sin 'yüsa tsjan mpes nin la mijis. 
34 Dios Popel vele: ^Pjü way ma sin 'yüsa tsjan jola qjuis Jepa Dios. 
Pjü ma salejepj Dios selé jin. 
Ma polel javelepj tsjan más 'ücj la mijis jupj. 
35 Pjü gente ma polel ja'ayapj Dios lal. 
Pjü jupj juts'a'á. 
Dios ma level liji pjü jilal." Dios Popel nin vele. 

36 Dios pjü la tjiji. 

Jupj liji wa pjü 'ücj patja. 

Pjü way jupj mpes la tjiji. 
Pjü ca jus nlayecj püné way jupj. 

Najas pjü way 'üsüs javelepj Dios po'ó lovin. 
Najas ca nin nsem. 


Pablo pyaca tsjan jos Dios ca cupj la mijicj. 


1 2 1Qjuisin 'yüsa Dios 'üsüs la tjiji cupj mpes. Dios nucopj 
tjep'ya'sa; nun 'üsüs jupj lal quinam la nutjiji jupj. Mpes po 

najas nun 'oyá nun p'iyá Dios lal. Yom animal 'yaya na Dios lal, pjü 
'yaya, Dios juts'a'á nsem. Nin p'iyá, najas nun 'oyá nun p'iyá Dios lal. 
Pjü loji, Dios mpes la müjí. Jupj jos jin la müjí p'in. Nin loji na, t'üc' 
way nujola püné way jupj. T'üc' way quelel loji jupj. 2Ma la müjí Dios 
ma jisas lajay jinwá. Lovin nujola t'as Dios jos jin, mpes ma ca quelel 
la müjí yupj jisas jinwá. Mpes ca polel sin mü'üsüs Dios jos jin. Jupj 
jos pasal 'üsüs way. Lojí na jupj jos jin, 'ücj jos jupj. Más 'ücj lojí jupj 
jos jin. 

3Dios pasal 'üsüs way la tjiji napj mpes. Nin tjejyama la veles nun 
jilal. Mpes nun jilal velé jupj jos ma nujola nsem nun p'iyá noypan. 
Dios qjuis tje'yaya cupj qjuilal ne 'ücj polel lijicj jupj jos jin. Niná 
mpes p'in po nujola t'as. Dios jos nin nujola. 4Pjü way cupj jüp'üy 
pjaní jinwá. Mop'in mos jana, tsjom jana wa, pülücj jana jüp'üy 
po'ó. Mos ma liji tsjom jinwá. Tsjom ma liji mos jinwá. Jun ma liji 
pjots' jinwá. Ma nin p'iyá lajay yupj. 5Nin p'iyá, cupj pülücj. Mop'in 
la mulá tsji' lijicj Jesucristo mpes. Cupj pjü way Jesucristo juts'a'á, 
mpes cjay pjaní jinwá cupj. Mop'in p'a casá lijicj. 6 Cupj polel tsji' lijicj 
Dios mpes, jupj Cjües qjuis tje'yaya mpes. Ma nin p'iyá polel lijicj 
pjü; Dios qjuis tje'yaya pjü p'a casá 'ücj lajay, jupj quelel la qjuisiji 
mpes. Jupj qjuis tje'yaya 'ücj lijicj, más 'ücj nin lijicj. Nepénowa 'ücj 
polel javelepj Dios mpes, jupj jis tje'yaya mpes. Más 'ücj yupj niná 
javelepj. Nepénowa japon Dios jos pülücj javelepj. La p'a japon Dios 
jos tsjicj way p'in javelepj. Más 'ücj yupj javelepj yupj yola jin. 7 Dios 
jis tje'yaya nepénowa 'ücj polel jis capj jap'acj la p'a. Mpes más 'ücj 
jis capj jap'acj la p'a. Dios jis tje'yaya nepénowa 'ücj polel sin 'yüsa 
lajay. Mpes más 'ücj sin 'yüsa lajay. 8Dios jis tje'yaya nepénowa 'ücj 
javelepj la p'a jilal más 'ücj ca yupj la mijicj Dios jos jin. Mpes más 
'ücj lovin nin javelepj. Dios jis tje'yaya nepénowa 'ücj polel ja'ayapj la 
p'a jilal nin jisas na. Mpes 'üsüs way pülücj ja'ayapj. Dios jis tje'yaya 
nepénowa 'ücj jajütütj Dios ts'uyupj. Mpes más 'ücj 'üsüs jajamapj 
Dios ts'uyupj. Nepénowa 'aplijila se palá, malala se palá na la p'a. 
Dios jis tje'yaya mpes, yupj 'üsüs polel jis capj jap'acj. Más 'ücj wi'iü 
jis capj jap'acj na. 

9 Más 'ücj nun pjü quelel la sojí la p'a. Mpes ca 'üsüs la müjí la p'a 
jilal. Po ma ca nujola nsem malala mpes. Lovin ca nujisas nsem tsjan 
'üsüs way. 10Dios ts'uyupj nun jis pülücpan jinwá, mpes lovin pajal 
quelel lis müjí yupj. Pasal 'üsüs way mvelé la p'a po'ó. Ma 'üsüs mvelé 
nun p'iyá po'ó. 11 Ma nu mpjasas nun. Yümücj tsji' la tjüjí qjuis Jepa 

Jesucristo mpes. Lovin nin la müjí jupj jos jin. 12Solejé 'üsüs ca nu 
mpalas, Dios ca nin la mijis nun mpes. Mpes lovin 'ücj nujisas t'as 
mpatjaqué nun. Pajal malala nu pyala na, newa 'üsüs la müjí Dios jos 
jin. Lovin tjowelé Dios lal. 13Dios ts'uyupj jisas na, jis ma'ayá. Dios 
ts'uyupj campa jiquil na, jis ma'ayá jis la las yupj, jis ma'ayá wa jinah 
nun jis wa nt'a. 

14Gente malala nyuca la nusejay na, la tjomoná Dios lal jupj ca 
'üsüs la mijis yupj jilal. Ma tjowelé malala la mijis yupj jilal. 15La 
p'a 'ücj jisas na, 'ücj nujisas wa t'as nun yupj 'ücj jisas mpes. La p'a 
'aplijila na, 'aplijila wa t'as nun yupj 'aplijila mpes. 16Najas nun pjü 
way nin p'iyá nujola nsem. Po ma la mve'lé nunwá. Ma nujola nsem 
nun más 'üsüs la p'a jilal. Tjowelé nun cjuwá jilal, jis capj tocorica 
nun. Ma nujola nsem pasal solejé nun. 

17 Gente malala la nusejay na, ma malala la müjí yupj jilal. Gente 
januc nun lojí. Mpes 'in tjajama 'üsüs la müjí lovin. 18Ma la mve'lé 
nun la p'a jilal. Ma la mpa'ná pjü jilal. T'üc' way la p'a ca quelel la 
velel nun jilal. Ca quelel la palan wa nun jilal. Po ma mwalá way la 
tjowe'lé nun. Ma ca quelel la mpa'ná nun. 

19Natjampan, gente ca malala nyuca la numijis. Dios ca jis capj 
ntülüs malala lajay mpes. Dios jos nun ma malala lojí yupj jilal. Dios 
Popel vele: “Malala la tjajay, mpes malala ca jis mpalas; nin ca la 
mejay napj. Napj p'iyá ca nin la mejay, qjuis Jepa Dios nin vele." 20Dios 
Popel vele tsjan jos jupj ca cupj la mijicj yupj mpes. Vele: 

“Nepénowa ma jisas jipj. Newa 'üsüs la mijin. 
Vecj cya'liñ na, jis tje'yaya jis la las. 
'Üsü sive na, jis tje'yaya myü'üii yupj. 
Nin lejay na, ca jis maycas yupj malala la tjajay mpes.” 
Dios Popel nin vele. 21Gente malala lajay nun jilal. Ca nacj nun malala 
quelel loji yupj jilal. ¡Po ma la tjüjí nun! Gente malala lajay na nun 
jilal, lovin 'üsüs la mújí yupj mpes. 
La tjüjí jepapan jajütütj mpes. 
] 3 1Más 'ücj pjü nin lajay jepapan jajütütj jin. 'Ücj jis la jütütj Dios 
se 'aya jajütütj mpes. Nin p'iyá pjü jepapan jis lal. Quina jepa 
pülücj jajütütj. Dios la tjiji mpes p'in 'ücj nin lajay yupj. 2Nepénowa 
ma lajay yupj jis jepapan tjüjütütj. Mpes yupj ma wa jisas Dios la tjijá. 
T'üc' way niná; pjü jepapan 'ücj jajütütj Dios se 'aya jajütütj mpes la p'in. 
Yupj se jütütj ma lajay yupj jajütütj jinwá, jepapan ca jis capj ntülücj. 

3Gente 'üsüs lajay na, ma lacj jeyapj Jepapan jilal. Gente ma lajay 
na jepapan tjüjütütj jin, 'ücj lacj jeyapj jepapan jilal; jepa 'ücj jis capj 
ntülüs. Nun ma quelel locj jeyá jepapan jilal, mpes 'üsüs la müjí. 'Üsüs 
loji na, yupj ca mvelecj 'üsüs nun. ^Niná jepapan Dios jomozopan. 
'Üsüs nu pyala yupj lajay mpes. Malala loji na, más 'ücj locj jeyá nun 
yupj jilal. Noypan yupj, 'ücj ca nucopj ntülücj. Yupj Dios jomozopan. 
Dios jos yupj jis capj jatül malala lajay. Mpes gente malala lajay na, 
jepapan ca jis capj ntülücj. Dios p'iyá la tjiji yupj 'ücj jis capj la tül 
malala lajay. »Mpes más 'ücj nin lojí yupj tjüjütütj jinwá. Nun ma jisas 
yupj ca nucopj ntülücj. Nun solejé wa niná más 'ücj nin lojí. 

6T'üc' way yupj jepapan, Dios la tjiji mpes. 'Üsüs lajay 'üsüs lajay 
jilal. Jis capj jatül malala lajay jilal. Mpes impuesto la mon na, más 
'ücj jaylacj loji. 7 Yupj la mon la müjí. Impuesto pjü jaylacj la tjüjí yupj 
javelepj na. Yupj noypan jin nujola t'as; 'üsüs tjowelé yupj sin po'ó. 


Quelel lis müjí la p'a wa. 


SLevel loji na, lovin jaylacj la müjí. Nepénowa javelepj 'ona ca 
jaylacj la mijicj; newa ma nin lajay, lovin level lajay. Malala nin. 
Nun ma ca nin la müjí. Lovin quelel lis müjí ne'aj patjá. Nun p'iyá 
quelel lojí jinwá, ca quelel lis müjí yupj. Quelel la sojí na, t'üc' lojí 
pjü way Moisés* tjijyü'tá. 'Ücj nin. ?Dios Popel vele: “Najas niyom 
ma jamanun sejats'om tulucj. Najas nequem ma jil jis vayum tulucj 
jilal. Ma mü'ü'ná la p'a. Ma ca mpequem. Ma jyas nsem la p'a jatatj", 
Dios Popel nin vele. Vele wa: “Quelel lis mijin ne'aj patjá. Jipj p'iyá 
quelel la 'ejay jinwá, ca quelel lis mijin yupj." La p'a quelel lojí na, pjü 
way loji Moisés tjijyü'tá. 10La p'a quelel la sojí na, lovin ma malala 
lojí yupj jilal. Mpes ca jus nlayé la p'a quelel la sojí na, 'üsüs lojí pjü 
way Moisés tjevelá. 

11 Nun solejé leñ way nosis ncawajas ca. Mpes más 'ücj nun loji 
quinam pjü way napj tepyac jin. Ma la müjí Dios ma jisas lajay jinwá. 
Nun tapatjaqué, tjijinaquetsja jinwá. Nujola tapalas ca nin la müjí napj 
tepyac jin. T'üc! way tepyonecj Jesucristo po'ó. Mpes ca nlaca qjuis 
la püt'üs Dios lal. Ts'ac' pülücj tepyala quinam, mpes más leii way ca 
nlaca Dios nt'a quinam. 12Gente pasal malala lajay. Püste nt'a patja 
jinwá yupj. Más 'üsüs ca mpalas p'a jawas. Leii way ca majawaques, 
Jesucristo jac! mpes. Mpes más 'ücj ma newa malala lijicj, püste nt'a 
patja lajay jinwá. Dios ts'uyupj jaw nt'a patja jinwá; yupj lajay Dios 
jos jin. Cupj Dios ts'uyupj, mpes más 'ücj jupj jos jin lijicj cupj. 13 Cupj 

jaw nt'a pyatjaquecj jinwá, mpes más 'ücj pjü lijicj Dios jos jin. Po ma 
fiesta 'ata'a nun, nu lo müs mpes. Po ma fiesta 'ata'a, nun se maná 
mpes. Dios ma jisas jamanun sejatstom tulucj. Nequem nenem jil jis 
voyum tulucj jilal. Nin p'in quelel lajay. Ma la mújí yupj jinwá. Ma 
la tjowe'lé la p'a jilal. Po ma la tjajamanaqué nun. 

14Quina nun Jesucristo juts'a'á, jupj ne cupj qjuis Jepa Püné. Mpes 
nun polel lojí Dios jos jin. Yas nam nun ma jisastsja Jesucristo. Nun 
p'iyá jisastsja jin, nin p'in la tjüjf. Pasal malala la tjüjí. Ma la müjí 
niná quinam. 


Ma tjowelé malala lajay nun sejatjampan Jesucristo mpes. 


] 4 1Dios ts'uyupj nepénowa ma 'üsüs sin tji'yüsa custjay Jesucristo 
po'ó. Yupj quelel jil nun 'a nusí mulú nt'a. Mvelé 'ücj jiquil. Ma 
'üsüs sin tji'yüsa custjay Jesucristo po'ó, mop'in ma la mve'lé yupj jilal 
nin japon mpes. 2Japon pis ma polel jalá. Nun lojá pjü, nun poné pjü 
'ücj la las. 3Pis ma jalá yupj. Mop'in ma mvelé yupj malala, pis ma 
jalá mpes. Nin p'iyá, najas yup] ma mvelecj nun malala, nun pjü lojá 
mpes. Nun 'üsüs Dios lal, jupj nin la nutjiji. 4Dios jomozopan yupj. 
Dios yupj jis Jepa. Nun yupj jis jepapan tulucj. Más 'ücj nun ma welé 
ncu malala yupj. Dios ca mveles ncu malala yupj. T'üc' way ca Dios 
jos jin la mijicj yupj; qjuis Jepa Dios 'ücj polel jis capj p'ya'sa, ne nin. 
5Judiopan* fiesta pülücj jatatj, 'a si mulú Dios mpes. Nun nepénowa 
judiopan; nin nujola 'ücj wa 'a nusí mulá Dios mpes, nin jawas witjacj 
p'iyá. Nepénowa nun popa nujola 'ücj ts'ac' la talata 'a nu mulus Dios 
mpes. Manas 'ücj. Najas mponé tsjan mpes nujola niná. Nepénowa ma 
yola nun nujola jinwá. Ma tjowelé yupj malala. £Nepénowa javelepj 
más 'ücj 'a si mulú nin jawas judiopan 'a si muli na. Yupj yola qjuis 
Jepa Jesucristo jos yupj ca nin la mijicj. Mpes nin jawas 'a si mulü jupj 
mpes. 'Üsüs nin. La p'a wa javelepj ts'ac! la talata na 'ücj 'a si mulú. 
Yupj yola 'üsüs niná qjuis Jepa Jesucristo lal. Mpes yupj 'a si mulú na, 
nin lajay wa qjuis Jepa Jesucristo mpes. 'Üsüs wa niná. Nepénowa 
javelepj pjü 'ücj la las. Wi'iñ Dios lal jalá mpes. Yupj yola yupj jalá 
qjuis Jepa Jesucristo jos jin. 'Üsüs nin. La p'a wa javelepj ma polel 
jis la las pjü. Wi'iñ wa Dios lal yupj jalá mpes. Yupj yola yupj jalá 
qjuis Jepa Jesucristo jos jin. 'Úsiis wa nina. 7Pjü way cupj lijicj, cupj 
mpes p'in nin lijicj tulucj. Nca'lequecj ca cupj Dios tjevele nam. 8Cupj 
nyucunucj na, cupj qjuis Jepa Jesucristo juts'a'á cupj. Tecya'lequecj na, 
newa jupj juts'a'á nsem cupj. Nyucunucj, nin p'iyá, tecya'lequecj na, 

nin p'iyá; mop'in jupj juts'a'á nsem cupj. ?Cupj pjü Jesucristo juts'a'á. 
Nin mpes jupj tepe'e, nin mpes jas tjijyünsa, tüpü'ü niswá. Nin mpes 
Jepa Püné jupj tecya'liü jilal, patja jilal 'ots'ipj. 
10Mpes malala nin nun malala welé Dios ts'uyupj po'ó yupj lajay 
mpes. Malala nun ma nujisas Dios ts'uyupj yupj p'a casá lajay mpes. 
Ma tjowelé ncu malala la tjajay la p'a. Dios nin mveles ca. P'a jawas pjü 
Dios wolap'a'a nlüjüñ ca. Jupj ca mveles ncu malala la tjajay. Nun ca 
wolap'a'a nlüjüqué wa. Nin ca mveles wa nun jilal. 11 Dios Popel vele: 
“T'üc' way napj pü'üs, nin vele qjuis Jepa Dios. 
Nin mpes pjü jis tic' ca jin müjünsünün, 
ca pala mpi'tjiñ yupj napj nawalap'a'á, 
nin vele Dios. 
Pjü way ca mvelecj Dios püné", 
Dios Popel nin vele. 12Mpes cupj pjü ca nlüjüquecj Dios wolap'a'á, 
wola la veles cupj la tjijicj mpes. 


Más 'ücj la p'a ma malala liji nun lojí mpes. 


13Mpes ma malala tjowelé niswá la p'a mpes. Ma nin tjowelé yupj la 
tjajay mpes. Nujola t'as nun p'iyá ca 'üsüs la müjí. Nepénowa malala lajay, 
la p'a nin lajay mpes. 'In tjajama nun lojí mpes. Najas gente ma malala 
lajay, nun loji mpes. 14Jesás cupj qjuis Jepa Püné, jupj mpes pülücj nin 
tji'yüsa. Mpes napj selé pjü 'ücj la las. Ve p'in jupj, pis p'in jupj; malala 
tulucj jupj. Mop'in nepénowa nin yola malala Dios lal pis jalá yupj. Mpes 
pis jalá na, malala lajay; yupj yola yupj malala lajaytsja, newa nin la tjajay. 
15Pis lojá nun ca nacj. Dios popa p'a wa nujus nyuca ca nacj. Jola Dios 
ma jos pis lojá. Mop'in lyaja wa jupj nun lojá mpes. Tjelyaja na pasal jola 
jupj. Pasal jola jupj malala la tjiji, nun la tjújí jinwá la tjiji mpes. Mpes 
nun ma 'üsüs lojí jupj lal, pis lojá na; ma quelel lojí jupj. Dios popa niná 
ma ca jos nsem Jesucristo ca nacj, nun tjalajá mpes. Mpes más 'ücj lovin 
ma nlajá pisis jupj nujus nyuca na. Nujola t'as Jesucristo tepe'e jupj mpes 
'ots'ipj. 16 Ca nacj la p'a javelepj nun loji malala. Nun nujola 'üsüs nin 
loji. Mop'in ma nin la miji niswá. Mpes yupj ma ca mvelecj malala loji. 
17Ma nujola t'as pwisis ma polel lojá mpes. Ma nujola t'as nun ma polel 
müsiqué mpes. Dios más 'üsüs liji nun mpes. Dios nu jyü'ta mpes 'üsüs lojí 
jupj jos jin. Jupj nu jyü'ta mpes nin p'iyá nujola, ne ma lo velelé nunwá. 
Mpes wa 'ücj nujisas. Nina pjü way loji Dios Cjües nucopj p'ya!sa mpes. 
18Dios ts'uyupj niná lajay na, t'üc' way tsji' lajay Jesucristo mpes. Dios 
pasal 'ücj jos yupj jilal. Gente la p'a 'üsüs ca mvelecj yupj po'ó. 

19Mpes gente javelepj na cupj malala lijicj, más 'ücj niná lovin ma 
lijicj niswá. Mpes ma ca la mve!'lecj yupj. Nin p'iyá ca yola nsem. Yupj 
ca más 'üsüs cus ncoñcocj Jesucristo. 

20Dios popa nujus nyuca lojá ca nacj, mpes nin p'iyá lyaja jupj. 
Jupj jola Dios ma jos nina lyaja, mpes t'üc' way malala la tjiji nina 
tjelyaja na. Malala pajal nin tepyala nun tjalajá mpes. Dios liji jupj 
'ücj la las. Nin p'in la p'a malala nyuca jola na nun lojá mpes, malala 
niná lojá. 21Ca nacj pis lojá, vino miisiqué. Dios popa pjaní ca nlajas 
wa ca nacj, nun tjalajá mpes. Vino ca mü'üm ca nacj, nun tjümüsiqué 
mpes. Mop'in jupj ca jola nsem malala la tjiji ca nacj. Mpes más 'ücj 
pis ma lojá, vino ma miisiqué. Ca nacj Dios popa pjaní ca nin la mijis, 
nun la tjújí jin p'iyá. Jupj ca malala nyuca jola nsem nin la tjiji mpes. 
Mpes más 'ücj ma lojí niná. 

22 Nun welé nu lo las mpes, nina mvelé Dios lal la p'in. Ma ca mvelé 
niná p'a jilal. Ca nacj pjaní jola 'ücj pjú la las. Mpes nin lyaja. Ma 
jola malala la tjiji. 'Ucj jos jupj. 23P'a jola pis malala la las. Mpes pis 
tjelyaja na, malala la tjiji. Jupj pyona malala Dios lal pis lyaja jupj, 
nin la müjí quinam. Nun poné Dios jos ma nin lojí, mpes nin lojí na, 
malala lojí. 

Nin la müjí la p'a jisas jin. Ma la tjújí nujisas la p'in. 
1 5 1Pülücj cupj nin pyonecj 'üsüs way pajal pülücj lijicj. Ma 

qjuiyola cupj lyajacj mpes. Ma qjuiyola wa la p'a casá. Dios 
tstuyupj nepénowa ma yola cupj jinwá. Yupj ma lajay niná, más 
'ücj cupj ma wa ca nin la mijicj qjuiyus januc na. Cupj quelel lijicj, 
más 'ücj ma nin lijicj. 2Más 'ücj la pra ca 'ücj jisas nsem cupj qjuilal. 
Mpes yupj pjü más ca jisas nsem Jesucristo. Mpes 'üsüs ca jis mpalas. 
jupj tjevelá. Vele: “Gente malala tjowelepj jipj lal. Mpes malala wa 
tjowelepj napj lal”, Dios Popel nin vele. Mpes qjuisin 'yüsa gente 
malala tjowelepj Jesucristo lal, jupj Dios jos jin la tjiji mpes. ^Püna 
profetapan* tapac Dios mpes, cupj qjuisin !yüsa la qjuis tjajay mpes 
tapac yupj. Yupj tapac, Dios Popel jupj. Niná tapac mpes jus nlayecj 
Dios pajal 'üsüs liji cupj mpes. Nin mpes ma pajal lecj jeyacj. Malala 
pyala na, newa lijicj Dios jos jin. Dios mpes tapac mpes, cupj selecj 
'üsüs ca qjuis mpalas. 

5Dios qjuis capj p'ya'sa newa 'üsüs lijicj malala qjuesé palá na. Dios 
qjuis capj p'ya'sa mpes jus nlayecj jupj 'üsüs liji cupj mpes. Ma pajal 
lecj jeyacj. Najas jupj ca nucopj mp'a'sas nun pjü way lovin nin p'iyá 
nin lijicj. $ Nin p'iyá nujola na, nun pjü 'a mulú 'üsüs ca mvelé Dios 
po'ó. Jupj Jesucristo Popay. Jesucristo cupj qjuis Jepa Püné. 


Judiopan tulucj sin 'yüsa wa Dios tjevelá. 

7 Jesucristo tjüwüi'i cupj qjuilal. Nin p'iyá, najas nun mwi'iqué ca 
Dios ts'uyupj pjú way jilal, jiquil na nun 'a nusí mulü nt'a. Mpes gente 
ca 'üsüs mvelecj Dios po'ó. 8Cristo tjac' nosis nt'a, judiopan* jis capj 
lo p'acj. Dios jostsja yupj ca jus nlayecj jupj nin liji jupj tjevele jin. 
Püna jupj tjevele judiopan mwalá jilal nin la mijis ca. 9Cristo tjac' 
'üsüs la mijis wa judiopan tulucj jilal. Dios jostsja yupj 'üsüs mvelecj 
jupj po'ó. Dios Popel vele: 

“Napj ca mvelé judiopan tulucj jilal 
pasal püné way jipj. 
Nejets'es ca jipj mpes.” 
Dios Popel nin vele. 10 Vele wa: 
“Judiopan tulucj, lowa nun 
Dios gente 'a si mulú nt'a, judiopan yupj. 
'Ücj nujisas t'as pjü way nun yupj jis lal." 
11Dios Popel vele wa: 
“Najas judiopan tulucj pjü way 'üsüs mvelecj qjuis Jepa Dios 
po'ó. 
Najas yupj pjü nejets'eii jupj 'üsüs." 
12]saías tepyaca: 
“Isai ts'uyupj popa p'iyá püs naya tapatja, 
pülücj tepyala. 
Yupj ts'uyupj popa p'iyá püs naya mpatjam, pülücj nsem yupj. 
Yupj sin popa pjaní ca müjü'tüs judiopan tulucj, 
nin ca mpalas Dios ca la mijis. 
Jupj mpes yupj ca jus nlayecj 
pajal 'üsüs ca jis mpalas", 
Isaías nin tepyaca. 

13T'üc' way 'üsüs ca jis mpalas Dios ts'uyupj. Dios jis capj p'ya'sa 
ca jus nlayecj niná. Najas Dios ca nucopj mp'a'sas ne nun pasal 'ücj 
nujisas nsem. Najas jupj ca nucopj mp'a'sas, mpes nin p'iyá nujola 

nsem. Najas ma la mve'lé ca nunwá. Najas ca nin nsem nun jilal jupj 
tjevele toponé mpes. Nun pasal ca jus nlayé 'üsüs nu mpalas. !Ücj ca 
jus nlayé niná, Dios Cjües püné mpes. 

14Natjampan, napj selé nun pasal 'üsüs way loji. Napj selé pasal 
'üsüs nusin tji'yüsa Dios po'ó, Jesucristo po'ó 'ots'ipj. Napj selé 'ücj sin 
tyüsa loji nunwá. 15Najas nujola mpalas napj tepyac mpes, nin mpes 
pyac quinam nun mpes. Más 'ücj niná nujola nsem niswá, mpes ma 
lecj tjeyá tepyac niná nun mpes. Dios jos napj nin velé la p'a jilal jupj 
Josen ta mpes judiopan* tulucj nt'a. Jupi jos 'üsüs se palá wa judiopan 
tulucj jilal. Napj jis wala velé pasal 'üsüs nin tepyala Dios mpes. Napj 
sacerdote* jinwá lejay yupj mpes. Napj lejay mpes, Dios 'ücj jos pyala 
judiopan tulucj jilal. Yupj Dios juts'a'á se palá, jupj Cjües nin liji. 

17 Napj se coii Jesucristo, mpes pasal 'ücj najas lejay nina Dios mpes. 
18 Jesucristo ncapj tjep'ya!sa 'ücj lejay Dios jos jin judiopan* tulucj nt'a. 
Mpes judiopan tulucj po jisas quinam Dios tjevelá. Napj nina ca mvelé 
p'in, la p'a casá ma ca mvelé. Judiopan tulucj jisas Dios tjevelá napj 
tjevelé mpes, napj la tjejay mpes 'ots'i ipj. 19Napj pajal 'üsüs la tjejay 
la tjiji; pasal püné way jupj. Yupj pasal yólatsja tjunuc mpes. Mpes 
quina po jisas Dios tjevelá. Napj tjum Jerusalén mpe Ilírico nt'a, ne'aj 
jun ta'á judiopan tulucj jis walap'a'a tjevelé pasal 'üsüs tepyala Cristo 
mpes. 20Yupj jis walap'a'a lovin quelel veletsja pasal 'üsüs tepyala 
Cristo mpes. La p'a wa tjowelepj wa Jesucristo po'ó. Ma quelel jum 
yupj tjowelepj nt'a. P'a nt'a quelel jum. Jesucristo po'o ma sin tji'yüsa 
nt'a, yupj jilal quelel velé napj. 21 Dios Popel vele: 

“Gente pülücj lovin ma tjepjyacañ jupj po'ó. 
Yupj ca mpjacan. 
Lovin ma tjepjyacaii ca sin mü'üsüs jupj po'ó.” 

Dios Popel nin vele. 


Pablo quelel jámatsja Roma nt'a, pülücj patja nt'a. 


22 Napj pasal la pülücj tjeveletsja pülücj jilal Dios tjevelá Jesucristo 
po'ó. Mpes ma polel tjum nun nt'a. 23Quina tecyawaja la veles qui'á. 
Año pülücj mpes po quelel nujus nyuctsja napj. 24Mpes España nt'a 
jum na, nun nt'a quelel jum nujus la nuc. Mpü'üs ca nun jilal mes 
nepénowa. Locopyaya ca mis España nt'a. Napj najas no 'oyá, mpes 
'ücj polel mis España nt'a. 

25Mop'in ma polel jum nun nt'a custjay. Quina napj ca mis Jerusalén 
nt'a, Dios ts'uyupj jilal la 'ayas ne'aj. 26Jerusalén po'ó Dios ts'uyupj 
nepénowa jis t'emel cjuwá yupj. Dios ts'uyupj Macedonia po'ó t'emel 
tjalayapj yupj mpes. Acaya po'o patja nin p'iyá la tjajay. Po quelel 
ja'ayaptsja. Mpes yupj tja'ayapj, napj jet! Jerusalén po'ó la 'ayas. 
27 T'üc' way po quelel ja'ayaptsja yupj mpes. Dios mwalá way tjevele 
judiopan* jilal Jerusalén po'ó. P'a jawas judiopan tulucj sin tji'yüsa 
wa Dios tjevelá, mpes 'üsüs jis tepyala wa. Mpes 'ücj judiopan tulucj 
'üsüs lajay judiopan jilal. Mpes yupj quelel se 'ayaptsja judiopan mpes 
Jerusalén po'ó. 28Quina jum Jerusalén nt'a, niná jis ma'ayá. Niná 
tje'yá na, mis España nt'a. Mis wa ca nun nt'a. 29'A mulú jyatjaquecj 
na, napj selé Jesucristo ca pajal 'üsüs la mijis cupj mpes. 

30Natjampan, nun pjü witjacj po jisas wa qjuis Jepa Jesucristo, napj 
jinwá. Nun quelel lojí nunwá, Dios Cjües nin liji. Mpes po najas la pülücj 
welé Dios lal napj mpes. Nin lojí na, pajal ncapj p'o'sá. 31Judiopan* 
pülücj ne'aj patja Judea po'ó, ma japon Dios tjevelá. Najas yupj ma 
malala la najay. Mpes najas nun nin welé Dios lal napj mpes. Najas 
Dios ts'uyupj Jerusalén po'o patja nt'anquecj napj jis ma'ayá. 32Mpes 
nun nt'a tjum na, ca 'ücj najas nsem. 'A mulü pajal 'ücj qjuisas mpalas 
Dios mpes. Tsjay 'ücj najas nsem. Dios jos, t'üc' way 'ücj mis nun nta. 
Ma jos, ma jum. Pasal quelel jum. 

33Ma nujola nsem pjü mpes, Dios nin liji. Najas Dios lovin nu jyama 
nun. Amén. 


Pablo süs wa liji pülücj jilal Roma po'ó. 


16 1Febe Dios popa wa jupj. Jupj pasal jis capj p'ya'sa Dios 
tstuyupj Cencrea po'ó. Pasal tsji' liji Dios mpes ne'aj. Pasal 
'üsüs way jupj. 2Mpes nun nt'a jama na, najas mvelé 'ücj pü'ü ne'aj. 
Jupj se coñica wa qjuis Jepa Jesucristo. Dios popa campa jac' na, más 
'ücj Dios ts'uyupj wi'iñ jupj jac' na. Mpes po tjüwüi'iqué Febe jama 
na nun nt'a. Tja'ayá jupj jos; jupj pasal jis capj tjep'ya'sa la p'a pülücj. 
Ncapj tjep'ya'sa wa jupj. 
3Süs wa la müjí Priscila lal, Aquila lal nin wa. Pasal tsji' la tjajay 
napj lal Jesucristo mpes. Newa tsji' lajay Jesucristo mpes. 4La p'a quelel 
na 'ünantsja na, ncapj tjap'acj yupj. Ma yólatsja malala jis mpalas 
ca nacj. Napj wüi'is yupj mpes. Jun ta'á judiopan* tulucj pülücj Dios 
ts'uyupj wa yupj quinam. 'A si muli yupj. Yupj wi'iñ wa Priscila lal, 
Aquila lal wa, yupj la tjajay mpes. 

5Süs wa la müjí Dios ts'uyupj yupj jis wa nt'a 'a si mulú witjacj. 

Süs wa la miijí Epeneto lal. Napj pasal quelel lejay jupj. Quina 
pülücj jisas Cristo Asia po'ó. Ne'aj Epeneto mwalá way jostsja jupj. 

6Süs wa la müjí María lal. Pasal yümücj tsji' la tjíjitsja Dios mpes 
nun nta. 

7Sús wa la miji Andrónico lal, Junías lal wa. Yupj judiopan napj 
jinwá. Cawilta mo'o tjatja napj lal. Apostolpan* salejepj yupj pasal 
'üsüs way. Napj se coii Cristo, mop'in yupj mwalá way sa cofitsja jupj 
napj lal. 

8Süs wa la müjí Amplias lal. Quelel lejay jupj. Jupj se coñca wa 
qjuis Jepa Jesucristo. 

9Süs wa la müjí Urbano lal. Tsji' liji wa Cristo mpes. Süs wa la miji 
Estaquis lal. Quelel lejay jupj. 

10Süs wa la müjí Apeles lal. Jupj la tjiji mpes, selecj t'üc! way jupj 
se coiica Cristo. Süs wa la müjí Aristóbulo ts'uyupj jis lal. 

11 Süs wa la müjí wa Herodión lal. Judío jupj napj jinwá. Dios 
ts'uyupj nepénowa patja wa Narciso wo nt'a. Süs wa la müjí yupj jilal. 

12Süs wa la müjí Trifena lal, Trifosa lal 'ots'ipj. Lovin tsji' lajay qjuis 
Jepa Jesucristo mpes. 

Süs wa la müjí wa Pérsida lal. Dios ts'uyupj pasal quelel lajay jupj. 
Pasal yümücj tsji' la tjiji qjuis Jepa Jesucristo mpes. 

13Süs wa la müjí Rufo lal. Jupj pasal 'üsüs liji qjuis Jepa Jesucristo 


14Süs wa la müjí Asíncrito lal, Flegonte lal wa. Süs wa la müjí 
Hermes lal, Patrobos lal wa, Hermas lal wa. Dios ts'uyupj 'a si mulú 
yupj nt'a. Süs wa la müjí yupj jilal. 

15Süs wa la müjí wa Filólogo lal, Julia lal wa. Süs wa la müjí Nereo 
lal, jupj to'o lal wa. Süs wa la müjí Olimpas lal. Dios ts'uyupj 'a si 
mulú yupj nt'a. Süs wa la müjí yupj jilal. 

16La nüjüsüqué na nun popé, la tjalapaná nunwá. 'Ucj nujisas t'as 
nujus tjunucü nusin popé. Dios ts'uyupj pjü way qui'á süs wa la tjajay. 

17Nun t'üc' way nusin tji'yüsa. Quina nepénowa ne'aj p'a casá sin 
!yüsa lajay. Gente la velel yupj javelepj mpes. Dios ts'uyupj nepénowa 
ma jisas Jesucristo quinam, yupj sin 'yüsa lajay mpes. Natjampan, najas 
nun jus nlayé pjacj sin 'yüsa lajay nina. Ma jis capj ncoñcó. 18Yupj ma 
tsji' lajay Cristo mpes, jupj cupj qjuis Jepa Püné. Yupj lajay yupj p'iyá 
jisas jin p'in. Jisas la p'a yola yupj t'üc' way javelepj. Mpes yupj lovin 

'üsüs javelepj pülücj jilal. Mpes niná po japon yupj javelepj. Niná leñ 
way japon la p'a javelepj Jin. Ma jus nlay la tsuwil yupj. 

19pjü sin tjityiisa nun pasal 'üsüs lojí Jesucristo jos Jin. Mpes tsjay 
'ücj najas nun mpes. Najas nun jus nlayé más 'ücj 'üsüs lojí lovin. Najas 
lovin ma lojí malala. 20Satanás* malala quelel liji nun jilal. Mop'in 
leñ way ma ca polel la mijis niná. Dios ca la mijis ca malala mpalas 
Satanás. Nun más püné nsem jupj lal. Dios la qjuis mijis ne ma ca 
qjuiyola nsem pjü mpes. 

Najas Jesucristo lovin 'üsüs la numijis. Jupj cupj qjuis Jepa Püné. 

21Timoteo süs wa la tjiji. Pasal tsji' la tjiji napj lal Jesucristo mpes. 
Lucio süs wa la tjiji, Jasón 'ots'ipj, Sosípater 'ots'ipj. Judiopan* yupj 
napj jinwá. 22 Tercio pyaca papel nina napj velé mpes. Süs wa la tjiji 
jupj. Dios popa wa jupj. 

23 Gayo süs wa la tjiji. Jupj lal pü'üs quinam. Dios ts'uyupj qui'á 
'a si mulú jupj wo nt'a. Erasto süs wa la tjiji. Jupj t'emel jyama qui'á 
pülücj patja nt'a. Cuarto süs wa la tjiji. Jupj cupj qjuis catjam wa 
Jesucristo mpes. 24Najas Jesucristo 'üsüs la mijis nun pjü jilal. Jupj 
cupj qjuis Jepa Püné. Amén. 


Pablo tecyawaja tepyaca. 

25Dios 'ücj liji nun lovin ca nin la müjí jupj jos jin. Nun jis walap'a'a 
tjevelé tsjan niná pajal 'üsüs jis tepyala gente jis lal Jesucristo la tjiji 
mpes. Nin mpes solejé 'onin ne ca nin la müjí Dios jos jin. Quina Dios 
qjuisin tji'yüsa la qjuis tjiji tsjan niná jupj lijá. Niná ma sin tji'yüsa 
lis tjiji püna tapatjá. 26 Quina Dios sin tji'yüsa lis tjiji gente jis lal nin 
liji jupj Jesucristo mpes. Niná profetapan* nin tapac wa. Yupj tapac, 
Dios Popel jupj. Nin tapac gente jun ta'á patja 'ücj jis la pon Jesucristo 
lal. 'Ücj wa nin lajay jupj jos jin. T'üc! way Dios lovin ma mpatis ca. 
27 Najas cupj lovin pasal 'üsüs mvelecj Dios po'ó. Nin najas Jesucristo 
la qjuis tjiji mpes. Dios p'in selé pjü way. Amén. 

Papel mwalá Pablo tepyaca 
Corinto mo'o tapatja mpes 


1 1Napj Pablo. Dios la ntjet'á ca apóstol* nsem napj. Nin tjejyama 

la veles la p'a jilal jupj mpes. Jupj jos napj velé Jesucristo po'ó. 
Sóstenes já'asa napj lal. Jupj qjuis catjam Jesucristo mpes. 2Nun Dios 
ts'uyupj Corinto po'o potjaqué. Nun Dios juts'a'á nu tepyala, Jesucristo 
la tjiji mpes. Nun Dios ts'uyupj, Dios la nu t'ya mpes. Quina papel 
ca mpaquecj nun mpes. Jun ta!á gente Jesucristo lal japon wa, nun 
jinwá. Javelepj wa jupj lal, nun jinwá. Jupj yupj jis Jepa Püné. Jupj 
Jepa Püné wa cupj mpes. Pyaquecj wa yupj pjü way mpes. 

3Dios cupj qjuis Papay. Jesucristo cupj qjuis Jepa Püné. Najas yupj 
'üsüs la mijicj nun mpes. Najas ma nujola nsem pjü mpes, yupj nin 
la nusejay. 


Dios 'üsüs la tjiji Corinto mo'ó tapatja mpes. 


4Dios pasal 'üsüs la tjiji nun mpes; nin mpes lovin wüi'is Dios lal 
nun mpes. Nin la nutjiji Jesucristo la tjiji mpes. 5Dios pasal 'üsüs la 
nutjiji, Jesucristo la tjiji mpes. Quina polel welé la p'a jilal Dios nin 
jos mpes. Quina polel sin 'yüsa wa jupj nin jos mpes. 6Nun jis wala 
tjevelecj na Jesucristo po!ó, pasal 'üsüs nusin tji'yüsa. Pasal nujisas 
cupj tjevelecj. 7 Mpes Dios nu tje'yaya nin polel loji jupj jos jin. T'üc' 
way Dios se 'aya jupj ts'uyupj nin polel lajay jupj jos jin. Dios se 'aya 
gente 'ücj lajay, niná pjü way nu tje'yaya 'ücj lojí. Nun pjü way p'a 
casá 'ücj loji, mpes 'a multi jotjaqué na, pjü way 'ücj loji. Nun pasal 
lu nucú ne ca ncuwim niswá Jesucristo. Jupj cup) qjuis Jepa Püné. 
8Ma selecj tsjan jawas ncuwim jupj. Ninana selecj: Dios ca nucopj 
mp'a'sas, mpes nun lovin ca cus ncoñcó. Nin jawas jyawca na, Dios 

ca mveles pjü jilal ncu !üsüs way yupj jupj lal. Nin jawas jyawca na, 
jupj ca mveles nun 'üsüs way jupj lal. 9Dios ca la mijis jupj tjevele 
jin. Jupj nucopj tjep'ya'sa toponé Jatjam lal, mpes quina nun nin p'in 
nujola jupj Jatjam jinwá. Jupj Jatjam Jesucristo cupj qjuis Jepa Püné. 


Dios jos jupj ts'uyupj yuwal yola yuwá. 


10Natjampan, po najas nin p'iyá nujola nun. Najas ma lo velelé 
nunwá. Jesucristo jos napj nun jilal velé niná, jupj cupj qjuis Jepa Püné. 
Najas pjú way nun t'üc' way poné lovin. Najas nin p'iyá nujola nun. 
11 Natjampan, Cloé wo nt'a patja tjowelepj napj lal nun po'ó. Nawala 
tjowelepj nun lo velelé nunwá. 12Nun popa nepénowa javelepj: *Más 
'ücj cupj qjuisin 'yüsa Pablo velá”. La p'a wa javelepj: “Cupj po qjuisas 
Apolos velá”. La p'a javelepj: “Más 'ücj cupj qjuisin 'yüsa Pedro velá”. 
La p'a javelepj: *Cupj po qjuisas Cristo velá". 

13Cristo pjaní jupj. Mop'in nun ma nin p'iyá nujola. Malala nin. 
Napj ma ntipü'í cruz* po'ó nun mpes. Nun bautizar* nu tepyala na, 
nun napj nats'a'á tulucj nu tepyala nun. Nun Jesucristo juts'a'á nu 
tepyala. 14Napj Crispo bautizar la tjejay la p'in; Gayo bautizar la 
tjejay wa. Ma bautizar la tjejay p'a. Mpes wüi'is Dios lal. 15Pjú ma 
polel javelepj napj bautizar la nutjejay. Ma polel javelepj nun napj 
nats'a'á. 16Estéfanas wo nt'a patja bautizar la tjejay wa; quina nola 
tepyala. Ma selé ncu bautizar la tjejay la p'a wa. 17 Jesucristo nin 
tjejyama bautizar lejay mpes tulucj. Nin tjejyama la veles gente jis 
lal tsjan 'üsüs la tjiji gente mpes. Ma nin velé napj pülücj selé. Najas 
yupj ca jus nlayecj Jesucristo tepe'e yupj mpes cruz po'ó, mpes 'üsüs 
wa ca jis mpalas yupj. 


Dios 'üsüs liji gente jis lal, Jesucristo cruz po'o tepe'e mpes. 


18Cupj velecj gente jis walap'a'á Jesucristo cruz* po'o tepe'e, jas 

tjijyiinsa niswá. Nepénowa ma jisas Jesucristo, mpes pajal malala se 
palá yupj, ma japon mpes. Yupj ma jisas cupj niná velecj. Ma qjuiyola 
jin velecj jin yola yupj. Cupj nin pyonecj Jesucristo tepe'e cruz po'ó, 
jas tjijyünsa niswá. Mpes Dios qjuis capj tjep'ya'sa, nin mpes ca 
mpatjaquecj jupj lal. 19Dios Popel vele: 

“Nepénowa yola pasal salejepj yupj. 

Yupj javelepj yupj ca la mijicj mpes; yola 'üsüs ca nin la mijicj. 

Ma ca mpalas yupj javelepj jin, napj ca la mejay ma ca nin 

mpalas." 

Dios Popel nin vele. 20Gente nepénowa yola yupj p'iyá pülücj salejepj 
yupj. Nin tulucj. Niyom Moisés* popel sin 'yiisa lajay yola pülücj 
salejepj yupj Moisés tjevele mpes. Nin tulucj. Gente nepénowa pajal 
'üsüs javelepj nosis casá pyala po'ó. Pajal 'üsüs yola jinwá javelepj, 
mpes la p'a wa leñ way japon yupj tjowelepj. Newa ma pülücj salejepj 
yupj. Yupj yola yupj p'iyá salejepj tsjan 'üsüs way lajay. Nin tulucj. 
Dios qjuisin tji'yüsa la tjiji yupj ma yola jinwá javelepj jupj lal. 

21 Gente javelepj yupj ca nin la mijicj ne Dios ca jis capj ncoricos. 
Dios ma jis capj ncoñicos yupj lajay mpes. Ma ca nin mpalas. Dios lovin 
selé tsjan más 'üsüs la mijis. Jupj 'ücj jostsja gente 'ücj ca mpatjam 
jupj lal yupj japon mpes p'in. Jupj jis capj p'ya'sa ne 'ücj patja yupj. 
Nin mpes cupj velecj la p'a jis walap'a'á Jesucristo po'ó. Nepénowa 
yola cupj ma qjuiyola jin velecj. 22Yom sin 'yüsa liji na judiopan* 
yupj ca mponecj yom nina tjevelá. Judiopan tulucj po quelel pjyacañ 
pülücj jas tji'yüsa velá. Yola jupj pasal selé, mpes yupj japon jupj lal. 
23 Cupj velecj Jesucristo po!ó. Velecj jupj tepe'e cruz* po'ó gente mpes. 
Judiopan ma japon Jesucristo judiopan jis jepa jupj. Ma japon yupj jis 
jepa ca cüpa'is cruz po'ó. Judiopan tulucj ma wa jisas Jesucristo. Cruz 
po'o tepe'e mpes wa ma jisas jupj. Ma qjuiyola jin velecj jin yola yupj. 

24 Mop'in nin, Dios lis t'ya judiopan* nepenowá, lis t'ya wa judío 
tulucj nepenowá. Dios jis capj tjep'ya'sa 'ücj jis la pon Jesucristo lal. 
Cristo mpes Dios 'ücj liji niná jupj 'üsüs liji yupj mpes. Dios seletsja 
'onin ca 'üsüs lis mijis Cristo mpes. 25 Gente malala nyuca yola Dios 
nin liji mpes. Yupj yola jupj ma jola jin liji. Mop'in jupj selé 'üsüs way 
liji. Más pülücj way selé jupj pjü jilal. Jesucristo tepe'e cruz* po'ó. 
Mpes gente yola Dios püné jin tulucj la tjiji Jesucristo lal. Newa nin, 
Dios más püné pjü jilal. 

26 Natjampan, nujola t'as 'oyn nyuca lojitsja Dios la nu t'ya na. Nun 
pülücj jus nlaytsja tulucj. Nun popa pjaní way p'in pülücj salejeptsja. 
Nun noypan tuluctsja. Nun popa pjaní way p'in noypan waytsja, la 
p'a nin tulucj. Nun jis papay noypan tuluctsja. Nun popa pjaní way 
p'in jis papay noypan waytsja, la p'a nin tulucj. 27 T'üc' way nepénowa 
pülücj salejepj tulucj. Mop'in nin, Dios lis t'ya yupj. La p'a wa nin yola 
gente niná ma yola jinwá javelepj. Yola yupj p'iyá pülücj salejepj. P'a 
jawasa yupj ca jis maycas; ca jus nlayecj Dios lis t'ya gente niná, yupj 
ne pülücj salejepj tulucj. Ca jus nlayecj yupj p'iyá 'ots'ots' way p'in 
salejepj. Dios ts'uyupj nepénowa noypan tulucj. Mop'in nin, Dios lis 

t'ya yupj. La p'a wa nin yola gente nina noypan tulucj yupj. Yola yupj 
p'iyá noypan. P'a jawas yupj ca jus nlayecj Dios lis t'ya gente niná, 
yupj ne noypan tulucj. Ca Jis maycas yupj; ca jus nlayecj yupj p'iyá 
ma tliic! way noypan. 28Dios ts'uyupj nepénowa noypan tulucj. La p'a 
ma quelel la sajay yupj. Yupj javelepj noypan tulucj malala. Dios ma 
nin vele. Dios lis t'ya noypan tulucj. Noypan ca nucucj Dios lis t'ya 
noypan tulucj. Ca jus nlayecj yupj p'iyá tsjicj way. Dios jostsja noypan 
ca jus nlayecj yupj p'iyá tsjicj way, mpes jupj lis t'ya noypan tulucj. 
29 Mpes pjü ma polel javelepj Dios lal yupj más noypan la p'a jilal. 
30Dios la tjiji mpes, nun Jesucristo so coricó. Dios seletsja tsjan 'üsüs 
la mijis lovin. Nin la tjiji Jesucristo mpes. Dios la tjiji cupj qjuisin 'yüsa 
wa niná. Dios la qjuis tjiji cupj 'üsüs jupj lal quinam Jesucristo mpes. 
Quina cupj Dios juts'a'á Jesucristo mpes. Jupj mpes Dios perdonar la 
31Nin mpes nin ca nsem Dios Popel vele jinwá. Nin vele: “Ma ca mvelé 
nun p'iyá 'üsüs; ca mvelé nun jis Jepa Dios 'üsüs la tjiji nun mpes". 


Pablo tjevele yupj jilal Jesucristo mpes la p'in. 


1Natjampan, nun nt'a tjum na, nun jis walap'a'a tjevelé Dios tjevele 
mpes. Yom püné jinwá tjevelé tulucj. Ma pajal 'üsüs tjevelé. Pülücj 
nin tji'yüsa jinwá tjevelé tulucj. 2Nun jilal tjevelé Jesucristo mpes la 
pin, tjevelé jupj tepe'e cruz* po'ó. Niná quelel veletsja la p'in. 3Nun 
nt'a tjum na, napj nólatsja ma polel 'üsüs veletsja nun jilal. Pajal lecj 
jeyatsja napj. ^Nun jis walap'a'a tjevelé Dios mpes. Nusin tji'yüsa la 
tjejay tsjan jos jupj. Nepénowa pasal salejepj yupj, 'üsüs polel javelepj 
yupj. La p'a leñ way japon yupj javelepj. Yupj jinwá tjevelé tulucj. 
Nun jilal tjevelé Dios jostsja jin la p'in. Jus nlayetsja napj tjevelé jupj 
jostsja jin. Jus nlayetsja, Dios Cjües la tjiji mpes; püné jupj. »Nin mpes 
toponé napj tjevelé, nin mpes nujisastsja Jesucristo, Dios pjü 'ücj liji 
mpes. Nin mpes nujisas Jesucristo, 'üsüs tjevelé mpes tulucj. 
Qjuisin 'yüsa Dios jos jin, jupj Cjües qjuisin 'yüsa liji mpes. 
6Dios ts'uyupj nepenowá pasal jisas Jesucristá, pülücj sin tji'yüsa Dios 
po'ó. Mpes más pülücj sin 'yüsa lijicj yupj jilal Dios po'ó. Cupj velecj 
tsjan nina Dios jos yupj ca sin mü'üsüs. Cupj sin 'yüsa lijicj gente p'in 
sin 'yüsa lajay jinwá tulucj. Cupj sin 'yüsa lijicj noypan sin 'yiisa lajay 
jinwá tulucj. Yupj jajütütj nosis casá quinam. Más tsjicj way nsem yupj 
p'a jawas. 7 Cupj velecj niná Dios jos yupj ca jus nlayecj. Püna gente 

ma sin tji'yüsa niná. Quina patja ma sin !yüsa wa. Nosis cjuwatsja na, 
Dios niná tjevele. Tjevele nin la mijis pajal 'üsüs ca qjuis mpalas. Dios 
tsjay !üsüs ca la mijis cupj qjuilal. 8Noypan nosis casá patja ma sin 
tji'yüsa nina. Qjuis Jepa Jesucristo pasal 'üsüs, pasal püné, jupj Dios 
Jatjam mpes. Ma sin tji'yüsa niná, mpes tjü'ünan jupj, tepe'e cruz* po!ó. 
“Nepénowa quelel lajay Dios. 
Dios tjevele tsjan la mijis yupj mpes. 
Gente lovin ma tjunuc jin ca la mijis jupj. 
Lovin ma tjepjyacai jin la mijis jupj. 
Lovin ma yólatsja jupj ca nin la mijis jupj”, 
Dios Popel nin vele. 10Dios tjevele jupj ca la mijis, niná qjuisin tji'yüsa 
cupj. Dios jas tjejyama jupj Cjües qjuisin mü'üsüs la mijis niná. Dios 
Cjües pjü selé. Pjü selé jupj Dios po'ó. 

11 Gente pjü ma salejepj 'oyn nyuca jola la p'a. Jupj cjües p'in selé 
'oyn nyuca jola jupj. Jupj cjües jos mo'o já'asa. Nin p'iyá Dios lal. Dios 
Cjües p'in selé 'oyn nyuca jola jupj. 12Dios jas tjejyama jupj Cjües cupj 
nt'a, qjuisin 'yüsa la mijis jupj; nin mpes qjuisin 'yüsa tsjan nina Dios la 
tjiji cupj mpes. Dios ma qjuis tje'yaya cjües p'a wa, nosis mpe p'in; jupj 
Cjües qjuis tje'yaya. 13Dios 'üsüs la tjiji cupj mpes, niná p'iyá velecj la 
p'a jilal. Dios Cjües qjuisin tji'yüsa la tjiji, niná velecj la p'a jilal. Niná 
gente p'in qjuisin tji'yüsa la tjajay tulucj. Sin 'yüsa lijicj Dios Cjües jatatj 
jilal. Dios Cjües qjuisin tji'yüsa la tjiji, ne nin p'iyá sin 'yüsa lijicj yupj 
jilal. 14Gente pülücj yusapj p'in; Dios Cjües ma pü'ü yupj jisas mo'ó. 
Mpes yupj ma japon Dios 'üsüs la tjiji cupj mpes. Yupj yola cupj ma 
qjuiyola jin velecj, Jesucristo po'o velecj na. Ma polel sin 'yiisa cupj 
velecj na; Dios Cjües leñ yupj jisas mo'ó. Dios Cjües qjuisin 'yüsa liji 
Dios mpes. 15 Nepénowa jatatj Dios Cjües. Yupj salejepj pjü mpes ncu 
'üsüs way, ncu malala niná. Nepénowa ma jatatj Dios Cjües; yupj januc 
Dios Cjües jatatj, januc yupj lajay. Newa ma sin 'yüsa ncu 'üsüs lajay; ma 
jatatj Dios Cjües, mpes ma sin !yüsa yupj. 16 Dios Popel vele: *Pjü way 
ma sin 'yüsa tsjan jola qjuis Jepa Dios. Pjü ma salejepj jupj selé jin. Ma 
polel javelepj tsjan más 'ücj la mijis Dios", Dios Popel nin vele. Mop'in 
tya'acj cupj Dios Cjües. Mpes cupj polel qjuiyola Jesucristo jola jinwá. 


Corinto mo'o patja nin lajaytsja Dios Cjües ma jatatj jinwá. 


3 1 Natjampan, pülücj quelel veletsja napj Dios po'ó. Newa ma polel 
nusin !yüsatsja pjü; nun nosis casá patja jinwá nujólatsja, Dios 

Cjües ma jatatj jinwá, ne nin. Napj velé Dios Cjües ma jatatj jilal, nin 
p'iyá tjevelé nun jilal. Nepénowa 'in lacasana way jisastsja Jesucristo. 
Ma pülücj sin tji'yüsa custjay Dios po'ó. Nun yupj jin p'iyá. 2Nasa ca 
mvelé tsjan mpes ca jus nlayé niná. Tsjicj tsots' tsyo'o p'in. Ma polel 
lyaja jupj. Nepénowa 'in lacasana jisastsja Jesucristo; tsjictjacj jinwá 
yupj. Yupj jis lal velé tsots! jinwá; costa tulucj. Nina sin 'yüsa la pin. 
Ma polel sin 'yüsa p'am. Nin p'iyá tjevelé nun jilal. P'a ma polel nusin 
!yüsatsja. Newa ma polel p'a nusin 'yüsa; 3nun newa loji Dios Cjües ma 
jatatj jinwá, ne nin. Nun jomaqué. Nun lo velelé. Mpes t'üc' way nin 
loji Dios Cjües ma jatatj lajay jinwá. Gente p'in jinwá loji nun. 4Nun 
nepénowa welé: *Más 'ücj qjuisin 'yüsa Pablo velá." La p'a javelepj: 
“Cupj po qjuisas Apolos velá”. Mpes nun lo velelé, Jesucristo ma jisas 
lajay jinwá. 

5Apolos püné tulucj. Napj püné tulucj wa. Cupj tsji' lijicj la p'in 
Dios mpes. Nun toponé Jesucristo po!ó, nun jis lal tjevelecj mpes. 
Cupj lijicj Dios jos jin la p'in. 6Cupj Dios mozopan p'in. Dios jos 
gente mponecj Jesucristo po'ó. Jupj lal japon jupj sine mo'ó tjevyala 
jinwá Dios lal. Napj yom setel sine jinwá; napj tjum nun nt'a mwalá 
way p'in. Napj mwalá way tjevelé nun jis lal Jesucristo po'ó. Apolos 
yom 'üsü la t'yu jinwá; jupj locopyaya tjemey nun nt'a. Newa nun jis 
lal Deve Jesucristo po 16. Mop' in Dios la tjiji mpes p 'in nujisastsja 
7Mpes jupj la sine, tsjicj jupj. wsi la ttyu, tsjicj jupj. Dios mpes t'yüna, 
mpes jupj p'in püné. 8Qjuis catjampan nepénowa mwalá way jil la 
veles la p'a jilal Jesucristo po'ó. La p'a locopyaya jil la veles wa jupj 
po'ó. Yupj pjü nin p'iyá tsji' lajay Dios mpes. Nepénowa tsjicj way 
p'in javelepj Jesucristo po'ó. Dios ca 'üsüs lis mijis nin la tjajay mpes. 
La p'a pülücj way javelepj Jesucristo po'ó. Dios ca más 'üsüs lis mijis 
yupj jilal. ?Pjü way cupj tsji' lijicj Dios mpes, nun nt'a tsji' lijicj na. 
Dios yom 'amá tya'a jinwá liji. Yom tya'a momas lo sin. Jupj tsji' liji 
ne'aj, mpes 'üsüs ca mpalas. Nun Dios 'amá jinwá. Dios 'üsüs la nusiji 
mpes, 'üsüs ca nu mpalas. 

Yom wo si jünsa jinwá liji wa Dios nun jis lal. Yom tsji' liji wo mpes, 
ne 'üsüs ca mpalas wosis. Nun Dios wo jinwá. Dios 'üsüs la nusiji 
mpes, 'üsüs ca nu mpalas. 

1o Yom wo i in si jünsa na, mwalá way amia 'ücj liji. Locopyaya 


nun nt'a nun jis lal la veles Jesucristo po'ó. rÜsüs la tjejay nun jilal, 


El Nuevo Testamento en Tol de Honduras, 2da ed. ©2010, Wycliffe Bible Translators 


1 CORINTIOS 3 490 


Dios ncapj tjep'ya'sa mpes. Locopyaya yom p'a wa tjac! nun nt'a, 
newa vele nun jis lal Jesucristo po'ó. Yom wa si jünsa jinwá jupj; jupj 
locopyaya tjemey nun nt'a Jesucristo mpes la veles. 'Ücj nin. Mop'in 
nin velé: Dios mozopan locopyaya jil na la p'a wa tsji' la tjajay nt'a, 
más 'ücj yupj 'in jajamapj yupj javelepj mpes. !! Napj mwalá way 
Jesucristo 'amá 'üsüs jinwá wosis la jünsüs mpes; nun nasa toponé 
napj tjevelé Jesucristo po'ó. Ca nacj gente p'a wa quelel nusin !yüsa 
lajay la p'a po'ó. Ca nacj yupj ca mvelecj napj ma tjevelé t'üc' way. 
Niná mvelecj t'üc' way tulucj. 

12 Napj 'amá 'ücj la tjejay jinwá la tjejay Dios wo si jünsa mpes; nun 
ne Dios wo. La p'a wa nun nt'a tsji' lajay quinam. Nepénowa pajal 
'üsüs javelepj, nepénowa 'üsüs javelepj tulucj. Wosis jajünsüpj jinwá 
lajay yupj quinam. Nepénowa oro* mpes jajünsüpj jinwá; 'üsüs lajay. 
La p'a plata* mpes jajünsüpj jinwá; 'üsüs wa lajay yupj. La p'a pe 
pülücj jaylacj mpes jajünsüpj jinwá; 'üsüs wa lajay yupj. La p'a 'iyó 
mpes jajünsüpj jinwá; 'üsüs lajay tulucj. La p'a tsjutsj mpes jajünsüpj 
jinwá; pajal malala lajay yupj. 13'Awa jama na, 'iyó lei way pwe, nin 
p'iyá tsjutsjum. Pjü ca nucucj wa nenem malala, leñ way pwe. Mop'in 
oro ma quelel pwe, plata ma quelel pwe, pe pülücj jaylacj ma quelel 
pwe wa. Pjü ca nucucj wa nenem 'üsüs way. Nin p'iyá, 'in tjajama nun 
welé na Jesucristo mpes. Jupj jac! niswá, ca mveles ncu 'üsüs tjowelepj 
gentas. 'Awa lal ca ncuwim; nin vele na 'awa jinwá nsem. Gente 'üsüs 
tjowelepj Jesucristo mpes, Jesucristo ca la mijis ne pjü ca jus nlayecj 
'üsüs tjowelepj. Gente malala tjowelepj Jesucristo mpes, Jesucristo ca 
la mijis ne pjü ca jus nlayecj malala tjowelepj. 14Oro ma quelel pwe, 
plata ma quelel pwe wa, pe pülücj jaylacj ma quelel pwe wa. 'Awa 
tjemey na, yupj 'üsüs jatja custjay. Nin p'iyá, Cristo vele na gente 'üsüs 
tjowelepj, po 'üsüs way niná. 'Usiis ca lis mijis 'üsüs tjowelepj mpes. 
15!1yó pwe, tsjutsj pwe wa. Niná malala, mpes ca ncawajas. Nin p'iyá, 
Cristo vele na gente malala tjowelepj, malala niná yupj mpes. Ma ca 
'üsüs lis mijis yupj tjowelepj mpes. Newa nin, ca mpatjam Dios lal. 
'Awa mpe jupj pje'á ca la nlo'cjos yupj, mpes ca mpatjam. 

16¿Ncu nujo' tepe'e nun Dios wo jinwá? Dios Cjües pü'ü nujisas mo'ó. 
17 Yom pjaní malala liji Dios wo lal, Dios ca malala la mijis jupj lal. 
Ca pjü malala mpalas jupj. Dios wo Dios juts'a'á. Nun Dios wo jinwá. 

18Ma nujola nsem nun pülücj solejé. Gente pasal sin tji'yüsa na, 
la p'a javelepj pülücj salejepj yupj. Nun popa pjaní jas tji'yüsa yupj 

jinwá ca nacj. Quina vele pülücj selé jupj. Najas jupj ca jus nlayes 
jupj ma jola jinwá custjay. Najas jupj ca jas mü!üsüs tsjan la tjiji Dios 
jupj mpes. Gente ca malala mvelecj jupj po'ó, niná jas tji'yüsa na; ca 
mvelecj jupj ma jola jinwá. Dios ma ca nin mveles; Dios ca mveles 
jupj pülücj selé quinam Dios jos jin. 1? Niswa velé, gente pülücj sin 
tji'yüsa na, la p'a javelepj pülücj salejepj yupj. Dios ma nin vele; Dios 
vele tsjicj way p'in salejepj yupj. Ma yola jinwá yupj Dios lal. Dios 
Popel vele: *Yupj yola pasal salejepj 'üsüs jis la jay, 'üsüs jis la pal. 
Dios ma ca jis ma'ayas ca nin mpalas yupj jisas jin", Dios Popel nin 
vele. 20 Dios Popel vele wa: “Qjuis Jepa Dios selé tsjan yola yupj. Jupj 
selé ma ca nin mpalas yupj yola jinwá." 

21 Más 'ücj ma nusin mü'üsüs yom pjaní vele p'in. Ma mvelé más 
'ücj pjü sin !'yüsa jupj vele p'in. Pjü way nun nuts'a'á, mpes ma ca 
nin mvelé nun. 22Cupj pjü way nun nuts'a'á, nucopj p'ya'sacj mpes. 
Napj nun nuts'a'á. Apolos nun nuts'a'á wa, Pedro 'ots'ipj. Cupj nucopj 
p'ya'sacj, mpes 'üsüs nu pyala. Nun nucunú, 'üsüs nu pyala. Taca'liqué 
na, 'üsüs ca nu mpalas. Pjü way Dios la tjiji, nun nuts'a'á. Quina patja, 
pjü nun nuts'a'á. P'a jawas mpatjam, pjü way nun nuts'a'á nsem wa. 
Pjü way nun nuts'a'á. 23Nun p'iyá Jesucristo juts'a'á. Jesucristo Dios 
juts'a'á jupj. 

Jesucristo qjuisin tjejyama la veles p'a jilal jupj po'ó. 

1Nin mpes najas gente ca jus nlayecj napj tsji' lejay Jesucristo 

mpes. Apolos jupj mpes tsji' liji wa. La p'a nin p'iyá lajay wa. 
Jesucristo qjuisin tjejyama la veles gente jilal Dios jos jin. Ninana 
cupj velecj, pina gente ma salejeptsja nina. 2Napj tsji' lejay Nejepa 
Jesucristo mpes. Pjaní tsji' liji na jepa mpes, más 'ücj jupj lovin nin 
liji jupj jepa jos jin. 3Ca nacj nun welé ma 'üsüs tsji' la tjejay napj 
Jesucristo mpes. Ma nola nun welé mpes. Ma nola wa la p'a javelepj 
mpes. Napj p'iyá ma selé ncu 'üsüs la tjejay jupj jos jin. 4Napj nola 
napj 'üsüs la tjejay jupj jos jin. Mop'in napj nola mpes tulucj ca Dios 
mveles napj 'üsüs. Qjuis Jepa Jesucristo p'in selé ncu 'üsüs la tjejay 
jupj jos jin. Nin ca mveles jupj. »P'a jawas qjuis Jepa Jesucristo ca 
mveles pjü jilal ncu 'üsüs la tjajay. Mpes najas nun ma welé quinam 
pjacj cuscú 'üsüs la tjajay. Ma mvelé nun pjacj cuscú malala la tjajay. 
T'üc' way ma nin solejé nun. Jesucristo nin ca mveles jupj tjac' na. 
Jupj p'in selé tsjan yola gentas. Jupj ca mveles yupj yólatsja mpes. 
Jupj p'in selé tsjan mpes lajay niná yupj lajay jin. Jupj nin ca mveles 

jupj tjac' na. Pülücj 'üsüs la tjajay jupj jos Jin. Nin jawas jupj tjac' na, 
Dios 'üsüs ca mveles yupj sin po'ó. 

6Natjampan, nin tjeveletsja napj p'iyá po'ó, Apolos po'ó wa. Napj 
tjevelé 'oyn nyuca lijicj cup). Mop'in t'üc' way najas nusin !yüsa napj 
tjevelé. Najas nusin 'yüsa Dios Popel vele jin; nin la müjí p'in Dios 
Popel vele jin, nin najas. Mpes ma ca mvelé nepénowa más 'üsüs sin 
'yüsa lajay. Ma ca mvelé más 'ücj qjuisin !'yüsa yupj javelepj jin. Ma 
ca mvelé yupj más 'üsüs la p'a jilal. 7T'üc' way nun más 'üsüs tulucj 
la p'a jilal. Nun to'á, Dios nu tje'yaya, pjü way. Nun welé 'üsüs way 
nun, niná to'á mpes. Nin tulucj. Niná to'á, nun la tjüjí mpes tulucj. 
To'á Dios nu tje'yaya mpes. Mpes malala nun welé 'üsüs way nun, 
niná to'á mpes. 

8Nujola nun to'á quinam pjü nujisas. Nujola Dios pjü la tjiji nun 
mpes, nujola más pülücj ma nujisas quinam. Nun jepa noypan jinwá 
nu tepyala jin nujola. Ma nin qjuis tepyala cupj qjuilal. Napj selé 
jepapan tulucj nun custjay. T'iic! way najas nun jepa noypan ca nu 
cüpalas. Najas cupj jepa noypan ca qjuis cüpalas wa. ?Ma nin qjuis 
tepyala cupj qjuilal. T'üc' way apostolpan* way cupj; mop'in gente 
yola cupj más tsjictjacj pjü jilal. Napj nola Dios la tjiji mpes nin yola 
yupj. Nasa ca mvelé 'oyn nyuca yola yupj cupj po'ó. Nenéyawa jepapan 
sa jam malala lajay jis la palan animal ts'a 'in jilal. Animal witjacj 
lovin ja'ünan gente niná. Gente pülücj yus januc la palan na. Malala 
yola malala lajay sin po'ó; malala la tjajay mpes nin jis tepyala jin 
yola yupj. Nin wa yola gentá cupj po'ó, malala qjuesé palá mpes. 
Angelpan* pjü way januc wa nin qjuesé palá. Gente pjü way januc wa 
nin qjuesé palá. 10 Gente yola cupj ma qjuiyola jin velecj. Nin yola cupj 
Jesucristo po'o velecj mpes. Nun nujola nun p'iyá pülücj solejé, nun 
Jesucristo so coñcó mpes. Gente yola pülücj way ma polel lijicj cupj. 
Nun nujola pülücj way polel lojí nun. Gente 'üsüs yola nun mpes; ma 
'üsüs yola cupj mpes. 11 Pasal la pülücj vecj cya'lequecj custjay. Pasal 
la pülücj 'üsü qjuisive custjay. Cupj qjuis pülül malala. Gente qjuesé 
jatül cupj. Cupj cjuwá ca'aj qjuis la püt'üs. 12Pasal yümücj tsji' lijicj, 
t'emel ca nt'anquecj. Tsji' lijicj mpes 'ücj jaylacj lijicj qjuis la las. Gente 
malala javelepj na cupj qjuilal, 'üsüs velecj yupj jilal. Gente malala 
lajay na cupj qjuilal, ma ts'i 'inyacj cupj. 13Gente malala javelepj na 
cupj po'ó, cupj 'üsüs velecj yupj sin po'ó. Gente javelepj cupj basura 
jinwá. Nin javelepj custjay. Yupj yola cupj más malala pjü jilal, mpes 
nin javelepj yupj. 

14Ca nacj nun nujola napj najas nun ca nu maycas nun la tjüjí mpes, 
ne nin mpes tepyac niná. Nin tulucj. Napj tepyac nun nusin mü!üsüs 


Napj mwalá way nun jilal tjevelé tsjan niná Jesucristo !üsüs la tjiji 
gente mpes. Nun Dios ts'uyupj nu tepyala napj nun jilal tjevelé mpes. 
La p'a wa pülücj nusin 'yüsa lajay ca nacj Jesucristo po'ó, newa napj 
jinwá lajay tulucj. Napj quelel la nusejay. 16Po najas nun la müjí napj 
la tjejay jin. 17Mpes napj se jam Timoteo nun nt'a. Napj pasal quelel 
lejay jupj. Jupj pasal 'üsüs jas tji'yüsa napj lal, tsjicj si 'üsü jinwá popay 
lal. Jas tji'yüsa napj tjevelé qjuis Jepa Jesucristo po'ó, ne jupj nin liji 
napj tjevelé jin. T'üc' way napj nusin tji'yüsa la tjejay Jesucristo po'ó. 
Niná napj tjevelé, Timoteo nun jilal mveles ca niswá. Niná napj sin 
'yüsa lejay Dios ts'uyupj 'a si mulú nt'a jun tala. 

18Nun popa nepénowa yola lecj jeyá napj la winin la veles nun 
jilal. Niná malala javeleptsja napj nin po'ó. Yola pasal salejepj yupj. 
19 Mop'in ma ca nin nsem yupj yola jinwá. Leii way quelel jum nun 
nt'a. Qjuis Jepa Jesucristo jos napj jum, napj ca mis. Ca nin mü'üsüs 
ncu yupj t'üc' way lajay Dios jos jin. Ma ca nin nola nsem tsjan javelepj 
yupj. Yupj 'üsüs jin yola yupj p'iyá. 20 Dios jyü'ta pjü. Gente lajay na 
Dios jos jin, selecj t'üc! way yupj Dios juts'a'á. Javelepj mpes p'in, ma 
selecj ncu Dios juts'a'á yupj. 21 Nun nt'a tjum na, napj selé nun nujisas 
napj ma nucopj mvelel. Nujisas napj velé 'üsüs nun. Nujisas 'üsüs ca 
mvelé nun jilal. Mpes 'üsüs la müjí Dios jos jin. 


Pasal malala lajaytsja Corinto po'ó. 


D 1 Gente javelepj nun pasal malala loji ne'aj. Dios ts'uyupj tulucj 

nin p'iyá javelepj wa pasal malala lojí nun. Javelepj yom pjaní 
jupj popay niswa tjowaya. Yom niná, ne'aj mya'na popay jats'om. 
Pasal malala niná. 2Newa nin, nun nujola pasal 'üsüs way nun. Más 
'ücj 'aplijila nu tapalas, yom niná la tjiji mpes. Más 'ücj wola welé jupj 
ma polel jama nun 'a nusí mulú nt'a. 3Napj ma 'os nun jilal quinam; 
napj nola nun mpes la p'in, mpes napj ne'aj 'os jinwá nun jilal. Napj 
pasal nólatsja nun mpes. Pasal nólatsja niná yomen malala la tjiji. 
Mpes napj nun jis lal mvelé tsjan najas ca la müjí nun jupj lal. ^Napj 
velé Jesucristo mpes, jupj cupj qjuis Jepa Püné. Najas 'a nusí mulü 
nun. Napj ca nola nsem nun mpes 'a nusí mulü na. Jesucristo nucopj 

mp'a'sas la müjí napj velé jin, jupj cupj qjuis Jepa Püné. 5Najas nun 
welé niná yomen lal jupj ma polel jama nun 'a nusí mulú nt'a. Ma la 
tjomoná Dios lal jupj mpes, Dios ma ca majamas jupj. Mpes malala 
ca mpalas jupj ca nacj, Satanás* ca nin la mijis. Nin pyala na, niná 
yomen ca jas mü'üsüs malala la tjíjitsja jupj. Mpes jupj cjües ca 'ücj 
mpü'üm Dios lal, qjuis Jepa Jesús tjac' na. 

6Nun nujola pasal 'üsüs way nun. Nun ma nujola malala la tjiji 
niná yomen. Malala nin. Levadura tsjicj way p'in, pan püm t'yüna liji 
pjü way. Nin p'iyá nun jilal. Yom pjaní p'in malala liji mpes, malala 
nu pyala nun pjü way jilal jupj mpes. Nun solejé niná. 7Malala lojí 
levadura jinwá. Po ma nin la müjí quinam. Mpes nun 'üsüs nsem 
niswá. Dios vele 'üsüs way nun. Pan püm levadura cjuwá jinwá nun. 
Jesucristo tepe'e cruz* po'ó cupj mpes; nin mpes Dios vele 'üsüs 
way cupj quinam. Jesucristo oveja* tsjicj jinwá, tepe'e cupj ca 'ücj 
mpatjaquecj. Püna judiopan* oveja tsjictjacj jis tjü'ünan Egipto po'ó. 
(Oveja tjü'ünan mpes, Dios ángel* yupj jis capa nipj tjemey, ma malala 
lis tjiji.) 8Ts'ac! pjaní pjü año judiopan nin yola pyala Dios ángel casa'a 
tjemey Egipto po'ó. Yupj jalá pan levadura cjuwá. Nin p'iyá más 'ücj 
cupj ca qjuiyola mpalas Cristo tepe'e cupj mpes. Más 'ücj ma malala 
lijicj. Malala loji pan püm levadura mo'o pü'ü jinwá. Ma malala la 
miji quinam. Más 'ücj 'üsüs quelel lijicj. Más 'ücj t'üc' way velecj. 
'Usiis loji pan püm levadura cjuwá jinwá. Mpes po nin la tjüjí 'üsüs. 

9Niná yomen ne'aj tjemya'na popay jats'om, niswa pyac jupj mpes. 
Pülücj malala lajay jupj jinwá. Ma lowa yupj 'a si mulü nt'a. Ma jis 
capj ncoñicó yupj. Yas nam nin p'iyá tepyac nun mpes. 10 Napj tepyac 
qjuis catjampan nepénowa mpes. Yupj popa pülücj pasal malala lajay 
yupj. Ma tepyac Dios ts'uyupj tulucj mpes. T'üc' way pasal malala lajay 
yupj, nina yomen popay jats'om tjemya'na jinwá. T'üc' way yupj jisas 
la p'a jatatj. Yupj pequeri. Jisas p'a wa dios witjacj*. Ma tepyac yupj 
mpes. Yupj jun ta'á patja. Mpes napj selé nenéyawa jis capj coñcó, jun 
ta'á patja mpes. 1 Tepyac la p'a mpes. Yupj javelepj yupj Dios ts'uyupj 
cupj jinwá. Newa malala lajay, niná yomen popay jats'om tjemya'na 
jinwá. Yupj jisas la p'a jatatj. Jisas p'a wa dios witjacj. Malala javelepj 
la p'a lajay mpes. 'Usü se maná yupj. Pequeii yupj. Yupj mpes tepyac. 
Ma jis capj ncoiicó yupj. Ma jis lal welé nculá qjuis wa nt'a nu lo 
las. Ma wa nlawü yupj jis wa nt'a nu lo las. 12-13Dios ts'uyupj tulucj 
mpes, napj ma velé pjacj cuscá malala lajay. Dios nin ca mveles. Dios 
ts'uyupj mpes velé p'in, más 'ücj nusin 'yúsa pjacj malala jin lajay. 

Yom pjaní ne'aj mya'na popay jatstom. Tjowelé jupj lal ma ncuwim 
niswá 'a nusí mulú nt'a. 


Dios ts'uyupj mat'e ma yuwal yola na, ma ca mal juez nt'a. 


1Ca nacj Dios popa pjaní ne'aj pü'ü ma jos Dios popa la p'a la 

tjijá. Malala jupj Jama la veles juez lal. Más 'ücj vele Dios ts'uyupj 

jilal. Más 'ücj yupj javelepj ncu malala la tjiji Dios popa niná la p'a. 
2¿Ncu nujo! tepe'e p'a jawas Dios ts'uyupj noypan nsem yupj, Dios 
ca lis mijis ca nin nsem? Yupj ca mvelecj pjacj malala nyuca la tjajay. 
Nin ca mvelecj Dios ts'uyupj tulucj jilal. Mpes costa tulucj nun welé 
quinam ncu malala la tjiji Dios popa pjaní. 3¿Ncu nujo' tepe'e cupj ca 
mvelecj wa ncu malala la tjajay angelpan*? Mpes t'üc' way nin polel 
velecj quinam gente jilal qui'á nosis nt'a. Costa tulucj. *Mpes Dios 
ts'uyupj mat'e ma yuwal yola na, malala lowü Dios ts'uyupj tulucj 
nt'a. Malala nin nun nujisas yupj mvelecj pjacj malala la tjiji. »Najas 
'aplijila nsem nun nin la tjüjí mpes, ne nin velé napj. Dios ts'uyupj 
mát'eya ma yuwal yola na, napj selé nun popa nepénowa 'ücj polel 
javelepj pjacj malala la tjiji. Napj selé nun popa nepénowa 'üsüs sin 
tji'yüsa Dios mpes quinam, ne yupj 'ücj polel lajay ninda. £Mop'in ma 
Jama, vele niná juez lal. Nin la tjiji na, jupj tjemey Dios popa tulucj nt'a. 
7Quelel velé la p'a casá wa. T'üc! way malala nun lowú la p'a nt'a, yupj 
mvelecj pjacj malala la tjiji. Más 'ücj ma welé niná la p'a jilal. Nun ma 
nin loji Dios jos jin. La p'a malala la nusiji na, más 'ücj ma nujola nsem. 
La p'a pweca na nun nuts'a'á, más 'ücj ma nujola nsem. 8Nun loji 'üsüs 
tulucj. Nun p'iyá malala loji wa la p'a jilal. Nun pwe'qué wa la p'a juts'a'á. 
Nin loji nunwá, malala loji nun Dios ts'uyupj jis lal. 9Nun solejé malala 
lajay ma polel jil Dios jyü'ta nt'a. Niná Dios ma la mijis yupj mpes. Najas 
nun jus nlayé t'üc! way yupj ma polel jil Dios jyü'ta nt'a. Nenem ne'aj 
jamanun sejats'om tulucj. Nenem jis vayum tulucj jilal jil. Ma tjewyayiñ 
ne'aj jamanun wa. P'a wa dios witjacj* jisas. Niyom ne'aj jamanun p'a 
niyom jilal, yupj sejats'om jinwá nsem. 19 Yupj pequeñ. Yupj jisas la p'a 
jatatj. Se maná yupj. Malala javelepj la p'a lajay mpes. Malala lajay la 
p'a jilal, 'ücj jis la pecj. Pjü way niná lajay ma polel jil Dios jyü'ta nt'a. 
Dios ma nin la mijis yup] mpes. 11 Nun popa nepénowa nin p'iyá la tjüjí 
yas nam. Quina Dios perdonar la nutjiji malala la tjüjí mpes. Perdonar la 


nin nu tepyala. Nun 'üsüs Dios lal quinam, Dios la nutjiji mpes. 

Dios la tjiji qjuis p'üy. Jupj jos 'üsüs la mijicj jupj jos jin. 

12Napj 'ücj nin lejay napj quelel lejay jin. Nin p'in, nenéyawa ma 
'üsüs ne palá nin lejay na napj quelel lejay jin. Napj 'ücj lejay napj 
quelel lejay jin. Nin p'in ma najas napj po nola nsem napj nin quelel 
lejay mpes. Nin ne palá na, ma ca nin la mejay. 13T'üc' way Dios ve la 
tjiji qjuis col mpes. Dios la tjiji wa cupj qjuis col ve mpes. Ve ncawajas 
ca, qjuis col ncawajas wa ca, Dios ca nin la mijis. Dios la tjiji wa cupj 
qjuis p'üy, cupj ca nin la mijicj qjuis Jepa Jesucristo jos jin. Jupj ma 
jos niyom ne'aj jamanun sejatstom tulucj. Ma wa jos nequem jil jis 
vayum tulucj jis lal. Ma nin mpes la tjiji cupj qjuis p'üy. Qjuis Jepa 
Jesucristo qjuis capj p'ya'sa 'ücj lijicj jupj jos jin. 14Dios jas tjijyünsa 
qjuis Jepa Jesucristo, mpes pü'ü niswá. Jupj qjuisin müjünsüs wa ca, 
mpatjaquecj niswá. Püné jupj, mpes 'ücj nin liji. 

15T'üc' way nequem nepénowa pajal malala lajay. Yupj quelel jil 
niyom pülücj jilal. Noyomes jaylacj lajay yupj jilal jil na. Malala nin, 
nequem nenem su manú. Yom ne'aj mya'na na yupj popa pjaní, malala. 
Yupj jis p'üy pjaní jinwá se palá. Nun solejé nun Cristo juts'a'á, mpes 
nun jupj jüp'üy jinwá. Cristo juts'a'á ma ca jis manucj nequem malala 
witjacj. 16Nun solejé yom mya'na na quepj malala lija, yupj jis p'üy 
pjaní jinwá se palá. Dios Popel vele: *Manas ca jüp'üy pjaní jinwá 
nsem yupj". 17Nin mpes ma polel nin lojí. Yom se coñca na qjuis Jepa 
Jesucristo, yupj manas cjües pjaní jinwá se palá. 

18Mpes najas ma su manú nequem nenem. Najas ma su manú nun 
sejats'om tulucj. Najas nequem ma jil yupj jis vayum tulucj jilal. Nin 
quelel lojí niná ca nacj. Nin lojí na, malala lojí nun jis p'üy p'iyá jilal. 
P'a casá malala lojí na, ma malala se palá nun jis p'üy jilal. Nin tulucj 
niná loji na. Malala loji na nun jis p'üy p'iyá jilal, pasal malala. 19Nujola 
tapalas Dios Cjües pü'ü nujisas mo'ó. Nun jis p'üy jupj wo jinwá jupj 
lal. Dios jupj Cjües nu tje'yaya. Mpes nun jis p'üy nun nuts'a'á tulucj. 
nun Dios juts'a'á. Najas gente 'üsüs ca mvelecj Dios po'ó, nun lojí 
mpes. Mpes lovin la müjí Dios jos jin. 


Pablo pyaca niyom mpes, sejats'om mpes wa. 


1Nun papel tapaqué napj mpes. Nujisastsja napj mpac niyom 
mpes, sejats'om mpes wa. 'Ucj niyom lovin ma jamanun nequem. 
2Mop'in ma ca nin nsem. Napj selé niyom jamanun nequem. Napj 


El Nuevo Testamento en Tol de Honduras, 2da ed. ©2010, Wycliffe Bible Translators 


497 1 CORINTIOS 7 


selé wa nequem jil niyom jilal. Mpes más !ücj niyom mwayiñ nequem 
jilal. Más 'ücj niyom niná lovin ma jamanun sejats'om tulucj jilal. 
Más 'ücj nequem niná lovin ma jil jis vayum tulucj jilal. 3'Ücj yupj 
jamanun yupj sejats'om. 'Ücj wa nequem niná jil yupj jis vayum jilal. 
4Quepj tjowaya na, jupj jüp'üy ma jupj juts'a'á quinam. Jupj jüp'üy 
jupj voyum juts'a'á. Nin p'iyá, yom tjowaya na, jupj jüp'üy ma jupj 
juts'a'á quinam. Jupj jüp'üy jupj jats'om juts'a'á quinam. »Mpes 'ücj 
yom mya'na jupj jats'om. Pjaní ma quelel mya'na ma'ajapj, malala. 
Nenéyawa nin p'iyá yola, quelel javelepj Dios lal p'in quinam, mpes 
ma quelel nin lajay quinam. 'Üsüs nin. Mop'in ma ca tslac! pülücj 
nsem. P'a jawas ca quelel mal niswá. Mpes más 'ücj nin lajay. Yom 
ma mya'na jats'om, malala. Satanás* ncuwim ca nacj yom niná nt'a, 
mveles ca más 'ücj jupj ne'aj mya'na p'a quepan. Satanás ncuwim 
wa ca nacj jupj jats'om nt'a, mveles ca más 'ücj jama p'a yomen lal. 
Satanás jos malala lojí. 

6T'üc' way nenéyawa quelel welé p'in Dios lal; ma quelel lowü ca 
nacj nun sejats'om lal, nuvoyum lal. Niná ma nu jyütütj; nujisas na 
pin, 'üsüs. 7 Napj nola más 'ücj pjü sejats'om tulucj, napj jinwá. Nin 
tulucj la p'a. Dios nin liji cupj polel lijicj jupj jos jin. Ma polel lijicj 
nin p'iyá. Dios ma qjuesé 'aya nin p'iyá lijicj. 

8Nepénowa lovin ma tjewyayiñ yupj. Nequem nepénowa, yupj jis 
vayum tecya'liñ. Quina napj quelel pyac yupj mpes. 'Üsüs yupj ma 
mwayii ca, napj jinwá. ? Mop'in ma jisas yusapj mpatjam ca nacj. 
Po quelel jil p'a lal. Pasal yola niná. Mpes más 'ücj mwayiñ ca yupj. 
'Usiis mwayiñ ca. Malala ma mwayiñ; malala lovin yola niyom mpes. 

10 Quina napj quelel sin 'yüsa lejay tjewyayiñ jilal. Napj pyac qjuis 
Jepa Jesucristo tjevelá. Más 'ücj nequem ma jis vayum patja jil la 
p'a nt'a. Malala ma jisas yupj jis vayum quinam. 11 Mop'in nin pyala 
neneyawá. Ca nacj quepj pjaní voyum pü'ü jama, ma jos jupj voyum 
quinam. Mpes más 'ücj jupj lovin ma ca mwayim niswá. Jupj ma 
quelel pü'ü voyum tulucj, más 'ücj jupj jac! niswá voyum nt'a. Qjuis 
Jepa Jesucristo jos wa yom ma se jamá jupj jats'om. 

12La p'a mpes qjuis Jepa Jesucristo ma nin tjevele. Napj p'iyá ca 
mpac yupj mpes. Yom pjaní já'asa ne'aj ca nacj, jupj jats'om Dios popa 
tulucj. Quepj niná 'ücj jos pü'ü jupj lal. Mpes más 'ücj yom niná ma 
se jamá jupj jats'om. 13Ca nacj quepj já'asa ne'aj, jupj voyum Dios 
popa tulucj. Mop'in nin, yom niná 'ücj jos pü'ü jupj lal. Mpes más 
'ücj quepj niná ma voyum pü'ü jama la p'a nt'a. 

14T'üc' way jupj voyum ma pyona Jesucristo po!ó. Newa nin, Dios 
liji quepj voyum 'üsüs pyala Dios lal jupj jats'om pyona mpes. Mpes 
más 'ücj quepj niná ma voyum pü'ü jama la p'a nt'a. Yupj jis ts'uyupj 
Dios juts'a'á se palá wa. Yupj malala tulucj Dios lal. Yom p'a wa já'asa 
ne'aj ca nacj, jupj jats'om ma pyona Jesucristo po'ó. Nin p'iyá, Dios liji 
jupj jats'om 'üsüs pyala Dios lal jupj voyum pyona mpes. Mpes más 
'ücj yom niná ma se jamá jupj jats'om. Yupj jis tstuyupj Dios juts'a'á 
se palá wa. Yupj malala tulucj Dios lal. 

15-16 Nenéyawa ma pyona quelel jama la p'a nt'a. Yom ma pyona 
Jesucristo po'ó, jupj jats'om pyona p'in. Mpes 'ücj yom niná jama. 
Dios jos jupj lal japon 'ücj jisas jatja, mpes 'ücj quepj ma pü'ü jupj 
lal quinam. Dios jos ma la velel yupj. Quepj niná ma selé ncu jupj 
voyum ca jos nsem Jesucristo. Mpes 'ücj jupj voyum jama la p'a nt'a. 

Ca nacj quepj ma pyona quelel jama la p'a nt'a. Quepj niná ma 
pyona Jesucristo po'ó, jupj voyum pyona p'in. 'Ücj quepj niná jama. 
Dios jos jupj lal japon 'ücj jisas jatja, mpes 'ücj yom niná ma pü'ü 
jupj lal quinam. Dios jos ma la velel yupj. Yom niná ma selé ncu jupj 
jats'om ca jos nsem Jesucristo. Mpes 'ücj jupj jats'om jama la p'a nt'a. 

Ma nujisas t'as nin p'iyá majatjaqué la p'a jinwá. 

17Dios la nu t!ya nu la pon jupj lal, mpes jupj jos jin la müjí lovin. 
Nin p'iyá niná tjewyayiñ mpes, tjewyayiñ tulucj mpes wa. Qjuis Jepa 
Jesucristo nasa tjevele pjacj mwayis, pjacj ma ca mwayis. Nin p'iyá 
liji pjú jis lal. Mpes jupj p'iyá tjevele 'onin ca nsem nun jis lal. Nun 
sejats'om to'á, Dios jos 'üsüs la müjí. Nun sejats'om cjuwá, Dios jos 
'üsüs la miji wa nun. Niná sin !yüsa lejay napj jun ta'á, Dios ts'uyupj 'a 
si muli nt'a. 18'Ücj nusin la 'üsüs nina. Dios la nu t'ya na, ca nacj nasa 
t'üc' nun jis pjoloc' tsjicj way t'asiyü t'ü tepyala. La p'a yupj jis pjoloc' 
t'ü tepyala tulucj. Ma nujisas t'as nin p'iyá majatjaqué yupj jinwá. P'a 
casá waytsja ca nacj. Dios la nu t'ya na, ca nacj nun jis pjoloc! lovin ma 
t'ü tepyala. La p'a yupj jis pjoloc' nasa t'ü tepyala. Ma nujisas t'as nin 
p'iyá majatjaqué yupj jinwá. 1? Nepénowa javelepj 'üsüs nu pyala nun 
jis pjoloc' tsjicj way t'asiyá jat'ú na. Nin tulucj. La p'a javelepj más 'üsüs 
nu pyala nun jis pjoloc' tsjicj way t'asiyá ma jat'ú na. Nin tulucj. 'Üsüs 
nu pyala nin loji na Dios tjevelá. T'üc' way nina. 20Dios la nu t'ya na, 
ca nacj nasa t'üc' nun jis pjoloc' tsjicj way t'asiyú t'ü tepyala. 'Ücj nin. 
Ma nujola t'as. Dios la nu t'ya na, ca nacj nun jis pjoloc' lovin ma t'ü 
tepyala. 'Ücj wa nin. Ma nujola t'as. Ma nujisas t'as nun jis pjoloc' jat'ú. 


El Nuevo Testamento en Tol de Honduras, 2da ed. ©2010, Wycliffe Bible Translators 


499 1 CORINTIOS 7 


21 Dios la nu t'ya na, ca nacj esclavopan* waytsja nun. Ma nujola 
t'as. Ma nin velé ma nlawú jupj juts'a'á nusin jyama na. Jupj vele 
'ücj jis la winin, 'ücj ma tsji' lojí jupj mpes quinam. Jupj nin liji na, 
'ücj lowú nun. 22Nepénowa esclavopan waytsja yupj, Dios lis t'ya na. 
Quina yupj cupj qjuis Jepa Jesucristo juts'a'á. Mpes quina ma lajay 
diablo* jos jin. Nin mpes esclavopan jin tulucj diablo lal. Nepénowa 
esclavopan tuluctsja Dios lis t'ya na. Quina Jesucristo yupj jis Jepa; 
yupj lajay jupj jos jin, esclavopan jinwá. Mpes pjü way nun yuwal. 
Mpes lovin la müjí jupj jos jin. Gente ca jisas nsem nun ma nin lojí 
jupj jos jin. Mop'in ma mpja'aqué yupj javelepj. 

24Natjampan, Dios la nu t'ya na, ca nacj esclavo* waytsja nun. 
'Ucj, ma nujola t'as. Dios la nu t'ya na, ca nacj esclavo waytsja tulucj 
nun. 'Ücj wa. Ma nujisas t'as nin p'iyá majatjaqué la p'a jinwá. Dios 
jalasa nun jilal. 


Pablo tepyaca ma tjewyayiñ mpes. 


25Napj quina quelel pyac lovin ma tjewyayiñ mpes. Qjuis Jepa 
Jesucristo ma tjevele napj lal yupj sin po'ó. Napj ca mpac napj nola 
jin yupj mpes. Qjuis Jepa Jesucristo la ntjet'á napj la veles la p'a jilal 
jupj mpes, ne 'ücj nun mponé napj velé. 

26 Quina malala se palá Dios ts'uyupj jilal. Mpes napj nola más 'ücj 
Dios ts'uyupj ma mwayiñ ca. 27 Ca nacj nun to'á nun sejats'om nasa. 
'Ucj. Ma tjowelé lowa nun sejats'om jilal ne mal. Ca nacj lovin sejats'om 
cjuwatsja. Ma nujisas t'as woyaqué. 28Ma nin velé ma polel woyaqué. 
Woyaqué na, ma malala loji. Nequem nepénowa lovin ma tjewyayiñ 
custjay. Ca nacj quelel wyayiñ yupj. Ma malala nin lajay yupj. Nun 
mpes nola la p'in. T'üc! way malala ca jis mpalas Dios ts'uyupj jilal 
qui'á nosis casá. Tjewyayin jilal más malala ca jis mpalas. Mpes nun 
jilal napj velé más 'ücj ma woyaqué nun. 

29Natjampan, napj nin velé pasal leii way malala ca jis mpalas 
Dios ts'uyupj jilal qui'á nosis casá. Mpes nun sejats'om jatatj, quina 
najas nun nujola ma tjewyayiñ yola jinwá. Ma tjewyayiñ 'ücj nin 
yola Dios po'ó. Más 'üsüs tsji' lajay Dios mpes. Najas tjewyayiñ nin 
lajay yupj jinwá. 30 Ca nacj nun 'aplijila quinam. Ma nujola t'as nun 
'aplijila mpes. Lowa, tsji' la müjí Dios mpes. Ca nacj nun 'ücj jisas. Ma 
nujola t'as nun 'ücj nujisas mpes. Lowa, tsji' la müjí Dios mpes. Ca 
nacj quelel lowú, jaylacj la müjí nun nujisas. Ma nujola t'as niná nun 

nuts'a'á lovin. Lowa, tsji' la müjí Dios mpes. 31Ca nacj pülücj to'á nun. 
Ma nujola t'as nun to!á mpes. Lowa, tsji' la müjí Dios mpes. Pjü nosis 
casá jatja ncawajas ca. P'a casá ca nsem p'a jawas. 

32Najas ma nujola nsem. Yom jats'om tulucj, 'ücj jola qjuis Jepa 
Jesucristo po'ó. Pasal quelel tsji' liji jupj mpes. Jupj jos qjuis Jepa 
Jesucristo 'ücj jos nsem jupj liji mpes. 33 Yom jats'om tya'a, pasal jola 
jupj jats'om po'ó. 'Üsüs quelel liji jupj mpes. Jos jupj 'ücj ca nsem 
jats'om lal, jupj liji mpes. 34Mpes mat'e mpes jola jupj. Jola qjuis Jepa 
Jesucristo po!ó, jola wa jats'om po'ó. Nenéyawa jola Jesucristo po'ó, 
nenéyawa jola jats'om po'ó. 

Nin p'iyá nequem jilal, tsjücjüim jilal 'ots'ip. Quepj voyum tulucj 
'ücj jola Jesucristo po'ó. Lovin quelel liji Dios jos jin p'in. Jos jupj 
p'iyá 'üsüs nsem Dios lal, jos wa jupj cjües 'üsüs nsem Dios lal. Quepj 
voyum tya'a, pasal jola jupj voyum po'ó. 'Üsüs quelel liji jupj mpes. 
Jos jupj voyum 'ücj jos nsem jupj liji mpes. 35Niná velé nun jilal 
nucopj la p'acj. Ca nacj nun nujola napj najas ma woyaqué nun. Nin 
tulucj. Najas nun lovin nin la müjí qjuis Jepa Jesucristo jos jin p'in. 
Niná más 'ücj. Nin mpes nin velé nun jis lal. 

36Ca nacj yom já'asa ne'aj, vele jucucus lal jupj jos ma woya jupj. 
Jola la p'in malala niná vele jucucus lal ca nacj. Jupj jucucus tsjücjüim 
quinam, po quelel woya jupj. Mpes ca jupj jola más 'ücj jupj jucucus 
mwayim quinam. 'Ücj mveles 'ücj mwayim quinam. Ma malala vele. 
37 P'a yom vele jupj jucucus lal ma mwayis jupj. Jupj jola pasal 'üsüs 
way nin vele, jola ma malala vele. 'Ücj nin vele jupj nin jos mpes. 
Po jola más 'ücj jupj jucucus ma woya. 'Üsüs way niná. 38Mpes ca 
nacj yom ca mveles 'ücj woya jupj jucucus. Jupj vele 'üsüs way. Ma 
nin vele ca nacj. Ca nacj jupj ca mveles más 'ücj ma woya jupj. Más 
'üsüs way niná. 

39Nequem tjewyayiñ, malala jis vayum patja jil la P' a nt'a. Jupj 
voyum tepe'e na p'in, 'ücj jama. 'Ücj ca mwayim niswá. Jupj jos lal 
'ücj ca mwayim. Mop'in Jesucristo lal pyona lal ca mwayim la p'in. 
40 Jupj ma quelel woya, 'ücj wa. Más 'ücj jos nsem jupj, nin nola. Más 
'ücj polel tsji' la mijis Dios mpes. Napj nola napj nin velé Dios Cjües 
jos jin. 

Gente pis ja'ayapj p'a dios witjacj jilal. Yupj mpes pyaca Pablo. 
8 1Gente nepénowa pis ja'ayapj p'a dios witjacj* mpes. Quina 
ninana mpes quelel pyac. Yupj jis dios Dios t'üc' way tulucj. Pjü 

cupj niná selecj. Gente nepénowa yola yupj p'iyá 'üsüs, pülücj sin 
tjityüsa mpes. Malala nin. Más 'ücj quelel la sojí la p'a. Mpes ca sin 
mü'üsüs la müjí Dios po!ó. 2Nepénowa yola yupj p'iyá pasal salejepj. 
T'üc! way pasal salejepj. Newa ma salejepj Dios jos jin. 3La p'a wa 
nepenowá quelel lajay Dios. Yupj Dios juts'a'á. 

4Gente pis ja'ayapj dios witjacj* jilal. Niná mpes ca mpac quinam. 
Nun quelel solejetsja ncu 'ücj niná pwisis lojá. Cupj selecj yupj jis 
dios witjacj Dios t'üc' way tulucj. Janucun tulucj yupj. Dios t'üc' way 
jusapj. Leñ la p'a. 5Gente javelepj dios pülücj patja tsjun po'ó. Javelepj 
pülücj patja wa nosis casá. Yupj japon dios pasal pülücj yupj. Japon 
dios pülücj jajütütj. 6P'a casá pyonecj cupj. Cupj pyonecj Dios pjaní 
p'in. Jupj cupj qjuis Papay. Pjü patja jupj la tjiji mpes. Jupj la qjuis 
tjiji, cupj tsji' la mijim jupj mpes. Cupj qjuis Jepa Püné pjaní wa p'in 
jupj, Jesucristo jupj. Dios pjü la tjiji Jesucristo mpes. Jesucristo mpes 
cupj pyatjaquecj. 

7 Mop'in pülücj ma sin tji'yüsa nina. Lovin yólatsja nina dios witjacj* 
janucun yupj. Yupj jalá pwisis, pis niná gente tja'ayapj dios witjacj 
mpes. Yupj yola pis niná dios witjacj juts'a'á custjay. Yupj yola Dios 
ma jos jalá yupj niná, mpes tjalá na, 'aplijila se palá. Ma 'üsüs sin 
tji'yüsa custjay Dios jos jin, mpes nin se palá yupj. 8Cupj 'üsüs Dios 
lal, nin qjuesé palá tjelyajacj mpes tulucj. Lyajacj, cupj ma más 'üsüs 
Dios lal. Ma lyajacj, cupj ma más malala Dios lal. Lyajacj, 'ücj. Ma 
lyajacj, 'ücj wa. 

9Nun nin lojá pwisis, la p'a tja'ayapj dios witjacj* mpes. Ma nujola 
nun. Newa nin, la p'a t'üc' way ma sin tji'yüsa custjay dios witjacj 
nenem mpes. Yupj nujus januc lojá niná pwisis. Jalá wa yupj. Ma sin 
'yüsa, mpes 'aplijila se pala tjalá mpes. Mpes ma nlajá nina pwisis 
nun. 10Ca nacj nun ca nlawú yupj jis dios já'asa nt'a. Nun ca nlajá 
pwisis, yupj tja'ayapj jis dios nina mpes ca nacj. Nun t'üc' way nusin 
tji'yüsa dios witjacj sin po'ó. La p'a ma sin !yüsa ca nacj. Yupj ca nujus 
nucucj ca nacj nin lojá. Yola nsem 'ücj ca nlajacj wa. Mpes nlajacj wa 
yupj ca nacj. Yacjaya ca yola nsem yupj p'iyá malala la tjajay, tjalá 
mpes. 11 Nun t'üc' way nusin tji'yüsa dios witjacj sin po'ó. La p'a ma 
sin tji'yüsa. Malala se pala ca nacj nun nusin tji'yüsa mpes. Nujola 
t'as, yupj nun sejatjampan, Jesucristo tepe'e wa yupj mpes. 

12Ca nacj yupj ca nlajacj pwisis niná, nun tjalajá mpes. 'Aplijila ca 
nsem yupj ca nacj. Mpes nun malala la tjüjí yupj jilal, yupj ne nun 
sejatjampan. Mpes nun malala la tjüjí wa Jesucristo lal. 13La p'a ca 

nlajas pwisis napj tjelyá mpes ca nacj. Jupj Jola malala pis lyaja, mpes 
lyaja na, malala liji jupj Dios lal. Jupj napj natjam. Ma najas jupj ca 
malala la mijis, mpes napj ma ca nla pwisis niswá. 


'Üsüs way gente 'üsüs lajay apostolpan mpes. 


9 1Apóstol* napj. Dios nin tjejyama la veles jupj mpes. Jupj jos 

napj velé Jesucristo po'ó. Dios ni jütüta. Gente p'in ma na jütütj. 
Napj jus tjinyuc qjuis Jepa Jesús. Napj nin lejay jupj jos jin. Mpes 
quina nun Dios ts'uyupj nu tepyala. 2Ca nacj gente la p'a ma japon 
apóstol way napj, ma japon Dios nin tjejyama la veles jupj mpes. Nun 
p'in poné. Napj selé nun poné jupj nin tjejyama. Nun Dios ts'uyupj 
nu tepyala. Nin mpes Dios nin tjejyama nun nt'a la veles jupj mpes 
Jesucristo po!ó. 

3Nepénowa malala javelepj napj nin po'ó. Nin javelepj napj lejay 
mpes. Niná yupj jis lal velé. ^T'üc' way pülücj jilal velecj Jesucristo 
po'ó. Mpes cupj 'ücj t'e'enquecj Dios ts'uyupj qjuesé 'ayapj qjuis la 
las, qjuis la miis wa. »Apostolpan* la p'a jil wa, javelepj Dios mpes. 
Yupj sejats'om jis capj jacoñ. Yupj sejats'om Dios tstuyupj wa. Qjuis 
Jepa Jesús jüpülücpan, yupj sejats'om jis capjjacoñ wa. Pedro jatstom 
se coiica wa. Mpes 'ücj cupj wyayaquecj wa Dios ts'uyupj jilal, 'ücj 
qjuis capj la coii. Newa woya secj cupj. $Bernabé tsji' liji, napj tsji' 
lejay wa, mpes 'ücj jaylacj lijicj qjuis la las, ca'aj qjuis la jas jaylacj 
lijicj wa. Apostolpan la p'a ma tsji' lajay. Dios ts'uyupj se 'ayapj jis la 
las, ca'aj jis la jas se 'ayapj wa. Apostolpan tsji' lajay Dios mpes; nin 
mpes se 'ayapj yupj niná. !Üsüs nin. 'Ücj wa cupj ma tsji' lijicj; cupj 
p'iyá quelel tsji' lijicj, mpes nin lijicj. 7Quina ca mpac tsjan mpes ca 
jus nlayé napj velé t'üc! way. Cupj militarpan jinwá, Dios mpes tsji' 
lijicj mpes. Militar tsji' liji jepapan mpes. Militar ma jaylacj liji jupj 
lo las. Jepa 'yaya jupj lo las. Cupj militarpan jinwá, mpes 'ücj la p'a 
ca qjuis ma'ayacj cupj qjuisas. Uva sinacj jinwá lijicj wa. Yom sine na, 
pülücj vyala jupj juts'a'á nsem. Nin p'iyá cupj gjuis lal; 'ücj t'e'enquecj 
wa cupj. Vaca si manuna jinwá lijicj wa. Yom vaca si manuna, 'ücj 
jupj pjyüjü. Nin p'iyá cupj qjuis lal; 'ücj t'e'enquecj cupj lijicj mpes. 
Po 'üsüs Dios ts'uyupj ja'ayapj apostolpan jisas yupj Dios mpes tsji' 
lajay mpes. 

8Napj nin pyac gente nin lajay mpes. Qjuisin 'yüsa 'üsüs way gente 
t'emel jat'anquepj tsji' la tjajay mpes. Nin p'iyá qjuisin 'yüsa Moisés* 
tepyaca mpes. 9Tepyaca: “Buey tsji' liji na, malala mwicj tsyu'pa. 'Úcj 


El Nuevo Testamento en Tol de Honduras, 2da ed. ©2010, Wycliffe Bible Translators 


503 1 CORINTIOS 9 


lyaja.” Nin tepyaca Dios tjevele jin. Niná Dios tjevele na, buey mpes 
tulucj jólatsja jupj. 10Jólatsja cupj mpes. Nin tjevele cupj mpes. Yom 
'amá le tsjequé na, jola p'a jawas jupj ca nt'anques tjevyala popé. Yom 
trigo* jay syüpa na, jupj jola jupj ca nt'anques. 11 Nin p'iyá cupj qjuilal. 
Nun jilal tjevelecj Dios tjevelá mpes. Dios tjevele, setel jinwá. Niná 
sinactsja jinwá nun po'ó. Mpes 'üsüs way nun 'oyá cupj qjuilal qjuis 
la las. 12T'üc' way la p'a so 'oyá nun. Mpes 'ücj wa qjuis ma'ayá. Cupj 

Newa cupj ma la tjemyonacj nun jilal. Nenéyawa cjuwá cupj qjuisas. 
Newa ma le monacj nun jilal; qjuisastsja gente ma malala javelepj 
cupj po'ó. Gente malala javelepj na cupj po'ó, ca nacj la p'a ma ca 
mponecj cupj velecj Jesucristo po'ó. Cupj velecj tsjan niná jupj 'üsüs 
la tjiji gente mpes. Mpes ma la tjemyonacj nun jilal. 

13Gente ve jacutj Dios wo* nt'a, Dios mpes la 'ayas. Dios mozopan 
ne'aj jatja, tsji' lajay ne'aj. Nun solejé yupj ve nina popé jat'anquepj, jala 
lovin. !Ücj nin. Gente jacuman animal witjacj Dios wo nt'a, Dios mpes 
la 'ayas. Dios mpes tsji' lajay ja'üm animal witjacj. Pis niná tja'ayapj 
Dios mpes. Nun solejé ne'aj tsji' lajay pis nina popé jat'anquepj, jala 
wa lovin. 'Úcj nin. 14Nin p'iyá quinam. Dios ts'uyupj jil, javelepj la p'a 
jis walap'a'á tsjan niná Jesucristo 'üsüs la tjiji gente mpes. Nin lajay 
na, tsji' lajay Dios mpes. Qjuis Jepa Jesucristo tjevele más 'ücj Dios 
ts'uyupj lovin se 'ayapj jis la las, ca'aj jis la jas 'ots'ipj, niná lajay mpes. 

15Newa napj ma la tjemyon gente jilal. T'üc! way Dios popa pjaní 
jama na, vele na Dios tjevelá, !ücj Dios ts'uyupj ja'ayapj jupj la las, ca'aj 
'ücj la jas wa. Newa nin, najas napj mpes ma nin loji. Po 'ücj najas nun 
jilal velé Dios tjevelá. Najas ma no 'oyá nin lejay mpes. Gente na 'ayapj, 
'aplijila ca nsem napj. 'Ücj napj lal cjuwá, ne ni pü'í. Más malala ma nin 
lejay, ne ma ni pú'í. 16T'üc' way napj velé la p'a jis walap'a'á tsjan niná 
Jesucristo 'üsüs la tjiji gente mpes. Ma velé 'üsüs napj, nin la tjejay mpes. 
Napj velé Dios ntjijütüta mpes. Ma velé, malala ca ma palas. 17 Napj 
'ücj najas nin velé, mpes Dios ne 'aya napj velé mpes. Mpes napj ma le 
mon nun no 'oyá. Napj ma quelel nin cüvelé Dios mpes, newa nin ni 
jütüta jupj. 18 T'üc' way 'üsüs way ne palá jupj mpes velé mpes. 'Ücj 
najas ma t'e'é napj nin lejay mpes. Napj 'ücj le mon no 'oyá Dios mpes 
velé mpes. Napj nin velé tsjan niná Jesucristo 'üsüs la tjiji gente mpes. 
Ma nin le mon napj. Así nin velé, jaylacj tulucj. 

19T'üc' way gente ma na jütütj. Pjü ma na 'ayapj lejay mpes. Mop'in 
nin, napj mozo jinwá pjü mpes. Nin lejay se p'acj mpes. Mpes polel 

velé yupj jilal Dios tjevelá. Quina yupj nepénowa jisas Jesucristá. 
20 Judiopan* jilal pü'üs na, yupj jin p'iyá lejay napj. Mpes polel velé 
yupj jilal Dios tjevelá. Yupj nepénowa jisas Jesucristá. Gente niná 
nin lajay Moisés* tjijyü'tá. Napj selé 'ücj ma lejay pjü Moisés tjijyü'tá. 
Mop'in yupj jilal pü'üs na, yupj jin p'iyá lejay napj. Mpes nin polel velé 
wa yupj jilal Dios tjevelá. Mpes yupj nepénowa jisas wa Jesucristá 
napj velé mpes. 

21 Gente la p'a ma salejepj Moisés tjijyü'tá, ma lajay jupj tjijyü'tá. 
Yupj jilal pü'üs na, yupj jin p'iyá lejay napj. Mpes polel velé wa yupj 
jilal Dios tjevelá. Yupj nepénowa jisas wa Jesucristá napj velé mpes. 
Newa nin napj nin lejay Dios tjijyü'tá, Jesucristo tjijyü'ta wa. 22Gente 
la p'a nepénowa ma 'üsüs sin tji'yüsa custjay Jesucristo po'ó. Yupj 
jilal pü'üs na, yupj jin p'iyá lejay napj. Mpes 'ücj polel velé napj yupj 
jilal Dios tjevelá. Yupj nepénowa jisas Jesucristo quinam. Mpes pjü 
gente lajay jinwá, nin p'iyá lejay napj. Nin lejay na, 'ücj jilal velé Dios 
tjevelá, ne yupj nepénowa jisas Jesucristá. Mpes yupj ca mpatjam 
Dios lal. 23Napj najas p'a witjacj sin 'yüsa wa Jesucristo po'ó. Napj 
nin velé Dios 'üsüs liji gente jis lal Jesucristo mpes. Pjü lejay, nin 
mpes nin lejay. Najas 'üsüs se palá, najas 'üsüs ne palá wa Jesucristo 
mpes, napj velé jinwá. 

24Quina ca mpac 'oyn nyuca la müjí nun. Nenéyawa gente 'a si 
mulá, 'a mulú ts'equeneri. Yupj quelel salejepj pjacj más 'in wü jama. 
Nun solejé 'üsüs pyala más wü tjemey lal. Yupj ja'ayapj jupj lal. Jupj 
jinwá la müjí nun. Po 'üsüs la müjí Dios mpes, ne ca 'üsüs nu mpalas, 
la mijis Dios. 25Ts'equenei witjacj 'üsüs jajamapj yupj jis p'üy. Nin 
lajay mpes 'üsüs polel tstequeneñ. Más wü quelel jil yupj, mpes nin 
lajay yupj. Jepapan ca ma'ayacj más wü tjemey mpes, jay ma'ajam 
ma'ayacj ca. Mop'in jepapan ja'ayapj ncawajas ca, cjuwá nsem p'a 
jawas. Cupj ts'equeneñ witjacj jinwá. Nin p'iyá más 'ücj jyamacj cupj 
qjuis p'üy. Mpes más 'üsüs ca polel tsji' la mijicj Dios mpes. Jupj qjuis 
ma'ayas más 'üsüs jepapan ja'ayapj lal; ma ca ncawajas jupj. 26 Napj 
najas Dios ca 'üsüs la ma jis napj mpes; nin mpes pasal yümücj tsji' 
lejay jupj mpes. Napj selé 'oyn nyuca quelel lejay Dios mpes. Ma 
nin lejay, ma 'üsüs ne palá. Mpes pasal yümücj tsji' lejay Dios mpes. 
27T'üc' way la p'a jis walap'a'a tjevelé más 'ücj 'üsüs la mijicj Dios 
mpes. Mpes 'üsüs ca jis mpalas, la mijis Dios. Najas 'üsüs ne palá la 
mijis wa jupj. Mpes 'üsüs jyamá napj p'iyá. Napj lejay Dios jos jin, nin 
way p'in. Napj najas jin ma lejay napj. 

Pablo sin 'yüsa la tjiji dios witjacj sin po'ó. 
10 lJudiopan* pina tapatja, cupj yupj sin popa p'iyá. Nujola 
tapalas yupj cus tocoii Moisés*. Najas nun nujola pyala nina 
tepyalá. Yupj pátjatsja casa'a mol tjac', tüpü'ü, Dios nin la tjiji mpes. 
Mol jámatsja yupj jis walap'a'á. Mol tjemey na, tjil wa yupj. 'Usü püné 
nt'a, 'üsú jun tjecjyoltse jinwá tepyala, la tjiji Dios. Tjapjaja, 'ücj na'aj 
po'o tjil yupj, ne pjü tjil. 2Nun solejé gente bautizar* se palá na, la 
p'a jus nlay yupj jisas qjuis Jepa Jesucristo quinam. Nin p'iyá, qjuisin 
!'yüsa püna tapatja jisastsja yupj jis jepa Moisés, pjü yupj jisastsja jupj. 
Yupj cus tocoii Moisés mol 'alá, cus tocoñ 'üsü jun tjecjyoltse na; nin 
mpes cupj jus nlayecj yupj jisastsja jupj. 3Nujola tapalas wa Dios jis 
tje'yaya jis la las ne'aj, pjü jilal jis tje'yaya. Pasal püné jupj, ne nin la 
tjiji. 4Dios 'iisú jis tje'yaya wa jis la miis. Pjü jilal jis tje'yaya. Pe mpe 
tjac! 'üsüs. Pasal 'üsüs la tjiji Dios. Pe niná Cristo jinwatsja. Cristo 
lovin wínetsja yupj jilal, lovin jis capj tjep'ya'sa yupj. »Qjuisin 'yüsa 
pasal 'üsüs way jis tepyala. Newa nin, Dios ma jostsja yupj pülücj 
way malala la tjajay. 'Ucj jostsja nepénowa jilal la pin. Pasal pülücj 
malala la tjajay yupj. Mpes ne'aj p'in tecya'liñ, pjü jis wa cjuwá nt'a. 
6Dios jos qjuisin 'yüsa nina jis tepyala. Malala quelel lajaytsja, mpes 
malala jis tepyala. Más 'ücj ma quelel malala lijicj, yupj la tjajay jin. 
Nina Dios jos qjuisin 'yüsa. 7Pülücj jisastsja p'a wa dios witjacj*. ¡Ma 
nujisas t'as dios p'a wa! Dios Popel vele: "Atjalapj yupj jis dios wolap'a'á, 
tjalá, tjimyú'úñ. Nin la tjajay yupj jis dios mpes. Sin tjüjünsüpj, fiesta 
la tjajay, yupj jis dios wolap'a'á”, Dios Popel nin vele. 8Niyom pülücj 
jis tjamanun sejats'om tulucj. Nequem pülücj ne'aj tjil jis vayum tulucj 
jilal. iYupj jinwá ma la müjí nun! Ts'ac' pjaní veintitrés mil tecya'liñ 
yupj, malala la tjajay mpes. ?Pülücj ma topon qjuis Jepa Dios ca jis 
capj ntülüs yupj. Mpes pasal malala la tjajay yupj. Ma la müjí yupj 
jinwá. Latsj tjalá yupj, tecya'liñ. 10 Pülücj ma jisastsja Dios la tjiji jin. 
Ts'a 'in jinwá tjowelepj. Ma mvelé nun yupj jinwá. Dios jupj ángel* 
jas tjejyama la 'ünan, ne jis tji'yü'na jupj. 

11 Dios jos qjuisin 'yüsa nina jis tepyala. Dios Popel vele jin tepyala. 
Dios jos qjuisin 'yüsa más 'ücj ma lijicj yupj la tjajay jinwá, nin mpes 
nin vele jupj Popel. T'üc! way nyucunucj cupj quinam; selecj wa leh 
way ncawajas ca nosis. 

12Ca nacj nepénowa yola yupj nin lajay Dios jos jin. Yola lovin ma la 
mijicj judiopan* la tjajay jinwá. Najas 'in jajamapj yupj. Ca nacj quina 

yupj ma la mon Dios lal. Ma la mon Dios jis capj p'ya'sa. Mpes yupj 
leñ way ca malala la mijicj ca nacj. 13Nenéyawa nun malala quelel 
lojí ca nacj. Ninana nun quelel loji, la p'a nin p'iyá quelel la tjajaytsja 
wa. Dios ca nucopj mp'a'sas nun, ne ma la müjí niná. Tjevele nin la 
mijis. Malala quelel lojí na, Dios lovin nucopj mp'a'sas, ma malala 
ca la miijí. Mpes malala quelel lojí na, ma nin ca la müjí; nun ma la 
müjí nun jisastsja jin. 

14Mpes najas ca ma nujisas nsem dios witjacj* pla wa. Dios 'ücj 
nucopj p'ya'sa. Napj po quelel la nusejay. Najas nun lovin ma nujisas 
nsem la p'a dios witjacj. 15Napj selé nun 'üsüs nujola. Mpes najas nusin 
mü'üsüs ncu 'üsüs napj velé. Napj nola nun ca mvelé 'üsüs way napj 
velé. Mpes ca mponé napj velé. 16Nenéyawa 'a qjuisí mulú, qjuiyola 
pyala Jesucristo tepe'e cupj mpes. Wi'iquecj Dios lal myüsiquecj mpes 
ne'aj. Niná myüsiquecj na, 'a mulú qjuiyola Jesucristo 'os tepyala cupj 
mpes, 'os tepyala 'üsüs qjuesé palá mpes. Pan le leptacj ne'aj. Nin lijicj 
na, 'a mulú qjuiyola Jesucristo jüp'üy mpes. Jupj tepe'e cupj mpes, 
'üsüs qjuesé pala mpes. 17Pan pjaní lyajacj. Pasal pülücj cupj, mop'in 
pan pjaní p'in 'a mulú lyajacj. 'A mulú nin lijicj. Mpes cupj pjü way 
yuwal nin qjuiyola. Cupj pjü way Jesucristo juts'a'á. 

18Nun solejé judiopan* lajay jin. Animal ja'ayapj na Dios lal, la mitad 
ja'ayapj Dios lal, la mitad 'a mulú jalá. 'A mulú nin lajay. Nin lajay Dios 
cus la coii. 19 Ca mpac najas nusin 'yüsa mpes. Nun solejé gente la p'a 
pis ja'ayapj la p'a dios witjacj* mpes. Yupj la tjajay niná dios witjacj. 
Janucun tulucj yupj. Ma 'üsüs se palá pwisis niná dios p'a witjacj mpes 
ja'ayapj na. 20Judiopan tulucj nina ja'ayapj na yupj jis dios witjacj mpes, 
nin ja'ayapj lapanenpan mpes. Ma Dios mpes ja'ayapj. Mpes yupj jis capj 
jacoii lapanenpan. Napj najas nun ma jis capj coñcó lapanenpan, nin 
mpes najas ma 'oyá dios witjacj mpes. 21Ca nacj nun quelel müsiqué 
Dios ts'uyupj jilal, nin yola pyala na qjuis Jepa Jesucristo tepe'e cupj 
mpes. Ca nacj quelel müsiqué wa la p'a jilal, ja'ayapj nt'a p'a wa dios 
witjacj jilal. Malala nin. Ca nacj quelel lojá Dios ts'uyupj jilal, nin yola 
pyala na qjuis Jepa Jesucristo tepe'e cupj mpes. Ca nacj quelel lojá wa 
la p'a jilal, ja'ayapj nt'a yupj jis dios witjacj mpes. Malala nin. 22Nin 
loji na, qjuis Jepa Jesucristo po ma jos nsem jis capj coñcó lapanenpan. 
Cupj más püné tulucj qjuis Jepa Jesucristo lal. Lapanenpan jis capj 
cyoñcocj na, t'üc' way jupj ca qjuis capj ntülüs. 

23 Nepénowa javelepj 'ücj nin lijicj cupj qjuisas jin. Napj nin velé 
ma 'üsüs qjuesé palá nin lijicj na cupj qjuisas jin. 'Ücj nin lijicj cupj 

qjuisas jin. Malala pyala la p'in. Nepénowa ma ca jisas nsem Dios, 
nin lijicj na cupj qjuisas jin. Malala nin. 24T'üc' way nujisas 'üsüs way 
nu pyala nun p'iyá jilal. Nujisas t'as más 'üsüs way se palá la p'a jilal. 

25Gente pis jaylacj lajay na, nepénowa la 'üy ncu p'a wa dios witjacj* mpes 
tja'ayapj niná pwisis. Nenéyawa jus nlay nin tja'ayapj p'a wa dios witjacj mpes. 
Newa nin, jalá. Tjalá na, pasal yola tjalá mpes. Pis jaylacj loji na, más 'ücj ma 
la mü'üyá ncu dios witjacj mpes tja'ayapj niná pwisis. 26Ma la mü'üyá nun 
yupj jis lal; nosis qjuis Jepa Dios juts'a'á. Pjü way nosis casá patja jupj juts'a'á. 
Mpes 'üsüs way nin lojá niná pwisis. 

27 Ca nacj Dios ts'uyupj tulucj ca mvelecj nculá yupj jis wa nt'a nu lo las. Ca 
nacj quelel lowú. 'Ücj. 'Alaja nu 'ayapj. Ma la mü'üyá ncu nina tja'ayapj yupj 
jis dios witjacj* mpes. Mpes ma ca jus nlayé ncu tja'ayapj niná, ne ma ca nujola 
nsem tjalajá na. 28Nin tulucj ca nacj. Ca nacj pjaní nun jis lal mveles: ^Niná 
tja'ayapj dios witjacj jilal”. Mpes ma nlajá nun. Najas ma lojá jupj niná tjevele 
mpes. Nun lojá, ca jupj quelel nlajas wa ca nacj. Mpes jupj ca jola nsem tjelyaja 
na. Mpes ma nlajá nun. 29Napj selé nun ma nujola nsem. Najas jupj ma jola nsem 
wa. Mpes ma nlajá niná pwisis. Más 'ücj jupj ma nin nlajas ca, ma jola nsem. 

T'üc' way nepénowa yola malala lyajacj pwisis. Mop'in nin, malala tulucj 
napj lya pwisis. 39 Napj wüi'is Dios lal lya mpes. Mpes más 'ücj la p'a ma 
malala javelepj napj nin po'ó nin lya na. 31 Mop'in nin, najas la p'a 'üsüs 
javelepj Dios po'ó napj lejay mpes. Ca nacj la pla 'üsüs ca mveles Dios po'ó 
pis lya na. Mpes pis ca nla napj. Ca nacj la p'a 'üsüs ca mveles Dios po'ó pis 
ma lya na. Mpes pis ma ca nla napj. Ca nacj la p'a 'üsüs ca mveles Dios po'ó 
mü'üs na. Mpes ca mü'üs napj. Ca nacj la p'a 'üsüs ca mveles Dios po'ó ma 
mü'üs na. Mpes ma ca mü'üs napj. 32Nenéyawa gente ma jisas Jesucristo, Dios 
ts'uyupj lajay mpes. Ca nacj judiopan* ma jisas Jesucristo, Dios ts'uyupj lajay 
mpes. Ca nacj judiopan tulucj ma jisas Jesucristo, Dios ts'uyupj lajay mpes. 
Ca nacj Dios ts'uyupj nepénowa ma jisas Jesucristo quinam, Dios ts'uyupj 
lajay mpes. iMa la müjí yupj jinwá! 33La müjí napj lejay jinwá. Lovin najas 
pjü 'ücj jisas nsem napj lejay mpes. Napj ma lejay napj najas jin. Napj ma 
najas 'üsüs ne palá. Napj najas yupj ca jisas nsem Jesucristo, mpes 'ücj ca 
mpatjam Dios lal; nin mpes napj lejay yupj jisas jin. 


Pablo tepyaca tsjan más 'ücj nequem 
lajay Dios ts'uyupj 'a si mulü na. 


2Nun lovin nujola pyala napj tjevelé. Ninana Dios ts'uyupj lovin sin 
!yüsa lajay, nin p'iyá nusin tji'yüsa la tjejay napj. Nun t'üc' loji napj tjevelé 

jin. Napj velé nun 'üsüs. 3La p'a wa najas nun ca jus nlayé. Najas nun 
ca jus nlayé Jesucristo jyü'ta niyom pjü way jilal. Niyom jajütütj yupj 
sejats'om jilal. Dios jyü'ta Jesucristo lal. Nina najas jus nlayé nun. 4Dios 
ts'uyupj 'a si muli nt'a, niyom javelepj Dios mpes. Yom nin liji na, más 
'ücj ma pülül jay vyala. Nin p'iyá Dios lal vele na. Más 'ücj ma pülül jay 
vyala. Pülül jay vyala, jupj jola la p'a ne'aj jyü'ta jupj. Nin mpes nin la 
qjuijis. Jupj ma jola Jesucristo jyü'ta jupj. Malala nin. 

5Nenéyawa nequem javelepj Dios mpes. Quepj nin vele na, más 'ücj 
pülül jay lo valas jupj. Nin p'iyá Dios lal vele na. Jupj ma pülül jay vyala, 
jupj jola jupj voyum ma jyü'ta jupj. Jupj ma pülül jay vyala, nin p'iyá 
niná quepj ts'üil tulucj jinwá. Quepj malala jinwá liji jupj. 9Quepj ma jos 
pülül jay vyala, más 'ücj jupj ts'üil jasev. T'üc' way maycas ca ts'üil pajal 
'umul, maycas ca ts'üil tulucj na, mpes más 'ücj pülül jay vyala wa jupj. 
jinwá 'in. Yom mpes 'ücj jas la 'üsüs Dios 'üsüs way. Dios la tjiji quepan 
yom popé. Quepj mpes 'ücj jas la 'üsüs yom 'üsüs. 

8Dios yom la tjiji mwalá. Locopyaya quepj la tjiji. Yom mwalá quepj popa 
tuluctsja; quepj yom pópatsja p'in. 9 T'üc' way Dios quepj la tjiji yom mpes. 
Ma nin mpes la tjiji yomen; quepj mpes la tjiji tulucj. 10 Mpes más 'ücj nequem 
pülül sey javalapj. Mpes la p'a ca sin mü'üsüs nequem nenem jisas yupj jis 
vayum jajütütj yupj. Angelpan* yus januc, mpes más 'ücj pülül sey javalapj. 

11 Mop'in nin, yom quepj jos, quepj yom jos wa. Nin p'iyá yupj manas 
qjuis Jepa Jesucristo lal. Yom más 'üsüs tulucj. 12T'üc' way Dios quepj 
la tjiji yom wüintsil popa mpes. Mwalá waytsja yomen. Mop'in nequem 

13Nun 'a nu myula na, quepj pjaní Dios lal vele ca nacj, ne ma 
pülül jay vyala. Malala niná. Nusin tjü'üsüs ncu t'üc' way napj velé 
jin. Napj nola nun ca mvelé t'üc' way velé napj. 14Nun solejé niyom 
jis ts'il campa na, se mayca. 15Nin tulucj nequem jis lal. Yupj jis ts'il 
campa na, yola pasal 'üsüs yustapj. Jis ts'il campa po jisas. Dios jis 
tje'yaya yupj jis ts'il, sey pjucj jis capj tipi'tje mpes. 16Ca nacj nun 
popa pjaní ne'aj quelel le velele napj pyac mpes. Jupj lal velé cupj 
lovin sin !yüsa lijicj nina. Dios ts'uyupj la p'a nin lajay napj tepyac jin. 


'A si mulú, yola pyala qjuis Jepa Jesucristo 
tepe'e yupj mpes. Newa malala lajay ne'aj. 


17Quina p'a casá wa ca mvelé. Malala jin lojitsja mpes ma ca mvelé 
nun 'üsüs. 'A nu myula na, ma 'üsüs nu pyala. Malala pyala. 18La p'a 

nawala tjowelepj nun lojí mpes. Niná mpes, mwalá way ca mvelé. 'A 
nu myula na Dios mpes, pjaní pjaní 'a nu myula, lo velelé la p'a jilal. 
Niná tjowelepj nun po'ó, napj pyon 'in. 19Niná t'üc' way ca nacj. Nin 
pyala, mpes pjü sin 'yiisa pjacj t'üc' way nin lajay Dios jos jin. 20 Nun 
la nu myula nu lo las, nujola nu lo pal qjuis Jepa Jesucristo tepe'e 
nun mpes. “Jesucristo Mpes Lyajacj" ló niná. Mop'in ma nujola nun 
Jesucristo mpes; malala nin. 21 Nepénowa ma la nuc pjü jis la cuwis. 
Ma pjü tjiquil, jalá yupj. Mpes locopyaya tjiquil ma jis col pit'a. La p'a 
nepenowá pasal myü'üii, se maná. 22Nin loji malala. T'üc' way nun 
jis wa to'á nun, 'ücj la las mpes ne'aj, 'ücj la müs mpes ne'aj. Nun ma 
'üsüs nujola Dios ts'uyupj sin po'ó, nin lojí mpes. Cjuwá witjacj yola 
nun ma nujisas yupj, nin loji mpes. ¿Tsjan nujisas napj velé nun po'ó? 
¿Ncu nujisas 'üsüs velé nun po'ó? Ma nin ca mvelé. 

23 Qjuis Jepa Jesucristo nawala tjevele, nin p'iyá tjevelé napj nun 
jis lal. Solejé jupj discípulo* pjaní jepapan jis lal tjac' la tjilil qjuis 
Jepa Jesús. Nin jawas p'iyá, qjuisin tji'yüsa la tjiji cupj ca qjuiyola 
mpalas jupj tepe'e cupj mpes. Püste na tjelyajacj na, jupj nt'ya pansas. 
24Tjevele Dios lal tjüwüi'i pan tje'yaya mpes. Nin la tjiji na, vitvitj 
la tücüeme, jis tje'yaya pjü. Tjevele: ^Pan niná napj mp'üy jinwá. 
Ma pats! ca napj, mpes Dios ma ca nin jola nsem nun malala la tjüjí. 
'Ücj ca mpatjaqué nun Dios lal. Nenéyawa nin p'iyá pan 'alajá nun, 
nujola tapalas nin la tjejay napj nun mpes." 25Nin p'iyá la tjiji pocillo 
lal. Pocillo nt'ya t'üc' tjalá na. Tjevele: “Uva 'üsü niná na'as jinwá. 
Ma pats! ca, na'as ca mpalas. Mpes Dios 'ücj ca perdonar la numijis. 
Jupj tjevele t'üc' way niná ca la mijis nun mpes ntipü'í na. P'a casá 
ca la mijis quinam püna la tjiji lal. Nenéyawa nin p'iyá uva 'üsü 
tjümüsiqué nun. Müsiqué na najas nujola mpalas napj nin la tjejay 
nun mpes”, nin tjevele jupj. 26Qjuis Jepa Jesucristo ncuwim niswá. 
Ma tjac' custjay, mpes najas nenéyawa 'a nu myula, pan nlajá ca, uva 
'üsü müsiqué ca, Jesás tjijyü'ta jinwá. Ca nujola mpalas jupj 'üsüs la 
tjiji nun mpes. Nin loji na, la p'a ca jus nlayecj nun poné qjuis Jepa 
Jesucristo tepe'e nun mpes. 

27 Tie! way cupj lyajacj pansas, myüsiquecj uva 'üsü jupj mpes. 
Qjuis Jepa Jesucristo jos cupj quiyola pyala jupj 'üsüs la tjiji cupj 
mpes. Ca nacj nepénowa ma 'üsüs yola pyala jupj la tjiji yupj mpes, 
pan jalá na, uva 'úisú myü'üii na. Yola jupj ma 'üsüs la tjiji yupj mpes. 
Ma 'üsüs yola jupj jüp'üy mpes, ma 'üsüs yola jupj 'os mpes; mpes 
tsjay malala lajay yupj jupj lal. 28 Najas pjü nusin mü'üsüs ncu 'üsüs 


El Nuevo Testamento en Tol de Honduras, 2da ed. ©2010, Wycliffe Bible Translators 


1 CORINTIOS 11, 12 510 


nujola qjuis Jepa Jesucristo jüp'üy mpes, jupj 'os mpes 'ots'ipj. 'Üsüs 
nujola, 'ücj nin lojá pansas, 'ücj nin müsiqué uva 'üsü. 

29Ca nacj nepénowa ma 'üsüs yola Jesucristo jüp'üy mpes. Nin jalá 
p'in, nin myú'úñ p'in. Dios ca jis capj ntülüs nin lajay mpes. 30T'üc! 
way pülücj nun sin popé sin napnapj way yupj. Pülücj malala jisas. 
Nepénowa tecya'lin. Ma 'üsüs yólatsja qjuis Jepa Jesucristo jüp'üy 
mpes, pan tjalá na, uva 'üsü tjimyü'üi na; nin mpes nin tepyala yupj 
jis lal. 31 Más 'ücj qjuisin 'yüsa ncu 'üsüs qjuiyola Jesucristo jüp'üy 
mpes, jupj ne cupj qjuis Jepa Püné. 'Üsüs qjuiyola, 'ücj nin lyajacj 
pansas, 'ücj nin myüsiquecj uva 'üsü. Ma 'üsüs qjuiyola, más 'ücj ma 
nin lyajacj, ma nin myüsiquecj. Mpes qjuis Jepa Jesucristo ma ca 
qjuis capj ntülüs. 32Nenéyawa qjuis Jepa Jesucristo qjuis capj tyüla. 
ca qjuis capj ntülüs, Dios ma jisas jis capj tyüla na. 

33 Napj nin tepyac napj najas nun ca jus nlayé niná. Mpes 'a nu 
mulus na, la 'unuca nun pjü way jiquil. Pjü tjiquil, 'ücj lojá. 34Ca 
nacj nepénowa pasal vecj cya'lii. Malala jiquil jis la las mpes p'in. 
Más 'ücj mwalá way jala jis wa nt'a. Mpes 'a jis tjimyula na, 'ücj ca 
polel yola mpalas qjuis Jepa Jesucristo la tjijá yupj mpes. Nin lajay 
na, jupj ma ca jis capj ntülüs. 

Más quelel nusin 'yúsatsja. Niná nusin mü'üsüs la mejay, nun nt'a 
tjum na. 


Polel lijicj Dios jos jin Dios Cjües qjuis tje'yaya mpes. 


] 2 1Natjampan, nun solejé Dios Cjües qjuis tje'yaya mpes polel 
lijicj Dios jos jin. Ma nin p'iyá lijicj jupj qjuis tje'yaya mpes. 
Quina quelel nusin 'yiisa lejay napj nina mpes. 2Dios t'üc!' way ma 
nujisastsja na, solejé lovin nujisastsja p'a dios witjacj*. Nin nujisastsja 
gente la p'a nun jis wala tjowelepj mpes. Dios witjacj nenem janucun 
tuluctsja. 3Mpes najas nusin mü'üsüs napj ca mvelé. Dios Cjües gente 
jisas molo já'asa na, gente nina ma polel malala javelepj Jesús po'ó. 
Yupj javelepj na “Jesús Jepa Püné jupj”, Dios Cjües jis capj p'ya'sa 
mpes p'in ca nin mvelecj. 
^Dios ts'uyupj pülücj way polel lajay Dios jos jin; jupj Cjües nin se 
'aya. Ma nin p'iyá lajay se 'aya. Mop'in nin, yupj polel lajay, pjú way 
ninda Dios Cjües nin se 'aya. Pjaní jupj. »Dios Cjües mpes, yupj pasal 
pülücj way 'ücj lajay la p'a mpes. Nin p'iyá lajay tulucj. Pjaní way nin 
p'iyá. Yupj pjü way tsji' lajay qjuis Jepa Jesucristo mpes; pjaní way 

jupj. 6Pülücj p'a casá lajay. Nin p'iyá tulucj polel lajay. Niná pjú way 
nin polel lajay, Dios nin la siji. Dios pjaní jupj. 

7Polel lijicj Dios jos jin, jupj Cjües nin qjuis tje'yaya. Mpes 'ücj ca 
jus nlayecj tliic! way cupj qjuisas mo'o pü'ü jupj Cjües. Nin qjuesé 
laya, jos cupj Dios ts'uyupj jis capj mp'a'sacj. 8Nepénowa 'ücj polel la 
veles la p'a jilal 'oyn nyuca Dios jos jin la mijicj. Nin polel javelepj 
Dios Cjües se 'aya mpes. Nepénowa 'ücj polel la veles la p'a jilal, Dios 
jos Jin salejepj. Nin polel javelepj Dios Cjües se 'aya mpes. ?Nepénowa 
leñ way japon Dios ca la mijis yupj la tjomon mpes. Nin polel japon, 
Dios Cjües nin p'iyá se 'aya. Malala jisas jilal, nepénowa polel jis 
mü'ü'süs la sajay; Dios Cjües nin p'iyá nin se 'aya. 10Nepénowa 
pasal 'üsüs polel lajay, niyom p'in ma polel lajay jinwá, mpes la p'a 
pasal yola Dios püné. Nepénowa 'üsüs polel javelepj Dios mpes. Dios 
ts'uyupj nepénowa salejepj ncu t'üc' way Dios mpes javelepj la p'a. 
Dios ts'uyupj nepénowa la p'a jis tin polel javelepj, yupj p'iyá ma 
salejepj. Dios Cjües mpes p'in nin lajay. Nepénowa sin 'yüsa niná, p'a 
jis tin javelepj na, mpes 'ücj javelepj tsjan niná yupj tjowelepj. Niná 
pjü way 'ücj lajay Dios Cjües se 'aya mpes. 11 Yupj lajay pjü way nina, 
Dios Cjües ninana p'iyá 'yaya mpes. Pjü jilal se 'aya, jupj jos jin. Nin 
p'iyá tulucj nin se 'aya yupj jilal. 

Pjü Dios ts'uyupj jisas yupj jis pülücpan. 

12Nun solejé yom pjaní jüp'üy pjaní, mop'in mos jana, tsjom jana, 
pülücj jana jüp'üy po'ó. Pülücj jana, mop'in jüp'üy pjaní p'in lovin. 
Nin p'iyá Dios ts'uyupj jis lal. Cupj pjü way Cristo juts'a'á, mpes jüp'üy 
pjaní way jinwá cupj. Cupj pülücj way, moptin nin, 'a multi jupj jüp'üy 
pjaní jinwá cupj. 133 Nepénowa cupj judiopan*, nepénowa cupj judiopan 
tulucj. Nepénowa cupj esclavopan*, nepénowa cupj esclavopan tulucj. 
Newa jüp'üy pjaní 'a mulá jinwá cupj; Dios Cjües pjaní jupj, ne nin la 
tjiji. Bautizar* qjuis tepyala, Dios Cjües nin la tjiji mpes. Dios Cjües 
p'iyá já'asa qjuisas mo'ó, pjü way qjuisas mo'ó. 

14Jüp'üy mos p'in tulucj. Tsjom p'in tulucj. Jüp'üy jana pjü 'ücj la 
qjuijis. Cupj pjü way Cristo jüp'üy pjaní jinwá, mop'in pülücj way 
cupj. Pülücj p'a casá lijicj cup]. 15Ca nacj nun popa pjaní ca mveles: 
‘Tsjom mos jin tulucj, mpes tsjom jüp'üy popa tulucj jinwá”. Newa 
nin, jupj tsjom jüp'üy popé. 16Ca nacj ca mveles wa: “Pjots! jun jin 
tulucj, mpes pjots' jüp'üy popa jinwá tulucj". Newa nin, jupj pjots' 
jüp'üy popé. 17Jüp'üy jas tüpwes jun pjaní, ma polel pjoca. Jüp'üy 

nin tulucj. Jüp'üy jas tüpwes pjots' pjaní, ma polel cjumsu. Jüp'üy nin 
tulucj. 18Jüp'üy po'o pülücj jana tje'yaya Dios. Pjü nin lajay jupj jos 
jin. Pjots' pjoca, jun nyuca. Ma lajay nin p'iyá. 19 Jüp'üy jas tüpwes 
pjaní p'in, jüp'üy tulucj jupj. Nin tulucj. 20Pasal pülücj p'a casá 'ücj liji, 
jupj jüp'üy jana mpes. Mop'in jüp'üy pjaní jupj. Nin p'iyá cupj qjuilal. 
Cupj pjü way Cristo juts'a'á, mpes jupj jüp'üy pjaní jinwá ncupj. Newa 
pülücj way cupj; pülücj p'a casá 'ücj lijicj Dios mpes. 

21 Napj ca mpac tsjan mpes ca jus nlayé nina t'üc' way. Ca nacj pjaní 
ca mveles: “Jun ma jos mos". Ca nacj mveles wa: “Jay pjucj ma jos 
tsjom". 22Nin vele ma t'üc' way. Jüp'üy pülücj jana. Nepénowa yupj 
tsjicj way tsji' lajay p'in, nin qjuiyola ca nacj. Newa nin, jüp'üy po 
jos pjü witjacj. 23Cupj qjuiyola nepénowa ma 'üsüs jin yustapj. Niná 
más 'üsüs jyamacj. Cupj qjuis p'üy jana nepénowa ma qjuisas la p'a 
sa nuc. Mpes qjuisin qui'pacj niná. 24Qjuis p'üy jana nepenowá 'ücj 
gente sa nuc. Mpes ma qjuisin qui'pacj nina. Dios jostsja ca nin nsem; 
qjuis p'üy la tjiji Dios. Cupj qjuiyola qjuis p'üy jana nepenowá 'üsüs 
tin tulucj. Mpes más 'in jyamacj niná. Nin jostsja Dios. 2» Mpes jüp'üy 
po'o jana, pjü way 'ücj jisas. Pjú way jajamapj la p'a jilal. Nin p'iyá 
cupj qjuilal. Pasal pülücj ncupj, mop'in cupj Cristo juts'a'á, pjü way 
ncupj. Dios jos pjü witjacj jyamacj cupj. 26Jüp'üy jana popa pjaní 
vyaja na, pjü witjacj se vajana. Pjaní lal 'üsüs lijicj na, pjü way 'ücj 
jisas se palá. 

27Nun Cristo juts'a'á, mpes jupj jüp'üy jinwá nun. Nun pülücj; 
mop'in nin, nun pjü way jupj jüp'üy pjaní popem. 28Dios jos jupj 
ts'uyupj pjü way ca la mijicj jupj jos jin. Nin polel lijicj, jupj qjuis 
tje'yaya mpes. Ma nin p'iyá lijicj. Nepénowa apostolpan* yupj. Dios 
sin jyama la veles la p'a jilal Jesucristo po'ó. Yupj lajay tsjay 'üsüs 
way. Nepénowa profetapan* yupj. Polel javelepj Dios tjevelá mpes. 
Yupj lajay po 'üsüs way. Nepénowa 'ücj la p'a wa sin la 'üsüs jis la jay. 
Yupj lajay 'üsüs way. Nepénowa pajal 'üsüs polel lajay, niyom p'in ma 
polel lajay jinwá. Nepénowa 'ücj jis la tstuc malala jisas. Nepénowa 
'ücj jis capj jap'acj la p'a. Nepénowa nin polel lajay ne la p'a 'a mulú 
quelel tsji' lajay Dios mpes. Nepénowa la p'a jis tin polel javelepj, 
pjü ma tjepjyacai nina. Niná Dios ts'uyupj nin polel lajay, Dios jis 
tje'yaya mpes. 29 cNcu nujola pjü way apostolpan? Nin tulucj. ¿Ncu 
nujola pjü way profetapan? Nin tulucj. ¿Ncu nujola pjü way sin 'yüsa 
lajay? Nin tulucj. ¿Ncu nujola pjü way pajal 'üsüs polel lajay, niyom 
p'in ma polel lajay jinwá? Nin tulucj. 30¿Ncu nujola pjü way 'ücj jis 

la tstuc malala jisas? Nin tulucj. ¿Ncu nujola pjú way la p'a jis tin 
polel javelepj? Nin tulucj. ¿Ncu nujola pJü way polel sin !yüsa yupj 
javelepj, ca yupj sin 'yüsa la mijicj tsjan tjowelepj yupj? Nin tulucj. 
31 Dios se 'aya pjü jilal, 'ücj la mijicj jupj jos jin. Nepénowa más 'üsüs 
polel lajay, Dios nin jis tje'yaya. Nujisas t'as Dios nin p'iyá nu 'yaya, 
mpes ca polel la müjí yupj jinwá. 
Más 'ücj quelel la sijicj la p'a. 

Quina ca sin mü'üsüs la mejay, más 'üsüs way nin lojí. 

1 3 1Más 'ücj quelel la sijicj la p'a. La p'a jis tin 'ücj velecj ca nacj 
Dios Cjües mpes. Angelpan* jis tin 'ücj wa velecj ca nacj Dios 

Cjües mpes. Newa ma quelel la sijicj la p'a, yupj ca ma jisas nsem 
cupj velecj. Campana pasal yümücj pjac jinwá nsem yupj jis lal, cupj 
velecj na yupj jis lal. Vyaja jis la pjac jinwá nsem yupj jis lal. 2'Ucj 
polel velecj Dios mpes ca nacj. Qjuisin tji'yüsa Dios po'ó, la p'a ma sin 
tji'yüsa ca nacj. Pjü way selecj Dios po!ó, la p'a ma sin 'yüsá. Pyonecj 
wa Dios ca la mijis pjü way cupj le monacj. Mpes 'ücj velecj joc' lal 
jutja, ne jupj ca mim, cupj tjevelecj mpes. Pjü niná 'üsüs; newa 'üsüs 
tulucj cupj, cupj ma quelel la sijicj la p'a. 3Pjü way tya'acj se 'ayacj jis 
t'emel cjuwá ca nacj. La p'a qjuis p'üy ja'üm Jesucristo qjuisas mpes, 
nca'lequecj ca nacj. Newa ma quelel la sijicj la p'a, 'üsüs tulucj qjuis 

4Quelel la sojí na la p'a, ma ts'u 'inyá jupj lal. 'Üsüs lojí jupj mpes. 
Nun ma jomaqué jupj lal. Nun ma welé más 'üsüs way nun jupj 
lal. Nun ma welé más püné nun jupj lal. 5Quelel loji na la p'a, ma 
malala welé jupj lal, ma malala lojí jupj lal. Quelel lojí na la p'a, ma 
lojí nujisas jin. Lojí jupj jos mpes. Quelel lojí na la p'a, ma lei way 
ts'u 'inyá jupj lal. Quelel lojí na la p'a, ma nujola nsem jupj malala 
la nusiji na. 6Quelel loji na la p'a, ma 'ücj nujisas nsem jupj malala 
liji na. 'Ücj nujisas nsem jupj liji na Dios vele jin. Jupj vele t'üc! way. 
7 Quelel lojí na la p'a, lovin ca quelel la müjí jupj. Ca nacj la pülücj 
la numijis ca, ma nujisas jin. Newa ca quelel la müjí jupj. Quelel lojí 
na la p'a, lovin ca quelel mponé jupj vele mpes. Quelel lojí na la p'a, 
lovin ca quelel mponé jupj nin liji más 'üsüs way mpes. Ca nacj jupj 
ma quelel liji custjay Dios jos jin; newa ca quelel la müjí jupj, lovin 
ca cus mp'a'sá. 

8Dios lovin ca quelel lis mijis, cupj lovin ca quelel lis mijicj wa. 
Quina nepénowa 'ücj javelepj Dios mpes. P'a jawas ma ca nin la mijicj. 

Quina nepénowa 'ücj javelepj la p'a jis tin yupj p'iyá ma salejepj. P'a 
jawas ma ca nin la mijicj. Quina nepénowa 'ücj javelepj la p'a jilal 
tsjan niná Dios jos yupj ca jus nlayecj. P'a jawas ma ca nin la mijicj. 
Pjaní p'in lovin lijicj: lovin ca quelel lis mijicj la p'a. ?Quina ma pjü 
way selecj. Velecj la p'a jilal Dios mpes. Newa ma pjü way qjuisin 
'yüsa Dios po'ó. 10P'a jawas Jesucristo ca ncuwim niswá nosis casá. 
Nin jawas la p'a casá qjuiyola nsem, la p'a casá ca la mijicj. Quina 
lijicj, ma ca la mijicj niswá, Dios la mijis mpes. 

11 Nin p'iyá tsjictjacj si t'ünü na. Napj tsjicj waytsja na, tsjicj way 
jinwá tjeveletsja napj. Tsjicj way jinwá nólatsja napj. Ntjit'ünü na, ma 
la tjejay tsjicj jinwá. La tjejay püné jinwá. 12Nin p'iyá, p'a casá ca 
nsem cupj qjuis lal p'aj jawas; más 'üsüs ca nsem. Quina ca mvelé tsjan 
mpes ca jus nlayé niná. 'Usú mo'o nyucucj na, qjuis wala 'ots'ots! way 
ne'as nyucucj p'in. Nin p'iyá quina ma polel nyucucj Dios. P'a jawas 
ca jus nucucj. Jesucristo niswa tjac' na, Dios wolap'a'a ca nlüjüquecj 
cupj. Tsjay 'üsüs ca jus nucucj. Quina tsjicj way selecj p'in Dios pot'ó. 
Jesucristo tjac' na, pjü ca qjuisin mü'üsüs Dios po'ó. Dios pjü selé cupj 
qjuisin po'ó. Nin p'iyá pjü ca jus nlayecj jupj mpes. 

13Napj ca mpac tsjan niná cupj lovin la mijicj. Lovin ca mponecj 
cupj Dios vele jin. Lovin jus nlayecj Dios 'üsüs la qjuis mijis. Lovin 
ca quelel lis mijicj la p'a. Conas lijicj 'üsüs way. Mop'in más 'ücj lovin 
quelel la sijicj la p'a. 


Nepénowa javelepj la p'a jis tin, yupj 
p'iyá lovin ma sin tji'yüsa niná. 

] 4 1Más 'ücj nun quelel la sojí la p'a. Nujisas t'as ca nin la müjí. 

'Ücj wa po nujisas nsem Dios Cjües nu 'yaya tsjan mpes 'ücj 
tsji' loji Dios mpes. Pülücj pla casá 'ücj lajay se 'aya jupj. Po nujisas 
t'as Dios nu 'yaya ne nun ca polel mvelé jupj mpes. 'Ücj niná nujisas 
niná. 2Nepénowa polel javelepj la p'a jis tin, yupj p'iyá ma salejepj. 
Dios Cjües se 'aya ne 'ücj nin lajay. Niná javelepj na, gente jis lal 
javelepj tulucj; Dios lal javelepj p'in. La p'a ma sin 'yüsa yupj javelepj. 
La p'a ma salejepj tsjan javelepj yupj; Dios Cjües selé p'in. 3Gente 
la p'a polel javelepj Dios mpes. Nin javelepj na, javelepj la p'a jilal. 
Yupj javelepj mpes, la p'a más 'ücj ca cus ncoñcocj Dios, ca quelel la 
mijicj wa Dios jos jin, yupj más 'ücj jisas ca nsem 'ots'ipj. 4Nun popa 
pjaní p'a jis tin vele na Dios Cjües nin liji mpes, se p'a'sa jupj p'iyá. 
Jupj p'iyá más 'in 'ücj se coñca Dios, nin liji mpes. Nun popa pjaní 

vele na Dios mpes, jupj p'iyá mpes nin liji tulucj. Jis capj p'ya'sa Dios 
ts'uyupj pjü way. Yupj sin 'yiisa jupj velá. Yupj pjü way más 'in 'ücj 
se coiicocj Dios, jupj vele mpes. 

5'Ücj napj lal nun pjü way 'ücj cüwelé p'a jis tin, Dios Cjües nu 
'yaya nin la miijí. 'Üsüs nina. Newa p'a wa más 'üsüs. Najas nun pjü 
way 'ücj cüwelé Dios mpes. Dios mpes vele más 'üsüs liji p'a jis tin 
vele lal. P'a jis tin vele ma si 'üsü jupj velá, ne nin. Jupj si 'üsü, ne 
nin vele la p'a jis lal, 'üsüs nin. Mpes jupj jis capj p'ya'sa wa Dios 
ts'uyupj, yupj más 'ücj se coñcocj Dios. 6Natjampan, nun nt'a ne'as 
tjum na, ma ca p'a jis tin mvelé. Dios Cjües ne 'aya 'ücj nin la cüjay 
ca nacj. Nin la cüjay, nun ma ca nusin mü'üsüs napj velé. Mpes ma 
ca nin la mejay. Nun jilal ca mvelé Dios nawala tjevele jin. Nun jilal 
ca mvelé Dios jos nun jus nlayé. Nun jilal ca mvelé Dios velá. Napj 
ca nusin mü'üsüs le mejay. 7 Nin p'iyá flauta* lal, arpa* lal wa. Nun 
popa pjaní flauta li pjusá ca nacj, p'a wa arpa 'in tyüla ca nacj. Ma 
ne'as pjac ca nacj. Mpes pjü ma sin 'yüsa tsjan corito jupj. 8Nin p'iyá 
trompeta lal. Militarpan pjyacañ na trompeta li pjusá, salejepj jepa 
militar jos yupj ca mal jis la palan enemigopan jilal. Ma ne'as pjac 
na, pjü militarpan ma ca sin mü'üsüs jepa jos jil la palan. 9Nin p'iyá 
nun jilal, la p'a jis tin welé na, pjü ma ca sin mü'üsüs nun welé. Nin 
welé p'in, ma jis capj p'o'sá la p'a wa. 

10T'üc' way yupj jis tin pülücj javelepj nosis casá. T'üc' way pasal 
pülücj way sin 'yisa yupj jis tin. 11 Yom pjaní napj lal vele ca nacj, 
mop'in lovin ma tjapjacas jupj tüin. Jupj jus nlayes napj ma nin !yüsa 
jupj tüin. Napj jus nley jupj ma si 'üsü napj ntin. 12 T'üc'! way nun pjü 
way nin jisas Dios Cjües nu ma'ayas, ne 'ücj polel la müjí Dios jos jin. 
Mpes po nujisas t'as jupj nu ma'ayas ne ca polel jis capj mp'a'sá Dios 
ts'uyupj. Más 'ücj niná. Nin polel lojí na, yupj más ca jisas nsem Dios. 

13Nepénowa ca la p'a jis tin welé ca nacj. Nun p'iyá ma nusin 'yüsa 
nun welé. Mpes Dios lal la tjomoná ca polel nusin mü'üsüs nun tjowelé. 
14Nenéyawa Dios lal velé na, la p'a jis tin velé, ma nin 'yüsa napj velé. 
Nin velé na, napj negjues p'in nin vele. Napj ma nin 'yiisa napj velé. 
15Mpes nun jilal ca mvelé napj ca la mejay mpes. Dios lal ca mvelé la 
p'a jis tin mpes, ma nin !yüsa napj velé. Napj neqjues p'in ca mveles. 
Mop'in jis tin la p'a selé napj. Nina mpes ca mvelé wa Dios lal. Mpes 
la p'a ca sin mü'üsüs napj velé. Napj ca nejets'es la p'a jis tin, ma nin 
'yüsa nejets'es mpes. Napj neqjues nejets'em p'in. Mop'in jis tin la 
p'a selé napj. Niná mpes ca nejets'es wa. Mpes la p'a ca sin mü'üsüs. 

16Ca nacj nun popa pjaní quelel wüi'i Dios lal la p'a jis tin mpes la 
p'in. Ma si !üsü jupj velá. Jupj cjües p'in vele. Ttiic! way gente ne'aj 
jatja ma sin !yüsa jupj polel nin vele Dios Cjües nin liji mpes. Mpes 
yupj ma polel javelepj ncu 'üsüs nina velá. 17T'üc' way 'üsüs wüi'i 
Dios lal. Newa ma jis capj p'ya'sa la p'a. Yupj más 'ücj japon tulucj, 
jupj nin liji mpes. 

18 T'üc!' way la p'a jis tin velé napj, ma nin !yüsa napj velé. Más nin 
velé napj pjú jilal. Nin mpes wüi'is Dios lal. 19%Dios ts'uyupj 'a si mulü 
nt'a, la p'a jis tin polel velé, ma nin !yüsa napj velé. Jis tin la p'a polel 
velé wa, niná nin 'yúsa napj velé. Niná velé na, yupj sin 'yüsa napj 
velé. Po quelel velé jis tin nenem, nin !yüsa napj velé. Niná velé na, 
polel sin 'yüsa lejay napj. Palabra cinco sin 'yüsa más 'ücj palabra 
diez mil lal, ma sin !yüsa witjacj. 

20 Natjampan, ma nujola t'as tsjictjacj jinwá, napj tjevelé mpes. 
Mop'in nin, 'üsüs la müjí tsjictjacj seyasa witjacj jinwá. Yupj ma sin 
tji'yüsa, ma malala lajay custjay. Newa najas nujola püné witjacj jinwá 
napj tjevelé mpes. 'Üsüs nusin tjü'üsüs nina. 21 Dios Popel vele: “Napj 
niyom ca sin majam gente niná nt'a, yupj ne p'a jis tin javelepj. Pasal 
campa mpe ca ncul jis la veles yupj jis lal. Yupj ca mvelecj, napj najas 
jin ca mvelecj. Newa nin, gente niná ma ca jisas nsem napj velé", qjuis 
Jepa Dios nin vele. 22Qjuisin 'yüsa tsjan mpes nin tjevele. T'üc' way 
Dios se 'aya jupj ts'uyupj nepénowa 'ücj javelepj la p'a jis tin yupj 
p'iyá ma salejepj. Dios jos yupj nin lajay ma japon witjacj jis la nuc. 
lajay, Dios ts'uyupj jis lal 'a si mulú na. Dios ts'uyupj japon nas yupj. 
Ma la p'a jis tin javelepj Dios ts'uyupj januc mpes. Dios mpes javelepj 
yupj jis tin p'in, yupj jis la pjac. Nin mpes wa yupj januc wa Dios pajal 
'üsüs. Ma japon ma sin !yüsa yupj javelepj Dios mpes. 

23!A nu myula na, nun pjü cüwelé la p'a jis tin nun p'iyá ma solejé, 
la p'a ma ca sin mü'üsüs nun welé. Nepénowa 'a nu myula nt'a jiquil 
na, ma ca sin mü'üsüs tsjan lojí ca nacj. Dios ts'uyupj tulucj jiquil wa 
ca nacj. Yupj ca mvelecj malala nujola jin welé. 24 Más 'ücj nsem nun 
pjü way welé Dios mpes, nun jis tin mpes. Mpes la p'a wa jiquil na, 
ca sin mü'üsüs nun welé. Yupj ma sin 'yüsa tsjan loji 'a nu myula na 
ca nacj. Dios ts'uyupj tulucj yupj ca nacj. Newa ca sin mü'üsüs nun 
welé, mpes 'aplijila ca nsem malala la tjajay mpes. Nun pjü way ca 'ücj 
mvelé yupj jis lal más 'ücj Dios jos jin lajay. 22Mpes yupj ca mvelecj 
nun t'üc' way tjowelé. Ca mvelecj yupj nin yólatsja nun tjowelé jinwá. 

Gente p'in ma salejepj tsjan yola la p'a. Dios p'in selé niná. Mpes yupj 
jis tic' jin müjünsünün, pala mpi'tjiñ, ca mvelecj Dios pajal püné. Ca 
mvelecj Dios já'asa nun jilal. 


Pablo tepyaca 'oyn nyuca la mijicj Dios 
ts'uyupj, yupj 'a si mulú nt'a. 


26 Natjampan, napj ca mvelé tsjan 'üsüs way la müjí. T'üc! way Dios 
Cjües nu tje'yaya pjü way, nin polel loji Dios jos jin. 'A nu myula na, 
nepénowa ca quelel nejets'eii ca nacj Dios mpes. Nepénowa ca quelel 
sin mü'üsüs lis mijicj ca nacj. Nepénowa ca quelel mvelecj ca nacj Dios 
sin tji'yüsa la tjiji mpes. Nepénowa ca quelel mvelecj ca nacj la p'a jis tin, 
ma sin !yüsa javelepj mpes. La p'a ca quelel nusin mü'üsüs la numijicj ca 
nacj, tsjan tjowelepj yupj. Najas niná lajay, Dios ts'uyupj jis capj la p'acj. 
Mpes Dios ts'uyupj más ca jisas nsem Dios. 27 Ca nacj nepénowa quelel 
javelepj la p'a jis tin, ma sin 'yiisa javelepj mpes. Najas mat'e javelepj ne 
nin, cont'e ca nacj 'ücj. Ma najas pülücj nin javelepj. Najas ma javelepj 
ta mulú. Pjaní t'üc' tjevele na, 'ücj la pla vele. Najas la p'a sin 'yüsa lajay 
tsjan tjowelepj yupj. 28Ca nacj pjü ma polel sin 'yüsa lajay tsjan tjowelepj. 
Mpes más 'ücj ma nin javelepj la p'a jis tin Dios ts'uyupj 'a si mulü nt'a. 
Moptin 'ücj pjaní nin vele Dios lal la p'a jis tin mpes, jusapj já'asa na. 

29T'üc' way Dios pjaní pjaní jilal vele jupj jos mvelecj, Dios ts'uyupj 
la si mulú nt'a. Najas mat'e javelepj p'in, cont'e ca nacj. Najas la p'a 
sin mü'üsüs ncu t'üc' way javelepj Dios tjevelá. 39 Ca nacj leh way 
Dios ca mveles já'asa lal. Jos la p'a jilal vele tjevelá. P'a newa vele 
ca nacj. Más 'ücj jupj lyájasa nsem quinam, mpjacam. 31 Najas pjaní 
pjaní welé Dios mpes; ma ca mvelé la p'a vele na. Mpes pjü way ca 
'ücj sin mü'üsüs, ne pjü más 'in 'üsüs ca quelel la mijicj Dios jos jin. 
32Profetapan* p'iyá ca yola mpalas 'ücj lyájasa jatja, la p'a quelel 
javelepj na. 33Dios ma jos yümücj pjac, 'a mulú javelepj ma jos. Jos 
pjaní tjevele na, la p'a mveles. Pjü yupj 'a mulú javelepj, ma jos. 

Najas nin lojí Dios ts'uyupj la p'a nt'a 'a si mulú jinwá. 34Najas 
nequem lyájasa jatja Dios ts'uyupj 'a si mulü nt'a. Más 'ücj ma javelepj 
ne'aj. Más 'ücj yupj ma jajütütj ne'aj. Dios Popel nin vele. 35Ca nacj 
nequem ma sin 'yiisa la p'a vele na. Niná quelel sin 'yüsa. Más 'ücj 
yupj jis la mü'üyacj jis vayum jilal, yupj ca sin mü'üsüs lis mijicj jis 
wa nt'a. Malala nequem javelepj Dios ts'uyupj 'a si mulú nt'a. 

36Pülücj nin tjowelepj Dios tjevelá. Nun mwalá way tjowelepj 
tulucj. La p'a nun jis wala tjowelepj Dios tjevelá. Mop'in nun jilal p'in 

tjowelepj tulucj. Mpes po ma nujola t'as 'üsüs lojí; 'üsüs lojí tulucj. 
37 Nepénowa ne'aj yola Dios vele yupj jilal, yola Dios jos niná javelepj 
Dios ts'uyupj jilal. Yola Dios Cjües jis tje'yaya ne 'ücj lajay Dios jos 
jin. Najas yupj ca jus nlayecj napj nin pyac nun mpes qjuis Jepa Dios 
qjuisí jütüta p'in. 33 Nun popa pjaní ma quelel jus nlayes nina ca nacj. 
Mpes más 'ücj nun ma pjo'oqué jupj lal. 

39 Natjampan, niswa velé po nujisas t'as nun ca 'ücj mvelé Dios 
mpes, jupj Cjües nu 'yaya nin lojí mpes. Nun jis lal velé wa ma mvelé 
nun popa pjaní ma polel vele la p'a jis tin jupj p'iyá ma selé. 49 Mop'in 
nin, najas nun lojí pjü way napj tepyac jin. Nin jos Dios. Ma tjowelé 
la mulú. Pjaní t'üc' tjevele na, 'ücj la p'a ca mveles. 


Jesucristo jas tjijyünsa, tüpü'ü niswá. 


] 5 1Natjampan, nun jis walap'a'a tjevelé Jesucristo 'üsüs la tjiji 
gente mpes. Napj tjevelé niná nun jis lal. Najas niná nujola 
nsem niswá quinam. Nun nujisastsja napj tjevelé. Niná newa poné nun. 
2Niná poné, mpes ca mpatjaqué Dios lal. Najas po ca mponé lovin napj 
tjevelé nun jilal. 'Ots'ots! way p'in toponé, ma ca mpatjaqué Dios lal. 
3T'üc' way nun jilal tjevelé napj nin tji'yüsa mpes. Nina más 'üsüs 
way pjú nusin tji'yüsa lal. Nun jilal tjevelé Cristo tepe'e malala nyuca 
Ts'ac' cont'e na, Dios jas tjijyünsa, ne nyucunú tepyala niswá. Dios 
Popel tjevele nin ca mpalas. 5Jas tjijyiinsa na, lay tepyala Pedro lal. 
Niyom Jesús cus tocoñtsja, doce waytsja yupj; yupj tjatja nt'a, nepé 
lay tepyala wa. 6Locopyaya Dios ts'uyupj quinientos 'a jis tjimyula. 
Más pülüctsja yupj quinientos lal. Cristo lay tepyala wa ne'aj. Yupj 
pülücj janucun patja custjay. Nepénowa p'in tecya'liñ. 7 Locopyaya lay 
tepyala Jacobo lal. Locopyaya lay tepyala apostolpan* pjü way jilal. 
8Pjü way yupj jus tjunuc na, lay tepyala wa napj lal. Tsjicj costa way 
tjemya'na na, malala nin. Niná tsjicj way jinwatsja napj. Malálatsja 
napj. 2Napj nola la p'a apostolpan más 'üsüs napj lal. Napj apóstol 
wa, yupj jinwá; mop'in tsjay malala la tjejay napj Dios ts'uyupj jilal 
püna p'in, mpes tsjicj jin nola napj p'iyá. 
10Newa nin, Dios pasal 'üsüs way la tjiji napj lal. Apóstol* la ntjiji 
napj. Pasal 'üsüs way polel la tjejaytsja jupj mpes, jupj 'üsüs la ntjiji 
mpes. Napj más yümücj tsji' la tjejay pjü apostolpan la p'a wa jilal. 
Mop'in napj p'iyá ma nin la tjejay. Dios nin tje'yaya ne 'ücj nin polel 
lejay. Mpes jupj nin la tjiji. 41 T'üc' way apostolpan la p'a nun jis 

walap'a'a tjowelepj Dios tjevelá. Napj nun jis walap'a'a tjevelé wa Dios 
tjevelá. Ma selé ncu mwalá way toponé yupj jilal. Ma selé ncu mwalá 
way toponé napj lal. Ma nola. 'Ucj najas p'in toponé nun. 


Dios ts'uyupj ca sin müjünsücj, mpatjam niswá. 


12T'üc' way nun jis walap'a'a tjevelecj Cristo po'ó. Nun jilal tjevelecj 
jupj jas tjijyiúnsa, tüpü'ü niswá tepe'e na. ¿Tsjan mpes nun nepénowa 
welé gente ma sin müjünsücj, ma mpatjam niswá? 13Welé gente ma 
sin müjünsücj tecya'liñ na, ma mpatjam niswá. Mpes welé wa ca 
nacj Cristo ma jas tjijyiinsa niswá, ma tüpü'ü niswá. 14Nin welé ca 
nacj. Mpes nujola ma t'üc' way tjevelecj ca nacj. Ma poné Cristo pü'ü, 
mpes malala nin toponé jupj mpes. Nin tulucj. T'üc' way tecya!liñ ca 
sin müjünsücj, mpatjam niswá. 

15Nun welé tecya'li ma ca sin müjünsücj, ma mpatjam niswá. Mpes 
nujola ca nacj cupj la tsyawilicj nun jilal Dios po'ó; cupj tjevelecj 
Dios jas tjijyünsa Cristá, tüpü'ü niswá. Nun welé tecya'li ma ca 
sin müjünsücj la püt'üs niswá, mpes welé wa ca nacj Dios ma wa 
jas tjijyiinsa Cristá. 16Niswa velé napj, nun welé tecya'li ma ca sin 
müjünsücj, ma mpatjam niswá, mpes welé wa Cristo ma jas tjijyünsa, 
toponé mpes 'üsüs nu tepyala tulucj. Mpes Dios jola custjay malala 
nyuca la tjüjí. Ma nin liji jupj. T'üc' way Cristo jas tjijyünsa, tüpü'ü 
niswá. 18Pülücj nasa sa coñtsja jupj. Pülücj tecya'liñ yupj sin popé. 
Nun welé Cristo ma jas tjijyünsa, ma tüpü'ü niswá, mpes nin welé 
yupj ma Dios lal patja quinam. T'üc' way patja. T'üc' way Cristo jas 
tjijyünsa, tüpü'ü niswá. 19 Cupj Jesucristo se coñicocj quinam, mpes 
pyonecj 'üsüs qjuis mpalas tecya'lequecj na. Nun welé Cristo ma jas 
tjijyiinsa, ma tüpü'ü niswá. Cristo ma cüpüt', ma 'üsüs qjuis cüpalas 
tecya'lequecj na. Mpes más 'ücj gente pasal yola cupj mpes. Más 
malala qjuis tepyala pjü jis lal. 

20Malala qjuis tepyala tulucj. T'üc' way Dios jas tjijyünsa Cristá, 
tüpü'ü niswá. Dios mwalá way jas tjijyünsa jupj pjü way jis lal. Mpes 
t'üc! way tecya!liñ ca sin müjünsücj wa, mpatjam niswá. 21 Pjú gente 
cya'liñ yom pjaní la tjiji mpes. Nin p'iyá, gente ca sin müjünsücj, 
mpatjam niswá, yom p'a mpes, pjaní jupj. 22 Adán mwalá way tüpü'ü 
pjü jilal. Pjü nca'liñ ca jupj mpes. Nin p'iyá, Cristo sa cori pjü way ca 
sin müjünsücj jupj mpes, mpatjam niswá. 23Dios sin jyünsa pjü way. 
Sin müjünsüs jupj tjevele na. Mwalá way jupj Cristo jas tjijyünsa. P'a 

jawas Cristo ncuwim niswá nosis nt'a. Nin jawas Cristo juts'a'á ca sin 
müjünsüs, mpatjam niswá. 24Nin tepyala na nosis ncawajas ca. Nin 
jawas, Cristo ca Dios pjü ma'ayas, Dios jupj Popay. Pjü way jupj jyü'ta, 
jupj ca jupj Popay ma'ayas, mpes Dios ca pjü jis müjü'tüs nsem. Püna 
tjüjütütj, yupj ma müjü'tücj nsem, Cristo la mijis mpes. Jepapan, ma 
jepapan nsem quinam, Cristo la mijis mpes. Noypan ma ca 'ücj la 
mijicj yupj jisas jinwá. 

25Quina Cristo newa jyü'ta pjü way; nin jos Dios. Jupj ca la mpa'nas 
jupj enemigopan jis lal. Jupj ca la mijis jupj enemigopan pjü way jupj 
tsjom 'alá jatja jinwá. Nin la tjiji na, jupj Popay Dios ca müjü'tüs niswá. 
26Nin tepyala na, p'a casá mpalas Cristo mpes. Gente ma nca'liñ ca 
niswá jupj mpes. Gente cya'liñ pasal malala Cristo lal, ne ma nin 
mpalas quinam. 27 Dios Popel vele: “Dios pjü tsjom 'alá tepya'ta. Cristo 
jyü'ta pjü jilal.” Popel vele pjü way tsjom 'alá tepya'ta. Selecj Dios ma 
tepya'ta jupj p'iyá Cristo tsjom 'alá. Jupj tepya'ta la p'a pjü way Cristo 
tsjom 'alá. 28Dios tecyawaja tepya'ta na, jupj Jatjam ca mveles jupj lal, 
ca mveles jupj jos jupj Popay müjü'tüs jupj lal. Dios nin liji pjü way jupj 
Jatjam tsjom 'alá majatjum. T'üc' way Dios jusapj ca müjü'tüs pjü jilal. 

29 Napj selé nepénowa japon tecya'liñ ma sin müjünsücj jis la püt'üs 
niswá. ¿Ncu solejé tsjan mpes nepénowa bautizar* se pala tecya'liü 
mpes? T'üc' way tecya'liñ ca sin müjünsücj niswá, mpatjam niswá; 
nin mpes nin lajay yupj mpes. 

30 Gente nepénowa lovin ma jisas ncupj, quelel qjuesé 'ünan. Newa 
nin, lovin velecj Dios tjevelá. T'üc' way tecya'liñ ca sin müjünsücj, 
mpatjam niswá; mpes nin lijicj. 31 Natjampan, napj pasal 'ücj najas 
nun Jesucristo so coñcó mpes. Jupj cupj qjuis Jepa Püné. Newa nin, 
pjü ts'ac' jawas nepénowa quelel na 'ünan. 32Napj tjevelé Efeso po'ó 
Dios tjevelá. Gente pasal pülücj ts'a 'intsja ne'aj, malala quelel la 
najaytsja. Yupj pü'á ts'i 'inyá jinwatsja. Newa nin, napj lovin tjevelé Dios 
tjevelá. T'emel ma quelel t'e'etsja tjevelé na. T'üc' way tecya'liñ ca sin 
müjünsücj, mpatjam niswá; nin mpes tjevelé napj. Nepénowa javelepj 
ma ca nin mpalas. Ma nin mpalas, “más 'ücj lyajacj, myüsiquecj p'in. 
Yaya nca'lequecj, ncawajas ca cupj la p'in, mpes más 'ücj 'ücj qjuisas 
quinam." 33Nenéyawa gente javelepj tecya'liñ ma sin müjünsücj. Ma 
mponé nun yupj jilal. Ma jis capj ncoñcó yupj. Yom 'üsüs se coñca 
na yom malala, p'a jawas malala nsem wa jupj. 34Nujola t'as Dios 
jos jinwá. Malala la tjüjí. Ma nin la müjí niswá. T'üc' way nepénowa 
ne'aj ma sin tji'yüsa Dios po'ó custjay. Mpes najas ca nu maycas nun. 

Pablo tepyaca 'onin ne nin sin müjünsücj tecya'liñ. 


35Ca nacj nepénowa ca la mü'üyacj: “¿'Onin ne nin sin müjünsücj 
tecya'liñ na la püt'üs mpes niswá? Yupj jis p'üy, ¿tsjan Jin yustapj?” 
ca la mü!üyacj ca nacj. 36Ma yola jinwá yupj, ne la 'üy yupj. Napj ca 
mvelé tsjan mpes ca jus nlayé tecya'liñ ca sin müjünsücj jis la püt'üs. 
Gente jis p'üy setel jinwá. Setel to'á, mwalá way siná niná. Setel 
tepe'e jinwá, 'amá toqué nun. Nin la tjújí na, nt'ünüs ca, jun 'yüna 
jupj. 37 Setel siná setel p'in jupj, trigo* ca nacj, p'a ca nacj. T'yüna na, 
p'a wa jupj. Setel tulucj, p'a casá justa jupj. 'Üsüs justa quinam. Nin 
p'iyá yom jüp'üy lal. Mwalá way pe'e jupj. Tepe'e na, jas müjünsüs, 
mpü'üm niswá. Ninana p'iyá tulucj, p'a wa jüp'üy jinwá justa nsem 
jupj. 38Setel p'a casá justa nsem, Dios nin liji. Jupj jos jin ca nsem. 
Pülücj jay setel. Pji pla casá yustapj nsem yupj, Dios liji. Pjü nin 
yustapj Dios jos jin. 39Nin p'iyá, pülücj jis p'üy. Nin p'iyá tulucj yupj. 
Gente jis p'üy animal jis p'üy jin tulucj. Animal jis p'üy tsipyaya jis 
p'üy jin tulucj. Tsipyaya jis p'üy cjul jis p'üy jin tulucj. 

40Pülücj jis p'üy qui casá. Pasal pülücj p'a casá jatja tsjun po!ó. 
Ne'aj jatja pasal 'üsüs way jin yustapj. Qui casá nin p'iyá 'üsüs jin 
yustapj. Qui casá jatja, tsjun po'o jatja jin tulucj. ^! Lots'ac' 'üsüs jin 
justa, mümüy 'ots'ipj, pjulacj 'ots'ipj. Nin p'iyá tulucj yupj. Pasal pülücj 
jatja pjulacj. 'Usiis jin yustapj, pjü way. Mop'in nin p'iyá tulucj yupj. 

42 Nin p'iyá nsem Dios tecya'liñ sin müjünsüs na. Yom jüp'üy 'amá 
toc na, jupj jüp'üy cyawaja. Dios si jünsa na, p'a wa nsem jupj. Niná 
ma ncawajas ca, lovin mpü'üm ca jupj. 43 Yom jüp'üy toc na, malala 
justa. Jas tjijyünsa na, 'üsüs justa nsem. Yom jüp'üy toc na, liji secj. 
Jas tjijfyünsa na, ca püné 'ücj la mijis. ^^ Yom jüp'üy 'amá toc na, 'amá 
popa jupj. Jas tjijyünsa na, jupj tsjun popa nsem. T'üc' way jüp'üy 
'amá popa nin pü'ü. Mpes t'üc' way jüp'üy p'a wa tsjun popa nsem jupj. 

45Dios Popel niná vele wa. Vele: “Yom mwalá waytsja Adán, Dios la tjiji 
jupj. Jupj jüp'üy 'amá pópatsja, nyucunutsja jupj." Püs naya p'a wa yom 
pü'ütsja jupj. Cristo jupj. Cjües jupj. Adán mpes, pjü malala nyuca lajay, pjü 
cya!liñ. Cristo mpes, gente 'ücj mpatjam lovin. 46 Cupj ca mpatjaquecj lovin. 

Qjuis p'üy lovin ca mpatjaquecj mpes, cjuwá quinam. Mwalá way 
cupj qjuis p'üy 'amá popa mpes pyatjaquecj. P'a jawas qjuis p'üy la 


p'a tsjun popa, Cristo jupj. 48 Yom mwalá way jinwá ncupj, Dios la tjiji 

jupj 'üpjú mpes. Cupj 'üpjü popa 'ots'ipj. Cupj popa pülücj ca nlaca 
Dios pü'ü nt'a. Cristo jüp'üy jinwá nsem cupj qjuis p'üy, jupj tsjun 
popé. 49 Quina yom mwalá way jinwá ncupj qui'á, jupj 'üpjü pópatsja. 
P'a jawas tsjun po'o popa jinwá custapj nsem cupj. 
50Natjampan, nun jilal velé 'amá popa ncupj. Pis p'in cupj, 'as p'in. Pis 
niná, 'as niná, ma polel patja Dios jyü'ta nt'a. Dios ma la mijis mpatjam 
ne'aj. Qjuis p'üy 'amá popa, mpes ncawajas ca. Ma lovin polel patja. 
51!Üsüs nusin tjü'üsüs napj ca mpac mpes. Ca mpac, gente lovin ma 
salejeptsja yupj. Pülücj nca'liñ ca qui'á mop'in ma ca pjü nca'liñ yupj. 
Dios la p'a jis p'üy jis ma'ayas ca pjü jilal. »2 Nasa trompeta la pjaní la 
tjipjyusa pjac na, nin ca mpalas. La pjaní jun si tsicyaca na, leh way 
nin pyala. Nin p'iyá, pasal leñ way Dios ca la p'a jis p'üy jis ma'ayas 
pjü jilal. Trompeta la tjipjyusa pjac na, Dios ca sin müjünsüs tecya'liñ, 
ca mpatjam niswá. Jis p'üy ca nta'acj, lovin ma jis ncawajas ca. Cupj 
ma tecya'lequecj, nin p'iyá, qjuis p'üy p'a casá mpalas. 53Qjuis p'üy 
quina pyatjaquecj mpes, jis ncawajas ca. Nca'liii ca. Mpes Dios ca qjuis 
ma'ayas la p'a qjuis p'üy. Ma jis ncawajas ca yupj. Lovin mpatjam ca yupj. 
54Nin tepyala na, cupj ca nucucj nin tepyala Dios Popel vele jin. Vele: 
“Cupj ma tecya'lequecj jin nsem. 
Lovin ca mpatjaquecj ncupj Dios la tjiji mpes. 
55 Qjuis p'üy ma tecya'liñ jin ca nsem. 
Ca sin müjünsüs, mpatjam niswá. 
Pajal vyájatsja tecya'liñ mpes. 
Mop'in ma nin ca mpalas quinam", 
Dios Popel nin vele. 56Malala jis tepyala tecya'liii na, malala la tjajay 
mpes. Nun jilal velé 'onin ne malala la tjajay yupj. Sin tji'yüsa Moisés* 
tepyacá, newa ma polel lajaytsja pjü tepyacá. 57 Quina wi'iquecj Dios 
lal cupj lovin ca mpatjaquecj jupj lal. Nin ca nsem Jesucristo la tjiji 
mpes, jupj ne cupj qjuis Jepa Püné. 
58Mpes lovin nujisas t'as qjuis Jepa Jesucristo. Nun napj mpülücpan, 
napj quelel la nusejay. Lovin toponé Dios tjevelá. Lovin pajal tsji' la 
müjí qjuis Jepa Jesucristo mpes. Najas nun ca jus nlayé pasal 'üsüs 
ca mpalas, nun tsji' lojí na jupj mpes. 


Dios ts'uyupj Corinto po'o patja t'emel tja'ayapj 
Dios ts'uyupj Jerusalén po'o patja mpes. 
] 6 1Nun solejé napj la tjemyon Dios ts'uyupj t'emel ma'ayacj Dios 
ts'uyupj mpes Jerusalén po'ó. Jilal tjevelé 'onin la cüjay ne la 

layas niná. Nin tjevelé Dios ts'uyupj pJü way jilal Galacia po'ó. Najas 
nin p'iyá loji nun. 2Domingo pjú way najas pjü way witjacj nun na'aj 
'onsó t'emel so 'oyá mpes. Nun sin popa t'emel pülücj jat'anquepj, 'in 
püné ja'onsopj najas. Tsjicj way jat'anquepj, más tsjicj way ja'onsopj 
'ücj. Mpes nun nt'a tjum na, nun ca nta'á t'emel jis la 'ayas. Nun nt'a 
tjum na, ma najas niswa t'emel lo moná nun 'a nu myula na. 3Najas 
nun ca la nt'a nepenowá, yupj ca nt'acj t'emel niná Jerusalén nt'a 
Dios ts'uyupj mpes. Nun nt'a tjum na, napj ca sin majam niná t'emel 
lal. Napj ca jis papel ma'ayá, mpes Dios ts'uyupj Jerusalén po'o ca jus 
nlayecj pjacj nina. 4Más 'ücj napj jum wa ca nacj. Jum, 'ücj ncapj jacoñ. 


Pablo tepyaca nin la mijis mpes. 


5Mwalá way napj ca mis Macedonia nt'a. Ne'aj tjum na, ne'as ca 
mis nun nt'a. 6Ts'ac! pülücj ca mpü'üs ca nacj nun jis lal. Jive na ca 
mpü'üs ca nacj nun jilal. Mpes 'ücj ca polel no 'oyá, ne ca 'ücj polel 
mis p'a gente nt'a. Ma selé custjay ca'aj mis. 7 Ma quelel jum quinam 
nun nt'a; püs way ma polel pü'üs ne'aj quinam. Püs way quelel pü'üs 
nun nt'a. Qjuis Jepa Dios jos jin ca nsem. 8Qui'á ca mpü'üs quinam 
Efeso po!ó. Judiopan* leñ way ca 'a jis mulus fiesta mpes, fiesta niná 
Pentecostés* ló. T'üc' tepyala na, mis ca napj. ?Pülücj jilal polel velé 
quinam Dios tjevele jin, mpes qui'á ca mpü'üs quinam. Po quelel pjyacaiü 
yupj. Mop'in la p'a pülücj p'a casá yola. Ts'a 'in yupj napj lal. Yupj jisas 
la p'a ma sin 'yüsa Dios tjevele jin, nin mpes wa quelel pü'üs qui'á. 

10Timoteo ca mim nun nt'a ca nacj. Jama na, najas jupj ma lecj 
meyas nun jilal. Mpes najas pasal wüi'iqué nun jupj ne'as jama na. 
Jupj tsji' liji wa qjuis Jepa Dios mpes, napj jinwá. 1 Jupj tjamacjas 
custjay, mop'in 'üsüs jupj; najas ma malala nujola jupj mpes. Tja'ayá 
jupj jos, ne 'ücj polel ncuwim napj nt'a. Tjowelé 'üsüs mim. Napj li 
nuc lo cuwis jupj napj nt'a p'a wa Dios ts'uyupj jilal. 

12Quina ca mpac Apolos pot'ó, jupj cupj qjuis catjam. Po tjevelé jupj 
lal más 'ücj jama quinam Dios ts'uyupj nepénowa jilal nujus la nuc. 
Newa ma quelel jámatsja quinam. Polel jama na, mim ca. 


Pablo tecyawaja tepyaca. 


13'In tjajama ma poné nun la tsuwilpan jilal. T'üc! way lovin mponé 
qjuis Papay Dios po'ó, Cristo po'ó 'ots'ipj. Gente ca mvelecj más 'ücj 
ma pjo'oqué niná. Ma mpja'aqué yupj jilal. Lovin la müjí Dios jos jin. 
14Nun pjü way pasal pülücj lojí. Nin lojí na, lovin quelel lis tjüjí la p'a. 

15Natjampan, ne'aj Acaya po'ó pülücj way jisas Jesucristo quinam. 
Nun solejé Estéfanas, jupj wo nt'a patja 'ots'ipj, mwalá way jisastsja 
Jesucristo ne'aj. Yupj lovin quelel jis capj jap'actsja Dios ts'uyupj. Nin 
la tjajay. 16 Napj najas nun lojí yupj jisas jin. La p'a wa yupj Jin p'iyá 
lajay, la müjí wa yupj jisas jin. La p'a wa nepénowa tsji' lajay yupj 
jilal Dios mpes. La müjí wa yupj jisas jin. 

17 Tsjay 'ücj najas Estéfanas tjac! napj nt'a. 'Ücj najas wa Fortunato 
tjac!, Acaico tjac' wa, napj nt'a. Najas nun napj lal jotjaqué mop'in 
ma polel jotjaqué qui'á. Quina yupj tjiquil nun mpe, mpes tsjay 'ücj 
najas. 18Napj lal tjowelepj nun po'ó, mpes 'ücj najas la tjajay yupj. 
Napj selé nun pasal 'ücj jisas wa yupj javelepj mpes. Napj lal javelepj 
nun mpes. Najas 'üsüs way welé nun yupj sin po!ó. La p'a lajay yupj 
jinwá. Najas 'üsüs welé wa yupj sin po'ó. 

19Dios ts'uyupj Asia po'o patja pjü witjacj süs wa la tjajay nun 
jilal. Aquila süs wa la tjiji, Priscila 'ots'ipj; yupj qjuis Jepa Jesucristo 
juts'a'á wa, nun jinwá. Dios ts'uyupj yupj jis wa nt'a 'a si mulú, süs 
wa la tjajay yupj. 20 Dios ts'uyupj qui'á jatja, pjü way süs wa la tjajay 
yupj. La nüjüsüqué na nun popé, la tjalapaná nunwá. 'Ücj nujisas t'as 
nujus tjunucü nusin popé. 

21 Napj Pablo. Niná napj p'in pyac nun mpes. 

22Nepénowa jatja ne'aj ma quelel lajay qjuis Jepa Jesucristo ca 
nacj. Más 'ücj Dios ca mveles ca malala jis mpalas yupj. 

iQjuis Jepa Jesüs, was jipj! 

23 Najas Jesucristo 'üsüs la nusiji nun pjü jilal, jupj Jepa Püné. 

24Napj quelel la nusejay nun pjü way. Cupj pjü witjacj se coñcocj 
Jesucristá. Amén. 

Papel locopyaya 
Pablo tepyaca Corinto 
mo'o tapatja mpes 





] 1Napj Pablo. Apóstol* way napj, Dios nin tjejyama la veles la 

p'a jilal jupj mpes. Jos napj velé Jesucristo po'ó. Timoteo já'asa 
napj lal, jupj cupj qjuis catjam. Nun Dios ts'uyupj Corinto po'ó. Quina 
pyaquecj nun mpes. Niná papel Dios ts'uyupj pjü way mpes Acaya 
po'ó. Yupj Dios juts'a'á 'ots'ipj. 2Dios cupj qjuis Papay. Jesucristo cupj 
qjuis Jepa Püné. Najas yupj 'üsüs way lajay nun mpes. Najas nun ma 
nujola nsem pjü mpes, yupj ca nin la nusejay. 


Pablo tjüwüi'i Dios lal. 


3Najas 'üsüs way mvelecj Dios po'ó. Jupj Jesucristo Dios. Jupj 
Jesucristo Popay. Jesucristo cupj qjuis Jepa Püné. Dios nin p'iyá cupj 
qjuis Papay wa. Malala qjuesé palá na, jupj qjuis capj p'ya'sa. Malala 
qjuesé palá na, cupj ma qjuiyola jupj 'üsüs la qjuisiji mpes. ^Malala 
qjuesé pala na, jupj lovin nin liji ma qjuiyola. Jupj jos nin p'iyá la 
mijicj la p'a jilal, malala se palá na, mpes nin liji jupj cupj qjuis lal. 
malala la tjajay Cristo lal. Mpes nin p'iyá gente pasal malala lajay 
wa cupj qjuilal, cupj Cristo juts'a'á mpes. Newa nin, Dios 'üsüs la 
qjuisiji ne ma qjuiyola cupj, cupj Cristo juts'a'á mpes. Nin mpes pajal 
'üsüs pyatjaquecj cupj. 6T'üc' way malala qjuesé pala. Dios jos cupj 
'ücj polel la nusijicj ne nun ma nujola nsem malala nu pyala na; nin 
mpes nin qjuesé palá. Nun jilal tjevelecj na Jesucristo po'ó, malala 
qjuis tepyala. Mop'in 'üsüs nu tepyala nun; Dios la tjiji nun 'ücj ca 

mpatjaqué jupj lal, nin nu tepyala. T'üc! way Dios nin liji ma qjuiyola. 
Dios jos nin p'iyá la mijicj nun mpes; nin mpes nin qjuesé palá. Mpes 
malala nu pyala na, malala qjuis tepyala jinwá, nun ma nujola nsem. 
7T'üc' way gente malala lajay cupj qjuilal. Selecj nin p'iyá lajay nun 
jilal. Newa ma qjuiyola Dios 'üsüs la qjuisiji mpes. Selecj nin p'iyá 
liji nun jilal, ne ma nujola nun. 

8Natjampan, qjuisas nun jus nlayé gente malala la tjajay cupj 
qjuilal Asia po'ó. Pasal malala la tjajay cupj qjuilal, ne lovin pasal 
qjuiyólatsja ncupj. Qjuiyólatsja nca'lequecj ca. 2Qjuiyólatsja ca qjuis 
mü'ü'nacj. Dios jostsja cupj ca la monacj jupj qjuis capj mp'a'sas, 
mpes jupj jostsja nin qjuiyólatsja cupj. Dios jostsja cupj jus nlayecj 
cupj ma polel qjuis capj p'ya!'sacj cupj p'iyá. T'üc' way Dios 'ücj polel 
sin müjünsüs tecya'liñ, jis la püt'üs niswá. Jupj 'ücj qjuis capj p'ya'sa. 
101a p'a wa pasal malala quelel la qjuis tjajay. Quelel ja'ünantsja cupj. 
Mop'in Dios 'üsüs la tjiji; mpes ma polel qjuis tjü'ünan. Dios newa 
'üsüs la mijis wa, mpes ca ma polel qjuis mü'ü'nacj yupj. Selecj Dios 
lovin ca qjuis capj mp'a'sas ne yupj lovin ma polel qjuis mü'ü'nacj. 
110juisas nun qjuis capj p'o'sá wa. La tjomoná Dios lal cupj mpes. 
Pülücj la tjomon na, pülücj ca mwi'iii Dios lal, 'üsüs la qjuis tjiji mpes. 


La miyá Pablo ma polel jámatsja Corinto nt'a. 


12'Usüs way la tjijicj nosis casá. 'Usüs la tjijicj Dios jostsja jin. Ninana 


qjuiyólatsja jin. Dios qjuis capj tjep'ya'sa. Pasal 'üsüs la tjiji cupj mpes. 
13Cupj papel tepyaquecj, 'ücj polel mo'o welé nun. 'Ücj polel nusin 'yüsa. 
Tsjan pajal costa way ma tepyaquecj nun mpes. Nun jus nlayetsja tsjicj 
way p'in cupj qjuisin po'ó. Najas nun jus nlayé pjü way cupj qjuisin 
po'ó. 14Mpes 'ücj nujisas nsem cupj mpes Jesucristo niswa tjac' na, 
jupj cupj qjuis Jepa Püné. T'üc' way cupj 'ücj qjuisas nsem nun mpes. 

15-16 Napj nólatsja nun 'ücj nujisas nsem cupj mpes. Mpes Macedonia 
nt'a tjacuwis na, quelel jumtsja nun nt'a. Macedonia mpe jum na, 
quelel jumtsja nun nt'a. Ma ca nin nsem. Po quina más 'ücj ma jum 
nun nt'a niswá. Najastsja wa nun ca ma 'ayá napj lal, mpes 'ücj polel 
jumtsja Judea nt'a. Mpes t'üc' way la miyá quelel jumtsja nun nt'a la 
veles Dios tjevele jin. 

17Newa nin, la miyá ma polel jum nun nt'a. ¿Ncu toponé napj ma 
nólatsja ne'aj la winin? ¿Ncu nujola napj najas p'in nin lejay? ¿Ncu 

nujola napj ma quelel t'üc' lejay napj velé jin? 18Dios lovin nin liji 
jupj tjevele jin. Nin p'iyá, po quelel lijicj cupj tjevelecj jin. 19 Nun jis 
walap'a'a tjevelecj Dios Jatjam po'ó, Jesucristo jupj. Napj nin tjevelé 
nun jilal. Silvano nin tjevele wa. Timoteo 'ots'ipj. Jesucristo tjevele 
na nin la mijis, la p'a mpes tulucj quelel líjitsja jupj. Lovin po la tjiji 
tjevelá, Jesucristo mpes. Jesucristo mpes velecj nina po t'üc' way. Niná 
velecj na, 'üsüs nin velecj Dios po'ó. 21T'üc' way cupj ca lovin Cristo 
cus ncoñicocj, nun so coficó wa. Dios nin liji. Dios qjuis tje'yaya jupj 
Cjües, nin polel lijicj Dios jos jin, jupj Cjües mpes. 22Cupj lovin Dios 
juts'a'á nsem, jupj la tjiji. Qjuis tje'yaya jupj Cjües, jupj pü'üi quinam 
qjuisas mo'ó. Mpes selecj nin la mijis cupj mpes jin tjevelá. 
23Nun ma la tjüjitsja Dios jostsja jin. Mop'in ma quelel nucopj 
tyültsja. Mpes ma tjum niswá nun nt'a. Dios selé t'üc' way velé, najas 
jupj nun jis wala vele t'üc' way nin velé. 24Najas ma nujola nsem cupj 
nin qjuisas nun jis jepapan nsem cupj. Nin tulucj. Ma nu jyü'tücj nun 
mponé ca Dios tjevele jin. Cupj selecj nun po poné nasa Dios tjevelá. 
Nin quelel la nusijicj nun 'ücj nujisas nsem la p'in. 
1 Napj po quelel veletsja nun jilal. Newa najastsja ma 'aplijila nu 
mpalas napj velé mpes. Mpes nólatsja más 'ücj ma jum nun nt'a 
niswá. 2Nun 'aplijila na, ¿pjacj lal 'ücj najas ca mpalas? Nun 'aplijila 
na, ma polel lojí napj 'ücj najas nsem. 3Mpes quina nun solejé tsjan 
mpes napj tepyac nun mpes. Najastsja lovin ma la müjí quinam lojitsjé. 
Mpes ne'aj jum na, ma ca 'aplijila nsem napj nun mpes. 'Ücj najas nsem 
nin lojí, más 'ücj. Napj selé nun 'ücj jisas wa ca nsem napj 'ücj najas 
na. “Nun mpes tepyac na, pasal nólatsja nun la tjüjitsja mpes. Pasal 
'aplijílatsja napj. La tipiyú napj. Ma najastsja 'aplijila nsem nun napj 
tepyac mpes. Napj najastsja nun jus nlayé napj po quelel la nusejay. 


Yom malala la tjiji popay jats'om lal, ma 
nujola t'as quinam la tjijá. 


5T'üc' way nun 'aplijila nu tepyala, yom malala la tjiji mpes ne'aj. 
Napj 'aplijila ntepalá wa jupj mpes, mop'in nun pjü way más 'aplijila 
nu tepyala napj lal. Nepénowa pasal 'aplijila jis tepyala, nepénowa 
'ots'ots! way. Ma quelel pülücj velé quinam jupj la tjiji mpes. 6Nun 'a 
mulú nasa t'üc! cus tülü. T'üc' quinam. Ma cus ntúlú quinam. 7Quina 
najas nun ca perdonar la miji jupj. Najas jupj 'ücj jos nsem la müjí 
nun. Ma nin loji, jupj más 'aplijila nsem ca nacj, lovin ma polel tsji' 

la mijis niswá ca nacj Dios mpes. 8Mpes po najas nun wola welé nun 
quelel lojí jupj custjay. 

9Napj quelel jus nleytsja ncu la müjí napj tepyac jin; nin mpes wa 
tepyac nun mpes. Napj quelel jus nleytsja ncu la müjí pjü way napj 
tepyac jin. 10Nun perdonar loji na nun popa pjaní, malala la tjiji mpes, 
napj perdonar lejay wa jupj la tjijá. Jupj malala la tjiji ne'aj, napj lal 
la tjiji tulucj. Mop'in nin, napj perdonar la tjejay quinam jupj la tjiji 
mpes. Najas 'üsüs nu pyala, mpes perdonar la tjejay jupj. Cristo selé 
napj perdonar la tjejay jupj la tjijá. 11 Ma qjuiyola na, 'üsüs, ne ma 
nin lijicj Satanás* jos jin. Satanás jos nun newa su tülú jupj. Satanás 
jos jupj ma tsji' liji niswá Dios mpes. Cupj selecj Satanás quelel lijá; 
malala quelel liji. 


Pablo Troas mo'o tüpü'ü na, pasal 
jólatsja yupj mpes Corinto po'ó. 


12Napj tjum Troas nt'a la veles yupj jis walap'a'á; tjevelé tsjan nina 
Jesucristo 'üsüs la tjiji gente mpes. Yupj po quelel pjyacañtsja nina; 
qjuis Jepa Jesucristo nin la tjiji 'üsüs tjepjyacaiü yupj. 13Mop'in napj 
ma jus tjinyuc Tito ne'aj, jupj ne napj natjam Cristo mpes; nin mpes 
pasal nólatsja. Po najastsja jupj nawala mveles ncu 'ücj potjaquetsja 
nun. Mpes napj tjevelé nasa jum; Macedonia po'o tjacuwis. 


Lovin nin pyala Dios jos jin, Cristo mpes. 

14Lovin pasal wüi'is Dios lal. Jupj qjuisin jyama tsji' lijicj jupj mpes. 
Pjü nin pyala jupj jos jin, Cristo mpes. Jun ta'á gente sin 'yüsa jupj 
po'ó cupj velecj mpes; Dios mpes nin pyala. Niná yupj sin 'yüsa Cristo 
po'ó, perfume jinwá, pajal 'üsüs cjumsu jinwá; pajal 'üsüs niná. 15Cupj 
nin velecj la p'a jilal Cristo po'ó. Japon nepenowá, mpes ca mpatjam 
Dios lal. Nepénowa ma japon, ne pajal malala jis mpalas tecya'liñ na. 
Cupj velecj perfume jinwá Dios lal. Perfume 'üsüs cjumsu, cupj velecj 
'üsüs way wa. 16Nepénowa ne'aj jil 'awa püné nt'a. Cupj velecj malala 
cjumsu jinwá yupj jilal. Ma jisas cupj velecj. Nca'liñ ca yupj. Mop'in 
la p'a ne'aj jil Dios nt'a. Cupj velecj 'üsüs cjumsu jinwá yupj jilal. Po 
jisas cupj velecj. Ca mpatjam yupj. Nun jilal velé pjacj niná Dios jos 
'ücj tsji' lajay jupj mpes. 17 T'üc' way pülücj nin javelepj Dios vele po'ó. 
Nepénowa t'emel jisas p'in, ne nin lajay. Cupj yupj jinwá tulucj nin 
sin 'yiisa lijicj. Cupj Cristo se coñcocj. Qjuisas gente sin 'yüsa t'üc' 
way p'in. Dios qjuisin tjejyama ne nin lijicj. Dios pjoca cupj velecj. 

Dios seyasa tjevele, niná Pablo tjevele la p'a jilal. 


3 1Ca nacj nun popa nepénowa yola cupj qjuisas nun !üsüs welé 

cupj po'ó, ne nin mpes nin velé napj. Nin tulucj. T'üc! way la 
p'a nun nt'a jil nusin 'yüsa lajay mpes. Jil na papel jat! la p'a tapac. 
Papel niná nin vele !üsüs way yupj. Cupj ma qjuisas papel t'yacj nun 
nt'a. Nun mpe leque na, ma qjuisas wa nun papel poqué cupj mpes. 
2Nun papel jinwá, cupj t'yacj jinwá. Cupj selecj t'üc! way niná. Pjü 


jinwá. Tinta mpes tulucj tepyaca. Pe t'em casá tulucj tepyaca. P'a casá 
la tjiji. Dios Cjües tjemey nujisas mo'ó. Jun 'yüna jupj. Nin mpes 'üsüs 
quelel lojí quinam, jupj la tjiji mpes. Gente ma mo'o javelepj nun lojí 
mpes; yupj januc nun lojí. 

4Cupj selecj Dios la tjiji nina, mpes niná velecj. Cristo qjuis capj 


gente !üsüs Dios lal jis mpalas Cristo 'os mpes. Niná polel velecj la 
p'a jilal, Dios la tjiji. Ma velecj más 'ücj nin lajay pjü way Moisés* 
tjijyü'tá. Velecj yupj 'üsüs Dios lal jis mpalas, Dios Cjües liji mpes. 
Gente yola 'üsüs nsem yupj Dios lal, nin lajay na Moisés tjijyü'tá. 
Mop'in ma polel lajay pjü tjijyü'tá. Quina gente polel mpatjam Dios 
lal, Dios Cjües nin liji mpes. 

7Püna Dios tepyaca pe t'em casá tsjan niná jupj jostsja israelpan* 
lajay. Nina Moisés* jis tje'yaya israelpan mpes. Yupj yólatsja 'üsüs nsem 
yupj Dios lal nin la tjajay na jupj tjijyü'tá. Mop'in ma polel la tjajay 
pjü way jupj tjijyü'tá. Ma polel pátjatsja Dios lal, niná la tjajay mpes. 
Moisés niná jis tje'yaya na israelpan mpes, jupj wola po'ó pasal jas 
jawtsja. Jaw cyawájatsja, newa la p'a wa ma polel sa nuctsja custjay 
jupj wola po'ó. Dios lal tjá'asatsja, Dios pasal jas jaw jupj, mpes wa 
Moisés wola jas jaw tepyala. Nin mpes pasal 'üsüs waytsja Moisés 
tje'yayá yupj mpes. 8Quina velecj más 'üsüs; velecj Dios Cjües nin 
liji quinam gente jilal. Nina más 'üsüs way Moisés tje'yaya lal. ?Pasal 
'üsüs waytsja Moisés tjevelá. Gente yólatsja 'üsüs nsem yupj Dios lal 
nin la tjajaytsja na Moisés tjevelá. Newa ma polel la tjajay pjü tjevelá. 
Quina gente 'üsüs Dios lal se palá, Dios Cjües nin liji. Niná nin velecj 

gente jis lal, nina más 'üsüs way Moisés tjevele lal. 10T'üc' way pasal 
'üsüs waytsja Moisés tjevelá. Pero velecj jupj tjevelá 'ots'ots! way 'üsüs; 
quina velecj más 'üsüs way. Pasal 'üsüs way Dios Cjües nin liji mpes. 
11 'Usiis waytsja Moisés tjevelá, mop'in 'ücj gente ma lajay quinam 
pjü tjevelá. 'Ücj ma nin lajay quinam, Dios Cjües liji mpes. Po quina 
gente 'üsüs se palá Dios lal, jupj Cjües nin liji. Lovin ca nin la mijis. 
Mpes niná pasal 'üsüs way. 

12Selecj Dios Cjües nin liji 'üsüs way, selecj lovin ca la mijis niná. 
Mpes niná po nin velecj la p'a jilal. Ma lecj jeyacj velecj ne nin. 13Ma 
lijicj Moisés* jin. Moisés pülül lal wola tipi'tje, mpes israelpan* ma polel 
wola jus tjunuc. Jostsja yupj ma januctsja wola jas jaw cyawájatsja. 
Nin tulucj cupj qjuis lal. Ninana velecj, 'üsüs ca nsem lovin. Qjuis 
wala po'o polel yus januc lovin; newa velecj yupj jilal. 14Israelpan 
ma quelel sin 'yúsatsja Moisés tjevelá. Mpes ma polel sin 'yiisatsja, la 
tjiji Dios. Israelpan mo'o javelepj custjay Dios Popel, Moisés tepyaca 
p'iyá, mop'in ma sin 'yüsa custjay Dios jos jinwá. Pülül jis wala po'o 
japwijitj jinwá. Mpes ma E januc awa, ma polel sin Dios 
!'yüsa quinam Dios jos jin. 

15Newa pülücj ma japon Cristo la tjijá. Mpes ma sin 'yiisa custjay 
mo'o javelepj na Moisés* tepyacá. Pülül jis wala po'o japwijitj jinwá 
custjay. 16 Yupj sin popa pjaní jos na qjuis Jepa Dios, Dios pülül nina 
t'e'enca jinwá liji. 17 Qjuis Jepa Püné, Dios Cjües jupj. Dios Cjües mpes, 
'ücj gente ma lajay quinam pjü Moisés tjevelá. Quina yupj 'üsüs se 
palá Dios lal, jupj Cjües nin liji. 

18Gente espejo januc na, 'üsüs yus januc. Nin p'iyá, gente yus januc 
na Dios ts'uyupj jilal, 'üsüs januc qjuis Jepa Jesucristo püné way jupj. 
Dios ts'uyupj jis wala po'ó pülül cjuwá jinwá yupj. Jepa Püné tsjay 
'üsüs way la qjuisiji, mpes lovin más 'üsüs qjuiyola jupj jinwá, tsjay 
püné way jupj. Qjuis Jepa Püné Dios Cjües jupj. 

'Úsiis polel lajay, Dios liji mpes la p'in. 
1Cupj tsjay malálatsja, mop'in Dios tsjay 'üsüs way la tjiji cupj 
mpes. Qjuisin tjejyama la veles la p'a jilal, velecj yupj 'üsüs polel 

nsem Dios lal, jupj Cjües liji mpes. Mpes ma 'aplijila qjuesé palá gente 
ma jisas na cupj velecj. Lovin nin velecj Dios jos jin. 2Gente la p'a wa 
jil wa nun nt'a, jisas nun poné yupj javelepj jin. Yupj nepénowa ma 
t'üc! way javelepj. Javelepj nin javelepj Dios tjevele po'ó, newa ma 

t'üc! way javelepj Dios tjevele po!ó. Gente ma salejepj la tsuwil yupj. 
Mop'in ma la mijicj ca cupj yupj jinwá. Cupj t'üc! way p'in velecj. 
Cupj qjuiyola nun pjü witjacj jus nlayé t'üc' way velecj. Dios pjoca 
cupj velecj jin. 

3Nepénowa ma sin 'yisa cupj velecj jin. Cupj velecj tsjan nina 
Jesucristo 'üsüs la tjiji gente mpes. Pülül jis wala po'o japwijitj jinwá, 
ne ma polel januc, ma polel sin 'yüsa. Pülücj nca'li ca; yupj ma sin 
!'yüsa cupj velecj jin, ne nin. “Ma japon, ma polel sin 'yüsa nina cupj 
velecj Cristo po'ó. Cupj velecj tsjan niná Cristo pajal 'üsüs la tjiji 
yupj mpes. Cristo mpes qjuisin !yüsa Dios po'ó. Yuwal yupj. Diablo* 
la tjiji Jesucristo lal ma japon ma polel sin 'yüsa. Diablo nosis casá 
patja jis dios, yupj lajay jupj jos jin. 5Ma nin velecj cupj p'iyá po'ó. 
Cupj velecj Jesucristo Jepa Püné. Velecj cupj jupj jomozopan, ca nun 
'üsüs cüpalas. Jesús jos nin lijicj. 6 Dios nosis la tjiji na, tjevele: *Püste 
nt'a majawaques ca". Cristo ma qjuisastsja na, püstetsja jinwá qjuisas 
mo!ó. Dios jaw jinwá, ne tjejyawca jinwá quinam qjuisas mo'ó. Mpes 
qjuisin tji'yüsa la tjiji tsjay püné way jupj. Cristo po'o qjuisin tji'yüsa 
mpes selecj niná. 

7Tsjay 'üsüs way nina cupj qjuisin tji'yüsa Dios po'ó. Tsjo'oy 'amá 
p'in jinwá cupj, malala 'in. Cupj qjuisin 'yüsa p'in pajal 'üsüs. Mpes 
pajal 'üsüs lijicj na Dios mpes, gente sin 'yúsa cupj p'iyá ma nin lijicj. 
Yupj jus nlay Dios nin liji, jupj tsjay püné way mpes. 8La pülücj tsjay 
malala qjuesé palá. Newa ma qjuiyola cupj. Nenéyawa ma selecj tsjan 
más 'üsüs way la mijicj. Mop'in nin, selecj Dios ca qjuisin mü'üsüs 
la mijicj. 9Gente tsjay malala lajay cupj qjuilal. Newa nin, Dios lovin 
qjuis capj cyorica, qjuis capj lo p'acj. Yupj qjuisin tjojotj. Mop'in ma 
polel qjuis tjü'ünantsja. 19 Gente lovin po quelel ja'ünantsja Jesús. 
Nin p'iyá quelel lajay cupj qjuilal. Mop'in gente jus nlay ma polel 
qjuesé ja'ünan Jesús liji mpes, Jesús jun 'yüna mpes. !!1T'üc' way 
nyucunucj, moptin la p'a wa lovin quelel qjuesé ja'ünan, cupj Jesús 
juts'a'á mpes. Qjuis p'üy nca'liñ, newa Jesús qjuis capj p'ya'sa; nin 
mpes gente qjuiyus januc na, yupj sin 'yúsa jun 'yúna jupj. 12Cupj 
Jesús mpes tsji' lijictsja, nin mpes gente quelel qjuesé ja'ünantsja cupj. 
Nin tulucj nun lal; nun lovin ca mpatjaqué Dios lal cupj Jesús mpes 

13Dios Popel vele: *Napj tepyon, mpes napj tjevelé”. Nin p'iyá cupj 
qjuis lal. Cupj pyonecj Dios lal, mpes velecj jupj po'ó. 14Dios Jesús 
jas tjijyünsa niswá, tüpü'ü niswá; Jesás Jepa Püné jupj. Selecj Dios 

ca qjuisin müjünsüs wa ncupj, cupj Jesús juts'a'á mpes. Jupj ca qjuis 
ncunus, nu ncunus wa, jupj nt'a. 15T'üc' way gente malala la tjajay 
nin toponé cupj tjevelecj jin. Mpes ma qjuiyola yupj malala la tjajay 
cupj qjuilal. Dios pasal !üsüs way la tJiji gente mpes. La p'a lovin 
japon niná cupj nin velecj mpes. Mpes más pülücj ca mwi'iñ Dios lal, 
jupj 'üsüs la tjiji mpes. Más pülücj ca sin mü'üsüs pajal püné Dios. 


Pyonecj Dios tjevele jin. Mpes lovin tsji' lijicj jupj mpes. 


16Mpes ma qjuiyola malala qjuesé palá na. Cupj qjuis p'üy nasa 
cyawaja. Newa nin, cupj qjuis qjues lovin jisas Dios. Yupj lovin más 
'üsüs polel tsji' lajay Dios mpes. Qjuis qjues lovin ma ncawajas ca. 
17T'üc' way malala qjuesé palá. Mop'in tsjicj way p'in nin qjuesé 
palá; p'a jyawca na p'a casá ca nsem. Tsji' lijicj na Dios mpes, gente 
malala lajay cupj qjuilal. Mpes Dios lovin pasal ca 'üsüs la mijis cupj 
qjuilal. Cupj selecj Dios ca pasal 'üsüs la qjuis mijis, mpes ma qjuiyola 
gente malala lajay na cupj qjuilal. 18Ma qjuiyola malala qjuesé palá 
quinam. Qjuiyola pasal 'üsüs qjuis mpalas Dios pü'ü nt'a. Malala 
qjuesé palá quinam, ncawajas ca. 'Usüs qjuis mpalas Dios pü'ü nt'a, 
lovin ma ncawajas ca niná. 
1Cupj qjuis p'üy wosis jinwá wama pyatjaquecj. Ncawajas ca, 
ts'epjel jinwá. Selecj qjuis p'üy seyasa ca nta'acj Dios pü'ü nt'a, 
jupj qjuis ma'ayas ca. Niná ma ncawajas ca. Dios ca la mijis niná, 
gente tulucj la mijicj. 2T'üc' way costa way la püt'üs quinam qjuis p'üy 
po'ó. Pasal malala se palá. Po qjuisas leii way mpatjaquecj Dios nt'a, 
qjuisas pasal leh way qjuis p'üy seyasa ca nta'acj. Qjuisin nqui'pacj 
jinwá qjuis p'üy seyasa jilal. 3Mpes cupj qjuis qjues qjuisin pjütpjüt' 
tulucj ca nsem ne'aj. Qjuisin nqui'pacj jinwá nsem qjuis p'üy seyasa 
mpes. ^T'üc' way costa way la püt'üs quinam qjuis p'üy po'ó. Tsjay 
malala se palá yupj jilal. 'Aplijila cupj. Qjuis p'üy quina tya'acj 'üsüs. 
Mop'in qjuisas qjuis p'üy seyasa, quelel qjuisin nqui'pacj qjuis p'üy 
seyasa jilal. Qjuis p'üy quina tya'acj nca'liñ ca. Qjuis p'üy seyasa 
qjuisas, lovin ma nca'liñ yupj. Qjuis p'üy quina tya'acj ncawajas ca; 
qjuis p'üy seyasa qjuis la t'as. 5Dios la tjiji cupj, qjuis p'üy seyasa 
nta'acj mpes. Mpes selecj jupj ca qjuis ma'ayas cupj qjuis p'üy seyasá. 
Nasa qjuis tje'yaya jupj Cjües, mpes selecj niná. 
6Lovin selecj nin ca mpalas. T'üc' way qjuis p'üy pül mpes lyawiquecj 
quinam. Mpes selecj ma polel si nucucj quinam qjuis Jepa Jesucristo. 

7Ma polel nyucucj qjuis Jepa Püné já'asa nt'a. Newa pyonecj ca nin 
qjuis mpalas Dios tjevelá. Mpes lovin tsji' lijicj Dios mpes quinam. 
8Lovin selecj ca nin mpalas. Mpes más 'üsüs napj lal ni pü!í, mp'üy 
mpe jum. Mpes 'ücj la püt'üs qjuis Jepa Jesucristo lal. 2Mpes lovin 
qjuisas qjuis Jepa Jesucristo 'ücj jos pü'ü cupj lijicj mpes. Qjuis p'üy 
púl tya'acj na p'in, qjuisas jupj 'ücj jos mpü'üm cupj lijicj mpes. Dios 
nt'a pyatjaquecj na, qjuisas wa jupj 'ücj jos nsem cupj qjuilal. 10 T'üc' 
way Cristo wolap'a'a nlüjüquecj cupj pjü witjacj. Jupj ca mveles cupj 
Mpes Cristo 'üsüs ca jis ma'ayas. Nepénowa malala la tjajay jis p'üy 
po'o játjatsja na. Mpes jupj 'üsüs tulucj ca jis ma'ayas. 


Cupj Dios jomicapan qjuesé palá Cristo mpes. 


11 Pasal lecj jeyacj qjuis Jepa Dios polel liji mpes. Mpes po velecj la 
p'a jilal Dios tjevele jin; qjuisas nin japon yupj. Dios selé nin velecj 
yupj jilal; qjuisas nin japon yupj, mpes velecj cupj. Najas nun jus nlayé 
wa niná p'in po quelel lijicj. 12 Nepénowa yola ca nacj cupj qjuisas 
nun welé niswá 'üsüs cupj, ne nin mpes nin velecj niná. T'üc!' tulucj. 
Nepénowa ne'aj patja, jisas yus nucü. Jisas nujola 'üsüs yupj 'üsüs 
yustapj mpes. Jisas nujola 'üsüs yupj, 'üsüs javelepj mpes. T'üc' way 
yupj ma jisas 'üsüs nu pyala. Más 'ücj yupj lajay Dios jos jin; ma nin 
lajay. Nun ca polel mvelé yupj jilal yupj lajay 'üsüs tulucj. Ca polel 
mvelé yupj jilal 'üsüs lijicj cupj. 133 Nepénowa tjowelepj cjay pjucj ts'a 
lin jinwá, ma 'üsüs qjuiyola, javelepj. Nin javelepj cupj tjevelecj mpes. 
Newa pjü way nin velecj Dios mpes. La p'a tjowelepj cjay pjucj ts'a 'in 
jinwá tulucj, 'üsüs qjuiyola, javelepj. Javelepj 'üsüs velecj, 'üsüs sin 
'yüsa lijicj. Ninana velecj, nun mpes velecj. Ninana nusin !yüsa lijicj, 
nin lijicj nun mpes. 14Cristo pasal quelel la siji gentá. Cristo quelel 
la siji, mpes niná p'in quelel velecj yupj jilal lovin. Mpes niná ca sin 
mü'üsüs wa. Cupj selecj Cristo tepe'e gente pjü way mpes; nin mpes 
niná quelel velecj yupj jilal. Pjü ma polel pátjatsja Dios lal pina p'in. 
Quina polel patja jupj lal, Cristo yupj mpes tepe'e mpes. 15Jupj jostsja 
janucun witjacj ma la mijicj yupj jisas jin; nin mpes tepe'e jupj pjü 
mpes. Jupj jos yupj lajay jupj jos jin; jupj p'iyá tepe'e yupj mpes, jas 
tjijyiinsa, tüpü'ü niswá yupj mpes. 

16Yom malala jin justa wine ca nacj; cjuwá jas tüpwes jupj, püné 
tulucj jupj. Dios ts'uyupj tulucj malala nyuca yola jupj po'ó. Cupj 

ma qjuiyola nin quinampa, Dios ts'uyupj tulucj jinwá. Yas nam nin 
qjuiyólatsja Cristo po'ó. Mop'in ma qjuiyola nin quinampa. 17 Gente 
Cristo sa coii na, la p'a casá jola quinam. Yupj ma quelel lajay quinam 
nawaja'a la tjajay jin. Ma quelel yola quinam nawaja'a yólatsja jin. La 
p'a casá quelel lajay quinam, Dios jos jin. 18Cupj niná lijicj Dios liji 
Dios qjuisin tjejyama la veles la p'a jilal, velecj 'onin lajay ne yupj 
Dios jomicapan se palá. 19Nin jis wala velecj Dios Cristo jas tjejyama 
lo mas pjü gente mpes. Nin la tjiji mpes yupj 'ücj ca Dios jomicapan 
nsem. Dios ma jola nsem malala la tjajay mpes. Qjuisin tjejyama la 
veles niná gente jis lal. 

20Mpes nin velecj Cristo mpes. Dios qjuisin tjejyama la veles nun 
jilal. Mpes Dios p'iyá vele nun jilal. Po nujisas t'as Dios jomicapan ca 
nsem nun. Cristo nin jos. 21 Cristo lovin ma malala la tjiji. Cupj p'in 


lal qjuesé palá, cupj Cristo se coñcocj na. 
6 1 Cupj 'a mulú tsji' lijicj Dios mpes. Dios pasal 'üsüs way la tjiji 
nun mpes. Mpes nun jis wala velecj ma la müjí quinam püna la 
tjüjí jinwá. 2Dios Popel vele jupj tjevelá. Tjevele: 
“Üsüs quelel la tjejaytsja na gente mpes, tjapjacas jipj lal. 
Najas gente jus nlayecj 'ücj mpatjam napj lal. Nin najastsja na, 
cyapj tjep'yacj.” 

Dios nin tjevele. Po nusin tjü'üsüs napj pyac. Quina Dios 'üsüs way 
liji gente mpes. Gente 'ücj jis la patj jupj lal, jupj nin liji quinam. 

3Qjuisas gente lovin javelepj ma malala nyuca lijicj. Mpes 'üsüs way 
lovin lijicj. Mpes pjü ma polel javelepj malala way nin lijicj Dios mpes. 
4Gente sin !yüsa t'üc' way tsji' lijicj Dios mpes, nin lijicj mpes. Tsjay malala 
qjuesé palá. Pjü qjuisas cjuwá. Tsjay malala qjuesé palá, leñ pjacj qjuis 
capj p'ya!sá. Newa lijicj Dios jos jin. 5Gente qjuis süp. Cawilta mo'o qjuis 
tjo'onsopj. Nenéyawa gente pülücj 'a jis tjimyula, ts'a tji'in cupj qjuilal, 
yümücj tjowelepj cupj qjuilal. Lovin ma ts'i 'inyacj. Pasal yümücj tsji' la 
mpes, mpes la pülücj ma tjijinaquecj. Nenéyawa cjuwatsja qjuis la las. 
6Mop'in ma malala nyuca qjuiyólatsja. Selectsja Dios qjuisin tji'yüsa 

Dios Cjües jos jin la tjijictsja. Po quelel lis tjijictsja la pla. 7 T'üc' 
way tjevelectsja. Pajal 'üsüs polel la tjijictsja, Dios püné mpes, jupj 

qjuis capj tjep'ya'sa mpes. Newa 'üsüstsja cupj Dios lal, jupj nin la 
qjuis tjiji mpes. Nin mpes 'ücj le palanacj diablo* lal. 'Ücj lijicj jupj 
malala la tjijá. Diablo ma polel liji cupj malala la mijicj. SNenéyawa 
gente 'üsüs yola cupj po'ó. Nenéyawa gente malala yola cupj po'ó. 
Nenéyawa gente malala javelepj cupj po'ó. Nenéyawa gente 'üsüs 
javelepj cupj po'ó. Nepénowa javelepj ma t'üc' way velecj cup) Dios 
mpes. Mop'in t'üc' way velecj. ?Pülücj ma pjyacañ cupj qjuilal, yola 
noypan tulucj cupj. Newa nin, pjü way salejepj pjacj cupj. Nepénowa 
javelepj leñ way nca'lequecj ca. Newa nin, pasal nyucunucj cupj. La 
p'a qjuis capj tül. Newa ma polel qjuis tjü'ünan. 10 T'üc'! way nenéyawa 
cupj 'aplijila qjuesé palá. Newa pasal 'ücj qjuisas Cristo mpes. Cupj 
cjuwá t'emel. Mop'in pülücj 'üsüs Dios lal jis tepyala quinam, cupj 
'üsüs t'emel lal. Cupj jas tüpwes cjuwá. Mop'in nin, pjü Dios juts'a'á, 
jupj qjuesé 'aya pjü qjuisas. 

11 Qjuis catjampan, nasa pülücj tjevelecj nun jilal cupj po'ó. Más 
pülücj tjevelecj nun jilal la p'a jilal tjevelecj lal. Cupj pasal quelel 
la nusijicj, mpes nin tjevelecj nun jilal. 12Cupj ma malala qjuiyola 
nun po'ó. Newa nin, nun malala nujola 'in cupj po'ó, mpes nun ma 
quelel la qjuesejay 'in. 13Quina napj velé nun jilal, yom vele jinwá 
jupj ts'uyupj jilal. Pasal quelel la nusijicj. Mpes najas nin p'iyá nun 
pasal quelel la qjuesejay cupj. Más 'ücj nin loji. 

Cupj Dios wo jinwá, jupj pü'ü cupj po'ó. 

14La p'a ma japon Jesucristo lal, po ma newa jis capj ncoiicó. Po 
ma tjowayaqué yupj jis lal. Nun 'üsüs quelel lojí Dios jos jin. Yupj ma 
lajay Dios jos jin, nun ma polel nujola nin p'iyá. Nun jaw nt'a jotjaqué 
jinwá; yupj püste nt'a jatja jinwá. Jaw nt'a, püste tulucj. 15 Cristo ma 
nin p'iyá jola diablo* lal. Nun Jesucristo lal poné; yupj ma japon. 
Mpes ma nin p'iyá nujola nun yupj yola jin. 16Dios wo* nt'a, cjuwá 
p'a dios witjacj*. Nin p'iyá, najas nun ma jis capj coñcó Dios ts'uyupj 
tulucj jilal. Cupj Dios wo jinwá. Jupj nyucunú, pü'ü cupj po'ó. Dios 
tjevele: *Napj ca mpü'üs negente po'ó. Napj ca mo'os yupj jatja nt'a. 
Napj yupj jis Dios nsem. Yupj napj negente nsem." 

17 *Yupj mpe culá nun, ma mpatjaqué yupj jilal”, 
qjuis Jepa Dios nin vele. 

“Yupj jis dios witjacj, yupj jatatj wa, tsjay malala yupj; po ma 
po la tjo'ot'é niná. 

Nun nin jinwá lojí, napj velé jinwá, napj ca mwi'is nun napj 
nt'a culá na. 
18 Napj nun jis Papay nsem. 
Nun napj natjampan, ncucuspan nsem, 
qjuis Jepa Dios nin vele, jupjne más püné pjú jilal.” 
7 1Qjuis catjampan, pajal quelel la nusijicj. T'üc! way ca Dios la 
mijis niná cupj mpes. Mpes más 'ücj ma malala la mijicj quinam. 
Malala lijicj na, qjuis p'üy malala, qjuis qjues malala wa. Ma malala 
lijicj na, cupj 'üsüs Dios lal nin qjuesé palá. Jupj püné polel qjuis capj 
tyüla malala lijicj mpes; nin mpes más 'ücj locj jeyá ne ma malala lojí. 


Pablo 'ücj jostsja. 


2Qjuisas nun quelel la qjuesejay nun. Pjü nun jilal ma malala la 


ma nucopj velel. Napj tepyac nasa cupj pasal quelel la nusijicj. Dios 
jos, napj lovin quelel mpü'üs ca nun jilal, quelel ma pats! ca nun nt'a. 
Ma jos ca nacj; ma selé. 4Napj tepyac Dios jos nun jus nlayé mpes. 
Nun 'üsüs lojí quinam, mpes napj 'üsüs velé la p'a jilal nun po'ó. 
Quina ma nola nun mpes. T'üc' way malala qjuesé palá; newa pasal 
'ücj najas nun mpes. 

5Macedonia nt'a tjiquilaca na, pasal qjuiyólatsja cupj. Pasal malala 
lovin qjuis tepyálatsja. Gente ma jisastsja cupj tjevelecj, ne malala 
quelel la tjajaytsja cupj qjuilal. Mpes pasal qjuiyólatsja cupj. Pasal 
qjuiyólatsja wa nun po'ó. 6Gente 'aplijila jatja na, 'ücj jisas se palá 
Dios liji. Nin la tjiji cupj qjuilal. Tito jas tjejyama cupj nt'a, ne Tito 
qjuilal tjevele nun po'ó, mpes 'ücj qjuisas tepyala jupj tjevele mpes. 
7 Pasal 'ücj qjuisas tepyala Tito tjac! mpes. Jupj 'ücj jos tepyala la 
tjújí nun, jupj nun nt'a tüpü'ü na; nin mpes wa 'ücj qjuisas tepyala 
cupj. Qjuilal tjevele nun pasal quelel nus nucú. Tjevele nun 'aplijila 
nu tepyala malala la tjüjí mpes. Tjevele nun quelel lojí pjü way napj 
tjevelé jin. Mpes pajal 'ücj najas ntepalá nun mpes. 

8T'üc' way nun 'aplijila nu tepyala, papel jas tjejyam na nun nt'a. 
Mop'in 'ücj najas nina tepyac. Napj selé 'aplijila nu tepyala mo'o tjowelé 
na, mpes 'aplijílatsja napj niná tepyac mpes. Locopyaya leñ way jis 
tji'yü'sa. 9Quina 'ücj najas nina tepyac. 'Ücj najas, nun 'aplijílatsja 

mpes tulucj. 'Aplijila nu tepyala, ne 'üsüs la tjüjí. Mo'o tjowelé na ma 
malala quelel la tjüjí quinam. Mpes 'ücj najas. 'Aplijila nu tepyala 

10Ttiic! way gente nepénowa 'aplijila se pala malala la tjajay mpes. 
Quelel lajay quinam Dios jos jinwá. Nin jos Dios. Mpes la mon Dios 
lal jupj ca perdonar lis mijis malala la tjajay mpes. Ca mpatjam Dios 
lal. Pasal 'ücj jisas se palá ca mpatjam Dios lal. Gente la p'a 'aplijila 
se palá malala se palá mpes; ma 'aplijila se palá malala lajay na. Ma 
yola Dios po'ó. Yupj ca mal 'awa püné nt'a. 11 Nin tulucj nun jis lal. 
Nun 'aplijila nu tepyala malala la tjüjí mpes. Nin jostsja Dios. Mpes 
najas nusin 'yüsa nu tepyalá. Po nujólatsja nun malala la tjüjitsja mpes. 
Niná ma quelel la tjüjitsja quinam. Yom popay jats'om tjemya'na na, 
niná malálatsja nun jilal. Nun locj tjeyatsja napj jumtsja ne'aj nucopj 
velel mpes. Nun pasal quelel nus nucutsja. Po quelel la tjüjí pjü napj 
tjevelé mpes. Malala la tjiji lal tjowelé, jupj ma polel jama nun 'a nusí 
mulá nt'a. Po 'üctsja nun jilal nin tjowelé. Nun la tjüjí pjü way napj 
tepyac jin; yas nam malala lojitsja ma lojí quinam. 

12T'üc' way napj tepyac nun mpes. Niná tepyac, yom malala la 
tjíjitsia mpes tulucj. La p'a malala tepyala mpes tepyac tulucj. Najastsja 
nun jus nlayé nun nujisas cupj, nin quelel lojí wa cupj qjuisas jin; 
nin mpes nin tepyac. Dios selé pasal nujisas cupj. 13Mpes 'ücj qjuisas 
qjuis tepyala. 

Mop'in más 'ücj qjuisas qjuis tepyala Tito tsjay 'ücj jos mpes. Nun 
nt'a tjemey na, jupj tjinyuca nun nin lojitsja cupj qjuisastsja jin, mpes 
tsjay 'ücj jos tepyala jupj. 14'Üsüs way tjevelé nun po'ó Tito lal. Jupj 
jas tji'yüsa t'üc' way tjevelé. Mpes ma ne mayca tjevelé mpes. Pjü way 
tjevelecj nun jilal t'üc! waytsja. Pjü way tjevelecj Tito lal nun po'ó t'üc' 
waytsja wa. 15Jupj jola pyala nun nin la tjüjí jupj tjevele jin, mpes 
jupj más quelel la nusiji. Nun pasal quelel lojitsja jupj jostsja jinwá. 
Locj tjeyatsja ma la müjí ca nacj pjü way jupj jostsja jin. 16Quina selé 
nun lovin ca la müjí cupj tepyaquecj jin, mpes tsjay 'ücj najas napj. 

Más 'ücj Dios ts'uyupj ja'ayapj la p'a jilal. 
1Natjampan, Dios pasal 'üsüs la tjiji jupj ts'uyupj pjü jilal 
Macedonia po'ó. Napj quelel pyac niná quinam. 2Pasal malala 

jis tepyálatsja Jesucristo sa coï mpes, newa 'ücj jisas tjátjatsja yupj. 
Mpes po quelel ja'ayaptsja jis t'emel cjuwá mpes Judea po'ó. Yupj p'iyá 
pülücj cjuwatsja, newa po quelel ja'ayaptsja. 3T'üc' way velé. Yupj 'ücj 

ja'ayaptsja, niná tja'ayapj yupj. Ma polel ja'ayaptsja, niná tja'ayapj wa. 
Yupj quelel nin lajaytsja, mpes nin la tjajay. ^Yupj salejepj pasal 'üsüs 
ninana lajay. Quelel ja'ayaptsja Dios ts'uyupj mpes Judea po'ó. Mpes 
la tjomon cupj mvelecj 'ücj se 'ayapj. Po quelel jis capj jap'actsja yupj. 
5Cupj ma selectsja yupj ca pülücj jis ma'ayacj. Mwalá way qjuis Jepa 
Dios lal tjowelepj, tjowelepj nin quelel lajaytsja jupj jostsja jin. Tjowelepj 
po quelel ja'ayaptsja cupj qjuilal, niná ca nt'acj yupj mpes Judea po'ó. 
Nin jostsja Dios. 6Mpes cupj la tjemyonacj Tito ca mim nun nt'a. Jupj 
nucopj mp'a'sas, nun ncawajas ca jis ma'ayá nun yupj mpes. Nun nt'a 
tjá'asa na, nun jilal tjevele 'üsüs nin ma'ayá yupj mpes. 'Üsüs way nin 
quelel lojí nun. 7Pjü 'üsüs way lojí nun. Nun poné pjü Dios tjevelá. 
Nun t'üc' way polel welé la p'a jilal. T'üc' way 'üsüs nusin tji'yüsa. Po 
quelel loji Dios jos jin. Nun po quelel la qjuesejay. Nin p'iyá, najas nun 
pasal 'üsüs ma'ayá wa yupj mpes Judea po'ó. Nin loji na, pasal 'üsüs. 

8Napj ma nu jyütütj 'oyá mpes. La p'a nin tja'ayapj yupj mpes, quelel 
la sajay mpes. Sin nin najas nusin mü'üsüs niná. Nun 'oyá na, napj ca 
jus nlayé nun quelel la sojí wa. 9Nun solejé Jesucristo pasal 'üsüs la 
tjiji nun mpes, jupj cupj qjuis Jepa Püné. Pjü way jupj juts'a'á, mop'in 
yom tepyala jupj. Cjuwá tepyala jupj, tepe'e cruz* po'ó nun mpes. Nin 
la tjiji mpes nun Dios ts'uyupj nu tepyala, Dios pülücj nu 'yaya nun. 

10Napj ca mvelé napj nola jin. 'Üsüs way nin la müjí nina. Año 
pjaní nasa, nun mwalá way quelel 'oyatsja yupj mpes. Nun mwalá 
way jis tja'ayá, newa ma pjü jis tja'ayá, nun quelel 'oyatsja jin. 11 Najas 
cyawaja quinam, so 'oyá nun. Po quelel lojitsja. Mpes ncawajas jis 
ma'ayá quinam. Jis tja'ayá to'á popé. 12Quelel 'oyá na, 'üsüs way 
Dios lal. Quelel 'oyá to'á popé, 'üsüs way Dios lal. Ma jos la p'a 'oyá. 

13T'üc' way 'üsüs way nin, jis capj p'o'sá la p'a jilal. Newa ma najas 
so 'oyá pjü to'á. So 'oyá pjü to'á popé, cjuwá ca nu mpalas nun jilal. 
14Najas nun to'á nujisas, nin najas wa yupj jatatj yupj jisas jin. Quina 
pülücj to'á, mpes 'ücj polel 'oyá yupj mpes. P'a jawas yupj ca pülücj 
nta'acj ca nacj, nun ca cjuwá nsem ca nacj. Mpes yupj ca 'ücj polel 
ma'ayacj nun mpes ca nacj p'a jawasá. Nin p'iyá ca la mijicj nun jilal. 
'Ücj. 15Dios Popel vele: *Pülücj natj, ma pülücj jatatsja yupj. Tsjicj way 
natj, pjü jisastsja jatatsja", Dios Popel nin vele. 


Pablo sin tjejyama Tito, niyom la p'a 'ots'ipj. 


16'Tito pasal quelel la nusiji wa, jupj jos wa nun lojí Dios jos jin. 
Jupj nin jos Dios la tjiji. Mpes wüi'is Dios lal. 17Mpes la tjemyonacj 

Tito ca mim nun nt'a. Jupj ca la monas ncawajas ca jis ma'ayá yupj 
mpes Judea po'ó. Jupj tjevele jama. Po quelel jama. La tjemyonacj 
jupj ca mim; mop'in mwalá way p'in jupj p'iyá quelel jámatsja jupj. 
18Qjuis catjam p'a wa pü'ü qui'á po vele wa la p'a jilal pajal 'üsüs 
tepyala Jesucristo mpes. Dios ts'uyupj jun tala 'üsüs javelepj jupj 
po!ó. Se jamacj wa jupj nun nt'a Tito lal. 19Pjü witjacj Dios ts'uyupj 
Macedonia mpe ne'espan la t'apj jupj qjuis capj la cori cupj leque na 
Judea po!ó. Nun tja'ayá, nt'acj ca cupj. La p'a tja'ayapj, nt'acj wa ca. 
Ninana ca ma'ayacj Dios ts'uyupj mpes Judea po'ó. Qjuisas gente po 
'üsüs mvelecj ca qjuis Jepa Jesucristo po'ó, nin mpes nin lijicj. Ca polel 
sin mü'üsüs t'üc' way cupj quelel jis capj mp'a'sacj yupj. 

20 Cupj ca nlaca 'a mulú, mpes pjü ca jus nlayecj t'üc' way ninana 
ma pe'quecj ncupj. Pülücj tja'ayapj, niná pjü ca ma'ayacj cjuwá jilal 
Judea po'ó. 21T'üc' way cupj 'in jyamacj 'üsüs lijicj lovin. Qjuisas 
qjuis Jepa Jesucristo ca nucus cupj 'üsüs lijicj; qjuisas wa gente ca 
nucucj cupj 'üsüs lijicj. 

22La tjemyonacj wa qjuis catjam p'a lal, jupj ca mim wa yupj jilal 
nun nt'a. La pülücj la tiemyonacj jupj la mijis cupj qjuisas jin. Jupj 
lovin la tjiji la tjemyonacj jin. Quina po quelel jama nun nt'a. Jupj po 
pyona 'ücj ncawajas ca malaya yupj mpes Judea pot'ó. 

23Nepénowa mvelecj ca nacj, pjacj niná Titá. Jilal tjowelé 'a mulü 
tsji' lijicj Dios mpes. Jilal tjowelé jupj tsji' liji napj lal Dios mpes 
nun nt'a. Ca nacj nepénowa ca mvelecj wa qjuis catjampan sin po'ó, 
mvelecj pjacj niná. Tjowelé yupj tjiquil Dios ts'uyupj mpe Macedonia 
mpe; Dios ts'uyupj qui'á jatja jisas yupj nucopj jap'acj ne'aj. Gente 
'üsüs javelepj Cristo po'ó yupj lajay mpes. 

24Mpes niyom nenem nun nt'a tjil na, po tjüwüi'iqué yupj jilal, 
'üsüs la tjújí yupj jilal. Mpes yupj ca jus nlayecj nun pasal quelel la 
sojí. Mpes Dios ts'uyupj qui'á jatja ca jus nlayecj po t'üc' way tjevelecj 
yupj jilal nun po'ó. Pasal 'üsüs way jis lal tjevelecj nun po'ó. 

1Nin la tjemyonacj Dios ts'uyupj jilal ca yupj ma'ayacj Dios 

ts'uyupj mpes Judea po'ó. Napj tepyac nina nun mpes. 'Ücj wa 
ma nin cüpactsja; 2napj selé nun nasa quelel 'oyá yupj mpes, ne nin. 
Pasal 'üsüs tjevelé nun po'ó Macedonia po'o patja jilal. Tjevelé nun 
Acaya po!o potjaqué quelel 'oyatsja año pjaní nasa. Nun po quelel 
'oyatsja, mpes pülücj witjacj quelel ja'ayaptsja wa qui'á. 3Nin mpes 
najas nun nin la müjí cupj tjevelecj jin, mpes sin jyam qjuis catjampan 
nun nt'a. Najas nin ca mpalas cupj tjevelecj jin nun po'ó. Tjevelecj nun 

po quelel 'oyatsja. Mpes ncawajas jis ma!ayá ca, yupj nun nt'a tjil na. 
4Macedonia po'o pü!üs custjay. Ca nacj yupj sin popa nepénowa ca 
mal napj lal, nun nt'a jum na. Yupj jilal tjevelecj nun po quelel 'oyá, 
mpes nun ma tja'ayá, qjuis maycas ca yupj jis lal. Nun nu maycas 
wa. Mpes ncawajas so 'oyá, qjuis catjampan jil na nun nt'a. 5Napj 
nólatsja más 'ücj qjuis catjampan sin jyam quinam nun nt'a, mvelecj 
lei way ncawajas ca, malaya nun. Nun tjowelé ca pülücj jis ma'ayá. 
Mpes nun nt'a tjeleque na, nasa t'üc' tja'ayá nun, 'ücj nt'acj ca nina 
yupj mpes Judea po'ó. Mpes la p'a ca jus nlayecj nun nin tja'ayá sin 
nin jisastsja mpes; ma tjijyü'tücj nin 'oyá. 

6Nun siná jinwá ca nsem. Yom tsjicj way sine na, tsjicj way nta'as 
ca. Yom pülücj sine na, pülücj way nta'as ca. Nin p'iyá, yom pülücj 
se 'aya na la p'a jilal, Dios ca pülücj ma'ayas jupj, pülücj nta'as ca. 
7 Najas 'oyá nun quelel 'oyá. Tja'ayá na, ma nujola t'as tja'ayá mpes. 
Ma nujola nsem cupj nu jyü'tücj so 'oyá. Ma nin nu jyü'tücj. Tja'ayá 
quelel 'oyá p'in. 'Ücj nujisas tja'ayá na, Dios quelel la nusiji. 8 Dios ca 
pasal 'üsüs polel la mijis nun mpes. Nun nujisas, jupj lovin ca polel 
nu ma'ayas. Más pülücj polel ma'ayas jupj. Mpes nun ca polel 'üsüs 
la muji la p'a mpes. Ca polel jis ma'ayá. 9?Dios Popel vele: 

“Jupj pasal pülücj nin jis tje'yaya cjuwá jis lal. 
Dios ca lovin jola mpalas jupj 'üsüs la tjiji”, 

Dios Popel nin vele. 10 Yom sine na, Dios 'yaya setel. Niná setel gente 
jis la las la mijis, Dios liji mpes. Nun 'oyá la p'a jilal, setel jinwá. Nun 
quelel 'oyá na, Dios ca nu ma'ayas la 'ayas mpes. Más pülücj ca nta'á 
nun so 'oyá mpes, Dios la mijis. Mpes más 'üsüs ca polel la müjí la p'a 
mpes, Dios jos jinwá. 11 Dios pülücj way ca nu ma'ayas, mpes lovin ca 
polel jis ma'ayá la p'a jilal. Nun 'oyá, cupj ca nt'acj cjuwá nt'a. Pülücj 
ca mwi'iñ Dios lal nun tja'ayá mpes. 

12Dios ts'uyupj ca nta'acj yupj jisas, nun 'oyá mpes. P'a casá 'üsüs 
pyala wa. Yupj pasal ca mwi'iñ Dios lal; po 'üsüs way. 13T'üc' way 
nun toponé niná cupj velecj Jesucristo po'ó. Nun toponé Cristo 'üsüs 
la tjiji nun mpes. Tja'ayá na Dios gente mpes Judea po'ó, yupj ca jus 
nlayecj t'üc' way nin loji Cristo tjevele jin. Mpes yupj ca 'üsüs mvelecj 
Dios po'ó. 'Üsüs mvelecj Dios po'ó nun pülücj way jis tja'ayá mpes, 
la p'a pülücj jis tja'ayá mpes 'ots'ipj. 1^ Yupj ca mvelecj Dios lal nun 
mpes, ca quelel la numijicj. Dios tsjay 'üsüs la tjiji nun mpes, nucopj 
tjep'ya'sa mpes 'ücj tja'ayá yupj mpes; nin mpes ca mvelecj Dios lal 
nun mpes. 15Más 'ücj cupj pajal wi'iquecj Dios lal, jupj 'üsüs la nutjiji 

mpes. Jupj la nutjiji pasal 'üsüs way, costa way pjü la veles 'oyn nyuca 
la tjijá, jupj pasal pülücj way nin la nutjiji mpes. 


Dios jas tjejyama Pablo la veles la p'a jilal jupj mpes. 


10 1Nepénowa javelepj napj lecj jeyá, ne ma polel velé nun jilal, 
nun jilal 'os na. Javelepj napj nola nun ca la mve'lé napj lal, 
mpes lecj jeyá napj, nin javelepj. Javelepj wa napj leñ na nun jilal, napj 
po nu jyütütj papel mpes. Javelepj napj selé nun ma polel lo velelé 
napj lal papel se jam na, mpes nin lejay. Mpes quina pyac nun mpes, 
Cristo nun jilal mveles ca jinwá nsem. Cristo ma jis capj tjeve'le. 'Üsüs 
tjevele la p'a jilal. Nin p'iyá napj nin pyac quinam nun jilal. 2Napj 'ücj 
polel le velel nun jilal, nun nt'a jum na. Mop'in ma quelel nin lejay 
napj. Mpes napj le mon nun ma welé la p'a tjowelepj jin. Nepénowa 
ne'aj javelepj cupj lijicj cupj qjuisas p'in. Javelepj lijicj Dios jos jinwá 
tulucj. Napj ca polel jis capj mvelel, nin ca jis capj mvelel. 3T'üc' way 
gente p'in cupj. Gente nepénowa ma jisas cupj lijicj jin. Lovin ma ca 
la mpa'nacj yupj jilal, gente la palan jinwá. ^Cupj ma le palanacj 
militar jatatj mpes jinwá. P'a casá lijicj. Dios qjuesé 'aya mpes, cupj 
polel lijicj ne nun ma ca mponé yupj javelepj cupj po'ó. Yupj japon 
po t'üc! way nun jilal javelepj. 5'Üsüs jinwá javelepj, mpes la p'a yola 
lisus way nin javelepj. Yupj yola nina topon mpes pasal 'üsüs way. 
Javelepj Dios po'ó, mop'in pjü javelepj ma t'üc' way. Yola t'üc' way 
topon Dios po'ó, mop'in ma t'üc' way topon. Cupj lijicj mpes gente jus 
nlay ma t'üc' way yupj javelepj jin. Mpes gente nina ma japon quinam 
yupj javelepj mpes, nin lijicj cupj. Gente niná nin lajay quinam Cristo 
jos jin, cupj lijicj mpes. 6 Cupj qjuiyola nun nin la müjí Cristo jos jin. 
Nepénowa ma la mijicj custjay ca nacj, mpes ca jis capj ntülücj cupj. 
7Nun gente yus nucú, nenéyawa welé yupj 'üsüs, tijunucú mpes. 
Mop'in ma polel jus nlayé ncu Dios ts'uyupj yupj, nucú p'in mpes. 
Napj selé nun poné nun Cristo juts'a'á. Najas pasal nujola nsem niná, 
najas nun jus nlayé cupj Cristo juts'a'á 'ots'ipj. 8Qjuis Jepa Jesucristo 
qjuisin tjejyama nucopj la p'acj, nun pajal ca jisas nsem Dios. Qjuisin 
tjejyama malala nyuca la nusijicj tulucj. 'Üsüs tjevelé ca nacj cupj 
po'ó, qjuis Jepa Jesucristo qjuisin tjejyama mpes. Newa ma ne mayca 
nin tjevelé mpes; cupj ca t'üc' la mijicj pjü way qjuis Jepa Jesucristo 
jos jin. 9Ca nacj nun nujola najas nun locj jeyá, mpes nin tepyac nun 
mpes, nin nujola ca nacj. Nin tulucj. 19 Nepénowa javelepj ne'aj: “Pablo 
püné qjuisí jütüta pyaca na. Jepa jinwá pyaca jupj. Nin tulucj cupj 

qjuilal já'asa na; ma nin vele jupj. Ma 'üsüs vele gente 'a si mulú nt'a, 
mpes ma pjyacañ jupj velá", nin javelepj napj nin po'ó. 11 Yupj salejepj 
tsjan niná tepyaquecj nun mpes, 'osos secj p'in nun jilal. Najas yupj 
jus nlayecj nin p'iyá ca mvelecj nun jilal jyatjaquecj na. Cupj ca la 
mijicj cupj tepyaquecj jin, nun jilal jyatjaquecj na. 

12Gente nepénowa javelepj yupj p'iyá pasal 'üsüs. Cupj velecj cupj 
yupj jinwá tulucj. Yupj yola yupj más 'üsüs lajay pjü jilal. Nin lajay 
na, javelepj yupj p'iyá pasal 'üsüs. Newa ma sin 'yüsa 'üsüs jis la jay. 
13Dios jos jin lijicj, nin ca la mijicj la p'in. Dios jos nucopj p'ya'sacj 


p'ya'sacj. Nun nt'a tjeleque na, nin la tjijictsja Dios jostsja jin. Cupj 
mwalá way tjeleque nun nt'a. Mwalá way nun jilal tjevelecj pajal 
'üsüs tepyala Jesucristo mpes. 15T'üc' way Dios la p'a wa sin jyama 
la p'a nt'a, tsji' lajay jupj mpes ne'aj. Dios ma qjuisin tjejyama ne'aj. 
Mpes cupj ma leque ne'aj, ma velecj yupj Dios ts'uyupj jis tepyala 
cupj la tjijicj mpes. Quelel 'üsüs lijicj nun jilal, más 'üsüs ca mponé 
lovin Dios lal; nin qjuisas. 16Nin tepyala na, p'a jawas ca polel nlaca 
ca nacj la p'a nt'a, más campa nun potjaqué mpe. Jis walap'a'a ca 
mvelecj pajal 'üsüs tepyala Jesucristo mpes. P'a witjacj Dios mpes 
tsji' lajay nt'a, ma ne'as ca nlaca cupj. Ma ca mvelecj gente ne'aj Dios 
nun p'iyá 'üsüs; ca mvelé nun jis Jepa Dios 'üsüs la tjiji nun mpes”. 
18 Cupj p'iyá velecj cupj 'üsüs, ma ca jus nlayecj ncu t'üc' way 'üsüs 
cupj. Nin tulucj qjuis Jepa Dios vele na. Jupj vele na cupj 'üsüs, t'üc' 
way 'ücj jos jupj cupj qjuis lal. 


Niyom nepénowa sin 'yüsa lajaytsja Corinto po'ó; 
Dios ma sin tjejyama la veles jupj mpes. 


1 1 1Yom jupj p'iyá po'o vele, gente p'a wa yola jupj ma jola jin vele 

jupj. Newa najas nun ca jus nlayé Dios t'üc' way nin tjejyama 
la veles jupj po'ó; nin mpes napj nin po'o ca mvelé. Nusin tjü'üsüs napj 
pyac. Napj selé nun nasa nusin 'yiisa pjü napj pyac. 2Najas nun nin 
lojí Dios jos jin, mpes pasal nola nun mpes. Dios jos napj nin nola nun 
mpes. Quina ca mpac 'oyn nyuca lejay napj. Yom 'yaya jupj jucucus 
lo wayis jinwá napj. Yom 'yaya jupj jucucus tjamacjas lal lo wayis. 
Jucucus lovin ma lal tjemey yom lal; 'üsüs way jupj. Napj tsjücjüim 
popay jin p'iyá; nun tsjücjüim niná jin p'iyá; Cristo tjamacjas niná 

jin p'iyá. Napj nun ma'ayá, nun ca cus ncoñcó Cristo; pjaní way p'in 
ca cus ncoñcó. Mpes najas nin la miijí lovin Dios jos jin. Mpes nun 
'üsüs nsem, napj nun malaya na Cristo lal. 3T'üc' way nun po quelel 
lojí Cristo jos Jin. Ma quelel lojí p'a casá. Newa nin, napj lecj jeyá 'in. 
Nun solejé Eva lal latsj lay tepyala. Latsj niná la tsyawilí jupj lal. Latsj 
seletsja jupj lal ca mveles, ne mpones ca jupj. Najas nin p'iyá tulucj 
nu pyala. T'üc! way gente la tsuwil nun jilal, jisas nun la p'a poné. 
4T'üc' way Jesús po'o tjevelecj nun jis walap'a'á. Tjevelecj tsjan nina 
Jesucristo 'üsüs la tjiji gente mpes. La p'a wa tjil nun nt'a, p'a casá 
tjowelepj Jesús po'ó. Nun nin jisas yupj javelepj. T'üc! way Dios Cjües 
po'o tjevelecj nun jis walap'a'á, ne nun jisastsja jupj. La p'a wa javelepj 
la p'a cjües mpes, ne nun nin jisas nina. Nun jis walap'a'a tjevelecj 
pajal 'üsüs tepyala Jesucristo mpes. Yupj ma nin p'iyá javelepj. P'a 
casá javelepj, ne nujisas yupj javelepj. 

5Nun jilal javelepj, yupj nin javelepj Dios sin tjejyama yupj p'iyá 
nun nt'a la veles jupj mpes. Napj nun jilal velé más tsjicj way tulucj 
napj yupj jilal. 6 Napj ma polel velé 'in ca nacj, gente 'a si muli nt'a. 
Mop'in pülücj selé napj. Dios pasal pülücj nin tji'yüsa la tjiji. Cupj 
lovin nusin tji'yüsa la tjijictsja, mpes nun solejé nina t'üc' way. Dios 

7 Napj tjevelé nun jis walap'a'á tsjan niná Dios pajal 'üsüs la tjiji nun 
mpes. 'Üsüs nun jis wala tjevelé, newa ma najastsja nun no 'oyatsja la 
las, ma najastsja no 'oyatsja ca'aj 'ücj la jas. Gente la p'a nusin !yüsa 
lajay, javelepj Dios ma nin tjejyama napj. Napj ma t'emel la tjemyon 
napj la tjejay mpes, mpes nin javelepj yupj. Ma püné jin la tjejay 
napj. Napj p'iyá tsji' la tjejay nun jilal tüpü'üs na, mpes 'ücj jaylacj la 
tjejaytsja la las. Nun Dios ts'uyupj nu tepyala, nun jilal tjevelé mpes. 
Mop'in ma la tjemyon nun jis t'emel. ¿Ncu nujola malálatsja ma la 
tjemyon napj? 8T'üc' way Dios ts'uyupj la p'a pjaní ntja'ayapj t'emel, 
mpes 'ücj jaylacj la tjejaytsja la las, nun jilal tüpü'üs na. T'emel niná 
netj, mpes 'ücj polel tjumtsja nun nt'a, nucopj lo p'acj. ?Nun jilal 
tüpü'üs na, nenéyawa cjuwatsja napj, newa ma la tjemyon nun jilal 
la 'ayas napj mpes. Najastsja ma no 'oyá nun nujisastsja p'iyá. Qjuis 
catjampan tjiquil na Macedonia mpe, yupj ntja'ayapj pjü najastsja. 
Mpes napj lovin ma la tjemyon nun jilal. Lovin ma ca la mon nun 
jilal. 19 Cristo t'üc' way tjevele, napj nin p'iyá t'üc! way velé. T'üc! way 
najastsja ma no 'oyá, nun jis lal tjevelé na Dios po'ó. Nun jilal nusin 
!yüsa lajay, yupj jisas gente ma jus nlay nina napj nin po'ó. Mop'in ca 

sin mü'üsüs niná Acaya po'ó jun ta'á. 11Napj mvelé ca 'onin ne nin 
velé napj. Najas nun jus nlayé ca napj quelel la nusejay, mpes nin velé. 
Dios selé t'üc! way napj quelel la nusejay. 

12Lovin ca nin la mejay la p'a nt'a, nun jilal la tjejay jinwá. Nun 
jilal nusin 'yüsa lajay, yupj ca ma polel mvelecj nin lajay cupj lijicj 
jin. T'üc' way yupj javelepj Dios sin tjejyama yupj, qjuisin tjejyama 
jinwá. Javelepj nin lajay cupj jinwá. Quina ma ca polel mvelecj niná. 
13Niná noyomes jisas la p'a ca yola nsem apostolpan* yupj, jisas yupj 
yola Cristo sin tjejyama yupj, la veles jupj mpes. Nin tulucj. Cristo 
ma sin tjejyama. Yupj la tsuwil nun jilal. Jisas nun nujola Cristo sin 
tjejyama yupj, mpes cupj jinwá lajay yupj, javelepj wa cupj jinwá. P'a 
p'in yupj. 14Cupj jus nlayecj yupj nin ca la mijicj lovin. Satanás* nin 
p'iyá liji. Jupj jos gente yola jupj 'üsüs, Dios angelpan* 'üsüs witjacj 
jinwá. 15Nun jilal nusin !yüsa lajay, jisas nun nujola yupj tsji' lajay 
Dios mpes; nin mpes 'üsüs lajay nenéyawa Dios jos jin. Selecj 'onin 
ne nin lajay. Satanás jomozopan yupj, ne nin lajay. Mvelé ca tsjan ca 
jis mpalas. Dios ca jis capj ntülüs nin la tjajay mpes. P'a jawas ca nin 
nsem, pjú malala lajay jis capj tyüla na. 


Pablo tjevele Dios mpes, mpes pasal malala tepyala jupj lal. 


16Yom jupj p'iyá mpes vele, la p'a ca yola nsem jupj ma jola jin vele 
jupj. Nun jilal tjevelé quinam 'onin ne nin tjevelé napj. Mpes niswa 
velé, najas ma nujola malala velé napj. Nin nujola nun ca nacj. 'Ucj 
nin; mop'in najas nun pjo'oqué napj velé. Mpes napj ca 'ücj mvelé 
napj nin po'ó, ne ca nusin mü!üsüs t'üc! way Dios nin tjejyama la 
veles jupj mpes. 17 Nun jilal velé napj nin po'ó. Quina velé, napj ma 
velé qjuis Jepa Jesucristo vele jinwá. Yom ma jola jinwá velé, napj 
nin po'o velé na. Yom jupj p'iyá 'üsüs jin jola jinwá velé napj. 18Gente 
pülücj jatja, 'üsüs javelepj yupj p'iyá po!ó, jisas la p'a 'üsüs yola nsem 
yupj mpes. Napj ca mvelé wa napj nin po'ó. 19 Nun nujola Dios nasa 
nusin tji'yüsa la tjiji; pülücj solejé jin nujola. Nin mpes 'ücj nun jis lal 
nun pjo'oqué gente ma yola jinwá javelepj. 20Nenem jil nun nt'a, nu 
jajütütj. Nun nin lojí yupj javelepj mpes. Yupj jisas nun so 'oyá jis la 
las, so 'oyá patja, jinañ. Nin lojí nun. Yupj la mon nun jilal, ne nun 
so 'oyá pjü jisas. Jisas nun nujola püné way yupj, ne nin nujola nun. 

Yupj 'üsüs javelepj yupj p'iyá po'ó; nin p'iyá polel velé napj. Ma nola 
jinwá velé. 22Yupj javelepj hebreopan* yupj. Nin wa napj. Javelepj 
israelpan* yupj. Nin wa napj. Abraham* pajal püna tüpü'ü, yupj javelepj 
yupj jupj popa p'iyá. Nin wa napj. 23 Javelepj tsji' lajay Cristo mpes. 
Napj más 'üsüs tsji' lejay jupj mpes. Ma nola jinwá velé napj quinam. 
Napj más 'üsüs tsji' la tjejay Cristo mpes yupj jilal. Tstac' más pülücj 
tjo'os napj cawilta mo'ó, Cristo mpes tsji' lejay mpes. Pajal la pülücj 
na süptsja yupj napj lal, Cristo mpes tsji' lejay mpes. Pasal la pülücj 
quelel ni pü'itsja napj, Cristo mpes tsji' lejay mpes. 24Judiopan* la 
cínquiya napj mp'üy po'o süptsja. Nin la tjajay na, la treinta y nueve 
na süptsja yupj pjoloc' mpes. 
25La con la p'a ntjasüp barra 
mpes. La pjaní la p'a pe nay pjucj 
po'ó la ts'i, na 'ünan mpes. La 
pülücj napj tjum barco* mo'ó. 
Barco cont'e malala jis tepyala. 
Tjelepta ne campwila mo'o tjil. 
Püste pjaní, ts'ac' pjaní, 'üsüma 
tjüjüs, 'üsú ntjutjilila. 'Usú pajal 
yümücj jámatsja, mpes quelel ni 
pü'itsja napj. 

261a pülücj tjum campayá. #4 
'Usú pasal t'yünatsja, malala ca . 
ma palas nin nólatsja. Pequepan : 
lyawuitsja, malala ca ma mpalas 
nin nólatsja. Judiopan* malala 
quelel la tjajaytsja napj lal. — 
Judiopan tulucj malala quelel . 
la tjajaytsja wa napj lal. Gente — 
pülücj patja nt'a witjacj malala - E 
quelel la tjajaytsja wa napj lal. | l JE — 
Gente cjuwá nt'a, malala ca ma __, Y— 
palas nin nólatsja. Barco* mo'o — 3*7 
tjum na, malala ca ma palas nin EL 
nólatsja. Gente nepénowa javelepj „==> 
Dios tstuyupj yupj, yupj Dios 












ts'uyupj tulucj. Malala quelel la 
jaytsja wa yupj napj lal. 27 Napj 


Palá tüpüntüpj Pablo 'üpü 
mpes. (2 Corintios 11.26) 

pasal yümücj tsji' la tjejay. Püste pülücj tsji' la tjejay wa, mpes ma 
polel tjejyá. Pasal ni! ntúlatsja ntepalá. Pasal vecj ni pü'itsja. Pasal 'üsü 
nívetsja. La pülücj cjuwatsja la las. Nenéyawa cjuwatsja 'in nin quip, 
mpes tsjojose ntepalá. 28T'üc' way pjü nina nin ntepalá napj. La p'a 
casá nola wa napj. Lovin napj nola Dios ts'uyupj pjü way mpes. Nin 
quelel selé ncu nin lajay Dios jos. 22Nepénowa ma sin 'yüsa Dios jos 
jin. Yupj ma lajay na Dios jos jin, napj 'aplijila ne palá. Nepénowa sin 
napnapj jinwá; januc na la p'a malala lajay, yupj malala quelel lajay 
wa. Pasal nola yupj mpes. Napj po quelel jis capj p'yacj, ma malala 
la mijicj niswá. 

30Napj nin tjeveletsja napj nin po'ó; nun jilal tjevelé 'onin ne nin 
tjevelé. Más 'ücj nin velé ca nacj. Mpes más 'ücj nun jilal velé malala 
ntepalá. Malala ntepalá Cristo najas mpes, 'ücj najas nin. 31 Dios selé 
napj ma li tsuwil nun jilal. Jupj Jesucristo Dios. Jupj Jesucristo Popay. 
Jesucristo cupj qjuis Jepa Püné. Más 'ücj gente lovin 'üsüs ca mvelecj 
Dios po'ó. 32Damasco po'o tüpü'üs na, pülücj patja nt'a, jepa püné 
auxiliar pajal ts'i 'inyatsja napj lal. Jupj auxiliar waytsja Aretas tjevele 
mpes, Aretas jepa pünetsja ne'aj. Sin tjejyama militarpan tjüwücj jun 
vilicj nt'a. Tjüàwücj campányatsja pülücj patja nt'a t'asiyá. Militar la 
nuctsja ne'aj napj la tjilil. 33Ts'üequenes p'in. Tjüwücj po'o jun tsjicj 
waytsja campanya. Ne'aj Dios ts'uyupj palá tüpüntüpj napj 'üpü mpes, 
quiliyú püné mo'o tjo'os. Mpes 'ücj polel tjumtsja Damasco mpe, ne 
militarpan ma polel ntjitjililiñ. 


Pablo tepyaca tjinyuca mpes, Jesucristo jas 
tji'yüsa la tjiji gente p'in ma polel januc. 


] 2 1Ca nacj nepénowa ca malala yola nsem napj nin po'ó, napj 

p'iyá mpes velé mpes. Newa nola más 'ücj nin velé. Napj quelel 
velé napj tjinyuc mpes, niná polel tjinyuc Dios la tjiji mpes p'in. Quelel 
velé tsjan niná qjuis Jepa Jesucristo nin tji'yüsa la tjiji. 2Año catorce 
nasa Dios ntjemanú jupj pü'ü nt'a. T'üc' way napj se coii Cristo. Ma 
selé ncu napj mp'üy tjemyana. Ma selé ncu neqjues p'in tjemyana. 
Jupj selé. 3Napj selé ntjemanú Dios pü'ü nt'a, pasal 'üsüs way ne'aj. 
Ma selé ncu napj mp'üy tjemyana. Ma selé ncu neqjues p'in tjemyana. 
Jupj selé. ^Dios napj lal tjevele ne'aj mop'in jos la p'a ma jus nlayecj 
tsjan tjevelá. Jos la p'a ma javelepj jupj tjevelá. 5Niná ma tepyala 
p'a lal. Nin cüpalas p'a lal, ca 'üsüs nin polel mvelé jupj po'ó; napj 
p'in po'o nin mvelé tulucj. Mop'in napj ca nin mvelé malala ntepalá 

mpes. 6Napj 'üsüs way polel velé napj nin po'ó, niná ntepalá mpes. 
Nin velé na, t'üc' way velé, mpes 'üsüs nola jinwá velé. Mop'in ma 
ca mvelé napj 'üsüs way. Napj nin velé napj 'üsüs, la pla wa nin p'iyá 
ca mvelecj napj nin po'ó. Ma najas nin javelepj. Gente tjunuc napj la 
tjejay, tjepjyacai napj tjevelé. Nin mpes ca jus nlayecj ncu 'üsüs napj. 

7Dios pasal 'üsüs way tjevele napj lal. Newa nin, jupj jos ma nola 
püné way napj, napj lal tjevele mpes. Mpes napj mp'üy po'o pajal 
vyaja tepyala, jam püné mp'üy po'o toca jinwá. Satanás* nin liji. 
Lovin vyaja. Mpes napj nola püné way tulucj napj, Dios jos nin nola. 
8La con la tjemyon qjuis Jepa Jesucristo lal, ca mü'ü'süs niná. 9Jupj 
tjevele: “Ma ca la mejay niná jipj la tjemyon, mop'in ca cyapj mp'acj 
lovin. Jipj ma ca jyas nsem la p'a. Napj pasal jis capj p'yacj sin napnapj 
witjacj. Napj polel nin lejay yupj mpes, ne yupj ca jus nlayecj napj 
püné", jupj nin tjevele napj lal. Cristo lovin ncapj ncoñicos, lovin ncapj 
mp'a'sas, mpes napj velé 'üsüs way vyaja napj. Pasal püné way jupj. 
10Mpes ma nola malala ne palá na. Napj tsji' lejay Cristo mpes, ne nin 
ne palá. Nin mpes nepénowa la pjüts'ün napj lal. Nin mpes cjuwá wa 
napj najas nenéyawa. Nin mpes nepénowa malala lajay napj lal. Nin 
mpes wa pasal malala ne palá, ne pjü ma polel ncapj jap'acj. Mop'in 
ma nola nin ne palá mpes. Nin ne palá na, Cristo pajal ncapj p'ya'sa, 
mpes napj 'üsüs polel lejay jupj mpes. 


Pablo jólatsja Dios ts'uyupj mpes Corinto po'ó. 


11Napj po'ó nin tjevelé. Yom ma jola jinwá tjevelé napj. Nun 
mpes nin tjevelé. Nun ma toponé apóstol* way napj, ma toponé 
Dios nin tjejyama la veles jupj mpes. Más 'ücj 'üsüs welé nun napj 
nin po'ó, mop'in ma nin tjoweletsja. Nusin !yüsa lajay javelepj Dios 
sin tjejyama la veles nun jilal jupj mpes. T'üc' way napj tsjicj way; 
newa nin, napj más tsjicj way tulucj yupj jilal. 12Dios yom se jamá 
na, Dios se p'a!'sa jupj 'üsüs la mijis. Jupj nin liji mpes, gente jus 
nlayecj Dios jas tjejyama jupj. Niná apóstol t'üc! way. Gente pasal 
yola jupj liji mpes. Yom niná pajal 'üsüs way liji, yom p'in ma polel 
na, newa nin la tjejay napj nun nt'a. 13Nin la tjejay la p'a Dios 
ts'uyupj jilal, nin p'iyá la tjejay nun mpes. Pjaní p'in ma la tjejay. 
Ma la tjemyon no 'oyá. Najastsja ma no 'oyá nun p'in nujisastsja. 
¿Ncu nujola más 'üctsja la ciimon napj? Najas nun perdonar la nojí 
ma la tjemyon napj. 

14La con quelel jumtsja nun nt'a quinam. Newa ma ca la mon no 
'oyá. Ma ca la mon no 'oyá nun p'in nujisas. Nun nuts'a'á ma najas. 
Nujisas Cristo; nin najas p'in. Napj nun jis papay jinwá. Tsjictjacj ma 
ja'ayapj jis papay jos. Jis papay nin se 'aya tsjictjacj jisas mpes. 15 Nujisas 
Cristo; nin najas p'in. Mpes 'ücj napj lal napj jaylacj lejay lya, jaylacj 
lejay wa jya, nun nt'a pü'üs na. Pasal ca yümücj tsji' la mejay ca nacj. 
Nin napnapj nsem napj ca nacj. 'Ücj, ma nola. Napj pasal quelel la 
nusejay. éNcu más tsjicj way lovin ca quelel la nojí napj? 

16Napj ma la tjemyon nun p'in nujisastsja. Nola nun pjü way witjacj 
nin solejé. Newa nin, nepénowa javelepj napj la tsyawil nun jilal. 
Javelepj la p'a sin tjejyam napj nun nt'a, la tjomon cjuwatsja mpes 
Judea po'ó. Javelepj napj ca nts'isis t'emel, napj mpes ca nsem. 17T'üc' 
way qjuis catjampan la p'a sin tjejyam napj nun nt'a. ¿Ncu nujola napj 
jis tjijyütütj la tsuwil nun jilal? Nin tulucj. ¿Ncu nujola t'emel nina 
napj najas ca nsem? Nin tulucj. 18 Napj po la tjemyon Tito lal, jupj ca 
mim nun nt'a. Qjuis catjam jas tjejyam wa jupj lal. ¿Ncu solejé Tito 
ma la tjemyona nun nuts'a'á? ¿Ncu solejé napj la tjejay jinwá, Tito 
nin p'iyá la tjiji nun jilal? ¿Ncu solejé napj nólatsja jinwá, Tito nin 
p'iyá jólatsja, nun jilal tepyatjaquecj na? 

Ma qjuisastsja nun nuts'a'á. 

19Niná nun mo'o welé na, ca nacj nujola nsem qjuisas nun mvelé ca 
'üsüs cupj. Nin tulucj. Ma qjuisas. Nin pyaquecj Cristo jos jin, Dios selé 
pyaquecj jin. Nin pyaquecj mpes nun más 'üsüs ca jus nlayecj Dios jos 
jin, más 'üsüs ca la müjí Dios jos jin. Pasal quelel la nusijicj. 20 Napj 
nola nun nt'a tjum na, ca nacj ma nin la müjí napj najas jin. Mpes 
nun ma ca jisas nsem napj ca mvelé mpes nun jilal. Nun lo velelé ca 
nacj. Nun jomaqué ca nacj. Nepénowa leii way ts'a 'in ca nacj, yümücj 
javelepj. Nepénowa lajay ne 'üsüs se palá yupj p'iyá jilal la p'in ca nacj. 
Nepénowa tin javelepj ca nacj la p'a lajay mpes. Javelepj malala nin 
lajay. Nepénowa tin javelepj ca nacj la p'a lajay mpes, mop'in ma sin 
tji'yüsa ncu t'üc' nin la tjajay. Javelepj p'in, la tsuwil. Nepénowa yola 
ca nacj yupj p'iyá püné. Nin tulucj. Ma yuwal nujola ca nacj, mpes 
pasal lo velelé. 21 Napj nola nun nt'a jum na, ca ma maycas nun lojí 
mpes. Dios ca nin la ma mijis ca ma maycas. Nepénowa malala nyuca 
la tjajay, newa ma 'aplijila jis tepyala malala la tjajay mpes; nin mpes 
pasal 'aplijila nsem napj. Ma quelel lajay Dios jos jinwá. Niyom nenem 
jis tjamanun sejats'om tulucj. Nequem nenem tjil jis vayum tulucj jilal. 
Más malala la tjajay wa yupj. La pülücj nin quelel lajay, ne nin lajay. 

Pablo tecyawaja tepyaca. 


] 3 1Niswa jum nun nt'a; la con nsem nun nt'a tjum quinam. Nun 
nt'a tjum na, napj ca la mü'üy ncu nepénowa newa malala 
nyuca lajay. Yupj malala lajay, napj ca müjütütj tsjan ca jis mpalas 
yupj. Pjaní p'in vele jupj selé nun popa malala liji, ma ca nin nola. 
^Mát'eya javelepj yupj salejepj jupj malala nyuca liji, 'ücj jis la pon. 
Cónt'eya 'ücj jis la pon wa." 2La mat'e nun nt'a tjum na, malala lajay 
jilal tjevelé. Tjevelé ca jis capj ntül niswa tjacuwis na. Nenem pjü 
jilal nin ca la mejay. Napj niná tjevelé pjü jilal. Nun jilal 'os tulucj 
quinam mop'in velé niná niswá. 3Nin lejay na, nun ca jus nlayé t'üc' 
way napj velé Cristo jos jin. Nun nin jisastsja püné way nin lejay 
napj, mpes ca mponé napj velé Cristo jos jin. Cristo ma la tjiji yom 
ma polel jyü'ta jinwá. Jupj pasal püné jin jyü'ta nun jilal. 4T'üc' way 
Cristo yom tepyala jupj. Yupj tjü'ünan jupj, tjovalapj jupj cruz* po'ó. 
Jupj jüp'üy jas napnaptsja, pjü jis p'üy jinwá. Malala tepyala jupj lal. 
mpes. Cupj Cristo juts'a'á. Nin p'iyá cupj qjuis p'üy sin napnapj way, 
malala qjuesé palá. Ma ca nin nsem lovin. Cupj ca mpatjaquecj Cristo 
lal, Dios pajal püné mpes. 'Ücj liji nina nun mpes. 
5Nusin tjü'üsüs ncu poné nun Dios tjevelá. Po nujola t'as lojí mpes. 
¿Ncu solejé Jesucristo nun po'o pü'ü? Ma poné ca nacj Dios tjevelá, 
mpes Jesucristo nun po'o ma pü'ü. 6 Cupj pasal qjuiyólatsja pyonecj 
mpes. Selecj nin pyonecj Dios tjevelá. Napj nola nun pjü witjacj ca 
jus nlayé nin pyonecj Dios tjevelá. 7 Quina le monacj Dios lal nun 
ma malala nyuca la müjí ca. Cupj velecj Cristo jos jin, ma qjuiyola 
nina ma jus nlayé ca nacj. Sin nin qjuisas 'üsüs la müjí la p'in. Velecj 
Cristo jos jin, mop'in ma qjuiyola niná ma jus nlayé nun ca nacj. 8Sin 
nin qjuisas gente nin lajay Dios tjevele jin la p'in. Jupj tjevele t'üc' 
way. Ninana p'in velecj gente jis lal. Ma polel velecj la p'a casá. 9Po 
najas nin lojí Dios tjevele jin. Mpes cupj ma nucopj ntülücj, tsjay 'ücj 
qjuisas nsem. Dios lal le monacj ca nusin mü'üsüs pjü way Dios jos 
jin. Qjuisas nin la müjí pjú way jupj jos jin. 10 Mpes quina napj nin 
pyac niná nun mpes. Najas nin ca la müjí quinam napj tjevelé jin. 
Mpes nun jilal pü'üs na, ma nucopj ntül ca. Qjuis Jepa Jesucristo 
nin tjejyama nucopj lo p'acj, jupj jos más 'üsüs lojí jupj jos jin. Nin 
tjejyama ma malala nyuca lejay nun jilal. Napj ma ca quelel nucopj 
ntül. Nucopj tyül, ca nujola nsem malala nyuca lejay napj nun jilal. 


El Nuevo Testamento en Tol de Honduras, 2da ed. ©2010, Wycliffe Bible Translators 


2 CORINTIOS 13 550 


11 Natjampan, quina ca ncawajas mpac. Najas 'ücj nujisas nsem. 
Nujisas t'as ca pjü la müjí Dios jos jin. La tjüjí napj tjevelé jin, ne ma 
nujola nsem pjü mpes. Ma la tjowe'lé nunwá. Nin p'iyá nujola t'as. Nin 
loji na, Dios ca nucopj ncoñcos. 'Ücj quelel la sijicj la p'a, jupj nin liji. 
Ma le velelecj, ma le palanacj, jupj nin liji. 12La nüjüsüqué na nun 
popé, la tjalapaná nunwá. 'Ücj nujisas t'as nujus tjunucü nusin popé. 
13Dios ts'uyupj quepé süs wa la nutjajay. 

14Najas Jesucristo 'üsüs way la numijis nun pjü witjacj jilal, cupj 
qjuis Jepa Püné jupj. Najas nun lovin quelel la sojí la p'a wa, Dios 
jinwá. Najas Dios Cjües lovin ca nucopj ncoiicos. 

Pablo papel tepyaca 
Galacia mo'o tapatja mpes 


] 1Napj Pablo. Apóstol* napj. Jesucristo nin tjejyama la veles p'a 

jilal jupj mpes. Dios qjuis Papay nin tjejyama wa. Jesucristo tepe'e 
na, Dios jas tjijyünsa jupj, tüpü'ü niswá. Gente tulucj nin tjajam napj. 
Leñ pjacj tjiquil nin la jam. Dios p'in, Jesucristo p'in, nin tjajam. 2Dios 
ts'uyupj nepénowa jatja napj lal quinam. Nin pyaquecj nun mpes. Nun 
Dios ts'uyupj Galacia po'ó. 

3Dios cupj qjuis Papay. Jesucristo cupj qjuis Jepa Püné. Qjuisas 
yupj pajal 'üsüs lajay nun mpes. Qjuisas ma nujola nun pjü mpes, nin 


jupj. Jupj jostsja Dios si jütüta popé nsem cupj, ne nin tepyala quinam. 
Diablo* si jütüta popa tulucj cupj; diablo jyü'ta nosis po'ó quinam. 
Dios jostsja Jesucristo nin la tjiji cupj mpes, Dios ne cupj qjuis Papay. 
5Napj najas lovin 'üsüs velecj Dios po'ó. Najas ca nin mpalas. 


Toponé Dios tjevele mpes la p'in. 


6Napj pasal nola nun la tjüjí mpes. 'In lacasana nun jisastsja Dios. 
Quina nun ma jisas jupj. Dios nucopj tjep'ya'sa nu la pon Jesucristo 
lal. Jesucristo pasal 'üsüs la tjiji nun mpes, jupj quelel la nutjiji mpes. 
Mop'in malala nujola quinam. Quina nun poné la p'a javelepj. Yupj 
p'a casá javelepj, ma nin p'iyá javelepj Jesucristo 'üsüs la tjiji po!ó. 
7'Üsüs tulucj, malala, nin javelepj. Napj selé pasal nujola yupj javelepj 
mpes. Nin mpes napj velé nun jis lal. Dios tjevele 'üsüs qjuis tepyala 
Jesucristo mpes. Yupj p'a casá javelepj. 8 Cupj nun jis walap'a'a tjevelecj 
'üsüs qjuis tepyala Jesucristo mpes. Nepénowa ma nin p'iyá javelepj 

Jesucristo po!ó, nun jis walap'a'a javelepj na. Najas Dios jis capj ntülüs. 
Cupj p'iyá p'a casá nun jis walap'a'a cüvelecj Jesucristo po!ó, najas 
wa ca Dios qjuis capj ntülüs. Angelpan* p'a casá nun jis walap'a'a 
cüvelecj Jesucristo po'ó, najas wa ca Dios jis capj ntülüs. 9Püna 
tjevelecj jin p'iyá velé niswá. Nun toponé Dios tjevelá. Jupj tjevele 
'üsüs qjuis tepyala Jesucristo mpes. Nepénowa p'a casá javelepj nun 
jis walap'a'á Jesucristo po'ó, najas Dios jis capj tyüla nin lajay mpes. 

10Napj ma nola ncu 'ücj jisas gentá napj velé mpes. Najas Dios 'ücj 
jos nsem napj velé mpes. Ma nola ncu 'üsüs yola gentá napj nin po'ó. 
Najas 'üsüs nsem napj Dios lal. Nin mpes tsji' lejay napj Jesucristo 
mpes; napj jupj jomozo. 


Dios la t'ya Pablo tsji' la mijis jupj mpes. 


11 Nun napj natjampan. Nun jis walap'a'a tjevelé Dios tjevele mpes. 
Jupj tjevele tsjan niná Jesucristo 'üsüs la tjiji nun mpes. Gente p'in 
tjowelepj jin tjevelé tulucj. Najas nun ca jus nlayé niná. 12Ninana la p'a 
jilal jis wala velé, gente p'in ma nin nawala tjowelepj. Gente tulucj nin 
tji'yüsa la tjajay niná, napj velé mpes. Jesucristo nin tji'yüsa la tjiji niná. 

13La p'a nun jis wala tjowelepj tsjan ninda napj la tjejay yas nam. Napj 
lovin nin la tjejay judiopan* lajay jinwá. Nusin tji'yüsa tsjay malala 
la tjejay Dios ts'uyupan jilal. Napj lovin ma 'üsüs la tjejay yupj jilal. 
Najastsja leñ nsem pjü. 14Judiopan pina tapatja jin p'iyá la tjejay napj 
lovin. Napj tjamacjastsja na, niná más 'üsüs la tjejaytsja napj, la p'a 
judío tjamacjaspan jilal. Lovin nin quelel la tjejaytsja napj, judiopan 
püna tapatja la tjajay jinwá. Mpes nin la tjejay napj. Cupj yupj popa 
p'iyá püs naya pyatjaquecj. 

15Mop'in Dios la ntjet'á, napj p'a casá la mejay. Napj custjay monuna 
secj p'in, la ntjet'á. Jupj jostsja napj tsji' lejay jupj mpes. Mpes pasal 
'üsüs la tjiji napj mpes. 16 Dios la tjiji ne napj jus tjinyuc jupj Jatjam. 
Dios jostsja napj velé Jesucristo po'ó judiopan* tulucj jis walap'a'á, 
p'a wa nt'a. Napj ma tjevelé pjü jilal nin ntepalá mpes. !7Ma tjum 
Jerusalén nt'a la veles apostolpan* jilal ne'aj. Apostolpan mwalá 
waytsja yupj. Quina apóstol way napj 'ots'ipj. Leii way tjum Arabia 
po'ó. Locopyaya Damasco nt'a tjacuwis niswá. 18 Año cónt'eya tepyala 
na, tjum Jerusalén nt'a. Tjumtsja Pedro jus la nuc. Ts'ac! quince mpes 
la p'in tüpü'üs jupj lal. 19 Apostolpan p'a wa ma yus tjinyuc. Jacobo 
pin jus tjinyuc, qjuis Jepa Jesucristo jüpülücj jupj. 

20Napj pyac, t'üc! way. Dios selé napj pyac mpes. Ma li tsuwil. 

21 Jerusalén mpe tjum na, Siria po'o tjum, Cilicia po'o tjum wa. 
22Tjum na, Dios ts'uyupj Judea po'o patja ma nus tjunuc custjay, yupj 
ne sa coñ Jesucristo. 23Mop'in nin, la p'a lovin jis wala tjoweleptsja 
napj nin po!ó. Tjowelepj: “Malala la tjiji cupj qjuilal yas nam. Quina 
t'üc! way vele p'a jis walap'a'á Jesucristo po!ó. Yas nam jupj jostsja 
leii nsem Jesucristo lal japon. Quina ma nin jos”, nin tjoweleptsja. 
24Mpes tsjay 'üsüs tjoweleptsja Dios po!ó, Dios la ntjiji mpes. 


Pablo 'üsüs waytsja la p'a apostolpan jilal, nin tepyala. 


2 1Año catorce tepyala na, niswa tjum Jerusalén nt'a. Bernabé tjemey 
napj lal. Tito lal tjevelé, ne tjemey wa jupj napj lal. 2Napj tjum 
Dios nin tjejyama mpes. Tjum la veles Dios ts'uyupj jilal; nepénowa 
más 'in 'üsüs sin 'yiisa jis lal quelel veletsja. Jis wala tjevelé tsjan niná 
napj velé judiopan* tulucj jilal, nina napj jis walap'a'a velé Jesucristo 
'üsüs la tjiji gente mpes. Niná jis wala tjevelé; najastsja yupj mvelecj 
ncu 'üsüs way napj velé judiopan tulucj jilal. Ma quelel malala velé, 
ne napj quelel seletsja ncu napj tjevelé t'üc'. Nin mpes nasapj tjevelé 
yupj jis lal. 3Tito ncapj tecyorica, tjac' wa. Judío tulucj jupj. T'üc' way 
jepapan Dios ts'uyupj jilal ma tjüjütütj t'yüjü jupj pjoloc' tsjicj way 
tlasiyú, judiopan lajay jinwá. 4Nepénowa quelel jajütütsja nin la mijis 
jupj. Yupj tjowelepj yupj Dios ts'uyupj, cupj jinwá. Nin tuluctsja yupj. 
Yupj tjiquil 'a qjuis tjimyula na jis la nuc. Jesucristo lal japon tulucj. 
Ma nin selectsja cupj. Cupj Jesucristo se coricocj, mpes 'ücj ma pjü 
way lijicj judiopan tjüjütütj mpes. Yupj quelel sin 'yúsatsja tsjan ma 
lijicj ncupj. Jisastsja pjú way lijicj judiopan tjüjütütj jin p'iyá. "Lovin 
ma la tjijicj yupj jisastsja jinwá; qjuisas nun lovin solejé t'üc! way 
niná nun jis wala tjevelecj Jesucristo po'ó. Cupj tjevelecj jupj 'üsüs 
la tjiji nun mpes. 
6Dios ts'uyupj pülücj sin 'yüsa witjacj ma p'a wa ntjijütütj la veles 
judiopan* tulucj jilal. Püna veletsja 'üsüstsja yupj jilal. Niyom pülücj 
sin 'yúsa witjacj, yupj pasal noypantsja, nin tjowelepj la p'a yupj sin 
po'ó. Napj ma nola yupj tjowelepj niyom nenem mpes. Pjü gente nin 
p'iyá Dios lal. 7 Niyom nenem jus nlaytsja Dios nin tjejyama la veles 
judiopan tulucj jilal Jesucristo po'ó. Nin velé yupj jis lal Jesucristo 
'üsüs la tjiji gente mpes. Jus nlaytsja Dios jas tjejyama Pedro la veles 
niná judiopan jilal. 8Tsjay 'üsüs liji Dios judiopan jilal, Pedro jis 
wala vele na Jesucristo po'ó. Pedro apóstol* jupj. Tsjay 'üsüs way 

nin liji wa Dios judiopan tulucj jilal, napj jis wala velé na Jesucristo 
po'ó. 9Jacobo, Pedro 'ots'ipj, Juan 'ots'ipj, conas jepa noypan yupj 
ne'aj Dios ts'uyupj jilal. Sin tji'yüsa Dios jostsja napj velé Jesucristo 
mpes judiopan tulucj jilal. Mpes yupj qjuis mas quelel tji'liñtsja napj 
lal, Bernabé lal 'ots'ipj. Yupj yuwal yólatsja cupj qjuilal, mpes nin. 
'Üctsja yupj jilal napj jum judiopan tulucj nt'a. 'Üctsja yupj jilal yupj 
jil judiopan nt'a. 10Pjaní p'in la tjomon cupj qjuilal. Jisastsja lovin jis 
capj p'ya'sacj jis t'emel cjuwá. Lovin nin quelel lejaytsja napj. 


Pablo tepyaca tsjan tjevele jupj Pedro lal Antioquía po'ó. 


11 Locopyaya Pedro Antioquía nt'a tjac' na, wola tjevelé napj. Wola 
tjevelé jupj la tjiji malálatsja. 12Púna jupj tjelyájatsja judiopan* tulucj 
jilal. 'Üctsja nin. Locopyaya, p'a jyawca na, Jacobo sin tjejyama 
niyom nepenowá Antioquía nt'a Jerusalén mpe. Tjiquil na, Pedro lecj 
tjeyatsja. Jólatsja yupj mvelecj malala nin líjitsja, mpes ma tjelyaja 
niswá judiopan tulucj jilal. Malala nin. Jacobo mpe tjiquil lovin 
javeleptsja más 'ücj judiopan tulucj jat'ú jis pjoloc' tsjicj way t'asiyd, 
judiopan lajay jinwá, mpes nin jólatsja Pedrú. Judiopan tulucj ma 
nin la tjajay. 13Judiopan p'a wa Antioquía nt'a, nin la tjajay Pedro 
jinwá. Salejeptsja 'ücj jalá judiopan tulucj jilal, newa ma nin la tjajay 
la p'a judiopan ne'aj játjatsja na. Malala nin. Yupj mpes Bernabé ma 
wa quelel lyájatsja judiopan tulucj jilal. 1^ Yupj t'üc' way sin tji'yüsa 
Jesucristo po'ó. Yupj salejepj niná Dios tjevele Jesucristo 'üsüs la 
tjiji mpes. Yupj salejepj tsjan más 'ücj lajay. Newa nin, napj tjinyuc 
p'a casá lajaytsja. Mpes 'a jis tjimyula na, napj tjevelé Pedro lal. Pjü 
tjepjyacañ. Tjevelé: “Judío jipj, mop'in nin la tjejaytsja judiopan tulucj 
lajay jinwá. Ma nin la tjejaytsja judiopan lajay jinwá. éTsjan mpes 
jis wala velen judiopan tulucj jilal más 'ücj nin lajay judiopan jinwá? 
Malala nin velen”, nin tjevelé napj jupj lal. 


Judiopan, judiopan tulucj wa, 'üsüs Dios 
lal se palá, Jesucristo jisas na. 


15 Cupj qjuis papay, qjuis camay wa, judiopan* waytsja yupj. Mpes 
judiopan cupj. Judiopan tulucj jin tulucj cupj. Judiopan tulucj ma 
lajay Moisés* tjijyü'ta jin. 16 Mop'in nin, cupj selecj gente ma 'üsüs se 
palá Dios lal Moisés tjijyü'ta jin lajay mpes. Gente 'üsüs se palá Dios 
lal Jesucristo po'o japon na. 'Üsüs se palá Dios lal Jesucristo jisas 
na. T'üc' way cupj Jesucristo po'o tepyonecj wa. Mpes Dios la qjuis 

tjiji cupj 'üsüs quinam jupj lal, Jesucristo qjuisas mpes. T'üc! way la 
tjijicj Moisés tjijyü'ta jin. Nin mpes tulucj, 'üsüs cupj Dios lal. Gente 
ma 'üsüs se palá Dios lal, Moisés tjijyü'ta jin lajay mpes. 

17Po qjuisas 'üsüs nsem cupj Dios lal, Jesucristo lal qjuisas mpes 
la p'in. Mop'in nin, malala la mijicj p'a jawas ca nacj. ¿Ncu nujola 
Jesucristo vele 'ücj niná nin lijicj? iNin tulucj! 

18Napj tjevelé Jesucristo mpes 'ücj ma lijicj pjü way Moisés* tjijyü'tá. 
Ma ca mvelé más 'ücj nin lijicj pjú way Moisés tjijyü'tá. Nin cüvelé, 
tsjay malala nsem niná. Ma nin ca mvelé. 19'Üsüs nin tji'yüsa Moisés 
tjijyü'tá. Moisés tjijyü'ta mpes, nin tji'yüsa cupj 'üsüs tulucj Dios lal, 
niná nin lijicj na. Mpes ma nola pjü way Moisés tjijyü'ta mpes. Dios 
jostsja pjü lejay quinam nin lejay jupj mpes, nin mpes nin ntepalá. 
20 Napj ntipü'í jinwá Jesucristo lal, jupj tepe'e na cruz* po'ó. Mpes ma 
najas napj la tjejay yas nam. T'üc' way napj pü'üs, mop'in Jesucristo 
quina pü'ü najas mo'ó. Po pyon Dios Jatjam lal. Quina nin !yüsa liji 
tsjan más 'ücj lejay, ne nin lejay. Jupj quelel la niji. Jupj jostsja 'üsüs 
ne palá, mpes 'üctsja jupj lal la p'a tjü'ünan jupj. 21Pülücj javelepj 
custjay gente 'üsüs se palá Dios lal nin lajay na Moisés tjijyü'ta jin. 
Nin javelepj na, javelepj Dios ma 'üsüs liji cupj qjuilal Jesucristo 
mpes. T'üc' way Jesucristo tepe'e cupj mpes, mpes ma ca nin mvelé 
napj yupj javelepj jinwá. Cupj 'üsüs Dios lal Jesucristo mpes. Gente 
ma 'üsüs nsem Dios lal Moisés tjijyü'ta jin lajay na. 


Nepénowa lajay Moisés tjevele jin. P'a wa jisas Jesucristo. 


3 1Ma yola jinwá nun. La p'a wa nujus tsawil, mpes ma 'üsüs nujola 

quinam. Ma poné tsjan t'üc' way. Yas nam 'üsüs nusin tji'yüsa tsjan 
mpes Jesucristo tepe'e cruz* po!ó. 2Napj selé nun solejé tsjan mpes Dios 
Cjües nujisas mo'o tjemey. Solejé Dios Cjües nujisas mo'o tjemey, t'üc' 
way Jesucristo po'o tjapja'aqué na. Tjapja'aqué toponé na nin tepyala. 
Solejé Dios Cjües ma mo!o jama gente jisas mo'ó yupj lajay na Moisés* 
tjijyü'tá. 3Ma yola jinwá nun. Jesucristo nujisastsja na, nun 'üsüs Dios 
lal nu tepyala, jupj Cjües la nutjiji. ¿Tsjan mpes quina lojí Moisés tjijyü'ta 
4 T'üc' way Dios Cjües 'üsüs la tjiji nun mpes. Quina ¿ncu ma nujisas jupj 
la tjijjá? Nun mpes nin la tjiji na, napj selé nun solejetsja tsjay 'üsüs nin la 
tjiji nun mpes. 5Dios nu tje'yaya jupj Cjües. Nun nt'a pajal 'üsüs liji. Nin liji, 
jupj p'in polel liji. ¿Ncu nujola Dios nin liji, Moisés tjijyü'ta jin lojí mpes? 
Nin tulucj. T'üc! way Jesucristo po'o tjapja'aqué, toponé, mpes nin liji jupj. 

6Nujola tapalas Abraham* po'ó. Dios Popel vele: “Jupj tepyona 
Dios lal. Mpes Dios tjevele jupj 'üsüstsja." 7 Abraham püna tüpü'ü. 
Gente quina patja, Abraham popa p'iyá yupj. Nepénowa Abraham 
jinwá tulucj yupj; ma japon Abraham jinwá. Japon Dios lal, t'üc! way 
Abraham jinwá yupj. Najas nun ca jus nlayé niná. 8Püna Dios Popel 
tjevele judiopan* tulucj 'üsüs nsem Dios lal, tjevele Dios ca nin la 
mijis yupj topon na. Dios nin tjevele Abraham lal nin la mijis jupj. 
Dios Popel vele jupj tjevelá. Tjevele: *'Üsüs ca la mejay pjü gente jis 
lal jipj mpes”. 2Abraham tepyona Dios lal. Mpes Dios 'üsüs la tjiji 
Abraham mpes. Nin p'iyá pjü jis lal. Japon Dios lal, nin p'iyá liji Dios 

10T'iic! way gente nepénowa lajay Moisés* tjijyü'ta jin p'in. Yola 
nin mpes 'üsüs nsem yupj Dios lal. Nin tulucj. Dios ca jis capj ntülüs. 
Pjü Moisés tjijyü'ta mpes, pjü ma polel nin lajay. Mpes ca Dios jis capj 
ntülüs. Dios Popel vele: *Ma lajay pjü Moisés tjijyü'ta mpes, Dios ca 
jis capj ntülüs". 11 Gente lajay na Moisés tjijyü'ta p'in, selecj yupj ma 
'üsüs Dios lal nin lajay mpes. Dios Popel nin vele: *Gente japon na 
Dios lal, 'üsüs yupj jupj lal. Yupj ca mpatjam Dios lal." 12 Moisés popel 
ma nin vele 'oyn nyuca 'ücj la püt'üs Dios lal, jupj lal poné mpes. Nin 
vele: “Niná lajay na pjü way Moisés tjijyü'tá, 'ücj ca mpatjam Dios lal". 
la tjiji mpes, Dios perdonar la qgjuisiji, ne ca 'üsüs nsem cupj jupj lal 
lovin. Nin mpes Dios ma ca qjuis capj ntülüs. Jesucristo jostsja Dios 
Dios Popel vele: “Nepénowa cya'liñi yo po'o javalapj mpes. Dios jis 
capj tyüla, ne nin lajay yupj jis lal." 14Jesucristo la tjiji mpes, quina 
Dios 'üsüs liji judiopan* tulucj jilal. Dios nin wola tjevele Abraham* 
lal 'üsüs la mijis pjü gente jis lal. Mpes Dios qjuis tje'yaya jupj Cjües, 
jupj lal tepyonecj mpes. Tjevele nin ca qjuis ma'ayas. 


Dios newa liji jupj tjevelá Abraham lal. 


15Natjampan, napj quelel velé nun jilal tsjan mpes ca jus nlayé niná 
t'üc! way. Mwalá way, gente lajay mpes ca mvelé. Niyom mat'e yuwal 
yola na yupj lajay mpes, papel japac. Papel vele 'oyn nyuca la mijicj 
yupj. Locopyaya p'a ma polel vele papel nenem malala. Locopyaya 
pjü ma polel p'a casá japac papel nenem po'ó. 16Najas nusin 'yiisa 
Dios tjevele Abraham* lal nin la mijis mpes. Abraham ts'uyupj popa 
p'iyá püs naya tüpü'ü, pjaní lal tjevele wa Dios. Ma “nepénowa jilal”, 

Dios Popel vele. “Pjaní lal”, vele. Pjaní lal p'in Dios tjevele. Lal tjevelá 
Jesucristo waytsja jupj. 17 Najas nusin 'yiisa Dios tjevele Abraham lal 
jupj ca la mijis mpes. Tjevele nin la mijis tjevele mpes. Locopyaya, año 
cuatrocientos treinta tepyala na, Dios tjevele Moisés* lal. Tjevele tsjan 
niná jupj jostsja ca gente la mijicj. Newa nin, Dios ca la mijis custjay 
jupj tjevele jin Abraham lal. 18 Gente ma 'üsüs nsem Dios lal, sin nin 
lajay na Moisés tjijyü'ta jin. Gente 'üsüs nsem Dios lal, jupj lal japon 
na, Dios nin tjevele. Abraham lal Dios tjevele gente 'üsüs nsem jupj 
lal jupj lal japon na. Tjevele ca nin la mijis. Jupj 'üsüs, ne nin. Mpes 
t'üc! way Dios ca nin la mijis, jupj tjevele mpes p'in. 

19Püs tepyala na Dios tjevele Moisés* lal tsjan jostsja judiopan* la 
mijicj. Jupj jostsja judiopan ca jus nlayecj yupj lajaytsja malala, mpes 
nin tjevele jupj. Dios tjevele Moisés lal nin jostsja judiopan lajay, ne 
ca perdonar lis mijis malala la tjajay mpes. Jesucristo tjac' na, 'ücj 
judiopan ma nin la tjajaytsja quinam pjü way Dios tjevele Moisés lal. 
Jesucristo ne Abraham* ts'uyupj popa p'iyá püs naya tüpü'ü. Dios 
tjevele 'ücj lis mijis pjü gente jis lal Jesucristo mpes. Dios sin tjejyama 
angelpan* jis la veles Moisés lal. Tjowelepj tsjan jostsja Dios judiopan 
ca la mijicj. Mpes Moisés tjevele judiopan jilal niná Dios jostsja ca yupj 
la mijicj. Dios tjevele, judiopan mpestsja, pülüctsja yupj. Jas tjejyama 
Moisés la veles yupj jilal. 20Dios Abraham lal tjevele na, nin tjevele 
jupj mpes, pjanitsja jupj. Mpes Dios p'iyá tjevele Abraham lal. La p'a 
ma jas tjejyama la veles jupj lal. Dios tjevele Abraham lal nin la mijis, 
tjevele jupj p'in ca nin la mijis. 


Pablo tepyaca tsjan mpes Dios jas tjejyama 
Moisés la veles judiopan jilal. 


21T'üc' way Dios tjevele Moisés* lal. Tjevele tsjan niná jupj jostsja 
gente ca nin la mijicj. Newa nin, Dios ca la mijis custjay Abraham* lal 
tjevele jin. Gente ma polel mpatjam Dios lal Moisés tjijyü'ta jin lajay 
na. Mpes t'üc' way gente ma 'üsüs nsem Dios lal Moisés tjijyü'ta jin 
lajay mpes. Ma polel lajay pjü way jupj tjijyü'tá. 22Dios Popel vele 
pjü malala quelel lajay. Mpes nin lajay. 'Úsiis se palá Jesucristo mpes. 
Gente japon na, Dios tjevele mpes Jesucristo po!ó, 'üsüs yupj Dios lal 
nin se palá, Dios nin liji. Dios nin tjevele Abraham lal, gente 'üsüs 
nsem jupj lal, jupj lal japon na. 

23Piina Jesucristo ma tjac' custjay. Mpes gente ma polel japontsja 
Dios lal custjay Jesucristo po'ó. Salejeptsja Moisés* tjijyü'ta mpes. 

Mop'in nin, yupj ma 'üsüstsja Dios lal, la tjajay na Moisés tjevele 
jin. Cawilta mo'o jatja jinwá pátjatsja yupj. 'Usiis tulucj se palatsja. 
Locopyaya Jesucristo tjac'. Dios qjuisin tji'yüsa la tjiji cupj 'üsüs 
polel nsem jupj lal, pyonecj na jupj tjevelá Jesucristo po'ó. 24 Moisés 
tjevele mpes, qjuisin tji'yüsa tsjan más 'ücj lijicj. Jupj tjevele mpes, 
lovin qjuiyólatsja Dios mpes. Más 'üsüs tepyala Jesucristo mpes. 
Jesucristo tjac' na, 'üsüs cupj Dios lal qjuis tepyala, Jesucristo po'o 
tepyonecj mpes. 25'Ücj polel pyonecj quinam Dios tjevelá Jesucristo 
po'ó. Moisés tjevele 'üsüs. Mop'in más 'üsüs tya'acj quinam. Quina 
Jesucristo qjuisin 'yüsa liji. Más 'ücj nin. 

26Nun pjü way Dios ts'uyupj quinam Dios lal toponé mpes. Nin 
nu tepyala Jesucristo mpes. 27Bautizar* nu tepyala. Quina nun 
Jesucristo juts'a'á. Nun Jesucristo jinwá nu tepyala. 28Quina pjü way 
Jesucristo juts'a'á nun, mpes pjü nin p'iyá. Nun nepénowa judiopan*. 
Nun nepénowa judiopan tulucj. Nun nepénowa esclavopan*. Nun 
nepénowa esclavopan tulucj. Nun nepénowa niyom. Nun nepénowa 
nequem. Quina nun pjü way nin p'iyá, nin nu tepyala Jesucristo 
mpes. 29T'üc' way Abraham” ts'uyupj popa p'iyá püs naya tapatja 
newa patja. Yupj sin popa pülücj Abraham jin tulucj yupj. Nun p'in 
Abraham jinwá, nun Jesucristo juts'a'á mpes. Mpes Dios nin la nusiji 
Abraham lal tjevele ca nin la mijis. 

1Newa quelel pyac napj. Quelel nusin 'yüsa lejay, niná pyac 
mpes. P'a jawas tsjicj ca nt'anques popay juts'a'á. Tsjicj na p'in, 

ma t'e'enca. T'üc! way p'a jawas popay juts'a'á ca nt'anques jupj. 
Tsjicj na, esclavo* jinwá jupj. Ma polel liji jupj p'iyá jos jin. 2Tsjicj na, 
la p'a jajamapj jupj. Jupj ca nt'anques p'a jawas, niná jajamapj wa. 
Popay vele tsjan jawas 'ücj nt'anques ca niná, ne jupj juts'a'á nsem. 
Nin jawas 'ücj t'e'enca popay juts'a'á. 

3Nin p'iyá cupj qjuilal. Yas nam tsjictjacj jinwatsja cupj. Mpes 
esclavopan* jinwatsja cupj. Mwalá way qjuisin tji'yüsa Dios po'ó, ni 
way ni p'in qjuisastsja. Mwalá way qjuis tjüjütütj, ni way ni p'in la 
Dios jostsja na p'in, Jatjam jas tjejyama nosis nt'a. Tjemya'na, yom 
tepyala jupj. Judío* waytsja jupj. Mpes jupj la tjiji Moisés* tjijyü'tá. 
5Jupj la tjiji mpes, Dios 'ücj perdonar la siji gente malala nyuca la 
tjajay, ne 'üsüs nsem yupj Dios lal quinam. Nin mpes 'ücj yupj ma 
pjü way lajay quinam Moisés tjijyü'ta jin. 'Ücj ma lajay wa judiopan 
tjüjütütj jin. Jesucristo la tjiji mpes, Dios ts'uyupj qjuis tepyala. Dios 

jostsja cupj jupj tstuyupj ca qjuis mpalas; nin mpes jupj Jesucristo 
jas tjejyama nosis nt'a. 

6Dios jos t'üc' way solejé nun jupj ts'uyupj, nin nu tepyala. Mpes 
jupj jas tjejyama jupj Cjües cupj qjuisas mo'ó. Jupj Cjües cupj nt'a 
jac' jupj Jatjam mpe. Cupj nin velecj Dios “qjuis Papay”, Dios Cjües 
nin liji mpes. 7 Mpes nun esclavopan* tulucj jinwá quinam. Nun Dios 
ts'uyupj. Dios la tjiji nun jupj ts'uyupj nu tepyala, mpes jupj ca nin 
nu ma'ayas niná jupj se 'aya jupj ts'uyupj pjü way mpes. 


Pablo jólatsja yupj mpes. 


8T'üc' way yas nam nun ma cus tocoñicó Dios. Nun jisastsja p'a 
witjacj, Dios tulucj yupj. Nun nin la tjüjitsja yupj jisastsja jin. Nun 
yupj jis esclavopan* waytsja. 2Nin tulucj quinam. Quina Dios so 
coñcó nun. Más 'ücj velé, Dios nucopj cyorica. Mop'in malala nujola 
quinam. Quina nun esclavopan jinwá, nin nu pyala niswá. Gente 
pülücj ma jatatj Dios Cjües. Nun nin lojí yupj lajay jinwá. Yupj japon 
yupj 'üsüs Dios lal yupj nin lajay mpes. Nin tulucj. é'Onin ne nina 
way quelel loji niswá? Nun ma 'üsüs nsem Dios lal, nin loji na. 10Nun 
lowú judiopan* 'a si muli nt'a sábado* na. Ne'aj lowü wa 'a nusí mulu 
fiesta mpes. Fiesta lajay mes pjü way mpes. Fiesta lajay wa pjü año 
mpes. P'a fiesta lajay wa yupj. Nun lovin lowü yupj nt'a 'a si mulü 
na. Nujola fiesta niná 'üsüs yupj. Nujola Dios ca mveles nun 'üsüs, 
ne'aj lowú na yupj jis fiesta nt'a. Nin tulucj. 11Napj pasal nin nola 
nun mpes. Nusin tji'yüsa la tjejay t'üc' way. Ca nacj quina nun ma 
jisas niná nusin tji'yüsa la tjejay. 

12Po ]e mon nun jilal nun la müjí napj lejay jinwá. Ma la müjí 
judiopan* lajay jinwá. Nujola tapalas judío napj. Mop'in nun jinwá 
la tjejay napj, nun ne judiopan tulucj. Nun jilal tüpü'üs na, nun ma 
malala la ntjújí. 13Nujola pyala mwalá way p'in nun jis walap'a'a 
tjevelé na Jesucristo po'ó. Nun jis lal tjevelé tsjan niná Jesucristo 
'üsüs liji gente mpes. Malala najastsja mpes napj tüpü'üs nun jilal. 
14Costa waytsja nun ntjajamá napj, malala najastsja na. Newa nun 
ma ts'u tji'inyá, napj nun jilal tüpü'üs mpes. Nun ma nin tjajamá p'a 
nt'a. 'Ücj nujisastsja tjacuwis na nun nt'a. Ángel* lal wüi'iqué jinwá 
tjúwii'iqué napj lal, napj tjacuwis na. Jesucristo lal wüi'iqué jinwá 
tjüwüi'iqué napj lal, napj tjacuwis na. 15Tüpü'üs na nun jilal, tsjay 'ücj 
nujisastsja nun. é'Onin ne ma nujisas napj quinam? Nun jilal tüpü'üs 
na, nun 'ücj ma'ayatsja pjü najastsja. 'Üctsja nun jilal cü'ayá nun jis 


El Nuevo Testamento en Tol de Honduras, 2da ed. ©2010, Wycliffe Bible Translators 


GÁLATAS 4 560 


jun napj mpes. Ma polel nin lojitsja la p'in. Napj selé niná t'üc' way. 
16¿Ncu quina welé napj nun jis enemigo? ¿Ncu nun nin welé t'üc! 
way velé mpes nun jilal? 

17 Nepénowa ne'aj po jisas nun poné p'in yupj javelepj mpes. T'üc' 
way ma quelel nucopj jap'acj. Yupj jisas nun ma poné napj nun jis 
wala tjevelé. Jisas nun lowú yupj 'a si muli nt'a la p'in. Yupj jilal p'in 
poné jisas yupj. 18 Gente quelel nucopj jap'acj na, 'ücj jil nun nta. 'Ücj 
nusin 'yüsa lajay. 'Ücj jil wa nun nt'a napj pü'üs na nun nt'a. 'Ücj wa 
jil nun nt'a napj leti na. Mop'in ma najas malala javelepj. Nun jis lal 
tjowelepj, ma quelel nucopj jap'actsja yupj. 19 Nun napj ts'uyupj jinwá. 
Pajal nola napj nun mpes; nun ma nujola Jesucristo jinwá, ne nin. 
Jesucristo jinwá nujola na, ma ca nola nsem nun mpes. 20Po quelel 
'os quinam nun jilal. Nola más 'ücj polel velé ne'aj nun jilal. Quina 
ma selé tsjan más 'ücj pyac nun mpes. 


Pablo tepyaca Agar po'6, Sara po'ó 'ots'ipj. 


21 Nun sin popa pülücj nin nujola más 'ücj nin loji Moisés* tepyaca 
jin. Nun jis wala quelel velé napj, ma 'üsüs nusin tji'yüsa jupj tepyacá. 
22Napj ca mvelé tsjan mpes ca jus nlayé napj velé t'üc' way. Moisés 
tepyaca Abraham* mat'e ts'uyuptsja jupj. Jatjam pjaní jupj esclavo* 
tjemya'na. Jatjam ma'ajapj jupj jats'om tjemya'na. 23 Yuwal tulucj 
yupj. Jatjam pjaní tjac! esclavo mpes. Jupj tjac' pjü tsjictjacj jiquil 
jinwá. Jupj jamay tsjücjüim waytsja, tsjictjacj polel myá'natsja custjay. 
Jatjam ma'ajapj tjac' Abraham jats'om mpes. Abraham, jats'om 'ots'ipj, 
tsjyóncatsja yupj. Jats'om tsjicj ma polel myá'natsja quinam. Dios 
tjevele mpes tepyala p'in. Dios tjevele tsjicj nta'acj ca yupj, cocoy nsem 
jupj. Mpes Abraham jats'om tjemya'na tsjiquis, cocoy waytsja jupj. 

24 Cupj polel qjuisin 'yüsa nin tepyala mpes. Lama Dios tjevele tsjan la 
mijis gente jis lal. Nequem nenem, yupj Dios tjevele jinwá. La pjaní Dios 
tjevele joc! püné nt'a, joc! niná Sinaí lotsja. Abraham* esclavo*, jupj Dios 
tjevele jinwá ne'aj. Agar lotsja Abraham esclavo. Agar ts'uyupj esclavopan 
waytsja 'ots'ipj. Gente lajay na Dios Sinaí nt'a tjevele, esclavopan jinwá 
yupj. 25 Agar esclavo waytsja jupj, mpes Sinaí jinwá jupj. Sinaí joc! jupj 
Arabia mo'ó. Agar Jerusalén jinwá 'ots'ipj. Judiopan* Jerusalén mo'o 
patja esclavopan jinwá yupj. Newa lajay Dios tjevelá Sinaí po'ó. Yupj 
yola yupj ma 'üsüs nsem Dios lal ma nin lajay. Mpes lajay jupj tjevelá. 
26 P'a casá ca nsem Jerusalén seyasa. Cupj nepé p'iyá. Cupj esclavopan 
tulucj. Jerusalén niná qjuis camay jinwá. 27 Dios Popel vele: 

“Lovin ts'uyupj tuluctsja jipj. 
Lovin vyaja tuluctsja jipj, 
tsjicj lovin ma tjemyanun mpes. 
i'Ücj jyas t'as quinam! iYümücj tjevele 
'ücj jyas mpes! Pülücj ca ts'uyupj nsem. 
Quepj p'a wa, voyum jana jupj. 
Jipj más ca pülücj popa nsem jupj lal." 
Dios Popel nin vele. 
28Natjampan, Dios tjevele Abraham” lal jupj jats'om ca ma'nus tsjicj 
way; cocoy nsem jupj. Isaac lotsja. Nun Isaac jinwá. Dios tjevele nun 
Dios ts'uyupj nsem, jupj lal poné na. Dios tjevele mpes, Abraham jats'om 
tjemya'na Isaac. Nin p'iyá nu tepyala. Dios tjevele mpes, nun Dios 
ts'uyupj nu tepyala. 29Ismael Abraham jatjam p'a waytsja. Dios ma nin 
tjevele jamay ca ma'nus jupj. Jupj sin nin tjemya'na jupj, pjü tsjictjacj se 
jamanun jinwá. Isaac Abraham jatjam ma'ajapj. Dios Cjües tjevele jamay 
ca ma'nus jupj. Ismael po ma jostsja Isaac, quelel malala líjitsja jupj lal. 
Nin p'iyá nin pyala quinam cupj qjuis lal. Dios Cjües mpes pyatjaquecj 
cupj; nin mpes nepénowa ma jisas cupj. 30¿Ncu solejé Dios Popel nin 
vele? Vele: “Jas majaman mim jipj esclavo*, jupj jatjam jas majaman wa. 
Malala esclavo jatjam nt'anques popay juts'a'á. 'Ücj jupj jats'om jatjam 
nt'anques jupj juts'a'á", Dios Popel nin vele. 31 Natjampan, quina solejé 
cupj jupj jats'om jatjam jinwá. Cupj jupj esclavo jatjam jinwá tulucj. 


Quina cupj esclavopan tulucj jinwá, Jesucristo la tjiji mpes. 


lJesucristo mpes 'ücj ma lijicj pjü way Moisés* tepyaca jin. Mpes 
ma nin nujola t'as quinam pjü way Moisés tepyaca mpes. Ma la 
müjí niswá esclavopan* lajay jinwá. Nun quelel lojí pjü way Moisés 
tepyaca jin, esclavopan jinwá nun. 
2Napj p'iyá nin velé. Nusin tjü'üsüs napj pyac. Nujisas ca nacj nun 
jis pjoloc' tsjicj way t'asiyú jat'áü, Moisés* tjevele jin. Mpes ma nin 
poné 'üsüs polel nsem nun Dios lal Jesucristo la tjiji mpes p'in. Niná 
nin nujola, t'üc! way ma 'üsüs nsem nun Dios lal. 3Niná napj pyac 
nun mpes, t'üc' way niná. Nun sin popé nepénowa jisas nun jis pjoloc' 
tsjicj way t'asiyá jat'ü. Mpes más 'ücj nin lajay pjü way Moisés tjevelá; 
Dios Popel vele ma pjü way lajay Moisés tjevele jin, ca Dios jis capj 
ntülüs. ^Nun ma jisas quinam Jesucristo. Quelel loji Moisés tjijyü'ta 
jin. Nujisas 'üsüs nsem nun Dios lal nin lojí mpes. Quina ma poné 
Dios 'üsüs la siji gente jis lal Jesucristo la tjiji mpes la p'in. 

5Nin tulucj cupj qjuis lal. Cupj popa pülücj pyonecj Dios lal. Dios 
Cjües mpes selecj 'üsüs nsem cupj Dios lal. Po li nucucj ca nin nsem. 
6Jesucristo sa coñ ca !üsüs nsem Dios lal, Dios lal japon mpes. Yupj 
quelel la sajay la p'a. T'üc' way niyom nepenowá yupj jis pjoloc' tsjicj 
way t'asiyü t'ü jis tepyala. Mop'in yupj ma 'üsüs nsem Dios lal nin t'ü 
mpes. Niyom p'a wa yupj jis pjoloc' tsjicj way t'asiyú t'ü tulucj. Yupj 
ma wa !üsüs nsem Dios lal jis pjoloc! ma t'ü mpes. Dios lal japon p'in 
ca 'üsüs nsem yupj jupj lal. 

7'Üsüs way nusin 'yüsatsja Jesucristo po'ó. Nusin tji'yüsa t'üc! way. 
Po quina malala nujola la p'in. Quina ma quelel lojí nusin tji'yüsa 
mpes. ¿Pjacj la nutjiji ne ma quelel nin lojí? 8Dios ma nin la nutjiji. 
Dios la nu t'ya la püt'üs jupj lal. 9La p'a malala javelepj, ne levadura 
t'yüna. Nin p'iyá pyala yom pjaní p'in malala vele mpes. Jupj nun pjü 
way jilal ca polel nujus ntsawilis. 19 Newa nin, napj selé nun ma ca 
mponé li tsuwile na. Napj selé nun ca mponé napj pyon jinwá. Qjuis 
Jepa Jesucristo mpes nin selé. Ma selé pjacj li tsuwile cuscú. Mop'in 
nin, Dios selé; Dios ca cus ntülüs jupj. 

11 Natjampan, nun solejé napj ma velé gente 'üsüs nsem Dios lal yupj 
jis pjoloc' tsjicj way t'asiyá jat'ú na. Nin cüvelé, judiopan* ma malala 
la qjuijicj napj lal. T'üc! way malala la najay. Mpes jus nlayé nina ma 
velé napj. Napj velé gente 'üsüs nsem Dios lal Jesucristo tepe'e mpes 
cruz* po'ó. Yupj ma japon ca nin cüpalas, ma japon jepa cüpa'is cruz 
po'ó. 12La tsuwil nun jilal, ne po najas yupj jil; yupj p'iyá jat'ü más 'ücj. 

13Natjampan, Dios la nu t'ya, mpes 'ücj ma loji pjü way Moisés* 
tjevele jin. T'üc' way 'ücj ma loji pjü way Moisés tjevele jin. Mop'in 
ma nujola nsem 'ücj polel lojí nun p'iyá nujisas jinwá. Más 'ücj nun 
quelel loji nunwá. Más 'ücj nucopj p'o'sá nunwá. 14Dios Popel vele: 
“Quelel lis mijin ne'aj patja popa p'iyá. Jipj p'iyá quelel la 'ejay jinwá, 
ca quelel lis mijin yupj”, nin tjevele Moisés. Nin loji na, loji pjü way 
Moisés tjijyü'tá. 15 Ma malala la müjí nunwá. Ma malala tjowelé la p'a 
wa po'ó. Po ma ts'i mi'iná nunwá. Nin loji na, nun tsjiyó la lajan jinwá. 


Pablo tepyaca Dios Cjües jos 'üsüs lijicj. 


16Nusin tjü'üsüs napj pyac. Lovin la müjí Dios Cjües jos jinwá. Mpes 
ma ca la müjí Dios ma jisas lajay jinwá. 17 Ma jisas Dios, ne yupj malala 
lajay. Nina Dios Cjües po ma jos, t'üc' way. Ma jisas Dios, ne yupj ma 
jisas Dios Cjües jos jin. Ma jisas Dios, ne yupj jisas malala. Dios Cjües 

jos 'üsüs way p'in. Mpes lojí na Dios Cjües jos jin, ma polel lojí Dios 
ma jisas lajay jinwá. 18Lojí na Dios Cjües jos jin, ma nujola pjü way 
Moisés* tepyaca mpes. 

19pjü salejepj 'oyn nyuca lajay Dios ma jisas. Niyom nenem 
jamanun sejats'om tulucj. Nequem nenem jil jis vayum tulucj jilal. 
Más malala quelel lajay wa nequem jilal. Más malala quelel lajay 
wa niyom jilal. La pülücj nin quelel lajay, ne nin lajay. 20 Ma quelel 
lajay Dios. Quelel lajay p'a dios witjacj*. Yupj Dios t'üc' way tulucj. 
Yupj lajay mpes lapanenpan jis capj jap'acj. Po ma jisas gente la p'a. 
La velel yupj. Jyamanañ yupj. Leii way ts'a 'in, ne yümücj javelepj 
yupj. Ts'isiñ yupj. Gente ma yuwal yola yupj lajay mpes. Yupj japon 
yupj p'in t'üc' way salejepj. 21 Yupj jisas la p'a juts'a'á. 'Üsú myü'üii, 
se maná yupj. Fiesta lajay yupj, se maná, ne yümücj pjac lajay yupj. 
La p'a wa malala lajay yupj. Gente lajay na yupj jinwá, ma ca mal 
Dios jyü'ta nt'a. Ma ca mal, Dios la mijis. Yas nam niná nun jis wala 
tjevelé. Quina nin p'iyá pyac nun mpes. 

22Gente lajay na Dios Cjües jos jinwá, p'a casá lajay. Quelel la 
sajay la p'a. 'Ücj jisas yupj. Ma yola pjü mpes. Ma ts'a tin la p'a jilal. 
Malala se palá na la p'a jis lal, jis capj jap'acj. 'Üsüs lajay la p'a mpes. 
Tjowelepj jinwá, nin lajay yupj. 23 Ma sa velel yupj p'a. Ma lajay yupj 





Más 'ücj 'üsüs lijicj la p'a jilal. (Gálatas 5.23) 

p'iyá jisas Jinwá; lajay Dios jos jinwá. Ninana Dios Cjües jos nin lajay 
yupj. Jepapan pJü way lovin ma tjowelepj ninana malala. 

24 Jesucristo juts'a'á ncupj. Tecya'lequecj jinwá qjuis tepyala Jesucristo lal, 
jupj idi po'o tepe'e na.  Mpes quina ma quelel lijicj püna la tjijicj jin p'iyá. 
lijicj püna la tjijicj jinwá. La p'a p'in quelel lijicj quinam. Mpes más 'ücj lovin 
la müjí Dios Cjües jos jin. 26 Ma tjowelé nun !üsüs. Gente ma ca jisas nsem 
nun, nin welé na. Ca la mve'lecj nun jilal. Po ma la tjajamanaqué la p'a jilal. 

'Ücj cupj jis capj p'ya'sacj la p'a wa. 

1Natjampan, nenéyawa nun popa pjaní ca malala la mijis ca nacj. 

Nun sin popa pülücj nin lajay Dios Cjües jos jin. Dios jos nenem cus 
mp'a'sacj ne ma malala la mijis malala lija. 'Üsüs way tjowelé, ma cus 
tjowe'lé nun. Mop'in 'in tjajama nun. Ma jomá, ca nacj nun ca malala 
quelel la müjí lots! ipj. 2Nun popa lal malala pyala na, cus mp 'a'sá nun. Nin 
p'iyá P nacj, mop'in noypan tulucj yupj. Malala nin. T'üc! way noypan 
tulucj yupj. Yus tsuwil yupj p'iyá. 4Pjü way ne'aj, po nujola t'as nun loji 
mpes. Nin nujola t'as ncu 'ücj loji. 'Ücj loji, 'ücj jisas t'as loji mpes. Ma 
mvelé p'in nun más 'üsüs malala lajay jilal. Más 'ücj nujola t'as ncu t'üc' 
way nun p'iyá 'ücj loji. 5Dios jos cupj pjü way nin lijicj jupj jos jin. Nin 
polel lijicj jupj jos jin, jupj nin qjuis tje'yaya mpes. Yuwal tulucj nin lijicj. 
Newa nin, jupj jos cupj pjü way nin lijicj jupj jos jin. 

6La p'a wa nusin 'yiisa liji na Dios Popel mpes, más 'ücj nun 'oyá 
jupj lal. Mpes jupj ca nta'as lo las 'ots'ipj. 

7 Najas nun ca jus nlayé pjü ma polel la tsuwil Dios lal. Dios selé pjü 
loji mpes. Malala lajay, Dios ca jis capj ntülüs. 'Úsiis lajay, Dios ca 'üsüs 
lis mijis. 8Gente yupj jisas p'in lajay na, t'üc' way nca'liñ ca, ma Dios 
nt'a mpatjam yupj. Gente p'in quelel lajay, pasal malala niná. Gente 
lajay na Dios Cjües jos jin, lovin mpatjam ca Dios lal, jupj Cjües ca nin 
lis mijis. ?Mpes más 'ücj lovin 'üsüs quelel lijicj cupj. Más 'ücj lovin 
nin lijicj. Mpes p'a jawas Dios tsjay 'üsüs ca la mijis cupj mpes, nin ca 
mpalas. 10 Mpes 'üsüs polel lijicj na la p'a jilal, más 'ücj nin lijicj. 'Üsüs 
polel lijicj na Dios ts'uyupj jilal, más 'ücj nin lijicj yupj jilal. 


Pablo tecyawaja tepyaca. 


11 Quina napj namas mpes pyac. Letra noypan tjunucú napj nin pyac 
mpes. 12Nepénowa ne'aj nu jajütütj niyom jat'ü mpes, jisas niyom 

jat'á jis pjoloc' tsjicj way t'asiyú. Yupj jisas judiopan* 'ücj jisas nsem 
yupj jilal. Nin mpes nin nu jajütütj. Ma javelepj gente 'üsüs se palá 
Dios lal Jesucristo tepe'e mpes cruz* po'ó. Jisas judiopan ma malala 
lis mijicj yupj jilal, mpes ma nin javelepj yupj. 13T'üc' way nepénowa 
nun sin popé yupj jis pjoloc' tsjicj way t'asiyü t'ü jis tepyala quinam. 
Yupj p'iyá ma wa lajay pjü way Moisés* tjijyü'ta jin. Newa nin, jisas 
nun jis pjoloc' tsjicj way jat'ú wa. Nin tepyala na, ca mvelecj yupj 
p'iyá 'üsüs. Nun la tjüjí na yupj tjowelepj jin, ca nin mvelecj. Mpes 
po ma la tjüjí yupj javelepj jin. 

14Napj lovin ma mvelé ca napj 'üsüs way. Mop'in ca mvelé po 'üsüs 
way Jesucristo tepe'e cruz* po'ó, jupj cupj qjuis Jepa Püné. Jesucristo 
tepe'e cruz po'ó, mpes napj ntipü'í jinwá nosis nt'a. Nepénowa ma 
jisas Dios; yupj jisas jin p'iyá po ma najas napj. Napj najas jin p'iyá 
ma wa jisas yupj. 15Niyom pülücj yupj jis pjoloc' tsjicj way t'asiyü ti 
jis tepyala. Ma 'üsüs yupj Dios lal nin t'ü mpes. Niyom p'a wa pülücj 
yupj jis pjoloc' tsjicj way t'asiyú t'ü tulucj, ma nin jis tepyala. Ma wa 
'üsüs yupj Dios lal ma t'ü mpes. Mop'in gente p'a wa nasa topon Dios 
lal. Gente p'a jinwá yupj quinam, p'a casá quelel lajay quinam, Dios 
la tjiji mpes. 16 Najas nijina lajay ma nin yola pjü mpes; Dios mpes 
ca nin nsem. Najas Dios lovin jis capj p'ya!'sa yupj, malala se palá na. 
T'üc' way nenem israelpan* Dios lal. Dios lis t'ya yupj. 

17 Ma quelel nola niswá nun loji mpes. Mpes najas nun lovin ca 
la müjí Dios jos jin. T'üc' way napj tsji' lejay Jesucristo mpes. T'üc' 
way t'yancanaii la tjajay napj mp'üy po'ó, mpes solejé napj tsji' lejay 
Jesucristo mpes. 

18Natjampan, najas Jesucristo lovin 'üsüs way liji nun mpes. Jupj 
cupj qjuis Jepa Püné. Najas nin ca mpalas. Amén. 

Pablo papel tepyaca 
Efeso mo'o tapatja mpes 


1Napj Pablo. Apóstol* napj. Dios nin tjejyama la veles jupj mpes. 
Jos Jesucristo po'o velé. Nun Dios ts'uyupj, ne'aj potjaqué Efeso 

po'ó. Nun so coñcó Jesucristo, ne nin lojí jupj jos jin. Quina ca mpac 
nun mpes. 2Dios cupj qjuis Papay. Jesucristo cupj qjuis Jepa Piiné. 
Najas yupj pajal 'üsüs lajay nun mpes. Najas ma nujola nun pjü mpes, 
nin la nusejay. 

Dios 'üsüs la qjuisiji mpes, lovin más 'üsüs qjuiyola Dios jos jinwá. 

3Najas 'üsüs velecj Dios po'ó. Jupj Jesucristo Dios. Jupj Jesucristo 
Popay. Jesucristo cupj qjuis Jepa Püné. Cupj se coñcocj Jesucristo, 
mpes Dios 'üsüs la tjiji cupj mpes. Mpes ca 'ücj polel qjuiyola nsem 
Dios jos jinwá. Ca 'ücj nlaca Dios pü'ü nt'a. 4Nosis cjuwatsja na, Dios 
la qjuis t'ya. La qjuis t'ya Jesucristo mpes. Mpes cupj Dios juts'a'á. 
Jupj vele ma malala ncupj. Dios quelel la qjuis tjiji, »mpes cupj Dios 
ts'uyupj qjuis tepyala, jupj la tjiji. Nin la tjiji nosis cjuwatsja na. Nin 
la tjiji Jesucristo mpes. Nin quelel la tjíjitsja, ne nin. 

6Dios pajal 'üsüs la qjuis tjiji, mpes más 'ücj 'üsüs velecj jupj po'ó. 
Jupj la tjiji po 'üsüs. Pajal quelel lijitsja nina cupj mpes, ne nin la tjiji. 
Nin la tjiji Jesucristo la tjiji mpes. Dios pasal quelel liji jupj. 7 Jesucristo 
'os mpes, lovin ca 'üsüs nsem cupj Dios lal. Jesucristo 'os mpes, Dios 
jupj quelel la qjuisiji mpes. 

8P!a casá 'üsüs la tjiji wa. Pülücj qjuisin tji'yüsa, Dios la qjuis tjiji. 
Mpes lovin selecj tsjan más 'üsüs way la mijicj. ? Qjuisin tji'yüsa la qjuis 

tjiji wa tsjan ca la mijis jupj p'a jawasa. Yas nam pjü ma salejeptsja 
niná. Mop'in jupj jostsja cupj nin selecj. Ninana Dios quelel liji, nin la 
mijis ca Jesucristo mpes. 10Dios ca ncawajas la mijis jupj jos jin, pjü 
nin tepyala na jupj jos jin. Dios ca la mijis Jesucristo ca pjü müjü'tüs. 
Jesucristo ca Jepa nsem pjü jilal nosis nt'a, Jepa nsem wa pjü jilal 
tsjun po'ó, jay la p'a'á nt'a 'ots'ipj. 

11Dios la tjiji cupj jupj gente quinam Jesucristo mpes. Nin la tjiji 
nosis cjuwatsja na, nin quelel líjitsja mpes. Dios tjevele jupj jos ca 
nin mpalas. Pjü nin tjevele, nin liji ca nin mpalas. 12Dios jostsja ca 
cupj mvelecj püné way jupj, mpes nin la qjuis tjiji. Cup] mwalá way 
tepyonecj ca 'üsüs qjuis mpalas Jesucristo mpes. 

13Nin wa nun jilal. Toponé wa. La p'a t'üc! way nun jis wala tjowelepj. 
Tjowelepj pasal 'üsüs. Tjowelepj mpes, nusin tji'yüsa 'onin ne 'ücj 
mpatjaqué Dios lal. T'üc' way Jesucristo po'o toponé. Mpes nun Dios 
Jesucristo lal japon jis lal. Jupj nin la tjiji nun mpes, mpes solejé t'üc' 
way nun Dios juts'a'á. 14Dios tjevele nin ca la mijis jupj gente mpes. 
Selecj t'üc! way Dios ca nin la mijis, jupj Cjües tya'acj mpes. Nin mpes 
selecj jupj ca perdonar la qjuis mijis, ne ca lovin 'üsüs nsem cupj jupj 
lal. Cupj jupj juts'a'á. Mpes más 'ücj velecj pasal püné way Dios. 


Pablo tjevele Dios lal Efeso mo'o patja mpes. 


15-16 Dios 'üsüs la nutjiji mpes, lovin wüi'is Dios lal nun mpes. Napj 
nin tji'yüsa nun po poné Jesucristo lal. Nin tji'yüsa pasal quelel la 
sojí Dios ts'uyupj pjü way. Napj velé Dios lal nun mpes. 17Napj le 
mon Dios lal jupj ca nusin mü'üsüs la mijis. Mpes lovin ca jus nlayé 
tsjan jos jupj ca nun la müjí. Le mon Dios lal, más pülücj nusin !yüsa 
liji. Mpes más pülücj ca nusin mü'üsüs Dios po'ó. Dios cupj qjuis 
Papay, pasal 'üsüs way, pasal püné way jupj. Jupj Jesucristo Dios. 
Jesucristo cupj qjuis Jepa Püné. 18Napj le mon Dios lal nun ca 'üsüs 
nusin mü'üsüs jupj jos jinwá. Jupj la nu t'ya, nucopj tjep'ya'sa toponé, 
mpes nun jupj ts'uyupj quinam. Nin mpes pasal 'üsüs ca nu mpalas. 
Najas nun ca jus nlayé tsjan niná jupj ca la mijis nun mpes. Ca jus 
nlayé pasal 'üsüs ca la mijis nun mpes. Jupj tjevele nin ca la mijis 
jupj ts'uyupj mpes. Jupj pajal pülücj se 'aya, pajal 'üsüs se 'aya jupj. 
19 Ca jus nlayé Dios pjü 'ücj liji cupj mpes, pajal 'üsüs liji jupj. Pasal 
püné jupj pjü jis lal. Nin liji pjü way cupj mpes, Jesucristo lal pyonecj 
mpes. Pajal qjuis capj p'ya'sa jupj. T'üc! way Dios pasal püné way 

jupj, 'ücj pjü lo jütütj. 20Solejé pasal 'üsüs way la tjiji Dios Jesucristo 
mpes. Jesucristo tepe'e na, Dios jas tjijyünsa jupj, tüpü'ü niswá. Dios 
tjevele 'ücj Jesucristo ma'ajam jupj pjwel li'inyampe tsjun po'ó, mpes 
selecj Jesucristo pajal püné way. 21 Nin mpes pajal püné Jesucristo 
pjü jis lal. Más püné jupj pjü jepapan jis lal tsjun po'ó, más püné jupj 
jay la p'a'a nt'a jajütütj jis lal 'ots'ipj, nosis nt'a jajütütj jis lal 'ots'ipj. 
Más püné jupj pjü noypan jis lal, pjü jepapan jis lal wa. Leñ p'a más 
püné. Nin quinam. Lovin ca nin nsem. 22Jesucristo jyü'ta pjü jilal. 
Nin polel liji, Dios la tjiji. Jesucristo Jepa Dios ts'uyupj jilal; nin 
tepyala, Dios la tjiji mpes. 23 Jesucristo pü'ü Dios ts'uyupj jisas mo'ó, 
si jütüta yupj; mpes Jesucristo jüp'üy jinwá yupj. Jesucristo jun ta'á 
pü'ü lovin. Jyü'ta pjü jilal. 


Tecya'liñ jinwatsja cupj yas nam. Nin 
tulucj quinam Jesucristo mpes. 


1Dios la tjiji nun ca mpatjaqué jupj lal. Püna nin tuluctsja nun. 
Yas nam nun ma la tjüjí Dios jostsja jin. Pasal malala la tjújí. 
Nun ma nujisastsja Dios, mpes taca'liqué jinwatsja nun jupj lal. 2Pasal 
malala la tjüjí püna p'in, nosis casá patja lajay jinwá. Nin la tjüjí 
diablo* tjijyü'ta jin. Diablo jyü'ta malalapan jay la p'a'á. Jyü'ta wa 
gentas, yupj ne ma quelel lajay Dios vele jin. 3T'üc' way yupj jin p'iyá 


Dios ca jis capj ntülüs ninana lajay. Yupj jin p'iyatsja cupj; gente wa 
cupj, ma qjuisastsja Dios custjay. Mpes malala watsja ncupj Dios lal. 

4Dios pasal quelel la qjuisiji, mpes po quelel qjuis capj p'yá'satsja. 
5Dios vele tecya'lequecj jinwatsja cupj; ma qjuisastsja Dios, ne nin. Ma 
pjü way jupj velá. Dios la tjiji cupj lovin ca mpatjaquecj. Jesucristo jas 
tjijjyünsa, tüpü'ü niswá, mpes nin la gjuis tjiji Dios. Dios quelel la nutjiji, 
mpes ca mpatjaqué jupj lal. 6Tecya'lequecj na, ca qjuisin müjünsücj 
la püt'üs niswá, Dios nin la tjiji. Jesucristo jas tjijyünsa, tüpü'ü niswá, 
mpes nin la tjiji Dios cupj mpes. Dios nin la tjiji cupj ca mpatjaquecj 
Jesucristo lal tsjun po'ó. Nin la tjiji Jesucristo se coñcocj mpes. 7 Dios 
pasal 'üsüs la qjuis tjiji Jesucristo mpes. Dios pjü seyasa liji na, jupj jos 

8Dios 'üsüs liji nun mpes, jupj quelel la nusiji mpes; nin mpes ca 
mpatjaqué Dios lal. Jesucristo po'o toponé, mpes nin la nusiji jupj. 

Nun p'iyá la tjújí mpes nin liji tulucj. Nin la nusiji, jupj jos mpes p'in. 
2Ma nun p'iyá la tjüjí mpes ca mpatjaqué lovin Dios lal. Mpes ma 
polel welé nun p'iyá la tjüjí mpes ca nin nsem. 10Dios la tjiji mpes nin 
qjuis tepyala. Jupj la qjuis tjiji p'a casá lijicj quinam. Cupj se coñcocj 
Jesucristo, mpes nin lijicj quinam. Dios jostsja cupj 'üsüs la mijicj la 
cupj la mijicj. 

Judiopan nin p'iyá quinam judiopan tulucj jilal. 


11Nujola t'as nun judiopan* tulucj. Nun popay, nun sejamay wa, 
judiopan tulucj yupj, mpes nin. Judiopan javelepj na nun po'ó, javelepj 
nun Dios gente tulucj. Javelepj na yupj p'iyá po'ó, javelepj yupj Dios 
gente. Yupj jat'á niyom jis pjoloc' tsjicj way t'asiyá, judiopan püna 
la tjajay jinwá, mpes javelepj yupj ne Dios gente. Nin la tjajay Dios 
tjevele mpes. Mop'in nin, yupj ma Dios gente se palá, jis pjoloc' jat'ú 
mpes la p'in. 12Nun judiopan tulucj, mpes yas nam ma lu nucutsja 
Yom pjaní ncuwim nucopj lo p'acj. Najas nin nujola pyala nun. Dios 
lis t'ya judiopan. Jupj tjevele nin la mijis yupj mpes. Niná ma nun 
jilal tjevele Dios. Nosis nt'a potjaqué, newa ma solejetsja tsjan ca nu 
mpalas, taca'liqué na. Dios ma nucopj cyóñicatsja. 13 Nun campa way 
tapatjaqué Dios pü'ü mpe. Quina nun so coñcó Jesucristo. Mpes ne'aj 
way p'in Dios pü'ü mpe potjaqué quinam. Jesucristo 'os mpes, nun 
potjaqué quinam ne'aj way p'in Dios pü'ü mpe. 

14 Judiopan* tulucj pülücj jisas Jesucristo quinam. Yupj jilal judiopan 
'üsüs quinam. Judiopan pülücj jisas wa Jesucristo quinam. Yupj jilal 
judiopan tulucj 'üsüs quinam. Judiopan nin p'iyá quinam judiopan 
tulucj jilal Jesucristo mpes. Jesucristo mpes, yuwal yola quinam. 
15Quina 'ücj judiopan ma lajay pjü way Moisés* tjijyü'ta jin püná, 
mpes nin tepyala. 'Ücj ma nin lajay, Jesucristo cruz* po'o tepe'e mpes. 
Mpes pjü way Jesucristo jisas, pjü nenem nin p'iyá se palá. Nepénowa 
judiopan waytsja yupj. Nepénowa judiopan tuluctsja yupj. Nin tulucj 
quinam. Pjü nenem Dios gente quinam. Pjü yuwal nin yola quinam, 
nin pyala. 16Jesucristo tepe'e cruz po'ó, mpes quina judiopan tulucj 
nenem ma ts'a 'in judiopan jilal. Judiopan nenem ma wa ts'a 'in yupj 
judiopan tulucj jilal. Nin p'iyá yupj, Dios lis tjiji. Jesucristo tepe'e cruz 
po'ó, mpes pjü nenem Dios jomicapan quinam, Dios la tjiji. 

17 Jesucristo jos pjü ma ts'a 'in p'a jilal. Jupj tjac', tjevele tsjan más 
'ücj la mijicj cupj, ne ma ts'i mi'inacj mpalas. Jis walap'a!a tjevele 


El Nuevo Testamento en Tol de Honduras, 2da ed. ©2010, Wycliffe Bible Translators 


EFESIOS 2, 3 570 


judiopan* tulucj jilal, yupj ne campa tapátjatsja Dios pü!ü mpe. Jis 
walap'a'a tjevele wa judiopan jilal, yupj ne Dios pü'ü mpe ne'aj p'in 
tapátjatsja. 18 Jesucristo la tjiji mpes, judiopan pjü, judiopan tulucj 
wa pjü, 'ücj polel javelepj qjuis Papay lal, ne pjoca jupj. Dios Cjües 
já'asa judiopan jisas mo'ó, já'asa wa judiopan tulucj jisas mo'ó, mpes 
nin polel lajay yupj pjü. 

19Nun judiopan* tulucj. Nun Dios juts'a'á tuluctsja yas nam. Quina 
nun Dios juts'a'á, Dios tstuyupj way nun, la p'a jinwá. Ca mpatjaqué 
jupj lal. 

20Judiopan* Dios ts'uyupj yupj, mwalá way nin jis tepyala. Yupj 
Dios wo jinwá Dios lal. Apostolpan* tjowelepj, profetapan* tjowelepj 
wa, 'amá yumal jinwá nina, wosis la jünsüs. Wo toñica 'amá yumal 
mo!ó. Judiopan Dios ts'uyupj jis tepyala, topon mpes. Topon apostolpan 
tjowelepj, topon profetapan tjowelepj wa. Yupj ne nin tjowelepj Dios 
tjevelá. Jesucristo pe tsjomis jinwá. Pe wosis pe tsjomis casá torica. 
21 Jupj wo 'ücj toñca tsjomis mpes. Dios ts'uyupj patja Jesucristo mpes. 
Dios ts'uyupj Dios wo yupj, yupj qjuis Jepa Jesucristo juts'a'á mpes. 
Lovin más pülücj Dios ts'uyupj se palá yupj, Jesucristo nin liji. 22Nun 
Dios ts'uyupj nu tepyala wa, Jesucristo la tjiji mpes. Mpes nun, pjü 
Dios ts'uyupj jilal, Dios wo nun. Ne'aj pü'ü Dios Cjües. 


Pablo Dios mpes tjevele judiopan tulucj jilal. 


1Nin mpes napj Dios lal velé nun mpes. Napj cawilta mo'o 'os, 
Jesucristo mpes tsji' lejay ne. Cawilta mo'o 'os, napj tjevelé mpes 
judiopan* tulucj jilal. Nun p'in judiopan tulucj. 2Napj pyon nun jus 
nlayé Dios nin tjejyama nin la veles nun jilal. Dios nin tjejyama 'üsüs 
nu lo pal. 3Dios nin tji'yüsa la tjiji tsjan quelel líjitsia jupj. Yas nam 
pjü ma salejeptsja niná. Quina tsjicj way tepyac niná po'ó. 4Mo'o 
welé na napj tepyac, ca nusin mü'üsüs napj nin tji'yüsa jinwá. Napj 
nin tji'yüsa tsjan niná Dios gente jis lal la siji. Jesucristo la tjiji mpes, 
nin liji niná. »Püna Dios ma sin tji'yüsa la tjiji pjü jilal tsjan niná jupj 
jupj profetapan* 'ots'ipj. Yupj ne jupj juts'a'á. 
6Quina ca mpac tsjan niná Dios sin tji'yüsa la tjiji. Judiopan* pülücj 
topon quinam Jesucristo lal. Judiopan tulucj pülücj topon wa. Dios 
'üsüs jis ma'ayas ca judiopan jilal yupj topon na. Nin p'iyá ca jis ma'ayas 
wa judiopan tulucj jilal. Judiopan nenem Dios ts'uyupj jis tepyala. 
Judiopan tulucj Dios ts'uyupj jis tepyala wa yupj topon na. Yuwal 

yupj. Dios tjevele ca 'üsüs la mijis judiopan jilal Jesucristo mpes. Nin 
p'iyá ca la mijis judiopan tulucj jilal. 7Niná Dios sin tji'yüsa la tjiji 
apostolpan*, profetapan* 'ots'ipj. Dios nin tjejyama niná la veles p'a 
jilal. 'Üsüs la tjiji napj lal. Napj la tjejay mpes tulucj nin tjejyama. Napj 
nin polel lejay jupj jos jin, jupj nin la niji mpes. Pasal püné way jupj. 

8Napj más tsjicj pjü Dios ts'uyupj jilal; mop'in nin, Dios nin tjejyama 
la veles judiopan* tulucj jis walap'a'á, jupj p'iyá jostsja mpes. Nin 
tjejyama jis lal la veles Jesucristo po'ó. Pasal !üsüs way liji Jesucristo 
yupj mpes, jupj jisas na. ?Dios quina quelel liji, jostsja niná sin !yüsa 
lejay napj pjü gente jis lal. Dios quina quelel liji, lovin ma sin tji'yüsa 
la tjiji yas nam. Dios pjü la tjiji, mpes jatja yupj. 19 Dios pü'ü nt'a, 
angelpan* jatja ne'aj, jajütütj yupj. Angelpan p'a wa jatja ne'aj, noypan 
yupj. Yupj pjü way tsji' lajay Dios mpes. Dios jos yupj januc jupj pajal 
'üsüs liji jupj ts'uyupj jilal. Jupj angelpan sin !yüsa liji jupj selé tsjan 
más 'üsüs la mijis. Jupj selé mpes pajal 'üsüs liji jupj lovin. 11 Püna, pjü 
cjuwatsja na, Dios quelel líjitsia niná. Quina nin liji, ne nin pyala jupj 
jos jin, jupj la tjiji mpes Jesucristo lal. Jesucristo cupj qjuis Jepa Püné. 
12!Ücj velecj Dios lal, Jesucristo lal pyonecj mpes. Ma lecj meyacj nin 
velecj. Selecj ca mpjacam jupj. 13Mpes po najas nun ma 'aplijila nu 
pyala, cawilta mo'o 'os mpes. Cawilta mo'o 'os, nun jis wala tjevelé 
mpes Jesucristo po'ó. 'Üsüs nu pyala, cawilta mo'o 'os mpes. 


Jesucristo pasal quelel la qjuisiji. 


14 Ntic' jin jünsüs, velé qjuis Papay lal nun mpes. Ntic' jin jünsüs, 
jupj püné mpes. 15Pjú Dios ts'uyupj Dios pü'ü nt'a, nosis nt'a 'ots'ipj, 
yupj jis pülücpan pjü. Nin jis tepyala qjuis Papay Dios mpes. 16 Dios 
tsjay 'üsüs polel la qjuisiji. Napj le mon jupj lal, ca jupj po'o nujola 
nsem lovin. Napj le mon jupj Cjües ca nucopj mp'a'sas, mpes nun ca 
'ücj nusin la 'üsüs Dios po'ó. 17Le mon Dios lal, Jesucristo lovin ca 
ma'ajam nujisas mo!ó, jupj lal poné mpes. Mpes nun pajal 'üsüs ca 
quelel lis mijicj la p'a lovin. 18Le mon Dios lal, nun ca polel nusin 
mü'üsüs Jesucristo pasal quelel la qjuisiji. Le mon Dios lal jupj ts'uyupj 
pjü way ca 'ücj sin mü'üsüs ninda. 19Costa way qjuisin 'yüsa Jesucristo 
pasal quelel la qjuisiji. Ma polel nin qjuisin 'yüsa cusapj. Nin mpes le 
mon Dios lal nun ca jus nlayé Jesucristo pasal quelel la qjuisiji. Niná 
solejé na, ca nujola nsem Dios jos jinwá, nin ca nu mpalas. 

20 Más 'ücj 'üsüs way velecj Dios po'ó. Le monacj Dios lal; newa nin, 
jupj más 'üsüs polel liji cupj le monacj lal. Más 'üsüs polel liji cupj 

qjuiyola lal. Nin polel liji, jupj tsjay püné mpes. Tsjay pülücj way liji 
cupj mpes. Nin liji, jupj püné mpes. 21 Dios ts'uyupj sa coii Jesucristo; 
más 'ücj pjü way nenem lovin tsjay 'üsüs javelepj Dios po'ó. Más 'ücj 
nin javelepj lovin. Najas nin pyala. 


Dios ts'uyupj pjü way jis pülücpan yupj. 

1Qjuis Jepa Jesucristo mpes tsji' lejay mpes qui'á 'os cawilta mot'ó. 

Nun Dios juts'a'á, nin nu tepyala. Mpes najas nin la müjí jupj jos 
jin. Dios jostsja nin lojí, la nu t'ya na. Jos nin lojí custjay. 2Ma noypan 
jin nujola t'as nun p'iyá. Ma lo velelé p'a jilal. Ma ts'u tji'inyá yupj 
jilal. Nenéyawa ma nujisas nsem la p'a lajay. Po ma nujola t'as. Lovin 
nin quelel lis müjí yupj. 3Yuwal nujola t'as lovin, pjü way nun. Nin 
mpalas ca, nin loji na Dios Cjües jos jin. Nin loji na, ma la mve'lé ca 
nunwá. 4Cupj Dios ts'uyupj. Cupj pjü way qjuis pülücpan. Dios Cjües 
pjaní p'in, pjü qjuisas mo'o pü'ü jupj. Nun Dios ts'uyupj nu tepyala 
pjü way, Dios la nu t'ya mpes. Jupj nin tjevele pjü way cupj ca nlaca 
jupj pü'ü nt'a. 5Cupj qjuis Jepa Püné pjaní p'in. Pjaní mpes p'in gente 
'üsüs se pala yupj Dios lal. Jesucristo lal japon na, 'üsüs nsem yupj 
Dios lal. Dios ts'uyupj pjü way bautizar* se palá Jesucristo lal japon 
na. Jisas nin se palá, jisas pjü way sin 'yúsa quinam yupj sa coii Dios. 
6Dios pjaní p'in. Jupj cupj qjuis Papay. Pjü cupj jupj ts'uyupj. Jupj si 
jütüta pjü way. Jun ta'á wine. Wama jama pjü way mo'ó. 

7Jesucristo pasal 'üsüs la qjuis tjiji pjü way cupj mpes. Mpes pjü 
cupj nin polel lijicj jupj jos jin. Niná polel lijicj, niná qjuesé 'aya mpes. 
Ma yuwal lijicj; jupj jos jin lijicj p'in. 8 Dios Popel vele: 
“Tsjun casapa tjemey na, 
ntjüi'le jilal tjemyana jupj. 
Jis tje'yaya gente polel tsji' lajay Dios mpes. 
Niná polel lajay, nin jis tje'yaya." 

Dios Popel nin vele. “Dios tjevele Jesucristo viyá tjemey. Mpes selecj 
mwalá way la palá tjac'. Selecj tjuwine nosis nt'a. Dios tjevele viyá 
tjemey, mpes selecj nosis mpe tjemey. 10Palá tjac! nosis nt'a. Jupj 
p'iyá viyá tjemey tsjun casapa nt'a. Tjemey Jepa Püné la 'osos, pjü 
si jütüta mpes. 

11 Ninana cupj polel lijicj, jupj qjuis tje'yaya niná. Nepénowa 'ücj 
polel jil Dios mpes, la veles Jesucristo po'ó. Nin polel lajay, Dios jis 
tje'yaya mpes. Apostolpan* yupj. P'a wa 'ücj polel javelepj p'a jilal 
Dios tjevelá mpes. Nin polel lajay, Dios jis tje'yaya mpes. Profetapan* 

yupj. P'a wa 'ücj polel jil p'a nt'a, sin 'yúsa lajay Jesucristo po'ó. Nin 
polel lajay wa, Dios jis tje'yaya mpes. P'a wa lajay mpes, Dios ts'uyupj 
más 'üsüs sa coii Dios. Nin polel lajay, Dios jis tje'yaya mpes. Dios 
ts'uyupj sin !yüsa lajay. 12Dios jostsja jupj ts'uyupj más 'üsüs polel 
tsji' lajay jupj mpes, ne nin jis tje'yaya yupj 'ücj nin lajay. Nin lajay 
mpes Dios ts'uyupj pjü way más 'üsüs ca cus ncoñicocj Dios. 13Pjü 
cupj nin p'iyá ca mponecj Dios Jatjam po'ó, nin ca mpalas. Pjü cupj 
nin p'iyá ca jus nlayecj Dios Jatjam mpes. Ca qjuiyola nsem Dios 
jos jinwá. Ca qjuisas nsem Dios, Jesucristo jostsja jinwá jupj Popay 
Dios. 14Mpes ma ca mponecj la tsuwilpan javelepj. Pülücj lyawui la 
tsuwil. Pülücj mpes sin 'yiisa la sajay. Nepénowa t'üc' way tulucj 
yola yupj quinam, la tsuwilpan javelepj topon mpes. La tsuwilpan 
nenem pasal yola tsjan más 'ücj javelepj; po jisas gente mponecj ca 
yupj javelepj mpes. Tsjictjacj le way japon yupj javelepj. Mop'in cupj 
ma ca tsjictjacj jinwá nsem. Ma ca mponecj cupj la tsuwilpan jilal. 
15Dios jos t'üc' way velecj. Nin velecj na p'a jilal, Dios jos quelel la 
sijicj yupj. Dios jos cupj ca nin p'iyá qjuiyola Jesucristo jola jinwá. Jupj 
jos ca nin qjuis mpalas cupj. Jesucristo jyü'ta, mpes jüp'üy jay pjucj 
jinwá. 16 Cupj Jesucristo jüp'üy jinwá, jupj qjuisí jütüta mpes. Jüp'üy 
jas tüpwes 'a mulú; pjü way cupj jupj jüp'üy pjaní jinwá. Newa nin, 
Dios ts'uyupj jüp'üy pjaní yupj. Jüp'üy jas tüpwes 'üsüs na, yupj nin 
lajay jay pjucj jyü'ta jin. Mpes jüp'üy 'ücj t'yüna. Jüp'üy jas tüpwes 
nin liji jay pjucj jos jin. Nin p'iyá, Dios ts'uyupj lajay na Jesucristo 
jyü'ta jin, ca yola nsem Jesucristo jos jinwá. Pajal ca quelel lis mijicj 
Dios ts'uyupj pjü way. 
Dios jos jupj ts'uyupj nin lajay, nin p'iyá la mijí. 

17Mpes nun jis wala velé, po ma malala la müjí niswá, Dios ma jisas 
jinwá. Malala yola yupj. Ma 'üsüs se palá, malala yola mpes. Qjuis 
Jepa Jesucristo jos napj nun jis wala velé niná. 18Yupj ma sin 'yüsa 
Dios po'ó. Dios lal ca mpatjam tulucj. T'üc' way ma sin tji'ylisa, mpes 
nin. Yupj p'iyá ma quelel sin 'yüsa. 1? Ma se mayca yupj lajay mpes. 
Yupj sin nin lajay yupj jisas jin. Pjü malala, pjü quelel lajay. Lovin 
quelel malala nyuca lajay yupj. 

20Jesucristo po'o nusin tji'yüsa na, nusin tji'yüsa jupj jos ma lojí 
yupj lajay jinwá. 21Nun tjapja'aqué Jesucristo po'ó. Nun jisastsja 
Jesucristo. T'üc' way nusin tji'yüsatsja Jesucristo po'ó. Jesucristo t'üc' 
way tjevele. 22Nun Jesucristo ma nujisastsja na p'in, lovin malala quelel 

la tjüjitsja. Nin la tjújí nun jisastsja mpes. Nujólatsja 'ücj nujisas nsem 
nin la tjüjí mpes. Nin tulucj. Malala nu pyálatsja nin la tjüjitsja mpes. 
Ninana ma la müjí niswá. 23La p'a mpes nin nujola t'as quinam. Dios 
jos p'in, nin p'iyá nujola t'as nun. ?24Quina nujisas Jesucristo. Mpes 
Dios ts'uyupj quelel lajay, nin p'iyá la müjí. Yupj quelel 'üsüs lajay, 
Dios sin tji'yüsa lis tjiji mpes. Mpes 'üsüs ca la mijicj, Dios jinwá. Ma 
malala quelel la mijicj. 

25Lovin ma la ntsawilí niswá. Nun sejatjampan pjü way Jesucristo 
juts'a'á, mpes lovin t'üc' way tjowelé yupj jilal. Cupj 'a mulu, jüp'üy 
pjaní jinwá ncupj. 26 *Nenéyawa ca ts'i mi'iná nun. Nin tepyala na, 
ma malala la tjüjí." Leh way nu tjü'ü'süs la miijí, ts'u 'inyá mpes. 
Malala way ts'u 'inyá custjay quelel t'yaja na. 27Ts'u 'inyá na, nun 
ca malala la müjí ca nacj diablo* jos jin. Mpes leñ way nu tjü'ü'süs 
la mújí, ts'u 'inyá na. 

28Nepénowa tepequeñtsja. Po ma mpe'qué quinampa. Más 'ücj 
tsji' loji. Mpes ca nta'á nujisas mpes. Ca 'ücj polel malaya wa cjuwá 
jilal. 22Po ma malala tjowelé p'a jilal. P'a jilal welé na, 'üsüs tjowelé 
yupj jilal. Mpes 'ücj jisas ca jis mpalas. Nenéyawa gente 'aplijila jatja, 
jisas 'üsüs mvelecj yupj jilal. Nin lijicj na, 'üsüs se palá, velecj mpes. 

30Ma la müjí ne Dios Cjües 'aplijila mpalas. Dios nu tje'yaya jupj 
Cjües. Jupj Cjües nujos mo'o pü'ü mpes, nun solejé nun Dios juts'a'á. 





Más 'ücj tsji! loj. Mpes ca nta'á nujisas. (Efesios 4.28) 


El Nuevo Testamento en Tol de Honduras, 2da ed. ©2010, Wycliffe Bible Translators 


575 EFESIOS 4, 5 


Solejé nun !üsüs quinam Dios lal, jupj perdonar la nutjiji mpes. Nin 
mpes p'a jyawca na ca mpatjaqué jupj lal. 

31Ma malala nujola t'as nun sejatjampan sin po!ó, yupj la tjajay mpes 
nun jilal. Po ma ts'u tji'inyá yupj jilal. Ma jilal la tjowe'lé nun. Ma la 
ntsawilí la p'a la tjajay mpes. Ma nujisas t'as malala se pala yupj. 32'Usüs 
la tjújí nun sejatjampan mpes. Malala se palá na, nujola t'as yupj mpes. 
Jesucristo mpes, Dios perdonar la nutjiji malala nyuca la tjüjí. Nin p'iyá 
perdonar lis müjí nun sejatjampan malala nyuca la nutjajay mpes. 


Jesucristo tjevelá jaw jinwá, jupj t'iic! way tjevele mpes. 


1Dios quelel la nusiji. Nun jupj ts'uyupj. Mpes más 'ücj Dios jinwá 
la müjí nun. 2Más 'ücj lovin quelel lis müjí la p'a, Jesucristo 

quelel la qjuisiji jinwá. Jupj tje'yaya jupj p'iyá Dios lal. Jupj jostsja 
cupj 'üsüs nsem Dios lal, mpes 'üctsja jupj lal la p'a tjü'ünan jupj. 
Tsjay 'ücj jos Dios Jesucristo la tjiji mpes. 

3Cupj Dios ts'uyupj. Dios jos yom ma mya'na jats'om tulucj. Dios 
jos quepj ma jama voyum tulucj lal. Dios jos ma lojí niná, mpes ma 
ca nin la miji. Ma nujisas t'as la p'a jatatj. Ma nin mvelé ninana mpes. 
Nin welé, nin p'iyá ca quelel la müjí ca nacj. Pjü way nun lovin la müjí 
Dios tjevelá. 4Ma lapj way mvelé yom ne'aj mya'na jupj jats'om. Ma 
mvelé nun ma yola jinwá. Ma lapj way mvelé, la p'a jus lo wic'. Dios 
ts'uyupj nin javelepj na, pasal malala Dios lal. Más 'ücj cupj wi'iquecj 
Dios lal, jupj la tjiji mpes cupj qjuilal. 5T'üc' way niyom nepenowá 
jamanun sejats'om tulucj. T'üc! way nequem pje'á lyawuñ jis vayum 
tulucj jilal. T'üc! way gente lyawuñ ma lajay Dios jos jinwá. T'üc' way 
gente lyawui, jisas p'a gente jatatj. Po jisas p'a yuts'a'á; yola nina más 
'üsüs Dios lal. Pjü nenem ma ca mpatjam Jesucristo jyü'ta nt'a, jupj 
Popay Dios jyü'ta nt'a wa. Yupj ma la mijicj malala lajay mpatjam 
ne'aj. Niná po najas nun jus nlayé ca. 

6Napj nun jis wala tjevelé Dios jos ma lijicj mpes. Nepénowa ca 
mvelecj 'ücj nin lojí. La tsuwil yupj. Jisas nun ca mponé yupj jis lal. 
T'iic' tulucj javelepj. Ma mponé nun. Yupj lajay mpes, p'a jawas Dios 
ca jis capj ntülüs. Ma lajay Dios tjevelá. 7Po ma jis capj ncoñcó nun 
la tsuwilpan nenem. 

8Yas nam nun ma la tjüjí Dios jostsja jin. Nun püste nt'a tapatjaquetsja 
jinwá. Nin tulucj quinam. Qjuis Jepa Jesucristo mpes, quina nin lojí 
Dios jos jinwá. Jaw nt'a potjaqué jinwá nun quinam. Nin mpes 'üsüs 
la müjí lovin. 9Jaw nt'a patja jinwá lojí, 'üsüs lojí la p'a jis lal, 'üsüs 

nyuca loji lovin Dios jos jin, nin welé wa t'üc' way. 10 Mpes nusin 
tjü'üsüs tsjan niná Nujepa Jesucristo jos nun lojí. 

11Malala lajay, püste nt'a patja jinwá yupj. Ma 'üsüs se palá yupj 
lajay mpes. Lovin ma la müjí yupj lajay jinwá. Más 'ücj sin 'yüsa loji 
tsjay malala niná yupj lajay. !12Yupj jisas pjü ma januc yupj lajay. La 
p'a se mayca la veles tsjan nina yupj lajay. 13T'üc' way jaw jinwá. 
T'üc' mpes, yupj ca nucucj yupj lajay malala. T'üc' mpes, yupj ca 
sin mü'üsüs yupj lajay malala. Mpes ca nacj ca jisas nsem Jesucristo 
tjevelá. Jupj tjevele t'üc! way. 14^ Yom pjaní nin tjevele püste nt'a lyawuñ 
sin po'ó. Tjevele: ^I tipü'í jinwá jipj. Tsyülümü jipj. Was jipj tecya'liñ 
patja jinwá mpe. Ca majawaques jipj nt'a, Jesucristo jin 'yüsa la mijis 
mpes." Nin tjevele jupj. 

15Mpes lovin 'in tjajama nun lojí mpes. Ma la müjí ma yola lajay 
jinwá. Más 'ücj loji 'üsüs yola lajay jinwá. 16Quina tsjay pülücj lyawuñ, 
malala lajay. Mpes más 'ücj nun lovin 'üsüs loji. 17 Ma la müjí ma yola 
lajay jinwá. Nusin tjü'üsüs tsjan jos qjuis Jepa Jesucristo nun ca nin la 
müjí. 18Po ma nu tjomonas nun. Se maná pasal malala lajay, malala 
se palá yupj. Más 'ücj nun jisas Dios Cjües lovin já'asa nujos mo'ó. 
Más 'ücj lovin quelel loji Dios Cjües nu jyü'ta jin. 19Piina Dios mpes 
tjenejetsteñ tapac, nina mpes tjowelé nun p'iyá jilal. Najas nüejets'equé 
Dios po'ó. Nin p'iyá tjowelé nun p'iyá jilal. Po tjünüejets'equé qjuis Jepa 
Jesucristo mpes, pjoca jupj. Pasal nujisas t'as ne nin la müjí. 20Lovin 
tjüwüi'iqué Dios lal pjü mpes. Dios cupj qjuis Papay. Solejé Dios pjoca 
nun welé. Pjoca Jesucristo mpes. Jesucristo cupj qjuis Jepa Püné. 


Nequem ca nin la mijicj jis vayum javelepj jin. 


21Tsjay 'üsüs nujola nun Jesucristo po'ó. Mpes jupj jos nucopj p'o'sá 
nunwá. Jos nun poné nun más 'üsüs tulucj la p'a jilal. 

22Nequem, nin la müjí nuvoyum javelepj jin. T'üc' way nin loji 
Nujepa Jesucristo vele jin. Nin p'iyá la müjí wa nuvoyum javelepj 
jin. 23Jesucristo Jepa Dios ts'uyupj mpes. Jesucristo la tjiji yupj 'ücj 
ca mpatjam Dios lal. Nenem Jesucristo jüp'üy jinwá. Nin p'iyá niná, 
nun nuvoyum nun jis jepapan. ?4Dios ts'uyupj lajay Jesucristo vele 
jin. Nin p'iyá, más 'ücj nin loji pjü way, nuvoyum javelepj jin. 


Niyom ca quelel la mijicj yupj sejats'om. 


25Niyom, quelel lis müjí nun sejats'om, Jesucristo Dios ts'uyupj 

ts'uyupj jis mpalas yupj. 26Jupj jostsja Dios ts'uyupj Dios juts'a'á ca 
jis mpalas, mpes 'üctsja jupj lal nin tepyala jupj lal. Dios ma jola jupj 
ts'uyupj malala nyuca la tjajay mpes. Jesucristo tjevelá topon, mpes 
nin. Yupj 'üsü mpes tje'yas'üñ jinwá yupj. Salá jinwá jis tepyala quinam. 
27 Jesucristo jostsja Dios ts'uyupj tsjay 'üsüs nsem yupj, mpes niná nin 
la tjiji cupj mpes. Yupj pülül 'üsüs jinwá nsem. Pülül 'üsüs te tulucj. 
Ma jus mulumulú tepyala. Pülül 'üsüs ma la tücüeme custjay. Nin p'iyá 
'üsüs nsem Dios ts'uyupj. Yupj ca nlüjüi Jesucristo lal, jupj p'iyá ca 
nin la mijis. Dios juts'a'á nsem yupj. Dios ma mveles ca malala yupj. 

28Nin p'iyá más 'ücj nun quelel la sojí nun sejats'om. Nun p'iyá 
quelel lojí jinwá ca quelel lis müjí yupj. Yom jupj jats'om lal jüp'üy 
pjaní jinwá yupj, mpes ca quelel lis müjí. Yom quelel liji na jats'om, jupj 
quelel liji wa jupj p'iyá. Jupj, jupj jats'om lal, jüp'üy pjaní jinwá yupj, 
ne nin. 29T'üc' way pjü gente quelel la sajay yupj p'iyá. Ja'ayapj yupj 
p'iyá la las. Jajamapj yupj p'iyá. Yupj lajay jin p'iyá liji wa Jesucristo 
Dios ts'uyupj mpes. 39 Cupj Dios ts'uyupj. Cupj pjü way Jesucristo 
jüp'üy jinwá, mpes jupj jyama cupj. 3! Dios Popel vele: “Yom ca mim 
popay mpe, jamay mpe, jats'om lal lo püt'üs. Ca quelel la mijis jupj. 
Manas ca jüp'üy pjaní jinwá nsem yupj." Nin vele Dios Popel. 

32Niná costa way lin qjuisin 'yisa. Mop'in najas nusin 'yiisa nina. 
Napj nin pyac Jesucristo po'ó, Dios tstuyupj po'ó 'ots'ipj. Dios ts'uyupj 
Jesucristo jüp'üy jinwá. 33Nin mpes Dios jos nun pjü way quelel la 
sojí nun sejats'om. Quelel lis müjí nun quelel lojí nun p'iyá jinwá. 
Dios jos nequem lovin yola jis vayum 'üsüs yupj. Jos yupj lovin lajay 
jis vayum javelepj jin. 

Tsjictjacj ca 'üsüs la mijicj 'ots'ipj. 
6 ITsjictjacj, nin la müjí nun jis papay javelepj jin. La mújí nun sejamay 
javelepj jin. Nujepa Jesucristo so coricó, mpes nin la müjí. Dios jos 

nin la miji. 2Dios Popel vele: “Úsiis la müjí nun jis papay lal, nun sejamay 
lal wa. Nujola nsem noypan yupj nun jis lal." Niná lojí na, 'üsüs ca nu 
mpalas, Dios nin tjevele. 3Tjevele: “Úsiis nujola na nun jis papay mpes, 
nun sejamay mpes 'ots'ipj, 'üsüs mpatjaqué ca. Püs way mpatjaqué nosis 
casá.” Yas nam ma nin tjevele 'üsüs ca jis mpalas lajay na jupj tjevele jin. 

^Pülücj way nun, nuts'uyupj tjanapj. Ma lovin jis capj tjowe'lé nun. 
Lovin jis capj velelé, malala. Tsjictjacj ts'i mi'inacj nin lojí mpes. Más 
'ücj sin tjü'üsüs la mújí, ne lovin ca jus nlayecj tsjan 'üsüs lajay. Sin 
tjü'üsüs la mújí qjuis Jepa Jesucristo jos mpes. 

Esclavopan ca 'üsüs la mijicj wa. 


5Esclavopan*, nun tsji' loji nun jis patrón mpes nosis casá. Nin la 
müjí yupj jajütütj jin. Nujola t'as noypan yupj. Ma lojí na yupj jajütütj, 
locj tjeyá nun. Más 'ücj nun quelel t'üc' la müjí yupj jajütütj jin. Nun 
lojí Jesucristo vele jin. Nin p'iyá, la müjí wa nun jis patrón javelepj 
jin. SEsclavopan nepénowa yümücj tsji' lajay yupj jis jepapan januc 
na. Ma yümücj tsji' lajay ma januc na. Ma la miji yupj jinwá. Dios 
jos nun lovin quelel loji nun jis patrón witjacj javelepj jin. Nun tsji' 
lojí Jesucristo mpes, ne ca nin la müjí. 7 Nun jis patrón mpes tsji' lojí 
na, nujola t'as Jesucristo mpes tsji' loji. Mpes 'ücj nujisas t'as tsji' loji 
yupj mpes. 8Nun solejé gente 'üsüs lajay na, qjuis Jepa Jesucristo 
'üsüs ca la mijis yupj mpes. Nin la mijis esclavopan jilal, esclavopan 
tulucj jilal 'ots'ipj. 


Yupj esclavopan jamanun ca 'üsüs la mijicj yupj jis lal. 


9? Yupj esclavopan* jamanun mpes ca mpac quinam. Nin p'iyá, más 
'ücj 'üsüs lojí nun jis esclavopan mpes. Ma tjowelé malala ca lis müjí 
malala lajay na. Nujola t'as, nun jis Jepa tsjun po'o pü'ü, yupj jis Jepa 
p'iyá. Jupj vele nun más 'üsüs tulucj yupj jilal. Jupj vele nun, nun jis 
esclavopan jilal, yuwal p'in. 


Dios quelel nu 'yaya, pjü way nt'a. Mpes 
diablo ma ca polel malala la nu mijis. 


10Quina ca p'a wa mpac, ne ncawajas ca. Lovin la müjí qjuis Jepa 
Jesucristo jos jinwá. Lovin ma locj tjeyá nun. Nin polel lojí qjuis Jepa 
Jesucristo nu 'yaya mpes. 11 Diablo* li tsuwile nun jilal. Jupj jos nin 
lojí jupj jos mpes. Dios nu !yaya, pjü way nt'a nun, mpes diablo ma ca 
malala polel la nu mijis. Mpes ca 'üsüs way polel la müjí Dios jos jin. 
Ma ca la müjí diablo jos jin. 12T'üc' way la p'a la palan cupj qjuilal. 
Gente tulucj niná. Malalapan la palan cupj qjuilal. Tsjay malala yupj. 
Lyawui jay la p'a'á. Jepapan yupj nepenowá, 'ücj jis la jütütj. Noypan 
nepenowá, sin tjiyocj yupj. Nepénowa jajütütj nosis casá. Püste jinwá 
nosis casá quinam yupj pajal malala lajay mpes. Malalapan nenem 
jajütütj qui'á. Yupj la palan cupj qjuilal; ma jisas 'üsüs quelel lijicj cupj. 

13Niyom militar la palan na, yupj p'a casá sin jacüipap. Niná sin 
jacüipap mpes, ma malala se palá. Nin p'iyá niná Dios nu 'yaya lal. 
Nun Dios militarpan jinwá, mpes pjü way nt'a nun jupj nu 'yaya. Niná 

mpes, ma ca mponé diablo* ve1á. 
T'üc! way p'a jawas diablo ncuwim 
ca la ntsawilis nun jilal. Mpes pjü 
way nt'a nun, Dios nu 'yayá. Niná 
mpes la p'in, ma ca mponé jupj li 
tsuwile na. Niná mpes la p'in, 'ücj 
ca polel la miijí Dios jos jin. 
14Militarpan la palan na, jis | 
col tantan jatsupapj; pülül tsjoc' = 
malala. Nin lajay mpes más in 'ücj 
la palan. Nin p'iyá nina, t'üc' way 
welé na, nun jis col tantan tsu'pá 
jinwá. Mpes ma ca la miijí diablo* 
jos jinwá. Militarpan la palan na, 
yupj jisas suna c'a mpes japwijitj, 
mpes la p'a ma polel jatsjac yupj. 
Nin p'iyá niná, 'üsüs lojí na Dios 





"lii, || S 











jos Jin, nujisas suna c'a mpes pwi'tjí | 

jinwá. Mpes ma ca la müjí diablo 

Jos Jinwá. Niyom militar la palan na, yupj 
15Militarpan la palan na, jis p'a casá jacüipap, ma malala 

tsjam japwijitj, mpes ma malala jis mpalas. (Efesios 6.11-17) 


pyala jis tsjam. Nin p'iyá niná, más 
'ücj nun welé p'a jilal tsjan niná Jesucristo 'üsüs liji gente mpes. Niná 
japon, 'üsüs nsem yupj Dios lal. Nin welé na, nun jis tsjam pwi'tjí 
jinwá. Mpes ma ca la mújí diablo* jos jinwá. 

16Militarpan la palan na, p'a wa jatatj yupj. Yupj jat! mpes, yupj jis 
enemigo yo jay ts'ülül palá tinca. Yupj jat' jas t'ünt'ün, la pjocotj wa, 
püné wa. Nin mpes yupj jis enemigo yo jay ts'ülül ma jatsjac yupj jis 
p'üy. Nin p'iyá niná, nun poné na pjü way Dios tjevelá, nun ca nt'a wa 
yupj jat' jinwá. Diablo* po quelel malala liji nun jis lal. Yo jay ts'ülül 
wolaqué jinwá tya'a jupj, malala la mijis mpes. Newa ma ca malala 
la mijis nun jis lal nun Dios lal poné na. 

17Militarpan la palan na, sombrero c'a sey jatja. Mpes p'a jasüp na 
yupj sey pjucj, ma cya'liñ. Nin p'iyá niná, nun nujisas na ca Dios lal 
mpatjaqué, sombrero c'a nun sey jatja jinwá niná. Mpes ma ca la müjí 
diablo* jos jinwá. Militarpan la palan na, polomay campa jatatj wa, 
sey jam yupj, 'ücj la tsjac. Nin p'iyá niná, nun solejé na Dios tjevelá, 

polomay to'á jinwá niná. Mpes 'üsüs ca polel la müjí Dios mpes, jupj 
Cjües nin ca la mijis. 

18Lovin tjowelé Dios lal. La tjomoná pjü nujisas. Dios Cjües jos 
jin tjowelé. Nin lojí na, 'in tjajama. Diablo* jos ma welé Dios lal. 
Lovin tjowelé Dios lal jupj ts'uyupj mpes, pjü way yupj mpes tjowelé. 
19 Tjowelé Dios lal napj mpes 'ots'ipj. Dios 'üsüs way liji pjü gente 
mpes Jesucristo la tjiji mpes. Niná napj ca mvelé custjay la p'a jilal. 
Yas nam pjü ma salejeptsja niná. Najas Dios lovin nawala mveles tsjan 
niná jupj jos napj velé. Ma quelel lecj meyá napj nin la veles. 20Dios 
nin tjejyama la p'a jilal la veles Jesucristo po'ó. Cawilta mo'o 'os nin 
tjevelé mpes. La tjomoná Dios lal lovin ma lecj meyá, 'ücj mvelé ca. 
Dios jos lovin ma lecj jeyá napj. 


Pablo tecyawaja tepyaca. 


21 Najas jus nlayé tsjan ne pala quinam. Najas jus nlayé ncu 'ücj 
pü'üs. Mpes napj ca jas majam Tíquico nun nt'a. Jupj cupj qjuis catjam. 
Po quelel lijicj jupj. Jupj lovin pasal tsji' liji qjuis Jepa Jesucristo 
mpes. Pjü way ca nun jis wala mveles. 22Mpes napj se jam nun nt'a. 
Najas jus nlayé ncu 'üsüs pyatjaquecj ncupj. Nun ca 'ücj jisas nsem 
jupj mveles mpes. 

23Dios cupj qjuis Papay. Jesucristo cupj qjuis Jepa Püné. Le mon 
yupj jilal, ma nujola nsem pjü mpes. Le mon wa yupj jilal nun lovin 
ca quelel la müjí nunwá. Le mon wa nun lovin ca mponé Dios lal. 
24Pülücj pasal quelel lajay Jesucristo. Jupj cupj qjuis Jepa Püné. Lovin 
ca quelel la mijicj jupj. Le mon Dios lal jupj 'üsüs la mijis nenem jilal, 
pjü way. 

Pablo papel tepyaca 
Filipos mo'o tapatja mpes 


1Napj Pablo. Timoteo napj lal pü!ü. Cupj Jesucristo Jomozopan. 

Nun Dios ts'uyupj, ne'aj potjaqué Filipos po!ó. Quina pyaquecj 
nun mpes. Nun nepénowa pastorpan*. Nun mpes wa pyaquecj. Nun 
nepénowa jis capj p'o'sá pastorpan. Nun mpes wa nin pyaquecj. Nun 
pjü way so coñcó Jesucristo. 2Dios cupj qjuis Papay. Jesucristo cupj 
qjuis Jepa Püné. Qjuisas yupj pajal 'üsüs way lajay nun mpes. Qjuisas 
ma nujola nun pjü mpes, nin la nusejay. 


Dios ts'uyupj Filipos nt'a tapatja, yupj 
mpes Pablo nin tjevele Dios lal. 


3Nun mpes nola na, lovin wüi'is Dios lal nun mpes. 4Lovin pasal 'ücj 
najas ne palá, Dios lal velé na nun mpes, 5nun ncapj tjap'a'sá mpes. Nun 
tjowelé wa p'a jilal Jesucristo po'ó napj jinwá. Nin jis wala tjowelé tsjan 
niná Jesucristo 'üsüs la tjiji gente mpes. Toponé na nin la tjüjí nun. Newa 
nin loji. 6Nun quelel loji Dios jos jinwá. Dios p'iyá nucopj p'ya'sa 'üsüs 
lojí. Napj selé jupj lovin ca nin la mijis. Pjà way Dios jos ca nu mpalas 
nun, nin ca la numijis jupj. Jesucristo tjac! nas ca nin la mijis. 7'Ücj nin 
napj wüi'is Dios lal nun mpes; napj lovin nola nun mpes, ne nin. Dios 
'üsüs, mpes jostsja napj tsji' lejay jupj mpes. Nun tsji' la tjüjí napj lal lovin. 
Quina, cawilta mo'o pü'üs na, newa tsji' lojí nun napj lal. Pje'á winistsja 
na, tsji' la tjüjí wa napj lal. La p'a sin tji'yüsa la tjejay napj Jesucristo po'ó. 
Tjevelé tsjan niná Jesucristo 'üsüs la tjiji gente mpes. Nin p'iyá lojí wa 
nun. Pülücj topon Jesucristo lal quinam. d po quelel nujus nyuc. Po 

9Najas nun lovin más ca quelel lis müjí la p'a. Najas lovin nusin 
mü'üsüs ca Dios jos jinwá. Najas lovin ca jus nlayé tsjan niná Dios 
jos ca nun la müjí. Nin le mon napj Dios lal nun mpes. 10Mpes ca jus 
nlayé tsjan más 'ücj la müjí. Mpes Jesucristo niswa tjac! na, t'üc! way 
'üsüs way nsem nun Dios lal. Jesucristo niswa tjac' na, ma ca mveles 
p'a witjacj ma jisastsja jupj, nun la tjüjí mpes. Najas p'a wa ca jisas 
nsem Jesucristo nun loji mpes. 11 Pasal 'üsüs ca la muji nun, Dios jos 
jin. Nin polel la müjí, Jesucristo la numijis ca. Gente ca 'üsüs mvelecj 
Dios po!ó, nun la müjí mpes. Ca mvelecj pasal püné way jupj. 


Cupj pyatjaquecj na p'in, más 'ücj lovin 
tsji' lijicj Jesucristo mpes. 


12Nun solejé malala ntepalá. Najas nun ca jus nlayé gente más pülücj 
sin tjityiisa Jesucristo po'ó, nina ntepalá mpes. Nin mpes 'ücj velé 
yupj jis lal tsjan niná jupj 'üsüs la tjiji gente mpes. 13Jepa más püné 
pü'ü nt'a, niyom nepénowa jajamapj ne'aj. Yup] pjü way sin tji'yüsa 
cawilta mo'o pü'üs Jesucristo mpes tsji' lejay mpes. Pjü qui'á patja 
jus nlay niná. 14Cawilta mo'o pü'üs, mpes qjuis catjampan pülücj po 
quelel javelepj quinam p'a jilal 
Dios tjevelá. Mpes nin javelepj. 
Yas nam lacj jeyaptsja, quina ma 
lacj jeyapj. Qjuis Jepa Jesucristo 
mpes ma lacj jeyapj. 
15Pasal 'üsüs la tjejay napj 
Jesucristo mpes, ne t'üc'! way 
.. nepénowa jyamañ. Yupj más 'üsüs 
*- quelel lajay napj lal. Nin mpes yupj 
“ nepénowa nin javelepj la p'a jis 
walap'a'á Jesucristo po'ó. Nepénowa 
nin tulucj. Yupj t'üc! way jisas la 
Cadena mpes tsupapj yupj p'a sin 'yüsa Jesucristo po'ó, mpes 
cawilta mo'ó. (Filipenses 1.14)  javelepj yupj. 16 Nenem quelel 
la najay yupj, mpes nin javelepj 
yupj. Yupj salejepj Dios nin tjejyama la veles tsjan mpes 'ücj jis la 
pon niná Dios 'üsüs la tjiji gente mpes Jesucristo la tjiji mpes. !7La 
p'a jis walap'a'a javelepj Cristo po'ó malala yola mpes p'in. Jisas ca 
püné nsem yupj p'iyá, mpes nin lajay. Ma t'üc' way quelel 'üsüs lajay. 
Yupj jisas napj ca 'aplijila nsem qui'á cawilta mot'ó. 'Aplijila tulucj 

napj. 18Ma nola yupj malala yola mpes. !Ücj najas p'in nin javelepj 
p'a jis walap'a'á Jesucristo po!ó. T'üc' way nepénowa javelepj p'a jis 
walap'a!á Jesucristo po!ó, ne Jesucristo mpes nin javelepj. P'a wa nin 
javelepj p'a jis walap'a'á Jesucristo po!ó, mop'in ma Jesucristo mpes 
p'in javelepj yupj. Newa 'ücj najas pjü way yupj nin javelepj p'a jis 
walap'a!á Jesucristo po!ó. 

'Ücj najas wa p'a jawasa ca mpalas mpes. 19 Napj selé yupj ca nin 
majamas cawilta mpe. Nun lo moná Dios lal napj mpes; nin mpes 
ca nin mpalas. Jesucristo Cjües ca ncapj mp'a'sas, mpes ca 'üsüs ma 
palas. 20Po najas lovin ca la mejay Jesucristo jos jin. Najas lovin ma 
ca lecj meyá la veles Jesucristo po'ó. Najas gente lovin 'üsüs javelepj 
Jesucristo po'ó, napj lejay mpes. Mpü'üs ca, 'ücj. Ma pats! ca, 'ücj wa. 
Pjaní p'in najas: najas gente lovin !üsüs mvelecj Jesucristo po!ó napj 
lejay mpes, niná ne palá mpes wa. 21Napj pü'üs tsji' lejay Jesucristo 
mpes. Ni pü'í na, más 'ücj ca nsem, Jesucristo nt'a jum mpes. 22Newa 
mpü'üs ca custjay, Dios jos ca nacj. Mpes más pülücj ca polel la mejay 
jupj mpes, jupj jos jinwá. Ma selé ncu más 'ücj pü'üs custjay. Ma selé 
ncu más 'ücj ni pü'í quinam. 23Manas nin najas. Po quelel ni pü'í, ne 
mis ca, mpü'üs Jesucristo lal. Más 'ücj nina napj lal. 22Mop'in nin, 
más 'ücj nun mpes qui'á pü'üs custjay. 2» Niná napj selé. Mpes napj 
selé napj ca mpü'üs qui'á custjay, nucopj lo p'acj; Dios jos nun lovin 
más 'üsüs lojí jupj jos jinwá. Jos wa nun más 'ücj jisas nsem, nun 
jupj lal poné mpes. Nin mpes ma ca mis custjay. 26 Mpes niswa tjum 
na nun nt'a, pasal 'üsüs ca mvelé nun Jesucristo po'ó. Niná ntepalá 
mpes, nun ca 'üsüs mvelé jupj po'ó. 

27 Nusin tji'yüsa Jesucristo tjevelá. Jupj tjevele 'üsüs tepyala gente 
jis lal Dios mpes. Lovin 'üsüs la müjí nun, niná toponé mpes. Napj 
polel jum ca nacj nujus nyuc. Ma selé ncu polel jum. Newa najas la 
p'a nawala mvelecj yuwal nujola nunwá, nun newa poné mpes. Najas 
nawala mvelecj nun pjü way nin p'iyá nujisas. Najas mvelecj nun 
lovin 'a mulú tsji' lojí Jesucristo mpes, nun toponé mpes, niná toponé 
Jesucristo 'üsüs la tjiji gente mpes. 28T'üc' way nepénowa ma jisas 
nun tsji' lojí Jesucristo mpes. Ma locj tjeyá yupj jilal. Ma locj jeyá 
nujus januc na, yupj ca sin mü'üsüs t'üc' way malala ca jis mpalas. 
Ca sin mü'üsüs nun ca mpatjaqué Dios lal, Dios ca la numijis. 29 T'üc' 
way Dios nu tje'yaya ne 'ücj polel poné Jesucristo lal. Po 'üsüs way 
niná. T'üc' way ca malala qjuis mpalas 'ots'ipj, Dios ts'uyupj tulucj 
ca nin la qjuis mijicj. 'Ücj nin. Cupj Jesucristo mpes tsji' lijicj, mpes 

nin lajay yupj. Mpes po 'üsüs. Dios tje'yaya ninana qjuis mpalas ca. 
Po 'üsüs way. 30 Tjunucú malala ntepalá. Quina jus nlayé malala ne 
palá custjay. Nin p'iyá nu pyala. Jesucristo mpes tsji' lijicj mpes nin 
qjuesé palá. 


Jesucristo jinwá la müjí. Ma nujola t'as noypan nun. 


1 Nun so cojicó Jesucristo, mpes nucopj p!ya'sa. Jesucristo quelel 
la nusiji, mpes 'ücj nujisas, ma nujola nun. Dios Cjües nucopj 
cyoiica. 'Üsüs loji pla mpes. Malala se palá na p'a jilal, jis capj p'o'sá. 
2Mpes po najas nun pjü way nin p'iyá nujola t'as, nun sey pjucj pjaní 
jinwá. Najas nun quelel la lojí nunwá ne'aj, pjú way. Najas nun pjú 
way nin p'iyá nujisas nun. Najas nun pjü way nin p'iyá nujola. Nin loji 
na, más 'ücj najas nsem ca la ma müjí nun. 3Ma nuts'isipan t'as nun. 
Ts'isipan lajay 'üsüs se palá yupj p'iyá p'in. Ma nin yola ncu 'üsüs se 
palá p'a jilal. Malala nin. Dios jos ma nujola noypan nun. Lovin nujola 
t'as la p'a más 'üsüs nun jilal. 4Nun nujisas 'üsüs nu pyala nun p'iyá. 
Nujisas t'as 'üsüs se pala la p'a jilal 'ots'ipj. 
5Nujola t'as Jesucristo jólatsja jinwá. Nin la mújí jupj la tjiji jinwá. 
6 T'üc' way Jesucristo lovin Dios waytsja jupj 'ots'ipj, Dios qjuis 
Papay jinwá. 
T'üc' way püné jupj, Popay Dios jinwá, 
mop'in 'üctsja jupj lal ma lovin 'üsüs tepyala jupj p'iyá, jupj 
pajal püné mpes. 
7 Mpes jupj tjac' nosis nt'a. Jupj tjac' mozo jinwá. Nin jostsja, 
mpes tjac'. 
Tjac' na, yom p'in jinwá tepyala jupj. 
Gente jus tjunuc yom jinwá jústatsja jupj. 
8 T'üc'! way pünetsja jupj, mop'in ma noypan jinwá la tjiji. 
Lyájasa tjuwine. 
Jupj la tjiji Dios jostsja jin. Nin mpes wa tepe'e. 
Cruz* po'o tjü'ünan jupj, 
malala lajay ja'ünan jinwá. 
9 Mpes Jesucristo más püné tepyala pjü jilal 
tsjun po!ó, Dios la tjiji. Leii la p'a más püné. 
10 Jesucristo más püné pjü jilal, 
mpes pjü Dios nt'a patja ca mvelecj 
pasal püné way jupj. 
Pjü nosis nt'a patja ca mvelecj wa 

pasal püné way jupj. 
Tecya'liñ 'amá 'alá patja ca mvelecj wa 
pasal püné jupj. 
11 Pjü ca mvelecj Jesucristo Jepa más püné pjü jilal. Nin javelepj 
na, t'üc! way 'üsüs javelepj wa Dios po'ó, qjuis Papay jupj. 


Nun jaw jinwá nsem, p'a ca nujus nucucj. 


12Mpes najas nin lojí custjay, napj velé jin. Napj po quelel la nusejay. 
Nun jilal tüpü'üs na, lovin nin jin la tjújí napj tjevelé jin. Quina ma 
pü'üs nun nt'a; newa nin, más 'ücj lovin nin lojí custjay napj velé jin. 
Najas pjü nun po 'üsüs nusin 'yüsa Dios jos jin. Najas nin lojí jupj jos 
jin. Nin la tjüjí na, t'üc'! way nin loji Dios jos jinwá. Po 'üsüs nina. Ma 
loji na Dios vele jin, más 'ücj tsjay locj jeyá nun. 13T'üc' way Dios p'iyá 
la nusiji nin la müjí jupj jos jin. Mpes nucopj p'ya'sa, ne nin quelel loji 
jupj jos jin. Nucopj p'ya'sa, ne nin lojí. 14Nin lojí na, ma ts'i mi'iná, 
ma wa la ntsawilí. Ma ca la mve'lé nun. 15Mpes la p'a ca sin mü'üsüs 
t'üc' way ma malala loji nun. Ma polel jis la veles nun malala. Gente 
la p'a pasal malala yola. Pasal malala lajay yupj. Nin tulucj nun. Nun 
Dios ts'uyupj. Yupj ca sin mü'üsüs t'üc' way 'üsüs nun. Nun jaw jinwá 
yupj jis lal, nun Dios po'o nusin 'yüsa mpes. 16Nun ca jis wala mvelé 
'onin ne nin polel mpatjam lovin Dios lal. Mpes po 'ücj najas nsem 
nun mpes Jesucristo niswa jac! na. Po 'ücj najas nsem pajal 'üsüs way 
la tjüjí, napj nusin tji'yüsa la tjejay mpes. Costa waytsja napj nusin 
'yüsa la tjejay. Mpes pajal 'ücj najas nsem nun Dios jos jin loji na. 

17 Ca nacj la p'a ca ma 'ü'nacj, nucopj tjep'yacj mpes; nucopj tjep'yacj 
toponé Dios lal. Ca ma 'ü'nacj, animal ja'ünan jinwá. Animal ja'ünan 
na, ja'ayapj jupj 'os yupj jis dios witjacj* mpes. Nin ca ma palas ca 
nacj, newa po 'ücj najas. Nin ca la mijicj nucopj tjep'yacj mpes, nucopj 
tjep'yacj toponé Dios po'ó. Mpes más 'ücj nun 'ücj jisas nsem 'ots'ipj 
Dios po'o poné mpes quinam. 18Ca ma 'ü'nacj, nin mpalas; newa najas 
lovin 'ücj nujisas nsem. Ca 'ücj najas nsem, nun 'ücj nujisas mpes. 


Pablo tepyaca Timoteo po'ó, Epafrodito 
po'ó 'ots'ipj. Pajal 'üsüs waytsja yupj. 

19 Napj nola leii way ca jas majam Timoteo nun nt'a. 'Ücj niná qjuis 
Jepa Jesucristo lal, nin ca la mejay. 'Ücj najas ca ma palas, jupj niswa 
jac! na, nawala mveles nun po'ó; nin mpes quelel se jam jupj nun 
nt'a. 20 Timoteo jola napj jinwá nun po'ó. P'a lei. Nin jola ncu 'üsüs 


El Nuevo Testamento en Tol de Honduras, 2da ed. ©2010, Wycliffe Bible Translators 


FILIPENSES 2, 3 586 


potjaqué, napj jinwá. 21La p'a pJü way nin lajay yupj p'iyá jisas jin. 
Ma lajay Jesucristo jos. 22Solejé Timoteo 'üsüs la tjiji püna p'in. Ncapj 
tjep'ya'sa, ne cupj 'a mulú jis wala tjevelecj la p'a jis lal Jesucristo 
po'ó. Tjevelecj tsjan niná Jesucristo 'üsüs la tjiji gente mpes. Tsjicj jupj 
popay se p'a'sa jinwá ncapj tjep'ya!sa jupj. 23 Mpes leñ way quelel se 
jam jupj nun nt'a. Mwalá way p'in quelel selé ncu ca nin majamacj 
cawilta mpe. 24Napj nola 'üsüs qjuis Jepa Jesucristo lal le way napj 
ca mis wa nun nt'a. 

25 Napj nola más 'ücj napj se jam Epafrodito nun nt'a quinam. T'üc' 
way jupj cupj qjuis catjam. T'üc' way tsji' la tjiji qui'á napj lal Jesucristo 
mpes. P'a malala nyuca tjowelepj na Jesucristo po'ó, Epafrodito jis 
wala tjevele malala tjowelepj. Lovin t'üc' way jis wala tjevele. Nun 
Epafrodito jas tjajamá napj nt'a, ncapj lo p'acj. 'Üsüs nin. 26Mop'in 
jupj po quelel nujus nyuca niswá, mpes napj quelel jas majam nun 
nt'a. Jupj wola tjowelepj nun jus nlayé jupj malala jostsja, mpes po 
jólatsja jupj. Jupj ma jos nujola jupj mpes. 27 T'üc' way malala jostsja, 
quelel pé'etsja. Mop'in Dios cus tjep'ya'sa, ne ma tepe'e. Tji'yü'sa. Pasal 
laplijila ntepalá, malala jostsja na. Najastsja Epafrodito ma pe'e, ne 
t'üc! way ma tepe'e. Mpes Dios 'üsüs la tjiji napj mpes 'ots'ipj, ma ca 
'aplijila ma palas niswá. 28Najas nun su nucú niswá, mpes po quelel 
se jam nun nt'a. Jus tjunucú na, 'ücj nujisas nsem nun. Napj ma pajal 
nola nsem nun po!6, nun jus tjunucü na. 29 Mpes po tjüwüi'iqué ne'aj 
tjemey na; jupj nun sejatjam, qjuis Jepa Jesucristo mpes. Po 'üsüs 
nujola t'as jupj po'ó. Niyom p'a witjacj 'üsüs la tjajay wa jupj jinwá, 
nin p'iyá 'üsüs nujola t'as yupj sin po'ó. 30 Nin nujola t'as jupj mpes; 
Epafrodito quelel pé'etsja tsji' lijitsja na Jesucristo mpes. Nun ma polel 
culatsja ncapj lo p'acj; Epafrodito p'in jas tjajamá napj nt'a ncapj lo 
p'acj. Ncapj tjep'ya!sa na, ma nin jólatsja ncu ca mpa'is ca nacj. Mpes 
po 'üsüs nujola t'as jupj po'ó. 

Jisas Jesucristo, 'üsüs way yupj Dios lal. 

3 1Quina ca p'a wa mpac. 'Ucj jisas t'as, qjuis Jepa Jesucristo 

nucopj cyoiica mpes. Yas nam napj tepyac nun mpes. Nin p! iyá 
ca mpac quinam. 'Üsüs way napj lal ne nin la pac; 'üsüs way ninda 
mo'o welé nun niswá. 2'In tjajamá malala nyuca lajay jilal. Nujola 
tapalas 'üsüs tulucj yupj. Yupj tsjiyó malala jinwá. Jat'ú jis p'üy. T'ü 
na, yola Dios juts'a'á nsem yupj. 3T'üc' way ma Dios juts'a'á yupj. 
Cupj ne t'üc' way Dios juts'a'á; jupj Cjües qjuis capj p'ya'sa qjuis la 

veles jupj lal, qjuiyola jupj püné jupj Cjües qjuis capj p'ya'sa mpes. 
Pasal 'ücj qjuisas Jesucristo mpes. Cupj selecj Jesucristo qjuis capj 
tepyala tulucj. 4Napj polel nola napj Dios juts'a'á napj la tjejay mpes. 
Polel nin nola 'üsüs ntepalá mpes. Niyom p'a wa nin p'iyá polel yola. 
Mop'in napj más 'üsüs la tjejay yupj jilal. 5Semana pjaní tyatsja na, 
yupj napj mpjoloc' tsjicj way t'asiyü t'ü, Moisés* popel vele jinwá. 
Mpapay, namay, israelpan* waytsja yupj. Mpes nin p'iyá napj. Benjamín 
pajal püna tüpü'ü, jupj popa p'iyá püs naya pü'üs napj. Hebreo* napj. 
Fariseo* napj; napj pjü la tjejay Moisés tjijyü'tá. 6Po quelel lejaytsja 
Dios jostsja jin. Mpes pasal malala la tjejay Jesucristo jisas jilal. 
Nólatsja niná la tjejay 'üsüstsja Dios lal. Pjü way Moisés tjijyü'ta ca 
nin la mijicj, pjü nin la tjejay napj. 

7Nin mpes nólatsja 'üsüs nsem napj Dios lal. Quina selé 'üsüs napj 
Dios lal Jesucristo mpes. 8Más 'üsüs napj lal Jesucristo najas, ncapj 
cyoñca jupj. Jupj napj Nejepa Püné. Napj 'üsüs Dios lal jupj mpes. 
Nólatsja pasal pülücj la tjejay Dios mpes, mop'in napj la tjejay mpes 
tulucj 'üsüs ntepalá napj Dios lal. T'üc! way pasal pülücj la tjejay, mop'in 
napj la tjejay mpes tulucj 'üsüs ntepalá napj jupj lal. Ma quelel nola 
quinam püna la tjejay mpes. Quina najas Jesucristo, mpes ma quelel 
nin nola quinam. ?Napj quelel se coii Jesucristo, mpes ma quelel nin 
nola. Napj selé 'üsüs way napj Dios lal napj Jesucristo lal pyon mpes. 
La tjejay mpes tulucj 'üsüs way napj Dios lal. Moisés* tjijyü'ta jin la 
tjejay mpes tulucj 'üsüs way napj Dios lal. Pyonecj na Jesucristo 'üsüs 
la tjiji cupj mpes, 'üsüs way cupj Dios lal, nin la qjuisiji jupj. 19 Nin p'in 
najas Jesucristo; najas jupj ncapj cyoiica la p'in. Jesucristo tepe'e, jas 
tjijyiinsa, tüpü'ü niswá, Dios pjü 'ücj liji mpes. Najas jupj 'üsüs way liji 
wa napj mpes, jupj p'in 'ücj liji jinwá. Jesucristo ncapj cyoiica mpes 
wa, malala ne palá jupj malala tepyala jinwá. 'Ücj nin. Napj quelel 
nola jupj jinwá. Jupj tepe'e napj malala la tjejay mpes, ne ma quelel 
malala lejay quinam. 11Niná nin najas; najas Dios nin müjünsüs ca, 
mpü'üs niswá, ntipü'í na, mpes nin najas napj. 


Pablo quelel líjitsja pjü way Dios jos jin. 


12Ma pjü way la tjejay Dios jos jin, nin selé napj. Dios quelel liji napj 
lal, pjú way ma la tjiji custjay. Mpes lovin tsji' lejay Dios mpes; najas 
napj ca 'ücj nola nsem Dios jos jinwá. Najas jupj ca nin la mijis napj 
lal. Jesucristo p'iyá la ntjiji napj jupj juts'a'á ntepalá, mpes ca nin la 

mijis Dios napj mpes. 13T'üc' way ma 'ücj nola custjay Dios jos jinwá. 
P'a jawas ca nin ma palas. Mpes lovin tsji' lejay Dios mpes. Jupj 'üsüs 
la mijis napj lal p'a jawasa, po 'in leti way nin liji, nin najas. Ma nola 
napj nasa 'üsüs la tjejay jupj mpes. 14Najas napj ca 'ücj nola nsem Dios 
jos jinwá; najas jupj ca nin la mijis napj lal. Nin mpes lovin tsji' lejay 
jupj mpes. Jupj nin liji najas napj. T'üc' way Dios tjevele 'üsüs way 
pyatjaquecj jupj pü'ü nt'a. Jupj nin vele Jesucristo lal pyonecj mpes. 

15Dios ts'uyupj nepenowá nin lajay Dios jos jinwá; najas nin p'iyá nin 
yola yupj. Ca nacj nun nepénowa ma nin nujola. Mpes Dios ca nusin 
mü'üsüs la mijis ma nin nujola jupj jos jinwá. 16 Nasa qjuisin tji'yüsa 

17 Natjampan, najas lovin loji napj la tjejay jinwá. T'üc! way nepénowa 
nin lajay, nusin tji'yüsa la tjijicj jinwá. Nusin tji'yüsa pjacj cuscú yupj, 
ne nin la müjí yupj jinwá. 18Selecj tsjan mpes Jesucristo tepe'e cruz* 
po'ó. Mop'in gente pasal pülücj nin p'iyá japon tulucj. La p'a casá 
javelepj. Mpes gente p'a wa ma tliic' sin 'yüsa, yupj javelepj mpes. 
Malala nin. Niná la pülücj nun jis wala tjevelé. Niswa nun jis wala 
velé niná. Pasal 'aplijila napj yupj lajay mpes. 19'Awa püné nt'a ca 
mal yupj. Yupj sin nin yola yupj jisas mpes; ma Dios po'o yola. Pasal 
malala nyuca lajay. Newa yola ninana lajay 'üsüs. Más 'ücj se mayca 
lajay mpes, newa ma se mayca ninana lajay mpes. Dios ma jisas 
jinwá quelel lajay p'in. 29 Nin tulucj cupj qjuis lal. Cupj qjuisas Dios, 
ca nlaca Dios nt'a. Po qjuisas Jesucristo leh way jac' Dios pü'ü mpe. 
Jupj la tjiji cupj 'ücj ca mpatjaquecj Dios lal. Jesucristo cupj qjuis Jepa 
Püné jupj. 21 Qjuis p'üy nca'liñ ca. Mop'in qjuis p'üy seyasa ca qjuis 
ma'ayas, jupj jüp'üy jinwá. Pasal 'üsüs way nina, lovin ma ca mpatis. 
Pasal püné Jesucristo, ne 'üsüs way liji jupj. Pjü vele nin pyala. Mpes 
jupj ca polel qjuis ma'ayas qjuis p'üy seyasa. 


'Üsüs la müjí nusin tji'yüsa mpes. 


1Nasa tjevelé 'oyn nyuca la müjí, mpes lovin la müjí qjuis Jepa 
Jesucristo jos jin. Po quelel la nusejay. Pasal quelel nujus nyuc. 

Nun mpes po 'ücj najas. Lovin p'a jilal velé nun po'ó. 
2Quelel velé Evodia, Síntique, la p'a p'in nujola nun, ne lo velelé. 
Yuwal nujola t'as nun. Ma la tjowe'lé. Qjuis Jepa Jesucristo jos yuwal 
nujola, ne ma lo velelé. 3Yom pjaní já'asa ne'aj, pasal 'üsüs way ncapj 
tjep'ya'sa. Najas jupj mveles ca ma nin p'iyá yola jilal. Mpes ma ca la 
mve'lecj quinam ca nacj. T'üc' way nequem nenem pasal 'üsüs way 

ncapj tjap'acj !ücj la p'a jilal la veles Jesucristo po'ó. Nin velé tsjan 
niná jupj 'üsüs la tjiji gente mpes. Clemente ncapj tjep'ya'sa wa. P'a 
witjacj tsji' la tjajay wa napj lal, ncapj tjap'acj wa. Dios tepyaca yupj 
jis lá papel mo'ó, papel niná nin vele pjac mpatjam ca Dios lal. 

4Najas lovin 'ücj jisas jotjaqué nun Nujepa Jesucristo so cojicó mpes. 
Niswa velé, 'üsüs nujisas t'as nun. 5P'a nun jis wala javelepj na, 'üsüs 
tjapja'aqué. Ma lovin tjowelé t'üc' tulucj tjowelepj yupj. Qjuis Jepa 
Jesucristo leñ way jac'. 6Ma nin nujola t'as pjü mpes. Más 'ücj lo moná 
Dios lal nujisas mpes, Dios lal welé na. Lo moná na, tjüwüi'iqué jupj 
lal. 7 Dios ca la numijis ma ca nujola nsem pjü mpes. 'Onin ne nin liji, 
ma qjuisin 'yúsa. Nina selecj p'in: jupj nin liji na, t'üc' way pjü mpes 
ma nujola nsem nun. Jesucristo so coñcó mpes ca nin nsem. 

8Quina p'a wa ca mpac, ne ncawajas ca. Pasal nujola t'as tsjan t'üc' 
way mpes, 'üsüs nin jola mpes 'ots'ipj, 'üsüs way liji mpes 'ots'ipj. 
Tsjan malala tulucj, nin p'in pasal nujola t'as. Pjü way 'ücj quelel la 
sijicj, niná mpes wa nujola t'as. Pjü 'üsüs way velecj, niná mpes wa 
nujola t'as. Najas nujola nsem 'üsüs mpes la p'in. 'Ücj la veles ninda 
pajal 'üsüs, najas nun nin nujola. 

9T'üc' way nusin tji'yüsa la tjejay napj. Napj tjevelé, nusin tji'yüsa. 
Nusin tji'yüsa, najas nin lojí. Napj la tjejay, niná tjunucü nun. Najas 
nin p'iyá nin loji. Mpes Dios ca nucopj ncoiicos. Ma qjuiyola nsem 
pjü mpes, jupj ca nin la qjuis mijis. 


Pablo tjüwüi'i yupj jilal yupj tja'ayapj mpes. 


10Po 'ücj najas napj. Wüi'is qjuis Jepa Jesucristo lal nun niswa ncapj 
p'o'sá quinam. Pajal püs way ma polel ntja'ayá. T'üc! way lovin quelel 
no 'oyatsja; ma polel nin la tjüjí la p'in. 11 Ca nacj nepénowa mvelecj 
ca napj nin velé pülücj najas mpes. Nin tulucj. Tyatj mpes, lovin 'ücj 
najas, nin ntepalá. 12T'üc' way nenéyawa najas napj. Nenéyawa pasal 
pülücj tyatj, ne p'a wa ma najas. Mop'in nin tji'yüsa más 'ücj lovin 
'ücj najas 'os. Nin napj lal. Ncol pit'a na, 'ücj najas 'os. Vecj ni pü'í na, 
'ücj najas 'os. Pülücj tyatj na, 'ücj najas 'os. Cjuwá na, 'ücj najas 'os. 
13pjü p'a casá pyala na napj lal, polel wüi'is Jesucristo lal nin pyala 
na. Jesucristo ncapj p'ya'sa mpes, napj polel wüi'is lovin. 

14Mop'in pasal 'üsüs la tjüjí nun, ntja'ayá mpes. Malala ntepalá 
na, ncapj tjap'a'sá. 'Usiis nin. 15Nujola pyala napj tjum Macedonia 
nt'a püná. Tjum la veles ne'aj patja jilal Jesucristo 'üsüs la tjiji gente 
mpes. Tjum na Macedonia mpe, nun ntja'ayá napj cjuwatsja mpes. 

Dios ts'uyupj p'a nt'a 'a jis tjimyula ma ntja'ayapj. Nun p'in ntja'ayá. 
16 Tesalónica nt'a tüpü'üs na, t'üc' way nenéyawa t'emel jas tjajamá 
napj mpes. Nin jas tjajamá napj cjuwatsja na. 17Ma najastsja 'oyá, so 
jamá napj nt'a. Mop'in wüi'is napj nun jas tjajamá mpes. Wüi'is Dios 
ca 'üsüs la mijis nun mpes p'a jawas, ntja'ayá mpes. Nin mpes 'ücj 
najas ntja'ayá. 

18 Quina pjü najas pjü tyatj. Más pülücj way tyatj, nun jas tjajamá 
mpes. Epafrodito niná ntje'aya nun jas tjajamá. Nun ntja'ayá Dios 
mpes tja'ayá, napj Dios mpes tsji' lejay mpes. Niná la tjüjí po 'üsüs 
waytsja Dios lal. Wüi'i jupj. 

19Dios ca nu ma'ayas pjü nujisas, nun 'üsüs la tjüjí mpes napj lal. 
Pasal pülücj tya'a Dios. Jupj tya'a 'üsüs pajal. Nin mpes 'ücj nu 'yaya 
nujisas. Jupj nin ca la mijis nun Jesucristo so coiicó mpes. 20 Najas 
lovin 'üsüs velecj qjuis Dios po'ó. Qjuis Papay jupj. Ninana pjü way 
mpalas ca, nin najas. 


Pablo tecyawaja tepyaca. 


21Süs wa la müjí pjü Dios ts'uyupj. Yupj sa coii Jesucristo. Dios 
ts'uyupj nepénowa jatja qui'á napj lal. Süs wa la tjajay. 22Dios ts'uyupj 
pjü way süs wa la tjajay. Nepénowa tsji' lajay romanopan* jis jepa 
pü'ü nt'a, süs wa la tjajay yupj. Quelel la nusejay. 

23 Jesucristo cupj qjuis Jepa Püné. Najas jupj lovin po 'üsüs way 
liji nun jilal. 

Pablo papel tepyaca 
Colosas mo'o tapatja mpes 


1Napj Pablo. Apóstol* napj, Dios nin tjejyama la veles jupj mpes. 

Jos napj velé Jesucristo po'ó. Timoteo já'asa wa napj lal. Jupj 
cupj qjuis catjam Jesucristo mpes. 2Nun Dios ts'uyupj, Colosas nt'a 
potjaqué. Nun so coñcó Jesucristo. Nun cupj qjuis catjampan Jesucristo 
mpes. Nun lojí jupj jos jin. Quina ca mpaquecj nun mpes. Dios cupj 
qjuis Papay. Qjuisas jupj 'üsüs liji nun mpes. Qjuisas ma nin nujola 
pjü mpes, Dios nin la nusiji. 


Dios ts'uyupj Colosas nt'a tapatja, Pablo 
tjúwúi'i Dios lal yupj mpes. 


3Dios lal velecj na nun mpes, lovin wi'iquecj jupj lal nun mpes. Dios 
Jesucristo Popay. Jesucristo cupj qjuis Jepa Püné. 4La p'a wa qjuis wala 
tjowelepj nun po poné Jesucristo lal. Tjowelepj nun quelel la sojí Dios 
ts'uyupj pjü way. Niná tjowelepj mpes, lovin wi'iquecj Dios lal. »Nun 
Jesucristo jisas, nun quelel la sojí Dios ts'uyupj; solejé p'a jawasa Dios 
ca 'üsüs la numijis jupj pü'ü nt'a, ne nin. Nusin tji'yüsa niná tjapja'aqué 
na Dios tjevelá. Dios tjevele, t'üc! way. Jupj tjevele 'üsüs la tjiji gente jis 
lal Jesucristo mpes. 6T'üc' way nepénowa tjiquil nun nt'a, nun jis wala 
tjowelepj Dios tjevelá. Nin p'iyá, nepénowa jun ta'á nin javelepj p'a jilal 
Dios tjevelá. Mpes más pülücj más 'üsüs nin yola Dios jos jinwá, nin se 
palá. Más pülücj jisas Jesucristo quinam. Tjapja'aqué na Dios tjevelá, 
toponé wa nun. Mpes nin p'iyá nun jilal. Más 'üsüs nin nujola Dios jos 
jinwá. Nusin tji'yüsa Dios 'üsüs liji gente mpes. T'üc' way nusin tji'yüsa. 

7Epafrodito mwalá way nusin tji'yüsa la nutjiji niná. Pasal quelel 
lijicj jupj. Jupj tsji' liji wa Jesucristo mpes. Lovin 'üsüs liji Jesucristo 


591 


El Nuevo Testamento en Tol de Honduras, 2da ed. ©2010, Wycliffe Bible Translators 


COLOSENSES 1 592 


jos jin. Cupj ma polel kurejai nun nt'a. Mpes ma polel PNN tji' yüsa 
'Üsüs nin. “SQjuis wala tjevele nun pasal quelel la sojí Dios ts'uyupj, 
Dios Cjües la nutjiji mpes. 

9?Mpes nina qjuis wala tjevele na, tjevelecj Dios lal nun mpes. 
Lovin tjevelectsja Dios lal nun mpes. Newa nin velecj Dios lal custjay. 
Qjuisas 'üsüs nusin !'yüsa, Dios Cjües nusin 'yüsa liji mpes. Mpes nun 
ca jus nlayé pjü way niná Dios jos nun la miijí. Nin velecj Dios lal nun 
mpes. 10 Qjuisas lovin nin ca la müjí qjuis Jepa Jesucristo jos jinwá. 
Nun jupj juts'a'á, mpes ca nin la miijí. Qjuisas jupj lovin 'ücj jos nsem 
nun lojí mpes. Qjuisas nun pasal 'üsüs lojí la p'a mpes. Qjuisas lovin 
más pülücj nusin 'yüsa Dios mpes. Nina nin le monacj Dios lal nun 
mpes. 11 Qjuisas nun 'üsüs polel loji Dios jos jin. Nin polel la müjí Dios 
nucopj p'ya'sa mpes. Jupj pasal püné. Mpes malala nu pyala na, newa 
ca 'üsüs la müjí Dios jos jin. La p'a malala lajay na nun jis lal, newa 
'üsüs la muji. Nun 'ücj ca jisas nsem. 12Ca mwi'iqué qjuis Papay lal. 
Dios pasal ca 'üsüs la mijis jupj ts'uyupj mpes. Dios ts'uyupj jaw nt'a 
patja jinwá yupj. Nun Dios ts'uyupj nu tepyala wa, jupj la tjiji. Mpes 
'üsüs ca la mijis wa nun mpes. 

13Yas nam püste nt'a tepyatjaquecj jinwatsja cupj, ma qjuisin tji'yüsa 
mpes. Diablo* cupj qjuis jépatsja. Dios qjuis capj tjep'ya'sa mpes nin 
tulucj quinam. Quina Dios Jatjam cupj qjuis Jepa. Dios pasal quelel 
liji jupj. Dios is 'os mpes, cupj ca 'üsüs nsem lovin Dios lal. 


Quina cupj 'üsüs Dios lal, Jesucristo nin la qjuis tjiji. 

15pjü ma jus tjunuc Dios lovin. Mop'in 'ücj tjinyucucj Jesucristo; 
Jesucristo mpes 'ücj nyucucj 'oyn nyuca liji Dios. Mpes selecj Dios 
'üsüs. Püna, pjü cjuwatsja na, deba pú ütsja. JUD) más püné pjü 
nt'a. Pjü nyucucj, pjü la tjiji. in ma nyucucj, pjü la tjiji wa. Ángel* 
noypan la tjiji wa. Yupj nepénowa jepapan yupj. Nepénowa 'ücj jajütütj. 
Nepénowa auxiliarpan jinwá. Pjü nenem jupj la tjiji wa. Pjú la tjiji 
la p'a ca jus cülayecj jupj pajal püné. 17Pjii jatja custjay, Jesucristo 
nin liji. Jesucristo pü'ütsja pjü cjuwatsja na. 18Jesucristo Jepa Dios 
ts'uyupj mpes. Dios ts'uyupj Jesucristo jüp'üy jinwá, jupj yupj jisas 
mo'o já'asa mpes. Si jütüta jupj. Jesucristo la tjiji mpes wa patja yupj. 
Jesucristo tepe'e, jas tjijyiinsa niswá. Mwalá way jas tjijyünsa pjü 

jilal. Dios jostsja Jesucristo más püné nsem pjü jilal; nin mpes nin 
tepyala. Jesucristo más püné pjü jilal. 19Jesucristo Dios watsja jupj, 
jupj Popay jin p'iyá; jupj Popay jostsja ca nin nsem. Jesucristo mpes 
'ücj nyucucj 'oyn nyuca liji Dios. 20Dios jostsja pjü way jupj jomicapan 
nsem Jesucristo mpes. Pjü nosis nt'a, pjü jay la p'a'a nt'a 'ots'ipj, jupj 
jomicapan nsem, jostsja Dios. Jesucristo tepe'e cruz* po'ó, 'os tepyala 
jupj, mpes 'ücj Dios jomicapan se palá pjü. 

21Yas nam 'üsüs tuluctsja nun Dios lal. Malala nyuca nujólatsja Dios 
po'ó. Malala la tjüjí. 22Mop'in Dios 'üsüs la tjiji nun mpes. Jesucristo 
tepe'e, mpes quina nun Dios jomicapan, nin la nutjiji. Mpes p'a jawas 
'ücj ca polel nlawü Dios nt'a. Ne'aj nun Dios juts'a'á nsem. Ne'aj ca 
'ücj majatjaqué. Pjü ma polel mvelecj ca malala nun. 23Nin ca nsem 
nun newa poné mpes. Nun ca nin p'iyá nujola Jesucristo po'ó, püna 
nujólatsja jinwá. Ma ca p'a casá nujola quinam. Nun tjapja'aqué Dios 
pajal 'üsüs ca la mijis nun mpes p'a jawas. Niná nusin tji'yüsa la p'a 
nun jis walap'a'a tjowelepj na Jesucristo po'ó. Tjowelepj tsjan niná 
jupj 'üsüs la tjiji gente mpes. Nin p'iyá tjowelepj gente pajal pülücj 
jis walap'a'á, p'a nt'a patja jis walap'a'á 'ots'ipj. Napj ne pjaní wa nin 
velé wa gente jis lal. Pablo napj. Püna ma nin lejaytsja; quina nin lejay. 


Pablo tepyaca Dios ts'uyupj jilal jupj líjitsia mpes. 


24 Napj tjevelé judiopan* tulucj jilal Jesucristo mpes. La p'a wa malala 
la ntjajay tjevelé mpes. Mop'in 'ücj najas nin pyala mpes. Pasal malala 
tepyala Jesucristo lal. T'üc! way malala se pala wa Dios ts'uyupj jilal, 
Jesucristo lal malala tepyala jinwá. Dios ts'uyupj Jesucristo jüp'üy 
jinwá yupj. P'a jawas ncawajas ca, ma malala mpalas niswá. Newa ma 
tecyawaja custjay, malala se palá custjay. Nin jawas más leñ way mpalas, 
quina malala pyala mpes. Mpes po 'ücj najas. 25Dios nin tjejyama 
jis capj lo p'acj jupj ts'uyupj. Nin tjejyama 'üsüs nu lo pal. Pjü way 
Dios tjevelá nun mpes, nin tjejyama la veles niná. 26Yas nam pjü ma 
ts'uyupj. Nun jupj ts'uyupj, nin nu tepyala. 27 Gente jisas na Jesucristo, 
Jesucristo ca mpü'üm yupj jisas mo'ó, Dios nin la siji. P'a jawas ca 'ücj 
polel mal Dios nt'a jis la püt'üs. Po 'üsüs way. Niná gente ma salejeptsja 
yas nam. Dios nin quelel sin !yüsa líjitsja judiopan tulucj jilal. Nin la 
tjiji. Judiopan tulucj nun. Nusin tji'yüsa la tjiji, pasal 'üsüs way niná. 

28Nin velecj pjü jis walap'a'á Jesucristo po'ó. Yupj sin 'yüsa lijicj 
jupj po'ó. Jis wala velecj más 'ücj yupj ca jisas nsem Jesucristo. Cupj 

selecj tsjan niná Dios jos cupj velecj, ne nin velecj. Qjuisas yupj ca cus 
ncoñicocj Jesucristo, mpes nin velecj cupj. Jupj mpes ca 'ücj mpatjam 
Dios lal. Ca yola nsem Dios jos jinwá. 29 Najas ca nin jis mpalas yupj, 
mpes yiimiicj tsji' lejay. 'Üsüs nin polel lejay Jesucristo mpes. Pasal 
püné way jupj, pjü way 'ücj liji. Pajal 'üsüs ncapj p'ya'sa jupj. 
2 1Najas nun jus nlayé yümücj tsji' la tjejay nucopj la p'acj. Yümücj 
tsji' la tjejay jis capj la p'acj wa Dios ts'uyupj Laodicea mot'ó. Dios 
ts'uyupj pülücj lovin ma nus tjunuc. Yupj mpes 'ots'ipj yümücj tsji' la 
tjejay jis capj la p'acj. 2Napj najas yupj más 'üsüs mponecj Dios lal, 
mpes nin lejay. Pasal quelel la sajay na yuwá, ca nin nsem. Najas t'üc' 
way ca sin mü'üsüs Dios sin !yüsa liji. Najas yupj jus nlay wa t'üc' way 
sin tji'yüsa quinam. Mpes ca jus nlayecj tsjan ninda Dios 'üsüs liji gente 
jis lal Jesucristo mpes. Yas nam Dios ma sin tji'yüsa lis tjiji niná pjü 
jilal. 3Dios jos qjuisin 'yüsa, niná Jesucristo qjuisin 'yüsa liji. Leñ la 
p'a qjuisin 'yiisa la qjuijis. Ninana Dios jos cupj selecj, pajal 'üsüs way. 
^Najas ma mponé la tsuwilpan javelepj, mpes nun jis wala velé 
niná. Yupj 'üsüs jin javelepj, mpes pülücj lei way japon yupj javelepj. 
Mop'in t'üc' tulucj javelepj yupj. 5Leñ napj nun jotjaqué nt'a, mop'in 
nun mpes nola napj lovin, mpes nun jis lal 'os jinwá. La p'a wa nawala 
tjowelepj nun pjü way nin p'iyá nin nujola, nun poné Jesucristo tjevelá. 
'Üsüs pyala na, nin p'iyá; malala pyala na, nin p'iyá. Nin mpes pajal 
'ücj najas. 


Pjü way la müjí, Jesucristo tjevele jin. 


6T'üc' way nujisastsja Jesucristo. Jupj cupj qjuis Jepa Püné. Lovin 
nujisas t'as jupj. Lovin la müjí jupj jos jin. 7 Nujisas t'as Jesucristo 
lovin nucopj ncoiicos. Nusin tjü'üsüs tsjan jos jupj. Ninana jupj jos, 
niná pjü la mújí. Po toponé nun, pjü tjevelá. Nusin tji'yüsa, más 'ücj 
nin loji. Po tjüwüi'iqué Dios lal. 

8Nepénowa la tsuwil yupj. Yupj javelepj malala, t'üc' tulucj. Püna 
tapatja nepenowá sin tji'yüsa la tjajay niná. La tsuwilpan quina patja 
nin p'iyá sin 'yüsa la sajay. Sin !yüsa la sajay, gente javelepj la p'in 
nosis mpes. Ma Jesucristo tjevele mpes sin 'yüsa la sajay. 'In tjajama 
nun, ma mponé nun. 9?T'üc' way Jesucristo jüp'üy jana, mop'in jupj 
t'üc! way nin p'iyá jupj Popay Dios lal. 10 Jesucristo mpes nun 'üsüs 
Dios lal, nin la tjiji Dios nun mpes. Pjü way Dios nin liji jupj ts'uyupj 
mpes, nin p'iyá nin liji nun mpes. Jesucristo más püné pjü jajütütj 
jilal. Jesucristo más püné pjü noypan jilal. 

11 Judiopan* niyom jis pjoloc' tsjicj way t'asiyú jat'ú. Nin lajay cocoy 
tsjictjacj jilal. Ma nin t'ú nun jilal. Nun Jesucristo juts'a'á, mpes p'a 
lojí quinam. 12Bautizar* nu tepyala na, taca'liqué jinwá nu tepyala 
Jesucristo lal. Mpes quina ma nin lojí püna la tjüjí jinwá. Taca'liqué 
jinwá quinam, mop'in nusin tjijyünsa jinwá nu tepyala wa, 'üsü mpe 
nusin tjijyünsa na. Mpes niswa tapatjaqué jinwá nu tepyala, Jesucristo 
lal tepyala jinwá. Mpes quina nun lojí Jesucristo jos jin. Nun poné 
Dios püné, ne pajal 'üsüs liji; nin mpes nin tepyala nun jis lal. Dios 
püné, mpes 'ücj jas tjijyünsa Jesucristo la püt'üs tepe'e na. 

13Yas nam nun taca'liqué jinwatsja Dios lal. Lovin ma la tjüjí Dios 
jostsja jin, mpes nintsja nun. Nun Dios gente popa tuluctsja. Nin tulucj 
quinam. Quina nujisas Dios. Jisas pjü jupj velá. Lovin ca mpatjaqué, 
Dios nin la nutjiji. Nin la nutjiji Jesucristo mpes. Jesucristo jas tjijyünsa, 
tüpü'ü niswá, ne nin nu tepyala quinam. Dios perdonar la qjuis tjiji 
cupj malala nyuca la tjijicj. 1^ Yas nam ma la tjijicj Moisés* tjijyü'tá. 


Ma si nuc. Nin la tjiji Jesucristo cruz* po!o tjovalapj mpes. 15Dios la 
tjiji tsjictjacj jis tepyala lapanenpan jis jepapan. Püné tulucj jis tepyala 
yupj. Dios la tjiji pjü tjunuc niná. Jesucristo cruz po'o tepe'e mpes, 
Dios la tjiji yupj pajal tsjictjacj jis tepyala jupj lal. 

Nujisas t'as Dios 'yayá. 

16 Gente ca mvelecj malala loji. Nin ca mvelecj lojá mpes, müsiqué 
mpes 'ots'ipj. Yupj ca mvelecj malala nun ma 'a nusí mulú pjü way 
judiopan* jis fiesta mpes. Nun solejé fiesta lajay pjü año. Solejé lovin 
fiesta lajay mümüy leri tepyala na. T'üc' way gente ca mvelecj malala 
lojí wa, nun lojí mpes sábado* jawas. Dios la tjiji püné tulucj tepyala 
diablú* quinam, mpes ma nin nujola t'as yupj javelepj mpes. 17Selecj 
nin tepyala Jesucristo tjac' na. Dios jostsja judiopan nin lajaytsja 
Moisés* tjijyü'tá; jostsja ca sin mü'üsüs ca nin mpalas Jesucristo tjac' 
na, nin mpes jostsja niná. Jesucristo nasa tjac'. Mpes 'ücj ma lijicj 
quinam pjü way Moisés tjijyü'tá. 18T'üc' way gente malala javelepj 
nun po'ó. Ma nujola t'as. Yupj jisas la p'a wa mponecj yupj 'üsüs yola, 
tsjicj jin yola yupj p'iyá, nin jisas la p'a mponecj. Mop'in po yola yupj 
p'iyá noypan. Yupj javelepj más 'ücj nun welé angelpan* jilal, Dios 
lal welé jinwá. Yupj javelepj tjijinañ, malala tjunuc. Javelepj 'üsüs 

sin tjityiisa tjunuc mpes. Yola noypan yupj. T'üc! tulucj. Yupj yola 
gente jinwá. Ma Dios mpes nin yola. 19Ma jisas Jesucristo quinam. 
Jesucristo jüp'üy jay pjucj jinwá. Cupj jüp'üy jinwá. Jüp'üy jos, jay 
pjucj 'yaya nina. Jüp'üy 'a muli jupj jut'um witjacj mpes, tsjüitsjim 
witjacj mpes 'ots'ipj. Jüp'üy 'ücj t'yüna jay pjucj mpes. Mpes 'ücj pyala 
jüp'üy lal. Nin p'iyá, 'üsüs qjuesé palá Jesucristo mpes. Dios jos niná 
qjuesé palá, mpes nin qjuesé palá. 

20 Jesucristo qjuisastsja na, tecya'lequecj jinwá Jesucristo lal. Mpes 
quina ma pyonecj gente javelepj na nosis mpes. ¿Tsjan mpes nin lojí 
Jesucristo ma jisas jinwá? ¿Tsjan mpes lojí yupj javelepj jin? 21 Nun 
jis wala javelepj tsjan ma polel la las. Nun jis wala javelepj tsjan ma 
sya'ma jis la nuc. Javelepj tsjan ma polel po lo 'ot'é. ¿Tsjan mpes lojí 
niná yupj javelepj jin? 22Javelepj la las mpes. Cupj lyajacj ncawajas 
ca; tjelyajacj na, cyawaja. Dios la tjiji ca nin nsem. Gente nenem sin 
'yüsa lajay gente p'a wa tjowelepj p'in; Dios tjevele mpes sin !yüsa 
lajay tulucj. Jajütütj gente p'a wa tjüjütütj mpes; Dios tjijyü'ta jinwá 
jajütütj tulucj. 23 Yupj lajay mpes, pülücj japon yupj la pülücj javelepj 
Dios lal. Pülücj japon yupj yola Dios püné. Yupj lajay mpes, pülücj 
japon yupj yola yupj p'iyá tsjicj way. Nin tulucj. Ma tsjicj jin yola yupj 
p'iyá. Ma 'üsüs lajay yupj p'iyá jilal. Mpes pülücj japon yupj javelepj 
pasal 'üsüs. Yupj lajay 'üsüs tulucj. Mpes lovin yola gente p'in yola 
jinwá. Ma Dios jinwá yola yupj. Newa nin lajay yupj p'iyá jisas jin. 

1Nun taca'liqué jinwá nu tepyala, mop'in nusin tjijyünsa jinwá, 

tapatjaqué jinwá, Jesucristo lal tepyala jinwá. Mpes po nujisas 
t'as Dios nu 'yayá. Jupj pü'ü tsjun po'ó. Ne'aj já'asa Jesucristo, Dios 
li'inyampe. Ne'aj já'asa, jupj püné way mpes. 2Lovin nujola t'as Dios 
nu 'yaya po'ó. Ma nujola t'as Dios ma jisas yola jinwá. 3Nun taca'liqué 
jinwá nu tepyala quinam Jesucristo lal, ne nin. Quina ma nin lojí 
püna la tjüjí jinwá. Quina 'a mulú potjaqué Jesucristo lal, jupj ne 
Dios lal pü!ü. La p'a ma januc niná, ma jus nlay nun Jesucristo lal 
potjaqué. 4Jesucristo mpes ca mpatjaqué Dios lal. Jesucristo niswa 
tjac' na, pjü ca jus nucucj. Nin jawas, pjü ca nucucj wa nun jupj lal 
potjaqué. Ca nucucj jupj pajal 'üsüs, pajal püné; ca nucucj wa pajal 
'üsüs nu tepyala jupj mpes. 


Quina más "ücj loji Dios ts'uyupj lajay jinwá. 


5Mpes po ma la tjüjí niswá, Dios ma jisas lajay jinwá. Tecya'liñ ma 
nin lajay. Nun taca'liqué jinwá Jesucristo lal. Mpes ma la müjí Dios 

ma jisas lajay jinwá. Niyom nenem jamanun sejats'om tulucj. Nequem 
nenem jil jis vayum tulucj jilal. Lovin pasal quelel nin lajay. Ninana 
lajay Dios jos ma la mijicj niná. Lovin malala quelel lajay yupj. Po 
jisas la p'a jatatj. La p'a jatatj po jisas; ma jisas Dios. Mpes po ma 
quelel la müjí nina niswá, yupj lajay jinwá. 6 Yupj ninana lajay mpes, 
p'a jawas Dios ca jis capj ntülüs. Ma lajay Dios tjevelá. 7 Yas nam nun 
la tjújí yupj jinwá. Lovin nin la tjújí. 

8P'a wa Dios jos ma lojí nun quinam. Ma leñ way ts'u tjilinyá nun 
la p'a jilal. Ma newa ts'u tji'inyá mpatjaqué. Ma nujisas t'as malala se 
palá la p'a jilal. Ma la ntsawilí nun la p'a la tjajay mpes. Ma lapj way 
tjowelé, la p'a jis la wic'. 9Ma la ntsawilí nunwá. Taca'liqué jinwá nu 
tepyala Jesucristo lal, mpes ma ca malala la müjí püna la tjüjí jinwá. 
Ma quelel nin loji quinam. 10 Quina nujisas Jesucristo. Mpes nun quelel 
lojí Dios ts'uyupj quelel lajay jinwá. Dios nin la tjiji nun mpes. Lovin 
más 'üsüs nujola Dios jinwá, nin pyala, la nusiji jupj. Mpes lovin más 
'üsüs nusin !yüsa Dios pot'ó. 

11pjü way Jesucristo jisas, pjü way nin p'iyá yupj Dios lal. Judiopan* 
pülücj jisas Jesucristo. Judiopan tulucj pülücj jisas wa jupj. Gente p'a 
nt'a patja, p'a jis tin javelepj. Yupj pülücj jisas wa Jesucristo. Gente 
pülücj campa patja. Yupj pülücj way jisas wa Jesucristo. Esclavopan* 
pülücj jisas wa jupj. Esclavopan tulucj pülücj wa jisas wa jupj. Pjü 
nenem nin pl'iyá yupj Dios lal Jesucristo mpes. Yupj pjü way mo'ó 
já'asa Jesucristá. 

12Dios la nu t'ya nun. Nun Dios juts'a'á. Jupj quelel la nusiji. Dios 
niná la nutjiji mpes, po jis capj mp'a'sá la p'a wa, malala se palá na. 
La p'a jilal 'üsüs la müjí, jisas na. Ma nin nujola nsem nun püné. Ma 
la tjowe'lé la p'a jilal. Ma leh way ts'u tji'inyá la p'a jilal. 13Nenéyawa 
ma ca nujisas nsem nun sejatjam lijá. Ma ts'u tji'inyá nun. Najas nun 
perdonar lojí jupj. Qjuis Jepa Jesucristo perdonar la nutjiji malala 
nyuca la tjüjí. Mpes perdonar lis müjí la p'a, malala lajay mpes. 

14Dios jos wa p'a wa lojí nun. Jos quelel lojí nunwá. Nin lojí na, 
pasal yuwal ca nujola nsem, nin mpalas. Nin jos Dios. 15Ma nujola 
t'as pjü mpes. Jesucristo nin polel la nusiji, ne ma nujola nsem pjü 
mpes. Lovin nujisas t'as Jesucristo nin la nusiji. Nun pjü way jüp'üy 
pjaní jinwá. Dios jos pjü nun ma nin nujola nsem pjü mpes. Lovin 
tjüwüi'iqué Dios lal. 16 Más 'ücj nun lovin po nujisas nsem Jesucristo 
tjevelá. Sin tjü'üsüs lis müjí la p'a wa. Ma nin lajay na Dios jos jin, 
jis wala tjowelé. Nusin tjü'üsüs tsjan niná Dios jos nun welé, ne 

nin tjowelé yupj jilal. Püna Dios mpes tjenejets'eñ mo'o tapac, niná 
tjünüejets'equé nun. Tjünüejets'equé Dios po'ó. Nüejets'equé na, po 
wüi'iqué Dios lal. 17 Nun welé na, Jesucristo mpes tjowelé. Mpes la p'a 
ca sin mü'üsüs jupj mpes. Pjü nin lojí, la müjí niná Jesucristo mpes. 
Mpes la p'a ca sin mü'üsüs jupj mpes. Jesucristo cupj qjuis Jepa Püné. 
Tjüwüi'iqué Dios lal, jupj cupj qjuis Papay. Nujola t'as, Jesucristo mpes 
Dios pjoca, jupj lal welé na. 


Pablo tepyaca tsjan jos Dios cupj ca la mijicj la p'a jilal. 


18Nequem, najas nun ca nin la müjí nuvoyum javelepj jin. Nin jos 
qjuis Jepa Jesucristo. 

19Niyom, quelel lis müjí nun sejats'om. Ma ts'i mi'iná yupj jilal. 

20 Tsjictjacj, lovin la müjí nun jis papay javelepj jin. Lovin la müjí 
wa nun sejamay javelepj jin. Nin lojí na, 'ücj jos pyala qjuis Jepa 
Jesucristo. 

21 Niyom, nequem, ma lovin jis capj tjowe'lé nun jis ts'uyupj jilal. 
Lovin jis capj velelé, yupj ca yola nsem yupj p'in malala. 

22Esclavopan*, nun jis patrón witjacj nu jajütütj qui'á, nosis casá. 
Nin la müjí pjü way yupj javelepj. Esclavopan nepénowa yümücj tsji' 
lajay yupj jis patrón witjacj yus januc na. Ma yümücj tsji' lajay ma yus 
januc na. Po ma ca nin la müjí yupj jin p'iyá. Po jisas t'as nun ca nin 
la müjí nun jis patrón witjacj jisas jinwá. Nin jos qjuis Jepa Jesucristo. 
Ma lojí na jupj jos jin, locj tjeyá nun jupj polel nucopj tyüla mpes. 
23Nun jis patrón mpes tsji' lojí na, lovin 'üsüs tsji' la miijí. Nujola t'as 
nin loji qjuis Jepa Jesucristo mpes. ?4Nun solejé qjuis Jepa Jesucristo 
tsjay 'üsüs ca la mijis Dios ts'uyupj mpes. Nun nin loji jupj tjevele jin, 
mpes ca nin la mijis nun mpes. Jesucristo mpes tsji' lojí. Jupj nun jis 
Jepa Püné; Dios jas tjejyama jupj, qjuis capj la p'acj. 2» Malala lajay, 
malala ca jis mpalas, malala la tjajay mpes. Dios nin p'iyá liji pjü jilal, 
mpes nin ca nsem pjü malala lajay jilal. 

1Nun nepénowa patrón witjacj. 'Üsüs la müjí nun jis esclavopan* 
mpes. Yupj 'üsüs lajay na, ma malala la müjí yupj jilal. Nujola 
t'as, nun jis Jepa nu jyü'ta wa nun. Tsjun po'o já'asa jupj. 

2Más 'ücj nun pjü way la pülücj welé Dios lal. Jupj lal welé na, 
jupj po'o po nujola t'as. Ma nin nujola t'as la p'a mpes. Dios lal welé 
na, lovin tjüwüi'iqué jupj lal. 3Tjowelé Dios lal cupj mpes 'ots'ipj. La 
moná ca jupj ca nin la mijis ne cupj lovin ca polel mvelecj la p'a jilal 
jupj tjevelá. Mpes ca polel mvelecj la p'a jilal Dios tjevelá Jesucristo 

po'ó. Niná pjü ma salejeptsja yas nam. Niná la p'a jilal nin jis wala 
tjevelé, mpes cawilta mo'o 'os quinam. 4La moná Dios lal !üsüs ca nin 
mvelé la p'a jilal. La moná ca leh way sin mü'üsüs nina. Nin jos Dios. 

5'Üsüs la müjí wa Dios ts'uyupj tulucj jilal. Mpes yupj ma malala 
mvelecj Dios po'ó nun lojí mpes. Jesucristo po'ó polel welé na, nin 
mvelé. 6Lovin tülü way mvelé yupj jilal. Dios jos jinwá mvelé nun 
yupj jilal. Mpes yupj quelel sin 'yüsa na Dios po'ó, nun lovin ca jus 
nlayé tsjan más 'ücj welé yupj jilal. 


Pablo tecyawaja tepyaca. 


7Tíquico nun jis wala mveles tsjan ne palá qui'á. Jupj cupj qjuis 
catjam Jesucristo mpes. Pasal quelel lijicj jupj. Solejé jupj tsji' liji wa 
qjuis Jepa Jesucristo mpes. Lovin tsjay 'üsüs tsji' liji qjuis Jepa jos jin. 
Pjü nin ne palá, jupj ca nun jis wala mveles. 8Mpes se jam jupj nun 
nt'a. Najas jus nlayé ncu 'üsüs pyatjaquecj ncupj. Najas nun ca 'ücj 
jisas nsem jupj vele mpes. ?Onésimo se jam wa jupj lal. Jupj cupj qjuis 
catjam 'ots'ipj. Tsjay 'üsüs way nin liji wa qjuis Jepa Jesucristo jos jin. 
Pasal quelel lijicj wa jupj. Jupj nun popa p'iyá. Yupj ca nun jis wala 
mvelecj 'oyn nyuca pyala qui'á. Pjü way pyalá ca nin mvelecj yupj. 
Marcos süs wa la tjiji wa. Jupj Bernabé primo hermano. Marcos ca 
mim nun nt'a ca nacj. Nun nt'a jama na, tjüwüi'iqué. Püna p'in nun 
jis wala tjevelé niná. 11 Jesús süs wa la tjiji wa. Jupj p'a ló tya'a wa; 
Justo ló wa. Jupj cupj qjuis catjam Jesucristo mpes. Aristarco, Marcos, 
Justo, conas tsji' lajay wa napj lal Dios mpes. Salejepj wa tsjan niná 
Dios jyü'tá. Judiopan* yupj. Judiopan p'a wa ma tsji' lajay napj lal. 
Pasal 'ücj najas 'os, yupj 'üsüs la ntjajay mpes. 12Epafras süs wa la 
tjiji wa. Jupj nun popa p'iyá. Jupj lovin Jesucristo mozo. Jupj lovin 
vele Dios lal nun mpes. Jupj jos nun lovin nujola nsem Dios jos jinwá. 
Jupj jos lovin ca jus nlayé tsjan jos Dios ca nun la miijí. Pajal jola 
jupj nun mpes. 13Napj selé t'üc' way jupj lovin po vele Dios lal nun 
mpes, Dios ts'uyupj Laodicea nt'a patja mpes 'ots'ipj, Dios ts'uyupj 
Hierápolis nt'a patja mpes 'ots'ipj. 

Lucas süs wa la tjiji wa, doctor jupj. Pasal quelel lijicj jupj. Demas 
süs wa la tjiji wa. 

15Siis wa la müjí Dios ts'uyupj Laodicea po'ó. Süs wa la müjí wa 
Ninfa lal. Dios ts'uyupj ne'aj 'a si mulú jupj wo nt'a. Süs wa la miijí 
wa yupj jilal. 16Papel nina mo'o tjowelé na, jas majamá Laodicea 

nt'a, Dios ts'uyupj ne'aj mo'o jis la veles wa 'a si mulú na. P'a papel 
tepyac wa yupj mpes. Niná yupj ca jas majamacj nun nt'a. Najas niná 
mo'o ca mvelé nun 'a nu tjimyula na. 17Cupj qjuis Jepa Jesucristo jos 
Arquipo tsji' liji jupj mpes. Wola mvelé Arquipo lal, más 'ücj jupj ca 
nin la mijis qjuis Jepa Jesucristo jos jinwá, pjü way. 

18Napj Pablo. Niná napj p'iyá pyac nun mpes. Najas nujola nsem 
cawilta mo'o 'os custjay. Najas Dios lovin 'üsüs way liji nun mpes. 

Papel mwalá Pablo tepyaca 
Tesalónica mo'o 
tapatja mpes 





1Napj Pablo. Napj lal patja wa Silvano, Timoteo 'ots'ipj. Nun 
Dios ts'uyupj Tesalónica nt'a. Nun Dios so coñcó, Jesucristo so 
coricó 'ots'ipj. Dios cupj qjuis Papay, Jesucristo cupj qjuis Jepa Püné. 
Papel niná pyaquecj nun mpes. Najas Dios 'üsüs way la mijis nun 
mpes. Najas wa nun ma nujola nsem pjü mpes, Dios ca nin la numijis. 


Tesalónica po'o patja pasal 'üsüs lajaytsja Dios jos jin. 


2Lovin wi'iquecj Dios lal nun mpes. Lovin nin velecj Dios lal jupj 
lal velecj na. 3Lovin ma qjuiyo' pe'e nun tsji' lojí Jesucristo mpes, jupj 
lal poné mpes. Nun quelel lojí jupj, mpes nin lojí. Nun solejé pajal 
'üsüs ca nu mpalas qjuis Jepa Jesucristo mpes. Malala nu pyala na, 
newa poné nun. Mpes cupj wi'iquecj qjuis Papay Dios lal nun mpes. 
^Dios po quelel la nusiji. Selecj jupj la nu t'ya nun. 5Nun jilal nin 
tjevelecj Dios tjevelá. Jupj tjevele tsjan niná Jesucristo 'üsüs la tjiji 
gente mpes. Cupj tjevelecj p'in tulucj. Niná tjevelecj na, Dios pajal 
'üsüs la tjiji, mpes 'üsüs tepyala wa cupj tjevelecj na, Dios p'in 'ücj 
liji jinwá. Dios Cjües qjuis capj tjeptya'sa 'ücj la veles 'ots'ipj. Cupj 
selectsja cupj tjevelecj t'üc! way. Nun p'iyá solejé wa cupj 'üsüs la 

6Nun nin la tjüjí cupj jinwá. Nin la tjüjí qjuis Jepa Jesucristo jinwá 
'ots'ipj. Dios tjevele toponé na, la p'a wa malala nyuca la nutjajay. 
Mop'in nun 'ücj nujisastsja, Dios Cjües nin la nutjiji. 7 Dios ts'uyupj 

Macedonia nt'a nujus tjunuc nun. Dios ts'uyupj Acaya nt'a nujus tjunuc 
wa. Tjunuc nun lojí Dios jos jinwá. Mpes yupj 'üsüs nin lajay wa quinam 
Dios jos jinwá. 8Nun la tjüjí mpes, gente sin tji'yüsa Jesucristo po'ó. 
Macedonia nt'a p'in tulucj, Acaya nt'a p'in tulucj. Nun la tjüjí mpes, 
gente jun ta'á sin tji'yüsa Jesucristo po'ó. Yupj salejepj nun toponé 
Dios lal, ne nin loji jupj tjijyü'tá. Mpes 'ücj ma velecj cupj yupj jilal 
nun po'ó. Yupj salejepj nun toponé Dios lal, ne nin lojí jupj tjijyü'tá. 

9? Yupj p'iyá nin javelepj po 'ücj nujisastsja nun, nun nt'a tjeleque 
na. Yupj p'iyá nin javelepj nun quelel lojí Dios tjevelá, nusin tji'yüsa 


dios witjacj jinwá jupj. Dios t'üc' way jupj, pü'ü jupj. 10 Yupj lovin 
javelepj pasal lu nucú Dios Jatjam Jesucristo ncuwim niswá, tsjun 
nepé ncuwim. Jesucristo tepe'e na, Dios jas tjijyünsa jupj, tüpü'ü 
niswá. Dios po ma jos gente malala nyuca lajay. Nin mpes ca jis capj 
ntülüs p'a jawas. Jesucristo la tjiji mpes, Dios ma ca qjuis capj ntülüs 
cupj, yupj jis capj tyüla na. 


2 1Qjuis catjampan, nun solejé nun nt'a tjeleque na, pasal 'üsüs 

way nu tepyala. 2Solejé Filipos nt'a qjuis süptsja yupj, malala 
tjowelepj wa cupj qjuilal. Newa nin, cupj tjeleque nun nt'a. Pülücj 
nun nt'a patja ma jisastsja cupj tjevelecj Dios tjevelá. Tjevelecj tsjan 
niná Jesucristo 'üsüs la tjiji gente mpes. Dios mpes ma lecj tjeyactsja 
la veles jupj mpes. 3T'üc' way nin tjevelecj nun jilal Dios jos jin. Cupj 
selecj t'üc! way tjevelectsja. Ma la tsyawilicj nun jilal. Cupj sin nin 
qjuisastsja nun mponé Dios tjevelá. La p'a ma qjuisastsja. ^Dios qjuisin 
tjejyama la veles jupj tjevelá Jesucristo po'ó. Nin velecj niná Jesucristo 
'üsüs la tjiji gente mpes. Dios selé lovin velecj jupj jos jinwá. Nepénowa 
ma quelel pjyacañ cupj velecj, ma nin qjuiyola. Qjuisas Dios 'ücj jos 
nsem cupj velecj mpes. Jupj 'üsüs nyuca tsjan qjuisas cupj. »Nun jilal 
tjevelecj Dios jostsja p'in. Ma tjevelecj nun pajal 'üsüs; tjevelecj tsjan 
t'üc! way. Dios selé, nun nt'a tjeleque na, ma qjuisastsja nun to'atsja. 
6Nun solejé apostolpan* cupj; Cristo qjuisin tjejyama nun jilal la veles 
jupj po'ó. Cupj pünetsja Dios mpes, mop'in ma qjuiyólatsja ncu gente 
'üsüs tjowelepj cupj po'ó. Ma qjuiyólatsja ncu nun 'üsüs tjowelé cupj po'ó. 


po quelel liji jupj tsjicj. Po 'üsüs nyuca liji jupj tsjicj mpes. Nin p'iyá 

nusijictsja. Mpes po quelel velectsja nun jis lal Dios tjevelá Jesucristo 
po'ó. Nun jis lal tjevelecj tsjan niná Jesucristo 'üsüs la tjiji gente mpes. 
Ma qjuiyólatsja la p'a quelel qjuis tjü'ünantsja ca nacj cupj tjevelecj 
mpes. Pajal quelel la nusijictsja, mpes nin. 

9Po quelel velectsja nun jilal Dios tjevelá. Nujola pyala 'oyn nyuca la 
tjijicj, nun nt'a tepyatjaquecj na. Cupj ma la tjemyonacj nun jis ve. Po tsji! 


'asas tjeleque, tjevelecj niná Dios jos la müjí nun. Dios po 'üsüs way jupj. 
Pajal püné way jupj. La nu t'ya, mpes jupj nun jis Jepa quinam. 
13pios tjevelá tjevelecj na, nun toponé cupj tjevelecj. Solejetsja 
t'üc' way tjevelecj Dios tjevelá. Solejetsja nina tjevelectsja gente p'in 
tjowelepj tulucj. Mpes lovin tjuwi'iquecj Dios lal nun mpes. Dios 'üsüs 
liji jupj ts'uyupj jilal, jupj tjevele japon mpes. 14Ne'aj patjá malala la 
tjajay nun jilal, toponé mpes. Nin p'iyá judiopan* malala nyuca la 
tjajay Dios ts'uyupj jilal Judea nt'a. Dios ts'uyupj sa coii Jesucristo. 
Nin p'iyá tepyala nun jilal. Yupj nun nt'a 'a muli patja mo'm malala 
nyuca la nutjajay. 15Judiopan tjü'ünan Jesucristá, qjuis Jepa Püné 
jupj. Tjü'ünan wa profetapan*. Malala nyuca la tjajay wa cupj qjuilal. 
Yupj patja mpe qjuisin tjajam; ma jisastsja cupj ne'aj tepyatjaquecj 
yupj jis lal. Dios po ma jos yupj lajay. Pjü gente jis enemigopan yupj. 
16 Cupj qjuisastsja judiopan tulucj 'ücj mpatjam Dios lal. Mpes yupj 
jilal tjevelecj Jesucristo po'ó. Judiopan ma jisastsja cupj mvelecj 
judiopan tulucj jilal Jesucristo po'ó. Mpes malala nyuca la tjajay cupj 
qjuilal. T'üc! way lovin malala nyuca la tjajay. Newa nin lajay yupj. 
Dios po ma jos yupj nin lajay, ne jupj pajal ca jis capj ntülüs quinam. 


Pablo po quelel jámatsja niswá Tesalónica nt'a. 


17-18Qjuis catjampan, nun jilal tepyatjaquecj na, qjuis tjüjütütj nun 
mpe pje'á qjuis ntüncüs cupj. Malala nyuca la tjajay cupj qjuilal. Mpes 
tjeleque ncupj. Newa nin, qjuiyola cupj nun mpes. Po quelel léquetsja 
nun nt'a nujus la nuc niswá. Napj la pülücj quelel jumtsja nun nt'a. 

Mop'in ma polel léquetsja Satanás* la tjiji mpes. T'üc! way ca nlaca 
nun nt'a p'a jawasiyá. 19-20¿Ncu solejé tsjan mpes 'ücj qjuisas cupj? 
¿Ncu solejé tsjan mpes 'ücj qjuisas nsem p'a jawasa? ¿Ncu solejé tsjan 
mpes velecj la p'a jilal 'ücj qjuisas? Nun mpes tsjay 'ücj qjuisas. Nun 
mpes selecj tsjay 'ücj qjuisas nsem qjuis Jepa Jesús niswa tjac' na. 
1Quelel pyaquecj niswá, po quelel léquetsja nun nt'a niswá. 
Newa ma polel léquetsja. Mpes quina pyatjaquecj Atenas po'ó. 

2Jas tjejyamacj Timoteo nun nt'a. Nun solejé jupj cupj qjuis catjam 
Jesucristo mpes. Solejé wa jupj tsji' liji cupj qjuilal. Velecj la p'a jilal 
tsjan niná Jesucristo 'üsüs la tjiji gente mpes. Qjuisas nun lovin ca 
mponé Jesucristo lal. Qjuisas nun lovin 'ücj jisas nsem Jesucristo lal 
poné mpes. Mpes cupj Timoteo jas tjejyamacj nun nt'a, nujun 'asas 
tjemey. 3Qjuisas ma nujola nsem gente malala nyuca lajay na nun 
jilal. Nun Jesucristo jisas. Mpes solejé t'üc! way gente lovin ca malala 
nyuca la mijicj nun jilal. Ma nujola t'as. ^Nun nt'a tepyatjaquecj na, 
lovin tjevelecj nun jilal gente ca malala nyuca la mijicj nun jilal, cupj 
qjuilal 'ots'ipj. Nin tepyala cupj tjevelecj jin; t'üc! way gente malala 
nyuca lajay nun jilal, cupj qjuilal 'ots'ipj, Jesucristo se coiicocj mpes. 
5Mpes napj jas tjejyam Timoteo nun nt'a. Napj po quelel seletsja ncu 
poné Jesucristo lal custjay. Po nólatsja ma poné ca nacj Jesucristo lal 
quinam. Nólatsja diablo* tjevele toponé ca nacj. Pajal la pülücj nusin 
way diablo malala vele gente jis lal, jos malala nyuca lajay. 

6'Ücj najas ma nin tepyala nun jilal. Quina Timoteo tjac! nun mpe. 
Po 'ücj qjuisas jupj qjuis wala tjevele mpes. Qjuis wala tjevele nun 
poné Jesucristo lal custjay. Tjevele nun quelel lojí jupj custjay. Jupj 
tjevele nun pasal quelel cus nucú, cupj quelel nujus nyucucj jinwá. 
Tjevele nun lovin nujola cupj po'ó. 7Mpes 'ücj qjuisas nun mpes. Quina 
pjü qjuisas ma tya'acj ncupj. Gente malala nyuca lajay wa cupj qjuilal. 
Mop'in 'ücj qjuisas nun mpes. Timoteo qjuis wala tjevele mpes nun 
po'ó, po 'ücj qjuisas tepyala. Nun poné Jesucristo lal custjay, mpes 
po 'ücj qjuisas. 8Po quelel so coñcó Jesucristo. Mpes ma nin qjuiyola 
quinam. 

2Nin mpes pajal wi'iquecj Dios lal nun mpes. Tsjay 'ücj qjuisas 
nun poné mpes, ne wi'iquecj Dios lal. Dios selé pajal 'ücj qjuisas nun 
mpes. 10Lovin po le monacj Dios lal qjuisin majamas, nlaca nun nt'a 
nujus la nuc. Mop'in ma qjuisin tjejyama custjay. Cup) quelel nusin 
'yüsa lijicj custjay Dios mpes. Ma pjü nusin tji'yüsa custjay. 11 Mpes 

le monacj Dios lal, jupj ne cupj qjuis Papay. Le monacj wa qjuis Jepa 
Jesús lal 'ots'ipj, yup) ca qjuisin majamacj nun nt'a. 

12Cupj qjuisas nun pajal ca quelel la müjí nun sejatjampan, gente la 
p'a wa 'ots'ipj. Mpes le monacj Jesucristo lal jupj ca nucopj mp'a'sas 
pajal ca quelel la müjí quinam püna lal. Qjuisas nun ca quelel lis 
müjí yupj, cupj quelel la nujicj jinwá. 13 Más 'üsüs quelel loji na, po 
ca 'üsüs nsem nun Dios lal. Solejé qjuis Jepa Jesás ncuwim p'a jawas, 


lojí na, ma nu maycas Jesucristo lal. 
Más 'üsüs la müjí Dios jos jinwá. 
1-2P'a way quelel pyac quinam. Nun solejé tsjan jos Dios ca nun 

jupj. T'üc' way 'üsüs loji nun quinam. Newa más 'üsüs la müjí qjuisas. 
'In tjajama ca 'üsüs la müjí Dios jos jin. Qjuis Jepa Jesucristo mpes 
nin velecj; nin mpes 'ücj nin velecj nun jilal. 

3Lovin 'üsüs la müjí Dios jos jin. Solejé Dios jos lovin nin lojí. Dios 
jos yom ma mya'na jats'om tulucj. Dios jos quepj ma jama voyum 
tulucj lal. 4-5Dios ma jisas lovin quelel lajay yupj jisas jin. Po malala 
niná Dios lal. Dios jos ma lojí yupj jinwá, jos lovin 'üsüs lojí jupj jos jin. 
Jupj jos nun woyaqué, lowiqué nun sejats'om jilal la p'in. 6Mpes ma 
tjalawiqué la p'a jilal. Yom pjaní yom p'a wa jats'om ne'aj mya'na, po 
malala la tjiji wa yom niná lal. Yom pjaní nin liji na la p'a jilal, qjuis 
Jepa Jesucristo ca cus ntülüs jupj. Nun nasa solejé niná. Cupj nasa 
tjevelecj nun jilal ca nin mpalas malala lajay. 7 Niswa quelel pyaquecj 
Dios jos yom ma mya'na la p'a yom jats'om. Dios jos quepj ma jama 
p'a quepj voyum lal. Dios jos wa ma tjewyayiñ ma jamanun pjü way. 
Dios jos cupj nin lijicj jupj jos jinwá. 8Dios jos cupj pajal 'üsüs nsem. 
Mpes jupj qjuis tje'yaya jupj Cjües. T'üc! way nepénowa ma lajay jupj 
jos jinwá. Mpes ma jisas Dios. 

9Quina p'a way quelel pyaquecj. Dios jos quelel lojí nunwá. Nin 
solejetsja. Nusin tji'yüsa la tjiji Dios. Mpes nasa quelel la sojí nun 
sejatjampan. 10 T'üc' way nun quelel loji nun sejatjampan pjü way 
Macedonia po'ó. Newa nin, qjuisas más 'üsüs quelel lojí yupj. 11 Nujola 
tepyala nin nu tjijyü'tücj. Nu tjijyü'tücj ma lo velelé pjü jilal. Nu 
tjipyü'tücj ma nujola t'as la p'a lajay mpes. Nu tjijyü'tücj pasal tsji' loji. 
12Mpes ca ma jisas ves, la p'a juts'a'á. Mpes wa la p'a ca jus nlayecj 
'üsüs way nun. Yupj ma sa coñ Jesucristo custjay. 

Jesucristo ncuwim niswá. 


13Qjuis catjampan nepénowa tecya'liñ. Mop'in ma 'aplijila nu 
tapalas. !Üsüs ca jis mpalas. Qjuisas ca jus nlayé 'üsüs ca jis mpalas. 
Qjuis catjampan tulucj 'aplijila se palá yupj sin popa cya'liñ na. Ma 
salejepj tsjan ca jis mpalas. Due way ma 'üsüs ca jis mpalas yupj. 
niswá. Pyonecj tjemey Dios nta, mop'in ncuwim jupj niswá. Dios ca 
jis ncunus qjuis catjampan Jesucristo lal. 

15Nun mpes pyaquecj qjuis Jepa Jesucristo tjevelá. Jupj niswa tjac' 
na, jupj lal japon nepénowa newa mpatjam nsem custjay. Mwalá way 
tulucj ca mal yupj Dios nt'a qjuis catjampan tecya'liñ jilal. 16Qjuis 
Jepa Jesucristo Dios pü'ü mpe palá ncuwim nosis nt'a. Jupj jac' na, 
ángel* más püné ca yümücj pjac mveles. Gente ca mpjacaii wa Dios 
trompeta. Dios yümücj ca müjü'tüs. Nin tepyala na, qjuis catjampan 
tecya!liñ ca sin müjünsüs, mpatjam ca niswá. 17Niswa janucun jis 
tepyala na, Dios ca 'a jis mulus patja witjacj yupj jilal mol nt'a. Yupj 
ca la müjüsüi qjuis Jepa Jesucristo ne'aj. Lovin ca mpatjam jupj lal. 
18Nunwá 'ücj nujisas la müjí, niná tepyaquecj mpes. 
5 1Qjuis catjampan, ma ca mpac tsjan jawas ncuwim Jesucristá. Ma 

selecj tsjan jawas ncuwim. 2Pjü ma salejepj tsjan jawas ca ncul 

pwecapan. Nin pliya pjü ma salejepj tsjan jawas ncuwim Jesucristá. 
3Gente ca mvelecj pjü ma la palan, pjü 'üsüs patja. Niná tjowelepj na, 
leñ way malala ca jis mpalas. T'üc! way leñ way ca malala jis mpalas. 
Quepj way tsjicj quelel mya'na na, leñ way vyaja pyala. Nin p'iyá, leñ 
way ca malala jis mpalas gente nenem jilal. 

4Nun yupj jinwá tulucj. Nun napj natjampan Jesucristo mpes. Nusin 
'yüsa ca nin mpalas. Mpes solejé Jesucristo ncuwim niswá. Nun lu 
nucú jupj ncuwim. Pecj jac! na jinwá tulucj ca nsem nun jis lal. 5Nun 
pjü way, tjejyawca nt'a potjaqué jinwá, Dios mpes nusin 'yüsa mpes. 
'Üsüs loji nun, Dios jos jinwá. Ma püste nt'a pyatjaquecj jinwá cupj. 
Ma lijicj diablo* jos jinwá. 6Mpes 'in tjajamá, más 'ücj lovin ca la 
nucucj Jesucristo ncuwim. La p'a ma nin la nucucj. Lovin po nujisas 
t'as Jesucristo ncuwim. 7 Nepénowa püste nt'a patja jinwá; ma yola 
Jesucristo ncuwim. Yupj ma lajay Dios jos jinwá. 8Nin tulucj cupj 
qjuis lal. Cupj jaw nt'a pyatjaquecj jinwá. Mpes más 'ücj lovin qjuiyola 
pyala Jesucristo ncuwim. Nasa tepyonecj Dios lal. Nasa quelel lijicj 
jupj. Pyonecj pajal 'üsüs ca qjuis mpalas, ca mpatjaquecj Dios lal. Niná 

selecj, mpes ma lijicj diablo jos jin. 9Dios po ma jos gente malala lajay, 
ne jupj ca jis capj ntülüs. Jupj ma jos ca nin nsem cupj qjuis lal. Jupj 
jos mpatjaquecj jupj lal. Mpes ca qjuis ncunus jupj nt'a qjuis Jepa 
Jesucristo lal tepyonecj mpes. 10Jesucristo tepe'e cupj mpes. Mpes 
ca mpatjaquecj jupj lal p'a jawasiyá. Tecya'lequecj naya ncuwim ca 
nacj. Newa ca cüpatjaquecj custjay ca nacj, jupj jac! na. Mop'in nin, 
t'üc! way ca mpatjaquecj jupj lal. 11 Mpes nunwá 'ücj nujisas la müjí. 
Nunwá nusin !yüsa la müjí Dios po'ó. T'üc' way nina nusin 'yiisa loji 
quinam. Najas lovin nusin 'yüsa lojí niná. 


120juis catjampan, nepénowa 'üsüs javelepj tsjan más 'ücj lojí nun. 
Yupj nusin !yüsa lajay Dios jos jinwá. Yupj pajal nucopj jap'acj nun. 
Mpes najas nun welé yupj jilal po 'üsüs way nin lajay. 13Najas pajal 
'üsüs way lojí yupj mpes. Najas po quelel la sojí yupj, nin lajay mpes. 
Po ma la tjowe'lé nunwá. 

14Niná najas nin loji wa: nepénowa ne'aj se pjasá. Jis tjüjü'tü tsji! la 
mijicj yupj. Nepénowa nun nt'a 'aplijila jatja. 'Ücj jisas nsem la müjí 
nun. Nepénowa nun nt'a pülücj way tulucj sin tji'yüsa Dios po'ó. Mpes 
jis capj mp'a'sá. La p'a ma 'üsüs lajay na, po ma ts'u tji'inyá yupj jis lal. 
15T'üc' way gente ca malala la mijis nun jilal. Po ma malala la müjí nun 
yupj jilal. Pasal 'üsüs way la müjí nunwá. 'Üsüs way la miijí pjü jilal. 

l6Lovin 'ücj nujisas t'as nun. 17 Lovin mvelé nun Dios lal. 18Nenéyawa 
malala ca nu mpalas. Newa tjüwüi'iqué Dios lal. Jupj jos wüi'iqué jupj 
lal. Dios jos nun nin lojí napj tjevelé jin, Jesucristo so coñcó mpes. 

19Ma tjowelé Dios Cjües lal: “Lyájasa t'as". 

20Nepénowa javelepj Dios velá. Najas mpja'aqué yupj javelepj. 
21Nusin tjü'üsüs ncu t'üc' way javelepj Dios jos jin. Nepénowa t'üc' 
way javelepj Dios tjevelá. Nin la müjí yupj jajütütj jin. 22Nepénowa 
malala javelepj. Mpes lovin ma la müjí yupj jajütütj jin. 


Pablo tecyawaja tepyaca. 


23Ma qjuiyola pjü mpes, Dios nin liji. Najas nun pasal 'üsüs nsem 
Dios lal, jupj ca nin la numijis. Najas Dios lovin majamas ca nun jis 
p'üy, nun jis qjues 'ots'ipj. Najas ma nu maycas ca Jesucristo niswa 
tjac' na, jupj ne cupj qjuis Jepa Püné. 24T'üc' way Dios la nu t'ya. 
Mpes t'üc! way nun pasal 'üsüs nsem Dios lal, nin la numijis jupj. Jupj 
ca nu majamas nun. Jupj lovin nin liji jupj tjevele jin. 

25Qjuis catjampan, qjuisas Dios lal mvelé nun cupj mpes. 26Süs 
wa la müjí qjuis catjampan pjü way jilal, yus nucú na. 'Ücj nujisas 
t'as yus nucú na. 27Napj nu jyütütj nun mo'o ca mvelé papel niná 
pjü qjuis catjampan jis la pjac. Qjuis Jepa Jesucristo jos nun ca nin 
la müjí, mpes nin velé nap). 

28 Najas Jesucristo 'üsüs way la numijis nun pjü way jilal, jupj ne 
cupj qjuis Jepa Püné. 

Papel locopyaya Pablo 
tepyaca Tesalónica 
mo'o tapatja mpes 





] 1Napj Pablo. Napj lal patja wa Silvano, Timoteo 'ots'ipj. Nun Dios 

ts'uyupj Tesalónica nt'a. Papel niná pyaquecj nun mpes. Nun Dios 
so coñcó, Jesucristo so coñcó 'ots'ipj. Dios cupj qjuis Papay, Jesucristo 
cupj qjuis Jepa Püné way jupj. 2Najas yupj 'üsüs ca la mijicj nun mpes. 
Najas wa nun ma nujola nsem pjü mpes, yupj ca nin la numijicj. Dios 
cupj qjuis Papay. Jesucristo cupj qjuis Jepa Püné. 


Jesucristo jac' na, Dios ca jis capj ntülüs malala lajay. 


3Qjuis catjampan, más 'ücj lovin wi'iquecj Dios lal nun mpes. Nun 
lovin más 'üsüs nusin 'yüsa Dios po'ó, pajal quelel loji wa nunwá. 
Püna 'ots'ots! way quelel la tjüjí nunwá; quina pajal quelel loji yupj. 
^Mpes lovin 'üsüs velecj nun po!ó Dios ts'uyupj 'a si mulü nt'a. Gente 
malala lajay nun jilal Jesucristo so coñcó mpes, nun newa lojí Dios 
jos jin. T'üc' way malala nu pyala. Newa 'üsüs loji, newa poné Dios 
nucopj plya'sa. 'Ücj qjuisas nin loji mpes. 5Nin mpes 'ücj jus nlayecj 
Dios 'ücj nin mveles nun 'üsüs jupj lal. Nin mpes jupj ca mveles nun 
jupj si jütüta popa wa, ne ca jupj lal mpatjaqué. T'üc' way malala nu 
tepyala quinam Dios jyü'ta jin lojí mpes. 

6Dios selé pjacj niná malala nyuca la nutjajay. Mpes Dios ca la mijis 
jupj tjevele jin. Malala ca jis mpalas; Dios nin ca la mijis yupj malala 
nyuca la nutjajay mpes. 7'Üsüs ca nsem nun jis lal. Ma malala nu 
mpalas ca niswá, Dios ca la mijis. Nin p'iyá ca la mijis cupj qjuilal. 
Nin la mijis Jesucristo jac! na tsjun mpe. Ncuwim 'awa lal, 'awa 

mwalaquem jupj nt'a, gente Jis capj tyüla mpes. Jesucristo qjuis Jepa 
Püné way jupj. Pjú ca jus nucucj. Ncuwim jupj angelpan* jilal; noypan 
yupj pajal. 8 Dios ma jisas ca jis capj ntülüs jupj. Ma jisas Dios tjevelá 
Jesucristo po!ó, jis capj tyüla jupj. Jupj tJevele tsjan !üsüs liji jupj gente 
mpes, qjuis Jepa Jesús la tjiji mpes. 9Pajal malala ca jis mpalas, yupj 
malala la tjajay mpes. Lovin ca nin nsem yupj jis lal, lovin ma !yü'sa. 
Ma polel patja cupj qjuis Jepa Jesucristo lal. Yupj lovin ma jus nucucj 
ca. Ma ca nucucj jupj pajal 'üsüs way jyü'ta; ma ca nucucj jupj t'üc! 
way püné pajal. 10 Dios ca la mijis ca nin nsem yupj jis lal, Jesucristo 
jac' na. T'üc' way p'a jawasa ncuwim jupj. Nin jawas pajal 'üsüs way 
nsem. Tjac' na, Dios ts'uyupj pajal 'üsüs mvelecj ca Jesucristo po'ó. 
Yupj jisastsja jupj. Pajal 'üsüs Jesucristo, nin ca yola nsem yupj jupj 
po'ó. Nun toponé cupj tjevelecj Jesucristo po'ó, mpes ca mpatjaqué 
wa nun Dios ts'uyupj la p'a wa jilal. 

11 Mpes lovin velecj Dios lal nun mpes. Nun Dios ts'uyupj nu tepyala, 
Dios la nu t'ya mpes. Le monacj Dios lal 'üsüs jos nsem jupj nun lojí 
mpes. 'Usiis way quelel lojí. Le monacj Dios lal lovin ca 'üsüs quelel 
la müjí, Dios la mijis ca. Pasal piiné way jupj. Nun poné Jesucristo 
lal, mpes quelel lojí jupj jos jin. Le monacj Dios lal lovin ca la miijí 
jupj jos jin. Le monacj Dios ca nin la mijis nun mpes. Pajal püné jupj. 
12Qjuisas gente ca !üsüs mvelecj Jesucristo po'ó, nun lojí mpes. Jupj 
cupj qjuis Jepa Püné. Gente ca 'üsüs mvelecj nun po'ó Jesucristo 
mpes. Cupj qjuis Dios 'üsüs liji nun mpes, qjuis Jepa Jesucristo 'üsüs 
liji wa nun mpes, ne ca nin mpalas. 


Yom malala ncuwim, ca yus ntsawilis nosis casá patjá. 


2 1Natjampan, nun solejé Jesucristo ncuwim niswá. Jupj cupj 

qjuis Jepa Püné. Solejé jupj nt'a ca 'a qjuis mulus. 2Nepénowa 
tjowelepj Jesucristo nasa tjac'. Nepénowa nin tjowelepj ca nacj Dios 
ts'uyupj 'a jis tjimyula nt'a. Yupj nepénowa tjowelepj cupj p'iyá nin 
tepyaquecj ca nacj. Yupj tjowelepj nin tjoweleptsja Dios mpes ca nacj. 
Najas ma mponé ca yupj javelepj. Ma nin nujola t'as yupj tjowelepj 
mpes. T'üc' way tulucj javelepj yupj. 3 Nepénowa ca la ntsawilicj nun 
jilal. Ma mponé yupj jilal. T'üc' way Jesucristo ma niswa tjac' custjay. 
Mwalá way pajal malala ca mpalas qui'á, custjay ma tjac' na p'in. Pasal 
pülücj ma ca jisas nsem Dios. Pasal malala ca mvelecj jupj po'ó. Dios 
enemigo lay mpalas wa. Jupj ma jos pjü way Dios tjevelá. Dios ca jas 
majamas jupj 'awa püné nt'a. ^Dios enemigo mveles ca jupj más püné 

pjü dios witjacj* jilal. T'üc! way gente jatatj dios pülücj witjacj, yola 
yupj jis dios witjacj pajal noypan. Mop'in Dios enemigo ca mveles 
jupj más püné yupj jis dios witjacj jilal. Ca mveles yupj jis dios witjacj 
malala. Dios enemigo ma'ajam ca Dios wo* mo'ó. Mveles ca Dios t'üc' 
way jupj. Nin tulucj. 5Nun nt'a tüpü'üs na, niná tjeveletsja nun jilal. 
Napj selé lovin ma nujo' tepe'e niná. 

6Nun solejé tsjan mpes Dios enemigo ma polel lay pyala quinam. 
Dios ca mveles tsjan jawas 'ücj lay pyala. 7 T'üc' way pasal pülücj tsjay 
malala lajay nasa, ne ma lajay Dios jos jin. Cupj qjuisin tji'yüsa tsjan 
mpes nin lajay. Dios qjuisin tji'yüsa la tjiji niná; jupj ma se 'aya pjü 
way sin 'yüsa nina. Newa Dios enemigo ma lay tepyala custjay. Dios 
enemigo ma polel lay pyala custjay; pjaní way ma 'yaya jupj nin liji 
quinam. Dios jos na, niná ca mim quepé. Jupj tjemey na, Dios enemigo 
'ücj lay mpalas. 8Dios nin tjevele na, lay mpalas ca. Locopyaya cupj 
qjuis Jepa Jesucristo ncuwim. Pajal püné nsem jupj, jac' na. Jupj ca 
jus mojos Dios enemigo, mpa'is ca jupj. Leñ ca nsem jupj, Jesucristo 
nin la mijis ca. 

9Dios enemigo jac! na, la pülücj p'a casá la mijis ca, yom p'in ma 
yola nsem jupj liji mpes. Jupj ca jos nsem yupj mponecj jupj p'iyá 
más püné pjü jilal. 10 Nin mpes pajal malala ca jis mpalas pülücj 
jilal tecya'liñ na. Dios enemigo ca pasal malala nyuca la mijis, ca 
yus ntsawilis, mpes ca pülücj mponecj jupj más püné pjü jilal. Yupj 
ma quelel sin 'yüsatsja tsjan t'üc! way, mpes ca mal 'awa püné mo'ó; 
Dios lal mpatjam tulucj yupj. 11 Mpes Dios ca la mijis ne t'üc' way 
Dios po'o ma ca polel sin mü'üsüs. Yupj ca mponecj la tsuwilpan jilal. 
12Mpes Dios ca mveles yupj pjü way malala nyuca la tjajay, ne ma ca 
mpatjam jupj lal. Yupj ma topon tsjan t'üc' way, mpes ca nin nsem. 
Tjuwi'iñ malala la tjajay na. 


Dios la nu t'ya. Ca mpatjaqué jupj pü'ü nt'a. 


13Nun malala lajay jinwá tulucj. Más 'ücj lovin wi'iquecj Dios lal 
nun mpes. Nun qjuis catjampan. Qjuis Jepa Jesucristo quelel la nusiji 
nun. Püna, pjü cjuwatsja na, Dios la nu t'ya. Jupj jostsja nun mpatjaqué 
jupj lal, mpes la nu t!ya. Jupj jostsja ca nin nsem nun toponé mpes. 
Nun toponé t'üc' way Dios po'ó, Jesucristo po!ó 'ots'ipj. Jupj jostsja 
ca nin nsem wa jupj Cjües mpes. Nun Dios juts'a'á nu tepyala, jupj 
Cjües la tjiji. 14 Nun toponé nun jis wala tjevelecj na Jesucristo po'ó. 

Tjevelecj tsjan niná jupj 'üsüs la tjiji gente mpes. Dios nucopj tjep'ya'sa 
nu la pon cupj tjevelecj. Jupj jos nun pajal 'üsüs nsem, pajal püné 
nsem wa, qjuis Jepa Jesucristo jinwá. Nin mpes nucopj tjep'ya'sa jupj. 


16 Jesucristo cupj qjuis Jepa Püné. Dios cupj qjuis Papay. Dios pasal 
'üsüs way la tjiji cupj mpes. Mpes selecj jupj quelel la qjuisiji. Ma 
lecj jeyacj lovin tsji' lijicj Dios mpes. Ma lecj jeyacj Dios la tjiji. Dios 
mpes selecj ca 'üsüs qjuis mpalas. Dios pasal 'üsüs la tjiji cupj qjuilal. 
17 'Usüs quelel loji Dios mpes. 'Üsüs quelel welé Dios mpes. Le monacj 
Dios lal, Jesucristo lal wa, ma ca locj meyá tsji' lojí na Dios mpes. Le 
monacj wa lovin ca 'üsüs polel tsji' la müjí jupj mpes. 


Tjowelé Dios lal cupj mpes. 


3 1Quina p'a mpes ca mpac. Cupj ca mvelecj lovin la p'a jilal Jesucristo 
po'ó. Qjuisas pülücj sin mü'üsüs ca jupj po'ó, mpes qjuisas nun 
mvelé Dios lal cupj mpes. Qjuisas p'a nt'a patja ca mponecj wa; qjuisas 
leii way ca nin nsem. Qjuisas yupj mwi'iñ Dios lal yupj sin tji'yüsa mpes. 
Nintsja nun jis lal: nun tjüwüi'iqué tjapja'aqué na Jesucristo po'ó. 2 T'üc' 
way gente pasal malala ca malala quelel la qjuis mijicj. Gente pülücj 
way ma japon Jesucristo lal. Qjuisas gente malala nenem ma ca polel 
malala la mijicj cupj qjuilal. Mpes qjuisas mvelé nun Dios lal cupj mpes. 
3T'üc' way qjuis Jepa Jesucristo ca nu majamas nun. Lovin nin liji 
jupj tjevele jinwá. Lovin ca quelel cus coñcó Jesucristo, jupj p'iyá ca 
nin la numijis. Ma malala ca nu mpalas, nin la mijis jupj nun mpes. 
4Qjuis Jepa Jesucristo lal pyonecj, mpes pyonecj nun nin lojí cupj 
jyü'tücj jinwá. Cupj pyonecj nun lovin ca nin la müjí. 
5Velecj Dios lal nun mpes; qjuisas nun quelel la sojí la p'a, Dios 


qjuis Jepa Dios lal nun mpes. 
Dios jos jupj ts'uyupj tsji' lajay. 


6Qjuis catjampan nepénowa ma quelel tsji' lajay. Nin solejé nun. 
Yupj ma lajay cupj sin tji'yüsa la tjijicj jinwá. Mpes cupj nu jyü'tücj 

ma jis capj ncoñcó. Nin nu jyü!tücj Jesucristo mpes, jupj cupj qjuis 
Jepa Püné. 7Nun solejé más 'ücj lojí cupj la tjijicj jinwá. Po tsji' la 


nt'a tepyatjaquecj na, la pülücj nun jis wala tjevelecj ma ma'ayá jis 
la las ma tsji' lajay jilal. 

11 Cupj nasa jus nlayecj nepénowa ne'aj ma quelel tsji' lajay, mpes 
ninana pyac napj quinam. Yupj sin javelepj la p'a lajay mpes. Ma tsji' 
lajay. Malala nin. 12Qjuisas yupj ca tsji' la mijicj. Si jütütücj tsji' la 
mijicj, ne jaylacj la mijicj yupj jis ves. Si jütütücj ma yola la p'a lajay 
mpes. Qjuis Jepa Jesucristo jos nin jyü'tücj. 

13Natjampan, qjuisas lovin 'üsüs la müjí. 14 Nepénowa ma ca quelel 
la mijicj ca nacj cupj tepyaquecj jin. Nusin tjü'üsüs pjacj niná, ne ma 
jis capj ncoñcó. Mpes ca jis maycas malala nyuca lajay mpes. 1» Newa 
nin, yupj nun jis enemigopan tulucj. T'üc! way yupj nun sejatjampan. 
Mpes nun ca mvelé yupj jilal más 'ücj nin lajay cupj tepyaquecj jin. 
Quelel la sojí, ne nin ca mvelé nun. 


Pablo tecyawaja tepyaca. 


16T'üc' ca mpac quinam. Qjuis Jepa Jesucristo liji ne ma qjuiyola pjü 
mpes. Qjuisas nun lovin ma nujola nsem pjü mpes, ne nin le monacj 
jupj lal ca nin nsem, 'üsüs pyala na 'ots'ipj, malala pyala na 'ots'ipj. 
Qjuisas qjuis Jepa Jesucristo lovin ca nucopj ncoiicos. 

17 Niná napj p'in pyac nun mpes. Napj nlá nin pyac. Pjü papel 
pyac na, nin p'iyá pyac napj nlá. Mpes jus nlayé ca t'üc' way napj jas 
tjejyam niná. 

18Najas Jesucristo 'üsüs way la numijis nun pjü way jilal, qjuis 
Jepa Püné way jupj. 

Papel mwalá Pablo 
tepyaca Timoteo mpes 


1 1Napj Pablo. Dios ntjijütüta napj mvelé gente jilal jupj mpes. Nin 

tjejyama la veles jupj mpes Jesucristo po'ó. Apóstol* napj. Dios 
la tjiji cupj 'ücj ca mpatjaquecj jupj lal. Jesucristo mpes selecj cupj 
ca mpatjaquecj jupj lal. 2Timoteo, pülücj jin tji'yüsa la tjejay napj 
Jesucristo po'ó. Nasa tepyon jipj Jesucristo lal. Po "isis jin tji'yüsa, 
tsjicj si 'üsü jinwá, popay si 'üsü liji na. Jipj mpes nin pyac quinam. 
Dios cupj qjuis Papay, Jesucristo cupj qjuis Jepa Püné. Najas 'üsüs 
way lajay yupj jipj mpes. Najas yupj lovin cyapj mp'a'sacj, malala 'e 
palá na. Najas pjü mpes ma jele nsem, nin la mijicj yupj. 


Nepénowa t'üc' tulucj sin 'yüsa lajay. 'In tjejyama yupj mpes. 


3-4 Jipj selen nepénowa ne'aj Efeso po!ó sin 'yüsa lajay t'üc' tulucj. 
Dios vele jin tulucj javelepj yupj. Nin yola püna tapatja tjowelepj mpes 
p'in. Pülücj nin tjowelepj t'üc' tulucj. Ninana sin 'yüsa lajay yupj. Püna 
tapatja yupj jis lá mpes sin !'yüsa lajay wa. Japon Dios qjuisin !yüsa 
liji yupj jis lá mpes. Nin tulucj. Napj quelel jumtsja na Macedonia nt'a, 
najastsja jipj ca jis müjü'tün niyom nenem ma nin la mijicj yupj lajay 
jin, mpes napj la tjemyon jipj ma mim Efeso mpe. Nin najas custjay, 
najas ma mim Efeso mpe, ca nin mvelen niyom nenem jilal ma nin 
la mijicj. Yupj la velel sin 'yüsa lajay mpes. Ma lajay Dios jos jin. Dios 
jos gente 'üsüs nsem jupj lal japon na Jesucristo mpes. 

5Najas jipj niná si jütütj mpes pjü ca quelel lis mijicj la p'a. Dios 
jos jupj ts'uyupj jupj jos jin quelel lajay la p'in. Jos ma yola nsem 
malala la tjajay mpes. T'üc' way Dios perdonar lis tjiji. Jos yupj po 
japon jupj tjevelá. Jupj jos jin lajay na, 'ücj quelel la sajay la p'a, jupj 

jos jinwá. 6Nepénowa ne'aj ma lajay Dios jos jinwá quinam. Pülücj 
javelepj, mop'in gente ma sin 'yiisa Dios jos jinwá yupj javelepj mpes. 
7 Yupj quelel sin 'yüsa lajay Moisés* tjijyü'ta mpes. Nin javelepj Moisés 
tjijyi'tá; newa nin, yupj p'iyá ma 'üsüs sin tji'yüsa nina. 'Üsüs sin 
tji'yüsa jinwá javelepj, mop'in ma 'üsüs sin tji'yüsa yupj. 

8Cupj selecj Moisés* tjijy ü'tá 'üsüs way. Dios jos gente ma lajay, nina 
yupj 'ücj sin 'yüsa Moisés tjijyü'ta mpes. Po 'üsüs way Moisés tjijyü'tá. 
9Selecj Moisés tjijyü'ta gente 'üsüs mpes tulucj. Niná tjijyü'ta gente 
malala lajay mpes. Nepénowa ma jisas la p'a jajütütj. Nepénowa ma 
lajay jepapan tjüjütütj jin. Nepénowa ma jisas Dios. Nepénowa pülücj 
malala lajay p'in. Nepénowa ma quelel lajay Dios jos jin. Nepénowa 
malala javelepj Dios po!ó, la pjüts'ün p'in. Nepénowa ja'ünan jis papay. 
Nepénowa ja'ünan yupj sejamay. Nepénowa ja'ünan la p'a. Pjü nenem 
malala lajay. Yupj mpes Moisés nin tjijyü'ta. 10Niyom nepénowa 
ne'aj jamanun la p'a sejats'om. Nequem nepénowa ne'aj jil la p'a jis 
vayum jilal. Ma tjewyayiñ, yupj nepénowa nin p'iyá lajay. Niyom 
nepénowa ne'aj jamanun p'a noyomes, yupj sejats'om jin yola yupj. 
Gente nepénowa pequei gente la p'a. Nepénowa la tsuwil. Nepénowa 
javelepj t'üc! way ca mvelecj, mop'in la tsuwil p'in. Pjü nenem malala 
lajay. Yupj mpes Moisés tjijyü'tá. T'üc' way gente p'a nepénowa 'üsüs 
sin 'yüsa lajay Dios jos jin. Sin 'yüsa lajay Dios tjevelá. Jupj tjevele po 
'üsüs. Gente ma lajay na Dios tjevele jin, malala lajay yupj. Yupj mpes 
Moisés tjijyü'tá. 11 Dios nin tjejyama la veles la p'a jilal jupj tjevelá. 
Nin velé Dios 'üsüs liji gente jis lal Jesucristo mpes. Pajal püné way 
jupj. 'Usiis pü'ü jupj lovin. 


Dios 'üsüs la tjiji Pablo lal, mpes Pablo tjüwüi'i jupj lal. 


120juis Jepa Jesucristo pajal ncapj tjep'ya'sa, mpes napj polel lejay 
jupj jos jin. 'Usiistsja jupj lal napj tsji' lejay jupj mpes, ne wüi'is napj 
jupj lal. Wüi'is jupj lal jupj nin tjejyama tsji' lejay jupj mpes. 13T'üc' 
way pasal malala tjevelé napj Jesucristo po'ó yas nam. Malala lis 
tjejay Dios ts'uyupj jilal. Po malala tjevelé yupj jilal yupj topon mpes 
Jesucristo po'ó. Ma t'üc' way nin tji'yüsa Jesucristo po'ó, ma seletsja 
malala la tjejaytsja napj. Mpes Jesucristo ma malala la tjiji napj lal. 
'Üsüs la ntjiji. ven Jepa Jesucristo pajal quelel la ntjiji. Más 'üsüs 
po'ó. Napj ninana pyn jupj jos jimwá, Jupj la tjiji mpes, napj quelel 
la sejay la p'a. Quelel la sejay la p'a, jupj jos jinwá. 

15 Jesucristo tjac' nosis nt'a. Jupj la tjiji mpes, malala la tjajay 'ücj 
mpatjam Dios lal. Ninana po t'iic! way. Más 'ücj pjü japon nina. T'üc! 
way más malala la tjejay napj pjü jilal. 14Mop'in nin, Jesucristo 'üsüs 
la ntjiji, napj malala la tjejay na. Jupj jostsja pjú ca sin mü'üsüs jupj 
la p'a ca nucucj, ca mponecj wa jupj lal. Topon na, mpatjam ca lovin 
Dios lal. 17Dios más püné pjü jilal. Lovin más püné nsem jupj pjü jilal. 
Lovin ma mpa'is ca jupj. Pjü ma polel sa nuc. Jupj pjaní Dios. Najas 
pjü lovin yola nsem jupj más püné pjü jilal. Najas pjü lovin 'üsüs 
javelepj jupj po'ó. Amén. 

18Timoteo, niswa quelel velé 'üsüs jin tji'yüsa tjevelé mpes, way 
tsjicj way si 'üsü jinwá, popay si 'üsü liji na. Quina 'i jütütj, ninana 
najas ca nin la mijin. Jele pyala püna p'in nepénowa tjowelepj 'üsüs 
ca tsji' la mijin Jesucristo mpes. Niná tjowelepj Dios mpes. Mpes niná 
'j jütütj jin lejay na, 'üsüs lejay jipj Jesucristo mpes. Jesucristo mpes 
'üsüs lejay na, militar 'üsüs jinwá nsem jipj jupj mpes. 19Lovin la 
mijin Jesucristo jos jin. Nin lejay na, najas jipj ca jus nlayen 'üsüs way 
nin lejay. Nepénowa salejeptsja 'üsüs la tjajaytsja, mop'in p'a Jawasa 
malala quelel la jaytsja niswá. Malala nin. Quina ma lajay Jesucristo 
jos jin. 20 Yupj pjaní Himeneo. P'a wa Alejandro. Napj tjijyütütj yupj 
ma mal Dios ts'uyupj 'a si muli nt'a. Tjevelé 'ücj Satanás* malala la 
siji. Mpes ca sin mü'üsüs más 'ücj ma malala javelepj Dios po'ó. 


Más 'ücj Dios ts'uyupj javelepj Dios lal pjü mpes. 


2 lTsjan najas napj ca Dios ts'uyupj nin la mijicj, niná ca mpac 
jipj mpes quinam. Najas yupj javelepj Dios lal pjü mpes. Najas 
yupj la mon wa la p'a jisas mpes. Najas yupj wi'iii Dios lal jupj liji 
mpes la p'a jilal. 2Najas javelepj wa Dios lal jepa noypan mpes. Najas 
javelepj Dios lal pjü jepapan mpes. Ca la monacj ma la mpa'nacj la 
p'a nt'a patja jilal. Mpes cupj ca polel la mijicj Dios jos jinwá; ma ca 
nin qjuiyola ncu ca malala mpalas. Cupj ca 'üsüs polel la mijicj lovin 
la p'a mpes. 3Dios lal javelepj na la p'a mpes, 'ücj niná Dios lal. 'Ücj 
jos pyala jupj. Dios la tjiji cupj 'ücj ca mpatjaquecj jupj lal. *Dios 
jos pjü ca mpatjam jupj lal. Jupj jos pjü sin 'yüsa t'üc' way, ne 'ücj 
mpatjam yupj jupj lal. 5Dios pjaní jupj. Gente 'üsüs polel nsem Dios 
lal Jesucristo mpes la p'in. La p'a mpes tulucj. Jesucristo gente jupj 
cupj jinwá. 6Jupj tepe'e pjü mpes, ne pjü 'ücj polel mpatjam Dios lal. 
Jupj tepe'e Dios jostsja na. Dios jostsja pjú ca sin mü'üsüs t'üc' way 

jupj jos pjü mpatjam jupj lal; nin mpes tepe'e Jesucristo. 7Ninana 
velé napj judiopan* tulucj jilal. Dios nin tjejyama ninana la veles 
judiopan tulucj jis walap'a'á. Nin tjejyama ninana sin 'yüsa la sejay. 
Apóstol* way napj. T'üc' way velé jipj lal. Li tsuwil tulucj. Napj se coñ 
Jesucristo. Nin tjejyama t'üc' way sin la 'üsüs lejay. Nin tjejyama sin 
la 'üsüs lejay 'ücj polel mpatjam lovin Dios lal, Jesucristo lal japon na. 

8Dios ts'uyupj 'a si mulú na, najas niyom javelepj Dios lal. Najas ma 
pjü way noyomes javelepj. Nepénowa lovin lajay Dios jos jin; najas 
yupj mvelecj Dios lal ne'aj. Najas yupj jis mas sin jajünsüpj. Najas ma 
ts'a lin nsem yupj la p'a jilal, ma la mve'lecj la p'a jilal. 

9T'üc' way nequem nepénowa sin jacüipap pülül pülücj jaylactsja 
mpes, pülül pasal 'üsüs. Jisas la p'a januc yupj sin quip. Nequem Dios 
ts'uyupj 'a si mulü nt'a, p'a casá ca la mijicj. Najas sin jacüipap Dios 
jos jinwá. Najas ma pülücj sey patja. Najas ma pülücj jis men jatsupapj 
jatjam. Najas pülül ma pülücj jaylacj mpes sin jacüipap. Mpes la p'a ca 
ma yus nucucj yupj jis pülül mpes. 10 Más 'ücj 'üsüs lajay la p'a jilal. 
Yupj quelel lajay Dios, t'üc' way 'üsüs nin lajay la p'a jilal. Malala la 
pülücj yola pülül 'üsüs mpes, sey patja mpes wa. 

11 Dios ts'uyupj 'a si mulú nt'a, najas nequem lyájasa jatja pjyacaü 
na. Najas 'üsüs sin 'yüsa niyom javelepj mpes. 12Napj jyütütj nequem 
nenem ma sin !yüsa lajay niyom jilal. Napj jyütütj nequem nenem ma 
jajütütj niyom jilal. Najas lyájasa jatja. 13 ¿Tsjan mpes nin najas? Dios 
mwalá way la tjiji Adán, Adán yom waytsja jupj. P'a jawasa la tjiji Evá, 
quepj waytsja jupj. 14 Diablo* ma tjemey Adán nt'a, ma la tsyawilí jupj 
lal. Tjemey Eva nt'a, quepj waytsja jupj. Diablo la tsyawilí jupj lal. 
Quepj tepyona jupj lal. La tjiji jupj jostsja jin. Malala nin. 15Mop'in 
nin, nequem 'ücj mpatjam Dios lal, Jesucristo po'o lovin japon na. 
'Ücj mpatjam Dios lal, la p'a wa lovin quelel la sajay na. 'Ücj mpatjam 
Dios lal, Dios jos jinwá lovin lajay na. Ninana 'ücj polel lajay, 'ücj 
jisas na nequem way yupj. Ninana 'ücj polel lajay, jisas na ma niyom 
jinwá nsem yupj. Ninana lajay na, Dios jos sin jacüipap jupj jos jinwá. 
Mpes la p'a ca ma yus nucucj yupj jis pülül mpes. 


Pablo sin tji'yüsa la tjiji pastorpan sin po'ó. 


1Nepénowa po jisas pastorpan* nsem yupj. Pastorpan 'üsüs lajay. 
Ninana t'üc' way. 2Dios jos pastor lovin 'üsüs liji. Mpes la p'a 
ma ca polel malala mvelecj jupj po'ó. Dios jos pastor pjaní jats'om 
pin. Jupj jos pastor 'in jyama, ne ma malala liji. Dios jos pastor nin 

p'iyá liji lovin. Dios jos pjú jilal 'üsüs la siji, mpes yupj ca yola nsem 
'üsüs jupj. Gente campa jiquil na, Dios jos jupj se 'aya jinañ jupj wo 
nt'a, se 'aya wa jis la las. Dios jos pastor 'ücj sin 'yüsa la siji la p'a 
wa. 3Dios jos ma myona jupj. Dios jos jupj lovin ma le palana la p'a 
jilal. Dios jos 'üsüs vele la p'a jilal. Dios jos lovin ma le velele la p'a 
jilal. Dios jos jupj lovin ma jos t'emel pülücj. 4Dios jos pastor 'üsüs 
jyü'ta jupj ts'uyupj jilal, jats'om lal wa. Dios jos jupj 'üsüs se jamá 
yupj. Dios jos pastor la siji mpes, jupj ts'uyupj 'üsüs quelel lajay jupj 
velá. Pastor 'üsüs nsem yupj jilal, nin jos Dios. »Niyom nepénowa ma 
'üsüs jajütütj yupj jis ts'uyupj jilal, sejats'om jilal wa, ne yupj 'ücj jisas 
tulucj niyom nenem jajütütj mpes. Niyom nenem ma 'üsüs jajamapj 
yupj. Mpes yupj pastorpan tulucj nsem, nin jos Dios; t'üc' way ma 
wa ca 'üsüs majamacj Dios ts'uyupj. 

6Nepénowa 'in lacasana jisastsja Jesucristo. Yupj pastorpan* tulucj 
nsem, nin jos Dios. Pastor jis cüpalas, ca yola nsem noypan yupj ca 
nacj. Mpes Dios ca jis capj ntülüs, jupj diablo* cus tyüla jinwá. Mpes 
más 'ücj pastorpan tulucj nsem yupj. 

7Más 'ücj pastor* 'üsüs nsem jupj Dios ts'uyupj tulucj jilal, ne ca 
'üsüs mvelecj yupj jupj po'ó. Nin jos Dios. Diablo* jos malala javelepj 
jupj po'ó; ma nin ca mvelecj pastor 'üsüs na yupj jilal. 


Pablo sin tji'yüsa la tjiji pastorpan* sa p'acj sin po'ó. 


8Niyom nepénowa pastor* sa p'acj. Dios jos yupj 'üsüs nsem pjü 
jilal. Jos lovin t'üc' way javelepj. Dios jos ma se maná yupj. Jos ma la 
tsuwil t'emel la t'anques mpes. 9Dios jos yupj t'üc' way japon lovin. 
Püna gente ma salejeptsja, niná Dios qjuisin tji'yüsa la tjiji quinam. 
Más 'ücj yupj ca jus nlayecj 'ücj jis la pon niná. 10Pastor quelel sa 
p'acj, más 'ücj Dios ts'uyupj mwalá way sin 'yüsa ncu t'üc' way lajay 
Dios jos jinwá. Ninana lajay, 'ücj sa p'acj pastor. 

11Nin p'iyá Dios jos yupj sejats'om 'üsüs nsem pjü jilal. Jos ma 
javelepj la p'a lajay mpes, ma javelepj malala lajay. Jos 'in jajamapj 
ne ma malala lajay. Jos t'üc' way javelepj, jos wa yupj lovin lajay 
yupj tjowelepj jin. 

12pastor* sa p'acj, Dios jos yupj pjaní jats'om p'in. Dios jos yupj 
'üsüs jajütütj yupj jis ts'uyupj jilal, jis wa nt'a patja jilal 'ots'ipj. Dios 
jos yupj 'üsüs jajamapj yupj pjü way. 13'Úsiis cus tjap'acj na pastor, 
t'üc' way más 'üsüs nsem yupj pjü jilal. Japon mpes Jesucristo po'ó, 
po ma lacj meyacj la veles la p'a jilal. 

Pablo tjevele tsjan mpes nin tepyaca. 


14Leñ way quelel jum jipj nt'a la nuc. Quina papel nina pyac jipj 
mpes la p'in; 15leñ way ma polel jum ca nacj. Najas jipj ca jus nlayen 
tsjan más 'ücj lajay Dios ts'uyupj, yupj 'a si mulá na; nin mpes pyac 
niná. Dios mpes 'a si mulú, jupj ne pü'ü lovin. Dios ts'uyupj lovin t'üc' 
way ca sin mü'üsüs qjuis Papay Dios po'ó, Jesucristo po'ó 'ots'ipj. Nina 
mvelecj wa la p'a jis walap'a'á. 16Cupj lijicj Dios jos jin. Jesucristo 
mpes nin lijicj. T'üc' way püné jupj. Dios tstuyupj tulucj ma polel sin 
!'yüsa Jesucristo po!ó. 
Jupj tüpü'ü Dios nt'a mo'm tjac' nosis nt'a. Tjemya'na, jüp'üy 
jana tepyala. 
Dios Cjües mpes gente sin tji'yüsa 
t'üc! way jupj Dios Jatjam. 
Angelpan* jus tjunuc. 
P'a nt'a patja nt'a Dios ts'uyupj jis walap'a'a tjowelepj jupj po'ó. 
Nosis nt'a pülücj topon yupj tjowelepj. 
Dios jupj tjemyana jupj pü'ü nt'a. 


P'a jawasa pülücj ca mvelecj ma quelel 
pjyacai t'üc' way Jesucristo po'ó. 


4 lT'üc' way Dios Cjües vele tsjan ca mvelecj gente pülücj p'a 

jawasa. Ma ca jisas nsem t'üc' way Jesucristo po'ó. Ca mponecj 
lapanenpan sin 'yiisa lajay mpes. T'üc'! way lapanenpan la tsuwil. 2La 
p'a gente ca sin mü'üsüs la mijicj yupj. Gente nenem ca sin mü'üsüs 
la mijicj lapanenpan jisas jinwá. Gente nenem ma ca yola nsem la 
tsuwil. Yup] ca mponecj t'üc' way javelepj. 3Ca sin mü'üsüs lis mijicj 
malala gente wyayiñ. Ca sin mü'üsüs la mijicj tsjan 'ücj jalá, tsjan ma 
japon mpes nin lis tjiji. T'üc' way salejepj yupj. Dios jos yupj wi'ii pjü 
jala mpes, ne nin jala. ^Pjü Dios la tjiji pasal 'üsüs. Más 'ücj wi'iquecj 
jupj lal jupj la tjiji mpes, más 'ücj nin qjuisas jupj la tjijá. 5Pjü la las 
'üsüs Dios tjevele mpes. Dios lal wi'iquecj na qjuis la las mpes, 'ücj 
Dios lal niná lyajacj. 


Pablo tepyaca tsjan más 'ücj Timoteo ca la mijis. 


6Najas ninana sin 'yiisa la sejay Dios ts'uyupj jilal. Niná lejay na, 
t'üc! way 'üsüs tsji' lejay Jesucristo mpes. T'üc' way 'üsüs tepyon Dios 

tjevelá. Gente 'üsüs jin tji'yüsa la tjajay, ne t'üc! way jipj nin lejay yupj 
tjowelepj jin. 7Nepénowa malala sin 'yüsa lajay. Yupj javelepj t'üc' 
tulucj. Yupj javelepj malala Dios lal. Najas jipj ma pjoc' yupj jilal. Más 
'ücj lovin po lejay Dios jos jinwá. 8T'üc' way nepénowa sin tjiyocj se 
palá jisas. Mpes pasal tsji! lajay, ne sin tjiyocj se palá. 'Ücj nin. Mop'in 
más 'ücj pasal tsji' lajay Dios mpes. Mpes yupj pasal 'üsüs nsem Dios 
lal, nin jis mpalas ca. Yupj 'üsüs na Dios lal, más 'üsüs ca jis mpalas 
lovin. Más 'üsüs ca jis mpalas quinam, más 'üsüs ca jis mpalas wa Dios 
lal jatja na. ?T'üc' way niná. Más 'ücj pjü japon niná. 19 Cupj selecj t'üc' 
way niná. Mpes pajal tsji' lijicj Dios mpes. Nenéyawa gente ca malala 
mvelecj cupj po'ó; newa tsji' lijicj Dios mpes, jupj tjevele tepyonecj mpes. 
Lovin nin ca mponecj. T'üc' way Dios pü'ü. Jupj jos pjú mpatjam lovin 
jupj lal. Jupj la tjiji mpes, Jesucristo lal japon 'ücj ca mpatjam jupj lal. 
11 Najas ninana sin !yüsa lejay. Jis tjijy à'ta yupj la mijicj napj tjevelé 
jin. 12 Tjamacjas way jipj, mpes nepénowa ma jisas jipj sin 'yüsa lejay. 
Mpes pajal 'üsüs la mijin jipj. Lovin 'üsüs mvelen Dios jos jinwá. Lovin 
la mijin Dios jos jinwá. Lovin quelel lis mijin la p'a. Lovin tepyona 
Dios tjevelá. Lovin ma malala nyuca la mijin. Ninana najas nin lejay 
jipj. Mpes Dios ts'uyupj ca jis nucucj, ca sin mü'üsüs tsjan más 'ücj 
la mijicj yupj. 13Jipj nt'a quelel jum p'a jawasa, quina ma polel jum. 
Mpes najas ne'aj püt' custjay, ma mim. Lovin mo'o mvelen Dios Popel 
Dios ts'uyupj 'a si mulú na. Lovin sin !yüsa lis mijin Dios Popel mpes. 
Jis wala mvelen Dios jos jin la mijicj. 14Jipj selen Dios 'e tje'aya tsjan 
mpes 'ücj tsji' lejay jupj mpes. Niná 'e tje'aya yom pjaní tjevele na 
jipj po'ó Dios tjevelá. Jupj tjevele jupj 'e 'aya ca 'ücj nin la mijin. Nin 
tjevele jupj, co'müypan* Dios lal tjowelepj na jipj mpes, jey pjucj po la 
tjo'otj na yupj. Mpes lovin nin la mijin niná Dios 'e tje'aya 'ücj nin lejay. 
15Najas po jele niná mpes. Najas po lejay wyala velé jin. Mpes pjü 
ca jis nucucj lovin más 'ücj lejay, Dios jos jinwá. 16'In tjejyama lejay 
mpes. 'In tjejyama sin 'yiisa lejay mpes. Nin la mijin wyala velé jin, 
ne ca mpü'üm Dios lal. Nin la mijin wyala velé jin, ne jipj tjevelen 
tjepjyacaii ca mpatjam wa Dios lal. 
D 1Yom co'müy malala liji na, ma cus tjeve'le jipj. Najas mvelen 
jupj lal, pyapay lal velen jinwá. Tjamacjaspan malala lajay na, 
najas mvelen yupj jilal jetjam lal velen jinwá. 2Nequem co'müy malala 
lajay na, najas mvelen yupj jilal jemay lal velen jinwá. Tsjücjüimpan 
malala lajay na, najas mvelen yupj jilal te'e lal velen jinwá. Po ma 
malala nyuca jele t'as yupj sin po'ó. 

Pablo tepyaca jis vayum tulucj sin po'ó. 


3Nepénowa nelaj jis vayum jis tecya!lin. Leñ quinam jis vayum. 
Nepénowa yupj pülücj cjuwá. 'Üsüs la mijin yupj mpes. 4Jis vayum 
tulucj nepenowá jis ts'uyupj patja, jis quicj patja wa ca nacj. Más 'ücj 
yupj mwalá way 'üsüs lajay sejamay mpes, jis mümüy mpes wa. Más 
'ücj yupj ca sin mü'üsüs Dios jos yupj nin lajay. Dios jos yupj ja'ayapj 
sejamay jos, jis mümüy jos wa. Püna p'in yupj sejamay, jis múmiy wa, 
pajal 'üsüs la tjajay yupj mpes. 'Úsiis Dios lal yupj ja'ayapj quinam 
sejamay mpes, jis mümüy mpes wa. 

5Jis vayum tulucj nepénowa t'üc' way jis pülücj cjuwá. Yusapj patja. 
Jis tstuyupj tulucj. Jis quicj tulucj. Yupj salejepj Dios jyama yupj. Lovin 
javelepj Dios lal, la mon jis capj mp'a'sas. £Mop'in yupj nepénowa 
malala. Nepénowa pajal pülücj jisas. Quelel lajay yupj jisas jin, ma 
quelel lajay Dios jos jin. Patja na p'in tecya'liñ jinwá yupj Dios lal. 

7 Napj velé jis vayum tulucj mpes, nin p'iyá mvelen pjü jilal. Mpes 
yupj ca jus nlayecj tsjan más 'ücj la mijicj, ne la p'a ma malala polel 
mvelecj ca yupj sin po'ó. 

8Nun popa pjaní ma quelel se 'aya ca nacj cocjam lal, jomapj lal, 
primo hermano lal; malala nin. Ma quelel se 'aya ca nacj popay lal, 
jamay lal, cocoy lal, jümümüy lal; más malala niná. Mpes jupj ma liji 
Dios jos jin. Más malala jupj Dios ts'uyupj tulucj jilal. 

9Ma pjü way jis vayum tulucj jis lá mpaqué nun jis papel po'ó. Jis 
lá mpaqué, ma'ayá yupj jisas. Quina wyala velé pjacj jis lá ca mpaqué. 
Jis vayum tulucj nepénowa año sesenta jatatj, año más pülücj jatatj 
ca nacj. La pjaní tjewyayiütsja. 10Lovin 'üsüs lajay la p'a mpes. Pjü 
nin javelepj yupj sin po'ó. 'Üsüs jis tjejyama jis tstuyupj. Gente campa 
tjiquil na, yupj jis tja'ayapj ca'aj 'ücj jis la jas, jis tja'ayapj wa jis la 
las. Dios ts'uyupj jis tsjam jis tapatsj. Malala jis tepyala na la p'a jilal, 
jis capj tjap'acj. Lovin 'üsüs quelel lajaytsja la p'a mpes. Lovin nin 
la tjajay. Mpes jis vayum tulucj nenem jis lá 'ücj ca mpaqué nun jis 
papel po'ó. 'Ücj jis ma'ayá yupj jisas. 

MLa p'a jis vayum tulucj año sesenta tulucj custjay. Ca yola nsem 
niswá niyom mpes ca nacj, ca quelel mwayiii niswá. Nin mpes ma ca 
'üsüs tsji' la mijicj Dios ts'uyupj mpes ca nacj. 12Mpes ma ca la mijicj 
yupj tjowelepj jin. La p'a ca mvelecj malala lajay yupj. Nin mpes ma 
ca mpaqué yupj jis lá papel mo'ó. 13Jis vayum tulucj nenem ma pülücj 
lajay, nin pyala. Malala nin. Más malala lajay wa. Lovin jil la p'a jis 

wa nt'a, javelepj la p'a lajay mpes. Quelel salejepj pjü lajay mpes. 
Ninana javelepj más 'ücj lovin ma javelepj. 14Mpes jis vayum tulucj 
año sesenta tulucj custjay, najas ca mwayiñ. Yupj 'ücj tsjicj jamanun 
ca nacj. Mpes najas tsjicj ca ma'nucj yupj. Najas 'üsüs lajay jis vayum 
mpes, jis tstuyupj mpes wa. Nin lajay na, pjü ma polel javelepj malala 
lajay. 15Jis vayum tulucj nepénowa ma Jesucristo jos jinwá lajay 
quinam. Yupj lajay Satanás* jos jinwá. 

16T'üc' way nequem nepénowa jatja ne'aj, Dios tstuyupj yupj. Sejamay 
nepénowa jis vayum tulucj. Jis mümüy nepénowa jis vayum tulucj. 
Sejamapj nepénowa jis vayum tulucj. Najas nequem nenem jis capj 
jap'acj jis vayum tulucj nenem. Mpes Dios ts'uyupj la p'a ma ca yola 
nsem yupj mpes. 'Ucj polel jis capj jap'acj la p'a jis vayum tulucj. Jis 
vayum tulucj nenem yusapj patja, leñ pjacj jis capj la p'acj. 


Pablo tepyaca co'müypan po'ó. 


17 Co'müypan* nepénowa 'üsüs jajütütj Dios ts'uyupj. Najas Dios 
ts'uyupj 'üsüs lajay yupj mpes. Nepénowa yupj la pülücj javelepj 
Dios ts'uyupj jilal Dios tjevele mpes. La pülücj pajal sin 'yüsa lajay 
Dios tjevele mpes. Po najas Dios ts'uyupj pajal 'üsüs lajay yupj mpes. 
Ca yola nsem yupj 'üsüs. 18Dios Popel vele: “Buey tsji' liji na, malala 
mwicj tsyu'pa. 'Ucj lyaja." Selecj wa: “Yom pjaní tsji' la tjiji na, 'ücj 
t'e'enca t'emel tsji' la tjiji mpes". 

19Nenéyawa nun popa pjaní t'ya vele malala la tjiji Dios ts'uyupj 
co'müy*. Pjaní p'in nin vele, ma mpjacam jupj velá. Mát'eya javelepj 
yupj salejepj jupj malala la tjiji, 'ücj jis la pon. Cónt'eya 'ücj jis la pon 
wa. 20Ca nacj co'müy niná ca malala quelel la mijis custjay. Mpes 
Dios ts'uyupj 'a si mulü na, jipj ca mvelen jupj lal jupj malala la tjiji. 
Mvelen más 'ücj ma liji nina niswá. La p'a co'müypan ca mpjacaii wa, 
ca lacj meyaej ne ma ca malala quelel la wa jupj jinwá. 
malala la tjiji. Nin p'iyá |: mijin yupj pjü way mpes. Niswa velé, nin 
p'iyá la mijin yupj pjú way mpes. Dios jos napj nin 'i jütütj. Jesucristo 
nin jos wa. Jupj angelpan* nin jisas wa, lovin ma malala la tjajay yupj. 

22Ma leñ way la nt'an la p'a, jupj ca majamas Dios ts'uyupj. Ma 
selen ncu t'üc' way quelel tsji' liji Jesucristo mpes. Leñ way la t'yan 
jupj, jupj malala nyuca la mijis p'a jawas ca nacj. Jipj la tjejay mpes 
ca nin mpalas, leii way la t'yan mpes. Po ma la mijin niná. Najas 
lovin ma malala la mijin. 


El Nuevo Testamento en Tol de Honduras, 2da ed. ©2010, Wycliffe Bible Translators 


623 1 TIMOTEO 5, 6 


23La pülücj malala jyas jipj. Mpes ma 'üsü p'in mü'üm jipj. Vino 
tsjicj way ca mü'üm. Vino 'üsüs cyol ts'yuc mpes. 'Usiis lo miis malala 
jyas na. 

24 Nepénowa malala lajay, ne pjü nin salejepj yupj nin lajay. Mpes jipj 
ca jus nlayen más 'ücj yupj ma tsji' lajay Jesucristo mpes. Nepénowa 
malala lajay, ne pjü ma salejepj yupj malala lajay. Jis wala velen na, 
jin mü'üsüs malala lajay yupj. Mpes mvelen wa yupj jilal más 'ücj ma 
tsji' lajay Jesucristo mpes. 25Nin p'iyá, nepénowa 'üsüs lajay, ne pjü 
nin salejepj yupj lajay mpes. La p'a wa 'üsüs lajay, ne pjü ma salejepj 
ca nacj 'üsüs lajay. Jis wala velen na, jin mü'üsüs 'üsüs lajay. 


Pablo tepyaca esclavopan po'ó. 


6 1Dios ts'uyupj pülücj esclavopan* yupj. Najas lovin yola nsem 
yupj jis patrón noypan yupj jis lal. Ca yola nsem 'ücj la veles 
niná lovin. Najas yupj lajay yupj jis patrón jajütütj jin. Najas lovin 
lisus javelepj yupj sin po'ó. Yupj ca nin la mijicj, la p'a ma malala 
mvelecj ca Dios po'ó yupj lajay mpes, ma wa ca malala mvelecj cupj 
sin 'yiisa lijicj po'ó. 2Esclavopan nenem nepénowa, yupj jis patrón 
witjacj Jesucristo lal japon, yupj jinwá. Mpes jis patrón witjacj yupj 
sejatjampan. Najas ma malala nsem yupj jilal yupj sejatjampan yupj 
jis patrón witjacj. Najas más 'üsüs lajay yupj jilal, Dios ts'uyupj mpes 
tsji' lajay mpes; najas pasal quelel la sajay Jesucristo lal japon mpes. 


Pablo tepyaca malala sin 'yiisa lajay po'ó. 

Sin tjü'üsüs la mijin napj pyac jin. Jis tjijyú'ta yupj ca nin la mijicj 
niná. 3Nepénowa p'a casá sin mü'üsüs la mijicj. Yupj ma japon 
Jesucristo tjevelá. Jesucristo cupj qjuis Jepa Püné. T'üc' way tjevele 
jupj. Cupj qjuisin tji'yüsa Dios jos jinwá. Cupj selecj Dios jos jin lijicj. 
Newa yupj ma jisas cupj qjuisin tji'yüsa jin. 4Yupj yola pajal noypan 
yupj. Mop'in ma t'üc' way salejepj. Lovin quelel la velel pülücj mpes 
la p'a jilal. Malala nin, quelel la velel. La velel na, yupj nepénowa 
jyamañ la p'a mpes, nin se palá. Mpes pajal la velel yupj jilal. Malala 
javelepj yupj sin po'ó. Po ma japon yupj javelepj. »Lovin la velel p'in. 
Ma 'üsüs yola; nin jis tepyala. Quina t'üc' way ma salejepj. Japon 
nin lajay Dios jos jinwá, mpes t'emel ca nt'anquecj, nin japon yupj. 
Nin tulucj. 

6T'üc! way 'üsüs ca jis mpalas gente jis lal, lajay na Dios jos jinwá. 
'Üsüs ca jis mpalas, 'ücj jisas na jatatj mpes. 7 Cupj qjuis tjamanun na, 

cjuwatsja cupj. Tecya'lequecj na, ma polel nt'acj ca. 8Mpes más 'ücj 
'ücj qjuisas nsem qjuis la las mpes la p'in, pülül mpes la p'in. Más 'ücj 
ma qjuisas nsem p'a. 2Nepénowa t'emel pülücj jisas. Malala quelel 
lajay t'emel la t'anques mpes. Lovin nin quelel lajay, mpes ma polel 
'üsüs lajay. Niná yupj quelel lajay malala yupj mpes; ma 'üsüs se palá 
yupj nin lajay mpes. Ma yola jinwá lajay. Niná jisas mpes newa malala 
yupj Dios lal. Tecya'liñ na, ca mal 'awa püné nt'a, ca pjü malala jis 
mpalas yupj. 19 Gente t'emel pülücj po jisas na, pülücj way malala 
lajay. T'emel po jisas, mpes quina ma jisas Dios, ma wa jisas Jesucristo. 
Pasal yola jis tepyala, la tjajay mpes. 


Pablo tepyaca niswá tsjan más 'ücj Timoteo la mijis. 

11Najas ma la mijin yupj jinwá. Jipj Dios juts'a'á. Lovin 'üsüs la 
mijin. Lovin la mijin Dios jos jinwá. Lovin mponen Dios tjevelá. Lovin 
quelel lis mijin la p'a. Malala 'e palá na, newa 'üsüs la mijin Dios 
jos jinwá. Gente malala la 'ajay na, ma ca ts'i mi'inan yupj jis lal. 
12Nenéyawa costa way nin lejay ca nacj Dios jos jin; mop'in nin la 
mijin. Más 'ücj lovin nin lejay. Ca lovin mpü'üm jipj Dios lal; jupj ca 
mya 'as ca nin nsem. Dios jostsja lovin mpü'üm jupj lal. Tjevelen jyas 
Jesucristo. Tjevelen jipj pyon jupj tjevelá. Pülücj tjepjyacaü ninana 
tjevelen. 13Napj quelel 'i jütütj jipj ca nin la mijin Dios tjevele jin. 
Dios jos napj nin 'i jütütj, jupj ne pjü way patja liji. Jesucristo jos wa 
ti jütütj niná, jupj ne t'üc' way tjevele jupj p'iyá po'ó Poncio Pilato lal. 
Jupj tjevele 'üsüstsja. 14Pjú Dios tjevelá t'üc' la mijin. Mpes pjü ma ca 
polel mvelecj malala lejay jipj. Jipj selen qjuis Jepa Jesucristo ncuwim 
niswá. Ma tjac' custjay. Mpes lovin la mijin jupj tjevelá jinwá. 15Dios 
ca mveles tsjan jawas 'ücj jac' jupj. Dios po 'ücj já'asa, ma malala se 
palá. Dios pjü si jütüta. Lei p'a. Jupj pjü jepapan jis Jepa. Jupj pajal 
püné pjü jis lal. 16 Dios p'in pü'ü lovin, jupj p'in liji la p'a mpatjam wa 
jupj jinwá. Pasal jaw Dios pü'ü nt'a. Pjü ma polel januc ne'aj, pasal 
jaw mpes. Gente lovin ma jus tjunuc Dios. Yupj ma polel januc jupj. 
Najas pjü lovin yola nsem jupj más püné pjü jilal. Najas jupj lovin si 
jütüta pjü. Najas ca nin nsem lovin. 

17T'üc' way nepénowa pülücj jatatj qui'á, nosis nt'a. Jis wala 
mvelen más 'ücj ma yola nsem yupj más 'üsüs way la p'a jilal. Jis 
wala mvelen más 'ücj ma japon yupj lovin 'üsüs mpatjam yupj pülücj 
jatatj mpes. Pjü jatatj leii way polel ncawajas ca. Jis wala mvelen 
más 'ücj lovin japon Dios mpes p'in ca 'ücj mpatjam. Pjü tya'acj, Dios 

qjuis tje'yaya. Pasal pülücj qjuesé 'aya. Niná qjuesé 'aya, 'ücj qjuisas 
qjuis la püt'üs. 18Jis müjü'tün 'üsüs way la mijicj. Jis müjü'tün la 
pülücj 'üsüs la mijicj la p'a mpes. Jis müjü'tün la pülücj ca ma'ayacj 
la p'a jilal. Ca mvelen 'üsüs way nin, yupj quelel ma'ayacj la p'a jilal. 
19Nin la tjajay na, tsjan más 'üsüs ca jis ma'ayas Dios. T'üc! way p'a 
jawasa lovin 'üsüs mpatjam ca. Lovin mpatjam ca Dios lal, Dios ca 
jis ma'ayas. Más 'ücj ne'aj. 
Pablo tecyawaja tepyaca. 

20 Pasal pülücj jin tji'yüsa Dios po'ó, Jesucristo po'ó 'ots'ipj, Dios la 
tjiji. Jin tji'yüsa mpes, nin p'iyá mvelen ca la p'a jilal. Nepénowa la 
pülücj javelepj, mop'in yupj javelepj mpes gente ma sin 'yüsa Dios jos 
jinwá. Javelepj Dios ts'uyupj japon t'üc' way tulucj. Ma mpjacañ yupj 
javelepj. Yupj javelepj yupj sin tji'yüsá más 'üsüs nun nusin tji'yüsa 
lal. Nin tulucj. 21 Dios ts'uyupj nepénowa japon yupj jilal. Quina ma 
lajay Dios jos jinwá, nin jis tepyala. Malala nin. 

Najas Dios 'üsüs way la mijis janmacj jipj mpes. 

Papel locopyaya Pablo 
tepyaca Timoteo mpes 


1 1Napj Pablo. Apóstol* way napj, Dios nin tjejyama la veles la p'a 

jilal jupj mpes. Jupj jos napj velé Jesucristo po'ó. Dios tjevele 
gente 'ücj mpatjam jupj lal, Jesucristo sa coii na. 2Timoteo, jipj po 
'üsüs jin tji'yüsa napj tjevelé, tsjicj si 'üsü jinwá, popay si 'üsü liji na. 
Jipj mpes nin pyac quinam. Dios cupj qjuis Papay. Jesucristo cupj 
qjuis Jepa Püné. Najas 'üsüs way lajay jipj mpes. Najas yupj lovin 
cyapj jap'acj, malala 'e palá na. Najas ma nin jele nsem pjü way mpes; 
nin la 'ajay najas. 


Pablo jostsja Timoteo lovin 'ücj mveles 
la p'a jilal Jesucristo po'ó. 


3Napj tsji' lejay Dios mpes. Judiopan* püna tapatja Dios mpes tsji' 
lajaytsja; nin p'iyá lejay napj. Napj selé napj nin lejay Dios jos. Dios 
lal velé na, lovin le mon jipj mpes. Napj wüi'is Dios lal jipj mpes. 
4Po quelel jis nyuc. Jis tjinyuc na, ca 'ücj najas nsem. Napj selé jipj 
po quelel nus nyuc 'ots'ipj. Napj nola pyala jipj mpe tjum na, po 
'aplijílatsja jipj. 5Napj selé jipj t'üc' way pyon Jesucristo lal. Mwalá 
way jipj myümüy, Loida, nin p'iyá pyónatsja Jesucristo lal. Jipj jemay, 
Eunice, nin p'iyá pyona watsja Jesucristo lal. Napj selé t'üc! way pyon 
wa jipj Jesucristo lal, yupj jinwá. 

6 Jey pjucj po la tje'yotj na, Dios 'e tje'aya ne 'üsüs polel jis capj 
p'yacj la p'a, Dios jos jinwá. T'üc' way jipj nin lejay jupj jos jinwá. 
Nin mpes napj 'i jütütj ca 'in majaman, ca nin la mijin Dios jos jinwá. 
7 Dios qjuis tje'yaya jupj Cjües. Jupj mpes ma lecj jeyacj la p'a jilal. 
'Ücj pjü lijicj jupj jos jinwá. Jupj mpes wa quelel la sijicj la p'a. Jupj 

mpes wa lovin selecj tsjan más 'ücj la mijicj. $Mpes po ma 'e mayca 
t'as la veles la p'a jilal qjuis Jepa Jesucristo po'ó. Ma wa 'e mayca 
t'as nin la veles napj jipj jemica. Cawilta mo'o pü'üs Jesucristo mpes, 
jupj po'ó tjevelé mpes. Jesucristo po'o velen na, nepénowa ca malala 
nyuca la mijicj wa jipj lal, napj lal la tjajay jinwá. Ma nin jele t'as. 
Dios cyapj cyoñica. Dios cyapj p!ya'sa. 

9Dios 'üsüs quelel la tjiji cupj mpes. La qjuis t'ya püná, nosis cjuwatsja 
tulucj. La qjuis t'ya Jesucristo la tjiji mpes. P'a jawas ca mpatjaquecj 
Dios lal Jesucristo la tjiji mpes. Dios jos 'üsüs la mijicj jupj jos jinwá. 
10 Jesucristo tjac! quinam nosis nt'a. Mpes quina qjuisin tji'yüsa Dios 
pasal 'üsüs la tjiji cupj mpes. Jesucristo la tjiji cupj 'ücj ca mpatjaquecj 
Dios lal. Jesucristo mpes ma lecj jeyacj la mas. Ca mpatjaquecj janmacj 
Dios lal Jesucristo po'o tepyonecj mpes. Niná qjuisin tji'yüsa Dios 
tjevele mpes. Tjevele jupj pajal 'üsüs la tjiji gente jis lal Jesucristo mpes. 

11Dios la ntjet'á napj, apóstol* nsem napj. Nin tjejyama la veles 
judiopan* tulucj jilal jupj mpes. Nin tjejyama la veles Jesucristo 
po'ó yupj jis walap'a'á. Nin tjejyama sin 'yüsa lejay Jesucristo po'ó. 
12pülücj ma jisas napj nin velé. Mpes malala nyuca la najay. Newa 
nin, ma lecj jeyá la veles Jesucristo po'ó. T'üc' way tepyon napj jupj 
lal. Gente pülücj Dios ts'uyupj jis tepyala quinam; napj selé Jesucristo 
lovin jis capj ncoiicos, jupj tjac! nas. 'Usiis ca lis mijis, niswa tjac' na. 

13Napj jin tji'yüsa la tjejay. Ninana sin !yüsa lis mijin, napj jinwá. 
Mpes ca jus nlayen jipj sin 'yiisa lejay Dios jos jinwá. Lovin mponen 
t'üc! way Jesucristo po'ó. Jipj Jesucristo se cori, mpes quelel la mijin 
Dios janmacj. Quelel lis mijin wa Dios ts'uyupj janmacj. 14Dios jos jipj 
sin mü'üsüs la mijin jupj tjevelá. Pasal 'üsüs way jupj tjevelá. Mpes 'in 
majaman 'üsüs way la mijin jupj jos jin. Dios Cjües ca cyapj mp'a'sas. 
Jupj pü'ü cupj qjuisas mo'ó. 

15Jipj selen Figelo tjemey, Hermógenes tjemey wa napj mpe. Pjü 
way qjuis pülücpan Asia po'o patja tjil wa napj mpe. Najastsja ma mal, 
mop'in tjil yupj. 16-17 Onesíforo ma nin la tjiji yupj jinwá. Napj pü'üs 
cawilta mo'ó; mop'in nin, jupj tjac' qui'á, Roma nt'a. Po la tepyala 
napj mpes, quelel nus nyúcatsja jupj. Ma jólatsja yupj ca malala nyuca 
najas qjuis Jepa Jesucristo ca pajal jis capj mp'a'sas Onesíforo ts'uyupj. 
18Selen la pülücj ncapj tjep'ya'sa tüpü'üs na Efeso mo'ó. Mpes qjuis 
Jepa Jesucristo niswá tjac' na, najas pasal 'üsüs la mijis Onesíforo mpes. 

Militar jinwá la mijin jipj Jesucristo mpes. 
1Natjam, nin la mijin Dios jos jinwá. Jesucristo cyapj p'ya'sa, 
mpes nin polel lejay Dios jos jinwá. 2Jipj tjapjac' napj sin tji'yüsa 

la tjejay pülücj jis la pjac nt'a. Najas nin p'iyá sin 'yüsa la mijin niyom 
nepenowá. Niyom nepénowa 'üsüs way polel sin 'yiisa lajay la p'a. 
Nina ca sin 'yúsa la mijin jipj. Yupj ca la mijicj Dios jos jin. Jipj nin 
lejay mpes, yupj ca 'ücj sin mü'üsüs lis mijicj la p'a witjacj Dios po'ó 
p'a jawas. 3Militar lovin nin liji jupj jepa jos jin. Malala pyala jupj lal 
ca nacj; newa nin, jupj nin liji jupj jepa jos jin. Najas jipj p'iyá militar 
jinwá nsem Jesucristo mpes. Ca malala mya palas ca nacj; newa nin 
la mijin jupj jos jin. ^Militar ma tsji' liji la p'a mpes. Nin liji jepa jos 
jin la p'in. Jupj jos jupj jepa 'ücj jos nsem jupj la tjiji mpes. Nin p'iyá 
ca la mijin jipj. 

5Nin p'iyá pelota jyatsja lal. Jupj ma liji jupj p'iyá quelel liji jinwá. 
Pelota jajatsj jajütütj 'oyn nyuca la jatsj. Yom pjaní pelota jyatsja na, 
ma polel p'a casá liji yupj jajütütj lal. Jupj quelel ganar liji, mpes yupj 
jajütütj jinwá jyatsja p'in. Najas jipj la mijin yom pelota jyatsja jinwá. 
Nin la mijin Jesucristo jyü'ta jinwá, jupj mpes tsji' lejay na. Mpes p'a 
jawas jupj po 'üsüs la mijis ca jipj mpes. 

6Najas yom pülücj sine jinwá nsem wa jipj. Yom pülücj sine na, 
pülücj ca mvalas. Mpes pülücj ca nta'as pajal tsji' la tjiji mpes. Najas 
jipj la mijin yom niná jinwá. Po tsji' la mijin Jesucristo mpes. Mpes 
p'a jawas jupj pasal 'üsüs la mijis jipj mpes. 

7 Pajal jele t'as napj tepyac mpes. Qjuis Jepa Jesucristo ca jin mü'üsüs 
la mijis, mpes ca jin mü'üsüs niná. 

8Jele tapalas Jesucristo po'ó janmacj. Jesucristo tepe'e na, jas 
Nin velé la p'a jis lal jupj po'ó velé na. Napj velé Dios 'üsüs la tjiji 
gente jis lal Jesucristo mpes. 9-10Nin jis wala tjevelé pülücj jilal Dios 
po'ó. Nin mpes nepénowa malala nyuca la tjajay napj lal. Cawilta 
mo'o tjo'onsopj napj, yom malala jinwá. Ma pajal nin nola nin la 
tjajay mpes. Yupj ma polel ja'onsopj Dios tjevelá cawilta mo!ó. Napj 
selé pülücj nin javelepj jupj tjevelá, mpes la p'a pülücj ca jisas nsem 
Jesucristo. Dios lis t'ya yupj. P'a jawasa ca mpatjam Dios lal. Po 'üsüs 
way ne'aj; lovin mpatjam ca ne'aj. 11 Ninana t'üc' way: 

"Tecya'lequecj jinwá Jesucristo lal, 
mpes gente malala la qjuis mijicj wa. 

Nin mpes wa mpatjaquecj ca cupj jupj lal 
p'a jawas. 
12 Gente malala la qjuesejay na, 
más 'ücj ma qjuiyola. 
Más 'ücj newa tsji' lijicj Jesucristo mpes. 
Mpes p'a jawas cupj 'a mulü 
ca jis majamacj la p'a wa. 
Cupj tsyüpünücj cupj jupj gente, 
nin p'iyá ca mveles jupj cupj qjuisin po'ó. 
13 Nenéyawa ma lijicj Jesucristo jos jin, 
mop'in jupj ca nin la mijis jupj tjevele jin. 
Ma li tsuwile jupj." 
'Úsiis tsji' la mijin Dios mpes, ne 'ücj ca nsem jipj jupj lal. 
14Pülücj way tjevelé jipj lal. Najas nin p'iyá mvelen ca qjuis catjampan 
jilal ne'aj. Jilal mvelen ma la velel ma jisas na la p'a tjowelepj. Ma 
'üsüs pyala la velel na. Ninana pjyacañ ma ca jisas nsem Dios. 15Po 
'üsüs tsji' la mijin Dios mpes, ne ca 'ücj nsem jipj Dios lal. Ma ca mya 
maycas jupj lal. Pasal 'üsüs jin tjü'üsüs Dios tjevelá. Jupj tjevelá t'üc' 
way. Niná 'üsüs sin 'yüsa la mijin la p'a jilal. 16 Pülücj ma 'üsüs sin 'yüsa 
Dios tjevelá. Najas jipj ma nijina sin 'yüsa lejay, yupj sin 'yúsa lajay 
jinwá. Najas ma nin p'iyá velen, yupj javelepj jinwá. Gente yo! pe'e 
Dios yupj javelepj mpes. 17 Gente 
leti way yo! pe'e Dios yupj javelepj 
mpes. Yupj javelepj pasal malala, 
püts'ey pje'á tinca jinwá. Yupj 
popa pjaní Himeneo ló. Fileto ló 
p'a wa. 18T'üc' way salejeptsja yas 
nam. Mop'in malala yola quinam. 
Yupj javelepj nasa t'üc' Dios sin 
tjijyiinsa tecya'lin, jis la püt'üs 
niswá. Mpes nepénowa tliic! way E" 
ma japon quinam, yupj javelepj = 
mpes. 19Newa selecj pasal pülücj = : 
t'üc! way japon custjay. Lovin ca — LA 
t'üc' way mponecj. Dios lovin ca 
jis majamas yupj. Piina yom pjaní Dios tjevelá t'üc' way. Niná sin 
tepyaca Dios mpes: “Dios selé pjacj 'yüsa la mijin. (2 Timoteo 2.15) 

ne jupj juts'a'á". Tepyaca wa: “Pülücj javelepj yupj sa coii Dios. Dios 
jos yupj ma malala nyuca lajay niswá.” 

20Najas pajal 'üsüs nsem nun, pocillo 'üsüs jinwá. Wa püné nt'a, 
yom pocillo pülücj tya'a. Nepénowa pasal 'üsüs way, oro* mpes yupj 
ca nacj, plata* mpes yupj ca nacj. Pocillo p'a witjacj 'ots'ots! way 
'üsüs; yo mpes yupj nepenowá, 'amá mpes nepenowá. Gente noypan 
jiquil na, wo mpe 'esepj jos jupj pocillo 'üsüs witjacj yupj jis la müs 
mpes. Myayca jupj pocillo malala la 'ayas jis la müs. 21Dios jos gente 
ma malala lajay. 'Usiis lajay na, pocillo 'üsüs jinwá nsem yupj, 'üsüs 
ca polel la mijicj Dios mpes. Dios ca jos nsem yupj. Ca jos nsem yupj 
tsji' la mijicj jupj mpes. 

22Ma malala la mijin, p'a tjamacjaspan lajay jinwá. Lovin 'üsüs la 
mijin Dios jos jin. Lovin mponen Dios tjevelá. Lovin quelel lis mijin 
pjü. Pjü jilal ma ts'i tji'ina jipj. Ma wa la tjeve'le p'a lal. Najas nin la 
mijin Dios sa coii jinwá. Yupj pjaní p'in jisas; yupj quelel lajay Dios 
jos jin. Yupj la mon qjuis Jepa Jesucristo jis capj mp'a'sas. 23La p'a 
nepenowá lovin javelepj yupj ma salejepj po'ó. Dios tjevele mpes 
tulucj javelepj yupj. Ma yola jinwá yupj, yupj ne nin mpes javelepj. 
Nepénowa la velel yupj jilal, yupj javelepj mpes. Po ma ninwa la mijin 
jipj. Po ma mve'lé Dios ma tjevele po'ó. 24Qjuis Jepa Jesucristo jos 
jupj jomozopan ma la velel la p'a jis lal. Jos jupj jomozopan 'üsüs 
way javelepj pjü jilal. Jupj jos yupj 'üsüs sin 'yüsa lajay. Jos yupj ma 
ca ts'i mi'inacj la p'a malala lajay na yupj jis lal. 25 Pülücj ma salejepj 
t'üc' way. Quelel la velel Jesucristo lal japon jilal ca nacj. Dios jos 
jupj ts'uyupj t'üc! way jis wala javelepj. Nin javelepj na, jupj jos jupj 
ts'uyupj ma ts'i mi'inacj ca. Quelel lis mijicj la p'in, mpes Dios ca jis 
capj mp'a'sas mponecj ca nacj. Ca 'aplijila nsem malala nyuca la tjajay 
mpes, ne 'üsüs ca quelel la mijicj quinam Dios jos jinwá. T'üc' way 
ca jus nlayecj ca nacj. 26Diablo* li tsuwile yupj jilal. Nin la tjajaytsja 
diablo jostsja jin, jupj yus tsyawilí. Yupj yólatsja 'üsüs la tjajaytsja. 
Quina t'üc' way ca jus nlayecj. Ca 'üsüs la mijicj quinam Dios jos jin. 


Gente tsjay malala nyuca la mijicj, nosis cyawaja na. 


3 1Jipj selen nosis ncawajas ca. Quelel cyawaja na, costa way 

nsem cus ncoñcocj ca Dios. Najas nin jus nlayen niná. 2Gente 
ca nts'isiti. Ca jisas nsem t'emel pülücj. 'Üsüs ca mvelecj yupj p'iyá 
sin po!ó. Yupj ca noypan jin yola yupj p'iyá. Malala ca mvelecj Dios 
lal, la p'a jilal 'ots'ipj. Ca ma la mijicj yupj jis papay, sejamay javelepj 

jin. La p'a 'üsüs way lajay na yupj jilal, ma ca mwi'iñ yupj. Lovin 
ma ca la mijicj Dios jos jinwá. 3Pjü ma ca quelel la mijicj. Ma ca 
perdonar la mijicj la p'a. Ca quelel tin mvelecj. Yupj jisas jin ca la 
mijicj la p'in. Gente la p'a 'aplijila ca jis mpalas, yupj la mijicj mpes. 
Ma 'üsüs la mijicj yupj. Ma ca jisas nsem la p'a 'üsüs lajay. ^Yupj ca 
jis capj mp'a'sacj gente enemigopan malala la mijicj yupj jilal. Yupj 
lajay, leñ way nin lajay, ma yola ncu 'üsüs lajay. Yupj ca yola nsem 
pjü salejepj yupj. Ma ca quelel la mijicj Dios. Ca jisas nsem yupj p'iyá 
'ücj jisas mpatjam. 5 Yupj ca jisas nsem la p'a japon yupj quelel lajay 
Dios. Mop'in jisas Dios ma jis capj cyorica. Ma quelel lajay Dios jos 
jin. "In tjejyama. Ma najas yupj jipj jemicapan nsem. 

6-7 Yupj nepénowa jil la p'a jis wa nt'a, javelepj nequem jis lal. 
Nequem nenem lei way japon la p'a wa javelepj. Nequem nenem 
pasal malala nyuca la tjajay. Newa malala quelel lajay, mpes nin lajay. 
Lovin pülücj sin 'yüsa, mop'in ma polel sin 'yüsa tsjan t'üc' way. Yupj 
japon la p'a wa javelepj, mpes niyom nenem jil yupj jis wa nt'a jis la 
veles yupj jis lal. 

8Gente nenem ma jisas la p'a ca jus nlayecj tsjan t'üc! way. Yupj 
p'iyá ma salejepj tsjan t'üc! way. Malala nyuca yola yupj. Ma japon 
Dios tjevelá. Yupj jisas la p'a mponecj yupj Dios ts'uyupj; Dios ts'uyupj 
tulucj yupj. Yupj Janes jinwá, Jambres jinwá 'ots'ipj. Janes, Jambres 
'ots'ipj, ma jisastsja Moisés* tjevelá. Moisés tjevele Dios tjevelá. 9La 
p'a wa leii way sin tji'yüsa Janes ma jola jinwá tjevele jupj. Nin p'iyá 
sin tjityiisa Jambres po'ó. Nin jinwá ca nsem gente nenem jis lal. La 
p'a wa ca leñ way sin mü'üsüs wa yupj ma yola jinwá javelepj. 


10 Timoteo, jipj selen tsjan sin tji'yüsa la tjejay napj. Selen tsjan la 
tjejay napj. Selen napj quelel lejay Dios jos jin. Selen pajal pyon napj 
Dios lal. Pülücj ma jisas napj velé, newa napj ma ts'i 'in yupj jilal. 
Selen napj quelel la sejay pjü. Nepénowa malala lajay napj lal, newa 
'üsüs lejay napj Dios jos jin. 11 Jipj selen t'üc! way gente malala nyuca 
la tjajay napj lal. Selen pasal malala ntepalá. Selen tsjan ntepalá 
Antioquía po'ó, Iconio po'ó 'ots'ipj, Listra po!ó 'ots'ipj. Pajal malala 
la ntjajay. Nin tepyala na, qjuis Jepa Jesucristo lovin ncapj tjep'ya'sa, 
ne 'ücj pü'üs napj. 12Nin p'iyá pjü jilal. Jesucristo jos jin quelel lajay, 
la p'a wa ca malala nyuca la mijicj yupj jilal. 13Gente malala pülücj 
lyawuñ. La p'a wa pülücj japon yupj javelepj. Mop'in t'üc' way tulucj 

javelepj. Más malala la mijicj yupj, nin ca mpalas. La p'a wa yus 
ntsawilicj wa yupj. 


nin p'iyá jin tji'yüsa la tjajay jipj wya nepé. Jin tji'yüsa Dios Popel, 
pasal 'üsüs way niná. Dios Popel mpes jin tji'yüsa gente japon na 
Jesucristo lal, 'ücj ca mpatjam Dios lal. 

16Dios tjijfyü'ta niyom nepenowá jis la pac Dios Popel. Mpes Dios 
jostsja jinwá tapac yupj. Dios t'üc' way qjuisin 'yüsa liji jupj Popel 
mpes. Malala nyuca lijicj na, Dios qjuis wala vele niná jupj Popel mpes. 
Dios jos cupj ma lijicj, jupj qjuis wala vele niná jupj Popel mpes. Jupj 
jos cupj la mijicj, qjuis wala vele wa nina jupj Popel mpes. 17 Dios 
Popel mpes, Dios ts'uyupj sin 'yiisa tsjan más 'ücj la mijicj. Mpes 'ücj 
ca polel la mijicj pjú way Dios jos jin. 

1P'a jawasa Jesucristo ncuwim niswá, müjü'tüs ca nosis mo'ó. 
P'a jawasa jupj ca mveles patja jilal ncu 'üsüs nyuca la tjajay. 

Tecya'li ca mpatjam wa niswá, Jesucristo nin ca lis mijis. Ca mveles 
wa yupj jilal ncu 'üsüs nyuca la tjajay. Mpes napj 'i jütütj mvelen la p'a 
jilal Dios Popel mpes. Dios pjoca napj 'i jütütj. Jesucristo pjoca 'ots'ipj. 
2Lovin mvelen la p'a jis walap'a'á Dios Popel mpes. Nenéyawa gente 
ca ma quelel mpjacaii jipj velen. Newa nin mvelen. 'Üsüs way sin 'yüsa 
lis mijin. Mpes pülücj ca jisas nsem Jesucristo. La p'a malala nyuca 
lajay na, jis wala mvelen. Yun 'asas mim, ne pülücj ca la mijicj Dios 
jos jin. Pülücj way ma leñ way sin mü'üsüs jipj velen mpes. Mop'in 
ma ts'i tji'ina yupj jilal. Ca la nucun ca sin mü'üsüs. 

3P'a jawasa Dios ts'uyupj t'iic! way sin 'yüsa lajay na, gente pülücj ma 
ca mpjacañ yupj javelepj. La p'a p'in ca quelel mpjacañ. Ca la mpalacj la 
p'a wa sin 'yüsa la mijicj. 4Yupj ma ca jisas nsem Dios tjevelá. Jupj tjevelá 
t'üc! way. Ca jisas nsem la tsuwilpan tjowelepj. Cuento p'in tjowelepj yupj. 

5Timoteo, gente ca malala la mijicj jipj lal. Mop'in ma lecj meyá 
jipj. Lovin mvelen la p'a jilal Jesucristo po'ó. Pasal 'üsüs way niná. 
Najas la mijin pjü way Dios jos jin. 'In tjejyama. Ma la mijin jipj jyas 
jin. Nin la mijin Dios jos jin. 

6Quina pyac, 'e 'a, leii way yupj ma 'ü'nacj ca napj. Leii way mis 
Dios nt'a. 7Po 'üsüs way tsji' la tjejay napj Dios mpes. Tecyawaja jis 
wala tjevelé. Lovin tepyon napj Dios tjevelá. 8Qjuis Jepa Jesucristo 
niswa tjac' na, ca mveles gente jilal ncu 'üsüs nyuca la tjajay Dios 
jos jin. Qjuis Jepa Jesucristo pasal 'üsüs way. Napj selé pasal 'üsüs 

la mijis napj lal. Pajal pülücj la nuc jupj ncuwim niswá. Po jisas jupj. 
Pasal 'üsüs la mijis wa jupj yupj jilal. 


Pablo jostsja Timoteo leii way ncuwim jupj nt'a. 


9Najas jipj le way ncuwim napj nt'a. 10Demas tjemey napj mpe. 
Tjemey Tesalónica nt'a. Jupj po quelel pü'ütsja nosis nt'a. Ma quelel 
pe'e napj lal. Le wa Crescente; tjemey jupj quinam Galacia nt'a. 
Tito Dalmacia nt'a tjemey jupj. 1112Napj jas tjejyam Tíquico Efeso 
nt'a, mpes leii wa jupj. Lucas p'in pü'ü napj lal quinam. Cuy na, la 
tepyala Marcos, jupj lal ncuwim. Jupj 'ücj ncapj mp'a'sas qui'á; cupj 
cjaya maya tsji' la mijicj Dios mpes. 13Cuy na, napj nin quip pje'apa 
nca'an ma 'en. Carpo tya'a niná Troas po!ó. Napj libro witjacj nca'an 
ma 'en 'ots'ipj. Po najas papel ma'ajapj 'ots'ipj. 

14 Alejandro po'o jele jipj, jupj ne acero syüpa. Pasal malala la ntjiji. 
Qjuis Jepa Jesucristo ca cus ntülüs, jupj malala la tjiji mpes. 15'In 
tjejyama jupj lal. Jupj po ma jostsja cupj tjevelecj Dios po'ó. 

16 Yupj jepa nt'a nin tjaman na, najamicapan pjü way ma tjil ncapj 
la p'acj. Pjü tjo'os tjil napj mpe. Najas Dios ma jola yupj nin la tjajay. 
17 Qjuis Jepa Jesucristo ncapj tecyorica, ncapj tjep'ya!'sa. Mpes napj 'ücj 
tjevelé pjü way jupj jostsja jin. Judiopan* tulucj pjü way nin tjepjyacañ. 
Qjuis Jepa Jesucristo la tjiji mpes, jepapan ne'aj ma ntjü'ünan napj. 

18T'üc' way nepénowa ca malala quelel la mijicj napj lal. Newa 
nin, Jesucristo ncapj cyoñca lovin. T'üc' way jupj ca ma manus Dios 
pü'ü nt'a. Mpes najas gente lovin 'üsüs pjac mvelecj Dios po'ó. Amén. 


Pablo tecyawaja tepyaca. 


19Süs wa la mijin Priscila, Aquila 'ots'ipj. Süs wa la mijin wa pjü 
jilal Onesíforo wo nt'a. 20Erasto ma tjac' napj lal. Corinto mo'o pü'ü. 
Mileto po'o tüpü'üs na, Trófimo malala jos tepyala. Mpes ma tjac' 
napj lal. Ne'aj pü'ü custjay. 21Leñ way majawus ca, mpes najas leh 
way ncuwim. Eubulo süs wa la tjiji jipj lal. Pudente süs wa la tjiji 
wa. Lino, Claudia 'ots'ipj, süs wa la tjajay. Qjuis catjampan pjü way 
süs wa la tjajay. 22Najas qjuis Jepa Jesucristo lovin cyapj cyoiica jipj. 
Najas jupj 'üsüs way la mijis janmacj nun mpes. 

Pablo papel tepyaca 
Tito mpes 


] 1Napj Pablo. Napj Dios jomozo. Apóstol* way napj; Dios nin 
tjejyama la veles la p'a jilal jupj mpes Jesucristo po'ó. Dios lis 
t'ya nt'a nin tjejyama; jupj jos yupj ca mponecj jupj tjevelá. Jupj jos 
t'üc! way sin 'yüsa. Niná sin 'yüsa na, ca 'ücj la mijicj Dios jos jinwá. 
2Ca jus nlayecj ca mpatjam lovin Dios lal. Püna, nosis cjuwatsja na, 
Dios tjevele gente 'ücj polel mpatjam ca lovin jupj lal. Ma li tsuwile 
jupj. 3'Üctsja na cupj niná qjuis la pjac, ninana qjuis wala tjevele. 
Dios jostsja napj jum, ninana la veles la p'a jis walap'a'á. Nin lejay 
jupj nin tjijyü'ta mpes. Dios la tjiji cupj 'ücj ca mpatjaquecj jupj lal. 
4Tito, jipj mpes pyac niná quinam. Pülücj jin tji'yüsa la tjejay napj 
Jesucristo po'ó. Po 'üsüs jin tji'yüsa, tsjicj si 'üsü jinwá, jupj popay si 
'üsü liji na. Cupj pyonecj nin p'iyá Jesucristo po'ó. Dios cupj qjuis Papay. 
Jesucristo la tjiji cupj 'ücj ca mpatjaquecj Dios lal. Najas yupj 'üsüs ca 
la mijicj jipj mpes. Najas yupj lovin ca cyapj mp'a'sacj, malala 'e palá 
na. Najas jipj ma jele nsem pjü mpes, yupj ca nin la mijicj jipj mpes. 


Pablo tepyaca tsjan niná jupj jostsja Tito ca la mijis Creta po'ó. 


5Creta po'o tüpü'üstsja na, napj lis t'yatsja niyom nepenowá, yupj 
ca jis majamacj Dios ts'uyupj. Ma polel tecyawaja la tjejay nina. Mpes 
najastsja jipj ma ca mim nepé; najastsja jipj ca la nt'an niyom nenem, 
ncawajas ca la mijin napj ma t'üc' la tjejay. Najastsja jipj la nt'an ca 
co'müypan* Dios ts'uyupj jilal, pjü way pülücj patja nt'a. Nasa tjevelé 
jipj lal pjacj cuscú la nt'an. 6Dios jos co'müypan pasal 'üsüs nsem yupj, 
la p'a ma malala mvelecj ca yupj sin po!ó. Dios jos co'müypan pjaní 

pjaní la p'in sejats'om yupj. Jos yupj jis ts'uyupj Japon wa Jesucristo 
po'ó. Dios jos yupj jis tstuyupj ma lajay pjú way yupj p'iyá quelel lajay 
jinwá. Jos wa yupj jis ts'uyupj nin lajay jis papay javelepj jin. 

7Pastor* tsji' liji Dios mpes. Jepa jupj Dios tstuyupj mpes. Mpes 
Dios jos pajal !üsüs nsem jupj, la p'a ma malala mvelecj ca jupj po'ó. 
Dios jos jupj ma jola jupj p'iyá más 'üsüs la p'a jilal. Gente nepénowa 
leii way ts'a 'in se palá. Dios jos pastor ma yupj jinwá nsem. Dios jos 
pastor ma myona. Jos jupj lovin ma quelel le palana la p'a jilal. Dios 
jos jupj ma li tsuwile t'emel la t'anques. 8La p'a wa campa jiquil na, 
Dios jos pastor se 'aya jinaii jupj wo nt'a, se 'aya wa jis la las. Dios jos 
pastor lovin 'üsüs quelel liji la p'a mpes. Jos pastor lovin selé tsjan más 
'ücj liji, ne nin la mijis jupj. Jos pastor lovin 'üsüs nsem jupj. Dios jos 
pastor lovin nin liji Dios jos jinwá. Jos pastor ma liji jupj p'iyá quelel 
t'üc! way Dios po!ó, Jesucristo po!ó 'ots'ipj. Napj nasa sin tji'yüsa la 
tjejay niná. Dios jos pastor ninana jos lovin. Jupj jos ninana pjü way 
pyona lovin. Mpes pastor ca jus nlayes tsjan t'üc' way. Mpes 'ücj ca 
polel mveles la p'a jilal tsjan más 'ücj la mijicj yupj. 'Ücj ca sin 'yiisa 
la mijis, t'üc! way ma jisas jilal. Nenem malala javelepj t'üc! way po!ó, 
mop'in ca sin mü'üsüs malala nin javelepj. 

10Niyom nepénowa jajamapj Dios ts'uyupj, mop'in Dios ts'uyupj 
pülücj ma lajay yupj javelepj jinwá. Ma lajay Dios tjevelá. Ma yola 
jin javelepj; la p'a wa ma 'ücj sin 'yüsa yupj javelepj mpes. La tsuwil 
yupj. Pülücj way ninana lajay ne judiopan* yupj. 11 Más 'ücj yupj ma 
javelepj niswá; más 'ücj cupj nin lijicj ne ma mvelecj yupj niswá. Sin 
tyüsa lajay malala. Ma sin 'yiisa lajay más 'ücj. Nepénowa jis wa nt'a, 
pjü way yupj jis wa nt'a patja ma jisas quinam tsjan t'üc! way Dios 
po'ó; nin jis tepyala yupj javelepj mpes. Nin javelepj t'emel la t'anques. 
Malala nin. 12Püna yupj popa pjaní tjevele Creta mo'o patja mpes. 
Creta mo'o patja tjowelepj jupj 'ücj polel véletsja tsjan mpalas ca p'a 
Jawasa. Tjevele: “Creta mo'o patja lovin la tsuwil. Pajal malala nyuca 
lajay. Ma quelel tsji' lajay; pülücj jala la p'in”, nin tjevele. 13T'üc' way 
nin tjevele. Mpes ca mvelen yupj jilal yupj jin lajay pasal malala. Sin 
mü'üsüs lis mijin Dios jos jinwá. Mpes t'üc' way ca mponecj yupj. 
14 Ma ca jisas nsem cuento p'in judiopan püna tjowelepj. Pülücj way 
tjowelepj t'üc' way tulucj. Jipj sin 'yüsa lejay na, yupj ma ca quelel 
la mijicj niyom p'in tjüjütütj jin. Niyom nenem ma quelel salejepj 
tsjan t'üc! way. 

15Nepénowa ma malala nyuca yola. 'Üsüs p'in yola yupj pjü mpes. 
P'a witjacj malala nyuca yola. Ma japon Jesucristo lal. Mop'in malala 
yola pjü mpes. Ma salejepj yupj tsjan 'üsüs, tsjan malala. Malala lajay 
na, ma yola. 16Yupj javelepj yupj sin 'yüsa t'üc' way Dios po'ó. Nin 
tulucj. Yupj malala lajay mpes, selecj yupj ma salejepj t'üc! way Dios 
po'ó. Yupj pajal malala Dios lal. Ma lajay Dios tjevelá. Tsjan 'üsüs 
way ma polel lajay yupj. 

Pablo jostsja Tito ca sin mü'üsüs la mijis Dios jos jinwá. 
1Tito, najas jipj sin 'yüsa lejay tsjan t'üc! way; Dios jos sin 'yüsa 
lijicj niná. 2Dios jos niyom tsjyoncapan ma se maná yupj. Jos 

yupj 'üsüs way nsem pjü jilal. Jos wa yupj lovin salejepj tsjan más 'ücj 
la mijicj, ne ca nin la mijicj yupj. Dios jos yupj japon tsjan t'üc' way 
jupj po'ó. Jos wa yupj ca quelel lis mijicj la p'a. Jupj jos yupj newa 
ca 'üsüs la mijicj, malala pyala na. Niná sin 'yüsa la mijin. 

3Nin p'iyá, sin !yüsa lis mijin nequem tsjyoncapan. Dios jos yupj 
'üsüs lajay, mpes la p'a ca jus nlayecj yupj po jisas Dios. Dios jos wa 
yupj ma tin javelepj. Jupj jos ma se maná. Jos wa yupj sin !yüsa lis 
mijicj la p'a wa tsjan 'üsüs way. ^Mpes tsjücjüimpan ca sin mü'üsüs 
Dios jos yupj ca quelel lis mijicj jis vayum, jis ts'uyupj 'ots'ipj. 5Ca sin 
mü'üsüs tsjan más 'ücj lajay, ne ca nin la mijicj lovin. Ca sin mü'üsüs 
Dios jos yupj ma ca mal la p'a niyom jilal. Ca sin mü'üsüs Dios jos 
yupj jis wa jajamapj. Ca sin mü'üsüs Dios jos yupj 'üsüs ca la mijicj 
jis vayum witjacj mpes, jis ts'uyupj mpes wa. Ca sin mü'üsüs Dios jos 
yupj lajay jis vayum vele jin. Ninana pjü way ca nin la mijicj, la p'a 
wa ma ca malala mvelecj Dios tjevelá po'ó. 

6Nin p'iyá, sin 'yúsa lis mijin tjamacjaspan jilal. Yupj jilal mvelen 
Dios jos yupj lovin ca jus nlayecj tsjan más 'ücj la mijicj, ne ca nin la 
mijicj yupj. 7 Najas jipj lovin 'üsüs la mijin; la p'a ca jis nucucj, ca sin 
mü'üsüs más 'ücj nin p'iyá lajay yupj. Sin tjü'üsüs lis mijin tsjan t'üc' 
way. Ma ca p'a casá mvelen; najas yupj jis januc, ca sin mü'üsüs más 
'ücj nin p'iyá mvelecj yupj la p'a jilal. 8 Dios jos jinwá mvelen. Mpes 
la p'a ma ca polel la mve'lecj jipj lal jipj tjevelen mpes. Ma jisas jipj, 
jis maycas ca. Ma ca malala polel mvelecj cupj po'ó; nin ca nsem Dios 
jos jinwá tjevelen mpes. 

9Ca mvelen esclavopan* jilal Dios jos yupj lovin lajay yupj jis patrón 
jajütütj jinwá. Dios jos yupj nin yola 'oyn nyuca 'üsüs la mijicj, mpes 
yupj jis patrón 'ücj jisas nsem yupj jis lal. Dios jos yupj ma la velel 

yupj jis patrón jis lal. 10 Dios jos ma pequeñ jis patrón yuts'a'á. Jos 
wa lovin ca !üsüs la mijicj jis patrón mpes, ne jis patrón ca jus nlayecj 
lovin 'üsüs lajay; ma la tsuwil. La p'a ca nucucj pjü way niná 'üsüs 
lajay, mpes ca sin mü'üsüs po 'üsüs way sin 'yüsa lijicj Dios po'ó. Dios 
la tjiji cupj 'ücj ca mpatjaquecj jupj lal. 

11Dios pajal 'üsüs la tjiji gente mpes. Jupj la tjiji mpes, gente ca polel 
!yüsa 'oyn nyuca 'üsüs la mijicj jupj jos jinwá; nin mpes nin la tjiji. Jupj 
ma jos tsjan malala, jupj jos cupj ma wa ca qjuisas nsem niná. Pülücj 
ma quelel 'üsüs lajay Dios jos jinwá. Yupj lajay gente p'in quelel lajay 
jinwá p'in. Malala lajay. Dios jos cupj ma quelel lijicj yupj lajay jinwá. 
Jupj jos cupj lovin ca jus nlayecj tsjan más 'ücj la mijicj, ne ca nin la 
mijicj. Jos lovin 'üsüs lijicj, nosis casá pyatjaquecj na. Jupj jos lovin 
lijicj jupj jos jinwá. 13Dios jos cupj po qjuisas Jesucristo leñ way jac!. 
Jesucristo cupj qjuis Dios, pasal püné jupj. Jupj la tjiji cupj 'ücj ca 
mpatjaquecj jupj lal. Jesucristo mpes selecj cupj ca mpatjaquecj Dios 
lal. Mpes 'ücj qjuisas ncupj. Cupj ca nucucj pasal püné Jesucristo; jac' 
na nin ca nucucj. 14'Üctsja Jesucristo lal jupj p'iyá tepe'e cupj mpes. 
Nin la tjiji ca Dios perdonar la qjuis mijis, ca 'üsüs nsem cupj jupj 
lal. Jupj la tjiji 'ücj ma ca malala nyuca la mijicj. Jupj la tjiji ca 'üsüs 
nsem cupj, malala tulucj. Jupj jostsja cupj jupj juts'a'á nsem. Jostsja 
cupj ca 'üsüs la mijicj, niná po qjuisas mpes. 

15Ninana pjü way sin tjü'üsüs lis mijin. Newa jis wala mvelen más 
'ücj ninana nin lajay. Dios jos nin lajay. Mpes jis tjijyü'ta ninana la 
mijicj. Ma nin lajay na, jis wala mvelen malala nin lajay. Napj tjevelé 
jin la mijin jipj. Mpes pjü ma ca mvelecj jipj 'üsüs lejay tulucj. 


Pablo tepyaca tsjan jos Dios jupj ts'uyupj ca nin la mijicj. 


3 1Niswa mvelen Dios ts'uyupj jilal, Dios jos yupj yola yupj jis 
jepapan noypan, 'ücj jis la jütütj. Dios jos yupj nin lajay yupj 
jis jepapan jajütütj jinwá. Dios ts'uyupj polel 'üsüs lajay na, Dios jos 
nin lajay yupj. 2Niswa mvelen Dios ts'uyupj jilal, Dios jos ma malala 
nyuca javelepj la p'a wa mpes. Jupj jos lovin ma la velel. Jos lovin 
'üsüs javelepj la p'a jilal, ma ca ts'i mi'inacj. La p'a jilal javelepj na, 
ma wa ca ts'i mi'inacj yupj javelepj mpes. 
3Jele mpalas cupj p'iyá ma qjuiyola jin lijictsja yas nam. Ma la 

Lovin malala la tjijicj. Lovin la tjejyamaquecj la p'a mpes. Gente la 
p'a wa ma jisastsja ncupj. Cupj ma wa qjuisastsja la p'a, ts'i 'inyactsja 
yupj jilal. *Mop'in Dios pasal 'üsüs la tjiji gente mpes. Pajal quelel 
lis tjiji gentá. 5Mpes jupj la tjiji 'ücj ca mpatjaquecj jupj lal. Cupj 
palá, nin mpes p'in ca mpatjaquecj Dios lal. Ca mpatjaquecj jupj lal 
bautizar* qjuis tepyala mpes, Dios ts'uyupj qjuis tepyala mpes. Niná 
qjuis tepyala Dios Cjües 'üsüs la qjuis tjiji mpes. 9Dios qjuis tjetyaya 
jupj Cjües, Jesucristo la tjiji mpes. Ts'üise tulucj jupj. Jesucristo la tjiji 
cupj 'ücj ca mpatjaquecj Dios lal. 7Dios p'iyá la tjiji mpes, 'üsüs cupj 
quinam Dios lal. 'Üsüs quelel líjitsja jupj cupj mpes. Nin mpes nin la 
tjiji cupj ca mpatjaquecj lovin jupj lal. Selecj ca nin nsem. 8Ninana 
po t'üc! way. 

Najas la pülücj ninana po'o mvelen yupj jilal. Po ma lecj tjeyá nin 
la veles. Más 'ücj nin mvelen, mpes Dios lal japon ca 'üsüs quelel 
lajay, Dios jos jin. Ninana po 'üsüs way. Nin lajay na, 'üsüs se palá 
genta. 9T'üc' way nepénowa quelel la velel yupj p'a casá yola mpes. 
Dios ma jos yupj javelepj niná. Nenéyawa javelepj püna tapatja jis lá 
la velel Moisés* tjevelá mpes. Ts'a 'in se palá la p'a wa p'a casá yola 
mpes. Niyana mpes quelel javelepj na, más 'ücj ma mvelen yupj jilal. 
Ma 'üsüs se palá nina javelepj na. La p'a wa t'üc' way tulucj sin 'yüsa, 
niná javelepj mpes. 10 Yupj javelepj mpes, Dios ts'uyupj nepénowa ma 
japon t'üc' way quinam. Nin mpes la pjaní jis wala mvelen, lama ca 
nacj, ca mvelen malala nin lajay. Newa nin ca malala quelel la mijicj 
custjay ca nacj; ma 'üsüs quelel lajay, jis wala mvelen ma ncul ca niswá 
Dios ts'uyupj 'a si mulú na. 11 Najas jipj ca jus nlayen yupj ma lajay 
Dios jos jinwá. Malala lajay. Yupj p'iyá salejepj wa malala nin lajay. 


Pablo tecyawaja tepyaca. 


12Napj ca jas majam Artemas jipj nt'a ca nacj. Ma selé. Tíquico jas 
majam ca nacj. Ma selé custjay cana cuscü. Pjaní ca jas majam. Jipj 
nt'a tjemey na, najas jipj lei way ncuwim napj nt'a Nicópolis po'ó. Ne'aj 
quelel pü'üs jive na, yümücj si lapjüna na wa. 13Cus mp'a'san Apolos, 
Zenas 'ots'ipj. Zenas po selé judiopan* tjüjütütj po'ó. Jis tje'yaya yupj 
jisas, ca 'ücj polel mal niswá. Jipj 'ücj polel lejay, nin ca la mijin yupj 
mpes. 14Dios jos jupj ts'uyupj sin 'yüsa más 'ücj lovin 'üsüs lajay la p'a 

mpes. La p'a cjuwá jis tepyala na, más 'ücj Dios ts'uyupj jis capj jap'acj. 
'Üsüs se pala la p'a witjacj Dios ts'uyupj lajay mpes, 'üsüs way nina. 
15pjü way napj lal jatja, pjü way süs wa la tjajay. Jipj nt'a patja 
nepénowa japon wa Jesucristo lal, quelel la qjuesejay yupj. Süs wa 
lis mijin yupj jilal. 
Najas Dios 'üsüs way ca la mijis janmacj nun mpes. 

Papel tepyaca Pablo 
Filemón mpes 


1Napj Pablo. Timoteo já'asa wa qui'á. Jupj cupj qjuis catjam. Napj 
los cawilta mo!ó Jesucristo mpes tsji' lejay ne. 

Filemón, papel niná pyaquecj jipj mpes. Jipj cupj qjuis catjam. 
Pasal quelel la 'ijicj. Jipj tsji' lejay wa cupj qjuilal Jesucristo mpes. 
2Papel nina pyaquecj wa Apia mpes. Jupj cupj qjuis ta'a, Jesucristo 
lal pyona mpes. Pyaquecj wa Arquipo mpes. La p'a wa malala javelepj 
na Jesucristo po'ó, jupj jis wala vele malala javelepj. Dios ts'uyupj 'a 
si mulú wya nt'a. Pyaquecj wa yupj mpes. 

3Dios cupj qjuis Papay. Jesucristo cupj qjuis Jepa Püné way jupj. 
Najas 'üsüs way lajay nun mpes. Najas nun ma nujola nsem pjü way 
mpes; najas yupj ca nin la mijicj nun mpes. 


Pablo tjüwüi'i Dios lal Filemón mpes. 


4Lovin wüi'is Dios lal jipj mpes. Lovin velé Dios lal jipj mpes. 5La 
p'a wa nawala tjowelepj jipj pajal quelel lejay Jesucristo. Tjowelepj jipj 
pyon Jesucristo tjevelá. Tjowelepj wa jipj po quelel la sejay Dios ts'uyupj. 
6Napj velé Dios lal jipj mpes. Najas lovin mvelen la p'a jilal Jesucristo 
mpes. Najas ca 'üsüs mpalas velen mpes. Nin tepyala na, jipj ca jus 
nlayen tsjay 'üsüs qjuis tepyala Jesucristo mpes. 7 Jipj po quelel lis tjejay 
Dios ts'uyupj. Po 'ücj najas ntepalá jipj quelel la sejay mpes. Po 'üsüs 
pü'üs ntepalá. Dios ts'uyupj po 'ücj jisas jis tepyala, jipj la tjejay mpes. 


Pablo tepyaca Onésimo po'ó. 


8Filemón, Jesucristo mpes napj polel 'i jütütj. Nin mpes polel 'i jütütj 
tsjan más 'ücj la mijin. ?Mop'in napj quelel la 'e jay, mpes ma quelel 'i 

jütütj. Nin p'in najas jipj ca la mijin napj najas jinwá napj najas mpes p'in. 
Co'müy napj quinam. Cawilta mo'o pü'üs Jesucristo mpes tsji' la tjejay 
mpes. 10Najas !üsüs la mijin Onésimo mpes. Qui'á napj tjevelé jupj lal 
Jesucristo po'ó, ne jupj tepyona napj tjevelé. Pajal 'üsüs jas tji'yüsa, tsjicj 
si 'üsü jinwá popay si 'üsü liji na. 11 Püna p'in Onésimo ma 'üsüs tsji! la 
tjiji jipj mpes, nin selé napj. Nin tulucj ca nsem quinam. Quina po 'üsüs 
ca la mijis jipj mpes, napj mpes 'ots'ipj. 12 Napj po quelel lejay Onésimo. 
Mop'in nin, napj se jam jupj jipj nt'a. 13Najastsja jupj newá mpü'üm napj 
lal. Najastsja jupj ca ncapj mp'a'sas qui'á cawilta nt'a, jipj lei mpes. Qui'á 
'os la p'a jis lal tjevelé mpes. Nin tjevelé tsjan niná Jesucristo 'üsüs la tjiji 
gente mpes. 14Najastsja jupj ca ncapj mp'a'sas jipj p'iyá jyas mpes. Custjay 
ma tjevelen ncu 'ücj jupj ca mpü'üm napj lal. Ma selen jupj pü'ü qui'á. 
Mpes napj se jam jupj jipj nt'a quinam. Jipj 'üsüs lejay na, najas jipj p'iyá 
jyas mpes ca nin la mijin. Jipj ma polel lejay jipj jyas jinwá, malala nin. 
15T'üc' way Onésimo tjemey jipj mpe. Tsjicj way mpes p'in leñtsja jupj 
jipj püt' nt'a. Mop'in pajal 'üsüs tepyala jupj lal, tjemey mpes. Quina lovin 
ca mpü'üm jipj lal. 16T'üc' way Onésimo jipj esclavo* custjay. Mop'in jupj 
más 'üsüs quinam esclavo lal. Jupj cupj qjuis catjam. Quelel lijicj jupj. 
Napj quelel lejay jupj; quina más 'ücj jipj pajal quelel la mijin jupj 'ots'ipj. 
Jupj jipj esclavo, jupj jipj jetjam 'ots'ipj quinam qjuis Jepa Jesucristo mpes. 
17 Filemón, t'üc' way napj jipj jetjam. Napj cüwinis jipj nt'a, tsjay 
'üsüs jyas nsem. Selé napj niná. Najas tsjay 'ücj jyas nsem wa Onésimo 
ne'aj jama na jipj nt'a, napj p'iyá ne'aj tjum jinwá. 18 Onésimo malala 
nyuca la tjiji ca nacj jipj lal. Level la 'iji ca nacj. Mvelen napj lal nol 
level la 'iji, ne napj ca jaylacj la mejay jupj mpes. 19Napj Pablo. Napj 
p'iyá nin pyac niná. T'üc' way ca jaylacj la mejay jupj mpes. Mop'in 
najas jipj jele mpalas jipj Dios popa 'e tepalá napj tjevelé mpes jipj lal. 
Mpes napj nola ma ca jyas nsem napj niná jaylacj la mejay. 
20Natjam, cupj nin pyonecj Jesucristo tjevelá. Jipj se coi Jesucristo 
'ots'ipj. Mpes po najas jipj ca la mijin napj najas jinwá. Nin lejay na, 
tsjay 'ücj najas nsem. 
21Napj selé nin ca la mijin napj najas jinwá. Selé más 'in 'üsüs ca la mijin 
wa napj tjevelé lal. Mpes niná nin pyac jipj mpes. 22Po quelel jum jipj nt'a. 
Mpes Dios lal la monan leh way 'ücj ca mis. 'Ücj la mijin la püt'üs napj ne'aj. 


Pablo tecyawaja tepyaca. 


23Epafras süs wa la tjiji jipj mpes. Selen jupj pü'ü napj lal cawilta 
mo'ó Jesucristo mpes tsji' la tjiji mpes wa. 24Marcos 'ots'ipj süs wa 

la tjiji, Aristarco 'ots'ipj. Demas süs wa la tjiji wa, Lucas 'ots'ipj. Yupj 


tsji' lajay wa napj lal Jesucristo mpes. 25Najas Jesucristo 'üsüs way 
la numijis nun pjú way jilal, jupj qjuis Jepa Piiné way. 

Papel niná 
Hebreopan mpes 


Dios jupj Jatjam jas tjejyama la veles cupj qjuilal. 


1Piina Dios tjevele profetapan* jilal tsjan la veles judiopan* jilal. 

Tjevele yupj jilal tsjan niná jupj jostsja judiopan ca jus nlayecj. 
Nin tjevele profetapan pülücj jilal. La pülücj way nin tjevele yupj jilal. 
2Nasa tecyawaja tjevele quinam yupj jilal. Quina p'a casá la tjiji. Jupj 
Jatjam lal tjevele jupj la veles cupj qjuilal. Jupj Jatjam cupj qjuilal 
tjevele jupj Popay Dios jostsja jin. Jupj Jatjam mpes, pjü way la tjiji 
nosis casá. Pjü la tjiji wa tsjun po'ó. Dios la t'ya Jatjam, ca pjü way 
jupj juts'a'á nsem. 3Cupj selecj lotstac' pajal jaw; nosis casá jyawca 
lots'ac! mpes. Nin p'iyá, cupj selecj Dios pasal püné; jus tjinyucucj 
jupj Jatjam, püné way jupj. Dios Jatjam, jupj Popay jin p'iyá jupj. Pjü 
way 'ücj patja nosis casá Dios Jatjam nin liji mpes. Nin p'iyá tsjun 
po'ó. Püné jyü'ta ne pjü nin pyala. 'Ücj Dios perdonar la qjuisiji cupj 
malala la tjijicj, jupj Jatjam la tjiji mpes. Nin la tjiji na, 'etjele jupj 
Dios li'inyampe tsjun po'ó. Dios pasal püné; jupj Jatjam ne'aj jalasa 
jupj li'inyampe, jupj püné wa mpes. 

Dios Jatjam más püné angelpan jilal. 
4Cupj selecj angelpan* pajal noypan yupj. Dios Jatjam más püné 

angelpan jilal, nin la tjiji Dios. Dios Jatjam way jupj, nin vele Dios. 
Mpes qjuisin 'yüsa jupj más püné way angelpan jilal. 5Selecj Dios 
Jatjam más püné angelpan jilal Dios jupj lal tjevele mpes: 

“Jipj napj Natjam. 

Yacjaj jipj Pyapay ntepalá napj." 

Nin tjevele Jatjam lal. Niná angelpan jilal tjevele tulucj. Tjevele wa: 
“Jupj Popay ca nsem napj. 
Jupj napj Natjam nsem." 
Niná angelpan po'o tjevele tulucj. 6Dios jas tjejyama jupj Jatjam 
mwalá way nosis nt'a. Jas tjejyama na, tjevele: 
“Najas napj angelpan pjü way 
nin javelepj jupj püné way", 
nin tjevele Dios. 
7 Dios tjevele wa angelpan* sin po'ó. Tjevele: 
^Lüpjü way jac', jama wa. 
'Awa campanya wolaqué, wotaqué wa. 
Nin p'iyá niná, angelpan jiquil, lei way jil, 
mop'in tsji' lajay napj mpes, 
nin lajay napj najas jin", 
nin tjevele jupj. 8P'a casá tjevele Jatjam po'ó. Tjevele: 
“Jipj ne Dios. Ca müjü'tün lovin. 
Jyütütj ne 'üsüs. 
9 Jipj jyas 'üsüs p'in napj najas jin. 
Jipj lovin ma malala lejay. 
Mpes napj la 'e tjet'á la jütütj. Napj ne jipj Dios. 
Jipj más 'ücj jyas nsem cyapj jacoñ jilal." 
Dios nin tjevele. 
10 Tjevele wa: 
“Jepa Püné way jipj. Pjü cjuwatsja na, 
nosis la tjejay jipj. 
Myas mpes pjü nin la tjejay tsjun po'ó, 
jay la p'a'á nt'a 'ots'ipj. 
11 Pla wa jyawca na, ncawajas ca nosis. 
Ncawajas ca wa pjü way tsjun po!ó. 
Nin tulucj jipj lal. Jipj lovin ca mpü'üm. 
Pülül pül way pyala. 
Nin p'iyá, nosis pül way nsem. 
Pjü way tsjun po'ó pül way nsem wa. 
12 Yom jupj pülül pül way pyala na, ma jos niná. 
P'a pülül mpes ca jas nqui'pas. 
Nin p'iyá ca mpalas nosis lal, 
pjü way jilal wa tsjun po'ó. Pül way nsem. 
Mpes nosis seyasa ca la mijin. 

Seyasa way ca la mijin wa tsjun po!ó. 
Jipj p'iyá pül jinwá tulucj. Jipj lovin nin p'iyá. 
Tsjyonca way 'e palá tulucj. 
Lovin ca mpü'üm." 
Dios nin tjevele Jatjam lal. 
13Tjevele wa jupj lal: 
^Nt'i'isa jipj napj li'inyampe. 
Jipj ca müjü'tün napj lal. 
Napj ca la mpalan jipj enemigopan jis lal. 
Napj ca la mejay jipj enemigopan 
tsjyam 'alá jatja jinwá. 
Nin ca la mejay jipj mpes, jipj napj lal jac' na." 
Niná angelpan* jilal tjevele tulucj. 14 Angelpan cjües witjacj yupj, tsji' 
lajay yupj Dios mpes. Gente nepénowa ca mpatjam Dios lal, Dios nin 
liji ca nin nsem. Dios jupj angelpan sin jyama yupj nt'a jis capj la 
p'acj nosis casá. 
Más 'ücj qjuisin 'yüsa Dios Jatjam tjevelá. 
2 1 Cupj nasa tjepjya'aquecj Dios Jatjam tjevelá. Dios Jatjam pajal 
püné way, mpes 'ücj más 'ücj qjuisin 'yiisa jupj tjevelá. Ma 
'üsüs qjuisin !'yüsa, p'a jawas ca mponecj la p'a velá ca nacj, ne ma 
ca mponecj tliic! way Dios Jatjam po'ó. 2Püna angelpan* tjowelepj 
Moisés* lal. Tjowelepj tsjan niná Dios jostsja judiopan* ca nin la 
mijicj. Mpes Moisés niná tjevele judiopan jilal. Angelpan tjowelepj 
tsjan ca mpalas p'a jawas. T'üc! way nin tepyala p'a jawasá. Gente 
ma la tjajay na yupj tjowelepj jinwá, Dios lovin jis capj tyüla. 3Mpes 
t'üc' way nin ca mpalas wa qjuis Jepa Jesucristo tjevele jinwá; jupj 
más püné angelpan jilal. Jupj tjevele cupj 'ücj ca mpatjaquecj Dios 
lal jupj la tjiji mpes la p'in. Nina ma qjuiyola na, t'üc' way Dios ca 
qjuis capj ntülüs. Qjuis Jepa Jesucristo mwalá way sin tji'yüsa la 
tjiji 'ücj mpatjaquecj Dios lal jupj la tjiji mpes la p'in. La p'a wa nin 
tjepjyacai jupj tjevelá, p'a jawas yupj qjuisin tji'yüsa la tjajay wa t'üc' 
way niná jupj tjevelá. ^Qjuilal tjowelepj na, Dios qjuisin tji'yüsa la 
tjiji yupj t'üc' tjowelepj. Jupj jis capj tjep'ya'sa mpes pajal 'üsüs way 
polel lajaytsja, niyom p'in ma polel lajay jinwá. Yupj nin la tjajay 
qjuisin 'yüsa la tjajay t'üc' way tjowelepj. Pasal qjuiyólatsja yupj la 
tjajay mpes. Dios jis capj tjep'ya'sa jupj Cjües la tjiji mpes wa. Jupj 
Cjües jis capj tjep'ya'sa 'ücj tsji' la tjajay jupj mpes. 

Dios Jatjam mpes, cupj 'ücj mpatjaquecj lovin Dios lal. 


5P'a jawas pjü way pajal 'üsüs way nsem nosis casá. Niná mpes nin 
pyac. Dios Jatjam ca müjü'tüs qui'á, nin tjevele Dios. Angelpan* ca 
nosis müjü'tücj tulucj. 6 Dios Popel nin vele yom pjaní tjevelá. Tjevele: 
“Dios, jipj ne pajal püné. Gente, gente p'in yupj. 
éTsjan mpes jele jipj yupj mpes? 
éTsjan mpes jipj jyaman yupj? 
7 Quina yupj más 'in tsjicj way angelpan jilal, 
nin la tjejay jipj. 
Newa nin, yupj más 'in noypan pjü way jilal nosis casá, 
nin la tjejay jipj. 
Jipj pajal 'üsüs la tjejay yupj mpes. 
Pjü way jatja, nin la tjejay jipj. Mop'in 
nin jis tje'yaya ne gente 'ücj polel jajütütj 
pjü way niná. 
8 Nin jis tje'yaya ne yupj 'ücj polel jajütütj pjü." 
Dios Popel nin vele yom pjaní tjevelá. Dios tjevele gente 'ücj polel 
jajütütj pjü. Pjü 'ücj jajütütj, Dios la tjiji. Newa nyucucj ma pjü way 
jajütütj custjay. 
2Mop'in ma nin qjuiyola. Cupj selecj Jesús mpes tjevele niná. Mpes 
selecj t'üc' way niná jupj tepyacá, nina ne Dios Popel. Jesús tjac' na, 
jupj más tsjicj waytsja angelpan* jilal, Dios la tjiji. Jupj jostsja Jesüs 


quelel se maná jupj ts'uyupj jupj pü'ü nt'a, jupj ts'uyupj pülücj way. 
Mpes 'üsüs way malala tepyala Jesús lal. Malala tepyala jupj lal, mpes 
gente 'ücj mpatjam ca Dios lal, Dios nin la tjiji. Jesás mpes gente 'ücj 
ca mpatjam Dios lal. 11Yupj Dios juts'a'á ca jis mpalas, Jesús nin liji. 
Dios yupj jis Papay. Dios Jesús Popay 'ots'ipj. Mpes Jesús ma myayca 
la veles yupj jupj pülücpan. 12Selecj Dios Popel po'ó jupj tjevele yupj 
jupj pülücpan. Tjevele Dios lal: 

“Napj ca mvelé napj mpülücpan jilal jipj po'ó. 

Jipj mpes 'a si mulü na, 

napj 'üsüs ca mvelé jipj po'ó yupj jilal”, 

jupj nin tjevele Dios lal. 

13Tjevele wa: 
“Napj ca mpon Dios ncapj p'ya!sa”. 
Tjevele wa: 
“Qui'á pü'üs Dios ts'uyupj jilal. 
Dios ntje'aya yupj; jupj jos napjjyamá yupj.” 

14Jesüs jüp'üy jánatsja wa, gente jinwá. Yom waytsja jupj yupj jinwá. 
la püt'üs niswá. Nin tepyala mpes, diablo* tsjicj way tepyala. Diablo 
mpes p'in gente cya'lii. 15Gente lovin lacj jeyaptsja cya'liñ mpes. Nin 
tulucj quinam. Jesús yom tepyala jupj, tepe'e, jas tjijyünsa, tüpü'ü 
niswá. Dios ts'uyupj ma lacj jeyapj cya'liñ quinam, jupj la tjiji mpes. 

16 Jesús tjac' gente jis capj la p'acj. Jupj tjac' angelpan* jis capj la 
p'acj tulucj. Mpes jupj ángel tepyala tulucj. Cupj 'ücj jus nlayecj Jesús 
quelel jis capj p'yá'satsja genta, mpes yom tepyala jupj. Abraham” 
pajal püna tüpü'ü, gente pülücj jupj popa p'iyá tapatja, püs tepyala 
na. Jesús más quelel jis capj tjep'yá'satsja yupj pjü jilal. 17 Mpes más 
'üctsja Jesús yom tepyala jupj, cupj jinwá. Cupj jupj pülücpan ne nin. 
Cupj jinwatsja jupj, mpes 'üctsja sacerdote* más püné tepyala jupj cupj 
mpes; jupj polel vele Dios lal cupj mpes. Nin liji jupj Popay Dios nt'a. 
Newa ca qjuis capj mp'a'sas lovin. Po jola cupj mpes. Dios perdonar 
cupj nt'a, malala qjuis lal vele; jupj jos ma lijicj Dios jos jin. Jesús 
'ücj qjuis capj p'ya'sa, ne ma malala lijicj. Nin p'iyá tepyala jupj lal, 
mpes 'ücj qjuis capj p'ya'sa. Diablo malala tjevele wa jupj lal, jostsja 
jupj ma la mijis Dios jos jin. Pajal malala tepyala Jesús lal. Mop'in 
Jesüs ma la tjiji diablo jostsja jin. 


Jesús más püné Moisés lal. 


1Natjampan, nun Dios juts'a'á. Jupj la nu t'ya nun. Pjü way napj 

tjevelé Jesús po'ó, pjü way nujola t'as lovin. Dios jas tjejyama 
jupj cupj nt'a la veles Dios po!ó. Jesús sacerdote* más püné way jupj; 
jupj Jama Dios nt'a la veles cupj mpes. Niná pyonecj jupj po'ó. 2Dios 
la t'ya Jesús, ne Jesús la tjiji pjü way Dios jostsja jin. Jesús nin p'iyá 
la tjiji wa Dios jostsja jin Dios gente jis lal. 3 Mop'in Jesús más 'üsüs 
Moisés lal. Napj ca mpac tsjan mpes ca jus nlayé más 'üsüs jupj Moisés 
lal. Yom wa si jünsa más 'üsüs way wosis lal; jupj p'iyá la tjiji wosis. 
Nin p'iyá, Jesás más 'üsüs Moisés lal. *Wosis p'iyá jupj sin nin jas 

tjilyünsa tulucj. Gente sin jajünsüpj yupj jis wa. Nin p'iyá niná, gente 
yupj sin nin patja tulucj. Dios lis tjiji. Dios lis tjiji pjü way. 

5Moisés* pjü way la tjiji Dios jostsja jin Dios lal japon jis lal. Moisés 
yupj jilal tjevele tsjan ca sin mü'üsüs la mijis Dios p'a jawas. Moisés 
'üsüs tsji' la tjiji Dios mpes; newa mozo way p'intsja jupj. 6 Cristo la 
tjiji wa pjü Dios jostsja jin Dios lal japon jis lal. Nin p'in más 'üsüs 
way jupj Moisés lal. Cristo Dios Jatjam jupj, mozo tulucj jupj. Moisés 
mozo p'intsja jupj. Cristo se jamá Dios ts'uyupj pjü way. Cupj pyonecj 
Dios po!ó, Cristo po'ó 'ots'ipj; velecj la p'a jilal pyonecj mpes. Dios 
jos lovin nin lijicj. Selecj p'a jawas 'üsüs ca qjuis mpalas Dios mpes. 
Dios jos lovin 'ücj qjuisas nsem niná mpes. Lijicj na jupj jos jinwá, 
t'üc! way cupj jupj gentá. 


Dios lal japon ca mpatjam Dios lal. 


7Nujola tapalas Dios Cjües tjevelá Dios Popel po'ó. Tjevele: 
“Yacjaj, niná pjo'oqué na Dios velá, 
8 nusin tjü'üsüs niná, la mújí wa jupj vele jin. 
Judiopan* püna tapatja ma nin la tjajay 
tjelyawuñ na wa cjuwá nt'a. 
Yupj ma quelel la tjajaytsja Dios tjevele jinwá. 
Dios jay pjucj tjevyaja jinwá tepyala la tjajay yupj.” 
9Dios tjevele: 
“Nun solejé tsjan la tjajay yupj. 
Nenem püna tapatjá, nun yupj sin popa p'iyá püs naya 
potjaqué. 
Afio cuarenta mpes yupj tjunuc pajal 'üsüs la tjejay napj 
yupj mpes. 
Newa nin, malala la tjajaytsja, 
yólatsja napj ma jis capj ntül yupj. 
Nay pjucj tjevyaja jinwatsja yupj mpes. 
10 Po ma najastsja yupj la tjajay. 
Napj tjevelé: 
"Yupj lovin ma jisas napj najas jinwá. 
La p'a wa quelel lajay p'in. 
Ma quelel sin 'yúsatsja tsjan najastsja napj. 
11 Po ma najastsja yupj malala la tjajay. 
Mpes napj nin tjevelé tsjan ca la mejay. 
Tjevelé: 

“Piis way mpes pajal malala jis tepyálatsja wosis cjuwá nt'a. 
Napj quelel se 'atsja momas, 'ücj jis la püt'üs ne'aj. 
Quina yupj ma polel ne'as jil 'amá niná nt'a, nin ca la mejay 
napj’ " 
Dios nin tjevele jupj Popel po!ó. 
12Natjampan, 'in tjajama. Ma la muji yupj la tjajay jinwá; pajal 
malala la tjajay yupj. Lovin mponé Dios lal, jupj ne pü'ü lovin. Ma 
poné Dios lal, ma so coiicó jupj. 13Lovin nin mvelé nina nunwá. Lovin 
la müjí Dios jos jinwá. Nin polel lojí custjay, Cristo ma niswa tjac' na 
p'in. Mpes malala lojí na, ca jus nlayé 'üsüs tulucj nu mpalas nin la 
tjüjí mpes, ne ma malala ca quelel la müjí niswá. 14Püna qjuisastsja na 
Cristá, t'üc! way pajal tepyonecj jupj po'ó. Más 'ücj lovin nin pyonecj. 
Mpes nin ca qjuis mpalas pjü way Dios tjevelá. Nin ca qjuis mpalas 
Cristo se coñcocj mpes. 
15Dios Popel vele: 
“Yacjaj, niná pjo'oqué na Dios velá, 
nusin tjü'üsüs niná, la müjí wa jupj vele jin. 
Judiopan* püna tapatja ma nin la tjajay, 
tjelyawuñ na wa cjuwá nt'a. 
Dios jay pjucj tjevyaja jinwá tepyala la tjajay yupj.” 
16Nun solejé pjacj ma quelel la tjajaytsja Dios jostsja jin, Dios lal 
tjepjyacaü na. Moisés* jis ticyuna Egipto mpe, yupj p'iyá pjü way 
ma quelel la tjajaytsja Dios jostsja jin. 17 Año cuarenta mpes nin la 
tjajay Dios ma jostsja jin. Nun solejé pjacj cuscú ninatsja. Yupj ne niná 
malala la tjajay wosis cjuwá nt'a. Yupj tecya'liñ ne'aj. 18Dios tjevele: 
“Püs way mpes pajal malala jis tepyálatsja 
wosis cjuwá nt'a. 
Napj quelel se 'atsja momas, 'ücj jis la püt'üs ne'aj. 
Mop'in yupj ma polel ne'as jil 'amá niná nt'a, 
nin ca la mejay napj." 
Nun solejé pjacj jilal Dios nin tjevele niná. Ma la tjajay jupj tjevele 
jin, yupj jilal nin tjevele. 1? Mpes qjuisin 'yüsa nin mpes ma polel tjil 
'amá niná nt'a, Dios lal ma topon mpes. 
4 1Dios tjevele cupj 'ücj polel jyatjaquecj wa, la mijis jupj. Nin 
p'iyá custjay, püna tjevele jinwá. Más 'ücj 'in jyamacj cupj, lovin 
mponecj Dios lal. Mpes t'üc' way 'üsüs majatjaquecj ca cupj, nin ca 
la qjuis mijis. 2La p'a wa tjowelepj cupj qjuis walap'a'á Dios tjevelá. 
Jupj tjevelá pajal 'üsüs. Judiopan* püna tjelyawurtsja wosis cjuwá 

nt'a, nin p'iyá tjepjyacañ. Tjepjyacañ, newa ma 'üsüs jis tepyala, yupj 
ma topon mpes. 3Nin tulucj cupj qjuilal. Cupj tepyonecj, mpes cupj 
'üsüs ca majatjaquecj, Dios ca la qjuis mijis. Wa cjuwá nt'a tjelyawuñ 
witjacj, malala jis tepyala. Dios tjevele yupj sin po'ó. Tjevele: 
“Po ma najastsja yupj malala lajaytsja. 
Mpes napj tjevelé tsjan ca la mejaytsja. 
Tjevelé: 
“Piis way mpes pajal malala jis tepyálatsja wosis cjuwá nt'a. 
Napj quelel se 'atsja momas, 'ücj jis la püt'üs ne'aj. 
Mop'in yupj ma polel ne'as jil 'amá niná nt'a, nin ca la 
mejay napj.' " 
Dios nin tjevele jupj Popel po'ó. Tsjay püna Dios nosis t'üc' la tjiji 
na, jupj seletsja ca nin quelel la mijis yupj mpes. Jostsja yupj ca mal 
'amá niná nt'a. Yupj p'iyá ma topon, mpes ma polel tjil 'amá niná nt'a, 
nin la tjiji Dios. 
4Dios Popel po'ó yom pjaní tjevele sábado* mpes, ts'ac' ninda semana 
pjaní cyawaja na. Tjevele: “Dios pjü la tjiji. T'üc' la tjiji na, 'etjele jupj. 
Semana tecyawaja na, 'etjele." 5Jupj Popel vele wa: 
“Napj quelel se 'atsja momas, 'ücj jis la püt'üs ne'aj. 
Mop'in yupj ma polel ne'as jil 'amá niná nt'a, 
nin ca la mejay napj." 
Wa cjuwá nt'a tjelyawiiñ sin po'ó nin tjevele. 
6Yupj tjepjyacaii Dios tjevelá, jupj tjevelá pajal 'üsüs, newa ma 
polel tjil 'amá niná nt'a; ma la tjajay Dios tjijyü'ta jinwá. P'a casá ca 
nsem la p'a jilal. Dios ca mveles ca 'ücj polel mal jupj pü'ü nt'a, 'ücj 
majatjum ne'aj. 7Selecj niná t'üc' way. Jupj tjevele p'a Jawasa jyawca 
mpes. Locopyaya, año pülücj tepyala na, Dios tjevele David* lal jupj 
jostsja jupj ca mpaques nin jawas po'ó. Napj nasa tepyac jupj tepyacá. 
Tepyaca: 
“Yacjaj, niná pjo'oqué na Dios velá, 
nusin tjü'üsüs niná, la müjí wa jupj vele jin". 
Nin mpes jus nlayecj jupj tjevele yacjaj polel leque jupj pü'ü nt'a, 'ücj 
polel majatjaquecj ne'aj. 8Josué jis tjemyana israelpan* yupj jis 'amá 
nt'a, newa ma 'üsüs játjatsja ne'aj. Mpes locopyaya Dios tjevele p'a 
jawasa jyawca mpes; tjevele gente ca mal jupj nt'a, majatjum yupj. 
9Newa nin quinam. Dios gente polel majatjum ca custjay. Majatjum 
ca Dios nt'a, Dios tjá'asatsja jinwá pjü way t'üc' la tjiji na. 10 Gente 
jil na Dios pü'ü nt'a, ca majatjum yupj. Tsji' la tjajaytsja Dios mpes; 

quina 'ücj majatjum ca. Majatjum Dios tjá'asatsja jinwá, pjü way 
t'üc' la tjiji na. 11 Mpes más 'ücj lovin pyonecj Dios lal; más 'ücj lovin 
lijicj jupj jos jin, mpes 'ücj ca nlaca Dios pü'ü nt'a, majatjaquecj. Wa 
cjuwá nt'a tjelyawuritsja ma la tjajay Dios jostsja jin. Mpes ma polel 
tjil yupj jis 'amá nt'a, ma polel játjatsja ne'aj. Ma ca nin la müjí nun 
yupj la tjajay jinwá. 

12Lovin nin pyala Dios vele jinwá. Jupj jos ca nin mpalas, nin pyala 
jupj nin vele mpes p'in. Dios tjevelá polomay pjoye jinwá. Polomay 
t'em manas cjyo'la, pajal pjoye jupj, más 'in lei way mo'o jama jupj 
tsjyaca nt'a. Dios tjevelá mo'o jama jinwá liji qjuisas mo'ó. Mo'o 
Jama jinwá qjuis qjues mo'ó. Nin qjuesé palá Dios velá pjya'aquecj 
na. Mpes selecj ncu 'üsüs qjuiyola, selecj wa ncu malala qjuiyola. 
Dios tjevele mpes selecj ncu t'üc' way quelel 'üsüs lijicj. 133Pjü way 
ma polel mpja'neñ Dios lal. Pjü jatja, pjü la tjiji Dios, ne pjü way yus 
nyuca jupj. Jupj selé pjü way cupj lijicj. Jupj pjü way selé cupj qjuiyola. 
qjuiyólatsja mpes 'ots'ipj. 

Jesús sacerdote más püné cupj mpes. 


14T'iic! way pjü way niná. Po 'üsüs way Jesús. Sacerdote* más püné 
way jupj cupj mpes. Nasa tjemey Dios pü'ü nt'a. Ne'aj vele Dios lal cupj 
mpes. Jupj Dios Jatjam. Mpes más 'ücj lovin qjuisas nsem Jesús. Cupj 
t'üc' way pyonecj Jesús po'ó, ninda velecj wa la p'a jilal. 15La pülücj 
malala nyuca quelel lijicj, ne nin lijicj. Malala quelel lijicj na, Jesús 
po jola cupj mpes; jupj selé costa way nin lijicj Dios jos jin. Diablo* 
malala tjevele wa Jesús lal, jostsja malala la mijis. Mop'in Jesús ma 
malala la tjiji. Jesás cupj qjuis sacerdote más püné, vele Dios lal cupj 
mpes. 16Más 'ücj ma lecj jeyacj la veles Dios lal. Jupj 'üsüs la mijis 
cupj qjuilal. Cupj selecj jupj perdonar la qjuis mijis malala nyuca la 
tjijicj, nin le monacj na jupj lal. Selecj wa jupj ca qjuis capj mp'a'sas, 
ma malala la mijicj. Qjuis capj mp'a!sas nin qjuisas na. 
D 1Cupj selecj judiopan* jis sacerdote* más püné witjacj gente 
popa p'iyá yupj. Dios jos yupj javelepj jupj lal gente mpes. Gente 
ja'ayapj na Dios mpes, niná ja'ayapj sacerdotepan nenem jilal, yupj 
ca ma'ayacj niná Dios mpes. Gente animal jacuman na Dios mpes, 
ja'ayapj yupj sacerdote nenem jilal. Sacerdote nenem sa 'ünan, sin 
ja'üm animal witjacj. Nin lajay na, Dios perdonar la siji gente nenem 
malala nyuca la tjajay yupj. 2Nenéyawa gente ma salejepj malala 

nyuca lajay. Sacerdote más püné witjacj 'üsüs polel javelepj yupj jilal, 
ma jis capj javelel; sacerdote más püné witjacj gente p'in wa yupj, 
mpes yupj p'iyá malala quelel lajay wa neneyawá. T'üc' way malala 
lajay yupj neneyawá. Mpes yupj salejepj tsjan mpes gente malala lajay. 
3Sacerdote más püné witjacj t'üc! way malala nyuca la tjajay wa, la 
p'a jinwá. Mpes Dios jos yupj animal ja'ayapj, ja'üm wa. Nin la tjajay 
na, Dios perdonar ca lis mijis malala nyuca la tjajay. Dios jyü'ta yupj 
nin lajay yupj p'iyá mpes, gente la p'a mpes 'ots'ipj. 

4Sacerdotepan* más püné witjacj ma la t'apj yupj p'iyá. Dios lis 
t'ya yupj, sacerdote más püné witjacj nsem yupj. Aarón la t'ya jinwá 
püná, nin p'iyá lis t'ya yupj. 5Nin tepyala Cristo lal. Jupj ma la t'ya 
jupj p'iyá. Jupj p'iyá ma tjevele jupj sacerdote más püné, ne ca püné 
nsem jupj. Dios la t'ya jupj. Dios p'in tjevele jupj lal: 

“Jipj napj Natjam. 
Yacjaj jipj Pyapay ntepalá napj." 
6P'a wa tjevele wa Dios jupj lal, nin qjuisin 'yüsa wa Dios Popel 
mpes. Tjevele: 
“Napj la 'e tjet'á jipj, sacerdote nsem lovin. 
Jipj sacerdote Melquisedec jinwá, 
pajal püné waytsja jupj.” 
Dios nin tjevele Cristo lal. 

7 Jesás yom tepyala jupj, tüpü'ü nosis casá. Jupj tjevele jupj Popay Dios 
lal. Pajal jólatsja, la tjemyona jupj lal jupj ca cus mp'a'sas quelel pé'etsja na. 
Yümücj pjac la tjiemyona, la tipiya wa. Jesús seletsja jupj Popay Dios püné 
jupj, mpes 'ücj polel cus mp'a'sas, ma mpa'is, gente quelel ja'ünantsja na 
jupj. Dios 'üsüs way tjapjaca jupj. Jesús lovin t'üc' la tjiji Dios tjevelá, mpes 
jupj Popay Dios tjapjaca jupj. 8 T'üc! way jupj Dios Jatjam. Newa nin, Dios 
jostsja Jesús ca nin la mijis wa jupj Popay Dios jostsja jin. Malala tepyala 
na, newa nin la tjiji Jesús. Tsjay 'üsüs way la tjiji Dios jostsja jin. ?Jupj pjü 
way la tjiji Dios jostsja jinwá. Mpes jupj mpes gente 'ücj mpatjam lovin 
Dios lal, nin lajay na jupj jos jin. Gente lajay na Jesús jos jin, yupj pjü way 
mpatjam ca Dios lal. 10Dios la t'ya jupj sacerdote* más püné ma'ajam jupj, 
ne nin mpes Jesüs vele Dios lal cupj mpes quinam. Jupj sacerdote waytsja, 
Melquisedec sacerdote jinwatsja püná; püné waytsja jupj. 


"In tjajama, lovin mponé Dios lal. 


11 Pülücj quelel velecj nun jilal nina mpes. Mop'in pajal costa way 
nusin 'yüsa lijicj; nun ma 'üsüs quelel nusin 'yüsa, nin nu tepyala. 

12Nun Dios ts'uyupj; püna nin nu tepyala. Más 'ücj nun nepenowá sin 
tyüsa loji quinam la p'a wa Dios tjevelá mpes. Newa ma nin tepyala. 
Nun ma quelel sin 'yüsa loji la p'a wa; nun p'iyá ma 'üsüs nusin tji'yüsa 
Dios tjevelá. Nusin tji'yüsa Dios po'ó pina, nina más 'ücj la p'a nusin 
'yüsa lajay niswá. Nun tsjictjacj jinwá, nun tso'ó jinwá custjay. Ma 
polel lojá jinwá custjay. 13Nusin tji'yüsa püná, niná tsots' jinwá, costa 
tulucj. Ninana nujisas custjay, nun tsjictjacj jinwá custjay. Mpes nun 
ma polel nusin tji'yüsatsja la p'a wa Dios po'ó. Nun ma polel nusin 
tji'yüsatsja tsjan t'üc! way 'üsüs. 14Tsjictjacj si t'ünü na, ve jala. Najas 
nin jinwá ca nsem nun jilal. Nepénowa pülücj sin tji'yüsa Dios po'ó. 
Lovin 'ücj sin 'yüsa Dios tjevelá. Mpes yupj lovin salejepj tsjan niná 
Dios jos, tsjan niná Dios ma jos 'ots'ipj. Najas nin jinwá nsem nun. 
6 1Mpes más 'ücj qjuisin 'yüsa la p'a wa Dios tjevelá. Mpes ca 
qjuiyola nsem Dios jos jinwá. Mwalá way qjuisin tji'yüsa Cristo 
po'ó püná, 'üsüstsja niná. Newa ma pjü qjuisin tji'yüsa. Quina más 
'ücj cupj p'a qjuisin 'yüsa Cristo po'ó. Napj ca mpac tsjan niná qjuisin 


Dios tjevelá. 2Qjuisin tji'yüsa 'üsüs way bautizar* qjuesé palá. Qjuisin 
tjityiisa más 'ücj la p'a wa sey pjucj po le 'et'ecj, velecj Dios lal yupj 
mpes. Qjuisin tji'yüsa tecya'liñ ca sin müjünsücj, mpatjam niswá. 
Qjuisin tji'yüssa wa Dios ca mveles pjacj 'ücj ca mal jupj nt'a, ca 
mpatjam ne'aj lovin. Qjuisin tji'yüsa wa Dios ca mveles pjacj ca mal 
'awa püné nt'a. Yupj ne'aj ca mpatjam lovin. 3'Üsüs way nina sin 'yüsa 
lijicj. Mop'in 'üsüs wa la p'a sin 'yúsa lijicj 'ots'ipj. Más 'ücj sin 'yüsa 
lijicj la p'a wa Dios tjevelá. Dios qjuis capj p'ya'sa, nin ca la mijicj. 

4T'üc' way gente nepénowa jisastsja Jesús yas nam; quina ma jisas 
jupj. Leñ pjacj ca 'ücj la qjuijis ne yupj niswa ca quelel la mijicj jupj. 
T'üc' way yas nam yupj jus nlaytsja Dios tjevelá t'üc' way. Dios pajal 
'üsüs la tjiji yupj mpes. Dios jis tje'yaya jupj Cjües. 5Yupj jus nlaytsja 
Dios tjevelá pajal 'üsüs. P'a jyawca na Dios Cjües pajal 'üsüs la mijis ca, 
jupj pjü 'ücj liji mpes. Gente nenem nasa sin tji'yüsa tsjay püné way 
Dios Cjües. 'Üsüs way la tjiji wa yupj mpes. 6Locopyaya malala yola 
jis tepyala. Quina ma jisas Dios Jatjam. Leii pjacj ca 'ücj la qjuijis ne 
yupj niswa ca quelel la mijicj jupj. Yupj ma jisas Dios Jatjam, mpes 
yupj niswa cruz* po'o tjü'ünan jupj jinwá la tjajay. Yupj lajay mpes 
gente la p'a malala javelepj jupj po'ó. 

7Malala ca jis mpalas malala lajay. Nasa ca mpac 'oyn nyuca pyala 
gente jis lal. 'Amá jinwá yupj. Yom sine 'amá nt'a. Jive na, 'üsü mo'o 
jama, 'its'its! pyala. Jupj sine si t'ünú. Mpes p'a jawas 'amá nt'a vyala 
la las. Dios 'üsüs la tjiji niná momas mpes. Gente nepénowa niná 'amá 
jinwá. Pjyacañ Dios tjevelá. Dios tjevelá yupj jisas mo'o jama jinwá. 
Yupj yola Dios jos jinwá. Mpes Dios tsjay 'üsüs liji yupj mpes. 8P'a 
'amá nt'a júl p'in lejeñ, malala ne'aj. Niná 'amá malala. Mpes jupj 
moma jac', 'yüma jülün. Gente nepénowa 'amá nina jinwá. Pjyacaü 
Dios tjevelá. Mop'in Dios tjevelá yupj jisas mo'o ma jama jinwá yupj. 
'Amá jül p'in vyala jinwá yupj. Mpes Dios ca jis capj ntülüs. 

9 Qjuis catjampan, gente nepénowa ma jisas Dios Jatjam. Nin tepyaquecj 
tsjan ca jis mpalas. Ma ca nin nsem nun jis lal. Cupj pyonecj nun ma 
nujola nsem yupj jinwá. Cupj pyonecj nun más 'üsüs nujola Dios jos 
jinwá. 'Üsüs way loji; t'üc' way nun ca mpatjaqué Dios lal, mpes nin 
loji. 19 Nun po tsji' la tjújí Dios mpes. Nun quelel la tjüjitsja jupj. Dios 
'üsüs. Nina la tjüjí lovin ma ca jo! mpa'is jupj. Nun jis capj tjap'a'sá 
la p'a wa Dios ts'uyupj. Nin lojí custjay; quelel lojí jupj custjay, mpes 
nin loji. Nina Dios ma ca jo! mpa'is. 11 Nun solejé 'üsüs ca nu mpalas 
taca'liqué na, jupj nt'a lowü na. Mpes lovin la müjí niná la tjüjitsja 
jinwá, mpes t'üc' way nina ca nu mpalas. Nin qjuisas ncupj. 12Ma nu 
pjyasa jinwá t'as. 'Üsüs lajay jinwá t'as. T'üc! way gente nepénowa 
japon Dios tjevelá. Malala se palá na, newa 'üsüs lajay Dios jos jin. 
Nin mpes Dios pjü ca la mijis yupj mpes pjü way jupj tjevelá. Lovin 
nin la müjí nun, yupj lajay jinwá. 


T'üc' way nin ca mpalas Dios tjevelá. 


13Abraham* la tjiji jinwá la müjí nun. Jupj lovin seletsja Dios ca 
nin la mijis jupj tjevelá jinwá. Dios tjevele Abraham lal tsjan ca la 
mijis jupj. Tjevele t'üc' way ca la mijis. 

Gente javelepj na yupj ca t'üc' la mijicj yupj javelepj, nenéyawa 
javelepj Dios pjoca. Jisas la p'a ca jus nlayecj t'üc' way ca nin la 
mijicj. Dios más püné pjü jilal, mpes javelepj jupj ló. Dios p'iyá tjevele 
Abraham* lal jupj ca nin la mijis. Leñ pjacj püné Dios jinwá. Mpes jupj 
tjevele jupj p'iyá Dios, ne ca nin la mijis jupj tjevelá. Mpes Abraham 
seletsja t'üc' way Dios ca la mijis jupj tjevelá. 14Dios tjevele: “T'üc! 
way pajal 'üsüs ca la mejay jipj lal. Jipj ts'uyupj popa p'iyá püs naya 
patja, tsjay pülücj nsem, nin ca la mejay jipj mpes.” Dios nin tjevele 
Abraham lal. 15Abraham seletsja Dios ca la mijis jupj tjevele jinwá. 

Mpes la tjinyuca Dios ca nin la mijis. Ma jólatsja Dios ma ca nin la 
mijis. Mpes t'üc' way nin tepyala jupj lal, Dios tjevele jinwá. 

l6Nenéyawa gente mát'eya la velel. Pjaní ma quelel le velele quinam ca 
nacj. Mpes vele: “T'üc' way velé, Dios selé”. Dios más püné jupj lal mpes 
jupj vele Dios ló. Jupj jos la p'a mpones jupj lal. Jos la p'a ma le velele 
quinam. 17Nin p'iyá, Dios tjevele 'üsüs ca la mijis gente mpes. Jos yupj 
ca jus nlayecj t'iic! way tjevéletsja. Mpes tjevele: “Napj ne Dios, leñ la p'a 
püné. T'üc' way velé, t'üc! way ca la mejay napj tjevelé jinwá.” Jupj jostsja 
yupj ca mponecj jupj nin ca la mijis jupj tjevelá, mpes nin tjevele jupj. 

18Dios tjevele 'üsüs ca la mijis gente mpes. Tjevele wa t'iic! way 
tjevéletsja. Jupj jos cupj 'ücj qjuisas ca qjuis mpalas, mpes nin tjevele 
manas. T'üc' way la mijis jupj tjevele jinwá. Ma polel li tsuwile jupj. 
Cupj nasa tjevelecj jupj lal qjuisas jupj ca qjuis majamas. Jupj tjevele 
ca 'üsüs la qjuis mijis, mpes selecj nin ca la mijis jupj. 

19Selecj Dios 'üsüs ca la mijis cupj mpes, ne ma qjuiyola. Cupj 
selecj 'üsüs ca qjuis mpalas. Nin selecj Jesús mpes. Jesús nin p'iyá 
liji quinam cupj mpes, sacerdote* más püné liji jinwá. Sacerdote más 
püné jama Dios wo* mo!ó, pülül jala na'aj po!ó, ne'aj vele Dios lal 
gente mpes. Jesús nin p'iyá liji. Jupj tjemey Dios nt'a tsjun po'ó, ne'aj 
vele Dios lal cupj mpes. 209 Nasa tjemey jupj. Mpes p'a jyawca na, cupj 
'ücj ca nlaca Dios nt'a Jesús mpes. Jesús sacerdote más püné tepyala 
cupj mpes. Sacerdote más püné nsem janmacj cupj mpes. Vele Dios 
lal cupj mpes. Jupj sacerdote más püné Melquisedec jinwatsja püná. 


Melquisedec sacerdote waytsja jupj Dios mpes. 


7 1Melquisedec püna tüpü'ü, jepa pünetsja jupj Salem nt'a, pülücj 

pátjatsja nt'a. Sacerdote* watsja jupj, tsji' la tjiji Dios mpes, Dios 
ne más püné pjü jilal. Melquisedec tjevele Dios lal gente mpes. Nujola 
tapalas la p'a wa jepapan la tapalan Abraham* lal, newa Abraham más 
'üsüs la tepya'na yupj jilal. Melquisedec tjemey la nüjüsü Abraham, 
jupj jactsja na la tepya'na mpe. Melquisedec tjevele Dios lal Abraham 
mpes, la tjemyona Dios 'üsüs la mijis Abraham lal. 2Abraham más 
'üsüs la tepya'na la p'a jepapan jilal, mpes yupj yuts'a'á nt'ya teque'e 
jupj. Lovin nin la tjajaytsja püna tapatjá. Pjü diez popé jupj teque'e 
popé, pjaní tje'yaya Melquisedec lal Dios mpes. Melquisedec ló “Lovin 
'üsüs la tjiji”, nin velecj cupj qjuis tin. Jupj jépatsja wa Salem pot'ó. 
"Salem" tjowelepj yupj jis tin. Cupj velecj: ^Pjü 'ücj patja, ma ts'a 'in la 
p'a jilal”. Nin velecj “Salem” mpes. Nin mpes selecj jupj pajal 'üsüstsja. 

3Cupj velecj Melquisedec lovin sacerdote* nsem. Pjü ma salejepj 
pjacj ne jupj popaytsja, pJü ma salejepj wa pjacj ne jupj Jamaytsja. 
Pjü ma salejepj tsjan yupj jis lá piina tapatjá, ne Melquisedec yupj sin 
pópatsja, püs naya tüpü'ütsja. Pjü ma wa salejepj 'ona tjemya'na, ma 
wa salejepj 'ona tepe'e. Mpes cupj velecj jupj lovin sacerdote nsem. 
Jupj Dios Jatjam jinwatsja, sacerdote ca nsem jupj lovin. 

^Najas nun ca jus nlayé pajal püné waytsja Melquisedec. Nun 
solejé Abraham* püné waytsja. Judío* mwalá waytsja jupj. Mop'in 
Abraham tequé'etsja popé tje'yaya jupj. Pjü diez popé, pjaní tje'yaya 
Melquisedec mpes. Tje'yaya tsjan más 'üsüs way. Melquisedec más 
püné waytsja jupj lal, mpes tje'yaya niná. »Abraham popa p'iyá püs 
naya tüpü'ü waytsja Leví. Leví ts'uyupj popa p'iyá püs naya tapatja 
way sacerdotepan*. Yupj judiopan. Sacerdotepan jat'anquepj la p'a 
wa judiopan ja'ayapj. Pjü diez popé judiopan jatatj sin popé, pjaní 
jat'anquepj. Judiopan pjü way Abraham ts'uyupj popa p'iyá püs naya 
patja. Sacerdotepan jat'anquepj yupj ja'ayapj Moisés* popel nin tjijyü'ta 
mpes. 6Melquisedec Leví ts'uyupj popa p'iyá tulucj. Melquisedec 
mwalá way tüpü'ü Leví lal. Mop'in gjuisin 'yüsa pajal püné waytsja 
jupj; jupj nt'ya Abraham juts'a'á Dios mpes. Pjü diez popé, pjaní nt'ya 
jupj. Mpes qjuisin 'yüsa pajal püné waytsja Melquisedec. 

Dios nasa tjevele Abraham” lal jupj 'üsüs ca la mijis. Mop'in 
Melquisedec más pünetsja Abraham lal. Jupj tjevele Dios lal Abraham 
mpes, la tjemyona Dios 'üsüs la mijis jupj lal. 7Gente javelepj na niná 
la p'a mpes, selecj yupj más püné la p'a lal. Nina t'iic! way. Mpes 
qjuisin 'yüsa Melquisedec más püné waytsja Abraham lal, Abraham 
p'iyá ne püné way watsja jupj. 

8Sacerdotepan* jat'anquepj gente ja'ayapj Dios mpes. Pjü diez popé, 
pjaní jat'anquepj. Pjü way sacerdotepan nenem, nca'liñ ca. Melquisedec 
pjü diez popé, pjaní nt'ya wa jupj Dios mpes. Mop'in Dios Popel ma 
vele tepe'e jupj. Mpes 'ücj la veles newa pü'ü jupj. Mpes wa qjuisin 
'yüsa Melquisedec más püné waytsja pjü sacerdotepan jilal. 

9Leví nt!ya gente tja'ayapj, sacerdotepan* natsja wa gente tja'ayapj 
Dios mpes; pjü diez popé, pjaní way tja'ayapj gentas. Mop'in Leví 
tje'yaya wa, sacerdotepan tja'ayapj wa yupj yuts'a'á Melquisedec lal; pjü 
diez popé, pjaní way tja'ayapj wa jinwá la tjajay yupj. Yupj Abraham* 
ts'uyupj popa p'iyá püs naya tapatja yupj, ne nin. Abraham nin la tjiji, 
mpes yupj nin la tjajay jinwatsja. Abraham pjaní tje'yaya pjü diez 
popé Melquisedec lal. 19 Melquisedec la nüjüsü na Abraham, t'üc' way 

Leví leñtsja custjay, ma tjemya'na custjay. Sacerdotepan leñ waytsja 
wa custjay. Po 'in püs way tepyala na, jis tiamanun yupj. Abraham 
popa p'iyá pús way tepyala na tapatja yup). Mpes yupj tja'ayapj wa 
jinwatsja Melquisedec lal. Mpes qjuisin 'yüsa Melquisedec más püné 
Abraham lal, Leví lal 'ots'ipj, sacerdotepan jilal 'ots'ipj. 

11 Moisés* tjevele gente jilal tsjan nina Dios jostsja yupj ca nin 
la mijicj. Ninana Dios tjijyü'tá. Yupj jilal tjevele na, pülücj tjevele 
sacerdotepan* mpes. Dios jostsja sacerdotepan pajal 'üsüs la mijicj 
gente mpes. Yupj Leví popa p'iyá püs naya tapatja. 'Usüstsja yupj; 
newa nin, yupj ma polel la tjajay ne gente 'üsüstsja janmacj Dios 
lal. Nin mpes más 'üctsja sacerdote p'a wa tjac'; sacerdote seyasa 
waytsja jupj, jupj sacerdote Melquisedec jinwatsja. Aarón Leví popa 
p'iyatsja püs naya tüpü'ü, sacerdote pajal püné waytsja jupj. Niná 
sacerdote seyasa way, Aarón jin tulucj. Más püné way jupj Aarón lal. 
12Sacerdote seyasa tjac', Melquisedec jinwá jupj, mpes Dios quina jos 
la p'a sacerdotepan ma lajay quinam püna la tjajay jinwá. Yas nam 
Moisés jis tjijyü'ta gente nin lajay, 'ücj Dios lal ma nin lajay quinam. 
P'a casá tepyala quinam. 

13-14 pios Popel sacerdote* seyasa po'ó vele. Niná sacerdote seyasa 
ne cupj qjuis Jepa Jesucristo. Leví ts'uyupj popa p'iyá tulucj jupj. Judá 
ts'uyupj popa p'iyá pús naya tüpü'ü jupj, niná pjü nin salejepj. Judá 
ts'uyupj sin popa p'iyá püs naya tapatja sacerdote tuluctsja yupj lovin. 
Moisés* lovin ma tjevele sacerdotepan nsem yupj. 


T'üc' way sacerdote niná já'asa, Melquisedec jinwá jupj. 
15Yas nam Moisés* jis tjijyü'ta gente ca nin la mijicj, 'ücj Dios lal ma 
nin lajay quinam. Nina más 'in 'ücj qjuisin 'yüsa sacerdote* seyasa tjac' 
mpes. Ninana sacerdote Melquisedec jinwatsja. 16Sacerdote tepyala jupj, 
Moisés popel tjevele jinwá tulucj. Jupj popel tjevele locopyaya patja 
Leví sin popa p'iyá sacerdotepan nsem yupj. Nin tuluctsja Jesucristo 
lal. Jupj sacerdote tepyala jupj lovin ma pe'e mpes; pjü 'ücj liji jupj, 
mpes nin. 17 Dios Popel vele: 
“Napj la 'e tjet'á jipj, sacerdote nsem lovin. 
Jipj sacerdote Melquisedec jinwá, 
pajal püné waytsja jupj." 
18-19 Moisés* tjijyü'ta sacerdotepan* mpes. Yas nam Moisés jis 
tjijyú'ta tsjan nina gente ca nin la mijicj; 'ücj Dios lal ma nin lajay 
quinam. Sacerdotepan ma polel lajay ne gente 'üsüs nsem Dios lal. 

Püna israelpan tja'ayapj Dios mpes wa pülül nt'a. (Hebreos 7.18-19) 


P'a casá tepyala. Más 'üsüs way tepyala. Niná sacerdote seyasa mpes, 
selecj 'üsüs ca qjuis mpalas. Jupj mpes cupj 'ücj polel leque ne'aj p'in 
Dios nt'a. 

20 Cupj velecj jupj sacerdote*; Dios p'iyá tjevele wa sacerdote nsem 
jupj. Dios tjevele t'üc' way nin ca mpalas. Nina ma nin tjevele p'a 
sacerdote po!ó. 21La p'a sacerdotepan Leví ts'uyupj popa p'iyá püs 
naya tapatja yupj, nin mpes sacerdotepan jis tepyala yupj. Jesús 
sacerdote tepyala Dios tjevele mpes. Dios tjevele sacerdote nsem jupj. 
Tjevele Jesús lal: 

“Qjuis Jepa Dios tjevele nin la mijis jupj, 
tjevele t'üc! way nin ca la mijis. 
Ma ca p'a casá mveles p'a jyawca na. 
Tjevele: 
*Napj la 'e tjet'á jipj, sacerdote nsem lovim.” 
Dios nin tjevele Jesús lal. 

22Yas nam Dios tjevele judiopan* !üsüs se palá Dios lal, nin la 
tjajaytsja na Moisés* lal tjevele jinwá. Quina tjevele gente 'üsüs se 
palá jupj lal Jesús mpes. Ninana más 'üsüs. Selecj niná t'üc! way ca 
nin mpalas Jesús mpes. Dios tjevele Jesús lovin ca sacerdote* nsem. 

23 Yas nam sacerdotepan* pülücj way tjelyawuñtsja. Yupj lovin 
tecya!liñtsja, mpes gente lovin la p'a sacerdotepan jisastsja. 24Nin tulucj 

Jesús lal; jupj pü'ü lovin. Ma pe'e. Mpes jupj lovin ca sacerdote nsem. 
25 Jesús polel jis capj p'ya'sa gentá, yupj lovin ca !üsüs nsem Dios lal. 
Yupj quelel jil ne'aj p'in Dios nt'a, 'ücj ne'aj jil Jesús mpes. Jesús nin polel 
liji jupj lovin ma pe'e mpes. Jupj vele Dios lal yupj mpes lovin, ne nin. 
26 Cupj qjuisastsja Jesús cupj qjuis sacerdote* más püné nsem jupj. 
Jupj Dios juts'a'á. Cus tüpwes ma la pjaní way malala la tjiji. Lovin 
'üsüs la tjíjitsia p'in. Dios tjemyana jupj malala lajay mpe, tjemyana 
jupj pü'ü nt'a. 27La p'a sacerdote más püné witjacj tja'ayapj animal 
witjacj Dios mpes pjü jyawca na; jis tjü'üm yupj. Nin jostsja Dios, 
mpes perdonar lis tjiji malala nyuca la tjajay. Nin la tjajay yupj p'iyá 
malala la tjajay mpes. Nin la tjajay na, Dios perdonar lis tjiji malala la 
tjajay. Pjü jyawca na nin p'iyá la tjajay wa gente mpes, yupj malala la 
tjajay mpes wa. Mop'in Jesús la tjiji ne sacerdotepan 'ücj ma ja'ayapj 
animal witjacj quinam Dios mpes. 'Ücj ma ja'ayapj quinam Jesús nasa 
tje'yaya mpes. Jesús jupj p'iyá tje'yaya Dios mpes, ma tje'yaya animal 
witjacj. 'Üctsja jupj lal yupj tjü'ünan jupj; jupj jostsja Dios lovin ca 
perdonar lis mijis gente malala nyuca la tjajay. 28Moisés* tjijyü'ta 
mpes, niyom nepénowa sacerdote más piiné witjacj jis tepyala. Newa 
nin, pjü way niná malala nyuca la tjajay neneyawá. P'a casá tepyala 
quinam. P'a jyawca na Dios la t'ya jupj Jatjam, ca sacerdote nsem 
jupj. Jupj sacerdote tepyala, Moisés tjevele mpes tulucj. Dios tjevele 
jupj lovin ca sacerdote nsem. Tjevele t'üc' ca nin mpalas. Jupj Jatjam 
lovin ma malala la tjiji. Lovin ca la mijis pjú way Dios jos jinwá. 


T'üc' way Jesús cupj qjuis sacerdote más püné. 


8 1Napj nin tepyactsja nun mpes. Quina ca mpac tsjan niná napj 
najas nusin 'yüsa. Cupj selecj cupj qjuis sacerdote“ más püné 
pü'ü. Jupj 'etjele Dios li'inyampe, Dios já'asa nt'a tsjun po'ó. Dios pajal 
püné. Cupj qjuis sacerdote más püné já'asa Dios li'inyampe, jupj p'iyá 
pajal püné wa mpes. 2Ne'aj cupj qjuis sacerdote más püné vele Dios 
lal cupj mpes. T'üc' way Dios já'asa ne'aj. Ne'aj t'üc' way toiica Dios 
wo. Dios la tjiji wosis niná; gente ma nin la tjajay. Cupj qjuis sacerdote 
más püné nin liji sacerdote más püné witjacj la tjajay jinwá yas nam. 
3Dios jostsja la p'a sacerdote* más püné witjacj natj gente tucutj, 
jostsja niná ma'ayacj jupj mpes. Dios jostsja yupj natj animal witjacj, 
gente animal witjacj tucuman na. Jostsja jis tjü'ünan, jis tjü'üm. Nin 
la tjajay na, Dios perdonar lis tjiji yupj malala nyuca la tjajay. Dios 
jostsja cupj qjuis sacerdote más püné 'yaya wa jupj mpes. 

4Sacerdote* más püné niná tsjun po'o já'asa. Ma polel sacerdote 
já'asa jupj nosis casá; pla wa niyom patja qui'á sacerdote way yupj, 
yupj Dios mpes ja'ayapj gente jacutj. Nin lajay Moisés* tjijyü'ta jinwá. 
5Cupj nyucucj sacerdotepan nin lajay qui'á, mpes cupj 'ots'ots! way 
qjuisin 'yiisa tsjan niná Jesús lijá tsjun po'ó cupj mpes. Püna Dios 
tjevele Moisés lal wosis la mijicj, ne'aj sacerdotepan 'ücj jis la veles 
Dios lal gente mpes. Wa niná Moisés quelel si júnsatsja na, Dios tjevele 
jupj lal: “In tjejyama. Nina t'üc' way 'üsüs la mijin, jipj lal tjevelé 
jinwá, jipj lal tjevelé na joc! mo'ó." Dios nin tjevele Moisés lal. Jupj 
wo niná, wo tsjun po'o toñca jinwatsja, qjuisin 'yüsa. Nyucucj tsjan 
ninda sacerdotepan lajay ne'aj, mpes 'otstots! way qjuisin 'yúsa tsjan 
niná Jesús nin liji cupj mpes tsjun po'ó. 6Mop'in Jesús más 'üsüs liji 
cupj mpes; Dios tje'yaya nin polel liji jupj. Quina Dios tjevele gente 
'üsüs nsem jupj lal; nin se palá Jesús mpes. Niná más 'üsüs way; niná 
Dios tjevele mpes, más 'üsüs qjuesé palá. 
7T'üc' way ma 'üsüs jis tepyala Dios lal, nin la tjajay na Moisés* 
tjevelá. Ma polel la tjajay pjü way Moisés tjevelá. Mpes 'üctsja Dios 
p'a casá la tjiji; 8gente malálatsja custjay jupj lal, ne nin. Püna Dios 
tjevele ca 'üsüs la mijis yupj mpes. Tjevele: 
“Pla jyawca na, 
p'a casá ca la mejay, mpes israelpan"*, 
judiopan* 'ots'ipj, 
'üsüs nsem yupj napj lal, nin ca jis mpalas. 
9 Jipj jele pyala tsjan tjevelé napj negente jilal 
jis tjemyan na Egipto mpe. 
Ma ca nin p'iyá mvelé napj quinam. 
Yupj ma la tjajay napj tjevelé jin. 
Mpes tjum yupj mpe. 
10 Mpes p'a jyawca na, p'a casá ca la mejay israelpan mpes. 
Quina ca mvelé tsjan quelel lejay. 
Yupj lovin ca yola nsem napj tjevelé mpes, 
nin ca la mejay. 
Yupj 'ücj jisas nsem napj tjevelé mpes, 
nin ca la mejay. 
Ca pajal jisas nsem napj tjevelé, 
ca la mejay napj. 
Napj yupj jis Dios nsem. 
Yupj napj negente nsem. 

11 Mpes p'a jawas yupj pjü way ca mvelecj 
napj ne yupj jis Dios. 
Ne'aj p'in patja jilal ma ca mvelecj 
nusin tjü'üsüs jupj ne Dios jupj. 
Jis pülücpan jilal ma wa ca mvelecj niná. 
Yupj pjü way nin ca mvelecj 
napj ne yupj jis Dios, ne nin. 
Tsjictjacj nin ca mvelecj, 
noypan nin p'iyá ca mvelecj. 
12 Napj ma nola nsem malala nyuca la tjajay. 
Lovin ma ca nola nsem niná mpes." 
Dios nin tjevele. 
13Yas nam Dios tjevele gente 'üsüs se palá jupj lal, nin lajay na 
pjü Moisés* tjevelá. Nin tulucj quinam. Quina 'ücj ma lijicj pjü way 
Moisés tjevelá. Dios tjevele p'a casá ca la mijis. Tjevele gente 'üsüs 
nsem jupj lal Jesás mpes. Mpes quina 'ücj ma qjuiyola pjü way Moisés 
tjijyú'ta mpes. 


Sacerdotepan tjowelepj Dios lal nosis 
casá. Cristo vele Dios lal tsjun po'ó. 


lTsjicj way quelel pyac Dios Moisés* lal tjevelá mpes. Lal tjevele 

tsjan nina jupj jostsja gente la mijicj, ne yupj ca cus ncoricocj 
Dios. Jis tjijyü'ta yupj wosis müjünsücj pülül p'omp'om mpes, ne'aj 
ca mvelecj Dios lal. Niná Dios wo lotsja. 2Mpes wo pülül niná jas 
tjüjünsüpj. Cuarto mát'eya tyá'atsja jupj. Cuarto mwalá way nt'a 
tja'ayapj Dios mpes, jupj pajal püné way mpes. Niná cuarto po'ó, yam 
casá lejeñ tóricatsja, mesa torica watsja. Sacerdotepan* pansas tja'ayapj 
na Dios mpes, tjo'onsopj pansas niná mesa casá. 3Wa culupwen nt'a, 
pülül p'omp'om jálatsja, mpes cuarto mat'e tepyala. Cuarto ma'ajapj 
Dios mpestsja la p'in, jupj pajal püné way mpes. ^Niná cuarto po'ó, 
tsjo'oy jinwá tóñicatsja, oro* jas tjocjolol waytsja jupj. Tsjo'oy mo'ó 
tstiiliic! tüpüntüpj 'üsüs cjümsutsja, 'yümatsja. Pla wa já'asatsja nina 
cuarto po'ó. Cajón tabla mpes la tjajay, ne'aj já'asatsja, oro jas tjocjolol 
watsja jupj pje'á. Niná cajón mpes, judiopan* yola jis tepyala Dios 
tjevele jin ca la mijis jupj yupj mpes. Niná cajón mo'ó, maná* tsjicj 
way já'asatsja jarro mo'ó, jarro niná oro watsja jupj. Aarón tjacjaj 
cajón wa mo!ó pü'ü watsja. Nujola tapalas tjacjaj niná pjwel popa le 
cojoüitsja. Wa mo'ó pe t'em patja watsja, casá tepyácatsja Dios tjijyü'tá 

ca gente la mijicj. 5Cajón casá ángel* 
jin yustapj tjelejeñ, mát'etsja yupj, 
ne'aj tjelejeiitsja. Oro mpes watsja 
yupj. Querubines jis latsja yupj. Jis 
pam jana, la pactsja cajón casá. 
Querubines mpes, gente salejeptsja 
¿z Dios já'asatsja yupj jilal. Gente 
tjowelepj: *Ne'aj Dios perdonar la 
siji gente malala nyuca la tjajay”. 
Nun solejé niná popé. Ma quelel 
| pülücj pyac nina mpes; p'a mpes 
quelel pyac quinam. 
6Pjü way nina tjo'onsopj wa pülül 
| mo'ó. T'üc' tjo'onsopj na, pjü jyawca 
na sacerdotepan* wama tjil cuarto 
m mwalá way mo'ó. Ne'aj nin la tjajay 
Dios tjevele jinwá; yupj p'in nin polel 
la tjajaytsja. 7 Mop'in nin, ma wama 
Cajón ne'aj já'asatsja, mpes judiopan tjil cuarto ma'ajapj nt'a. Pjü año na la 
yola jis tepyala Dios ca la mijis pjaní p'in, sacerdote más püné jusapj 
jupj tjevele jin. (Hebreos 9.4) wama tjemey cuarto ma'ajapj mo'ó. 
Jupj t'ya animal 'osis. 'Os niná cajón 
casá la t'yu. Solejé tsjan mpes la tjiji. Nenéyawa sacerdote más püné, la 
p'a wa gente 'ots'ipj, ma salejeptsja malala nyuca la tjajay. Dios ma nin 
jólatsja niná la tjajay, sacerdote más püné la tjiji mpes cuarto ma'ajapj 
nt'a. 8Dios Cjües qjuisin 'yüsa liji yupj ma polel wama jiltsja cuarto 
ma'ajapj mo'ó, ne'aj Dios já'asatsja nt'a, cuarto mwalá way jatatsja na 
p'in. 9'Ücj qjuisin la 'üsüs nina. T'üc! way gente quina patja nin p'iyá 
lajay. Ma ne'as jil Dios já'asa nt'a nin lajay na. Yupj jacutj, ja'ayapj Dios 
mpes. Animal witjacj jacuman, ca mü'ümücj sacerdotepan. Newa nin, 
yupj lovin yola malala nyuca la tjajay mpes. Lovin nintsja gente tja'ayapj 
na Dios lal. 10 Nin lajay, yupj jis p'üy mpes p'in nin lajay. Nin lajay na, 
newa ma 'üsüs yola yupj Dios jos jinwá. Püna tapatja jis tjüjütütj tsjan 
'ücj jis la las, tsjan 'ücj jis la müs 'ots'ipj. Jis tjüjütütj 'onin ne yupj p'iyá 
jis la patsj. Nin p'in. T'üc' way yupj nin la tjajay, mop'in p'a jawas Dios 
p'a casá la tjiji, ne 'ücj niná ma lajay quinam püna jis tjüjütütj jinwá. 
11T'üc' way Cristo tjac!. Sacerdote* más püné jupj. Jupj mpes tsjay 
'üsüs ca qjuis mpalas p'a jyawca na. Dios wo nosis casá toñca p'in tulucj, 

ne'aj wama tjemey. Jupj wama tjemey tsjun po'ó. Niná t'üc! way Dios 
wo. Ninana más 'üsüs way, ninana gente ma nin la tjajay, ma toñca 
nosis casá. 12Cabro 'os mpes tulucj 'ücj wama tjemey, vaca tsjicj 'os 
mpes tulucj, jupj 'ücj wama tjemey Dios pü'ü nt'a. 'Ücj wama tjemey 
Dios pü'ü nt'a jupj p'iyá tepe'e mpes, jupj p'iyá 'os tepyala mpes. La 
pjaní wama tjemey, ne'aj já'asa custjay. Cristo mpes Dios perdonar 
13Nun solejé nenéyawa gente jis p'üy te jinwá Dios lal yupj malala 
la tjajay mpes. Mpes nenéyawa sacerdotepan cabro 'os la t'upj yupj 
jis capa nt'a. Nenéyawa vaca cocoy 'os la t'upj wa yupj jis capa nt'a. 
Nenéyawa vaca tsjicj ja'üm. 'Üpjü tepyala na, yupj jis capá nt'a la 
coy 'üpjü niná. Nin mpes 'üsüs se palá yupj Dios lal niswá, yupj jis 
p'üy salá jinwá. 14Quina más 'üsüs pyala Cristo 'os mpes. Pajal 'üsüs 
waytsja jupj, lovin ma malala la tjiji. Cristo tje'yaya jupj p'iyá Dios 
lal la mas, jupj 'os tepyala cupj mpes. Dios Cjües, lovin pü'ü jupj, cus 
tjep'ya'sa, mpes Cristo nin polel la tjíjitsja. Cristo 'os mpes selecj Dios 
perdonar la qjuisiji malala la tjijicj. Mpes cupj lovin ca ma qjuiyola 
ne pü'ü lovin. Nin qjuis tepyala animal 'os mpes tulucj. 

15Solejé Dios tjevele jupj ca seyasa la mijis, mpes gente 'ücj ca 
'üsüs jis mpalas jupj lal. Cristo mpes Dios nin liji jupj tjevele jin. Dios 
lis t'ya gente nepénowa, ne jis capj tjep'ya'sa jis la pon jupj lal. Jupj 
nin liji yupj lovin ca mpatjam jupj lal. Nin ca mpalas jupj tjevele 
mpes. Püna p'in Dios tjevele gente 'üsüs nsem jupj lal nin la tjajay na 
Moisés* lal tjevelá. Mop'in gente ma la tjajay jupj tjijyü'ta jin. Dios lis 
t'ya witjacj, nin p'iyá ma nin la tjajay yupj. Locopyaya 'üsüs lis tjiji. 
Cristo tepe'e, mpes Dios perdonar la siji malala la tjajay, ne ca 'üsüs 
nsem yupj lovin jupj lal. 

l6Quina ca mpac tsjan mpes nin velé. Yom jos jupj juts'a'á nt'anques 
jatjam, yom niná tepe'e na. Mpes jupj pü'ü na, papel pyaca jupj 
nin jos mpes. Tepe'e na, jupj juts'a'atsja jatjam nt'anques ca. 17 Yom 
niná pü'ü na, jupj jatjam ma ca nt'anques. Yom tepe'e na p'in, nin 
ca mpalas jupj jostsja jin. Mpes qjuisin 'yüsa tsjan mpes 'üsüs qjuis 
tepyala Cristo tepe'e mpes. 

18Püna, nin p'iyá tepyala Dios tjevele na Moisés* lal. Dios tjevele 
tsjan la mijis ca gente mpes, yupj nin lajay na jupj tjevele jin. Moisés 
tepyaca na niná, casá la t'yu animal 'osis. Animal tepe'e mpes, Dios 
t'üc' la tjiji jupj tjevelá. 1?Nujola pyala Moisés tjevele gente jis lal. 

Tjevele pjü way Dios jostsja yupj ca la mijicj. Niná t'üc' tjevele na, 
jupj nt'ya yo pjwel, hisopo* lotsja, oveja* ts'üilin je way 'ots'ipj. Vaca 
tsjicj los tazón mo'o tóñicatsja, cabro 'os mo'o toñca watsja, 'üsü lal 
la süpjütj. Hisopo mo'o ts'yuca, oveja ts'üilin mo'o tstyuca wa, la t'yu 
tepyacá casá. Gente sey pjucj pjü way mo'o la t'yu wa. 20Tjevele: 
“Niná 'os mpes, solejé tliic! way Dios ca la mijis jupj tjevelá, nin loji 
na jupj tjijyü'ta jinwá". Moisés nin tjevele gente jis lal. 21 Nin p'iyá, 
Moisés 'os la t'yu wo pülül casá, niná Dios wotsja jupj. Mo'o játjatsja 
sacerdotepan* jisastsja Dios mpes tsji' la tjajay mpes; niná la t'yu 
wa. Ninana jisastsja tjowelepj na Dios lal gente mpes. 22Dios tjevele 
Moisés lal tsjan tjijyü'ta jupj. Jupj tjevele mpes, cupj polel velecj nasa 
way pjü way salá jinwá jis tepyala 'os mpes. !Üsüs jis tepyala Dos 
lal 'os mpes. Mpes sacerdotepan 'ücj tjoweleptsja ne'aj Dios lal gente 
mpes. 'Os cjuwá, 'üsüs tulucj jis tepyala Dios lal. 'Os cjuwá, Dios ca 
jola nsem custjay gente malala la tjajay. Yupj malala nsem custjay. 


Cristo tepe'e, mpes 'ücj mpatjaquecj Dios nt'a. 


23 Qjuisin 'yúsa Dios jostsja nin lajaytsja jupj wo lal, jupj wo mo'o 
já'asa lal 'ots'ipj, ca salá jinwá jis cüpalas Dios lal. Jupj wo nosis nt'a 
toñca jupj wo tsjun po'o toñca jinwá 'in. Nin mpes nin lajaytsja. Tsjun 
po'o jatja salá jinwá jis tepyala Dios lal Jesucristo más 'üsüs way 
tje'yaya mpes. Jupj tje'yaya jupj 'osis. 

24Wa pülül nosis casá, niyom p'in la tjajay; Cristo ma wama tjemey 
ne'aj. Wo niná Dios pü'ü nt'a torica jinwatsja jupj, nin p'in Dios wo 
lata tsjun po'o toñca p'in. Ne'aj wama tjemey Cristo. Ne'aj toñca Dios 
wolap'a'á, vele jupj lal cupj mpes. 25Sacerdote* más püné pjü año 
na la pjaní wama tjemey cuarto pjyapja mo'ó wo pülül mo'ó. Cuarto 
niná Dios mpestsja la p'in, jupj pajal püné way mpes. Sacerdote t'ya 
animal 'osis ne'aj tjemey na. Cristo ma liji niná. La pjaní wama tjemey 
Dios já'asa nt'a. La pjaní jupj p'iyá tje'yaya Dios lal la mas; jupj 'os 
p'iyá tepyala. Nin tepyala na jupj 'ücj wama tjemeytsja Dios já'asa 
nt'a. 26Mpes 'ücj ma mpa'is niswá, 'ücj jupj 'os ma pyala niswá. Püna 
Dios nosis la tjiji. Püna pajal. Mop'in nin, 'ücj Cristo ma la pülücj 
tepe'e. Cristo nasa tjac' la pjaní 'ücj lo mas, jupj 'os tepyala. Nin la 
tjii quinam, nosis quelel cyawaja na. Wama tjemey Dios já'asa nt'a. 

27 T'üc' way wa gente pjü way la pjaní nca'liñ. Nin tepyala na, t'üc' 
way wa Dios ca mveles yupj jilal ncu 'üsüs yupj jupj lal. 28Nin p'iyá, 

Cristo la pjaní tepe'e wa. Jupj tje'yaya jupj p'iyá Dios lal la mas, mpes 
Dios ca perdonar lis mijis malala la tjajay pajal pülücj. Cristo ca 
ncuwim niswá. Ncuwim, niswa mpa'is mpes tulucj. Ncuwim pülücj 
jis manus, yupj ca mpatjam jupj lal. T'üc! way nepénowa la nuc jupj 
ncuwim. Yupj ca jis manus jupj. 
] 0 1'Üsüs way gente nin la tjajay Moisés* tjijyii'ta jinwá. Mop'in 
nin, gente ma polel 'üsüs nsem Dios lal nin lajay mpes. Pjú 
año gente jiquil Dios wo” nt'a. Sacerdote* más püné 'yü'na animal 
witjacj, li t'e 'osis. Newa nin, gente ma lovin 'üsüstsja Dios lal; yupj 
lovin malala nyuca la tjajay, ne nin. Sacerdotepan 'ots'ots! way la 
tjajay Cristo la mijis jinwá. Nin la tjajay 'üsüs waytsja; mop'in nin, 
Cristo la tjiji pajal 'üsüs way yupj la tjajay lal. Gente lovin 'üsüs Dios 
lal se palá Cristo la tjiji mpes. 2Nin tulucj sacerdotepan la jay mpes. 
Sacerdotepan pjü afio nin la tjajay. Gente ma 'üsüs jis tepyala Dios lal 
sacerdotepan la tjajay mpes, ne lovin nin la tjajay yupj. Lovin pajal 
yólatsja custjay malala nyuca la tjajay mpes. 3Nasa sacerdotepan nin 
la tjajay na, gente yola tepyala malala nyuca la tjajay. Jus nlaytsja 
yupj 'üsüs tuluctsja Dios lal. ^Gente ma 'üsüs Dios lal se pala, vaca 
cocoy 'os mpes, cabro 'os mpes wa. 
5Mpes Cristo tjac! na nosis nt'a, tjevele Dios lal: 
"Gente jacuman animal witjacj jipj mpes, 
yupj jis 'as se palá. 
Ma jyas jipj niná. 
La p'a way jacutj wa jipj mpes. 
Ma wa jyas jipj. 
Mpes jipj napj mp'üy la tjejay. 
Mp'üy mpa'is, na'as mpalas. 
Na'as mpes ma jele nsem 
pjü way malala nyuca la tjajay gentá. 
6 Quina gente se jacuman animal witjacj jipj mpes, 
yupj jis 'as pyala, 
yupj jas tüpwes sa 'üm animal witjacj. 
Jisas jipj ma jele nsem malala nyuca la tjajay. 
Mop'in jipj ma 'ücj jyas 'e tepalá yupj lajay mpes. 
7 Mpes napj tjevelé: 
*Dios, qui'á 'os. 
Jipj jyas jinwá ca la mejay napj. 
Jipj Pyapel vele jin ca la mejay napj. 

T'üc' way ca la mejay napj; " 

8Nin tjevele Cristá. Tjevele: “Gente jacuman animal witjacj jipj 
mpes, animal jis 'as se palá. La p'a way jacutj wa jipj mpes. Animal 
jas tüpwes sa 'üm, jisas jipj ma jele nsem malala nyuca la tjajay. Niná 
ma jyas jipj. Jipj ma 'ücj jyas tepyala yupj lajay mpes.” Nin tjevele 
Cristá. T'üc' way nin lajay Moisés* tjijyü'ta jin lajay, mop'in Dios ma 
'ücj jos tepyala nin la tjajay na. 9Niná Cristo t'üc' tjevele na, tjevele: 
“Qui'á 'os. Jipj jyas jinwá ca la mejay napj”, nin tjevele Popay Dios 
lal. Cristo mpes, 'ücj ma ja'ünan quinam animal witjacj. Dios quina 
perdonar la siji gente malala nyuca la tjajay, Cristo tjü'ünan mpes. 
10 Jesucristo tje'yaya jupj jüp'üy p'iyá la mas, jupj 'os tepyala, mpes 
cupj lovin Dios juts'a'á nsem. Ninana Cristo la pjaní la tjiji, cupj lovin 
ca 'üsüs nsem Dios lal. Nin jos Dios. 

11 pjü jyawca sacerdotepan* pjü way lejeñ yupj animal ja'ayapj nt'a 
Dios mpes. Pjü jyawca gente animal 
witjacj se jacuman sacerdotepan 
nt'a, ja'ayapj Dios mpes. Nin p'iyá 
lajay pjü jyawca. Newa nin, gente 
ma 'üsüs se palá Dios lal nin lajay 
mpes. 12Cristo mpes p'in 'üsüs 
se pala. Cristo tje'yaya jupj p'iyá 
Dios lal la mas, jupj 'os tepyala. 
La pjaní p'in nin la tjiji. Jupj la 
tjii mpes Dios lovin ma nin jola 
mpalas gente malala nyuca la tjajay. 
Cristo nin la tjiji na, 'etjele Dios 
li'inyampe. 13Ne'aj Cristo já'asa. 
Pülücj po ma jisas jupj. Jupj li nucú 
jupj Popay Dios ca la mpa'nas jupj 
" . enemigopan jis lal. Jupj ca la mijis 
tim animal Jesús enemigopan jupj tsjom 'alá 
jatja jinwá. 

14Qjuisin 'yúsa Cristo la pjaní tje'yaya jupj p'iyá Dios lal la mas, 
los tepyala. Qjuisin 'yúsa cupj lovin 'üsüs Dios lal, jupj la tjiji mpes. 
Nin p'iyá Dios juts'a'á sin popé pjü way. 

15Ninana t'üc' way nin selecj, Dios Cjües ninana qjuisin 'yüsa liji 
mpes. Jupj mwalá way tjevele: 

16 “Jipj lal nin ca mvelé 





Sacerdotepan ja'ünan, ja 
witjacj Dios mpes. (Hebreos 10.11) 

tsjan niná napj ca la mejay yupj mpes. 
T'üc! way, p'a Jyawca na ca nin la mejay. 
Yupj ca jisas nsem napj tjevelé mpes, 
nin ca la mejay. 
Ca 'ücj jisas nsem napj tjevelé mpes, 
nin ca la mejay. 
Lovin ca yola nsem napj tjevelé mpes, 
nin ca la mejay." 
Dios Cjües nin tjevele. Niná tjevele na, tjevele: 
17 “Lovin ma ca nola nsem yupj la tjajay mpes. 
Pajal malala nyuca la tjajay, 
ma la tjajay napj tjijyütütj jin." 
Dios Cjües nin tjevele. 
18Mpes qjuisin 'yüsa 'ücj sacerdotepan* animal ma ja'ayapj niswá. 
'Ücj yupj jis tas ma se palá niswá; Dios nasa perdonar la qjuis tjiji, ma 


'Ücj se coñcocj Dios quinam. 


19 Natjampan, Jesús tepe'e, jupj 'os tepyala. Nin mpes ma lecj jeyacj 
la veles Dios lal. Niná lijicj, jupj wo mo'ó leque jinwá Dios pü'ü nt'a. 
20Yas nam, Dios wo pülül nt'a, pülül p'omp'om jálatsja, mpes cuarto 
mat'e tepyala. Gente ma polel tjiltsja pülül na'aj po'ó Dios já'asatsja 
nt'a. Sacerdote* más püné p'in 'ücj polel jámatsja ne'aj pjü way año 
na la pjaní. La p'a casá tepyala quinam. Cupj pjü way Dios pü'ü nt'a 
wama polel leque jinwá, Jesús tepe'e mpes. Quina jupj pü'ü niswá. 
21 Jupj sacerdote más püné Dios ts'uyupj pjú way mpes. 

22Mpes más 'ücj se coricocj Dios. Nin lijicj na, más 'ücj Dios qjuisas 
la p'in. Más 'ücj pyonecj Dios ca pjü la mijis jupj tjevelá. Cupj 'üsüs 
Dios lal quinam, salá jinwá, Cristo la tjiji mpes. Püna selectsja cupj 


23Selecj ca 'üsüs qjuis mpalas, Dios ca nin la mijis, jupj tjevele jinwá. 
Nin pyonecj, nin velecj niná p'a jilal. Más 'ücj niná lovin nin pyonecj. 
Dios lovin nin liji jupj vele jinwá. 24 Más 'ücj lovin quelel lijicj cupj 
qjuisin popa, cupj ne Jesucristo lal pyonecj. Más 'ücj lovin 'üsüs lijicj 
yupj jilal. Mpes nusin tjü'üsüs 'oyn nyuca 'üsüs way welé cupj qjuisin 
popa Jesucristo lal japon witjacj jis lal, ne niná la müjí. 25Lovin 'a 
nu tjumulus nun. Malala ma 'a nusí mulú. Nun popa nepénowa ma 

quelel 'a si mulú. Nun 'a nusí mulú na, nun p'iyá pajal ca jisas nsem 
Dios, ca jisas nsem Jesús; nin nu pyala 'a nusí mulú mpes. Más 'ücj 
lovin nin lijicj quinam, Jesús le way ncuwim mpes. 

26Nusin tji'yüsa t'üc' way Jesús po'ó; nasa nujisas Jesús. Mop'in 
nin, ca nacj nun nepénowa malala quelel lojí niswá. Solejé malala 
niná nin lojí, newa nin lojí. Ma p'a wa mpa'is nun mpes. Dios ca jola 
nsem malala nyuca la tjüjí. 27 Más 'ücj nun ca jus nlayé p'a jawas 
malala ca nu mpalas. Más 'ücj ca locj meyá Dios ca mveles gente jis 
lal ncu 'üsüs way yupj jupj lal. Ma jisas Dios, ca mal 'awa püné nt'a. 

28Nun solejé pülücj way ma la tjajay Moisés* tjevelá. Nun solejé 
tsjan tepyala yupj jilal. Jepapan jis tjü'ünan yupj. Niyom mat'e, cont'e 
ca nacj, tjowelepj na la p'a ma la tjiji Moisés tjevelá, jepapan tjü'ünan 
jupj. Lovin ma tjowelepj ma nujola t'as malala la tjüjí, lowa. 29Selecj 
malala jis tepyala ma la tjajay na Moisés tjevelá. Mop'in más malala 
ca mpalas la p'a jilal. T'üc! way pülücj jisastsja Dios Jatjam, quina ma 
jisas jupj. Mpes más malala ca jis mpalas. Lovin po ma jisas quinam 
Dios Jatjam. T'üc' way yupj Dios juts'a'á jis tepyala, Jesús tepe'e 
mpes, jupj 'os tepyala mpes. Dios tjevele gente 'üsüs jupj lal se palá 
Jesús 'os mpes. Mop'in nenem quina ma japon, quina ma jisas Jesús 
los tepyala yupj mpes. Dios Cjües tsjay 'üsüs la tjiji yupj mpes. Yupj 
sin nin po ma jisas jupj quinam. Mpes Dios pajal yümücj ca jis capj 
ntülüs. 30Selecj Dios tjevelá. Tjevele: *Malala la tjajay, mpes malala 
ca jis mpalas; nin ca la mejay napj. Napj p'iyá ca nin la mejay." Dios 
nin tjevele. Selecj p'a wa tjevele wa jupj. Tjevele: *Nun jis Jepa Dios 
ca mveles jupj gente jis lal. Ca mveles cana 'üsüs witjacj, cana malala 
witjacj", nin tjevele jupj. 31 Más 'ücj niná ca jus nlayecj. Más 'ücj ca 
lacj meyacj Dios polel nin la mijis mpes yupj jilal. Dios pü'ü, pajal 
püné way jupj. 

32Nujola pyala t'üc' way nusin tji'yüsa na Jesús po'ó. Nujola pyala 
tsjan nu tepyala. Nenéyawa costa waytsja cus tocoñcotsja Jesús, malala 
nu tepyálatsja mpes, nun Dios ts'uyupj mpes. Newa nin, lovin cus 
tocoricó Jesús, lovin nujisastsja jupj. 33 Nenéyawa gente la tjüpjüts'ün 
nun jilal, nun Jesús jisastsja mpes. Pülücj nin tjepjyacañ yupj la 
tjüpjüts'ün nun jilal. Yupj malala la tjajay wa nun jilal. Nenéyawa nin 
p'iyá tepyala wa la p'a wa Dios ts'uyupj jilal. Nin jis tepyálatsja na, 
po nujólatsja nun. 34Dios ts'uyupj nepenowá cawilta po'o tjátjatsja, 
Jesús jisas mpes. Nin p'iyá, nun pajal nujólatsja yupj mpes, jis capj 
tjap'a'sá. Nujisas Jesús, mpes nenéyawa gente la p'a natj nun nuts!a'á. 

Nin la tjajay na, nun 'ücj jisas tapatjaquetsja lovin; nun solejé más 
'üsüs way ca nta'á ne'aj Dios pü'ü nt'a. Ne'aj nta'á ma ca ncawajas. 
35T'üc' way Dios nin tjevele ca nu ma'ayas niná. Najas lovin mponé 
niná ca ma'ayas. Nin poné, Dios ca nu ma'ayas tsjan pasal 'üsüs way. 
36Más 'ücj newa 'üsüs lojí malala pyala na. Nin jos Dios. Mpes Dios 
jos jin la tjüjí na, jupj ca nin la mijis nun mpes jupj tjevele jin. 
37 Más 'ücj lovin nin la müjí. Dios Popel vele: 
“Yom pjaní se jam napj, pajal lei way ncuwim. 
T'üc' way leñ way ncuwim jupj. 
38 Gente japon na napj tjevelé, 
yupj 'üsüs napj lal nin se palá. 
Ca mpatjam napj lal japon mpes. 
Gente la p'a quina ma quelel japon napj lal. 
Yas nam nin topon. 
Pajal malala way napj lal ma nin japon quinam." 
Dios nin tjevele. 39T'üc' way nepénowa ma quelel japon quinam 
Dios lal. Yas nam topon jupj lal. Cupj yupj sin popa tulucj. Yupj len 
ca nsem, Dios ca la mijis. 'Awa püné nt'a ca mal. La p'a japon Dios 
tjevelá. Cupj yupj sin popa, mpes ca mpatjaquecj Dios lal. 


Püna pülüctsja topon Dios lal. 


] ] 1Dios tjevele tsjan ca la mijis cupj mpes. Dios lal pyonecj na, 
selecj nin ca mpalas jupj tjevelá. Ma tjinyucucj nin ca mpalas; 
nin p'in selecj nin ca mpalas cupj pyonecj mpes. 2Cupj selecj püna 
way gente pülücj 'üsüstsja Dios lal, Dios lal topon mpes. Napj quelel 
pyac yupj nepénowa sin po'ó. 
3Cupj pyonecj Dios lal. Dios tjevele jupj la tjiji nosis. Tjevele pjü la tjiji 
tsjun po'ó. Jupj sin nin tjevele na, nin tepyala. Selecj nin tepyala jupj 
tjevele jin, mpes qjuisin 'yüsa tsjan tepyala nosis casá. Ma nyucucj niná 
tsjan mpes Dios la tjiji nosis, tsjan mpes pjü way la tjiji wa tsjun po'ó. 
4Pajal püna Abel tepyona Dios lal. Abel ticyuna tsjan la 'ayas Dios. 
Caín teque'e wa tsjan la 'ayas Dios. Abel tje'yaya más 'üsüstsja; jupj 
Dios lal, ne Dios 'ücj jos tepyala tje'yaya mpes. Mpes Dios tjevele Abel 
'üsüstsja jupj lal. Abel püna tepe'e; newa qjuisin 'yüsa Dios po'ó jupj 
la tjiji mpes. 
5Locopyaya Enoc po tepyona Dios lal, mpes jupj ma tepe'e. Dios 
tjemyana jupj tsjun po'ó, nyucunú tjemey jupj. Leñtsja jupj nosis casá 

Dios tjemyana mpes. Dios Popel vele jupj tüpü'ü na nosis casá, Dios 
'ücj jostsja jupj lal. 6Gente ma japon na Dios lal, Dios 'ücj jos tulucj 
yupj jilal. Napj ca mpac pjacj ne 'ücj sa coii Dios. Japon Dios pü'ü, 
'ücj sa coi Dios. Japon Dios 'üsüs liji gente mpes, yupj po quelel sa 
coi na jupj, 'ücj yupj sa coi Dios. 

7Locopyaya Noé tepyona wa Dios lal. Dios tjevele jupj lal tsjan 
ca mpalas p'a jawas. (Tjevele 'iisú lal mpit'as nosis jas tüpwes, ca la 
mijis jupj, pjü nca'liñ ca.) Noé ma polel tjinyücatsja nin ca mpalas. 
Nin p'in tepyona Dios lal, po 'üsüs way jólatsja jupj po'ó. Mpes jupj la 
tjiji Dios tjevelá. Barco* püné la tjiji, 'üsü casapa la winin. Mpes jupj 
ma tepe'e; jupj jats'om 'ots'ipj, jupj jatjampan 'ots'ipj, jupj nuerapan 
'ots'ipj, ma wa tecya'liñ yupj. Jupj la tjiji mpes, qjuisin 'yüsa t'üc! way 
gente la p'a 'üsüs tuluctsja Dios lal. Noé p'in 'üsüs Dios lal tepyala; 

8Locopyaya Abraham” tepyona wa Dios lal. Dios tjevele jupj lal jupj 
ca mim la p'a 'amá nt'a. Dios tjevele niná 'amá p'a jawas ca ma'ayas 
jupj. Abraham la tjiji Dios tjevelá. Pje'á tjemey tüpü'ü mpe; newa ma 
seletsja ca!aj jámatsja. 9 Abraham ne'aj tjemey Dios jostsja nt'a. Ne'aj 
tüpü'ütsja Dios lal tepyona mpes. Yas nam Dios tjevele t'üc! way nina 
'amá ca ma'ayas jupj. Niná tjevele na, p'a wa gente pátjatsja ne'aj. Niná 
'amá yupj yuts'a'atsja custjay, Abraham juts'a'atsja tulucj. Abraham wo 
pülül mo'o tüpü'ü, nin p'iyá tapatja jupj sa coñtsja witjacj, jis wa pülül 
p'in tapátjatsja yupj. 'Üctsja jupj lal Dios lal tepyona mpes. Locopyaya 
Isaac tüpü'ü custjay wo pülül mo'ó. Isaac Abraham jatjam waytsja jupj. 
Locopyaya Jacob tüpü'ü wa custjay wa pülül mo'ó. Jacob Abraham 
cüicj waytsja jupj. Dios tjevele Abraham lal tsjan ca la mijis jupj mpes. 
Tjevele nin p'iyá la mijis wa Isaac mpes, Jacob mpes 'ots'ipj. Abraham 
ma jólatsja wa pülül mo'o tüpü'ü la p'in; 10seletsja p'a jawas ne'aj ca 
mim, mpü'üm Dios lal, ne'aj wa pülücj lejeñ nt'a. Jis wa ne'aj Dios 
p'in sin tjijyünsa. Ne'aj Dios la tjiji. Ne'aj ma ca ncawajas. 

11 Sara tepyona Dios lal, mpes 'ücj way tsjicj tecyálatsja. Pajal co'müytsja 
jupj. Jupj voyum, Abraham*, co'müytsja 'ots'ipj. Newa nin, Sara seletsja Dios 
ca la mijis jupj tjevelá. Nin mpes jupj jatjam pjaní tjemya'na. 12Abraham 
pajal co'müytsja, mop'in ma juts'uyupj cyálatsja. Tepyona mpes p'in, p'a 
jawas jupj popa pjaní tepyala. Mpes quina gente pülücj patja, yupj ne 
Abraham popa p'iyá, püs naya patja. Pajal pülücj way yupj, pjulacj pülücj 
tsjun po'o jatja jinwá. Pajal pülücj way yupj, sus pe tsjicj way pajal pülücj 
way jatja jinwá. Pajal pülücj way yupj, ma polel sin la pac. 

13 Abraham* tüpü'ü na, Isaac, Jacob, tapatja watsja na, lovin topontsja 
yupj Dios lal. Yupj p'iyá tapatja na, pjü way ma nin tepyala Dios tjevelá. 
Nin p'in, janmacj salejeptsja p'a jawas Dios la mijis ca pjü way jupj 
tjevelá; 'ücj jisastsja Dios ca nin la mijis mpes. Nin tjowelepj la p'a 
jilal 'amá cjuwatsja yupj, jis wa cjuwatsja nosis casá. Tjowelepj nosis 
nt'a patja sin popa p'in tuluctsja yupj. Ma yólatsja niná mpes. 14Gente 
newa nin javelepj na, t'üc' way yupj salejepj p'a jawas ca mpatjam la 
p'a nt'a. Yupj salejepj p'a nt'a yupj yuts'a'á nsem. 15Abraham seletsja 
jupj ma jámatsja la püt'üs püna tüpü'ü nt'a. Isaac, Jacob, salejeptsja 
wa, ne'aj ma mpatjam ca. 'Üctsja jis la winin jis la patj ne'aj, mop'in 
ma tjil. Salejeptsja la p'a nt'a mpatjam ca yupj. 16Yupj po quelel 
pátjatsja más 'üsüs nt'a. Salejeptsja mpatjam ca tsjun po'ó. Mpes Dios 
ma myayca yupj jilal. 'Ücj Dios lal jupj yupj jis Dios. Dios 'ücj la tjiji 
tsjun po'ó yupj 'ücj jis la patj ne'aj. Wa pülücj la tjiji ne'aj. 

17 Abraham* p'a casá la tjiji wa Dios lal tepyona mpes. Tepyona Dios 
ca la mijis püna tjevele jinwá. Dios nasa tjevele jupj lal Abraham popa 
p'iyá püs naya patja pülücj way nsem yupj. Locopyaya Dios tjevele 
Abraham lal jupj jostsja Abraham ma'ayas ca jupj jatjam Isaac jupj 
lal, sacerdote* animal 'yaya jinwá. Dios quelel seletsja ncu t'üc' way 
Abraham ca la mijis jupj tjevelá. Abraham tepyona Dios lal, mpes 
'üsüs waytsja jupj lal jupj jatjam ma'ayas Dios mpes, jupj jatjam pjaní 
waytsja p'in. Nujola pyala Dios tjevele Abraham lal tsjan ca la mijis. 
18Püna nasa tjevele: “Gente jipj popa p'iyá püs naya mpatjam Isaac 
mpes. Yupj la p'in jipj popa p'iyá nsem." 19 Abraham seletsja Dios 
'ücj polel si jünsa tepe'á, mpü'üm niswá. Jupj jólatsja Isaac mpa'is ca. 
Mop'in ma tepe'e. Isaac jas tjijyünsa jinwá, niswa tüpü'ü jinwá jin 
jólatsja Abraham. 

20Locopyaya Isaac tepyona wa Dios lal. Mpes tjevele jupj jatjam 
Jacob lal, jupj jatjam Esaü lal wa, Dios 'üsüs la mijis ca yupj mpes 
p'a jyawca na. 

21Locopyaya Jacob tepyona wa Dios lal. Mpes nasa quelel pé'etsja 
na, tjevele cüicpan jilal; José jatjampan waytsja yupj. Manas jilal 
tjevele ca 'üsüs la mijis Dios yupj mpes. Tóñicatsja tjacjaj lal, jupj 
co'müytsja mpes, ne palá nipí'tjetsja Dios wolap'a'á, tjevele Dios pajal 
püné. Seletsja Dios ca la mijis jupj tjevelá. 

22 Locopyaya José tepyona wa Dios lal. Nasa quelel pé'etsja na, tjevele 
t'üc! way Dios 'üsüs la mijis ca jupj gente mpes, ca jis manus Egipto mpe. 
Tjevele tsjan niná jupj jostsja yupj ca la mijicj jupj cjüele jilal nepé tjil na. 

23Locopyaya Moisés* Jamay, popay wa, topon wa Dios lal. Jepa 
püné Egipto po'ó tjijyü'ta jis la 'ünan pjü way israelpan* niyom 
tsjictjacj, nasa jis tjamanun na. Moisés jamay, popay wa, ma nin la 
tjajay. Salejeptsja Dios ca jis capj mp'a'sas. Mpes ma lacj tjeyapj Jepa 
püné tjijyü'ta mpes. Moisés tjemya'na na, yupj jus nlaytsja 'üsüs way 
jástatsja jupj. Mpes yupj tjapjalen Moisés mes cont'e mpes Dios lal 
topon mpes. 

24Locopyaya Moisés* tepyona wa Dios lal. Mpes jupj t'yüna na, 
jupj ma jostsja gente mvelecj jupj ne jepa püné jucucus jatjam. 'Üsüs 
tepyálatsja jupj lal, jupj jepa püné jucucus jatjam waytsja mpes. Newa 
ma jostsja jupj niná. Jupj seletsja israelpan* pópatsja jupj, jostsja yupj 
sin popa pjaní nsem jupj. 25Pajal malala jis tepyálatsja yupj jis lal, 
yupj ne Dios gente. Mop'in nin, Moisés quelel jis capj tecyóücatsja. 
Ma jólatsja malala tepyala wa jupj lal. Ma quelel tüpü'ütsja quinam 
Dios gente tulucj tapatja nt'a. Dios gente tulucj 'ücj jisas tapatja 
malala la tjajay mpes. Moisés ma jostsja niná. Tsjicj way mpes wa ma 
quelel pü'ütsja ne'aj. Más 'üctsja jupj lal lovin malala pyálatsja jupj 
lal, Dios gente se cóiicatsja mpes. Seletsja malálatsja Dios lal jis capj 
cyorica Dios gente tulucj, mpes tjemey. 26Malala tepyala Cristo lal 
Dios jostsja jinwá la tjiji mpes. Nin p'iyá tepyala Moisés lal. Malala 
tepyala Dios jostsja jinwá la tjiji mpes, mop'in 'üsüs waytsja nina 
jupj lal. Egipto po'o patja pasal pülücj way tatsja; Moisés ma jólatsja 
niná. Jupj seletsja Dios tsjan 'üsüs way ma'ayas ca jupj p'a jyawca 
na. Moisés nin jostsja jupj. 

27 Moisés* tepyona Dios lal. Mpes tjemey Egipto mpe. Jepa püné 
ts'i tji'ínatsja Moisés lal; newa nin, Moisés ma lecj tjeyatsja. Pjú ma 
polel januc Dios, mop'in Moisés seletsja Dios cus tecyóñicatsja. Mpes 
lovin la tjíjitsja Dios jostsja jinwá. 28 Moisés p'a casá la tjiji wa Dios lal 
tepyona mpes. Dios tjevele jupj lal jupj ca jas majamas ángel* pjaní 
la 'ünan egiptopan* sejatjampan mwalá way witjacj. Dios tjevele jupj 
jostsja israelpan* oveja* 'os ca la nt'ucj yupj jis wa jun vilicj t'asiyü. 
Tjevele yupj nin la tjajay na, ángel niná yupj jis capa nipj ca mim, 
ma ca jis mü'ü'nas israelpan sejatjampan mwalá way. Moisés tepyona 
Dios lal, mpes ninana tjevele israelpan jis lal. Mpes yupj la tjajay Dios 
jostsja jinwá. Ma tecya'liü. 

29Selecj israelpan* topon wa Dios lal yupj la tjajay mpes p'a jawasa. 
Egipto mpe tjil na, ne'as tjil Mar Rojo nt'a. 'Usú mo'ó jümücj tjapjaja 
tepyala la tjiji Dios, yupj 'ücj jis la winin. Nin mpes yupj polel 'üsü 

nin la tjiji mpes. Nujola pyala wa 
israelpan* mát'eya tjil Jericó nt'a Oveja 'os la t'upj yupj jis wa jun 
sin la 'üsüs 'onin ne israelpan vilicj t'asiyú. (Hebreos 11.28) 
'ücj ca la mpa'nacj ne'aj pátjatsja 
tjep 'yalsa, jis tjepjya'na, mpes Jericó po'o pátjatsja ma polel jis gü ünan. 
Jericó po'o pátjatsja lovin ma la tjajaytsja Dios jostsja jin. Yupj tapatja 
nt'a t'asiyú tjüwücj tyüla na, israelpan tjü'ünan pjü way Jericó po'o 
pátjatsja. Mop'in ma tjü'ünan Rahab, jupj Dios lal tepyona mpes. 
32Napj ca 'ücj mpac gente pülücj sin po'ó, yupj topon wa Dios lal. Nin 
la cüjay, püs way naya ca cüpac. Mpes ma nin ca mpac tsjan la tjajay 
yupj pjü way. Gedeón tepyona wa Dios lal, Barac 'ots'ipj, Sansón 'ots'ipj, 
Jefté 'ots'ipj. David* tepyona wa Dios lal, Samuel 'ots'ipj. Profetapan* 
topon wa Dios lal. 33Nenem pjü way topon Dios lal, mpes polel la 
tjajaytsja Dios tjevele jinwá. Nepénowa la tapalan la p'a nt'a tapatja 
jilal. Más 'ücj la tapalantsja, mpes jis tjüjütütj tepyala. Nepénowa 
pajal 'üsüs way jis tjüjütütj la p'a jilal. Dios tjevele nepénowa jilal 
tsjan ca la mijis yupj mpes, ne nin la tjiji yupj topon mpes. Jepapan la 
ts'i yupj nepenowá león tjelyawuñ nt'a, león jis la las. León ma polel 

tjalá yupj, Dios lal topon mpes. 34Jepapan 'awa mo'o la ts'i nepenowá 
jis la 'ünan. Ma tecya'liñ yupj; 'ücj pje'á tjil, ma tepeñ yupj. Yupj jis 
enemigopan quelel jis tjü'ünan nepenowá polomay mpes. Dios lal 
topon 'ücj polel tjil. Nepénowa pajal 'üsüs polel la tjajay, yupj yusapj 
ma polel lajaytsja jinwá. Nepénowa 'üsüs way polel la tapalan yupj 
jis enemigo militarpan jilal. Yupj jis enemigopan ts'equeneii yupj mpe. 
Pjü way niná nin tepyala Dios lal topon mpes. 

35P'a wa tepyala wa yupj topon mpes. Pajal 'üsüs way jis tepyala 
nequem nepenowá jis lal. Yupj sejatjam tecya'liñ na, sin tjüjünsüpj, 
tapatja niswá; nequem nenem nin tjunuc. 

Malala jis tepyala nepenowá jilal, Dios lal topon mpes. Gente 
yümuücj mo'o süptsja yupj. Tjowelepj: “Nun poné malala. Ma mponé 
niná, ne 'ücj nlawü." Newa ma la tjajay yupj tjowelepj. Mpes yümücj 
mo'o süptsja, tecya'liñ. Ma nin yólatsja cya'liñ ca nacj; salejeptsja 
sin müjünsücj jis la püt'üs niswá, ca mal Dios nt'a. Más 'üsüs ne'aj. 

36Malala jis tepyala wa la p'a jilal, Dios lal topon mpes. Gente la 
tjüpjüts'ün nepenowá jilal, mo'o süptsja yupj. Tsupaptsja yupj cadena* 
mpes, tjo'onsopj yupj cawilta mo!ó. 37 Gente pe püné la ts'i nepenowá 
jis capa nt'a, tecya'liñ yupj. Jis tiquilil nepenowá, tecya'liñ. Pajal 
malala la tjajay nepénowa jilal, jisastsja yupj mvelecj ma jisas Dios 
quinam. Polomay mpes jis tjü'ünan nepenowá. Nepénowa ts'equeneü 
la p'a pajal malala lis tjajay mpes. Yupj t'emel cjuwatsja. Oveja* pjoloc' 
mpes p'in sin tücüipap, cabro* pjoloc! mpes 'ots'ipj. Gente pajal malala 
la tjajay yupj jilal, yupj Dios lal topon mpes p'in. 38Yupj cjuwatsja 
ca'aj 'ücj jis la püt'üs. Yupj sin nin tjelyawuñtsja jis wa cjuwá nt'a, joc! 
mo'ó 'ots'ipj. Tjijinañ jomwen jul mo!ó, 'amá jul mo'ó 'ots'ipj. Yupj 
más 'üsüs waytsja gente la p'a wa jilal nosis casá. 

39 Pajal 'üsüs waytsja Dios lal yupj topon jupj lal. Newa nin, yupj 
tapatja na nosis casá, Dios ma pjü way la tjiji custjay yupj jilal, jupj 
tjevele jinwá. 40 Locopyaya quelel líjitsia, locopyaya más 'üsüs la 
mijis. Yupj lovin 'üsüs nsem Dios lal, nin ca la mijis jupj, nin p'iyá 
la qjuis mijis na. Nin jostsja Dios. Dios ma jostsja yupj yusapj 'üsüs 
nsem jupj lal. Cupj 'a mulú pjü way lovin 'üsüs nsem Dios lal, jupj 
nin la qjuis mijis. 


Más 'ücj lovin qjuiyola Jesús po'ó. 


] 2 1Qjuisin 'yüsa pülücj topon Dios lal püná. Qjuisin 'yúsa yupj 
pajal 'üsüs topon jupj lal. Mpes más 'ücj cupj lovin nin lijicj 

pjú way Dios jos jinwá, yupj la tjajay jinwá. Nenéyawa p'a casá lijicj 
ca nacj, ma nin lijicj Dios jos jinwá. Ma nin la müjí nun. Nenéyawa 
malala lijicj ca nacj, lovin nin quelel lijicj ca nacj. Ma nin lijicj Dios 
jos jinwá. Ma nin la müjí nun. Lovin 'üsüs la müjí Dios jos jin. Lovin 
'üsüs la mijicj cupj pjü way Dios jos jin. Malala pyala na, newa ca 
'üsüs la mújí. 2Más 'ücj lovin qjuiyola Jesús po'ó. Jupj la tjiji tepyonecj 
Dios po'ó. Jupj la mijis wa lovin ca mponecj Dios lal, jupj jos jinwá. 
Yupj jupj cruz* po'o tjovalapj na la mas, 'üctsja jupj lal yupj nin la 
tjajay, jupj Popay Dios nin jostsja mpes. Yom javalapj na cruz po'ó, 
malala javelepj jupj po'ó. Jesás ma nin jólatsja nin tjowelepj mpes 
jupj po'ó. Seletsja t'üc' tepyala na 'ücj jos nsem jupj, pajal 'üsüs way 
ca mpalas mpes. T'iic' tepyala na, ne'as tjemey jupj Popay Dios nt'a. 
'Etjele Dios jyü'ta nt'a, Dios li'inyampe. T'üc' way Dios la tjiji pajal 
püné way tepyala jupj, mpes 'etjele jupj ne'aj. 
3Nujola tapalas tsjan la tjiji Jesús, malala tepyala na jupj lal. T'üc' 
way pülücj ma jisastsja jupj. Pajal malala la tjajay jupj lal, newa 
ma jólatsja. Mpes malala nu pyala na, ma 'aplijila t'as nun. Mop'in 
mponé Dios 'üsüs. 4Jesús lal tepyala jinwá ma nu tepyala custjay. Yupj 
tjü'ünan jupj. Yupj ma tjü'ünan nun custjay. Nun ma malala quelel lojí. 
Po quelel loji Dios jos jinwá. Mop'in nin la müjí. 5Nun Dios ts'uyupj. 
¿Ncu nujo! tepe'e Dios Popel velá? Dios Popel nun mpes nin vele. Vele 
mpes ma nujola nsem malala nu pyala na. Vele: 
“Natjam, nenéyawa ma lejay 
qjuis Jepa Dios jos jinwá. 
Mpes jupj cyapj tyüla, 
jupj ca jin mü'üsüs la mijis jupj jos jinwá. 
'Ücj jyas t'as jupj nin liji. 
Ma 'aplijila t'as jipj, 
jupj jin 'yüsa liji jipj malala la tjejay. 
6 Jupj quelel la 'iji, 
mpes jin 'yüsa liji malala la tjejay. 
T'üc' way jipj jupj popa p'iyá 
mpes cyapj tyüla jupj." 
Dios Popel nin vele. 
7Mpes malala nu pyala na, ca nacj Dios Nupopay nucopj tyiila. 
Nin liji nusin lo 'üsüs, jupj jos 'üsüs la müjí nun. Mpes ma nujola t'as. 
Dios nin liji nun jupj ts'uyupj mpes p'in. Nun solejé t'üc' way niyom 
pjü way nenéyawa nin lajay yupj jis tstuyupj jilal. 8T'üc' way Dios 

jis capj tyüla wa jupj ts'uyupj pjú way neneyawá. Ca nacj nepénowa 
jatja ne'aj Dios ma jis capj tyüla lovin. Ma jis capj tyüla mpes selecj 
t'üc' way yupj Dios ts'uyupj tulucj. P'a p'in yupj. 

9Nujola tapalas cupj tsjictsja na, qjuis papay qjuis capj tül. Selectsja 
más 'üctsja niná la tjajay cupj qjuilal. Más 'ücj cupj jus nlayecj wa 
'üsüs way Dios nin liji cupj qjuilal, qjuis capj tyüla na. Jupj cupj qjuis 
Papay tsjun po'ó, mpes más 'ücj nina ca jus nlayecj cupj. Más 'ücj velecj 
Dios lal qjuisas nin liji cupj qjuilal. Mpes cupj lovin ca mpatjaquecj 
jupj lal, la mijis jupj. 109 Qjuis papay nosis casá patja qjuis capj tül 
neneyawá. Ma aíio pülücj mpes qjuis capj tül; cupj tsjictsja na ma 
año pülücj mpes qjuis t'yüna. Qjuis papay jisastsja qjuisin 'yüsa tsjan 
'üsüs way la mijicj. La tjajay yupj jisastsja jin, lovin yólatsja 'üsüs la 
tjajay. Mop'in Dios más 'üsüs liji yupj jis lal. Dios qjuis capj tyüla, más 
'üsüs qjuis mpalas. Nin liji mpes cupj 'üsüs nsem jupj jinwá. 11 T'üc' 
way nenéyawa Dios qjuis capj tyüla. Qjuis capj tyüla na, mwalá way 
p'in ma qjuisas niná, 'aplijila qjuesé palá. Locopyaya jus nlayecj 'üsüs 
qjuesé palá jupj la tjiji mpes. Nin quelel lijicj Dios jos jinwá; 'üsüs 
way niná. Mpes ma nin qjuiyola cupj. 


Ma mvelé nun ma nujisas Dios velá. 


12Quina ca mpac 'oyn nyuca lojí nun. Yom mos sin tula, tüecj sin 
napnapj, jupj ma polel tsji' liji. Nin p'iyá nun jilal. Nun ma quelel tsji' 
lojí quinam Dios mpes, ne nun yom niná jinwá. 'Aplijila nun quinam, 
malala nu tepyala mpes. Más 'ücj nucopj mp'a'sá nunwá, 'ücj ca mponé 
Dios lal niswá. 13Niswa ca mpac 'oyn nyuca lojí nun. Yom tüecj c'a, 
jupj jos la p'a ca cus mp'a'sas mwinim jümücj 'üsüs nt'a. Jupj jos 
jupj ma ntülüs ca, jupj tüecj cjüele ma cus nts'optes p'a wa cjüele lal. 
Tüecj 'ücj locopyaya way mü'ü'süs. Nun popa nepenowá yom niná 
jinwá. Jisas la p'a jis capj jap'acj, 'ücj ca mponecj niswá Dios lal. Jis 
capj mp'a'sá, ne locopyaya t'üc' way 'ücj ca mponecj niswá Dios lal. 

14Lovin mwi'iqué la p'a jis lal, ma la mve'lé yupj jilal. Ma malala la 
müjí. Lovin 'üsüs la müjí Dios jos jin. Ma 'üsüs lajay jupj jos jin, ma 
ca jus nucucj qjuis Jepa Dios. 

15Ca nacj nepénowa ma 'üsüs japon Dios lal. Jis capj mp'a'sá, ca 
mponecj niswá Dios lal, ca 'üsüs la mijicj niswá jupj jos jinwá. Mpes 
t'üc! way Dios 'üsüs la mijis yupj mpes. Ca nacj nepénowa t'üc' way 
tulucj sin 'yüsa lajay ne'aj. Jis capj mp'a'sá t'üc! way ca mponecj niswá. 
T'üc' way tulucj sin !yüsa lajay na, yupj lajay la p'a ma japon Dios 

lal quinam. Yupj tuncuy jinwá. Malala se palá gente jis lal tuncuy 
jalá na. Nin p'iyá niná, malala se palá wa gente jis lal, yupj sin 'yüsa 
lajay mpes. 

16Ca nacj nun popa nepénowa quelel ne'aj jamanun sejats'om 
tulucj. Ca nacj nequem nepénowa quelel lyawuñ jis vayum tulucj 
jilal. ¡Ma la müjí niná, nun pjü way! Ca nacj nepénowa yupj sin nin 
ma jisas Dios jos jinwá. iNujos t'as Dios jos jinwá! Ma la müjí Esaú la 
Esaú vender la tjiji 'ücj lo las, la pjaní vecj pé'etsja na. 17 Nun solejé 
Esaú popay quelel pé'etsja na, Esaú jostsja jupj popay ma'ayas jupj 
lal niná jupj juts'a'atsja Dios tje'yaya mpes. Popay ma tje'yaya niná 
lovin. Po la tjemyona popay lal, la tipiya; newa nin, popay ma polel 
tje'yaya niná. Nasa tjevele niná ca la mijis jupj tsüipe mpes. 

18Lovin nujisas t'as Dios nu tje'yayá. Nu tje'yaya 'ücj ca ne'aj nlawü 
Dios nt'a. Niná más 'üsüs way israelpan* tjil nt'a lal. Püna israelpan 
ne'as tjil joc! nt'a, Joc! niná Sinaí lotsja jupj. Nun ma tjalawiqué yupj 
jilal. Püna nin tepyala niná. Nun nujola pyala tsjan tepyalá ne'aj. 
Nasa ne'as tjelyawuii na, 'awa püné pwetsja. Pajal püste waytsja 
ne'aj. Yümücj jas tjelyapjünütsja ne'aj. 19 Yupj tjepjyacaiü trompeta la 
tjipjyusa, yümücj pjactsja. Vele pjac tjepjyacai wa. Vele pjac tjepjyacaü 
na, pajal la tjomon ma niswa mveles; 20pajal lacj tjeyaptsja, pajal 
yólatsja yupj. Dios nasa tjijyü'ta: “Po ma po la tjo'ot'é joc! niná. Pjaní 
po le 'et'é na, najas pe la nts'iyá jupj po'ó, la 'ünan. Animal po le 'et'é 
na, najas pe la nts'iyá wa la 'ünan jupj”, nin tjevele. 21 Gente pajal lacj 
tjeyaptsja nin tepyala mpes ne'aj. Moisés* p'iyá tjevele: “Nin cyücüyü 
lecj jeyá mpes". 

22Más 'üsüs nu tepyala. Dios Jatjam 'üsüs la tjiji nun mpes, ne 
nun 'ücj ne'as nlawú Dios nt'a tsjun po'ó. Ne'aj Sión* ló. Sión niná 
Jerusalén jin p'iyá tsjun po'ó. Wa pülücj lejeii ne'aj. Ne'aj pü'ü Dios, 
jupj ne pü'ü lovin. Ne'aj angelpan* pajal pülücj ca nlüjüü, yupj pjü 
way 'a mulú pajal 'üsüs ca mvelecj Dios po'ó. 23Ne'aj Dios ts'uyupj 
pjü way 'a jis mulus ca. Pajal 'üsüs way ca la mijis Dios yupj pjü way 
ne'aj, mpes yupj 'ücj mpatjam ne'aj. Dios pü'ü ne'aj. Ne'aj ca mveles 
pjü gente jis lal ncu 'üsüs way yupj, ncu malala way yupj. Dios la tjiji 
gente pülücj 'üsüs jupj lal, yupj pülücj way nasa tecya'liñ yupj. Yupj 
ne'aj patja quinam Dios lal. 24Jesás ma'ajam wa ne'aj. Yas nam Dios 
tjevele gente 'üsüs jupj lal se palá, nin lajay na pjü Moisés* tjevelá. 

Locopyaya más 'üsüs la tjiji Dios. Tjevele gente 'üsüs nsem jupj lal 
Jesús mpes. Abel 'os tepyala, tepe'e, jupj tsüipe malala la tjiji mpes. 
Solejé Abel pajal 'üsüs waytsja. Jupj 'os tepyala mpes, Dios cus tyüla 
jupj tsüipe. P'a casá tepyala Jesús 'os tepyala mpes. Dios 'üsüs la tjiji 
cupj mpes Jesús tepe'e mpes. Jupj 'os mpes, Dios perdonar la qjuis tjiji 

25 Mpes po nujos t'as nun Dios tjevelá. Ma nujos Dios tjevelá, t'üc! way 
Dios ca nucopj ntülüs. Püna Dios jis capj tyüla ma quelel pjyacañtsja 
mpes; ma jisastsja na Dios tjevelá. Yom p'in tjevele niná yupj jilal. 
Mpes t'üc' way pajal ca nucopj ntülüs wa, nun ma nujisas na jupj 
tjevelá. Jupj nasa tjevele nun jilal, tsjun po'o já'asa jupj. 26Israelpan* 
tjelyawuñ na Sinaí nt'a, 'amá jus tiquits'e Dios tjevele na. 'Amá ca 
jus nquits'is niswá, nin ca la mijis Dios. Jupj Popel qjuisin !yüsa liji 
jupj tjevelá. Tjevele: *La pjaní wa 'amá ca jus nquits'is niswá la mejay 
napj. Nin tepyala na, 'amá p'in tulucj ca jus nquits'is. Pjü way tsjun 
po'o ca jus nquits'is wa, nin ca la mejay napj." 27 Tjevele la pjaní wa 
jupj ca nin la mijis niswá. Mpes qjuisin !'yüsa pjü way ca jus nquits'is, 
niná pjü way ncawajas ca. Pjü la tjiji Dios, niná pjü way ncawajas ca. 
Pjaní way já'asa ma ca jus nquits'is. Jos niná p'in ma ncawajas ca, 
mpes ca nin la mijis jupj. 

28Dios jyü'tá ma ca jus nquits'is. Niná ma ncawajas ca. Cupj Dios 
juts'a'á, lovin ca mpatjaquecj jupj nt'a. Mpes más 'ücj wi'iquecj Dios 
lal. Más 'ücj 'üsüs tsji' lijicj jupj mpes. Tsji' lojí na jupj mpes, nujola 
t'as pajal 'üsüs way jupj. Lovin nujola tapalas jupj más püné pjü way 
jilal. Ninana 'üsüs way. 29 Más 'ücj lovin lijicj Dios jos jinwá. Nujola 
tapalas, 'awa pwe na pjü cyawaja pwe nt'a. Dios nin polel liji wa cupj 
ncawajas, cupj malala lijicj. 

Ninana "ücj la mijicj ne Dios 'ücj jos mpalas. 
1 3 1Nujola tapalas, nun Dios ts'uyupj, nun jis pülücpan nun 
pjú way. Nun quelel la tjüjitsja nunwá. Lovin nin la müjí. 

2Nenéyawa gente campa mpe jiquil, nun ma yus nucá. Jis tja'ayá 
jis la las, jis tja'ayá wa jis la püt'üs, jis la jas nun potjaqué nt'a. Nun 
solejé nepénowa nin la tjajay. Locopyaya jus nlaytsja ninana yupj 
nt'a tjiquil angelpan* waytsja yupj, gente waytsja tulucj yupj. Mpes 
campa mpe jiquil na, 'üsüs la müjí yupj mpes. 

3Dios ts'uyupj nepenowá cawilta mo'o jatja. Nujola t'as yupj mpes, 
jis ma'ayá yupj jisas. Najas jus nlayé malala way ne'aj. Mpes 'aplijila 

way tlas ne!aj way jatja yupj. T'üc! way gente malala lajay Dios ts'uyupj 
nepenowá jilal. Nujola t'as yupj mpes 'ots'ipj, jis capj mp'a'sá. Ca nacj 
p'a jyawca na nin p'iyá ca nu mpalas. Ca jisas nsem la p'a ca nucopj 
mp'a'sacj. Mpes jis capj mp'a'sá yupj quinam. 
4'Üsüs way gente tjewyayiñ. Más 'ücj lovin ma lyawuñ la p'a jilal. 
Dios jos niyom tjewyayii lovin ma ne'aj jamanun la p'a nequem. Dios 
jos nequem tjewyayiñ lovin ma lyawui la p'a niyom jilal. T'üc' way 
nepénowa nin lajay, ne'aj jamanun la p'a nequem. Nequem nepénowa 
lyawui la p'a niyom jilal. Ma tjewyayiñ nepénowa nin p'iyá lajay. 
Ninana pajal malala way, Dios ca jis capj ntülüs nin lajay mpes. 
5Nepénowa lovin yola t'emel mpes; t'emel pülücj jisas. Ma yupj 
jinwá nujola t'as. Más 'ücj 'üsüs way nujola nsem quina to'á mpes 
p'in. Dios tjevele: 
“Lovin ma ca mis nun mpe. 
Nun ma ca nusapj nsem”, 
nin tjevele Dios. 6Mpes cupj polel velecj: 
“Nejepa Dios ncapj p'ya'sa. 
Ma lecj jeyá napj. 
Ca nacj la p'a malala quelel la niji; 
newa nin, ma lecj jeyá, 
Nejepa Dios ncapj cyorica, ne nin.” 
Selecj Dios t'üc' way qjuis capj cyoñica, mpes 'ücj nin velecj. 
7Nujola pyala niyom tjiquil, nun jilal tjowelepj Dios Popel mpes. 
Pülücj way nusin tji'yüsa la tjajay. Yupj lovin 'üsüs topontsja Dios lal. 
Yupj newa japontsja Dios lal, nasa tecya'liñ na. Nujola t'as nina. Nin 
p'iyá la müjí yupj la tjajay jinwá. 8Nun jilal tjowelepj Jesucristo po'ó. 
Tjowelepj t'üc' waytsja. Nina t'üc' way custjay. Lovin t'üc' way ca nsem. 
9Nepénowa ne'as jil nun nt'a, p'a casá p'in javelepj yupj. Ma mponé 
nun. Ma la müjí yupj javelepj. Cupj polel lijicj Dios jos jinwá, Dios la 
tjiji mpes. Jupj qjuis capj tjep'ya'sa jupj sin nin jostsja mpes. Nepénowa 
javelepj más 'ücj nin lojí judiopan* la tjajay jinwá püná. Javelepj pis 
ja'ayapj Dios lal; niná lojá na, 'üsüs nu mpalas, javelepj. T'üc' tulucj. 
10Sacerdotepan* ja'ayapj Dios mpes, 'üsüs jis la pal genta. Nin lajay 
Dios wo nt'a, qui'á nosis casá. Nin p'iyá qjuis tepyala Cristo tepe'e na 
cruz* po'ó. Más 'üsüs way qjuis tepyala Cristo tepe'e mpes. Ninana 
ma se palá sacerdotepan jilal, yupj ninana ma japon mpes. 
11 Nujola pyala sacerdote* más püné pjü año na la pjaní 'yü'na 
animal witjacj, animal jis 'as t'ya Dios wo mo!6, cuarto pjyapja nt'a. 

Jis 'as li t'e ne'aj. Nin liji Dios ma ca jola nsem malala nyuca la tjajay 
israelpan*. Nujola pyala ninda animal tecya'lii la locjocj gente patja 
mpe, ja'üm ne'aj. 12 Mpes nin p'iyá tepyala Jesús lal. Pje'á tjü'ünan wa 
Jesüs gente tapatja mpe. Nin mpes, Dios quina perdonar la siji gente 
malala la tjajay, Jesás 'os mpes. Yupj lovin 'üsüs Dios lal, nin se palá. 

13Mpes más 'ücj quina ma qjuisas sacerdotepan* lajay. P'a casá 
tepyala, más 'üsüs tepyala. Más 'ücj se coñcocj Jesús quinam. Nepénowa 
ma jisastsja Jesús. Ca nacj ma ca jisas nsem wa cupj, cupj Jesús se 
coiicocj mpes. Ma nin nujola t'as. 14Ma nin qjuiyola cupj; selecj p'a 
jawas ca mpatjaquecj pülücj patja nt'a tsjun po'ó. Pjü pülücj patja nt'a 
nosis casá ncawajas ca. Más 'üsüs tsjun po'ó. 

15Cupj polel velecj Dios lal Jesás mpes. Mpes más 'ücj lovin 'üsüs 
velecj Dios po'ó. Nin velecj na, 'yayacj jinwá lijicj jupj lal. T'üc! way 
nin velecj jupj ne Dios. 'Üsüs velecj na jupj po'ó, 'yayacj jinwá lijicj 
jupj lal. 16Lovin 'üsüs la muji la p'a mpes. La p'a wa jisas, 'ücj so 
'oyá wa yupj. Nin loji na, Dios lal 'oyá jinwá nina. 'Ucj jos pyala jupj. 

17Nepénowa nusin !yüsa lajay Dios Popel mpes; la müjí yupj javelepj 
jinwá. Yupj pajal yola nun mpes, lovin nusin 'yüsa lajay 'üsüs way lojí. 
P'a jawas Dios ca mveles yupj jilal ncu 'üsüs la tjajay. La mújí yupj 
javelepj, mpes 'ücj jisas nsem nusin 'yiisa lajay na. Ma loji na yupj 
javelepj jinwá, tsjay 'aplijila way nsem yupj. 'Úsiis tulucj ca nu mpalas. 
jostsja jinwá. Qjuisas lovin 'üsüs la mijicj cupi. 19Po najas nun welé 
Dios lal cupj mpes. Najas lo moná jupj leñ way ca nin majamas, ca 
mis niswá nun nt'a. 

20Cupj ma qjuiyola pjü mpes, Dios nin liji. Jupj Jesús jas tjijyünsa 
tecya'!liñ mpe, tüpü'ü niswá. Dios tjevele jin ca la mijis cupj mpes. Nin 
la tjiji Jesús 'os mpes, cupj lovin !üsüs nsem Dios lal. T'üc! way Jesús 
qjuis jyama cupj, yom jupj oveja* jyama jinwá. Jesús pajal 'üsüs way, 
jupj cupj qjuis Jepa Püné. 21 Najas nun pjü way lojí Dios jos jinwá. 
Jupj 'üsüs way selé tsjan la mijis nun mpes, ne nun 'üsüs ca la müjí 
jupj jos jinwá. Najas jupj nin liji nun mpes. Najas jupj nin la qjuisiji 
jupj jos jinwá. Jupj nin liji cupj mpes, Jesucristo la tjiji mpes. Janmacj 
'üsüs ca mvelecj Jesucristo po'ó. Amén. 


Tecyawaja tepyaca. 


22Natjampan, po najas nun 'üsüs nusin 'yüsa napj tepyac mpes. Ma 
pülücj way tepyac. Najas 'ücj nujisas nsem, mpes tepyac. 

23Najas nun ca jus nlayé yupj jas tjajam quinam Timoteo cawilta 
mpe, jupj ne cupj qjuis catjam. Ca nacj leñ way ncuwim napj nt'a, 
mpes jupj ncapj ncoñcos jum na nun nt'a. 

24Süs wa la miji pjü way nusin !yüsa lajay jilal. Dios ts'uyupj pjü 
way ne'aj süs wa la müjí wa. Dios ts'uyupj nepénowa Italia mpe 
ne'espan qui'á jatja. Yup] pjú way süs wa la tjajay yupj. 

25Najas Dios lovin 'üsüs la mijis nun pjú way mpes. 

Papel niná Santiago 
tepyaca 


Süs wa la tjiji. 
] 1Santiago* napj. Napj Dios jomozo, Nejepa Jesucristo jomozo 
wa napj. Nina papel pyac napj nun mpes, nun judiopan"*, napj 
mpülücpan nun. Papel niná nun pjü way mpes, nun pjü jun ta'á 
tjalawü, p'a nt'a la püt'üs. Najas 'üsüs potjaqué nun. 


Malala pyala na, Dios ca nucopj mp'a'sas. 


2Natjampan, nenéyawa malala nu pyala. P'a casá malala nu pyala 
lovin. Nin pyala na, pajal 'ücj nujos t'as. Nujola tapalas ninana 'üsüs 
ca nsem nun mpes. 3Malala nu pyala na, nun ca nucú ncu t'üc'! way 
poné nun Dios lal. Más 'in costa way poné Dios lal, malala pyala na. 
Niná nu pyala na, nusin !yüsa 'onin ca 'üsüs la müjí lovin. Nun solejé 
niná ^mpes newa 'üsüs la miji malala pyala na. Nin loji mpes nun ca 
nusin mü'üsüs pjü way nina Dios jos nusin !yüsa. 'Ücj ca pjü la miijí 
Dios jos jinwá. Pjü nta'á ca pjü 'ücj la müjí nun. 

5Ca nacj nun ma solejé tsjan más 'ücj la cüjí, malala pyala na. La 
mü'üyá nun Dios lal. Jupj ca nusin mü'üsüs la mijis. Pülücj way se 
'aya pjü way jis lal, yupj la mon na. Ts'üise tulucj jupj. Ma jis capj 
velele la mon mpes. 6Nun lo moná na Dios lal, mponé Dios ca nu 
ma'ayas nun la tjomoná. Malala 'ots'ots! way p'in poné. 'Ots'ots! way 
p'in japon, nenéyawa japon, nenéyawa ma japon. Mar lo pjets'epjets'e 
jinwá yupj, lüpjü mpes pajal lo pjets'epjets'e jinwá. 7Nun popa pjaní 
'ots'ots! way pyona, ma polel la ta'es qjuis Jepa Dios 'yayá. Más 'ücj 
ma jola Dios ca ma'ayas jupj ma pyona na. Dios ma ca ma'ayas jupj 

la tjemyona. 8Nenéyawa pyona, nenéyawa ma pyona. Mop'in p'a casá 
jola jupj. Nin mpes ma polel 'üsüs liji Dios jos jinwá. Nenéyawa 'üsüs 
liji, nenéyawa malala liji jupj. 


Más 'ücj ma nin nujola t'emel mpes. 


9 Nenéyawa Dios ts'uyupan t'emel cjuwá yupj. 'Ücj jisas mpatjam 
wa | yupj. Ca yola mpalas Dios lis tjiji yupj 'üsüs quinam, yupj noypan 
Yupj ma noypan jin yola nsem yupj p'iyá t'emel pülücj jatatj impes. 
Ca yola mpalas yupj tsjictjacj Dios lal, nin mpes ca 'ücj jisas nsem wa 
yupj. P'a jawasa nca'liñ wa yupj, tsjutsj ts'utus jinwá. 11Pajal vyaja 
pwe mpes ts'üique tsjutsjum. Ts'utus palá yaca. 'Üsüs way jústatsja 
tin lacasana way; locopyaya 'üsüs justa tulucj. Nin p'iyá gente pülücj 
jatatj nca'liñ wa ca. Custjay tsji' lajay na t'emel mpes, nca'liñ yupj. 


'Úsiis la müjí malala pyala na. 


12Nenéyawa malala nu pyala. Más 'ücj !üsüs so coñcó Dios, malala 
nu pyala na. Nun popa pjaní nin liji, 'üsüs jos nsem jupj. Tecyawaja 
na malala tepyalá, Dios ca mveles jupj 'üsüs. Dios ca la mijis jupj 
lovin mpü'üm jupj lal. Pjü way Dios quelel lajay ca mpatjam Dios lal 
lovin. Dios tjevele ca nin la mijis yupj mpes. 13Nenéyawa gente quelel 
malala lajay. Yupj quelel malala lajay na, más 'ücj ma javelepj Dios 
la tjiji yupj quelel malala lajay. Dios lovin ma quelel malala liji; lovin 
ma nin liji jupj. Ma wa liji la p'a wa quelel malala lajay. 14Malala lajay, 
yupj sin nin quelel malala lajay. Yupj p'iyá po jisas mpes nin yola ca 
malala la mijicj. Yupj p'iyá yola pajal 'üsüs ca nsem malala lajay na. 
15Po jisas mpes, t'üc' way malala nyuca lajay locopyaya. T'üc' malala 
la tjajay na, Dios sa coii tulucj. Cya'liñ p'in malala la tjajay mpes. 

16Natjampan, napj pajal quelel la nusejay nun. Nin mpes nin velé. 
Po ua nujus prp nun p liya. 17 Dios p tin !yaya tsjan 'üsüs cupj mpes. 
tjiji. M wa, lots! ac! wa la tjiji. Jupj más 'üsüs yupj jis lal. Yupj 
pjü way sa juyuy. Nenéyawa jyawca, nenéyawa püste, sa juyuy mpes. 
Dios nin tulucj. Mop'in 'üsüs way jupj. Jupj ma p'a casá pyala. 18Jupj 
jostsja mpes cupj jupj ts'uyupan qjuis tepyala. T'üc' way tjevele cupj 
qjuis lal, mpes nin qjuis tepyala. Jupj jostsja ca nin nsem, jupj tjevele 
mpes p'in. Nin mpes pjü gente sin popé, cupj mwalá way se coiicocj 
Dios. Cupj Dios juts'a'á, yom Dios lal 'yayá jinwá. 

Nin la müjí Dios Popel vele jinwá. 


19Natjampan, napj quelel la nusejay nun. Nin mpes nin velé. Nusin 
tjü'üsüs niná. Tjapja'aqué nun p'a witjacj javelepj na. Nun quelel 
welé na, 'üsüs nujola t'as tsjan 'ücj la veles. Ma ca ts'i mi'iná leti way. 
20Gente ts'a 'in na, ma Dios jos jin lajay. Dios jos 'üsüs lajay jupj jos 
jin. 21 Mpes po ma malala nyuca la müjí quinam, pina la tjüjí jinwá. 
Püna nun po malala nyuca quelel la tjüjí. Pjü way niná, pjü ma ca 
la müjí quinam. Nasa solejé nun Dios tjevelá. Nujisas t'as niná jupj 
tjevelá, ne nin nujola t'as nun ca nin la müjí jupj tjevele jinwá, tsjictjacj 
jinwá. Dios tjevelá mpes ca jus nlayé 'onin ne 'ücj la püt'üs Dios lal. 

22Lovin la müjí Dios Popel vele jinwá. Pjo'oqué p'in malala. Malala 
ma lojí jupj jyü'tá. Nun nujola pjo'oqué p'in 'üsüs ca nacj. Niná nujola 
na, nujus tsuwilí nun p'iyá. 23Ca nacj yom pjaní Dios Popel pjoca la 
p'in, ne ma liji Dios jyü'ta jin. Jupj nin p'iyá liji yom wola te wine 
jinwá. Wola jus tjinyuca ca nacj espejo mo'ó. 24Jupj tjinyuca wola 
te, mop'in ma wola la tepe'e. Tjemey la p'in. Leñ way jo! tepe'e 'oyn 
nyuca jupj wola tjinyuca. 25 Nin tulucj yom p'a wa, jupj po 'üsüs way 
pjoca Dios tjijyü'tá. Jupj jola Dios tjijyü'ta mpes, ne nin liji Dios vele 
jin. Ma jo! pe'e jupj tjapjacá. Nin liji p'in, mpes 'üsüs ca mpalas jupj. 
Cusapj cupj malala lijicj newa. Dios Popel jyü'ta jin lijicj na, 'ücj ma 
malala lijicj. Dios Popel 'üsüs qjuisí jütüta, malala tulucj. 


Dios so coiicó na, 'üsüs lojí nun. 


26Nepénowa yola yupj 'üsüs tsji' lajay quinam Dios mpes, malala 
yupj newá. Ma 'in jajamapj yupj javelepj, mpes malala javelepj. Nin 
mpes ma t'üc' way tsji' lajay Dios mpes. Yupj sin yus tsuwil yupj p'iyá. 
27 Napj ca mvelé tsjan más 'ücj la mijicj cupj. Ninana 'üsüs Dios lal, 
malala tulucj. Ninana lijicj na, 'üsüs tsji' lijicj qjuis Papay Dios mpes. 
Dios jos cupj quelel la sijicj jis papay tulucj, malala jis tepyala mpes. 
Jupj jos quelel la sijicj wa jis vayum tecya'liñ, malala jis tepyala na. 
Jis capj mp'a'sacj jos jupj. Dios jos cupj ma malala nyuca lijicj. Gente 
ma jisas Dios, malala nyuca lajay yupj; cupj ma ca nin la mijicj. 


Quelel la müjí pjü way. 


1 Natjampan, qjuis Jepa Jesucristo pajal 'üsüs way jupj, pajal püné 
way jupj. Dios jupj, ne nin. Nun nasa toponé jupj lal, mpes quelel 
lis miji pjú way, pülücj jatatj 'ots'ipj, cjuwá 'ots'ipj, quelel lis müjí. 

Nin p'iyá la müjí pjü way mpes. 2Nun 'a nu tjimyula nt'a, yom pjaní 
jac! ca nacj, pülücj tya'a jupj. 'Úsiis way justa jupj jas quip. Anillo jas 
jaw way mos po'o já'asa jupj. Yom p'a wa jac! ca nacj, t'emel cjuwá 
jupj. La ts'ücj jas quip. 3Nun pajal quelel lojí yom jas quip 'üsüs way 
justa ca nacj. Nun welé jupj lal: ^Nt'i'isa qui'á jipj, silla 'üsüs casa'á". 
Nin welé tulucj yom ma'ajapj lal ca nacj, jupj ne jas quip la ts'ücj. Nun 
welé jupj lal: “Jutja, ntjojom jipj ne'aj". Ca nacj nun welé: "Nt'i'isa jipj 
'amá 'alá ntsjam nt'a”. 4Malala nin. Nin loji na, nun nujola nun p'iyá 
solejé cana nun popa más 'üsüs. Jepa malala nyuca jola jinwá lojí nun. 

5Natjampan, napj quelel la nusejay. Nusin tjü'üsüs napj velé. Dios 
lis t'ya gente jis t'emel cjuwá witjacj. Nosis nt'a patja nin yola yupj 
cjuwá. Cjuwá tulucj yupj. Dios 'üsüs la tjiji yupj mpes. Jupj jostsja 
yupj pajal 'üsüs way mponecj jupj lal. Jupj jostsja yupj jupj jatjampan 
nsem, ne ca müjü'tücj wa yupj, jupj jyü'ta nt'a. Dios nasa tjevele ca 
nin nsem yupj jis lal. Tjevele pjü way quelel lajay jupj, pjü way yupj 
ca müjü'tücj wa jupj jyü'ta nt'a. 

6Nun ma nujola Dios jola jinwá. Nun malala tjowelé cjuwá jis lal. 
éTsjan mpes quelel lojí pülücj jatatj? Pülücj jatatj malala lajay nun 
jis lal. T'emel pülücj se palá yupj, nun pajal tsji' lojí mpes. Yupj jil 
wa jepapan nt'a, jat! javelepj nun mpes. 7 Yupj malala javelepj wa 
Jesucristo po'ó, jupj ne pajal 'üsüs way. Jupj la nu t'ya. Nin mpes 
malala nin nun nujola yupj pajal 'üsüs la p'a jis lal. 

8Dios Popel vele: “Quelel lis mijin ne'aj patja popa p'iyá. Jipj p'iyá 
quelel la 'ejay jinwá, ca quelel lis mijin yupj." Ninana qjuis Jepa Püné 
qjuis tjijyü'ta. Ninana lojí más 'üsüs pjü lojí lal. Ninana 'üsüs lojí na, 
'ücj loji. 2Nun ma quelel loji pjü way, t'emel cjuwá 'ots'ipj, pülücj jatatj 
'ots'ipj, nun malala lojí. Ca nacj 'üsüs lojí pülücj jatatj mpes p'in. Nin 
lojí na, ma lojí Dios tjijyü'ta jinwá. Jupj Popel vele nun ma la tjüjí 
jupj tjijyü'tá. 19Ca nacj nun 'üsüs loji pjü way Dios Popel tjijyü'ta 
jinwá. Pjaní way p'in ma lojí. Pjaní ma lojí, pjü way ma lojí jinwá. 
Jas tüpwes ma loji niná jupj tjijyü'tá. 11 Napj ca mvelé tsjan mpes nin 
velé. Dios tjijyü'ta yom ma ne'aj mya'na jats'om tulucj. Tjijyü'ta wa 
ma jis la 'ünan gentas. Ca nacj nun ma ne'aj mo!nú nun sejats'om 
tulucj; nun 'ü'ná p'a wa la p'in. Nun jupj tjü'ü'ná mpes, nun ma lojí 
Dios tjijyü'ta jinwá. 12P'a jawasa Dios ca mveles ncu 'üsüs la tjüjí jupj 
Popel jyü'ta jinwá. Najas 'üsüs la müjí nun. Najas 'üsüs ca mvelé wa. 
Püna ma polel 'üsüs lijictsja. Más 'üsüs qjuis tepyala quinam. Dios 
Popel jyü'ta jin lijicj na, ma malala la qjuijicj. 133Mpes nun popa pjaní 

ma cus tjep'ya'sa la p'a wa, jupj malala tepyala na, Dios ma wa ca cus 
mp'a!sas niná, nun popa pjaní. Dios ca mveles jupj malala. Más 'ücj 
jis capj p'o'sá la p'a. Nin lojí, Dios ma ca mveles nun malala. 


Dios ts'uyupan 'üsüs lajay yupj. 


14Nepénowa javelepj yupj japon Dios lal, mop'in ma 'üsüs lajay yupj. 
Ma 'üsüs lajay, ma t'üc' way japon Dios lal. Nin mpes yupj ma polel 
mpatjam Dios lal. Dios ma perdonar lis tjiji yupj custjay. 15Dios jos 
'üsüs lajay wa yupj. Ma jos javelepj p'in. Ca nacj Dios lal japon popa 
pjaní pülül cjuwá. Yom jupj ca nacj, quepj jupj ca nacj. Ve cjuwá wa 
jupj ca nacj, nin jawas lo las. 16Nin mpes nun popa pjaní nin vele 
jupj lal: *Üsüs mim. 'Üsüs jin nqui'pan. 'Üsüs nlajan.” Nin vele jupj 
ca nacj, mop'in ma 'yaya jupj jos la püt'üs. Ma tje'yaya mpes ma t'üc! 
way cus tjep'ya'sa jupj. 17 Nin p'iyá nun poné na Dios lal. Poné p'in 
malala. Nun ma 'üsüs lojí wa, nun ma 'üsüs poné Dios lal. Ma tsji' 
lojí Dios mpes. 

18La p'a wa p'a casá jola napj lal ca nacj. Jupj ca mveles: “Yom 
pjaní pyona p'in Dios lal, 'ücj nin. Yom p'a wa 'üsüs liji Dios jos jin, 
'ücj wa niná. Manas 'ücj." Nin tulucj. Nun ma 'üsüs lojí, napj ma selé 
ncu t'üc' way poné Dios lal. Nun 'ücj ca jus nlayé ncu napj t'üc' way 
pyon Dios lal. Napj 'üsüs lejay mpes ca jus nlayé. 19Nun poné Dios 
pjaní way p'in jupj. 'Üsüs nin. Nin wa japon lapanenpan. Pajal lacj 
jeyapj Dios lal. Cyücüyüñ lacj jeyapj mpes. Newa ma 'üsüs lajay yupj. 
20Nin p'iyá gente jis lal. Ma 'üsüs lajay, ma wa 'üsüs topon. ¿Ncu 
jyas napj jin 'yüsa lejay tsjan mpes 'ücj la pon napj velé? Jipj ma jele 
jinwá, ne ma jin 'yüsa niná. 21 Abraham* pajal püna tüpü'ü, cupj ne 
jupj popa p'iyá püs naya pyatjaquecj. Pajal 'üsüs waytsja Abraham. 
Jupj tipyünta jupj jatjam Isaac pe casá, la 'ayas jupj Dios mpes. Nin la 
tjiji mpes, Dios tjevele 'üsüs way jupj. 22Jupj la tjiji mpes, jipj ca jele 
mpalas jupj t'üc' way tepyona Dios lal. Ca jele mpalas wa jupj 'üsüs 
la tjiji. Manas mpes 'üsüs tepyala. Jupj 'üsüs la tjiji mpes, más 'in 
'üsüs way tepyona tepyala jupj. 23Nin mpes t'üc' tepyala Dios Popel 
tjevelá püná. Tjevele: “Abraham tepyona Dios tjevelá. Mpes 'üsüstsja 
jupj Dios lal; nin tepyala, Dios la tjiji." Dios tjevele wa Abraham jupj 
jomica. 24Nin mpes jipj ca jus nlayen más 'ücj gente 'üsüs lajay. 'Úsiis 
lajay mpes Dios vele yupj 'üsüs way. Japon mpes p'in, nin vele tulucj. 

25Nin mpes wa Dios tjevele Rahab 'üsüs waytsja. Rahab niyom 
pülücj jis lal tjuwine. Ma 'üsüs waytsja jupj. Locopyaya Rahab 'üsüs 

way la tjiji. Jis capj tjep'ya'sa judiopan* jis auxiliarpan nepenowá. 
Yupj tjiquil jis la nuc ncu judiopan 'ücj jis la palan yupj jis lal, pülücj 
patja nt'a. Rahab jis tje'yaya ca'aj jis la jas. Ne'aj sin tjejyama wa, yupj 
jis enemigopan ma jis la tjilil nt'a. Nin la tjiji mpes, Dios tjevele jupj 
'üsüs. 26 Nin mpes nin velé. Ma 'üsüs lajay, ma 'üsüs way japon. Japon 
p'in ma tsji' lajay Dios mpes. Nin p'iyá jüp'üy cjües tulucj. Jüp'üy cjües 
tulucj, tepe'e. Ma tsji' liji. 


Nun welé na, 'üsüs mvelé nun, Dios jos jinwá. 


3 1Natjampan, ma najas pülücj way nun popa ca sin !yüsa la mijicj 
p'a wa. Más 'ücj yupj ma ca yola nsem la mijicj niná. Nun solejé 
Dios ca mveles pjü way jis lal ncu 'üsüs la tjajay. Cupj sin !yüsa lijicj la 
p'a wa, Dios jos más 'üsüs lijicj la p'a jis lal. Malala lijicj, Dios pajal ca 
nin jola nsem. 2Pjü way ncupj malala lijicj neneyawá ma selecj mpes. 
Pülücj way cupj lijicj malala lijicj. Nun popa 'üsüs cüweles lovin, t'üc' 
way 'üsüs way catsja jupj pjü way liji 
/] mpes. Lovin 'üsüs cüweles, jupj 'ücj wa 
(A AN ma malala la gjuijis jas tüpwes. 3Nin p'iyá 
Ea pyala cabayú lal. Cupj freno lama pyüntücj 
(Gl iy cabayú, jupj ca nin la mijis cupj qjuisas 
| jinwá. Freno lama pü!ü mpes 'ücj li jyu'yucj 
A cabayú. 4Nin p'iyá pyala wa barco* witjacj 
jis lal. Noypan yupj pajal. Liipjú yümücj 
si lapjüna mpes leñ way jil barco witjacj 
'üsü casá. Yo t'em barco 'alá toñca, mpes 
'ücj la man barcas. Yo niná tsjicj way jupj; 
mop'in yom !ücj jay juyuya barcas yo tsjicj 
way mpes. 5Nin p'iyá pyala qjuis pelam lal. 
Pwelam tsjicj way jüp'üy lal. Mop'in püné 
jinwá vele. 'Awa jinwá qjuis pwelam. 'Awa 
tsjicj, tsjicj way jupj; newa nin, malala liji. 
'Awa tsjicj way 'iyó pülücj pwe jupj. $Cupj 
qjuis pelam 'awa jinwá, 'awa püné si müjü. Pjü way malala 'ücj polel 
lajay yupj. Cupj qjuis pelam cupj qjuis p'üy po'o patja, 'ücj malala la 
veles. Malala velecj na, malala lijicj wa. Nin mpes pajal malala qjuesé 
palá cupj pyatjaquecj na p'in. Cupj velecj diablo* jos jinwá. 
7 'Ücj jis la tjilil, jis la manun animalpan, yupj ca nin la mijicj cupj 
qjuisas jinwá. Nasa way nin la tjajay nepenowá. Nosis casá lyawuñ sa 
















Cupj freno lama pyüntücj 
cabayú, jupj ca nin la 
mijis cupj qjuisas jinwá. 
(Santiago 3.3) 

manun 'ots'ipj, jis pam mpes lyawuñ 'ots'ipj, lotsjim 'ots'ipj, 'üsú mo'o 
lyawui 'ots'ipj. Nin tulucj qjuis pelam lal. Yupj ma lajay cupj qjuisas 
jinwá. 8 Gente p'in ma polel 'üsüs way javelepj lovin, yupj jisas jinwá. Jis 
pelam quelel malala nyuca javelepj. Gente quelel !üsüs javelepj na, ma 
polel nin lajay yupj. Ninana yupj javelepj veneno jinwá gente p'a wa jis 
lal. 9Qjuis pelam mpes 'üsüs velecj nenéyawa, malala velecj nenéyawa. 
'Usiis velecj Dios po'ó. Cupj qjuis Jepa jupj, cupj qjuis Papay wa jupj. 
Malala nyuca velecj gente sin po'ó, nenem 'a Dios lis tjiji ne yupj jupj 
p'iyá jinwá nsem. 10Mpes 'üsüs velecj pjaní po'ó, malala nyuca velecj 
p'a po'ó. Natjampan, 'üsüs tulucj nin lijicj. 11 Nin p'iyá, 'üsú 'amá popa 
pyacj na, ma nenéyawa 'üsüs, ma nenéyawa vyaja. Nin p'iyá lovin. 
12Natjampan, ts'oway ma olivo* vyala jupj, ts'oway vyala p'in. Nin 
p'iyá 'anpüpj ma ts'oway vyala jupj; 'anpüpj vyala jupj. Nin p'iyá 'üsü 
vyaja lovin vyaja jupj, ma nenéyawa 'üsüs. Mpes ca jus nlayé gente 
malala javelepj p'a gente sin po'ó, ma polel 'üsüs mvelecj Dios po'ó. 


Dios ts'uyupan ca jus nlayecj tsjan 'üsüs la qjuijicj. 

13Nun popa pjaní selé 'onin ne 'üsüs la qjuijis ca nacj. Jupj 'ücj sin 
!yüsa liji ca nacj. Más 'ücj jupj p'iyá ca 'üsüs la mijis. Más 'ücj lyájasa 
jupj, nin liji na, tsjicj jinwá. Jupj t'üc! way si 'üsü 'onin ne 'üsüs la 
qjuijis, ma ca jola jupj p'iyá püné. 14Jipj pajal ts'i 'in, jomam mpes, 
jipj ma polel velen jipj jin 'yüsa t'üc' way. Jipj jyas jipj p'iyá más püné 
way nsem la p'a wa jis lal, jipj ma polel velen jipj jin 'yüsa. Nin jinwá 
jele na, po ma tsyüpünü niná: 15ma selen tsjan más 'ücj la cüjay. Dios 
ma jin tji'yüsa la tjiji jipj ca nin la cüjay. Nosis casá patja jinwá jele 
jipj, nin lejay na. Nosis casá patja yola yupj jisas mpes p'in, ma Dios 
po'o yola, mpes nin lajay yupj p'iyá yola jinwá. Diablo* jin !yüsa liji 
ca nin la mijin jipj. 16Jipj jomam na, malala ca la mijin wa jipj. Jipj 
jyas más püné ca nsem jipj la p'a jis lal, malala ca la mijin jipj. Pajal 
ca la mve'len jipj. Pjü malala, pjü ca la mijin wa jipj. 17P'a casá si 
'üsü liji Dios. Jipj jin tji'yüsa na Dios mpes, jas tüpwes malala jele 
tulucj. Ma ca quelel la mpa'nan jipj, lovin ca jele nsem p'a wa mpes. 
Ma ca la mve'len p'a casá jele na. Jipj ca quelel jis capj mp'a'san p'a 
wa, malala se palá na, ne t'üc' way ca jis capj mp'a'san. 'Usüs ca la 
mijin pjü way mpes, ne ca nin la mijin, jipj velen jin p'iyá. Nin ca la 
mijin jin tji'yüsa na Dios mpes. 18Nin lovin. Gente quelel 'üsüs patja 
p'a wa jis lal, ma la velel yupj. Ma wa la palan. Nin lajay mpes, la p'a 
wa yupj nt'a ca quelel 'üsüs la mijicj 'ots'ipj Dios jos jin. 

Pülücj patja nt'a jil vender jis la jay. (Santiago 3.13) 


Dios ts'uyupan quelel lajay Dios jos, Dios jis capj p'ya'sa. 


1Napj ca mvelé tsjan mpes pajal püs way ts'u 'inyá nun p'a jilal. 

Ca mvelé tsjan mpes lo velelé p'a jilal. Nun po quelel to'á nujisas, 
nin mpes nin lojí. Ma polel to'á niná, pajal ts'u 'inyá nu pyala nun. 
2Nun quelel to'á, cjuwá nun newá. Mpes 'ü'ná nun, nun quelel to'á 
mpes. P'a juts'a'á nujisas nun, mop'in ma polel to'á jupj juts'a'á. Nun 
lo velelé p'a jilal, lo palaná wa yupj jis lal. Nujisas 'a cjuwá. Ma la 
tjomoná Dios lal, ne nin. 3Nenéyawa nun lo moná Dios lal; newa nin, 
Dios ma nu 'yaya nun lo moná. Malala nujola nun lo moná na, mpes 
ma nu 'yaya jupj. Nun lo moná lo ta'es nun nujisas la p'in. *Nun ma 
t'üc! way quelel lojí Dios. Nun quelel lojí Dios ma jisas lajay jinwá. 
Nin lojí na, nun Dios enemigopan. éNcu ma solejé niná? Nin lovin. 
Gente quelel lajay Dios ma jisas lajay jinwá, yupj Dios enemigopan. 
5Ca nacj nun nujola Dios Popel ma t'üc' way vele. Vele: “Dios la tjiji 

cupj. Jupj p'iyá qjuis tje'yaya qjuis qjues. Jupj jos cupj ca quelel la 
mijicj jupj. Ts'üise jupj cupj qjuis qjues mpes.” 6Nin mpes jupj pajal 
'üsüs quelel liji cupj mpes. Nin mpes jupj Popel vele: 
“Nepénowa noypan jin yola yupj p'iyá. 
Dios ma se 'aya yupj ca nin la qjuijicj 
yupj jisas jinwá. 
Nepénowa tsjictjacj jin yola yupj p'iyá. 
Dios jis capj p'ya'sa yupj, 
ne 'ücj ca la mijicj jupj jos jin." 
7Mpes Dios jyü'ta jin ca la mújí, jupj pajal püné mpes. Po ma la 

müjí diablo* jos jin. Nun ma lojí jupj jos jin, jupj ca nts'equenem nun 
mpe. 8Cus ncoñcó Dios. Nun so coñcó Dios, jupj ca nucopj ncoiicos 
wa nun. Nun malala nyuca lojí. Po ma nin la müjí quinam. Malala 
nujola. Nujisas Dios; nun quelel loji wa Dios ma jisas lajay jinwá. 'Úsiis 
nujola t'as quinam. Nujola t'as nun Dios juts'a'á. 9'Aplijila t'as nun 
quinam. Nujola t'as nun malala la tjüjí mpes. La tupuyú nun püna la 
tjújí mpes. Ma ca mwi'iqué quinam; ca la mpuyú la p'in. Ma ca 'ücj 
jisas nsem quinam; 'aplijila nsem la p'in. 10Nujola t'as pajal tsjicj way 
nun Dios lal, jupj ne cupj qjuis Jepa Püné. Nin nujola na, nun más 
püné nsem ca la mijis jupj. 


Más 'ücj Dios ts'uyupan ma malala javelepj p'a po'ó. 


11 Mpülücpan, po ma malala tjowelé nun jis pülücpan sin po'ó. Nun 
malala welé nun jis pülücj mpes, nun ma lojí Dios jyü'ta jin. Nun 
nujola p'in nun jis pülücj malala, nun ma wa lojí Dios jyü'ta jin. Nin 
p'iyá nin welé malala Dios tjijyü'tá. Nun nujola Dios tjijyü'tá 'üsüs 
tulucj, nun ma nin lojí Dios jyü'ta jinwá. Nun nujola nun 'ücj welé 
ncu 'üsüs Dios tjijyü'tá. 12T'üc' way pjaní way p'in jyü'ta. Pjaní way 
p'in polel vele ncu gente 'üsüs. Jupj p'in 'ücj jis capj p'ya'sa, mpes 
nepénowa ca mpatjam jupj lal. Jupj p'in polel liji pajal malala se palá 
nepenowá. Nin tulucj nun. Nun ma polel lojí niná. 'Ücj tulucj nun 
nujola p'a wa malala. 


Nun p'in ma solejé tsjan ca mpalas. 


13Nun nepénowa welé: *Pülücj patja nt'a ca nlaca yacjaj ca nacj. 
Ne'aj afio pjaní mpatjaquecj, qjuis t'emel ca mpülücüs." Malala nin 
welé nun. Nusin tjü'üsüs niná: 14nun ma solejé tsjan ca mpalas yayá. 
Tsjicj way p'in potjaqué nun. Myusca jinwá nun. Myusca tsjicj way 

lay pyala, locopyaya cyawaja jupj. 15Más 'ücj nun welé: “Dios jos cupj 
ca mpatjaquecj, t'üc! way cupj ca mpatjaquecj". 'Ücj wa nun welé: 
“Dios jos nin lijicj, nin ca la mijicj cupj”. 16 Quina noypan jin nujola 
nun p'iyá, mpes noypan jin welé. Ninana nun welé, malala. 17 Solejé 
quinam Dios ma jos nin welé. Solejé na tsjan 'ücj la cüjí, más 'ücj ca 
nin la müjí. Lovin nin. Ma nin loji, malala loji Dios lal. 


Nepénowa pülücj jatatj ts'isiñ yupj. Dios ca jis capj ntülüs. 


1Nun pülücj to'á jilal velé quinam. Nun nepénowa pajal malala 

lojí. Nusin tjü'üsüs niná. Pajal malala ca nu mpalas malala la 
tjüjí mpes. iYümücj la tupuyú! 2Pülücj to'á nun. Nusin quip 'üsüs way 
yustapj wa, mop'in 'üsüs tulucj yupj. Nun to'á tjamaja jinwá. Nusin 
quip la jul jinwá, qjuelejoy mo'o tjalá jinwá. 3Nun jis oro* 'üsüs tulucj; 
nun jis plata* 'üsüs tulucj wa. Jacalá tepyala jinwá 'üsüs tulucj yupj. 
Nun ts'üisiqué pajal. Nun to'á, nun mpes p'in tjo'onsó. Ma nujola la 
p'a mpes. Nosis quelel cyawaja quinam, mpes más 'ücj 'üsüs la müjí 
ca quinam. Nun ma 'üsüs la tjüjí la p'a mpes nun to'á lal. Nun to'á 
jalasa p'in, mojo p'in. Nin mpes ca jus nlayé malala la tjüjí. Nin mpes 
malala ca mpalas wa nun jis p'üy, nun to'á malala tepyala jinwá. Nun 
jis p'üy mü'ümücj jinwá ca mpalas. 4^Nusin tjü'üsüs nina. Dios selé 
nun ma jis tja'ayá yupj jis t'emel nun jis mozopan tsji' la tjajay mpes. 
Yupj 'amá la tje'el nun mpes. La tupuyupj yupj nun malala la tjüjí 
mpes. La tupuyupj na, Dios tjapjaca. Qjuis Jepa Dios pajal püné jupj. 
Pülücj way si jütüta jupj angelpan*. 5Nun pajal 'ücj nujisas tapatjaqué 
nosis nt'a. Nun to'á pajal 'üsüs yustapj yupj. Nun nujisas jinwá la tjüjí 
lovin. Ma ca nin nsem quinam. Malala ca nu mpalas quinam. Nun nu 
t'yünt'ünü, vaca t'yünt'ünü lajay jinwá. Quelel ja'ünan vacasas, nin 
mpes nin lajay. Nin p'iyá ca nsem nun jis lal. (Dios ca nucopj ntülüs.) 
6Niyom nepénowa 'üsüs la tjajay Dios jos jin, mop'in nun malala 
tjowelé yupj sin po'ó. Nun la tjüjí mpes tecya'lii yupj. Nin la tjüjí na, 
yupj ma la tapalan nun jis lal. Malala la tjüjí nun pajal. 


Dios ts'uyupan la nuc Jesucristo jac'. 


7 Natjampan, nun solejé nin ca mpalas, mpes newa 'üsüs la müjí 
nun, yupj malala lajay na. La ntjunucü qjuis Jepa Jesucristo jac!. 
Nin p'iyá niná yom sine li nucú jinwá. Yom sine na, vyala li nucü 
jupj. Vyala po jos jupj. Nin mpes li nucú jupj mwalá way jive mpes. 
Niswa li nucü locopyaya jive mpes. Li nucü jupj sine ca nt'ünüs. 8Nin 

p'iyá la ntjunucú nun. La p'a malala lajay na nun jis lal, newa 'üsüs 
la müjí Dios jos jin. Newa jus nlayé Dios ca 'üsüs la mijis nun mpes. 
Leii way jac! qjuis Jepa Jesucristo. 9Nun sejatjampan ma 'üsüs lajay 
nujisas jinwá ca nacj. Po ma ts'u tji'inyá nujisas mo!ó yupj lajay mpes. 
Nun ts'u 'inyá nujisas mo'ó, malala nin Dios lal. Lei way ca ncuwim 
Jesucristo. Jupj p'iyá ca mveles gente sin po'ó ncu 'üsüs la tjajay, jupj 
jos jinwá. 19 Natjampan, 'üsüs la müjí nun, profetapan* 'üsüs la tjajay 
jinwá. Qjuis Jepa Dios sin tjejyama yupj la veles jupj mpes. Malala 
jis tepyala wa yupj, malala nu tepyala jinwá. Newa ma ts'a tji'in yupj, 
malala tepyala na. Newa 'üsüs la tjajay Dios jos jin. 11 Yupj 'üsüs la 
tjajay malala tepyala na. Nin mpes cupj 'üsüs velecj yupj sin po'ó. 
Nun solejé niná. Nun solejé Job po'ó. Pajal malala tepyala jupi, newa 
jupj mpes. Nin mpes nun ca jus nlayé nin quelel Ifjitsja Dios janmacj. 
Nin jupj lovin. Qjuis Jepa Dios jola cupj mpes. Qjuis capj p'ya'sa jupj, 
malala qjuesé palá na. 

12P'a wa quelel nu jyütütj napj. Po najas nin lojí napj jyütütj jinwá. 
Po ma jurar* la müjí, malala pyala na, 'ücj jis la pon nun welé. Ma wa 
jurar la müjí tsjun po' ó mpes. "ej tulucj lu tsuwilí niná welé mpes. 
Ma wa jurar la mújí nosis mpes. 'Ücj tulucj lu tsuwilí niná welé mpes. 
Jas tüpwes ma ca jurar la miji. Más 'ücj nun t'üc' welé la p'in. T'üc! la 
müjí nun tjowelé. Nin lojí, Dios ma ca mveles nun malala nyuca la tjüjí. 


Más 'ücj Dios ts'uyupan Dios lal javelepj malala pyala na. 


13Nun popa malala pyala na, más 'ücj Dios lal ca mveles jupj. Nun 
popa 'ücj jos na, más 'ücj ca nejets'em Dios 'üsüs. 14 Nun popa malala 
jos na, más 'ücj ca jis la monas jis la cuwis co'müypan* Dios ts'uyupj 
sin popé. Qjuis Jepa Dios auxiliarpan yupj, mpes aceite* ca jas ncjollocj 
malala jos, qjuis Jepa Dios mpes. Nin la tjajay na ca mvelecj Dios lal 
malala jos mpes. 15Yupj ca la monacj jupj ca mü'ü'süs. Yupj japon Dios 
ca mü'ü'süs la mijis jupj, mpes malala jos ca mü'ü'süs. Qjuis Jepa Dios 
ca jas müjünsüs jupj, tüpü'ü mpe. Ca nacj malala jos malala nyuca 
la tjiji püna p'in, ne nin mpes malala jos tepyala jupj ca nacj. Dios ca 
perdonar la mijis jupj. 16Mpes lovin jis tjowelé nunwá tsjan malala 
nyuca la tjüjí. Lovin Dios lal mvelé nun p'a mpes nun popé. La moná 
Dios lal jupj ca jis mü'ü'süs la mijis malala jisas. Yom pjaní way p'in, 
'üsüs jupj Dios lal ca nacj. Jusapj le moná Dios lal ca nacj. Jusapj p'in 
jupj polel 'üsüs liji pajal, jupj Dios lal vele mpes. Dios ca ma'ayas jupj 

le moná. 17Nin tepyala Elías* lal. Elías profeta“ waytsja jupj pajal 
püna. Yom p'intsja jupj, cupj jinwá, mop'in pajal 'üsüs tepyala jupj 
Dios lal la tjemyona mpes. Jupj po la tjemyona ma ca majawus. Nin 
mpes año cont'e, mes séisiya ma tjive nosis casá. 18Locopyaya jupj 
la tjemyona Dios lal ca majawus niswá. Nin mpes tjive niswá, nin la 
tjiji Dios. Niswa tjevelañ nosis casá. Nin tepyala yom pjaní Dios lal 
tjevele mpes. 

19Natjampan, nenéyawa nun popa pjaní ma ca quelel la mijis Dios 
Popel vele jin. Dios Popel vele t'iic! way. Más 'ücj p'a wa jupj lal ca 
mveles, mpes jupj ca 'üsüs la mijis niswá. 20P!a wa jupj lal tjevele mpes, 
ma ca newa malala la mijis. P'a wa jupj lal tjevele na, cus tjep'ya'sa 
wa ma mpa'is malala la tjiji mpes. Dios ma ca jola quinam la pülücj 
malala la tjiji. Nujola tapalas niná. 

Papel mwalá 
Pedro tepyaca 


1 1Pedro napj. Napj ne Jesucristo apostolpan* popa pjaní. Nin 

tjejyama la veles jupj mpes. Nun mpes pyac niná popelses, nun 
'a Dios ts'uyupj. Dios la nu t'ya. Quina ma polel nu lo patj püna 
tapatjaqué nt'a. Nun pjü jun ta'á tjalawü quinam p'a nt'a la püt'üs 
Dios ma jisas jis lal. Nun nepénowa Ponto popa se jütütj nt'a potjaqué, 
Galacia popa se jütütj nt'a potjaqué wa nepenowá, Capadocia popa 
se jütütj nt'a potjaqué nepenowá, Asia popa se jütütj nt'a 'ots'ipj, 
Bitinia popa se jütütj nt'a potjaqué wa nun nepenowá. Nun pjü mpes 
pyac napj. 2Dios qjuis Papay la nu t'ya nun. Jupj seletsja nun ca cus 
ncoficó, mpes nin nu tepyala nun. Nun Dios juts'a'á nu tepyala, Dios 
Cjües la tjiji mpes. Jupj la tjiji nun 'ücj la cüjí Jesucristo jos jin. Jupj 
la tjiji wa Dios 'ücj perdonar la nutjiji, Jesucristo nun mpes tepe'e 
mpes. Najas Dios ca pajal 'üsüs la mijis nun mpes lovin. Najas nun 
ma nujola nsem pjü mpes, jupj la nusiji. 


Dios ca pajal 'üsüs la mijis jupj ts'uyupj mpes lovin. 


3Najas 'üsüs velecj Dios po'ó. Jupj p'iyá Dios qjuis Jepa Jesucristo 
lal. Jupj Jesucristo Popay. Dios pajal quelel qjuis capj p'yá'satsja. Nin 
tjamanun jinwá. Jesucristo tepe'e na, Dios jas tjijfyünsa jupj la püt'üs 
niswá. Nin mpes cupj selecj lovin ca mpatjaquecj wa cupj Dios lal. 4Nun 
jupj ts'uyupan, mpes solejé Dios pasal 'üsüs ca la mijis nun mpes. Jupj la 
mijis, niná lovin ma ca cümajam, ma wa ca malala cüpalas, ma wa ca 
'acawajas. Dios la mijis, nina jupj jyama nun mpes jupj pü'ü nt'a. 5Nun 
nuts'a'á ca nsem. Dios nu jyama nun. 'Ucj nin liji nun mpes jupj pjü 

way 'ücj liji mpes. Nun jupj lal poné mpes nin liji jupj. Jupj nu jyama 
lovin, pjü 'ücj la qjuijis nun mpes p'a jyawca na, ca jupj lal mpatjaqué. 
Nasa pjü 'ücj la tjiji jupj ca la mijis. Jesucristo tjac' na, pjú ca la mijis 
jupj quelel lija, mpes pjü ca nucucj jupj pajal nucopj tjep'ya'sa. 

6Nin mpes nun pajal 'ücj nujisas. Po quina way p'in 'aplijila nu pyala ca 
nacj malala nu pyala mpes. La pülücj way malala pyala, ne nin. 7Newa 
nin, Dios 'üsüs liji nun mpes. Malala nu pyala neneyawá, mpes p'a wa 
ca jus cülayecj t'üc' way poné nun Jesucristo lal. Nin p'iyá niyom oro* 
jatatj na, quelel salejepj ncu t'üc' way oro jupj, mpes 'awa mo'o ja'onsopj. 
Nun poné Jesucristo lal; ninana más 'üsüs oro lal. Oro pajal pülücj jaylacj, 
mop'in ca ncawajas p'a jawas. Nun t'üc' way poné Jesucristo lal, Dios 
ca mveles nun 'üsüs, ca mveles nun noypan. Ca mveles jupj 'üsüs jola 
nun mpes. Nin ca mveles Jesucristo lay tepyala na nosis casa'á. 

8Nun ma jus tjunucú; así nucú secj nun quelel lojí jupj. Ma su nucü 
jupj quinam; mop'in nin, nun poné jupj lal. Nin mpes pajal 'ücj nujisas 
nun. Ma polel 'üsüs la veles p'a lal 'onin ne pajal 'ücj nujisas. Nun pajal 
'ücj nujisas Dios nt'a patja jinwá. 2Nun p'iyá ca Dios lal mpatjaqué lovin, 
Jesucristo lal poné mpes. 10Profetapan* pina tapatjá, yupj tjowelepj 
Dios mpes. Tjowelepj jupj pajal 'üsüs ca la mijis nun mpes. Yupj tapatja 
na p'in, newa ma sin tji'yüsa 'oyn nyuca ca nin la qjuijis Dios, ca nun 
'ücj mpatjaqué jupj lal. Yupj pajal quelel salejeptsja niná, pajal jis la 
tjü'üy yupj. 11 Cristo Cjües yupj jisas mo'o tüpü'ü. Jis capj tjep'ya'sa 
yupj 'ücj jis la veles tsjan ca mpalas. Jupj sin !yüsa lis tjiji Dios ca jas 
majamas Yom pjaní gente jis capj la p'acj. Jupj sin 'yüsa lis tjiji wa pajal 
malala ca mpalas ninana Yomen nosis casá; sin 'yüsa lis tjiji pajal püné 
ca mpalas jupj locopyayam. Profetapan quelel salejeptsja pjacj Yomen 
niná. Quelel salejeptsja wa 'ona ncuwim jupj. 12Dios sin tji'yüsa lis 
tjiji ma ca nin mpalas yupj patja na p'in. Yupj tjowelepj cupj qjuisin 
la 'üsüs mpes; yupj p'iyá sin la 'üsüs mpes tjowelepj tulucj. Ninana 
yupj tjowelepj Dios mpes, nin p'iyá nuwolap'a'á tjowelepj niyom p'a 
wa quinam. Niyom nenem tjowelepj tsjan 'üsüs tepyala quinam Dios 
la tjiji mpes. Dios jas tjejyama jupj Cjües, tsjun po'o nepé tjac'. Mpes 
'ücj tjowelepj niná, Dios Cjües jis capj tjep'ya'sa mpes. Angelpan* p'iyá 
pajal quelel sin 'yüsa nina yupj javelepj. Ma sin 'yüsa yupj. 


Más 'ücj Dios sa coii ca 'üsüs la mijicj, Dios jos jinwá. 


13Dios nin la tjiji nun mpes. Mpes nujola t'as nun ca 'úsús la miji, 
jupj jos jin. 'Usüs nujola nsem lovin. Lovin nujola tapalas Dios ca pajal 

'üsüs la mijis nun mpes Jesucristo jac! na. 14Nun Dios ts'uyupan. Jupj 
jos jin la müjí. Po ma malala la müjí nun, püna la tjüjí jinwá. Püna 
ma solejetsja Jesucristo 'ücj la tjiji nun mpes. Nun la tjüjí nun p'iyá 
quelel lojitsja jinwá. 15Po ma nin la müjí quinam. Nun Dios juts'a'á, 
mpes lovin 'üsüs la müjí quinam. Dios la nu t'ya, nun jupj ts'uyupj nu 
tepyala. Jupj Nupopay quinam. Jupj pajal 'üsüs liji lovin, mpes 'üsüs 
la müjí wa nun, jupj jin p'iyá. 16Dios tjevele jupj Popel mo'ó: “Napj 
'üsüs lejay lovin. Nin mpes ca 'üsüs la müjí wa nun, napj jinwá”, nin 
tjevele Dios. 

17Nun Dios lal welé na, nun welé jupj Nupopay. Jupj pjü gente mpes 
vele ncu 'üsüs la tjajay, vele wa ncu malala la tjajay. Nin p'iyá liji pjü 
jis lal, nun jis lal wa. Jupj vele ncu nin jin la tjajay jupj tjijyü'ta jin. 
Mpes nun nosis nt'a potjaqué na p'in, locj meyá nun malala lojí na. 
18Püna tapatja nun sin popé ma la tjajay Dios jos jin. Yupj sin popa 
jinwá la tjajay. Nun 'a nin p'iyá la tjüjí. Ma wa la tjüjí Dios jos jin. Nun 
ma polel lojitsja 'üsüs. Quina Dios la tjiji nun ca 'ücj la cüjí jupj jos jin. 
Perdonar la nu tjiji nun malala la tjüjí, ne ca 'üsüs nsem nun jupj lal 
lovin. Nun solejé 'onin la tjiji niná nun mpes. Tsjan cyawaja lal nin 
la tjiji tulucj. T'emel lal la tjiji tulucj. 19Jesucristo 'os mpes nin la tjiji. 
Jupj nun mpes tepe'e. Püna judiopan* tjü'ünan oveja* tsjicj, tja'ayapj 
Dios mpes. Yupj jisastsja jupj ma ca nin jola nsem yupj malala nyuca 
la tjajay, mpes nin la tjajay. Dios jostsja oveja tsjicj malala tuluctsja. 
Nin p'iyatsja Jesucristo lal. Malala tulucj jupj. Pajal 'üsüs jupj la p'in. 
Dios jas tjejyama jupj nosis casa'á jupj ca mpa'is nun mpes. 20 Nosis 
cjuwatsja na p'in, Dios Jesucristo la t'ya nin la jay niná. Quina tjac!, 
nucopj tjep'ya'sa, nosis quelel cyawaja na. 21 Jesucristo la tjiji mpes, 
nun 'ücj poné Dios lal. Jesucristo tepe'e na, Dios jas tjijyünsa jupj, la 
püt'üs niswá. Dios la tjiji Jesucristo pajal püné. Nin mpes nun poné 
Dios lal quinam. Nun solejé Dios ca nucopj mp'a'sas, jupj tjevele jin. 

22Dios velá t'üc' way. Jupj tjevelá nasa toponé nun. Nasa la tjüjí 
jupj tjijyü'ta jinwá. Malala tulucj nun quinam. Nin mpes nun t'üc' 
way quelel la sojí nun jis pülücpan Jesucristo lal japon. Nun 'ücj la 
cüjí niná quinam. Mpes más 'ücj pajal quelel lis müjí nunwá, nun 
t'üc! way quelel nin loji mpes. 23Dios tjevelá nyucunú jinwá. Lovin 
t'üc! way. Nun toponé na Dios tjevelá, nun jupj ts'uyupan nu tepyala, 
niswa nu tjamanun jinwá. Nupopay Dios lovin pü'ü, ma pe'e gente 
jinwá. 24Dios Popel vele: 

^Pjü gente tsjutsj jinwá, pjü cya'lin. 

Pajal 'üsüs jatatj tsjutsj ts'ituju jinwá la p'in. 
Polol ts'üique, 
palá tinca. 
25 Qjuis Jepa Dios tjevelá ma cyawaja gente jinwá. 
Dios tjevelá lovin t'üc'." 
Niyom nepenowá nasa pajal 'üsüs tjowelepj nun jis walap'a'á Jesucristo 
po'ó. Yupj tjowelepj nin p'iyá Dios tjevele jin. 
1Nin mpes po ma malala nyuca la müjí püna la tjüjí jinwá. Po 
ma la ntsawilí quinam. Po ma 'üsüs la miijí, la p'a jis la nuc 
mpes p'in. Po ma tjajamanaqué. Po ma malala mvelé nun la p'a lal. 
2Nun tsjictjacj; po quina nu tjamanun jinwá nun Dios lal. Dios Popel 
tsots! jinwá nun mpes. Pajal nujisas t'as Dios Popel. Jupj Popel ma 
li tsuwile. Jupj Popel nusin 'yüsa liji tsjan jos Dios. Nun loji na jupj 
Popel vele jin, más 'üsüs ca la müjí, tsjictjacj jis t'yüna jinwá. Nin la 
müjí niná, nun Dios ts'uyupan mpes. 3Nun quelel lojitsja qjuis Jepa 
Dios; quina nun solejé wa jupj 'üsüs. 
4Nun toponé quinam qjuis Jepa Jesucristo po'ó. Pe nyucunú jinwá 
jupj, Dios wo lajay mpes. Gente ma jisastsja jupj. Yupj ma 'üsüs jin 
yólatsja jupj. Dios p'in la t'ya jupj. Dios jólatsja jupj pajal 'üsüs. »Nun 
p'iyá pe janucun jinwá, Dios wo lajay mpes. Dios 'a nu myula nun, 
jupj liji jupj wo nun mpes, nun adobes jinwá nacj. Dios nujos mo'o 
pü'ü. Nun jupj wo, mpes nun pjü way jupj sacerdotepan*. Jupj juts'a'á 
Jesucristo 'ücj la tjiji nun ca cus ncoñcó Dios. Nin mpes Dios 'ücj jos 
nun 'oyá jupj lal. 6Dios Popel vele Dios tjevelá püná. Vele: 
“Tjapja'aqué nun. 
Napj la t'ya yom pjaní pajal 'üsüs. 
Pe 'üsüs jinwá jupj 'ücj jas la jünsüs nawá. 
Napj la tjejay jupj nawá tsjomis jinwá 
Sión* nt'a, 
napj nts'uyupj patja nt'a. 
Nepénowa jupj lal japon. 
Dios lovin ma ca mveles yupj malala." 
7 Jupj pajal 'üsüs liji nun mpes, nun jupj lal poné mpes. Nepénowa 
ma quelel japon jupj lal, mpes malala se palá yupj. Dios Popel vele: 
“Niyom nepénowa quelel jajünsüptsja wosis 
pe mpes. 
Pe pjaní ma jisastsja wosis la jünsüs. 

Pe nina t'üc' way 'üsüstsja. 
Mpes qjuis Jepa Püné jas tjijyiinsa wosis. 
Jupj mwalá way tje'yonsa pe niná 
wosis si jünsa mpes. 
Pe niná más 'üsüs waytsja pjü pe witjacj jilal. 
Tsjomis pe niná casá tóicatsja." 
8Dios Popel vele wa: 
“Nepénowa pejoii nina pe po'ó, 
yupj ma japon mpes. 
Pe niná si tülüna liji.” 
T'üc' way yupj ma quelel japon Dios tjevelá Jesucristo po'ó. Nin mpes 
ma lajay Dios jos jin. Nin mpes nin tjevele Dios Popel. Dios tjijyü'ta 
ca malala jis mpalas, ma quelel japon mpes. 
9Nin tulucj nun jis lal. Dios la nu t'ya nun, nun Jesucristo lal poné 
mpes. Nun pjü way sacerdotepan* nu tepyala quinam. Nun tsji' lojí 
qjuis Jepa Dios mpes. Nun Dios si jütüta sin popé. Nun pjü way Dios 
juts'a'á. Jupj la nu t'ya nu la veles jupj pajal 'üsüs liji. Püna nun ma 
nusin tji'yüsa Dios po'ó, mpes püste nt'a tjalawiqué jinwá tapatjaqué. 
Nin tulucj quinam. Dios nusin tji'yüsa la tjiji quinam, mpes jupj jaw 
'üsüs nt'a lowiqué. 10Püna Dios ts'uyupan tuluctsja nun. 'A multi patja 
jinwá tuluctsja. Quina jupj ts'uyupan nu tepyala. Püna Dios ma jólatsja 
nun mpes, ne ma nucopj tjep'ya'sa jupj. Quina pajal jola nun mpes; 
nasa nucopj tjep!ya'sa jupj. 


Más 'ücj Dios tstuyupan ma malala nyuca lajay, la p'a lajay jin. 


11 Mpúlicpan, nun nosis casá patja sin popa tulucj. Nun nosis casá 
potjaqué po quina way p'in. Mpes, napj nun jis lal le mon po ma 
malala nyuca la müjí, malala lajay nin lajay jinwá. Nun quelel malala 
nyuca lojí, po 'in malala niná nun lal. Malala lojí na, malala nu pyala 
nujisas mo!ó. 12Lovin 'üsüs la müjí nun. Dios ma jisas jis lal potjaqué 
nun. Yupj malala ca mvelecj nun po'ó, mop'in yupj ca nucucj nun t'üc' 
way pajal 'üsüs loji. Nin mpes Jesucristo tjac! na, yupj ca mvelecj t'üc' 
way nun la tjüjí Dios jos jin. 

Más 'ücj Dios ts'uyupan lajay jepapan jajütütj jin. 

13Nin la müjí pjü jepapan jajütütj jinwá. Nun lojí niná, gente ca sin 
mü'üsüs qjuis Jepa Dios pajal 'üsüs jupj. Mpes nin la müjí jepa püné 
vele jin. 14 Nin la müjí wa jepa auxiliarpan jajütütj jin. Jepa püné sin 

tjejyama yupj jis capj la tül malala lajay. Sin tjejyama wa 'üsüs jis 
la veles 'üsüs lajay sin po'ó. 15Dios jos 'üsüs lojí lovin. Nun 'üsüs lojí, 
malala yola witjacj ma ca polel malala mvelecj nun sin po'ó. Yupj ma 
yola jinwá javelepj. Mpes 'üsüs la müjí nun lovin. 

16P'a witjacj nun jis patrón witjacj tulucj quinam. 'Ucj nujisas t'as 
nin mpes. Mop'in ma ca malala la müjí. Dios jomozopan nun. Jupj 
jyü'ta jin la müjí. 17Nujola t'as pjü gente noypan 'in, mpes más 'ücj 
'üsüs la müjí yupj jis lal. Lovin quelel lis müjí pjü nun jis pülücpan 
Jesucristo mpes. Jus nlayé Dios ca jis capj ntülüs malala lajay. Lovin 
nujola t'as püné way jepa püné nosis casá jyü'tá, jupj jepa ne nin. 


18 Nepénowa nun popa eee peste Nin la müjí nun jis patrón 
witjacj jajütütj jinwá. Nepénowa nun jis patrón witjacj 'üsüs nun jis 
lal; yupj yola nun mpes. Nepénowa nucopj javelel pajal. Newa nin, 
nujola t'as yupj noypan, yupj nun jis patrón mpes. Nin mpes ca 'üsüs 
la müjí yupj mpes. 1? Nenéyawa yupj sin nin malala lajay nun jis lal, 
nun malala lojí mpes tulucj. Nin nu pyala na, más 'ücj newa ca 'üsüs 
la müjí, nun Dios po'o nujola mpes. 'Üsüs way niná Dios lal. 20Nun 
malala nyuca lojí, nun jis patrón 'ücj mo'o jasüp nun. Más 'ücj ma ca 
ts'i mi'iná nin lajay na. Dios ma ca mveles nun pajal 'üsüs, nun ma ts'u 
tji'inyá mpes. Nun malala la tjüjí mpes nin tepyala. P'a casá ca nsem 
yupj malala la nusejay, nun 'üsüs lojí na. Nun newa 'üsüs lojí yupj 
malala la nusejay na, 'üsüs nin. Dios ca 'ücj jos nsem nin lojí mpes. 

21 Dios jos pjü jupj rd uyupan nin wa lajay. Nin mpes so coñcó jupj. 
nt'a, gente jis capj E p'acj. Malala tepyala jupj, nucopj la p'acj nun. 
Nin mpes nun solejé tsjan más 'ücj la müjí. 22Dios Popel nin vele: “Jupj 
lovin ma malala nyuca la tjiji. Lovin ma la tsyawilí jupj." 23La p'a wa 
malala tjowelepj na jupj po'ó, Jesucristo ma malala tjevele yupj jis 
lal. Nepénowa malala la tjajay jupj, mop'in jupj ma tjevele ca malala 
jis mpalas nin la tjajay mpes. 'Usüs la tjiji lovin. Jupj tepyona Dios 
ca pjü 'ücj la mijis jupj mpes. Dios selé pjacj 'üsüs lajay, selé wa pjacj 
malala lajay. 24 Jesucristo p'iyá cruz* po O jálatsja, tepe'e, cupj p iyá 
Nin la tjiji mpes, Dios ma ca qjuis capj ntülüs ncupj. 'Ücj la tjiji wa 
cupj ma ca malala nyuca la mijicj quinam. Cupj p'iyá tecya'lequecj 
jinwá, 'ücj ma malala lijicj quinam. 'Ücj ca 'üsüs la mijicj, Dios jos 

jin. Jesucristo jüp'üy 'os tepyala mpes, nun nu tji'yü'sa. 25 Püna p'in 
ma cus tocoñcó Dios. Oveja* campa tjil witjacj jinwatsja nun. Nin 
tulucj quinam. Nun nasa toponé Jesucristo po!ó, mpes nun so coñcó 
jupj quinam. Jesucristo nu jyama yom oveja jyama jinwá. Nu jyama 
ma ca malala mpalas nun jis qjues. 


Más 'ücj nequem 'üsüs patja jis vayum jis lal. 


1Dios jos esclavopan* nin lajay yupj jis patrón witjacj jajütütj jin. 

Nin p'iyá, jupj jos wa nun nequem ca la müjí wa nuvoyum nu 
jajütütj jinwá. Nuvoyum nepenowá ma lajay Dios vele jin. Mop'in ca 
nucucj yupj nun 'üsüs lojí. Nun pajal 'üsüs lojí mpes, yupj ca quelel 
mponecj Jesucristo po'ó. Nin ca nsem, nun welé mpes tulucj. 2Yupj 
ca nucucj nun quelel lojí Dios jos jin, mpes nun pajal 'üsüs lojí lovin. 
Nin mpes yupj ca quelel mponecj 'ots'ipj. 3Ma nin nujola t'as ncu nun 
'üsüs yustapj la p'in, nuts'üil po'o tyo'na mpes, soquiya pülücj 'atjama 
mpes wa, pülül pülücj jaylacj mpes wa. Nujola t'as nun ca 'üsüs la 
mújí; 'üsüs lojí mpes pajal 'üsüs yustapj jinwá nsem nun. ^Nun 'üsüs 
nujola na, p'a wa 'ücj jisas nsem nun jis lal. 'Üsüs yustapj jinwá nsem 
nun yupj jis lal. Lovin 'üsüs yustapj jinwá ca nsem nun, tsjücjüim na 
'ots'ipj, co'müy na 'ots'ipj. Nin mpes tsjictjacj jin nujola t'as nun p'iyá. 
Lovin ma nin nujola t'as la p'a malala lajay mpes. Pajal 'üsüs Dios lal 
nin loji. 5Nin p'iyá lajaytsja wa nequem nepenowá pajal püna tapatjá. 
Yupj cus tocoii Dios. Yupj topon Dios ca jis capj mp'a'sas jupj tjevele 
jin. Yupj pajal 'üsüs quelel lajaytsja, mpes nin la tjajay yupj jis varum 
tjowelepj jinwá. Nin mpes 'üsüs yustapj jinwatsja yupj; p'a wa nin 


Nin lojí, Sara jucucuspan jinwá ca nsem nun. 


Más 'ücj niyom 'üsüs patja sejats'om jis lal. 

7Nin p'iyá nun niyom ca 'üsüs la müjí nun sejats'om jis lal. Nun 
solejé Dios tjevelá, mpes jupj tjevele jin la müjí nun sejats'om jis lal, 
yupj jis lal potjaqué na. Nujola tapalas yupj más sin napnapj nun jis 
lal. Nin mpes lovin pajal 'üsüs la müjí nun sejats'om jis lal. Dios jis 
capj p!ya!sa wa yupj, mpes ca yupj mpatjam wa Dios lal lovin, nun 
jinwá. Nin mpes wa ca 'üsüs la müjí yupj jis lal. Nun ma 'üsüs lojí nun 
sejats'om jis lal, Dios vele jin, Dios ma ca ma'ayas nun lo moná jupj lal. 

Más 'ücj pjü 'üsüs lajay lovin. 
8P'a wa quelel velé wa. Nasa ca mvelé pjü way nun jis lal. Nin 
p'iyá nujola t'as nun. P'a wa nun popé 'ücj jisas na, nun 'ücj nujisas 
wa t'as. P'a wa nun popé 'aplijila na, nun 'aplijila wa t'as. Quelel lis 
müjí pjü way Dios ts'uyupan, yupj ne nun jis pülücpan. Pajal nujola 
t'as la p'a malala tepyala na. Tsjicj way jin nujola t'as nun p'iyá. 9P'a 
wa malala liji na nun jis lal, po ma malala la müjí jupj lal. Jupj vele 
nun malala, po ma ca mvelé jupj malala wa. Jupj malala liji na nun 
jis lal, más 'ücj nun lo moná Dios lal jupj ca cus mp'a'sas jupj. Dios 
la nu t'ya. Dios quelel 'üsüs liji nun jis lal lovin, nin mpes la nu t'ya. 
Mpes más 'ücj nun 'üsüs lojí wa pjü jis lal. 109 Nin vele Dios Popel: 
“Nun pajal quelel 'üsüs potjaqué, 
más 'ücj ma malala welé la p'a sin po'ó. 
Nujisas nun ca 'üsüs nujisas mpatjaqué 
nosis casa'á, 
más 'ücj lovin ma la ntsawilí. 
11 Más 'ücj ma malala nyuca lojí quinam. 
Más 'ücj pajal 'üsüs lojí. 
Más 'ücj nun lovin ma lo velelé, 
ma lo palaná pjü jis lal. 
Po nujisas t'as niná. 
12 Qjuis Jepa Dios jyama 'üsüs nyuca lajay. 
Jupj se 'aya yupj la mon jupj lal. 
Jis capj p'ya!sa jupj. 
Nin tulucj malala lajay jis lal. 
Dios ma jis capj plya'sa." 
13Nun 'in jomá nun ca 'üsüs la müjí Dios jos jin, éncu p'a wa ca 
malala la nu qjuijis, niná lojí mpes? 14Ca nacj nenéyawa ca malala 
nu mpalas, nun 'üsüs la tjüjí mpes. Nin tepyala na, Dios newa 'üsüs 
liji nun mpes. Po ma locj tjeyá nun yupj jis lal. Ma nin nujola t'as. 
15Nujola tapalas Jesucristo nun jis Jepa, mpes ca nin la müjí jupj jos 
jin. Dios jas tjejyama jupj nosis nt'a gente jis capj la p'acj. Lovin nujola 
t'as 'onin pjac mvelé nun tsjan mpes poné nun Jesucristo po'ó. Mpes 
la p'a nu la 'üy na tsjan mpes poné nun, nun 'ücj ca mvelé. Nun nin 
welé na, po ma noypan jin nujola t'as nun p'iyá. 'Üsüs way nujola 
t'as jupj mpes, jupj lal welé na. 16Pajal 'üsüs la müjí lovin. Más 'ücj 
nun solejé nun ma malala nyuca la tjüjí. Jesucristo so coñicó, mpes 

'üsüs lojí. Nepénowa javelepj nun malala lojí. Jat' javelepj malala lojí. 
Newa 'üsüs la müjí nun, mpes yupj ca jis maycas malala tjowelepj 
mpes. 17 Nenéyawa Dios nu 'yaya malala nu pyala. Malala nu pyala 
na, más 'ücj 'üsüs la tjüjí mpes ca nin nu cüpalas. Malala la tjüjí mpes 
ca nin cüpalas, malala nin. 
18Malala tepyala wa Jesucristá. Dios jas tjejlyama jupj, jis capj la 
p'acj nosis casá patjá. Jupj p'iyá 'üsüs la tjiji lovin. Mop'in malala 
tepyala jupj; jupj tepe'e nun malala la tjüjí mpes. Jupj la pjaní tepe'e, 
mpes Dios 'ücj perdonar la siji pjü. Tepe'e ca 'üsüs nsem nun Dios lal. 
Gente tjü'ünan jupj; locopyaya jupj niswa tüpü'ü la tjiji Dios Cjües. 
19Nin tepyala na, Jesucristo tjemey, tecya'liñ jis qjues jis walap'a'a 
tjevele, cawilta mo'o tjatja jis lal. 20Pajal püna ma quelel japontsja 
Dios lal yupj. Pajal püna, Noé tüpü'ü na, Dios pajal püs way la 
tjinyuca Noé barco* la tjiji na. Dios la tjinyácatsja yupj jis la pon 
jupj lal. Newa ma quelel topon. Mpes 'üsü pajal püné t'yüna na nosis 
casa'á, yupj tecya'liñ. Pjaní way p'in ma tecya'liñ 'üsü mo'ó, ocho 
way p'in; Dios jis capj tjep'ya'sa yupj. 21 Jis capj tjep'ya!sa 'üsü mpes. 
Nin p'iyá nu pyala quinam bautizar* la nusejay mpes. Dios liji !ücj 
nun ca mpatjaqué jupj lal, nun nin la tjüjí na. Bautizar la nusejay na, 
ma nusin pa!í nusin ten. Nin la nusejay na, nun welé Dios lal nun ca 
'üsüs la müjí quinam jupj jos jin. Tsjan mpes 'ücj nu la püt'üs Dios 
lal, bautizar la nutjajay na: Jesucristo tepe'e, jas tjijyünsa la püt'üs 
niswá. Mpes Dios 'ücj perdonar la nusiji nun. 22Jesucristo Dios pü'ü 
nt'a tjemey niswá. Dios li'inyampe nt'a 'etjele quinam, jupj pajal püné 
mpes. Jupj si jütüta pjú angelpan”, pjü jepapan 'ots'ipj tsjun po'o patjá, 
pjü noypan 'ots'ipj tsjun po'o patjá. Pjü si jütüta. 
4 1Malala tepyala Jesucristo jüp'üy, nosis casá tüpü'ü na. Mpes 
nin p'iyá nujola t'as Jesucristo jola jinwá. Jis p'üy malala tepyala 
witjacj ma malala lajay quinam. 2Nin mpes yupj nosis casá patja na, 
ma newa malala quelel lajay, gente p'a wa lajay jinwá. Yupj quelel 
lajay Dios jos jin. Najas ca nin nsem nun jis lal. 3Püna malala la tjüjí 
wa nun, Dios ma jisas lajay jinwá. Nasa t'üc' la tjüjí nina; ma ca nin 
la müjí custjay. Dios ma jisas pajal malala lajay. Ninana po quelel 
lajay, yupj jisas jinwá. Pajal myü'üri yupj. Fiesta lajay wa, püné jis la 
las, pajal jis la müs wa. Yupj quelel lajay dios* p'a wa, niná ne Dios 
tulucj. Nin mpes wa pajal malala lajay. Ninana quelel lajay yupj. ^Yupj 
ma sin 'yiisa tsjan mpes nun ma jis capj coñcó malala nyuca jis la 
jay mpes. Pjü yupj quelel lajay, pjü nin lajay, mpes pajal malala lajay. 

Nun ma lojí niná, mpes javelepj nun malala. 5Po ma nin nujola t'as. 
Jesucristo ca jis la mü!üyas tsjan pjucj la tjajay niná. P!a jawas ca jis 
capj ntülüs pjü malala lajay. Nin ca la mijis patja jis lal. Tecya'liñ jis 
lal ca nin la mijis wa. Jupj jos na ca nin nsem. 6Nepénowa tecya'liü 
nasa tjepjyacaii Jesucristo pajal 'üsüs la tjiji yupj mpes. Yupj tecya'liü 
pjü way cya'liñ jin p'iyá, pina malala la tjajay mpes. Newa patja yupj 
jis qjues, Dios pü'ü jinwá. Yupj Jesucristo lal topon, mpes nin. Nin 
mpes nepénowa tjowelepj yupj jis walap'a'á Jesucristo po'ó püna p'in. 
Más 'ücj Dios ts'uyupan 'üsüs lajay jupj jos jin. 

7Po 'in leñ way ca ncawajas pjü. Mpes 'in tjajamá, nujola t'as tsjan 
más 'ücj lojí, ne nin la müjí niná. Mpes nun ca 'ücj mvelé Dios lal. 
8Pajal quelel la müjí nunwá. Niná lojí más 'üsüs p'a wa lojí lal. Nun 
quelel la sojí p'a wa, nun ca perdonar lis müjí yupj pajal la pülücj 
malala la tjajay mpes. 9Jis ma'ayá Dios ts'uyupan müjünai nun jis wa 
nt'a, jis ma'ayá nlajacj wa nun jis lal. 'Ücj nujisas t'as nin lojí na. Po 
ma malala tjowelé nun tja'ayá mpes. 1WDios nu tje'yaya nun pjü way 
'ücj la cüjí jupj jos jin, jis capj mp'a'sá la p'a wa. Mpes nina la müjí 
nun, jis capj la p'acj p'a wa. 'Úsiis la müjí Dios nu tje'yaya lal. Jupj 
'üsüs quelel líjitsia cup) qjuilal, mpes qjuis tje'yaya cupj 'ücj nin lijicj. 
cüwelecj Dios mpes. Javelepj na, más 'ücj nin p'iyá javelepj Dios vele 
jinwá. Ca nepénowa jis capj cüp'a'sacj p'a witjacj. Jis capj jap'acj na, 
más 'ücj yupj yola mpalas Dios jis tje'yaya yupj 'ücj la qjuijicj niná. 
Nin la müjí mpes p'a witjacj ca sin mü'üsüs Dios pajal 'üsüs, pajal 
püné. Yupj ca sin mü'üsüs Jesucristo pajal nucopj tjep'ya'sa, mpes 
nun 'üsüs lojí. Najas pjü mvelecj Dios pajal 'üsüs. Najas pjü lajay jupj 
jyü'tá. Najas nin la mijicj lovin. Nin ca nsem. 


Malala se palá Dios ts'uyupan yupj 'üsüs lajay 
mpes. Dios jos 'ücj jisas nsem yupj. 


12Mpülücpan, leñ way ca pajal malala jis mpalas nun nepénowa jis 
lal. Niná nu pyala mpes, la p'a ca nucucj nun newa poné Dios po'ó. 
Niná nu tepyala na, po ma nujola t'as ma malala nu cüpalas, nun 
Dios jatjampan mpes. Nin se palá Dios ts'uyupan. 13Dios jas tjejyama 
Jesucristo qjuis capj la p'acj. Malala tepyala jupj lal, nin la tjiji mpes. 
Malala nu pyala wa nun, Jesucristo lal poné mpes. Nin nu pyala 
na, Jesucristo so coricó. Mpes 'ücj nujisas t'as nin nu tepyala na. P'a 


El Nuevo Testamento en Tol de Honduras, 2da ed. ©2010, Wycliffe Bible Translators 


1 PEDRO 4, 5 704 


jawas Dios ca pjü sin mü'üsüs lis mijis Jesucristo pajal 'üsüs, ca sin 
mü'üsüs lis mijis jupj pajal püné wa. Niná tepyala na, pajal 'ücj nujisas 
ca nsem. 14La p'a wa javelepj nun malala, Jesucristo so coñcó mpes. 
'Ücj nujisas ca nsem. Dios Cjües nun jis lal pü'ü. Jupj pajal 'üsüs, pajal 
püné way jupj. Dios jupj. T'üc' way la p'a wa malala javelepj jupj po'ó; 
mop'in pajal 'üsüs welé nun jupj po'ó. 15!Ücj nin, malala nu pyala 
nun. Mop'in najas ma malala la müjí. Nepénowa malala se pala gente 
ja'ünan mpes. Nepénowa malala se palá pequeii mpes. Nepénowa ma 
t'üc' lajay jepa jyü'tá, mpes malala se palá yupj. Nepénowa quelel 
jajütütj yupj ma polel jajütütj nt'a, mpes wa malala se palá. Po ma 
la tjújí yupj jinwá. 16Malala nu pyala Jesucristo lal poné mpes, 'ücj 
nin. Po ma nujola t'as. Niná nu pyala na, ma nu tjamaycas nun. 'Üsüs 
pjac mvelé nun Dios po!ó, Jesucristo so coiicó mpes. 

17Quina Dios ca mveles gente sin po'ó, ncu 'üsüs la tjajay, ncu 
malala la tjajay. Nin ca mveles jupj ts'uyupan sin po'ó mwalá way 
mpes cupj selecj jupj ca pajal jis capj ntülüs p'a witjacj. Yupj ma quelel 
japon Dios tjevelá Jesucristo po'ó. Dios tjevele jupj 'üsüs liji gente jis 
lal Jesucristo mpes. 18Dios Popel vele: 

“Dios la tjiji 'üsüs witjacj 

'ücj ca mpatjam jupj lal. 

Mop'in pajal malala se palá wa yupj quinam. 
Nin mpes selecj más malala ca jis mpalas 

Dios ma jisas jis lal, 

nin p'iyá ca nsem malala nyuca lajay jis lal. 
Pajal malala ca jis mpalas yupj." 

19 Mpes nin velé nina. Ca nacj Dios jos malala nu pyala nun quinam. 
Mpes nin nu pyala na, más 'ücj nun lo moná Dios lal jupj ca nu 
majamas nun. Jupj lovin nin liji jupj tjevele jin. Jupj p'iyá la tjiji nun. 
Mpes malala pyala na, newa 'üsüs la müjí nun. 


Dios jos co'müypan jajamapj Dios ts'uyupan. 


1Nepénowa nun sin popé co'müypan* Dios ts'uyupan jis lal. 
Nasa ca mvelé nun jis lal. Napj 'a co'müy wa Dios ts'uyupan jis 
lal, nun jinwá. Napj tjinyuc pajal malala tepyala Jesucristo lal, tepe'e 
cruz* po!ó. Pajal 'üsüs ne palá quinam Jesucristo se coii mpes. Jupj 
pajal 'üsüs, pajal püné wa. P'a jawas gente ca jus nlayecj niná, jupj lay 
pyala na nosis casa'á. Nin mpes le mon nun jis lal 2nun majamá Dios 

ts'uyupan nun nt'a, yom oveja* jyama jinwá. Nujola t'as costa tulucj 
nin loji. 'Üsüs nujisas t'as nun jomá yupj. Po ma ca nujos nsem yupj 
ca nu ma'ayacj t'emel nun pülücj lojí mpes. Más 'ücj nun ca la müjí 
niná nujisas mpes p'in. 3Po ma jepa püné jinwá müjü'tü nun. Dios 
nu tje'yaya nun jomá yupj. 'Usüs la müjí nun, yupj ca sin mü'üsüs wa 
tsjan 'üsüs la mijicj wa ca. ^Jesucristo Jepa Püné nun jis lal, nun ne 
jomá Dios ts'uyupan. Jupj lay pyala na, ca mveles nun pajal 'üsüs la 
tjüjí. Lovin 'üsüs ca nu mpalas, jupj nin vele mpes. 


Dios jos pjü way yola yupj p'iyá tsjictjacj. 
5Napj velé wa tjamacjaspan jis lal, tsjiücjüimpan jis lal 'ots'ipj. Dios 
jos nun la müjí Dios ts'uyupj co'müypan* javelepj jin. Nin p'iyá velé 
wa pjü way Dios ts'uyupan jis lal. Tsjictjacj jin nujola t'as nun p'iyá, 
'ücj nucopj la p'acj nunwa pjü. Dios Popel vele: 
“Nepénowa noypan jin yola yupj p'iyá. 
Dios ma se 'aya yupj ca nin la qjuijicj 
yupj jisas jinwá. 
Nepénowa tsjictjacj jin yola yupj p'iyá. 
Dios jis capj p'ya'sa yupj, 
ne 'ücj ca la mijicj jupj jos jin." 
6Mpes tsjictjacj jin nujola t'as nun p'iyá. Nujola tapalas 'ücj jupj nin 
liji nun jis lal jupj jos jinwá. Jupj jyü'ta. Jupj pajal püné. Nin lojí, jupj 
ca püné la numijis p'a jawas, jupj jos na. 7Pajal nin nujola ca nacj, 
malala pyala na. Po ma nin nujola t'as. Toponé Dios ca 'ücj la mijis 
pjü. Jupj lovin jola nun mpes. 


Dios jos jupj ts'uyupan ma lajay diablo jos jin, malala pyala na. 

8Nujola t'as tsjan más 'ücj la müjí quinam. Nin la müjí niná. 'In 
tjajama diablo* mpes. Jun ta'á wine jupj. Jupj le palá pjacj ca pjü 
malala la qjuijis. Pü'á pjyusa jinwá jupj. Nun jis enemigo ninda. 9Po 
ma la müjí jupj jos jin. Nujola t'as Dios 'üsüs. Mponé jupj ca la mijis 
jupj tjevelá. Nun solejé malala se palá wa Dios ts'uyupan p'a nt'a patja 
nosis casá. Niná nun nu tepyala, nin p'iyá se pala yupj. 19 Tsjicj way 
p'in malala nu tepyala. Ninana t'üc' tepyala na, Dios p'iyá pjü ca 'üsüs 
la mijis nun mpes niswá. Jupj ca nucopj mp'a'sas 'üsüs so coñcó jupj 
lovin. Jupj ca nucopj mp'a'sas nun 'üsüs la muji wa jupj jos jin. Jupj 
ca nucopj mp'a'sas wa nu la pon jupj lal. Dios nucopj p'ya'sa lovin. 
Nucopj tjep'ya'sa nu la pon jupj mpes. La nu t'ya 'ücj nu la püt'üs jupj 


El Nuevo Testamento en Tol de Honduras, 2da ed. ©2010, Wycliffe Bible Translators 


1 PEDRO 5 706 


lal Jesucristo mpes. Dios pajal 'üsüs; pajal püné wa jupj. Lovin nin 
jupj. 11 Najas lovin 'üsüs velecj Dios po'ó. Najas jupj pjü ca müjü!tüs 
lovin. Najas ca nin nsem. Amén. 


Pedro tecyawaja tepyacá. 


12Silvano tepyaca ninana popelses. Napj tjevelé tepyaca jupj. Jupj 
napj mpülücj Jesucristo mpes. Selé wa jupj liji jupj velá. Najas lovin 
'ücj nujisas nsem Jesucristo mpes, nin mpes napj tepyac tsjicj way 
nun mpes. Napj tepyac Dios t'üc' way quelel la nusiji nun, nin mpes 
'üsüs la tjiji nun jilal. Najas lovin mponé niná. 

13Babilonia nt'a 'a si mulú witjacj süs wa la tjajay nun jis lal. Dios 
yupj lis t'ya, nun la nu t'ya jinwá. Marcos süs wa la tjiji wa. Napj natjam 
jinwá jupj; quelel lejay jupj. 1^ Quelel la müjí nunwá. La nüjüsüqué na 
nun popé, jis lalla tjalapaná. 'Ücj nujisas t'as nujus tjunucü nusin popé. 

Nun popé so coñcó Jesucristá, najas ma nujola nsem pjü mpes. 

Pedro tepyaca 





] 1Napj p'iyá Simón Pedro, Jesucristo jomozo napj. Napj ne p'iyá 

apóstol* jupj mpes. Dios jas tjejyama Jesucristo, gente jis capj 
la p'acj, ca Dios lal mpatjam lovin. Papel niná pyac napj nun mpes. 
Nun nasa toponé Jesucristo po!ó, ncupj Jinwá. Dios nu tje'yaya toponé. 
Nin mpes jupj nucopj p'ya'sa wa nun, jupj qjuis capj p'ya'sa jin p'iyá. 
Jesucristo lovin 'üsüs liji, nin mpes ninana la tjiji nun mpes. Jupj qjuis 
Dios. Jupj liji cupj 'ücj ca mpatjaquecj jupj lal. 2Najas Dios pajal 'üsüs 
ca la mijis nun mpes. Najas nun ma nujola nsem pjü mpes, ca la mijis 
jupj. Najas nusin !'yüsa Dios mpes, qjuis Jepa Jesús mpes wa, mpes 
ca nin la mijis jupj nun jis lal. 


Dios pajal 'üsüs la tjiji cupj mpes; nin mpes 
cupj ca pajal 'üsüs la qjuijicj. 

3Jesucristam 'a Dios jupj, pajal püné jupj. Pues pjü qjuis tje'yaya 
ne ca 'ücj mpatjaquem Dios lal. Pjü qjuis tje'yaya wa ca 'ücj la mijim 
Dios jos jin. Pjü niná qjuis tje'yaya, Dios mpes qjuisin 'yüsa mpes. 
püné. ^Nin mpes jupj pajal 'üsüs liji cupj mpes, jupj tjevele jin p'iyá. 
Jupj tjevelá pajal 'üsüs cupj qjuis lal. Dios ma jisas, pajal malala se 
palá, yupj malala quelel lajay mpes. Nin tulucj cupj qjuis lal. Dios 
pajal 'üsüs liji cupj mpes. Jupj tjevele tepyonecj, mpes ma pajal malala 
qjuesé palá, yupj jinwá. Mpes wa ncupj jupj jin p'iyá qjuiyola. »Nin 
mpes nun 'ücj polel lojí Dios jos jinwá. Niná ca quelel la müjí, ne ca 
t'üc! la müjí Dios jos jinwá. Dios lal poné nun quinam, mpes 'üsüs la 

müjí wa. Nun 'üsüs lojí na, nusin tjü'üsüs wa Dios mpes. 6Nun nusin 
'yüsa na Dios mpes, po ma malala la müjí nun, nujos jinwá. Nun ma 
malala lojí na, najas newa !üsüs la müjí wa malala pyala na. Ninana 
lojí na, pajal quelel la müjí wa Dios. 7Quelel lojí na Dios, quelel lis 
müjí wa nun jis pülücpan Jesucristo mpes. Nun jis pülücpan quelel 
la sojí na, pues quelel lis müjí wa pjü way. 

8Nin la müjí niná pjü way. Más 'in 'üsüs la müjí niná püna la tjüjí lal. 
Nin loji na, nun 'ücj ca tsji! la müjí Dios mpes. Dios jos jin ca la müjí. Nin 
mpes wa más 'üsüs ca cus ncoricó qjuis Jepa Jesucristo. 2Nepénowa ma 
lajay niná. Nosis casá pyala mpes yola la p'in. Yun tulucj jinwá yupj. Campa 
ma januc jinwá yupj. Yo! tepe'e quinam Dios perdonar lis tjiji malala la 
tjajay. 19 Mpes más 'ücj nun nujola ca nin la müjí Dios jos jin. Dios jos jin 
loji, nun ca jus nlayé Dios t'üc' way nucopj tjep'ya!'sa toponé Jesucristo 
po'ó. Ca jus nlayé wa jupj t'üc! way la nu t'ya nun. Nun pjü way lojí niná, 
nun ma ca malala nyuca la müjí. 11 Nin mpes wa Dios pajal 'ücj jos nsem 
nun nlawú, mpatjaqué Jesucristo jyü'ta nt'a. Ne'aj jupj müjü'tüs lovin. 
Jupj qjuis Jepa Püné. Jupj p'iyá la tjiji cupj 'ücj ca mpatjaquecj jupj lal. 


Jesucristo Dios Jatjam. 


12Nin mpes lovin ca nin mvelé nun jis lal, ca nujola mpalas niná. Nun 
nasa solejé nina napj tjevelé. Nun solejé tsjan t'üc' way quinam, Jesucristo 
'üsüs la tjiji mpes. Niná toponé wa. 13Napj nola más 'ücj velé niná nun 
jis lal, nosis casá pü'üs na p'in. Nin mpes ca nujola mpalas niná. 14Napj 
selé le way napj mp'üy ncawajas ca. Mis ca Dios nt'a. Nin ca nsem; qjuis 
Jepa Jesucristo nin tji'yüsa la tjiji nina. 1» Mpes po najas wa nun lovin 
ca 'ücj nujola mpalas napj tjevelé, napj Dios nt'a tjum na. 

16Nepénowa cuento sin 'yiisa lajay p'in, t'üc! way tulucj. Yupj p'iyá 
yola jin javelepj. Ncupj ma lijicj niná. Cupj p'iyá tjinyucucj Jesucristo 
Jepa Püné tepyala. Mpes cupj nusin 'yüsa la tjijicj t'üc! way. Nusin 
Nusin 'yúsa la tjijicj jupj niswa jac'. 17Jupj Popay Dios tjevele jupj 
pajal 'üsüs. Jupj Popay la tjiji pajal püné tepyala. Tjepjya'aquecj vele 
pjac Dios pü'ü mpe. Dios p'iyá nin tjevele. Jepa pajal püné jupj. Pajal 
'üsüs way liji. Ninana jupj tjevelá: ^Ninana napj Natjam. Pajal quelel 
lejay jupj. Pajal 'ücj najas jupj lal." 

18 Jupj tjevele na niná, cupj p'iyá tjepjya'aquecj niná nepé tjevele 
tsjun mpe. Tjejyatjaquecj Jesucristo lal joc! mo'ó nin tepyala na. Ne'aj 
joc' mo'ó Dios pajal 'üsüs la tjiji. 

19Cupj tjinyucucj niná tepyalá, mpes selecj t'üc! way profetapan* 
tjowelepj jinwá ca mpalas pjü. Más 'ücj nun nusin !yüsa yupj tapac. 
Piiste jinwá nosis nt'a quinam, pülücj ma sin 'yiisa mpes. Profetapan 
tjowelepj jyawca jinwá püste nt'a. Po quina yupj qjuisin 'yüsa lajay. 
P'a jawasa Jesucristo ca ncuwim, ca pjü way nusin !yüsa la mijis. 
Jupj pjulacj más püné se jawca jinwá. Más 'üsüs way jupj pjü jis lal. 
Jupj mpes ca pajal 'ücj nujisas nsem. Jupj leñ na p'in, profetapan 
nusin !yüsa lajay. 22Mpes más 'ücj nujola tapalas profetapan tapac 
Dios mpes; yupj p'iyá yólatsja jinwá tapac tulucj. Dios jola jin tapac. 
Nintsja lovin Dios Popel tapac na. 21 Profetapan tjowelepj Dios mpes; 
ma tjowelepj yupj jisastsja jinwá. Dios Cjües sin !yüsa lis tjiji tsjan 
jis la veles. Jupj la tjiji yupj quelel javeleptsja niná Dios mpes. Mpes 
yupj tjowelepj Dios tjevele p'iyá. 


Nepénowa javelepj yupj p'iyá profetapan; mop'in profetapan 
tulucj yupj. 
(Judas 4-13) 


2 1Piina niyom malala witjacj tapatja judiopan* jis lal. Yupj 
tjoweleptsja yupj p'iyá profetapan* 'ots'ipj, mop'in profetapan 
tuluctsja yupj. Nin p'iyá ca nsem nun potjaqué nt'a. Nepénowa ca 
mvelecj yupj p'iyá sin 'yüsa lajay Dios mpes, mop'in la tsuwil yupj. 
Lyájasa jin ca malala la mijicj. Malala pyala yupj javelepj mpes. Niná 
yupj sin 'yiisa lajay, Dios vele jin tulucj. Jesucristo tepe'e yupj mpes. 
Jaylacj la tjiji yupj, jupj 'os mpes. Ma nin yola yupj. Yupj ca mvelecj 
Jesucristo yupj jis Jepa tulucj. Nin mpes lei way ca pjü malala jis 
mpalas yupj. 2La p'a wa pülücj ca malala la mijicj yupj lajay jinwá. 
Pjü jisas, pjü ca la mijicj. Yupj malala lajay mpes, Dios lal ma japon 
ca mvelecj malala nina Jesucristo sin !yüsa la siji. Jupj sin !yüsa la 
siji t'üc' way. 3Niyom nenem t'emel pülücj jisas, mpes yupj ca la 
ntsawilicj nun jis lal, yupj nun to'á jisas mpes. Pajal püna Dios tjevele 
jupj ca jis capj ntülüs yupj, malala la tjajay mpes. T'üc' way ca pjü 
malala jis mpalas yupj. 
4Tsjan mpes ca jus nlayé nun niná: nujola tapalas angelpan* nepenowá 
malala la tjajay na, Dios ma perdonar lis tjiji yupj. Jupj na'aj lis tecyoye 
'awa püné mo'ó. Ne'aj püste nt'a tsyu'pa patja quinam. Jupj ne'aj si 
manuna, ts'ac! pla wa ca jis capj ntülüs mpes. 5Dios ma wa perdonar 
lis tjiji pajal püna tapatjá. Lovin ma jisastsja Dios, ne Dios jis capj 
tyüla yupj. 'Üsú pajal t'yüna la tjiji Dios, mpes tecya'liii. Yom pjaní pjü 

jis walap'a'a véletsja Dios mpes. Noé lotsja niná yomen. Jupj tjevele 
Dios jos gente 'üsüs lajay Dios jos jin. Dios cus tjep'ya'sa tüpü'ü jupj 
p'in. P'a wa sietepan Noé cus tocoñ, mpes jis capj tjep'ya'sa wa. Ma 
tecya!liñ la p'a wa jis lal. 

6Nujola tapalas wa Dios jis capj tyüla wa Sodoma nt'a tapatjá. 
Gomorra po'o tapatjá jis capj tyüla wa. Mpes pjü malala jis tepyala 
yupj. Pues pjü tüpwé, 'üpjü p'in tepyala yupj tapatja nt'a. Dios nina 
la tjiji mpes, pjü sin 'yüsa la tjiji nin ca jis mpalas Dios ma jisas jis 
lal. 7Lot Sodoma po'o tüpü'ü watsja. Dios cus tjep'ya'sa jupj la p'in, 
mpes ma malala tepyala jupj. Lot yom 'üsüstsja Dios lal. Jupj pajal 
'aplijílatsja ne'aj tapatja pajal malala la tjajaytsja. Yupj ma jisastsja 
Dios si jütüta. 8Lot yupj lal pü'ütsja na, nyúcatsja, pjoca watsja malala 
la tjajay. Jupj yom pajal 'üsüstsja Dios lal. Pjü jawas, jupj ma jostsja 
yupj la tjajay. Pajal malálatsja niná jupj lal. 9Mpes selecj qjuis Jepa 
Dios 'ücj jis capj p'ya'sa Dios jisas, la p'a malala lis mijicj na. Dios 'ücj 
wa si manuna malala lajay, jis capj la tül p'a jawas. Quina wa p'in 
newa jis capj tyüla yupj. 

10 Nepénowa pajal malala quelel lajay. Yupj lajay yupj jisas jin, gente 
p'in lovin malala lajay jinwá. Yupj yola p'a wa ma polel jajütütj yupj. 
Dios pajal ca jis capj ntülüs yupj la p'a jis lal. Pajal jis la t'as yupj. Yupj 
jisas jin p'iyá lajay. Ma lacj jeyapj malala jis la veles noypan po'ó, tsjun 
po'ó patjá. 11 Nin lajay ninana noyomes. Angelpan* p'iyá ma nin lajay. 
Angelpan más sin tjiyocj ninana noyomes jis lal. Noypan sin popa 
yupj; 'ücj wa pajal 'üsüs lajay. Newa nin, yupj ma jat! javelepj la p'a 
wa noypan sin po'ó qjuis Jepa Dios nt'a. Ma javelepj yupj pajal malala. 

12P!a casá lajay ninana noyomes. Malala javelepj ma sin 'yúsa sin 
po'ó. Animalpan jinwá yupj. Ma yola yupj. Yupj jisas jin lajay p'in. 
Mpes ninana noyomes pjü ca malala jis mpalas animalpan jinwá. 'Ücj 
jis la tjilil, jis la 'ünan animalpan. Nin mpes lyawuñ yupj. 13Nin p'iyá 
ca jis mpalas ninana noyomes. Yupj malala la tjajay p'a wa jis lal, mpes 
ca malala wa jis mpalas yupj. Pajal 'üsü se maná sejamicapan jis lal. 
Jaw na 'ots'ipj nin lajay yupj. Po 'ücj jisas ninana lajay. Yupj malala 
lajay mpes, nepénowa javelepj Dios ts'uyupan malala. Yupj nun jis 
lal jatja, 'a si mulá wa nun jis lal. Yupj yus tsuwil Dios juts'uyupan. 
Malala nyuca lajay yupj jisas jin; newa nin, nun lal jalá, nun 'a nu 
myula na Dios mpes. 

14 Yupj quepj sa nuc na, yupj quelel ne'aj jamanun wa jupj. Mop'in 
quelel malala nyuca lajay. P'a witjacj 'ots'ots! way japon Jesucristo 

lal ca nacj. Yupj januc niyom nenem nin lajay. Nin mpes yupj malala 
quelel lajay wa, yupj jinwá. P'a casá malala lajay wa yupj. P'a juts'a'á 
po jisas yupj, nasa sin tji'yüsa jis la ta'es. Dios tjevele ca jis capj 
ntülüs, niná lajay. 15Yupj salejepj cana 'üsüs la qjuijicj, mop'in ma 
quelel nin lajay quinam. Nin mpes ma lajay Dios jos jin. Balaam la 
tjiji jinwá lajay yupj. Balaam yomen pajal püna tüpü'ü. Beor jatjam 


malala la tjiji mpes. Soysoy witjacj ma polel javelepj, nin p'in jupj 
soysoy yom jinwá tjevele nin tepyala na. Balaam profétatsja*, newa 
malala nyuca jólatsja. Soysoy tjevele mpes, Balaam ma malala la tjiji 
jupj quelel líjitsja jin. 

17Nin p'iyá ca nsem; ninana noyomes nun nt'a ca ncul. Yupj sin 
tyiisa lajay, malala. Ma t'üc' way sin 'yüsa lajay. 'Usú japul nt'a tjapjaja 
quinam jinwá yupj. Mol ma jive jinwá yupj 'ots'ipj. Dios nasa 'ücj la 
tjiji quinam ca'aj jis capj la tül. Pajal püste ne'aj lovin. 18Yupj sin 
'yüsa lajay t'üc' way tulucj. Pajal 'üsüs jin yola javelepj, mop'in yupj 
javelepj malala. Yupj javelepj 'ücj malala lajay Dios ts'uyupan. Yupj 
nin javelepj mpes, Dios ts'uyupan nepenowá malala nyuca quelel lajay 
niswá, gente p'in lovin malala lajay jinwá. 'In lacasana ma malala 
nyuca quelel lajaytsja, püna la tjajay jinwá. Ma quelel lajaytsja ma 
japon lajay jinwá. 19 Niyom malala sin 'yüsa lajay, malala javelepj 
yupj jis lal. Yupj javelepj Dios tstuyupan 'ücj lajay yupj jisas jin. 'Ücj 
ma nin yola Dios jyü'tá, javelepj. Mop'in yupj p'iyá ma polel pjü jis 
la jay yupj jisas jinwá. Malala nyuca lajay la p'in. Ma polel jis la jay 
p'am. Mop'in nin. Gente lovin malala quelel lajay, ninana yupj quelel 
lajay yupj jis jepa jinwá. 

20 Malala pajal, Dios ts'uyupan malala quelel lajay niswá. Nepénowa 
ma malala lajaytsja quinam. Ma lajaytsja Dios ma jisas jinwá. 'Üsüs 
lajaytsja quinam, qjuis Jepa Jesucristo po'o topon mpes. Jupj la tjiji 
cupj 'ücj ca mpatjaquecj Dios lal. Quina yupj malala quelel lajay niswá, 
püna la tjajay jinwá. Lovin nin lajay yupj malala quelel lajay p'in. 
Niná jis tepyala na, más malala pünatsja lal, newa ma sin tji'yüsa na 
Jesucristo po'ó. 21 Niná jis tepyala na, malala pajal nina yupj mpes. 
Más ca 'ücj nactsja lovin ma sin tji'yüsa 'onin ne 'üsüs nyuca la qjuijicj 
Dios jos jin. La p'a sin tji'yüsa la tjajay Dios tjijyü'tá. Topon wa yupj 
tjowelepj. Locopyaya yupj ma quelel nin lajaytsja Dios tjijyü'ta jin. 
Malala nin. 22Nin mpes nepénowa javelepj: “Tsjiyó tjevyojo na, tipisa 

tjevyojo”. T'üc! way niná. Javelepj wa: “Malana tja'as'ü na, niswa 
pililicj nt'a jama. So ts'epta na, pü'ü, 'os'ü pililicj mo'ó.” Nin p'iyá 
gente nenem jis lal. Sin tji'yüsa 'onin ne 'ücj lajay; mop'in ma quelel 
lajay niná. Newa malala nyuca quelel lajay. 


Jesucristo pajal quelel jis capj p'ya'sa nosis casá 
patjá, mpes newa ma tjac! jis capj la tül. 


1Najamicapan, napj la miyá tepyac quinam nun mpes. Papel manas 
mpes tjevelé nun jis lal nun solejé po'ó. Najastsja nun ca nujola 
nsem tsjan t'üc' way 'üsüs. 2Najas ca nun nujola mpalas profetapan* 
tjowelepj püná, yupj Dios juts'a'atsja. Najas nun nujola mpalas wa 
qjuis Jepa Jesucristo tjijyü'tá. Jupj la tjiji cupj 'ücj ca mpatjaquecj 
Dios lal. Apostolpan* nasa tjowelepj nun jis lal jupj tjijyü'tá. 
3Nin mpes velé niná. Po najas nusin tjü'üsüs niná: nepénowa la 
pjüts'ünpan ca ncul, ca la mpjüts'ünücj nosis quelel cyawaja na. 
Yupj pajal malala la mijicj yupj p'iyá quelel lajay jinwá. ^Yupj ca la 
mpjüts'ünücj, ca mvelecj: "Jesucristo tjevele ca ncuwim. Lei jupj 
custjay. Jesucristo po'o topon püna tapatjá tecya'liñ quinam, newa 
leñ jupj. Dios nosis la tjiji nepé, newa nin p'in pjü." 5Yupj javelepj t'üc' 
tulucj. Yupj ma quelel yola mpalas pajal püna tsjun po'o jálatsja Dios 


t'yüna nosis casá, mpes tecya'liñ püna tapatjá. (T'üc' tulucj newa nin 
p'in pjü.) 7Quina Dios vele mpes wa jupj liji ma malala pyala tsjun 
po'6, liji wa ma malala pyala jay la p'a'á, liji wa ma malala pyala 
nosis custjay. Ca jis mü'ümüs p'a Jawasa, jis capj tyüla na Dios ma 
jisas. Dios jis capj tyüla na, ca pjü malala jis mpalas yupj. 

8Pajal püs way li nucú Dios. Po ma nuyo! tapa'is ts'ac! pjaní año mil 
jinwá qjuis Jepa Dios lal. Afio mil ts'ac' pjaní jinwá jupj lal. Jus nlayé 
nun niná. 2Nepénowa yola Dios ma quelel liji jupj tjevelá, custjay ma 
la tjiji mpes. Nin tulucj. Li nucú la p'in, jupj gente quelel la siji mpes. 
Jupj jos pjú ma malala jis mpalas tecya'lii na. Jupj jos pjü ca 'aplijila 
jis mpalas malala nyuca la tjajay, jos yupj 'üsüs la mijicj quinam jupj 
jos jinwá. 

10T'üc! way ncuwim qjuis Jepa Jesucristo. Ma la nuc na ncuwim. 
Pecj jac' jinwá nsem. Ma jus nlay pecj ncuwim. Nin p'iyá ca nsem. 
Leii way yümücj nepé pjac mpalas, ne ca ncawajas tsjun po!ó, jay la 
p'a'á 'ots'ipj. Pjü pjulacj pajal 'yawa ca jis mpalas, jis ncawajas ca 

pjü. Nosis jas tüpwes, pjü nosis nt'a já'asa wa, pjü ca mpem, malala 
ca mpalas pjü. 

11Nun solejé pjü nina ca malala mpalas napj tjevelé jinwá, mpes 
más 'ücj nun pajal 'üsüs lojí, Dios jos jin. Pajal quelel la müjí Dios 
nun. Nin p'in potjaqué 'üsüs. 12La tjunuca ts'ac' pjaní Dios nepé ca lay 
mpalas. Dios jos jin la müjí, más 'in lei way ncuwim jupj. Nin jawas 
tjejyawca na, tsjun ca mwalaquem 'awa mpes, jay la p'a'á 'ots'ipj, ne ca 
pjü ncawajas. Pjulacj si 'awa ca jis mpalas, jis nsüjüs ca pjü. 13Malala 
ca mpalas; locopyaya pajal 'üsüs ca la mijis Dios. Cupj selecj Dios ca 
tsjun seyasa la mijis, nosis seyasa la mijis wa, jupj tjevele jinwá. Li 
nucucj cupj niná. Ne'aj pjü ca 'üsüs la mijicj lovin, Dios jos jinwá. 

14Najamicapan, nun solejé ninana ca mpalas, mpes 'in tjajama pajal 
'üsüs la müjí lovin. Ma malala nyuca la müjí. Mpes jupj tjac' na, jupj 'ücj 
jos nsem nun jis lal. 15Nujola tapalas Dios jos pajal pülücj ca mponecj 
Jesucristo po'ó. Jupj jos ca pajal pülücj mpatjam jupj lal. Nin mpes 
ma tjac' custjay. Ma napj p'in nin velé niná. Pablo nun mpes tepyaca 
nin p'iyá. Pablo cupj qjuis pülücj wa Jesucristo mpes. Quelel lijicj jupj. 
Dios jas tji'yüsa la tjiji mpes 'üsüs si 'üsü jupj. Nin mpes 'üsüs tepyaca 
niná Dios mpes. 16Napj qui'á tepyac nin p'iyá Pablo tepyaca jin p'iyá. 
Lovin nin p'iyá pyaca jupj, papel pyaca na. Napj tepyac po'ó pyaca 
wa jupj lovin. Nepénowa jupj tepyaca costa way la 'üsüs. Nepénowa 
javelepj Pablo ma quelel nin veletsja niná jupj tepyacá. Jupj quelel 
veletsja p'a casá p'in, nin javelepj. Nin p'iyá javelepj wa Dios Popel 
p'a nt'a po'ó. Nin mpes ca pjü malala jis mpalas yupj. Gente niná ma 
salejepj Dios po!ó. 'Otstots! way p'in japon Jesucristo lal. 

17Najamicapan, nun solejé niná quinam. Mpes 'in tjajama nun. 
Nepénowa ma quelel lajay Dios vele jin. Yupj javelepj t'üc' tulucj. Po 
ma toponé yupj javelepj. Nasa solejé quinam t'üc' way Dios mpes. Nun 
ca cüponetsja yupj javelepj, ma ca cüponetsja t'üc' way. 18 Jesucristo 
pajal quelel la nusiji nun. Pülücj quelel nu 'yaya jupj. Toponé jupj ca 
nin la mijis nun mpes. Lovin más 'üsüs nusin tjü'üsüs Jesucristo po'ó, 
jupj ne cupj qjuis Jepa Püné. Jupj la tjiji cupj 'ücj ca mpatjaquecj Dios 
lal. Najas pjü ca mvelecj jupj más 'üsüs pjü jis lal, jupj más püné pjü 
jis lal. Quina ca nin nsem. Lovin ca nin nsem, najas. Amén. 

Papel mwalá Juan tepyaca 





Gente patja liji Jesucristo. 


1 1 Papel pyaquecj cupj nun mpes yom pjaní mpes. Jupj tjevele Dios 

tjevelá. Gente patja liji jupj. Pajal püna nosis cjuwatsja na, jupj 
newa pü'ütsja. Lovin pü'ütsja jupj. Cupj tjepjya'aquecj jupj tjevelá. 
Jus tjinyucucj. Po la tje'yot'ecj jupj. 2Jupj tjac' nosis nt'a, ne cupj jus 
tjinyucucj. Cupj velecj tjinyucucj mpes, tjepjya'aquecj mpes wa. Jupj 
lovin tüpü'ü Dios lal, Dios jupj Popay. Dios jas tjejyama nosis nt'a. 
Jupj tjac', ne cupj jus tjinyucucj. 

3Cupj jus tjinyucucj. Cupj tjepjya'aquecj jupj tjevelá. Niná velecj 
nun jilal 'ots'ipj. Cupj se coñcocj Dios, jupj Jatjam Jesucristo 'ots'ipj, 
mpes qjuisas nun ca jis capj ncoiicó wa cupj jinwá. Nin mpes nin 
velecj nun jilal. 4Cupj qjuisas nun Dios jomicapan nsem. Qjuisas nun 
Jesucristo jomicapan nsem. Nin tepyala na, tsjay 'ücj qjuisas ca nsem 
ncupj. Nin mpes wa papel pyaquecj nun mpes. 


5Cupj tjepjya'aquecj Jesucristo tjevelá. Jupj tjevele, niná TM 
cupj nun mpes. Tjevele Dios jaw jinwá. Lovin ma malala liji. Dios püste 
jinwá tulucj. 6 Cupj velecj cup) se coñcocj Dios ca nacj. Newa püste 
nt'a pyatjaquecj jinwá lijicj ca nacj, malala nyuca lijicj mpes. Mpes 
li tsuwilicj. Cupj ma lijicj Dios velá. Jupj velá t'üc' way. 7 Dios jaw 
nta pü'ü. 'Üsüs liji lovin. Cupj jaw nt'a pyatjaquecj jin wa lijicj Dios 
jinwá, ma ca malala la mijicj. T'üc! way se coñcocj jupj, nin lijicj na. 
Dios Jatjam Jesüs tepe'e cupj mpes. Jupj 'os mpes Dios perdonar liji 


nyuca lijicj. Nin tjevelecj na, gjuiyus tsyawilicj ncupj p'iyá. Po pyonecj 

nin tjevelecj; ma pyonecj Dios velá. Dios velá t'üc' way. Ma lijicj Dios 
jinwá. 9Nenéyawa malala nyuca lijicj. Dios jos cupj velecj jupj lal tsjan 
mijis. Jupj tjevele jupj ca perdonar la qjuis mijis, mpes t'üc' way ca 
nin la mijis. 'Üsüs ca nsem cupj jupj lal. 10 Dios tjevele gente pjü way 
Mpes qjuiyola Dios li tsuwile. Jupj tjevele pjü way malala nyuca la 
tjajay. Ma nin lijicj jupj tjevelá. 
Jesucristo qjuis capj p'ya'sa. 
1Nun poné Dios po!ó napj jinwá, mpes napj ts'uyupj jinwá nun. 
Najas ma malala nyuca lojí. Nin mpes papel niná pyac nun mpes. 

Newa nenéyawa malala nyuca ca la müjí nun ca nacj. Nin tepyala na, 
Jesucristo ca mveles jupj Popay lal nun mpes. Mpes nun 'üsüs way 
nsem ca Dios lal. Jesucristo lovin 'üsüs nyuca liji Dios jos jin. Mpes 
jupj polel vele jupj Popay lal nun mpes. ?T'üc' way malala nyuca 
lijicj. Dios cus tyüla Jesucristo gente pjü malala la tjajay mpes. Niná 
pyonecj na, Dios perdonar la qjuisiji malala la tjijicj. Nin p'iyá pjü 
jis lal. Pjü way jun ta'á niná japon na, Dios perdonar la siji malala 
nyuca la tjajay. 

3Cupj lijicj na Dios tjijyü'tá, t'üc! way selecj cupj Dios jomicapan. 
4Ca nacj nun popa pjaní nin vele jupj se coñca Dios. Mop'in jupj ma 
liji Dios tjijyü'tá. Mpes jupj li tsuwíletsja. Jupj Dios se coñca tulucj. 
Jupj ma pyona Dios tjevelá. Dios tjevelá t'üc! way. Jupj ma liji Dios 
jos jinwá. ¿Nun popa pjaní liji na pjü way Dios tjijyü'tá, t'üc' way 
quelel liji Dios. Mpes jupj selé jupj se coñca Dios. 6Ca nacj nun welé 
nun so coñcó Dios. Mpes Jesucristo jinwá la müjí. 

Seyasa jinwá Dios tjijyü'tá. 

7Natjampan, papel pyac napj nun mpes. Napj ninana pyac Dios 
tjijyü'tá. Nina po quina tjijyü'ta tulucj. Tsjay püna tjijyü'ta niná. 
Nasa toponé na Dios lal, solejetsja jupj tjijyü'tá. Cupj tjevelecj nun 
jilal jupj tjijy ü'tá. 8Mop'in Dios tjijyü'ta seyasa jinwá nun jilal. Niná 
Jesucristo liji lovin. Nun lojí wa niná. Püna ma nusin tji'yüsa niná; 
püste nt'a tapatjaqué jinwatsja. Tjejyawca quinam Jesucristo qjuisin 
tji'yüsa la tjiji mpes. 

9Nun popa pjaní vele jupj jaw nt'a pü'ü ca nacj, newa ma jos jupj 
jatjampan. Newa püste nt'a pü'ü jinwá jupj. 19 Nun popa pjaní quelel 

la siji jupj jatjampan, jupj jaw nt'a pü'ü jinwá. Jupj ma liji la p'a ca 
quelel malala nyuca la mijicj. 11Nun popa pjaní ma jos jupj jatjampan, 
jupj püste nt'a pü'ü jinwá. Püste nt'a wine jinwá liji jupj. Jupj ma selé 
tsjan liji püste mpes. Mpes ma polel nyuca jinwá jupj. 
12 Tsjictjacj, Dios perdonar la nutjiji 
malala nyuca la tjüjf; 
nin mpes papel pyac napj nun mpes. 
Dios perdonar la nutjiji Jesucristo la tjiji mpes. 
13 Tsjyonca, nun Jesucristo jomicapan; 
nin mpes papel pyac nun mpes. 
Jesucristo lovin tüpü'ütsja. 
Tjamacjaspan, tsjücjüimpan, 
nun más püné tepyala diablo* lal; 
nin mpes papel pyac nun mpes. 
Tsjictjacj, nun Dios jomicapan; 
nin mpes papel pyac nun mpes. 
14 Tsjyonca, nun Jesucristo jomicapan; 
nin mpes papel tepyac napj nun mpes. 
Jesucristo lovin tüpü'ütsja. 
Tjamacjaspan, tsjücjüimpan, 
nun ma lojí p'a jisas jinwá. 
Nun solejé Dios tjijy ü'tá, 
ne nin lojí niná; 
nin mpes papel tepyac napj nun mpes. 
Nun más püné tepyala diablo lal, 
mpes wa nun mpes tepyac. 
15Pajal pülücj ma jisas Dios. Yupj ma jisas Dios jos jinwá. Po ma 
la müjí yupj lajay jinwá. Po ma nujola t'as nun yupj yola jinwá. Yupj 
jinwá lajay ma quelel lajay qjuis Papay Dios. 16 Gente pülücj malala 
nyuca lajay yupj. Yupj jisas jin quelel lajay yupj, ma quelel lajay 
qjuis Papay Dios jinwá. Yupj sa nuc mpes wa, mop'in malala nyuca 
lajay. Püné jin yola yupj p'iyá yupj jatatj mpes. Gente malala nyuca 
lajay na, ma Dios jinwá lajay yupj. Gente p'in lovin malala nyuca la 
tjajaytsja, mpes malala nyuca lajay yupj. Yupj ma jisas qjuis Papay 
Dios jos jinwá. 17Malala nyuca lajay nca'liñ ca yupj, nin ca mpalas. 
Pjü januc ncawajas ca yupj. Pjü jisas ncawajas ca yupj. Pjü quelel 
lajay, ncawajas ca yupj. Pjü cjuwá nsem. Mop'in nepénowa quelel 
lajay Dios tjijyü'tá; lovin ca mpatjam yupj. 


El Nuevo Testamento en Tol de Honduras, 2da ed. ©2010, Wycliffe Bible Translators 


717 1 JUAN 2 


Jesucristo enemigopan quina lyawuiü. 


18Natjampan, leñ way nosis ncawajas ca jupj. Cjuwá ca nsem. Mpes 
solejé nun leñ way jac' yom pjaní, Jesucristo enemigo jupj. Quina pasal 
pülücj lyawuii Jesucristo enemigopan. Nin mpes selecj leii way nosis 
ncawajas ca jupj. 19 Püna p'in cupj qjuis lal 'a jis tjimyula Jesucristo 
enemigopan nenem. Mop'in t'üc! way ma cupj jinwatsja yupj. Tapatja 
cupj qjuilal, mop'in tjil yupj. Tjil, mpes pjú ca jus nlayecj yupj cupj 
sin popa tuluctsja. Cupj sin popa ca lovin cüpatjam cupj qjuis lal. Ma 
nin la tjajay yupj. 

20 Jesucristo, Dios juts'a'á jupj; jupj Dios Cjües nu tje'yaya. Mpes 
nun solejé Dios tjevelá. 21 Nun solejé Dios tjevelá Jesucristo mpes. Jupj 
tjevelá t'üc' way. Mpes papel pyac nun mpes. Jesucristo enemigopan la 
tsuwil. Yupj jisas jin javelepj. Ma javelepj Dios tjevelá. Nun solejé niná. 

22Dios jas tjejyama Jesucristá, jupj ca jis capj mp'a'sas gentas. Gente 
tjowelepj na ma nin liji jupj, mop'in la tsuwil yupj. Yupj Jesucristo 
enemigopan. Ma jisas Dios. Ma jisas yupj Dios Jatjam. 23Dios tjevele 
Jesucristo jupj Jatjam. Pülücj ma japon Dios velá. Mpes Jesucristo 
ma sa coii yupj, ma wa sa coii jupj Popay Dios. Mop'in pülücj japon 
Dios velá. La p'a lal nin javelepj yupj. Mpes Jesucristo sa coii yupj, 
jupj Popay Dios sa coii wa yupj. 24Nujisas Jesucristo. Jupj po'ó toponé 
na p'in, solejetsja Jesucristo Dios Jatjam jupj. iLovin mponé nun 
Jesucristo Dios Jatjam jupj! Lovin poné Jesucristo Dios Jatjam, Dios 
Jatjam lovin nucopj cyoñica. Jupj Popay 'ots'ipj lovin nucopj cyorica. 
25 Cupj lovin ca mpatjaquecj Dios lal, nin tjevele Dios Jatjam. Mpes 
nin ca nsem. Lovin ca mpatjaquecj Dios lal. 

26 Nepénowa la tsuwil nun jilal Jesucristo po'ó. Yupj jisas nun poné 
yupj javelepj. La tsuwil Jesucristo po'ó, mpes nin tepyac napj nun 
mpes. 27 Jesucristo Dios Cjües nu tje'yaya. Newa nucopj cyorica jupj 
Cjües, mpes nusin 'yüsa la nusiji. P'a nusin 'yüsa la nusiji ma nujisas. 
Dios Cjües pjü nusin 'yüsa la nusiji. T'üc' nusin 'yüsa la nusiji. Ma li 
tsuwile jupj. Mpes po la müjí Dios Cjües tjevelá. Lovin quelel la müjí 
Jesucristá. Lovin cus ncoñcó. 

28Natjampan, najas nun lovin cus ncoiicó Jesucristá. Mpes niswa 
tjac! na, pasal quelel ca jus nucú. Nun ma locj meyá ca jupj lal. Quelel 
la müjí jupj. Mpes niswa tjac' na, ma ca qjuis maycas cupj. 22Nun 
solejé Jesucristo lovin liji Dios jos jin. Nin p'iyá, gente la tjajay na 
Dios jos jin, solejé Dios ts'uyupj way yupj. 

Cupj Dios ts'uyupj. 


3 1 Dios pajal quelel la qjuisiji. Nin nujola t'as nun. Jupj vele cupj 
jupj ts'uyupj. T'üc! way cupj jupj ts'uyupj. Mop'in gente pülücj 
ma sin tjityúsatsja Dios po'ó. Mpes ma sin 'yüsa cupj Dios ts'uyupj. 
2Natjampan, cupj Dios ts'uyupj qjuis tepyala. Custjay ma selecj tsjan 
ca nsem cupj. Mop'in selecj 'üsüs ca qjuis mpalas. Jesucristo niswa 
tjac' na, jupj jinwá ca nsem cupj. Cupj ca jus nucucj, ne nin. T'üc! way 
Jesucristo Dios jupj. 3Nin p'iyá ca nsem pjü way jupj lal japon jis lal. 
Yupj salejepj nin ca mpalas. Nin mpes yupj 'in jajamapj ma ca malala 

4Pjaní malala nyuca liji na, ma quelel liji Dios tjijyü'tá. Diablo* vele 
jin quelel liji jupj. Niná nin liji na, malala nyuca liji. Po ma jos Dios. 
Malala nin Dios lal. 5Solejé nun Jesucristo tjac' nosis nt'a. Jupj la 
lovin ma malala liji. 6Mpes nun so coñcó na, ma malala lojí nun. Nun 
malala nyuca lojí na, nun lovin ma nusin tji'yüsa pjacj Jesucristo 
cuscü. Nun jupj jomicapan tulucj. 

7Natjampan, nepénowa ca la ntsawilicj nun jilal. Ma mponé yupj 
javelepj. Nun 'üsüs lojí na Dios jos jin, 'üsüs way nun Dios lal Jesucristo 
jinwá. Jesucristo lovin 'üsüs liji Dios jos jin. Po 'üsüs way jupj Dios lal. 
8Lovin malala loji na, diablo* ts'uyupj nun. Diablo mop'iyá malala nyuca 
polel liji jupj jos jin. 2Dios ts'uyupj Dios jinwá, yupj jupj tstuyupj mpes; 
nin mpes ma newa malala lajay. Dios yupj jis Papay, mpes yupj ma polel 
malala lajay. 19 Mpes selecj cupj pjacj ne Dios ts'uyupj. Selecj pjacj ne 
diablo ts'uyupj. Pülücj ma 'üsüs quelel lajay Dios tjevelá. Pülücj ma 
quelel la sajay yupj sejatjampan. Mpes selecj Dios ts'uyupj tulucj yupj. 


Dios jos cupj quelel la sijicj cupj qjuis catjampan. 


11Dios jos cupj quelel la sijicj cupj qjuis catjampan. Nasa toponé 
Jesucristo po'ó. Nin tepyala na, niná solejetsja nun. Janmacj solejetsja. 
12Dios ma jos Caín jinwá lijicj cupj. Caín lovin la tjiji diablo* jostsja jin. 
Jupj tji'yü'na jupj tsúipe. ¿'Onintsja ne tji'yü'na? Jupj tsüipe janmacj 
la tjiji Dios jostsja jin. Caín janmacj la tjiji diablo jostsja. Nin mpes 
Caín po ma jostsja jupj tsüipe la tjijá. 

13Mpes ma nujola t'as. Gente ma wa ca jisas nsem nun lojí. 14Cupj 
selecj cupj ca mpatjaquecj Dios lal lovin. Yas nam tecya'lequecj 


El Nuevo Testamento en Tol de Honduras, 2da ed. ©2010, Wycliffe Bible Translators 


719 1 JUAN 3, 4 


jinwatsja cupj Dios lal. Quina quelel la sijicj cupj qjuis catjampan, mpes 
selecj cupj ca mpatjaquecj Dios lal. Nepénowa ma quelel la sajay yupj 
sejatjampan, mpes yupj tecya'lii Jinwá Dios lal custjay. 15 Nepénowa 
po yola yupj sejatjampan malala yupj. Yupj po ma jisas yupj. Gente 
ja'ünan jinwá yupj. Nun solejé gente ja'ünan ma lajay Dios jos jinwá. 
Mo'm ca ma mpatjam yupj Dios lal. 16Gente quelel la sajay na la p'a 
Jupj tepe'e cupj mpes. Jupj jos nin p'iyá quelel la sijicj qjuis catjampan. 
17 Ca nacj pjü to'á pjü nujisas. Ca nacj nun sejatjam ma tya'a pjü jos. 
Nun ma quelel so p'o'sá, t'üc! way ma quelel lojí Dios. 18Mop'in ma 
nin la müjí nun. Ca nacj nun welé nun quelel la sojí nun sejatjampan. 
Mop'in ma jis capj p'o'sá. Mpes yupj ma salejepj ncu t'üc' way quelel 
la sojí. iJis capj mp'a'sá! Mpes ca jus nlayecj t'üc' way quelel la sojí. 


cupj qjuiyola malala cupj. P'a gente quelel lijicj mpes, ma ca nin qjuiyola 
ncupj. Dios po selé cupj qjuisin po'ó; pjü selé jupj, mpes po ma nin nujola 
t'as nun malala. Jupj selé cupj jupj ts'uyupj. 21 Cupj ma nin qjuiyola cupj 
malala, ma lecj meyacj ncupj Dios lal. 22Nin mpes, Dios lal le monacj 
na, jupj qjuesé 'aya pjü qjuisas. Cupj lijicj pjú jupj tjijyü'tá, ne nin. Cupj 
lijicj mpes 'ücj jos jupj. 23Ca mpac tsjan tjijyü'ta jupj. Jupj tjijyü'ta cupj 
mponecj jupj Jatjam po!ó. Jupj tjijyü'ta wa cupj ca quelel lis mijicj cupj 
qjuis catjampan. Jesucristo nin p'iyá qjuis tjijyü'ta. 24Dios tjijyü'ta la tjüjí 
na, solejé nun so coricó Dios, solejé Dios nucopj cyoñca wa nun. Dios jupj 
Cjües qjuis tjetyaya. Jupj Cjües mpes wa selecj Dios qjuis capj cyorica. 
Nusin tjü'üsüs pjacj vele Dios Cjües jos jin. 
1Natjampan, gente pülücj javelepj yupj jatatj Dios Cjües. Ma ca 
mponé pjü way javelepj. Nepénowa la tsuwil. Mpes nusin tjü'üsüs 
ncu t'üc! way Dios mpes javelepj yupj. Pülücj nosis casá lyawuñ, 
javelepj yupj p'iyá profetapan*. Yupj sin popa nepenowá profetapan 
tulucj, Dios mpes javelepj tulucj. 2Nun ca jus nlayé pjacj Dios Cjües 
jatatj. Yupj javelepj Jesucristo tjac' nosis nt'a, yom tepyala jupj. Yupj 
nin javelepj na, Dios Cjües jatatj yupj. 3Dios Cjües ma jatatj ca jus 
nlayé wa nun. Yupj javelepj Jesucristo ma tjac' nosis nt'a, javelepj 
yom tepyala tulucj. Yupj jin javelepj na, ma jatatj Dios Cjües. Yupj 
jatatj Jesucristo enemigo cjües. Nun solejetsja Jesucristo enemigo 
cjües ncuwim. Nasa nin tepyala niná. Nosis nt'a wine quinam. 

4Nun Dios gente. Nun más püné Jesucristo enemigo cjües jatatj 
jilal. Dios wine nun jilal. Diablo* wine yupj jilal. Mop'in Dios más 
püné diablo lal. Mpes más püné nun yupj jilal. "Jesucristo enemigo 
cjües jatatj ma lajay Dios tjijyü'tá. Mpes ma javelepj Dios jos jin. Yupj 
p'iyá yola jin javelepj. Dios ma jisas ma wa lajay Dios tjijyü'tá. Yupj 
nin lajay Jesucristo enemigo cjües jatatj jin javelepj. £Mop'in cupj 
Dios juts'a'á. Cupj lijicj Dios tjijyü'tá. Dios jomicapan nin lajay cupj 
jyü'tücj. Mpes cupj selecj Dios Cjües jatatj yupj. Dios ma jisas ma lajay 
cupj jy ü'tücj. Mpes cupj selecj Jesucristo enemigo cjües jatatj yupj. 


Dios pjü way quelel la siji lovin. 


7Natjampan, quelel lis müjí pjü way nun sejatjampan. Dios mpes 
quelel la sijicj. Quelel la sijicj na, cupj Dios jomicapan, cupj Dios 
ts'uyupan 'ots'ipj. 8Nepénowa ma quelel la sajay la p'a wa. Mpes 
yupj ma sa coii Dios. Dios pjü way quelel la siji lovin. Nin tulucj yupj. 
Yupj ma quelel la sajay la p'a. Mpes ma sa coii Dios. ?Cupj selecj Dios 
quelel la qjuisiji cupj. Jupj pjaní way popa p'in. Jas tjejyama jupj 
Jatjam pjaní nosis nt'a la mas, ca cupj mpatjaquecj jupj la tjiji mpes. 
10Mpes qjuisin 'yüsa Dios pasal quelel la qjuis tjiji. T'üc! way cupj 
ma quelel lijictsja Dios. Jupj pasal quelel la qjuis tjiji cupj. ¿'Oyn la 


11 Natjampan, t'üc! way Dios quelel la qjuisiji. Mpes más 'ücj nun 
quelel lis müjí nun sejatjampan. 12Gente lovin ma jus tjunuc Dios. 
Nin pin cupj selecj Dios qjuis capj cyoñca qjuis catjampan quelel la 
sijicj na. Qjuis catjampan quelel la sijicj na, t'üc! way cupj lijicj Dios 
jos jinwá. 

13Dios jupj Cjües qjuis tje'yaya. Jupj Cjües mpes cupj selecj Dios 
qjuis capj cyoñca, selecj cupj se coñcocj jupj. 14Cupj selecj qjuis Papay 
jas tjejyama jupj Jatjam nosis nt'a. Cupj jus tjinyucucj. Jupj Jatjam la 
tjiji gente 'ücj ca mpatjaquecj Dios lal. Cupj nin velecj gente jilal nin 
tepyalá. 15Jesucristo Dios Jatjam jupj. Gente nina javelepj na la p'a 
jilal, Dios jis capj cyoñca; yupj sa coii wa jupj. 

16T'üc'! way cupj selecj Dios quelel la qjuisiji. Nina pyonecj. Dios 
pjü way quelel la siji lovin. Gente quelel lajay na Dios, quelel la sajay 
na yupj sejatjampan 'ots'ipj, yupj sa coii Dios; Dios jis capj cyoñca wa 
yupj. !7 Cupj quelel lijicj na Dios, quelel lijicj na qjuis catjampan 'ots'ipj, 

t'üc! way nin lijicj Dios jos jin. Jesucristo jinwá lijicj cup) nosis nt'a, 
mpes ma ca lecj meyacj jupj lal jupj tjac' na. Nin jawas jupj tjac' na, 
jupj ca mveles ncu 'üsüs la tjajay pjü. 18Quelel lijicj na Dios, quelel la 
sijicj na qjuis catjampan 'ots'ipj, ma lecj meyacj Dios lal. Cupj selecj 
Dios ma ca qjuis capj ntülüs, ne ma lecj jeyacj. Ma quelel lijicj Dios, 
ma wa quelel la sijicj qjuis catjampan, cupj lecj meyacj ca Dios lal. 

19Dios mwalá way quelel la qjuis tjíjitsja cup). Mpes quina cupj 
quelel lijicj jupj, quelel la sijicj wa qjuis catjampan. 20Nun popa 
pjaní vele jupj quelel liji Dios ca nacj. Newa ma jos jupj jatjam; jola 
jupj jatjam malala. Ma jos jupj jatjam, mpes cupj selecj li tsuwíletsja 
jupj. Jupj ma quelel liji Dios. Jupj si nucú jatjam, mop'in ma quelel 
liji jupj. Nin mpes cupj selecj jupj ma wa quelel liji Dios; jupj lovin 
ma jus tjinyuca jupj. 21 Mpes Dios qjuis wala tjevele: *Nun quelel la 
nojí. Mpes quelel lis müjí wa nun sejatjampan." 


Cupj más noypan qjuis tepyala Dios ma jisas jilal. 
5 1Dios jas tjejyama Jesucristá, jis capj la p'acj gentas. Nun popa 
pjaní niná tepyona na, jupj Dios popa. Nun popa pjaní quelel liji 
na qjuis Papay, quelel la siji wa Dios popa. 2Mpes cupj Dios quelel la 


quelel lijicj jupj. Costa way tulucj nin lijicj Dios tjijyü'tá; ^cupj Dios 
ts'uyupan, ne nin. Mpes cupj más noypan qjuis tepyala Dios ma jisas 
jilal. Cupj tepyonecj Jesucristo Dios Jatjam. Mpes más noypan cupj 
Dios ma jisas jilal. 5T'üc' way Jesucristo Dios Jatjam. Gente niná 
japon más noypan se palá Dios ma jisas jilal. 


Jesucristo tjac', gente ca mpatjam la tjiji. 


6Dios jas tjejyama Jesucristo, gente jis capj la p'acj. Selecj jupj niná, 
püna tepyalá mpes, jupj bautizar* tepyala na. Selecj wa jupj niná, püna 
tepyalá mpes, jupj cruz* po'ó tjovalapj na. Dios Cjües nin vele jupj 
ninda Dios jas tjejyamá. Dios Cjües vele t'üc' way. 7 Cont'e tsjun po'o 
nin javelepj Jesucristo mpes. Cont'e sin popé Dios pjaní, Jesucristo 
pjaní, Dios Cjües pjaní. Yuwal nin javelepj. 8Cont'e mpes wa nosis 
nt'a selecj wa niná Jesucristo po'ó. Selecj Dios Cjües mpes. Selecj 
püna tepyalá mpes jupj bautizar tepyala na. Selecj püna tepyalá mpes 
jupj cruz po'ó tjovalapj na. Yupj cónt'eya mpes selecj Jesucristo tjac' 
gente ca mpatjam la tjiji. 9Selecj Dios jas tjejyama Jesucristo, gente 

jis capj la p'acj. Dios nin tjevele. Niyom nin tjowelepj yupj tjunuc 
mpes, tjepjyacaüi mpes wa; pyonecj yupj tjowelepj. Mop'in Dios velá 
más 'üsüs. Lovin t'üc' vele. Mpes selecj Jesucristo tjac' gente jis capj 
la p'acj. 19 Nepénowa japon Dios Jatjam po'ó. Mpes yupj jisas Dios 
tjevelá. Mop'in la p'a ma japon Dios tjevelá jupj Jatjam po'ó. Yupj 
yola Dios li tsuwíletsja. 11 Napj pyac Dios tjevelá. Jupj tjevele cupj 
jupj lal jupj Jatjam la tjiji mpes. 12Pülücj po jisas Dios Jatjam. Mpes 
lovin ca mpatjam yupj. Pülücj ma jisas Dios Jatjam. Mpes yupj lovin 
ma ca mpatjam. 


Juan tecyawaja tepyaca. 


13Nun poné Dios Jatjam po'ó. Napj najas nun jus nlayé lovin ca 
mpatjaqué Dios lal toponé mpes. Mpes pjü way niná tepyac nun mpes. 
14Cupj le monacj Dios lal. Ma lecj meyacj le monacj jupj lal. Dios jinwá 
qjuiyola na, selecj jupj ca mpjacam pjü way cupj le monacj. 15 Niswa 
velé, cupj selecj Dios ca mpjacam pjü way cupj le monacj jupj lal. 
Mpes selecj wa Dios ca la mijis pjü way cupj le monacj. 

16 Nenéyawa nun sejatjampan malala nyuca lajay, mop'in ninana lajay 
mpes ma nca'liñ ca yupj. Malala nyuca la tjajay tjunucü na, tjowelé 
Dios lal yupj mpes. Mpes ca mpatjam yupj, Dios ca la mijis. Pjaní way 
lajay mpes Dios lovin ca jola nsem. Nenéyawa ca nucú nepénowa nin 
lajay. Ma tjowelé Dios lal yupj mpes. 17Gente malala nyuca lajay na, 
t'üc! way ninana lajay malala Dios lal. Mop'in pjaní way lajay mpes 
Dios lovin ca jola nsem. Nin lajay na, ma ca mpatjam lovin Dios lal. 

18 Cupj selecj Dios ts'uyupj lovin ma quelel malala nyuca lajay. Dios 
Jatjam wine yupj jilal. Diablo* ma polel malala nyuca liji yupj jilal. 
Mpes Dios ts'uyupj lovin ma quelel malala nyuca lajay. 

19 Cupj selecj Dios ts'uyupan ncupj. Dios ma jisas, diablo* mozopan 
yupj. Nin p'iyá yupj pjü. 20Cupj selecj Dios Jatjam tjac'. Qjuisin tji'yüsa 
la tjiji Dios po'ó. Mpes Dios t'üc' way po'o qjuisin tji'yüsa quinam. 
Cupj se coricocj Dios, se coñcocj wa jupj Jatjam. Jupj Jatjam Jesucristá. 
Jesucristo Dios t'üc' way jupj, 'üsüs way jupj. Lovin ca mpatjaquecj 
Dios lal jupj liji mpes. 

21Natjampan, quelel la müjí Dios t'üc' way. P'a dios witjacj* ma 
quelel lis miijí. 

Papel locopyaya 
Juan tepyaca 


Dios qjuis tjijyü'ta quelel lis mijicj qjuis catjampan. 

1Napj co'müy* Dios ts'uyupj jilal Jesucristo mpes. Jipj quepj po 'üsüs 
way Dios lal. Papel niná pyac jipj mpes, jipj tstuyupj mpes 'ots'ipj. T'üc' 
way napj po quelel la nusejay. Dios ts'uyupj salejepj tsjan t'üc' way. 
Yupj pjü way quelel la nusejay wa. 2Cupj lijicj Jesucristo tjevelá. Jupj 
tjevelá t'üc' way. Lovin ca nin la mijicj Jesucristo tjevelá. 3Dios cupj 
qjuis Papay. Jesucristo Dios Jatjam. Yupj 'üsüs ca la mijicj cupj mpes. 
Yupj ca qjuis capj mp'a'sacj, malala qjuesé palá na. Pjü mpes ma ca 
qjuiyola nsem, yupj nin ca la mijicj cupj mpes. Cupj lijicj Jesucristo 
tjevele jin, mpes ca nin la mijicj yupj cupj mpes. Jupj tjevelá t'üc' way. 
Cupj quelel la sijicj qjuis catjampan, mpes wa ca nin la mijicj cupj mpes. 

^Dios qjuis tjijyü'ta cupj ca la mijicj jupj tjevelá. Napj jus nleytsja 
jipj tstuyupj nepenowá nin lajay jupj tjevelá. Mpes po 'ücj najastsja. 
Jupj tjevelá t'üc' way. »Quina ca mpac tsjan najas ca nin la mijin jipj. 
Dios qjuis tjijyü'ta cupj ca quelel lis mijicj qjuis catjampan. Po quina 
way p'in qjuis tjijyü'ta tulucj. Tsjay püna tjijyü'ta. Nas tepyon na Dios 
Dios. Jupj tjijyü'ta cupj ca quelel lis mijicj qjuis catjampan. Püna, nas 
tepyon na p'in, jin tji'yüsa jupj tjijyü'tá. 


La tsuwilpan lyawuñ nosis nt'a. 


7La tsuwilpan pülücj lyawuii nosis nt'a. Yupj javelepj Jesucristo ma 
tjac' nosis nt'a, yom tepyala tulucj, nin javelepj. Yupj la tsuwil. Yupj 

Jesucristo enemigopan. 8Pasal tjajama nun. Ma la müjí yupj jinwá. 
Nun po 'üsüs way la müjí Dios mpes. Dios 'üsüs ca la mijis nun mpes 
p'a jawasa. Mop'in ma 'üsüs ca la mijis la tsuwilpan mpes. Niswa 
velé, ma la müjí yupj jinwá. Mpes t'üc' way Dios po 'üsüs ca la mijis 
nun mpes p'a jawasa. 

9Nepénowa lovin lajay Jesucristo tjevelá. Mpes cupj qjuis Papay jis 
capj cyorica. Jupj Jatjam jis capj cyoñca wa yupj. Gente la p'a way nin 
la jaytsja wa Jesucristo tjevelá. Mop'in nin lajay wa la p'a wa javelepj. 
Mpes Dios ma jis capj cyofica yupj quinam. 10 Yupj ca ncul nun jis 
wa nt'a, nusin mü'üsüs quelel la mijicj yupj. Mop'in ma tjowelé 'ücj 
ca mpatjam nun jis wa nt'a. Jis lal tjowelé más 'ücj leñ way jil. Ma 
mvelé: “'Üsüs lowa”. 

11 “Üsüs lowa” welé na, jis capj p'o'sá malala nyuca lajay. Mpes ma 
nin mvelé, ne ma yupj jinwá nsem nun. 


Juan tecyawaja tepyaca. 


12Pülücj quelel velé. Ma pjü quelel pyac la p'in. Po quelel jum jipj 
nt'a la veles. Po 'ücj qjuisas ca mpalas ne'aj jum na. 13Jipj nyütsj po 
'üsüs 'ots'ipj Dios lal. Jupj ts'uyupj süs wa la tjajay. 

Papel p'a wa Juan tepyaca, 
papel cont'e tepyala nasa 


Gayo po 'üsüs nyuca liji. 


1Napj co'müy* Dios ts'uyupj jilal Jesucristo mpes. Gayo, napj najamica 
jipj. T'üc! way po quelel la 'ejay napj. Quina papel ca mpac jipj mpes. 
2Natjam, napj selé 'üsüs way jipj Dios lal. Najas lovin ma malala 
jyas nsem jipj. Najas wa lovin 'üsüs way püt' jipj. 3Qjuis catjampan 
nepénowa tjiquil, nawala tjowelepj jipj po 'üsüs lejay Dios vele jin. 
Niná tjowelepj na, po 'ücj najas ntepalá. Jipj lovin lejay Dios vele jin. 
Jupj vele t'üc' way. 4Natjampan nin lajay na, Dios vele jin, t'üc! way 
lovin tsjay 'ücj najas ne palá. Jupj vele t'üc' way. 

5Jipj qjuis catjampan jis capj p'yacj na, po 'üsüs nyuca lejay Dios jos 
jinwá. Nepénowa lovin ma yus tjinyuc. Mop'in 'üsüs lejay yupj mpes. 
Tjiquil na, jis capj p'yacj. Po 'üsüs nyuca lejay. 6 Qui!á yupj tjowelepj 
qjuis catjampan jilal jipj po quelel la sajay. Lovin najas yupj jisas se 
lan. Mpes 'ücj ca mal p'a nt'a, ca tsji' la mijicj Dios mpes. Dios 'ücj 
jos ca nsem jipj la tjejay mpes. 7 Yupj jil la veles la p'a jilal Jesucristo 
po'ó. Yupj ma jisas Dios ts'uyupj tulucj jis capj jap'acj yupj. 8Mop'in 
cupj Dios ts'uyupj. Mpes Dios jos jis capj p'ya'sacj. Jis capj tjep'ya'sacj 
na, cupj tsji' lijicj yupj jilal Jesucristo mpes. Nin javelepj t'üc' way. 


Diótrefes tsjay malala nyuca liji. 


9Nawaja'a papel tepyac napj, Dios ts'uyupj mpes ne'aj. Newa Diótrefes 
ma liji napj velé jin. Jupj jos nun ma wa lojí napj velé jin. Jos nun lojí 
jupj vele p'in. 19 Nun nt'a tjum na, ca mvelé pjü jilal Diótrefes nin liji. 
La tsyawilí napj nin po'ó. P'a wa malala liji wa. Qjuis catjampan ne'aj 

jil na, jupj ma jis capj p'ya'sa yupj. Mop'in nin, nepénowa ne'aj quelel 
jis capj jap'acj yupj. Mpes Diótrefes si jütüta yupj ma jis capj mp'a'sacj 
ne'aj jiquil. Dios ts'uyupj 'a si muli nt'a, jupj si jütüta jis capj jap'acj 
lovin ma ncul niswá. Mpes nun nt'a tjum na, napj ca mvelé pjü jilal 
Diótrefes nin liji. Tsjay malala liji jupj. 

11 Ma la mijin jipj Diótrefes jinwá. Napj najas jipj lovin 'üsüs nyuca 
lejay, gente 'üsüs nyuca lajay jinwá. Jipj selen 'üsüs nyuca lajay, yupj 
Dios juts'a'á. Nin tulucj malala nyuca lajay. Yupj po ma sin tji'yüsa 
pjacj ne Dios. 

Demetrio po 'üsüs liji. 

12 Jipj selen Demetrio po 'üsüs way jupj. Pjü javelepj po 'üsüs way 
jupj. Jupj nin liji Dios tjevelá, mpes jipj selen 'üsüs way jupj. Dios 
tjevelá t'üc! way. Napj wyala velé po 'üsüs way Demetrio. Jipj selen 
t'üc! way velé napj. 


Juan tecyawaja tepyaca. 


13Pülücj quelel veletsja napj jipj lal. Pjü way ma quelel pyac la 
p'in. 14Po 'in leñ way quelel jum jipj nt'a la veles. Mpes ma pjü way 
pyac quinam. 

15Po najas ma jele nsem pjü mpes. Qjuis cajamicapan süs wa la 
tjajay jipj lal. Süs wa la mijin pjü qjuis cajamicapan ne'aj. 

Papel niná Judas tepyaca 





1Napj ne Judas, Jacobo jatjam napj. Jesucristo jomozo napj. Ninana 
napj pyac nun pjü way mpes, nun Dios ts'uyupan mpes. Dios la nu 
t'ya. Jupj pajal quelel la nusiji nun. Jupj nu jyama nun, ca Jesucristo 
cus ncoiicó lovin. 2Najas Dios ca pajal nucopj mp'a'sas, malala nu 
pyala na. Najas nun ma nujola nsem pjü mpes, jupj la numijis. Najas 
Dios pajal ca quelel la numijis lovin. 

3Mpülücpan, napj po quelel pyactsja popelses nun mpes. Dios la 
tjiji pjü way cupj ca 'ücj mpatjaquecj jupj lal. Po quelel pyactsja napj 
niná po'ó. Newa nin, ma ca mpac niná quinam. Napj nola Dios jos 
p'a po'o pyac quinam. Ninana ca mpac: po najas nun pajal tsji' lojí 
Jesucristo mpes. Mponé nun püna tepyonecj jupj po'ó. Mvelé wa nun 
p'a jis lal nun poné niná. Ninana tepyonecj Dios sin tji'yüsa lis tjiji 
jupj tstuyupan. T'üc' waytsja nina. Newa t'üc' ninda. 4Niyom nepénowa 
nun popé ma nin javelepj. Lyájasa p'in tjiquil yupj nun nt'a, 'a jis 
mulus ne'aj nun jis lal. Mop'in malala yupj. Pajal püna profetapan* 
tapac yupj sin po'ó. Yupj tapac Dios ca jis capj ntülüs malala lajay 
mpes. Ninana noyomes ma jisas Dios. Yupj javelepj Dios 'ücj perdonar 
la siji, mpes 'ücj pajal malala nyuca lajay. Yupj javelepj t'üc' tulucj. 
Yupj jatsüpün Jesucristo p'in 'ücj qjuisí jütüta. Yupj jatsüpün jupj 
cupj qjuis Jepa. 


Dios ca jis capj ntülüs yupj, p'a jis capj tyüla jinwá. 


5Nun solejé qjuis Jepa Dios jis capj tjep'ya'sa pjü israelpan* püná. Jis 
capj tjep'ya'sa 'ücj jis la winin Egipto mpe, ne'aj malala tepyala mpes. 
Locopyaya nepénowa yupj sin popé ma topon Dios tjevelá. Ma topon, pjü 
way jis tji'yü'na Dios. Pjü niná nun solejé. Napj najas niná nujola mpalas. 
6Nujola tapalas wa angelpan* jis tepyala. Pajal püna angelpan nepénowa 

ma quelel jajütütsja Dios sin tjejyama nt'a. Yupj tjil Dios tje'yaya tapatja 
mpe. Mpes Dios tsyu'pa si manuna yupj quinam, pajal püste nt'a. Ne'aj 
tsyu'pa jatja lovin, jis capj tyüla nas. Ts'ac' p'a wa jis capj ntülüs yupj. 

7Nujola tapalas wa nun, Dios jis capj tyüla wa Sodoma po'o tapatja, 
Gomorra mo'o tapatja nin p'iyá, ne'aj p'in tapatja nin p'iyá. Yupj 
malala la tjajay ángel* malalapan jinwá. Niyom ne'aj tjamanun niyom 
pla wa. Ma jisastsja nequem. Nequem p'a nequem jis lal tjelyawuñ. 
Ma jisastsja niyom. Pajal malala quelel lajaytsja. Yupj lajaytsja pjü 
gente lajay jin tulucj. Dios jis capj tyüla. Nin jis tepyala yupj, mpes 
cupj jus nlayecj jupj jis capj tyüla malala nyuca lajay. Jis mü'ümüs 
ca lovin. 

8Ninana noyomes nun mpe, nin p'iyá lajay, Sodoma po'o tapatja 
la tjajay jinwá. Yupj javelepj Dios la tjiji yupj malala tjunuc püste 
na. Javelepj Dios sin tji'yüsa la tjiji 'ücj malala lajay. T'üc'! way pajal 
malala nyuca lajay jis p'üy lal. Ma jisas p'a wa se jütütj yupj. Malala 
javelepj wa tsjun po'o patja mpes. ?Yupj noypan tulucj, mop'in nin 
javelepj. Ángel* más püné ma malala vele yupj jinwá. Ángel más 
püné Miguel ló. T'üc' way jupj püné, newa ma malala vele p'a po'ó. 
Moisés* tepe'e na, diablo* jostsja Moisés jüp'üy. ^Ma polel lo t'as", 
tjevele Miguel. Miguel ma jas tjevele diablo po'ó. Ma malala tjevele 
diablo po'ó. Niná tjevele p'in: “Najas qjuis Jepa Dios cyapj velele", 
nin tjevele jupj. 

10Niyom nepénowa nun nt'a patja, pajal malala javelepj ma sin 'yüsa 
po'ó. Animalpan sin 'yiisa, ninana sin !yüsa niná. Animalpan jinwá yupj, 
ma yola yupj. Yupj sin 'yüsa yupj quelel malala nyuca lajay mpes. Ninana 
quelel lajay mpes ca Dios jis capj ntülüs. 


quelel líjitsia Dios tjijyü'tá; yupj nin wa. Mpes pjü malala ca jis mpalas wa 
yupj, Coré pjü malala tepyala jinwá. 


Niná noyomes pajal yola yupj p'iyá mpes. 
12Niná noyomes jalá wa nun jis lal, 'a nu myula na Dios mpes. Yupj 
malala lajay mpes, la p'a wa yola nun malala wa. Nun quelel 'üsüs lojí; 
mop'in yupj pajal malala. Yupj ma se mayca malala lajay mpes. Pajal 
yola yupj p'iyá mpes. Ma yola la p'a mpes. Nina noyomes mol ma jive 
jinwá yupj. Mol niná lüpjü lal jama, nin pin. Nina noyomes sine lejeñ 

Balaam soysoy ángel tjinyuca, ne ma quelel jámatsja. (Judas 1.11) 


ma vyala jinwá yupj 'ots'ipj. Sine lejeñ tecya!liñ Jinwá yupj, jis ts'il topocj 
jinwá. Yupj ma polel lajay 'üsüs. 133 Niná noyomes po quelel malala lajay. 
Mar pajal lo pjets'epjets'e jinwá yupj. Mar pajal lo pjets'epjets'e na, te 
way p'yoya jupj 'üsü la nt'a. Nin p'iyá niná noyomes. La p'a 'ücj januc 
yupj malala lajay. Ma quelel 'üsüs lajay Dios jos jin, mpes ma polel sin 
!yüsa lajay la p'a wa Dios mpes. Yupj pjulacj pala tinca jinwá. Dios nasa 
'ücj la tjiji ca'aj jis capj la tül. Ne'aj pajal püste lovin. 

14Pajal püna Enoc tjevele Dios mpes. Tjevele ca nin jis mpalas niná 
noyomes. Enoc pajal püna tüpü'ü. Adán yom mwalá waytsja. Adán 
ts'uyupj jis ts'uyupj jis tjamanun watsja. Yupj jis tstuyupj noypan jis 
tepyala na, yupj p'iyá jis ts'uyupj tjamanun. La siete nin tepyala na 
Adán mpe, tjemya'na wa Enoc. Enoc tjevele: *T'üc' way qjuis Jepa 


El Nuevo Testamento en Tol de Honduras, 2da ed. ©2010, Wycliffe Bible Translators 


JUDAS 730 


Dios ncuwim jupj angelpan* pajal pülücj jis lal, yupj ne jupj juts'a'á. 
15Dios p'iyá ca mveles ncu gente 'üsüs la tjajay. Ca mveles wa ncu 
malala la tjajay. Jupj ca mveles Dios ma jisas t'üc' way malala la tjajay, 
mpes jupj ca jis capj ntülüs yupj. Yupj lajaytsja malálatsja pajal jupj 
lal. Jupj ca mveles niná noyomes malala tjowelepj jupj po'ó, yupj jupj 
ma jisas mpes", nin tjevele Enoc. 

16Niná noyomes jat' javelepj lovin. Mop'in javelepj p'a po'ó. Yupj 
quelel malala lajay, ne nin lajay. Yupj jisas mpes p'in nin lajay. Yupj 
javelepj la p'a jis lal yupj p'iyá pajal 'üsüs. Yupj javelepj la p'a wa 'üsüs 
'ots'ipj; ma t'üc' way yola la p'a 'üsüs, jisas yupj ca jis capj mp'a'sacj 
la p'in, mpes nin javelepj yupj. 


Yupj pajal malala. Nun ca la müjí Dios jos jinwá. 


17 Natjampan, po ma malala la müjí yupj lajay jinwá. Nujola 
tapalas apostolpan* tjowelepj nun jis lal. Yupj sa coñtsja qjuis Jepa 
Jesucristo. 18 Apostolpan tjowelepj nun jis lal: “P'a jawas nepénowa 
ca la mpjüts'ünücj nun poné po!ó. Yupj ma ca quelel la mijicj Dios jos 
jinwá. Yupj ca la mijicj yupj p'in jisas jin. Nin ca la mijicj Jesucristo 
jac' na", nin tjowelepj apostolpan. 

19Niná noyomes malala javelepj, mpes Dios ts'uyupan ma pjü nin 
p'iyá yola quinam. Niná noyomes gente jinwá lajay la p'in. Dios Cjües 
len yupj jisas mo'ó. 20 Natjampan, po ma yupj jinwá la müjí. Lovin 
jis capj mp'a'sá nun popé, yupj ca 'ücj la mijicj Dios jos jinwá. Nun 
nasa nusin tji'yüsa Jesucristo mpes, mponé niná lovin. Pajal 'üsüs 
way niná. Nun ca mvelé Dios lal lovin. Nun welé na Dios lal, nin ca 
mvelé jupj Cjües jos jin. 21 Nun solejé Jesucristo nucopj p'ya'sa, jupj 
ne cupj qjuis Jepa Püné. Jupj jola nun mpes. Jupj ca la mijis nun ca 
mpatjaqué lovin Dios lal. Quina newa potjaqué qui'á. Quina lu nucú 
jupj ca nin la mijis nun mpes. Lu nucú na, ca nin la müjí Dios jos 
jinwá. Mpes Dios ca 'üsüs la mijis nun mpes, jupj quelel la nusiji mpes. 

22Nepénowa sey c'a; jis capj mp'a'sá mponecj yupj. 22Nepénowa 
malala quelel lajay wa yupj. Pajal tsji' la müjí nun, ca lei way jis 
mü'ü'süs yupj. Ma 'üsüs lajay, ca mpeñ yupj. P'a witjacj nasa pajal 
malala nyuca lajay yupj. Jis capj mp'a'sá ma ca malala la mijicj quinam. 
Pajal 'in tjajama nun, ma ca quelel malala la müjí yupj jinwá. Locj 
meyá nsem malala lajay mpes. Ma ca nujos nsem yupj nin lajay. 

24-25 Dios 'ücj nucopj p'ya'sa nun ma malala loji. Mpes jupj ca 'ücj 
mveles nun ma malala. Nin ca mveles, jupj wolap'a'a lüjüqué na. Nin 


El Nuevo Testamento en Tol de Honduras, 2da ed. ©2010, Wycliffe Bible Translators 


731 JUDAS 


mpes nun ca pajal 'ücj nujisas nsem. Jupj pajal 'üsüs. Jupj pjaní p'in 
Dios. Jupj la tjiji cupj 'ücj ca mpatjaquecj jupj lal, qjuis Jepa Jesucristo 
mpes. Najas ca pjü mvelecj Dios pajal 'üsüs. Najas jupj Jepa nsem 
pjü way mpes. Najas jupj ca pajal püné nsem, ca jupj pjü müjü'tüs. 
Jupj nin p'iyatsja lovin. Najas ca nin nsem quinam. Najas wa ca nin 
nsem lovin. Amén. 

Ninana Jesucristo jas 
tji'yüsa la tjiji Juan lal 


1Ninana tepyac nin p'iyá Jesucristo nin tji'yüsa la tjiji. Niná 
Dios jas tji'yüsa la tjiji Jesucristo lal mwalá way p'in. Jupj jostsja 
Jesucristo sin mü'ü'süs la mijis jomozopan tsjan niná ca leñ way 
mpalas. T'üc' way ca nin mpalas jupj tjevele jin. Nin mpes Jesucristo 
jas tjejyama jupj ángel* napj nt'a, nin 'yúsa la mijis niná. Napj ne 
Jesucristo jomozo. Juan nlá napj. Dios Jesucristo jas tjejyama nosis nt'a 
qjuis capj la p'acj. 2Napj tjapjacas Dios tjevelá. Napj tjinyuc Jesucristo 
t'üc! way tjevele Dios po'ó. Pues pjü tjapjacas, pjü way tjinyuc, nina 
tepyac napj papel casa'á. 
3Ninana papel vele p'a jawasa pyalá. Dios nin tji'yüsa la tjiji ca 
nin mpalas. Pjaní nun popé mo'o vele nina popelses la p'a jis la pjac, 
pajal ca 'üsüs nsem niná jupj mpes. Nin p'iyá ca nsem papel nina mo'o 
vele pjyacañ jis lal. Yupj lajay wa ninana velá, pajal 'üsüs ca nsem 
yupj mpes catsj wa. Leñ way ca mpalas papel niná vele jin, mpes nin. 


Juan süs wa lis tjiji Dios ts'uyupj Asia mo'o tapatjá. 


^Napj ne Juan. Nun Dios ts'uyupj Asia mo'o potjaqué, nun mpes 
papel pyac. Nun 'a nusí mulú nt'a siéteya sin popé nun. Najas Dios 
ca pajal 'üsüs la mijis nun mpes. Najas nun 'üsüs potjaqué ca la mijis 
jupj. Dios pü'ü lovin. Quina pü'ü, püna p'in pü'ütsja, lovin ca mpü'üm 
jupj. Dios Cjües lovin jupj wolap'a'a já'asa jupj jyü'ta nt'a. Jis qjues 
siéteya jinwá jupj, pajal 'üsüs liji mpes. Najas jupj ca 'üsüs la mijis 
wa nun mpes. Najas wa jupj ca la mijis nun ma nujola nsem pjü mpes. 
5Najas Jesucristo ca la mijis wa nina nun mpes. Jesucristo lovin t'üc' 
way vele Dios mpes. Jupj vele jupj selé. Jupj mwalá way jas tjijyiinsá 


732 


El Nuevo Testamento en Tol de Honduras, 2da ed. ©2010, Wycliffe Bible Translators 


733 APOCALIPSIS 1 


tecya!liñ sin popé. Jupj ne Jepa pjü jepapan jis lal nosis casá. Jupj 
quelel la qjuisíjitsia ncupj. Jupj 'os mpes 'üsüs qjuis tepyala Dios lal. 


la mijicj jupj Popay Dios mpes. Najas nun pjü solejé jupj pajal 'üsüs, 
pajal püné wa. Najas wa jupj pjü si jütüta lovin. Najas ca nin nsem. 
7 Jus tjalayé molon lal jac' jupj. 
Pjü ca nucucj jupj. 
Jesucristo 'atsjac, tjü'ünan, 
jus nucucj wa ca yupj. 
Pjü gente nosis casa'á pajal ca la mpuyucj 
jus tjunuc na. 
Nin ca nsem t'üc' way. 
8Qjuis Jepa Dios vele: “Napj lovin pü'üs, pjü way 'ücj lejay". Nin 
vele jupj. Qjuis Jepa Dios pü'ü newa. Pü'ü jupj quinam. Tüpü'ü püná. 
Lovin ca mpü'üm. Pjü 'ücj liji jupj. 


Juan jus tjinyuca Jesucristo, nin la tjiji Dios Cjües. 


9? Napj ne Juan, nun jis pülücj napj Jesucristo mpes. Malala nyuca 
ntepalá wa napj, Jesucristo se coii mpes, nun jinwá. Jesucristo ni 
jütüta napj, nun nu jyü'ta jinwá. Malala ntepalá na, newa 'üsüs la 
tjejay Dios jos jin. Nin p'iyá nun jis lal. Jepapan ncapj tül Dios mpes 
tjevelé mpes. Napj tjevelé Dios tjevelá. Napj tjevelé wa Jesucristo 
qjuisin !yüsa la tjijá. Jepapan ma jisastsja tjevelé, mpes nin tjajam 
Patmos nt'a la püt'üs. Ma polel jum quinam. Patmos 'amá nt'a 'üsü 
t'asiyá pü'ü. 

10Domingo jyawca na qjuis Jepa Jesucristo mpes 'a qjuisí mulú. 
Domingo pjaní tjejyawca na, pajal 'ücj najastsja Dios mpes. Dios 
Cjües 'ücj véletsja napj lal, ne napj nepé tjapjacas la cjüipepé vele 
jin tjapjacastsja. Pajal yümücj tjevele trompeta la tjipjyusa jinwá. 
I1Tjevele: “Pjú jipj nyuc tepyaca jipj. Tepyac na, jas majaman popelses 
Dios ts'uyupj nt'a Asia mo!ó. Yupj 'a si mulü nt'a siéteya sin popé yupj. 
Yupj 'a si mulú nt'a Efeso po'ó, Esmirna po'ó 'ots'ipj, Pérgamo po'ó 
'ots'ipj, Tiatira po!ó 'ots'ipj, Sardis po'ó 'ots'ipj, Filadelfia po'ó 'ots'ipj, 
Laodicea po'ó 'ots'ipj.” Nin tjevele tjapjacas. 

12Napj la nujuyus, tjinyuc pjacj véletsja napj lal. Yam casá lejeü 
tjinyuc napj, yam mpes tjejyawca. Siéteya lejeñitsja ne'aj yam casá 
lejeü. 13Ne'aj toiica watsja yom pjaní, más 'üsüstsja jupj yom lal. 

Yam casa'á lejeh culupwen nt'a tóñcatsja yomen. Jupj pülül 'üsüs sa 
capyatsja, yom püné jinwá. Jas quip pajal cámpatsja. Faja jos suna 
tsú'patsja, jupj faja órotsja*. 14Jupj ts'üil pje waytsja pajal, oveja* 
ts'üil pje way jinwatsja. Lüpj tjive jinwá pje waytsja. Jupj jun 'awa 
wolaqué jinwatsja. 1»Jupj tsjom se jáwcatsja, bronce* jinwá, bronce 
'yawa tepyala na 'awa mo'ó. Jupj nepé tjevele na, 'üsú püné jama 
jinwá pjactsja, yümücj pjactsja. 16Siéteya pjul witjacj mos nt'a tjatja, 
li'inyampe mos. Jupj tjevele na, polomay pjoye pje'á tjac' tjinyuc la 
mpe. Wala manas pjoye jupj polomay. Ninana yomen wola tjejyawca 
lots'ac! way jyawca jinwá, culupwen nt'a já'asa na. 

17 Napj jus tjinyuc na, ncapj t'yaja, ntitülü jupj tsjom nt'a, ntipü'í 
jinwá. Mpes jupj mos li'inyampe napj capá nt'a la tje'yot'a jupj, tjevele 
napj lal: *Po ma lecj tjeyá. Napj ne mwalatsja pjü jis lal. Napj locopyaya 
wa pjü jis lal. 18 Napj pü'üs newá. Ntipü'f, newa pü'üs. Napj 'ücj lejay 
gente ma cya'liñ. 'Ücj wa lejay ma ne'aj patja, tecya!liñ patja nt'a. 
19pjü nucun mpaquen. Mpaquen quina pyalá. Mpaquen wa locopyaya 
pyalá. 20Pjul siéteya tjinyuc jipj namas li'inyampé. Tjinyuc wa yam 
casá lejeii, siéteya waytsja tjinyuc. Oro" waytsja yupj. Pjul tulucj nina 
t'üc' way, ma t'üc' way yomicj casá lejeii wa. Quina ca jin mü'üsüs 
la mejay tsjan niná t'üc' way. Pjul siéteya pastorpan* yupj. Tsji' lajay 
yupj Dios mpes Dios ts'uyupj 'a si mulú nt'a, Dios ts'uyupj 'a si mulü 
nt'a siéteya way yupj. Yam casá lejeñ siéteya yupj, yupj Dios ts'uyupj 
Asia mo'ó. Dios ts'uyupj 'a si mulú nt'a siéteya sin popé yupj”, nin 
tjevele jupj napj lal. 


Ninana Jesucristo tjevelá Efeso nt'a 'a jis tjimyula jis lal. 


2 1Ninana jupj tjevelá: “Jipj ca papel mpaquen, jas majaman pastor* 
nt'a, Efeso nt'a tsji' liji lal. Tepyaca jipj napj mpes: 

Napj pjü Dios ts'uyupj nt'a winis, nucopj cyoñ. Yupj 'a si muli 
nt'a siéteya sin popé yupj. Napj tyatj pastorpan* namas li'inyampé. 
Nin quelel velé jipj lal: 2Napj selé jipj 'üsüs lejay. Yümücj tsji' 
la tjejay jipj. Napj selé jipj newa 'üsüs la tjejay malala 'e tepalá 
na. Ma jyas malala nyuca lajay 'a si mulú nun lal. Nepénowa la 
tsawil jipj nt'a, tjowelepj apostolpan* yupj. Jipj la tepyal, tjinyuc 
ncu t'üc! way apostolpan yupj. Mpes jus nley apostolpan tulucj 
yupj. 3Malala 'e tepalá jipj napj nin po'o pyon mpes. Newa 'üsüs 
la tjejay napj najas jinwá. Newa quelel nin lejay jipj; lovin ma 
jéletsja ma quelel nin lejay quinam. 

4'Üsüs niná, mop'in nin, ma pjü way 'üsüs lejay napj lal. Jipj ma pajal 
quelel la nejay quinam, püna quelel la ntjejay jinwá. Malala napj lal niná. 
5Jele tapalas piina pajal quelel la nejaytsja. Jele tapalas ma nin lejay 
quinam. Jele pjucj tapalas ca nin la mijin napj najas jinwá quinam. 'Üsüs 
la mijin niswá, püna la tjejay jinwá. Ma lejay niná, napj ca cyapj ntül. 
Napj ca la mejay Dios ts'uyupj ma ca 'a jis mulus jipj püt' nt'a. 

6Pjaní lejay 'üsüs napj lal. Jipj ma jyas nicolaitapan* lajay. Napj 
nin p'iyá, po ma najas yupj lajay. 

7 Najas pjü tjapja'aqué, pjü nusin tjü'üsüs napj tjevelé. Ninana 
vele Dios Cjües Dios ts'uyupj pjü way jis lal. Nin la tjajay na napj 
tjevelé jin, napj ca jis ma'ayá nlajacj wolas yo popé, jupj wolas 
'ücj la püt'üs liji. Yo niná Dios sine nt'a toñca. Pajal 'üsüs ne'aj", 
nin tjevele Jesucristo Efeso nt'a 'a jis tjimyula jis lal. 


Ninana Jesucristo tjevelá Esmirna nt'a 'a jis tjimyula jis lal. 


8Ninana jupj tjevelá: “Jipj ca papel mpaquen, jas majaman pastor* 
nt'a Esmirna nt'a tsji' liji lal. Tepyaca niná napj mpes: 

Napj mwalá way pjü jis lal. Napj locopyaya wa pjü jis lal. Napj ntipü'f, 
quina pü'üs niswá. ?Napj selé pajal malala nu tepyala nun, napj nin po'ó 
poné mpes. Napj selé nun t'emel cjuwá; newa nin, t'üc' way Dios pajal 
'üsüs liji nun mpes. Napj selé nepénowa pajal malala javelepj nun sin po'ó. 
Yupj javelepj judiopan* yupj; Dios juts'uyupj yupj, javelepj. T'üc! way 
judiopan yupj, nin p'in; Dios juts'uyupj tulucj yupj. Yupj Satanás* mpes 'a 
si mulú, jupj ne lapanenpan jis jepa. 10 Malala nu mpalas quinam nun; po 
ma locj tjeyá nin mpes. Nun popé nepénowa cawilta mo'o ca mo'onsocj. 
Yupj ca nin la mijicj diablo* mpes. Nin nu pyala mpes, pjü ca nucucj ncu 
t'üc! way quelel ncapj coñcó. Ts'ac! diéziya ca malala la mijicj nun lal napj 
mpes poné mpes. Newa ncapj ncoricó. Yupj quelel nu ja'ünan napj mpes, 
newa ncapj ncoñcó. Nin lojí, napj ca la mejay lovin mpatjaqué napj lal. 

11 Najas pjü tjapja'aqué, pjü nusin tjü'üsüs napj tjevelé. Ninana 
vele Dios Cjües Dios ts'uyupj pjü way jis lal. Nin la tjajay na napj 
tjevelé jin, t'üc' way ma ca malala jis mpalas tecya'liii na, la p'a 
wa malala se palá jinwá. Malala se palá yupj, la miyá cya'liñ 

jinwá”, nin tjevele Jesucristo Esmirna nt'a 'a jis tjimyula jis lal. 


Ninana Jesucristo tjevelá Pérgamo nt'a 'a jis tjimyula jis lal. 


12Ninana jupj tjevelá: “Jipj ca papel mpaquen, jas majaman pastor* 
nt'a Pérgamo nt'a tsji' liji lal. Tepyaca niná napj mpes: 

Napj velé polomay wala manas pjoye jinwá. Ninana velé jipj lal. 
13Napj selé malala pajal jipj püt' nt'a. Jipj püt' Satanás* p'iyá pü'ü 
nt'a, jupj ne lapanenpan jis jepa. Pajal costa ncapj cyoñ, newa pyon 
jipj napj nin po'ó. Antipas yom pjaní nun popé watsja. Mop'in 
tjevele napj mpes, jupj seletsja mpes. Ne'aj pátjatsja tjü'ünan jupj, 
jupj ncapj cyóricatsja mpes. Nun potjaqué nt'a tjü'ünan jupj, ne'aj 
Satanás pü'ü nt'a. Nin la tjajay na, newa nun ma tsüpünütsja nun 
napj nin po'ó poné. 'Üsüs nin. 

14Nin pin pjaní way nun loji ma najas. Nepénowa nun nt'a sin 
'yüsa lajay malala. Sin 'yüsa lajay 'ücj malala nyuca loji. Balaam 
nyuca la tjajay püná. Israelpan jis enemigo pjaní Balac lotsja. 
Israelpan malala se palá jostsja Balac. Mpes Balaam tjevele jupj 
lal más 'ücj la mijis ne israelpan ca malala nyuca la mijicj. Balaam 
tjevele Dios ma jostsja israelpan 'a si mulü dios* p'a wa lal. Pisis 
p'a dios mpes tja'ayapj ma polel jalá, tjevele jupj. Ma wa polel 
la manun sejats'om tulucj, ma wa polel lyawuii jis vayum tulucj 
jis lal. Gente dios p'a wa quelel lajay, niná nin lajay yupj, nin 
tjevele Balaam. Mpes Balac israelpan jis lal tjevele ncul; jostsja 
ca malala la mijicj yupj. 

15Nun popé nepenowá nin p'iyá lajay. Nicolaitapan* sin 'yüsa 
lajay jin lajay. Napj ma najas yupj sin !yüsa lajay. 16 Mpes jele 
tapalas ma ca malala la mijin quinam. Sin majaman mal quinam 
malala witjacj. Jipj ma nin lejay napj velé jin, leñ way cyapj ntül 
ca. Napj la mpalan ca yupj jis lal, nicolaitapan sin 'yüsa lajay jin 
lajay jis lal. Napj velé mpes p'in ca malala jis mpalas. Napj velé 
polomay jinwá. 

17Najas pjü tjapja'aqué, pjü nusin tjü'üsüs napj tjevelé. Ninana 
vele Dios Cjües Dios ts'uyupj pjü way jis lal. Nin la tjajay na napj 
tjevelé jin, napj ca jis ma'ayá lovin ca 'ücj mpatjam. Napj ca jis 
ma'ayá maná* püna tjapjalen jinwá, pajal 'üsüs nina. Napj ca pe 
pje jis ma'ayá wa yupj pjü. Yupj jis pe tsjicj po'o ca mveles yupj jis 
lá seyasa. Yupj p'in ca jus nlayecj tsjan yupj jis lá seyasa pwen po'o 
tepyac”, nin tjevele Jesucristo Pérgamo nt'a 'a jis tjimyula jis lal. 


Ninana Jesucristo tjevelá Tiatira nt'a 'a jis tjimyula jis lal. 


18Ninana jupj tjevelá: “Jipj ca papel mpaquen, jas majaman pastor* 
nt'a Tiatira nt'a tsji' liji lal. Tepyaca jipj napj mpes: 

Napj Dios Jatjam. Napj nan 'awa wolaqué jinwá. Ntsjam ne 
jawca bronce* 'üsüs jinwá. Ninana napj velé jipj lal: 19 Napj selé 
jipj 'üsüs lejay. Napj selé jipj pajal quelel la sejay la p'a witjacj, 
wa 'üsüs lejay la p'a mpes. Selé jipj newa 'üsüs la tjejay, malala 'e 
tepalá na. Selé wa jipj más 'üsüs lejay quinam püna la tjejay lal. 

20Nin p'in pjaní way jipj lejay ma najas. Ma na'aj la ts'in quepj 


Dios mpes 'a vele wa jupj. Li tsuwile jupj. Jupj sin 'yüsa la siji 
napj namozopan 'ücj jis la manun sejats'om tulucj; sin 'yüsa la 
siji 'ücj lyawuñ jis vayum tulucj jis lal. Sin 'yüsa liji 'ücj jis la las 
pisis gente tja'ayapj dios* p'a wa mpes. Niná quepan vele mpes, 
pajal malala nyuca lajay napj namozopan. 

21Napj ma cus tyül niná quepan custjay. Napj pajal püs la 
tjinyuctsja jupj ca cü'ü'süs, ne ma ca mwinim niyom pülücj jis 
lal. Napj la tjinyuctsja ca 'üsüs la mijis quinam. Ma jostsja jupj. 
22Mpes quina napj ca la mejay pajal malala jos mpalas jupj. 
Niyom tjil quepj niná lal, malala nyuca lajay watsja yupj. Yupj 
napj ca jis capj ntül wa yupj. Yupj ma 'üsüs nyuca lajay quinam, 
napj ca la mejay pajal malala nyuca jis mpalas ca yupj. 23 Napj 
la mejay ca nca'liñ quepan sin popa. Mpes Dios ts'uyupj pjü way 
ca jus nlayecj wa napj selé pjü yola mpes, selé wa pjü yupj jisas. 
Napj selé pjacj nun popé malala nyuca lajay. Malala lojí, napj ca 
nucopj ntül. Napj selé wa nun popé cana 'üsüs lajay. 'Usiis lojí, 
ca 'üsüs la mejay napj nun mpes. 

24Nun nepénowa Tiatira nt'a potjaqué, ma nujisas niná sin 
'yüsa liji quepan. P'a casá velé nun jis lal. Nun ma quelel nusin 
!yüsatsja Satanás* po'ó, la p'a jinwá. Yupj javelepj pülücj sin 'yüsa 
nas Satanás mpes. Nun ma nujisastsja niná, ma nu jyütütj quinam 
p'am nam. 25Nasa way 'üsüs lojí quinam. Napj tjacuwis nas, newa 
la müjí quina lojí jin p'iyá. 26Napj 'üsüs lejay 'üsüs lajay jis lal. 
Napj tjevelé jin la jay yupj patja na p'in, napj ca jis ma'ayá 'ücj 
müjü'tücj nosis casá patjá. ?7Mpapay ntje'aya ne 'ücj la jütütj. 
Nin p'iyá ca jis ma'ayá 'ücj müjü'tücj yupj. Nin vele Dios Popel: 

'Jupj ca majamas nosis casá patjá. 

Püné ca nsem pajal, 

'ücj jis capj la tül malala lajay. 
Ma lajay jupj jyü'ta jinwá, 
ca pjü malala jis mpalas yupj, 
tsjo'oy tje'yapta jinwá. 
28Nin lajay napj tjevelé jinwá, napj ca mvelé wa yupj 'üsüs pajal, 
pjulacj püstapj casá cyala jinwá. 29 Najas pjü tjapja'aqué, pjü nusin 
tjü'üsüs napj tjevelé. Ninana vele Dios Cjües Dios ts'uyupj pjü 
way jis lal", nin tjevele Jesucristo Tiatira nt'a 'a jis tjimyula jis lal. 


Ninana Jesucristo tjevelá Sardis nt'a 'a jis tjimyula jis lal. 


3 1Ninana jupj tjevelá: “Jipj ca papel mpaquen, jas majaman pastor* 
nt'a Sardis nt'a tsji' liji lal. Tepyaca jipj napj mpes: 

Napj Dios Cjües se jam, napj najas nt'a. Jupj Cjües jis qjues siéteya jinwá; 
pajal 'üsüs liji. Napj si jütütj wa Dios ts'uyupj jis pastorpan*. Nun pastorpan 
siéteya, 'a pjulacj siéteya jinwá nyuc. Napj selé jipj la tjejay. La p'a javelepj jipj 
'üsüs lejay napj najas jinwá. Nin tulucj. Jipj 'i tipü'í jinwá napj lal. Ninana quelel 
veletsja jipj lal. 2'In tjejyama jipj ca 'üsüs la mijin quinam. Neaj Dios ts'uyupj 
ta si muli na, ma lajay napj tjevelé jinwá quinam. Pjü way quelel yo! mpa'is 
quinam. Pjaní way p'in 'üsüs way lajay custjay. Jis capj mp'a'san más 'ücj la 
mijicj nina. Napj tjinyuc ncu 'üsüs loji nun. Tjinyuc nun ma loji pjü way napj 
Ndios jos jin. 

3Mpes jele tapalas tsjan 'e tje'aya jupj. Jele tapalas tsjan tjapjac' 
Dios po'ó. Nin la mijin jipj, Dios vele jin. 'Üsüs la mijin quinam. 
Jipj ma nin lejay napj velé, napj ca cyapj ntül. Jipj ma selen naya 
ca nsem, pecj tjac' na jinwá. Ma ca jus nlayen 'ona ca nin la mejay. 

4Newa nin, ma pjü mpes nin velé. Nun Sardis nt'a 'a nu myula, nepénowa 
ma malala la tjiijí, la p'a jinwá. 'Usüs loji nun nepenowá. 'Üsüs loji, Dios pü'ü 
nt'a ca ncapj ncoricó lovin. Ne'aj nun ca nta'é nun pülül pje way, ca nusin 
nqui'pá pülül nina mpes. 5Napj tjevelé jin lajay, yupj ca sin nqui'pacj yupj sin 
quip pje. Napj lovin ma ca 'ücjücj yupj jis lá papel mpe, papel nina nin vele 
pjacj mpatjam Dios lal. Napj ca mvelé yupj ncapj jacoñ. Nin ca mvelé Mpapay 
lal, jupj angelpan* jis lal ca nin mvelé wa ca. 

6Najas pjü tjapja'aqué, pjü nusin tjü'üsüs napj tjevelé. Ninana vele Dios Cjües 
Dios tstuyupj pjü way jis lal”, nin tjevele Jesucristo Sardis nt'a 'a jis tjimyula jis lal. 


Ninana Jesucristo tjevelá Filadelfia nt'a 'a jis tjimyula jis lal. 


7Ninana jupj tjevelá: “Jipj ca papel mpaquen, jas majaman pastor* 
nt'a Filadelfia nt'a tsji' liji lal. Tepyaca jipj napj mpes: 

Napj lovin ma malala lejay. T'üc! way Dios nin tjejyama nosis casa'á 
jis capj la p'acj gentá. Napj 'ücj velé pjacj wama cuy Dios jyü'ta nt'a. 
Napj lejay David* líjitsja jinwá püna p'in. David ne jépatsja püná Israel 
nta. Jupj 'ücj véletsja pjacj wama cuy jupj tjijyü'ta nt'a. Ninana lejay wa 
napj. Napj jun cjyol na, ma polel jun la t'olon p'a wa. Napj jun t'yolon 
na, ma polel jun la cjol p'a wa. 8Napj selé tsjan la tjejay jipj. Napj la 
tjejay jipj ca 'ücj tsji! la mijin napj mpes. P'a ma ca polel la qjuijis ne jipj 
ma polel tsji' lejay napj mpes. Napj selé tsjicj way p'in ca 'ücj la cüjay 
jipj; mop'in nin, jipj la tjejay napj tjevelé jinwá. Jipj ma tsyüpüntsja jipj 
napj nin po'ó pyon. Nin mpes nin la tjejay niná jipj mpes. 

9Nepénowa jipj nt'a patja, Satanás* mpes 'a si muli yupj, jupj 
ne lapanenpan jis jepa. Yupj javelepj judiopan* yupj. Dios ts'uyupj 
yupj, javelepj. La tsuwil yupj. Dios juts'uyupj tulucj yupj, mpes 
yupj judiopan tulucj napj lal. Napj ca la mejay yupj ca jus nlayecj 
jipj t'üc' way Dios popa. Mpes wyalap'a'a ca palá mpi'tjiñ. Yupj 
ca jus nlayecj napj quelel la 'ejay. 

10Malala 'e tepalá na, newa 'üsüs la tjejay napj najas jinwá. 
Napj tjevelé jin la tjejay. Mpes ca napj cyapj mp'acj, ne jipj ma ca 
malala la cüjay pajal malala pyala na nosis nt'a. P'a jawas pajal 
malala ca mpalas pjü nosis nt'a. Niná tepyala na, pjü ca jus nlayecj 
ncu malala la tjajay nosis casá patjá, ncu 'üsüs la tjajay yupj. 

1 Leñ way ca ncuwis. Quina jipj 'üsüs lejay napj najas jin. Mop'in 
nin la mijin. Nin lejay na, p'am ma polel la cüjay ne jipj ma nta'en 
Dios quelel 'e 'ayá, jipj 'üsüs la tjejay mpes. 12Nin tjevelé jin lajay, 
napj ca lis mejay mpatjam ca Dios wo nt'a. Dios wo tsjomis jinwá ca 
nsem yupj. Ma ca mal yupj jupj wo mpe. Yupj sin po'ó ca mpac Dios 
ló, yupj 'a Dios juts'a'á mpes. Dios si jütüta nt'a patja ló mpac wa ca, 
yupj sin po'ó. Nin ca la mejay, ne'aj mpatjam mpes. Ne'aj patja nt'a 
Jerusalén Seyasa ló. Jerusalén Seyasa la palá ca ncuwim nosis casa'á 
tsjun mpe. Dios mpe ca ncuwim. Napj mpac wa ca napj nlá seyasa 
yupj sin po'ó, yupj ncapj jacoñ mpes. 

13Najas pjü tjapja'aqué, pjü nusin tjü'üsüs napj tjevelé. Ninana 
vele Dios Cjües Dios ts'uyupj pjü way jis lal”, nin tjevele Jesucristo 
Filadelfia nt'a 'a jis tjimyula jis lal. 


Ninana Jesucristo tjevelá Laodicea nt'a 'a jis tjimyula jis lal. 


14Ninana jupj tjevelá: “Jipj ca papel mpaquen, jas majaman pastor* 
nt'a Laodicea nt'a tsji' liji lal. Tepyaca jipj napj mpes: 

Pjü velé, pjü ca nin nsem. Lovin t'üc' way velé. Napj velé napj 
selé. Pjü way nosis nt'a patja, pjü way tsjun po'o patja, pues pjü 
way jun ta'á, napj p'iyá la tjejay pjü. 15Napj selé tsjan la tjejay 
jipj. Napj selé jipj ma ts'i 'in napj lal. Selé wa jipj ma wa quelel 
la nejay. Malala nin, 'ots'ots' way p'in quelel la nejay. Más 'ücj 
napj lal jipj pajal ts'i qui'in. Más 'ücj wa napj lal pajal quelel la 
nejay. 16Jipj 'ots'ots! way p'in quelel la nejay. Mpes napj quelel 
na'aj la 'i ts'i napj mpe. 

17 Jipj tjevelen pajal pülücj tyatj jipj. Jipj velen pajal pülücj tyatj 
quinam püna tyatsja lal. Pjü jyas, pjü tyatj quinam, tjevelen jipj. 
T'üc' tulucj. Jipj ma selen malala 'e tepalá jipj pajal. Pajal nola 
napj jipj mpes. Napj nola jas tüpwes cjuwá jipj. Jin tulucj jinwá 
jipj, ma jin 'yüsa Dios mpes. Jipj 'a jin pjütpjüt' jinwá. Malala 
jipj Dios lal. Nin mpes 18nin velé jipj lal, najas p'a casá la mijin 
quinam. La monan napj lal napj ca mya 'a tsjan 'üsüs t'üc' way. 
Napj nin lejay, jipj nt'anquen jipj jyas. La monan napj lal napj ca 
cyapj mp'acj Dios ma ca nin jola jipj malala nyuca la tjejay mpes. 
Napj nin lejay na, jipj ma ca mya maycas Dios lal. La monan napj 
lal napj ca jin mü'üsüs la mejay Dios mpes. Napj nin lejay, ca 
túc! way jin mü'üsüs. 

19 Napj gente quelel la sejay na, napj jis capj velel malala nyuca 
lajay na. Sin 'yúsa lejay 'ücj ca la cüjay. Mpes nin tjevelé napj jipj 
lal. Mpes pajal jele t'as ca nin la mijin napj tjevelé jinwá. 'Üsüs 
la mijin quinam. 20Jin tjü'üsüs napj velé. Napj ne'aj p'in, napj 
ne'aj cüjüs wya jun vilicj nt'a jinwá. Najas jipj jemica ca nsem 
napj. Latalata nun popé 'ücj lo pjac napj velé, 'ücj ca mveles wa 
napj lal jupj jos wa napj jupj jomica ca nsem. Nin la tjiji na, napj 
jupj jomica ca nsem t'üc' way. Lovin ca cus ncoñ napj. 

21Nin lajay napj tjevelé jin, napj ca jis ma'ayá majatjum napj lal, 
yupj ca müjü'tücj napj lal. Diablo* jostsja wa napj 'a malala nyuca 
la cüjay, mop'in ma nin la tjejay. Napj la tjejay Mpapay jos jin. Mpes 
pü'üs napj jupj lal, 'a mulú jyü'tücj. 22Najas pjü tjapja'aqué, pjü 
nusin tjü'üsüs napj tjevelé. Ninana vele Dios Cjües Dios ts'uyupj pjü 
way jis lal”, nin tjevele Jesucristo Laodicea nt'a 'a jis tjimyula jis lal. 


Juan jus tjinyuca Dios, jupj pü'ü nt'a. 


1Locopyaya napj tjinyuc Jesucristo nin tji'yüsa la tjiji. Napj 
tjinyuc jun vilicj jun cjol Dios pü'ü nt'a. Napj tjapjacas pjaní 

nepé tjevele napj lal. “Was qui'á —tjevele—. Napj Jin mü'üsüs ca la 
mejay tsjan ca mpalas p'a jawas”, nin tjevele napj lal. 

Nin p'iyá pjac tjevéletsja mwalá way tjapjacas jinwá. Pajal yümücj 
tjevele, trompeta la tjipjyusa jinwá. 

2Leñ way Dios Cjües napj lal tjemey Dios pü'ü nt'a. Silla pajal 'üsüs 
justa tjinyuc ne'aj, Jepa Püné mpes. Dios já'asatsja ne'aj. 3Se jáwcatsja 
jupj, pe 'üsüs yustapj se jawca jinwá, pe tsju way se jawca jinwá, pe je 
way se jawca jinwá. Silla tlasiyú tsets' pjojocj tóñcatsja. Tsju waytsja 
tsets! pjojocj, pe tsju way se jawca jinwá. 4Silla veinticuatro t'asiyü 
játjatsja Dios tjá'asa nt'a. Silla veinticuatro más 'in tsjictjacj waytsja 
silla 'üsüs justa lal, mop'in jepapan mpes watsja yupj. Co'müypan* 
veinticuatro silla casá játjatsja. Co'müypan sin quip pjetsja. Pjü 
corona* 'üsüs yustapj sey játjatsja, jepa noypan sey jatja jinwá. Oro* 
waytsja sey tjatjá. 5Dios tjá'asa nt'a pajal tjejyawca menmené, pajal 
ca mpjac pjactsja nepé, t'i'ila wa pjactsja ne'aj. Napj tjinyuc wa Dios 
wolap'a'á siéteya 'iyó je wolaquetsja tjelejeñ, nin yustaptsja yupj. 'Iyó 
je tuluctsja yupj. T'üc! way Dios Cjües niná jupj wolap'a'a toñca, mpes 
napj tjinyuc niná. Dios Cjües jis qjues siéteya jinwá jupj, jupj pajal 
'üsüs liji mpes. 6 Dios tjá'asa wolap'a'á vidrio pajal püné ne'aj tüpü'ü 
jin jástatsja. Vidrio niná 'üsú muju toca jinwá jústatsja. Pajal sala 
waytsja, 'üsü sala jinwá. 

Ne'aj tjelejeii wa janucunpan yulupjana. Animalpan jin yustaptsja, 
mop'in angelpan* jinwatsja yupj. T'asiyá tüwütüwü tjelejeiitsja Dios 
tjá'asa nt'a. Pjaní jupj wolap'a'á, pjaní wa lo cjüipe mpe, pjaní wa 
li'inyampé, pjaní wa nancupwepé. Janucunpan pajal yun pülüctsja 
yupj, yupj jis walapé, lo cjüipepé wa. 7 Yupj popa pjaní león jinwá 
jústatsja. P'a wa buey jinwá jústatsja. Pjaní wa, yom jin jústatsja wola 
po'ó. Pla wa ts'i pom mpes wine jin jústatsja. 8Pjü janucunpan séisiya 
jis pamtsja yupj. Jis p'üy popa yun pülücj jánatsja yupj, jis pam 'alapa 
jis yun jana watsja. Jaw na, püste na, yupj lovin javelepj Dios pajal 
'üsüs. Pues ma quelel lyájasa jin jatja yupj. Ninana javelepj: 

“Dios pajal 'üsüs. 
Más 'üsüs jupj pjü jis lal. 
Pues ma malala liji. 
Jupj qjuis Jepa más püné. 
Jupj pjü 'ücj ca la qjuijis. 
Jupj pü'ü quinam. 
Jupj pü'ütsja püna mpe. 

Mpú'úm ca newa”, 
nin javelepj yupj. 
9Dios Jepa Püné jupj pjü jis lal. Pü'ü jupj. Janucunpan yulupjana 
javelepj jupj pajal püné. Javelepj jupj pajal 'üsüs. Wi'iñ jupj lal jupj 
la tjiji mpes. Nin javelepj na, 19co'müypan* veinticuatro palá nipi'tjiñ 
Dios wolap'a'á. Yupj ne nin p'iyá napj tjevelé jinwá. Yupj javelepj Dios 
pajal püné. Dios pü!ü newa. Jis corona* ja'onsopj Dios wolap'a'á, jis 
la 'ayas jupj mpes. Javelepj: 
11 “Jipj qjuis Jepa. Jipj qjuis Dios. 
Jipj pajal 'üsüs, 
mpes qjuisas pjü javelepj jipj pajal püné. 
Qjuisas javelepj jipj pajal 'üsüs. 
Qjuisas javelepj jipj pjü 'ücj la cüjay. 
T'üc! way jipj la tjejay pjü. 
Jipj jyastsja mpes nin la tjejay. 
Nin mpes patja quinam", 
nin javelepj co'müypan Dios lal. 


Popel pjaní Jesucristo p'in 'ücj lo tüpüpj la nuc. 


1 Napj tjinyuc Dios, jupj silla pajal 'üsüs justa casá tjá'asa. Popel 
tyá'atsja jupj mos li'inyampé. Popel niná tapactsja jupj wampé, 
pje'apé. Jus tjulujuptsja jupj. Siete tsjan po pitjiniñtsja jupj. 2Tjinyuc 
ángel* pjaní, pajal jas tjiyocj wa. Jupj pajal yümücj pjac tjevele pjü 
jis la pjac. Tjevele: “¿Pjacj pajal püné, 'ücj lo ta'es tsjan ts'ülüc' po 
piji'tja? ¿Pjacj 'ücj la tüpüpj popelses?" 
3Pues ma jus tjinyuc pjacj 'ücj lo tüpüpj la nuc popelses. Leñ pjacj 
ca nin la qjuijis tsjun po'o patja sin popé. Jis leii watsja nosis casá 
patja sin popé. Nin p'iyá jis lei watsja tecya'lifi sin popé. 4^Pjü len 
pjacj 'ücj lo tüpüpj la nuc popelses. Mpes napj pajal la tipiyú. Pajal 
'aplijílatsja napj. 5Nin tepyala na, co'müy* pjaní napj nlal tjevele: “Po 
ma la tipiya. Cupj selecj pjacj 'ücj lo tüpüpj popelses. Jupj 'ücj t'e'enca 
tsjan ts'ülüc' po piji'tjá. Pajal püné tepyala jupj enemigopan jis lal, 
mpes león jinwá jupj, velecj cupj. Jupj israelpan* popa. Judá pajal 
püna tüpü'ü popa p'iyá jupj. Israelpan jis jepa David* popa p'iyá wa 
jupj.” Nin tjevele co'müy pjaní napj lal. 
6Locopyaya napj tjinyuc ninana jupj tjevele mpes. Oveja* Tsjicj 
tjinyuc napj. Napj tjinyuc tjü'ünan jin jástatsja, mop'in jun tyü'natsja 
quinam. Jupj siéteya tsjüeme. Jupj siete wa juntsja. Napj tjinyuc siéteya 

jun Dios Cjües cus tecyorica mpes. Dios Cjües jusapj jis qjues siéteya 
jinwá jupj, pajal 'üsüs liji mpes. Oveja Tsjicj jas tijejyama Dios Cjües 
pjü nosis nt'a. Ninana Oveja Tsjicj, oveja tulucj niná. Niná Jesucristo 
p'iyá. Jupj tóiicatsja co'müypan* veinticuatro culupwen nt'a, ne'aj 
silla pajal 'üsüs justa wolap'a'á, janucunpan yulupjana jis walap'a'á 
'ots'ipj. 7 Oveja Tsjicj tjac' Dios tjá'asa nt'a. Papel nt'ya jupj Dios mos 
li'inyampé. 8Jupj nt'ya na papel, janucunpan yulupjana palá nipi'tjiü 
jupj wolap'a'á. Nin p'iyá la tjajay wa co'müypan veinticuatro. Oveja 
Tsjicj pajal pünetsja yupj jis lal, mpes nin la tjajay yupj. Co'miiypan 
pjü way arpa* jatjatsja jis la tül. Trasto pajal 'üsüs yustapj jatatsja wa 
yupj. Jis trasto oro* waytsja yupj. Trasto mo'o pít'atsja ts'ülüc' 'üsüs 
way la 'üm, ca 'üsüs way cjumsu. Ts'ülüc' nina napj tjinyuc ts'ülüc' 
tulucj waytsja jupj. Ts'ülüc' niná Dios ts'uyupj Dios lal tjowelepj p'in. 
Yupj jupj lal javelepj 'üsüs pajal Dios lal, ts'ülüc' pajal 'üsüs cjumsu 
jinwá. ?Co'müypan tsjan seyasa tjenejetsteñ wa Oveja Tsjicj mpes. 
Ninana tjenejets!'eñ: 
“Yupj 'e tjya'ünan, ne jipj 'yas mpes 
Dios perdonar lis tjiji pajal pülücj 
yupj malala la tjajay, 
mpes lovin ca 'üsüs nsem yupj jupj lal. 
Nin mpes 'ücj la ta'es popelses jipj. 
'Ücj la ta'es tsjan ts'ülüc' po piji'tja. 
Jipj la tjejay mpes pülücj lovin ca mpatjam 
Dios lal. 
Pjü tribu sin popa, nepénowa yupj sin popa 
lovin ca mpatjam Dios lal. 
Nin p'iyá, pjü yupj jis tin popa, 
nepénowa nin javelepj sin popa 
lovin ca mpatjam Dios lal. 
Pülücj 'a mulú patja sin popa, 
pjü jun ta'á mpe, nepénowa yupj sin popa 
lovin ca mpatjam Dios lal. 
Pjü way pülücj se jütütj mpe, 
nepénowa yupj sin popa 
lovin ca mpatjam Dios lal. 
10 Jipj la tjejay jepapan jis tepyala yupj. 
Jipj la tjejay sacerdotepan* jis tepyala wa, 
'ücj ca tsji' la mijicj Dios mpes. 

Yupj ca jis müjü'tücj nosis casa'á." 
Nin tjenejets'eñ co'müypan. 

I1Locopyaya angelpan* pajal pülücj yus tjinyuc napj. Dios tjá'asa 
nt'a tlasiyú tjelejeñ. Milpan pülüctsja angelpan. Ma polel sin la 
pactsja pajal pülüctsja mpes. Dios tjá'asa culupwen nt'a yupj jis lal, 
janucunpan yulupjana jis lal wa, co'müypan* jis lal wa. Angelpan 
tjowelepj tjapjacas. 12Niná pajal yümücj tjenejets'ei: 

“Oveja* Tsjicj pajal 'üsüs. 

Tjü'ünan mpes tepe'e jupj. 

'Ücj la veles t'üc! way jupj 'ücj jyü'ta. 
'Ücj wa la veles jupj pajal pülücj tya'a, 
pajal selé wa jupj, 
jas tjiyocj wa jupj. 

'Ücj la veles jupj pajal püné, 
más 'üsüs jupj pjü jis lal. 

'Ücj pjü jis la veles pajal quelel lajay jupj, 
jupj pajal 'üsüs mpes." 

Nin tjenejets'eii angelpan. 

13Napj tjapjacas wa pjü way Dios la tjijá tjenejets'eii wa, pjü tsjun 
po'o patja, pjü nosis casá patja 'ots'ipj, pjü tecya'liñ 'ots'ipj, pjü 'üsü 
püné mo'o patjá 'ots'ipj. Ninana pjü tjenejets'eri: 

“Po qjuisas pjü 'üsüs pjac javelepj Dios po!ó. 
Jupj jyü'ta. 

Po qjuisas 'üsüs pjac javelepj Oveja* Tsjicj po'ó. 
Po qjuisas ca mvelecj yupj pajal noypan. 
Qjuisas pjü ca mvelecj yupj pajal sin tjiyocj. 

Po qjuisas ninana javelepj lovin." 

14Tjenejets'eñ na nina, janucunpan yulupjana javeleptsja: “Nin 
qjuisas ca nin nsem". Co'müypan* palá nipi'tjii Dios wolap'a'á, Oveja* 
Tsjicj wolap'a'á wa palá nipi!tjiñ yupj. Yupj tjowelepj pajal noypan yupj. 

Jesucristo nt'ya tsjan ts'ülüc' po piji'tja popelses. 
1Locopyaya tjinyuc Oveja* Tsjicj (jupj ne Jesucristo). Jupj tsjan 
ts'ülüc' pjaní nt'ya popel mpes. Mwalá waytsja nina, siete tsjan 

ts'ülüc' sin popé. Nin la tjiji na, tjapjacas janucunpan popa pjaní tjevele: 

“Was”. Pajal yümücj tjevele jupj, t'i'ila pjac jinwá ca mpjac tjevele. 
2Niná tjevele na, napj tjinyuc cavayü pje. Jupj casá já'asatsja jalecj 

tyá'atsja la palan. Nt'ya watsja corona*, jupj püné tepyala mpes. Jupj 

la tepya'na tjemey, más pülücj jostsja más pülücj si jütüta mpes. Jupj 
más 'üsüs la tepya'na na, ca yupj jis jepa cüpalas jupj. 

3Locopyaya niswa tjinyuc Oveja* Tsjicj. P'a wa tsjan ts'ülüc' nttya 
jupj popel mpe. (Mát'eya nt'ya quinam.) Nin la tjiji na, napj tjapjacas 
p'a wa nepé tjevele. “Was”, tjevele jupj. Jupj p'a wa janucunpan 
yulupjana sin popé. 

4 Jupj tjevele na, napj tjinyuc cavayú p'a wa tjac'. Cavayú nina 
jetsja jupj. Jupj casá já'asatsja permiso tyá'atsja pjü nosis casá patja 
jis la palan jis la jay, jis la 'ünan. Polomay püné nt!ya wa jupj, pülücj 
jis la 'ünan. 

5Locopyaya tjinyuc Oveja* Tsjicj tsjan ts'ülüc' p'a wa nt'ya jupj popel 
mpe. (Cónt'eya quinam nt'ya jupj.) Nin la tjiji na, tjapjacas p'a wa 
nin tjevele: ^Was". Ninana nin tjevelá p'a wa janucunpan yulupjana 
sin popé waytsja. 

Nin tjevele na, napj tjinyuc cavayú te. Jupj casá já'asatsja, balanza 
tyá'atsja mos nt'a, ve la vujus. 9Ne'aj tjelejeñ janucunpan yulupjana. 
Yupj culupwen nepé tjevele jin tjapjacas. Tjapjacas tjevele ve pajal 
ca pülücj jaylacj nsem. Ninana tjevelá: “Trigo* yom pjaní ts'ac' pjaní 
t'üc' lo las, ts'ac' pjaní tsji' liji jaylacj. Cebada* lal nin p'iyá ca nsem. 
Cebada yom pjaní ts'ac' pjaní t'üc' lo las, ts'ac' pjaní tsji' liji jaylacj. 
Mop'in ca nta'acj aceite* olivo*. Uva 'üsü nta'acj wa ca. Po ma malala 
lis mijin aceite olivo lal, uva 'üsü lal wa”, nin tjevele tjapjacas napj. 

7Locopyaya Oveja* Tsjicj tsjan ts'ülüc' p'a wa nt'ya popel mpe. 
(Yulupjana quinam.) Nin la tjiji na, tjapjacas p'a wa was tjevele. Ninana 
tjevelá p'a wa nenem janucunpan yulupjana sin popé. Pjü yulupjana 
nasa tjowelepj yupj. 

8Jupj tjevele na, napj tjinyuc cavayú p'a wa tjac'. Pje waytsja 'in jupj. 
Jupj casá já'asatsja "^Tepe'e" ló jupj. P'a wa jupj cjüil tjac'. “Tecya'liñ 
Patja Nt'a" ló jupj. Dios yupj jis tje'yaya 'ücj jis la 'ünan nosis casá 
patja pülücj. Pjü yulupjana sin popé nosis casá patja sin popé, pjaní 
way 'ücj jis la 'ünan. Nepénowa jis tjü'ünan yuwá la tapalan na. Yupj 
la tjajay mpes, nepénowa cjuwatsja jis la las, mpes tecya'liñ yupj. Yupj 
la tjajay mpes, nepénowa malala jisas tepyala, mpes tecya'liñ yupj. 
Yupj la tjajay mpes, nepénowa animal ts'a 'in jis tjü'ünan. 

9?Locopyaya Oveja* Tsjicj tsjan ts'ülüc' p'a wa nt'ya popel mpe. 
(Cínquiya quinam.) Nin la tjiji na niná, jis qjues nepénowa tjinyuc. 
Mesa 'ala'á tjatja yup), mesa niná Dios ja'ayapj nt'a. La p'a jis tjü'ünan 
yupj, nosis casá tapatja na. Jis tjü'ünan yupj Dios tjevelá tjowelepj 

mpes. Lovin tjowelepj Jesucristo po'o topon, mpes wa jis tjü'ünan yupj. 
10Yiimicj nepé tjowelepj. Ninana tjowelepj Dios lal: “Jipj cupj qjuis 
Jepa. Pjü jyütütj. Jipj pajal 'üsüs lejay lovin. Mop'in lejay jipj velen 
jin. ¿'Ona ca jis capj ntülün nosis casá patjá yupj qjuis tjü'ünan mpes? 
Qjuisas yupj ca jus nlayecj t'üc! way tjevelecj", nin tjowelepj yupj. 

11 Ninana tjowelepj na, pjü yupj pjaní pjaní natj yupj jis pülül pje. 
'Üsüstsja yupj Dios lal, mpes jis tje'yaya yupj nina. Tjevele wa yupj 
jis lal más 'in püs way ca la nucus. Tjevele gente ca más pülücj jis 
mü'ü'nacj jis pülücpan, Jesucristo mpes tsji' lajay sin popé. Yupj jis 
tjü'ünan jin p'iyá ca jis mü'ü'nacj wa jis pülücpan. Dios selé nol ca jis 
mü'ü'nacj. Ninana jis tjü'ünan na, ca jis capj ntülüs, tjevele. 

12Locopyaya napj tjinyuc Oveja* Tsjicj tsjan ts'ülüc' p'a wa nt'ya 
popel mpe. (Séisiya nt'ya quinam jupj.) Nin la tjiji na niná, nosis pajal 
yümücj jus tiquits'e. Lots'ac! way te tepyala wa pülül te jinwá. Mümüy 
jas tüpwes je tepyala, 'as jin p'iyá justa tepyala. 13Pjulacj witjacj palá 
tinca tsjun popé. Yo wolas 'u'u way palá tinca, yümücj si lapjüna na, 
nin p'iyá palá tinca pjulacj witjacj. 14 Tsjun po'ó tecyawaja, papel 
jus tjilyuju jin p'iyá. Pues nosis nt'a, joc! pjü tanajú tjil. Nin p'iyá jis 
tepyala wa pjü momas tsjictjacj 'üsú culupwen nt'a tjatjá. 

15Mpes jepapan nosis casá tapatjá, tjepjya'neñ pe jul mo'ó, neven 
nt'a. Pe noypan nt'a tjepjya'neñ wa joc! mo'ó. Nin p'iyá la tjajay wa 
niyom noypan, niyom t'emel pülücj jatatj 'ots'ipj. Militarpan jis 
jepapan nin wa la tjajay, niyom sin tjiyocj 'ots'ipj. Nin p'iyá la tjajay 
wa esclavopan”, esclavo tulucj 'ots'ipj. Pjü way nin la tjajay. 16Joc' 
mo'ó lal lis tjomon, pwen lal lis tjomon wa: “Jipj 'amá jus nts'eptam 
cupj capa nt'a. Qjuis tjepjya'na Dios ma qjuiyus nucus. Jupj jyü'ta ne'aj 
tsjun po 'ó. Qjuis tjepjya'na Oveja* Tsjicj ma qjuiyus nucus.  Jupj po ma 
capj ntülücj. Po ma jisas cupj malala la tjijicj. Le pjacj la cüpa'nas 
ne ma ca cus cütülücj", nin tjowelepj nosis yümücj jus tiquits'e na. 


Dios la tjiji 'üsüs jis tepyala jupj jomozopan 
nosis nt'a patja sin popé. 
7 1Locopyaya Jesucristo nin 'yiisa la tjiji wa nina. Angelpan* 
yulupjana tüwütüwü tjelejeñ nosis casa!á, niná tjinyuc napj. Pjaní 
way toiica norte nt'a, pjaní way sur nt'a toñica, pjaní wa tsiquin mo'o 
toiica, pjaní wa t'yaja mo'o toñca. Liipjú tyantaná la tjajay, lüpjú ma 
jas nlapjünüs nosis casa'á, ma wa ca jas nlapjünüs 'üsü püné casa'á, 

ma wa ca mojos yon jis lal. 2Ninana tjinyuc na, ángel p'a wa tjinyuc. 
Jupj tjac' ne'aj tsiquin mpe. Jupj tyá'atsja fierro jinwá, po'o la 'onsos 
gentá Dios juts'a'á, Dios ne pü'ü lovin. Ángel fierro tyá'atsja p'iyá, 
angelpan yulupjana jis lal tjevele jupj. Dios jis tje'yaya niná angelpan 
'ücj malala jis la jay nosis, malala wa la mijicj 'üsü püné. Mpes ángel 
locopyaya tjac' yümücj tjevele yupj 'ücj jis la pjac: 3“Po ma malala 
la müjí nosis quinam. Po ma malala la müjí 'iisú püné, ma wa malala 
la müjí yo po'ó quinam. Cupj t'üc' jis wala po'o tje'yonsocj nasa Dios 
jomozopan, 'ücj nin lojí nun", tjevele jupj. 
^Napj tjapjacas nol Dios jomozopan yupj jis wala po'o tje'yonsocj 
yupj. Pajal pülüctsja, ciento cuarenta y cuatro mil. Pjü yupj Israel pajal 
püna tüpü'ü popa p'iyatsja. Israel jatjampan dóceya püna tapatja sin 
popé waytsja yupj, locopyaya tapatja sin popé. Pjü jatjampan dóceya 
sin popé waytsja yupj. 
5 Judá püna tüpü'ü popé, 12,000 sin tapac yupj. 
Rubén püna tüpü'ü popé, 12,000 sin tapac wa. 
Gad püna tüpü'ü popé, 12,000 watsja yupj. 
6 Aser püna tüpü'ü popé, 12,000 sin tapac wa. 
Neftalí püna tüpü'ü popé, 12,000 sin tapac wa. 
Manasés püna tüpü'ü popé, 12,000 watsja yupj. 
7 Simeón püna tüpü'ü popé, 12,000 sin tapac wa. 
Leví püna tüpü'ü popé, 12,000 sin tapac wa. 
Isacar püna tüpü'ü popé, 12,000 watsja. 
8 Zabulón püna tüpü'ü popé, 12,000 sin tapac wa. 
José püna tüpü'ü popé, 12,000 sin tapac wa. 
Benjamín püna tüpü'ü popé, 12,000 watsja yupj. 
Angelpan* pjü yupj sin po'o sin tapac Dios mpes. 


Pajal malala ca mpalas nosis nt'a, ne ca 
pülücj mponecj Jesucristo po'ó. 

9Niswa tjinyuc na, napj tjinyuc gente pajal pülücj 'a jis tjimyula. 
Ma polel sin la pactsja pülücj mpes. Yupj pjü gente sin popetsja, pjü 
la mulú patja sin popé, pjü se jütütj mpe sin popetsja wa, pjü jis tin 
javelepj sin popetsja wa. Yupj Dios wolap'a'a lejeritsja. Oveja* Tsjicj 
wolap'a'a lejeñi watsja. Oveja Tsjicj Jesucristo nitsja jupj. Gente ne'aj 
pjü sin quip pjetsja. Manaca pjwel jatatsja jis mas nt'a. 10 Yupj pajal 
yümücj tjowelepj: 

“Dios jyü'ta. 


El Nuevo Testamento en Tol de Honduras, 2da ed. ©2010, Wycliffe Bible Translators 


APOCALIPSIS 7 748 


Jupj mpes, Oveja Tsjicj mpes wa, 
ca 'üsüs mpatjaquecj lovin.” 
Nin tjowelepj yupj. 

11Pjü angelpan* t'asiyú tjelejeñ Dios tjá'asa nt'a. Dios culupwen 
nt'a tjá'asa co'müypan* jis lal, janucunpan yulupjana jis lal wa. 
Angelpan Dios wolap'a'a pala nipi'tjii yupj. Yupj yólatsja pajal püné 
Dios. 12Niná tjowelepj: 

"Gente ninana tjowelepj, t'üc'. 

'Ücj la veles Dios 'üsüs. 
Jupj más 'üsüs liji pjü jis lal. 
Pjü si 'üsü wa jupj. 

'Ucj la veles wi'iii jupj la tjiji mpes. 
'Ücj la veles jupj püné, 
'ücj jy ü'ta jupj, jas tjiyocj jupj pajal. 
'Ücj nin la veles lovin. 

Pjü nina, t'üc"", 

nin tjowelepj angelpan. 

13Co'miy* pjaní la tji'yitya napj lal: 

—éNcu selen niná pjacj nina sin quip pje? ¿Ncu selen ca'aj mpe 
tjiquil niná? 

14 Napj tjevelé jupj lal: 

—Ma selé napj. Jipj selen. 

Mpes jupj tjevele: 

— Yupj nosis casá tapatjá, nosis casa'á pajal malala tepyala na. 'Ücj 
jis tepyala quinam. Jesucristo tepe'e yupj mpes, oveja* tsjicj jinwá. 
Jupj 'as tepyala mpes, 'üsüs jis tepyala Dios lal. Yupj Jesucristo lal 
topon na, sin quip tapatsj jinwá jis tepyala Dios lal. 15 Nin mpes 

“Dios wolap'a'a lejeñ quinam lovin, 
jupj jyü'ta nt'a. 
Jaw na, püste na, 
tsji' lajay Dios mpes, jupj wo nt'a. 
Dios ca mpü'üm yupj jis lal, 
ma malala jis mpalas. 

16 Jupj liji ma ca vecj jis nca!liñ niswá, 

ma 'üsü sive wa mpalas. 

Lots'ac! mpes ma ca mpeñ yupj. 
Ma ca malala jis mpalas 
pajal vyaja pwe mpes. 

17 Oveja Tsjicj 'üsüs la siji mpes ca nin nsem. 
Oveja Tsjicj Jesucristo ni jupj. 
Dios já'asa nt'a la jütütj, 
ne'aj jalasa wa jupj. 
Jupj ca jis majamas yupj, 
yom oveja jyama jinwá. 
'Üsü 'amá popa pyaca nt'a ca jis ncacanas yupj, 
ne 'üsü ninda myü'üii mpes, 
mpatjam ca lovin. 
Yun 'üsü ca ncjücjüs Dios. 
—Nin tjevele co'müy* pjaní, gente niná sin po'ó. Jupj tjevele pajal 'ücj 
jisas mpatjam lovin. 


Juan tjinyuca Jesucristo tsjan ts'ülüc' p'a wa nt'ya popel mpe. 


8 1Oveja* Tsjicj tsjan ts'ülüc' p'a wa nt'ya jupj popel mpe. Siéteya nt'ya 
quinam jupj. Nin la tjiji na, püs way lyájasa jin tjatja Dios pü'ü nt'a, 
media hora mpes ca nacj. 2Locopyaya 
napj tjinyuc angelpan* siéteya. Yupj ne 
Dios wolap'a'a lejeiitsja lovin. Trompeta 
siéteya natj, pjaní pjaní siéteya popé. 
3Ángel p'a wa tjac! wa. Plato tyá'atsja 
jupj, ts'ülüc' 'üsüs cjumsu mo'o la 'üm. 
Plato oro“ waytsja jupj. Ángel niná ne'aj 
tjac!, mesa Dios ja'ayapj nt'a toca jupj. ' 
Oro watsja jupj, mesa niná. Ángel tjac' 
na, tja'ayapj jupj ts'ülüc' püné, 'üsüs Trompeta witjacj la tjupjus. 
cjumsu la 'üm. Jupj ts'ülüc' niná quelel (Apocalipsis 8.2) 
!y&ümatsja mesa casa'á Dios wolap'a'á, 
jupj myusca ca jay la p'a'a mim Dios wolap'a'á. Pjü way Dios ts'uyupj la 
tjomon Dios lal, nina ca jay la p'a'a mal wa myusca lal, 'ücj lo pjac. 4Ángel 
niná nin la tjiji. Ts'ülüc! tji'yüma na, myusca tepyala. Myusca pajal 'üsüs 
cjumsu jay la p'a'a tiemey Dios wolap'a'á, ángel mos nt'a tyá'atsja mpe. 
Jay la p'a'a tjil wa Dios ts'uyupj Dios lal tjowelepj. 'A mulú jay la p'a'a 
tjil. »Locopyaya ángel 'etsjecj 'yawa t'e'enca, 'awa mesa casá tjá'asa mpe, 
mesa niná Dios ja'ayapj nt'a. Jupj plato 'etsjecj mpes tipit'a. 'Etsjecj niná 
nosis casá la tecyoye. 'Etsjecj na'aj la tecyoye na, t'i'ila pjactsja, pajal 
ca mpjac pjactsja nepé 'ots'ipj, tjejyawca menmené 'ots'ipj, jus tiquits'e 
nosis 'ots'ipj. 





El Nuevo Testamento en Tol de Honduras, 2da ed. ©2010, Wycliffe Bible Translators 


APOCALIPSIS 8, 9 750 


Ninana Juan tjinyucá, angelpan la tjupjus pjactsja na. 


SAngelpan* siéteya natj quinam yupj jis trompeta. 'Ucj la tjajay 
jis la pjus. 

7Ángel* mwalá la tjipjyusa jupj trompeta. La tjipjyusa na, lüpjücj 
tinciinú. 'Awa 'as lal tjive wa nosis casa'á. Nin tepyala na, pajal piiné 
tüpwé nosis, nasa way la mitad pwetsja. Pjü yo cont'e sin popé, pjaní 
tüpwé wa yon. Tsjutsj lo tsju pjü tüpwé wa. 

8Locopyaya angel” p'a wa la tjipjyusa p'a wa trompeta. La tjipjyusa 
na, napj tjinyuc joc! püné jinwá. Pwe tjinyuc. Joc! niná nosis casa'á 
pala ts'iya, 'üsü püné casa'á tjeyaca. Nin tepyala mpes, nasa way la 
mitad 'as tepyala jupj, 'üsüs. 9Mpes wa animalpan 'üsü mo'o lyawuñ 
pajal pülücj tecya'liñ. Pjü cónt'eya sin popé, pjaní tepe'e. Barco* 'üsü 
casá jil, pajal pülücj pajal malala jis tepyala yupj. Pjü cónt'eya sin 
popé, pjaní malala tepyala. 

10Locopyaya ángel* p'a wa la tjipjyusa jupj trompeta. Jupj la tjipjyusa 
na, pjulacj püné palá tjeyaca nosis casa'á tsjun mpe. Tüpwé jupj, 'iyó 
je püné jinwá. 'Üsü pülücj casá tjeyaca, 'üsü 'amá popa pyaca casa'á 
wa. Pjü cont'e sin popé, 'iisú püné pjaní casa'á tjeyaca jupj. 11 Pjulacj 
nina palá tjeyaca p'iyá, “Ona” lotsja jupj. Jupj mpes 'ona tepyala 
wa 'üsüs. Nasa way la mitad ma polel la müs tepyala. Gente pülücj 
tecya'liii 'üsü 'ona tjimyü'üri mpes. 

12Locopyaya ángel* p'a wa la tjipjyusa jupj trompeta. La tjipjyusa 
na, malala tepyala lots'ac! way. Nasa way la mitad püste tepyala jupj. 
Mümüy 'a nin p'iyá tepyala, pjulacj witjacj 'a nin p'iyá jis tepyala. 
Mpes nasa way la mitad ma sin tjejyawca yupj. Mpes jaw na, nasa 
way la mitad ma tjejyawca nosis nt'a. Nin p'iyatsja püste na. Ma 'üsüs 
tjejyawca mümüy way. 

13Locopyaya tjinyuc na, ts'i tjinyuc. La mena nt'a wínetsja. Tjapjacas 
wa yümücj pjac la tipiya. Ninana tjevele: “Pajal malala ca mpalas 
nosis casá patjá, angelpan* p'a witjacj jis trompeta la tjupjus na. 
Trompeta cont'e ma la tjupjus custjay. Leñ way la mpjusacj ca yupj”, 
nin tjevele ts'i. 
Q 1Ángel* p'a wa jupj trompeta la tjipjyusa. Jupj la tjipjyusa na, 

napj tjinyuc pjacj palá tjeyaca nosis nt'a tsjun mpe. Pjulacj jinwá 

jústatsja jupj. Llave tja'ayapj jupj, jul campwila jun la cjol. Lapanenpan 
pülücj jun t'olon pátjatsja ne'aj, jul mo'ó. 2Jun tjecjyoltse na niná jul, 
myusca pajal püné pje'á tjemey jupj, jul mpe, 'awa püné myusca jinwá. 

Myusca püné jul mpe tjemey mpes, pajal te toñca tepyala, lots'ac' ma 
si nuc tepyala. 3Myusca mpe ts'elel pülücj palá tjiquil nosis casa'á. Jul 
mpe 'a tjiquil wa yupj. Ts'elel niná 'ücj jis janütsja tsjev jinwá. 4Yupj jis 
jepa jis tjijyü'ta ma malala la mijicj tsjutsjum. Tjijyü'ta ma ca malala 
la mijicj pjü tsjutsjum. Pjü yo ma ca malala la mijicj wa. Gente jis lal 
p'in 'ücj malala lajaytsja. Gente niná jis wala sin tapac tulucj Dios 
mpes, niná 'ücj malala lis tjajay yupj. »Ma permiso tja'ayapj ts'elel 
niná jis la 'ünan gentas. 'Ücj nepé vyaja lajaytsja la p'in. Mes cinco 
mpes ca la qjuijictsja niná. Yupj tjünü na, tsjev tjinyüjü jinwá tjevyaja. 
6Ts'elel nin lajay po'ó, gente ca quelel jis mü'ü'nacj yupj p'iyá, pajal 
vyaja mpes, newa ma ca polel nca'liñ yupj. Pajal ca quelel nca'liñ ca 
nsem yupj, mop'in ma ca nca!liü. 

7Ts'elel nina cavayú tsjictjacj jas tjüwü'ün jin yustaptsja. Corona* sey 
játjatsja jin yustaptsja sey pjucj po'ó. Jis corona oro* jinwá yustaptsja. 
Gente jin yustaptsja jis wala po'ó. 8Jis ts'il campa waytsja, nequem 
jis ts'il jinwá. Jis wis pjoye watsja, pü'á jis wis jinwá. 9Jisas suna nt'a 
pjoloc! c'a waytsja yupj. C'a waytsja pajal, acero jinwá. Jis pam mpes 
tjil na, yümücj pjactsja, cavayü pülücj carreta jat' jinwá pjactsja, la 
palan nt'a ts'equeneñ jinwá pjactsja. 10 Ts'elel niná jis soc', tsjev soc! 
jinwatsja. Jis soc' jay ts'ülül tsjev jinwá. Yupj tjünü mpes 'ücj malala 
lajaytsja gentas. Mes cinco 'ücj nin la tjajay yupj. !1Ts'elel jis jepa 
angel” pjaní waytsja, jul campwila mo'o jyü'ta jupj. Hebreopan* jis 
tin Abadón ló jupj, ángel niná. Griegopan* jis tin Apolión ló jupj. 
(“Malala La Siji” ló jupj cupj qjuis lal.) 

12pjaní malala tepyala nasa tecyawaja quinam. Pjaní tepyala nas, 
ts'i tjevele jin. Mát'eya ma t'iic' tepyala custjay, malala jis la pal. 

13Locopyaya ángel* p'a wa jupj trompeta la tjipjyusa. Jupj la 
tjipjyusa na, mesa mpe pjac jin tjapjacas, mesa niná Dios ja'ayapj 
nt'a. (Órotsja* jupj mesá, Dios wolap'a'a toñca.) Mesa tsjiilú yulupjana 
nepé vele pjactsja. 14Ángel lal tjevele jupj, po quina t'üc' la tjipjyusa 
lal. Ninana tjevele jupj lal: Esocte ma 'en angelpan yulupjaná, 'üsú 
püné nt'a tsyu'pa jatja. Eufrates ló jupj, 'üsü püné ne'aj”, nin tjevele 
nepé pjactsja. 
Ne'aj tsyu'pa tjatja, la tjunuctsja año niná mpes, mes niná p'iyá, ts lac! 
nina p'iyá, hora nina p'iyá. La tjunuc ca mal, mü'ü'nacj genta. Pajal 
pülücj ca mü'ü'nacj. Pjü cont'e sin popé, pjaní ca mü'ü'nacj. Tjiquil 
yupj quinam. !6Ninana angelpan, jepapan yupj militarpan pülücj 

jis lal. Jis militarpan pülücj cavayú casá tjil yupj. Tjapjacas nol tjil 
militarpan. Dos cientos millón waytsja yupj. 

17Dios la tjiji napj yus tjinyuc, mpes tjinyuc 'onin nyuca yustaptsja 
yupj. Militarpan cavayú casá tjatjá, acero lal sin tjüwü'ün jisas suna 
mo!ó. Jisas suna sin tjüwü'ün, sin je jin jústatsja, 'awa jinwá, tsju jas 
püste jin justa watsja, lu watsja. Jis cavayü sey pjucj pü'á sey pjucj 
jin yustaptsja. Cavayú jis lala mpe 'awa pje'á tjac!, myusca pje'á tjac' 
wa, azufre* 'ots'ipj. 18Conas cavayú jis lala mpe tjiquil mpes, gente 
pajal pülücj jis tjü'ünan. 'Awa mpes jis tjü'ünan, myusca mpes wa, 
azufre mpes wa. Pjü cont'e popé, pjaní way tjü'ünan yupj. 1? Cavayü 
'ücj malala lajaytsja jis lala mpes, jis soc! mpes wa. Jis soc! latsj jinwá 
yustaptsja. Jis soc! sey pjucj jánatsja, latsj sey pjucj jinwá. Nin mpes 
jis soc! mpes malala lajay watsja. 

20 Gente pülücj jis tjü'ünan. Newa nin, gente la p'a wa newa malala 
la tjajay. Newa nin, yupj ma quelel 'üsüs lajaytsja. Newa po jisastsja 
lapanenpan, tjowelepj yupj pajal noypan. Newa jisastsja dios* p'a wa, 
yupj p'iyá lis tjajay la p'in. Jis dios p'a, oro* waytsja yupj nepenowá, 
nepénowa plata*, nepénowa bronce*, nepénowa pe, nepénowa yotsja. 
Yupj jis dios ma polel januc, nin p'iyá ma wa polel pjyacaii, ma wa 
polel lyawuñ. 21 Gente nosis casá patja newa jis tjü'ünan la p'a wa, 
newa diablo* la tapal, jupj ca jis capj mp'a'sas malala la mijicj. Newa 
sejats'om tulucj ne'aj tjamanun, newa jis vayum tulucj jis lal tjelyawuñ. 
Newa tepequeñ yupj. Ma quelel 'üsüs lajaytsja yupj. 


Juan ángel p'a wa tjinyuc. Niná papel tsjicj tyá'atsja. 


10 1Locopyaya p'a wa ángel* tjinyuc. Jupj pajal jas tjiyoctsja. 
Tjac' tsjun mpe. Mol jas tjüwü'üntsja jupj. Tsets' pjojocj jay 
pjucj t'asiyutsja jupj. Wola se jáwcatsja jupj, lots'ac! jinwá. Jupj tüecj 
'awa wolaqué jinwá jústatsja. 2Jupj tyá'atsja papel tsjicj. Nasa la 
tüpüpj pü'ütsja mos nt'a. Nosis casá tjac' na, tsjom li'inyampe 'üsü 
püné casá tjejyatsja, tjom nancupwepe 'amá casá tjejyatsja. 3Yümücj 
tjevele pü'á pjyusa jinwá. Niná tjevele na, siéteya t'i'ila pjactsja, nepé 
javelepj jin pjactsja. 
4T'i'ila na, napj quelel pyactsja t'i'ila pjac tjowelepj. Napj quelel pyactsja 
na, p'a wa tjapjacas tsjun po'ó nepé tjevele pjac. Niná tjevele: *Siéteya 
t'i'ila tjowelepj po ma mvelen. Po ma mpaquen', nin tjevele napj lal. 
5Niná tjevele na, ángel* mos jas tjijy ünsa la tjiji la mena nt'a. Jupj 
ninana p'iyá 'iisú püné casa'á toñica, nosis casá toiica wa. 6Jupj tjevele: 

“Dios selé t'üc! way velé. Dios pü'ü lovin. Jupj la tjiji tsjun po'ó, la tjiji 
wa pjü tsjun po'o patjá. Jupj la tjiji nosis, la tjiji wa pjü way nosis 
casa'á. Jupj la tjiji wa 'üsú püné, la tjiji wa pjü way 'üsü mo'ó lyawuñ, 
pjü way 'üsü mo'ó lejeñ 'ots'ipj", nin tjevele jupj Dios po'ó. Tjevele 
wa: “Nin ca mpalas quinam Dios tjevelá. Ma ca la nucus. 7 Ángel p'a 
wa ca la mpjusas jupj trompeta. La tjipjyusa na, Dios t'üc' way ca la 
mijis jupj tjevelá. Püna gente ma sin 'yúsatsja tsjan ca la mijis Dios. 
Locopyaya Dios tjevele jupjprofetapan* jis lal tsjan la mijis jupj. Yupj 
tjowelepj Dios mpes. Jupj jomozopan waytsja yupj”, nin tjevele ángel. 

STsjun po'o nepé vele jin tjapjacas, niswa tjevele napj lal. Jupj 
tjevele: “Jutja jipj ángel* nt'a, jupj 'üsü püné casá toiica, 'amá casá 
toiica wa. Nt'ya papel tsjicj, la tüpüpj pü'ü jupj mos nt'a", nin tjevele 
jupj napj lal. 

2Mpes napj ángel* nt'a tjum, la tjemyon napj nla 'ayas papel tsjicj. 
Jupj tjevele napj lal: ^Nt'ya papel, nlajan. Wüjü ca nsem jipj lyala 
mo'ó, ts'as jinwá; locopyaya, t'üc' tjelyan na, 'ona ca nsem cyol mo'ó." 
Nin tjevele ángel. 

10 Napj netj papel tsjicj jupj mos mpe, tjelyá wa popelses. Wüjü 
waytsja nlala mo'ó ts'as jinwá. Locopyaya, napj t'üc' tjelyá na, ncol 
mo'ó 'ónatsja. 11 Papel tjelyá na, pjaní way tjevele napj lal: “Niswa ca 
mvelen Dios mpes. Dios jos mvelen ca tsjan ca jis mpalas gente pülücj 
jis lal. Ca mvelen tsjan ca jis mpalas p'a nt'a 'a mulú patja jis lal. Ca 
mvelen tsjan ca jis mpalas pülücj se jütütj mpe. Ca mvelen tsjan ca 
jis mpalas p'a wa jis tin javelepj. Ca mvelen wa tsjan ca jis mpalas jis 
jepapan”, nin tjevele napj lal. 


Niyom mat'e Dios mpes ca mvelecj gente pülücj jis walap'a'á. 


1 ] 1Locopyaya jupj ntje'aya visyú campa, la vujus. P'a wa tjevele 
napj lal Dios mpes: “Jutja, mvujun ca Dios wo* nosis nt'a, mesa 
Dios ja'ayapj nt'a mvujun wa. Sin tepyaca nucun nol jatja gentas ne'aj 
Dios jisas, nol javelepj Dios pajal püné. 2Ma mvujun tjüwücj nt'a, 
Dios wo t'asiyá. Tjüwücj nt'a lyawuñ, ma japon yupj Dios po'ó. Dios 
jis tje'yaya ne'aj malala la mijicj mes cuarenta y dos mpes. Nin ca la 
mijicj pülücj patja nt'a ne'aj, Dios juts'a'á nt'a. 
3"Napj niyom mat'e ca sin majam, ca mvelecj yupj nosis casá patja 
jis lal. Napj mpes ca mvelecj, pülücj jyawca mpes; tstac! mil, dos 
cientos sesenta jyawca mpes ca mvelecj. Niná niyom mat'e 'aplijila 
ca nsem nosis casá patja malala nyuca lajay mpes. Pülül si tsutsca 

ca sin nqui'pacj, 'aplijila mpes. 4Niyom ninana yo olivo* jinwá yupj 
napj lal. Yupj ninana noyomes püna tjevelé jiquil nosis nt'a. Pajal 
'üsüs yupj. Yupj quelel lajay Dios jyü'ta jinwá. Dios Jepa jupj pJü nosis 
casá patja mpes. Ninana niyom mat'e, se jawca jinwá yupj, yam casá 
lejeii jinwá yupj, Dios mpes javelepj mpes. 5La p'a wa quelel malala 
lajay yupj jis lal, ma polel nin lajay. Yom pjaní quelel malala la siji 
na, noyomes mat'e jajütütj mü'ümüs jupj. Javelepj mpes p'in pe'e jupj, 
Dios nin liji mpes. Nin mpes cya'lii jis enemigopan. Lovin nin pyala 
la p'a wa quelel malala la sajay na. 6Ninana noyomes 'ücj lajay ma 
majawus Dios mpes javelepj na. Nin p'iyá 'ücj la mijicj wa, 'iisú 'as 
ca mpalas. Nin wa yupj 'ücj wa la mijicj p'a casá pyalá, malala jis la 
pal nosis casá patjá. Jisas na, 'ücj wa la mijicj niná. 

7"P'a jawas t'üc' tjowelepj na Dios po'ó, yom malala ca ncuwim, 
jis mü'ü'nas ca nina niyom mát'eya. Jupj animal ts'i 'inyá jinwá. Jul 
campwila mpe pje'á ncuwim ca, ne pajal la mpa'nas ca yupj jis lal. 
Jupj más jas tjiyocj nsem yupj jis lal; jis mü'ü'nas ca. 8Tecya'liñ na, jis 
p'üy mpatjam ca jümücj nt'a, pajal pülücj patja nt'a. Ma ca ntoquecj 
yupj. Ne'aj, niyom mat'e cya'liñ nt'a, ne'aj p'iyá jis Jepa cruz* po'o 
tjovalapj nt'a. Ne'aj patja malala lajay; Sodoma po'o tapatja jin p'iyá 
lajay, Egipto nt'a tapatja jin p'iyá lajay wa. 

9"'Ts'ac! cont'e y medio niyom pülücj ca nucucj jis p'üy. P'a nt'a 
'a mulú patja ca yus nucucj wa yupj jis p'üy. Pjü tribu sin popa yus 
nucucj wa ca. P'a wa jis tin javelepj ca yus nucucj wa. P'a wa se jütütj 
mpe wa ca nucucj yupj jis p'üy. Müjü'tücj ca ma ntoquecj. 10 Yupj 'ücj 
jisas nsem tecya'liñ niyom mat'eyá. Fiesta ca la mijicj tecya'liñ mpes, 
ca así jis ma'ayacj yuwá. Malala jis tepyala nosis casá patjá niná 
profetapan* mát'eya Dios mpes tjowelepj mpes. Nin mpes yupj 'ücj 
jisas nsem leñ yupj”, nin tjevele jupj napj lal. 

1 Ts'ac' cont'e y medio niyom mat'e jis p'üy jümücj nt'a tapatja na, 
Dios ca la mijis mpatjam niswá, ne yupj ca nlüjüi. Nepénowa ca nucucj 
yupj niswa patja se palá, mpes pajal ca lecj meyacj yupj. 12Niyom mat'e 
na'in jis tepyala na, yümücj nepé vele ca mpjacam tsjun mpe. *Nculá 
qui'á”, ca mveles. Mpes yupj ca mal tsjun po'ó, molon mo'ó ca mal. 
Jis enemigopan ca nucucj ne yupj jil. 13 Nin tepyala na, leñ way ca jus 
nquits'is ne'aj, mpes ne'aj, pülücj patja nt'a, malala ca jis mpalas jis 
wa pülücj. Pjaní ca malala mpalas pjü diez sin popé. Pülücj ca nca'liñ 
gentas, jus tiquitste mpes. Siete mil ca nca'liñ. Janucun witjacj pajal 
ca lecj meyacj, ca mvelecj Dios pajal püné, jupj ne tsjun po'o pü'ü. 

14Nasa t'üc' p'a wa malala tepyalá, ts'i tjevele jin. Leti way ca p'a 
mpalas. 


Ángel p'a wa trompeta la tjipjyusa. Siéteya tepyala quinam. 


15Locopyaya p'a wa angel” tjinyuc. Jupj trompeta* la tjipjyusa wa. 
Siéteya la tjupjus quinam. Niná la tjipjyusa na, Dios pü'ü mpe yümücj 
tjowelepj jin tjapjacas. Nin tjowelepj: 

“Qjuis Jepa Dios quina ca müjü'tüs nosis nt'a. 
Lovin ca müjü'tüs jupj. 
Jesucristo lal ca 'a mulú müjü'tücj. 
Jesucristo ne Yom niná 
Dios jas tjejyama nosis nt'a", 
nin tjowelepj. 

16 Co'müypan* veinticuatro, yupj jis silla casá játjatsja Dios wolap'a'á. 
Jepapan wa yupj. Nin tjowelepj tjepjyacaii na, Dios wolap'a'a pala 
nipi'tjiñ yupj. Yupj tjowelepj Dios pajal püné. 17 Tjowelepj Dios lal: 

“Jipj Dios. Qjuis Jepa jipj. 
Pjü 'ücj wa lejay jipj. 
Jipj püt' quinam. 
Tüpüt' watsja jipj püná. 
Wi'iquecj jipj lal, 
jipj pajal püné pjü jis lal, 
ne jipj nasa jyütütj quinam. 
18 Nosis casá patja pajal ts'a 'intsja jipj lal. 
Jipj po ma jyas 
yupj pajal malala la tjajay, 
ne ca jis capj ntülün quinam. 
Jipj ca mvelen quinam tecya'liñ jis lal, 
ncu t'üc' malala la tjajay. 
Quina ca 'üsüs jis ma'ayan wa jipj myozopan, 
yupj ne jipj mpes tjowelepj. 
Ca 'üsüs jis ma'ayan pjü jipj ts'uyupj. 
Yupj salejepj jipj jis capj ntülün malala lajay. 
Jipj ca 'üsüs jis ma'ayan cyapj jacoñ. 
Nin p'iyá ca la mijin noypan jis lal, 
tsjictjacj jis lal wa. 
Nosis malala jis la jay ca jis capj ntülün jipj, 
ne ca malala jis mpalas yupj.” 

Nin tjowelepj co'müypan Dios wolap'a'á. 

19Nin tepyala na, napj tjinyuctsja Dios wo jun cjol tsjun po'ó. Si 
nuctsja cajón tabla mpes, niná cajón mpes, israelpan* yola jis tepyala 
Dios tjevelá. Püna tjevele tsjan ca la mijis jupj yupj mpes. Niná tjinyuc 
na, pajal tjejyawca menmené, pajal t'i'ila pjactsja. Jus tiquits'e wa, 
lüpjücj tjive wa. 

Juan quepj tjinyuca tsjun po'ó. Tjinyuca wa latsj pajal püné. 
] 2 1Quepj lay tepyala tsjun po!ó. Dios 'ücj la tjiji napj tjinyuc jupj, 
ca gente jus nlayecj nosis nt'a pyalá, ca jus nlayecj wa tsjun 

po'o pyalá. Quepj niná tsjun po'ó, lots'ac' lal sa capyatsja. Jupj toñca 
mümüy casa'á. Pjulacj dóceya jay pjucj po'o játjatsja, corona* jinwá. 
(Püné waytsja jupj, mpes corona já'asatsja jay pjucj po'ó.) 2Quepj way 
tsjicj tjá'asa, nasa quelel myá'natsja. Jupj la tipiya vyájatsja mpes. 

3Leii way Latsj Püné lay tepyala wa tsjun po'ó. Dios 'ücj la tjiji napj 
tjinyuc wa jupj, ca gente jus nlayecj nosis nt'a pyalá, ca jus nlayecj wa 
tsjun po'o pyalá. Niná Lotsjim tsjun po!ó, 'a jetsja. Siéteya jay pjuctsja 
nina Lotsjim. Diez tsjüémetsja jupj. Jupj jay pjaní pjaní corona* pjaní 
pjaní jay játjatsja, jupj püné mpes. 4Latsj soc! mpes pjulacj pülücj 
witjacj palá la tecyoye nosis casa'á, palá tinca jay la p'a'apé. Pjü 
cont'e sin popé, pjaní way pala tjeyaca. Latsj Püné Quepj wolap'a'a 
tyantaná, Quepj way tsjicj quelel myá'natsja na. Latsj quelel lyájatsja 
Tsjiquis, tjemya'na na. 

5Lovin ma polel tjelyaja jupj. Quepan tjemya'na yom tsjicj way. 
Jatjam tsjicj Jepa ca nsem, pjü müjü'tüs nosis casa'á, ca jis majamas 
nosis casá patjá. Jupj ca leii way jis capj ntülüs malala lajay. Tsjicj 
niná tjemya'na na, leii way Dios tjemyana Tsjiquis jupj pü'ü nt'a, jupj 
jyü'ta nt'a. 6Quepan ts'üequené pjü jis wa cjuwá nt'a. Dios 'ücj la 
tjiji ne'aj lo püt'üs jupj. Ne'aj ma'ayacj ca nlajas pülücj jyawca mpes. 
Jyawca mil, dos cientos sesenta ca ne'aj mpü'üm jupj. 

7Locopyaya tjinyuc pülücj la tapalan tsjun po'ó. Angel” püné, Miguel 
ló, jépatsja jupj Dios angelpan 'üsüs witjacj jis lal. La tapalan yupj Latsj 
Püné lal. Latsj Püné jepa watsja jupj angelpan malala witjacj jis lal. 
Yupj la tapalan 'üsüs witjacj jis lal. 8Newa nin, 'üsüs witjacj más sin 
tjiyoctsja Lats; Püné lal. Ma tja'ayapj malalapan tapátjatsja ne'aj, tsjun 
po'ó. 9Palá la ts'i Latsj Püné nosis casa'á. Ángel malalapan pala la tsi 
wa Latsj Püné lal. Jupj p'iyá lotsjim pajal püna tüpü'á. Diablo* 1ó jupj, 
Satanás* ló wa jupj. Jupj p'iyá pjü nosis casá patja yus tsyawilitsja. 

10Diablo* palá la ts'i na, nepé vele jin tjapjacas Dios pü'ü mpe. 
Yümücj tjevele: 
“Nasa t'üc' quinam. 
Dios qjuis capj tjep'ya!sa 
ne diablo ma polel malala la qjuijis quinam. 


Sin !yüsa lis tjiji Jesucristo 'ücj jyü'ta quinam. 
Jupj ne Yom niná Dios jas tjejyamá nosis nt'a. 
Nasa pala la ts'i quinam Latsj Püné nosis nt'a, 
jupj ne lovin t'ya vele qjuis pülücpan sin po'ó. 
Püste 'ots'ipj, jaw 'ots'ipj 
t'ya vele nina Dios wolap'a'á yupj sin po'ó. 
11 Newa nin, Dios ts'uyupj más sin tjiyoctsja 
jupj lal, 
Oveja* Tsjicj yupj mpes tepe'e mpes, 
jupj 'os tepyala mpes. 
Yupj jupj po'o japon tjowelepj, 
mpes wa más sin tjiyoctsja yupj diablo lal. 
Ma pajal yólatsja ncu ca nca'liñ; 
'üctsja yupj jis lal la mas Jesucristo mpes. 
12 'Üsüs nujisas t'as tsjun po'o potjaqué. 
'Üsüs tepyala jay la p'a'á. 
Leii quinam diablú. 
Mop'in malala ca nu mpalas nosis casá potjaqué, 
'üsü püné casá potjaqué 'ots'ipj. 
Diablo palá tjemey nun nt'a. 
Jupj pajal ts'i 'inyá. 
Jupj selé pajal tsjicj way p'in 
ca mpü'üm nosis casá quinam", 
nin tjevele tsjun po'ó nepé. 
13Latsj Püné jus nleya yupj palá la ts'i jupj nosis casa'á. Jus nleya 
na, leñ way tsjiquis jamay cjüil tjemey jupj. Lats; Püné quelel malala 
Quepan. Jupj pom püné tja'ayapj jupj, pom más 'in püné, ts'i pom lal. 
Tja'ayapj 'ücj lo ts'equen Latsj Püné mpe, jis wa cjuwá nt'a ca mim. 
Ne'aj ca ma'ayacj nlajas año cont'e y medio. 15Quepj ts'üequené na, 
Latsj 'üsü jas tjejyama lala mpe, 'üsú püné jinwá; 'üsü niná quepj 

cjüil jas tjejyama jus lo pijitj, lo 'ünan. 16Mop'in ma tji'yü'na; nosis 
cus tjep'ya'sa quepan. Jun tjecjyoltse nosis, mpes 'üsü Lotsjim lala 
popa tjac' tjemey nosis 'alá. 

17Nin mpes Latsj Püné pajal ts'i tji'ina Quepan lal. Tjemey la palan 
jupj juts'uyupj p'a wa jis lal. Yupj ne lajay wa Dios si jütüta jinwá, 
topon wa Jesucristo tjevelá, mpes yupj jupj juts'uyupj 'ots'ipj. 

Juan tjinyuca Animal Ts'i 'Inyá 'üsü püné pje'á tjeyacá. 
] 3 1Napj tjinyuctsja Latsj Püné 'üsú püné la nt'a tóñcatsja. 
Locopyaya napj tjinyuc wa Animal Ts'i 'Inyá jas nisa 'üsú mpe. 

Diéziya tsjüémetsja jupj, siéteya jay pjuctsja. Diéziya corona* tsjüeme 
po'o tjatja wa. Corona pjaní pjaní tsjüeme po'o játjatsja. Pjü jay pjucj 
wola po'ó jupj ló tapactsja. Pjü jupj ló jupj ne p'iyá Dios. Malala nin; 
jupj ne Dios tulucj. 2Animal napj tjinyuc, pü'á jinwá tjinyuctsja. Tsjom 
noypan waytsja, oso* tsjom jinwá yustaptsja. La mo'ó pünetsja, león 
lala jinwá. Latsj Püné la tjiji Animal niná 'ücj la tjiji Latsj Püné jos 
jinwá. La tjiji 'ücj lo jütütj jupj, Latsj Püné jinwá. La tjiji ca la p'a 
müjü'tücj jupj mpes. 

3Tjinyuc Animal jay pjucj pjaní jay tjojocj jinwá, nasa tepe'e jinwá. 
Nasa tji'yü'sa quinam jay tjojocj, mpes niswa pü'ü tepyala jupj. Jupj 
tji'yü'sa mpes, nosis casá patjá yólatsja Animal niná pajal püné. Yupj 
japontsja jupj tjevelá. ^Latsj Püné la tjiji ca Animal müjü'tüs, mpes 
gente yólatsja Latsj Püné pajal püné. Yólatsja wa niná Animal Ts'i 
'Inyá pajal püné wa jupj. Tjowelepj: “Animal más püné pjü jis lal. P'a 
wa ma polel jis la palan jupj lal." 

5Mes cuarenta y dos mpes Dios tje'yaya Animal niná tjevele jupj p'iyá 
pajal püné; jupj ne p'iyá Dios, tjevele. Mes cuarenta y dos mpes Animal 
polel malala líjitsja, jupj jostsja jinwá. 6Jupj vele watsja Dios malala. 
Malala Dios lija, tjevele jupj. Malala tjevele wa Dios lal patja sin po!ó. 

7Diablo* la tjiji Animal niná 'ücj lo palan Dios ts'uyupj jis lal. La 
jis cüjü'tüs. Pjü tribu 'ots'ipj, pjü 'a muli patja 'ots'ipj, pjü jis tin 
javelepj 'ots'ipj, pjü p'a wa se jütütj mpe 'ots'ipj; pjü yupj jis tjijyü'ta 
jupj. 8Pjü nosis casá patja ca yola nsem niná Animal püné. Jis lá ma 
tapac Oveja* Tsjicj popel mo'ó, yupj pjú way ca jisas nsem Animal 
niná, yola nsem jupj püné. Oveja Tsjicj popel tya'a, popel niná nin 
vele pjac ca mpatjam Dios lal. Püna, Dios nosis liji secj na p'in, nin 
tapactsja jupj popel mo'ó. Oveja Tsjicj tjü'ünan, ne 'ücj jis la patj gentá. 

9Pjü nun tjapja'aqué, nusin tjü'üsüs nina. 
10 Dios selé gente ca jis ntji'liñ 
jupj tstuyupj nepenowá, 
cawilta mo'o mo'onsocj, 
jis capj ntülücj. 
Dios se 'aya nin lajay, 
mpes jupj tstuyupj nepenowá 
ca majatjum cawilta mo'ó. 
Dios selé wa gente ca mü'ü'nacj 
jupj ts'uyupj nepenowá polomay mpes. 
Dios se 'aya nin lajay, 
mpes jupj ts'uyupj nepenowá ca nca'liñ, 
polomay mpes sey jajocj mpes. 
Nin tepyala na, más 'ücj Dios ts'uyupj newa 'üsüs lajay Dios jos jin. 
Newa ca mponecj Dios 'üsüs. Ma ca ts'i mi'inacj. 


Juan tjinyuca p'a wa animal. Nosis mpe tjac! jupj. 


I1Locopyaya animal p'a wa tjinyuc. Jupj pje'á yácatsja nosis mpe. 
Mát'eya tsjüeme jupj. Oveja* tsjicj jin jústatsja; p'a p'in jupj. Pajal 
malala tjevele jupj, latsj püné jinwá. 12Jupj auxiliartsja animal mwalá 
way lal, 'ücj lo jütütj jupj mpes. Jupj la tjiji pjü nosis casá patja 'üsüs 
way yólatsja animal mwalá way po'ó. Yólatsja pajal püné animal 
mwalá. Animal mwalá tepe'e jay tjojocj mpes; mop'in nin, tji'yü'sa jupj, 
niswa pü'ü tepyala. 13 Animal ma'ajapj la tjiji ne ca p'a mponecj jupj 
ca 'üsüs la qjuijis Dios jinwá. Jupj la tjiji wa 'awa palá tjeyaca jay la 
p'a'á mpe, nosis casa'á. Niná la tjiji gente jis walap'a'á, yupj jis la nuc. 

14Diablo* la tjiji 'ücj nin la qjuijis jupj. Animal niná 'ücj p'a casá la 
way mpes, ne nin. Jupj la tjiji mpes, nosis casá patja topon animal 
mwalá way t'üc' way pajal pünetsja. Jupj pajal yus tsyawilí yupj. Jupj 
jis tjijyü'ta jis la t'üs pwen, animal mwalá way jin justa jas la jünsüs, 
ne nin la tjajay. Jupj tjevele animal mwalá way pajal pünetsja, mpes 
más 'ücj ca nin la mijicj. Animal mwalá tepe'e polomay mpes jay 
tjojocj mpes; locopyaya tji'yü'sa jupj, niswa pü'ü tepyala. 

15 Animal ma'ajapj tjeqjuesca la tjiji pwen, nina pwen animal mwalá way jin 
justa. Diablo* la tjiji 'ücj nin la qjuijis jupj. Nin mpes wa pe niná 'ücj véletsja. 
Jupj tjevele pjü ca mvelecj ne jupj ca püné nsem. Tjevele ca yupj jis dios nsem 
jupj. Gente ma quelel javeleptsja jupj püné, pe niná tjijyü'ta jis la 'ünan yupj. 

16 Animal ma'ajapj tjijyü'ta wa pjü sin po'o tapac. Tsjictjacj 'ots'ipj, 
noypan 'ots'ipj, pülücj jatatj 'ots'ipj, pülücj cjuwá 'ots'ipj, esclavopan* 
tots'ipj, esclavopan tulucj 'ots'ipj, pjü jis tjijyü'ta sin po'o tapac. 'Ucj 
mos li'inyampe po'o tapac, 'ücj wa wola po'o tapac. 17 Jupj tjevele sin 
po'o tapac tulucj ma polel jaylacj lajay, ma wa polel vender lajay. Niná 
sin po'o tapac Animal ló, animal mwalá way p'iyá. 'Ücj wa número 
sin po'o tapac, número niná jupj ló jin p'iyatsja. 

18Nenem 'a costa way sin la 'üsüs. Nun nusin tjü'üsüs, nujola tapalas 
tsjan mpes número niná jupj ló jin p'iyá ca nsem. Jupj número mpes 
ca jus cülayecj jupj yom p'in. Jupj número seis cientos sesenta y seis. 


Juan tjinyuca ciento cuarenta y cuatro 
mil, Jesucristo jos jin lajaytsja yupj. 


1 4 l Jesucristo nin tji'yüsa la tjiji wa nina. Napj tjinyuc Oveja* 

Tsjicj Joc! casa!á toñca Jerusalén mo'ó. Joc! nina Sión* ló. Gente 
pülücj lyawuñtsja ne'aj jupj lal. Ciento cuarenta y cuatro mil játjatsja 
jupj lal. Yupj jis wala po'o tapactsja Oveja Tsjicj 16, jupj Popay ló wa, 
yupj Dios si jütüta sin pópatsja mpes. 2Napj 'a nepé tjapjacas tsjun 
po'ó nepé. Pajal yiimiicj pjactsja, 'üsú püné yümücj jama jinwá, t'i'ila 
jinwá pjactsja wa. Nepé tjapjacas arpa” jatül jinwá pjactsja jupj. 3Jatül 
na, nejets'eii tjapjacas. Tsjan seyasa way nejets'eñtsja Dios wolap'a'á, 
janucunpan yulupjana jis walap'a'á wa, co'müypan* jis walap'a'á wa. 
Yupj nejets'eii p'a wa ma polel si 'üsú nejets'e. Yupj ninana nosis casá 
patja sin popé, yupj ne lovin ca mpatjam Dios lal. Jesucristo yupj 
mpes tepe'e, mpes Dios perdonar lis tjiji yupj malala la tjajay, ne ca 
'üsüs nsem yupj lovin Dios lal. Yupj ne niná ciento cuarenta y cuatro 
mil p'iyá. ^ Yupj ma malala nyuca la tjajay locopyas jis lal. Lovin ma 
tjewyayiñ yupj. Newa jil Oveja Tsjicj jama nt'a. Yupj gente sin popa 
wa, mop'in Dios juts'a'á yupj. Oveja Tsjicj tepe'e yupj mpes, ca Dios 
perdonar la siji, ne ca 'üsüs nsem yupj lovin Dios lal. Yupj mwalá way 
p'in Oveja Tsjicj jis lal tjac! sin popé, p'a Jawasa ca p'a wa ncul. »Niná 
gentá ma la tsuwil, ma malala yupj; pajal 'üsüs p'in. Napj tjinyuc niná. 
Tjinyuc ca nin mpalas. 


Juan tjinyuca angelpan cónt'eya ca 
mvelecj nosis casá patja jis lal. 


, SLocopyaya napj tjinyuc p'a wa ángel", Jesucristo la tjiji tjinyuc jupj. 
Angel nina la mena nt'a wínetsja. Dios jas tjejyama jupj la veles pjü 

nosis casá patja jis walap'a'á. Pjü way p'a wa se jütütj mpe jis walap'a'a 
tjevele 'ots'ipj, pjú tribu jis walap'a'a tjevele 'ots'ipj, pjü jis tin javelepj 
jis walap'a'a tjevele 'ots'ipj, pjú 'a mulú patja jis walap'a'a tjevele 'ots'ipj. 
Jupj tjevele Dios 'üsüs la siji gente jis lal Jesucristo mpes. Ángel tjevelá 
ne Dios nin p'iyá véletsja lovin. 7 Ángel pajal yümücj tjevele: “Jus nlayé 
nun Dios ca jis capj ntülüs malala lajay. 'Üsüs pjac mvelé nun jupj po'ó. 
Quina ca Dios mveles pjacj malala. Mvelé nun Dios pajal püné. Jupj 
p'iyá la tjiji tsjun po'ó, nosis nin p'iyá la tjiji wa, 'üsü püné nin p'iyá, 
'üsü 'amá popa pyacj nin p'iyá", nin tjevele niná ángel. 

8Jupj tecyawaja tjevele na, p'a wa angel” tjac!, tjevele: “Pajal malala 
tepyala Babilonia mo'ó, pülücj pátjatsja nt'a. Jupj pünetsja pajal; 
malala tepyala quinam. Ne'aj tapatja la tjajay mpes, pjü gente pajal 
malala la tjajay wa yupj jin p'iyá. Pajal 'ücj jisastsja malala lajaytsja, 
quepj malala jinwá. Niyom pülücj lal wine jinwá lajaytsja. Ma jisastsja 
Dios", nin tjevele ángel niná. 

9 Jupj t'üc' tjevele na, p'a wa angel” tjac', nasa angelpan cónt'eya 
tjiquil quinam. Niná pajal yümücj tjevele: *Pülücj tjowelepj Animal 
püné. Dios ca jis capj ntülüs nin tjowelepj mpes. Pe Animal jin justa 
püné jin tjowelepj, Dios ca jis capj ntülüs wa yupj. 'Ücj yupj jis lal yupj 
sin po'o tapac Animal ló, nin p'iyá ca nsem yupj jis lal. Jis wala po'o 
tapac, jis mas po'o tapac, 10nin p'iyá ca nsem yupj jis lal. Dios pajal 
jis capj ntülüs nin lajay. T'üc! way ma ca perdonar lis mijis jis capj 
tyüla nas. Ca mpeñ azufre* mpes. Ca pajal jis mvajas ca yupj. Dios 
angelpan jis walap'a'á ca nsem, Oveja* Tsjicj wolap'a'a ca nsem wa. 
11Myusca yupj peii mpes viyá jama lovin. Ma 'yü'sa vyaja mpes; jaw 
na, püste na ma 'yü'sa. Nin ca nsem yupj jis lal, pala nipi'tjii Animal 
wolap'a'á, yola jupj pajal püné. Nin ca nsem wa yupj jis lal, pala nipi'tjiñ 
pwen wolap'a'á, Animal jin justa. Sin po'o tapac Animal mpes, nin 
p'iyá ca nsem yupj jis lal", nin tjevele ángel nosis casá patja jis lal. 

Niná napj tjinyuc ca nin mpalas. 

12Nin ca mpalas mpes, más 'ücj Dios ts'uyupj lovin 'üsüs lajay Dios 
jos jin. Dios ts'uyupj Dios jyü'ta jin lajay. Yupj lovin japon Jesucristo lal. 

13Angelpan* tecyawaja tjowelepj na, nepé vele jin tjapjacas Dios 
pü'ü mpe. Tjevele: “Tepyaca jipj nina: “Qjuis Jepa Jesucristo lal japon, 
pajal 'üsüs jisas nsem cya'liñ na quinam ". 

Dios Cjües tjevele wa: “Nin. Pajal yümücj tsji' la tjajay Dios mpes, 
ne quina ca majatjum. Dios pajal 'üsüs ca jis ma'ayas yupj, 'üsüs la 
tjajay mpes." 

Jesucristo ca jis manus jupj lal japon jis la püt'üs 
jupj lal. Dios ca jis capj ntülüs malala lajay. 


14Locopyaya p'a wa tjinyuc, niná ca nin mpalas. Napj mol pje tjinyuc. 
Pjaní wa já'asatsja mol casa'á. Yom jin jústatsja jupj. Corona* jay já'asatsja 
jupj, jepa püné jay já'asa jinwá. Oro* waytsja coroná. Polomay tyá'atsja 
wa mos nt'a, pajal pjóyetsja, jupj wolas mpe la t'üs. 15Locopyaya p'a ángel* 
tjac' Dios wo nepé. Yümücj tjevele, molon casá já'asa ca mpjacam jupj 
tjevelá. Jupj tjevele: “Tjevyala tjejyo'o jipj quinam. Nasa t'üc' quinam. 
Tjevyala tji'yü quinam." 16Mpes mol casá tja'asá, tjejyo'o nosis casa'á. 
Nosis casá pülücj tjevyala jinwá pjü nt'ya jupj. 

17Nin la tjiji na, p'a ángel* tjac! Dios wo mpe. Jupj tyá'atsja wa 
polomay pajal pjoye. 18P'a wa ángel tjac! mesa mpe, mesa nina nt'a 
Dios mpes ja'ayapj ne'aj. Ángel niná, jupj 'awa tjejyámatsja ne'aj. Jupj 
yümücj tjevele, ma'ajapj ca 'ücj mpjacam jupj tjevelá, ma'ajapj ne 
polomay pjoye tyá'atsja p'iyá. Tjevele: "Tjevyala tjejyo'o jipj. Nt'ya 
wa 'a mulú, 'a mulú velañ uva jinwá. Pjü nina tjityú quinam", nin 
tjevele polomay pjoye tya'a lal. 

19 Mpes jupj tjejyo'o wa nosis casa'á, nt'ya jupj 'a mulú tjevelaii uva 
jinwá. Nt'ya na, tjevyala na'aj la ts'iya sey jajatsj nt'a. La pünetsja ne'aj. 

Ninana napj tjinyuc ninana ca mpalas gente jis lal. Dios po ma jos 
yupj malala lajay, ne ca jis capj ntülüs; nin mpes niná tjinyuc napj. 
20 Yupj uva sey jajatsj jinwá la tjajay, campa way 'in, pülücj patja mpe. 
Ne'aj sey tjajatsj, mpes 'as pje'á tjac! jupj. 'Osis 'üsü jinwá jámatsja. 
'Osis campwílatsja. Cavayú lala mo'ó p'iyá tóncatsja 'osis. Legua 
setenta y cinco 'üsü jinwá jámatsja jupj, 'osis. Tjinyuc ca nin mpalas 
Dios jis capj tyüla na. 


Dios ts'uyupj ca nejets'eii Dios nt'a. 


] 5 1Locopyaya p'a wa tjinyuc Dios pü!ü nt'a. Niná napj tjinyuc, 
Dios ca nin la mijis, jupj pajal püné mpes. Jupj 'ücj la tjiji 
tjinyuc niná, ca gente jus nlayecj nosis nt'a pyalá, ca jus nlayecj wa 
tsjun po'o pyalá. Niná la tjiji na, ca gente yola nsem jupj pajal püné. 
Ninana napj tjinyuc: tjinyuc angelpan* siéteya. Yupj jatatsja tsjan mpes 
ca Dios jis capj ntülüs malala lajay. Siéteya jatatsja yupj, tsjan mpes 
lo cawajas jis capj la tül. Nin mpes ca malala jis mpalas malala lajay. 
2 Napj tjinyuc wa vidrio tüpü'ü, 'üsü püné muju toñca jinwá jústatsja. 
'Awa wolaqué watsja vidrio mo'ó. Gente lejeritsja vidrio la nt'a. Yupj ma 

lajaytsja Animal jostsja jinwá, ma javeleptsja pe pajal 'üsüs, pwen niná 
Animal jin justá. Número Animal ló jinwá, ma wa jisastsja. Gente niná más 
sin tjiyoctsja yupj jis lal. Niná gentas arpa* jatatsja, Dios p'iyá jis tje'yayá. 
3Yupj tjenejets'eñ, Moisés* tjünüejets'e jinwatsja. (Moisés Dios jomozo 
waytsja püná.) Yupj tjenejets'eñ, Oveja* Tsjicj mpestsja. Ninana tjenejets!eñ: 
“Jipj pajal 'üsüs lejay, 
jipj pajal püné mpes. 
Jipj Dios, jipj Jepa. 
Pjü 'ücj jis la jay jipj. 
Jipj 'üsüs lejay. 
Nin p'iyá lejay jipj, 
jipj tjevelen jinwá. 
Jipj Jepa pjü gente jis lal. 
4 Pjü ca jus nlayecj 
jipj ca jis capj ntülün 
malala la tjajay. 
Pjü 'üsüs ca mvelecj jipj po'ó. 
Jipj p'in Dios. 
Pjü gente ca ncul, 
jis tic! ca jin müjünsünün, 
palá mpi'tjiñ jipj wyalap'a'á, 
mvelecj ca jipj pajal püné. 
Yupj jus nlay quinam 
jipj la tjejay pajal 'üsüs." 
Nin tjenejets'eii yupj. Tjinyuc ca nin mpalas. 


Angelpan 'ücj ca la mijicj ca nosis casa'á malala mpalas. 


5Locopyaya napj tjinyuc Dios wo tsjun po'ó; jun tjecjyoltse jupj, Dios 
já'asa nt'a. Püna israelpan* Dios wo pülül jas tjüjünsüpj nosis nt'a. Niná 
wo pülül mpes, israelpan salejeptsja Dios jis capj tecyóñicatsja ne'aj. 
Quina napj tjinyuc Dios wo tsjun po'ó, Dios já'asa nt'a. 6Dios wo nepé 
angelpan* siéteya tjiquil. Yupj ne nin p'iyá napj tjevelé jin. Siéteya 
jatatsja yupj tsjan mpes ca malala jis mpalas malala lajay. Ninana 
angelpan sin quip sin salatsja pajal. Se jáwcatsja sin quip. Jisas suna 
tsupaptsja faja lal, jis faja órotsja* yupj. 7 Tjinyuc janucunpan yulupjana 
sin popa pjaní, plato jis tje'yaya ángel sietepan. Plato pjaní pjaní jis 
tje'yaya. Plato witjacj oro watsja yupj. Jis plato mo'o tóñicatsja nina 
p'iyá Dios jas tjejyama, jis capj la tül malala lajay. Dios pü'ü lovin. 

8Nin tepyala na, Dios wo nt'a tipit'a musus, Dios ne'aj tjá'asa mpes. 
Dios pajal 'üsüs, pajal püné, nin mpes nin tepyala. P'a wa ma polel 
wama jámatsja, tecyawaja la tjajay nas, angelpan* siéteya la tjajay. 
Yupj la tjajay la siete malala tepyala nosis casa'á, jis capj la tül malala 
nyuca lajay. Nin ca mpalas p'a jawasa. 


Po 'in malala ca mpalas nosis casá, gente malala la tjajay mpes. 


16 1Locopyaya yümücj tjevele jin tjapjacastsja. Dios wo mpe 
tjevele angelpan* siéteya jis lal: “Lowa, nun jis plato pjü yus 
tococa nosis casa!á; nun jis plato mo'o toiica nina p'iyá Dios se jama jis 
capj la tül". Nin tjevele jin tjapjacastsja. Nin ca mpalas mpes tjapjacas. 
2Pjaní pjaní tjil. Ángel* mwalá way tjemey, jupj plato jus tecyoca 
nosis casa'á. Nin la tjiji na, nawan jis p'üy po'o tepyala nosis casá patjá. 
Jis wala po'o tapac Animal mpes, nawan jis p'üy po'o tepyala yupj. 
Pe wolap'a'a pala nipi'tjiñ, pe nina ne Animal jin justa, yólatsja jupj 
püné, nin p'in jis tepyala yupj. Jis nawan pajal pünetsja, vyájatsja pajal. 
3Locopyaya p'a wa ángel* jupj plato jus tecyoca 'üsü püné casa'á, 
'üsü nina mar po'ó. Jupj nin la tjiji na, 'üsü püné mar po'ó 'as tepyala, 
tepe'e 'os jinwá. Nin tepyala mpes, pjü mar mo'o patja, pjü tecya'liñ. 
^Locopyaya p'a wa ángel* jupj plato jus tecyoca. Cont'e quinam 
jupj lal. Jupj plato jus tecyoca pjü 'üsü casa'á, 'üsü 'amá popa cyala 
mpe wa. Nin la tjiji na, 'osis jis tepyala wa yupj. 5Ángel pjaní 'üsü 
jyama Dios mpes. Napj tjapjacas jupj tjevele nin tepyala na. Ninana 
jupj tjevelá: 
“Ücj nina la tjejay jis capj la tül. 
Jipj nínawa pütsja püná, newa püt' lovin. 
Jipj Dios juts'a'á, pajal 'üsüs jipj Dios lal. 
6 Yupj jipj ts'uyupj jis tjü'ünan, 
jipj profetapan* 'ots'ipj. 
'Osis jis tepyala la tjajay. 
Mpes jipj la tjejay jis süsü 'as tepyala. 
'As myü'üi yupj quinam, 
malala la tjajay mpes", 
nin tjevele ángel 'üsá tjejyamá. 
7Niná nin tjevele na, p'a wa tjevele tjapjacas mesa mpe, mesa niná 
Dios mpes ja'ayapj nt'a. Ninana tjevele jupj Dios lal: 
“Tliic! way tjevele jupj. 
Jipj ne Jepa. 

Jipj ne Dios. 
Jipj ne más püné pjü jis lal. 
'Ücj la tjejay niná, jis capj la tül. 
Jipj tjevelen jin la tjejay”, 
nin tjevele jupj mesa mpe. 

8Locopyaya p'a wa ángel* jupj plato jus tecyoca. Yulupjana quinam 
jupj lal. Jupj plato jus tecyoca lots'ac! casa'á. Nin la tjiji na, lots'ac' 
pajal 'yawa tepyala nosis casa'á, lots'ac! 'ücj lo pes gentá, jupj pajal 
!'yawa tepyala mpes. ?Mpes pjü gente pjü jis tepeñ. Nasa tepeñ na, yupj 
malala tjowelepj Dios po'ó, jupj ne 'ücj tjijyú'ta nina nin tepyala jis 
capj la tül. Yupj newa 'aplijila tuluctsja malala la tjajay mpes. Newa ma 
quelel lajaytsja Dios jos jinwá. Newa ma quelel javeleptsja Dios 'üsüs. 

10Locopyaya p'a wa ángel* jupj plato jus tecyoca. Cinco quinam 
jupj lal. Jupj plato jus tecyoca Animal jyü'ta nt'a casa'á. Nin la tjiji 
na, pajal püste tepyala pjü jun ta'á jupj tjijyü'ta nt'a. Ne'aj tapatjá jis 
pelam jay jalatsja pajal nepé vyájatsja mpes. !!Pajal nepé vyájatsja 
mpes, jis nawan mpes wa, malala tjowelepj Dios po'ó, jupj ne tsjun 
po'o pü'ü. Newa 'aplijila tuluctsja malala la tjajay mpes. Newa ma 
quelel 'üsüs lajaytsja. 

12P!a ángel* jupj plato jus tecyoca. Seis quinam jupj lal. Jupj plato jus 
tecyoca 'üsü casa'á, 'üsü nina Eufrates ló. Nin la tjiji na, 'üsü tjapjaja. 
Nin la tjiji 'ücj jis la cuwis jepapan tsiquin mpe ne'espan, 'üsü na'aj 
po'o jis la winin jis la palan. 

13Nin tepyala na, napj tjinyuc wa lapanenpan cont'eyá. Viñ jin 
yustaptsja yupj. Pjaní wa Latsj Püné la mpe pje'á tjeyaca. P'a wa pje'á 
tjeyaca Animal la mpe. P'a wa pje'á tjeyaca Profeta* Malala la mpe. 
Profeta nina Dios mpes véletsja tulucj. 14Lapanenpan viii jin yustaptsja, 
yupj lapanenpan jis qjues witjactsja. Yupj 'ücj jis la jay gente ma polel 
lajay jinwá, ne gente mponecj ca yupj javelepj. Lapanenpan nenem tjil 
pjü nosis casa'á, pjü jis jepapan nt'a, ne'aj ca 'a jis mulus jis la palan. 
Nin la tjajay na, ca Dios jos jin mpalas. Dios más jas tjiyocj pjü jis lal. 
Napj tjinyuc ca nin mpalas. 15-16Lapanenpan 'a jis tjimyula jepapan. 
'A jis tjimyula nt'a, Armagedón ló israelpan* jis tin. 

Ncupj qjuis Jepa Jesucristo nin vele: “Nusin tjü'üsüs nun niná. Gente 
ma la ni nuc na ca ncuwis, pecj jac! na jinwá. Nun newa nujola napj 
ncuwis, nun ca 'ücj nujisas nsem. Nun newa lojí napj najas jinwá, nun 
ca 'ücj nujisas nsem. Nin lojí, ma ca nu maycas gente jis walap'a'á 
napj tjacuwis na." Nin tjevele jupj. 

17 Ángel* p'a wa jupj plato jus tecyoca. Siete quinam jupj lal. Jupj 
plato jus tecyoca la mena nt'a. Ninana jus tecyoca na p'in, Dios wo 
nepé yümücj tjevele tjapjacas. Jupj tjevele: “Nasa t'üc' quinam". 

18Niná tjevele na, tjejyawca menmené, pajal yümücj pjactsja, t'i'ila 

watsja ne'aj. Pajal yümücj si quits'í watsja nosis. Pajal yümücj jus 
tiquits'e püná lal, gente nosis casá patja na mpe. 19Nin tepyala na, 
malala tepyala Babilonia nt'a, pajal pülücj patja nt'a. Tjacja'la momas 
ne'aj neneyawá, mpes cont'e sin popa tepyala Babilonia mo'ó. Jis wa 
jis tyü'na wa, pjü pülücj patja nt'a, nosis casa'á. Dios newa jólatsja 
“Babilonia Püné" mo'o patja pajal malala la tjajay. Dios po ma jostsja 
yupj malala la tjajay, ne pajal jis capj tyüla jupj. 20Pajal jus tiquits'e 
na, pjü 'amá 'üsü tlasiyú pü'ü, pjü jis tecyawaja. Pjü joc! mo'ó, pjü 
yumal tepyala. 

21Tjive wa lüpjücj yupj jis capá nt'a. Lüpjücj pjaní pjaní quintal 
pjaní jinwá tütsja. Ninana jis tepyala na, niswa malala tjowelepj Dios 
po'ó, lüpjücj püné tjive mpes. Pajal malala jis tepyala lüpjücj mpes. 
Niná napj tjinyuc ca nin mpalas p'a jawas. 


*Babilonia Püné" malala pajal. 


17 1Ángel* pjaní tjac', napj nlal la veles. Angelpan siéteya jis 
plato jatatsja popa pjanitsja jupj. Napj nlal tjevele “Babilonia 
Püné" po!ó. “Was napj lal —tjevele—. Napj ca jin mü'üsüs la mejay 
malala ca mpalas ne'aj. Dios ca jis capj ntülüs ne'aj, 'üsü pülücj jil nt'a. 
Babilonia Püné, quepj niyom pülücj jis lal wine jinwá jupj. Malala 
lajay ne'aj. 2Ne'aj patja ma jisastsja Dios; la p'a wa p'in jisastsja. Nin 
p'iyá la tjajay wa jepapan nosis casa'á. Jisastsja wa Babilonia mo'o 
patja jisastsja jin p'iyá. La p'a gente nosis casa'á, jis tjemyona jinwá 
jis tepyala, pajal malala quelel lajaytsja mpes. Babilonia nt'a la tjajay, 
quelel wa lajaytsja yupj. Ma jisastsja Dios. P'a wa p'in quelel lajaytsja 
lovin." Nin tjevele ángel niná napj lal. 
3Ángel* tjevele na niná, jupj ntjemanú pjü jis wa cjuwá nt'a. Dios 
Cjües newa nin tji'yüsa la tjiji niná, mpes nin. Napj tjinyuc quepj pjaní 
ne'aj. Animal ts'i 'inyá casá já'asatsja jupj. Animal nina je waytsja, 
pajal pülücj lotsja jupj. Jupj ló witjacj jüp'üy po'o tepyaca 'ots'ipj. Jupj 
ló jupj p'iyá Dios; malálatsja jupj po'o tepyacá, pues la tsuwil waytsja. 
Niná animal siéteya jay pjuctsja, diéziya tsjüémetsja. ^Quepan animal 
casá tja'asá, jupj jas quip pajal 'üsüs jástatsja. Jas quip mát'eya jin 
yustaptsja, tsju way, je way. Pajal pülücj jaylactsja jas quip. Soquiya 

pülücj tjyámatsja, arete pjots' jala watsja, anillo mos já'asatsja wa jupj. 
Nepénowa oro* witjactsja, jupj tyá'atsja popé, nepénowa pe pülücj 
jaylacj witjacj, nepénowa pe niná perla* ló. Pocillo tyá'atsja jupj mos 
nt'a, pajal 'üsüs way jústatsja. Pocillo, jupj oro watsja. Mop'in malálatsja 
pocillo mo'ó. Pocillo mo'o tofica tsjan te jin jástatsja, malálatsja jupj. 
Ninana napj tjinyuc, quepj malala líjitsja jin p'iyá. Quepj niná niyom 
pülücj lal wine jinwá la tjiji jupj. 

5Quepj niná jupj ló jupj wola po'o tapactsja. Ninana jupj lotsja: 

GENTE MA SIN 'YÚSA PJACJ NE NAPJ. 
NAPJ NE BABILONIA PUNÉ. 
PJÜ QUEPJ MALALAPAN SEJAMAY NABJ. 
PUES PJÜ NOSIS NT'A MALALA LAJAY, NAPJ YUPJ SEJAMAY. 


tjemyona jinwatsja, yupj jis 'as lal. Napj jus tjinyuc na, pajal nólatsja 
napj, pues ma nin tji'yüsa tjinyuc. 7 Mpes ángel* tjevele napj lal: 
“¿Tsjan mpes pajal jele, jipj tjinyuc mpes? Jipj ma jin tji'yüsá, napj ca 
jin mü'üsüs la mejay. Napj ca mvelé tsjan pjucj tjinyuc jipj niná quepan. 
Ca mvelé tsjan pjucj tjinyuc niná animal jay pjucj sieteyá, tsjüeme 
dieziyá jupj. 8 Animal niná pajal püna tüpü'ütsja jupj, leti quinam. 
Niswa ca ncuwim jul campwila mpe. Tjac' na, jas tüpwes ca malala 
mpalas jupj. Ma malala tepyala na p'in, nosis casá patja ca yola nsem 
animal niná pajal püné, yupj sa nuc na. Jupj püna tüpü'ü. Leñ quinam; 
p'a jawásiya niswa ncuwim jupj, mpes gente ca yola nsem jupj püné. 
Dios custjay nosis la tjiji secj p'in, papel mo'o tapactsja gente jis lá, 
Dios lal ca mpatjam witjacj. P'a witjacj jis lá tapac tulucj; yupj pjü 
way ca yola nsem animal niná pajal püné. 

9"Jipj pajal jin 'yüsa, jele t'as napj ca mvelé. Animal jay pjucj 
sieteyá, siéteya joc! witjacj, pülücj patja nt'a. Animal jay pjucj sieteyá, 
jepapan siéteya witjacj wa. 10 Jepapan siete sin popé, cínquiya malala 
jis tepyala quinam, ma jajütütj quinam yupj. Pjaní way jyü'ta quinam 
siete sin popé. Jepa tulucj pjaní wa custjay. P'a jawas, jupj jepa tepyala 
na, tsjicj way p'in ca müjü'tüs jupj. 11 Animal püna tüpü'ü, jupj ne p'a 
wa jepa nsem. Jupj jyü'ta na, óchoya tjátjatsja quinam jepapan. Leh 
quinam jepa niná. Jupj jepapan siéteya sin popé wa; jepa watsja jupj 
püná. Jupj tjac! na, malala mpalas wa jupj. 

12"Animal tsjüeme diez witjacj, p'a wa jepapan diez yupj. Ma 
jajütütj custjay yupj; diablo* ca jis ma'ayas 'ücj müjü'tücj tsjicj way 

p'in. Animal lal 'a mulú ca müjü'tücj yupj. 13Jepapan diéziya niná, 
nin p'iyá ca yola nsem yupj. Yupj ca pajal cus mp'a'sacj animal je. 
Animal jos jin ca müjü!tücj yupj pjü. 14Pjú way yupj Oveja* Tsjicj lal 
ca la mpa'nacj. Mop'in Oveja Tsjicj más jas tjiyocj nsem yupj jis lal. 
Jupj pjü jepapan jis Jepa, más püné jupj pjü jis lal. Jupj le palana 
na yupj jis lal, jupj lal japon ca cus ncoricocj wa. Dios p'iyá jis capj 
tjep'ya'sa jis la pon. Jupj lis t'ya yupj. Yupj, pues, newa sa coii Oveja 
Tsjicj", nin tjevele ángel* napj lal. 

15Locopyaya jupj tjevele wa napj lal: *'Üsá püné pülücj tjinyuc jipj, 
tjinyuc wa quepj malala 'üsü casá já'asatsja. 'Usú niná 'üsü tulucj. 
'Üsü niná gente pajal pülücj quepj si jütüta. P'a nt'a 'a mulá patja sin 
popetsja yupj. Pues pajal pülücj 'a jis tjimyula tjinyuc. Pülücj se jütütj 
mpe sin popetsja yupj 'ots'ipj. P'a jis tin javelepj sin popetsja 'ots'ipj. 
16Jepapan diéziya ma ca jisas nsem niná quepan. Nin p'iyá, niná 
animal ts'i 'inyá ma wa ca jos nsem jupj. Mpes pjü tya'a ca nt'anquecj, 
ne jas pjütpjüt' jinwá ca nsem quepan. Nlajacj ca jüp'üy. Yupj ma pjü 
jis la jay niná. Mpes ca nin mpalas Dios jos jin. Jupj ca la mijis yupj 
nin p'iyá ca yola nsem, ne yupj ca müjü'tücj animal jos jin. Mpes nin 
ca la mijicj. Pjü ca mpalas niná, Dios tjevele jin. 18Quepan jipj jus 
tjinyuc, jupj p'iyá niná pülücj patja, nasa tjevelé jupj po'ó. Jupj pjü si 
jütüta jepapan nosis casa!á”, nin tjevele angel” napj lal. 


Dios pajal ca cus ntülüs jupj, Babiloniá. 


] 8 1Locopyaya p'a wa tjinyuc, p'a Jawasa ca mpalas. Napj tjinyuc 
ángel* p'a wa tjac! tsjun mpe. 'Ucj jyü'tatsja jupj Dios jostsja jin. 
Tjejyawca la tjiji nosis casa'á, jupj jas tjejyawca mpes. 2Jupj yümücj 
tjevele, pjú jis la pac. Tjevele: 
“Babilonia Püné tyüla, malala tepyala. 
Lapanenpan p'in ne'aj patja quinam. 
Ne'aj pjü lapanenpan tsyu'pa jatja. 
Ne'aj tsyu'pa jatja wa jis pam jana 
malala witjacj, 
sin te witjacj wa. 
3 Babilonia mo!ó tapatjá pajal malala quelel lajaytsja, 
quepj niyom pülücj jis lal wine jinwá. 
Ma jisastsja Dios ne'aj. 
P'a p'iyá jisastsja yupj lovin. 

Babilonia mot'ó la tjajay mpes wa, 
nin p'iyá quelel lajaytsja gentá, 
pjü nosis casá patja sin popé. 
'Usú jis tjemyona jinwá jis tepyala 
pajal malala nyuca la tjajay mpes. 
Babilonia mo'o patja la tjajay 
quelel lajaytsja wa yupj. 
Jepapan nosis casa'á, jisas watsja 
Babilonia mo'o patja jisastsja jin p'iyá. 
Vender lajay witjacj nosis casa'á, 
yupj pajal pülücj jatatj jis tepyala, 
pülücj vender la tjajay mpes. 
Babilonia mo!ó tapatjá 
pajal pülücj jaylacj la tjajay 
tsjan pülücj jaylacj”, 
ángel püné nin véletsja Babilonia po'ó. 
^Locopyaya p'a wa nepé vele jin tjapjacas tsjun popé. Tjevele: 
“Pje!á nu tacalas napj negente, 
ma malala la müjí jupj jinwá, 
ne ma ca malala nu mpalas jupj lal, 
napj cus tyül na. 
Dios pjü selé jupj malala la tjijá, 
ne nasa ca cus ntülüs jupj, 
nin la tjiji mpes”, 
niná tjapjacas napj. 
6 Tjevele wa Babilonia cus tül jis lal: 
“Jupj la tjiji jinwá la müjí nun jupj lal. 
mpes pajal ca cus ntülü jupj. 
La p'a wa pajal malala jis tepyala 
jupj la tjiji mpes. 
Nin la müjí nun, nin p'iyá 
ca pajal malala mpalas jupj quinam. 
Más malala ca mpalas jupj yupj jis lal. 
Pues pjü malala la tjiji mpes, 
nun ca cus ntúlú jupj quinam. 
7 Pjü jupj jostsja, pjü way t'e'éncatsja. 

Pajal püné jin jólatsja jupj p'iyá lovin. 
Mpes nin la müjí nun, 
nin p'iyá ca pajal mvajas, 
'aplijila mpalas wa jupj, cus ntülú na. 
Jupj lovin jola jupj p'iyá jepa, 
jyü'ta jin jola jupj. 
Jusapj tulucj jola jupj; 
lovin ma ca la mpuyus, jola. 
8 Jupj nin jola mpes, 
po 'in leñ way ca malala mpalas jupj. 
Pajal ca leñ way ca pülücj nca'liñ. 
Leñ way ca pülücj la mpuyucj, 
leh way ca ve cjuwá nsem ne'aj 'ots'ipj. 
Ca pjú mpem ne'aj. 
Qjuis Jepa Dios jas tjiyocj jupj, 
ne ca cus ntülüs jupj", 
nin tjevele tsjun popé. 

9 Jepapan nosis nt'a, myusca ca nucucj Babilonia tüpwé mpes. 
'Aplijila way ca nsem yupj, Babilonia malala tepyala mpes. La mpuyucj 
ca, jupj mpes. Yupj p'iyá malala la tjajay wa jupj lal. Nin p'iyá ma 
wa jisastsja Dios. P'a wa p'in jisastsja, Babilonia mo'o patja jisastsja 
jinwá. Pjü jisas, pjü natsja yupj, Babilonia jinwá. 10Jepapan pajal 
ca lecj meyacj Babilonia pajal malala tepyala mpes. Campa mpe ca 
nucucj, ca mvelecj Babilonia lal: 

“Pajal malala 'e tepalá jipj. 
Pülücj tapátjatsja jipj nt'a yas nam. 
Jipj pajal pünetsja. 
Babilonia lyatsja jipj. 
Jipj pajal jin tjiyoctsja. 
Pajal le way pjü malala 'e tepalá, 
cyapj tyüla na", 
nin ca mvelecj jepapan. 

11Vender lajay witjacj nosis nt'a, pajal ca yümücj la mpuyucj wa 
jupj mpes. Pajal 'aplijila ca jis mpalas yupj jupj mpes. Pues leti nsem 
pjacj 'ucul, jaylacj la qjuijicj yupj tucutj vender lajay. 12Pajal pülücj 
tucutsja yupj vender lajay mpes. 

Oro* vender lajay watsja. Plata* tucutj watsja. 
Pe pülücj jaylacj tucutj watsja, pe perla* 1ó 'ots'ipj. 

Pülül tucutj wa. Jis pülül pajal 'üsüstsja, nepénowa pje way 
'üsüs yustaptsja, nepénowa tsju jas püste jin yustaptsja, 
nepénowa pajal tsjatsj waytsja, 'üm'üm waytsja, nepénowa 
pajal jetsja. 

Yupj vender lajay watsja pjü wüt' 'üsüs cjumsu. 

Tsjan 'üsüs yustapj, pülücj vender lajay watsja yupj, nepénowa 
elefante* wis, nepénowa wüt' pülücj jaylacj, nepénowa 
bróncetsja*, nepénowa acérotsja, nepénowa pe mármol 
lotsja. 

13 Yupj canela vender lajay watsja. 

Pomada vender lajay watsja, ts'ülüc!' 'üsüs cjumsu la 'üm 
'ots'ipj, lemeliyü 'ots'ipj, perfume 'ots'ipj, vino 'ots'ipj, aceite* 
vender lajay watsja, harina 'üsüs 'ots'ipj, trigo* 'ots'ipj. 

Vaca 'ots'ipj vender lajaytsja, oveja* 'ots'ipj, cavayú 'ots'ipj. 

Carreta 'ots'ipj vender lajaytsja, esclavopan* 'ots'ipj. 'Ücj 
vender lajaytsja gentas. 

14Niná vender lajay, Babilonia lal ca mvelecj wa: "Pjü nina jipj 
tyatsja, jipj jyastsja wa, pjü tecyawaja quiyam. Pues cjuwá quinam 
wolas püna jyastsja, pajal 'ücj syá'matsja. Pjü 'üsüs yustaptsja jipj 
nt'a, pues cjuwá quinam pjü. Lovin ma ca nta'an niná lovin", nin ca 
mvelecj yupj. 

15Vender lajay pajal pülücj jatatj jis tepyala, ne'aj vender la tjajay 
mpes. Yupj ca pajal lecj meyacj Babilonia malala tepyala mpes, ne 
campa mpe ca nucucj yupj. La mpuyucj ca; 'aplijila ca jis mpalas yupj. 
16Babilonia lal ca mvelecj: 

“Pajal malala 'e tepalá. 

Pülücj pátjatsja jipj nt'a yas nam. 

Jipj pajal pünetsja. 

Jim 'a quepan pajal 'üsüs justa jinwatsja. 

Quepj jas quip pajal 'üsüs justa jinwatsja jipj. 

Jin quip nepénowa 
pülül pje 'üsüs yustaptsja, 
nepénowa tsju jas püste jin yustaptsja, 
nepénowa pajal sin jetsja. 

Soquiya tjyama jinwatsja jipj, 

arete pjots' jala jinwá 'ots'iptsja, 
arete nepénowa órotsja*, 
nepénowa pe pülücj jaylacj, 

pe perla* ló watsja nepenowá. 
17 Po 'in pülücj tyatsja, 
po 'in leñ way tecyawaja”, 
nin ca mvelecj vender lajay. 

Barco* jatatj, nucucj wa ca yupj pjú way, campa mpe. Ca nucucj 
Babilonia pwe. Barco mo'o jil, pjü yupj nucucj wa ca, barco mo'o tsji' 
lajay, nucucj wa ca. Pjü way 'üsü mo'ó tsji' lajay, nucucj wa ca yupj. 
18Nepé myusca ca nucucj, jupj tüpwé mpes, ne nin ca mvelecj: “Pues 
cjuwá p'a pülücj patja nin jiná. Pünetsja pajal." 

19'Amá sey pjucj casá mpa'tacj 'aplijila mpes. La mpuyucj ca, mvelecj 
wa Babilonia mpes: 

“Pajal malala tepyala jupj. 

Pajal pünetsja jupj yas nam. 

Jupj jaylacj la tjiji tsjan pajal pülücj jaylacj. 
Mpes pülücj tya'acj qjuis tepyala cupj, 
cupj ne barco* tya'acj. 

Nin tulucj quinam. 

Po 'in leti way pjü malala tepyala jupj", 

nin ca mvelecj yupj, barco mo'o jil. 

20P!a casá nujola nsem nun, tsjun po'o potjaqué. Nun tsjun po'o 
potjaqué, 'üsüs nujisas t'as malala tepyala jupj. 'Usüs nujisas t'as nun 
Dios ts'uyupj, nun apostolpan* nepenowá, nepénowa profetapan* nun. 
Dios cus tyüla jupj, jupj pajal malala la nutjiji mpes. 

21 Niná tjapjacas na, ángel* pajal jas tjiyocj tjinyuc napj. Pe püné nt'ya 
jupj, trapiche jinwá jústatsja. 'Usú püné mo'o la ts'iya pwen, tjevele: 

“Nin p'iyá ca mpalas Babilonia, 
pülücj patja nt'a. 

Pajal pünetsja, 
mop'in Dios ca 'amá nt'a pala la nts'iyas jupj, 
ne pjü ma ca jus nucucj quinam." 

22 Ángel* tjevele wa Babilonia lal: 

“Ma cüpjacas quinam jipj nt'a jatül. 

Ma cüpjacas quinam arpa*. 

Ma wa cüpjacas quinam gente nejets'en. 
Ma wa cüpjacas quinam yupj la pjus. 

Ma ca cüpjacas quinam trompeta jipj nt'a. 

Leii ca nsem tsji' lajay pjü. 

Ma cüpjacas quinam trigo* jacjol jipj nt'a. 

23 Ma yam jus cümüjú jipj nt'a quinam. 
Niyom, locopyas, 
ma ca mwayim jipj nt'a quinam. 
Vender lajay jipj nt'a tapatjá, 
pajal noypan waytsja nosis nt'a 
'in lacasana way, 
t'emel pülücj jatatsja mpes; 
nin tulucj ca nsem quinam. 
Püna diablo* cyapj tjep'ya'sa malala la tjejay, 
ne jipj yus tsyawiltsja gentas nosis nt'a. 
Nin tulucj ca nsem quinam", 
nin tjevele ángel jas tjiyocj Babilonia lal. 
24Dios ca cus ntülüs Babilonia, pülücj patja nt'a. Babilonia nt'a jis 
tjü'ünan profetapan*, jis tjü'ünan wa la p'a wa Dios juts'uyupj. P'a nt'a 
nosis nt'a jis tjú'iinan wa Dios ts'uyupj. Babilonia la tjiji mpes, nin la 
tjajay wa ne'aj. Pjü way jis tjü'ünan, Babilonia mpes jis tjü'ünan yupj. 
Pajal 'ücj jisas nsem Dios pü'ü nt'a. 
19 1Locopyaya yümücj nepé tjowelepj jin tjapjacas Dios pü'ü mpe. 
Gente pajal pülücj nepé la tupuyupj jin pjactsja. 'Ucj jisastsja 
pajal. Nin tjowelepj yupj: 
“Nun ca mvelé Dios 'üsüs way. 
Dios mpes ca 'üsüs mpatjaqué lovin. 
Más 'üsüs liji jupj pjü jis lal. 
Püné jupj; pjü way 'ücj liji jupj. 
2 rÜsüs nin, Dios nin liji 
cus la tül Babilonia, 
pülücj patja nt'a. 
Jupj nin la tjiji jupj tjevelá. 
Jupj tjevele t'üc! way 
pajal malala nyuca la tjajay 
Babilonia mo'o patjá. 
Quepj niyom pülücj lal wine 
jinwá la tjajay yupj. 
Yupj ma jisastsja Dios. 
P'a p'in jisastsja lovin. 
Nosis casá tapatjá, 
Babilonia nt'a lajaytsja jinwá 

quelel lajaytsja yupj, 
mpes yupj malala wa lajaytsja pajal. 
Dios jis capj tyüla Babilonia mo'o patja quinam, 
yupj p'iyá jis tjü'ünan Dios jomozopan.” 
3Dios pü'ü nt'a niswa pajal yümücj tjowelepj: 
“Nun ca mvelé Dios 'üsüs way. 
Pülücj patja nt'a pwe, 
nepé ca viyá mim musus lovin." 
4Nin tjowelepj na niná, co'müypan* veinticuatro palá nipi'tjiii Dios 
wolap'a'á, jupj tjijyü'ta mpe tjá'asa nt'a. Püné jupj, tjowelepj yupj. Nin 
p'iyá la tjajay wa yulupjanas janucunpan. Pjü yupj tjowelepj: 
“Nin qjuisas t'as. 
'Üsüs Dios, tjowelé nun." 
5Locopyaya Dios tjá'asa nepé vele jin tjapjacas. Tjevele: 
"Nun Dios jomozopan, 
mvelé nun Dios 'üsüs. 
Nun solejé jupj ca jis capj ntülüs 
malala la tjajay. 
'Üsüs pjac tjowelé nun pjü, Dios po!ó; 
nun noypan, tsjictjacj wa, 
ca nin mvelé nun", 
nin tjapjacas, Dios tjá'asa mpe. 
6Locopyaya pajal pülücj nepé javelepj jin tjapjacas wa. 'Üsü püné 
t'yüna na jinwá pjactsja. Pajal yümücj t'i'ila jin pjactsja wa. Yupj 
tjowelepj: 
“Nun ca mvelé Dios 'üsüs way. 
Qjuis Dios jyü'ta. 
Qjuis Jepa jupj. 
Jupj pajal püné pjü jis lal. 
7 'Ücj qjuisas t'as cupj. 
Pajal 'ücj qjuisas ca nsem. 
Ca mvelecj Dios pajal püné. 
Oveja* Tsjicj ca mwayim quinam. 
Jupj lal ca mwayim jas tücüi'pe quinam lo wayis. 
8 Oveja Tsjicj p'iyá tje'yaya jupj jas quip. 
Jupj jas quip pje way, 
pajal 'üsüs justa, pajal salá way. 
Se jawca 'ots'ipj", 

nin tjowelepj yupj. (Dios ts'uyupj pülül pje sin jacüipap, mpes ca 
qjuiyola mpalas yupj 'üsüs quinam Dios lal.) 

9Locopyaya ángel* tjevele napj lal: ^Tepyaca jipj niná: “Dios nepénowa 
jis lal tjevele ncul pülücj jis la las la tjiji nt'a, ne'aj nlajacj ca Oveja* 
Tsjicj ca mwayim mpes. Pajal 'üsüs ca jis mpalas, ne'aj jil mpes. ” 

Jupj tjevele wa: “Dios p'iyá tjevele niná”. 

10 Ángel* nin tjevele na nina, jupj wolap'a'a pala nipi'tjis napj. Quelel 
veletsja jupj pajal püné. Jupj ma jostsja niná. Napj lal tjevele: “Ma 
nin la mijin niná. Napj ne Dios jomozo wa, jipj jinwá, jipj pyülücpan 
jinwá. Pjü nun poné Jesucristo nusin tji'yüsa la tjijá. Nin mpes Dios 
jomozopan nun. Dios wolap'a'a palá nipi'tjiqué la p'in. Ca mvelen jupj 
pajal piiné. Pjü way cupj velecj Jesucristo velá. Nin p'iyá javelepj pjü 
way Dios mpes javelepj”, nin tjevele ángel napj lal. 


Jesucristo jac! niswá nosis casa'á. 


11 Locopyaya p'a wa tjinyuc, p'a jawas ca mpalas. Tjinyuc jun 
cjoltsja Dios pü'ü nt'a. Tjinyuc wa cavayú pje. Jupj, cavayú casá tja'asá, 
“T'üc' Way Vele” ló jupj. “Ma Li Tsuwile” ló wa jupj. Jupj 'üsüs Dios 
lal, mpes jis capj tyüla malala nyuca lajay. Nin mpes jupj le palana 
malala nyuca lajay jis lal. 12Jupj jun, 'awa wolaqué jinwá. Jupj jay 
pjucj po'ó corona* pülücj jay jatja, jupj pülücj jis Jepa mpes. Jupj ló 
pjaní jupj po'o tapac, jupj p'in selé tsjan mpes nin ló jupj. 13'As mo'o 
tepya'ta jin justa jupj jas quip. ^Dios Tjevelá" ló wa jupj pjü jis lal. 
14Pjú Dios militarpan cus tocoñ jupj. Jupj cjüil tjil. Pjú yupj cavayú 
pje casá tjatja tjil wa. Pjü sin quip pje pajal 'üsüs yustapj sin quípetsja 
yupj. Pajal salá waytsja sin quip. 15Cavayú casá tjá'asa, jupj la mpe 
pje'á tjeyaca polomay pjoye. Polomay ninana lal ca jis mojo'os Dios 
ma jisas. Ma lajay jupj jyü'tá, yümücj ca jis capj ntülüs, acero mpes 
syüpa jinwá. Dios nin ca la mijis gente pajal malala nyuca la tjajay 
mpes, ne ninana p'iyá ca jis capj ntülüs. Uva sey jajatsj 'üsü ca mpalas, 
nin jinwá ca la mijis jupj, Dios ma jisas jis lal. Dios pajal püné pjü jis 
lal. 16Cavayü casá tja'asá, jas quip po'o tapac jupj ló p'a wa. Ninana 
nin tapactsja: 
PJÚ JEPAPAN JIS JEPA. 
PAJAL PÜNÉ PJÜ JIS LAL. 
Nin p'iyá tapac watsja tüecj po'ó. 

17P'a wa angel” tjinyuc. Lots'ac! mo'o tóñcatsja jupj. Yümücj tjevele 
manta witjacj jis lal: “Nculá nun. Dios pülücj liji nun nu lo las. 'A nu 


El Nuevo Testamento en Tol de Honduras, 2da ed. ©2010, Wycliffe Bible Translators 


APOCALIPSIS 19, 20 776 


tjumulus quinam nin nt'a. 18 Ne'aj ca nlajá jepapan jis p'üy. Jepapan 
militar jis p'üy ca nlajá wa, niyom sin tjiyocpan 'a nin p'iyá. Ne'aj 
cavayú jis p'üy nlajá wa ca, casá tjatja nlajá wa ca nun. Pjü Dios ma 
quelel lajaytsjé, jis p'üy nlajá wa ca. Nepénowa esclavopan*, nepénowa 
esclavopan tulucj. Yupj nepénowa tsjictjacj, nepénowa noypan”, nin 
tjevele ángel manta witjacj jis lal. 

19Locopyaya wa napj tjinyuc Animal Ts'i 'Inyá, jupj ne 'üsü mpe pje'á 
tjeyaca p'iyá. Jepapan nosis casá patja cus tocoñ wa. Jis militarpan 
jis lal tjiquil jepapan. Ne'aj 'a jis tjimyula jis la palan cavayú pje casá 
tjá'asa lal, jupj militarpan jis lal 'ots'ipj. 20 Malala jis tepyala la p'in. 
Yupj sin tjiyocj tuluctsja cavayü pje casá tjá'asa lal. Ntji'liñ Animal 
Ts'i 'Inyá. Profeta* li tsuwiletsjé, 'a ntji'liñ wa. Profeta nina líjitsja, 
gente ma polel lajay jinwá. Nin la tjiji yus tsyawilí gentas, yupj ne 
Animal mpes sin po'o tapac. Püné jin yólatsja pwen, Animal jin 
justa. Mop'in malala tepyala jupj, Profeta Malala. 'Awa püné mo'o la 
ts'i jupj Animal Ts'i 'Inyá lal. Así janucun ne'aj la ts'i yupj. Azufre*, 
'yüma ne'aj. 21 Cavayú casá tjá'asa jis tji'yü'na wa pjü la p'a wa, yupj 
ne ne'aj tjiquil jis la palan jupj lal. Jupj polomay la mpe pje'á tjeyaca 
mpes jis tji'yü'na yupj. Nin la tjiji na, manta witjacj pjü tjiquil, tjalá. 
Pajal jis col pit'a tepyala, jis p'üy tjalá mpes. Niná napj tjinyuc, p'a 
jawasa ca nin mpalas. 


Diablo ntsu'pam ca ma'ajam. 


2 0 1Napj tjinyuc wa ángel* pjaní tsjun popé. Llave tya'a watsja 
jun la t'olon jul pajal campwila. Ne'aj ca mo'onsos diablú*. 
Jupj cadena* püné mos nt'a tyá'atsja diablo la tsupapj. 2Niná ángel 
ntjüi'le Latsj Püné. Latsj Püné nin p'iyatsja lotsjim püna tüpü'á. Jupj 
ne diablú. Satanás* ló wa niná. Ángel tsyu'pa jupj, jupj año mil ca 
ntsu'pam ma'ajam. 3Tsyu'pa na, ángel diablo jul pajal campwila mo'ó 
la ts'iya jupj. Na'aj la ts'iya na, jul jun t'yo'na. Pajal 'üsüs jun t'yo'na, 
p'a ma polel jun la cjol lyájasa jin. Nin la tjiji diablo ma pje'á lo winin 
año mil, ma yus tsyawilí niswá nosis casá patjá. Tecyawaja na año 
mil, Dios tjevele nsoctes ca jupj. Tsjicj way p'in ca socotj nsem diablú. 
Napj tjinyuc ca nin mpalas p'a jawasa. 
4Napj tjinyuc wa jepapan jis silla nepenowá. Silla casá jatjatsjé 'ücj 
jis la veles p'a po'ó ncu malala yupj. Dios jis tje'yaya 'ücj jis la veles 
niná jupj mpes. Napj tjinyuc wa gente jis qjues nepenowá. Yupj nasa 
tecya'liñi. Noypan nosis casá patjá jis men tana tjojocj yupj, Jesucristo 

mpes javeleptsja mpes. Dios Popel mpes tjowelepj watsja, mpes 
wa tjü'ünan yupj. Yupj lovin yólatsja Animal Ts'i 'Inyá püné tulucj. 
Yólatsja wa püné tulucj pe niná Animal jin justa. Yupj ma quelel sin 
po'o tapac Animal Ts'i Inya mpes. Tapac tuluctsja wola po'ó, jis mas 
po'ó tapac tuluctsja wa yupj. Yupj niswa patja tepyala. Jesucristo sa 
coritsja quinam. 'A mulú tjüjütütj año mil mpes, Jesucristo lal. 

5Yupj mwalá way sin jajünsüpj tecya'liñ popé, jis la püt'üs niswá. 
P'a wa tecya'liñ ma sin tjüjünsüpj po quinam. Año mil tecyawaja na, 
ca sin müjünsücj yupj. 6 Mwalá way sin tjüjünsüpj witjacj, Dios pajal 
'ücj jisas lis tjiji yupj. Yum 'a Dios juts'a'á. Yupj ma ca nca'liñ niswá, 
la p'a jinwá. Sacerdotepan* ca nsem yupj Dios mpes, Jesucristo mpes 
wa. 'A mulú ca müjü'tücj año mil mpes Jesucristo lal, jupj ne nosis 
nt'a tjemey jis capj la p'acj püna p'in. 

7Tecyawaja na año mil, Satanás* socotj ca nsem, lo winin tsyu'pa 
tjá'asa mpe. 8Ca pje'á nyacas, ca mim, jis la tsuwil gentá, pjü jun ta'á 
nosis nt'a. Ca yus ntsawilis Dios ma jisas. Nin p'iyá ca nsem yupj jis 
jepa lal. (Dios ma jisas Magogpan jis lá yupj. Yupj jis jepa, Gog ló jupj.) 
Diablo* yupj jis militarpan ca 'a jis mulus jis la palan. Pajal pülücj 
nsem yupj. Sus 'üsú püné la nt'a jinwá ca pülücj nsem pajal. 9? Yumal 
casá ca ncul. T'asiyú ca müjünsünüii Dios ts'uyupj patja nt'a. Niná 
pülücj patja nt'a Dios pajal quelel la siji. Mpes 'awa ca palá nyacas 
t'asiyú jyünsünün jis capa nt'a, ne ca pjü jis mpeñ yupj. 'Awa ca pala 
nyacas Dios pü'ü mpe. 

10Nin tepyala na niná, Dios ca la nts'iyas diablú* 'awa püné mo!ó, 
jupj ne gente yus tsyawilitsja. Azufre* 'yüma ne'aj. Ca püna ne'aj la 
tsliya watsja Animal Ts'i 'Inyá. Profeta* li tsuwile ca ne'aj la ts'iya 
watsja. Jis mvajas ca nsem yupj ne'aj. Püste na, jaw na, jis mvajas 
ca nsem lovin. 

1 Locopyaya silla püné tjinyuc, Jepa Püné mpes. Pjetsja nina sillas. 
Napj tjinyuc wa silla casá ja'asatsjé. Nosis tecyawaja jupj wolap'a'á, 
tsjun po'ó tecyawaja wa jupj wolap'a'á. Leñ jis tepyala yupj. 12 Tjinyuc 
wa püna tecya'lii qjuis Jepa Jesucristo wolap'a'a tjelejeñ. Pjü ne'aj 
tjelejeñ, noypan, tsjictjacj, pjü. Papel ne'aj pü'ütsja tjevele tsjan la 
tjajay yupj, nosis casá tapatja na. La tüpüptsja quinam niná papel. La 
tüpüpj watsja papel p'a wa. Papel niná nin tjevele pjacj ca mpatjam 
Dios lal. Locopyaya qjuis Jepa Jesucristo tjevele pjacj mpü'üm, tjevele 
wa pjacj malala nyuca la tjiji, papel tjevele jin. 13 Tecya'lii nepenowá 
jis p'üy 'üsü püné mo'o patja; yupj 'a sin tjüjünsüpj wa, Jepa wolap'a'a 

nyüjünsünüi wa. Pjü tecya'lii, pjü sin tjüjünsüpj. Tecya'liñ patja nepé 
tjiquil yupj. Pjü yupj mpes tjevele ncu 'üsüs la tjajay. 14Nin tepyala 
na niná, Dios la tjiji pjü ma ca nca'liñ quinam. Nin la tjiji 'awa püné 
mo'o jatja cya'lii la p'in. Dios na'aj la tecyoye tecya'liñ tjatja nt'a, 'awa 
püné mo'ó. 'Awa püné mo'o jil, niswa cya'liñi jinwá se pala yupj. Lama 
tecya'liñ jinwá yupj quinam. 15Papel pjaní tjevele pjacj ca mpatjam 
Dios lal. Jis lá cjuwá papel mo'ó, 'awa püné mo'o lis tecyoye. Nina 
napj tjinyuc ca nin mpalas p'a jawasa. 


Dios nosis seyasa ca la mijis. Tsjun seyasa ca la mijis wa. 


21 1Locopyaya tjinyuc napj tsjun seyasa, nosis seyasa tjinyuc 

wa. Tsjun mwalá tecyawaja, nosis mwalá tecyawaja wa. Nosis 
seyasa casá, mar cjuwatsja. 2Tjinyuc wa seyasa Jerusalén, pülücj patja 
nt'a. Dios pü'ü mpe tjac' nosis casa'á. Jerusalén Seyasa Dios juts'a'á 
lisus jústatsja, quepj 'üsüs justa sa capyá woya na, nin p'iyá 'üsüs 
jástatsja Jerusalén Seyasa. 3 Yümücj nepé vele jin tjapjacas Dios pü'ü 
mpe. Ninana tjevelá: “Dios pü'ü gente jis lal quinam. Yupj jis lal ca 
mpü'üm jupj. Niná gentá, jupj juts'a'á ca nsem. Dios p'iyá ca jis capj 
ncoiicos. Jupj ca yupj jis Dios nsem jupj. ^'Aplijílatsja yupj pina p'in; 
quina jupj yupj yun 'üsü ncjücjüs ca, mpjajam la mijis, ne ca pajal 
'ücj jisas nsem. Ma ca nca!liñ quinam. Ma 'aplijila nsem quinam, ne 
ma ca la mpuyucj. Ma ca nepé vyaja nsem quinam. Püna tepyala ma 
ca mpalas quinam", nin tjevele tjapjacas. 

5Locopyaya Dios tjevele jupj jyü'ta mpe: “Napj pjü lejay seyasa”. 
Tjevele wa napj lal: *Mpaquen nina papel mo'ó: ‘Ninana velé, t'üc' 
way velé. 'Ücj la pon napj velé. " 

6Locopyaya tjevele wa: “Tecyawaja la tjejay quinam. Lovin pü'üs, pjü 
way 'ücj lejay. Napj nlal pjü nin tepyala, napj mpes wa ca pjü ncawajas. 
Gente pajal quelel ncapj jacoñ, napj ca jis ma'ayá 'ücj mpatjam napj 
lal. Así ca jis ma'ayá, jaylacj tulucj. 7Nin la tjajay, napj tjijyütütj jin, 
nin ca nsem yupj jis lal; nin ca la mejay napj yupj mpes. Napj ca yupj 
jis Dios nsem. Yupj napj nts'uyupj ca nsem. 8Nin tulucj malala lajay 
jis lal. Nepénowa lacj jeyapj mpes ma quelel ncapj tocoñ. Yupj ca mal 
'awa püné mo'ó. Ne'aj wa ca mal ma japon napj velé. Malala lajay ne'aj 
wa ca mal. Gente sa 'ünan ne'aj wa ca mal. Sejats'om tulucj jamanun 
ne'aj wa ca mal. Jis vayum tulucj lal lyawuii ne'aj wa ca mal. Nin wa 
ca jis mpalas lapanenpan jis lal javelepj. Nin p'iyá ca nsem dios* p'a 

wa jisas jis lal. (Nosis nt'a p'in jis dios yupj.) Pjü la tsuwilpan ne'aj 
wa ca mal. Pjü yupj 'awa püné mo'o ca mal. Ne'aj azufre* 'yüma. 
Ne'aj mal, niswa cya'liñ cuscú. Lama cya'liñ yupj.” Nin tjevele Dios. 


Jerusalén Seyasa pajal 'üsüs. 


9Locopyaya angel” pjaní tjac', tjevele napj lal. Jupj ne angelpan 
siéteya sin popé, jis plato jatatsja popé. Jis plato mo'ó jatatsja Dios 
jas tjejyama jis capj la tül nosis casá patjá. Siéteya jatatsja yupj, lo 
cawajas jis capj la tül mpes. Ángel niná tjevele napj lal: “Was. Napj 
ca Jin mü!üsüs la mejay pjacj lal ca mwayim Oveja* Tsjicj.” 

10 Jupj nin tjevele na, ángel* ntjemanú joc! mo'ó, campanya nt'a. 
Dios Cjües newa nin tji'yüsa la tjiji niná, mpes nin. Ne'aj ntje'aya 
tjinyuc Jerusalén nt'a. Tsjun popa nosis nt'a tjac! Dios mpe. Jerusalén 
Dios juts'a'á. Ne'aj pülücj patja. 11 Ne'aj pajal jas tjejyawca Dios jyawca 
mpes. Jyáwcatsja pe 'üsüs justa jinwá, pe jaspe ló jinwá. Salá waytsja 
pajal, vidrio jinwá. 12Jerusalén t'asiyü campanya tjüwüctsja, la püné 
watsja jupj. Doce jun vilictsja, tjüwücj nt'a. Angelpan pjaní pjaní 
jajamaptsja jun vilicj. Jun vilicj po'o tapac Israel jatjampan dóceya 
jis lá. Pajal püna tapatja yupj. Pjü israelpan* yupj sin popa. 13Tjüwücj 
nt'a jun vilicj cónt'etsja tsiquin mpe, cont'e watsja norte mpe, cont'e 
watsja sur mpe, cont'e watsja t'yaja mpe. 14Pe dóceya casá tjüwücj. 
Pe pajal noypan waytsja. Pe pjaní pjaní po'o tapac apostolpan* jis lá. 
Dóceya apostolpan sa coñtsja Oveja* Tsjicj, jupj tjuwine na nosis casá. 

15 Ángel* napj lal véletsja, visyú tyá'atsja jupj, pülücj patja la vujus. 
Jupj 'a quelel wa vyújutsja jun vilicj witjacj, jupj tjüwücj quelel vyuju 
watsja. Jupj visyú oro“ watsja jupj. 16 T'empe pülücj patja yulupjánatsja. 
Pjü t'empe nin p'iyá cámpatsja jupj. Pülücj patja tjivyuju jupj, ángel, 
visyü mpes. Pajal pünetsja. Kilómetro dos mil, dos cientos cámpatsja. 
Nin p'iyatsja campanya nt'a. Nin p'iyá la pünetsja. 17 Ángel tjivyuju 
wa tjüwücj nt'a. Sesenta y cuatro varas la pünetsja jupj. Cupj vyujucj 
jin p'iyá tjivyuju jupj. 

18Tjüwücj pe 'üsüs way justa pópatsja niná. Jaspe ló ninana pe. Pjü 
wosis ne'aj oro* lata witjactsja, vidrio salá jin yustaptsja. T'üc! way 
oro waytsja pjü. 19 Tjüwücj pe witjacj casá tjá'asa. Pe niná 'üsüs way 
yustaptsja. Pe p'a wa pe po'o játjatsja, se jáwcatsja. Pe po'o játjatsja, 
pajal pülücj jaylacj pjütsja niná. P'a casá yustaptsja yupj pjü. Pe 
noypan casá tjá'asa tjüwücj, 

pe jaspe ló pjaní way. 


El Nuevo Testamento en Tol de Honduras, 2da ed. ©2010, Wycliffe Bible Translators 


APOCALIPSIS 21, 22 780 


Pe pjaní wa zafiro 1ó. 
Pe p'a wa ágata ló. 
Pe p'a wa esmeralda 1ó. 
20 Pe p'a wa ónice ló. 
Pe p'a wa cornalina ló. 
Pe p'a wa crisólito 1ó. 
Pe p'a wa berilo ló. 
Pe p'a wa topacio ló. 
Pe p'a wa crisoprasa 1ó. 
Pe p'a wa jacinto 1ó. 
Pe p'a wa amatista ló. 
Niná pe witjacj, tjüwücj casá tjá'asatsja. 21 Jupj jun vilicj dóceya, 
pues pjü perla* waytsja, niná pe waytsja yupj. Pajal 'üsüs yustaptsja. 
Jun vilicj pjaní perla pjanitsja. Ne'aj jümücj la püné oro látatsja jupj. 
Júmicj salá waytsja pajal, vidrio jinwá. T'üc! way oro waytsja pjü. 
22Dios cupj qjuis Jepa, jun ta'á wine ne'aj. Jupj más püné pjü jis 
lal. Oveja* Tsjicj jun ta'á wine wa ne'aj. Cjuwatsja ne'aj Dios wosis*. 
Ne'aj pjü jun ta'á quelel lajay Dios, Oveja Tsjicj quelel lajay wa, mpes 
nin. 23Ne'aj ma jisas lots'ac'. Ne'aj ma jisas mümüy. Dios jyawca ne'aj. 
Mpes jyawca ne'aj lovin. Oveja Tsjicj jyawca wa ne'aj, mpes ma jisas 
yam. 24Niná pülücj patja pjü ca jas majawaques nosis nt'a. Jepapan 
nosis casá patjá, ne'aj ca nca'acj tsjan 'üsüs way yustapj yupj la tjajay 
sin popé. Ne'aj ca jis ma'ayacj. 2» Ma t'yaja ne'aj lovin. Mpes lovin ma 
jun t'olon tjüwücj jun vilicj. 
26Nosis mpe, pjü p'a se jütütj mpe ca ne'aj nca'acj yupj jatatj 'üsüs 
yustapj, ca jis ma'ayacj. Pjü 'üsüs la tjajay, pjü ca nca'acj ne'aj yupj. 
27 Malala ma polel la cuwis ne'aj. Malala nyuca liji ma polel la winin 
ne'aj. Li tsuwile 'a nin p'iyá. P'a p'in 'ücj jis la winin ne'aj. Jis lá papel 
po'o tapac, Oveja* Tsjicj popel po'ó, 'ücj jis la winin ne'aj nempe. Jupj 
popel vele pjac ca mpatjam Dios lal. Niná napj tjinyuc ca nin mpalas 
p'a jawasa. 
Jerusalén Seyasa mo'o patjá, 'üsüs jisas patja. 
2 2 1Locopyaya ángel* niná ntje'aya tjinyuc 'üsü ne'aj, pülücj 
patja nt'a. Dios Oveja* Tsjicj lal já'asa mpe pyacj 'üsü cjües. 
Pjü salá way niná 'üsüs, vidrio jinwá. Gente 'ücj patja niná 'üsü myü'üñ 
mpes. 2Jümücj la püné culupwen nt'a jama niná 'üsüs, pülücj patja 
nt'a. 'Usú la nt'a, yo lejeñ, na'aj po'ó, qui'á po'ó. Yo wolas japis, patja 

yupj. La dóceya vyala jupj año pjaní. Pjü mes wolas vyala niswá. Yo 
lo lemeliyú jupj, nosis casá patja si tstucú jupj. 3Ne!aj Dios lovin ma 
jis capj ntülüs gentá, malala la tjajay mpes. Ma pjaní 'o'sa ca malala 
la mijis ne'aj. Ne'aj 'a mulú ca müjü'tücj Dios, Oveja Tsjicj lal. Jupj 
jomozopan 'ücj jisas tsji' la mijicj jupj mpes. 4Ca nucucj jupj wola. 
Jupj ló jis wala po'o tapac ca nsem. 5Ma ca püste nsem ne'aj. Ne'aj 
patjá ma yam jisas nacj, ma jisas lots'ac'. Jis Jepa Dios jyawca yupj 
mpes. Yupj ne'aj patjá, jepapan ca nsem wa lovin. 


Jesucristo jac! jupj. 


SÁngel* tjevele napj lal: “Napj tjevelé t'üc! way. 'Ücj la pon napj 
tjevelé. Cupj qjuis Jepa Dios nin tjejyama sin la 'üsüs jis la jay jupj 
jomozopan, ne ca sin mü'üsüs tsjan ca mpalas leii way. Dios p'iyá sin 
tyüsa la siji jupj profetapan*, mpes ca 'ücj mvelecj jupj mpes." 

7 Jesucristo tjevele: “Nusin tjü'üsüs nina. Leñ way ca ncuwis nun nt'a. 
Papel niná vele tsjan ca la mijis Dios. Jupj mpes tepyaca niná. Popel 
nina jyü'ta jin lajay, Dios ca 'ücj jisas lis mijis”, nin tjevele Jesucristá. 

8Napj ne Juan. Napj tjapjacas niná, tjinyuc niná, tepyac jinwá. 
Tjapjacas na niná, palá nipi'tjis napj ángel* wolap'a'á. Napj nólatsja 
ángel pünetsja. Jupj niná pjü nin 'yüsa la níjitsja. 

9 Napj la tjejay na nina, jupj tjevele napj lal: “Po ma nin la mijin 
niná. Nam 'a Dios jomozo, jipj jinwá, jipj pyülücpan profetapan* jinwá. 
Lajay na papel niná vele jin, yupj ne Dios jomozopan, napj jinwá. Dios 
wolap'a'a palá nipi'tjim jipj la p'in. Jele t'as jupj püné." 

10 Jupj tjevele wa napj lal: “Po ma tjepjya'na papel niná, ninana 
mo'ó tepyac Dios mpes. Leii way ca nin mpalas papel niná vele jin. 
11 Ma nin tepyala na p'in, malala nyuca lajay newa ca malala nyuca 
la mijicj. Malala nyuca yola, newa ca malala nyuca yola nsem. 'Üsüs 
lajay, 'üsüs ca la mijicj newá. 'Üsüs yola, 'üsüs yola nsem newá", angel” 
nin tjevele napj lal. 

12 Jesús tjevele: ^Nusin tjü'üsüs niná. Lei way ca ncuwis nun nt'a. 
Napj tjacuwis na, nu ma'ayá ca, nun la tjüjí mpes. 13Napj lovin pü'üs, 
pjü way 'ücj lejay. Napj ne mwalá waytsja pjü jis lal. Napj ne locopyaya 
wa pjü jis lal. Napj nlal pjü nin tepyala. Napj mpes wa ca pjü ncawajas. 
14Gente nepénowa nasa 'üsüs jis tepyala Dios lal, napj la tjejay mpes. 
Te jinwatsja yupj Dios lal püna p'in; salá jinwá quinam yupj. Yupj 
jisas Dios perdonar la siji, ne nin la mon wa yupj. Dios ca 'ücj jisas 
lis mijis. 'Ücj jis la pis ca nsem yo wolas, niná yo wolas 'ücj jis la patj 

liji. Yupj 'ücj jis la winin ne'aj, Dios ts'uyupj pülücj patja nt'a. 15Ma 
polel jis la winin ne'aj Dios ma quelel lajay. Lapanen lal javelepj, ma 
wa polel jis la winin ne'aj. Sejatstom tulucj jamanun ma ncul ne'aj. 
Nin p'iyá voyum tulucj lal lyawuii jis lal. Nin p'iyá gente sa 'ünan jis 
lal. Nin p'iyá p'a dios witjacj* jisas jis lal. Nin p'iyá quelel la tsuwil 
jis lal. La tsuwilpan ma ca mal ne'aj. 

16"Napj ne Jesús. Napj ángel* jas tjejyam, nun lal la veles. Pjü Dios 
tstuyupj pjü jun ta'á 'a si mulú mpes nin tjevelé. T'üc! way David* 
püna tüpü'ü popa p'iyá napj. Napj pjulacj püné jinwá, püstapj casá 
cyala. Napj mpes ca majawaques, ne ca 'üsüs mpalas Dios jos jin", 
nin tjevele Jesucristo. 

17 Dios Cjües vele: *Nculá nun. Jesucristo po'o mponé." Qjuis Jepa 
lal mwayim nin vele wa: “Nculá nun". Pülücj way tjepjyacañ nin 
tjevelé; mvelecj wa ca yupj: ^Nculá nun". Pajal quelel so coñcó Dios, 
qjuisas mponé nun Jesucristo lal. Nun quelel potjaqué Dios lal, 'ücj 
potjaqué jupj lal. 'Üsú sive, “isi myü'üi, mpes patja yupj. Nin p'iyá ca 
nsem nun lal. Nin p'iyá ca nu ma'ayas 'ücj mpatjaqué jupj lal. Jaylacj 
tulucj ca nsem. 

18 Jesucristo tjevele wa: “Papel niná nin vele tsjan ca la mijis Dios. 
Jupj mpes tepyaca niná. Mpes nin velé niná papel pjyacaii jis lal: po 
ma la ntsawilí nun, popel niná vele mpes. Po ma mvelé p'a tjevelam, 
jupj tjevele tulucj. Jupj nin liji niná, Dios ca cus ntülüs papel niná vele 
jinwá. 19Po ma ntsüpünü nun niná papel niná vele Dios mpes. Nun 
popa pjaní nin liji niná, ma ca polel mpü'üm Dios lal. Ma ca polel 
mpisis yo wolas, yo wolas 'ücj la püt'üs liji. Ma ca polel la püt'üs ca 
nsem Dios ts'uyupj pülücj patja nt'a, ne'aj Dios juts'a'á. Papel niná vele 
Dios ts'uyupj pülücj patja po'ó. 20 T'üc' way napj velé jin ca mpalas. 
T'üc' way ca leñ way ncuwis nun nt'a", nin tjevele Jesucristo. 

Nin qjuisas ca nin mpalas. Was, qjuis Jepa Jesús. 

21 Najas ca pajal 'üsüs la mijis qjuis Jepa Jesús nun mpes. Nun Dios 
juts'uyupj. Najas ca nin mpalas. 

Abraham Yom pajal püna tüpü!ü jupj. Ur mpe 'eseptsja jupj. Dios lal 
jupj, ne'aj la püt'üs. Mpes Abraham pajal campa tjemey, Canaán 
nt'a. Dios tjevele ca ma'ayas momas ne'aj. Abraham juts'a'á nsem, 
Abraham ts'uyupj nsem wa, tjevele. Mop'in ma tje'yaya custjay, 
Abraham tüpü'ü na p'in. Jupj ts'uyupj sin popa locopyaya tapatja 
yuts'a'á jis tepyala niná momas. Yupj ne israelpan. Abraham 
pajal 'üsüs tepyona Dios lal, mpes Dios tjevele pjü Dios lal japon 
jis papay jupj, Abraham. Dios tjevele wa Abraham jupj jomica. 

Aceite Pjan 'üs'ü jinwá jupj. 'Usüs la tsjyal aceitas. 'Üsüs wa jüp'üy 
'at'anca mo'o la cjolol. Jesucristo lal japon aceite sey jat'upj wa 
malala jisas; Dios lal la mon ca jis mü'ü'süs la mijis. 


Angelpan Dios la tjiji angelpan pülücj. Tsji' lajay yupj jupj mpes. Jis p'üy 
cjuwá yupj; jis qjues p'in. Mop'in janucunpan yupj. Nenéyawa lay 
se palá gente jis la nuc. Nin lajay na, niyom jin yustapj. Dios mpes 
tsji' lajay tsjun po!ó, 'ücj wa jiquil nosis nt'a. Angelpan quelel lajay 
Dios, jis capj jap'acj wa Jesucristo lal japon, la palan wa diablo lal. 

Diablo ángel waytsja pajal püna. Pajal püné jin jólatsja jupj 
tjiji, ne ma polel pü'ü Dios lal quinam. Tsjicj way jupj Dios lal, 
mop'in quelel malala liji gente jis lal. Angelpan pülücj diablo 
lal topon. Yupj sa coii jupj. Malala lajay wa yupj quinam. 

Apostolpan Niyom dóceya waytsja yupj. Jesucristo lis nt'ya cus la con. 
Yupj tjunuc jupj la tjijá nosis nt'a. Locopyaya jupj sin tjejyama p'a 
nt'a jis la veles jupj mpes. Yupj tjowelepj Jesucristo pajal 'üsüs la 
tjiji pjü gente mpes. Jupj jis tje'yaya wa 'ücj pajal 'üsüs la tjajay 
yupj, gente p'in ma polel lajay jinwá. 'Úsiis la tjajay mpes la p'a 
jus nlaytsja yupj t'üc' tjowelepj Dios mpes. 


783 


El Nuevo Testamento en Tol de Honduras, 2da ed. ©2010, Wycliffe Bible Translators 


GLOSARIO 784 


Arpa Niná cuerdo pülücj po'o pjyacañ jatül. Quinca ) 
jinwá 'in. Jay pjucj cjuwá. Cuerdo pjaní way e ¿A 
p'a casá jas pjac jupj lovin. AN 
go M 





Azufre 'Üpj'ü lu way jupj. Pajal 'yawa pwe na, pajal 
malala cjumsu, pejey tjamaja jinwá. 'Awa püné 
azufre mpes pwe jupj. Ne'aj pajal 'yawa jupj. 

Banco Ne'aj 'ücj mpa'tá nun jis t'emel, ne'aj jajamapj. Tsjicj way jaylacj 
lajay wa t'emel mpes, la'lá nun jis t'emel jatatj. 

Barco Niná mpes 'üs'ü casá la winin. Pajal 'üsüs jas topj barcas, püné 
'ots'ip, mpes gente 'ücj wama mal 'üs'ü na'aj po'ó jis la winin. 
'Ücj wa barco mpe cjul jis la ts'icjucj. 

Bautizar Gente sey jat'upj Jesucristo lal japon mpes. Jesucristo tepe'e, 
jas tjijyünsa, niswá la püt'üs. Jupj lal japon bautizar se pala na, 
yupj yola se palá yupj p'iyá tecya'liñ jinwá jis tepyala quinam. 
Ma ca malala la mijicj quinam. Yola se palá yupj sin tjüjünsüpj 
jinwá jis tepyala quinam, mpes ca mpatjam Dios mpes. Ca 'üsüs 
la mijicj, Dios jos jin quinam. Yupj bautizar jis tepyala na, la p'a 
wa ca jus nlayecj wa yupj Jesucristo lal topon quinam. 

Pajal püna Juan el Bautista bautizar la tjiji wa. Jupj tjevele 
gente jis lal más 'ücj yupj yola mpalas malala la tjajay yas nam, ca 


Bronce Acero lu way sala way jinwá niná. 'Ots'ots! way jyawca jupj. 
C'a way jupj, tü way 'ots'ipj. 

Cadena Alambre 'üp'ü jinwá niná. Pajal c'a way, pajal tjiyocj cadenas. 
'Usüs jupj tsjan tü way la tsupapj. 


Camello Animal pajal campanya toiica jupj. 
Más 'in campanya toiica cavayú lal. 
'Ücj wa casá la 'osos la winin nina. 'Ücj M | 
wa tsjan tü way tjyama jupj. Leñ qui'á 
camellas. Pajal campa lyawui way yupj; U! 
vyaja pwe nt'a patja yupj. 





Candil Püste na si müjü, jyawca jupj. Aceite 
tsjicj way mo'o toñca jupj, mpes püs way pwe. 


Cebada Niná tsjutsj po'o velañ, arroz jinwá 'in. Nopj tsjictjacj jinwá, 
pje way jupj. 'Ucj wa la jon, 'ücj wa la cjol pan mpes. 

Comino Niná tsjutsj po'o velañ pis mo'o la ts'uc. Setel tsjicj way jupj; 
'üsüs way cjumsu, 'ücj sya'ma wa jupj. 

Corona Tsjutsj jus tjulujupj jay la 'osos. Oro mpes 
lajay wa coronas, jepapan sey la 'osos. Nenéyawa 
corona ja'ayapj wa yom pjaní, jupj más wü 
ts'üequené pjü jis lal. 

Co'müypan Yupj ne judiopan sin popa waytsja. Pülücj 
salejeptsja Dios Popel püna tapac po'ó. Salejepj 
watsja judiopan püna la tjajay po'ó. Nin mpes 
yupj noypantsja la p'a judiopan jis lal. Jepapan 
waytsja yupj judiopan 'a jis tjimyula nt'a. 

Jesucristo lal japon co'müypan lis t'apj wa 
yupj sin popem. Co'müypan tsji' lajay Dios mpes, jis capj jap'acj 
wa Jesucristo lal japon, sin 'yüsa lajay wa yupj, javelepj wa 
tsjan más 'ücj lajay 'a si mulú na. 

Co'müypan veinticuatro patja wa Dios pü'ü nt'a. Dios lal 
jatja, jajütütj wa; yupj Dios auxiliarpan, ne nin. 





Cruz Romanopan yo campanya sin tjüjünsüpj jis la valas malala lajay. 
Clavo mpes tjovalapj yupj neneyawá, nenéyawa 'üp'ü mpes la 
tjajay. Cruz po'o tjevelaii tülü way tecya'lii yupj. 

Daniel Profeta waytsja jupj, pajal püna tüpü'á. Israelpan jis enemigopan 
jis tjüjütütj na tüpü'ü jupj. Jis enemigopan ma topon Dios lal. 
Newa ma lecj tjeyá Daniel, newa cus tecyoiica Dios. La pjaní way 
jul campwila mo'ó la tocoy jupj, león ts'a 'in lyawuñtsja nt'a. Nin 
la tjajay la 'ünan jupj. Mop'in ma tepe'e. Dios cus tjep'ya'sa ne 
león witjacj ma malala la tjajay jupj. Daniel tepyaca wa papel 
pjaní Dios Popel popem. Daniel ló papel niná. 


David Israelpan jis jepa püné waytsja jupj pajal püna. Dios p'iyá la t'ya 
jupj, jepa la 'osos; 'üsüstsja jupj lovin Dios lal. Pajal quelel la tjiji 
Dios, tjünüejets'e wa Dios mpes. Nepénowa tjünüejets'e, tepyaca 
wa Dios Popel mo'ó. Nina “Dios Mpes Tjenejets'eñ” ló quinam. 
Dios tjevele Yomen jupj ca jas majamas nosis nt'a, David popa 
p'iyá nsem. Ninana jupj popa tulucj; jupj popa p'iyá a—no pülücj 
tepyala na tüpü'ü jupj la p'in. Nin mpes nin tepyala. Jesucristo 
David popa p'iyá a—no pülücj tepyala naya tüpü'ü. Dios Popel 
nin tjevele ca nin nsem, mpes israelpan la nuctsja niná. 

Diablo Cjües p'in jupj; jüp'üy cjuwá. Jepa jupj lapanenpan jis lal, pjü 
way malalapan jis lal wa. Nosis nt'a wine, tsjun po!ó wine wa. 
Newa malala liji jupj. Püné way jupj gente jis lal. Lovin li tsuwile 
yupj jis lal. Malala la siji wa. Tsjicj way p'in diablú Dios lal. 
Jesucristo pajal püné diablo lal. Jesucristo lal japon 'ücj tsupapj 
jinwá lajay diablo lal, Jesucristo ló javelepj mpes. (Tjunuca wa 
“ángel”.) 

Dios Qjuis Capa Nipj Tjemey Nin lotsja fiesta pjaní israelpan la 
tjajay püná; newa nin lajay fiesta niná. Dios jis tjijyü'ta nin la 
mijicj, yola jis la pal jupj pajal 'üsüs la tjiji yupj mpes Egipto 
mo'ó. Israelpan quelel jiltsja na Egipto mpe, Egiptopan jis jepa 
ma quelel sin jyámatsja yupj. Nin mpes ángel tjac' Dios mpe, jis 
la 'ünan niyom pülücj Egipto mo'ó. Yupj sejamay sin popa mwalá 
way witjacj p'in, pjü tecya'liñ yupj. Nin mpes egiptopan pülücj 
tecya'liñ. Israelpan ma tecya'liñ. Dios tjevele ca yupj oveja tsjicj 
mü'ü'nacj pjü jis wa nt'a, jupj 'os ca mo'o ncjo!locj jun vilicj 
tlasiyú. Tjevele jis wa mo'ó majatjum, mü'ümücj, nlajacj oveja 
pisis. Nin mpes ángel ma ca jis mü'ü'nas, tjevele. Nin tepyala, 
jupj tjevele jinwá. 

Jesucristo tjac' na, jupj oveja tsjicj jinwatsja. Jupj tepe'e wa 
oveja tepe'e jinwá. Nin mpes jupj lal japon ma malala se palá; 
Dios lal patja jupj mpes. 

Dios witjacj, diospan Dios pjaní way jupj; p'a 
leti. Nepénowa japon p'in p'a dios witjacj 
patja wa; Dios tulucj yupj. Gente jats'aw dios 
witjacj nepenowá, nepénowa si quilil. Gente jin 
yustapj lajay nepenowá, nepénowa animalpan 
jin yustapj. Yupj lal japon japon wa janucun ; 
yupj. Janucun tulucj; mop'in nin, gente javelepj "' 
yupj jis dios witjacj jis lal. Yola yupj ne noypan. .^ 
Nenéyawa japon wa p'a wa gente dios witjacj 
yupj; nin tulucj. 

Dios wo Niná wosis pajal 'üsüs Jerusalén mo'o 
tóücatsja puna. Dios tjevele israelpan jis lal 
jas la jünsüs wosis niná, ca jupj lal mvelecj 
ne'aj. Ne'aj tjil wa jis la 'ayas Dios mpes, jupj 
tjevele jinwá. Sacerdotepan tsji' la tjajay Dios 

mpes Dios wo nt'a. Pjü israelpan quelel jiltsja wa ne'aj neneyawá 
jis la 'ayas Dios mpes. 

Discipulopan Niyom, nequem sin 'yüsa la p'a sin !yüsa liji mpes. 
Discípulo se corica jupj si 'üs'ü lija, mpes si 'üs'ü 'oyn nyuca nin 
la mijis jupj si 'üs'ü liji jin p'iyá. Jupj jos ca nin p'iyá jola mpalas 
jupj si 'üs'ü liji lal. Quina Jesucristo lal japon jupj discipulopan 
'ots'ipj, yupj sa coii na jupj. 

Egiptopan Yupj ne'aj patja Egipto mo!ó, pajal campa quepé. Püna 
pajal malala la tjajay israelpan jis lal. 

Elefante Animal püné jupj. Más püné jupj nosis casá lyawuii sin popé. 
'Usiis jupj, pajal ts'i 'inyá tulucj. 'Ücj wa si manuna. Tsjutsj lyaja 
la p'in. Elefante 'üsüs way le locjocja; jas tjiyocj jupj pajal. 

Elías Profeta waytsja jupj, pajal püna tüpü'á. Jupj pajal 'üsüs way cus 
tecyorica Dios; 'üsüs way la tjiji pajal. La p'a jis wala tjevele Dios 
mpes. Malala tepyala jupj, jupj tepyona mpes; newa tepyona jupj. 
Co'müy tepyala na, ma tepe'e. Dios tsjun po'ó tjemyana jupj la 
p'in. Nyucunú tjemey. Dios Popel “Dios püna la tjiji” popem nin 
vele jupj po'ó. Jupj mpes vele Dios Popel 1 Reyes ló. Jupj mpes 
vele wa jupj Popel 2 Reyes ló. 


Epicureopan Gente niná sin tji'yüsa Epicuro tepyacá. Yupj topon nina, 
mpes ma topon Dios lal. Yupj topon gente nosis nt'a patja p'in; 
ma ca mal p'a nt'a tecya'liñ na, topon yupj. Nin mpes quelel 'ücj 
jisas pátjatsja nosis nt'a. Ma nin yólatsja ncu 'üsüs lajaytsja yupj. 

Esclavo Mozo way jupj; mop'in ma polel jama. Jupj patrón juts'a'á 
way jupj, vaca jinwá, castlyaj jinwá. Nin mpes jupj ma polel liji 
jupj p'iyá jos jin. Lovin tsji' liji niná mpes, jupj juts'a'á 'esepj mpes. 

Esponja Animal jupj, 'üs'ü püné mo'ó wine. Jupj cjüele lu'luy pajal, 
ma 'yula. Tepe'e na, tünim jinwá 'in esponjas, mpes 'üsüma 
ts'yuca, pit'a jupj. 'Ücj mo'o la patsj esponja mpes, 'ücj wa 'üs'ü 
ts'yuca la miis. 

Estoicopan Gente niná ma topon Dios lal; p'a p'in mpes topon. 'Awa 
p'in yupj jis dios püné jin yólatsja yupj. Yupj topon más 'ücj ma 
nin yólatsja malala pyálatsja mpes. Ma wa yólatsja gente p'a wa 
malala jis tepyala na. Yupj jisastsja ca 'ücj jisas mpatjam p'in. 
Ma pajal nin yólatsja ncu malala nyuca la tjajay. 

Fariseopan Judiopan nenem topon Dios lal. Topon wa jupj Popel tjevelá. 
Quelel pjü way t'üc' lajaytsja Dios tjijyü'ta jin. Newa ma 'üsüs la 
tjajay yupj. Jesucristo tjevele yupj ma t'üc' way quelel la tjajay 
Dios; jisastsja la p'a ca yola nsem yupj 'üsüs. Fariseopan japontsja 
yupj p'iyá más 'üsüs waytsja la p'a jis lal. Yólatsja 'üsüstsja yupj 
Dios lal yupj p'iyá la tjajay mpes. Ma jisastsja Jesucristo, mpes 
lovin nin yólatsja tsjan la qjuijicj la 'ünan jupj. 

Flauta Visyú 'umul way 'in niná. T'empe witjacj la jul witjacj jupj, 
mpes 'ücj la pjus. Li pjusá, 'ücj pjac mpes. 

Griegopan Gente niná p'a mpe ne'espan yupj; pajal campa patja yupj 
quepé. Judiopan tulucj, mpes püna ma topon Dios lal. P'a mpes 
p'in topon yupj. 

Hebreopan Püna tapatja yupj; israelpan yupj sin pópatsja locopyaya 
tapatjá. Nin mpes israelpan hebreo witjactsja yupj, hebreo jis tin 
tjowelepj wa yupj. Hebreopan tsiquin mpe tjiquil, Canaán nt'a 
tjil jis la püt'üs. 

Higo Niná 'ücj la sin lo valas. Jupj wolas 'ücj sya'ma, E 
guayaba jinwá 'in. dl 

Hisopo Tsjutsj nina pjwel pülücj. 'Ücj wa tstyuca 
'üs'ü, le palts'aná. 





Israelpan Pjü Israel ts'uyupj sin popa yupj, Israel püna tüpü'á. Israel 
niná, Jacob ló watsja. Abraham cüicj waytsja jupj. Pajal püna 
Dios tjevele jupj ca pajal 'üsüs la mijis pjü gente jis lal israelpan 
mpes. Jesucristo israelpan popa waytsja, ne nin. 


Jeremías Profeta waytsja jupj, pajal pina tüpü'á. T'üc' tjevele jupj Dios 
mpes. Judiopan jis wala tjevele ca malala jis mpalas malala la 
tjajay mpes. Niná tepyaca wa Dios Popel mpes. Jupj tepyaca papel 
niná “Jeremías” ló Dios Popel mo'ó. Tepyaca wa “Lamentaciones”. 
Profeta niná pajal la tipiya Jerusalén malala tepyala mpes. 


Jezabel Israelpan jis jepa jats'om waytsja jupj pajal püna. Pajal 
malala la tjiji quepj niná. Jupj ma jostsja Dios. P'a p'in jostsja; 
gente la tjajay p'in, jostsja jupj. Jupj sin tji'yüsa lis tjiji la p'a wa 
israelpan ca yupj nin p'iyá la mijicj jupj jinwá, mpes yupj pülücj 
pajal malala la tjajay, Jezabel jinwá. Jupj tjijyü'ta jis la 'ünan 
profetapan Dios mpes tjowelepj witjacj. 

Judiopan Israelpan jis tribu dóceya sin popé yupj. Tribu pjaní Judá 
ló; pjü Judá sin popé, judiopan sin tjowelepj yupj. Locopyaya 
judiopan sin tjowelepj wa pjü israelpan. 

Pjü judiopan hebreopan yupj 'ots'ipj. 

Jurar Nin liji nin la veles t'üc! way vele. Nin vele Dios pjoca, mpes 
'ücj wa Dios si tül'ü li tsuwilá. Israelpan nin la tjajay, jisastsja la 
p'a mponecj yupj tjowelepj. Nenéyawa malala la tjajay wa nin 
tjowelepj na. Newa la tsuwiltsja. 


Lámpara Jaw jupj wosis wama jyawca mpes. Nenéyawa tsjo'oy tsjicj 
jinwá jupj, aceite mo'o toñca mpes. Aceite 'yüma, jyawca jupj. 


Levita Levitapan sin popa pjaní jupj. Levitapan israelpan watsja yupj. 
Yupj jis tribu Leví lotsja. Pjü way ninana noyomes, tribu niná 
popem, tsji' lajaytsja Dios wo nt'a. Dios lis t'ya yupj ca nin la 
mijicj. Po 'üsüstsja yupj jis lal nin la tjajay; más 'in noypantsja 
yupj, Dios mpes tsji' la tjajay mpes. Yupj tjajamapj Dios wo 
Jerusalén nt'a. Yupj nepenowá sacerdotepan tjatja yupj 'ots'ipj. 

Magopan Niyom nenem pajal campa pátjatsja Israel mpe. Dios lal 
topon wa yupj, topon wa Dios ca jas majamas Yom pjaní jis 
capj la p'acj nosis nt'a patjá. Yupj pjulacj tjunuctsja; japontsja 
ca pülücj sin mü'üsüs pjulacj mpes, ca sin mü'üsüs wa tsjan ca 
mpalas p'a jawasiyá. Dios pjulacj püné jas tjejyama, tjejyawca 
Jesucristo tjemya'na na, mpes magopan tjunuc, tjiquil jis la pal 
jupj Judea nt'a. 

Maná Niná Dios jis tje'yaya israelpan jis la las pajal püna, jis wa 
cjuwá nt'a lyawuñtsja na. Pjü jyawca, pjü jyawca 'amá casá 
palá tíncatsja. Maná tsjicj waytsja pajal, más 'in tsjicj way arroz 
lal. Pajal pülücj pala tinca, mpes pülücj jatatsja jis la las. 'Ücj 
syá'matsja, pan dulce jinwá 'in. 

Mirra Niná yo tsjicj way Israel mo'ó lejeñ. Jupj pjwel ts'ülüc' 'üsüs 
pajal. 'Úsiis jupj malala jisas jis la tstuc. 'Üsüs wa cjúmsutsja. 


Moisés Yom niná pajal püna tüpü'ü jupj. Israelpan popa watsja. Pajal 
püna israelpan Egipto nt'a tapatja, malala jis tepyala ne'aj. Egiptopan 
jis mozopan jis tepyala yupj, ma polel jis la winintsja yupj mpe. 
Mpes Dios jas tjejyama Moisés, yupj jis lal la winin Egipto mpe. 
Moisés pajal 'üsüs way tepyona Dios lal, 'üsüs wa cus tecyorica Dios, 


El Nuevo Testamento en Tol de Honduras, 2da ed. ©2010, Wycliffe Bible Translators 


GLOSARIO 790 


Niná Moisés sin tji'yüsa lis tjiji la p'a wa israelpan. Tepyaca wa 
niná. Ninana jupj tepyacá cínquiya papel witjacj Dios Popel mo'ó: 
Génesis pjaní wa, Éxodo p'a wa, Levítico p'a wa, Números p'a wa, 
Deuteronimo p'a wa. Niná pjü way cínquiya Moisés popel cuscú. 


Mostaza Niná sin lejeñ Israel mo'ó, p'a nt'a 'ots'ipj. T'yüna na, más 
'in campanya toñca yom lal. Tsipyaya 'ücj wa jiquil, tsintsil lajay 
mostaza pjwel mo'ó. Mostaza lo 'ücj la las, jupj setel 'ücj wa sya'ma. 


Nardo Niná jis p'üy mo'o la tjocjolol püná, pajal 'üsüs cjumsu mpes. 
Pajal pülücj jaylactsja, campa mpe tucutj mpes. 

Nicolaitapan Gente nenem 'a jis tjimyula Dios ts'uyupj jis lal Efeso 
mo'ó, p'a nt'a 'ots'ipj. Malala yólatsja yupj. Malala tjowelepj, 
mpes Dios ts'uyupj nepénowa malala la tjajay yupj jinwá. Ma 
nin yólatsja pajal malala nyuca la tjajay Dios lal. 


Olivo Yo nina 'ücj la sin lo valas. Pülücj lejei Israel mo'ó. Jupj wolas 
jay jajatsj na, aceite pyala wa jupj. Jupj aceite pajal 'üsüs. 


Oro Acero lu way salá way jinwá jupj. Acero más 'in c'a way oro lal. Oro 
'üsüs way jyawca jin justa jas tjocjolol na, mpes soquiya 'ücj wa lajay 
oro mpes; arete 'ots'ipj, anillo 'ots'ipj 'ücj wa lajay. Oro pülücj jaylacj. 

Oso Animal püné way jupj. Nepénowa vaca tsjicj jinwá noypan yupj. 
Nepénowa más 'in noypan vaca püné lal. Pajal ts'i 'inyá jupj. Lei 
qui'á; p'a nt'a patja, más 'in tsjojose nt'a patja p'in. Pis lyaja, cjul 
lyaja wa. Ts'üil pülücj way jupj, ts'üil ne campaná. Wis campa, 
pwepj campa wa jupj. 

Oveja Animal jupj, cabro jinwá 'in. Püné way 'in, malana jinwá. Jupj 
pis 'ücj la las, 'ücj wa pülül lajay jupj ts'üilin mpes. Oveja 'üsüs 
jupj, ma jola la p'in. Ts'i 'inyá tulucj. Tsjutsj lejeii jalá la p'in. Jupj 
juts'a'á 'esepj jyama ovejas, ma malala mpalas. 

Dios tjevele jupj lal japon jupj oveja witjacj jinwá; jupj jyama 
yupj, yom oveja jyama jinwá. 

Jesucristo Oveja Tsjicj ló wa jupj; nin ló jupj cupj mpes tepe'e 
mpes. Oveja ja'ünan jinwá tjü'ünan jupj. 

Parábola Ninana 'ücj la veles sin 'yiisa jis la jay. Nin se velé nosis 
nt'a pyalá, la p'a wa ca yola mpalas 'oyn nyuca liji Dios gente jis 
lal. Jesucristo parábola pülücj tjevele gente sin 'yüsa lis tjiji na. 

Pastor Yom niná jyama Dios ts'uyupj. Jupj ca sin 'yüsa lis mijis Dios mpes. 
Jupj sin 'yüsa liji 'oyn nyuca la mijicj Dios jyü'ta jinwá. Dios Popel 
qjuisin 'yüsa liji tsjan más 'ücj la mijis pastor. Más 'ücj pastor pyona 
Jesucristo lal, se coiica wa jupj. Más 'ücj pajal 'üsüs liji jupj lovin, Dios 
jos jinwá. Pastor si 'üs'ü Dios Popel velá, mpes 'ücj sin 'yüsa liji jupj. Más 
'ücj jats'om pjaní way jupj, mat'e tulucj. Lovin Dios lal vele jupj Dios 
ts'uyupj mpes. Ma japon jis lal vele jupj Dios po'ó, ca yupj mponecj wa 
Jesucristo lal. Dios ts'uyupj malala lajay na, pastor jama, vele yupj jis 
lal. Jis capj p'ya'sa 'ücj la mijicj, mpes Dios perdonar la siji. Honduras 
mo'ó nenéyawa yupj jis pastor pjaní yupj, Jesucristo lal japon 'a si muli 
nt'a; nenéyawa mat'e, nenéyawa más 'in pülücj way jatja pastorpan. 
Pastorpan pülücj jatja na, pastor pjaní más 'in püné la p'a jis lal. Dios 
jos 'a mulú tsji' lajay yupj jupj mpes. Jupj jos yupj quelel la sajay yuwá, 
jos wa yupj quelel la sajay wa yupj jis pülücpan Jesucristo mpes. 

Pentecostés Fiesta niná israelpan lajaytsja pajal püna. Mwalá way 
p'in p'a fiesta lajaytsja; “Dios Qjuis Capa Nipj Tjemey" lotsja 
fiesta mwalá. Locopyaya, ts'ac! cincuenta tepyala na, fiesta 
“Pentecostés” la tjajay. Fiesta nina nt'a tjowelepj tjuwi'i; Dios lal 
tjevyala tje'yaya mpes. Tja'ayapj wa Dios mpes, tjevyala popé. 

Jesucristo jas tjijyünsa na la püt'üs niswá, 'üsüs tepyala wa 
fiesta Pentecostés la tjajay na. Jesucristo jas tjejyama Dios 
Cjües jupj lal japon nt'a ts'ac! niná Pentecostés tjejyawca na. 

Perla Pe tsjicj way jupj, 'üs'ü püné mpe jacutj. Perla pje way, 'ots'ots' 
way jyawca. 'Usüs way justa pajal, mpes jisas soquiya mpes, arete 
mpes wa, anillo mpes wa. Pülücj jaylacj jupj. 

Plata Acero pje way salá way jinwá jupj. Acero más 'in c'a way plata lal. 
Plata 'üsüs way jyawca jin justa jas tjocjolol na. Pülücj jaylacj 'in. 

Profetapan Gente niná Dios mpes javelepj yupj. Dios Cjües jis capj 
p'ya'sa, mpes pjü way javelepj Dios mpes, pjü way t'üc'. Dios 
se 'aya januc wa p'a jawasa ca mpalas. Yupj januc jinwá pyala 
lovin. La p'a wa nepénowa javelepj yupj p'iyá profetapan, mop'in 
profetapan tulucj yupj. La tsuwil p'in yupj. Profetapan javelepj jin 
pyala lovin; nin mpes ca jus cülayecj yupj profetapan t'üc!' way. 

Rabbi Ninana yomen israelpan popa; jupj sin !yüsa liji Dios mpes. 
Rabbí selé Dios Popel popé, pülücj selé wa püna tapatja tjowelepj 
Dios mpes. Rabbí yom pajal 'üsüs lovin israelpan jis lal. 

Romanopan Gente niná campa pátjatsja Israel mpe. Roma mpe 
ne'espan waytsja yupj, pülücj patja mpe. Jis militarpan pülücj 
tjelyawuii, la palantsja p'a nt'a patja jis lal. Más 'üsüs la palantsja, 
mpes romanopan jis jepa p'a nt'a patja jis jepa tepyala wa. Nintsja 
Israel mo'ó pajal püna. Romanopan jis tjüjütütj. 


Sábado Nin jawas tjejyawca na, judiopan ma tsji' lajaytsja. Tjatja p'in, 
Dios mpes 'a jis tjimyula wa. Dios p'iyá jis tjijyü'ta gente ca nin 
la mijicj sábado na. Dios nosis la tjiji ts'ac' séisiya. Pjü t'üc' la 
waytsja nin jawas. Dios jos gente ma wa tsji' lajay ts'ac' pjaní 
pjü semana na. Jesucristo tjevele Dios jostsja 'üsüs ca jis mpalas, 
nin mpes nin tjevele jupj. 

Sacerdotepan Niyom nenem tsji' lajaytsja 
Dios mpes jupj wo mo'ó Jerusalén nt'a. 
Animal tjü'ünan, tjü'üm, tja'ayapj Dios 
mpes Dios wo nt'a. Nin la tjajay yupj 
p'iyá mpes, la p'a wa mpes wa. Dios lal 
tjowelepj wa la p'a wa mpes. Nin mpes 
Dios perdonar lis tjiji gentas, yupj malala 
la tjajay mpes. 

Sacerdotepan nepenowá más 'in 
noypantsja la p'a sacerdotepan jis lal. 
Jepapan waytsja yupj la p'a sacerdotepan jis lal. Yom pjaní 
way más püné waytsja pjü jis lal. 





Saduceopan Niyom nenem sacerdotepan sin popa nepenowá. T'emel 
pülücj jatatsja yupj. Noypantsja yupj Israel nt'a. Yupj 'ots'ots! way 
topon Dios Popel; ma topon gente ca mpatjam Dios lal tecya'liñ 
na. Ma topon Dios sin jyünsa jis la püt'üs niswá. Ma wa topon 
angelpan lyawuñ. 


Salomón Yom niná jepa pünetsja Israel mo'ó pajal püna. David jatjam 
waytsja jupj. Pünetsja jupj momas, pülücj way jis tjijyü'ta. Pajal 
'üsüs way pátjatsja yupj, jupj yupj jis jepa já'asatsja na. Ma la 
palantsja la p'a jis lal. Dios 'üsüs la tjiji wa jupj mpes, ne más 'üsüs 
way jas tji'yüsa jupj pjü way nosis casá patja jis lal. T'emel pülücj 
tyá'atsja jupj 'ots'ipj. Jupj jas tjijyünsa wa Dios wo Jerusalén nt'a 
jupj tüpü'ü na. 'Üsüs waytsja pajal Dios wo nina. 

Samaria P'a wa gente ne'aj p'in pátjatsja Judea nt'a. Israelpan püna 
tapatja nepenowá tjewyayiñ israelpan tulucj jis lal. Yupj ts'uyupj 
sin popa Samaria po'ó tapatja yupj. Israelpan lata witjacj ma 
jisastsja yupj. Ma quelel jiltsja Samaria nt'a, ma quelel javelepj 
watsja yupj jis lal. Pajal malala jin yólatsja yupj sin po'ó. 

Santiago Jupj ló mpes 'ücj wa la veles “Jacobo”. 


Satanás Niná diablo ló p'a wa. Nin ló “Enemigo” velecj, cupj qjuis 
tin. Diablo gente jis enemigo püné. 

Sión Niná tucuc' pjaní Jerusalén mo'ó. Nin mpes Sión javelepj na, 
nin p'iyá nina Jerusalén lal. Sión javelepj wa Dios ts'uyupj mpes, 
Dios pü'ü nt'a mpes wa. 

Trigo Calacal jinwá jupj. Trigo setel 'ücj la sin. Tjevyala na, 'ücj la 
las. Jacjol wa jupj, harina jis la jay. 

